
NOTA AUTORULUI 

Aş vrea să-mi exprim mulțumirile mele oamenilor din Hong 
Kong, care mi-au oferit atât de mult din timpul şi cunoştinţele 
lor, şi mi-au permis să pătrund în prezentul şi trecutul lor. 
Desigur, această carte nu este istorie, ci doar un roman. În el 
apar bărbaţi şi femei plăsmuite de imaginaţia autorului, şi nu 
se intenţionează nicio referire la vreo persoană, sau companie, 
care a existat - sau există - în Hong Kong. 

CARTEA INTAI 

Dirk Struan ieşi pe puntea dunetei navei amiral Vengeance 
şi se îndreptă cu paşi mari spre pasarelă. Nava de linie cu 74 
de tunuri era ancorată la jumătate de milă de insulă. Era 
înconjurată de restul navelor de război ale flotei, de navele ce 
transportaseră trupe ale corpului expediționar, de nave de 
comerț şi cliperele opiului ale negustorilor care făceau negoț cu 
China. 

Era în zori, o zi de marți, cețoasă şi rece, 26 ianuarie 1841. 

În vreme ce traversa puntea principală, Struan aruncă o 
privire spre țărm şi simţi cum îl prinde un fel de emoție. 
Războiul cu China decursese aşa cum plănuise el, victoria se 
desăvârşise aşa cum prezisese. Fructul victoriei - insula - era 
exact ceea ce jinduise vreme de douăzeci de ani. lar acum se 
îndrepta spre țărm pentru a participa la formalităţile de luare 
în stăpânire, pentru a fi martor al actului prin care o insulă 
chinezească devenea un giuvaier al coroanei Maiestăţii sale 
britanice, regina Victoria. 

Insula se numea Hong Kong. Treizeci de mile pătrate de 
ținut muntos, numai piatră, în dreptul buzei nordice a 
estuarului uriaşului fluviu Pearl, din sudul Chinei. La o mie de 
iarzi de continent. Neospitalieră. Nefertilă. Nelocuită, dacă nu 
se lua în seamă o mică aşezare de pescari pe ţărmul sudic. 
Plasată exact în drumul monstruoaselor uragane care se 
năpusteau în fiecare an din largul Pacificului. Mărginită la est 
şi la vest de primejdioase bancuri de nisip şi recifuri. 
Nefolositoare chiar şi mandarinului - cum se numea orice 
reprezentant al împăratului Chinei - în provincia căruia se 
nimerise. Dar Hong Kong-ul avea cea mai mare radă din lume. 
Și era primul pas al lui Struan în China. 

— Atenţie! strigă tânărul ofițer de cart către marinarul 
strâns într-o tunică stacojie. Barca cea mare a domnului Struan 
la scara centrală! 

— “Nțeles, sir! 

Marinarul se aplecă peste copastie şi repetă ordinul. 

— Într-o secundă, sir! spuse ofițerul, încercând să-şi 
stăpânească teama pe care i-o trezea acest prinţ al negoţțului ce 
devenise legendă în mările Chinei. 

— Nicio grabă, flăcăule. 

Struan era un uriaş, cu faţa bătucită de o mie de furtuni. 


Redingota albastră se încheia cu nasturi de argint, iar 
pantalonii albi, bine mulaţi, erau vârâţi neglijent în nişte cizme 
marinăreşti. Era înarmat cum se obişnuia: un cuţit într-o teacă 
la spate şi altul la cizma dreaptă. Avea patruzeci şi trei de ani, 
părul roşcat şi nişte ochi verzi ca smaraldul. 

— O zi pe cinste, mai adăugă el. 

— Da, sir. 

Struan cobori pasarela, sări la prova bărcii sale şi-i zâmbi 
mai tânărului său frate vitreg Robb, ce se aşezase la mijlocul 
ambarcației. 

— Am cam întârziat, îi spuse Robb forțând un zâmbet. 

— Mda, excelența sa şi amiralul cam aveau chef de vorbă. 

Struan se uită fix o clipă spre insulă, apoi îi făcu semn 
boțmanului: 

— Mola! Spre țărm, domnule McKay. 

— “Ţeles, sir. 

— În fine, am reuşit, Tai-Pan? îi spuse Robb. 

În Chineză Tai-Pan însemna şef suprem. Fiecare companie, 
sau armată, flotă ori ţară are numai un singur astfel de 
conducător, cel ce deţine adevărata putere. 

— Mda! făcu Struan. 

Era Tai-Pan al Nobilei Case. 


Capitolul unu 

— Dar-ar frenţia-n insula asta împuţită! izbucni Brock 
uitându-se lung dinspre plajă până sus spre piscurile golaşe. S- 
avem toată China la picioarele noastre şi noi să ne mulţumim 
doa' cu insula asta pustie, numa’ stâncă blestemată. 

Stătea în picioare, pe plaja eliberată de reflux, împreună cu 
alţi doi comercianţi angajaţi în negoţul cu China, în jurul lor 
erau şi alte grupuri de neguţători şi ofiţeri din corpul 
expediționar. Toţi aşteptau ca ofiţerul marinei regale să 
înceapă ceremonialul. Lângă catargul steagului erau aliniaţi pe 
două rânduri perfecte douăzeci de militari din marină, stacojiul 
uniformelor aruncând o pală de culoare. Lângă ei, neorânduiala 
marinarilor care tocmai reuşiseră cu greu să înfigă catargul 
steagului în piatra țărmului. 

— La opt bătăi de clopot era vorba să ridicăm steagul! mârâi 
Brock, vocea răguşită trădându-i nerăbdarea. De-acu' a şi 
trecut un ceas. Ce-i cu zăbava asta, fir-ar a naibii să fie! 

— Marţea e păcat şi joss rău să blestemi, domnule Brock, 
replică Jeff Cooper. 

Acesta era un american din Boston, zvelt, cu nasul coroiat, 
purtând o redingotă neagră, iar pe cap joben de fetru, aşezat 
sfidător pe-o sprânceană. 

— Foarte rău! 

Partenerul lui Cooper, Wilf Tillmann, se crispă uşor când 
simţi tonul tăios al vocii nazale, caracteristică mai tânărului său 
tovarăş. Tillman era un roşcovan bine legat, din Alabama. 

— lo am să ţ-o spun p-aia dreaptă: rahatul ăsta de muscă 
afurisit e joss rău! replică Brock. 

Joss era un cuvânt chinezesc ce însemna şi şansă, şi soartă, 
şi Dumnezeu, şi diavol, toate la un loc. 

— Rău, fir-ar să fie. 

— Mai bine să nu fie aşa, sir! răspunse Tillman. Viitorul 
negoţului cu China e aici acum, joss bun sau Joss rău. 

Brock îl privi de sus. 

— Hong Kong-ul n-are niciun viitor. Porturi deschise spre 
mare ale zonei continentale, de alea avem noi nevoie, şi doar 
avem habar de asta, Doamne Dumnezeule! 

— E cel mai bun port din apele astea, reluă Cooper. Loc 
destul şi pentru carenaj şi pentru armarea navelor toate. Loc 
destul să ne ridicăm locuinţe şi depozite. Şi la urma urmelor 


scăpăm şi de amestecul chinezilor. 

— O colonie nezmintit să aibă ogoare şi ţărani care să le 
lucreze, dom'le Cooper. Să aducă venituri, sublinie Brock 
pierzându-și răbdarea. Am bătut toate coclaurile la fel ca 
dumneata. Aici n-o să crească niciodată nicio recoltă. Nu-s 
câmpuri şi nici râuri să le ude, nicio păşune. Deci nu o să 
vedem noi nici carne, nici barabule. Şi toate cele trebuitoare o 
să fim nevoiţi să le aducem pe mare. la gândeşte-te cât o să 
coste. Hmm, până şi pescuitul o să fie afurisit de nenorocit. Şi 
cine-o să plătească întreţinerea Hong Kong-ului, ei? Noi, cu 
negoţul nostru, fir-ar să fie! 

— Păi o colonie de asta vrei dumneata, domnule Brock? 
reluă Cooper. Eu socoteam că Imperiul Britanic - şi scuipă 
dibaci în vânt - are destule colonii de felul ăsta. 

Brock duse mâna spre cuțit. 

— Scuipi doar ca să-ţi cureţi gâtlejul sau scuipi pe Imperiul 
Britanic? 

Tyler Brock era un bărbat de aproape cincizeci de ani, înalt 
şi chior, la fel de dur şi rezistent ca şi fierul cu care fusese 
nevoit să facă negoţ pe vremea când umbla ca negustor 
ambulant la Liverpool, în tinereţe, şi la fel de puternic şi 
periculos ca şi navele comerciale înarmate, pe puntea cărora îşi 
găsise refugiu şi pe care acum ajunsese să le conducă în 
calitate de şef al casei Brock şi Fiii. Veşmintele îi dovedeau 
bogăţia şi cuțitul de la brâu era bătut în pietre scumpe. Barba 
ca şi părul începuseră să-i încărunţească. 

— Azi e destul de rece, domnule Brock, interveni iute 
Tillman, stăpânindu-şi supărarea provocată de limba ascuţită a 
mai tânărului său partener. 

Brock nu era omul pe care să-l provoci, iar ei nu-şi puteau 
încă permite să fie în relaţii de duşmănie pe faţă cu el. 

— Vântul ăsta e cam tăios, aşa-i, Jeff? 

Cooper dădu scurt din cap afirmativ, dar nu-şi luă ochii de la 
Brock. El n-avea cuţit, dar păstra în buzunar un pistol scurt de 
calibru mare. Era cam de aceeaşi înălţime cu Brock, dar mai 
zvelt şi netemător. 

— Dom'le Cooper, să-ţi dau o povaţă, reluă Brock. Când 
pomeneşti de Imperiul Britanic, nu mai stuchi atât de des! S-ar 
putea să nimereşti unul care n-o să mai stea să cumpănească 
prea mult întrebându-se dacă te-a înţeles bine sau nu. 


— Mulţumesc, domnule Brock, am să ţin minte, îi răspunse 
Cooper netulburat. Dar am să-ţi dau şi eu un sfat: e joss rău să 
blestemi marţea! 

Brock îşi stăpâni mânia. În cele din urmă avea să-i 
zdrobească pe Cooper şi Tillman, ca şi firma lor, cea mai 
importantă a unor negustori americani. Dar acum avea nevoie 
de ei ca aliaţi împotriva lui Dirk şi Robb Struan. Brock blestemă 
din nou acel joss. Acel joss făcuse din Struan şi Compania cea 
mai mare casă de comerţ din Asia şi atât de bogată şi puternică 
încât ceilalţi negustori implicaţi în comerţul cu China, îmboldiţi 
de spaimă şi invidie, o numiseră Nobila Casă, nobilă pentru că 
era prima prin bogăţiile ei, prima prin mărimea ei, prima prin 
comerţul pe care-l făcea, prima prin cliperele sale, dar mai ales 
pentru că Dirk Struan era Tai-Pan, Tai-Pan înaintea tuturor 
celorlalţi tai-pani din Asia. Şi acelaşi joss îl costase pe Brock, cu 
şaptesprezece ani în urmă, un ochi, în anul în care Struan 
punea bazele imperiului său. 

Nenorocirea se întâmplase în largul Insulei Chushan. 
Chushan era exact în sudul imensului port al Shanghai-ului, la 
gura atotputernicului fluviu Yang-tse. Brock izbutise cu greu să 
răzbească prin rafalele musonului cu o încărcătură foarte mare 
de opiu, Dirk Struan fiind la câteva zile în urma lui, 
transportând tot opiu. Brock ajunsese primul la Chushan, îşi 
vânduse încărcătura şi o pornise înapoi, fericit fiindcă ştia de- 
acum că Struan trebuia să o ia mai spre nord şi să încerce să-şi 
plaseze marfa pe o coastă necunoscută, înfruntând riscuri în 
plus. Brock se grăbea spre sud, către casă, Macao, cu lăzile 
pline de lingouri, mânat din spate de un vânt avan. Când 
deodată, din Marea Chinei, s-a ridicat o furtună pe cinste. 
Chinezii numesc aceste furtuni tai-fung, Vânturi Supreme. 
Neguţătorii îi spun taifun. Taifunurile sunt spaima însăşi. 

Taifunul îi devastase fără milă nava, iar el fusese prins sub 
arborada şi catargele ce se prăbuşeau pe punte. Fu biciuit de 
şfichiul unei fungi rupte, ce se zbătea sub furia vântului, în 
vreme ce el zăcea neputincios dedesubt. Oamenii lui au reuşit 
să ajungă până la el tăind funii, parâme, dar nu înainte ca cheia 
de împreunare ruptă de la capătul funiei să-i scoată ochiul 
stâng. Nava era aplecată primejdios pe-o parte, aşa că, 
împreună cu ceilalţi oameni al lui, s-au chinuit să taie sarturile 
şi straiurile ce ţineau catargele, arborada, aruncându-le peste 


bord şi, printr-o minune, cliperul şi-a revenit chilă dreaptă. 
Abia atunci s-a îngrijit să toarne nişte brandy în găvanul 
ochiului din care curgea sânge. Încă şi acum îşi mai amintea de 
durerea care l-a fulgerat atunci. Nu uitase cum se târâse până 
la urmă într-un port, cu mult după ce fusese socotit pierdut 
pentru totdeauna, minunatul său cliper cu trei catarge arătând 
doar ca o biată cocă amărâtă, prin încheieturile căreia 
pătrundea apa, fără niciun catarg, fără arboradă, fără un tun. 
Şi când Brock izbuti până la urmă să înlocuiască arborada, 
catargele şi tunurile, să facă rost de altă pulbere, de oameni şi 
muniţie, să cumpere altă încărcătură de opium, tot câştigul 
primului voiaj se dusese. 

Struan nimerise în acelaşi taifun cu o mică lorce - navă cu o 
cocă construită după modelul chinezesc, dar cu arborada 
împrumutată de la corăbiile englezeşti, folosită pentru 
contrabandă de-a lungul coastei doar pe vreme frumoasă. Dar 
Struan ieşi cu bine din taifun şi, elegant şi neatins ca de obicei, 
îl întâmpină pe cheu pe Brock, cântărindu-l batjocoritor cu 
ochii săi mari, ciudaţi şi verzi. 

Dirk şi blestematul lui joss, se gândi Brock. Acelaşi joss i-a 
îngăduit lui Dirk să facă din lorcea aceea împuţită o flotă 
întreagă de clipere şi sute de alte lorci, antrepozite şi grămezi 
de lingouri câte vrei. Să facă din ea afurisita de Nobilă Casă. 
Tot acel joss a împins firma Brock şi Fiii pe blestematul de loc 
secund. Secund! Şi, se gândi el, tot datorită acelui joss a ajuns 
Dirk să-i aibă, în toţi anii ăştia, la degetul mic pe afurisitul 
nostru de plenipotenţiar fără vlagă în el, onorabilul Longstaff, 
blestemat să fie! Şi acum, mână-n mână, ne-au vândut cu totul. 

— Dar-ar frenţia-n Hong Kong, frenţia-n Struan. 

— Dacă n-ar fi fost planul lui Struan, n-aţi fi câştigat, 
niciodată aşa de uşor războiul ăsta, replică liniştit Cooper. 

Războiul izbucnise la Canton, cu doi ani înainte, când 
împăratul Chinei, hotărât să-i îngenuncheze pe europeni, 
încercase să pună capăt contrabandei cu opiu care forma 
grosul negoţului englezesc. Viceregele Ling înconjurase zonele 
rezidenţiale străine de la Canton cu trupele sale şi pretinsese 
toată marfa, până la ultima ladă cu opiu existentă în Asia, drept 
preţ de răscumpărare pentru viaţa neguţătorilor englezi lipsiţi 
de apărare. În cele din urmă, au fost predate douăzeci de mii 
de lăzi pline cu opiu ce au fost distruse, iar englezilor li s-a 


îngăduit astfel să se retragă în Macao. Dar englezii n-au putut 
accepta prea uşor nici acest amestec în negoţul lor, nici 
ameninţarea care a planat asupra concetăţenilor lor. Cu şase 
luni în urmă, în Orientul îndepărtat sosise o forţă expediţionară 
britanică pusă sub jurisdicţia lui  Longstaff, căpitan 
superintendent al Camerei de comerţ. 

Dar Struan concepuse acel inspirat plan prin care a fost 
ocolit Cantonul, unde începuse conflictul, şi trimisese forţa 
expediţionară la nord de Chushan. Struan explicase că nu era 
mare lucru ca insula să fie ocupată fără niciun fel de pierderi, 
deoarece chinezii nu erau aproape deloc pregătiţi şi deci 
neajutoraţi în faţa unei armate sau flote europene. După ce 
lăsară o forţă neînsemnată de ocupaţie la Chushan şi câteva 
nave care să blocheze gurile fluviului Yang-tse, restul forţei 
expediţionare putu să se îndrepte pe mare mai spre nord, spre 
gura fluviului Pei Ho, de unde să amenințe direct Pekin-ul, 
capitala Chinei, aflată la numai o sută de mile în sudul fluviului. 
Struan ştia bine că numai o astfel de ameninţare directă l-ar fi 
putut face pe împărat să ceară de îndată pace. O idee 
minunată. Şi izbutise în mod strălucit. Forţa expediţionară 
sosise în China în iunie, anul dinainte. În iulie fusese ocupată 
insula Chushan. În august flota ancorase la Pei Ho. După două 
săptămâni, împăratul însărcinase un trimis oficial să negocieze 
pacea, prima dată în istorie când un împărat al Chinei 
recunoştea oficial o naţiune europeană. Şi războiul se încheiase 
aproape fără prea multe pierderi nici de-o parte, nici de 
cealaltă. 

— Longstaff a fost destul de înţelept să-i pună în aplicare 
planul, mai adăugă Cooper. 

— Orice pârlit de negustor care a făcut negoţ prin părţile 
astea ştie cum să-i pună pe chinezoi cu botul pe labe, replică 
Brock cu asprime. 

Işi împinse jobenul şi mai mult pe spate şi-şi slăbi bandajul 
de la ochi. 

— Da’ ia zi-mi de ce-a îngăduit Longstaff şi Struan să se 
târguie asupra păcii la Canton, ei? Cel din urmă tâmpit ştie că a 
se târgui pentru un chinez înseamnă să câştige timp. Trebuia 
să fi stat ţapeni acolo în nord, la Pei Ho, până se semna pacea. 
Da' nu, am venit cu toată flota înapoi şi de şase luni de zile 
bune tot aşteptăm şi aşteptăm ca sodomiţii ăştia să pună pana 


pe hârtie şi să semneze! scuipă Brock. Prostie, mare prostie de 
tot. Şi să părăduieşti atâta vreme şi atâţia bani pentru 
împuţitura asta de stâncărie. Trebuia să păstrăm insula 
Chushan. Acum am avea o insulă pe care merita s-o păstrăm. 

Insula Chushan avea douăzeci de mile lungime şi zece 
lăţime, pământ fertil, bogat, un port bun şi un oraş mare pe ea, 
Tinghai. 

— Aveai loc unde să respiri acolo, cât îţi trebuie. Ei, şi de 
acolo, cu trei sau patru fregate, puteai bloca Yang-tse-ul cât ai 
zice peşte. Şi cine stăpâneşte fluviul ăla, stăpâneşte şi inima 
Chinei. Acolo trebuia noi să ne înfigem, pe Dumnezeu. 

— Domnule Brock, dar stăpâniţi Chushanul şi aşa. 

— Da, da’ nu-i trecut şi în tratatul ăla blestemat, aş’ că nu-i a 
nostru. 

Izbi înfuriat cu piciorul în pământ, bombănind împotriva 
vântului tot mai rece care se stârnise. 

— Poate că ar fi bine să-i spui asta şi lui Longstaff, sugeră 
Cooper. Ştiu că ştie să asculte un sfat... 

— Nu de-a meu, de-a meu nu ascultă el. După cum bine 
cunoşti. Da' ţine minte ce-ţi zic, când a să afle parlamentul de 
tractatul ăsta, o să se stârnească zarvă mare că cine-o să 
plătească, să nu-mi zici mie pe nume. 

Cooper îşi aprinse un trabuc. 

— Şi mie îmi vine să cred că aşa se va-ntâmpla. E un tratat 
tare curios, domnule Brock. Mai ales pentru zilele în care 
trăim, pentru epoca noastră, când orice putere europeană vrea 
să apuce cu lăcomie orice petec de pământ şi e ahtiată după 
putere. 

— Şi după câte mi se pare mie, Statele Unite nu se 
potriveşte la una ca asta, aşa-i? spuse Brock şi chipul i se 
înăspri. Da' ce zici de indienii voştri? De târgul cu Louisiana? 
De Florida Spaniolă? Şi acum aţi pus ochii şi pe Alaska, care-i a 
ruşilor, şi pe Mexic. Din ultimele scrisori se zvoneşte că o să 
încercaţi să furaţi şi Canada. Ei? 

— Canada aparţine Americii, nu Angliei. N-o să ne războim 
pentru Canada. Canada o să se alipească la noi de buna ei voie, 
adăugă Cooper, încercând să-şi ascundă temerile. 

Se trase gânditor de favoriţi şi-şi strânse mai bine redingota 
pe el, îmboldit de vântul tot mai tăios. Ştia că un război cu 
Imperiul Britanic ar fi fost dezastruos în acest moment şi ar fi 


dus la ruină firma Cooper-Tillman. Doamne, blestemate fie 
războaiele. Dar chiar şi aşa, el ştia bine că Statele Unite erau 
nevoite să pornească război şi pentru Mexic şi pentru Canada, 
dacă nu se ajungea la un fel de înţelegere. Aşa cum şi Marea 
Britanie trebuia să se lupte cu China. 

— Nu va fi război, spuse Tillman, încercând să mai 
îndulcească în chip diplomatic vorbele lui Cooper. 

Oftă din adânc şi îşi dori să fie din nou acasă, în Alabama. 
Doar acolo omul poate fi gentleman, îi trecu lui prin minte. 
Acolo nu trebuie să te târgui cu blestemaţii ăştia de englezi în 
fiecare zi lăsată de la Dumnezeu, şi cu nişte blestemaţi ca 
Brock, gură spurcată ce huleşte tot timpul, sau cu un diavol în 
carne şi oase cum e Struan, sau chiar cu un tânăr şi nestăpânit 
partener ca Jefferson Cooper, care-şi închipuie că Boston-ul e 
buricul lumii! 

— Şi chiar şi războiul ăsta s-a terminat, de bine de rău. 

— Ţine minte vorbele mele, dom'le Tillman, replică Brock. 
Tractatul ăsta afurisit nu-i bun nici pen’ ai noştri nici pen’ ai 
lor. Trebuia să luăm Chushanul şi să ţinem deschise porturile 
Chinei continentale. În numa câteva săptămâni, ai să vezi că 
pornim iar războiul. În iunie, când vântul o să fie numa potrivit 
şi vremea la fel, flota o să trebuiască să o ia din nou spre nord, 
spre Pei Ho. Şi dacă iar pornim război, cum o să mai luăm noi 
ceaiul, la vremea lui şi mătăsurile, ei? Anul trecut negoţ deloc 
din pricina războiului, anul de dinainte iar niciun fel de negoţ, 
şi ne-au mai şi jefuit de tot opiul pe care-l aveam. Numa de la 
mine a înşfăcat opt mii de lăzi. Două milioane de taeli de argint, 
uite asta m-a costat. Bani gheaţă. 

— Banii aceia nu-s pierduţi, spuse Tillman. Longstaff ne-a 
poruncit să predăm toată marfa ca să ne răscumpărăm cu viaţa. 
Ne-a dat şi hârtii cu acoperirea guvernului britanic. Şi mai 
există şi în tratat o înţelegere să se plătească şase milioane de 
taeli. 

Brock râse strepezit: 

— Îţi închipui că parlamentu' o să încuviinţeze hârtiile lu’ 
Longstaff? Păi în clipa când o să ceară cumva armata să 
plătească oalele sparte cu opiu, oricare guvern îşi rupe gâtu' în 
clipa aia. Cât priveşte cele şase milioane, astea sunt cheltuieli 
cu războiul. Ştiu eu parlamentu' mai bine decât tine. Fă-i semn 
cu mâna şi la revedere jumătăţii ăleia de milion de taeli, ăsta-i 


sfatul pe care vi-l dau la amândoi. Dacă şi anul ăsta iar se 
stârneşte război, iar n-o să fie nicio scofală cu negoţul. Şi dacă 
nici anul ăsta nu facem cât de cât comerţ, o să fim cu toţii faliţi. 
Voi, eu, toţi cei care fac negoţ cu China. Şi chiar şi afurisita aia 
de Nobilă Casă. 

Cu un gest brusc îşi smulse ceasul din buzunar. Ceremonia 
trebuia să fi început de o oră. Cam trece timpul, se gândi el. 
Dar nu pe seama firmei Brock şi Fiii, fir-ar să fie. Dirk a avut 
parte vreme de şaptesprezece ani de un joss bun, acu vine şi 
vremea să se mai schimbe lucrurile. Brock se desfătă gândindu- 
se la fiul său Morgan, cel de-al doilea băiat al lui, care, cu 
pricepere şi fără milă, se ocupa de toate treburile lor în Anglia. 
Se întrebă dacă Morgan reuşise să sape influenţa lui Struan în 
parlament şi în cercurile bancare. Dirk, o să te aducem în 
pragul falimentului, îi trecu lui prin minte, şi Hong Kong-ul o 
dată cu tine. 

— Ce naiba mai e cu zăbava asta? spuse el, îndreptându-se 
grăbit spre ofiţerii de marină care băteau ţărmul în sus şi-n jos. 

— Ce te-a apucat, Jeff? Doar ştii şi tu că în privinţa Hong 
Kong-ului are dreptate. Doar ştii şi tu bine că nu e sănătos să-l 
stârneşti. 

Cooper zâmbi subţire cum îi era felul: 

— Brock e al naibii de sigur de el. Nu-l pot suferi. 

— Dacă Brock are dreptate în privinţa acelei jumătăţi de 
milion de taeli, să ştii că suntem ruinaţi. 

— Da, numai că Struan va pierde de zece ori mai mult dacă 
nu vor fi plătite daunele. El o să se aranjeze să-şi capete banii, 
fii fără teamă. Aşa că şi noi o să ni-i dobândim pe ai noştri. 

Cooper se uită să vadă unde-i Brock. 

— Crezi că o fi aflat ceva de înţelegerea noastră cu Struan? 

Tillman ridică din umeri. 

— Nu ştiu. Ce ştiu e că Brock are dreptate în privinţa 
tratatului. E idiot. O să ne coste o mulţime de bani. 

În ultimele trei luni, firma Cooper-Tillman funcţionase ca o 
casă de agenţi secreţi ai Nobilei Case. Navele de război 
britanice  blocaseră  Canton-ul şi fluviul Pearl, aşa că 
negustorilor britanici li se interzisese dreptul de a face comerţ. 
Longstaff, la imboldurile lui Struan, impusese acest embargo ca 
un mijloc în plus de a forţa obţinerea tratatului de pace, ştiind 
bine că depozitele din Canton pleznesc de ceai şi mătăsuri. Dar 


cum America nu declarase război Chinei, navele americane 
puteau trece prin blocadă nestingherite, dându-le cu tifla 
navelor de război. Aşa că firma Cooper-Tillman cumpărase 
patru milioane de livre de ceai de la Chen-tse Jin Arn, sau Jin- 
qua, cum era poreclit, cel mai bogat dintre negustorii chinezi, 
pe care le transportase la Manila, în aparenţă pentru nişte 
negustori spanioli. Oficialităţile spaniole, pentru o mită 
substanţială, eliberaseră permisele de import export necesare 
şi ceaiul a fost transferat, fără nicio taxă, în cliperele lui Struan 
şi expediat în grabă în Anglia. Drept plată, lui Jin-qua i s-a 
furnizat o navă plină cu opiu, în mare taină, de către Struan, 
undeva în susul coastei. Un plan perfect, se gândi Cooper. 
Toată lumea s-a îmbogăţit de pe urma lui şi fiecare s-a ales cu 
marfa de care avea nevoie. Dar ne-am fi ales cu o adevărată 
avere dacă navele noastre aveau voie să ducă ceaiul direct în 
Anglia. Şi blestemă în gând Regulamentul britanic de navigaţie 
care interzicea oricărei nave străine, ci doar celor britanice să 
transporte mărfuri în porturile englezeşti. Fir-ar să fie, ei 
stăpânesc lumea. 

— Jeff! 

Cooper urmări încotro privea partenerul său. O vreme nu fu 
în stare să distingă ce voia să-i arate tovarăşul său în portul 
acela foind de mişcare. Apoi zări barca cea lungă dezlipindu-se 
de nava amiral, şi în ea silueta înaltă, capul roşcovan al 
scoţianului care era atât de puternic încât putea suci hotărârile 
parlamentului în aşa fel încât să fie în favoarea lui şi să 
determine cea mai puternică naţiune de pe faţa pământului să 
se angajeze în război. 

— Ar trebui să fii prea optimist să speri că Struan s-a înecat, 
spuse Tillman. 

Cooper râse: 

— Nu ai dreptate în ceea ce-l priveşte, Wilf. Oricum marea n- 
o să îndrăznească niciodată una ca asta. 

— Ba poate că da, Jeff. Şi avem timp înainte berechet. Pe ce 
am mai sfânt. 


Dirk Struan stătea în picioare la prova bărcii celei mari 
lăsându-se săltat de ritmul valurilor. Deşi întârziase la 
ceremonia stabilită, nu-şi îmboldi oamenii de la rame să se 
grăbească. Ştia că oricum, până când nu soseşte şi el, nu va 


începe nimic. 

Barca cea mare era la vreo trei sute de iarzi de țărm şi 
comanda nostromului: „Ține drept înainte!” se potrivea de 
minune cu suflarea tăioasă dinspre nord-est a musonului. Sus, 
în tării, vântul dobândea şi mai multă putere şi scărmăna norii 
cumulus veniţi dinspre continent, chiar deasupra insulei, şi apoi 
îi mâna spre largul oceanului. 

Portul era plin de nave, aproape toate englezeşti, în afară de 
câteva americane şi portugheze, nave comerciale de toate 
mărimile. Inainte de război, aceste nave ar fi ancorat la Macao, 
acea măruntă aşezare portugheză ridicată pe o limbă a 
continentului, la patruzeci de mile spre sud-vest de uriaşa gură 
de vărsare a fluviului Pearl. Sau în largul insulei Whampoa, la 
treisprezece mile la sud de Canton. Conform legilor chinezeşti, 
aceasta era cea mai mică distanţă la care se puteau apropia de 
Canton navele europene. Prin decret imperial, întregul comerţ 
european era îngăduit numai prin Canton. Legenda spunea că 
între zidurile acestui oraş locuiau un milion de chinezi. Dar 
niciun european nu ştia care era adevărul, pentru că niciunul 
nu pusese piciorul pe vreuna din străzile sale. 

Incă din vechime, chinezii aveau o lege neînduplecată, care 
nu îngăduia niciun european în această ţară. Aceste legi severe, 
interzicerea ca europenii să meargă acolo unde voiau şi să facă 
negoţ după cum le era cheful, duseseră la acest război. 

Pe când barca trecea pe lângă o navă comercială, nişte copii 
îi făcură lui Struan cu mâna şi el le răspunse în acelaşi chip. E 
bine că, în cele din urmă, ţâncii ăştia să aibă şi ei casa lor, pe 
pământul lor, îi trecu lui prin minte. Când începuse războiul, 
toţi cetăţenii englezi fuseseră evacuaţi pe nave, din motive de 
siguranţă. Acum erau vreo sută cincizeci de bărbaţi, şaizeci de 
femei, optzeci de copii. Unele familii erau la bordul uneia sau 
alteia dintre nave de aproape un an. 

Navele comerciale erau înconjurate de cele de război ale 
corpului expediționar: nave de linie, cu câte 74 de tunuri la 
bord, sau numai 44 sau chiar 22, bricuri, fregate, o mică parte 
a celei mai mari flote pe care a cunoscut-o vreodată lumea. Şi 
zeci de nave care transportau trupe, cu patru mii de soldaţi 
englezi şi indieni la bord, parte a celei mai puternice armate 
din lume. Iar printre aceste nave erau şi frumoasele clipere ale 
flotei opiului, cu catargele lor uşor înclinate, cele mai iuți nave 


construite vreodată. 

Struan simţi cum îl cuprinde un val de emotie în vreme ce 
cerceta insula, cu muntele ce părea s-o domine ţâşnind până la 
o mie opt sute de picioare, aproape drept din mare. 

Nu pusese încă niciodată piciorul pe insulă, deşi ştia despre 
ea mai mult decât toţi ceilalţi. Jurase să nu calce acolo până 
când nu avea să aparţină Angliei. li plăcea acum că fusese atât 
de neînduplecat. Dar asta nu-l împiedicase să-şi trimită 
căpitanii şi chiar pe fratele lui mai tânăr Robb să cerceteze 
insula. Cunoştea de-acum toate recifurile, stâncile şi văioagele 
şi colinele, aşa cum ştia şi unde avea să-şi ridice depozitele şi 
Casa cea Mare şi pe unde avea să treacă drumul. 

Se întoarse să se uite la cliperul care-i aparţinea, China 
Cloud, cu 22 de tunuri la bord. Toate cliperele firmei Struan şi 
Compania primeau şi numele de Cloud, în cinstea mamei sale 
din familia McCloud, care murise cu mulţi ani în urmă. 
Marinarii se străduiau să dea cu pitură şi să curețe nava care şi 
aşa strălucea de curăţenie. Erau cercetate tunurile, iar 
arborada era supusă unor verificări atente. Flamura Marii 
Britanii flutura mândră la pupa, iar steagul companiei în vârful 
artimonului. Steagul Nobilei Case înfăţişa roşul leu regal al 
Scoției, îngemănat cu verdele dragon imperial al Chinei. 
Flutura pe vreo douăzeci de clipere înarmate, răspândite pe 
oceanele lumii, pe vreo sută de lorci înarmate ce brăzdau iuți 
marea, transportând opiul de contrabandă la țărm. Acelaşi 
steag flutura şi la catargul a trei imense nave depozit pentru 
opiu, nave comerciale transformate, care acum erau ancorate 
în rada Hong Kong-ului. Şi tot el flutura pe Resting Cloud, acea 
navă imensă ce-i aparţinea, cartierul său general semi-staţionar 
unde avea încăperi-safeuri pentru lingourile sale, birouri, 
apartamente luxoase şi sufragerii. Un steag pe cinste, gândi 
mândru Struan. 

Prima navă care arborase acest steag fusese o lorcea 
piraterească, încărcată ochi cu opiu, pe care o dobândise prin 
forţă. Coastele erau infestate de pirați şi corsari, iar autorităţile 
chineze şi portugheze ofereau o răsplată în argint pentru capul 
piraţilor. Când vânturile erau potrivnice contrabandei cu opiu, 
sau când nu avea niciun dram de opiu de vânzare, Struan 
cutreiera mările Chinei făcând curăţenie. Lingourile dobândite 
din vânătoarea de pirați le investea în negoţul cu opiu. Afurisit 


opiu, gândi el. Dar ştia că viaţa lui era legată inexorabil de opiu 
şi că fără el n-ar fi existat nici Nobila Casă, nici măcar Imperiul 
Britanic. Şi motivul trebuia căutat în anul 1699, când prima 
navă englezească a făcut în chip paşnic negoţ cu China şi a 
adus în ţară, în Anglia, mătăsuri şi, pentru întâiaşi dată, 
nepreţuita buruiană numită ceai, pe care numai China o 
producea ieftin şi din belşug. Împăratul nu accepta în schimb 
decât lingouri de argint. Şi de atunci schimbul nu s-a făcut 
decât aşa. 

În vreo cincizeci de ani, ceaiul a devenit cea mai populară 
băutură a Occidentului, mai ales în Marea Britanie, cea mai 
mare putere comercială din lume. În numai şaptezeci de ani, 
ceaiul a devenit cea mai importantă sursă de venituri din taxe a 
guvernului britanic. În numai un secol revărsarea de bogății 
către China istovi în chip primejdios tezaurul britanic şi negoţul 
neechilibrat ceai-argint ajunse o catastrofă naţională. 

În tot acest secol Compania engleză a Indiilor de Est, acea 
firmă uriaşă, semiprivată, semipublică, care deţinea printr-un 
act al parlamentului monopolul total al comerţului cu India şi 
Asia, a oferit rând pe rând orice, totul, cu o crescândă 
disperare - produse din bumbac, războaie de ţesut, ba chiar 
arme şi nave, în locul lingourilor - dar împărații Chinei au 
refuzat categoric. Socoteau că China îşi ajunge sieşi, îi 
dispreţuiau pe barbari, cum îi numeau ei pe toţi cei care nu 
erau chinezi, şi considerau toate neamurile pământului doar 
nişte bieţi vasali ai Chinei. Şi iată că, în urmă cu treizeci de ani, 
o navă comercială britanică, Vagrant Star, a urcat pe fluviul 
Pearl şi a ancorat în largul insulei Whampoa. Transporta în 
secret opiu, care se producea din belşug şi ieftin în Bengalul 
Britanic. Deşi opiul se utiliza de secole în China, dar numai de 
către cei bogaţi şi cei din provincia Yunnan, unde creştea şi 
macul, aducerea lui însemna contrabandă. Compania Indiilor 
de Est îi dăduse ilegal autorizaţie căpitanului navei Vagrant 
Star să ofere opiu pe piaţă, dar numai în schimbul lingourilor 
de argint. Breasla neguţătorilor chinezi, care prin decret 
imperial deţinea monopolul întregului comerţ cu Occidentul, 
cumpără toată încărcătura şi o vându în taină cu mare profit. 
Căpitanul navei Vagrant Star a predat în secret ofiţerilor din 
Canton ai companiei lingourile dobândite, reţinu partea lui de 
câştig în note bancare asupra unei bănci londoneze şi porni în 


goană spre Calcutta să încarce şi mai mult opiu. 

Struan îşi amintea prea bine de Vagrant Star. Fusese băiat 
de cabină la bordul navei cu pricina. Pe această navă ajunsese 
el să fie bărbat şi să cunoască Asia. Şi tot aici jurase să-l 
distrugă pe Tyler Brock, care pe vremea aceea era ofiţer trei pe 
Vagrant Star. Struan avea doisprezece ani, Brock optsprezece 
şi era un flăcău zdravăn. Brock prinsese pică pe el de cum îl 
văzuse şi se distra găsindu-i tot felul de cusururi, pentru care-i 
reducea raţia de mâncare, îl obliga să facă mereu carturi 
suplimentare, expediindu-l în arboradă când era vremea mai 
nenorocită, provocându-l, stârnindu-i mânia. La cea mai mică 
greşeală, ordona ca Struan să fi legat de catarg şi bătut cu 
pisica cu nouă cozi. 

Struan rămăsese la bordul navei Vagrant Star vreme de doi 
ani. Într-una din nopţi nava se izbi de un recif în Strâmtoarea 
Malacca şi se duse la fund. Struan înotă până la mal şi-şi croi 
apoi drum spre Singapore. Mai apoi află că Brock supravieţuise 
şi el, ceea ce-l făcu să simtă un fel de fericire. Voia să se 
răzbune, dar în felul lui, şi când va socoti el mai bine. 

Struan se angajă pe altă navă. La vremea aceea, Compania 
Indiilor de Est dăduse în mare taină aprobare de comerţ mai 
multor căpitani, neguţători independenţi, aleşi cu deosebită 
grijă, continuând să le vândă numai lor opiul din Bengal, la 
preţuri avantajoase. Compania începu să dobândească profituri 
uriaşe şi să adune mari cantităţi de lingouri de argint. Breasla 
neguţătorilor chinezi şi mandarinii se făceau că nu văd acest 
comerţ ilicit, pentru că şi ei dobândeau profituri uriaşe. Şi 
pentru că aceste profituri erau secrete, nu erau supuse nici 
taxelor imperiale. 

Opiul deveni principala marfă de import. Compania 
monopoliză în scurt timp toată producţia de opiu, în afară de 
cea din provincia Yunnan şi Imperiul Otoman. În douăzeci de 
ani, argintul obţinut prin contrabanda cu opiu ajunse să-l 
egaleze pe cel datorat în schimbul ceaiului şi mătăsii. În fine, 
balanţa comercială începu să devină echilibrată. Apoi 
excedentară, pentru că erau de douăzeci de ori mai mulţi 
muşterii în China decât în Occident, aşa că porni un val 
ameţitor de argint în exterior cum nici măcar China nu-şi putea 
îngădui. Compania oferi şi alte mărfuri pentru a stăvili acest 
flux, dar împăratul rămase neînduplecat: pentru ceai numai 


lingouri! 

La vremea când împlinea douăzeci de ani, Struan era 
căpitanul şi proprietarul propriei sale nave angajate în 
comerţul cu opiu. Brock era principalul său rival. Se aflau într-o 
competiţie nemiloasă. În numai şase ani, Struan şi Brock 
ajunseseră să domine piaţa. 

Contrabandiştii de opiu au reuşit să fie cunoscuţi drept 
neguţătorii cu China. Erau un grup de comandanţi-proprietari 
foarte întreprinzători, neîndurători şi exclusivişti, din care 
făceau parte englezi, scoțieni şi vreo câţiva americani, care cu 
dezinvoltură pătrundeau cu măruntele lor ambarcaţii în ape 
necunoscute, înfruntând primejdii nebănuite, asta fiind viaţa lor 
de toate zilele. Porneau pe mare cu intenţia de a face un paşnic 
negoţ, de a dobândi profituri, nu de a cuceri. Dar dacă aveau de 
înfruntat o mare ostilă sau un act de ostilitate, navele lor 
deveneau deodată nave de luptă. Iar dacă nu ştiau să se lupte 
ca lumea, navele lor dispăreau şi erau curând acoperite de 
uitare. 

Neguţătorii cu China au priceput foarte repede că în vreme 
ce ei se alegeau cu cea mai mare parte a riscurilor, Compania 
se alegea cu cea mai mare parte a profitului. Şi pe deasupra, 
mai erau cu totul excluşi din comerţul legal şi imens de bănos 
cu ceai şi mătăsuri. In ciuda faptului că între ei se concurau 
fără nicio milă, la insistenţele lui Struan aceşti negustori 
începură să lupte împreună pentru a spulbera monopolul 
Companiei. Dacă n-ar fi existat acest monopol, negustorii 
puteau transforma opiul în argint, argintul în ceai, apoi acest 
ceai era expediat în Anglia şi vândut direct pieţelor din toată 
lumea. Negustorii cu China ar fi putut controla ei acum 
comerţul mondial cu ceai iar profiturile aveau să fie imense. 

Iar parlamentul deveni forumul pledoariilor lor. Parlamentul 
fusese acela care încredinţase acest monopol cu două veacuri 
în urmă Companiei, în exclusivitate, şi numai parlamentul 
putea anula acest monopol. Aşa că neguţătorii cu China 
începură să se bage tot mai adânc în acest joc, cumpărând 
voturi, sprijinind pe membrii parlamentului care credeau în 
utilitatea liberei concurenţe şi în comerţul liber, scriind ziarelor 
şi membrilor guvernului. Erau hotărâți în acţiunea lor şi, pe 
măsură ce le creşteau averile, le sporeau şi puterile. Erau plini 
de răbdare, de tenacitate, îndărătnici, aşa cum numai oamenii 


învăţaţi cu marea pot fi. 


Compania se arătă furioasă în faţa acestor rebeli şi nu voi să- 
şi piardă monopolul, numai că avea mare nevoie şi ea de 
neguţătorii cu China pentru a dobândi argintul cu care să 
plătească ceaiul, iar la vremea asta ajunsese dependentă de 
veniturile imense obţinute din vânzarea opiului din Bengal. Aşa 
că în parlament Compania se luptă cu prudenţă. Chiar şi 
parlamentul era prins în capcana acestor interese. Condamna 
traficul cu opiu, dar avea nevoie de veniturile din comerţul cu 
ceai ca şi de cele din Imperiul indian. Parlamentul se strădui 
să-i asculte şi pe neguţătorii cu China şi Compania, dar nu-i 
mulţumi nici pe unii nici pe alţii. Apoi Compania hotări să le 
dea o lecţie prin Struan şi Brock, principalii ei adversari, aşa că 
le retrase autorizaţiile de a face comerţ cu opiu şi-i lăsă faliţi. 
Brock rămase doar cu nava, Struan cu nimic. Brock intră în 
tovărăşie cu un alt neguţător cu China şi continuă să facă 
propagandă. Struan şi echipajul lui dădură iama într-unul 
dintre raiurile piraţilor, la sud de Macao, îl devastară şi puseră 
mâna pe cea mai iute lorce. În felul acesta deveni contrabandist 
independent, plasând marfa altor neguţători, şi în acelaşi timp 
puse mâna pe tot mai multe nave piratereşti şi câştigă tot mai 
mulţi bani. În cârdăşie cu alţi neguţători cu China, începu să 
tragă tot mai multe sfori, cumpărând tot mai numeroase voturi, 
continuând să hărţuiască şi să influenţeze până când 
parlamentul începu să urle în cor cerând definitiva distrugere a 
Companiei. Cu şapte ani în urmă, parlamentul votase un act 
prin care elimina monopolul Companiei în Asia şi deschidea 
calea comerţului liber. Dar îi îngăduise Companiei să-şi 
menţină drepturile exclusive de a face comerţ cu India 
britanică şi deci să-şi păstreze monopolul opiului. Parlamentul 
deplângea acest comerţ cu opiu, nici Compania nu voia să facă 
tranzacţii cu opiu, neguţătorii cu China ar fi preferat şi ei o altă 
marfă; la fel de profitabilă, în locul opiului. Dar cu toţii ştiau că 
fără acest echilibru între ceai-lingouri-opiu, imperiul era mort. 
Era un fapt incontestabil al vieţii comerţului mondial. 

Având dreptul de a face comerţ, Struan şi Brock deveniră 
nişte prinți ai negoţului. Flotele lor înarmate se extinseră, iar 
concurenţa dintre ei deveni şi mai ascuţită. Pentru a umple 
golul politic lăsat în Asia în clipa în care monopolul Companiei 


fu anulat şi comerţul liberalizat, guvernul britanic numi un 
diplomat, în persoana onorabilului William Longstaff, în calitate 
de căpitan superintendent al comerţului, pentru a-i apăra 
interesele. Iar interesele coroanei însemnau extinderea 
continuă a comerţului, pentru a dobândi şi mai multe venituri 
din taxe, şi excluderea mai departe a tuturor celorlalte puteri 
europene de pe aceste pieţe. Longstaff răspundea de siguranţa 
negoţului şi de cea a supuşilor britanici, dar mandatul lui era 
cam vag şi nu i se încredinţase o reală putere pentru a impune 
cu forţa această politică. 

Sărmanul Willie, se gândi Struan fără răutate. Cu toate 
explicaţiile mele pline de răbdare din ultimii şapte ani, 
înălţimea sa, căpitanul superintendent al comerţului, nu 
izbuteşte nici acum să priceapă o iotă. 

Struan îşi îndreptă privirea spre țărm în momentul în care 
soarele se ridica deasupra crestelor muntelui, scăldându-i pe 
neaşteptate în lumină pe cei adunaţi pe țărm, fie prieteni, fie 
duşmani, toţi însă rivali. Se întoarse spre Robb: 

— Nu-ţi vine-a zice că-s o strânsură venită să ne firitisească? 

Cu toate că plecase de atâta vreme din Scoţia, anii nu-i 
şterseseră cu totul accentul dialectal. Robb Struan râse şi îşi 
împinse pălăria într-un unghi mai provocator. 

— Aş zice că toţi trag nădejde să ne vadă duşi la fund şi 
înecaţi, Dirk. 

Robb avea treizeci şi trei de ani, părul negru, nişte ochi 
gânditori, nas subţire, favoriţi stufoşi şi se purta proaspăt 
bărbierit. Veşmintele îi erau negre, în afară de redingota verde 
de catifea şi cămaşa albă plisată, la care purta o cravată tot 
albă. Bumbii la cămaşă şi butonii erau din rubine. 

— Doamne Dumnezeule, acela nu-i cumva căpitanul 
Glessing? întrebă el, scrutând ţărmul. 

— Mda, făcu Struan. Am socotit că e potrivit să citească 
taman el proclamația. 

— Şi ce-a mârâit Longstaff când i-ai şoptit una ca asta? 

— „P'onoare a mea Dirk, “n regulă, dacă aşa socoţi tu că-i 
înţelept şi bine.” Struan zâmbi. De când am început, am bătut 
drum lung, zău! 

— Meritul tău, Dirk. Când am venit eu încoace totul mergea 
strună. 

— Creierul eşti tu, Robb. Eu doar muşchii. 


— Da, Tai-Pan, numai muşchii. 

Robb ştia cât se poate de bine că fratele său vitreg era Tai- 
Pan al firmei Struan şi Compania, şi că în Asia Dirk Struan era 
Tai-Panul. 

— Frumoasă zi pentru ceremonia înălţării steagului, aşa-i? 

— Aşa-i! 

Robb îl urmări cu privirea în vreme ce se răsucea din nou 
spre țărm. Cum stătea acolo la prova, aducea cu un uriaş, mai 
înalt chiar decât muntele pe care-şi proiecta silueta şi la fel de 
dur. Aş vrea să-i semăn, îi trecu lui Robb un gând prin minte. 
Robb nu participase decât o singură dată la o acţiune de 
contrabandă, îndată după ce sosise în Orient. Nava lor fusese 
atacată de pirați chinezi, iar lui Robb i se făcuse o teamă 
cumplită. Chiar şi acum, când îşi aducea aminte, simţea cum îl 
copleşeşte ruşinea, deşi Struan îi spusese: „Flăcăule, nu te 
necăji, când intri prima dată sub foc, e întotdeauna greu.” Dar 
Robb ştia că n-avea fire de luptător, nu-l stăpânea curajul. Îşi 
slujise fratele vitreg însă în alte feluri: cumpărând ceai şi 
mătăsuri şi opiu, tratând împrumuturi şi veghind asupra 
lingourilor de argint, căutând să deprindă mecanismele tot mai 
complicate ale sistemului modern al negoţului şi finanţelor 
mondiale, făcând totul pentru a-şi apăra fratele, compania şi 
flota, aducându-le siguranţă, vânzând ceaiul în Anglia, ţinând 
registrele contabile şi împlinind toate cele necesare pentru ca o 
firmă modernă să poată funcţiona. Da, îşi spuse Robb, însă fără 
Dirk nu însemni nimic. 


Struan cerceta oamenii aflaţi pe plajă. Barca se afla încă la 
vreo două sute de iarzi de țărm, dar reuşea să distingă limpede 
chipurile celor de acolo. Cei mai mulţi priveau spre barca lui. 
Struan zâmbi în sinea lui. Mda, îşi spuse el. Ne-am adunat cu 
toţii aici în această zi aleasă de soartă. 


Ofiţerul de marină, căpitanul Glessing, aştepta cu răbdare să 
înceapă ceremonialul ridicării steagului. Avea douăzeci şi şase 
de ani, era căpitan al unei nave de linie, fiul unui viceamiral, 
aşa că avea marina regală în sânge. Se lumina de ziuă destul de 
repede pe țărm, şi departe, spre răsărit, la orizont, cerul era 
brăzdat de fâşii de nori. 

N-or să treacă multe zile şi vine furtună, îl ispiti un gând pe 


Glessing, în vreme ce adulmeca vântul. Îşi întoarse privirea 
dinspre Struan şi imediat, în mod automat, verifică felul în care 
stătea la ancoră nava sa, o fregată cu 22 de tunuri. Era o zi 
memorabilă în viaţa sa. Nu chiar în fiecare zi se lua în stăpânire 
un pământ nou în numele reginei, şi era semn bun pentru 
cariera lui faptul că avea cinstea de a citi proclamația. În flotă 
erau mulţi căpitani mai bătrâni ca el. Ştia însă că tocmai el 
fusese ales pentru că navigase cel mai mult în aceste ape, iar 
nava sa, Mermaid, fusese din plin implicată în toată această 
campanie. Şi nici măcar nu s-ar putea vorbi de campanie, se 
gândi el cu dispreţ. Mai degrabă un banal incident. Căruia i se 
putea pune capăt încă din urmă cu doi ani dacă prostul acela 
de Longstaff ar fi avut cât de cât curaj. Cu condiţia să mi se fi 
îngăduit să mă îndrept cu fregata până la porţile Canton-ului. 
Blestemat să fie, am scufundat o flotă întreagă de jonci afurisite 
de război şi drumul era deschis. Aş fi putut bombarda Canton- 
ul, şi l-aş fi prins şi pe diavolul acela păgân de vicerege Ling şi 
l-aş fi spânzurat de un capăt de vergă. 

Glessing lovi enervat cu piciorul în nisipul țărmului. Nu că- 
mi pasă mie că păgânii ăştia fură blestematul de opiu. Da’ să se 
termine cu contrabanda. E o insultă pentru flamura noastră. Să 
ajungem să răscumpărăm vieţile supuşilor britanici din mâinile 
păgânilor blestemaţi! Longstaff ar fi trebuit să-mi îngăduie să 
merg mai departe. Da’ nu, el s-a retras frumuşel, a evacuat pe 
toată lumea pe navele flotei comerciale şi apoi m-a lucrat pe la 
spate. Pe mine, Dumnezeule, eu care trebuie să apăr toată flota 
comercială. Fir-ar el afurisit să fie. Şi Struan la fel, el care-l 
duce de nas cum vrea. A 

Ei, da' chiar şi aşa, tot ai puţin noroc că te afli şi tu aici. În 
clipa de faţă e singurul loc unde are loc un război. Sau cel puţin 
singurul în care-s implicate forţe navale. Celelalte-s doar nişte 
incidente acolo, ăia care ocupă statele păgâne ale indienilor, o, 
Doamne, se închină la vaci, îşi ard văduvele, adoră idoli; şi mai 
sunt şi războaiele alea împotriva afganilor. Şi simţi cum îl 
cuprinde o undă de mândrie că făcea parte din cea mai mare 
flotă din lume. Mulţumesc, Doamne, că m-am născut englez. 

Il văzu deodată pe Brock apropiindu-se de el şi simţi uşurare 
când observă că fusese interceptat de un individ scund, 
îndesat, parcă fără gât, cu un pântec imens ce i se revărsa 
peste nădragi, deşi avea doar vreo treizeci şi ceva de ani. 


Morley Skinner, proprietarul publicaţiei Oriental Times, cea 
mai de seamă dintre gazetele englezeşti din Orient. Glessing 
citea fiecare număr. Era bine scris. Foarte important să ai un 
ziar ca lumea, se gândi el. Important să existe relatări ale 
campaniilor militare consemnate pentru gloria Angliei. Da' 
Skinner e un individ dezgustător. Ca şi toţi ceilalţi. Ei, nu chiar, 
nu toţi. Bătrânul Aristotle Quance nu e aşa. 

Aruncă o privire unui bărbat mărunt şi urât ce stătea singur 
pe un mal de unde se vede plaja toată, aşezat pe un scăunel 
dinaintea unui şevalet, pictând bineînţeles de zor. Glessing râse 
în sinea lui, amintindu-şi de frumoasele vremuri de care 
avusese parte în Macao împreună cu pictorul. Dintre cei aflaţi 
pe plajă, în afară de Quance, Glessing nu înghiţea pe nimeni 
decât pe Horatio Sinclair. Horatio era de aceeaşi vârstă cu el, 
iar în cei doi ani de când se afla în Orient, Glessing ajunsese să- 
l] cunoască destul de bine. Horatio era aghiotant al lui 
Longstaff, tâlmaciul şi secretarul său, singurul englez din 
Orient care ştia să vorbească şi să scrie fluent în chineză, şi au 
fost nevoiţi să lucreze împreună. 

Glessing cercetă ţărmul şi văzu cu silă că Horatio era pe 
plaja eliberată de reflux trăncănind cu un austriac, Wolfgang 
Mauss, individ pe care el îl dispreţuia. Pastorul Mauss era al 
doilea european din Orient care ştia să scrie şi să vorbească 
chinezeşte. Om trupeş, cu barbă neagră, preot renegat, 
tâlmaciul lui Struan şi contrabandist de opiu. La brâu purta 
pistoale, iar poalele fracului la spate îi erau pătate de mucegai. 
Avea un nas roşu şi gogonat, iar părul lung, negru, încărunţit îi 
era încâlcit şi zburlit ca şi barba. Cei câţiva dinţi care-i mai 
rămăseseră îi erau stricaţi şi înnegriţi, iar ochii subliniau 
vulgaritatea chipului. 

Ce contrast faţă de Horatio, se gândi Glessing. Horatio era 
blonziu, firav şi la fel de curat ca şi Nelson, în cinstea căruia 
fusese botezat astfel, din cauza Trafalgar-ului şi pentru că îşi 
pierduse un unchi acolo. La discuţia lor mai lua parte şi un 
eurasian înalt, zvelt, un tânăr pe care Glessing îl cunoştea 
numai din vedere, Gordon Chen, copilul din flori al lui Struan. 

Doamne, se gândi Glessing, cum pot oare nişte englezi să se 
mai şi laude pe faţă cu bastarzii lor metişi? lar ăsta mai e şi 
îmbrăcat ca toţi păgânii afurisiţi, cu robă lungă, şi poartă şi 
coadă pe spate. Doamne! De n-ar avea ochii aceia albaştri şi 


pielea mai albă, n-ai zice că are vreo picătură de sânge 
englezesc în vene. De ce naiba nu-şi taie şi el părul ca un 
bărbat? Greţos! 

Glessing îşi întoarse privirea de la ei. Bănuiesc că metisul 
acela e de treabă, el n-are nicio vină. Dar Mauss e o tovărăşie 
tare proastă. Proastă şi pentru Horatio şi pentru sora lui, draga 
de Mary. Ei, uite în fine şi o domnişoară pe care merită să o 
cunoşti! Ce nevastă bună ar fi, Doamne! Glessing, ce păşea 
îngândurat, avu un moment de şovăială. Pentru prima oară se 
gândi la Mary ca la o posibilă tovarăşă de viaţă. Şi de ce nu? se 
întrebă el. Doar o cunoşti de doi ani încheiaţi. E mândria 
coloniei Macao. [ine casa lui Sinclair ireproşabil şi-l tratează 
pe Horatio ca pe un prinţ. Acolo găseşti cea mai bună mâncare 
din târg, şi îşi conduce slujitorii minunat. Cântă la clavecin 
dumnezeieşte, iar din gură ca un înger, Doamne! Şi e limpede 
că te place, altfel cum se explică faptul că ori de câte ori tu şi 
Horatio sunteţi în Macao eşti bine venit acolo oricând? Şi 
atunci de ce nu nevastă, ei? Dar fetiţa asta n-a fost niciodată în 
Anglia. Şi-a petrecut toată viaţa numai printre păgâni. Şi nici 
avere nu prea are. Părinţii i-s morţi. Dar ce contează toate 
astea, ei? Pe când mai trăia, reverendul Sinclair era respectat 
în toată Asia, iar Mary e frumoasă şi are taman douăzeci de ani. 
Am un viitor excelent, cinci sute de lire pe an, şi în cele din 
urmă am să moştenesc eu şi conacul şi ogoarele alea. Doamne, 
s-ar putea ca asta să fie fata ce-mi trebuie. Ne-am putea 
căsători în Macao, la biserica anglicană, închiriem o casă până 
mi se încheie misiunea aici, apoi plecăm în Anglia. Când o să fie 
momentul potrivit, am să-i spun lui Horatio: „Horatio, bătrâne, 
aş avea ceva să-ţi vorbesc...” 

— Ce-i zăbava asta, dom'le căpitan Glessing? îi spulberă 
momentul de visare vocea aspră a lui Brock. Era vorba ca 
steagul să fie ridicat la opt ceasuri, acu’ a trecut o oră. 

Glessing se răsuci pe călcâie. Nu era obişnuit cu tonul 
poruncitor al nimănui dacă nu era cel puţin vice-amiral. 

— Domnule Brock, steagul se ridică atunci când se întâmplă 
una din două: ori Excelenţa sa vine la țărm, ori când se aude o 
lovitură de tun dinspre nava amiral. 

— Şi când o să fie şi asta? 

— După câte bag eu de seamă, aici încă nu s-au adunat toţi 
cei care trebuie să vă reprezinte. 


— Vrei să pomeni de Struan? 

— Bineînţeles! Nu e el Tai-Pan al Nobilei Case? spuse 
Glessing într-adins, ştiind că asta avea să-l supere pe Brock, 
după care adăugă: Vă sfătuiesc să vă înarmaţi cu răbdare. 
Nimeni nu v-a convocat pe dumneavoastră negustorii la țărm. 

Brock se înroşi: 

— Ai face bine dacă ai învăţa şi dumneata diferenţa dintre un 
neguţător şi un comerciant. 

Îşi mişcă bucata de tutun de mestecat din gură dintr-o parte 
în cealaltă şi scuipă pe pietrele de la picioarele lui Glessing. 
Câţiva stropi pătară luciul neştirbit al încălţărilor cu catarame 
de argint. 

— ’M’ pare rău, spuse Brock cu batjocoritoare umilinţă şi se 
îndepărtă cu paşi mari. 

Chipul lui Glessing împietri. Dacă n-ar fi fost acel „‘M’ pare 
rău”, l-ar fi provocat pe Brock la duel. Afurisit neam prost, 
gândi el plin de dispreţ. 

— Iertare, sir, făcu lângă el căpitanul de arme în vreme ce-l 
saluta. Semnale de pe nava amiral. 

Glessing îşi miji ochii din pricina vântului tot mai tăios. 
Semnalele cu pavilioanele de pe nava amiral spuneau: „Toți 
căpitanii se vor prezenta la raport la ora patru.” În seara de 
dinainte, Glessing fusese la o întâlnire particulară între amiral 
şi Longstaff. Amiralul spusese că opiul era pricina tuturor 
tulburărilor din Asia. „La naiba, sir, oamenii ăştia nu au simţul 
onoarei”, explodase el. „Nu se gândesc decât la bani. Să 
interzicem negoţul cu opiu şi nu vom mai avea niciun fel de 
necazuri cu păgânii şi nici cu afurisiţii ăştia de negustori. 
Marina regală va şti să pună ordine după cum veţi porunci, pe 
Dumnezeu!”. lar Longstaff fusese de acord, aşa cum era şi 
cazul. Şi cred că ordinul acesta va fi anunţat încă astăzi, se 
gândi  Glessing, străduindu-se cu greu să-şi stăpânească 
bucuria. Aşa. Ar cam fi vremea. Mă întreb dacă Longstaff nu 
cumva tocmai i-o fi spus lui Struan că are să emită acest ordin. 

Se uită din nou înspre barca cea mare ce se apropia domol. 
Struan îl fascina. Îl şi admira, dar îl şi detesta: marinarul 
desăvârşit care ţinuse timona navelor pe toate oceanele lumii, 
care distrusese oameni, companii întregi şi nave numai pentru 
gloria Nobilei Case. Atât de deosebit de Robb, cumpăni 
Glessing. Imi place Robb. 


Se înfioră în ciuda voinţei sale. Probabil că era şi ceva 
adevăr în poveştile pe care şi le şopteau marinarii pe toate 
mările Chinei, poveşti cum că Struan s-ar fi închinat diavolului 
în taină, şi că în schimb diavolul i-ar fi dăruit puteri aici pe 
pământ. Altfel cum ar putea arăta atât de tânăr un bărbat la 
vârsta lui, cum de e atât de zdravăn, cu nişte dinţi atât de albi, 
cu un păr de flăcău şi reflexe aşijderea, când la anii lui altul ar 
fi fost infirm, sleit şi aproape în pragul morţii? E de înţeles de 
ce chinezii erau îngroziţi de Struan. Il porecliseră Bătrânul 
drac de Şobolan cu Ochi Verzi, şi puseseră un premiu pe capul 
lui. Pe capul tuturor europenilor se pusese câte o recompensă, 
dar pe al lui Tai-Pan oferiseră o sută de mii de taeli de argint. 
Dacă era mort. Fiindcă nimeni nu avea să-l prindă viu. 

Enervat, Glessing încercă să-şi mai elibereze puţin degetele 
prinse în încălţările strânse în catarame. Îl dureau picioarele şi 
nu se simţea în largul lui în uniforma aceea cu galoane de aur. 
Afurisită fie zăbava asta! Afurisite fie şi portul şi insula asta, ca 
şi părăduiala de nave bune şi oameni buni. Îşi aminti de vorbele 
lui taică-su: „Afurisiţii ăştia de civili. Nu se gândesc decât la 
bani şi la putere. Nu au cu niciun chip simţul onoarei, deloc. 
Fiule, când la comandă se află un civil, atunci să ai grijă să te 
aperi din spate. Şi nu uita că până şi Nelson a fost nevoit să-şi 
ducă ocheanul la ochiul cel chior când la comandă se afla un 
idiot.” Cum poate un om ca Longstaff să fie în halul ăsta de 
prost?! Doar provine dintr-o familie bună, a avut parte de o 
educaţie aleasă, taică-su a fost diplomat la curtea Spaniei. Sau 
o fi fost cumva vorba de Portugalia? De ce l-o fi împins Struan 
pe Longstaff să oprească războiul? E drept că am dobândit un 
port unde poate să ancoreze toată flota lumii. Dar altceva? 

Glessing cercetă navele din port. Nava cu 22 de tunuri a lui 
Struan, China Cloud. Apoi White Witch, tot 22 de tunuri, 
mândria flotei lui Brock. Şi bricul Princess of Alabama, 20 de 
tunuri, al firmei americane Cooper-Tillman. Frumoase, toate 
frumoase. Ei, merită să lupţi pentru ele, gândi el. Ştiu că pe 
americani îi pot trimite la fund. Dar pe a lui Brock? Greu, dar 
eu sunt mai bun decât Brock. Struan? Glessing cântări sorții 
într-o luptă navală cu Struan. Apoi îşi dădu seama că Struan îl 
cam speria. Şi din cauza acestei temeri simţi cum îl apucă sila 
şi mânia când auzea minciunile lor că Struan, Brock şi Cooper 
şi toţi ceilalţi neguţători cu China nu ar fi fost pirați. Fir-ar să 


fie, îşi jură el, de îndată ce ordinul va deveni oficial, am să 
conduc o flotilă care o să-i şteargă pe toţi de pe faţa apelor. 


Aristotle Quance rămase gânditor în faţa tabloului pe 
jumătate terminat de pe şevalet. Era un mărunţel cu părul 
negru bine încărunţit. Fiind nemaipomenit de pretenţios în 
privinţa veşmintelor, era îmbrăcat după ultima modă: pantaloni 
strâmţi, cenuşii, ciorapi de mătase albi, şi pantofi negri cu 
şireturi. Jiletcă de un alb perlat şi redingotă neagră de lână, 
guler înalt, cravată, ac de cravată cu perlă. Pe jumătate englez, 
pe jumătate irlandez, la vârsta de cincizeci şi opt de ani era cel 
mai bătrân european din Orient. 

Îşi scoase ochelarii cu rame de aur şi începu să-i şteargă cu 
o batistă de dantelă franţuzească imaculată. Mă doare că am 
apucat şi ziua asta, gândi el. Afurisit fie Struan. De n-ar fi fost 
el, n-ar fi existat nici afurisitul ăsta de Hong Kong. Ştia că era 
martorul sfârşitului unei epoci. Hong Kong-ul va distruge 
Macao, îi trecu lui prin minte. li va sufla de sub nas tot 
comerţul. Toți tai-panii englezi şi americani îşi vor muta 
cartierele generale aici. Aici vor trăi şi aici îşi vor construi cele 
trebuitoare. Şi apoi vor veni aici şi toţi funcţionarii portughezi, 
şi apoi toţi chinezii care trăiesc de pe urma europenilor şi a 
comerţului lor. Ei bine, eu nu am de gând să-mi fac veacul pe 
aici, jură el. O să trebuiască să mă abat şi eu pe aici din când în 
când ca să mai câştig un ban, dar casa mea va fi întotdeauna 
Macao. Şi Macao îi fusese casă de mai bine de treizeci de ani. 
Dintre toţi europenii, numai el socotea Orientul drept casa lui. 
Toţi ceilalţi veneau pentru câţiva ani şi apoi plecau. Numai cei 
care mureau rămâneau. Ba chiar şi atunci, cei care-şi puteau 
permite menţionau în testamentul lor ca rămăşiţele pământeşti 
să fie trimise cu navele acasă. Mulţumescu-ţi, Doamne, eu voi fi 
înmormântat în Macao, îşi spuse el. Ce vremuri minunate am 
trăit acolo, toţi am avut parte de ele. Dar s-a terminat. Doamne, 
pedepseşte-l pe împăratul Chinei. Ce tâmpit să distrugă o 
structură atât de bine durată cu un veac în urmă. Şi totul 
mergea ca pe roate, se gândi Quance, cu amărăciune, dar de- 
acum s-a terminat. Am pus mâna pe Hong Kong. lar acum, dacă 
cei atotputernici din Anglia s-au implicat în Est, iar negustorii 
au prins gustul puterii, atunci nu vor mai fi mulţumiţi doar cu 
Hong Kong-ul. „Ei bine, spuse el cu voce tare, fără să vrea, 


împăratul va culege ce-a semănat.” 

— De ce eşti atât de mohorât, domnule Quance? 

Quance îşi puse ochelarii. La picioarele falezei stătea Morley 
Skinner. 

— Nu mohorât, tinere. Ci trist. Artiştii au dreptul... mda, ba 
chiar obligaţia de a fi trişti. 

Puse tabloul neterminat deoparte şi aşeză o foaie neatinsă 
de hârtie pe şevalet. 

— De-acord, de-acord, răspunse Skinner, chinuindu-se să 
urce panta falezei, ochii-i căprui amintind culoarea drojdiei de 
bere. Voiam doar să-ţi cer părerea asupra acestei zile 
memorabile. Am de gând să scot o ediţie specială. Şi fără opinia 
celui mai vechi cetăţean al nostru pe aceste meleaguri, ediţia n- 
ar fi completă. 

— Corect, domnule Skinner. Ai putea scrie: „Domnul 
Aristotle Quance, cel mai de seamă artist al nostru, prieten 
mult iubit şi bonviveur, a refuzat să ne dea vreo declaraţie 
întrucât tocmai era preocupat să înceapă o nouă capodoperă.” 

Luă o priză de tabac şi strănută cumplit. Apoi, cu imaculata 
lui batistă scutură firele de tutun de pe redingotă şi urmele 
strănutului de pe noua hârtie. 

— Domnule, la bună vedere! 

Din nou se concentră asupra hârtiei. 

— Tulburi nemurirea, domnule. 

— Imi dau perfect de bine seama ce simţi, domnule, spuse 
Skinner, dând încântat din cap. Perfect de bine seama ce simţi. 
Şi eu simt la fel atunci când am de scris ceva foarte important. 

Se îndepărtă cu mersul lui greoi. Quance nu avea deloc 
încredere în Skinner. De fapt nimeni nu avea încredere în el. În 
orice caz niciunul dintre cei care aveau ceva pe conştiinţă, iar 
cei de pe aici aveau cu toţii câte ceva de ascuns. Lui Skinner îi 
făcea mare plăcere să reînvie trecutul. 

Trecutul! Quance se gândi la soţia lui şi îl trecu un fior. 
„Toate trăsnetele cumplite ale cerului! Cum de-am putut fi atât 
de idiot încât să-mi închipui că dintr-un monstru irlandez îmi 
pot face tovarăş?! Mulţumesc lui Dumnezeu că individa s-a 
scufundat iar în blestemata ei de mlaştină irlandeză, ca să nu- 
mi mai întunece niciodată cerul dinainte. Femeile sunt cauza 
tuturor rătăcirilor bărbatului. Ei, făcu el prudent, nu chiar toate 
femeile, în orice caz nu micuța şi scumpa de Maria Tang. Ei, 


bine, o dulce fătucă, dacă a fost să am vreodată parte de aşa 
ceva. Şi dacă cineva a avut şansa de a cunoaşte un minunat 
amestec de portugheză şi chinezoaică, atunci tu eşti acela, 
dragul meu, şi inteligentul meu domn Quance. La naiba, am 
avut parte de o viaţă minunată.” 

Şi deodată îşi dădu seama că, deşi era martorul sfârşitului 
unei epoci, el era în acelaşi timp o părticică a celei noi. Acum 
va avea prilejul de a vedea o nouă istorie şi de a o consemna în 
felul lui. Noi chipuri de schiţat, noi nave de pictat. Un nou oraş 
de imortalizat. Alte fete de curtat şi alte funduri de ciupit. 
„Trist? Niciodată!” strigă el. „Apucă-te de lucru, Aristotle, 
băşină bătrână ce eşti!” 


Cei de pe plajă care-l auziseră pe Quance râseră uitându-se 
unii la alţii. Omul se bucura de o popularitate imensă, şi toată 
lumea se bătea să-l aibă în preajmă. Şi avea şi obiceiul de a 
vorbi de unul singur. 

— Ziua de azi ar fi văduvită de nu l-am avea şi pe scumpul şi 
bătrânul Aristotle printre noi, spuse Horatio Sinclair zâmbind. 

— Mda, încuviinţă Wolfgang Mauss, scărpinându-se în barbă 
unde-l supăra un păduche. E atât de urât de zici că-i frumos! _ 

— Domnul Quance e un mare artist, spuse Gordon Chen. În 
consecinţă e frumos. 

Mauss se răsuci cât era el de masiv şi se uită chiorâş la 
eurasian: 

— Cuvântul nimerit aici e atrăgător, fiule. De ani de zile tot 
m-am chinuit cu tine să te învăţ, şi asta ca să nu ştii nici acum 
care-i diferenţa dintre atrăgător şi frumos, hein? Şi, pe 
deasupra, nici măcar nu e un mare artist. Are un stil excelent şi 
mai e şi prietenul meu, dar nu are magia unui mare artist. 

— Am vrut să spun frumos în sensul artistic al cuvântului, 
domnule. 

Horatio izbuti să observe unda fulgerătoare de enervare 
care-l traversă pe Gordon Chen. Sărmanul Gordon, gândi el, 
plângându-i de milă. Chinuindu-se cu disperare să fie cât mai 
englez, şi totuşi purtând costum chinezesc şi coadă. Deşi toată 
lumea ştia că era bastardul Tai-Panului, făcut cu o prostituată 
chinezoaică, nimeni nu a îndrăznit să-i spună treaba asta în 
faţă, nici măcar taică-su. 

— Socot că pictura lui e minunată, spuse Horatio cu vocea 


lui blândă. Ca şi el, de altfel. Ciudat cât de mult îl iubeşte toată 
lumea. Numai tatăl meu îl dispreţuia. 

— Ei, taică-tu, făcu Mauss. A fost un adevărat sfânt printre 
oameni. Era însufleţit de înalte principii creştine, nu ca noi, 
păcătoşi sărmani. Odihnească-se sufletul său în pace! 

Nu, gândi Horatio. Fie ca sufletul lui să ardă veşnic în 
flăcările iadului. Reverendul Sinclair făcuse parte din primul 
grup de misionari englezi stabiliţi în Macao, cu vreo treizeci de 
ani mai înainte. Dăduse o mână de ajutor la traducerea Bibliei 
în chinezeşte, şi fusese unul dintre profesorii şcolii engleze pe 
care o înființase misiunea. Toată viaţa avusese onoarea de a fi 
socotit un cetăţean de vază de către toţi, în afară de Tai-Pan, şi 
când murise, cu şapte ani în urmă, fusese înmormântat ca un 
sfânt. 

Horatio ar fi fost în stare să-şi ierte tatăl că o băgase pe 
maică-sa în pământ mult prea devreme, pentru principiile lui de 
viaţă înguste şi tiranice, pentru fanatismul cu care adora un 
Dumnezeu înspăimântător, pentru obsedanta idee fixă a zelului 
său misionar, ca şi pentru toate bătăile pe care i le 
administrase fiului său. Dar nici acum, după atâta timp, nu 
putea să-l ierte în veci pentru bătăile pe care i le dăduse surorii 
lui, Mary, şi nici blestemele pe care le aruncase pe capul Tai- 
Panului. 

Tai-Panul o găsise pe micuța Mary, care, pe când avea doar 
şase ani, fugise de acasă cuprinsă de groază. O liniştise, apoi o 
aduse acasă la taică-său, avertizându-l că, de avea să o mai 
atingă chiar şi numai cu un singur deget, avea să-l smulgă din 
amvonul lui şi să-l poarte pe străzile din Macao mânându-l din 
urmă cu biciul. De atunci Horatio îl adora pe Tai-Pan. Bătăile 
au încetat, dar au fost alte pedepse. Sărmana Mary! 

Gândindu-se la Mary, simţi că plânsul i se accelerează şi-şi 
îndreptă privirea spre nava amiral pe care îşi aveau temporar 
domiciliul. Ştia că şi ea privea acum spre țărm şi că, la fel ca şi 
el, probabil număra zilele până la sorocul de a se întoarce 
înapoi la Macao. La numai patruzeci de mile mai la sud, şi 
totuşi atât de departe. Trăise în Macao toţi cei douăzeci şi şase 
de ani câţi număra, în afară de o scurtă perioadă cât fusese 
trimis să facă şcoală în Anglia. Urâse şcoala, şi pe cea din ţară 
şi pe cea din Macao. li fusese silă să-l aibă pe taică-său dascăl; 
încercase cu disperare să-l mulţumească, dar fără a reuşi 


vreodată. Spre deosebire de Gordon Chen, primul eurasian ce 
fusese îngăduit în şcoala din Macao. Gordon Chen fusese un 
elev strălucit şi reuşise să-l încânte întotdeauna pe reverendul 
Sinclair. Dar Horatio nu-l invidia. Mauss fusese schingiuitorul 
lui Gordon Chen. Pentru fiecare bătaie pe care o încasase el de 
la taică-su, Mauss îi dăduse lui Gordon Chen trei bătăi. Mauss 
era şi el misionar: preda engleza, latina şi istoria. 

Horatio îşi îndreptă spinarea. Băgă de seamă că Mauss şi 
Gordon Chen se uitau iarăşi ţintă spre barca cea mare, şi se 
întrebă din nou de ce fusese Mauss atât de aspru cu bietul 
băiat pe când era la şcoală, de ce-i ceruse acestuia atât de 
mult. Presupunea că din cauză că Wolfgang îl ura pe Tai-Pan. 
Pentru că Tai-Panul îl ghicise şi-i oferise bani şi postul de 
tălmaci în cursul călătoriilor de contrabandă în vederea 
desfacerii opiului în susul coastei, în schimb, îi îngădui lui 
Wolfgang să-şi distribuie bibliile lui chinezeşti şi broşurile, 
lăsându-l să le predice păgânilor oriunde se oprea corabia, dar 
numai după ce se încheiau afacerile cu opiul. Bănuia că 
Wolfgang se dispreţuia pentru că se socotea ipocrit şi interesat 
într-o acţiune atât de dăunătoare. Şi pentru că fusese silit să se 
prefacă mereu că scopul scuză mijloacele, când ştia destul de 
bine că nu era chiar aşa. _ 

Eşti un om însemnat de soartă, Wolfgang, se gândi el. Îşi 
aminti că în urmă cu un an se dusese în Insula Chushan cu 
prilejul ocupării ei. Cu aprobarea Tai-Panului, Longstaff îl 
numise temporar pe Mauss magistrat, însărcinat să impună 
legea marţială şi justiţia britanică. In ciuda obiceiurilor, se 
dăduseră ordine stricte în Chushan care interziceau jafurile şi 
tâlhăriile. Mauss avusese grijă ca oricare infractor chinez, 
indian sau englez, să aibă parte de o judecată dreaptă, în văzul 
tuturor, ca apoi să-i condamne la spânzurătoare, folosind 
aceleaşi cuvinte pentru fiecare: „Gott im Himmel, iartă-l pe 
acest biet păcătos. Spânzuraţi-l.” Curând jafurile au încetat. 

Cum între două execuţii prin spânzurătoare, Mauss se lăsa 
pradă amintirilor, pe care i le evoca, Horatio descoperi că 
acesta fusese căsătorit de trei ori, de fiecare dată cu o 
englezoaică, primele două muriseră de dezinterie, iar actuala 
soţie era suferindă. Şi a mai aflat că, deşi Mauss era un soţ 
credincios, diavolul îl ispitise rând pe rând când cu un bordel, 
când cu o pivniţă unde se bea gin în Macao. Că Mauss învățase 


limba chineză de la păgânii din Singapore, unde fusese trimis 
de tânăr ca misionar. Că din cei patruzeci de ani ai săi, 
douăzeci şi-i petrecuse în Asia, şi că în tot acest timp nu se mai 
întorsese în ţară. Că acum purta şi el pistoale, pentru că 
„Horatio, niciodată nu ştii când vreunul dintre diavolii ăştia 
păgâni are chef să te omoare, sau vreun pirat păgân îşi pune în 
gând să te jefuiască”. Pe toţi oamenii îi socotea nişte păcătoşi, 
iar pe sine mai păcătos decât ceilalţi. Şi singurul său ţel în viaţă 
fusese convertirea păgânilor şi dorinţa de a face din China o 
ţară creştină. 

— Ce gânduri te frământă? îi întrerupse reflecţiile o voce. 

Il văzu pe Mauss cercetându-l atent. 

— Păi, nimic, făcu el iute. Mă gândeam şi eu... aşa. 

Mauss se scărpină gânditor în barbă. 

— Şi eu cam la fel. E o zi făcută parcă să te gândeşti, hein? 
De-acum niciodată Asia nu va mai fi ce-a fost. 

— Nu, îmi vine şi mie să cred că nu. Te muţi din Macao? O 
să-ţi faci casă aici? 

— Mda, e bine să ai şi tu nişte pământ acolo, să fii stăpân pe 
ogorul tău, cât mai departe de haznaua aia de papistaşi. O să-i 
placă şi nevesti-mi. Dar mie? Eu nu prea ştiu. Locul meu e în 
Macao, adăugă Mauss, încercat de un jind, şi făcu cu pumnul 
lui uriaş spre continent. 

Horatio văzu cum privirea lui Mauss, pierdută-n depărtări, 
deveni mai gânditoare. De ce o fi China atât de fascinantă? se 
întrebă în sinea lui. Cercetă obosit ţărmul, deşi ştia că nu va 
găsi răspunsul acolo. Aş vrea să fi fost şi eu mai bogat. Nu la fel 
de bogat ca Tai-Pan sau Brock. Dar destul de bogat ca să-mi 
ridic o casă frumoasă, să-i invit la mine pe toţi negustorii ăştia, 
s-o iau pe Mary cu mine într-o minunată călătorie şi, în drum 
spre casă, să vizităm toată Europa, fără să ne pese cât costă. 

li plăcea slujba lui de tălmaci şi secretar particular al 
excelenţei sale, dar avea nevoie de mai mulţi bani. În lumea 
asta trebuie să ai şi ceva bani. Mary are şi ea nevoie de toalete 
de bal şi diamante. Da. Dar chiar şi aşa, era bucuros că el nu 
era nevoit să-şi câştige traiul zilnic ca toţi ceilalţi negustori. 
Negustorii ăştia erau siliţi să fie necruţători, prea necruţători, 
iar viaţa lor atârna de un fir de păr. Mulţi dintre cei ce se 
socoteau bogaţi astăzi, aveau să fie faliţi peste o lună. Era 
destul să pierzi o corabie, şi puteai să fii măturat cu totul. 


Uneori chiar şi Nobila Casă era lovită în acest fel. Nava Scarlet 
Cloud, aparţinând firmei, avea de acum o lună întârziere, 
probabil fiind nevoită să se pună pe uscat pentru a-şi repara 
coca mult încercată, şi pentru a fi rearmată, pe ţărmul vreunei 
insule netrecute încă pe vreo hartă, aflată undeva între 
Pământurile lui Van Diemen şi Hong Kong, la vreo două mii de 
mile de drumul pe care trebuia să-l străbată. Sau chiar mai 
sigur pe undeva prin fundul mării, cu opiu de jumătate de 
milion de guinee în pântecele sale. Iar ca negustor eşti nevoit, 
pentru a supravieţui tu, să treci peste oameni şi chiar peste 
prieteni, ca să nu mai vorbim ce trebuie să faci ca să ajungi şi 
bogat. Groaznic. 

Surprinse privirea lui Gordon Chen pironită asupra bărcii 
celei mari, şi se întrebă ce gânduri i-or fi trecând prin minte. 
Trebuie să fie cumplit să ştii că eşti corcitură, se gândi el. Dacă 
ştie şi el adevărul, bănuiesc că-l urăşte pe Tai-Pan şi el, deşi se 
preface că din contra. Eu l-aş uri... 


Gordon Chen se gândea la opiu, şi în mintea lui binecuvânta 
acest dar. De n-ar fi fost opiul n-ar fi existat nici Hong Kong- 
ul... iar Hong Kong-ul, îi trecu prin minte, simțind o undă de 
exaltare, înseamnă cea mai formidabilă ocazie de a face bani 
din câte mi-a oferit viaţa, şi cel mai minunat şi de necrezut joss 
pe care l-a avut China. De n-ar fi fost opiul, îşi spuse el, n-ar fi 
existat comerţul cu China. De n-ar fi existat comerţul cu China, 
Tai-Panul n-ar fi avut niciodată destui bani ca s-o cumpere pe 
mama de la bordel, şi nici eu nu m-aş fi născut. Tot opiul a adus 
banii pentru casa pe care a cumpărat-o tata ca să i-o dăruiască 
mamei, cu mulţi ani în urmă, la Macao. Tot din opiu au venit 
banii cu care ne-am cumpărat mâncarea şi îmbrăcămintea. 
Opiul a plătit anii mei de şcoală ca şi meditatorii mei englezi şi 
meditatorii mei chinezi, aşa că azi, acum, sunt cel mai bine 
pregătit tânăr din tot Orientul. 

Uitându-se în jur, îl văzu pe Horatio Sinclair, care cerceta 
încruntat ţărmul. Simţi un fel de invidie când îşi aminti că 
Horatio îşi făcuse studiile în ţară. El nu fusese niciodată în 
Anglia. Cu un efort, lăsă invidia la o parte. O să vină şi Anglia 
mai târziu, îşi promise sieşi, fericit. În câţiva ani. Se întoarse şi 
se uită la barca cea mare din nou. Il adora pe Tain-Pan. Nu-i 
spusese niciodată lui Struan tată, şi nici acesta nu-i spusese 


vreodată fiule. De fapt, în toată viaţa lui nu vorbise cu el decât 
de vreo douăzeci, treizeci de ori. Dar făcuse întotdeauna în aşa 
fel încât taică-său să fie mândru de el, şi în taină se gândise 
întotdeauna le el ca la un tată. Il binecuvântă din nou pentru că 
o vânduse pe maică-sa lui Chen Sheng, devenind a treia lui 
soţie. Am avut un joss imens, gândi el. 

Chen Sheng era comprador al Nobilei Case, şi-i fusese ca un 
tată lui Gordon Chen. Un comprador era un fel de agent care 
cumpăra şi vindea în numele unei firme străine. Toate 
mărfurile, fie ele mărunte sau mari, treceau prin mâinile lui. 
Prin tradiţie, la fiecare articol el adăuga pentru sine un procent 
oarecare la preţ. Acesta era profitul său personal. Dar 
beneficiul lui depindea de succesul casei pe care o slujea, şi 
trebuia să acopere el datoriile păgubitoare. Aşa că un 
comprador era nevoit să fie şi foarte isteţ şi cu foarte mare 
băgare de seamă pentru a ajunge bogat. 

Ei, se gândi Gordon Chen, să ajungi bogat ca Chen Sheng! 
Sau, şi mai bine, la fel de avut ca Jin-qua, unchiul lui Chen 
Sheng! Zâmbi în sinea lui, socotind că era amuzant să vezi cum 
englezilor le venea atât de greu să se descurce cu numele 
chinezeşti. Numele adevărat al lui Jin-qua era Chen-tse Jin Arn, 
dar nici măcar Tai-Panul, care-l cunoştea pe Chen-tse Jin Arn 
de aproape treizeci de ani, nu era în stare să pronunţe acest 
nume. Aşa că, în urmă cu ani de zile, îl poreclise pe acesta 
„Jin”. Iar qua are o pronunție stâlcită a cuvântului chinezesc 
care însemna „domnul”. 

Gordon Chen ştia că chinezilor nu le păsa de poreclele pe 
care le primeau. Îi distrau chiar, fiind pentru ei încă o dovadă a 
lipsei de cultură a barbarilor. Îşi aduse aminte cum, cu mulţi 
ani în urmă, pe când era doar un ţânc, îi urmărise printr-o 
gaură în peretele grădinii pe Chen-tse Jin Arn şi pe Cheng Shen 
în timp ce aceştia fumau opiu. Îi auzise făcând haz pe seama 
excelenţei sale. Mandarinii din Canton îl porecliseră pe 
Longstaff „Sulă Urâtă”, joc de cuvinte prilejuit de numele lui, 
distrându-se pentru felul în care fuseseră folosite semnele 
chinezeşti pentru traducerea în dialectul din Canton a acestui 
nume în scrisorile oficiale adresate lui Longstaff, şi asta vreme 
de mai bine de un an, până când Mauss i-a dezvăluit lui 
Longstaff sensul adevărat al acestor semne, stricând astfel o 
minunată glumă. 


Se uită pe furiş spre Mauss. Îl respecta pentru că-i fusese un 
dascăl neîndurător, şi-i rămăsese recunoscător că-l silise să fie 
cel mai bun elev din şcoală. Dar îl dispreţuia pentru murdăria 
în care trăia, pentru duhoarea pe care o emana şi pentru 
cruzimea de care dădea dovadă. Lui Gordon Chen îi plăcuse 
şcoala misiunii, îi plăcuse să înveţe, îi plăcuse să fie elev. Dar 
într-o zi descoperise că el era altfel decât ceilalţi elevi. De faţă 
cu toţi ceilalţi, Mauss îi explicase ce însemnau „bastard”, 
„nelegitim” şi „metis”. Gordon Chen fugise îngrozit acasă. Şi 
pentru prima dată îşi văzuse mama aşa cum era ea cu adevărat 
şi o dispreţui pentru că era chinezoaică. Şi, printre lacrimi, află 
de la ea că era bine să fii chiar şi numai în parte chinez, pentru 
că chinezii erau cea mai pură rasă de pe faţa pământului. Şi 
află că Tai-Pan îi era tată. 

— Dar atunci de ce locuim noi aici? De ce Chen Shenge 
„tată”? 

— Barbarii, fiul meu, n-au parte decât de o singură nevastă 
şi nu se căsătoresc niciodată cu o chinezoaică, îi explică Kai- 
sung. 

— De ce? 

— Aşa e obiceiul la ei. Prostesc. Dar aşa sunt ei de felul lor. 

— Il urăsc pe Tai-Pan! Il urăsc! izbucnise el. 

Maică-sa îl plesnise peste faţă fără milă. Până atunci nu-l 
lovise niciodată în viaţa ei. 

— În genunchi, şi roagă-te să fii iertat! îi spusese ea plină de 
mânie. Tai-Pan e tatăl tău. El ţi-a dat viaţă. Pentru mine e un 
zeu. M-a cumpărat numai pentru el, apoi m-a binecuvântat 
vânzându-mă lui Chen Sheng ca soţie. Şi şi-ar fi dorit Chen 
Sheng să-şi ia drept soţie o femeie căpătuită şi cu un copil 
spurcat, de numai doi ani, când ar fi putut să-şi cumpere o mie 
de fecioare de n-ar fi fost asta dorinţa Tai-Panului? Şi de ce mi- 
ar fi oferit mie Tai-Panul proprietate dacă nu ne-ar fi iubit? Şi 
de ce chiriile îmi sosesc mie şi nu lui Chen Sheng, nu cumva 
asta-i porunca Tai-Panului? Şi de ce Chen Sheng să se poarte 
cu mine atât de frumos, deşi sunt de-acum bătrână? Nu cumva 
pentru că Tai-Panul m-a onorat mereu cu bunăvoința lui? Şi 
cum să te trateze Chen Sheng pe tine, un nerod 
nerecunoscător, de parcă i-ai fi fiu adevărat, de n-ar fi vorba de 
Tai-Pan? Du-te la templu şi prosternează-te şi roagă-te pentru 
iertare. Tai-Pan ţi-a dăruit viaţă. Aşa că iubeşte-l, cinsteşte-l şi 


binecuvântează-l, aşa cum fac şi eu. Şi dacă ai să mai spui 
vreodată una ca asta, am să-mi întorc pentru totdeauna faţa de 
la tine. 

Gordon Chen zâmbi în sinea lui. Cât de multă dreptate a 
avut mama, şi cât de prost şi păcătos eram eu. Dar nu la fel de 
prost ca mandarinii şi blestematul de împărat încât să încerc să 
opresc negoţul cu opiu. Orice tâmpit, ştie că fără opiu n-ar 
exista argintul pentru negoţul cu ceai şi mătăsuri. Cândva o 
iscodise pe maică-sa să afle cum se prepară opiul, dar nu ştia 
nici ea, nici altcineva din casă. A doua zi îl întrebase pe Mauss, 
care-i explicase că opiul era seva, lacrimile unei capsule coapte 
de mac. „Culegătorii de opiu fac o crestătură delicată în 
capsulă, pe unde se scurge o picătură de lichid alb, hein? 
Picătura se întăreşte în câteva ceasuri şi îşi schimbă culuarea 
din alb în maroniu închis. Apoi te apuci şi răzuieşti picătura, o 
pui bine şi faci altă crestătură fină. Şi apoi o răzuieşti şi pe asta 
şi faci altă crestătură. Apoi aduni toate picăturile la un loc şi 
faci din ele o bilă, de obicei în greutate de zece livre. Cel mai 
bun opiu provine din Bengal, India britanică, hein? Sau din 
Malwa. Unde-i Malwa, băiete? 

— În India portugheză, sir! 

— A fost portugheză, dar acum aparţine Companiei Indiilor 
de Est. Au pus mâna şi pe Malwa pentru a deţine monopolul 
întregului opiu din lume şi pentru a-i aduce la sapă de lemn pe 
negustorii portughezi de opiu din Macao. Băiete, faci cam 
multe greşeli, aşa că adu şi biciul, hein? 

Gordon Chen îşi aduse aminte câtă ură prinsese pe opiu în 
ziua aceea. Dar acum îl binecuvânta. Şi mulţumi acelui joss 
nemaipomenit pentru că-i dăruise un astfel de părinte şi Hong 
Kong-ul. Hong Kong-ul avea să-l facă om cu stare. Foarte bogat. 

— Aici au să se nască multe averi, îi spuse el lui Horatio. 

— Unii dintre negustori au să prospere, îi răspunse Horatio 
absent, uitându-se ţintă la barca ce se apropia. Dar puţini. 
Comerţul e o treabă afurisit de parşivă. 

— Ca întotdeauna, tot la bani te gândeşti, Gordon, hein? se 
auzi vocea aspră a lui Mauss. Mai bine te-ai gândi la salvarea 
sufletului tău nemuritor, băiete. Banii nu contează chiar atât de 
mult. 

— Bineînţeles, sir, îşi mască Gordon Chen plăcerea văzându-l 
pe Mauss cum îşi etalează prostia. 


— Tai-Pan arată de parcă ar fi un prinţ ce vine să-şi 
revendice regatul, spuse Horatio, mai mult ca pentru sine. 

Mauss se uită şi el spre Struan: 

— Cum aşa, hein? 


Barca ajunsese exact acolo unde se spărgeau valurile. 

— Vâslele sus! răcni nostromul, iar vâslaşii traseră iute 
ramele înăuntru, săriră peste copastie şi împinseră frumos 
barca peste crestele surfului. _ 

Struan ezită o clipă. Apoi sări de la prova jos. În secunda în 
care cizmele lui marinăreşti atinseră nisipul țărmului ştiu că 
insula aceea avea să-i aducă moartea. 

— Isuse Cristoase! 

Robb era lângă el şi-i observă brusca paloare. 

— Ce s-a întâmplat, Dirk? 

— Nimic! spuse Struan forţându-se să zâmbească. Nimic, 
flăcăule. 

Îşi şterse de pe frunte picăturile sărate ale mării şi o luă cu 
paşi mari pe mal în sus, către catargul steagului. Pe Dumnezeul 
meu, gândi el, am asudat şi am pus totul la cale ani de zile 
pentru a te stăpâni, Insulă, şi n-ai să mă dobori chiar acum! Nu, 
pe legea mea! 

Robb continuă să-l urmeze şi-l văzu că şchioapătă uşor. 
Probabil că-l chinuie piciorul, gândi el. Se întrebă cât de rău 
poate să te doară când îţi lipseşte jumătate din laba piciorului. 
Accidentul se întâmplase în singura acţiune de contrabandă la 
care participase şi Robb. Pe când încerca să-i salveze viaţa lui 
Robb, neajutorat şi paralizat de spaimă, Struan fusese încolţit 
de nişte pirați. Un glonte de muschetă îi smulse partea 
exterioară a osului astragal şi două degete mici de la picior. 
După ce atacul a fost respins, medicul de pe navă cauteriză 
rănile şi turnă smoală topită pe ele. Robb mai simţea şi acum în 
nări duhoarea de carne arsă. De nu eram eu, nu i s-ar fi 
întâmplat nimic. Porni în urma lui Struan să urce malul, chinuit 
de silă faţă de sine însuşi. 

— 'Neaţa, domnilor, salută Struan când ajunse lângă un grup 
de negustori aflaţi în apropierea catargului. Frumoasă 
dimineaţă, Doamne! 

— Dirk, îi cam frig, spuse Brock. Şi-i bună creştere din parte- 
ţi să vii cu aşa grabă. 


— Încă am venit prea devreme. Excelenţa sa nu a ajuns la 
țărm, şi nici nu s-a tras salva de semnal de pe nava amiral. 

— M-da, aşa-i, nici nu-nseamnă mare lucru un ceas şi 
jumătate de zăbavă, când totu-i pus la cale între tine şi 
neisprăvitul ăla de slugoi, pe legea mea! 

— Am să-ţi rămân recunoscător, domnule Brock, dacă nu o 
să mai vorbeşti despre Excelenţa sa în chipul ăsta, izbucni 
căpitanul Glessing. 

— Şi io am să-ţi fiu recunoscător dacă-ţi păstrezi părerile 
numai pen’ tine. Io nu-s în marina militară şi nici sub comanda 
ta, i-o tăie scurt Brock. Mai bine ti-ar fi mintea la războiul care 
nici măcar nu ţi-a dat ocazia să lupti. 

Mâna lui Glessing se strânse pe garda sabiei. 

— N-am crezut să ajung ziua în care marina regală să fie 
chemată să apere nişte contrabandişti şi nişte pirați. Asta 
sunteţi! spuse el şi se uită spre Struan. Asta sunteţi cu toţii! 

Se făcu deodată tăcere şi Struan râse: 

— Excelenţa sa n-ar prea fi de acord cu dumneata. 

— Avem legile parlamentului, Dumnezeule, legile Actului de 
navigaţie. Una dintre ele spune: „Orice navă neautorizată ce 
este înarmată poate fi capturată de marina militară.” Flota 
dumitale are astfel de autorizaţie? 

— În apele astea hălăduiesc o mulţime de pirați, căpitane 
Glessing. După cum ştii şi dumneata destul de bine, spuse 
Struan degajat. Suntem înarmaţi pentru a ne apăra. Doar atât. 

— Negoţul cu opiu e împotriva legii. Câte mii de lăzi ai cărat 
în susul coastei introducându-le prin contrabandă în China, 
împotriva legilor chineze şi ale celor ale umanităţii. Trei mii? 
Douăzeci de mii? 

— Ce facem noi aici e lucru bine ştiut în toate tribunalele din 
Anglia. 

— Negoţul ăsta al vostru e dezonorant pentru steagul ţării. 

— Mai bine ai mulţumi Domnului pentru acest negoţ, fiindcă 
fără el Anglia n-ar avea nici ceai, nici mătăsuri, ci numai 
sărăcie lucie, care i-ar sfâşia inima cu totul. 

— Mare dreptate ai, Dirk, exclamă Brock, şi se întoarse spre 
Glessing din nou. Mai bine ţi-ai băga în cap odată că fără 
neguţători n-ar mai exista niciun Imperiu Britanic şi nici taxe 
cu care să se cumpere nave de război şi praf de puşcă! şi se 
uită la uniforma imaculată a lui Glessing, la pantalonii până la 


genunchi, la fel de albi ca şi jambierele, la încălţările prinse în 
catarame, la tricornul din cap. Şi nici lovele din gros ca să aibă 
de unde-i plăti pe frumoşii săi căpitani. 

Militarii marini îşi făcură cu ochiul, mateloţii râseră şi ei, dar 
cu mare fereală. 

— Mai bine aţi mulţumi Domnului că există marina regală, 
pe legea mea. Fiindcă fără ea n-ar mai face nimeni negoţ. 

De pe nava amiral bubui semnalul, o lovitură de tun. Brusc, 
Glessing se îndreptă în pas de front spre catargul steagului. 

— 'Zentaaaţi arm! 

Scoase la iveală proclamația şi toată mulţimea făcu tăcere. 
Apoi, când mânia i se mai domoli, începu să citească: „Din 
ordinul Excelenței sale onorabilul William Longstaff, căpitan 
superintendent al comerţului în China din însărcinarea 
Maiestăţii sale britanice regina Victoria. Conform documentului 
cunoscut sub numele de Tratatul de la Chuenpi, semnat la 20 
ianuarie, anul în curs, de Excelenţa sa în numele guvernului 
Maiestăţii sale, şi de Excelenţa sa  Ti-sen, ministrul 
plenipotenţiar al Maiestăţii sale Tao Kuang, împăratul Chinei, 
eu, căpitanul Glessing, marina regală, iau prin acest act în 
stăpânire această insulă Hong Kong în numele Maiestăţii sale 
britanice, al moştenitorilor şi reprezentanţilor ei, pe vecie, 
nestingherit, în această zi de 26 ianuarie a anului 1841 de la 
naşterea Domnului. Pământul acestei insule e din acest 
moment pământ englezesc. Dumnezeu s-o ocrotească pe 
regină!” 

Stindardul Angliei începu deodată să fluture în vânt în vârful 
catargului şi garda de onoare formată din militari marini trase 
o salvă. Apoi tunurile întregii flote prinseră să bubuie şi 
văzduhul deveni greu, încărcat de mirosul iute al prafului de 
puşcă. Cei aflaţi pe țărm scoaseră trei urale în cinstea reginei. 

Ei, de-acum s-a împlinit, se gândi Struan. Am făcut-o şi pe 
asta. De acum putem începe. Părăsi grupul, se îndepărtă până 
la linia surfului, şi pentru prima oară întoarse spatele insulei ca 
să privească îndelung întinderea portului imens şi tărâmul aflat 
de cealaltă parte: China continentală, la numai o mie de iarzi 
depărtare. Peninsula continentului era o întindere foarte joasă, 
pe care abia se profilau două movile scunde, ce se repezea în 
inima portului care o împresura din toate părţile. Peninsula se 
numea Kau-lung, sau Kowloon, cum îi spuneau negustorii - 


Nouă Dragoni. lar spre nord se întindea, necunoscută şi fără 
sfârşit, China. 

Struan citise toate cărţile scrise de cei trei europeni care 
avuseseră şansa să pătrundă în China şi să se întoarcă. Marco 
Polo, cu aproape şase sute de ani înainte, şi doi preoţi catolici 
cărora li se îngăduise să intre în Pekin cu două sute de ani mai 
devreme. Cărţile nu-i dezvăluiră aproape nimic. De două sute 
de ani încoace, nici unui european nu i se permisese să 
pătrundă în China. O singură dată, şi împotriva legii, Struan se 
aventurase o milă spre interiorul ţării, debarcând lângă 
Swatow, pe când vindea opiu, dar chinezii se arătaseră 
duşmănoşi, iar el era singur doar cu secundul său alături. Nu 
semnele de duşmănie îl făcuseră să se întoarcă, ci imensitatea 
numărului lor şi nemărginirea acelei întinderi. Doamne 
Dumnezeule, habar nu avem despre cea mai numeroasă şi mai 
străveche naţiune de pe pământul ăsta. Ce-o fi în miezul ei? 

— Vine şi Longstaff la țărm? îl întrebă Robb când se apropie 
de el. 

— Nu, flăcăule. Excelenţa sa are alte lucruri mult mai 
importante de făcut. 

— Adică? 

— Adică nişte treburi care înseamnă citirea şi scrierea 
corespondenţei. Sau de stabilit nişte înţelegeri particulare cu 
amiralul. 

— Pentru ce? 

— Pentru, de-o pildă, cum să scoată negoţul cu opiu în afara 
legii. 

Robb nu-şi putu stăpâni râsul. 

— Nu fac glume. De asta a voit Excelenţa sa să mă vadă... 
laolaltă cu amiralul. A vrut să afle şi sfatul meu, ca să ştie când 
să emită acest ordin. Amiralul spunea că marina regală nu va 
avea niciun fel de dureri de cap pentru a impune respectarea 
ordinului. 

— Doamne, Dumnezeule! A înnebunit Longstaff? 

— Nu, e doar puţin cam nătărău, spuse Struan, aprinzându-şi 
un trabuc. l-am spus să emită acest ordin când vor răsuna la 
bord cele patru lovituri de clopot. 

— Dar e o aiureală! izbucni Robb. 

— Nu, e o măsură foarte înţeleaptă. Marina nu va impune 
respectarea ordinului decât după o săptămână: „pentru a da 


timp neguţătorilor cu China să se debaraseze de marfa lor”. 

— Şi atunci noi ce ne facem? Fără opiu suntem terminaţi. 
Tot comerţul cu China e terminat. Terminat! 

— Ce bani gheaţă avem, Robb? 

Robb privi în jur ca să se încredinţeze că nu era nimeni în 
preajmă să audă şi apoi cu voce scăzută spuse: 

— Avem tezaurul din Scoţia. Un milion o sută de mii de lire 
sterline în banca noastră din Anglia. Aproape o sută de mii aici, 
în lingouri de argint. Ni se datorează trei milioane pentru opiul 
capturat. Şi avem opiu de două sute de mii de guinee în Scarlet 
Cloud la cursul de acum al pieţii. Mai e... 

— Scoate-o din socoteli pe Scarlet Cloud. Nava e pierdută. 

— Dirk, totuşi o mai fi vreo şansă. Să-i mai dăm un răgaz de 
o lună. Şi o mai fi şi opiu de vreo sută de mii de guinee în 
navele noastre. Şi datorăm cam nouă sute de mii în poliţe 
plătibile la vedere. 

— Cât ne-ar putea costa ca să plutim în următoarele şase 
luni? 

— O sută de mii de guinee ar fi destul pentru plata navelor, a 
salariilor şi a tributului. 

Struan rămase un moment pe gânduri. 

— De mâine, o să intre dihonia în negustori. Nici unu' din 
ei... poate numai Brock... nu e în stare să-şi vândă opiul într-o 
săptămână. Mai bine ai expedia tot opiul în susul coastei încă 
din după-amiaza asta. Cred... 

— Longstaff trebuie să-şi schimbe hotărârea, spuse Robb cu 
o crescândă nelinişte. Neapărat trebuie. Măsura o să sleiască 
tezaurul şi atunci... 

— Ai de gând să mă asculţi? Mâine, când panica va fi în 
floare, ia câţi taeli ne-au mai rămas şi câţi mai poţi pune mâna 
de la alţii şi cumpără opiu de ei. Ar fi bine să izbuteşti să 
cumperi la un curs de zece cenți pentru un dolar. 

— Noi nu suntem în stare să ne vindem într-o săptămână 
opiul pe care îl avem şi atunci cum să ne descurcăm şi cu 
cantităţile în plus. 

Struan scutură scrumul trabucului. 

— Cu o zi înainte ca ordinul să intre în vigoare, Longstaff o 
să-l revoce. 

— Nu pricep! 

— Aşa îşi salvează omul cinstea obrazului. După ce a plecat 


amiralul, i-am expediat lui Longstaff că interzicerea comerţului 
cu opiu va distruge întregul comerţ. Doamne, Dumnezeule, de 
câte ori trebuie să-i desluşesc omului chestia asta? Apoi i-am 
arătat că nu poate anula imediat ordinul fără să-şi piardă rău 
cinstea obrazului, şi să-l facă pe amiral, care-i bine intenţionat, 
dar habar nu are săracul nimic de comerţ, să şi-o piardă şi el. 
Nu rămânea nimic alta de făcut decât să dea ordinul, şi apoi să- 
l anuleze, pentru ca amiralul să nu-şi piardă şi slujba şi cinstea 
obrazului, ca de altfel şi Longstaff. l-am făgăduit să-i predic 
amiralului între timp ce înseamnă comerţ. Ordinul o să apară 
într-o lumină bună şi în ochii chinezilor, dar o să-i pună pe ei 
într-o situaţie proastă. În trei zile are loc o altă întâlnire cu Ti- 
sen. Longstaff a fost în totul de părerea mea şi mi-a cerut să 
păstrez secretul numai pentru mine. 

Robb se lumină la faţă. 

— Ah, Tai-Pan, eşti bărbat între bărbaţi! Dar ce garanţie 
avem noi că Longstaff va anula ordinul? 

Struan avea în buzunar o proclamaţie semnată, datată cu 
şase zile mai târziu prin care se anula ordinul. Chiar Longstaff 
îl silise să ia documentul: „Uite, Dirk, ia-l acum, ca să pot scăpa 
de el. Fir-ar să fie! Învârtitul ăsta al hârtiilor, doar ştii... 
cumplit. Dar păstrează secretul numai pentru tine până când 
vine sorocul.” 

— Tu n-ai anula un ordin atât de idiot, Robbie? 

— Ba da, bine-nţeles! lui Robb îi venea să-l ia în braţe pe 
frate-său. Dacă ţine numai şase zile şi nu mai ştie nimeni de 
asta, atunci strângem o avere. 

— Mda! 

Struan îşi lăsă privirea să lunece peste port. Îl descoperise 
cu douăzeci de ani în urmă. Marginea unui taifun îl prinsese în 
largul oceanului, departe, şi, deşi se pregătise de furtună, nu 
prea reuşea să scape, era împins fără milă spre țărm. Corabia 
gonea în neştire, cu catargele goale, ambarcând talazuri 
întregi, cerul şi orizontul se şterseseră dinaintea lor, ascunse 
de masele de apă pe care Vântul Suprem le smulgea din ocean 
şi le arunca în calea lor. Apoi, culmea ghinionului, în 
apropierea țărmului, izbiţi de valuri monstruoase, ancorele de 
furtună s-au rupt şi Struan a înţeles că nava era pierdută. 
Talazurile au apucat corabia şi au aruncat-o spre țărm. Printr- 
un miracol, vântul şi-a schimbat direcţia cu o fracțiune de grad, 


a împins corabia pe lângă stânci, într-un canal stâncos şi 
îngust, netrecut pe nicio hartă, nu mai larg de trei sute de iarzi, 
canal format între vârful estic al Hong Kong-ului şi continent, şi 
apoi în acest port aflat la capătul canalului, în ape liniştite, la 
adăpost. 

Taifunul făcuse să naufragieze cea mai mare parte a flotei 
comerciale din Macao şi scufundase zeci de mii de jonci de-a 
lungul întregii coaste. Dar Struan şi joncile adăpostite la Hong 
Kong au înfruntat taifunul în deplină siguranţă. După trecerea 
furtunii, Struan  navigase în jurul insulei, trecându-i 
configuraţia pe hartă. Apoi păstrase aceste informaţii în mintea 
lui şi începuse să încropească în taină un plan. Şi acum, dacă 
tot eşti a noastră, acum pot să plec, gândi el, prins de o caldă 
emoție. De-acum parlamentul! 

De ani de zile Struan pricepuse că singurul mijloc de a 
proteja Nobila Casă şi noua colonie se afla în Londra. 
Adevăratul sediu al puterii în lume era parlamentul. Ca 
membru al parlamentului, sprijinindu-se pe puterea pe care 
imensa avere a Nobilei Case i-o dădea, el ar fi putut stăpâni 
Asia şi politica asiatică aşa cum îl stăpânise şi pe Longstaff. Da. 
Cu câteva mii de livre ajungi în parlament, îşi spuse el. Nu mai 
lucrăm de-acum prin alţii. O să fii în stare să faci politica asta 
chiar tu. Mda, în fine, flăcăule! Apoi câţiva ani încă şi o să fii şi 
tu înnobilat. Apoi intri în cabinet, şi apoi, Dumnezeule, o să 
aşezi timona imperiului şi a Nobilei Case pe un drum care să 
ţină o mie de ani. 

Robb îl urmărea cu privirea. Ştia că uitase de acum de el, 
dar asta nu mai conta. li plăcea să-l urmărească pe frate-său 
când se lăsa purtat de gânduri departe, foarte departe. Robb se 
simţea foarte aproape de el şi în siguranţă atunci când chipul 
Tai-Panului îşi mai domolea din duritate, iar ochii lui pierdeau 
acea lucire verzuie care te îngheţa, când mintea i se lăsa 
legănată de visuri pe care ştia bine că nu le va putea împărtăşi 
nimănui niciodată. 

Struan rupse tăcerea. 

— În şase luni de zile iei tu funcţia de Tai-Pan. 

Robb simţi cum stomacul i se zbate cuprins de panică. 

— Nu, nu sunt pregătit pentru una ca asta. 

— Eşti pregătit. Numai din parlament pot să apăr şi Nobila 
Casă şi Hong Kong-ul. 


— Aha, făcu Robb, apoi adăugă încercând să nu ridice tonul. 
Dar asta trebuia să se întâmple cândva încolo, în viitor, în vreo 
doi sau trei ani... Aici mai e atâta de făcut. 

— Ce-i de făcut poţi să faci şi tu. 

— Nu. 

— Ba poţi. Şi de-asta nici Sarah nu se îndoieşte. 

Robb se uită la Resting Cloud, nava lor folosită drept 
antrepozit, unde locuiau acum temporar soţia şi copiii lui. Ştia 
că Sarah avea ambiţii mult prea mari pentru el. 

— Nu vreau deocamdată misiunea asta. Mai e timp berechet. 

Struan se gândi şi el la timp. Nu regreta deloc anii petrecuţi 
în Orient, departe de ţară. Departe de soţia sa Ronalda şi de 
Culum şi de Jan şi Lechie şi Winifred, copiii lui. Ar fi vrut să fi 
fost şi ei cu el, dar Ronalda ura Orientul. Se căsătoriseră în 
Scoţia, pe când el avea douăzeci de ani şi Ronalda şaisprezece, 
şi plecaseră îndată spre Macao. Dar detestase şi drumul într- 
acolo şi Macao pe deasupra. Primul lor băiat murise la naştere 
şi, în anul următor, când se născuse cel de-al doilea fiu, Culum, 
şi acesta se îmbolnăvise. Aşa că Struan îşi expediase familia în 
ţară. La fiecare trei sau patru ani venise şi el să-i vadă în 
concediu. Rămânea o lună sau două cu ei în Glasgow şi din nou 
înapoi în Orient, pentru că acolo erau multe de făcut şi trebuia 
construită Nobila Casă. 

Nu-mi pare rău de nicio zi din viaţa mea, îşi spuse el. 
Niciuna. Bărbatul trebuie să ia lumea în piept şi să vadă ce 
drum îşi poate croi în viaţă. Nu acesta-i rostul vieţii? Deşi 
Ronalda-i o fată minunată şi-mi iubesc copiii, bărbatul trebuie 
să-şi împlinească menirea lui de bărbat. Nu de asta ne-am 
născut? De nu punea şeful clanului Struan mâna pe tot 
pământul şi nu-l înconjura cu garduri, lăsându-ne pe toţi ceilalţi 
pe drumuri, pe noi, neamurile lui, noi care am trudit pământul 
acela de generaţii întregi, atunci aş fi avut şi eu mica mea 
fermă acolo, aşa cum a avut şi tata înaintea mea. Mda, şi aş fi 
fost mulţumit să am ferma aia. Da’ el ne-a aruncat pe toţi într-o 
mahala împuţită din Glasgow şi a pus el mâna pe tot pământul 
să se ajungă el conte de Struan, şi desfiinţase clanul. Noi, 
ceilalţi, aproape că am murit de foame şi atunci ne-am avântat 
pe mare şi am avut un joss bun care ne-a salvat, iar acum 
familia a ajuns bogată. Toţi s-au încropit. Şi asta pentru că eu 
am pornit pe mare. Şi pentru că s-a născut Nobila Casă. 


Struan învățase foarte repede că banii înseamnă putere. Şi 
avea să folosească această putere pentru a-l distruge pe 
contele de Struan şi pentru a răscumpăra o parte din 
pământurile clanului. Nu regreta nimic din viaţa lui. 
Descoperise China şi China îi dăruise ceea ce nu-i putuse dărui 
propria lui ţară. Nu doar bogăţie, bogăţia în sine era odioasă. 
Ci bogăţie şi un scop pentru această bogăţie. li datora şi el 
Chinei câte ceva. 

Deşi ştia bine că trebuia să se întoarcă în ţară ca să devină 
membru al parlamentului şi ministru în cabinet, ca să-l doboare 
pe conte şi să prindă Hong Kong-ul în coroana Marii Britanii ca 
un giuvaier, ştia la fel de bine că se va întoarce mereu aici. 
Pentru că adevăratul său ţel - o taină pentru toată lumea şi 
aproape şi pentru el o taină în mare măsură, mai tot timpul - îi 
va cere ani şi ani de zile pentru a-l împlini. 

— Niciodată n-are omul destul timp. 

Privi spre muntele care domina insula. 

— O să-i spunem Piscul, adăugă el absent, şi din nou avu 
acea intuiţie ciudată că insula asta îl ura şi că-i dorea moartea, 
simţi cum ura îl împresoară din toate părţile şi se întrebă uluit 
de ce. În şase luni de zile tu vei conduce Nobila Casă, repetă el 
cu voce aspră. 

— Nu pot. Singur n-am să pot. 

— Un tai-pan e singur întotdeauna. Asta-i bucuria şi 
suferinţa acestei poziţii. 

Peste umărul lui Robb îl văzu pe nostrom apropiindu-se. 

— Iertare, sir. Îngăduiţi să „udăm puţin verga mare”? 

— Da, domnule McKay? 

McKay era scund şi îndesat, cu părul adunat la spate într-o 
coadă smolită, ca de şobolan. 

— Da, câte două porţii de rom de fiecare. Apoi ocupă-te de 
treburi, aşa cum ne-am înţeles. 

— Da, sir! spuse McKay şi se îndepărtă în grabă. 

Struan se întoarse spre Robb, iar acesta nu simţi decât 
intensitatea acelei priviri verzi care părea să-şi reverse lumina 
asupra lui. 

— La sfârşitul anului am să-l trimit încoace şi pe Culum. La 
vremea aia e cu facultatea terminată. lan şi Lechie o să se 
îmbarce şi ei pe navă şi o să plece pe mare, apoi o să vină şi ei. 
La vremea aceea băiatul tău Roddy va fi destul de mare şi el. 


Mulţumesc lui Dumnezeu că avem destui feciori care să ne 
urmeze. Alege pe unul dintre ei să fie succesorul tău. 
Intotdeauna numai Tai-Panul trebuie să aleagă pe cel ce-l va 
urma şi momentul anume când se va întâmpla una ca asta. 

Apoi, hotărât, se întoarse cu spatele la China continentală şi 
spuse fără drept de apel: 

— Şase luni. 

Se îndepărtă. Robb îl urmări cum pleacă, simţi deodată cum 
îl urăşte şi pe el, se urăşte şi pe sine şi insula asta. Ştia că nu se 
va descurca niciodată ca Tai-Pan. 


— Nu beţi şi dumneavoastră cu noi? se adresă Struan unui 
grup de negustori. Să închinăm un pahar pentru noua noastră 
casă! Avem brandy, rom, bere, vin sec, whisky şi şampanie. 

Arătă cu mâna spre barca cea mare, unde echipajul lui 
descărca butoaie şi aşternea mese. Alţi marinari se clătinau sub 
povara grămezilor de fripturi reci - pui, pulpe de porc, ca şi 
douăzeci de purcei de lapte şi o jumătate de vită - maldăre de 
pâini, plăcinte cu carne de porc, oale cu varză călită cu slănină 
şi treizeci sau patruzeci de şunci afumate, legături de banane 
de Canton, prăjituri cu fructe conservate, căni mari din sticlă 
fină sau cositor, vedre cu gheaţă, adusă din nord la bordul 
cliperelor sau unor lorci, anume pentru sticlele de şampanie. 

— E aici de mâncare pentru toţi flămânzii. 

Răsună o salvă de urale de aprobare, şi neguţătorii începură 
să se îndrepte spre mese. Când fiecare puse mâna pe câte un 
pahar sau cană, Struan ridică paharul: 

— Un toast, domnilor. 

— A să beau şi io cu tine, da’ nu penr’ frenţita asta de insulă 
numai bolovani. A să beau ca să te văd cum îţi rupi gâtu'! spuse 
Brock săltând o stacană cu bere. Da' dacă stau şi mă gândesc 
mai bine, am să beau şi pen’ pietricica asta, da’ am să o şi 
botez: Aiureala lui Struan! 

— Mda, e destul de mică, îi răspunse Struan, dar destul de 
mare pentru firma lui Struan şi a celorlalţi negustori cu China. 
Dar dacă e destul de mare şi pentru compania Struan şi pentru 
a lui Brock, asta-i altă problemă. 

— Io o să ţi-o zic p-a’ dreaptă, Dirk, bătrâne. Pen’ noi doi nu 
e destul de mare nici toată China, cât îi ea. 

Brock dădu cana peste cap şi o aruncă spre insulă. Apoi 


porni ţanţoş spre propria lui barcă. Câţiva negustori îl urmară. 

— Pe legea mea, proaste purtări, făcu Quance, după care 
strigă să acopere hohotele de râs. Hai, Tai-Pan, toastul. Pe 
domnul Quance îl munceşte o nemuritoare sete. Să trăim acest 
moment istoric. 

— Ilartă-mă, domnule Struan, spuse Horatio Sinclair, înainte 
de a auzi acest toast, n-ar fi potrivit să mulţumim Domnului 
pentru milostivirea ce ne-a arătat în această zi? 

— Bineînţeles, flăcăule. Ce prostie să uit una ca asta! Nu vrei 
să dai tu tonul rugăciunii? 

— Sir, de faţă e şi pastorul Mauss. . 

Struan şovăi, luat pe nepregătite. Îl cercetă pe tânăr, păru 
să-i placă sticlirea aceea de umor care pândea din ochii cenuşii. 
Apoi, cu voce tare, spuse: 

— Domnule pastor Mauss, unde eşti? Să ascultăm o 
rugăciune. 

Mauss se ridică dominându-i cu statura lui pe negustori. Se 
îndreptă poticnindu-se spre capul mesei şi puse cana goală, 
prefăcându-se că totdeauna fusese goală şi nu i-o umpluse 
nimeni niciodată. Bărbaţii îşi scoaseră pălăriile şi rămaseră cu 
capetele goale în vântul tăios. Asupra țărmului se lăsă tăcere. 
Struan ridică privirea spre piciorul pantei, spre un gorgan unde 
avea să fie ridicată biserica. Cu ochiul minţii el şi vedea silueta 
bisericii, ca şi oraşul şi cheiurile portului, antrepozitele şi 
casele şi grădinile. Chiar şi Nobila Casă de unde Tai-Panul va 
ţine consiliu în generaţiile viitoare. Apoi alte locuinţe pentru cei 
din conducerea acestei case şi familiile lor. Şi fetele lor. Gândul 
îi fugi spre iubita lui de acum, T'chung Jen May-may. O 
cumpărase pe May-may cu cinci ani mai înainte, pe când avea 
cincisprezece ani şi era neprihănită. Aiiii iaaa! făcu el, 
amintindu-şi de exclamaţia ei în dialectul din Canton care voia 
să exprime plăcere sau mânie, silă sau fericire sau chiar 
neputinţă, depinde de felul cum era rostită. Ei bine, e ca o 
pisică sălbatică, dacă există pe lume femeia care să semene cu 
sălbăticiunea asta. 

— Dumnezeule blând al tuturor vânturilor sălbatice şi al 
talazurilor ce se sparg puternice la țărm, al frumuseţii şi 
dragostei, Dumnezeule stăpân al tuturor marilor nave şi al 
Stelei Polare şi al fericirii caselor noastre, Doamne 
Dumnezeule, părinte al lui Isus, priveşte-ne pre noi şi ne 


miluieşte. 

Cu ochii închişi, Mauss ridică mâinile în sus. Avea o voce 
adâncă şi expresivă şi puterea credinţei lui iradie asupra 
celorlalţi. 

— Suntem şi noi fii ai oamenilor, şi părinţii noştri au suferit 
pentru noi aşa cum şi tu ai suferit pentru binecuvântatul tău fiu 
Isus. Sfinţii sunt urcați pe cruce şi păcătoşii se înmulţesc pe 
pământ. Ne uităm la minunea unei flori şi nu te mai vedem. 
Infruntăm Vântul cel Mare şi nu te simţim pe tine. Străbatem 
imensele oceane şi nu te cunoaştem. Adunăm roadele ogoarelor 
şi nu mai simţim atingerea ta. Ne îndestulăm cu mâncare şi 
băutură, dar nu mai sunt trupul tău. Pentru că tu eşti în toate 
astea şi încă în multe altele. Pentru că tu eşti şi viaţa şi 
moartea şi izbânda şi înfrângerea. Tu eşti Dumnezeul nostru şi 
noi simpli oameni... 

Se opri cu faţa chinuită, în vreme ce se trudea cu sufletul 
său care-şi dădea duhul. O, Doamne, iartă-mi mie păcatele 
mele. L.asă-mă să-mi ispăşesc slăbiciunile ajutând la convertirea 
păgânilor. Lasă-mă să fiu un martir al credinţei tale sfinte. Şi 
din ceea ce am ajuns acum fă-mă să fiu cum eram odinioară... 
Dar Wolfgang Mauss ştia că drum de întoarcere nu mai era, că 
din clipa în care alesese să-l slujească pe Struan, sufletul său 
nu mai cunoscuse tihna, iar dorinţele cărnii l-au cufundat în 
păcat. Doamne, ceea ce am făcut a fost drept. Pentru că alt 
drum de a pătrunde în China nu era. Deschise ochii şi se uită 
neajutorat în jur. 

— Iertare. Iertaţi-mă. Nu mai ştiu ruga mai departe. Îi văd 
cuvintele, cuvintele sfinte prin care aş putea să vă fac să-l 
auziţi, aşa cum îl auzeam şi eu odinioară... dar nu mai pot rosti 
aceste cuvinte de acum încolo. lertaţi-mă. O, Doamne, 
binecuvântează această insulă. Amin. 

Struan apucă o sticlă de whisky şi i-o întinse lui Mauss. 

— Eu cred că ai spus rugăciunea destul de bine. Domnilor, 
un toast. In cinstea reginei! 

Băură cu toţii şi când cănile rămaseră goale, Struan porunci 
să fie umplute din nou. 

— Cu îngăduinţa dumitale, domnule căpitan Glessing, mi-ar 
face plăcere să ofer câte o duşcă şi oamenilor dumitale. Ca şi 
dumitale de altfel. Un toast pentru cel mai nou teritoriu al 
reginei! Astăzi ai intrat în istorie. Apoi, întorcându-se spre 


ceilalţi negustori, le spuse: Ar trebui să-l cinstim pe căpitan. 
Haideţi să botezăm această plajă Promontoriul Glessing! 

Se stârni un cor de voci ce încuviinţau ideea. 

— Numai cel mai înalt dintre ofiţeri poate da nume unei 
insule sau unei părţi a ei, răspunse Glessing. 

— Am să-i amintesc Excelenței sale lucrul acesta. 

Glessing dădu scurt din cap şi răcni către maestrul de arme: 

— O duşcă marinarilor, cu urările firmei Struan şi Compania. 
Soldaţilor nu. De voie! 

În ciuda faptului că avea pică pe Struan, Glessing nu se putu 
abţine să nu se simtă mândru ştiind că atâta vreme cât va 
exista această colonie a Hong Kong-ului numele său nu va fi dat 
uitării. Fiindcă Struan nu arunca niciodată vorbe în vânt. 
Urmară toastul pentru Hong Kong şi cele trei rânduri de urale. 
Apoi Struan îi făcu semn din cap cimpoierului şi pe plajă răsună 
cântecul tânguios al clanului Struan. Robb nu se atinse de 
băutură. Struan îşi muie buzele într-un pahar de brandy şi 
porni să se plimbe prin mulţime, salutându-i zgomotos pe cei pe 
care dorea el să-i salute şi dând doar din cap către ceilalţi. 

— Gordon, tu nu bei deloc? 

— Nu, mulţumesc, domnule Struan, şi Gordon Chen făcu o 
plecăciune după protocolul chinezesc, foarte mândru că fusese 
remarcat. 

— Cum îţi mai merg treburile? 

— Foarte bine, mulţumesc, sir. 

Flăcăul a ajuns acum un tânăr minunat, se gândi Struan. 
Cam ce vârstă să aibă acum? Nouăsprezece. Cum mai fuge 
timpul. Îşi aminti de Kai-Sung, mama băiatului, îşi aminti cu 
dragoste. Fusese prima lui iubită şi foarte frumoasă. Aiii iaa! 
multe te-a mai învăţat! 

— Ce mai face mama ta? îl întrebă el. 

— Foarte bine, zâmbi Gordon Chen. Prin mine vă transmite 
rugile ei toate pentru a fi teafăr şi nevătămat, în fiecare lună 
arde în templu bețe sfinte să aveţi un Joss bun. 

Struan se întrebă cum o mai fi arătând acum. N-o mai văzuse 
de şaisprezece ani. Dar îşi amintea limpede chipul ei. 

— Transmite-i cele mai bune urări din partea mea. 

— Mare cinste pentru ea, sir. 

— Chen Sheng îmi spune că munceşti din greu şi-i eşti foarte 
folositor. 


— E prea bun cu mine, sir. 

Chen Sheng n-a fost bun niciodată cu nimeni care nu aduce 
mai mult decât îl costă. Chen Sheng e un bandit bătrân, gândi 
Struan, dar fără el am fi pierduţi. 

— Ei, făcu Struan, nu puteai să ai mai bun profesor decât 
Chen Sheng. În următoarele câteva luni vor fi multe de făcut, 
bani buni de dobândit. 

— Sper să fiu de folos Nobilei Case, sir. 

Struan simţi că băiatul lui cocea ceva în minte, dar nu zise 
nimic şi plecă mai departe, după ce dădu din cap în semn de 
încuviinţare, ştiind că Gordon va găsi el o cale să-i spună la 
timpul potrivit despre ce-i vorba. Gordon Chen se înclină şi el 
şi, după o clipă, porni agale spre una dintre mese, şi aşteptă 
politicos mai în spate până când se făcu loc şi pentru el, 
conştient de faptul că ceilalţi îl urmăreau îndelung cu privirea, 
dar nu-i păsa: atâta vreme cât Struan era Tai-Pan, era în 
siguranţă. Negustori şi marinari pe toată plaja aceea rupeau cu 
mâinile bucăţi de pui şi de purcei de lapte şi se îndopau cu 
carne, grăsimea scurgându-li-se pe bărbie. Ce adunătură de 
sălbatici, gândi Gordon Chen, şi mulţumi jossului său că fusese 
crescut în educaţia chineză şi nu cea europeană. 

Da, îi trecu lui prin minte, am avut un joss imens de bun. 
Acelaşi joss îl adusese pe tainicul lui învăţător chinez acum 
câţiva ani. Nu spusese niciun cuvânt nimănui despre acest 
învăţător, nici măcar mamei lui. De la acesta învățase el că nu 
tot ceea ce îi spuneau pastorul Mauss şi pastorul Sinclair era 
neapărat adevărat. Aşa aflase de Budha şi de China, despre 
trecutul ei, dar mai ales cum să te răscumperi pentru darul 
vieţii şi cum să foloseşti acest dar pentru gloria patriei tale. In 
urmă cu un an învățătorul lui îl iniţiase în cea mai puternică, 
mai tainică şi militantă dintre toate societăţile secrete 
chinezeşti, Hung Mun Tong, care avea membri răspândiţi în 
toată China şi în cadrul căreia se legase prin cele mai sfinte 
jurăminte pecetluite cu sânge, frăţeşte, să răstoarne dinastia 
urâtă a manciurienilor, străinii Ch'ing, dinastia domnitoare a 
Chinei. De două veacuri, sub diverse înfăţişări şi nume, 
societatea îndemnase la revoltă. Răscoalele cuprinseseră toate 
colţurile imperiului chinez, din Tibet până în Formoza, din 
Mongolia până în Indochina. Ori de câte ori ţara era lovită de 
foamete sau de asuprire, Hung Mun îi aduna pe ţărani laolaltă 


şi-i stârnea împotriva mandarinilor şi a dinastiei Ch'ing. Toate 
aceste revolte au eşuat şi au fost înăbuşite sălbatic de către 
dinastie. Dar societatea secretă supravieţuise. Gordon Chen se 
simţise adânc onorat că el, fiind chinez doar în parte, fusese 
socotit demn de a face parte din Hung Mun. Moarte dinastiei 
Ch'ing! Işi binecuvântează jossul că avusese şansa de a se 
naşte în această epocă a istoriei, în această parte a Chinei, şi 
de a avea chiar un astfel de tată, pentru că el ştia că era 
aproape timpul când se va răscula toată China. Şi-l binecuvântă 
pe Tai-Pan că dăruise societăţii Hung Mun o nepreţuită perlă: 
Hong Kong-ul. In fine, acum societatea va avea o bază sigură 
unde să se refugieze ca să scape de permanenta asuprire a 
mandarinilor. Hong Kong-ul va fi sub stăpânirea barbarilor, şi 
aici, în această insuliţă, era convins că societatea lor va înflori. 
lar de aici, din Hong Kong, în taină şi la adăpost, se vor 
strecura pe continent şi-i vor hărţui pe cei din dinastia Ch'ing 
până la ziua cea mare. Şi cu puţin joss, gândi el, cu puţin joss 
aş putea folosi şi puterea Nobilei Case pentru cauza noastră. 

— Ia înfulecă din asta, păgân blestemat! 

Gordon Chen ridică privirea surprins. Un marinar mic şi 
îndesat se uita urât la el. Ținea în mâini un picior de la un 
purcel de lapte de care trăgea cu dinţii lui stricaţi. 

— Înfulecă din asta sau am să-ţi iau coada aia blestemată şi 
ţi-o înfăşor în jurul gâtului tău afurisit. 

Nostromul McKay veni grăbit şi-l zvârli deoparte pe marinar. 

— Ţine-ţi căţeaua, Ramsey, netrebnic frenţit, îl admonestă el. 
N-a vrut să vă facă niciun rău, domnule Chen. 

— Mda, mulţumesc, domnule McKay. 

— Vreţi ceva de haleală? se oferi McKay, şi cu cuțitul din 
mână străpunse o găină şi i-o oferi. 

Gordon Chen rupse cu mare delicateţe o bucăţică din 
capătul aripii găinii, îngrozit de apucăturile barbare ale lui 
McKay. 

— Mulţumesc. 

— Numai atât doriţi? 

— Da, e cea mai delicioasă bucăţică, spuse Chen şi se 
înclină. Mulţumesc încă o dată! şi se îndepărtă. 

McKay se apropie de marinarul lui. 

— Hei, bătrâne, eşti întreg? 

— Ar fi trebuit să-l spintec pe pederastul ăla şi să-i dau inima 


afară. E femeia ta, McKay? 

— Vorbeşte mai pe şest, bătrâne. Chinezul ăsta trebuie lăsat 
în pace. Dacă vrei să te legi de vreun bastard de păgân, găseşti 
tu o groază. Da' nu pe ăsta, pe Dumnezeu. E bastardul Tai- 
Panului, uite de asta. 

— Atunci de ce naiba nu are şi el un semn acolo să-l ştim... 
sau măcar să-şi taie părul? Ramsey cobori glasul şi se uită cu 
jind. Am auzit că chinezii ăştia-s nişte iubite... straşnice, cu 
totul altfel... 

— Habar n-am. N-am avut niciodată de-a face cu vreuna din 
putorile astea. Există din belşug de-ale noastre în Macao. 


Struan urmări cu privirea un sampan ancorat în larg. Era o 
barcă destul de mică cu o cabină plăcută, construită din 
rogojini subţiri, împletite din pai, întinse pe structuri de 
bambus. Pescarul şi familia sa erau Hoklo, adică oameni ai 
bărcii care-şi trăiau viaţa numai pe apă şi doar rar, sau poate 
niciodată, nu puneau piciorul pe pământ. Văzu pe ea patru 
adulţi şi opt copii. Unii ţânci erau legaţi de sampan cu funii 
înnodate la brâu. Aceştia erau băieţi. Fetele nu erau legate, ele 
nu prea aveau valoare. 

— Când credeţi că ne putem întoarce la Macao, domnule 
Struan? 

Se întoarse şi-i zâmbi lui Horatio. 

— Cred că mâine, flăcăule. Dar îmi imaginez că Excelenţa sa 
va avea nevoie de tine pentru întâlnirea sa cu Ti-sen. Vor fi o 
groază de documente de tradus. 

— Pe când e programată întâlnirea? 

— Cred că în vreo trei zile. 

— Dacă vreo navă de-a dumneavoastră se îndreaptă spre 
Macao sunteţi bun să-i îngăduiţi şi surorii mele să meargă? 
Sărmana Mary, de două luni n-a mai coborât de pe navă. 

— Cu plăcere. 

Struan se întrebă ce-ar fi făcut Horatio când ar fi aflat 
adevărul despre Mary. El fusese pus în faţa acestui adevăr cu 
doar trei ani şi ceva în urmă... 


Se afla în Macao, într-o piaţă aglomerată şi, deodată, un 
chinez îi împinsese un bileţel în mână şi apoi dispăruse. Era 
scris în chineză. li arătase hârtia lui Wolfgang Mauss. „Sunt 


nişte indicaţii cum să ajungi la o anumită casă, domnule 
Struan. Şi un mesaj: «Tai-Panul Nobilei Case are nevoie de 
informaţii deosebite pentru salvarea acestei case. Să vină în 
taină la intrarea laterală la ora maimuţei.» „Când e ora asta a 
maimuţei?” „La ora trei după-amiaza.” „Unde se află locuinţa 
asta?” Wolfgang îi spusese şi apoi adăugase: „Nu te duce.E o 
capcană, hein? Ai uitat că pe capul tău e o recompensă de o 
sută de mii de taeli?” „Casa asta nu-i în cartierul chinezesc, 
replicase Struan. Iar ziua în amiaza mare nu poate fi o capcană. 
Du-te şi strânge oamenii bărcii mele. Dacă nu mă arăt teafăr şi 
nevătămat într-un ceas, veniţi şi căutaţi-mă voi.” 

Aşa că se dusese, lăsându-l pe Wolfgang şi pe oamenii bărcii 
lui, cu toţii înarmaţi, în apropiere, gata să intervină. Casa făcea 
parte dintr-un şir de locuinţe de pe o stradă liniştită, cu pomi 
pe margine. Pe o poartă, ce se deschise într-un zid înalt, Struan 
pătrunse într-o grădină. Îl aştepta o servitoare chinezoaică. Era 
îmbrăcată corect, cu pantaloni negri şi haină neagră, iar părul 
îi era strâns într-un coc. Femeia se înclină dinainte-i şi-i făcu 
semn să păstreze tăcere şi să o urmeze. Îl conduse prin grădină 
şi apoi în casă, urcară o scară spre un apartament particular şi 
apoi într-o încăpere. El merse precaut în urma ei, gata în orice 
moment să facă faţă oricărui pericol. 

Camera avea un mobilier fastuos, iar tăbliile pereţilor erau 
împodobiţi cu tapiserii. Scaune, o masă şi mobile chinezeşti din 
lemn de tec. În încăpere dăinuia un aer ciudat de curat, doar cu 
o foarte uşoară sugestie de parfum extrem de rafinat. 
Fereastra, singura de altfel, dădea spre grădină. Femeia se 
apropie de un perete lateral şi, cu foarte mare grijă, dădu la o 
parte o minusculă bucată de panou. În perete era o găurică 
prin care se putea spiona ce se petrece în încăperea de alături. 
Femeia se uită pe acolo, şi apoi îi făcu semn să facă la fel. Ştia 
că chinezii aveau un truc vechi pentru a pedepsi un duşman, 
mai prost, punându-l să se uite printr-o astfel de găurică în 
perete în vreme ce de cealaltă parte îl aştepta cineva cu un ac 
în mână. Aşa că se apropie cu fereală la câţiva inci de gaura 
respectivă. Putea totuşi să vadă totul clar în încăperea de 
alături. 

Era un dormitor. Wang Chu, cel mai mare mandarin din 
Macao, zăcea sforăind gol puşcă în pat, etalându-şi corpul 
trupeş. Alături de el se afla Mary, goală şi ea. Stătea cu mâinile 


sub cap şi privea pierdută în tavan. Struan urmări cuprins de 
silă scena de care nu-şi putea desprinde privirile. Cu un gest 
leneş, Mary îl împinse cu cotul pe Wang Chu, îl mângâie ca să-l 
trezească şi apoi vorbi şi râse cu el. Struan nu ştiuse niciodată 
că Mary vorbea chinezeşte, şi doar o cunoştea mai bine ca 
toată lumea, în afară de fratele ei. Ea făcu să sune un mic 
clopoțel, şi de îndată se arătă o slujnică ce-l ajută pe mandarin 
să se îmbrace. Wang Chu nu se putea îmbrăca singur pentru că 
avea nişte unghii de patru inci lungime şi acoperite cu foiţă 
bătută în nestemate. Struan întoarse capul plin de ură. Din 
grădină se auzi deodată o discuţie, glasurile cântate ale unor 
chinezi. Struan se uită cu băgare de seamă într-acolo. În 
grădină se adunase garda lui Wang Chu, aşa că aveau să-i taie 
calea de retragere. Femeia îi făcu semn să nu se îngrijoreze, ci 
să aştepte liniştit. Se apropie de masă şi-i turnă nişte ceai, apoi 
făcu o plecăciune şi dispăru. În jumătate de oră bărbaţii 
părăsiră grădina şi Struan îi văzu pe stradă adunându-se 
înaintea lecticii. Slujitorii îl ajutară pe Wang Chu să se urce în 
ea şi porniră. 

— Hello, Tai-Pan! E 

Struan se răsuci iute, trăgându-şi cuțitul din teacă. În cadrul 
uşii disimulate în perete stătea Mary. Purta o rochie vaporoasă 
care nu ascundea nimic din farmecele ei. Purta părul blond 
foarte lung, avea ochi albaştri şi gropiţă în bărbie, picioare 
lungi şi o talie îngustă, iar sânii îi erau mici şi tari. La gât îi 
atârna de un lanţ de aur o nepreţuită bijuterie de jad. Mary îl 
cerceta pe Struan abordând un zâmbet curios, lipsit de 
expresie. 

— Poţi să-ţi pui cuțitul la loc, Tai-Pan. Nu te ameninţă niciun 
pericol. 

Avea o voce calmă, batjocoritoare. 

— Ai merita să fii bătută cu biciul, îi replică el. 

— Ştiu cum e când eşti bătută cu biciul, ştiu tot, nu-ţi aduci 
aminte? îi făcu semn s-o urmeze în dormitor. O să fim mai la 
larg aici! şi se apropie de un birou şi turnă brandy în două 
pahare. Ce s-a întâmplat? făcu ea cu acelaşi zâmbet pervers. N- 
ai mai fost în dormitorul unei fete până acum? 

— Vrei să spui în dormitorul unei curve? 

Fata îi întinse un pahar şi el îl luă. 

— Tai-Pan, suntem amândoi la fel. Şi unul şi celălalt 


preferăm să ne alegem tovarăşii de pat dintre chinezi. 

— Dumnezeule, afurisită căţea... 

— Nu o face pe ipocritul cu mine, nu ţi se potriveşte. Eşti 
căsătorit şi mai ai şi copii. Şi cu toate astea ai o mulţime de alte 
femei. Chinezoaice. Ştiu totul despre ele. Am avut grijă să aflu. 

— Nu se poate să fii Mary Sinclair pe care o cunosc eu, îşi 
spuse el mai degrabă sieşi. 

— Deloc imposibil. Surprinzător, da! şi sorbi calmă din 
paharul cu brandy. Am trimis după dumneata pentru că am 
vrut să mă vezi aşa cum sunt cu adevărat. 

— De ce? 

— Mai întâi concediază-ţi oamenii şi trimite-i acasă. 

— De unde ştii de ei? 

— Fiindcă te ştiu pe tine foarte grijuliu. Ca şi mine. N-ai fi 
venit niciodată aici, în mare taină, fără să-ţi iei nişte oameni de 
pază. 

În ochi i se citea o expresie batjocoritoare. 

— Ce ai de gând? 

— Cât le-ai spus oamenilor să aştepte? 

— O oră. 

— Eu am nevoie de mai mult din timpul dumitale. Trimite-ţi 
oamenii! râse ea. Am să aştept. 

— Aşa să faci, şi să nu uiţi să pui nişte veşminte pe tine. 

leşi din casă şi-i spuse lui Wolfgang să mai adaste vreo două 
ceasuri şi numai apoi să vină după el. Li încredinţă taina uşii 
secrete, dar nu-i suflă o vorbă despre Mary. Când se întoarse o 
găsi pe Mary întinsă pe pat. 

— Tai-pan, te rog închide uşa, făcu ea. 

— Doar ţi-am spus să pui nişte haine pe tine. 

— Doar ţi-am spus să închizi uşa. 

Trânti uşa cu furie. Mary îşi scoase şi cămaşa aceea 
părelnică şi o aruncă deoparte. 

— Mă găseşti atrăgătoare? 

— Nu, îmi faci silă. 

— Mie nu-mi faci silă, Tai-Pan. Eşti singurul bărbat de pe 
lumea asta pe care-l admir. 

— Ar trebui să te vadă şi Horatio cum arăţi tu în clipa asta. 

— Ah, Horatio! făcu ea misterioasă. De data asta cât timp le- 
ai spus oamenilor tăi să aştepte? 

— Două ceasuri. 


— Le-ai spus despre uşa tainică. Dar nimic despre mine. 

— De ce eşti aşa de sigură? 

— Pentru că te cunosc, Tai-Pan. De asta am avut curajul să-ţi 
dezvălui taina mea! spuse ea şi se jucă atentă cu paharul de 
brandy, privind în jos. Când te-ai uitat prin gaura aceea de 
spionat, noi... terminaserăm? 

— Dumnezeule, mai bine ai... 

— Tai-Pan, fii răbdător cu mine, spuse ea. Terminaserăm? 

— Mda! 

— Îmi pare bine. Îmi pare şi bine şi rău. Da’ voiam să fii 
sigur. 

— Nu pricep. 

— Am vrut să fii convins că Wang Chu e iubitul meu. 

— De ce? 

— Pentru că deţin informaţii pe care le poţi folosi, Tai-Pan. 
Am mulţi iubiţi. Şi Chen Sheng vine pe aici uneori. Mulţi dintre 
mandarinii din Canton. O dată a fost chiar şi bătrânul Jin-qua! 
Ochii ei avură o lucire de gheaţă şi părură să-şi schimbe 
culoarea. Lor nu le fac silă. Lor le place culoarea pielii mele şi 
sunt mulţumiţi de mine. Şi eu sunt mulţumită de ei. Trebuia să- 
ţi spun toate astea, Tai-Pan. Nu fac decât să-mi plătesc o veche 
datorie faţă de tine. 

— Ce datorie? 

— Ai pus capăt bătăilor. Le-ai pus capăt prea târziu, dar asta 
nu e vina ta! spuse ea ridicându-se din pat ca să-şi tragă pe ea 
o rochie lungă, groasă. De-acum nu mă mai joc cu tine. Te rog 
ascultă-mă până la capăt şi apoi poţi să faci ce vrei. 

— Ce doreşti să-mi spui? 

— Împăratul a numit un alt vicerege la Canton. Viceregele 
Ling aduce cu el un edict imperial prin care se opreşte 
contrabanda cu opiu. O să sosească în două săptămâni, iar 
peste trei săptămâni va înconjura cu trupe colonia din Canton. 
Nici unui european nu-i va fi îngăduit să părăsească apoi 
Canton-ul până când nu va fi predată şi ultima cantitate de 
opiu. 

Struan râse dispreţuitor. 

— Nu cred o iotă. 

— Dacă opiul acesta va fi predat şi distrus, oricine are 
încărcături de opiu în afara Canton-ului va face avere, spuse 
Mary. 


— Opiul nu va fi predat. 

— Ia zi, dacă toată colonia va fi eliberată numai în schimbul 
opiului, atunci ce-ai să te faci? Acolo nu sunt nave de război. 
Sunteţi lipsiţi de apărare. Nu-i aşa? 

— Mda. 

— Trimite atunci o navă la Calcutta cu ordinul de a cumpăra 
opiu, tot opiul pe care poate pune mâna, la două luni după ce 
soseşte acolo. Dacă informaţiile mele sunt false, ai destul timp 
să contramandezi ordinul. 

— Wang ţi-a spus? 

— Numai despre vicerege. Cealaltă parte a fost ideea mea. 
Am vrut să-mi plătesc vechea datorie faţă de tine. 

— Nu-mi datorezi nimic. 

— N-ai fost niciodată bătut cu biciul. 

— De ce n-ai trimis pe cineva să-mi spună în taină toate 
astea? De ce m-ai adus aici? Ca să te văd în halul ăsta? De ce să 
mă obligi să trec prin... chinul ăsta? 

— Voiam să-ţi spun cu gura mea. Eu. Voiam să mai ştie şi 
altcineva în afară de mine ce-am ajuns. Eşti singurul om în care 
am încredere, spuse ea cu o neaşteptată inocenţă de copil. 

— Eşti nebună. Ar trebui să fii închisă undeva. 

— Numai fiindcă îmi place să mă culc cu chinezi? 

— Pentru numele lui Dumnezeu, nu-ţi dai seama ce-ai ajuns? 

— Ba da. O ruşine a Angliei, şi mânia trecu peste chipul ei, 
făcându-l mai dur, îmbătrânindu-i-l. Voi, bărbaţii, puteţi face ce 
poftiţi, dar noi, femeile, nu avem dreptul. Dumnezeule! Cum să 
mă culc cu un european? Abia aşteaptă să plece şi să spună şi 
celorlalţi tot ce ştie şi să mă facă de râs înaintea tuturor. Dar în 
felul ăsta nu păţeşte nimeni nimic. În afară de mine, probabil, 
dar şi asta s-a întâmplat de multă vreme. 

— Ce s-a întâmplat? 

— Tai-Pan, mai bine să-ţi spun un lucru cât se poate de 
adevărat: o femeie are nevoie de bărbaţi la fel cum un bărbat 
are nevoie de femei. De ce să ne mulţumim doar cu un singur 
bărbat? De ce? 

— Şi de câtă vreme te îndeletniceşti cu treaba asta? 

— De când aveam paisprezece ani. Nu fi atât de surprins! Ce 
vârstă avea May-may când ai cumpărat-o? 

— Era altceva. 

— Pentru un bărbat întotdeauna e altceva! Mary se aşeză la 


masă dinaintea unei oglinzi şi începu să-şi perie părul. Brock 
duce tratative în mare taină cu spaniolii la Manila pentru 
recolta de zahăr. I-a oferit lui Carlos de Silvera zece la sută 
pentru a obţine monopolul. 

Struan simţi cum îl cuprinde un val de furie. Dacă lui Brock 
îi reuşeşte pungăşia asta cu zahărul, atunci va putea domina 
toată piaţa Filipinelor. 

— De unde ştii? 

— Mi-a spus compradorul său, Sze-tsin. 

— Şi el e unul dintre... clienţii tăi? 

— Da. 

— Mai vrei să-mi destăinui şi altceva? 

— Poţi să câştigi o sută de mii de taeli de argint din ce ţi-am 
spus până acum. 

— Ai isprăvit? 

— Da. 

Struan se ridică în picioare. 

— Ce-ai de gând să faci? 

— Să-i spun totul fratelui tău. Ar fi mai bine să fii trimisă 
înapoi în Anglia. 

— Tai-Pan, lasă-mă să-mi trăiesc viaţa aşa cum vreau. Mă 
bucur să fiu aşa cum sunt şi n-am să mă schimb niciodată. 
Niciun european în afară de tine şi de Horatio şi foarte puţini 
chinezi ştiu că eu vorbesc dialectele cantonez şi mandarin. Dar 
numai tu ştii cum sunt eu cu adevărat. Iţi făgăduiesc să-ţi fiu 
foarte, foarte folositoare. 

— Gata, te duci acasă, pleci din Asia. 

— Asia e casa mea! Fruntea i se încreţi şi privirea i se mai 
îmblânzi. Te rog, lasă-mă să fiu aşa cum sunt. Nu s-a schimbat 
nimic. Acum două zile ne-am întâlnit pe stradă şi ai fost bun cu 
mine, amabil. Sunt aceeaşi Mary şi acum. 

— Nu, nu mai eşti tot aia. Şi tot ce-a fost aici e ca şi cum n-ar 
fi? 

— Toţi suntem făcuţi din mai mulţi oameni diferiţi în acelaşi 
timp. Ce-ai văzut e una dintre Mary, şi cealaltă Mary, fetiţa 
dulce, un neprihănit şi inocent nimic, căreia îi plac discuţiile 
prosteşti, venerează biserica şi clavecinul, se dă în vânt după 
cântat şi împletit, sunt tot eu. Nu ştiu de ce, dar e adevărul 
adevărat. Tu eşti Struan, Tai-Panul - un diavol, contrabandist, 
prinţ, criminal, soţ iubitor, bărbat căzut în preacurvie, sfânt şi 


încă o sută de indivizi diferiţi. Care e Struan cel adevărat? 

— N-am să-i spun lui Horatio nicio vorbă. Te poţi întoarce 
singură în ţară. Banii ti-i dau eu. 

— Am bani destui pentru călătorie, Tai-Pan. Eu muncesc 
pentru darurile pe care le primesc. Casa asta îmi aparţine, la 
fel ca şi cea de alături. Şi am să plec când am să hotărăsc eu şi 
aşa cum am să hotărăsc. Te rog, lasă-mă în plata sorții mele. 
Sunt ceea ce sunt, şi nu poţi face nimic ca să mă schimbi. 
Cândva ai fi putut să mă ajuţi. Nu, nu-i cinstit din partea mea 
să spun una ca asta. Nimeni nu m-ar fi putut ajuta. Imi place să 
fiu aşa cum sunt. N-am să mă schimb niciodată. Am să rămân 
ceea ce sunt: fie în taină, şi nimeni nu ştie în afară de tine şi de 
mine, fie aşa cum sunt ştiută de toţi ceilalţi. Şi atunci de ce să-i 
faci pe alţii să sufere? De ce să-l chinui pe Horatio? 

Struan o fixă cu privirea. Ştia că spune ceea ce gândeşte. 

— Ştii măcar ce primejdie te paşte? 

— Da. 

— Să zicem că ai să rămâi grea. 

— Primejdia face viaţa mai interesantă, Tai-Pan! şi-l privi 
adânc în ochi, o umbră trecând prin albastrul privirii ei. Numai 
dintr-un singur motiv regret că te-am adus aici: de-acum n-am 
să pot fi niciodată femeia ta. Mi-ar fi plăcut să ştiu că am fost a 
ta. 


Struan o lăsase pe Mary să se bucure de soarta pe care şi-a 
ales-o. Avea dreptul să trăiască după cum îi era pofta, şi dacă 
ar fi demascat-o în faţa comunităţii n-ar fi slujit la nimic. Ba, din 
contra, n-ar fi făcut decât să-l distrugă pe devotatul ei frate. 
Informaţiile ei îi aduseseră imense profituri. Datorită ei, Nobila 
Casă dobândi aproape întreg monopolul comerţului cu opiu 
vreme de un an, şi compensă cu vârf pierderile sale de opiu - 
douăsprezece mii de lăzi - cu care plătise răscumpărarea 
coloniei din Canton. Corecte s-au dovedit şi informaţiile date de 
Mary cu privire la Brock, aşa că Brock a fost oprit la vreme. 
Struan i-a deschis fetei un cont secret în Anglia, şi în acest cont 
a depus o cotă parte din profituri. Ea îi mulţumi, dar nu păru 
prea interesată de bani. Din vreme în vreme ea îi dădu şi alte 
informaţii. Dar niciodată nu i-a mărturisit cum a început 
această viaţă dublă şi din ce motiv. Doamne Dumnezeule 
Atotputernic, se gândi el, n-am să pricep oamenii niciodată... 


lar acum, pe plajă, se întrebă ce-ar putea face Horatio când 
va descoperi adevărul. Era imposibil ca Mary să mai poată 
păstra taina vieţii ei ascunse multă vreme, cu siguranţă că avea 
să facă vreo prostie. 

— Ce s-a întâmplat, domnule Struan? întrebă Horatio. 

— Nimic, flăcăule, mă gândeam şi eu. 

— Pleacă vreo navă de-a dumneavoastră azi sau mâine? 

— Poftim? 

— Care să meargă spre Macao, reluă Horatio râzând. S-o 
ducă pe Mary în Macao. 

— A, da, Mary, spuse Struan făcând un efort să se 
concentreze. Probabil mâine. Am să te anunţ eu, flăcăule. 

Îşi croi cu greu drum printre negustori, îndreptându-se spre 
Robb, ce se afla în picioare lângă una dintre mese, uitându-se 
pierdut spre larg. 

— Şi acum ce urmează, domnule Struan? îi strigă Skinner. 

— Hmm? 

— Insula-i a noastră. Care-i mişcarea următoare a Nobilei 
Case? 

— Să construiască, bun înţeles. Cine construieşte mai întâi 
acela va profita mai întâi, domnule Skinner. 

Struan dădu din cap prietenos şi-şi continuă drumul. Se 
întrebă ce-ar fi zis ceilalţi comercianţi, chiar şi Robb, dacă ar fi 
ştiut că el era proprietarul ziarului Oriental Times şi că Skinner 
era omul plătit de el. 

— Robb, tu nu bagi ceva în gură? 

— Mai târziu, Dirk. Avem timp berechet. 

— Ceai? 

— Mulţumesc. 

Cooper porni spre ei şi ridică paharul: 

— Pentru Aiureala lui Struan? 

— Dacă aşa stau lucrurile, Jeff, replică Struan, vă trag şi pe 
voi în şanţ o dată cu mine. 

— Mda, făcu Robb. Şi o să fie un şanţ tare scump dacă 
Struan e şi el băgat în treaba asta. 

— Nobila Casă face tot ce face în stil mare. Un whisky 
perfect, şampania, brandy-ul la fel. Şi pe deasupra şi pahare 
venețiene! Cooper lovi paharul cu unghia şi se auzi un sunet 
cristalin. Minunat. 

— Făcut în Birmingham. Taman acum au dibuit un nou 


procedeu. Una dintre fabrici produce de-acum câte o mie pe 
săptămână. În numai un an o să avem o duzină de fabrici din 
astea. Struan tăcu o clipă. Pot să vă livrez în Boston orice 
cantitate doriţi. Zece centi, cenți americani, paharul. 

Cooper cercetă paharul cu şi mai mare atenţie. 

— Zece mii de pahare, şase centi. 

— Zece cenți. Brock v-ar lua doisprezece. 

— Cinsprezece mii la şapte cenți. 

— Adjudecat! Dar cu o comandă garantată pentru treizeci de 
mii la acelaşi preţ, până-ntr-un an de acum încolo, şi o garanţie 
scrisă că veţi importa numai prin firma Struan. 

— Adjudecat! Dacă transportaţi şi o încărcătură de bumbac 
cu aceeaşi navă de la New Orleans la Liverpool. 

— Câte tone? 

— Trei sute. In condiţiile obişnuite. 

— Adjudecat! Dacă veţi acţiona în calitate de agenţi ai noştri 
la Canton pentru recolta de ceai din acest an. Dacă va fi nevoie. 

Cooper se puse în aceeaşi secundă în gardă. 

— Dar războiul s-a terminat. De ce mai ai nevoie de un 
agent? 

— Incheiem afacerea? 

Gândurile mişunau în mintea lui Cooper ca furnicile într-un 
muşuroi. Tratatul de la Chuenpi deschidea porţile Canton-ului 
în faţa comerţului. În ziua următoare aveau să se întoarcă în 
colonie cu toţii din nou, pentru a-şi relua fiecare ce-i al lui. Se 
vor instala din nou în factoriile lor, sau hong, cum li se spune în 
Orient tuturor clădirilor în care se făceau afaceri, şi vor locui în 
colonie până în mai, când se încheia sezonul de afaceri. Dar să 
spui că Nobila Casă avea nevoie de un agent acum la Canton 
era o nebunie la fel de mare ca şi a lansa ideea că Statele Unite 
ale Americii aveau nevoie de o casă regală. 

— Incheiem afacerea, Jeff? 

— Da. Te aştepţi să izbucnească din nou războiul? 

— Toată viaţa nu-i decât un şir de necazuri. Nu asta încerca 
să ne spună Wolfgang? 

— Nu ştiu. 

— Şi cam cât de repede va fi gata noua noastră corabie? îl 
încolţi Struan pe neaşteptate. 

Cooper miji ochii. 

— Cum de-ai aflat despre corabie? Nimeni în afara celor din 


compania noastră nu ştie o iotă. 

Robb râse. 

— Meseria noastră-i să aflăm şi noi câte ceva, Jeff. Corabia 
asta poate însemna o competiţie necinstită. Dacă fuge aşa cum 
socoate Dirk că ar putea fugi, poate că o s-o cumpărăm de sub 
nasul vostru. Sau o să construim alte patru la fel. 

— Ar însemna o mare schimbare dacă englezii încep să 
cumpere corăbii americane, spuse Cooper încordat. 

— Oh, n-o să le cumpărăm, Jeff, replică Struan. Avem deja o 
copie completă a liniilor sale. O să le construim acolo unde am 
construit corăbii întotdeauna, la Glasgow. Dacă aş fi în locul 
tău i-aş înclina doar o idee catargele mai mult şi aş adăuga 
zburători la artimon şi arborele principal. Şi cum o să botezați 
corabia? 

— Independence! 

— Ei, atunci noi o să-i spunem Independent Cloud. Dacă o să 
merite. _ 

— O să vă ştergem de pe faţa mărilor. In război v-am bătut 
de două ori, acum o să vă batem acolo unde o să vă doară mai 
tare. O să vă luăm tot comerţul. 

— La naiba, n-aveţi nicio şansă, poate în iad. 

Struan băgă de seamă că Tillman se pregătea să plece. 
Brusc vocea i se aspri. 

— Şi cu siguranţă niciuna atâta vreme cât jumătate din ţara 
voastră se bizuie pe sclavie. 

— Cu vremea o să se schimbe lucrurile. Englezii au fost cei 
care au început comerţul cu negri. 

— Lepădăturile au început una ca asta. 

Da, şi nebunii o continuă, se gândi Cooper, amintindu-şi de 
nenumăratele certuri intime şi violente avute cu partenerul său 
care deţinea plantaţii cu sclavi şi se ocupa şi cu traficul de 
sclavi. Cum naiba de Wilf era atât de orb? 

— Până mai acum vreo opt ani eraţi încă vârâţi în negoţul 
ăsta. 

— Firma Struan n-a făcut niciodată trafic de carne vie, jur. Şi 
aşa să-mi ajute mie Dumnezeu dacă n-am să trag cu tunurile 
până când am să şterg de pe faţa apei orice navă pe care o 
prind îndeletnicindu-se cu una ca asta. În apele englezeşti sau 
în afara lor. Noi am dat tonul. Sclavia e scoasă în afara legii. 
Dumnezeu să ne ajute. A trebuit să ajungem până în anul 1833 


ca să întocmim legea asta, dar am făcut-o. Şi nu uita: indiferent 
care navă o fi aceea! 

— Atunci fă altceva: foloseşte-ţi influenţa pentru a obţine 
autorizaţia ca şi noi să cumpărăm opiu de la afurisita aia de 
Companie a Indiilor de Est. De ce toţi ceilalţi, în afară de 
negustorii britanici, să fie excluşi cu totul de la licitaţie, ei? De 
ce să fim noi obligaţi să cumpărăm opiu turcesc de calitate 
inferioară, când există destul opiu în Bengal pentru toţi? 

— După cum bine ştiţi, mi-am făcut mai mult decât datoria 
pentru a distruge monopolul companiei, cheltuieşte şi 
dumneata nişte bani, flăcăule, încearcă-ţi norocul, fă agitaţie la 
Washington, îmboldeşte-l pe fratele partenerului dumitale. Nu 
e el senator de Alabama? Dar o fi şi el prea prins să se ocupe de 
patru afurisite de nave ce transportă negri, şi de pieţele de 
vânzare a sclavilor din Mobile? 

— O, Doamne, doar cunoşti bine părerile mele în privinţa 
asta, replică tăios Cooper. Faceţi în aşa fel ca licitaţiile să fie 
deschise pentru toţi şi o să vă măturăm din comerţ din toată 
lumea. Bănuiesc că vă e cam frică să intraţi într-o concurenţă 
liberă cu noi, dacă s-ar şti adevărul adevărat. Altfel de ce să 
mai menţineţi Actul de navigaţie? De ce e nevoie de o lege care 
să dea dreptul numai corăbiilor englezeşti să transporte 
mărfuri în Anglia? Cu ce drept aţi monopolizat cea mai mare 
piaţă de consum de pe faţa pământului? 

— Flăcăule, nu prin dreptul divin, îi replică tăios Struan. 
Idee care pare să fi îmbâcsit gândirea americanilor şi politica 
lor externă. 

— În unele privinţe noi avem dreptate şi voi greşiţi. Dar 
atunci hai să trecem la libera concurenţă. Fir-ar ele afurisite 
tarifele alea! Concurenţă liberă şi mări libere navigaţiei... uite 
aşa ar fi drept. 

— În privinţa asta Compania Struan e de partea voastră. Nu 
citeşti ziarele? Nu mă deranjează să-ţi mărturisesc că în fiecare 
an cumpărăm câte zece mii de voturi pentru a sprijini şase 
membri ai parlamentului care să voteze în favoarea liberului 
comerţ. Luptăm din greu. 

— Un om un vot! Noi nu cumpărăm voturi. 

— Voi aveţi sistemul vostru, noi pe al nostru. Şi am să-ţi mai 
spun ceva. Britanicii n-au fost pentru a porni război cu 
America. Şi nici pentru sprijinirea afurisiţilor de regi de 


Hanovra. Nici voi n-aţi câştigat războaiele, iar noi le-am pierdut 
oricum. Chiar încântați. De ce să ne războim noi între noi, cei 
de-un neam şi-un sânge? Dar dacă poporul Insulelor se va 
hotări să pornească la război împotriva Statelor Unite, atunci, 
păzea! Pe Dumnezeul meu! Fiindcă atunci sunteţi terminati! 

— Cred că mai bine să ridicăm un toast! interveni Robb. 

Cei doi bărbaţi, care-şi încleştaseră privirile, cu greu reuşiră 
să-şi întoarcă ochii să se uite la Robb. Spre uimirea lor, acesta 
turna băutură în trei pahare. 

— Robb, de data asta n-ai să bei! răsună vocea lui Struan ca 
un bici. A 

— Ba am să beau! În primul rând pentru Hong Kong. Şi în 
ultimul! 

Robb le întinse paharele. Whisky-ul avea o culoare gălbuie- 
maronie şi era distilat special, în exclusivitate pentru Nobila 
Casă, la Loch Tannoch, locul lor de naştere. Robb avea mare 
nevoie de un pahar de băutură, de un butoi întreg de băutură. 

— Dar ai jurat jurământ sfânt! 

— Ştiu. Dar aduce ghinion să închini cu un pahar cu apă. Şi 
toastul ăsta e foarte important! În vreme ce ridica paharul, 
mâna lui Robb începu să tremure. Pentru viitorul nostru! 
Pentru Independence şi Independent Cloud. Pentru 
liberalizarea mărilor. Pentru libertate faţă de orice tiranie! 

Luă o gură, tinu o vreme băutura în gură, simțind cum îl 
arde, în vreme ce trupul întreg se răscula pe dinăuntru, 
jinduind după această licoare. Apoi Robb scuipă din gură 
băutura şi aruncă pe pietriş restul din pahar. 

— Dacă mă mai vezi făcând una ca asta, dă-mi una peste 
mână să-mi zboare paharul. 

Le întoarse spatele, simțind cum îl copleşeşte greaţa, şi 
porni spre interiorul insulei. 

— Pentru una ca asta e nevoie de mai multă voinţă decât am 
eu, îngăimă Cooper. 

— Robb nu e zdravăn la cap dacă se lasă ispitit de diavol în 
halul ăsta! întări şi Struan. 

Cu şase ani în urmă, Robb începuse să bea până ajunsese în 
pragul nebuniei. Cu un an înainte venise în Macao din Scoţia şi 
Sarah împreună cu copiii. O vreme totul mersese minunat, dar 
apoi nevastă-sa aflase de ţiitoarea lui chinezoaică, Ming Soo, cu 
care fusese împreună ani de zile, şi despre fiica lor. Struan îşi 


mai amintea şi acum furia care o cuprinsese pe Sarah şi 
chinurile prin care trecuse Robb, şi suferise pentru amândoi. Ar 
fi trebuit să divorţeze cu ani înainte, se gândi el, şi blestemă în 
gând sistemul care nu îngăduia obţinerea divorţului decât 
printr-un act al parlamentului. În cele din urmă, Sarah fusese 
de acord să-l ierte pe Robb, dar numai dacă jura în faţa lui 
Dumnezeu să se descotorosească pentru totdeauna de iubita lui 
adorată şi de fetiţa lor. Cu o neostoită ură faţă de sine, Robb 
acceptase. Într-ascuns, îi dăruise lui Ming Soo patru mii de 
taeli de argint, după care ea şi fiica lor dispăruseră din Macao. 
De atunci nu le mai văzuse şi nici măcar nu mai auzise nimic 
despre ele. Deşi după asta se potolise, Sarah nu le uitase nicio 
clipă pe frumoasa chinezoaică şi fetiţa ei, continuând să 
zgândăre mereu rana ce nu se închidea. Robb dăduse în patima 
beţiei rău de tot. Curând ajunsese să fie stăpânit de băutură şi 
luni de zile era criţă. Apoi într-una din zile dispăru cu totul. 
După multe investigaţii, Struan îl găsise într-una din pivnițele 
împuţite unde se vindea băutură în Macao, îl cărase acasă, şi-l 
păzise până când se trezise din beţie. Apoi îi pusese o armă în 
mână: 

— Trage-ţi un glonte în cap sau, dacă nu, jură pe sfântul 
Dumnezeu să nu te mai atingi de băutură în viaţa ta. Robb, 
pentru tine băutura e otravă. De aproape un an de zile umbli 
numai beat. Gândeşte-te la copiii tăi. Bieţii ţânci sunt 
înspăimântați când te văd, şi pe bună dreptate. Şi m-am cam 
săturat şi eu să te mai scot de prin şanţuri. Uită-te şi tu la 
mutra ta. Haide! 

Struan îl luase cu forţa şi-l silise să se uite în oglindă. După 
asta Robb jurase să nu mai bea, Struan îl îmbarcase pe o 
corabie şi-l expediase pe mare, dându-i comandantului ordine 
severe să nu cumva să-i îngăduie să pună gura pe băutură. 
Robb aproape că se sfârşise cu zile. Dar cu vremea îşi revenise, 
îi mulţumi fratelui său că-l scăpase de pacoste, se întoarse din 
nou la Sarah şi încercă să se împace cu situaţia. Dar între ei n-a 
mai fost nici dragoste, nici pace de atunci. Sărmanul Robb, 
gândi Struan. Mda, şi sărmana Sarah! Cumplit să duci o astfel 
de viaţă când eşti mereu împreună, soţ şi soţie. 

— De ce naiba a făcut Robbie una ca asta? 

— Cred că a vrut să pună capăt unei certe, spuse Cooper. 
Mă cam înfuriasem. Îmi pare rău. 


— Nu trebuie să-ţi ceri iertare, Jeff. Eu sunt de vină. Ei, să 
onorăm curajul lui Robb. În cinstea lui! 

Au băut amândoi în tăcere. Pe plajă, pretutindeni se auzea 
zarva negustorilor şi marinarilor care petreceau. 

— Hei, Tai-Pan, şi tu, afurisit de colonialist, veniţi încoace. 

Era vocea lui Quance care se aşezase lângă catargul 
steagului. Le făcu semne cu mâna şi mai strigă o dată la ei: 

— Veniţi încoace, fir-ar să fie! Luă cu vârful degetelor câteva 
fire de tutun de prizat, trase pe nas, strănută de două ori, şi se 
scutură enervat cu o batistă franţuzească cu dantele. Pe 
Dumnezeul meu, sir, îi spuse el lui Struan, privindu-l pe 
deasupra ochelarilor, cum naiba să mai lucreze un om în toată 
gălăgia şi aiureala asta? Ah, dumneata şi afurisita dumitale de 
băutură! 

— Ai încercat cumva şi nişte brandy, domnule Quance? 

— Impecabil, dragul meu. Ca ţâţele domnişoarei Tillman! 
Luă tabloul de pe şevalet şi-l ridică în dreptul privirii. Ei, ce 
zici? 

— De Shevaun Tillman? 

— De tablou! Sfinte rotunjimi ale prostiei! Cum de ajunge un 
bărbat să se gândească tot la fundul unei gagici când are 
dinaintea ochilor o capodoperă? 

Quance mai luă o priză de tabac, se înecă, trase o duşcă de 
Napoleon din stacana lui, apoi strănută. Pe hârtie era o 
acuarelă care surprindea ceremonia ce avusese loc. Tonuri 
delicate. Multă fidelitate. Şi chiar ceva mai mult. Era foarte 
uşor să-i recunoşti pe Brock şi pe Mauss, îl găseai şi pe 
Glessing, cu proclamația în mână. 

— Foarte bun, domnule Quance, îl felicită Struan. 

— Cincizeci de guinee. 

— Am mai cumpărat o lucrare şi săptămâna trecută. 

— Douăzeci de guinee. 

— Eu nu mă văd în tabloul ăsta. 

— Cincizeci de guinee şi te pun pe dumneata să citeşti 
proclamația. 

— Nu! 

— Domnule Cooper, o capodoperă. Douăzeci de guinee. 

— In afară de Tai-Pan şi Robb, eu sunt deţinătorul celei mai 
mari colecţii de tablouri Quance din Extremul Orient. 

— Fir-ar să fie, domnilor! De undeva trebuie să fac şi eu rost 


de nişte lovele! 

— Vinde-i-l lui Brock. Uite ce frumos e în tablou! îi spuse 
Struan. 

— Dar-ar frentia în capul lui! Quance trase o duşcă zdravănă 
şi spuse puţin cam răguşit: M-a refuzat, fir-ar el afurisit să fie! 
Luă pensula, trase cu ea furios de câteva ori peste acuarelă şi 
Brock dispăru. De ce, Dumnezeule, să-l fac nemuritor? Dar-ar 
frenţia în voi amândoi. Am să trimit lucrarea la Academia 
Regală. Cu următorul dumitale vapor, Tai-Pan. 

— Şi cine plăteşte transportul şi asigurarea? 

— Eu, fiule! 

— Cu ce bani? 

Quance privi pânza. Ştia că, deşi bătrân, tot mai putea picta, 
şi chiar şi mai bine: talentul său nu va dispărea. 

— Cu ce bani, domnule Quance? 

Acesta făcu energic cu mâna spre Struan: 

— Bani. Taeli. Parale. Dolari. Bani gheaţă! 

— Aveţi o nouă sursă de credit, domnule Quance? 

Dar Quance nu-i răspunse. Continuă să-şi admire opera, 
ştiind bine că-şi momise prada. 

— Haide, Aristotle, cine-i creditorul? insistă Struan. 

Quance trase o imensă duşcă de brandy, priză tutun şi 
strănută din toată inima. li şopti pe un ton complice: 

— Stai jos! şi privi în jur să se convingă că nu ascultă nimeni. 
O taină! Săltă tabloul spre el. Douăzeci de guinee? 

— Bine, fie, făcu Struan. Dar ai mare grijă să merite banii. 

— Tai-Pan, eşti un prinţ printre oameni. O priză de tabac? 

— Hai, dă-i drumul odată! 

— Se pare că unei anume doamne îi place să se admire 
foarte mult. In oglindă. Fără nimic pe ea. Şi eu am fost angajat 
s-o pictez taman aşa. 

— Doamne Dumnezeule! Cine-i? 

— O cunoaşteţi amândoi cât se poate de bine, adăugă 
Quance cu un fel de batjocoritoare amărăciune. Am jurat să nu- 
i dezvălui numele. Dar am să-i trec posteriorul în posteritate. E 
superb! Mai trase o duşcă de brandy. Eu, hmm, am insistat să 
văd totul înainte de a fi de acord să accept comanda asta! Îşi 
sărută, plin de extaz, pe rând, degetele. Domnilor, impecabil! Şi 
ce ţâţe! Dumnezeule carele eşti în ceruri! Aproape m-am 
pierdut cu firea! Şi mai trase o duşcă. 


— Nouă poţi să ne spui. Haide, cine-i? 

— Prima regulă a nudului, ca şi a amorului liber: niciodată să 
nu dezvălui numele doamnei! Quance îşi goli cu durere în suflet 
cana. Şi nu e bărbat care să nu plătească o mie de guinee ca să 
pună mâna pe tabloul ăsta. Se ridică, râgâi satisfăcut, se 
scutură cu batista, închise cutia cu vopsele şi-şi săltă şevaletul 
încântat la culme de sine. Pentru săptămâna asta am făcut 
afacerea care-mi trebuia. Am să mă adresez compradorului 
dumitale să-mi achite treizeci de guinee. 

— Douăzeci de guinee, replică Struan. 

— Un Quance original cu cea mai memorabilă zi din istoria 
Orientului, îl înfruntă cu dispreţ pictorul, pe care dai abia 
preţul unui poloboc de Napoleon! 

Se îndreptă ţopăind în paşi de dans spre propria lui barcă, 
unde fu întâmpinat cu chiote de bucurie. 

— Doamne, Dumnezeule, despre cine o fi vorba? îngăimă în 
cele din urmă Cooper. 

— Shevaun trebuie să fie, spuse Struan râzând reţinut. Exact 
un gest pe măsura acelei tinere doamne. 

— Niciodată. O fi ea nestăpânită, dar nu chiar aşa nebună! 

Cooper aruncă o privire stânjenită spre nava depozit a firmei 
Cooper-Tillman, unde locuia Shevaun Tillman. Fata era nepoata 
partenerului său de afaceri, şi venise din Washington în Asia 
doar cu un an în urmă. În acest scurt răgaz devenise 
trufandaua continentului. La nouăsprezece ani, era frumoasă, 
îndrăzneață şi demnă de a fi curtată, dar niciun bărbat nu 
reuşise s-o păcălească şi s-o vâre în pat sau în mrejele căsniciei. 
Toţi bancherii din Asia, inclusiv Cooper, îi ceruseră mâna. Cu 
toţii fuseseră refuzaţi în doi peri, şi în felul acesta ţinuţi în frâu, 
aşa cum ştia să-şi strunească toţi peţitorii. Dar lui Cooper nu-i 
păsa, el ştia că, în cele din urmă, avea să fie soţia lui. Taică-său, 
senator din Alabama, o trimisese aici, punând-o sub paza lui 
Wilf Tillman, în speranţa că o să-i placă şi lui Cooper, încât 
legătura dintre ei să întărească şi mai mult afacerile de familie. 
lar el se îndrăgostise din clipa în care pusese ochii pe ea. 
„Atunci o să anunţi logodna îndată”, îi spusese încântat Tillman 
cu un an înainte. „Nu, Wilf. Nicio grabă. Las-o să se 
obişnuiască, biata fată cu Asia şi cu mine.” 

În vreme ce se întorcea spre Struan, Cooper zâmbea în sinea 
lui. Cu o pisică sălbatică ca ea merită să ai răbdare şi s-o 


aştepţi. 

— Trebuie să fie vorba de una dintre tinerele fete ale 
doamnei Fortheringill. 

— Puşlamalele alea ar fi în stare de orice. 

— Mda, numai că nu i-ar plăti lui Aristotle nicio leţcaie 
pentru treaba asta. 

— Cap de Cal s-ar putea totuşi s-o facă. O lucrare de asta ar 
stimula afacerile. 

— Face ea afaceri destule şi fără tablou. Are cea mai aleasă 
clientelă din Asia. Ţi-o închipui pe cotoroanţa aia dându-i un 
ban lui Aristotle? 

Cooper se trase neliniştit de cotleţii favoriţilor. 

— Singurul hatâr pe care i-l poate face e să-l lase să se 
bucure şi el de favorurile casei. Poate Quance a glumit cu noi. 

— Face el glume pe seama tuturor şi râde de toate. Dar 
niciodată nu glumeşte când e vorba de pictura lui. 

— Să fie una dintre portugheze? 

— Imposibil. Dacă e măritată, bărbat-su i-ar zbura creierii cu 
un foc, dacă-i văduvă, treaba asta ar arunca în aer toată 
biserica catolică! Trăsăturile asprite ale lui Struan se îndulciră 
într-un fel de rânjet. Am să mă folosesc de toată influenţa 
Nobilei Case ca să aflu despre cine-i vorba. Pun pariu cu tine că 
am să descopăr taina asta primul! Pe douăzeci de guinee! 

— Mă prind! Dacă câştig, dobândesc şi tabloul. 

— Ei, fir-ar să fie, a început să-mi placă şi tabloul ăsta de 
când i-a şters mutra lui Brock din el. 

— Cine câştigă dobândeşte şi tabloul şi-l rugăm pe Aristotle 
să-l deseneze pe cel ce pierde în tablou. 

— Bine, mă prind! 

Dădură mâna. Deodată se auzi o bubuitură de tun şi amândoi 
priviră spre largul portului. Pe canalul de est gonea o corabie 
cu toate pânzele întinse. Aripile pătrate, zburătorii şi 
contrazburătorii, precum şi rândunicile făceau în partea de sub 
vânt burtă, strânsă rotund ca în chingi de funiile cargafungilor 
şi contrabulinelor, în vreme ce greementul, solicitat la 
maximum, gemea şi şuiera sub rafalele vântului ce se întărea 
continuu. Acel cliper, cu catargele nobil înclinate, gonea acum 
cu murele sub vânt, ieşind mai la larg, valul de prova pe care-l 
ridica zbura spulberat de vânt, balustradele dintr-un bord 
intraseră în apă, iar deasupra spumei lăsate în siajul său - de 


un alb intens pe verdele albăstrui al oceanului - ţipau 
pescăruşii în semn de bun venit. 

Din nou se auzi bubuitul tunului, şi un nor de fum ţâşni peste 
bordul de sub vânt al corăbiei, pavilionul britanic flutura la 
pupa, cel cu leul şi dragonul în vârful artimonului. Cei de pe 
mal care câştigaseră rămăşagul chiuiau plini de entuziasm, 
pentru că se puseseră la bătaie sume mari de bani, pariindu-se 
care navă va ajunge prima în Anglia, şi care navă va ajunge 
prima înapoi. 

— Domnule McKay! strigă Struan, dar nostromul se îndrepta 
deja grăbit spre el cu ocheanul cel dublu. 

— Cu trei zile mai înainte, timp trăsnet, sir! exclamă 
nostromul McKay satisfăcut, arătându-şi gingiile ştirbe. Ah, 
zău, uitaţi-vă la el cum zboară. Pe Brock o să-l coste un butoi de 
arginţi socoteala asta! şi nostromul se grăbi spre interiorul 
insulei. 

Cliperul Thunder Cloud ieşi ca din puşcă pe gura canalului 
şi, scăpând la larg, porni cu vântul din spate, prinzând şi mai 
multă viteză. Struan duse la ochi ocheanul cel dublu, mai scurt 
decât cele obişnuite, şi-l reglă să vadă codul de pavilioane care- 
l interesa. Mesajul transmis spunea: „Criza nu s-a rezolvat. Un 
nou tratat cu Imperiul Otoman împotriva Franţei. Se vorbeşte 
de război.” Apoi Struan cercetă mai departe nava: pitura era în 
bună regulă, greementul întins cum trebuie, tunurile la locul 
lor. Iar într-un colţ al rândunicii trinchet se vedea un mic petec 
negru, un semnal de cod, folosit numai în cazuri de mare 
necesitate şi care însemna: „Important transport la bord!” 

Luă binoclul de la ochi şi i-l oferi lui Cooper. 

— Vrei să te uiţi şi dumneata cu el? 

— Mulţumesc. 

— Se cheamă biocular sau binoclu. Adică doi ochi. Se 
reglează cu şurubul din mijloc, îl lămuri Struan. Comandă 
specială. 

Cooper se uită şi văzu pavilioanele de cod. Ştia că nu exista 
om în flotă care să nu fi încercat să citească mesajele acelea 
cifrate, şi că toate companiile cheltuiseră o groază de bani şi 
timp pentru a reuşi să dezlege codul Nobilei Case. Binoclul era 
mai puternic decât un ochean obişnuit. 

— Unde găsesc şi eu unul din ăsta? 

— O sută de guinee bucata. Aştepţi un an şi vine. 


Ori dai cât cere, ori lasă-l, îşi spuse Cooper cu amărăciune, 
ştiind după voce că nu încăpea târg. 

— Adjudecat! 

Se ridicară alte pavilioane de cod şi Cooper îi restitui 
binoclul. Al doilea mesaj nu cuprindea decât un singur cuvânt: 
„Zenith”, cuvânt-cheie în inima celui mai tainic cod. 

— Dacă aş fi în locul dumitale, îi spuse Struan lui Cooper, aş 
descărca îndată tot bumbacul din acest sezon. Şi în mare 
grabă. 

— De ce? 

Struan ridică din umeri. 

— Doar un sfat care să-ţi prindă bine. Acum iartă-mă. 

Cooper îl urmări cu privirea cum se îndreaptă pentru a-l 
intercepta pe Robb ce se apropia însoţit de nostrom. Ce naiba o 
fi cu afurisitele acelea de pavilioane? se întrebă el. Ce voia să 
spună cu bumbacul nostru? De ce n-o fi sosit, la naiba, vasul 
poştal? Aceste necunoscute făceau negoţul atât de pasionant. 
Tu cumpărai şi vindeai pentru o piaţă aşa cum va fi ea peste 
patru luni, ţinând seama de starea pieţei din urmă cu patru 
luni. Era destul o singură greşeală pentru a face cunoştinţă cu 
interiorul închisorii datornicilor. Ca şi o calculată lovitură care- 
ţi reuşea şi te puteai retrage fără să mai pui piciorul în Orient 
câte zile ai. Prin pântece îl trecu un fior dureros. Durerile 
Orientului, care nu-l mai slăbeau, împreună cu toate celelalte 
ce constituiau un fel de viaţă a Orientului. Pontul aruncat de 
Tai-Pan era un gest de prietenie sau o cursă calculată? 


Căpitanul Glessing, însoţit de Horatio, se uita cu invidie la 
Thunder Cloud. Şi, în acelaşi timp, cu nerăbdare. Pentru el 
constituia o pradă ce merita strădaniile de a pune mâna pe ea, 
şi cum era prima navă din acel an care venea din Anglia şi 
Calcutta. Calele ei trebuiau să fie ghiftuite cu opiu. Glessing se 
întrebă şi el cam ce voiau să spună pavilioanele. Şi de ce era şi 
un petec negru pe colţul rândunicii trinchet. 

— Frumoasă navă, spuse Horatio. 

— Mda, frumoasă. 

— Chiar dacă e vorba de o navă pirat? îl întrebă Horatio 
ironic. 

— Din cauza proprietarului şi a încărcăturii e navă pirat. 
Altfel o navă e o navă şi asta e una dintre cele mai mândre 


doamne care l-au slujit pe om vreodată, îi răspunse Glessing 
tăios, dovedind că gluma lui Horatio nu-l încântase. Şi, fiindcă 
veni vorba de doamne, continuă el, încercând să atenueze prea 
evidentul interes, v-ar face plăcere ca împreună cu domnişoara 
Sinclair să luaţi cina cu mine în seara asta? M-ar bucura să vă 
pot arăta şi nava mea. 

— George, drăguţ din partea ta. O să-mi facă mare plăcere. 
Şi-mi închipui că Mary va fi încântată. Ea n-a mai călcat 
niciodată pe puntea unei fregate. 

Poate chiar în seara asta, îşi spuse Glessing, o să am şi eu 
ocazia să aflu ce sentimente nutreşte Mary faţă de mine. 

— Am să trimit o barcă mare să vă ia. E bine în cartul de 
seară, la trei duble una simplă? 

— Mai bine la patru duble, zic eu, făcu Horatio cu 
nonşalanţă, doar pentru a-i dovedi că ştia şi el că trei duble una 
simplă însemna şapte şi jumătate seara, iar patru duble ora opt. 

— Foarte bine, replică Glessing. Domnişoara Sinclair va fi 
prima lady căreia îi arăt nava. 

Doamne Dumnezeule, oare Glessing nutreşte pentru Mary 
un interes mai mult decât trecător? Bineînţeles. Invitaţia e 
pentru ea mai mult, nu pentru mine. Ce impertinenţă! Măgar 
înfumurat! Chiar şi numai pentru faptul că a putut să-i treacă 
prin minte că Mary s-ar gândi o singură secundă la o astfel de 
căsătorie. Sau că eu îi voi da voie să se căsătorească acum! Pe 
pietrişul plajei se auzi zgomotul metalic făcut de căderea unei 
muschete şi se uitară amândoi într-acolo. Leşinase unul dintre 
militarii marini care zăcea acum întins pe jos. 

— Ce naiba o fi păţit şi ăsta acum? exclamă Glessing. 

Maestrul de arme îl întoarse pe tânăr cu faţa în sus. 

— Nu ştiu, sir. E Norden, sir, şi de săptămâni de zile se 
poartă cam uşchit. Poa’ l-o fi luat frigurile. 

— Lasă-l deocamdată unde zace, adună-i pe marinari şi pe 
militarii marini şi du-i la bărci. Când s-a urcat toată lumea, 
întoarce-te şi ia-l şi pe ăsta. 

— Da, sir! 

Maestrul de arme săltă muscheta lui Norden şi i-o aruncă 
altui soldat, după care îşi conduse oamenii la bărci. Când simţi 
că se poate mişca fără să-l bage nimeni în seamă, Norden, care 
doar se prefăcuse că leşină, se strecură după nişte bolovani şi 
se ascunse. O, Doamne, ajută-mă până ajung la Tai-Pan, se rugă 


el cu disperare. N-am să mai am eu prilejul ăsta altă dată. 
Ajută-mă, Doamne, să ajung la el înainte să vină ceilalţi după 
mine. 


Brock stătea în picioare pe puntea dunetei navei sale, cu 
ocheanul la ochi, îndreptat spre pavilioanele navei adverse. Cu 
şase luni înainte reuşise să pună mâna pe codul lui Struan, aşa 
că pricepu primul mesaj. Ei, dar ce-o fi cu acel „Zenith”? Ce-o fi 
însemnând? se întrebă el. Şi ce-o fi aşa de important cu tratatul 
otoman încât cei de la firma Struan să rişte să vorbească de el 
chiar şi în cod. În loc să aştepte puţin şi să discute în taină la 
bordul navei? Poa' c-au auzit că eu am dezlegat codul lor. Poa' 
că vor ca eu să desluşesc mesajul, iar „Zenith” înseamnă că-i 
fals. Crizele şi războiul înseamnă că preţul ceaiului şi al mătăsii 
urcă. Şi al bumbacului. Mai bine să cumpăr din gros. Doar 
dacă-i adevărat. Da' poa' să-mi şi bag singur capul sănătos în 
capcana lui Struan. Unde naiba o fi Gray Witch? N-are iertare 
că s-a lăsat bătută. Afurisit fie Gorth! M-a şi costat o mie de 
guinee. 

Gorth era băiatul lui cel mare, căpitan al cliperului Gray 
Witch. Un flăcău de care putea fi mândru. La fel de înalt ca şi 
el, la fel de dur, la fel de zdravăn şi un marinar cum nu erau 
mulţi. Mda, un flăcău nimerit să te urmeze, demn să fie Tai-Pan 
într-un an sau doi. Brock spuse în gând o rugăciune ca să-l aibă 
Domnul în pază pe Gorth, apoi iar îl blestemă fiindcă se lăsase 
întrecut de Thunder Cloud. Îşi îndreptă telescopul spre țărm, 
exact ca să-l vadă pe Struan întâlnindu-se cu Robb, şi tare ar 
mai fi vrut să poată auzi ce vorbesc cei doi. 

— Iertare, domnule Brock! îl auzi pe Nagrek Thumb, căpitan 
pe White Witch, neaoş din Insula Man, bărbat lat în umeri, 
îndesat, cu nişte mâini uriaşe şi cu o faţă parcă tăbăcită în 
coajă de stejar. 

— Da, Nagrek? 

— Prin flotă umblă tot felul de vorbe. Nu pun eu prea mare 
preţ pe ele, dar nu ştii niciodată. Şi zvonurile zic că marina 
regală a primit puteri depline pentru a ne împiedica să mai 
facem contrabandă cu opiu. Şi că putem fi prinşi ca pirati. 

— Hmm, da' ştiu că-i gogonată! pufni Brock batjocoritor. 

— Şi eu am râs, dom'le Brock. Da' numai pân-am auzit că 
ordinul va fi comunicat la două duble. Şi pân-am auzit că 


Struan i-a spus lui Longstaff să ni se îngăduie şase zile de 
graţie pentru ca să vindem ce avem în magazii. 

— Eşti sigur? 

Brock n-avu timp să rumege cutremurătoarele veşti, când 
atenţia îi fu atrasă de gălăgia de pe pasarelă: Eliza Brock se 
arătă greoaie pe punte. Era o femeie trupeşă, cu nişte braţe 
groase şi o putere de bărbat. Părul încărunţit îi bătea în 
culoarea oţelului mai degrabă, şi-l purta strâns în coc. O 
însoțeau cele două fete, Elizabeth şi Tess. 

— Mneaţa, dom'le Brock, îi spuse Liza, călcând îndesat pe 
punte, şi încrucişându-şi braţele peste sânii imenşi. Frumoasă 
zi, fir-ar să fie. 

— Pe-unde mi-ai hălăduit, dulceaţă? “Mneaţa, Tess. Ce faci, 
Lillibet, dulceaţă, le întâmpină Brock, copleşit de dragostea pe 
care o simţea pentru fetele lui. 

Elizabeth avea şase ani şi un păr frumos, castaniu. Alergă 
spre Brock, făcu o reverență de mai-mai să cadă, apoi ţuşti în 
braţele lui, luându-l de gât, iar taică-său râse fericit. 

— Ne-am dus şi noi în preumblare pân' la doamna Blair, îi 
spuse Liza. E suferindă rău, săraca. 

— O să piardă copilul? 

— Nu, dacă o să vrea Domnul, îi mai spuse ea. 'Neaţa, 
Nagrek. 

— 'Neaţa, doamnă, îi răspunse Thumb, făcând un efort să-şi 
ia ochii de la Tess care se apropiase de parapet şi se uita spre 
insulă. Tess Brock avea şaisprezece ani, era înaltă, cu forme 
cambrate, talia îngustă aşa cum era moda. Avea trăsături 
ascuţite şi nu era drăguță. Vădeau însă tărie de caracter şi 
expresia lor o făcea atrăgătoare. Ispititoare. 

— Mă duc să fac ceva să avem ce îmbuca! zise Liza, băgând 
de seamă felul în care se uita Nagrek la Tess. 

Ar cam fi timpul s-o mărităm, îi trecu ei prin minte. Da’ nu cu 
Nagrek Thumb, Dumnezeule. 

— Tess, hai sub punte. Mai termină odată, Lillibet, îi spuse 
celei mici care-i întinsese mâinile s-o ia în braţe. 

— Te rog, te rog, mami. Te rog. 

— Ei, fetiţo, mai foloseşte-ţi şi picioruşele tale! 

Dar Liza se îndură, o culese cu o mână, o culcuşi la pieptul ei 
generos şi o duse spre cabine, jos. Tess o urmă, îi zâmbi tatălui 
ei şi dădu din cap, plină de sine, spre Nagrek. 


— Eşti sigur ce spuneai de Longstaff şi Struan? îl întrebă din 
nou Brook. 

— Da! Nagrek se întoarse spre Brock, silindu-se să-şi scoată 
din cap imaginea fetei. O guinee de aur în mâna unui om îl face 
să ciulească urechile mai bine. Am eu un şmecher mare pe 
nava amiral. 

— Struan n-ar fi fost niciodată de acord cu una ca asta. N- 
avea cum. L-ar fi dus şi pe el la fund ca pe noi toţi ceilalţi. 

— Da, da’ totuşi asta s-a vorbit. In chiar dimineaţa asta. 

— Şi ce altceva s-a mai zis, Nagrek? 

— Şmecherul meu numai atât a auzit. 

— Aici e viclenie mare... una din pungăşiile alea afurisite. 

— Da, da' care? 

Brock începu să învârtă în minte diversele posibilităţi. 

— Trimite vorbă pe fiecare lorcea. Să expedieze pe coastă 
toate lăzile cu opiu. Da' în vremea asta trimite-i şmecherului 
nostru de pe China Cloud o pungă cu douăzeci de guinee. Şi 
spune-i că-l mai aşteaptă încă douăzeci de află ce se ascunde în 
spatele acestor manevre. Da’ fii cu ochii în patru, să nu cumva 
să-l pierdem chiar noi. 

— De-l prinde Struan, ne trimite numai limba lui. 

— Laolaltă cu căpăţâna. Pe cinj’ de guinee că Struan are şi el 
omv’ lui la bordul nost’. 

— Pe-o sută că n-aveţi dreptate, îi replică Thumb. La noi sunt 
numai oameni de încredere! 

— Nagrek, mai bine să pui tu întâi mâna pe el decât să-l 
prind eu viu. 


— Dar de ce să lanseze şi semnalul „Zenith”? insistă Robb. 
Bineînţeles că ne ducem la bord de îndată. 

— Nu mă duce capul, îi replică Struan. 

„Zenith” însemna: „Proprietarul să vină la bord imediat, 
urgent”. Se încruntă uitându-se la Thunder Cloud. Nostromul 
McKay nu-l putea auzi, fiind mai departe pe țărm, unde aştepta 
calm. 

— Robb, tu du-te la bord, salută-l pe Isaac din partea mea şi 
spune-i să vină imediat la țărm. Adu-l în vâlcea. 

— De ce? 

— La bord sunt prea multe urechi care ascultă. S-ar putea să 
fie ceva foarte important. Apoi strigă: Nostrom McKay! 


— Da, sir! spuse McKay şi se grăbi spre el. 

— Du-l pe domnul Struan la Thunder Cloud. Apoi treci pe la 
nava mea. la de acolo un cort, aşternut de dormit şi lucrurile 
mele. În noaptea asta rămân la țărm. 

— 'Nţeles, sir! Da’ vă cer iertare, sir, spuse nostromul 
McKay stânjenit. E un tânăr, Ramsey. De pe nava Majestății 
sale Mermaid, a domnului Glessing. Cei din neamul Ramsey 
sunt cimotie cu cei din neamul McKay. Secundul îl năpăstuieşte 
rău pe bietul flăcău. Treizeci de bice ieri şi încă şi mai multe 
mâine. A fost încorporat cu forţa de la Glasgow. 

— Şi ce-i cu asta? îl întrebă Struan nerăbdător. 

— Am auzit, sir, începu nostromul prudent, că bietul de el ar 
pofti să se îmbarce pe altă navă. 

— Doamne Dumnezeule, ţi-ai pierdut bruma de minte pe 
care o ai? Nu luăm dezertori la bordul navelor noastre. Dacă 
luăm unul şi se află ne putem pierde chiar nava... şi pe bună 
dreptate. 

— "Devărat, sir, da’ m-am gândit că aţi putea plăti pentru el, 
răspunse McKay iute, fincă sunteţi aşa de bun prieten cu 
căpitanul Glessing. Şi dau toţi banii adunaţi de mine, sir. E 
băiat bun, sir, şi se aruncă şi-n foc dacă-i nevoie... 

— Am să mă mai gândesc la asta. 

— Mulţumesc, sir, spuse nostromul şi-şi duse mâna la moţul 
din frunte în semn de salut, după care se grăbi să dispară. 

— Robb, dacă erai tu Tai-Pan, ce făceai în cazul ăsta? 

— Cei ce dau bir cu fugiţii sunt primejdioşi întotdeauna şi nu 
poţi avea încredere în ei, îi răspunse Robb pe dată. Aşa că eu n- 
aş plăti pentru el niciodată. Iar acum aş fi cu ochii pe McKay. 
Poate că McKay e omul lui Brock şi înţeles cu el în treaba asta. 
L-aş pune la o încercare. Aş folosi nişte mijlocitori... un duşman 
al lui McKay, şi chiar şi pe McKay... şi l-aş încolţi pe Ramsey şi 
n-aş pune mare încredere pe informaţiile lui. 

— Mi-ai spus ceea ce aş face eu, îi replică Struan cu o 
sclipire de umor în privire. Te-am întrebat ce-ai face tu. 

— Eu nu-s Tai-Pan, aşa că nu-i problema mea. Şi dacă aş fi, 
probabil că nu ţi-aş spune nicio iotă. Sau poate ţi-aş spune şi aş 
face taman pe dos. Doar aşa, ca să te încerc. 

Robb era încântat că, din când în când, putea să-şi urască 
fratele. În felul ăsta putea ţine în restul timpului mai mult la el. 

— De ce te temi aşa de tare, Robb? 


— Am să-ţi spun peste un an. 

Robb plecă pe urmele nostromului. O vreme Struan rămase 
pe gânduri, meditând la soarta fratelui său şi a viitorului 
Nobilei Case, apoi apucă în trecere o sticlă de brandy şi porni 
pe şleaul tăiat în piatră spre vâlcea. Rândurile neguţătorilor 
aflaţi pe țărm se subţiaseră, unii părăseau insula cu bărcile lor 
cele mari, alţii încă se mai ghiftuiau cu băuturi şi mâncăruri, 
din când în când izbucneau salve de râsete dintr-un loc unde 
mai mulţi beţivi se adunaseră şi încinseseră un dans de opt 
scoţian. 

— Sir! 

Struan se opri şi se uită la tânărul militar marin. 

— Da? 

— Am mare nevoie de ajutorul dumneavoastră, sir. Sunt 
disperat, spuse Norden iute, ţintuindu-l cu o privire ciudată şi 
arătându-şi chipul cenuşiu. 

— Ce fel de ajutor? îl întrebă Struan, observând cu supărare 
arma albă din mâna militarului, o baionetă. 

— M-am căpătuit cu frenţie... boală de la o femeie. Mă puteţi 
ajuta, daţi-mi doctoria, sir. Orice, fac orice pentru asta. 

— Nu sunt medic, flăcăule, îi spuse Struan, simțind cum i se 
zburleşte părul de groază. N-ar trebui acum să te afli la bordul 
bărcii tale? 

— Şi dumneavoastră aţi avut boala asta, sir. Da' aţi pus 
mâna pe doctorie. Nu vreau şi eu decât doctoria asta, sir. Fac 
orice, sir! Vocea lui Norden sună ca o gâjâială, iar la gură îi 
apărură spume. 

— Flăcăule, eu nu m-am căpătuit niciodată cu boala asta, îi 
răspunse Struan şi băgă de seamă că maestrul de arme se 
îndrepta spre ei, strigând ceva ce putea fi un nume. 

— Mai bine du-te la bordul bărcii tale, flăcăule. Se pare că te 
aşteaptă. 

— Doctoria, spuneţi-mi cum să fac. Uitaţi toată agoniseala 
mea, sir! şi Norden dădu la iveală o cârpă jegoasă, înnodată la 
cap pe care i-o oferi, plin de valoarea economiilor lui, în vreme 
ce sudoarea i se scurgea pe faţă. Sunt strângător, sir, şi aici să 
tot fie... cinci şilingi şi patru penny, sir, şi-i tot ce am eu pe 
lumea asta, sir, şi mai e şi plata pe care o primesc, douj de 
şilingi pe lună pe care-i puteţi lua. Puteţi lua tot, sir, jur pe 
sfântul Dumnezeu, sir! 


— Flăcăule, eu n-am avut niciodată boala asta muierească. 
Niciodată, repetă Struan, întărindu-şi cuvintele, în vreme ce 
inima începu să-i bată mai tare la amintirea copilăriei când îşi 
socotea averea în penny şi şilingi şi jumătăţi de şiling, iar nu în 
zeci de mii de taeli de argint. 

Şi retrăi din nou groaza întregii sale tinereţi, pe care nu o 
uitase niciodată, aceea de a nu avea bani, nici speranţe, nici 
mâncare, fără căldură şi niciun acoperiş deasupra capului, şi 
imaginea burţilor umflate ale copiilor. Doamne Dumnezeule, aş 
putea uita foamea ce m-a măcinat pe mine, dar nu şi cea a 
copiilor, cum n-am să pot uita nici strigătele lor aţâţate de 
ghiorăiturile foamei dăinuind mereu pe o stradă ca o hazna. 

— Sir, am să fac orice, da' orice. Uitaţi. Am cu ce plăti. Nu 
vreau nimic pe veresie. Uitaţi, sir. 

Maestrul de arme urca malul cu paşi mari. 

— Norden! se auzi strigătul mânios al acestuia. O să încasezi 
treizeci de lovituri de bici pentru că nu eşti în rând cu ceilalţi, 
pe Dumnezeul meu. 

— Norden te cheamă? 

— Da, sir, Bert Norden. Vă rog, nu vreau decât să mă vindec. 
Ajutaţi-mă, sir. Uitaţi, luaţi banii, sunt ai dumneavoastră şi mai 
vin şi alţii. Pentru numele lui Dumnezeu, ajutaţi-mă. 

— Norden, urlă la el maestrul de arme de la o sută de iarzi, 
cu chipul înroşit de mânie. Pentru Dumnezeu, vino încoa', 
afurisit de bastard ce eşti. 

— Vă rog, sir, îl imploră Norden cu şi mai multă disperare. 
Am auzit că v-aţi vindecat cu doftorii de la păgânii ăştia. Aţi 
cumpărat doftoria de la păgâni. 

— Ceea ce ai auzit e o minciună. Nici chinezii nu au vreo 
doctorie de care să fi auzit. Nu există. Mai bine te-ai întoarce la 
barca ta. 

— Ba există doftorie! strigă Norden, şi scoase la iveală 
baioneta. Ori îmi spui de unde să fac rost de ea, ori îţi dau 
maţele tale afurisite afară. 

Maestrul de arme porni să alerge îngrozit spre ei. 

— Norden! 

Câţiva din cei aflaţi pe țărm se întoarseră spre ei: Cooper, 
Horatio şi încă cineva şi toţi porniră în goană spre ei. Mintea lui 
Norden se întunecă şi, cu spume la gură, îngăimând sunete de 
neînțeles, Norden se aruncă la Struan, baioneta şuieră parşiv 


prin aer, dar Struan făcu doar un pas într-o parte şi aşteptă 
atacul fără umbră de teamă, ştiind că-l poate ucide pe Norden 
oricând ar fi vrut. Lui Norden i se năzări că era înconjurat de 
diavoli imenşi, toţi cu acelaşi chip, dar la care el nu era în stare 
să ajungă. Deodată simţi că aerul din plămâni parcă îi 
explodează, ţărmul se repede la el împroşcându-l în faţă, şi 
rămase aşa plutind într-o sfârşeală fără umbră de durere. Apoi 
veni întunericul. 

Maestrul de arme îl smuci pe Norden întorcându-l cu spatele 
şi-l izbi cu pumnul, apoi îl apucă şi-l zgâlţâi ca pe-o păpuşă de 
cârpă şi-l aruncă din nou pe jos. 

— Ce naiba l-o fi apucat! spuse el ridicându-se în picioare, cu 
chipul desfigurat de furie. Aţi păţit ceva, dom'le Struan? 

— Nu, nimic. 

Cooper şi Horatio şi câţiva alţi negustori urcau grăbiţi panta. 

— Ce s-a întâmplat? 

Struan îl răsuci cu piciorul cu băgare de seamă pe Norden. 

— Sărmanul nebun, s-a căpătuit cu frenţie. 

— Dumnezeule, îi scăpă maestrului de arme, care simţi cum 
îl apucă greata. 

— Tai-Pan, mai bine nu sta lângă el, îi spuse Cooper. Dacă 
respiri miasmele lui s-ar putea să iei boala. 

— Sărmanul nebun credea că am avut şi eu boala asta şi m- 
am vindecat. Dumnezeule, dacă aş cunoaşte cum se vindecă aş 
ajunge cel mai bogat om din lume. 

— O să-l pun pe ticălos în lanţuri, dom'le Struan, îşi recăpătă 
glasul maestrul de arme. Căpitanul Glessing o să-l facă să-şi 
blesteme ziua în care s-a născut. 

— Mai bine fă rost de un hârleţ, îi spuse Struan. E mort. 

Cooper rupse tăcerea care se lăsase deodată: 

— Din prima zi, prima vărsare de sânge. Joss rău. 

— După cerinţele chinezilor, din contra, interveni Horatio 
îngreţoşat, pierdut. De-acum stafia lui o să vegheze asupra 
acestui loc. 

— Semn bun sau rău, amărâtul e mort, spuse Struan. 

Nu-i răspunse nimeni. 

— Domnul aibă-l în pază, continuă Struan. 

Apoi se întoarse spre apus şi porni de-a lungul plajei 
eliberate de maree spre coama stâncoasă ce cobora din vârful 
muntelui şi aproape că se cufunda în mare. Era plin de rele 


presimţiri în vreme ce trăgea lacom în piept aerul curat, 
adulmecând izul de mare. E un joss rău, îşi spuse el. Foarte 
rău. Pe măsură ce se apropia de coama aceea, presimţirile rele 
i se întăreau, iar când, în cele din urmă, se opri pe firul vâlcelei 
unde hotărâse să fie ridicat oraşul, simţi pentru a treia oară 
cum îl înconjoară un val imens de ură. „Doamne, Dumnezeule”, 
spuse el cu voce tare. „Ce m-a apucat?” Nu mai încercase 
niciodată o astfel de groază. În timp ce încerca să-şi 
stăpânească acest simţământ, aruncă furiş o privire spre 
gorganul pe care avea să fie ridicată Nobila Casă şi deodată 
pricepu de ce-l duşmănea atât insula aceea, şi râse. „De-aş fi în 
locul tău, insulă, şi eu m-aş uri la fel. Urăşti planul! Ei bine, 
ascultă la mine, planul e bun. Bun, mă auzi, insulă? China are 
nevoie de restul lumii şi lumea are nevoie de China. lar tu eşti 
cheia cu care se poate deschide China, şi ştii şi tu asta, aşa cum 
bine ştiu şi eu, şi exact asta am să şi fac, iar tu ai să mă ajuţi!” 

Incetează, îşi spuse el în gând. Te porţi ca un zăpăcit. Mda, 
şi toţi ar crede că eşti cu adevărat nebun dacă le-ai mărturisi că 
adevăratul tău ţel n-a fost doar să te îmbogăţeşti de pe urma 
acestui negoţ şi apoi să-ţi iei tălpăşiţa. Ci să foloseşti averea şi 
puterea pentru a deschide porţile Chinei spre lume, şi în mod 
deosebit spre cultura britanică, legea britanică, aşa încât 
fiecare să poată învăţa de la celălalt şi să propăşească spre 
binele amândurora. Mda. Seamănă cu visul unui nebun. 

Dar el era sigur că China putea oferi lumii ceva cu totul şi cu 
totul deosebit. Ce anume, nu ştia nici el. Poate că, într-o bună 
zi, va reuşi să afle. „Da' şi noi avem ceva deosebit de oferit în 
schimb dacă vei binevoi să accepţi, spuse Struan cu voce tare. 
Dacă nu cumva în timp ce se face acest schimb acel ceva nu va 
fi pângărit. De-acum, fie bine, fie rău, eşti teritoriu britanic. O 
să te răsfăţăm cu de toate şi o să facem din tine centrul Asiei... 
care înseamnă adevărata lume. Şi pun Nobila Casă în slujba 
acestui plan. Dacă ne întorci spatele vei fi şi de acum încolo 
ceea ce eşti acum - un căcat de muscă neînsemnat acolo, o 
biată stâncă pustie şi împuţită, şi vei dispărea. Iar dacă, în cele 
din urmă, Nobila Casă va fi cea ce se va întoarce cu spatele la 
tine, atunci s-o distrugi tu pe ea, având binecuvântarea mea!” 

Porni să urce gorganul, îşi smulse pumnalul din teacă, şi tăie 
două crengi lungi. Curăţă una dintre ele şi o înfipse în pământ, 
iar cu cealaltă închipui o cruce primitivă. Stropi crucea cu 


brandy şi-i dădu foc. 

Cei de pe navele flotei, care puteau vedea pe firul văii şi 
băgară de seamă fumul şi flăcările, îşi dibuiră ocheanele şi 
desluşiră crucea arzândă şi pe Tai-Pan alături de ea, pentru ca 
apoi să se înfioare, cuprinşi de superstiții, întrebându-se ce 
naiba mai punea la cale. Scoţienii ştiau că aprinderea unei 
cruci era o chemare către clan şi către toate neamurile din 
clanurile înrudite, o chemare pentru a se aduna în jurul crucii 
pentru luptă. lar dreptul de a aprinde o astfel de cruce 
aparţinea numai căpeteniei clanului. După legea cea veche, 
odată aprinsă, această cruce juruia clanul, legându-l de 
apărarea acelui pământ atâta vreme cât mai exista acel clan. 


Capitolul doi 

— Bine ai venit la bord, Robb, îl întimpină căpitanul Isaac 
Perry. Ceai? 

— Mulţumesc, Isaac. 

Robb se  aşeză, rezemându-se de spătarul fotoliului 
confortabil de piele, special făcut pentru mare, simţindu-i izul 
înţepător, şi aşteptă. Nimeni nu-l putea face pe Perry să se 
grăbească, nici măcar Tai-Panul. Perry turnă ceaiul în ceşti de 
porțelan. Era un tip zvelt, dar neaşteptat de puternic. Părul lui 
împrumutase culoarea cânepii îmbătrânite, bătând în castaniu, 
cu dungi care mai argintii, care mai întunecate, barba îi era 
încărunţită, faţa însemnată de vechi cicatrici, şi lăsa în urma lui 
un iz de sărătură de mare şi de cânepă îmbibată cu catran. 

— Bun voiajul? întrebă Robb. 

— Minunat! 

De fiecare dată Robb era fericit să se afle în cabina cea 
mare: spațioasă, luxoasă ca toate celelalte. Pretutindeni pe 
navă, nu vedeai decât alamă, aramă şi mahon, vele din cea mai 
bună pânză şi parâme totdeauna noi, tunurile în perfectă 
rânduială. Da' şi cea mai bună pulbere. Tai-Panul avea politica 
lui faţă de propria-i flotă şi oferea tuturor ofiţerilor lui, ca şi 
marinarilor de rând, cele mai bune condiţii de locuit, cea mai 
bună mâncare şi o parte din profituri, iar la bord se găsea 
întotdeauna şi un medic. Biciuirea era interzisă, pentru laşitate 
exista un singur fel de pedeapsă, ca şi pentru nesupunere, 
indiferent că era vorba de un ofiţer, sau de un simplu marinar: 
era lăsat la țărm, în primul port, şi nu i se mai dădea niciodată 
prilejul să se angajeze în această flotă. Aşa încât şi ofiţerii şi 
marinarii se băteau să facă parte din flota lui, şi niciodată nu 
exista un loc liber. 

Tai-Panul n-a uitat niciodată primele nave pe care s-a 
îmbarcat, nici cazarma marinarilor de la teugă, nici pedepsele 
prin biciuire pe care le încasase. Cum nu-i uitase nici pe cei 
care porunciseră aceste pedepse. Unii dintre ei muriseră 
înainte de a-i mai găsi el, pe cei pe care i-a găsit, i-a adus la 
sapă de lemn. Numai de Brock nu se atinsese. Robb n-a 
priceput niciodată de ce fratele lui l-a cruțat pe Brock. Se 
cutremură ştiind că, indiferent care era motivul, va veni şi o zi 
a răfuielii. 

Perry mai puse în ceai o lingură de zahăr şi una de lapte 


condensat, îi întinse lui Robb o ceaşcă, apoi se aşeză la masa de 
mahon marinărească şi se uită la celălalt cu o privire 
gânditoare, pe sub sprâncenele stufoase. 

— E sănătos domnul Struan? 

— Ca de obicei. Te aşteptai să fie bolnav? 

— Nu. 

În uşa cabinei se auzi o bătaie. 

— Intră! 

Uşa se deschise şi Robb rămase cu gura căscată când văzu 
cine era tânărul ce stătea în uşă. 

— Dumnezeule, Culum, flăcăule, de unde ai apărut? 

Se ridică tulburat în picioare, răsturnând cana cu ceai. 

Un mesaj foarte important, bineînţeles, bineînţeles „Zenith”. 

Culum Struan intră în cabină şi închise uşa în urma lui. Robb 
îl cuprinse cu duioşie pe după umeri, apoi băgă de seamă cât 
de palid şi tras era la faţă. 

— Ce ţi s-a întâmplat, flăcăule? îl întrebă el neliniştit. 

— Acum sunt mult mai bine, unchiule, mulţumesc, îi 
răspunse Culum cu un glas cam pierit. 

— Mult mai bine după ce? 

— Ciumă, ciumă de Bengal, îi răspunse Culum nedumerit. 

Robb se suci iute spre Perry: 

— Ai ciumă la bord? Pentru Dumnezeu, de ce n-ai ridicat 
pavilionul galben? 

— Cum o să fie ciumă la bord! Ciuma a bântuit în Scoţia, 
acum multe luni în urmă! Perry se opri deodată. Scarlet Cloud! 
Nava asta a mai ajuns? 

— E în întârziere cu patru săptămâni. N-am primit nicio 
veste despre ea, nimic. Ce s-a întâmplat? Haide, omule, spune! 

— Culum, flăcăule, să-i spun eu, sau îi zici tu? 

— Unde-i tata? îl întrebă Culum pe Robb. 

— La țărm. Te aşteaptă pe mal. În vâlcea. Pentru numele lui 
Dumnezeu, Culum, ce s-a întâmplat? 

— În iunie, s-a năpustit ciuma peste Glasgow, începu Culum 
ascultător. Se zice că a fost adusă tot de o navă. Din Bengal, 
India. Întâi la Sutherland, apoi la Edinburgh, apoi a dat năpasta 
şi peste noi la Glasgow. Mama a murit, lan, Lechie, bunica... 
Winifred e atât de pierită că nu cred că o să mai scape. Bunicul 
se îngrijeşte de ea. Făcu un gest neputincios şi se aşeză pe 
braţul fotoliului. Bunica a murit. Mama. Mătuşa Uthenia şi 


copiii ei şi bărbat-su. Zece, douăzeci de mii au murit numai din 
iunie până în septembrie. Apoi ciuma a dispărut. Pur şi simplu 
a dispărut cu totul. 

— Roddy? Ce-i cu Roddy? Fiul meu e mort? îl întrebă Robb 
cu glas rugător. 

— Nu, unchiule, Roddy e sănătos. Nu l-a atins ciuma. 

— Eşti sigur, Culum, eşti sigur? Fiul meu e salvat? 

— Da, l-am văzut cu o zi înainte de plecare. În şcoala lui 
foarte puţini au fost atinşi de boală. 

— O, mulţumesc lui Dumnezeu, spuse Robb şi se cutremură 
amintindu-şi de primul val de ciumă care bântuise în chip 
misterios prin Europa cu zece ani înainte. Numai în Anglia 
fuseseră cincizeci de mii de victime, un milion în Europa, cu 
miile la New York şi New Orleans. Unii botezaseră această 
molimă cu un nume nou, holeră. 

— Maică-ta a murit? îl întrebă Robb parcă nevenindu-i să 
creadă. Şi Ian, şi Lechie, şi bunica? 

— Da. Şi mătuşa Susan, şi vărul Clair, şi mătuşa Uthenia, 
vărul Donald, şi micuța Stewart şi... 

Deodată se lăsă o tăcere cumplită. Perry rupse tulburat 
liniştea: 

— Când am tras la cheu în Glasgow, ei bine, flăcăul ăsta de 
Culum era de capul lui. Nu ştiam ce să fac, aşa că am socotit că 
mai bine să-l aduc la bord. Am plecat la o lună după Scarlet 
Cloud. 

— Isaac, ai făcut taman ce trebuia, îşi auzi Robb vocea. 

Cum am să-i spun toate astea lui Dirk? 

— Eu mai bine mă duc. Am să-ţi fac eu semnale când să vii la 
țărm. Stai acum la bord. 

— Nu, spuse Culum răspicat, ca şi cum şi-ar fi răspuns unei 
întrebări ce se ridicase din adâncul lui. Nu. Eu mă duc la țărm 
primul. Singur. E mai bine aşa. Am să mă întâlnesc singur cu 
tata. Eu trebuie să-i spun. Merg singur la țărm. 

Se ridică în picioare şi se îndreptă spre uşă sigur de el, în 
vreme ce nava se legăna domol şi se auzea plescăitul plăcut al 
valurilor, după care ieşi afară. Apoi îşi aminti ceva şi se 
întoarse în cabină: 

— Corespondenţa o iau cu mine, spuse el cu o voce lipsită de 
vlagă. Poate o să vrea să vadă corespondenţa. 


Când barca cea mare se desprinse de lângă Thunder Cloud, 
Struan se afla pe gorganul unde avea să se înalțe Casa cea 
Mare. Apoi, de îndată ce-l zări pe fiul său cel mare în mijlocul 
bărcii, inima îi dădu brânci: 

— Culuuuum! urlă el emoţionat din vârful gorganului. 

Îşi smulse haina de pe el şi începu să o fluture entuziasmat 
deasupra capului, ca unul care stătuse părăsit şase ani pe o 
insulă pustie şi vede deodată prima corabie. 

— Culuuum! 

Se avântă la vale prin mărăcinii deşi către țărm, fără să mai 
simtă spinii, şi uitând de poteca ce ducea de pe plajă peste 
creastă, spre satul de pescari, cuib de pirați, din partea de sud 
a insulei. Uitase de tot, în mintea lui nu mai era loc decât 
pentru un singur gând: că fiul său venea acum, chiar în prima zi 
a acolonizării. Mai iute. Şi iată-l gonind pe plajă, cuprins de 
exaltare. Primul care-l văzu fu Culum. 

— Acolo, lăsaţi-mă acolo! arătă el spre cel mai apropiat loc 
de acostare. 

Nostromul McKay smuci timona. 

— Trageti cu inimă, flăcăi, îi îmboldi el pe vâslaşi către țărm. 

Acum aflaseră cu toţii, şi cuvintele zburau acum prin toată 
flota, iar în siajul lor - neliniştea. Multe din rudele lor locuiau 
între Sutherland şi Glasgow, iar la Londra cea mai mare parte a 
celeilalte. Culum ţâşni în picioare şi, trecând peste copastie 
sări în apa puţin adâncă de la țărm. 

— Nu mai veniţi şi voi. 

Porni spre mal, bălăcindu-se prin apă. Struan se repezi în 
valurile ce spălau plaja, îndreptându-se spre feciorul lui, îi văzu 
lacrimile brăzdându-i faţa şi-i strigă: 

— Culum, fiule! 

Culum se opri o clipă, copleşit, înecat în imensitatea bucuriei 
tatălui său. Apoi începu şi el să alerge prin spuma valurilor şi, 
în cele din urmă, se simţi în siguranţă în braţele tatălui său. Şi 
toată groaza ce se adunase în el de luni de zile se sparse ca un 
buboi, îl apucă plânsul, şi plânse şi plânse, apoi Struan îl mai 
domoli şi-l duse spre țărm purtându-l mai mult în braţe, şi 
şoptindu-i: „Culum, fiule, Culum, fiule”, „gata, nu te mai chinui” 
şi: „Oh, puiul meu!”, iar Culum hohotea mai departe: „Suntem 
morţi... toţi am murit... mama, lan, Lechie, bunica, mătuşile, 
vărul Clair... tată, suntem morţi cu toţii. Şi n-am rămas decât 


eu şi Winifred, da' şi ea-i moartă acum.” Şi le pomeni numele 
iar şi iar, şi fiecare se înfigea ca un cuţit în pântecele lui 
Struan. După un răstimp, Culum adormi, istovit, pentru prima 
oară simțindu-se în siguranţă, la adăpostul căldurii şi puterii. Şi 
pentru prima oară de când cu holera dormi un somn fără vise. 
Şi dormi toată ziua aceea şi noaptea ce urmă şi o parte din a 
doua zi, iar Struan îl tinu în braţe şi-l legănă uşor. 

Struan nici nu băgă de seamă trecerea vremii. Uneori 
începea să discute cu soţia lui şi cu copiii, cu Ronalda, şi Ian, şi 
Lechie, şi Winifred, care stăteau pe țărm în jurul lui. Alteori, 
când aceştia se îndepărtau, îi chema înapoi, în şoaptă, să nu-l 
trezească pe Culum, şi până la urmă se întorceau. Alteori 
pornea să îngâne cântece de leagăn, cum obişnuia să le cânte 
Ronalda copiilor. Sau în dialectul gaelic, cum vorbeau maică-sa 
şi Catherine, mama lui vitregă. Iar uneori o ceaţă îi învăluia tot 
sufletul şi nu mai ştia nimic. 

Când Culum se trezi, era cu sufletul împăcat. 

— Tată! 

— Te simţi bine, fiule? 

— Acum da. 

Se ridică în picioare. Pe plajă, la adăpostul stâncii, era 
răcoare, dar la soare se simţea căldura. Flota se legăna liniştită 
la ancoră, iar ambarcaţiile de serviciu se mişcau încoace şi- 
ncolo. Erau mai puţine nave decât de obicei. 

— Acolo va fi Casa cea Mare? întrebă Culum arătând cu 
degetul spre gorgan. 

— Mda. Acolo o să ne facem veacul din toamnă până în 
primăvară. E un climat minunat. 

— Cum se numeşte valea asta? 

— Nici n-are nume încă. 

Struan se mută la soare, şi încercă să-şi stăpânească durerea 
care-l încerca în umeri şi spinare. 

— Dar trebuie să aibă şi valea asta un nume. 

— Micuta Karen, verişoara ta Karen,... prâslea lui Robb, vrea 
să-i zică Valea Fericită. Noi am fost fericiţi aici! Vocea lui 
Struan căzu grea ca de plumb. S-au chinuit mult? 

— Da. 

— O să-mi spui şi mie? 

— Nu acum. 

— Micuța Winifred a murit înainte de plecarea ta? 


— Nu, dar era tare sfârşită. Doctorii ziceau că, fiind atât de 
sfârşită... doctorii au ridicat din umeri şi au plecat. 

— Şi bunicul? 

— Molima nu s-a lipit de el. A venit într-un suflet la noi şi a 
luat-o pe Winifred. Eu m-am dus la mătuşa Uthenia s-o ajut. 
Dar n-am apucat să ajut pe nimeni. 

Struan stătea cu faţa spre port, dar nu-l vedea. 

— I-ai spus unchiului Robb? 

— Da, cred că i-am spus. 

— Sărmanul Robb. Ar fi bine să mă duc şi eu la bord. 

Struan întinse mâna şi apucă pachetul cu corespondenţă pe 
jumătate îngropat în nisip. Scrisorile erau neatinse. Scutură 
nisipul de pe ele. 

— Îmi pare rău, iartă-mă că am uitat să ţi le dau, spuse 
Culum. 

— Ba nu, feciorule, mi le-ai dat. 

Struan zări o barcă mare ce se îndrepta spre țărm. La pupa 
se zărea Isaac Perry. | 

— Bună ziua, domnule Struan, îl salută Perry protocolar. Îmi 
pare rău de victimele din familie. 

— Ce face Robb? 

Perry nu-i răspunse. Făcu un pas spre plajă şi strigă la cei 
din barcă: 

— Mai cu tragere de inimă, iute! 

În vreme ce Struan se întreba, prin amorţeala care-i 
cuprinsese mintea, de ce lui Perry îi era teamă de el. Nu avea 
niciun motiv să-i fie teamă. Dar niciunul. Oamenii aduseră la 
țărm o masă, bănci, mâncare, ceai, brandy şi veşminte. 

— Mai iute, îi îmboldi Perry enervat. Şi rămâneţi la barcă. 
Ştergeţi-o dracului de aici şi staţi la barcă! 

Vâslaşii împinseră iute barca cea mare de pe plajă, trecură 
dincolo de linia surfului şi rămaseră acolo în aşteptare, fericiţi 
că erau mai departe de căpitan. Struan îl ajută pe Culum să-şi 
pună alte veşminte uscate, apoi îşi trase pe el o cămaşă curată, 
cu piepţii de dantelă încreţită, o haină de pânză groasă la două 
rânduri de nasturi. Perry îl ajută să-şi scoată cizmele îmbibate 
de apă. 

— Mulţam, îi spuse Struan. 

— Te doare? îl întrebă Culum când îi zări piciorul. 

— Nu. 


— Acum despre domnul Robb, sir, începu Perry. După cea 
plecat Culum, dumnealui a trecut la băutură. l-am spus să nu 
facă una ca asta, dar n-a vrut sa mă asculte! continuă el 
poticnindu-se. Da’ mi-aţi dat ordin doar. Aşa că atunci cabina a 
devenit cam strâmtă, dar i-am luat sticla din mână. Când şi-a 
revenit în simţiri, n-avea nimic. L-am dus la China Cloud şi l-am 
dat în primire soţiei. 

— Isaac, ai făcut bine. Mulţumesc. 

Struan îl îmbie pe Culum să înghită o farfurie de mâncare - 
tocană de vită, găluşti, friptură rece de pasăre, cartofi, biscuiţi 
marinăreşti, iar el dădu pe gât o cană mare de cositor plină cu 
ceai fierbinte, bine îndulcit. 

— Excelenţa sa vă transmite condoleanţe. Vă roagă să-i 
faceţi o vizită la bord îndată ce veţi putea. 

Struan îşi trecu palma peste obraz şi simţi înţepătura bărbii, 
se întrebă de ce întotdeauna avea senzaţia că e murdar când nu 
apuca să se bărbierească sau să se spele pe dinţi. 

— Briciul e colo, îi spuse Perry, arătându-i spre o masă 
aşezată mai la o parte. 

Ştiuse dinainte că Struan va dori să se dichisească. Tai-Panul 
avea o manie aproape fanatică în ceea ce privea igiena 
personală. 

— Apa fierbinte dincolo. 

— Mulţumesc. 

Struan muie un prosop în apă şi şi-l trecu peste faţă şi păr. 
Apoi se săpuni şi se rase cu dibăcie, fără să folosească vreo 
oglindă. După care muie o periuţă mică în cana cu ceai şi 
începu să-şi frece energic dinţii. Trebuie să fie vreo altă 
păgânească credinţă, se gândi Perry cu dispreţ. Dinţii cresc 
după cum le e datul, apoi îmbătrânesc, se strică, şi cad. Şi asta- 
i tot. 

Struan îşi clăti gura cu ceai şi aruncă ce mai rămăsese în 
cană. Spălă apoi cana cu ceai proaspăt, o umplu din nou şi bău 
cu sete. Printre ustensilele lui de bărbierit se găsea şi o sticluţă 
cu colonie, turnă câteva picături în palmă şi apoi se dădu pe 
faţă. La urmă se aşeză, înviorat. Culum nu se omora cu 
mâncatul. 

— Flăcăule, hai, mănâncă! 

— Nu prea mi-e foame, mulţumesc. 

— Nu contează, mănâncă! Vântul zburli părul roşcat-auriu al 


lui Struan, pe care-l purta lung, drept şi pieptănat pe spate. 
Isaac, cortul meu e ridicat? 

— "Nenţeles. Doar aţi dat ordin. E pe un gorgan dincolo de 
catargul steagului. 

— Spune-i lui Chen Sheng din partea mea să umble prin 
Macao şi să cumpere miere şi ouă proaspete. Şi se facă rost şi 
de nişte ierburi de leac chinezeşti ce vindecă slăbiciunile şi 
urmările holerei de Bengal. 

— Tată, mă simt bine, nu e nevoie, mulţumesc, protestă 
Culum fără convingere. Nu-mi trebuie niciun fel de leacuri 
vrăjitoreşti de-ale păgânilor. 

— Nu-s vrăjitorii băbeşti cum ştii tu că sunt vrăjitoriile, îi 
replică Struan. Şi sunt chinezeşti şi nu păgâne. Ierburile lor de 
leac m-au salvat de nenumărate ori. Orientul nu e ca Europa. 

— Tată, nu-ţi mai fă griji pentru mine. 

— Ba da. Orientul nu e cel mai nimerit loc pentru cei 
slăbănogi şi neajutoraţi. Isaac, dă ordin ca China Cloud să 
plece la Macao cu Chen Sheng şi, dacă nu se întoarce în timp 
record, şi căpitanul Orlov şi toţi ofiţerii vor fi debarcaţi. 
Cheamă acum barca. 

— Dom'le Struan, poate că ar fi bine ca Culum să plece cu 
nava la Macao. 

— Nu dispare din ochii mei până când nu socot eu că s-a 
înzdrăvenit. 

— În Macao o să fie bine îngrijit. Şi la bord nu e... 

— Doamne Dumnezeule, Isaac, oare n-ai de gând să faci 
odată ce ţi s-a poruncit? Cheamă barca. 

Perry se îmbăţoşă pe dată şi strigă chemând barca la mal. 
Struan, avându-l pe Culum alături de el, se aşeză la mijlocul 
bărcii, iar Perry în spatele lor. 

— Nava amiral! ordonă Struan, controlând din obişnuinţă 
cum stăteau la ancoră navele lui, adulmecând vântul şi 
cercetând norii, încercând să ghicească cum va fi vremea. 
Marea era liniştită, dar nasul lui simţi în aer cum pluteşte 
primejdia. 

În drum spre nava amiral, Struan citi corespondenţa. 
Profiturile de pe recolta de ceai din anul din urmă - bun. Perry 
făcuse o călătorie rentabilă, bun. O copie a poliţei de încărcare 
a navei Scarlet Cloud pe care o adusese Perry de la Calcutta, 
prost, opiu în valoare de două sute zece mii de lire sterline 


pierdute. Dumnezeule, bine măcar că nava era asigurată, deşi 
asta nu-i va putea înlocui pe oamenii pierduţi, nici timpul 
pierdut până când se va construi o altă navă în loc. Încărcătura 
de opiu era contrabandă şi deci oricum nu putea fi asigurată. 
Beneficiul pe un an întreg s-a dus. Ce i s-o fi întâmplat? Furtuna 
sau piraţii? Mai degrabă furtuna. Dacă nu cumva o fi nimerit în 
calea vreunei nave corsar spaniole, sau franţuzeşti, sau chiar 
americane, sau sigur, chiar englezeşti, care au împânzit mările 
astea. În cele din urmă rupse sigiliul de pe scrisoarea 
bancherului său. Citi şi izbucni plin de furie. 

— Ce s-a întâmplat? îl întrebă înspăimântat Culum. 

— Oh, o durere veche. Mai nimic. N-are importanţă. 

Struan se prefăcu mai departe că citeşte următoarea 
scrisoare, în vreme ce în sufletul lui era turbat de cele citite în 
depeşa precedentă. Doamne Dumnezeule! „Cu regret vă 
informăm că din neglijenţă, pentru moment s-a exagerat cu 
acordarea creditelor şi datorită maşinaţiilor unor adversari 
răuvoitori, depunătorii au luat cu asalt banca. În consecinţă, 
uşile băncii noastre au trebuit să fie închise. Consiliul de 
directori ne-a arătat că nu putem returna decât şase penny la o 
liră. Am cinstea de a fi al dumneavoastră credincios slujitor...” 
Şi deţinem hârtii de valoare la banca lor care se ridică la 
aproape un milion de lire. Douăzeci şi cinci de mii de lire 
pentru un milion, în vreme ce datoriile noastre ajung la un 
milion aproape. Suntem faliţi, Dumnezeule, şi doar i-am spus 
lui Robb să nu depună toţi banii noştri într-o singură bancă. În 
niciun caz cu afacerile exagerate care se fac acum în Anglia, şi 
nu când o bancă poate scoate la hârtii de valoare după cum are 
chef. 

„Dar banca asta-i cât se poate de solidă”, îi replicase Robb, 
„Şi avem nevoie ca banii să fie grămadă într-un singur loc 
pentru a garanta împrumuturi din alte părţi”, după care Robb 
pornise să-i explice resorturile unei complicate structuri 
financiare în care erau amestecate hârtii de valoare spaniole şi 
franceze, germane şi aparţinând de banca naţională de 
împrumut, pentru ca, în cele din urmă, să-l convingă că Struan 
şi Compania au o situaţie bancară sigură, o imensă putere de 
cumpărare pentru dezvoltarea flotei, aşa cum voia el, şi 
aduceau Nobilei Case unele privilegii deosebite pe pieţele pline 
de profit nemţeşti, franceze şi spaniole. „În regulă, Robb”, îi 


replicase el în cele din urmă, fără să priceapă toate 
subtilităţile, dar  încredinţându-se că Robb vorbea cu 
înţelepciune. Şi acum suntem faliţi. Falimentari. Doamne 
Dumnezeule. 

Era încă prea năucit ca să se gândească la o soluţie. Nu era 
în stare decât să se mire de grozăviile vremurilor noi. 
Complexitatea lor. Viteza cumplită cu care se propagau. O nouă 
regină, Victoria, prima regină îndrăgită de poporul ei de secole 
întregi. Ca şi soţul ei Albert, de el nu putea spune o iotă 
deocamdată, un afurisit de străin din casa Saxa-Coburg, dar 
acum parlamentul era puternic, stăpân pe frânele ţării, şi 
începea o nouă eră. O pace care dura de douăzeci şi şase de 
ani, şi nu se anunţa nicio confruntare militară mai deosebită, 
ceea ce nu se mai auzise de veacuri. Afurisitul de Bonaparte 
mort ca toţi morţii, zurbagia de Franţă şi ea strânsă bine în 
chingi, Marea Britanie dominând lumea pentru prima oară. 
Sclavia scoasă în afara legii cu opt ani în urmă. Canale, un nou 
mijloc de transport. Drumuri cu taxă, netede cum nu s-au mai 
văzut altele, cu şleaul permanent, şi fabrici şi întreprinderi 
industriale, ţesătorii cu producţii de masă, companii de 
exploatare a fierului şi cărbunelui, cu capital asociat, ca şi 
atâtea alte lucruri noi doar în ultimii zece ani: serviciul poştal 
intern care costa numai un penny, cel mai ieftin serviciu poştal 
din lume, prima forţă de poliţie din lume, „magnetismul” 
naiba ştie ce-o mai fi însemnând şi asta -, ciocanul cu aburi, 
precum şi primul Act privind fabricile, pentru ca în cele din 
urmă parlamentul să fie luat din mâinile celor câţiva aristocrați 
bogaţi, deţinând imense pământuri, aşa încât deşi e de 
necrezut, acum oricare bărbat din Anglia ce stăpâneşte o casă 
ce aduce venituri de douăzeci de lire pe an poate vota, poate 
vota cu adevărat, şi orice bărbat poate ajunge prim-ministru. Şi 
incredibila revoluţie industrială, Anglia care a ajuns necrezut 
de avută, şi bogăţiile sale continuând să cucerească lumea. Şi 
barierele înstăpânite de veacuri dărâmate acum de noile idei de 
guvernare şi umanitate. Şi toate britanice, şi toate noi-nouţe. Şi 
acum iaca şi locomotiva! 

— Ascultaţi, a apărut o invenţie care o să clatine lumea, 
murmură el. 

— Ce-ai zis, tată? îl întrebă Culum. 

Struan se dezmetici. 


— Tocmai mă gândeam la prima noastră preumblare cu 
trenul, o cârpi el la repezeală. 

— Aţi fost şi cu trenul, sir? se interesă McKay. Şi cum e? 
Când a fost asta? 

li răspunse Culum: 

— Am participat la prima călătorie, cea inaugurală, a maşinii 
lui Stephenson, Racheta. Aveam doisprezece ani. 

— Nu, fiule, aveai numai unsprezece. Era în 1830. Acum 
unsprezece ani. Era primul drum pe care-l făcea Racheta, cu 
primul tren de pasageri din lume. De la Manchester la 
Liverpool. Cu poştalionul o zi întreagă de mers, dar noi am 
făcut drumul într-o oră şi jumătate. 

Şi din nou Struan se întoarse cu gândul la soarta Nobilei 
Case. Apoi îşi aminti de dispoziţiile pe care i le dăduse lui Robb 
de a împrumuta cât mai mulţi bani va putea pentru a rade piaţa 
opiului. la să vedem... din asta putem câştiga să zicem, 
cincizeci, o sută de mii de lire. Mda... doar o picătură în butoiul 
de bani de care avem nevoie. Trei milioane ce ni se datorează 
pentru opiul luat cu anasâna la Canton! Mda... da’ nu putem 
pune mâna pe ei până când nu se ratifică tratatul, în şase sau 
nouă luni de acum încolo... iar noi trebuie să ne onorăm 
creditele într-o lună! Cum să pun mâna pe bani gheaţă? Avem o 
situaţie bună... staționar bună. Numai că există şi şacalii cărora 
le curg balele gonind pe urmele noastre. Unul din ei e Brock. 
Cooper-Tillman şi ei. Brock să fie cel care a stârnit panica ce a 
dus banca la faliment? Sau odrasla lui de Morgan? Familia 
Brock are şi destulă putere şi suficienţi bani pentru una ca asta. 
De bani gheaţă am nevoie! Sau o linie de credit imensă. 
Susţinută de bani gheaţă, nu de hârtii de valoare. Suntem falii! 
Adică suntem faliţi dacă creditorii noştri se reped la noi. Simţi 
mâna fiului său pe umăr. 

— Ce-ai zis, fiule? Ziceai ceva de Racheta? 

Culum era tulburat de paloarea feţei lui Struan şi de verdele 
pătrunzător al privirii sale. 

— Nava amiral. Am ajuns. 

Culum îl urmă pe tatăl său pe punte. Nu călcase niciodată pe 
o navă de război, ca să nu mai vorbim de una atât de 
importantă. Nava Maiestăţii sale Titan era una dintre cele mai 
mari nave din lume. Imensă, cu trei arbori, 74 de tunuri, 
montate pe trei punți suprapuse. Dar pe Culum nu-l 


impresionă. Lui nu prea îi păsa de nave. Ba şi ura marea. Era 
înspăimântat doar la gândul primejdiilor, al furiei dezlănţuite, 
ca şi de imensitatea mării şi, în plus, nici nu ştia să înoate. Se 
minuna cum de taică-său putea să iubească marea. 

Multe nu ştiu eu despre tatăl meu, se gândi el. Dar nu e de 
mirare. În toată viaţa mea abia de l-am văzut de câteva ori, şi 
ultima dată cu şase ani în urmă Tata nu s-a schimbat. Eu da. 
Acum ştiu ce am de gând să fac în viaţă. Şi acum, dacă tot am 
rămas singur... Îmi place să fiu singur şi mi-e silă să fiu singur. 

O luă pe urmele tatălui său, cobori scara la puntea principală 
a tunurilor. Tavanul era atât de jos aici, încât trebuiau să se 
aplece în vreme ce se îndreptau spre cabina păzită de 
santinelă. Toată nava mirosea a praf de puşcă şi catran, a 
cânepă şi sudoare. 

— "Ziua! îl salută militarul de marină pe Struan, cu muscheta 
îndreptată aşa cum cerea regulamentul către el. Maestrul de 
arme! 

Maestrul de arme, în uniforma lui stacojie, cu garniturile 
albe strălucind, păşi apăsat ieşind din camera de gardă. Arăta 
zdravăn ca o ghiulea şi avea o căpăţână la fel de rotundă. 

— "Ziua, dom'le Struan! Aşteptaţi doar o secundă, sir. 

Bătu la uşa de stejar a cabinei cu tot respectul. Dinăuntru se 
auzi o voce: 

— Intră! după care maestrul de arme închise uşa în urma lui. 

Struan scoase din buzunar un trabuc şi i-l oferi lui Culum. 

— Fiule, te-ai apucat de fumat de acum? 

— Da, mulţumesc, tată! 

Struan îi aprinse trabucul lui Culum şi apoi şi pe-al lui. Apoi 
se rezemă de unul din tunurile lungi de douăsprezece picioare. 
Ghiulelele erau aşezate cu multă grijă într-o grămadă perfectă, 
gata de folosit. Ghiulele de şaizeci de livre. Uşa cabinei se 
deschise. Şi ieşi Longstaff, un bărbat zvelt, dichisit. Avea părul 
negru, cârlionţat după cum cerea moda, cu nişte favoriţi uriaşi. 
Frunte înaltă şi ochi negri. Santinela prezentă arma, iar 
maestrul de arme dispăru din nou în camera de gardă. 

— Salutare, Dirk, scumpul meu prieten. Ce mai faci? M-a 
mâhnit ceea ce-am aflat! Longstaff strânse nervos mâna lui 
Struan, îi zâmbi lui Culum şi-i întinse mâna. Trebuie să fii 
Culum. Eu sunt William Longstaff. Imi pare rău că soseşti aici 
în nişte împrejurări atât de groaznice. 


— Vă mulţumesc, Excelenţă, îi răspunse Culum, mirat că 
însuşi căpitanul superintendent al comerţului putea fi atât de 
tânăr. 

— Dirk, nu te superi dacă te rog să mai aştepţi câteva 
momente? Conferinţă cu amiralul şi căpitanii lui. În câteva 
minute terminăm, îi spuse Longstaff căscând. Am o mulţime de 
lucruri de discutat cu tine. Numai dacă eşti dispus să le 
discutăm. 

— Da. 

Longstaff aruncă îngrijorat o privire spre ceasul de buzunar, 
aur şi pietre scumpe, ce atârna cu lanţ de cheutoarea 
redingotei de brocari. 

— Auzi, aproape unsprezece! Parcă niciodată nu-mi ajunge 
timpul. Nu vrei să cobori în careul ofiţerilor? 

— Nu, am să aştept aici. 

— Cum vrei. 

Longstaff intră repezit în cabină şi închise uşa în urma sa. 

— Nu cumva e cam tânăr pentru misia de plenipotenţiar? îl 
întrebă Culum. 

— Şi da, şi nu. Are treizeci şi şase de ani. Imperiile se 
durează de oameni tineri, Culum. Şi se pierd de cei bătrâni. 

— Dar nici nu prea arată a englez. E cumva din Welsh? 

— Maică-sa e spanioloaică! Ceea ce explică înclinațiile lui 
spre cruzime, îşi spuse Struan în gând. Era contesă. Taică-său 
ajunsese diplomat la curtea spaniolă. S-a încheiat una dintre 
acele căsnicii din lumea înaltă. Familia lui se înrudeşte cu cea a 
contelui de Toth. 

Dacă nu eşti aristocrat din naştere, îi trecu prin minte lui 
Culum, indiferent cât de deştept ai fi, n-ai nicio şansă. Niciuna. 
Niciuna dacă nu prinzi o revoluţie. 

— În Anglia, lucrurile stau cât se poate de prost, îi spuse el 
lui taică-său. 

— Cum asta, fiule? îl întrebă Struan. 

— Bogaţii sunt prea bogaţi, iar cei săraci prea săraci. 
Oamenii dau năvală la oraşe în căutare de lucru. Şi sunt mai 
mulţi oameni decât locuri de muncă, aşa încât patronii plătesc 
din ce în ce mai puţin. Oamenii mor de foame. Conducătorii 
chartişti sunt în închisori. 

— O treabă bună. Ticăloşii aceia ce stârnesc lumea ar fi 
trebuit spânzurați sau deportaţi, nu-i destul că-s în închisoare. 


— Nu eşti de acord cu mişcarea chartistă? îl întrebă Culum, 
brusc prudent faţă de taică-său. 

Charta poporului fusese scrisă cu mai puţin de trei ani 
înainte, iar acum devenise un simbol al libertăţii care-i aduna în 
jurul său pe toţi nemulţumiţii din Anglia. Charta cerea dreptul 
la vot pentru fiecare bărbat, desfiinţarea cerinţei de a fi 
proprietar pentru a avea dreptul să devii membru al 
parlamentului, circumscripţii electorale egale, vot secret, 
parlament pe durată de un an, salarii pentru membrii 
parlamentului. 

— Sunt de acord cu el ca document care cere nişte drepturi 
justificate. Dar nu-mi plac chartiştii şi nici conducătorii lor. 
Charta conţine o mulţime de idei fundamentale bune, dar care 
au căzut în mâinile unor conducători cu totul nepotriviţi pentru 
ele. 

— Nu e o greşeală să te manifeşti pentru reformă. 
Parlamentul trebuie să facă nişte schimbări. 

— Să te manifeşti, sunt de acord. Să discuţii, să dezbaţi 
probleme, să scrii petiţii, da’ nu să stârneşti lumea la violenţă şi 
să conduci revoluţii. A avut dreptate guvernul să pună capăt 
tulburărilor din Wales şi Midlands. Dumnezeule, soluţia nu e 
insurecția. Se aude că chartiştii nu s-au învăţat minte încă, şi 
cumpără arme şi se adună în taină. Ar trebui călcaţi în picioare, 
Doamne! 

— Dar aşa, călcându-i în picioare, n-o să reuşeşti să înăbuşi 
mişcarea chartistă. Prea mulţi o sprijină şi sunt gata să-şi dea 
viaţa pentru ea. 

— Atunci o să fie o mulţime de morţi, fiule. Dacă aceşti 
chartişti nu se înarmează şi cu răbdare. 

— Tu nu ştii cum arată acum insulele britanice, tată. Eşti de 
prea multă vreme aici. Răbdarea nu se împacă deloc cu 
stomacul gol. 

— Aşa-i şi aici, în China. Peste tot în lume asta-i la fel. Dar 
revolta şi insurecția nu sunt în spiritul britanic. 

În curând o să fie, se gândi cu amărăciune Culum, dacă nu 
se fac schimbări. Acum îi părea rău că plecase din Glasgow şi 
nimerise în acest Orient. Glasgow era centrul mişcării scoțiene 
a chartiştilor, iar el era conducătorul studenţimii care se 
juruise în taină să trudească, să năduşească şi dacă e nevoie să 
şi moară pentru cauza chartismului. 


Uşa cabinei se deschise din nou, santinela înţepeni în poziţie 
de drepţi. Amiralul, un bărbat îndesat, ieşi primul, cu faţa 
crispată şi furioasă, îndreptându-se spre scară, urmat de 
căpitanii lui. Cei mai mulţi căpitani erau oameni tineri, câţiva 
însă cu părul încărunţit. Toţi erau îmbrăcaţi în uniforme de 
marină, purtau tricorn, şi-şi zăngăneau sabia. Ultimul care ieşi 
era căpitanul Glessing. Se opri dinaintea lui Struan. 

— Domnule Struan, pot să vă exprim condoleanţele mele? 
Mare nenorocire. 

— Da! 

E numai nenorocire să pierzi o soţie minunată şi trei copii 
minunaţi? Sau poate în treaba asta e amestecat şi Dumnezeu 
sau chiar şi diavolul? Sau or fi Dumnezeu, diavolul, soarta, acel 
Joss, doar nişte nume diferite pentru acelaşi lucru? 

— Şi ai fost îndreptăţit să-l omori pe soldatul ăla afurisit, 
continuă Glessing. 

— Nici nu l-am atins. 

— Aaa! Am socotit că ai făcut-o. De unde mă aflam n-am 
putut vedea prea bine. Şi nici n-are mare însemnătate. 

— L-aţi îngropat pe mal? 

— Nu, n-avea rost să pângărim insula cu o boală ca asta. Vă 
spune ceva numele de Ramsey, domnule Struan? îl întrebă 
Glessing, retezând cu bruscheţe politeţurile. 

— Ramsey e un nume destul de comun, îi răspunse Struan 
prudent. 

— Adevărat. Dar scoţienii se ajută totdeauna între ei. Nu e 
ăsta succesul firmelor dominate de scoțieni? 

— Mda, e destul de greu să găseşti oameni în care să ai 
încredere, îi replică Struan. Dumitale îţi spune ceva numele 
ăsta de Ramsey? 

— E numele unui dezertor de pe nava mea, îi răspunse 
Glessing de-a dreptul. E văr cu nostromul dumitale, nostromul 
McKay, după câte mi se pare. 

— Şi ce-i cu asta? 

— Nimic. Doar îţi puneam la dispoziţie o simplă informaţie. 
După cum bine ştii, orice navă comercială, fie ea înarmată sau 
nu, care adăposteşte vreun dezertor poate fi confiscată. De 
Marina regală! spuse zâmbind Glessing. Mare prostie să 
dezertezi. Unde să se ducă bietul de el decât pe o altă navă? 

— Nicăieri! 


Struan se simţi încolţit. Era convins că Ramsey se afla pe 
una din navele sale, aşa cum era convins că în treaba asta era 
amestecat Brock şi poate chiar şi Glessing. 

— Astăzi facem percheziţie în toată flota. 'Nenţeles că nu ai 
nicio obiecţie. 

— "'Nenţeles. Suntem cu mare băgare de seamă pe cine 
angajăm pe navele noastre. 

— Foarte înţelept. Amiralul a socotit că Nobilei Case trebuie 
să i se acorde onoarea primului loc, aşa încât navele 
dumneavoastră vor fi percheziţionate imediat. 

Atunci, în situaţia asta, îşi zise, eu chiar că nu mai am nimic 
de făcut. Aşa că îşi şterse din minte problema asta. 

— Domnule căpitan, aş vrea să ţi-l prezint pe fiul meu cel 
mare... ăăă, pe fiul meu, atât, Culum. Culum, fă cunoştinţă cu 
faimosul căpitan Glessing, cel ce-a câştigat pentru Anglia 
bătălia de la Chuenpi. 

— Salutare! îi strânse Glessing mâna cu politeţe. 

Culum avea o mână molatecă, cu degete lungi, puţin cam 
feminină... Niţeluş cam dandy, îi trecu lui Glessing prin minte. 
Jiletcă pe talie, cravată albastru palid şi guler înalt. Probabil că 
e student. Ciudat să dai mâna cu unul care s-a potcovit cu 
ciumă de Bengal şi încă mai e în viaţă. Mă întreb dacă eu aş fi 
rezistat. 

— Ei, n-a fost chiar o bătălie. 

— Cum? Două fregate destul de mici împotriva a douăzeci de 
jonci de război, dimpreună cu vreo treizeci sau chiar mai multe 
nave incendiatoare? Şi asta nu-i bătălie? 

— O confruntare... acolo, dom'le Struan. Ar fi putut fi o 
bătălie navală dacă... 

Dacă n-am fi avut parte de afurisitul ăsta de Longstaff, care-i 
atât de laş, şi de tine, de tine, pirat afurisit, se simţi el îmboldit 
să completeze. 

— Noi, cei din marina comercială, socotim că a fost o bătălie 
în toată regula, Culum, insistă Struan cu o notă ironică. Noi nu 
pricepem deosebirea dintre o confruntare şi o bătălie navală. 
Noi suntem doar nişte negustori paşnici. Dar atunci când 
pentru prima oară armiile Angliei pornesc împotriva armiilor 
Chinei, tărăşenia merită numele de bătălie. A avut loc doar 
acum un an de zile. Noi am fost cei care am tras prima salvă. 

— Şi dumneata, ce-ai fi făcut, dom'le Struan, în locul nostru? 


Era singura decizie tactică potrivită. 

— 'Nenţeles! 

— Căpitanul superintendent al comerţului a fost întru totul 
de acord cu acţiunile mele. 

— 'Nenţeles. Nici nu puteam face altceva. 

— Iar porniţi să refaceţi vechile bătălii, căpitane Glessing? 
interveni Longstaff, care se ivise în cadrul uşii cabinei şi 
ascultase neobservat discuţia. 

— Nu, Excelenţa voastră, reluăm doar o veche confruntare. 
Eu şi domnul Struan nu am dat deloc ochii la Chuenpi, după 
cum prea bine ştiţi. 

— Şi de ce să fi dat ochi? Dacă domnul Struan ar fi avut 
comanda dumitale, probabil că ar fi luat aceleaşi decizii pe care 
le-ai luat şi dumneata. Dacă ai fi fost dumneata în locul 
domnului Struan, atunci ţi-ai fi luat toate măsurile pentru a fi 
sigur că n-ar fi existat posibilitatea de a fi atacat, şi ai fi riscat! 
Longstaff căscă, şi se jucă absent cu ceasul său de buzunar. 
Culum, tu ce-ai fi făcut? 

— Nu ştiu, sir. Nu ştiu ce complicaţii existau atunci. 

— Bine spus complicaţii, cuvântul potrivit, chicoti Longstaff. 
Căpitane Glessing, ai plăcerea să ne ţii tovărăşie? Un pahar de 
Xeres? 

— Mulţumesc, sir, dar cred că e mai bine să mă întorc la 
nava mea! Glessing salută impecabil şi se retrase. 

Longstaff îi invită pe Struan şi fiul său în sala de consiliu 
care de nevoie, slujea şi de apartament particular al căpitanului 
superintendent al comerţului. Era spartan şi funcţional, iar 
fotoliile adânci de piele, mesele de hărţi, dulapurile, precum şi 
masa cea mare de stejar erau fixate bine în podea. În spatele 
mesei de stejar bogat sculptate se vedea un semicerc de 
ferestre cu mai multe ochiuri care dădeau spre pupa. Cabina 
mirosea a catran, fum stătut de tutun şi a mare, nelipsind 
bineînţeles nici izul de praf de puşcă. 

— Steward! strigă Longstaff. 

Uşa cabinei se deschise de îndată. 

— 'Zent, dom'le! 

Longstaff se întoarse spre Struan: 

— Xeres, brandy, porto? 

— Nişte Xeres mai sec, mersi. 

— La fel şi eu, domnule, spuse şi Culum. 


— Mie nişte porto, spuse Longstaff căscând din nou. 

— "Ţeles, dom'le! 

Stewardul luă sticlele cu pricina dintr-un bufet şi turnă vinul 
în nişte pahare frumoase de cristal. 

— Culum, e prima ta vizită în străinătate? îl întrebă 
Longstaff. 

— Da, sir. 

— Da’ bănuiesc că eşti la curent cu recentele noastre 
„complicaţii”? 

— Nu, Excelenţa voastră. Tata n-a prea scris, iar despre 
China nu se vorbeşte mare lucru în ziarele noastre. 

— Hmm! În curând se va vorbi, nu-i aşa, Dirk? 

Stewardul îi oferi paharul întâi lui Longstaff şi apoi 
musafirilor săi. 

— Ai grijă să nu ne deranjeze nimeni. 

— "Ţeles, sir. 

Stewardul lăsă sticlele la îndemână şi ieşi. 

— Un toast! spuse L.ongstaff, şi Struan îşi aminti de toastul 
lui Robb şi regretă acum că prima vizită o făcuse la nava 
amiral. Pentru o plăcută şedere aici, Culum, şi o călătorie în 
bună siguranţă spre casă. 

Băură. Vinul de Xeres sec era excelent. 

— Culum, aici se face istorie. Şi nu-i nimeni mai în măsură 
să-ţi povestească despre ce se întâmplă aici decât tatăl tău. 

— Culum, există un vechi proverb chinezesc: adevărul are 
mai multe feţe, spuse şi Struan. 

— Nu pricep. 

— Am vrut să spun că părerea asupra faptelor nu e neapărat 
şi singura adevărată! ceea ce-i aminti de fostul vicerege Ling, 
aflat acum în dizgrație la Canton, pentru că politica lui fusese 
cea care grăbise conflictul deschis cu Marea Britanie, iar în 
prezent aştepta sub apăsarea unei condamnări la moarte. 
Diavolul acela de Ling tot mai e la Canton? 

— Aşa cred. Acum trei zile când l-am întrebat, Excelenţa sa 
Ti-sen mi-a zâmbit şi mi-a răspuns în cimilituri: „Stacojiul e fiul 
cerului. Cum poate omul să ştie care e voia cerului?” Împăratul 
chinez e numit aici fiul cerului, explică Longstaff spre ştiinţă lui 
Culum. lar „stacojiul” e un alt nume al său pentru că numai el 
are voie să scrie cu cerneală stacojie. 

— Culum, chinezii sunt ciudaţi, un popor tare ciudat, îi spuse 


şi Struan. De exemplu, din trei sute de milioane de oameni 
numai împăratului îi e îngăduit să folosească această culoare 
stacojie. Încearcă să-ţi închipui numai atât. Dacă regina 
Victoria ar spune „De acum încolo numai mie mi-e îngăduit să 
folosesc cerneală stacojie”, indiferent cât de mult o iubim noi, 
patruzeci de mii de britanici ar jura ca din clipa aceea să nu 
mai folosească alt fel de cerneală decât stacojie. Aşa aş face şi 
eu. 

— Şi oricare negustor care face afaceri cu China, întări 
Longstaff cu un rânjet de care nici el nu-şi dădea seama, în 
aceeaşi clipă i-ar trimite un butoi cu această culoare, cu plata 
în bani peşin la livrare, şi i-ar spune Maiestăţii sale britanice că 
vor fi fericiţi să devină furnizorii Coroanei la acest preţ. Şi îşi 
vor scrie această scrisoare cu cerneală stacojie. Exact aşa 
bănuiesc eu că s-ar petrece lucrurile. Şi unde am fi noi dacă n- 
ar exista comerţul? 

Urmă o scurtă tăcere şi Culum se întrebă de ce tatăl său 
trecea cu vederea această insultă. Sau poate nu era nicio 
insultă în vorbele lui? Sau nu era oare o altă dovadă pe care o 
oferea viaţa şi anume că aristocrații totdeauna zâmbeau de sus 
la oricine nu era aristocrat? Ei bine, Charta o să rezolve ea şi 
cu aristocrații o dată pentru totdeauna. 

— Will, ai vrut să mă vezi? îl întrebă Struan simțindu-se 
obosit de moarte, piciorul îl durea, la fel ca şi umerii. 

— Mda, doar câteva lucruri mărunte care s-au întâmplat de 
când... În ultimele două zile. Culum, vrei să fii bun şi să ne laşi 
singuri o clipă? Vreau să vorbesc numai cu tatăl tău. 

— Bineînţeles, sir, spuse Culum ridicându-se. 

— Nu e nevoie, Will, interveni Struan, care, dacă n-ar fi 
văzut zâmbetul acela de superioritate al lui Longstaff, l-ar fi 
lăsat pe Culum să plece. Acum Culum e partener al firmei 
Struan. Şi într-o zi va şi conduce firma în calitate de Tai-Pan. 
Poţi să ai încredere în el aşa cum ai în mine. 

Culum ar fi vrut să zică: „N-am să fac parte niciodată din 
compania asta, niciodată. Eu am alte planuri.” Dar nu fu în 
stare să scoată un cuvânt. 

— Culum, trebuie să te felicit atunci, spuse Longstaff. Să fii 
părtaş la firma Nobilei Case... ei bine, e o cinste cum nu e alta. 

Nu şi atunci când eşti falit, îi stătu pe limbă lui Struan să 
zică. 


— Culum, stai jos. 

Longstaff începu să bată încăperea şi zise: 

— Pentru mâine a fost convenită o întâlnire cu 
plenipotenţiarul chinez pentru a discuta amănuntele tratatului. 

— Ela sugerat locul şi ora sau tu le-ai fixat? 

— El. 

— Atunci e mai bine să le schimbi. Alege un alt loc de 
întâlnire şi altă oră. 

— De ce? 

— Pentru că de eşti de acord cu cele suflate de el, atunci şi 
el şi toţi ceilalţi mandarini or să socotească asta drept un semn 
de slăbiciune. 

— "N regulă, dacă zici tu aşa. Atunci poimâine, nu? La 
Canton, nu? 

— Mda. la-i şi pe Horatio şi Mauss. Vin şi eu cu tine, dacă 
vrei, şi o să ajungem cu patru ceasuri mai târziu. 

— Ei, Dirk, fir-ar să fie, de ce să ajungem la astfel de excese 
ridicole? Patru ceasuri? Pă cuvântul meu! 

— Nu e ridicol nimic. Purtându-te cu ei ca un superior cu 
unul într-o postură inferioară îi pui într-o situație 
dezavantajoasă. Struan se uită la Culum. Dacă te apuci să joci 
un joc oriental, atunci trebuie să-l joci după regula orientalilor. 
Unele lucruri mărunte devin foarte importante. Excelenţa sa 
are o situaţie foarte dificilă aici. O singură mică greşeală şi 
rezultatul ei va dura cincizeci de ani. Trebuie să se grăbească, 
dar cu nemăsurat de multă prudenţă. 

— Mda. Şi fără niciun fel de ajutor, fir-ar să fie! spuse 
Longstaff, dădu peste cap paharul şi şi-l umplu din nou. De ce 
naiba nu se pot purta şi ei ca nişte oameni civilizaţi n-am să 
pricep niciodată. În afară de tatăl tău nu e niciunul care să mă 
ajute. Cabinetul de miniştri din ţară habar nu are cu ce 
probleme mă confrunt eu aici, şi nici nu-i pasă. Sunt numai de 
capul meu aici. Îmi dau nişte indicaţii imposibile şi se aşteaptă 
să rezolv totul cu un popor imposibil ca ăsta. Pă cuvântul meu! 
Uite, trebuie să întârziem cu patru ceasuri pentru ca să le 
dovedesc că noi suntem mai tari, când ştie oricine că noi 
suntem mai tari! 

Enervat, luă o priză de tutun, strănută. 

— Will, când ţii licitaţia pentru terenuri? 

— Păi, ăăă, am zis că atunci când o să aprobe şi cabinetul 


tratatul. E vreme berechet. Să zicem în septembrie. 

— Nu-ţi mai aduci aminte ce ziceai? Credeam că doreai să 
începi de îndată construcţiile în Hong Kong. 

Longstaff încercă să-şi amintească. Parcă ceva-ceva îşi 
aducea aminte să-i fi spus lui Struan. Dar ce anume? 

— Păi, sigur, cedarea teritoriului Hong Kong nu e oficializată 
până când nu aprobă amândouă guvernele tratatul... vreau să 
zic că aşa se obişnuieşte, nu-i aşa? 

— Da, dar nu trăim nişte împrejurări obişnuite, spuse Struan 
jucându-se cu paharul. Hong Kong-ul e al nostru. Cu cât 
începem mai curând să construim, cu atât mai bine, nu exact 
aşa ziceai? 

— "Nţeles că-i al nostru! 

Cum naiba era planul? Longstaff îşi înăbuşi un căscat. 

— Ziceai că tot teritoriul aparţine reginei. Că atâta vreme 
cât eşti în mod oficial primul guvernator al Hong Kong-ului, în 
calitate de plenipotenţiar dispui cum vrei de guvernarea 
insulei. Dacă dai o proclamaţie specială în acest sens, atunci 
totul se desfăşoară exact aşa cum ai plănuit. Dacă aş fi în locul 
tău, aş ţine licitaţia de vânzare a terenurilor luna viitoare. Will, 
nu uita că pentru colonia asta ai nevoie de veniturile din taxe. 
Cabinetul de miniştri e foarte sensibil când e vorba de colonii 
care nu se pot chivernisi financiar singure. 

— Corect. Mda. Perfect adevărat. 'Nenţeles. Trebuie să 
începem şi treaba asta cât mai curând posibil. Prima licitaţie va 
fi luna viitoare. Ia stai să văd. Cum facem, vindem terenul în 
folosinţă veşnică, sau îl concesionăm, sau cum? 

— Concesiune pe nouăzeci şi nouă de ani. După obişnuitele 
canoane ale Coroanei. 

— Excelent! spuse Longstaff, făcând un gest de om 
neajutorat. Ca şi cum n-am avea şi aşa destulă bătaie de cap, 
Culum. Acum musai să ne apucăm să procedăm ca nişte 
neguţători. Şi cum naiba începi tu pentru a pune temelia unei 
colonii, ei? Şi trebuie să ne pornim să facem canale de scurgere 
şi străzi şi să ridicăm construcţii şi numai Dumnezeu ştie câte 
altele încă. Un tribunal şi o puşcărie, Dumnezeule! spuse şi se 
opri dinaintea lui Culum. Ai vreun fel de pregătire juridică? 

— Nu, Excelenţa voastră, îi răspunse Culum. Doar o 
jumătate de facultate în domeniul artelor. 

— Nu contează. Trebuie să am şi eu un secretar pentru 


colonie, un aghiotant general, un vistier şi Dumnezeu mai ştie 
ce. Mai trebuie să existe şi un fel de forţă poliţienească. Ai vrea 
să te ocupi de organizarea poliţiei? 

— Nu, mulţumesc, sir! răspunse Culum, încercând să nu 
trădeze şocul pe care-l trăia. 

— Ei bine, sunt sigur că trebuie să existe vreun loc unde să 
te putem folosi. Toată lumea trebuie să se implice. Eu nu pot să 
mă ocup chiar de toate. Gândeşte-te ce ţi-ar place să faci şi 
spune-mi şi mie. Avem nevoie de oameni de nădejde. 

— De ce nu-l numeşti aghiotant? spuse Struan. i-l împrumut 
pe termen de şase luni de zile. 

— Excelent, îi zâmbi Longstaff lui Culum. Buun! Te numesc 
aghiotant secretar colonial. Minunat. Ia să vedem. Ocupă-te tu 
de pregătirile pentru licitaţia terenurilor. E prima ta misie. 

— Dar eu nu ştiu nimic despre vânzarea terenurilor, sir. 
Habar nu am oiotă de... 

— Ştii tot atât cât oricare altul, şi taică-tău te poate ajuta. O 
să fii... ăăă... aghiotant secretar colonial. Minunat. Acum pot să 
nu-mi mai bat eu capul cu problema asta. Trebuie să afli ce 
trebuie făcut şi cum trebuie făcut şi să-mi aduci la cunoştinţă 
ce e necesar pentru a ţine licitaţia în mod oficial. O să ţinem o 
licitaţie. E cel mai cinstit, după câte îmi închipui eu. Longstaff 
îşi umplu din nou paharul. Ei, şi fiindcă veni vorba, Dirk, am 
ordonat evacuarea insulei Chushan. 

Struan simţi că i se întoarce stomacul pe dos. 

— Will, de ce-ai făcut una ca asta? 

— Am primit o scrisoare specială din partea Excelenței sale 
Ti-sen acum două zile să întreprindem această evacuare pentru 
a sluji drept dovadă a bunei noastre credinţe. 

— Puteai să mai aştepţi. 

— Voia un răspuns imediat şi... ăăă... nu era chip să ajungă 
cineva la tine. 

— Imediat, în protocolul chinezesc, înseamnă orice, oricât, 
chiar şi un secol. 

Oh, Willie, sărman dobitoc, se gândi el, de câte ori trebuie 
să-ţi explic acelaşi lucru? Longstaff simţi că Struan îl mânca din 
priviri. 

— Trimitea o copie a tratatului şi împăratului şi voia să 
menţioneze şi că noi am dispus evacuarea. Oricum aveam să le 
restituim insula, m'nu? Aşa stabilisem în planul nostru. Ei, fir-ar 


să fie, şi care-i deosebirea dacă o facem acum sau mai târziu? 

— Pentru chinezi e foarte important momentul când se face 
sau nu se face ceva anume. Ordinul a plecat? 

— Da, l-am expediat ieri. Ti-sen a fost atât de amabil încât 
ne-a pus la dispoziţie serviciile reţelei imperiale de olăcari. Prin 
ei am trimis ordinul. 

Trăsni-te-ar să te trăsnească, îi trecu lui Struan prin minte. 
Dobitoc nesuferit. 

— Ai făcut foarte rău că ai folosit serviciile lor pentru 
dispoziţiile noastre. Noi ne-am pierdut din cinstea obrazului, iar 
ei au câştigat un punct avantaj. Acum nu mai foloseşte la nimic 
să trimiţi o navă. Glasul îi suna rece şi aspru. Când ar ajunge 
nava la Chushan, evacuarea ar fi fapt împlinit. Ei, dacă s-a făcut 
s-a făcut, şi asta-i. Dar nu a fost înţelept. Chinezii vor interpreta 
acest gest drept un semn de slăbiciune. 

— Am crezut că acest gen de bună credinţă e o idee 
minunată, minunată, continuă Longstaff, încercând să-şi 
învingă enervarea. La urma urmei am dobândit tot ce doream. 
Despăgubirile de război pe care ei trebuie să le plătească sunt 
mici... doar şase milioane de dolari, şi acoperă cu vârf preţul 
opiului pe care l-au distrus. Canton-ul e din nou deschis 
comerţului. Şi avem şi Hong Kong-ul, în cele din urmă! Ochii îi 
străluceau. Totul aşa cum am plănuit. Insula Chushan nici n-are 
importanţă. Ziceai să luăm insula doar aşa, pentru orice 
eventualitate. Hong Kong-ul e însă al nostru. lar Ti-sen mai 
zicea că o să numească un mandarin pentru Hong Kong într-o 
lună şi o să... 

— Ce-o să facă? icni Struan uluit. 

— O să numească un mandarin la Hong Kong. Ce s-a 
întâmplat? 

Stăpâneşte-ţi firea, îşi spuse Struan, făcând un efort 
supraomenesc. Ai fost stăpân pe tine tot timpul. Nepriceputul 
ăsta slab de minte e unealta ta cea mai importantă. 

— Will, dacă-i îngădui una ca asta, e ca şi cum i-ai da depline 
puteri asupra Hong Kong-ului. 

— Ba deloc, dragul meu, m'cum? Hong Kong-ul e teritoriu 
britanic. Păgânii vor fi sub flamura noastră, sub guvernul 
nostru. Dar cineva trebuie să se ocupe şi de afurisiţii ăştia, 
m'cum? Şi trebuie ca cineva să plătească şi taxele vamale. Şi 
unde e mai bine decât în Hong Kong? O să aibă propriul lor 


serviciu vamal, magaziile lor... 

— Cum, cum? Cuvintele parcă plesniră izbindu-se de 
peretele de stejar. Doamne Dumnezeule, sper că n-ai fost de 
acord şi cu treaba asta! 

— Dirk, nu văd nimic rău în asta. P'onoarea mea, asta nu 
schimbă nimic, m'cum? Ba ne şi scapă de multă bătaie de cap. 
Nu mai trebuie să ne ducem la Canton. Facem toate operaţiile 
astea de aici. 

Ca să nu se simtă ispitit să-l strivească pe Longstaff ca pe o 
ploşniţă, Struan se îndreptă spre birou şi-şi turnă nişte brandy. 
Stăpâneşte-te. Nu-l dobori acum. Nu e momentul potrivit. 
Trebuie să te foloseşti de el. 

— Ai fost de acord cu Ti-sen ca să numească un mandarin la 
Hong Kong? 

— Ei, dragul meu, nu s-ar putea spune că am fost chiar de 
acord. Am spus numai că sunt de acord că ar fi o idee bună. 

— Şi ai făcut asta în scris? 

— Da. Ieri! Lonstaff era uimit de reacţia exagerată a lui 
Struan. Dar nu asta încercăm noi să împlinim de atâta vreme? 
Să tratăm direct cu mandarinii şi nu cu neguţătorii chinezi 
hong? 

— Da, dar nu pe insula noastră, Dumnezeule! 

Struan se străduia să nu ridice vocea şi se gândea cu 
intensitate. Afurisită caricatură de conducător politic, grămadă 
de rahat tâmpită, care nu eşti în stare să iei o hotărâre ca 
lumea cu ifosele tale nesărate de aristocrat. 

— Dacă suntem de acord cu una ca asta e ca şi cum am îneca 
definitiv Hong Kong-ul. Pierdem totul. 

Longstaff se trase de lobul urechii, dezumflându-se sub 
privirile lui Struan. 

— De ce, tată? întrebă Culum. 

Spre uşurarea lui Longstaff, privirile lor se întoarseră spre 
Culum, şi prin minte îi trecu: Chiar aşa, de ce? De ce să 
pierdem totul, m'cum? Am socotit că e o soluţie cât se poate de 
bună. 

— Fiindcă sunt chinezi. 

— Nu pricep. 

— Ştiu, fiule. 

Ca să-şi înăbuşe durerea pentru pierderea celor din familia 
lui - durerea zvârcoli deodată în adâncul sufletului său - şi ca 


să-şi abată gândul de la grijile şi disperarea că au pierdut 
averea, Struan făcu un efort să explice, atât pentru Longstaff, 
cât şi pentru Culum. 

— Primul lucru pe care trebuie să-l pricepeţi: de o mie cinci 
sute de ani chinezii numesc China Imperiul de Mijloc - tărâmul 
pe care zeii l-au aşezat între cerurile de deasupra şi pământul 
de dedesubt. Prin definiţie, chinezul e o fiinţă unică şi 
superioară. Ei socotesc că toţi ceilalţi, dar absolut toţi, sunt 
nişte barbari fără niciun căpătâi. Şi că numai ei au harul dat de 
Dumnezeu, ca singurul neam de oameni civilizaţi, să 
stăpânească lumea. După mintea lor, regina Victoria e doar o 
vasală barbară care ar trebui să le plătească tribut. China n-are 
nici flotă, nici armate, şi putem face ce vrem cu ea, dar ei totuşi 
cred că tot ei sunt cei mai civilizaţi, cei mai puternici, cea mai 
bogată naţiune de pe pământul ăsta, şi în privinţa asta socot că 
în fond au dreptate. Aţi auzit de cele opt porunci? 

Culum clătină din cap. 

— Ei bine, acestea sunt condiţiile cu care împăratul Chinei a 
acceptat să facă negoţ cu „barbarii” acum o sută şi cincizeci de 
ani. Aceste porunci au limitat comerţul cu „barbarii” numai la 
un singur port, Canton-ul. Tot ceaiul şi mătasea trebuie plătite 
numai în argint, fără să se îngăduie niciun sistem de credit, iar 
contrabanda a fost interzisă. „Barbarilor” li s-a îngăduit să-şi 
ridice antrepozite şi factorii pe un teren de jumătate de milă 
lungime pe două sute de iarzi lăţime la Canton şi „barbarii” au 
fost obligaţi să nu iasă din acest perimetru îngrădit cu ziduri - 
Colonia din Canton - şi nu li s-a îngăduit să rămână aici decât 
în perioada sezonului de iarnă, când se poate naviga, din 
septembrie până în martie, după care erau nevoiţi să-şi ia 
tălpăşiţa şi să se ducă la Macao. În colonie nu era îngăduit 
nimănui să-şi aducă familia, sub niciun motiv, femeilor li se 
interzicea dreptul de a pune piciorul aici. În colonie nu era 
permis să se găsească niciun fel de arme. La fel erau interzise 
învăţarea limbii chineze, plimbările cu barca, lecticile, ca şi 
întâlnirile cu populaţia chinezească. Navelor de război 
„barbare” le era interzis să treacă dincolo de estuarul de la râul 
Pearl. Toate navele comerciale „barbare” trebuiau să ancoreze 
la Whampoa, la treisprezece mile în josul râului, când 
încărcătura trebuia trecută pe navele lor, iar taxele de export 
plătite în argint. Întregul comerţ al „barbarilor” trebuia să se 


facă numai printr-o corporație, o breaslă formată din zece 
negustori chinezi numită de noi Co-hong. Tot acest Co-hong era 
singurul îndrituit să ne furnizeze alimente, să ne pună la 
dispoziţie un anumit număr de servitori, barcagii şi compradori. 
Şi, în fine, porunca ce ne-a bătut în cuie pe cruce, chiar cea pe 
care o anulează acest tratat, subliniază că numai acest Co-hong 
primeşte toate petiţiile, cererile şi plângerile „barbarilor”, care 
apoi, numai prin această instituţie, vor fi înaintate mai departe 
mandarinilor. Miezul acestor porunci era să ne ţină cât mai 
departe de viaţa Chinei, să ne hărţuiască şi să ne stoarcă până 
la ultimul penny. Şi nu uitaţi încă un lucru despre chinezi: le 
plac banii. Dar de ceea ce storceau de la noi se bucura numai 
clasa conducătoare, Manchu, nu şi ceilalţi chinezi. Cei din 
această clasă socotesc că ideile noastre de creştinism, 
parlament, sufragiu şi mai ales de egalitate dinaintea legilor şi 
a sistemului juridic sunt revoluţionare, periculoase şi 
dăunătoare. În schimb vor să pună mâna pe argintul nostru. 
Prin aceste porunci, noi rămânem fără nicio apărare în faţa lor, 
tot comerţul nostru era controlat de ei şi sufocat după cum le 
era pofta. Dar chiar şi aşa tot mai câştigam şi noi ceva. 

Struan zâmbi. 

— Am câştigat o groază de bani, şi ei la fel. Cele mai multe 
din aceste porunci au căzut de la sine datorită lăcomiei 
funcţionarilor lor oficiali. Cele mai importante dintre ele - fără 
nave de război, fără niciun fel de contact oficial decât prin 
mijlocirea acestui Co-hong, fără femei la Canton, fără dreptul 
de a rămâne aici dincolo de luna martie sau înainte de 
septembrie - au rămas valabile. Şi o măsură tipic chinezească - 
negustorii din Co-hong erau făcuţi răspunzători pentru noi. Era 
destul să se ivească o „complicaţie” şi mânia împăratului se 
abătea asupra lor. Atât de obişnuit pentru spiritul chinezesc. 
Cei din Co-hong care ne storceau pe noi erau la rândul lor 
storşi până dădeau faliment, cei mai mulţi. Firma mea are şi 
acum hârtii fără niciun fel de valoare pentru şase sute de mii de 
guinee, iar Brock cam tot atât. Cei din Co-hong trebuie să-şi 
cumpere de la împărat funcţiile, şi există obiceiul să trimită 
mereu daruri imense mai marilor lor... de ziua împăratului 
datina spune ca fiecare din ei să trimită un dar de cincizeci de 
mii de taeli de argint. Deasupra celor din Co-hong se află 
însărcinatul special cu tributul, numit personal de împărat. Noi 


îi spunem Hoppo. El e răspunzător de stoarcerea birurilor de la 
mandarinii din Canton, de la Co-hong şi de la oricine mai poate. 
Dar şi acest Hoppo îşi cumpără slujba, şi e cel mai mare 
neguţător de opiu, printre altele, şi numai din asta adună o 
avere. Aşa încât dacă îngăduim un singur mandarin în Hong 
Kong atunci ne trezim aici cu tot sistemul ăsta. Mandarinul va 
deveni imediat Hoppo. Toţi chinezii vor deveni supuşii lui, toţi 
negustorii chinezi care vor veni să facă negoţ cu noi vor fi din 
cei ce-şi cumpără acest drept şi deci plătitori de tribut şi în 
schimb ne vor sili şi pe noi să plătim din greu. Hoppo îi va 
zdrobi pe cei ce ne vor ajuta şi-i va ajuta pe cei ce ne urăsc. Şi 
n-o să se lase până ce nu ne va alunga de aici. 

— De ce? 

— Pentru că sunt chinezi. 

Struan se întinse ca să-şi mai dezmorţească umerii, simțind 
cum oboseala îl copleşeşte, apoi se ridică şi se duse spre bufet 
şi-şi mai turnă un pahar de brandy: Aş vrea să fiu chinez măcar 
pentru un ceas, se gândi el sleit. Atunci aş putea să-mi trag 
frumos un milion de taeli de undeva fără nicio bătaie de cap. 
Dacă ăsta-i răspunsul, îşi spuse el, atunci încearcă să gândeşti 
ca un chinez. Eşti Tai-Panul „barbarilor”, mandarin cu puteri 
fără margini. Care-i rostul puterii dacă nu o foloseşti pentru ca 
să întorci acel joss în folosul tău? Cum poţi să-ţi foloseşti 
puterea? Cine are un milion de taeli? Pe cine poţi strânge cu 
uşa ca să-l dobândeşti? Cine-ţi este îndatorat pentru vechi 
înlesniri? 

— Dirk, ce trebuie să facem acum? Vreau să zic, ăă, că sunt 
de acord cu tine, se dezmetici Longstaff. 

— Ar fi bine să-i trimiţi lui Ti-sen de îndată o scrisoare. Şi să- 
i spui... nu, să-i ordoni... 

Struan se opri deodată în clipa în care mintea i se limpezi. 
Oboseala îi dispăru ca prin farmec. Eşti un idiot, circar 
palavragiu şi fără minte! Ti-sen! Ti-sen, el e cheia. Un singur 
mandarin. Asta trebuie să accepţi. Două măsuri trebuie luate: 
întâi, anulează înţelegerea lui Longstaff, care oricum va fi 
anulată, în al doilea rând, într-o săptămână sau două, fă-i lui Ti- 
sen în mare taină propunerea ca, în schimbul unui milion de 
taeli în argint, să-l convingi pe Longstaff să-şi schimbe gândul 
şi să îngăduie un singur mandarin la Hong Kong. Ti-sen va 
muşca din propunere pentru că va câştiga de îndată tot ceea ce 


războiul l-a obligat să piardă, o să-i stoarcă pe cei din Co-hong 
de milionul ăsta, iar aceştia vor fi încântați să plătească pentru 
că vor adăuga milionul la preţul ceaiului pentru care se dau de 
ceasul morţii ca să ni-l vândă, iar noi ne zbatem ca să-l 
dobândim. Bietul de tine, Willie, nu mai e nicio problemă, şi 
niciunul dintre ceilalţi negustori nu vor avea nimic de spus 
împotriva unui singur mandarin. Şi nici nu-i vom spune 
individului „mandarin”, o să inventăm alt nume pentru a-i 
păcăli pe cei mai deştepţi. „Imputernicit pentru comerţ.” 
Negustorii noştri nu vor zice nimic împotriva unui chinez 
„împuternicit pentru comerţ”, pentru că omul o să sprijine 
comerţul şi va ajuta la simplificarea plăţii taxelor vamale. Ei, şi 
acum prin cine să-i fac această propunere? 'Ne'nţeles prin 
bătrânul Jin-qua. E cel mai bogat şi mai vulpoi dintre toţi cei 
din Co-hong, principalul tău furnizor, şi-l cunoşti de douăzeci 
de ani. El e omul potrivit, fără-ndoială. Un mandarin va fi 
garanţia viitorului Nobilei Case. Da, da'. Dar o să ducă de râpă 
Hong Kong-ul. Şi o să-ţi distrugă tot planul. Vrei să rişti în jocul 
acesta ca să ajungi la înţelegere, ştiind că apoi mai târziu va 
trebui să-i tragi tu pe ei pe sfoară? E un risc cumplit, doar ştii 
că un singur mandarin înseamnă învierea întregului sistem. Nu 
poţi lăsa moştenire lui Robb sau Culum, sau copiilor lor, un 
astfel de pact cu diavolul. Dar fără argintul ăsta nu mai există 
nici Nobila Casă şi niciun viitor. 

— Ce spuneai tu, Dirk? 

— Porunceşte-i lui Ti-sen, în numele reginei, să uite că v-aţi 
înţeles vreodată asupra numirii unui mandarin la Hong Kong. 

— Exact ce gândeam şi eu! spuse Longstaff fericit, aşezându- 
se la birou şi luând pana de gâscă. Ce-ar trebui să scriu? 

Dar, sărmane Willie, ce-ar trebui să fac eu ca să rezolv cea 
de-a doua problemă? se întrebă Struan. Scuză oare scopul 
mijloacele? 

— Scrie aşa: Lui Ti-sen, la Canton. Proclamaţie specială: 
Numai Maiestatea sa britanică, regina Victoria, are autoritatea 
să numească funcţionari oficiali în insula britanică Hong Kong. 
Aşa încât aici nu vor putea funcţiona persoane oficiale 
chinezeşti şi niciun fel de servicii vamale de niciun fel! Struan 
şovăi un moment şi apoi continuă stăpân pe sine, simțind că 
socoteala lui era corectă. Şi toţi chinezii ce vor locui în Hong 
Kong de aici înainte vor fi supuşi britanici, şi supuşi numai 


legilor Angliei. 

— Dar asta depăşeşte împuternicirea pe care o am! 

— E cât se poate de obişnuit ca un plenipotenţiar să-şi 
depăşească împuternicirile. De asta sunt şi aleşi cu atâta grijă, 
Will. De asta am ajuns noi un imperiu. Raffles, Hastings, Clive, 
Raleigh, Wellington. Deţii împuternicirea de plenipotenţiar al 
guvernului Maiestăţii sale pentru a încheia un tratat cu China. 
Ce ştiu cei din ţară despre China şi ce mare lucru le pasă lor. 
Dar tu eşti un înainte mergător, făcător de istorie, Will. Eşti pe 
cale să accepţi doar o măruntă insulă pustie, aproape nelocuită, 
când obiceiul în lume e să pui mâna pe continente întregi, când 
ai putea lua în stăpânire întreaga Chină dacă ai pofti. Dar 
dovedeşti că eşti cu atât mai luminat. 

Longstaff şovăi şi începu să sugă capătul penei de scris. 

— Mda, dar am fost de acord ca chinezii din Hong Kong să 
se supună legilor chineze, în afară de cele ce prevăd tortura! O 
picătură de sudoare i se adună pe bărbie. Era clauză în tratat şi 
am dat o proclamaţie specială. 

— Ţi-ai schimbat pur şi simplu părerea, Will. Aşa cum şi-a 
schimbat-o şi Ti-sen. Doar nu exista nicio clauză care să 
prevadă numirea unui mandarin. 

— Dar se subînţelege. 

— Nu şi după opinia ta. Nici a mea. Vrea să te fraierească. 
Aşa cum a făcut în privinţa insulei Chushan. 

— Cam aşa, fu de acord Longstaff, fericit că fusese convins. 
Ai perfectă dreptate, Dirk. Absolut. Dacă-i lăsăm să exercite 
orice fel de control... ai perfectă dreptate. O să înceapă iar cu 
vechile lor blestemăţii, m'cum? Mda. Şi ar cam fi vremea să 
vadă şi chinezii ce înseamnă cu adevărat legea. Lege şi 
disciplină. Mda. Ai perfectă dreptate. 

— Şi încheie scrisoarea aşa cum ar face-o şi împăratul lor: 
Temeţi-vă de mânia mea şi ascultați cu nezmintită supunere! Şi 
semnează cu toate titlurile tale, spuse Struan şi deschise uşa 
cabinei. 

— Maestrul de arme! 

— Da, sir! 

— Excelenţa sa are nevoie de secretar, de domnul Sinclair, 
fuga marş! 

— Da, sir! 

Longstaff termină de scris. Citi din nou cele puse pe hârtie. 


— Nu e puţin cam tăioasă? Adică nu pomenim niciunul din 
titlurile sale şi încheiem ca într-un edict al împăratului? 

— Asta-i tot şpilul. O să pofteşti să-l publici şi în presă. 

— Dar e un document privat. 

— E un document istoric, Will. Unul de care poţi fi mândru. 
Şi unul care o să-l facă pe amiral să fie încântat de tine. 
Apropo, de ce era atât de furios? 

— Ei, ca de obicei, şi Longstaff începu să-l maimuţărească pe 
amiral. Fir-ar să fie, sir, am fost trimişi aici ca să ne luptăm cu 
păgânii ăştia, şi după două debarcări în care n-am întâmpinat 
nicio rezistenţă dacă e să vorbim, aţi încheiat un amărât de 
tratat demn de toată mila, care ne aduce cu mult mai puţin 
decât v-a ordonat secretarul de externe să cereţi. Unde sunt 
porturile deschise pe care vi s-a poruncit să le dobândiţi? Dirk, 
eşti sigur că cerând mai puţin am procedat mai bine? Ştiu că 
înainte aşa ai zis, dar, ăăă, negustorii par să socotească asta 
drept o mare greşeală. Adică faptul că n-am dobândit porturi 
deschise. 

— Hong Kong-ul e mult mai important, Will. 

— Dacă tu eşti atât de convins. Amiralul era foarte zburlit 
din cauza unor dezertări şi, bineînţeles, din cauza întârzierii în 
aplicarea ordinului împotriva contrabandei. Iar toţi negustorii 
au ţipat cât au putut. 

— În frunte cu Brock? 

— Da, ticălosul ăla prost crescut. 

Struan simţi cum îl apucă disperarea. 

— Şi le-ai spus negustorilor că ai de gând să anulezi acest 
ordin? 

— Ăăă, Dirk, nu le-am spus chiar aşa de-a dreptul, dar le-am 
dat de înţeles că va fi anulat. 

— Şi i-ai dat de înţeles şi amiralului că anulezi ordinul? 

— Păi, ăăă, i-am sugerat că nu e bine să-l pună în aplicare. A 
fost furios nevoie mare şi mi-a spus că o să-şi expună punctele 
de vedere amiralităţii! oftă Longstaff, apoi căscă. P'onoarea 
mea, habar nu are de miezul problemelor. Deloc. Dirk, ţi-aş 
rămâne îndatorat dacă ai încerca să-i mai bagi în cap cum e 
chestia cu negoţul, hmm? Am încercat, dar n-am reuşit să-i vâr 
nimic în căpăţână. 

Nici eu într-a ta, Willie, îi trecu lui Struan prin minte. Dacă 
Robb a cumpărat opiu suntem şi mai rău în găleată. Iar dacă n- 


a cumpărat cumva, tot sfârşiţi suntem. Dacă nu se încheie 
afacerea - un mandarin blestemat pentru un blestemat de 
milion. 

— Nu ştiu ce m-aş face fără sfatul tatălui tău, Culum. 

Longstaff luă o priză de tutun dintr-o cutie de prizat, bătută 
în pietre preţioase. Fir-ar afurisită de treabă, eu sunt diplomat, 
nu unul care se ţine de războaie. Să ajung guvernator la Hong 
Kong e doar primul pas. Întâi guvernator aici, apoi poate ceva 
mai de soi. Poate Bengalul. Jamaica... ei, acum acolo e un post 
bun. Canada? Nu, e prea afurisit de frig acolo. Bengalul, sau 
poate altul dintre statele din India. 

— Culum, în Asia e tare complicat. Trebuie să te descurci cu 
atâtea păreri deosebite şi atâtea interese, cele ale coroanei, ale 
negustorilor, ale misionarilor, ale marinei regale şi armatei, şi 
ale chinezilor, şi toate bătându-se cap în cap. Şi, fir-ar să fie, şi 
chinezii sunt împărţiţi în atâtea grupuri care se luptă între ele. 
Neguţătorii lor, mandarinii şi stăpânitorii Manchu! Işi băgă 
tutun de prizat din belşug în ambele nări, trase adânc în piept 
şi strănută. Bănuiesc că ştii că cei ce conduc China nici măcar 
nu sunt chinezi. 

— Nu, domnule. 

— Asta-i miezul discordiei în cea mai mare parte. 
Conducătorii sunt Manchu. Din Manciuria. Nişte barbari 
sălbatici din nordul Marelui Zid Chinezesc. Ei conduc China de 
două sute cincizeci de ani, după câte se spune. Socot probabil 
că noi suntem nişte proşti. Ne îmbrobodesc cum că pe toată 
lungimea în nordul Chinei s-a ridicat un zid pentru apărare 
împotriva hoardelor barbare, un zid imens, ca al lui Hadrian. 
Un fel de fortificaţii de peste trei mii de mile jumătate lungime, 
patruzeci de picioare înălţime şi treizeci grosime, destul de lat 
pe creastă ca să treacă opt călăreţi cu tot cu cai, unul lângă 
altul. Şi cu tunuri de veghe la fiecare trei sute de iarzi. Durat 
din cărămizi şi granit, şi cică ar fi fost ridicat acum două mii de 
ani! pufni el. Ridicol! 

— Eu totuşi cred că zidul există, spuse Struan. 

— Dirk, cum poţi să crezi! replică Longstaff. Era imposibil să 
construiască astfel de fortificaţii acum două mii de ani. 

— Culum, legenda spune că pe atunci în China din trei 
bărbaţi unul era înrolat pentru a lucra la zid. A fost construit în 
zece ani. Se spune că un milion de oameni au murit şi sunt 


îngropaţi în zid. Spiritele lor păzesc astfel zidul. 

Culum zâmbi. 

— Dacă e atât de imens, tată, atunci cei din neamul Manchu 
n-ar fi izbutit niciodată să treacă de el. Nu se poate să existe. 

— Legenda spune că armatele lor au escaladat zidul prin 
înşelăciune. Generalul chinez însărcinat cu paza zidului şi-a 
vândut poporul. 

— Mai mult decât probabil, interveni Longstaff scârbit. La 
orientalii ăştia nu găseşti simţul onoarei, m'cum? Generalul şi-a 
închipuit că poate el să uzurpe tronul folosindu-se de aceşti 
inamici. Numai că aceşti Manchu s-au folosit ei de el, apoi l-au 
ucis. În orice caz cam aşa sună povestea. 

— Şi ce poveste, spuse şi Culum. 

Privirea lui Struan deveni tăioasă. 

— Ar trebui să te obişnuieşti cu o mulţime de poveşti 
ciudate. Şi încă ceva să ţii minte, Culum: civilizaţia chineză are 
cinci mii de ani vechime. Cărţi, tiparniţe, artă, poeţi, guvern, 
mătase, ceai, praf de puşcă şi o mie de alte lucruri. Şi asta de 
mii de ani. Noi am ajuns la civilizaţie de numai cinci sute de 
ani. Dacă poţi să-i spui aşa. 

Se auzi un ciocănit în uşă şi Horatio se grăbi să intre. 

— Excelenţă, m-aţi chemat? 

— Mda, vreau să traduci astea imediat în chineză şi să 
expediezi scrisoarea prin curier special. Şi trimite o copie şi 
domnului Skinner pentru a o publica. 

— Da, sir. Horatio luă scrisoarea şi se întoarse spre Struan. 
Îmi pare tare rău pentru cumplitele veşti pe care le-am auzit, 
domnule Struan. 

— Mulţumesc. i-l prezint pe fiul meu Culum. Domnul 
Horatio Sinclair. 

Cei doi îşi strânseră mâinile, simpatizându-se din prima 
clipă. Horatio citi scrisoarea. 

— O să-mi ia puţin timp ca s-o transcriu în stilul protocolar, 
sir. 

— Excelenţa sa doreşte s-o traduci şi s-o expediezi exact aşa 
cum e scrisă acum, spuse Struan. Dar exact. 

Horatio rămase cu gura căscată. Dădu uşor din cap. 

— Înţeleg, am să... ăăă... am s-o fac imediat. Dar, domnule 
Struan, Ti-sen n-o să accepte niciodată una ca asta. Niciodată, 
Excelenţa voastră. Ar însemna să-şi păteze prea tare cinstea 


obrazului. 

Longstaff se zburili. 

— Obraz ai zis? Am să-i arăt eu parşivului ăluia de păgân un 
obraz de-o să-l ţină minte, pe Dumnezeul meu! Transmite-i 
amiralului  complimentele mele şi roagă-l să expedieze 
scrisoarea cu o mare navă de linie la Whampoa, cu ordine să 
plece mai departe spre Canton dacă scrisoarea nu e acceptată 
pe loc. 

— Da, sir. 

— Auzi, să n-o accepte! mormăi Longstaff după plecarea lui 
Horatio. Auzi ce obrăznicie. Sunt cu toţii nişte barbari păgâni. 
Cu toţii. Şi chinezii şi mongolii. N-au simţul dreptăţii şi 
disprețul lor faţă de viaţa omului e de necrezut. Şi vând tot, îşi 
vând fetele, surorile, fraţii. De necrezut. 

Culum îşi aminti deodată de mama şi fraţii lui, de moartea 
lor. Cum dădeau din ei un lichid apos, fie că vomau sau aveau 
scaune, de miasmele, crampele şi chinurile îngrozitoare, ochii 
lor înfundaţi în orbite şi spasmele morţii. Apoi iar erau prinşi de 
convulsii, duhoarea era şi mai puternică pentru ca apoi, după 
ce se zbăteau să mai respire, să urmeze moartea. Şi chiar şi 
după moarte încă mai aveau câte un spasm al muşchilor, ca 
maică-sa care, moartă de un ceas, s-a mai răsucit o dată în pat, 
deşi în ochii deschişi era pecetea morţii, iar gura deschisă ca la 
toţi morţii. Şi vechea spaimă începu să-l prindă iar făcându-l să 
se simtă rău, şi se luptă să-şi schimbe gândul, orice, numai să 
uite groaza de atunci. 

— În privinţa vânzării terenurilor, sir. Mai întâi terenul 
trebuie măsurat. Şi cine o să facă treaba asta, sir? 

— Găsim noi pe cineva, nu-ţi bate tu capul. 

— Poate  Glessing, spuse Struan. Are experienţă de 
cartograf. 

— Bună idee. Am să vorbesc cu amiralul în chestia asta. 
Excelent. 

— Ar fi bine să te gândeşti ca plaja pe care a fost ridicat 
catargul steagului să poarte numele de Promontoriul Glessing. 

Longstaff era uimit. 

— Niciodată n-am să te înţeleg. De ce îţi bagi singur bete în 
roate doar pentru a perpetua numele unui om care te urăşte? 

Pentru că duşmanii buni sunt preţioşi, se gândi Struan. Şi 
am nevoie de Glessing. E în stare să-şi dea şi viaţa pentru a 


apăra Promontoriul Glessing şi asta înseamnă Hong Kong. 

— O să facă plăcere celor din marina regală, spuse Struan. E 
doar o idee de-a mea. 

— E o idee bună. Mă bucur că tu ai propus-o. 

— Ei, cred că acum o să ne ducem la nava noastră, încheie 
Struan. Era obosit şi mai avea încă multe de făcut. 


Isaac Perry se afla pe puntea dunetei navei Thunder Cloud, 
urmărindu-i pe militarii marini care căutau pe sub prelate şi 
prin bărci, prin lăzile de vele. Îi ura pe militarii marini ca şi pe 
ofiţerii lor - de mult, fusese băgat cu sila în marina militară. 

— Nu e niciun dezertor la bord, le spuse el din nou. 

— Bun înţeles, îi replică tânărul ofiţer. 

— Vă rog daţi ordin oamenilor dumneavoastră să nu mai facă 
atâta dezordine. Marinarii o să fie nevoiţi să muncească un cart 
întreg să pună rânduială în urma lor. 

— Nava dumneavoastră ar fi o pradă pe cinste, domnule 
căpitan Perry. Şi nava şi încărcătura, rânji ofiţerul. 

Perry îl fulgeră cu privirea pe McKay care se afla lângă 
pasarelă, păzit de oameni înarmaţi. Eşti un om mort, McKay, se 
gândi Perry, dacă l-ai ajutat pe Ramsey să se urce la bord. 

— O barcă la pasarela pupa, strigă al treilea ofiţer. Patronul 
soseşte la bord. 

Perry se grăbi să iasă în întâmpinarea lui Struan. 

— Le-a intrat în cap că noi avem un dezertor la bord, sir. 

— Ştiu, îi replică Struan când ajunse să pună piciorul pe 
punte. De ce se află nostromul meu sub stare de arest? îl luă el 
în primire, cu o notă tăioasă în glas pe arogantul ofiţer. 

— E o măsură de precauţie. E rudă cu Ramsey şi... 

— Fir-ar să fie cu precauţiile voastre! Până când nu se 
dovedeşte a fi vinovat, omul e nepătat, la naiba! urlă Struan. 
Sunteţi aici să cercetaţi, nu să-mi hărţuiţi oamenii şi să mi-i 
arestaţi. 

— Nu ştiu nimic, sir, izbucni şi McKay. Ramsey nu e la bord, 
eu nu l-am adus. Nu e! Nu e! 

— Dumnezeu să te păzească, dacă e găsit aici! îi spuse 
Struan. Eşti consemnat la bord până la noi ordine. Treci sub 
punte. 

— Da, sir! răspunse McKay şi o luă la fugă. 

— Pe Dumnezeul meu, Isaac! urlă ca turbat Struan. Ar trebui 


să fii căpitanul acestei nave. Ce lege spune că marina militară 
poate aresta fără mandat un om numai ca măsură de precauţie? 

— Niciuna, sir, spuse Perry, făcându-se mic de tot şi ştiind că 
nu era cazul să se apere. 

— Să te dai jos de pe nava mea. Eşti debarcat! 

Perry se albi la faţă. 

— Dar, sir... 

— La apusul soarelui să nu te mai găsesc pe nava mea! şi 
Struan se îndreptă spre scara ce cobora spre pântecele navei. 
Culum, vino. 

Culum îl ajunse pe Struan pe coridorul către cabina 
principală. 

— Nu e drept, îi spuse el. Nu e drept. Perry e cel mai bun 
căpitan pe care-l ai. Tu ai spus! 

— A fost, fiule, îi replică Struan. Dar nu a apărat drepturile 
omului său. Şi i-a fost frică. De ce? Habar n-am. Dar oamenii 
speriaţi sunt primejdioşi şi noi n-avem nevoie de ei. 

— Dar McKay n-a păţit nimic. 

— Prima lege a unui căpitan de-al meu e să apere nava. A 
doua, oamenii lui. Atunci şi ei or să-l apere pe el. Poţi comanda 
de unul singur o navă, dar singur n-o poţi face să meargă. 

— Perry n-a greşit cu nimic. 

— A îngăduit ca marina militară să-l aresteze pe McKay în 
mod ilegal, fir-ar să fie! spuse Struan răspicat. Un căpitan 
trebuie să ştie şi alte lucruri în afară de felul în care se conduce 
o navă, fir-ar să fie! Isaac ar fi trebuit să ştie să-i ţină piept 
mucosului ăluia. Dar i-a fost teamă, şi nu i-a luat apărarea 
unuia din oamenii lui când era foarte important s-o facă. Data 
viitoare nu va apăra nava. Eu nu risc una ca asta. 

— Dar a fost omul tău vreme de ani în şir. Asta nu contează? 

— Ba da. Asta înseamnă că am avut noroc toţi aceşti ani. 
Acum nu mai am încredere în el. Aşa că acum trebuie să plece 
şi cu asta basta! spuse Struan şi deschise uşa cabinei. 

Robb stătea la birou, uitându-se pe ferestrele de la pupa. Pe 
jos, pe podea, erau împrăştiate tot felul de cutii, lăzi, veşminte 
de copii şi jucării. Sarah, soţia lui Robb, stătea făcută covrig în 
unul dintre fotoliile marinăreşti, moţăind. O femeie mărunţică, 
însărcinată, şi prinsă de somn, ce-şi arăta chipul ridat, obosit. 
Când Robb îi văzu pe Struan şi Culum, încercă, fără succes, să 
zâmbească. 


— Salutare, Dirk, Culum. 

— Salut, Robb. 

Lui Struan îi trecu prin minte: în două zile a îmbătrânit cu 
zece ani. 

Sarah se trezi tresărind. 

— Hello, Dirk. 

Se ridică greoaie şi veni spre uşă. 

— Hello, Culum. 

— Ce mai faci, mătuşă Sarah? 

— Obosită, dragă. Foarte obosită. Şi nu mă împac deloc cu 
nava, o urăsc. Serviţi un ceai? 

— Nu, mulţumesc. 

Robb îl urmări vinovat cu privirea pe Struan. 

— Eu ce să mai spun? 

— Nimic, Robbie. Ei sunt morţi ca toţi morţii, noi în viaţă, şi 
cu asta basta. 

— Aşa o fi, Dirk? Ochii ei albaştri luceau dur, îşi trecu 
degetele prin părul castaniu şi-şi netezi rochia lungă, verde, 
înfoiată, cu crinolină. Aşa o fi? 

— Mda. Sarah, vrei să ne laşi singuri puţin? Trebuie să 
vorbesc cu Robb. 

— Da, bine! Se uită la soţul ei şi-l dispreţui când îl văzu atât 
de neajutorat. Dirk, noi plecăm. Plecăm din Orient pentru 
totdeauna. Eu am hotărât aşa. l-am dat firmei Struan şi 
Compania şapte ani din viaţa mea şi un copil. Acum a venit 
timpul să plecăm. A 

— Sarah, eşti o femeie înţeleaptă. În zilele pe care le trăim, 
Orientul nu e locul cel mai nimerit pentru o familie. Peste un 
an, când Hong Kong-ul va fi construit, ei bine, atunci va fi 
foarte bine. 

— Pentru unii, dar nu şi pentru noi. Nu pentru Robby, sau 
Karen, Naomi sau Jamie. Şi nici pentru mine. Noi nu vom locui 
niciodată în Hong Kong. 

După care ieşi. 

— Robb, ai cumpărat opiu? 

— Am cumpărat ceva. Am cheltuit toţi banii gheaţă pe care-i 
aveam şi am mai împrumutat vreo sută de mii... nu ştiu exact. 
Preţurile n-au scăzut prea mult. Apoi, ăăă, n-am mai avut niciun 
chef. 

Deci suntem rău de tot în găleată, se gândi Struan. 


— De ce tocmai peste familia noastră? E groaznic, groaznic, 
îngăimă Robb cu glas chinuit. De ce toată familia noastră? 

— Aşa a fost să avem parte de acest joss. 

— La naiba cu acest joss! Robb se uită pierdut la uşa cabinei. 
Brock doreşte să te întâlnească, şi cât mai repede. 

— De ce? 

— N-a zis. 

Struan se aşeză, îşi mai slăbi curelele unei cizme pentru 
câteva momente şi se gândi la Brock. Apoi spuse: 

— L-am făcut pe Culum partener al firmei. 

— Minunat! spuse Robb cu o voce lipsită de expresie, în 
vreme ce se uita mai departe pierdut la uşă. 

— Tată, interveni Culum. Vreau şi eu să vorbesc cu tine 
despre problema asta. 

— Mai târziu, fiule. Robb, mai e ceva. Avem necazuri mari. 

— Mai e şi ceva ce am să spun chiar acum, spuse Robb 
dezlipindu-şi ochii de la uşă. Dirk, eu şi Sarah şi copiii plecăm 
cu prima navă din Orient. 

— Cum? 

— Eu n-am să fiu niciodată Tai-Pan şi nici nu vreau. 

— Pleci acum pentru că l-am luat pe Culum partener? 

— Doar mă cunoşti bine. Puteai să stai şi cu mine de vorbă în 
privinţa asta, bineînţeles, dar toată chestia n-are nicio 
importanţă. Eu vreau să plec. 

— De ce? 

— Toată nenorocirea cu moartea celor de acasă m-a făcut să 
mă gândesc. Sarah are dreptate. Viaţa e prea scurtă ca să stau 
aici să năduşesc muncind şi să dau ortul popii. Vreau şi eu 
puţină linişte. Şi am bani mai mulţi decât mi-ar trebui. Poţi să 
răscumperi partea mea. Vreau să plec cu următoarea navă. 

— De ce? 

— Am obosit. Obosit! 

— Eşti doar zdruncinat, Robb. Sarah iar te-a meliţat, nu-i 
aşa? 

— Sunt zdruncinat, da, aşa-i, şi m-a meliţat din nou, dar aşa 
am hotărât eu. Prea mulţi mor. Prea mulţi. 

— Nu pot să răscumpăr partea ta. Suntem faliţi! îi spuse 
Struan şi-i întinse scrisoarea bancherului. 

Robb citi scrisoarea. Chipu-i îmbătrâni şi mai mult. 

— Bată-i Dumnezeu să-i bată şi să-i trimită în iad. 


— Aşa-i. Dar noi tot faliţi se cheamă că suntem, şi Struan îşi 
trase cizma şi se ridică. Îmi pare rău. Culum, faptul că ai 
devenit partener nu-ţi mai aduce nimic. Banca noastră a fost 
asaltată de creditori şi a dat faliment. 

Aerul din cabină păru să devină deodată mai dens. 

— Mai avem o sută de mii în Scoţia, spuse Robb. Lasă-mi mie 
jumătate şi iei tu restul. 

— Mulţumesc, Robbie, ai vorbit şi tu ca un bărbat. 

Robb izbi cu pumnul în masă. 

— Nu e vina mea că banca a tras obloanele. 

— Ba da! Aşa că nu mai cere tu jumătate din banii noştri 
când noi avem nevoie de fiecare penny. 

— Tu ai nevoie, nu eu! Dar o să găseşti tu soluţia, totdeauna 
ai găsit-o. 

— Cincizeci de mii de lire n-o să-i ajungă lui Sarah nici cinci 
ani. 

— Asta e treaba mea! Banii nu-s trecuţi în registru, aşa că 
sunt ai noştri pe cinstite. Eu iau jumătate. Partea mea din 
afacerile pe care le-am făcut valorează de douăzeci de ori pe 
atât. 

— Suntem falimentari! Nu-ţi intră odată în cap treaba asta? 
Falimentari! 

Uşa cabinei se deschise şi în cabină intră o fetiţă cu păr 
auriu. În mână ţinea o păpuşă de paie. Era încruntată. 

— Hello, tati, hello, unchiule Dirk! Se uită ţintă la Struan. 
Sunt chiar urâtă? 

— Nu, bineînţeles că nu, Karen! Struan o ridică în braţe. 
Cine a fost în stare să-ţi spună nişte lucruri atât de 
îngrozitoare, fetiţo? 

— Ne jucam de-a şcoala pe Resting Cloud. Lillibet mi-a zis. 

— Lillibet Brock? 

— Nuuu. Ea e cea mai bună prietenă a mea. Era Lillibet 
Altcineva. 

— Păi cum o să fii tu urâtă! Să-i zici lui Lillibet Altcineva că 
nu e frumos să spună aşa. Eşti tare drăguță. 

— Bine atunci! zâmbi Karen cu toată gura. Şi tati spune 
mereu că-s frumoasă, da' am vrut să te-ntreb şi pe tine pen' că 
tu ştii întotdeauna. Tu le ştii pe toate! şi-l îmbrăţişă strâns. 
Mulţumesc, unchiule Dirk. Acum dă-mi drumul jos! şi porni 
spre uşă dansând. Sunt tare bucuroasă că nu-s urâtă. 


Robb se prăbuşi în fotoliu. În cele din urmă îngăimă: 

— Doamne, pedepseşte-i pe bancherii ăştia. Îmi pare rău. E 
numai vina mea... şi-mi pare tare rău... aşa cum am zis, îmi 
pare rău. 

— Şi mie îmi pare rău, flăcăule. 

Robb încercă în zadar să-şi limpezească gândurile. 

— Ce mai putem face? 

— Habar n-am, Robb, dar să nu-mi faci una ca asta acum. 
Lasă-mi un răgaz de câteva luni. O expediem pe Sarah 
împreună cu copiii cu prima navă. Cu cât mai repede cu atât 
mai bine, ca să scape de sezonul uraganelor. 

— Poate că izbutesc să aranjez cumva vreun împrumut. 
Trebuie să onorăm poliţele plătibile la vedere. O să pierdem 
navele... totul! şi Robb făcu un efort s-o uite pe Sarah. Dar cum 
naiba în scurtul răgaz pe care-l avem? Degetele i se chirciră de 
nervi. Nava poştală a sosit ieri. Pentru noi n-a adus nimic 
important. Nicio veste din ţară. Dar probabil că şi alţii ştiu de 
falimentul băncii noastre. Şi noi am cumpărat nişte acţiuni, nu 
prea multe, la banca lui Brock tocmai pentru ca să-l putem 
supraveghea. Probabil că şi el ştie de falimentul băncii noastre. 
De asta vrea să te vadă acum? 

— Poate. Dacă află, atunci o să se repeadă să ne sfâşie. Dacă 
nu cumva toată treaba-i aranjată chiar de el. O să ne cumpere 
toate poliţele şi o să ne ruineze. 

— De ce? îl întrebă Culum. 

— Pentru că şi eu l-aş ruina pe el dacă aş avea numai pe 
jumătate şansa asta. 

Culum voi să-l întrebe din nou de ce, şi să-i spună că şi el va 
pleca spre ţară cu următoarea navă, dar tatăl său arăta atât de 
abătut, iar Robb atât de posomorât, încât nu îndrăzni. O să-i 
spună a doua zi. 

— Trebuie să încerc să dorm şi eu câteva ceasuri, spuse 
Struan. Mă duc la țărm. Tu şi Sarah puteţi să vă duceţi pe 
Resting Cloud, bine? Lui Perry i-am dat ordin să părăsească 
nava până la apusul soarelui. L-am debarcat. 

— Şi pe cine o să pui în locul lui? 

— Habar n-am, spuse Struan pe când se pregătea să plece. 
Trimite-i vorbă lui Brock că mă întâlnesc cu el la mal, la apusul 
soarelui. 


Capitolul trei 

Struan nu reuşi să doarmă prea mult. Pe masă mâncarea 
rămăsese neatinsă. Privea pe uşa cortului la navele care se 
legănau la ancoră în port. Soarele apunea şi, la orizont, se 
ridica o lună neclară, învăluită de ceţuri, înaltul cerului era 
dominat de imense mase de nori cumulus. Vântul anunţa 
furtună. 

Ti-sen, îşi repeta el mereu în minte. E singurul care te poate 
salva. Da, dar asta înseamnă trădare faţă de tot ceea ce ai 
crezut, faţă de toată munca pentru asta de până acum. 

McKay intră cu un felinar aprins şi-l aşeză pe masă. Cortul 
era spaţios şi confortabil, pe podeaua de piatră erau aşternute 
covoare. 

— Barca lui Brock se apropie de țărm, sir. 

— McKay, ia oamenii şi retrage-te cu ei destul de departe ca 
să nu audă ce vorbim. 

— Da, sir. 

— S-a aflat dacă l-au găsit pe Ramsey? 

— Nu, sir. 

— Unde-i acum? 

— Nu ştiu, sir. 

Struan dădu gânditor din cap. 

— Mâine să pui pe toţi spionii noştri să-l caute şi să afle unde 
s-a ascuns. 

— Vă cer iertare, sir, am şi dat de veste treaba asta, sir. 
McKay încercă să-şi ascundă tulburarea. Dacă e la bord, atunci 
numai diavolul l-a putut ajuta să ajungă acolo! după care 
adăugă: Îmi pare rău de căpitanul Perry, sir. 

Privirea lui Struan deveni brusc aspră: 

— Îți dau cinsprezece zile ca să-mi dovedeşti că am avut 
dreptate în privinţa lui Isaac. Cinsprezece zile sau de nu eşti şi 
tu debarcat alături de el. 

— Da, sir. 

McKay simţi un junghi cum îi urca din testicule până în mate 
şi-şi blestemă prostia de a fi deschis gura. Ai să ajungi să te 
înveţi vreodată, afurisit nebun ce eşti? 

Pe țărm se auzi pasul greu al lui Brock. Apăru deodată în uşa 
cortului. 

— Voie să urc la bord, Dirk? 

— Da, Tyler. 


McKay ieşi. Brock se aşeză la masă şi Struan îi turnă un 
pahar mare de brandy. 

— Mare nenorocire să-i pierzi pe cei din familia ta. 'Mi- 
nchipui ce-i în sufletul tău. Şi mie mi-au murit două neveste la 
naştere şi pruncii. Rău de tot. 

— Mda. 

— Nu-i mare lucru de cabina asta, spuse Brock aruncându-şi 
ochii prin cort. 

— Ţi-e foame? îl întrebă Struan arătându-i mâncarea de pe 
masă. 

— Mulţam tare mult! 

Brock luă o găină friptă, o rupse în două, şi desprinse fără 
mofturi jumătate de piept de pe os. La degetul cel mic purta un 
inel de aur cu un smarald mare. 

— Se pare că Nobila Casă nu mai are niciun joss. 

— Joss e un cuvânt mare. 

Brock râse. 

— Dirk, haide să nu ne mai jucăm. O firmă musai să aibă un 
tezaur cu care să-şi apere creditu'. Chiar şi Nobila Casă. 

— Mda. 

— Dirk, am părăduit o groază de parale, o groază de timp ca 
să aflu ce sfori tragi, tot! Brock apucă şi cealaltă jumătate de 
piept de găină şi-l înfulecă. Ai un bucătar bun. Spune-i că-i dau 
oricând o slujbă la mine. 

— Ține la cea pe care o are acum. 

— Nicio para, nici slujbă, sărmanul meu gunoier. Bancă nu, 
credit nu, “nica nu! Brock rupse încă o găină în două. Mai ai tu 
dosită nişte şampanie din aia? I-o zi mare, fir-aş să fiu! 

Struan deschise sticla fără să-i şovăie mâna şi umplu două 
pahare curate pentru el şi Brock. 

— Taman cum e musai de rece, fiule! Taman! plescăi Brock 
din buze. Doujcinci de mii în loc di-un milion, nu-i mare lucru, 
aşa-i? 

Struan nu-i răspunse, pe faţa lui nu se putea citi nimic. 

— Şase peny la o liră, aşa se zice. Am primit şi io o scrisoare 
cu vasul poştal de ieri. Am pierdut şi io vreo zece mii de sfanţi. 
Rău. Foarte rău din partea unei bănci să se joace aşa cu 
paralele clienţilor - chicoti Brock. Aşa, ca din întâmplare, am 
dat şi de amărâtul ăla de Skinner. Şi el îşi dădea cu presupusul 
că e de rău. O să feştelească el un articol acolo... titluri de-o 


şchioapă, aşa mă bate gândul. Şi p-aia dreaptă. 

Îşi tăie o bucată de plăcintă cu mere şi o înfulecă cu poftă. 

— A, să nu uit. Am şi io poliţe de plată la vedere de vro op’ 
su de mii a firmei Struan. În alea şase luni din urmă am târguit 
polite taman pen’ vremuri ca astea. -o zic pe-a dreaptă, 
feciorul meu Morgan şi agenţii mei din târgul Londrei au făcut- 
0. 

— Tyler, e o investiţie bună. Foarte bună. 

— Înî! Şi Skinner o dumireşte cam tot aşa, Dirk, flăcăule. Am 
fost a naibii de zdruncinaţi de ghina care-a dat peste tine. Da’ 
să ştii că io păstrez numele navelor tale. E joss rău să schimbi 
numele. Da' sub pavilionu' meu o s-o ducă mai bine. 

— Mai întâi ar trebui să ajungi să pui mâna pe el. 

— În treij' de zile a mele-s, flăcăule. Atunci espireşte şi 
poliţele astea. Ş-o să afle toată lumea de tărăşenia asta aşa că 
în Orient nu mai pupi tu credit. Eşti terminat, flăcăule. 

— Poate că înainte de-a pune mâna pe ele, am să-mi trimit 
navele la fund. 

— Dirk, nu faci tu una ca asta. Te ştiu io bine. Poate alţii ar 
face-o, da' nu tu. Noi doi semănăm aici: navele-i ceva fără 
samă. Mai bune ca orice muiere. 

Îşi termină paharul de şampanie, Struan i-l umplu din nou. 
Brock râgâi. 

— Pardonaţi! apoi bău iar. Şampania-i făcută anume ca să 
râgâi, aşa-i? 

— Tu ai asmuţit creditorii asupra băncii? 

— Dacă-mi dădea mie prin cap una ca asta o făceam de mult. 
O idee foarte şmecheră şi dibace. Să vezi şi să nu crezi: să te 
laşi tu cu amândouă boaşele prinse-n capcana aia! 

— Dacă cineva a pus la cale dinainte toată treaba asta o să 
aflu eu. 

— Păi într-adins a fost, flăcăule. 

— Atunci cine a pus la cale? 

— Morgan, îi răspunse Brock. Treburile astea trebuie să le 
las pe mâna lui, căţelandru' creşte. Aşa-i, băiatu' meu a făcut-o, 
şi-s mândru pân’ la Dumnezeu! Se scărpină încântat, deranjând 
păduchii, semn ai unei vieţi fireşti. Aşa că eşti falit, Dirk. Şi asta 
după atâţia ani. Terminat. 

— În treizeci de zile se mai pot întâmpla multe lucruri. 

— Mda, aşa o fi. Mi-a ajuns la ureche că fi-tu se ocupă de 


licitaţia terenurilor. 

— Mda, dar licitaţia va fi pe cinstite. Cine dă mai mult ăla ia 
pământul. Tyler, noi nu umblăm cu înşelătorii. N-avem nevoie. 

— Fira-i tu să fii a naibii! mugi Brock. Vrei să zici că io înşel 
pe cineva? _ 

— Tu înşeli tot timpul, se înroşi la faţă Struan. Înşeli şi când 
e vorba de oamenii tăi şi când e vorba de navele tale şi asta o 
să te piardă. Nu poţi aduna la nesfârşit folosindu-te numai de 
bici. 

— Pe Dumnezeul meu, nu mă folosesc de bici mai mult decât 
alţii. Numai pen' că ţie ţi-a intrat în cap tot felul de idei din 
astea moderne şi n-ai vână în tine, nu înseamnă că alţii n-are 
dreptate. Biciu-i bun că-i ţine pe ticăloşi la treaba lor. 

— Ai trăit folosind biciul şi o să mori tot de el. 

— Vrei să încheiem socotelile chiar acum? Bici împotriva 
biciului? Cuţit împotriva cuţitului? Hai acum, Cristoşii şi 
Dumnezeii! Sau şi acum tot laş eşti? 

— 'Ţi-am spus-o o dată şi acum ţi-o zic pentru cea din urmă. 
Într-o bună zi am să viu cu biciul după tine, poate chiar la 
noapte, poate mâine, poate poimâine. Pe Dumnezeul meu, într- 
o bună zi am să viu să te dibui. Şi să-ţi mai zic una. Dacă aşa o 
voi soarta să mori înainte să-mi vină mie la socoteală, am să-l 
vânez pe Gorth şi pe Morgan şi am să vă duc de râpă compania. 

Brock şi dădu la iveală şişul. 

— Flăcăule, poa’ că mai bine să-ţi iau io gâtul chiar acu! 

Struan turnă din nou şampanie. Sticla rămase goală. 

— Mai deschide o sticlă, că sunt destule. 

Brock se scutură de râs. 

— Of, Dirk, flăcăule, eşti nemaipomenit! Eşti la pământ, da' 
tot fudul, eşti, eşti terminat, mă auzi, flăcăule? Nobila Casă o ia 
la vale de-acu. Şi eşti şi laş! 

— Nu-s laş, Tyler, ştii bine. 

— Ai ginit dealu' unde o să fie Casa cea Mare? îl întrebă 
Brock cu ochi sticlind. 

— Da. 

— l-a meu, flăcăule. Io îl cumpăr. Poţ să dai cât oi da, io dau 
mai mult! 

Struan simţi că i se urcă sângele la cap, fiindcă ştia bine că 
nu avea banii care să-i îngăduie să liciteze împotriva lui Brock. 
Decât doar dacă încheia afacerea cu Ti-sen. Decât doar dacă 


vindea de pe acum Hong Kong-ul. 

— Să dea Dumnezeu în iad să putrezeşti. 

— l-a meu, flăcăule. Ca şi toată stânca asta împuţită! spuse 
Brock, golindu-şi paharul şi râgâind din nou. După ce firma ta 
s-o fali de tot, am să te mătur şi pe tine şi pe-a tăi din mările 
astea! Scoase din buzunar o pungă de bani, şi numără douăzeci 
de guinee de aur, apoi le aruncă pe podeaua cortului. Cumpără- 
ţi şi tu un coşciug de ei. 

Şi Brock ieşi din cort mătăhăind. 


— Iertare, sir, îngăimă McKay. 

Struan se dezmetici din reveria care-l cuprinsese. 

— Da? 

— Domnul Culum e la țărm. Vrea să vă vadă. 

Struan tresări când băgă de seamă că luna aceea ştearsă 
ajunsese în crucea cerului şi se făcuse noapte târziu. 

— Să vină. 

— Au venit şi alţii, sir. Chinezul acela Gordon Chen. 
Domnişoara Sinclair. Doi pe care nu-i cunosc. Bătrânul Quance. 
Le-am zis că o să-i primiţi mâine. Bănui că n-am greşit că nu l- 
am lăsat pe domnul Culum să vină fără să vă-ntreb. 

McKay văzu guineele de aur de pe jos, dar tăcu mâlc. 

— Atâta vreme cât asculţi ce ţi se porunceşte nu greşeşti. 

Culum apăru în uşa cortului. 

— Tată, te deranjez? 

— Nu, fiule, stai jos. 

Culum văzu monedele de aur de pe podea şi dădu să le 
adune. 

— Lasă-le acolo unde sunt. 

— De ce? 

— Pentru că aşa vreau eu să rămână unde sunt. 

Culum se aşeză. 

— Vreau să vorbesc cu tine, tată. 

— Acum nu prea am chef de discuţii, fiule. 

— Ai vorbit serios atunci când ai spus că mă iei şi pe mine 
partener la firmă? 

— Da. 

— Nu vreau să fiu partener. Nu vreau să mai rămân în 
Orient. Vreau să mă duc acasă. 

— Culum, eu ştiu mai bine decât tine ce-i de făcut. Lasă-mi 


numai un răgaz. 

— Timpul n-o să schimbe nimic. 

— Eşti încă crud, feciorule. Ai timp berechet înaintea ta. 
Acum ai puţină răbdare cu mine. Şi cu China. Ţi-a spus Robb ce 
ai de făcut în privinţa licitaţiei terenurilor? 

— Da. 

Fir-ar să fie şi unchiul Robb, gândi Culum. Măcar dacă n-ar fi 
făcut atâta tărăboi cu tata şi n-ar fi spus şi el că pleacă. Fir-ar, 
fir-ar, fir-ar să fie! Afurisită fie şi banca aia. Le-a dus pe toate 
de râpă. Săracul tata! 

— Cred că am să mă descurc. 

— N-ai să ai nicio bătaie de cap atâta vreme cât totul se 
desfăşoară cinstit. Cine plăteşte mai mult, acela dobândeşte 
terenul. 

— Da 'nenţeles, spuse Culum, cu ochii la guineele de pe jos. 
De ce vrei ca banii ăia să rămână unde sunt? 

— Pentru că-s banii pentru coşciugul meu. 

— Nu pricep. 

Struan îi povesti ce se întâmplase în timpul discuţiei cu 
Brock. 

— Mai bine să ştii cu cine ai de-a face, Culum. Păzeşte-te din 
toate părţile, fiindcă o să te vâneze aşa cum am să-l vânez şi eu 
pe Gorth. 

— Păcatele părinţilor nu le moştenesc copiii! 

— Gorth Brock e după chipul şi asemănarea tatălui său. 

— Cristos nu predică iertarea? 

— Da, fiule, dar eu nu-i pot ierta. Ei reprezintă tot ce e mai 
putred pe pământul ăsta. Sunt nişte tirani şi socot că biciul e 
răspuns la toate. Aşa-i viaţa pe pământ: banii înseamnă putere, 
fie că eşti rege sau moşier, căpetenie sau neguţător sau un 
mărunt arendaş. lar fără putere nu poţi să aperi nici măcar 
ceea ce-ai dobândit, şi nici să îmbunătăţeşti soarta altora. 

— Vrei să spui că învăţăturile lui Cristos sunt greşite? 

— Nu greşite, fiule. Vreau să spun doar că unii oameni sunt 
nişte sfinţi, unii sunt fericiţi să fie blânzi şi umili şi fără nicio 
ambiţie; alţi oameni se mulţumesc să fie mereu pe planul al 
doilea. Eu nu. Nici Brock. Tu? 

— Nu ştiu. 

— Odată şi odată ai să fii şi tu pus la încercare. Atunci ai să 
afli şi tu mai multe în ceea ce te priveşte. 


— Atunci vrei să spui că banii înseamnă totul? 

— Eu spun doar că fără putere nu poţi fi un sfânt în ziua de 
azi şi în epoca asta. Puterea numai de dragul puterii e un păcat. 
Ca şi banii de dragul banilor, tot păcat înseamnă. 

— E chiar atât de important să ai bani şi putere? 

— Nu, fiule, îi replică Struan cu un zâmbet ironic. Doar lipsa 
banilor e importantă. 

— De ce vrei atât de mult puterea? 

— Dar tu de ce-o doreşti, Culum? 

— Poate că nici nu mi-o doresc. 

— Da, poate. Vrei să bei ceva, fiule? 

— Puţină şampanie. 

— Ai mâncat? 

— Mulţumesc, da. Deocamdată nu ştiu mare lucru despre 
mine, continuă Culum. 

— Fiule, ai timp berechet înaintea ta. Sunt tare bucuros că 
eşti aici. Tare bucuros. 

Culum se uită din nou la monede. 

— De fapt nici nu mai contează mare lucru, nu-i aşa? Chestia 
cu participarea mea la firmă şi toate celelalte. Compania e 
terminată. Acum ce-ai să faci? 

— Vreme de douăzeci şi nouă de zile de acum încolo nu 
suntem încă terminaţi. Dacă acel joss e împotriva noastră, 
forma de acum a Nobilei Case va muri. Atunci o să o luăm de la 
capăt. 

Nu te mai păcăli singur, îşi spuse el. N-o să mai fii în stare s- 
o iei niciodată de la capăt. 

— Aşa, un fel de luptă fără sfârşit? 

— Dar ce credeai tu că e viaţa, fiule? 

— Dacă n-o să-mi placă sau dacă am să socot că nu sunt bun 
şi nici nu merit, pot să mă retrag ca partener al firmei? Când 
poftesc? 

— Da! Dar nu şi dacă ajungi Tai-Pan vreodată. Cel care e Tai- 
Pan nu se poate niciodată retrage decât atunci când e convins 
că firma se află pe mâini bune. Şi trebuie să fie sigur. E ultima 
lui răspundere. 

— Dacă negustorii chinezi ne datorează atât de mult, nu 
putem să ne luăm banii de la ei? Atunci vom avea cu ce-i plăti 
lui Brock. 

— Nici ei n-au bani. 


Dracul s-o ia de treabă, îşi spuse Struan, suntem în capcană. 
Hotărăşte-te odată, ori Ti-sen, ori nimic. 

— Dar Excelenţa sa? Nu ne poate acorda un avans? Din banii 
aceia de răscumpărare? 

— Aceia aparţin Coroanei. Parlamentul poate că o să-i 
onoreze cererea, poate că o s-o respingă. Dar tezaurul acela nu 
va putea trece în alte mâini vreme de aproape un an. 

— Dar o să obţinem despăgubirea. Brock n-o să accepte 
garanţiile astea? 

Vocea lui Struan deveni mai aspră: 

— Ţi-am spus o dată cât de mare-i generozitatea lui Brock. 
Eu nu i-aş da nici douăzeci de guinee dacă l-aş prinde în 
capcană cum m-a prins el pe mine. Bată-i Dumnezeu să-i bată 
pe el şi pe afurisiţii aceia de căţelandri ai lui! 

Culum se foi stânjenit în scaun. Cu piciorul mişcă una dintre 
monede care luci brusc în lumină. 

— Excelenţa sa nu €... nu e cam slab de minte? 

— Asia nu e locul nimerit pentru el, asta-i tot. E nepotrivit 
pentru slujba pe care o are. Eu aş fi cu totul pierdut în 
anturajul unei curţi europene. Dar e ministru plenipotenţiar. 
Asta e tot ce contează. Mda, e cam slab de minte, dar e bine să 
fii cu mare băgare de seamă cu el. Fii cu băgare de seamă cu 
toată lumea. 

— Intotdeauna face ce-i spui tu? 

Struan privi noaptea prin uşa cortului. 

— De cele mai multe ori îmi ascultă sfaturile. Cu condiţia ca 
eu să fiu ultimul care i le dă. 

Culum mişcă încet cu piciorul altă monedă. 

— Trebuie să existe ceva, cineva care să te ajute. Trebuie să 
ai nişte prieteni. 

Fără putinţă de scăpare, mintea lui Struan se oprea doar la 
numele singurei persoane care putea să desfacă acum capcana 
în care era prins: Ti-sen. Brock o să pună mâna pe nave 
frumuşel, se gândi el, chinuit de o neputincioasă furie. Şi fără 
nave, fiule, eşti pierdut. Şi casa şi Hong Kong-ul şi planurile. 
Da, ai putea s-o iei de la capăt, dar nu te păcăli singur. N-ai să 
mai ajungi niciodată să construieşti şi să aduni oameni pentru o 
flotă ca asta. Şi nici nu-l mai ajungi vreodată din urmă pe 
Brock. Vei rămâne pentru totdeauna în planul al doilea. Struan 
simţi cum vinele de la gât pulsează. Gâtlejul i se uscase. N-am 


să fiu niciodată în urma cuiva. Dumnezeule, nu pot. Nu pot. Nu 
pot. Nici în urma lui Brock, nici a altuia. 

— Mâine, când se întoarce China Cloud, plec la Canton. Vii 
cu mine! 

— Şi cum rămâne cu licitaţia terenurilor? Nu trebuie să 
încep să mă ocup de asta? 

— La dracu şi cu licitaţia terenurilor! Întâi trebuie să ne 
salvăm firma. Fiule, du-te la bordul navei Resting Cloud. 
Plecăm cât mai curând posibil. 

— Bine, spuse Culum şi se ridică în picioare. 

— Noapte bună, fiule. 

Culum dădu cu ochii de monedele care-l fascinau, începu să 
le adune. 

— 'Ţi-am spus să le laşi acolo unde sunt! 

— Nu pot. 

Pe fruntea lui Culum se iviră broboane de sudoare. 
Monedele păreau să-i frigă degetele. 

— Trebuie... trebuie să le iau. 

— De ce, pentru numele lui Dumnezeu? 

— Nu ştiu. Le... le vreau! şi puse banii în buzunar. De-acum 
sunt ale mele. Noapte bună, tată. 


Capitolul patru 

Struan lua masa singur în sufrageria spațioasă a 
impunătoarei factorii a firmei din colonia de la Canton. 
Reşedinţa impresionantă, cu trei nivele, fusese construită de 
Compania Indiilor de Est cu patruzeci de ani înainte. Struan 
râvnise multă vreme la ea, socotind-o potrivită pentru Nobila 
Casă. Izbutise s-o cumpere cu opt ani înainte. 

Sufrageria se afla la al doilea etaj şi dădea cu ferestrele spre 
râul Pearl. Sub acest etaj era un labirint de birouri, depozite şi 
magazii. Deasupra se aflau dormitoarele şi încăperile 
particulare ale Tai-Panului, separate de rest cu mare grijă. Pe 
toată întinderea acestui etaj erau apartamente şi dormitoare, 
camere de serviciu şi balcoane. În această clădire locuiau şi 
munceau patruzeci, cincizeci de funcţionari portughezi, zece- 
cinsprezece alţi europeni. În plus o sută de slujitori chinezi, 
numai bărbaţi. Legea chineză nu le îngăduia femeilor din acest 
neam să fie slujnice aici. 

Struan îşi împinse fotoliul sculptat mai departe de masă şi îşi 
aprinse enervat un trabuc. Un foc zdravăn încălzea încăperea 
cu pereţii şi podeaua placate cu marmură. La masă ar fi putut 
lua loc patruzeci de persoane, argintăria era georgiană, 
candelabrul din cristal plin de lumânări, răspândind o lumină 
puternică. Se îndreptă spre fereastră şi se uită la negustorii 
care foiau în curtea de jos. Dincolo de gardul grădinii era o 
uliţă ce se întindea pe toată lungimea coloniei şi de-a lungul 
cheului fluviului. Ca de obicei, uliţa viermuia de negustori 
ambulanti, gură-cască, vânzători şi cumpărători, ghicitori de tot 
felul, scribi, vagabonzi şi câini. Când ieşeau din factoriile lor, 
negustorii nu se puteau plimba în oarecare linişte decât în 
Grădina Englezească, cum era numit parcul. Chinezilor, în 
afară de slujitori, le era interzis să intre în factorii sau în parc. 
Treisprezece clădiri se rânduiau una lângă alta, pe toată 
lungimea coloniei, cu şiruri de pomi în faţă, iar între ele erau 
două alei înguste: strada Hog şi Aleea Veche a Chinei. Numai 
Struan şi Brock stăpâneau singuri câte o clădire aici, ceilalţi 
negustori stăteau laolaltă în celelalte, ocupând spaţiul ce le era 
necesar, şi plătind chirie Companiei Indiilor de Est, care 
ridicase colonia cu o sută de ani înainte. 

La nord, colonia era mărginită de strada Celor Treisprezece 
Factorii. Zidurile oraşului Canton se ridicau la un sfert de milă 


distanţă. Între zidurile oraşului şi colonie era un furnicar de 
cocioabe şi şandramale. Pe râu domnea înghesuiala inevitabilă 
a aşezărilor plutitoare ale poporului de barcagii. lar deasupra 
tuturor pulsa zumzăitul continuu ce sugera un imens stup. 

Pe o latură a grădinii, Struan îl zări pe Brock adâncit în 
discuţii cu Cooper şi Tillman. Se întrebă dacă nu cumva cei doi 
îi explicau lui Brock meandrele aranjamentelor comerciale cu 
ceai şi opiu dimpreună cu spaniolii. Baftă, le ură el fără nicio 
ranchiună. În dragoste şi în comerţ orice gest e cinstit. 

— Unde naiba o fi Jin-qua, spuse el cu voce tare. 

De douăzeci de zile Struan încerca să-l întâlnească pe Jin- 
qua, dar în fiecare zi trimisul lui se întorsese în colonie cu 
acelaşi răspuns: „El nu intoarce inca. Tu pot aştepte. Mine el 
intoarce Canton, nu conteşte!” 

Culum rămăsese zece zile în colonia de la Canton cu el; în 
cea de-a unsprezecea zi Longstaff îi trimisese un mesaj urgent 
să se întoarcă la Hong Kong: se iviseră probleme în legătură cu 
licitaţia terenurilor. Împreună cu mesajul lui Longstaff sosise şi 
o scrisoare de la Robb, în care acesta spunea că articolul de 
fond al lui Skinner produsese consternare printre neguţători, 
cei mai mulţi trimiseseră de îndată depeşe în ţară pentru a-şi 
pune banii la adăpost în mai multe bănci diferite, că cei mai 
mulţi aşteptau cu nerăbdare cea de-a treia zi scadentă, că nu 
era rost de procurat niciun fel de credit de nicăieri, că toate 
propunerile făcute de el adversarilor lui Brock rămăseseră fără 
rezultat, cei din marina regală făcuseră o criză când devenise 
publică anularea oficială a ordinului lui Longstaff cu privire la 
interzicerea contrabandei cu opiu, iar amiralul trimisese o 
fregată spre ţară pentru a cere guvernului permisiunea de a 
interveni direct, şi, în cele din urmă, că Chen Sheng, 
compradorul lor, fusese invadat de creditori care-şi cereau 
banii pentru datorii mai mici care în mod normal, ar fi aşteptat 
să le vină rândul. 

Struan ştia că era îngenunchiat dacă nu ajungea la Jin-qua în 
următoarele opt zile, şi din nou se întrebă dacă Jin-qua se ferea 
să se întâlnească cu el, sau chiar nu era în Canton. E un bandit 
bătrân, îi trecu lui Struan prin minte, dar niciodată n-o să 
încerce să mă evite. Şi dacă totuşi ajungi să te întâlneşti cu el, 
flăcăule, chiar ai de gând să-i faci propunerea aceea diavolului 
de Ti-sen? 


Afară se auzi un schimb furios de voci cântate. Uşa se 
deschise brusc şi în salon pătrunseră o femeie hoklo din neamul 
poporului de barcagii şi un servitor care se străduia s-o 
împiedice să intre. Femeia purta obişnuita pălărie conică, 
imensă, a barcagiilor de pe sampane, nişte pantaloni negri şi 
soioşi, o bluză şi pe deasupra o haină matlasată jegoasă. 

— Oprit poate nu asta cow chillo, stapin! spuse servitorul în 
pidgin English, încă ţinând-o pe fata ce se zbătea să scape. 

Negustorii europeni nu se puteau înţelege cu servitorii lor 
decât în pidgin, ca şi aceştia cu stăpânii. Cow însemna 
„femeie”, chillo era o formă stâlcită de la „copil”. Cow chillo 
însemna „femeie tânără”. 

— Cow chillo afară! Ilute-iute foarte, savvy? răcni Struan. 

— Tu nevoie cow chillo, heya? Cow chillo mult bun la pat. 
Doua dolar, nu conteşte, îi strigă fata. 

Servitorul o înşfăcă, pălăria îi căzu şi pentru prima dată 
Struan îi zări faţa desluşit. Din cauza machiajului abia i se 
puteau ghici trăsăturile, şi Struan se frânse în două de râs. 
Servitorul rămase cu gura căscată uitându-se la el, de parcă ar 
fi socotit că înnebunise, şi dădu drumul fetei. Printre hohote de 
râs Struan îngăimă: 

— Asta una cow chillo sta poate, nu conteşte! 

Fata îşi netezi veşmintele soioase cu furie şi îl potopi cu un 
alt torent de invective pe servitorul ce se îndepărta. 

— Cow chillo mult bine vede tu, Tai-Pan. 

— Şi eu mă bucur că te văd, May-may, spuse Struan şi se 
uită încă surprins la ea. Ce naiba cauţi tu aici, şi ce naiba e cu 
jegurile astea pe tine? 

— Cow chillo crede tu face hâţ-hâţ cu alt cow chillo, heya? 

— Pentru numele lui Dumnezeu, fato, acum suntem singuri. 
Termină cu pidgin! Am cheltuit destul timp şi bani ca să te 
învăţ engleza regală! 

Struan o ridică în braţe, dar o tinu departe de el. 

— Dumnezeule, May-may, puţi de se simte până în tăria 
cerului. 

— Şi tu puti la fel dacă trebui porţi haine puturos. 

— Dacă ar trebui să porţi haine puturoase, o corectă el din 
obişnuinţă. Ce cauţi aici? Şi de ce haine puturos pe tine? 

— Tai-Pan, lasă-mă jos. 

Struan o lăsă jos şi ea i se încolăci tristă dinainte. 


— Am venit aici în mare taină şi tare întristată pentru că ai 
pierdut-o pe Suprema Doamnă şi copiii pe care ţi i-a dăruit în 
afară de un singur fecior. 

Lacrimile lăsară dâre pe machiajul obrazului. 

— Rău îmi pare, rău îmi pare! 

— Mulţumesc, fetiţo. Aşa-i. Dar ce-a fost să fie s-a împlinit şi 
nicio suferinţă de pe lume nu-i mai poate aduce înapoi. 

O mângâie pe creştet şi o bătu uşor pe obraz, tulburat de 
sincera ei compătimire. 

— Eu nu vă cunosc obiceiurile. Cât timp trebuie să îmbrac în 
doliu? 

— Niciun doliu, May-may. S-au dus, gata. Nu mai plângem, 
nu mai jelim. 

— Am ars tămâie pentru sigura lor renaştere. 

— Mulţumesc. Şi acum spune ce cauţi aici, şi de ce-ai plecat 
din Macao? Doar ţi-am spus să rămâi acolo. 

— Întâi o baie, apoi mă schimb şi la urmă vorbim. 

— May-may, aici n-avem niciun fel de schimburi. 

— Ah Jeep, netrebnica mea amah e jos. E cu veşmintele şi 
lucrurile mele, nu conteşte! Unde-i baia? 

Struan trase de cordonul clopoţelului şi de îndată se arătă 
un servitor făcând ochii mari. 

— Cow chillo la baie meu, savvy? Amah poate urca. Aduce 
potol! 

Apoi către May-may: 

— Tu spun potol ce. 

May-may îi poruncii vorbind iute servitorului care nu-şi mai 
revenea, şi plecă din încăpere. Mersul ei legănat cu totul 
deosebit îl mişcase întotdeauna pe Struan. May-may avea 
picioarele bandajate. Labele picioarelor ei nu erau mai mari de 
trei inci. Când o cumpărase, cu cinci ani înainte, Struan tăiase 
bandajele şi fusese îngrozit cât de deformate erau, diformitate 
pe care vechile datini o socoteau un semn de frumuseţe - 
piciorul cât mai mic. Numai fetele cu picioare bandajate - 
picioare lotus - puteau spera să ajungă să fie neveste sau 
concubine. Cele cu picioare normale rămâneau ţărănci, 
servitoare, prostituate pentru clasele de jos, amah sau 
muncitoare, şi erau dispreţuite. 

May-may avea picioarele schilodite. Fără legătura strânsă a 
bandajelor, fata suferise cumplit, de-ţi producea milă. Struan 


fusese nevoit să-i îngăduie să-şi pună bandajele la loc, iar după 
o lună durerile au mai slăbit şi fata a fost în stare să meargă 
din nou. Numai când ajung la bătrâneţe, picioarele legate devin 
insensibile la dureri. Atunci, la început, Struan o întrebase prin 
intermediul lui Gordon Chen cum se proceda, iar ea îi povestise 
plină de mândrie că maică-sa începuse să-i lege picioarele încă 
de la şase ani: „Bandajele erau fâşii de doi inci lăţime şi 
douăsprezece picioare lungime şi se umezeau. Mama mi le 
înfăşura strâns în jurul labelor piciorului, în jurul călcâiului, a 
tălpilor şi a scobiturii piciorului, îndoindu-mi cele patru degete 
mai mici de la picior sub talpă, şi lăsând degetul mare liber. 
Când bandajele se uscau, se strângeau şi mai tare, iar durerile 
erau cumplite. O dată cu trecerea lunilor şi-a anilor, distanţa 
dintre degetul mare şi călcâi se micşora, şi scobitura piciorului 
se arcuia şi mai mult. Bandajele sunt scoase o dată pe 
săptămână, pentru câteva minute, şi picioarele se spală. După 
câţiva ani, degetele mici se zgârcesc, se usucă şi se 
îndepărtează. Când am ajuns la doisprezece ani puteam să 
merg de-acum destul de bine, dar încă nu aveam picioarele 
destul de mici. Atunci mama a consultat o bătrână pricepută în 
arta legării picioarelor. Când am împlinit doisprezece ani 
bătrâna a venit la noi acasă cu un cuţit bine ascuţit şi nişte 
uleiuri. Mi-a făcut câte o crestătură adâncă de-a latul mijlocului 
tălpii. Tăietura asta a îngăduit ca apoi călcâiul să fie şi mai 
aproape de degetul mare şi au fost înfăşurate bandajele.” „Ce 
cruzime! Intreab-o cum de-a rezistat la chinurile astea.” Struan 
îşi aminti de privirea ei uluită când Chen îi traduse întrebarea 
şi apoi răspunse în fermecătoarea ei limbă cântată: „Fata 
spune: «Pentru fiecare pereche de picioare bandajate se adună 
un lac de lacrimi. Dar ce contează lacrimile şi durerile? Acum 
nu-mi mai e ruşine să las pe oricine să-mi măsoare picioarele». 
Domnule Struan, fata doreşte să i le măsuraţi.” „Nu fac una ca 
asta nici în ruptul capului!” „Vă rog, sir. Gestul acesta o s-o 
umple de mândrie. După datina chinezească, sunt perfecte. 
Dacă nu o faceţi, fata o să creadă că vă e ruşine de ea. Şi o să 
piardă mult din cinstea obrazului dinaintea dumneavoastră.” 
„De ce?” „Ea crede că i-aţi scos bandajele pentru că v-aţi gândit 
că vrea să vă înşele.” „De ce să-mi treacă una ca asta prin 
minte?” „Fiindcă, vedeţi, sunteţi... ea n-a mai întâlnit niciodată 
un european până acum. Vă rog, sir. Numai dacă vă dovediţi 


mândru de ea abia atunci sunt plătite toate lacrimile de care a 
avut parte.” Aşa că s-a pus şi i-a măsurat picioarele, şi şi-a 
arătat o bucurie pe care de fapt n-o simţea, iar ea i s-a 
prosternat de trei ori dinainte. 

I se făcea silă să vadă bărbaţi şi femei prosternându-se, 
îngenunchind cu fruntea până în podea. Dar datina străveche 
cerea acest gest de supunere a unui inferior dinaintea 
stăpânului său, şi Struan n-avea cum să interzică acest obicei. 
Dacă ar fi protestat, May-may s-ar fi înspăimântat din nou, şi 
obrazul ei ar fi pierdut orice trecere dinaintea lui Gordon Chen. 
„Intreab-o dacă acum o mai dor picioarele.” „Sir, întotdeauna 
mai dor, dar pot să vă încredinţez că dacă ar avea picioare mari 
şi dezgustătoare asta ar face-o să sufere mult mai mult.” 

Apoi May-may îi spuse ceva lui Chen, şi Struan prinse 
cuvântul fan-guai, care însemna „diavolul de barbar”. „Fata 
vrea să ştie ce trebuie să facă pentru a intra în grațiile unuia 
care nu e chinez”, îi spuse Gordon Chen. „Spune-i că un fan- 
quai nu se deosebeşte de un chinez.” „Da, sir.” „Şi mai spune-i 
că tu o s-o înveţi engleza. Chiar de-acum. Şi mai spune-i că 
nimeni nu trebuie să afle că o înveţi engleza. Şi nimeni nu 
trebuie să afle că ştie engleza. In prezenţa altora nu va vorbi 
decât chineza, sau pidgin, pe care o s-o înveţi tot tu. Şi ca 
încheiere, o s-o aperi şi răspunzi de ea cu viaţa.” 

— Pot să intru acum? 

May-may se afla în cadrul uşii, de unde făcu o plecăciune 
plină de eleganţă. 

— Te rog! 

Avea faţa ovală, ochii migdalaţi şi sprâncenele ca o semilună 
perfectă. Răspândea o undă de parfum, iar roba lungă, căzând 
în falduri, era croită din cel mai fin brocart de mătase albastră. 
În vârful capului coafura ei era aranjată în cocuri succesive, 
împodobite cu ace din jad. Era destul de înaltă pentru o 
chinezoaică şi avea pielea atât de albă încât părea 
transparentă. May-may era din provincia Soochow. 

Deşi atunci când o cumpărase de la Jin-qua, Struan se 
tocmise cu el la sânge vreme de mai multe săptămâni asupra 
preţului, ştiuse că de fapt T'chung May-may era darul lui Jin- 
qua pentru multele servicii pe care i le făcuse de-a lungul anilor 
şi mai ştia că Jin-qua ar fi putut-o vinde celui mai bogat om din 
China, unui prinţ manciurian, chiar şi împăratului, cu preţul 


greutăţii ei în jad, şi nu pentru cincisprezece mii de taeli de 
argint cu care au încheiat târgul. May-may era unică, 
nepreţuită. 

Struan o ridică în braţe şi o sărută cu blândeţe. 

— Ei, şi acum spune-mi şi mie de unde ai apărut. 

Struan stătea într-un fotoliu şi o ţinea în braţe. 

— Întâi am venit deghizată pentru că era primejdios. Nu 
numai pentru mine, ci şi pentru tine. Deasupra capului tău mai 
e încă valabilă recompensa. Şi aici se mai practică străvechile 
obiceiuri de a răpi oameni pentru o recompensă. 

— Copiii unde i-ai lăsat? 

— Bineînţeles că i-am lăsat cu Sora mai Mare, îi răspunsese 
ea. 

Sora mai Mare era numele pe care-l folosea May-may pentru 
fosta ţiitoare a lui Struan, Kai-sung, aşa cum era obiceiul. Şi 
acum Kai-sung era ce-a de-a treia soţie a compradorului lui 
Struan. Între May-may şi Kai-sung era mare dragoste şi Struan 
ştia că la ea copiii vor fi în siguranţă şi îngrijiţi ca şi cum ar fi 
fost ai ei. 

— Bine, spuse el. Şi ce mai fac? 

— Duncan şi-a făcut o vânătaie la ochi. S-a poticnit şi a căzut 
aşa că am bătut-o cu biciul pe amah a lui până când mâinile mi- 
au căzut de la mine. Duncan are un caracter rău, moştenit de la 
sângele tău de barbar. 

— De la tine, nu de la mine. Kate? 

— Ei i-a ieşit şi al doilea dinte. Asta noroc înseamnă, înainte 
de doi ani! May-may se culcuşi în braţele lui. Apoi am citit 
ziarul. Individul acela de Skinner. Mare şi rău joss, este? 
Câinele ăla de Brock o să te strivească fiindcă-i datorezi mulţi 
bani. E adevărat? 

— În parte-i adevărat. Mda, dacă mă paşte acelaşi joss, 
suntem faliţi. Nici mătăsuri, nici jad, nici parfumuri, nici case, o 
necăji el. 

— Aiiii ia! făcu ea azvârlindu-şi capul pe spate. Nu eşti tu 
singur bărbat din China. 

Struan îi trase una la fund. Ea se repezi cu unghiile ei lungi 
la el, dar el o prinse strâns de încheietura mâinilor. 

— Să nu mai spui una ca asta niciodată! îi puse el în vedere 
şi o sărută cu patimă. 

— Dumnezeule, scânci ea, încercând să-şi tragă sufletul. 


Uită-te şi tu ce ai făcut cu toată coafura mea. Curva aia 
puturoasă de Ah Gip a stat o oră să mi-o facă, nu conteşte. 

Ştia că el era încântat de ea peste măsură, şi era mândră că 
la douăzeci de ani era în stare să citească şi să scrie în engleză, 
în chineză şi să vorbească şi dialectul din Canton şi engleza la 
fel de bine ca şi dialectul ei matern din Soochow, aşa cum 
vorbea şi mandarina, limba de la Pekin şi de la curtea 
împăratului, precum ştia şi o mulţime de alte lucruri din cele 
învăţate de Gordon Chen la şcoală, fiindcă el o învățase 
temeinic, iar între ei dăinuia o mare dragoste. May-may ştia că 
era unică în toată China. 

Se auzi un ciocănit discret la uşă. 

— Un european? spuse ea în şoaptă. 

— Ntt, fetiţo! Doar unul dintre servitori. Au ordin să anunţe 
când intră. Da? 

Servitorul intră urmat de alţi doi şi toţi se feriră să se uite 
spre Struan şi fată. Dar curiozitatea lor era evidentă, şi se 
moşmondiră cu aşezarea farfuriilor cu mâncare chinezească şi 
beţişoare. May-may se repezi la ei cu un potop de vorbe în 
dialectul din Canton şi ei se înclinară speriaţi şi o şterseră 
afară. 

— Ce le-ai spus? o iscodi Struan. 

— l-am prevenit doar că, Dumnezeule Cristoase, dacă spun 
cuiva că sunt aici, am să le tai eu cu mâna mea limba, am să le 
retez urechile şi apoi am să te fac să-i pui în lanţuri pe una 
dintre navele tale pe care s-o scufunzi în adâncul oceanului cu 
tot cu afurisitele lor de neveste, copii şi părinţi, dar înainte de 
asta o să-i deochi cu ochiul tău cel întunecat să fie blestemaţi 
cu tot neamul lor afurisit şi cu toţi urmaşii lor afurisiţi, în vecii 
vecilor. 

— Termină cu blestemele, diavol mic şi însetat de sânge. Şi 
nu mai glumi cu deochiul şi cu ochiul cel întunecat. 

— Nu e nicio glumă. E exact ceea ce ai tu, diavol afurisit de 
barbar. Pentru toată lumea în afară de mine. Eu ştiu cum să mă 
descurc cu tine. 

— Naiba să te ia, May-may! 

Îi prinse din zbor mâinile, amânând mângâ:ierile intime. 

— Mănâncă acum cât e mâncarea caldă şi mă ocup eu de 
tine după aia. 

O săltă uşor şi o duse până la masă. Ea îi puse dinainte 


crevete prăjite la foc iute, o bucată slabă de porc, ciuperci 
înăbuşite uşor în soia, nucşoară, muştar, miere, după care se 
servi şi ea. 

— Fir-ar sfântul să fie, tare mi-e foame, spuse ea. 

— N-ai de gând să termini cu blestemele? 

— Dar tu când zici „pe Dumnezeul meu”? 

Radia de încântare şi se apucă să mănânce cu mare poftă. El 
luă beţişoarele şi începu să le mânuiască cu mare pricepere. 
Mâncarea i se păru minunată. Îi trebuiseră luni întregi până să 
prindă gustul acestor mâncăruri. Niciunul dintre europeni nu 
agrea mâncarea chinezească. Chiar şi Struan preferase multă 
vreme bucătăria serioasă a bătrânei Anglii, dar May-may îl 
învățase că era mai sănătos să mănânce aşa cum făceau 
chinezii. 

— Şi cum ai ajuns aici? o întrebă Struan. 

May-may alese una dintre cele mai mari crevete prăjite, şi 
apoi înăbuşite în sos de soia şi ierburi, o decapită cu dibăcie şi 
începu apoi s-o jupoaie de piele. 

— Am plătit o lorce ca să mă aducă încoace. Am cumpărat 
cel mai ieftin bilet de stat pe punte şi, pentru ca să fiu mai în 
siguranţă, m-am mânjit cum am ştiut mai bine. Imi datorezi 
cincizeci, bani gheaţă. 

— Plăteşte-i din banii de întreţinere. Nu eu te-am chemat 
aici. 

— Asta cow chillo bani facem poate uşor, nu conteşte. 

— Termină cu jargonul ăsta şi poartă-te ca lumea. 

Ea râse, îi oferi o crevetă şi începu să jupoaie alta. 

— Mulţumesc, mie-mi ajunge. 

— Mănâncă. Îţi face foarte bine. Şi doar ţi-am spus de atâtea 
ori că te ajută să fii foarte sănătos şi potent. 

— Fetiţo, las-o baltă. 

— Ba da, insistă ea foarte serioasă. Crevetele sunt foarte 
bune şi te ţin în putere. Şi e foarte important să fii plin de 
vigoare. O nevastă trebuie să aibă grijă de soţul ei în privinţa 
asta. 

Fata îşi şterse mâinile de un şerveţel brodat, apoi luă capul 
unei crevete cu beţişoarele. 

— Fir-ar să fie a naibii, May-may, chiar trebuie să te apuci să 
rozi şi capetele alea? 

— Îhî, pe Dumnezeu, chiar nu ştii că tocmai capul e cea mai 


bună bucăţică? îi răspunse ea maimuţărindu-l, şi o apucă o 
criză de râs încât se înecă. El o lovi în spate, dar uşor, apoi fata 
bău o gură de ceai. 

— Cred că asta o să te înveţe minte! îi spuse el. 

— Chiar şi aşa, tot capetele sunt partea cea mai bună, nu 
conteşte. 

— Chiar şi aşa, tot groaznic arată, nu conteşte. 

O vreme fata mâncă în tăcere. 

— E chiar atât de serioasă chestia cu Brock? 

— Rău de tot. 

— Atunci e groaznic de uşor să rezolvi necazul acesta. Ucide- 
l pe Brock şi gata. Acum e momentul. 

— Ar fi o cale. 

— O cale, altă cale, găseşti tu o cale. 

— De ce eşti tu atât de sigură? 

— Pentru că nu ai de gând să mă pierzi. 

— De ce să te pierd? 

— Nici mie nu-mi place să fiu pe al doilea loc. Eu aparţin Tai- 
Panului. Eu nu-s o afurisită de Hakka sau femeie din poporul 
barcagiilor, sau o târfă din Canton. Ceai? 

— Da. 

— Dacă bei ceai după ce-ai mâncat asta e foarte bine pentru 
tine. În chipul ăsta n-ai să te îngraşi niciodată. Li turnă ceai şi-i 
întinse ceaşca plină de graţie. Tai-Pan, te iubesc când te văd 
furios. Da' pe mine nu mă sperii tu. Ştiu că ţii prea mult la mine 
aşa cum şi eu ţin prea mult la tine. Când am să ajung pe locul 
al doilea, alta îmi va lua locul, nu conteşte. Asta-i joss. Cel puţin 
pentru mine. Dar şi pentru tine. 

— May-may, poate că şi eşti pe locul al doilea încă de pe 
acum. 

— Nu, Tai-Pan, încă nu. Mai târziu da, poate, dar nu acum. 
Se aplecă spre el, îl sărută şi lunecă iute de lângă el când vru s- 
o prindă. Aiii iaaa! Nu trebuie să-ţi dau să mănânci atâtea 
crevete! Fugi râzând şi ferindu-se de el, dar el tot o prinse, ea îl 
cuprinse cu braţele pe după gât şi-l sărută. Imi datorezi 
cincizeci, bani gheaţă. 

— Naiba să te ia! şi o sărută, dorind-o la fel de mult pe cât îl 
dorea şi ea. 

— Ah, ce bun eşti la gust. Dar mai întâi jucăm table! 

— Nu! 


— Un dolar punctul. Poate mă apucă şi capul cât sunt de 
obosită. 

— Poate că nici eu n-am să-ţi mai dau cadoul de Anul Nou la 
care mă tot gândesc. 

— Care cadou? 

— Nu conteşte. 

— Te rog, Tai-Pan, nu mai râd de tine niciodată. Care cadou? 

— Nu conteşte. 

— Te rog, spune-mi, te rog. Un ac din jad? Sau o brățară din 
aur? Mătase cumva? 

— Ce-ţi mai face capul? Te mai doare? 

Supărată, îi dădu o palmă, apoi îşi aruncă braţele pe după 
gâtul lui. 

— Eşti atât de rău cu mine şi eu sunt atât de bună cu tine. 
Atunci hai să facem dragoste. 

— Nu, jucăm patru partide de table. Pe o mie de dolari. 

— Miza e prea mare! Zări expresia batjocoritoare şi 
provocatoare de pe chipul lui şi-l fulgeră cu privirea. Patru 
partide. Am să te smintesc, fir-ar să fie. 

— Nici vorbă, fir-ar să fie. 

Şi au jucat patru partide, şi ea înjură şi strigă entuziasmată 
şi plânse şi râse, îşi pierdu şi suflul, ameţită de emoție după 
cum i se schimba şi norocul. Pierdu optsprezece mii de dolari. 

— Pe mormântul Domnului, sunt ruinată, Tai-Pan. Ruinată. 
Vai, vai, vai mie. Toate economiile mele şi chiar mai mult. Şi 
casa... Hai să mai jucăm o singură dată, îl imploră ea. Trebuie 
să mă laşi să-mi iau banii înapoi. 

— Mâine, la aceeaşi miză. 

— N-am să mai joc în viaţa mea la mize de astea. Niciodată, 
niciodată. Numai mâine o singură dată şi gata! 


După ce făcură dragoste, May-may se ridică din patul cel 
mare cu baldachin şi se duse dinaintea şemineului. Lângă 
flăcări pe un grătar mic din fier, sfârâia domol un ibric de 
metal. Fata îngenunche şi turnă apă fierbinte din ibric pe 
prosopul alb imaculat. Flăcările îşi aruncară lumina dansând pe 
puritatea trupului ei. În picioare purta nişte papucei minusculi 
pentru dormit, iar în jurul gleznei se vedeau bandajele 
înfăşurate perfect. Avea nişte picioare lungi şi frumoase. Îşi 
trecu pieptenele prin părul lucios, negru cu reflexe albăstrui, 


apoi se întoarse în pat. Struan întinse mâna să ia unul din 
prosoape. _ 

— Nu, spuse May-may. Eu fac asta. Imi face plăcere şi e 
datoria mea. 

După ce-l şterse bine, se spălă şi ea şi se întinse împăcată 
alături de el, sub pătura matlasată. O pală de vânt proaspăt 
făcu draperia de damasc să foşnească şi flăcările să sfârâie în 
şemineu. Pe pereţi şi pe tavan dansau umbre. 

— Uite, acolo-i un dragon, spuse May-may. 

— Nu, e o navă. Nu ţi-e frig? 

— Niciodată lângă tine. Uite o pagodă. 

— Mda. 

O cuprinse cu un braţ, bucurându-se de răcoarea şi 
netezimea pielii ei. 

— Ah Gip face acum ceaiul. 

— Bine, ceaiul vine la ţanc. 

După ce-au băut şi ceaiul, se simţiră învioraţi, rămaseră mai 
departe în pat şi stinseră lampa. Urmăriră din nou umbrele. 

— La voi e obiceiul ca să ai numai o singură nevastă, heya? 

— Mda. 

— Chinezii au nişte obiceiuri mai bune. E mai înţelept să ai o 
Tai-tai... 

— Ce înseamnă asta, fetiţo? 

— Suprema  Supremelor. Soţul e suprem în familie, 
bineînţeles, dar, în casă, prima nevastă e Suprema Supremelor. 
Aşa-i legea chinezească. Legea spune că pot fi mai multe 
neveste, dar numai una singură Tai-tai! Işi dădu părul de-o 
parte ca să stea mai confortabil. Când ai de gând să te 
căsătoreşti din nou? 

— Nu cred că am să mă mai căsătoresc vreodată. 

— Trebuie. Să iei o scoțiană sau o englezoaică. Dar mai întâi 
trebuie să te căsătoreşti cu mine. 

— Mda, spuse Struan. Probabil că ar trebui şi asta. 

— Da, da, poate că ar trebui. Eu sunt Iai-tai a ta! 

Apoi se culcuşi, băgându-se şi mai tare în el şi lunecă uşor 
într-un somn liniştit. Struan urmări jocul umbrelor încă multă 
vreme. Apoi adormi şi el. 


Exact înainte de ivirea zorilor, Struan se trezi brusc, simțind 
primejdie. Işi luă cuțitul de sub pernă, păşi neauzit până la 


fereastră şi trase draperia la o parte. Spre mirarea lui, văzu că 
piaţeta din faţă era pustie. Dincolo de ea, pe râu, peste satele 
plutitoare părea să dăinuie o tăcere neliniştită. Apoi auzi nişte 
paşi înăbuşiţi apropiindu-se de uşă. Se uită la May-may. 
Dormea mai departe netulburată. Cu şişul pregătit, Struan se 
rezemă de perete, în spatele uşii, şi aşteptă. Paşii se opriră. Se 
auzi un ciocănit uşor. 

— Da. 

Servitorul păşi neauzit în cameră. Era înspăimântat şi, când 
îl mai văzu şi pe Struan gol puşcă şi cu cuțitul în mână, îngăimă 
cu sufletul la gură: 

— Stapin Chim şi Stapin Păr Negru au venit aici. Spus iute- 
iute vin poate. 

— Spune eu iute-iute vin poate. 

Struan se îmbrăcă în grabă, o perie de păr îi căzu din mână 
şi May-may se trezi doar pe jumătate. 

— Prea devreme să ne sculăm. Hai, vino înapoi în pat, spuse 
ea mai mult adormită, se făcu covrig în pături şi adormi pe dată 
din nou. 

Struan deschise uşa. Ah Gip stătea ghemuită pe coridor unde 
dormise, aşteptând cu răbdare să aibă cineva nevoie de ea. 
Struan renunţase să mai încerce s-o convingă să se culce în altă 
parte, pentru că Ah Gip ar fi zâmbit, ar fi dat din cap zicând 
„Da, Stapin” şi avea să se culce mai departe lângă uşă. Era o 
femeie scundă, colţuroasă, şi pe faţa ei rotundă, marcată de 
vărsat, dăinuia un zâmbet permanent. De trei ani era sclava 
personală a lui May-may. Struan plătise pentru ea trei taeli de 
argint. Îi făcu semn să intre în cameră. 

— Stapina doarme trebuie aşteptăm aici cameră, savvy? 

— Savvy, stapin. 

El o porni în grabă spre apartamentul de jos. Cooper şi 
Wolfgang Mauss îl aşteptau în salon. Mauss îşi cerceta gânditor 
pistoalele. 

— Iartă-ne că te deranjăm, Tai-Pan. Dar s-au ivit necazuri, 
începu Cooper. 

— Ce anume? 

— Se întinde zvonul că două mii de soldaţi manciurieni şi nu 
oricare, ci stegari, au sosit noaptea trecută în Canton. 

— Eşti sigur? 

— Nu, îi răspunse Cooper. Dar dacă-i adevărat, atunci o să 


avem necazuri. 

— Azi dimineaţă How-qua a trimis după mine, îi spuse Mauss 
mai mult parcă în silă. 

— A zis cumva dacă s-a întors Jin-qua? 

— Nu, Tai-Pan. Zice că taică-su-i plecat. După mintea mea 
mie nu-mi vine să cred, hein? How-qua era tare înspăimântat. 
Zicea că fusese sculat dis-de-dimineaţă, şi i s-a pus dinainte un 
edict semnat de împărat în care se spunea că orice schimburi 
comerciale cu noi trebuie să înceteze îndată. L-am citit şi eu. 
Sigiliile erau corecte. Toţi cei din Co-hong urlă. 

Pe stradă se auzi tropot de copite. Se repeziră la ferestre. 
Dinaintea clădirii trecu în mers săltat o companie de soldaţi 
manciurieni călare ce se îndreptă spre partea de est a coloniei 
şi descălecă. Erau nişte bărbaţi zdraveni, înarmaţi din greu: 
muschete, arcuri lungi, săbii şi sulițe cu flamuri la capăt. Unii 
dintre ei purtau barbă. Li se spunea stegari pentru că făceau 
parte din trupele imperiale şi purtau cu ei steagurile imperiale. 
Chinezilor nu li se îngăduia să facă parte din aceste regimente. 
Ele constituiau elita armatei împăratului. 

— Ei bine, cu siguranţă că patruzeci sau cincizeci de 
manciurieni se află în Canton, spuse Struan. 

— Şi dacă sunt două mii? întrebă Cooper. 

— Mai bine ne-am pregăti să părăsim colonia. 

— Stegarii ăştia sunt un semn rău, spuse Mauss. 

El nu voia să părăsească acum colonia, prefera să rămână 
alături de convertiţii lui din rândul chinezilor, să continue să 
predice păgânilor, treabă care-i răpea tot timpul în afara 
perioadelor când trebuia să slujească drept interpret lui 
Struan. 

— Schrechlich rău. 

Struan cântări posibilităţile pe care le aveau, apoi trase de 
cordonul clopoţelului, chemând un servitor. 

— Mancare mult, iute-iute. Cafea... ceai... ouă... carne, iute- 
iute. 

— Stegarii sunt în piaţă şi tu nu te gândeşti decât la 
mâncare? îl întrebă Cooper. 

— Nu văd niciun rost să ne facem griji cu stomacul gol, îi 
răspunse Struan. În dimineaţa asta mi-e foame. 

Mauss râse. Auzise şi el zvonul şoptit printre servitori că 
legendara amantă a Tai-Panului sosise în taină aici. Cu doi ani 


înainte, la rugămintea lui Struan, o învățase în secret pe May- 
may dogmele creştine şi o convertise la această religie. Mda, se 
gândi el plin de mândrie, Tai-Panul are încredere în mine. 
Datorită lui, o, Doamne, cel puţin încă un suflet a fost salvat. 
Datorită lui, şi alţii sunt salvaţi spre mare mila ta divină. 

— E bună ideea cu micul dejun. 

Cum stătea lângă fereastră, Cooper îi vedea bine pe ceilalţi 
negustori trecând grăbiţi prin grădină şi intrând în factoriile 
lor. Stegarii erau adunaţi de-a valma, stăteau pe vine şi 
sporovăiau. 

— Poate se va întâmpla ca şi data trecută. Mandarinii au să 
ne reţină, pretinzând răscumpărarea noastră, spuse Cooper. 

— Flăcăule, de data asta va fi altfel. Dacă vor începe 
balamucul, atunci sigur o să ne taie. 

— De ce? 

— Atunci de ce să mai fi trimis un corp de stegari la Canton? 
Ăştia sunt luptători de meserie, nu ca armata chineză de aici. 

Servitorii se arătară şi începură să aştearnă pe imensa masă 
din sufragerie. Apoi aduseră şi mâncarea: friptură rece de pui, 
ouă fierte, pâini întregi, plăcinte cu fructe şi plăcinte fierbinţi 
cu carne, unt, dulceaţă de portocale, gem. Struan se apucă să 
înfulece cu poftă, la fel ca şi Mauss. Dar Cooper n-avea chef să 
mănânce. 

— Stapin? îngăimă un servitor. 

— Mda? 

— Stapin Unu Ochi venit aici. Poate? 

— Poate! 

Brock intră în cameră cu mersul lui sigur de sine. Alături de 
el apăru şi Gorth. 

— "Neaţa, dom'lor. “Neaţa, Dirk, flăcăule. 

— Mănânci? 

— Mulţam mult. 

— Ai călătorit bine, Gorth? 

— Da, mulţam, dom'le Struan! Gorth era cam de înălţimea 
tatălui său, zdravăn, plin de cicatrici, cu nasul zdrobit de 
lovituri, cu părul şi barba înspicate de fire albe. Data viitoare 
ajung înaintea lui Thunder Cloud. 

— Fiule, data viitoare, interveni Brock râzând, tu vei fi 
căpitanul cliperului! Se aşeză şi începu să înfulece şi el. Dom'le 
Cooper, dă-mi şi mie tocana! Cu degetul mare îndoit arătă spre 


fereastră. Puii ăia de lele n-au gânduri prea bune. 

— Mda, tu ce zici, Brock? îl întrebă Struan. 

— Cei din Co-hong îşi smulg cozile din cap. Pentru o vreme, 
negoţul e terminat. Pen’ primaşi dată că văz frenţiţii ăştia de 
stegari. 

— Ce facem, evacuăm colonia? 

— N-am ajuns io să fiu alungat de nişte chinezi sau stegari. 
Brock îşi mai luă nişte tocană. 'Nţeles că mă mai retrag şi io 
puţin. Da’ cân’ vreau io. Mai toţi de-aci mâne tot trebuia să 
plecăm ‘napoi pen’ licitaţia aia cu terenurile. Da’ n-ar fi rău să 
ne adunăm taman acu. Ai niscaiva arme p-aici? 

— Nu îndestule. 

— Noi avem destule pen' un asediu. Gorth le-a trambalat 
aici. Locu' ăsta e cel mai nimerit de apărat. Şi nu ne scoate 
nimeni d-aici, adăugă el. 

— Câţi oameni zdraveni ai? 

— Douj de oameni. Hăndrălăii lui Gorth. Fiecare dă de 
pământ cu o su' de chinezi. 

— Eu am treizeci, dacă-i pun la socoteală şi pe portughezi. 

— Pe portugheji lasă-i d-oparte. Mai bine noi singuri cu-ai 
noştri. 

Brock se şterse la gură, rupse o pâine în două şi o unse cu 
unt şi dulceaţă de portocale. 

— Brock, colonia nu poate fi apărată, îşi dădu cu părerea 
Cooper. 

— Fiule, putem apăra factoria aiasta. Nu-ţi mai bate tu capu’ 
cu noi. Tu şi ceilalţi americani ascundeţi-vă-ţi în factoria 
voastră. N-o să s-atingă ei de voi, pe noi ne vânează. 

— Mda, confirmă Struan. Şi dacă noi va trebui sa plecăm, o 
să avem nevoie de voi ca să vedeţi ce se întâmplă cu negoţul 
nostru. 

— Dirk, asta-i unul dintre pricinile pentru care am venit aici. 
Am vrut să discutăm pe faţă de negoţul nostru şi de firma 
Cooper-Tillman. Eu am făcut o propunere care a fost acceptată. 

— Propunerea a fost acceptată numai dacă Struan şi 
Compania nu-şi mai poate onora angajamentele luate înainte, 
interveni Cooper. Noi vă acordăm treizeci de zile, Dirk. Astea 
peste cele treizeci de la început. 

— Mulţumesc, Jeff. Foarte generos din partea voastră. 

— I-o prostie, fiule, da’ mie puţin îmi pasă de timp. O să fiu şi 


io generos cu timpul. Ai de la mine încă opt zile, Dirk. Ei? 

Struan se întoarse spre Mauss: 

— Du-te din nou la cei din Co-hong şi vezi ce mai poţi să afli. 
Fii cu mare băgare de seamă şi ia cu tine pe unul din oamenii 
mei. 

— N-am nevoie de niciun om cu mine! Mauss îşi săltă 
burdihanul de pe scaun şi plecă. 

— O să ţinem consiliul jos, la parter, le spuse Struan 
celorlalţi. 

— Bun, s-ar putea să trebuiască să ne strângem cu toţii aici 
şi-i loc destul. 

— Da, numai că aşa ne dăm de gol. Mai bine să fie fiecare 
gata pregătit acolo la el şi să stea în aşteptare. S-ar putea ca 
totul să fie doar o şmecherie. 

— Flăcăule, ai mare dreptate. Pân' nu se topesc şi servitorii, 
chestia-i limpede că suntem în siguranţă. Gorth, hai, băiete. 
Într-o oră ne adunăm din nou? Jos? 

— Da. 

Brock şi Gorth părăsiră încăperea, Cooper rupse tăcerea ce 
se lăsase în urma lor. 

— Ce să însemne toate astea? 

— Mă bate gândul că e o şmecherie a lui Ti-sen să ne sperie. 
Probabil ca să ne împingă să-i mai acordăm nişte concesii pe 
care le vrea el, spuse Struan şi-şi puse o mână pe umărul lui 
Cooper. Îţi mulţumesc pentru cele treizeci de zile. N-am să uit. 

— Lui Moise i s-au dat patruzeci de zile. Pentru dumneata 
am zis că treizeci ajung. 


Consfătuirea s-a încins gălăgioasă, oamenii s-au arătat 
furioşi, dar Brock şi Struan au reuşit să-i domolească. Toţi 
negustorii, cu excepţia americanilor, se strânseseră în salonul 
cel mare pe care Struan îl folosea ca birou personal. Lângă 
perete erau aliniate acum butoiaşe de whisky, coniac, rom şi 
bere. Lângă celălalt perete erau rafturi cu cărţi şi registre 
contabile. Pe perete mai erau tablouri de Quance: peisaje din 
Macao, portrete, nave. Apoi vitrine cu căni mari din cositor şi 
stacane cu capac, din argint, pentru bere. Rastele pline cu săbii 
de abordaj, muschete, pulbere şi gloanţe. 

— O să vedeţi că n-o să fie nimic, pufni Masterson. 

Capul firmei Masterson Roach şi Roach era un individ mereu 


congestionat la faţă, cu o bărbie dublă, abia sărit peste treizeci 
de ani. Era îmbrăcat la fel ca toţi ceilalţi din încăpere: 
redingotă din postav negru, jiletcă elegantă şi joben. 

— Pe Dumnezeul meu, chinezii n-au atacat colonia asta de 
când a apărut ea aici. 

— Da, numai că asta s-a întâmplat înainte de a porni noi 
războiul cu ei şi de-al câştiga. 

Struan dorea acum să-i vadă pe toţi căzând mai repede la 
învoială şi să se ducă. Ținea o batistă parfumată la nas să nu 
mai simtă mirosul acelor trupuri duhnind a sudoare. 

— Eu zic să-i dăm peste cap pe stegarii ăştia din piaţă chiar 
acum, spuse Gorth, umplându-şi iar cana mare cu bere. 

— De-o fi nevoie, o facem noi şi p-asta, întări Brock scuipând 
în scuipătoarea de cositor. Toată sporovăiala asta m-a 
lehămetuit. Ia spuneţi, suntem de-o părere cu planu lu’ Dirk au 
ba? 

Şi-i fulgeră pe toţi ceilalţi din jur cu privirea, iar aceştia îi 
răspunseră în acelaşi chip. Se adunaseră acolo vreo patruzeci 
de oameni, englezi şi scoțieni, în afară de danezul Eliksen, care 
conducea o factorie în numele unei firme londoneze, precum şi 
un indian corpolent, Rumajee, din secta parşilor, îmbrăcat într- 
un veşmânt lung. MacDonald, Kerney, Maltby din Glasgow şi 
Messer, Vivien, Tobe, Smith din Londra erau principalii 
negustori, toţi oameni aspri, tari ca inima stejarului, abia 
trecuţi şi ei, de treizeci de ani. 

— Mie-mi miroase a necazuri mari, sir, spuse Rumajee şi se 
trase de mustaţa lui imensă. Eu vă sfătuiesc să ne retragem de 
îndată. 

— Pentru numele lui Dumnezeu, Rumajee, planul pe care l- 
am întocmit l-am făcut tocmai ca să nu ne retragem, îi replică 
Roach tăios. Să ne retragem numai dacă e mare nevoie. Eu am 
fost în favoarea acestui plan. Şi sunt de acord cu domnul Brock: 
vorbim afurisit de mult şi am cam obosit. 

Planul lui Struan era simplu: aveau să aştepte fiecare în 
factoria sa. Dacă începeau necazurile, la un semnal din partea 
lui Struan, toţi se vor îndrepta spre factoria lui, acoperiţi de 
focul de arme al oamenilor săi, dacă va fi necesar. 

— Să mă retrag io dinaintea păgânilor? Niciodată, 
Dumnezeule! 

— Domnule Struan, pot să vă spun şi eu ceva? întrebă 


Eliksen. 

Struan dădu din cap afirmativ către bărbatul acela înalt, 
blond şi tăcut. 

— Bineînţeles. 

— Poate că ar fi bine ca unul dintre noi să se ofere voluntar 
să plece înainte şi să anunţe la Whampoa ce se întâmplă aici. 
De acolo, o lorce rapidă poate goni până la flota noastră din 
Hong Kong. Asta numai ca măsură de prevedere dacă ne vor 
înconjura şi ne vor tăia orice posibilitate de retragere ca data 
trecută. 

— Bună idee, spuse Vivien, un individ înalt, palid la faţă şi 
beat cui. Să ne oferim voluntari cu toţii. Pot să mai iau un 
whisky? Bun băiat. 

Apoi dintr-o dată se treziră toţi vorbind laolaltă, certându-se 
care să se ofere voluntar, ca la urmă Struan să-i împace: 

— A fost propunerea domnului Eliksen. Dacă tot i-a venit în 
cap s-o facă, de ce să nu-i lăsăm lui onoarea asta? 

Au pornit toţi grămadă în grădină şi i-au urmărit cu privirea 
pe Struan şi Brock care-l însoţiră pe Eliksen până traversară 
piaţa, către lorcea pe care Tai-Pan i-o puse la dispoziţie. 
Stegarii nu le acordară o atenţie deosebită, ci doar îi arătau cu 
degetul şi rânjeau. Lorcea se îndreptă în josul fluviului. 

— Poa’ că nici n-o să-l mai vedem pe Eliksen fodată, spuse 
Brock. 

— Nu cred că se vor atinge de el, altfel nu-l lăsam să plece. 

Brock mârâi: 

— Deşi-i străin, nu-i băiat rău. 

Se întoarse împreună cu Gorth la factoria lor. Ceilalţi 
comercianţi făcură la fel, luând-o către proprietăţile lor. După 
ce Struan se convinse că sistemul de pază ai oamenilor 
înarmaţi din grădină era mulţumitor şi că şi poarta din spate 
care dădea spre strada Hog era bine păzită, se întoarse în 
apartamentul său. May-may dispăruse. Şi Ah Gip. 

— Unde fata? 

— Nu ştie, stapin. Eu nu vede cow chillo. 

Cercetă întreaga clădire, dar se evaporaseră. Ca şi cum nici 
n-ar fi fost pe acolo vreodată. 


Capitolul cinci 

Struan ajunse în grădină, chiar înainte de miezul nopţii. În 
aer stăruia o linişte stânjenitoare. Ştia că cei mai mulţi dintre 
negustori dormeau îmbrăcaţi, cu armele lângă ei. Printre 
scândurile porţii se uită furiş la stegari. Unii dormeau, alţii 
sporovăiau în jurul focului pe care-l făcuseră în piaţă. Noaptea 
era cam răcoroasă. Pe fluviu se vedea puţină mişcare. 

Struan se îndepărtă de poartă şi porni agale şi gânditor prin 
grădină. Unde naiba putea fi May-may? Ştia că fata n-ar fi 
părăsit chiar degeaba colonia. Poate fusese momită cumva să 
plece. Poate... Doamne Dumnezeule, ce-i cu gândurile astea! 
Dar ştia că nici cel mai bogat dintre stăpânii Chinei n-ar fi 
şovăit să pună mâna pe ea, chiar şi cu forţa la nevoie, dacă ar fi 
zărit-o măcar o singură dată. 

Peste zidul lateral al grădinii sări o umbră şi în aceeaşi 
secundă Struan fu cu şişul în mână. Era un chinez care, 
tremurând tot, îi întinse un petec de hârtie. Un individ scund, 
mlădios, cu dinţi stricaţi, faţa tăbăcită şi îngălbenită ca a celor 
ce consumă opiu. Pe hârtie se vedea însemnul lui Jin-qua, un 
sigiliu personal folosit numai pe contracte şi documente 
deosebite. 

— Stapin, şopti chinezul, trebe merge mine. Singura. 

Struan şovăi. Era primejdios să părăsească adăpostul 
coloniei păzit de oamenii lui. Nesăbuinţă! 

— Nu poate. Jin-qua aici poate? 

— Nu poate. Trebe merge mine! Chinezul arătă sigiliul. Jin- 
qua vrea tu, iute-iute! 

— Mâine! replică Struan. 

Chinezul clătină din cap. 

— Acu, iute-iute, savvy? 

Lui Struan îi trecu prin minte că poate sigiliul lui Jin-qua 
nimerise pe mâini străine şi că totul putea fi o capcană cât se 
poate de simplă. Dar nici nu îndrăzni să se gândească să-l ia pe 
Mauss sau pe oricare dintre oamenii săi pentru că întâlnirea lor 
trebuia să se petreacă în cea mai mare taină. Şi cu cât mai 
repede cu atât mai bine. Cercetă din nou hârtia la lumina 
felinarului şi se convinse pe deplin că sigiliul era autentic. 
Incuviinţă dând din cap: 

— Poate! 

Chinezul se îndreptă spre zidul lateral şi-l escaladă. Struan 


porni după el, pregătit în orice clipă pentru vreun atac viclean. 
Chinezul se strecură iute pe lângă zidul factoriei şi o apucă pe 
strada Hog. De necrezut, dar strada era pustie. Struan simţea 
însă ochi pânditori în jur. La capătul străzii Hog, chinezul o luă 
spre est, îi aşteptau două lectici cu perdelele trase. Purtătorii 
lor erau speriaţi. Când îl mai văzură şi pe Struan, spaima le 
spori şi mai mult. Struan urcă într-o lectică, chinezul în 
cealaltă. Culii săltară îndată lecticile şi o porniră, lipa-lipa, de-a 
lungul străzii Celor Treisprezece Factorii. Apoi se întoarseră 
spre sud, luând-o pe o străduţă pustie, necunoscută lui Struan. 
Curând acesta pierdu orice simţ al direcţiei. Se lăsă pe spate şi 
se blestemă pentru prostia lui, înviorat în acelaşi timp de 
iminenţa pericolului. În cele din urmă, culii se opriră pe o uliţă 
murdară, cu grămezi de gunoaie intrate în putrefacție, 
mărginită de ziduri înalte. O javră amărâtă scormonea după 
mâncare. 

Chinezul le dădu culilor nişte bani şi, după ce-i văzu că 
dispar în noapte, ciocăni la o uşă. Uşa se deschise şi chinezul se 
dădu deoparte să-l lase pe Struan înainte, dar acesta îi făcu 
semn s-o ia el înainte, după care porni prudent pe urmele lui, 
intrând într-un fel de grajd duhnind greţos, unde-i aştepta un 
alt chinez cu un felinar în mână. Văzându-i, acesta se răsuci pe 
călcâie, traversă neauzit grajdul, intră pe o uşă fără să se mai 
uite înapoi. Pătrunseră într-un depozit imens, urcară nişte scări 
şubrede, coborâră pe altele, într-un alt depozit. În întuneric se 
auzea fojgăiala şobolanilor. Struan îşi dădu seama că se aflau 
pe undeva prin apropierea fluviului, pentru că auzea plescăitul 
apei şi geamătul parâmelor. Era pregătit pentru un atac prin 
surprindere, ţinând mânerul şişului în căuşul palmei şi lama 
băgată în mânecă. Omul cu felinarul se aplecă strecurându-se 
pe sub un maldăr de lăzi stivuite ce lăsau doar o îngustă 
trecere şi ajunse în faţa altei uşi pe jumătate mascate. Ciocăni 
şi apoi deschise uşa. 

— Halloa, Tai-Pan, îl întâmpină Jin-qua. Asta nu văzut la tine 
lunga vreme. 

Struan intră în încăpere, altă magazie plină de gunoaie 
risipite alandala, slab luminată de nişte lumânări, înghesuită de 
lăzi şi plase pescăreşti mucegăite. 

— Halloa, Jin-qua, îi replică el uşurat. Nu văzut la tine lunga 
vreme. 


Jin-qua era un bătrân mărunt şi plăpând. Avea o piele ca 
pergamentul, câteva fire rare de barbă căruntă îi cădeau pe 
piept. Veşmântul lung era din cel mai scump brocart, iar tichia 
îi era împodobită cu pietre scumpe. În picioare, purta încălțări 
cu toc înalt, bogat brodate, iar coada părului îi atârna lungă şi 
lucioasă. Unghiile degetelor mici erau protejate cu nişte teci 
bătute în pietre preţioase. 

Jin-qua dădu din cap fericit, îşi târşâi picioarele până într-un 
colţ al încăperii, unde se aşeză la o masă pe care aşteptau 
mâncarea şi ceaiul. Struan se aşeză în faţa lui, cu spatele la 
perete. Jin-qua zâmbi. Nu mai avea decât trei dinţi. Dar şi 
aceştia erau îmbrăcaţi în aur. Jin-qua îi spuse ceva chinezului 
care-l adusese pe Struan şi acesta părăsi încăperea ieşind pe 
altă uşă. 

— Ceai vreau? îl întrebă Jin-qua. 

— Poate. 

Jin-qua îi făcu un semn din cap servitorului ce purtase 
felinarul şi acesta turnă ceai şi servi mâncarea, după care se 
trase într-o parte, cu ochii numai la stăpânul lui. Struan băgă 
de seamă că individul era bine clădit şi la brâu purta cuţit. 

— Rog! îl invită Jin-qua, făcându-i semn lui Struan să se 
servească. 

— Mulţumesc. 

Struan ciuguli din mâncare şi bău puţin ceai, după care 
aşteptă urmarea. Trebuia să-l lase pe Jin-qua să deschidă 
discuţia. După ce mâncară în tăcere, Jin-qua începu: 

— Tu vreau vede la mine. 

— Jin-qua făcut bun negustorie afară din Canton? 

— Negustorie bun rău tot bun, nu conteşte. 

— Negustorie acum stop? 

— Acum stop. Hoppo mandarin rău tare. Soldat multa, 
multa. Eu plăteşte multa pentru soldat. Aiii iaaa! 

— Rău. 

Struan îşi sorbi ceaiul. Acum ori niciodată, îşi spuse el. Iar 
dacă, în cele din urmă, venise momentul crucial, ştia că nu va fi 
în stare să vândă Hong Kong-ul. Dar-ar frenţia-n mandarin! Cât 
am să trăiesc eu în Hong Kong nu va fi nici picior de mandarin 
afurisit. O să stăpânească Brock. Dar crima nu e un mod de-a 
rezolva falimentul. Aşa că Brock e în siguranţă pentru că toată 
lumea se aşteaptă să rezolv problema tocmai în chipul ăsta. Da’ 


o fi el chiar în siguranţă? Unde naiba a dispărut May-may? 

— Eu aude că Unul Ochi Diavol Brock stringe de gât la Tai- 
Pan. 

— Eu aude Diavol Hoppa stringe de gât la Co-hong, îi replică 
Struan, care, acum că se hotărâse să nu mai încheie niciun 
târg, se simţea mult mai la largul lui. Aiii iaaa! 

— Tot bun. Mandarin Ti-sen primit suparare-suparare mare. 

— De ce? 

— Domn Sula Urâta scrie scrisoarea rău-rău. 

— Ceai tot foarte număr unu negoţ, îi spuse Struan. 

— Domn Sula Urâta face Tai-Pan ce spune, asta? 

— Uneori poate. 

— Rău chind Ti-sen suparare are. 

— Rău când Stapin Longstaff suparare are. 

— Aiii iaaa! făcu Jin-qua şi cu un aer dispreţuitor ciuguli din 
farfurie, dunga ochilor îngustându-i-se şi mai mult. Ştie de 
Kung Hay Fat Choy? 

— An Nou chinezesc? Ştie. 

— An Nou îndata incepe. Co-hong datorii de an trecut. Bun 
joss este an nou incepe fara datorie. Tai-Pan mult hârtie Co- 
hong are. 

— Nu conteşte. Poate aşteaptă datorii alea. 

Jin-qua şi alţi negustori din Co-hong îi datorau lui Struan 
şase sute de mii. 

— Unu Ochi Diavol poate aşteaptă? 

— Hârtie la Jin-qua poate aşteaptă. Terminat. Mancare 
număr unu bun! 

— Foarte rău! spuse Jin-qua sorbind din ceai. Aude la Tai- 
Pan Suprema Doamna şi chillo mort. Rau joss. Pare rău. 

— Rau joss mult, încuviinţă Struan. 

— Nu conteşte, tu tiner foarte, mult alţi chillo. Tu are una 
cow chillo May-may. De ce Tai-Pan unu doar băiat chillo? Tai- 
Pan trebuie leac poate? Leac găsim. 

— Când vrea eu, eu cere, îi răspunse Struan bine dispus. 
Aude Jin-qua inca un băiat chillo. Câte băieţi asta număr? 

— Zece cu şapte, îi răspunse Jin-qua strălucind de încântare. 

Doamne Dumnezeule, se gândi Struan. Şaptesprezece băieţi, 
şi poate încă pe atâtea fete pe care Jin-qua nici nu le pune la 
socoteală. Îşi înclină capul în faţa lui şi scoase un şuierat de 
uimire. Jin-qua râse. 


— Chit ceai mult vrea la tine an asta? 

— Negot stop. Cum poate negoţ face? 

Jin-qua clipi din ochi cu înţeles. 

— Poate. 

— Nu ştie. Tu vinde Brock. Când eu vrea ceai eu spune la 
tine, înţelege? 

— Trebuie ştie la mine două zile. 

— Nu poate. 

Jin-qua îi spuse servitorului ceva pe un ton tăios, acesta se 
îndreptă spre una dintre lăzile mucegăite şi săltă capacul. Era 
plină de lingouri de argint. Jin-qua făcu semn spre celelalte lăzi. 

— Aici patruj’ lac dolar! 

Un lac era aproximativ douăzeci şi cinci de mii de lire 
sterline. Patruzeci de lac făceau un milion de lire. Ochii lui Jin- 
qua se îngustară şi mai mult. 

— Eu împrumutat. Tare-tare greu. Tare-tare scumpe. Tu vrea 
la ei? Jin-qua împrumute poate. 

Struan încercă să-şi stăpânească emoția. Ştia că fiecare 
împrumut se dobândea după o târguială înfiorătoare. Ştia că 
probabil Jin-qua îşi pusese viaţa în joc şi sufletul şi casa şi 
viitorul şi nu numai pe ale sale, ci şi pe ale prietenilor şi fiilor 
săi pentru a aduna în mare taină atâta tezaur. Şi acest tezaur 
trebuie să rămână o taină, pentru că altfel Hoppo l-ar fi 
înşfăcat, iar Jin-qua ar fi dispărut pur şi simplu. Dacă vestea 
despre tezaurul acesta ar fi ajuns cumva la bârlogurile piraţilor 
şi bandiţilor din Canton şi împrejurimi, şi nu erau puţine, şi 
dacă la urechile lor s-ar fi şoptit doar de a suta parte din 
bogăţia aflată atât de aproape, Jin-qua ar fi fost pur şi simplu 
şters de pe faţa pământului. 

— Mult lac dolar, spuse şi Struan. Mult favoare trebuie 
răsplătit cu mult favoare. 

— Cumpere an asta doi ori ceai cât an trecut, preţ la fel an 
trecut, poate? 

— Poate. 

— Vinde doi ori opiu an asta preţ la fel an trecut. Poate? 

— Poate. 

Struan ar fi plătit ceaiul peste preţul lui de piaţă şi ar fi 
vândut opiul cu mai puţin decât se vindea în mod curent acum 
şi totuşi ar fi dobândit un profit uriaş. Numai de-ar fi şi celelalte 
condiţii acceptabile, îşi aminti el. Poate că până la urmă nu era 


Chiar terminat. Dacă Jin-qua nu condiţiona şi prezenţa 
mandarinului. Struan spuse în gând o rugă pentru ca 
mandarinul să nu facă parte din târg. Dar şi el ştia că de nu va 
exista un mandarin la Hong Kong nu va exista nici Co-hong, iar 
dacă nu va exista Co-hong şi monopolul său, şi Jin-qua şi ceilalţi 
negustori vor fi scoşi din afaceri. Aveau şi ei nevoie de sistemul 
lor. 

— Cumpere numai la Jin-qua sau la Jin-qua fiu zece ani. 
Poate? 

Doamne Dumnezeule, îi trecu lui Struan prin minte, dacă-i 
dau monopolul comerţului cu Nobila Casă atunci o să fie în 
stare să ne stoarcă după cum îi e pofta. 

— Poate... da' preţ ceai, preţ mătase tot ala ca la alţi 
negustori Co-hong. 

— Tunci doizeci ani. Preţ piaţa plus zece procent. 

— Plus cinci procent, cinci procent plus. Poate. 

— Opt! 

— Cinci! 

— Şapte! 

— Cinci! 

— Şapte! 

— Nu poate. Nu profit deloc. Mult-mult tare! spuse Struan. 

— Zece ani şase procent, zece ani cinci procent. A 

— Aiii iaaa! replică Jin-qua înfierbântat. Rău tare rău! Işi 
vântură mânuţa fragilă spre lăzi. Mult-mult costat. Mare 
procent. Mare mult. Zece ani şase, zece ani cinci, plus alta zece 
ani cinci. 

Struan se întrebă dacă furia lui era prefăcătorie sau 
adevărată. 

— Zicem nu este Jin-qua, nu mai este nici Jin-qua fiu, ei? 

— Multă băiat, multă băiat la băiat. Poate? 

— Alta zece ani plus patru procent. 

— Cinci. 

— Patru. 

— Hau, rău. Dobânda mare mult foarte. Cinci. 

Struan se străduia să nu se uite în direcţia acelui tezaur, dar 
simţea cum îl împresoară. Nu fi nebun. Ia-l! Acceptă orice. Eşti 
salvat, flăcăule. 'Totul îţi aparţine de-acum. 

— Mandarin Ti-sen zice unu mandarin la Hong Kong! spuse 


deodată Jin-qua. De ce tu zice nu? 

— Jin-gua nu iubeşte mandarin, aşa? îi replică Struan. Atunci 
de ce eu iubeşte mandarin, aşa? şi simţi un nod în pântece. 

— Patruj’ lac dolar unu mandarin. Poate? 

— Nu poate. 

— Mult uşor. Tu de ce zice nu poate? Poate. 

— Nu poate! răspunse Struan fără să clipească din ochi. 
Mandarin nu poate. 

— Patruj’ lac dolar unu mandarin. Ieftin. 

— Patruzeci de ori câte zece lac dolar tot nu poate, întâi 
moare! Struan se hotărî să încheie târguiala asta. Terminat! 
spuse el tăios. Pe mormântul tatei, gata, terminat. 

Se ridică şi se îndreptă spre uşă. 

— De ce plece? îl întrebă Jin-qua. 

— Nu mandarin, nu dolar! Atunci de ce mai vorbeşte, aşa? 

Spre uimirea lui Struan, Jin-qua chicoti şi spuse: 

— Ti-sen vrei mandarin. Jin-qua nu imprumute bani de la Ti- 
sen. Jin-qua imprumute bani de la Jin-qua. Plus zece ani cinci 
procent. Poate? 

— Poate! Struan se aşeză din nou, simțind cum i se învârte 
capul. 

— Cinci lac dolar cumperi la Jin-qua pamânt la Hong Kong. 
Poate? 

De ce vrea una ca asta, se întrebă Struan neajutorat. Dacă 
Jin-qua îmi împrumută mie acum bani, atunci trebuie să-i 
treacă prin minte că s-a terminat cu Co-hong-ul. De ce-ar vrea 
el să se distrugă cu mâna lui? De ce vrea să cumpere teren în 
Hong Kong? 

— Poate? întrebă din nou Jin-qua. 

— Poate. 

— Cinci lac dolar păstreze bine. 

Jin-qua deschise o cutiuţă de tec şi scoase din ea două sigilii. 
Sigiliile erau nişte beţişoare subţirele, pătrate, din fildeş, de 
vreo doi inci lungime. Bătrânul le tinu cu abilitate în mână, 
unul lângă celălalt, muie în cerneală capetele sculptate cu 
modele foarte complicate şi făcu un semn cu acest sigiliu pe o 
bucată de hârtie. Jin-qua îi dădu lui Struan unul din sigilii, iar 
pe celălalt îl puse înapoi în cutie. 

— Om vine aduce unu sigiliu, dai pamânt la el şi dolar, cinci 
lac, aşa? 


— Aşa! 

— Anul vine eu trimite unul mascul chillo la Hong Kong. Tu 
trimite el Londra la şcoala copil al teu. Poate? 

— Poate. 

— Mascul teu chillo, Gordon Chen. Buna? Rau poate? 

— Bun chillo. Chen Sheng spune mult cap-cap! 

Lăsa de înţeles că Struan trebuia să facă şi el ceva cu băiatul 
lui, cu Gordon Chen. Dar de ce şi cum era implicat Gordon 
Chen în maşinaţiile lui Jin-qua? 

— Eu crede mult cap-cap trebuie Gordon mai mare post. 

— De ce mai mare post? îi replică Jin-qua cu dispreţ. Eu 
crede imprumute unu lac dolar la mascul chillo Chen. 

— Ce dobândă? 

— Jumătate profit. 

— Profit de la ce? Lui Struan începu să i se pară că Jin-qua 
se juca cu el de parcă ar fi fost un peşte agăţat în undiţă. Dar ai 
scăpat de cârlig, flăcăule, îi veni lui să strige cât îl ţineau 
bojocii. O să pui mâna pe tezaur fără să încuviinţezi şi 
mandarinul. 

— Poate. 

Jin-qua oftă uşurat şi Struan socoti că târguiala s-a încheiat. 
Dar nu se încheiase. Jin-qua îşi strecură mâna într-unul din 
buzunarele de la mânecă şi scoase la iveală opt jumătăţi de 
monedă şi le puse pe masă. Fiecare dintre cele patru monede 
fusese ruptă în două cum se întâmplase. Cu teaca de la unul din 
degetele mici Jin-qua împinse câte o jumătate din fiecare 
monedă spre el. 

— Ultim. Patru servici. Om aduce una asta, tu faci servici. 

— Ce fel de servici? 

Jin-qua se lăsă pe spătarul scaunului. 

— Nu ştie, Tai-Pan, îi răspunse el. Chindva patru servici. 
Poa’ nu eu trăieşte atunci, poa’ fiu la mine. Nu ştie chind, da’ 
cere patru servici, jumate moneda, una servici. Poate? 

Struan simţi cum i se scurge sudoarea pe spinare. Să fii de 
acord cu astfel de condiţii e ca şi cum ai chema singur 
dezastrul asupra ta. Dar dacă refuza, se ducea şi tezaurul. [ţi 
bagi capul în capcana diavolului, îşi spuse el. Mda, dar trebuie 
să te hotărăşti. Vrei să mai ai parte de vreun viitor sau nu? Il 
ştii pe Jin-qua de douăzeci de ani. Totdeauna a fost cinstit cu 
tine. Mda, dar e şi cel mai viclean om din Canton. Vreme de 


douăzeci de ani te-a ajutat şi te-a îndrumat, şi împreună v-aţi 
ridicat la tot mai multă putere şi bogăţie. Aşa că trebuie să ai 
încredere în el. Nu, nu trebuie să ai încredere în nimeni, şi cel 
mai puţin în Jin-qua. Ai prosperat împreună cu el pentru că 
întotdeauna tu ai avut ultima carte de jucat. Acum ţi se cere să- 
i dai lui Jin-qua patru jokeri care să-ţi hotărască viaţa sau 
moartea. Din nou Struan se cutremura dinaintea abilității şi 
vicleniei diabolice a minţii chinezului. De măreţia ei. De 
neîndurarea ei. Dar, îşi spuse Struan, amândoi pariau pe mize 
imense. Fiecare paria pe cinstea celuilalt pentru că nimic 
altceva nu garanta că acele servicii vor fi şi împlinite. Doar 
dacă tu le garantezi, şi trebuie să le garantezi, pentru că o 
înţelegere e o înţelegere. 

— Poate, îi răspunse el întinzându-i mâna. Obicei la mine, 
strânge mâna. Nu obicei chinezesc, nu conteşte. 

Nu mai dăduse până acum niciodată mâna cu Jin-qua, şi ştia 
că aici era socotit un obicei barbar să dai mâna cu cineva. Jin- 
qua spuse: 

— Servici poate contra lege. Lege la mine, lege la tine, 
savvy? 

— Savvy. Tu prieten la mine. Tu sau fiu la tine nu trimite 
monedă cere rău servici. 

Jin-qua închise o clipă ochii şi se gândi la aceşti barbari 
europeni. Erau păroşi, aduceau cu maimuţele. Aveau obiceiuri 
respingătoare şi greţoase. Puţeau neînchipuit de rău. Nu aveau 
nici cultură, nici bune maniere, nici graţie. Chiar şi cel mai de 
jos culi era de zece mii de ori mai bun decât cel mai bun dintre 
europeni. Şi ceea ce se potrivea bărbaţilor, se potrivea cu atât 
mai mult femeilor lor. Îşi aduse aminte de singura vizită pe care 
o făcuse acelei prostituate englezoaice din Macao, ce vorbea 
însă chineza. Se dusese la ea mai mult din curiozitate decât că 
s-ar fi aşteptat la cine ştie ce împlinire, încurajat de prietenii lui 
care spuneau că va fi o experienţă de neuitat, pentru că nu 
exista vreo formă de rafinament pe care ea să nu o încerce cu 
stăruinţă dacă era încurajată cum trebuia. Se cutremură când 
se gândi la mâinile ei pline de păr, la subţioara păroasă, la 
părul abundent de la despicătura picioarelor, la pielea şi faţa ei 
aspră, la mirosul acela de sudoare amestecat cu parfum prost. 

Şi mâncarea pe care o înfulecă barbarii ăştia... greţoasă. 
Fusese la mesele date de ei de multe ori şi fusese nevoit să stea 


şi să îndure cum îi trec pe dinainte nenumărate feluri de 
mâncare, aproape leşinând de greață, dar prefăcându-se doar 
că nu-i e foame. Şi urmărise îngrozit cum înfulecau cantităţi 
enorme de carne pe jumătate crudă aproape, pe care şi-o 
îndesau cu cuţitele în gură, zeama amestecată cu sânge 
scurgându-li-se pe bărbie. Şi groaznicele cantităţi de alcool pe 
care le turnau în ei. Şi mai erau şi verdeţurile acelea fierte, 
serbede, care-ţi trezeau revolta. Şi prăjiturile tari, de 
neînghiţit! Şi totul în cantităţi groaznice. Ca nişte porci... ca 
nişte lacomi stăpâniţi de demoni. De necrezut! 

Nu aveau nicio calitate care să-i ridice în ochii lumii, se 
gândi el. Niciuna. Doar pofta lor de a ucide, treabă pe care ştiu 
s-o facă la nevoie cu o incredibilă brutalitate, deşi fără niciun 
fel de rafinament nici aici. Bine măcar că pentru noi reprezintă 
mijlocul de a face bani. Barbarii aceştia sunt întruchiparea 
răului. Cu toţii... În afară de acest om... acest Dirk Struan. 
Cândva şi acest barbar era la fel ca toţi ceilalţi barbari. Acum e 
în parte chinez, în mintea lui. Mintea e foarte importantă, 
pentru că a fi chinez presupune într-o măsură o anumită 
atitudine a minţii. Şi mai e şi curat şi miroase curat. A mai şi 
învăţat câte ceva din felul nostru de viaţă. E încă brutal, barbar 
şi ucigaş. Dar puţin schimbat. Şi dacă unul dintre barbari poate 
fi schimbat într-o fiinţă civilizată, atunci de ce să nu fie 
schimbaţi astfel mai mulţi? Planul ticluit de tine e un plan bun, 
îşi spuse Jin-qua. Deschise ochii, întinse mâna şi-i atinse uşor 
mâna lui Struan. 

— Prieten. 

Jin-qua îi făcu semn servitorului să mai toarne ceai. 

— Oameni al meu aduce tezaur la factorie a tău. In doi zile. 
Noapte. Mult taina, spuse Jin-qua. Mult pericolă, savvy? Mult 
tare! 

— Savvy. Eu dau hârtie la tine cu sigiliu al meu pentru 
tezaur. Trimit mâine. 

— Nu sigiliu, nu hârtie, nu. Cuvânt mai buna, heya? 

Struan încuviinţă dând din cap. Dar cum să-i explici cuiva, să 
zicem lui Culum, că Jin-qua i-a dat un milion în lingouri de 
argint, ţi-a oferit ocazia unui târg cinstit, deşi ştia că putea să-ţi 
pună orice condiţii, şi că-ţi oferă tot ce doreşti numai pentru o 
strângere de mână? 

— Trei ori zece lac dolar plăteşte Jin-qua, datorii Co-hong. 


Acum An Nou nu datorie. Bun joss, spuse Jin-qua plin de 
mândrie. 

— Da, replică Struan. Bun joss la mine. 

— Mult tare primejdie, Tai-Pan. Nu poate ajute. 

— Mda. 

— Mult tare primejdie. Trebuie aştepte doi nopţi. 

— Aiii iaa, primejdie, îi replică Struan şi luă de pe masă cele 
patru jumătăţi de monedă. Mulţumesc la tine, Chen-tse Jin Arn. 
Mulţumesc la tine mult. 

— Nu mulţumesc, Dirk Struan. Prieten. 

Deodată cel care-l adusese pe Struan la Jin-qua dădu buzna 
în încăpere. Îi spuse ceva în mare grabă lui Jin-qua, care se 
întoarse speriat spre Struan. 

— Servitori trebuie pleacă. Pleacă de la colonia. Toţi pleacă! 


Capitolul şase 

Struan stătea în lectică şi se lăsa legănat de mişcarea 
acesteia în ritmul purtătorilor culi care tropăiau prin ulițele 
tăcute. Cutia aceea închisă de draperii era murdară şi pătată 
de sudoare. Din când în când mai arunca furiş câte o privire 
prin despicătura draperiilor din dreptul ferestrei laterale, 
cercetând străzile. Nu reuşea să vadă cerul, dar simţea că 
zorile erau aproape. Vântul aducea un iz greu de fructe, 
gunoaie şi excremente intrate în putrefacție, amestecate cu 
mirosurile emanate de bucătării, mirodenii, laolaltă cu 
duhneala de sudoare a culilor. 

Cu Jin-qua stabilise un plan mai sigur pentru a duce tezaurul 
la Hong Kong. Aranjase cu el ca să încarce lăzile cu lingouri pe 
o lorce înarmată. După două nopţi această lorce trebuia să fie 
adusă în taină la cheul coloniei. Exact la miezul nopţii. Dacă nu 
se putea, lorcea trebuia lăsată lângă capătul de sud al cheului, 
ridicându-se un felinar la catargul mare şi un altul la prova. Ca 
să fie sigur că nu se va întâmpla nicio confuzie, Jin-qua 
propusese ca drept semn de recunoaştere să vopsească ochiul 
dinspre mal al ambarcaţiei în roşu. Fiecare lorce avea câte doi 
ochi, săpaţi în lemnul de tec al provei. Aceşti ochi erau pentru a 
îmbuna acel joss, dar şi pentru ca să ajute sufletului bărcii să 
vadă înainte. Chinezii ştiau cu toţii că o navă trebuia să aibă şi 
ea nişte ochi cu care să vadă. 

Dar de ce mi-a îngăduit Jin-qua să stăpânesc, fără niciun 
amestec chinezesc, Hong Kong-ul? se întrebă Struan. Cu 
siguranţă că ştie cât de importantă este prezenţa unui 
mandarin. Şi de ce vrea el ca unul din fiii lui să fie şcolit în 
Londra? Să fie Jin-qua, singurul dintre toţi chinezii, atât de 
clarvăzător încât să înţeleagă în cele din urmă că de-acum 
şansele viitorului Chinei vor fi legate pentru totdeauna de 
şansele viitorului Marii Britanii? 

Auzi nişte câini lătrând, şi prin despicătura perdelelor îi zări 
repezindu-se la picioarele culiului din faţă. Dar chinezul care 
ducea felinarul înaintea lecticii se întoarse în fugă şi cu dibăcie, 
căpătată dintr-o lungă experienţă, lovi cu bâta cu vârf de fier şi 
câinii dispărură schelălăind în întuneric. Struan băgă de seamă 
că mai departe, la o încrucişare de drumuri, stăteau nişte 
stegari, un grup de vreo sută poate. Erau înarmaţi şi aveau şi 
felinare. Păstrau o amenințătoare tăcere. Câţiva dintre ei se 


ridicară în picioare şi se îndreptară spre lectică. Culii se 
răsuciră din mers şi o luară pe o uliţă laterală, spre marea 
uşurare a lui Struan. Flăcăule, de acum nu mai ai nimic de 
făcut decât să ajungi cu tezaurul la Hong Kong, în siguranţă. 
Sau în siguranţă la Whampoa, unde îl poţi transborda pe China 
Cloud. Dar până când nu ajunge acolo, în siguranţă, flăcăule, 
nu eşti nici tu în siguranţă. 

Lectica zvâcni în clipa în care unul dintre culi era aproape să 
se prăbuşească într-una din gropile care însemnau mai peste 
tot drumul. Struan îşi întinse gâtul în spaţiul limitat al lecticii, 
încercând să se orienteze. Mai apoi zări catargele unor nave, 
pe jumătate mascate de colibele din jur. Dar înainte nu putea 
recunoaşte nimic din ceea ce vedea. Lectica mai dădu un colţ, 
îndreptându-se spre fluviu, apoi traversă o uliţă îngustă, 
pătrunse în alta. În cele din urmă, undeva în faţă, pe deasupra 
acoperişurilor colibelor, reuşi să vadă cât de cât unele 
construcţii ale coloniei lucind în bătaia lunii. 

Brusc, lectica se opri şi fu trântită fără menajamente jos, 
aruncându-l pe Struan într-o parte. El dădu scurt perdelele la o 
parte şi sări afară cu cuțitul în mână, exact în clipa în care trei 
sulițe străpungeau peretele subţire al lecticii. Trei suliţaşi se 
chinuiau cu disperare să-şi smulgă armele în vreme ce Struan 
se repezi la cel mai aproape de el, îi înfipse şişul în coaste, şi se 
răsuci la vreme pentru a-l întâmpina pe un altul ce se arunca 
asupra lui cu un topor de luptă cu două tăişuri. Lama toporului 
îi şterse umărul, Struan se strâmbă de durere, făcu un pas 
lateral, apucă de mâner şi începu să se lupte cu individul 
pentru a pune stăpânire pe armă. Reuşi să o smulgă din mâna 
lui, iar acesta porni să urle când o suliță ţintită spre Struan îl 
nimeri pe el. Struan se trase cu spatele la zid. Celălalt suliţaş îi 
dădea târcoale, gâfâind din greu şi înjurând. Struan se feri de o 
lovitură, se repezi la el cu toporul fără să-l nimerească, 
individul şarjă cu sulița, aceasta se înfipse în perete prinzându-i 
şi haina. 

Struan îşi smulse poalele hainei şi-şi înfipse cuțitul până în 
plăsele în pântecele lui, îl răsuci, spintecându-l. Struan sări 
peste trupurile căzute, având grijă să se aţină tot cu spatele la 
zidul ce-i asigura protecţia, şi aşteptă la pândă. Individul pe 
care-l înjunghiase într-o parte urla, altul zăcea nemişcat, cel pe 
care-l spintecase se ţinea cu o mână de burtă şi se chinuia să se 


târâie. Struan mai rămase aşa o clipă să-şi adune puterile, când 
o săgeată se înfipse bufnind deasupra capului său. Apucă o 
suliță la întâmplare şi o luă la goană în josul străzii spre 
colonie. Auzi paşi în urma lui şi-şi înteţi goana. Când dădu 
colţul, recunoscu în faţă Strada celor Treisprezece Factorii. 
Aruncă sulița, fugi în zigzag traversând strada şi intră în strada 
Hog, goni pe aceasta din urmă, parcurse la fel şi piaţa plină 
acum de şi mai mulţi stegari. Înainte ca aceştia să-l poată opri, 
el şi trecuse de poarta grădinii. Simţi cum o muschetă îl izbeşte 
în stomac. 

— Oh, tu erai, Dirk! făcu Brock. Unde naiba te preumbli acu? 

— Pe-afară, îngăimă Struan, luptându-se să tragă aer în 
piept. Doamne, Dumnezeule, nişte bandiți împuţiţi au sărit 
asupra mea. 

— Ş-ăla-i sânge de-al tău sau de-al lor? 

La lumina felinarului, Struan îşi sfâşie haina şi cămaşa de pe 
umărul rănit. Rana era superficială şi curată, exact la suprafaţa 
muşchiului. 

— O pişcătură de purice, acolo, mormăi Brock, care luă o 
sticlă de rom şi turnă pe rană, zâmbind când îl văzu pe Struan 
strângând ochii de durere. Şi câţi erau mă rog? 

— Trei! 

— Ş-au reuşit să te taie? Înseamnă c-ai îmbătrânit! şi Brock 
turnă rom în două pahare. 

Struan bău şi se simţi mai întremat. 

— Şi eu care socoteam că faci nani nani. Uşile la tine erau 
închise. Pe un' mi-ai umblat? 

— Aici ce s-a mai întâmplat? 

— Servitorii au întins-o cu toţii acu vreun ceas. Asta-i. Şi mi- 
a trecut mie aşa prin divlă să nu-i chem chiar toţi până 
dimineaţă. Şi când o tuleai tu iepureşte prin piaţă, juma de su' 
de muschete erau îndreptate spre tine. 

— Şi atunci de ce naiba mi-ai băgat patul ăla de armă în 
burtă? 

— Am vrut io să te primesc cu cinste, cum ţi se cuvine. Brock 
dădu nişte rom pe gât. Am vrut io să ştii şi tu că noi nu dormim. 

— Ştie cineva de ce-au fugit servitorii? 

— Nu. 

Brock se îndreptă spre poartă. Stegarii îşi căutau din nou loc 
să se culce. Deasupra orizontului se străduiau să se ivească 


zorii unei zile pline de nervozitate. 

— Treburile arată al naibii de rău, spuse el, cu chipul 
împietrit. Nu prea-mi place mie deloc. Afurisiţii ăia nu-s în stare 
de nimic decât să stea tolăniţi pe jos şi din când în când să mai 
bată din tobele lor blestemate. Mă paşte gândul că mai bine am 
tuli-o de-aci cât o mai putem tuli. 

— Câteva zile suntem în siguranţă. 

Brock clătină din cap. 

— Nu-mi miroase mie-a bine. Ceva e rău de tot. Mai bine am 
tuli-o. 

— E o demonstraţie de intimidare, Brock! 

Struan rupse o bucată din cămaşă şi-şi şterse sudoarea de pe 
faţă. 

— Poa', da' mie nu-mi miroase-a bine şi când mie nu-mi 
miroase-a bine e vremea s-o ştergem! Brock arătă cu degetul 
spre stegari. I-am numărat. O su’ cinzeci. How-qua zicea că-s 
mai bine de o mie împrăştiaţi prin toată colonia. 

— Eu am văzut poate două, trei sute. În partea de est. 

— Pe unde-ai umblat? 

— Prin târg. 

Struan era ispitit să-i spună. Dar asta nu-i de niciun folos, se 
gândi el. Brock o să facă tot ce-i stă în puteri pentru a mă 
împiedica să ajung cu tezaurul în siguranţă. Şi fără tezaurul 
ăsta eşti mort ca toţi morţii. 

— După colţ stă o muiere, îi spuse el cu un aer uşuratic. 

— Frenţia-n muierea aia! Nu eşti tu aşa de prost s-o iei razna 
din colonie pentru o muiere! Brock începu să se tragă nervos 
de barbă. Vii tu într-un ceas să mă înlocuieşti la pază? 

— Da. 

— La prânz o tundem de-aici. 

— Nu. 

— Am zis, la prânz. 

— Nu. 

Brock se încruntă. 

— Ce te ţine pe tine aici? 

— Dacă plecăm înainte de a vedea că avem de-a face cu 
necazuri adevărate, ne pierdem rău de tot cinstea obrazului. 

— Mda, mă gândeam şi io. Nu-mi place s-o şterg aşa. Da’ 
ceva-mi spune că-i mai bine. 

— Mai aşteptăm câteva zile. 


Brock deveni foarte bănuitor. 

— Doar ştii şi tu că io n-am sfeclit-o niciodată, ş-am ştiut 
când s-o întind. De ce tu mai vrei să mai rămâi? 

— Ti-sen iar s-a apucat de vechile lui tertipuri. De data asta 
n-ai dreptate. Într-un ceas vin şi te schimb, îi mai spuse Struan, 
şi intră în clădire. 

Ei, cam ce coace în el bătrânul Dirk? încercă să se 
dumirească Brock. Tuşi tare ca să-şi dreagă glasul; nu-i plăcea 
deloc izul de primejdie care părea să vină dinspre noaptea ce 
sta să se sfârşească. 


Struan urcă treptele de marmură ale scării ce ducea spre 
apartamentul lui. Pe pereţi atârnau picturi de Quance şi desene 
chinezeşti pe mătase. Pe paliere erau înşiraţi dragoni Ming 
uriaşi, din lemn de tec, ca şi dulapuri din aceeaşi esenţă. Pe 
coridoarele ce se deschideau de la primul palier se vedeau 
picturi înfăţişând corăbii şi lupte navale, iar pe un piedestal era 
modelul la scară redusă al navei Victory. Struan descoperi că 
uşa spre apartament era închisă cu cheia. 

— Deschideţi uşa, spuse el şi aşteptă, ca îndată Ah Gip să-i 
deschidă. 

— Unde naiba ai dispărut, May-may? izbucni el, încercând să 
nu-şi manifeste uşurarea când le văzu. 

May-may stătea în întuneric, lângă fereastră, îi spuse ceva 
lui Ah Gip şi apoi îi făcu semn să plece. Struan zăvori uşa. 

— Unde naiba ai dispărut? 

Ea apăru în bătaia luminii felinarului şi el tresări când îi zări 
paloarea. 

— Ce s-a-ntâmplat? 

— O mulţime de zvonuri, Tai-Pan. Se zice că toţi barbarii vor 
fi trecuţi prin sabie. 

— Nicio noutate. Unde ai fost tu? 

— Da, dar prezenţa stegarilor e o noutate. Se zice că Ti-sen e 
în dizgrație. Că a fost condamnat la moarte. 

— E o prostie. E doar vărul împăratului, şi stăpâneşte cea 
mai mare avere din China după împărat. 

— Se zice că împăratul e al naibii de supărat pentru că Ti- 
sen a încheiat tratatul, aşa că Ti-sen trebuie să fie torturat în 
public. 

— E o aiureală! Struan se apropie de sobă şi îşi scoase haina 


şi cămaşa. Unde-ai fost? 

— Ce-ai păţit? exclamă ea, văzându-i rana. 

— M-au atacat nişte tâlhari de drumul mare. 

— L-ai văzut pe Jin-qua? 

Struan rămase încremenit. 

— De unde ştii tu de Jin-gqua? 

— M-am dus să mă închin dinaintea Supremei lui Doamne şi 
să-i aduc toată cinstirea. Ea mi-a spus că tocmai s-a întors Jin- 
qua şi că a trimis după tine. 

Struan nu ştiuse până acum că May-may o cunoştea pe 
Suprema Doamnă a lui Jin-gqua şi îl cuprinse atâta furie din 
pricina asta că-şi alungă gândul din minte. 

— De ce naiba nu mi-ai spus unde pleci? 

— Pentru că nu mi-ai fi dat voie, îi replică tăios May-may. 
Voiam neapărat s-o văd. Şi să-mi fac părul şi să consult 
astrologul. 

— Ce? 

— Soţiile lui  Jin-qua au o  coafeză nemaipomenită. 
Nemaipomenit ce se pricepe la păr. Femeia asta are faimă în 
tot Kwangtung-ul. Ia foarte scump. Astrologul zice că e un joss 
bun acum. Foarte bun. Dar să luăm aminte la construirea 
caselor. 

— Îţi rişti tu viaţa ca să sporovăieşti cu nu ştiu ce vrăjitor şi 
să-ţi faci părul? izbucni Struan. Ce naiba nu-ţi convine la părul 
tău? E frumos şi aşa cum e el. 

— Tu habar n-ai de lucrurile astea, Tai-Pan, îi replică ea 
reţinută. Acolo trag şi eu cu urechea la zvonuri. La coafeză! Îi 
luă mâna şi-l obligă să-i pipăie părul. Vezi! Acum e mult mai 
moale, nu? 

— Nu, deloc. Pe Dumnezeul meu dacă mai pleci fără să-mi 
spui şi mie unde te duci, am să-ţi trag la fund de n-ai să mai 
poţi sta pe el o săptămână. 

— Ia încearcă numai, Tai-Pan, îi replică ea şi-l fulgeră cu 
privirea. 

Struan o înşfăcă iute şi o duse până la pat, fără să se uite că 
se zbătea, îi săltă poalele veşmântului şi jupoanelor de 
dedesubt şi-i arse una peste fund de-l ustură palma, după care 
o aruncă pe pat. N-o mai plesnise niciodată. Cum stătea pe pat, 
May-may se repezi la el şi încercă furioasă să-l zgârie pe faţă cu 
unghiile ei lungi. Un felinar căzu pe podea şi se sparse când 


Struan o înşfăca şi o suci cu fundul în sus din nou şi începu s-o 
pălmuiască. Ea se zbătu să scape, îşi repezi unghiile spre ochii 
lui, şi doar foarte puţin i-a lipsit să nu nimerească, dar îi lăsă 
dungi pe obraz. O apucă de încheieturile mâinilor, o răsuci iar, 
îi smulse veşmântul lung de deasupra şi hainele de dedesubt şi 
începu s-o plesnească peste fesele goale cu palma. Ea se luptă 
să se întoarcă, îl lovi cu cotul în vintre şi se repezi iar cu 
unghiile la faţa lui. Adunându-şi toată puterea, el o ţintui de 
pat, dar ea izbuti să-şi răsucească capul şi-şi înfipse dinţii în 
braţul lui. Aproape îşi pierdu suflarea de durere, dar o plesni 
mai departe, iar ea îşi băgă dinţii mai adânc. 

— Pe Dumnezeu, n-ai să mai îndrăzneşti tu să mă muşti 
vreodată, spuse el cu dinţii încleştaţi. 

Ea îşi împlântă dinţii şi mai adânc, dar el nu-şi smulse într- 
adins braţul. De durere îi dădură lacrimile, dar o plesnea pe 
May-may din ce în ce mai tare, numai peste fese, până când 
simţi că-l doare mâna. În cele din urmă ea îşi descleştă dinţii. 

— Nu... nu mai da... te rog... nu... te rog, scânci şi începu să 
hohotească neajutorată cu capul înfundat în pernă. 

Struan îşi trase sufletul. 

— Ei, acum zi că-ţi pare rău că ai plecat fără să ceri voie. 

Fesele ei umflate, numai dungi, se încordară din nou şi ea se 
cutremură cu totul în aşteptarea palmei care avea s-o lovească, 
dar el nu mai ridică mâna asupra ei. Ştia că îndărătnicia unui 
animal de rasă trebuie doar îmblânzită, nu distrusă. 

— Îţi dau trei secunde. 

— Iertare... iertare. M-ai făcut să mă doară, m-ai făcut să mă 
doară rău, scânci ea. 

Struan se ridică de pe pat şi ţinând mâna în lumină, cercetă 
rana. May-may îşi băgase colții adânc de tot în braţul lui şi 
curgea sânge. 

— Vino aici, spuse el calm. Ea nu se mişcă şi continuă să 
plângă. Vino aici, repetă el chemarea, şi de data asta vocea lui 
era bici şi ea sări în pat. 

Nici nu se uită la ea. Ea îşi adună ce veşminte mai 
rămăseseră pe ea şi se chinui să coboare din pat. 

— Nu ţi-am spus să te îmbraci! Ţi-am zis să vii aici. 

Se grăbi să vină lângă el, arătându-şi ochii înroşiţi, pudra şi 
machiajul mânjindu-i obrazul. El îşi puse ferm braţul pe tăblia 
mesei, îşi şterse sângele care şiroia încet şi turnă brandy pe 


fiecare urmă lăsată de dinţi. Aprinse un chibrit şi i-l dădu ei. 

— Arde cu flacăra fiecare rană, la rând. 

— Nu! 

— Pe rând! spuse el. Muşcătura de om e la fel de otrăvitoare 
ca şi cea a unui câine turbat. Grăbeşte-te. 

I-au trebuit trei chibrituri, şi de fiecare dată plângea parcă 
tot mai mult, îngreţoşată de duhoarea de carne arsă, dar mâna 
nu-i tremură. Şi de fiecare dată când brandy-ul se aprindea, 
Struan scrâşnea din dinţi şi nu zicea nimic. Când s-a terminat, 
Struan vărsă şi mai mult brandy peste rănile înnegrite, iar May- 
may se repezi la oala de noapte şi vomită îndelung. Struan puse 
îndată apă fierbinte din ibric pe un prosop şi tamponă cu 
blândeţe fundul lui May-may, iar când termină, îi şterse obrazul 
cu delicateţe şi la urmă îi dădu apă caldă să-şi clătească gura. 
O săltă în braţe şi o aşeză uşor în pat, după care voi să plece, 
dar ea se tinu de el şi începu să plângă, plânsul acela din 
adâncul sufletului care spală ura. Struan o legănă şi o linişti 
până când ea adormi. După care ieşi din cameră şi preluă 
serviciul de pază de la Brock. 


La prânz avu loc un alt consiliu. Mulţi voiau să plece de 
îndată. Dar Struan îl domină pe Brock şi-i convinse pe 
negustori să aştepte până a doua zi. Au acceptat cu foarte 
puţină tragere de inimă, şi au hotărât să se mute cu toţii în 
factorie pentru a se putea apăra reciproc. Cooper şi americanii 
se retraseră în propria lor factorie. Struan se întoarse în 
apartament. 

May-may îl întâmpină plină de patimă. Apoi au dormit 
amândoi, liniştiţi. La un moment dat s-au trezit amândoi şi ea îl 
sărută somnoroasă şi-i şopti: 

— Ai avut dreptate să mă baţi. Am greşit, Tai-Pan. Dar să nu 
mă baţi niciodată dacă nu greşesc. Pentru că şi tu trebuie să 
dormi şi atunci am să te omor. 

În cartul de mijloc liniştea lor fu tulburată. Wolfgang Mauss 
bătea cu pumnii în uşă. 

— Tai-Pan, Tai-Pan! 

— Da. 

— Repede! Jos! Grăbeşte-te! 

Se putea auzi vuietul mulţimii care mişuna în piaţă. 


Capitolul şapte 

— Şi doar tata v-a prevenit pe toţi, fir-aţi să fiţi! spuse Gorth, 
întorcându-se de la fereastra salonului şi croindu-şi drum 
printre ceilalţi negustori. 

— Am mai văzut noi adunându-se mulţimea şi înainte! 
replică Struan tăios. Şi doar ştiţi cu toţii că întotdeauna sunt la 
cheremul mandarinilor şi pleacă atunci când li se porunceşte 
tot de către ei. 

— O fi, da’ nu ca ăştia! insistă Brock. 

— Probabil că există un motiv anume. Dar deocamdată nu-i 
niciun temei să ne facem griji. 

Piaţa era blocată de o mulţime de chinezi care se adunau de 
pretutindeni, unii purtând felinare, alţii torţe. Câţiva erau 
înarmaţi. Şi toţi strigau într-un glas. 

— Poa’ să fie vo’ două, trei mii de ticăloşi, spuse Brock, care 
apoi strigă: Hei, Wolfgang, ce tot urlă diavolii ăia de păgâni? 

— Moarte diavolilor de barbari. 

— Ce obrăznicie afurisită! murmură Roach, un individ 
mărunţel, ca o vrăbiuţă, a cărui muschetă părea mai înaltă 
decât el. 

Mauss se uită din nou la mulţimea aceea, inima îi bătea să-i 
spargă pieptul, îşi simţea veşmintele cleioase de atâta sudoare 
câtă curgea pe el. Doamne, ăsta-i sorocul pe care l-ai ales? 
Sorocul martiriului fără seamăn? 

— Mă duc eu să le vorbesc, să le predic, spuse el cu glas 
răguşit, jinduind pacea unui astfel de sacrificiu, dar şi 
înspăimântat de el. 

— O nepreţuită idee, domnule Mauss, spuse Rumajee cu 
vocea lui plăcută, în vreme ce clipea nervos din ochii negri, 
uitându-se când la Mauss, când la gloata adunată, şi iar la 
Mauss. Trebuie să asculte de îndemnurile dumneavoastră, sir. 

Struan văzu sudoarea curgând pe el picătură cu picătură şi 
paloarea neobişnuită a chipului său, şi-l ajunse când era de- 
acum la uşă. 

— N-o să faci una ca asta. 

— Tai-Pan, a venit sorocul. 

— Nu-ţi răscumperi tu păcatele atât de uşor. 

— Cine eşti tu să judeci? şi Mauss încercă să treacă de el, 
însă Struan nu se clinti din cale. 

— Am vrut să spun că ispăşirea e un proces îndelungat şi 


plin de suferinţă, spuse el cu blândeţe. 

Văzuse în alte două rânduri această comportare ciudată a lui 
Mauss. Se întâmplase de fiecare dată în timpul unei lupte cu 
piraţii, şi după ce se încinsese bătălia, Mauss îşi lăsase arma 
jos şi se îndreptase spre duşmani într-o stare de extaz religios, 
căutându-şi moartea. 

— E un proces îndelungat... 

— Mântuirea... mântuirea Domnului e... e greu de dobândit, 
îngăimă Mauss, simțind că îl strângea ceva de gât încât abia 
putea vorbi, bucuros că se găsise cineva să-l oprească şi fiindu-i 
silă de sine că era bucuros. Voiam doar... 

— Perfect. Io ştiu totul despre mântuire, se băgă în vorbă 
Masterson care îşi împreună palmele şi adoptă o postură plină 
de pioşenie. Doamne, păzeşte-ne de afurisiţii de păgâni! Tai- 
Pan, nu pot înghiţi mai mult. Afurisită fie toată zarva asta! 

Cu un efort, Mauss reuşi să se stăpânească, simțindu-se în 
toată goliciunea lui dinaintea lui Struan, care, o dată mai mult, 
văzuse în adâncul sufletului lui. 

— Da... da. ai dreptate. Adevărat... 

— Şi apoi, dacă te pierdem şi pe tine, cine mai rămâne să 
predice cuvântul Domnului? spuse Struan şi-şi promise să-l 
supravegheze pe Mauss dacă aveau să aibă necazuri cu 
adevărat. 

— Bun înţeles, întări şi Masterson, suflându-şi nasul în 
degete. Ce rost are să aruncăm un creştin atât de preţios în 
gura lupilor? Adunătura asta de ticăloşi sunt stârniţi rău de tot 
şi apucaţi, nu-s în stare să asculte ei acum o predică. Domnul 
să ne ocrotească. Fir-ar să fie al naibii, Tai-Pan, ţi-am zis eu că 
se lasă cu un atac. 

— La naiba ai spus! strigă Roach din celălalt capăt al 
încăperii. 

— Da’ ţie cine ţi-a cerut părerea, la naiba? Aveam şi eu o 
discuţie aşezată cu Tai-Pan şi reverendul Mauss, îi strigă la 
rândul lui Masterson, apoi către Mauss: De ce nu spui o 
rugăciune şi pentru noi, ei? La urma urmei, la naiba, noi 
suntem creştinii. 

Se înghesui şi el spre fereastră. 

— Nu mai poate nimeni să se uite pe fereastră de răul 
vostru? Să vadă ce se mai întâmplă? 

Mauss îşi şterse sudoarea de pe frunte. Doamne Dumnezeule 


şi milostiv Isus, unicul tău fiu, născut din tine, dă-mi mântuirea 
ta. Adu-mi discipoli şi misionari ca să pot lepăda povara ta. Şi 
te binecuvântez că l-ai trimis la mine pe Tai-Pan care-i 
conştiinţa mea şi mă vede aşa cum sunt. 

— Mulţumesc, Tai-Pan. 

Uşa se dădu de perete şi în încăpere pătrunseră mai mulţi 
negustori. Toţi erau înarmaţi. 

— Ce naiba se întâmplă aici? 

— Habar n-are nimeni, le răspunse Roach. Acum era linişte 
şi pace, în clipa aialaltă a început să tot curgă mulţimea asta. 

— Pariu că nu-l mai vedem noi pe bătrânul Eliksen, 
sărmanul. Bietul de el cred că zace pe undeva cu gâtul retezat, 
spuse Masterson, cu o expresie ce nu prevestea nimic bun, în 
vreme ce-şi punea capsele la muschetă. În noaptea asta o să 
răposăm cu toţii în paturile noastre. 

— Ah, mai ţine-ţi fleanca, îl apostrofă Roach. 

— Eşti un vestitor al blândeţii şi mângâierii, nu-i aşa? îi 
replică şi Vivien, un negustor cât un taur, care-l privi chiorâş pe 
Masterson. De ce nu te pişi în pălărie de pe-acum? 

Ceilalţi negustori începură să vocifereze care mai de care, în 
timp ce Gorth îşi croi drum cu umerii spre uşă. 

— Îmi adun oamenii mei de nădejde şi-i expediez pe ăştia 
direct în iad. 

— Nu! Vocea lui Struan plesni ca un bici, şi se făcu linişte. 
Deocamdată nu ne-au pricinuit niciun rău. Ce te-a apucat, 
Gorth? i-au băgat frica-n oase câţiva amărâţi care te înjură? 

Gorth se făcu roşu la faţă şi porni spre Struan, dar Brock se 
puse între ei. 

— Stai blând! îi porunci el. Fă de pază în grădină şi primu’ 
chinez care intră n-ai decât să-i zbori creierii afurisiţi! 

Gorth îşi stăpâni furia cu mare efort şi ieşi. Toţi începură din 
nou să trăncănească. 

— N-a fost frumos să-l stârneşti pe bietul flăcău, Dirk! Brock 
îşi turnă o stacană de bere şi o bău cu sete. Putea să-ţi ia capul 
şi să ţi-l aşeze în palmă. 

— Putea. Dar putea şi să înveţe cum să se poarte. 

— Iartă-mă, domnule Struan, interveni Rumajee, 
nervozitatea făcându-l să treacă peste politeţe. Sunt oameni de 
pază şi la poarta din spate? 

— Da, trei oameni de-ai mei. Ei trei pot ţine piept unei 


armate întregi de amărâţi din ăştia. 

Între negustori se stârni brusc scandal şi Roach strigă: 

— Eu sunt de partea lui Gorth. Eu zic să ne croim cu armele 
drum să ieşim de-aici chiar în clipa asta. 

— Dacă va fi nevoie, aşa vom face, îi replică Struan. 

— Mda, mârâi Brock. Dacă o facem acu e ca şi cum am 
căutat-o cu lumânarea. Musai să mai aşteptăm şi stăm de pază 
pân’ se mai luminează oleacă. Poa’ c-atunci se cară şi ăştia. 

— Şi dacă nu se cară? Ei? Uite asta vreau eu să ştiu. 

— Atunci vărsăm şi noi puţin sânge. Am strecurat trei 
oameni de-ai mei în lorcea noastră şi le-am poruncit să stea în 
mijlocul fluviului. La bord e ş-un tun de zece livre. 

Struan începu să râdă. 

— Socot că domnului Brock i se cuvine un vot de încredere. 

— Pe Dumnezeul meu, domnu' Brock, eşti deştept foc! spuse 
Masterson. Trei urale pen' domn Brock. 

Uralele răsunară şi Brock rânji în felul lui. 

— Mulţam tare mult, băieţi. Acu mai bine să punem şi noi 
capu’ jos şi să dormim. Nu-i nicio primejdie. 

— Gott im Himmel! Uitaţi-vă! arătă Mauss pe fereastră afară 
cu ochii ieşiţi din orbite. 

Din strada Hog se scurgea spre piaţă o procesiune cu 
lanterne, gonguri şi tobe. În frunte erau stegari, cu nişte 
nunceaguri în mână, croindu-şi cu ele drum prin gloată, în faţă 
păşea un personaj îmbrăcat cu un veşmânt bogat. Hainele-i 
erau din cele mai scumpe, în schimb mergea cu picioarele 
goale, fără pălărie pe cap, şi se poticnea mereu sub povara 
lanțurilor care-l stânjeneau. 

— Doamne Dumnezeule! exclamă Struan. E chiar Ti-sen. 

Procesiunea îşi făcu drum până în mijlocul pieţei unde se 
opri. Din procesiune făceau parte toţi negustorii chinezi din Co- 
hong, în afară de Jin-qua. Însemnele de ceremonie ale rangului 
le fuseseră smulse de pe tichie, şi stăteau acum tremurând din 
toate mădularele. Când îi văzu astfel mulţimea începu să-şi 
bată joc de ei şi să-i huiduie. Atunci şeful stegarilor, un 
războinic înalt, cu barba neagră, izbi într-un gong imens şi 
gloata făcu din nou linişte. 

În piaţă îşi făcu apariţia o lectică deschisă, însoţită în faţă şi 
în urmă de stegari călare. În lectică stătea tolănit, în costum 
complet de ceremonie, gri şi stacojiu, însuşi Hi'pia-kho, Hoppo 


imperial. Un mandarin manciurian, bondoc, cu cărnurile 
atârnând pe el iar gâtul aproape că nu i se mai cunoştea, dar în 
mâini vântura evantaiul imperial, însemn al dregătoriei sale. 
Evantaiul era din fildeş şi bătut în jad. Lectica demnitarului fu 
lăsată jos în mijlocul pieţei, iar şeful stegarilor răcni o poruncă. 
Toţi cei din piaţă se prosternară de trei ori la rând şi apoi se 
ridicară din nou în picioare. Hoppo desfăşură un pergament şi 
la lumina unui felinar ţinut de unul din stegari începu să 
citească cu o voce stridentă. 

— Ce “ice? îl întrebă Brock pe Mauss. 

— Uite-l colo pe bătrânul How-qua, spuse Masterson şi 
începu să râdă. Al naibii de tare-i mai tremură târtiţa... 

— Vă rog, linişte! nu pot auzi, hein? interveni Mauss, care-şi 
întinsese gâtul pe fereastră afară, şi ascultară cu toţii. E un 
edict imperial, spuse Mauss iute. Şi trădătorul Ti-sen, fostul 
nostru văr, trebuie să fie de îndată pus în lanţuri şi trimis spre 
capitala noastră sub sentinţa de condamnare la moarte... Nu 
mai aud, hein? Staţi puţin... şi tratatul demn de tot disprețul 
numit Convenţia de la Chuenpi, pe care l-a semnat fără 
încuviințarea noastră, se revocă. Barbarilor li se porunceşte să 
plece din imperiul nostru, şi din Canton şi din Hong Kong sub 
ameninţarea pedepsei cu moartea în chinuri prelungite. Şi... 

— Nu cred una ca asta, pufni Roach. 

— Ţine-ţi fleanca. Cum vrei să mai audă Wolfgang ceva? 

Mauss asculta încordat vocea aceea stridentă, stranie, care 
spărgea tăcerea apăsătoare. 

— Ni se porunceşte să părăsim ţara, spuse el. Şi trebuie să 
plătim şi o despăgubire pentru toate necazurile pe care le-am 
produs. Nu va mai avea loc niciun fel de negoţ decât sub 
prevederile celor Opt Porunci. Reginei Victoria i se porunceşte 
să vină în persoană la Canton în costum de doliu... ceva 
despre... se pare că pe capul nostru s-au pus nişte 
recompense... şi... „ca simbol al supărării noastre, criminalul 
Ti-sen va fi certat cu biciul în mod public, şi toate bunurile lui 
sunt confiscate. 'Temeţi-vă de mânia mea şi ascultați cu 
nesmintită supunere!” 

Şeful stegarilor se apropie de Ti-sen şi cu nunceagul îi făcu 
semn spre pământ. Alb ca varul, Ti-sen îngenunche, şi şeful 
stegarilor ridică arma, apoi îşi luă vânt şi-l lovi pe Ti-sen în 
spinare. lar şi iar şi iar. În piaţă nu se mai auzi nicio suflare, 


doar şuieratul nunceagului. Ti-sen şi prăbuşi cu faţa în jos şi 
stegarul continuă să-l lovească. 

— Nu pot să-mi cred ochilor! 

— E imposibil să poruncească una ca asta! adăugă Mauss. 

— Dacă lui Ti-sen îi fac ei una ca asta, atunci, pe Dumnezeu, 
or să ne ucidă pe toţi. 

— Prostie! Noi putem ocupa China când vrem. 

Brock începu să râdă în hohote. 

— Ce-i aşa de vesel, hein? îl întrebă Mauss enervat. 

— Asta înseamnă din nou război, spuse Brock. Bine atunci, 
zic io! şi-i aruncă o privire lui Struan, luându-l peste picior. Şi 
doar ţ-am zis io, flăcăule. Cu asta-ai să te-alegi dacă faci un 
tratat atât de blând cu ticăloşii. 

— Trebuie să fie la mijloc vreo viclenie, îi replică Struan 
liniştit, dar în sufletul lui era cutremurat de ceea ce se 
întâmpla. Ti-sen e cel mai bogat om din China. Împăratul are 
nevoie de un vinovat, de un ţap ispăşitor. Şi de toată averea lui 
Ti-sen. Ca să-şi spele obrazul. Aşa-şi spală împăratul obrazul. 

— Tu cu obrazul tău cu tot, mârâi Brock deloc înveselit 
acum. Ş-o să-ţi jupoi obrazul! S-a terminat cu tratatul, s-a 
terminat cu negoţul, s-a terminat şi cu Hong Kong-ul, s-a 
terminat şi cu tine, şi cu toată vorbăria ta despre obraz. 

— Greşeşti rău de tot, Tyler. Hong Kong-ul e abia la început, 
îi replică Struan. O mulţime de lucruri s-au pornit de-acum. 

— Mda, război, fir-ar să fie. 

— Şi dacă-i război, unde-i baza întregii flote, ei? Macao nu e 
de niciun folos aşa cum n-a fost niciodată... e pe continent, şi 
chinezii pot da buzna acolo cât ai clipi. Dar nu şi pe insula 
noastră, pe Dumnezeu! Nu atunci când mai e şi flota noastră 
care o apără. Sunt de acord că fără Hong Kong am fi cam 
terminati. Că fără el n-am fi în stare să pornim într-o campanie 
spre nord. Niciodată. Şi nici să apărăm mai ştiu eu ce porturi şi 
aşezări vom mai dobândi pe continent în viitor. Tyler, mă auzi 
bine? Hong Kong-ul e cheia întregii Chine. Ţi-a căşunat ţie pe 
Hong Kong. 

— Dumnezeule, io ştiu ce-nseamnă să faci dintr-o insulă o 
fortăreață, izbucni Brock, acoperind corul afirmativ al 
celorlalţi. Da' Hong Kong nu e singurul loc potrivit, ş-am tot zis. 
Chushan e mai bun. 

— Nu poţi apăra insula Chushan aşa cum poţi apăra Hong 


Kong-ul, interveni Struan înfierbântat, ştiind că Brock era 
implicat în asta aşa cum erau cu toţii. Insula aceea „golaşă, şi 
blestemată”, cum îi zici tu, ea e tot viitorul tău afurisit. 

— Poa’ că da, poa’ că nu, îi replică Brock nemulţumit. Asta o 
s-o vedem noi. Da’ tu n-ai să fii printre noi să te bucuri şi tu de 
Hong Kong nicicum. Io o să fiu stăpânul gorganului şi tu ai să 
fii terminat de tot. 

— Nu fi tu atât de sigur, îi spuse Struan, cercetând piaţa. 

Biciul se ridica mai departe şi se abăâtea asupra 
condamnatului. li era milă de Ti-sen, care fusese prins într-o 
capcană pentru care nu era vinovat, fiindcă nu fusese dorinţa 
lui să facă ce făcuse. Nu el căutase să pună mâna pe dregătoria 
de plenipotenţiar al părţii chineze - i se poruncise. Era prins în 
capcana epocii în care trăia. Aşa cum fuseseră prinşi în 
capcană, de îndată ce se făcuse această primă mişcare, şi 
Struan însuşi şi Longstaff, şi Brock, şi Hoppo, şi toţi ceilalţi. Iar 
urmarea va fi la fel de implacabilă ca şi biciul. La fel ca şi data 
trecută, armata se va mişca împotriva Canton-ului. Mai întâi 
trebuie să ocupi forturile pe măsură ce te apropii de Canton, 
pentru ca apoi să ameninţi oraşul, şi-i destul. Nici nu va fi 
nevoie să fie ocupat Conton-ul, pentru că oraşul va plăti primul 
despăgubirile. Apoi, la vară, când vânturile vor fi prielnice, din 
nou spre nord, către gurile fluviului Pei Ho şi locurile sale de 
debarcare; şi apoi din nou împăratul, prins şi el în capcană ca 
toţi ceilalţi, va cere pace. Şi atunci tratatul va rămâne în 
vigoare, pentru că fusese un tratat cinstit. Apoi, o dată cu 
trecerea anilor, chinezii îşi vor deschide porturile din propria 
lor dorinţă, văzând că englezii pot să le ofere multe: lege, 
dreptate, dreptul sfânt de proprietate, libertate. Fiindcă 
chinezul de rând vrea şi el exact ce dorim şi noi, se gândi el, şi 
nu e nicio osebire între noi. Putem munci laolaltă spre folosul 
tuturor. Poate că noi o să-i ajutăm pe chinezi să scuture jugul 
barbarilor manciurieni. Şi asta se va şi întâmpla, acum că 
există un tratat bine gândit, şi suntem şi răbdători, şi o să 
jucăm jocul acesta al Chinei după regulile chinezeşti şi după o 
chinezească scurgere a vremii. Vreme măsurată nu în zile sau 
în ani, ci în generaţii. Şi atâta vreme cât putem face şi negoţ cu 
ei în timp ce aşteptăm. Că fără negoţ lumea va deveni iar ceea 
ce a fost odată - un iad în care lege însemna doar braţul celui 
mai tare şi biciul cel mai amarnic. Cei blânzi nu vor moşteni 


niciodată pământul. Mda, dar cel puţin pot fi apăraţi de lege să- 
şi trăiască soarta aşa cum doresc. 

După ce Ti-sen îşi primi pedeapsa celor o sută de lovituri, 
stegarii îl culeseră de pe jos. Pe faţă şi pe gât îi şiroia sângele, 
iar veşmintele îi erau îmbibate de sânge şi sfâşiate. Gloata 
rânjea şi zbiera în delir. Un stegar bătu într-un gong, dar 
mulţimea nu-i dădu nicio atenţie, şi alţi stegari se repeziră în ei, 
lovindu-i cu biciul, cu armele. Izbucniră vaiete, mulţimea se 
trase înapoi şi făcu linişte. Hoppo făcu un gest poruncitor spre 
grădină. Lectica fu ridicată şi stegarii se puseră în mişcare în 
faţa ei, mânuind biciul pentru a-şi croi drum către neguţători. 

— Haideţi! le spuse Struan lui Mauss şi Brock. Voi toţi 
ceilalţi să fiţi pregătiţi pentru cazul că urmează să ne atace. 

leşi în grabă în grădină, urmat îndeaproape de Brock şi 
Mauss. 

— Eşti bolnav la cap? strigă la el Brock. 

— Nu. 

Priviră încordaţi cum gloata se desfăcea în două şi stegarii 
ajunseră la poarta grădinii. Hoppo nu catadicsi să coboare din 
lectică, dar strigă spre ei poruncitor. 

— Domnule Struan, vă porunceşte să luaţi o copie a acestui 
edict, îi suflă Mauss. 

— Spune-i că nu suntem îmbrăcaţi în costum de ceremonie. 
Un act atât de important trebuie să aibă parte de mare 
ceremonie pentru a-i conferi cinstea pe care o merită. 

Hoppo se arătă descumpănit. După un moment de tăcere 
glăsui din nou. 

— Spune: Barbarii nu au niciun fel de ceremonial şi nu sunt 
demni nici de dispreţ. Dar Fiul Cerului, cu toate astea, a 
îndemnat la milostivire faţă de cei care se tem de el. Astăzi 
dimineaţă la locuinţa mea să se înfăţişeze o delegaţie, la ora 
şarpelui. 

— Când naiba e ora asta? întrebă Brock. 

— Şapte dimineaţa, îi replică Mauss. 

— Da' n-o să ne vârâm singuri capu-n capcana lui afurisită. 
Spune-i că n-are decât să se cufurească-n nădragi. 

— Spune-i, interveni Struan, că în conformitate cu cele Opt 
Porunci nu ni se îngăduie să se întâlnim direct cu înaltul 
Hoppo, ci trebuie să primim toate documentele prin 
reprezentanţii Co-hong, aici, în colonie. Dar ora şarpelui nu ne 


lasă răgazul necesar! Îşi ridică ochii spre cer, zorii începeau să 
mijească în zare. Când e ora unsprezece noaptea? 

— Ora şobolanului, îi răspunse Mauss. 

— Atunci spune-i că o să primim documentul de la Co-hong 
cu toată ceremonia cuvenită la ora şobolanului. La noapte! 

— Cu ceremonia cuvenită! Deştept mai eşti, Dirk, îi spuse 
Brock. E vreme destulă să-i pregătim o primire de să-i dea şi lui 
oleacă de sânge! 

Mauss asculta cuvintele dregătorului Hoppo. 

— Zice că cei din Co-hong vor înmâna edictul la ora şarpelui, 
adică până la ora nouă dimineaţa, astăzi! Şi toţi barbarii 
trebuie să părăsească de-acum colonia până la ora oii, ora unu 
după-amiază. 

— Spune-i că ora unu nu ne dă răgazul de care avem nevoie. 
La ora oii, mâine! 

— Spune că trebuie să evacuăm colonia până la ora trei 
după-amiază, încă azi, ora maimuţei, că ni se cruţă viaţa numai 
până la ora aceea şi putem părăsi colonia nestingheriţi. 

— Spune-i la ora maimuţei, mâine! 

Hoppo îi răspunse lui Mauss şi apoi lătră o poruncă. Lectica 
fu ridicată şi procesiunea porni să se formeze din nou. 

— A spus că trebuie să părăsim colonia azi. La ora maimuţei. 
Trei după-amiază. 

— Mânca-l-ar flăcările iadului să-l mănânce! strigă Struan, 
turbat de furie. 

Procesiunea se îndreptă spre strada Hog. Unul dintre stegari 
îl îmbrânci pe Ti-sen în urma lecticii şi-l biciui când acesta se 
poticni, iar mai mulţi, dădură iama în gloata care se scurse din 
piaţă. Stegarii care rămaseră se împărţiră în două grupuri, unul 
se trase mai aproape de factorie, tăindu-i legătura cu strada 
Hog, cealaltă se postă la vest; în felul acesta factoria era 
complet înconjurată. 

— De ce te tot zbuciumi să obţii o amânare? îl întrebă Brock. 

— Aşa e normal când e vorba de târguială. 

— Doa' ştii bine că după tot ce i se-ntâmplă lui Ti-sen, nici 
viaţa lui Hoppo nu face destule parale ca să-şi îngăduie răgazul 
cerut. Şi ce-i atât de important ca să mai zăboveşti aici încă o 
noapte, ei? Cei mai mulţi din noi pleacă încă de azi. Că doar 
urmează şi licitaţia terenurilor. 

Isuse Cristoase, ai milă! se rugă Struan, ştiind că Brock avea 


dreptate. Cum să izbutesc eu să stau şi să aştept sosirea 
tezaurului? 

— Ei? insistă Brock. 

— Niciun motiv. 

— Tre’ să fie unu, spuse apăsat Brock şi apoi intră în 
factorie. 


Cu toată exactitatea, la ora şarpelui tot soborul neguţătorilor 
din Co-hong pătrunse în piaţă, escortat de cincizeci de stegari 
în răpăit de gonguri şi tobe. Stegarii care asigurau paza 
factoriei i-au lăsat să treacă, apoi au închis accesul, 
strângându-şi rândurile. Jin-qua nu se vedea nici de data asta. 
Dar era de faţă fiul lui, How-qua, neguţător de frunte în Co- 
hong. How-qua, un dolofan de vârstă mijlocie, zâmbea 
întotdeauna. Dar acum avea o mutră serioasă şi curgea apa pe 
el, fiind atât de îngrozit încât aproape scăpă din mână edictul 
imperial frumos făcut sul şi legat cu panglică stacojie. Ceilalţi 
neguţători care-l însoțeau erau la fel de înspăimântați. 

Struan şi Brock se pregăteau să-i primească în grădină, 
îmbrăcaţi în cele mai bune redingote, cravată albă şi joben. 
Struan se bărbierise proaspăt, iar Brock îşi pieptănase barba. 
Amândoi purtau în chip ostentativ câte o floare la butonieră. 
Ştiau că prin această ceremonie obrazul lor avea mult de 
câştigat în măsura în care cel al lui Hoppo pierdea. 

— Mare dreptate ai, îi spuse Brock, însoţindu-şi vorbele de 
râsul lui răguşit. Io şi Struan o să primim afurisitul ăla de edict, 
şi de nu ne purtăm aşa cum se cuvine, taman ca ei, atunci poa’ 
c-o să ne şi pună pe foc şi o să ne prăjească taman ca pe 
şobolani în capcană şi n-o să ne mai lase răgazul pe care ni l-au 
dat. Şi acu’ faceţi toţi aşa cum ne-a zis Struan. 

Delegaţia lor se opri la poartă. Mauss o deschise şi Struan şi 
Brock păşiră până-n prag. Struan şi Brock îşi amintiră fără 
niciun fel de veselie de răsplata care era pusă pe capetele lor, 
dar nu lăsară să li se citească pe chip nicio umbră de teamă, 
mai ales că erau protejaţi de armele nevăzute, pregătite la 
ferestrele din spatele lor şi de tunul de pe lorcea lui Brock, 
ancorată în mijlocul fluviului. Şeful stegarilor vorbi aprins, 
gesticulând cu nunceagul din mână. 

— Spune să ieşim şi să primim edictul, îi traduse Mauss. 

Struan doar ridică pălăria de pe cap, întinse mâna şi se 


proţăpi mai bine pe picioare. 

— Hoppo a spus că edictul ne va fi înmânat. Atunci înmânaţi- 
mi-l! 

Şi întinse mâna. Mauss traduse ce spusese Struan, şi atunci, 
după un moment de nervozitate, stegarul îl înjură pe How-qua 
şi acesta se repezi şi-i dădu lui Struan sulul de hârtie. Struan, 
Brock şi Mauss îşi scoaseră de îndată jobenurile şi strigară din 
răsputeri: „Dumnezeu s-o ocrotească pe regină!” La acest 
semnal, Gorth aprinse fitilul pocnitorilor şi le aruncă în 
grădină. Neguţătorii din Co-hong săriră ca arşi înapoi, stegarii 
îşi smulseră arcurile din spinare şi săbiile, dar Struan şi Brock, 
cu chipurile pline de solemnitate, rămaseră stană, ţinându-şi 
mai departe pălăriile în aer. Pocnitorile umplură grădina de 
fum. Când exploziile încetară, spre groaza negustorilor din Co- 
hong, Mauss, Struan şi Brock strigară: „Dumnezeu să-i facă pe 
toţi manciurienii să putrezească!” iar dinspre factorie se auziră, 
ca un ecou, trei rânduri de urale. Şeful stegarilor se apropie 
bătăios şi i se adresă tăios lui Mauss: 

— Tai-Pan, întreabă ce înseamnă toate astea. 

— Răspunde-i exact aşa cum ţi-am spus eu! şi Struan 
surprinse privirile lui How-qua, şi-i făcu într-ascuns cu ochiul, 
ştiind cât de mult îi urau chinezii pe manciurieni. 

Şi Mauss vorbi tare, clar, într-o mandarină perfectă: 

— Acesta este obiceiul nostru cu prilejul unor foarte 
importante momente. Nu în fiecare zi ne este dată cinstea de a 
primi un document atât de preţios. 

Stegarul îl înjură o vreme, apoi le porunci celor din Co-hong 
să plece. Neguţătorii se îndreptară, dar acum le mai veniseră 
inima şi curajul la loc. Brock începu să hohotească, iar 
epidemia aceea de râs se întinse întâi în factoria lui Struan şi 
ecoul ei veni tocmai de departe, din celălalt capăt al pieţii, 
unde era factoria americanilor. De la una dintre ferestre apăru 
flamura britanică pe care cineva o flutura într-o parte şi-n 
cealaltă cu îndrăzneală. 

— De-acu' mai bine ne-am găti de plecare, spuse Brock. A 
fost nemaipomenit. _ 

Struan nu-i răspunse. li aruncă edictul lui Mauss. 

— Wolfgang, fă-mi o traducere cât mai exactă, îi spuse el şi 
se duse în apartamentul lui. 

Ah Gip îi făcu o plecăciune şi-i dădu drumul să intre, după 


care se întoarse la oalele ei de bucătărie. May-may se 
îmbrăcase, dar stătea întinsă pe burtă în pat. 

— Ce s-a întâmplat, May-may? 

— Uite asta s-a-ntâmplat, spuse ea cu prefăcută furie. Uită-te 
şi tu să vezi ce-ai făcut, nenorocit de brută şi barbar ce eşti. 
Acum nu-mi rămâne decât ori să stau în picioare ori să zac pe 
burtă. 

Ea îl fulgeră cu privirea, se întoarse cu spatele la el şi, 
ridicându-şi veşmintele, îi arătă fundul numai vânătăi. 

— Trebuie să mă întind şi eu puţin, spuse el şi se prăbuşi 
gânditor într-un fotoliu. 

May-may îşi trase iute veşmintele la loc şi, cu mare gingăşie, 
se dădu jos din pat. 

— De ce nu râzi? Am crezut că dacă fac aşa o să te stârnesc 
să râzi. 

— Îmi pare rău, fetiţo, aşa ar fi trebuit să fac. Dar am atâtea 
la care trebuie să mă gândesc. 

— Ce? 

El făcu semn cu mâna spre Ah Gip. 

— Tu afara, heya? după care zăvori uşa în urma ei. 

May-may se chirci lângă oala de mâncare şi amestecă încet 
cu un beţişor. 

— Trebuie să părăsim colonia la ora trei, îi spuse Struan. Să 
zicem că vrei să mai rămâi aici până mâine, ce faci atunci? 

— Mă ascund, îi răspunse ea pe loc. Într-un... cum ziceţi... o 
cămăruţă mică lângă acoperiş. 

— Pod? 

— Da, pod. De ce vrei să mai rămâi? 

— Crezi că atunci când o să plecăm or să cerceteze toată 
factoria? 

— De ce să mai rămâi? Nu e deloc înţelept să mai rămâi. 

— Crezi că stegarii or să ne numere la plecare? 

— Ticăloşii ăia nici nu ştiu să socotească! Hârâi din gât tare 
de tot şi scuipă în foc. 

— Să nu mai scuipi! 

— Tai-Pan, doar ţi-am spus de atâtea ori că e un obicei 
chinezesc înţelept şi important, îi răspunse ea. Totdeauna omul 
are în gât multă otravă. Dacă nu mai expectorezi poţi să te 
îmbolnăveşti rău de tot. E foarte înţelept să scuipi otrava asta. 
Şi cu cât icneşti mai tare, cu atât se sperie mai mult zeul 


scuipatului otrăvitor. 

— E o prostie, şi un obicei scârbos. 

— Aiii iaaa! făcu ea pierzându-şi răbdarea. Nu mai pricepi 
acum nici engleza? Uneori mă întreb şi eu de ce-mi mai răcesc 
gura cu tine ca să-ţi explic atâtea lucruri înțelepte din 
civilizaţia chineză. Ce-i cu treaba aia că trebuie să ne ascundem 
în factorie? E tare primejdios să nu plecăm o dată cu ceilalţi. Şi 
ar fi cu mare primejdie dacă stegarii ar apuca să mă zărească. 
O să avem nevoie de protecţie. De ce să ne ascundem aici? 

Atunci Struan îi spuse despre lorcea pe care o aştepta. Şi 
despre tezaur. 

— Înseamnă că ai mare încredere în mine, îi răspunse ea cu 
o mină foarte serioasă. 

— Mda. 

— Şi ce trebuie să-i dai lui Jin-qua în schimb? 

— Înlesniri comerciale. 

— Bineînţeles, dar şi mai ce? 

— Numai nişte înlesniri comerciale. 

Se lăsă tăcere. 

— Jin-qua e un om tare înţelept. Nu se mulțumea el numai cu 
nişte înlesniri comerciale, mormăi ea. Şi ce înlesniri aş cere eu 
dacă aş fi Jin-qua! Şi ar trebui să le accepţi pe toate. Toate. 

— Şi ce-ai pofti? 

Ea se uită ţintă la flăcările focului şi se întrebă ce-ar fi spus 
Struan dacă ar fi ştiut că ea era nepoata lui Jin-qua, a doua fiică 
a fiului său cel mai mare, How-qua, de la cea de-a cincea lui 
nevastă. Şi se mai întrebă şi de ce i se interzisese să-i spună 
vreo vorbă lui Struan, sub pedeapsa ca numele ei să fie şters 
pentru totdeauna de pe pomelnicul strămoşesc. Ciudat, îşi 
spuse ea, şi se cutremură când se gândi că ar putea fi alungată 
din familie, pentru că una ca asta, însemna că nu numai ea, dar 
şi urmaşii ei şi urmaşii urmaşilor ei vor fi pierduţi din şirul 
neamului şi deci lipsiţi de protecţia ajutorului reciproc care 
reprezenta piatra fundamentală a societăţii chinezeşti. O piatră 
veşnică. Singurul lucru cu adevărat de valoare pe care cinci 
milenii de civilizaţie şi tot felul de încercări i-au învăţat că 
însemna o certitudine pentru care merita să faci orice. Familia! 
Şi se întrebă acum de ce fusese ea dată lui Struan, în fond. „Tu, 
a doua fiică a celei de-a cincea mame”, îi spusese tatăl ei când 
împlinise ea cincisprezece ani. „Ilustrul meu tată s-a gândit să- 


ţi facă o mare cinste. Tu ai să fii dată Tai-Panului barbarilor.” 
Fusese îngrozită. Până atunci nu văzuse în viaţa ei cum arăta 
un barbar şi-i socotea a fi murdari, nişte canibali dezgustători. 
Plânsese şi se rugase să fie cruţată, iar apoi, în mare taină, îi 
fusese arătat Struan, pe când se afla el cu Jin-qua. Uriaşul de 
Struan o înspăimântase, dar cel puţin văzuse că nu arăta ca o 
maimuţă. Dar chiar şi aşa se rugase să fie măritată cu un 
chinez. Dar tatăl ei fusese de neclintit şi-i lăsase o singură 
alternativă: „Ori te supui, ori părăseşti această casă şi nu mai 
ai ce căuta în familie niciodată.” Aşa că se dusese la Macao şi 
apoi ajunsese în casa lui Struan, cu poruncă să facă totul ca să-i 
intre în gratii. Să înveţe limba barbarului, şi să-l înveţe şi pe el 
obiceiurile chinezeşti, dar fără să simtă el că era învăţat. O 
dată pe an, Jin-qua şi tatăl ei trimiteau pe cineva la ea să afle 
cum mergeau lucrurile şi să-i transmită veşti despre familie. 
Tare ciudat, se gândi May-may. Cu siguranţă că n-am fost 
trimisă ca să-l spionez, ci pentru a-i fi concubină. Şi nici tata, 
nici bunicul n-ar fi făcut chiar cu inima uşoară şi fără motive 
temeinice una ca asta, nu cu cineva din acelaşi sânge cu ei. N- 
am fost eu tocmai nepoata favorită a lui Jin-qua? 

— Un tezaur atât de mare, spuse ea, evitând să răspundă la 
întrebare. Un tezaur ca acesta e o groaznică ispită. Imensă. Şi 
totul grămadă... doar o dată să rişti, un atac, o tâlhărie şi 
douăzeci, patruzeci de generaţii după aceea sunt la adăpost. 

Ce nebunie în capul meu să-mi fie frică de Tai-Pan. E un 
bărbat la fel ca toţi bărbaţii şi-i stăpânul meu. Şi încă ce 
bărbat! Şi curând am să fiu şi eu Tai-tai. În fine. În fine, am să 
pot să zic că mi-am cinstit obrazul. I se înclină adânc dinainte. 

— Mare cinste pentru obrazul meu că ai atâta încredere. Am 
să binecuvântez jossul care te apără, Tai-Pan, în vecii vecilor. 
Mi-ai făcut imensă cinste şi mi-ai cinstit tare mult obrazul. 
Fiindcă oricine ar afla de una ca asta nu s-ar gândi decât cum 
să te fure. Oricine. 

— Şi cum te-ai descurca tu? 

— Aş trimite-o pe Ah Gip la Hoppo, spuse ea imediat şi se 
întoarse la învârtit cu beţişorul în oală. Dacă i se promite 
cincizeci la sută e în stare să nu mai ţină seamă nici de porunca 
împăratului. O să-ţi îngăduie să rămâi, dacă aşa vrei, chiar în 
taină, până va sosi lorcea. Când se va convinge că e chiar 
lorcea cu pricina, o să te lase să te urci în taină la bord şi o să 


te intercepteze în josul râului. Şi o să-ţi taie beregata. Numai că 
atunci o să vrea să mă păcălească să devin femeia lui. Mare 
mizerie! Nu, pentru tot ceaiul, din China, nu cu porcul ăla de 
curvar. Nu-i plac decât perversiunile murdare. Ştii că-i aproape 
impotent? 

— Ce? îi replică Struan, fără să fie prea atent la ce spunea 
ea. 

— Ştie toată lumea, insistă ea, gustă cu delicateţe mâncarea 
şi adăugă puţin sos de soia. Are nevoie de două fete odată. Una 
trebuie să se joace cu el frumos, în vreme ce cealaltă munceşte 
din greu. Apoi mai e ceva, că o are atât de măruntă încât 
trebuie să îşi pună tot felul de treburi să fie mai mare, nişte 
chestii din alea imense. Şi mai la urmă îi place să facă amor şi 
cu rațe. 

— Nu mai tot vorbi în dodii! 

— Ce înseamnă dodii? îl întrebă May-may. 

— Prostii. i 

— Ha! Să ştii că nu-s prostii. Ştie toată lumea! Işi aruncă 
frumos capul pe spate şi o şuviţă lungă de păr dansă în jurul ei. 
Tai-Pan, eu nu te înţeleg câteodată deloc. Rămâi foarte şocat 
când îţi spun de nişte lucruri obişnuite. Mulţi oameni folosesc 
diverse tertipuri pentru a-şi spori plăcerile. Şi e foarte 
important să le sporeşti dacă poţi. Să mănânci mâncarea care 
trebuie, să foloseşti leacurile care îţi servesc. Şi dacă o ai mică 
nu e rău să-ţi sporeşti norocul şi să-i oferi fetei tale mai multă 
plăcere. Dar nu ca porcul acela scârnav. Îi place să le facă să 
sufere. 

— Femeie, n-ai de gând să termini odată! 

May-may nu mai amestecă mâncarea şi se uită la el. O 
umbră de supărare îi trecu pe faţă. 

— Tai-Pan, toţi europenii sunt ca tine? Şi nu le place să 
vorbească deschis despre relaţiile dintre un bărbat şi o femeie? 

— Despre unele lucruri nu se vorbeşte, şi cu asta basta. 

Ea clătină din cap. 

— E rău. E mai bine să vorbeşti. Altfel cum să izbuteşti să 
faci dragoste tot mai bine? Bărbatu-i bărbat şi femeia femeie. 
Când e vorba de mâncare nu eşti şocat. Atunci de ce să-ţi ieşi 
aşa din sărite? Sexul e şi el mâncare, nu conteşte! Işi strânse 
ochii cu un fel de răutate şi-l măsură de sus până jos. Ei, toţi 
stapin ca tu face hâţ-hâţ la fel, heya? 


— Toate fetele astea chinezoaice sunt la fel ca tine, heya? 

— Da, îi răspunse ea liniştită. Cele mai multe. Ca mine, dar 
nu la fel de bune. Aşa sper! şi râse. Cred că tu eşti foarte 
special. Şi eu sunt specială! 

— Şi modestă. 

— Frenţia-n modestia de felul ăsta. Sunt cinstită, Tai-Pan. 
Chinezii sunt cinstiţi. Şi atunci de ce să nu mă cinstesc cum mi 
se cuvine? Şi pe tine. Eu mă bucur de tine aşa cum şi tu te 
bucuri de mine. O prostie să te prefaci că nu-i aşa. 

Se uită în oală, luă cu beţişoarele o bucăţică de carne şi o 
gustă, apoi dădu oala la o parte de pe plită şi o puse destul de 
aproape de foc, atât cât să se menţină mâncarea caldă. 
Deschise uşa şi-i şopti ceva lui Ah Gip, iar servitoarea o porni 
târşindu-şi picioarele. May-may se întoarse la focul ei. 

— Unde s-a dus? 

— Să ne găsească o ascunzătoare. 

— Eu fac treaba asta. 

— E mai pricepută decât tine la una ca asta. Mai întâi 
mâncăm şi apoi hotărăşti să vedem ce facem cu Brock. 

— Ce-i cu Brock? 

— Doar n-o să te lase să te ascunzi şi să stai liniştit cum 
pofteşti tu, heya? 

— Am şi hotărât ce voi face cu el! şi zâmbetul i se întinse 
până la urechi, încreţindu-i faţa. May-may, eşti o fiinţă cu totul 
şi cu totul specială. 

— Destul de specială pentru tine ca să mă faci Tai-tai? Adică 
Suprema ta Doamnă, după obiceiurile voastre? 

— O să hotărăsc şi în privinţa asta, dar numai după ce 
împlinesc trei lucruri. 

— Care sunt acelea? 

— Primul, să ajung cu tezaurul teafăr şi nevătămat pe China 
Cloud. 

— Al doilea? 

— Al doilea, să fac din Hong Kong un teritoriu bine apărat. 

— Ultimul? 

— Asupra acestuia nu sunt încă sigur. Va trebui să mai ai 
puţină răbdare în privinţa lui. 

— Am să te ajut să duci la bun sfârşit primele două. De al 
treilea nu pot zice nimic. Dar sunt chinezoaică, chinezii sunt 
foarte răbdători. Însă, pe deasupra, mai sunt şi femeie. 


— Mda, făcu el după o lungă tăcere. 


Capitolul opt 

Struan era în biroul lui personal de la parter, scriindu-i lui 
Robb o depeşă. Era aproape ora două. Afară, negustorii cu 
servitorii lor, ajutaţi de culi, îşi cărau avutul din factorii şi-l 
încărcau pe lorcile lor. Hoppo anulase ordinul de retragere a 
tuturor servitorilor; servitorii şi culii aveau îngăduinţa să le dea 
o mână de ajutor celor ce plecau până la ora maimuţei, ora trei, 
când toată colonia trebuia să fie părăsită. În piaţă mai adăstau 
stegari care împiedicau accesul spre factoria americanilor. 

Struan îşi încheie scrisoarea, îi puse sigiliul său special şi o 
pecetlui cu ceară în care imprimă şi sigiliul de pe inel. Îi 
spusese lui Robb să nu-şi facă griji pentru că el va veni cu bune 
veşti la Hong Kong, şi că dacă el va întârzia cumva, atunci 
Robb să se prezinte la licitaţie şi să cumpere tot terenul la care 
se hotărâseră cu mult timp înainte. Şi să cumpere şi colina, 
indiferent cât o costa. Şi indiferent cât va pune în joc Brock, 
Robb trebuia să dea cu un dolar mai mult. 

Struan se rezemă de spătar, îşi frecă ochii să-i treacă 
oboseala, şi începu din nou să verifice planul pus la cale, 
căutând să-i găsească părţile slabe. Ca toate planurile în care 
trebuia să se ţină cont şi de acţiunile altora, acesta avea o 
marjă de şansă, de Joss. Şi simţea că girueta acestui joss se 
orienta iar spre vechea ei direcţie, unde era protejat şi lucrurile 
decurgeau întotdeauna aşa cum dorea el să se întâmple. 

Pendula mare, bătrânească, bătu de două ori. Struan se 
ridică de la masa sculptată din tec şi se amestecă şi el în şirul 
servitorilor care ieşeau şi intrau în factorie, sub supravegherea 
funcţionarilor portughezi. 

— Aproape am terminat, domnule Struan, îi spuse Manoel de 
Vargas. 

Vargas era un portughez în vârstă, cu părul încărunţit, plin 
de demnitate. De unsprezece ani slujea Nobila Casă şi ajunsese 
şeful funcţionarilor. Inainte avusese propria lui companie, cu 
sediul în Macao, dar nu fusese în stare să concureze cu 
negustorii englezi şi americani. Nu le purta pică în niciun fel. 
Spusese fără ranchiună că asta-i voia Domnului, îşi luase 
nevasta şi copiii şi se dusese la liturghie şi mulţumise Madonei 
pentru toate cele cu care fuseseră binecuvântaţi. Ca marea 
majoritate a portughezilor, şi el era credincios, calm, mulţumit 
cu soarta lui şi nepripit. 


— Putem pleca de îndată ce porunciţi, îi spuse el obosit. 

— Vargas, te simţi bine? 

— M-au prins puţin frigurile malariei. Dar îndată ce totul 
intră în rânduială, o să mă simt bine din nou! Vargas clătină din 
cap. Tare rău e să te muţi, să te tot muţi, să te tot muţi! apoi se 
răsti în dialectul cantonez la unul dintre culi care se clătina sub 
povara registrelor şi-i arătă cu mâna una dintre nave. Sunt 
ultimele noastre registre, domnule Struan. 

— În regulă. 

— E o zi tristă, tristă. Se aud multe zvonuri rele. Unele de-a 
dreptul aiurite. 

— Adică? 

— Că vom fi cu toţii prinşi pe drum şi ucişi. Că Macao va fi şi 
el curăţat şi că noi vom fi o dată pentru totdeauna alungaţi din 
Orient. Ca şi zvonurile obişnuite că într-o lună vom fi înapoi şi 
comerţul va înflori mai mult ca niciodată. Şi mai circulă un zvon 
că în Canton se află douăzeci de lac în lingouri de argint. 

Zâmbetul nu părăsi chipul lui Struan. 

— Atâta argint nu există nici în toată provincia Kwangtung. 

— Buniînţeles, aiureală, dar e amuzantă şi s-o spui. Se zice că 
tot tezaurul acesta a fost adunat de Co-hong pentru a-l îmblânzi 
pe împărat. 

— Vorbe în vânt. 

— Bunînţeles că-s vorbe-n vânt. Nimeni n-ar îndrăzni măcar 

să adune atâta avere într-un singur loc. Toţi bandiții din China 
ar da năvală într-acolo. 
_ — Uite, ia scrisoarea asta şi dă-i-o numai lui Robb în mână. 
Îndată ce ai să poţi, îi spuse Struan. Apoi du-te de îndată în 
Macao. Vreau să-mi strângi echipe de constructori. Îi vreau în 
insula Hong Kong în două săptămâni de azi înainte. Cinci sute 
de oameni. 

— Da, senhor. 

Vargas oftă din adânc şi se întrebă câtă vreme va mai fi el 
nevoit să se prefacă de acum încolo că nimic nu s-a întâmplat. 
Doar cu toţii ştim că Nobila Casă e la pământ. Cinci sute de 
oameni? De ce mai avem nevoie de oameni când noi nu avem 
bani să cumpărăm terenuri? 

— Senhor, va fi tare greu. 

— În două săptămâni, repetă Struan. 

— Vor fi greu de găsit muncitori pricepuţi, replică Vargas cu 


politeţe. Toţi negustorii se vor bate să le cumpere serviciile... 
iar împăratul a revocat tratatul. S-ar putea ca aceştia să nici nu 
fie de acord să lucreze la Hong Kong. 

— Nişte salarii bune o să le schimbe ideile. Vreau cinci sute 
de oameni. Pe cei mai buni. Plăteşte-le salarii de două ori mai 
mari dacă e necesar. 

— Da, senhor. 

— Dacă n-o să avem noi bani să-i plătim, adăugă Struan cu 
un zâmbet întunecat, atunci Brock o să le plătească el bine. Nu 
trebuie să-ţi faci niciun fel de probleme. 

— Nu sunt îngrijorat de muncitorii mei, îi replică Vargas cu 
multă demnitate, sunt îngrijorat de soarta firmei. N-aş vrea ca 
Nobila Casă să se prăbuşească vreodată. 

— Mda, ştiu. M-ai slujit cu credinţă, Vargas, şi am să ţin cont 
de asta. Acum ia pe toţi funcţionarii cu tine. Eu vin cu Mauss şi 
oamenii mei. 

— Să închid eu factoria sau o închideţi dumneavoastră, 
senhor? 

— Închide tu, după ce toţi funcţionarii vor fi la bord. 

— Prea bine. Domnul cu dumneavoastră, senhor. 

— Şi cu tine, Vargas. _ 

Struan traversă piaţa. În jurul lui oamenii se grăbeau să mai 
aducă în ultima clipă câte ceva pe lorcile încărcate din greu ce 
stăteau amarate de-a lungul cheiului. În susul cheului îi zări pe 
Brock şi Gorth care-şi înjurau cu foc marinarii şi funcţionarii. 
Unii negustori şi plecaseră de-acum, şi Struan făcu vesel semne 
cu mâna spre o lorce care pornise la vale. Oamenii bărcilor 
ancorate pe fluviu urmăreau acest exod, strigând şi oferindu-se 
să remorcheze vasele cu sampanele lor până în mijlocul 
curentului, pentru că direcţia vântului stânjenea plecarea 
navelor de la cheu. Struan avea o lorce cu două catarge, 
patruzeci de picioare lungime şi încăpătoare. Mauss era deja pe 
dunetă. 

— Tai-Pan, totul e în regulă. Se zvoneşte că Hoppo i-ar fi luat 
casa lui Ti-sen. Şi a găsit acolo cincizeci de lac în lingouri de 
argint. 

— Şi ce-i cu asta? 

— Nimic, Tai-Pan. Un zvon, hein? Mauss arăta obosit. Toţi 
convertiţii mei au dispărut. 

— Se întorc ei, nu-ţi fă griji. Şi o să ai o mulţime de convertit 


şi la Hong Kong, îi spuse Struan, căruia îi părea rău pentru el. 

— Singura noastră speranţă-i Hong Kong-ul, aşa-i? 

— Mda. 

Struan se îndreptă în susul cheului. Văzu un culi înalt care 
se amestecase prin mulţimea din piaţă. Îşi schimbă direcţia. 

— Heya, ce face iancheu la tine? îi strigă el acelui culi. 

— Tai-Pan, fir-ai să fii, îi răspunse Cooper ascuns sub pălăria 
largă, chinezească. Atât de prost m-am deghizat? 

— Nu, înălţimea te trădează, flăcăule. 

— Tocmai voiam să-ţi urez călătorie sprâncenată. Nu ştiu 
când am să te mai văd. Şi ai şi cele treizeci de zile de care am 
vorbit, bineînţeles. 

— Dar nu crezi că îmi mai oferă vreo şansă, aşa-i? 

— Am să aflu eu în vreo treizeci de zile, nu-i aşa? 

— Dar în vremea asta cumpără pentru noi şi vreo opt 
milioane de livre de ceai. 

— Cu ce, Tai-Pan? 

— Cu ce plăteşti de obicei ceaiul pe care-l cumperi? 

— Suntem, bineînţeles, agenţii tăi. Pentru încă treizeci de 
zile. Dar dacă n-ai argint n-am cu ce cumpăra pentru firma 
dumitale. 

— Ai vândut tot bumbacul? 

— Nu încă. 

— Atunci vinde-l repede, fiule. 

— De ce? 

— Poate că piaţa o să cadă cu totul. 

— Dacă-i aşa, atunci s-a dus şi Independence. 

— Ar fi păcat, nu-i aşa? 

— Sper să-ţi aranjezi treburile cu Brock în vreun fel. Şi să-ţi 
construieşti şi Independence Cloud. Îmi doresc bucuria să te 
înving eu însumi. 

— Ţine-te bine, fiule, îi replică Struan bine dispus. 
Pregăteşte-te să cumperi mult şi repede. O să-ţi trimit eu vorbă. 

— Tai-Pan, fără tine n-o să mai fie cum a fost. Dacă te duci 
tu, şi noi o să avem destul de pierdut. 

— Poate că până la urmă n-am să mă duc. 

— Pe jumătate aş vrea să ieşi din afaceri. Mai mult decât 
oricare altul, tu ai ras o bună bucată din piaţă, şi asta de prea 
multă vreme. A cam venit timpul să fie libere mările. 

— Libere pentru navele americane? 


— Şi pentru alte naţii. Dar nu în condiţiile puse de britanici. 

— Fiule, tot noi o să stăpânim pe veci marea. Trebuie. Voi 
sunteţi o ţară agricolă. Noi suntem industriaşi. Avem nevoie de 
mări. 

— Într-o bună zi o să stăpânim noi mările. 

— Poate că la vremea aia n-o să mai avem nevoie de mări 
pentru că vom stăpâni văzduhul. 

Cooper chicoti. 

— Nu uita de pariul nostru. 

— Asta îmi aduce aminte că am primit o scrisoare de la 
Aristotle acum câteva zile. Mi-a cerut un împrumut să se mai 
menţină în stare de plutire pentru că „acea minunată comandă 
mai trebuie să aştepte până la vară pentru că modelul a făcut 
coşuri”. Aşa că avem timp berechet s-o aducem pe pământ. Sau 
ar fi mai bine zis în pat? 

— Nu poate fi vorba de Shevaun. Ea are gheaţă în vine, nu 
sânge. 

— lar te-a refuzat? 

— Mda. Pune o vorbă bună pentru mine, da? 

— Eu nu mă bag în afaceri din astea. 

Peste umărul lui Struan, Cooper îi zări pe Brock şi Gorth 
apropiindu-se. 

— Dacă ăştia doi Brock nu mai ajung niciodată la Hong 
Kong, atunci ai la dispoziţie tot timpul de care ai nevoie. Nu-i 
aşa? 

— Îmi sugerezi să punem la cale o mică crimă? 

— N-ar fi chiar mică. Ar fi o crimă destul de mare, Tai-Pan. 
Bună ziua, domnule Brock. 

— M-a băt' pe mine gându' că tu tre’ să fii, Cooper, îi 
răspunse Brock nespus de vesel. Frumos din partea ta să vii să 
ne vezi cum spălăm putina! Apoi către Struan: Acu' o ştergi şi 
tu? 

— Mda. Până la Whampoa, am să am plăcerea să-i arăt lui 
Gorth doar pupa navei mele. Şi apoi sus pe China Cloud, taman 
până la Hong Kong, la fel. Ca de obicei. 

— O să ne arăţi doar fundul dumitale, şi asta nu mai departe 
de şase zile de-acu' încolo când o să fii zvârlit în închisoarea 
datornicilor unde ţi-e locul, îi răspunse Gorth răguşit. 

— Gorth, o să-mi ţii coada tot drumul până la Hong Kong. 
Dar n-are rost să fac concurs cu tine. Ca marinar nu eşti bun 


nici să tragi la vâsle. 

— Am să fiu mai bun ca tine, la naiba! 

— Dacă n-ar fi şi taică-tu pe-aici, ai ajunge bătaia de joc a 
Asiei. 

— La naiba, pui de... 

— Ţine-ţi fleanca! răcni Brock. 

Ştia că Struan ar fi fost încântat să-i spună Gorth în văzul 
tuturor pui de căţea, pentru că atunci l-ar fi putut provoca la 
duel. 

— De ce-l momeşti pe băiat? 

— Nu-l momesc deloc, Tyler. N-am făcut decât să spun un 
adevăr. Mai bine l-ai mai învăţa cum să se poarte şi cum să 
ajungă şi el marinar. 

Brock se stăpâni. Deocamdată Gorth nu era un rival pe 
măsura lui Struan. Într-un an-doi, când o să mai înveţe şi el 
vicleniile trebuincioase, o să fie altceva. Dar nu acum, 
Dumnezeule. Şi-un englez nu-şi loveşte duşmanu' cân' ăsta e 
neputincios la pământ. Ca afurisitu' de Struan. 

— Un pariu aşa-ntre pretenari. Flăcău' mieu zice că pen' o 
su’ de guinee te lasă-n urmă. Cine-ajunge primu' la catargu' 
steagului de la Hong Kong. 

— Douăzeci de mii de guinee. Dar cu banii lui, nu ai tăi, 
spuse el privindu-l în zeflemea pe Gorth. 

— Şi cum ai să-mi plăteşti tu banii ăştia, Tai-Pan? îi spuse cu 
dispreţ Gorth, şi Brock simţi cum fierbe când îşi văzu fiul cât e 
de prost. 

— Zice şi el aşa în glumă, Dirk, interveni iute Brock. Atunci 
fie douăzeci de mii de guinee. 

— Mda, gluma-i glumă, dacă zici tu aşa, Tyler, replică Struan 
cu multă răceală, dar pe dinăuntru fierbea de încântare. 

Au înghiţit momeala! Acum Brock şi Gorth o să-i dea bătăi 
spre Hong Kong... douăzeci de mii de guinee e o frumoasă 
avere, dar ce contează pe lângă patruzeci de lac de argint, 
stând în siguranţă la bordul navei China Cloud? Pe Brock îl 
înlăturase din drumul lui. Dar periculos joc. Gorth aproape că 
era cât pe-aci să întindă coarda şi atunci putea să se lase cu 
vărsare de sânge. Ar fi fost prea uşor să-l omoare pe Gorth. Li 
întinse mâna lui Cooper. 

— Batem palma pentru cele treizeci de zile. 

Îşi strânseră mâinile. Struan se uită la Gorth: 


— Catargul steagului din Hong Kong! Călătorie sprâncenată, 
Tyler! şi porni grăbit spre lorcea lui care molase parâmele şi 
ţinea prova spre mijlocul fluviului. 

Trecu peste copastie, se întoarse şi făcu semne cu mâna în 
bătaie de joc. Apoi dispăru sub punte. 

— Pe noi să ne ierţi, domnu’ Cooper, spuse Brock şi-l luă pe 
Gorth de braţ. Mai ţinem legătura. 

Il îmbrânci pe Gorth spre nava lor. Ajuns pe dunetă, îl izbi cu 
furie de parapet. 

— Fir-ai tu să fii afurisit de tâmpit, frenţit nenorocit de 
şobolan ce eşti! Ț-a venit chef să te trezeşti cu gâtiţa ta 
blestemată retezată de la o ureche la cealaltă? De-i spui unuia 
pui de căţea pe meleagurile astea, trebe să ştii să te şi baţi cu 
el. Spune-i aşa şi are tot dreptu’ să te omoare! Il plezni pe 
Gorth cu dosul mâinii peste faţă, şi din gura lui Gorth se 
prelinse o şuviţă de sânge. Ţ-am zis de-o mie de ori să te fereşti 
de afurisitu' ăla. Dacă io mă feresc de el, cu atât mai mult tu 
trebuie s-o faci, fir-ai al naibii să fii. 

— Tată, po’ să-l omor, ştiu că pot! 

— 'Ţ-am zis de-o mie de ori să te porţi cum se cade cu el! 
Idiot ce eşti, abia aşteaptă să te taie! Şi e-n stare. Cu afurisitu” 
ăla n-ai să te baţi decât o dată. Pricepi? 

— Da. 

Gorth simţi în gură gustul sângelui şi asta-l înfurie şi mai 
tare. 

— Idiotule, data viitoare am să-l las să te omoare. Ş-încă 
ceva. Să nu-l stârneşti tu vorbind de datorii. Şi să nu dai în el 
cân’ a căzut şi-i neajutorat. Regula nu-i aşa. 

— Dar-ar frenţia-n regula asta. 

Brock îi mai dădu un dos de labă. 

— Ai din neamu' lu’ Brock ţin datina asta. Pe faţă. Faţă-n 
faţă. Ridică-te tu împotrivă şi te şterg eu de la Brock şi Fiii. 

Gorth îşi şterse sângele de la gură. 

— Tată, să nu mai dai în mine! 

Brock simţi că furia fiului era gata-gata să dea pe dinafară, 
după cum îi tremura vocea, şi faţa i se înăspri. 

— Tată, nu mai da. Pe Dumnezeul meu, te lovesc şi io, spuse 
Gorth, cumpănindu-se pe amândouă picioarele şi strângându-şi 
pumnii ca piatra. 

— M-ai lovit pen' ultima oară. Mai dă în mine şi nu mă mai 


opresc. Pe Dumnezeul meu, m-ai lovit pen’ ultima oară! 

Vinele de la gâtul lui Brock se umflară, devenind negre, 
pulsând, în timp ce-şi încheia astfel răfuielile cu fiul lui, care nu 
mai era de-acum fiu, ci duşman. Nu, nu duşman. Doar un băiat 
care nu mai era de-acum copil. Un fiu care-şi înfruntase tatăl, 
aşa cum toţi fiii îşi înfruntă părinţii. Brock ştia şi ştia şi Gorth 
că dacă se băteau mai departe, s-ar fi lăsat cu vărsare de 
sânge, şi unul din ei va fi înlăturat. Niciunul dintre ei nu dorea 
ca celălalt să fie înlăturat, dar de se ajungea la una ca asta, şi 
tatăl şi fiul ştiau că din clipa aceea deveneau duşmani de 
moarte. Brock îl uri pe Gorth fiindcă îl făcea să simtă povara 
vârstei. Dar îl şi iubea pentru că-l înfruntase când ştia bine, 
fără nicio îndoială, că el era mai priceput în arta de a ucide 
decât va învăţa Gorth vreodată. 

— Să te topeşti la Hong Kong! 

Gorth îşi descleştă pumnii cu un evident efort. 

— Mda, răspunse el cu glas răguşit. Da’ ar trebui să închei 
socotelile cu bastardul ăla îndată, dacă ţi-e în gând... altfel data 
viitoare o s-o fac eu aşa cum ştiu! Il fulgeră cu privirea pe 
nostrom. Ce naiba mai aştepţi, fir-ar să fie! Dă-i drumul! 

lşi şterse sângele de pe bărbie şi scuipă peste bord. Dar 
inima încă îi mai bătea cu putere şi-i părea rău acum că taică- 
său nu se încumetase să-l lovească şi a treia oară. Eram gata, 
fir-ar să fie, şi l-aş fi mardit... aşa cum l-aş mardi şi pe puiul ăla 
de căţea cu ochi verzi. Ştiu că pot. 

— Tată, ce drum luăm? îl întrebă el pentru că erau mai multe 
căi pe care puteau merge. Fluviul, în apropierea oraşului 
Canton, devenea un labirint de insule mari şi mici, cu o mulţime 
de căi navigabile. 

— Descurcă-te singur în încâlceala asta. Pune-ţi singur pe 
hartă drumul. 

Brock se duse la parapetul babord. Se simţea foarte bătrân 
şi tare obosit. Işi aminti de propriul tată care fusese fierar, şi 
cum pe când era copil trebuise să primească de la el şi bătăi şi 
îndrumări, şi să-şi stăpânească mânia, şi să facă numai ce i se 
spunea să facă, până într-o zi când avea vreo cincisprezece ani 
şi i se urcase sângele la cap. Iar când i se limpezise mintea, îşi 
dăduse seama că stătea călare pe trupul inert al propriului său 
tată. Doamne Dumnezeule care eşti în ceruri, tare aproape de 
nenorocire am ajuns. lIs fericit că n-a trebuit să mă lupt cu el 


de-adevăratelea. Nu vreau să-mi pierd fiul. 

— Gorth, să nu te iei după Dirk Struan, îi spuse el şi vocea 
nu-i mai suna deloc duşmănos. 

Gorth nu spuse nimic. Brock îşi frecă găvanul gol al ochiului 
şi-şi puse bandajul la loc. Supraveghea lorcea lui Struan. 
Ajunsese în mijlocul fluviului, dar Struan nu se vedea nicăieri. 
Sampanul care-l remorca îşi întoarse prova şi apoi trecu exact 
în cealaltă parte a ei cu grabă. O echipă de oameni de-ai lui 
Struan trăgeau îndemnându-se de parâme pentru a sălta velele, 
sampanul folosindu-se de ghiondere se îndrepta spre lorcea lui 
Vargas. Nu e felu' lu' Dirk s-o ia din loc atât de iute, medită 
Brock. Ba chiar deloc. Aruncă o privire înapoi spre cheu şi văzu 
că Vargas şi toţi ceilalţi funcţionari ai lui Struan erau încă 
acolo, lorcea lor încă amarată. Nu, nu e felu' lu' Dirk să lase 
lucrurile aşa. Să plece el înaintea funcţionarilor lui. Dirk e tare 
ciudat când e vorba de lucruri din astea. 


Struan se ascunsese în cabina sampanului. Când sampanul 
trecu pe sub prova navei lui Vargas, Struan îşi îndesă mai bine 
pălăria de culi pe cap şi-şi strânse mai tare haina matlasată pe 
el. Proprietarul sampanului nu păru să-l bage în seamă. El şi 
familia lui fuseseră bine plătiţi să nu audă şi să nu vadă nimic. 

Struan pusese împreună cu Mauss la cale cel mai sigur plan 
care era posibil în împrejurările date. Îi dăduse instrucţiuni lui 
Mauss să ajungă cât mai repede pe China Cloud care se afla 
lângă insula Whampoa, la vreo treisprezece mile depărtare de 
Canton, să apuce pe trecătoarea de nord şi să-i transmită 
căpitanului Orlov să salte toate pânzele şi să pornească val- 
vârtej în aval, spre celălalt capăt al insulei cu pricina, acolo să 
schimbe de drum, să ocolească insula şi s-o ia în susul fluviului 
prin canalul de sud din nou spre Canton; îl avertizase că era de 
cea mai mare importanţă ca aceste manevre să nu fie băgate de 
seamă de Brock. In vremea asta Struan avea să aştepte lorcea 
încărcată cu tezaurul, apoi avea să apuce pe cea mai lungă cale 
şi să se strecoare prin canale laterale spre malul sudic al 
insulei, unde urmau să se întâlnească. În apropiere de Pagoda 
de Marmură. Pagoda avea două sute de picioare înălţime şi se 
vedea uşor de departe. 

— Dar de ce, Tai-Pan, de ce? îi replicase Mauss. E tare 
periculos. De ce rişti atât de mult, hein? 


— Wolfgang, singura ta grijă e să ajungi acolo, îi puse din 
nou în vedere Struan. 

Când sampanul atinse cheul, Struan apucă nişte coşuri pe 
care le pregătise din timp, şi se grăbi prin mulţime să ajungă la 
poarta grădinii. Îndată ce ajunse acolo, aruncă coşurile, alergă 
spre sufragerie şi pe fereastră se uită cu mare atenţie din dosul 
perdelei. Lorcea lui ajunsese de-acum departe, Brock se afla în 
mijlocul canalului, câştigând viteză, cu velele umflate, pe 
măsură ce le prindea vântul. Pe dunetă se vedea bine Gorth, şi 
Struan parcă îi auzea de departe înjurăturile. Brock se 
retrăsese lângă parapetul din babord, şi privea ţintă în josul 
fluviului. Struan se strecură din salon, mergând îndoit din 
mijloc să nu fie zărit de nimeni şi alergă pe scări în sus. De pe 
palier îl zări pe Vargas întorcându-se iar în holul cel mare, 
verificând încă o dată totul, după care ieşi. Struan auzi cheia 
răsucindu-se în broasca uşii. Atunci se relaxă şi începu să urce 
pe scara îngustă ce ducea la pod. Îşi croi drum pe lângă vechi 
lăzi uitate pe acolo, şi păşi cu atenţie către faţada edificiului. 

— Hello, Tai-Pan, îl întâmpină May-may. 

Era îmbrăcată cu nişte pantaloni mizerabili, cum purtau 
fetele Hoklo, şi o haină matlasată, dar încă nu-şi mâzgălise şi 
faţa. Stătea în genunchi pe o pernă în spatele unor lăzi. Ah Gip 
se ridică în picioare şi se înclină dinaintea lui, după care se 
ghemui la loc, lângă boccelele mici de haine şi ustensile de 
bucătărie. May-may arătă cu mâna spre o altă pernă în faţa ei 
ca şi spre cutia de table gala aranjată de joc. 

— Jucăm la aceeaşi miză, heya? 

— Aşteaptă numai o clipă, fetiţo. 

Podul avea un luminator şi o fereastră spre faţadă. Struan 
putea cerceta pe îndelete toată piaţa, fără niciun pericol. 
Oamenii mişunau grăbiţi. Înjurau şi făceau ultimele pregătiri. 

— M-ai văzut ce-am făcut? 

— Ba bine că nu, îi răspunse ea. Dar noi ne uitam de aici de 
sus, şi poate că de jos să nu te fi văzut nimeni. De ce şi-a luat 
Brock fiul la bătaie, heya? 

— Nici n-am ştiut că l-a plesnit. 

— Şi încă de două ori. Şi încă ce palme! Am râs să ne 
prăpădim. lar fiu-su mai-mai să-l atingă şi el. Imi pun nădejdea 
că o să se bată..., o să se omoare unul pe celălalt... şi atunci 
nimeni nu-i mai datorează un ban. Şi socot că eşti nebun de 


legat de nu plăteşti un pirat acolo să-l ucidă. 

Fata se aşeză pe pernă, apoi se săltă din nou în genunchi 
scăpând un blestem. 

— Ce s-a întâmplat? 

— Fundul meu, ea ustură şi acum. 

— El mă ustură şi acum. 

— Bine, mă ustură! Făcusem o glumă. Aiii iaaa, de data asta 
am să te bat de-am să te usuc şi să-mi iau toţi dolarii înapoi, 
după care adăugă cu inocenţă: Şi cât îţi mai datorez eu ţie? 
Paişpe mii? 

— Lasă că îţi aduci tu aminte foarte bine. 

Se aşeză şi el şi luă paharul cu zarurile. 

— Patru partide, apoi ne culcăm. Avem înainte o noapte 
lungă şi grea care ne aşteaptă. 

Aruncă zarurile şi fata scăpă o înjurătură. 

— Ce joss poţi să ai! Doi de şase, frenţia-n şase şase! 

Aruncă şi ea zarurile, dădu acelaşi zar, trânti paharul şi 
scoase un strigăt de izbândă: 

— Frumuşelul şi drăgălaşul şi scumpul de şase şase! 

— Nu mai striga aşa de tare că nu mai jucăm deloc! 

— 'Tai-Pan, aici suntem în deplină siguranţă. Dă cu zarul! Azi 
mă curtează un joss bun. 

— Să sperăm că e chiar foarte bun! îi replică el. Şi să ţină şi 
mâine! 

— Aiiia iaaa! mâine, Tai-Pan! Azi! Numai de azi contează! 
Dădu cu zarul, din nou doi de şase. Drăguţele şi frumoasele de 
zaruri, vă ador! Fata se încruntă. Şi ce înseamnă „ador”? 

— Dragoste! 

— Şi „dragoste” ce-nseamnă? 

Struan îşi miji ochii şi-i făcu cu degetul. 

— Nu vreau să mai dezbatem subiectul ăsta acum. 

Mai demult încercase să-i explice ce înseamnă dragostea. 
Dar chinezii nu aveau niciun cuvânt care să exprime conceptul 
european de dragoste. 


Bătrâna pendulă începu să bată ora unsprezece. Struan se 
foi neliniştit. În spatele postului său de observaţie de la 
fereastra dinspre faţadă, May-may dormea făcută colac, iar Ah 
Gip rezemată de o ladă putrezită. În urmă cu câteva ceasuri, se 
întinsese şi el să doarmă câteva minute, dar avusese parte de 


nişte visuri ciudate ce se amestecau cu realitatea. Se făcea că 
era pe China Cloud zdrobit de apăsarea întregului tezaur. Jin- 
qua venise în cabină, ridicase de pe el povara care-l apăsa, şi 
luase întregul tezaur în schimbul unui coşciug şi a douăzeci de 
guinee de aur, şi se visă deodată că nu mai era pe navă, ci la 
țărm, în Casa cea Mare de pe colină. Winifred îi adusese trei 
ouă, el începuse să înfulece micul dejun, iar May-may îi spunea, 
peste umărul lui: „Dumnezeule mare, cum poţi tu să mănânci 
nişte copii încă nenăscuţi de găină?” El se întorsese şi văzuse 
că ea nu avea niciun veşmânt pe ea şi era dureros de frumoasă. 
Winifred spusese: „Când era dezbrăcată, mama era la fel de 
frumoasă?” Iar el îi răspunse: „Da, dar în alt chip”. Şi se trezi 
pe dată. Visul despre cei din familia lui îl făcu să se întristeze. 
Trebuie să mă întorc în ţară curând, se gândi el. Habar n-am 
nici măcar unde-s îngropați. 

Se întinse şi cercetă mişcarea de pe fluviu. Se gândi la 
Ronalda şi la May-may. Sunt deosebite, atât de deosebite una 
de alta... atât de deosebite. Le-am iubit pe amândouă la fel de 
mult. Ronaldei i-ar fi plăcut Londra, să aibă ea o casă mare 
acolo, şi în timpul sezonului să se ducă la băi la Brighton şi 
Bath. Ar fi fost o gazdă perfectă la toate dineurile şi petrecerile. 
Dar acum... am rămas singur. Am să o iau oare pe May-may în 
ţară cu mine? Poate. Ca Tai-tai? Imposibil. Pentru că din pricina 
ei n-aş mai putea intra în cercul celor de care am nevoie. Îşi 
alungă gândurile astea şi se concentră asupra celor ce se 
petreceau în piaţă. Nu se mai vedea nici ţipenie. Chiar înainte 
de lăsarea serii, stegarii părăsiseră toate posturile din piaţă. 
Acum piaţa era stăpânită doar de lumina palidă a lunii şi de 
umbre nedesluşite, şi această pustietate îi părea lui Struan 
sinistră, dureroasă. Voia să mai doarmă. Acum nu mai ai când 
să dormi, îşi spuse el. Mda, dar sunt zdrobit de oboseală. 

Se ridică în picioare, se întinse şi-şi reluă postul de 
observaţie. Pendula marcă sfertul de oră, apoi jumătate, şi se 
hotări să le scoale pe May-may şi Ah Gip într-un sfert de oră. 
Nu e nicio grabă, îi trecu lui prin minte. Nu-şi îngădui să lase 
frâu liber gândurilor şi să ghicească ce s-ar întâmpla dacă 
lorcea lui Jin-qua nu s-ar arăta. Degetele îi pipăiau cele patru 
jumătăţi de monedă din buzunar şi din nou se întrebă ce-o fi în 
mintea lui Jin-qua. Ce servicii are de gând să-i ceară şi când 
anume? Acum înţelegea în mare măsură motivele care-l 


împinseseră pe Jin-qua să procedeze aşa cum procedase. 
Dizgraţia în care căzuse Ti-sen lămurise multe. Era limpede că 
va fi iar război. Era limpede, de asemenea, că englezii îl vor 
câştiga. La fel de limpede se putea bănui că şi comerţul va fi 
reluat. Dar nu sub imperativul celor Opt Porunci. In chipul 
acesta Co-hong-ul îşi va pierde monopolul şi fiecare negustor va 
trebui să lupte pentru pielea lui. De aici şi înţelegerea pentru 
următorii treizeci de ani: Jin-qua îşi cimenta legăturile de 
afaceri pentru trei decenii de acum încolo. Aşa procedează un 
chinez, se gândi Struan, nu-şi bate capul cu profitul imediat, ci 
cu cel ce-o să-l dobândească el peste ani şi ani. 

Mda, dar de fapt ce-i în mintea lui Jin-qua? De ce vrea el să 
cumpere terenuri la Hong Kong? De ce vrea el să-şi educe unul 
din fii după obiceiurile barbarilor? Şi în ce scop dinainte bine 
calculat? Şi care vor fi cele patru servicii? Şi acum, dacă le-ai 
acceptat şi ai promis să le împlineşti, cum ai să faci să fii sigur 
că vor fi împlinite? Cum ai să faci să ai garanţia că Robb şi 
Culum vor respecta înțelegerile? _ 

Struan începu să mediteze la aceste lucruri. Întoarse pe-o 
parte şi pe cealaltă o duzină de posibilităţi înainte de a ajunge 
la un răspuns. I se făcu silă când se gândi la ce ştia că trebuia 
să împlinească. Apoi, odată hotărât, îşi îndreptă gândurile spre 
un alt făgaş. Cu Brock ce avea să facă? Dar cu Gorth? Pe când 
fuseseră pe cheu, o clipă îi trecuse prin minte să-l înfrunte pe 
Gorth. Dacă acesta ar mai fi scos un cuvânt, ar fi fost obligat 
să-l provoace la duel fără şovăială. Onoarea l-ar fi silit... şi i-ar 
fi îngăduit să-l umilească pe Gorth. Cu un şiş în pântece. Sau cu 
biciul. 

Şi Culum. Ce-o fi punând şi el la cale? De ce nu i-o mai fi 
scris? Mda, la fel şi Robb. Şi ce parşivărenii o mai fi făcut şi 
Longstaff ăla? 

Ceasul bătu douăsprezece fără un sfert. Struan o trezi pe 
May-may. Fata căscă şi se întinse cu voluptate, ca o pisică. Ah 
Gip se săltase în clipa în care se mişcase Struan, şi de-acum îşi 
strângea boccelele. 

— A venit lorcea aia? îl întrebă May-may. 

— Mnu! Dar să coborâm la parter şi să fim pregătiţi. 

May-may îi şopti ceva lui Ah Gip, care scoase acele din părul 
fetei şi începu s-o pieptene energic. May-may închise ochii, să 
simtă plăcerea de a fi pieptănată astfel. Apoi Ah Gip îi împleti 


părul aşa cum făceau fetele Hoklo, i-l legă cu o bucată de 
panglică roşie, şi-i lăsă părul să-i cadă pe spate. May-may îşi 
vâri palmele în praf şi-şi mânji faţa. 

— Uite să vezi ce fac eu pentru tine, Tai-Pan. Murdăria asta 
o să-mi strice frumuseţe de ten. O să am nevoie de mulţi, mulţi 
bani pentru ca să mai dreg ceva. Cât dai, heya? 

— Hai, ia-o din loc. 

El o porni primul pe scări în jos, cu mare grijă, până în 
sufragerie, le făcu semn să stea nemişcate, şi se apropie de 
fereastră. Piaţa era mai departe pustie. Pe sampanele 
înghesuite unele în altele din satul acela plutitor ardeau opaițe 
cu ulei. Din când în când se auzea un lătrat de câine, pleznea 
câte-o pocnitoare, izbucneau glasuri puse pe harţă, care apoi 
treceau la şoapte, uneori răzbăteau şi voci pline de veselie, 
pocnetul permanent al pieselor de mah-jong izbite de punți sau 
de mese, sporovăiala cântată a chinezilor. Fumul se ridica 
liniştit de la focurile unde se gătea masa, jonci şi sampane 
blocau aproape cu totul estuarul. Lui Struan toate i se păreau 
fireşti, şi zgomotele acelea, şi mirosurile şi priveliştea. În afară 
de pustietatea pieţei coloniei. Îşi făcuse socoteala că vor mai fi 
oameni mişunând prin piaţă. Acum aveau să fie nevoiţi să 
traverseze spaţiul acela pustiu şi, la lumina lunii aveau să fie 
văzuţi de la sute de iarzi distanţă. Pendula bătu miezul nopţii. 
Aştepta, supraveghea totul şi aştepta mai departe. Minutele 
deveniră nesfârşite, şi după o veşnicie ceasul marcă sfertul de 
oră. Apoi jumătatea de oră. 

— Poate că lorcea aceea e spre sud, şopti May-may, 
înăbuşindu-şi un căscat. 

— Mda. Mai aşteptăm un sfert de oră şi apoi ne ducem să 
vedem. 

Când aproape se împlini ceasul, văzu o lorce coborând 
fluviul şi având două felinare. Ambarcaţia se afla prea departe 
ca să poată vedea ochiul vopsit în roşu, şi aşteptă în continuare 
cu sufletul la gură. Lorcea înainta încet, dar părea greoaie, 
mult afundată în apă. Era semn bun pentru el, fiindcă tezaurul 
acela cântărea mai multe tone. După ce nava trecu de colţul de 
nord al coloniei, îşi schimbă direcţia şi se apropie încet de 
cheu. Doi din echipajul chinezesc al lorcei săriră pe cheu cu 
parâmele în mână şi legară nava. Spre uşurarea lui Struan, un 
al treilea chinez se duse la felinarul din prova, suflă în el, îl 


stinse şi apoi îl aprinse din nou, aşa cum se înţeleseseră 
dinainte. Struan cercetă semiîntunericul ce dăinuia în piaţă, să 
surprindă dacă-i pândea vreun pericol. Nu simţi a-l ameninţa 
ceva. Îşi verifică pistoalele, să vadă dacă le pusese capsele, şi le 
vâri la brâu. 

— Hai, iute, urmaţi-mă! 

Se duse fără să facă un zgomot până la uşa din faţă, o 
deschise, şi le conduse cu multă prudenţă prin grădină. 
Deschise apoi poarta şi traversară în mare grabă piaţa. Lui 
Struan i se părea că tot Canton-ul îl spionează. Când ajunseră 
la lorce, văzu ochiul vopsit în roşu al navei, şi la prova îl 
recunoscu pe omul care-l condusese la Jin-qua. O ajută pe May- 
may să urce la bord. Ah Gip sări şi ea uşurel pe punte. 

— Ce ele doi cow chillo, heya? Nu poate! se răsti chinezul. 

— Nume la tine care poate? îl întrebă Struan. 

— Wung, heya! 

— Cow chillo al meu! Mola, mola, Wung! 

Wung băgă de seamă picioarele minuscule ale lui May-may, 
îşi miji şi mai tare ochii. Nu putea vedea chipul fetei pentru că 
aceasta îşi trăsese mult pe ochi pălăria de pai. Lui Struan nu 
prea îi plăcu felul în care Wung părea să şovăie şi nici privirile 
pe care i le aruncase lui May-may. 

— Mola! îi porunci el scurt şi-şi strânse pumnul. 

Wung slobozi un ordin. Parâmele de ancorare fură dezlegate, 
şi lorcea se desprinse de cheu. Struan le luă pe May-may şi Ah 
Gip şi le conduse pe scară în jos spre puntea de dedesubt. Se 
îndreptă spre pupa, unde ar fi trebuit să fie cabina principală, 
şi deschise uşa. Înăuntru se aflau cinci chinezi. Le făcu semn să 
iasă afară. Fără prea multă tragere de inimă, aceştia se ridicară 
May-may de sus până jos. Şi ei băgară de seamă picioarele ei. 

Era o cabină destul de mică, cu patru cuşete, o masă 
grosolană din lemn şi nişte bănci la fel. Stăruia un iz de cânepă 
şi peşte împuţit. Wung se ivi în uşa cabinei, cercetând-o pe 
May-may. 

— Ce cauta la cow chillo? Nu poate. 

Struan nu-i dădu nicio atenţie. 

— May-may, tu la tine închide uşa, heya? Nu deschide decât 
eu bate uşa, savvy? 

— Savvy, stapin. 


Struan se apropie de uşă şi-i făcu semn lui Wung să vină 
afară cu el. Auzi cum se trage zăvorul după el, apoi spuse: 

— Merge cală! 

Wung îl conduse până la cală. Cele patruzeci de lăzi erau 
aşezate frumos pe două rânduri pe lângă pereţii navei, cu un 
spaţiu larg de trecere între ele. 

— Ce are lada, heya? 

Wung păru uluit de întrebare. 

— De ce spune la asta, heya? Are la ele ce spune stapin Jin- 
qua are. 

— Cât oamenii ştii la asta? 

— Unu io! Daca ştii la ei, aiiia iaaa! şi Wung făcu un semn cu 
degetul în dreptul beregatei. 

Struan mârâi: 

— Păzeşte uşa! 

Se opri la întâmplare la una dintre lăzi şi o deschise cu o 
rangă. Se uită la lingouri, apoi ridică una dintre cărămizile de 
argint de pe rândul de deasupra. Simţi încordarea lui Wung 
care se transmise şi asupra lui, sporindu-i neliniştea. Puse 
lingoul la loc şi capacul. 

— Ce caute aici cow chillo, heya? interveni Wung. 

— Cow chillo meu! Terminat! 

Struan se convinse că acum capacul lăzii era bine închis. 
Wung îşi înfipse degetele mari în brâul nădragilor rufoşi: 

— Mancat poate? 

— Poate. 

Struan ieşi pe punte şi verifică greementul şi velele. La 
prova se vedea un tun de patru livre şi un altul la pupa. Se duse 
să se convingă că amândouă erau încărcate şi cu capsele 
pregătite, cutiile cu pulbere pline şi pulberea uscată cum 
trebuie. Mitraliile şi ghiulelele se aflau la îndemână. li porunci 
lui Wung să adune echipajul şi el apucă o cavilă de luat volte. 
La bord erau opt oameni. 

— Tu spune la ei, îi porunci Struan, tot cuţit, tot bum-bum, 
jos la puntea iute-iute! 

— Aiii iaa, nu poate! protestă Wung. Mult pirat la apa aici. 

Pumnul lui Struan îl nimeri în gât şi-l izbi de parapet. 
Oamenii echipajului începură să vocifereze mânioşi şi se 
pregătiră să se arunce asupra lui, dar cavila ridicată din mâna 
lui păru să-i descurajeze. 


— Tot cuţit, tot bum-bum, la puntea jos, iute-iute! 

Wung se ridică greoi şi mormăi ceva în dialectul cantonez. 
După o pauză amenințătoare, îşi aruncă cuțitul pe punte şi, 
mârâind, ceilalţi îi urmară exemplul. Struan îi porunci să adune 
cuţitele şi să le lege într-o bucată de pânză de sac aruncată pe 
punte. Apoi îi obligă pe cei din echipaj să se întoarcă cu 
spatele, şi începu să-i controleze el. La cel de-al treilea om găsi 
un pistol mic şi cu patul armei îl izbi în cap. Patru cuțite 
zăngăniră pe punte aruncate de către ceilalţi, şi cu coada 
ochiului Struan îl zări pe Wung care făcea vânt în apă unei 
securi mici bune de luptă. După ce-i verifică pe toţi, Struan le 
porunci să rămână pe punte şi, luând armele cu el, cercetă cu 
mare atenţie întreaga navă. Sub punte nu se ascundea nimeni. 
Găsi o ascunzătoare unde erau vârâte patru muschete, şase 
săbii, patru arcuri şi trei fiare de luptă, în spatele unor lăzi, şi 
le luă cu el în cabină. 

— Heya, May-may, auzit ce vorbit sus la punte? îi şopti el. 

— Da, îi răspunse ea la fel de încet. Spuneai că putem vorbi 
în engleză de faţă cu Ah Gip. Nu mai vrei acum? 

— Am uitat. Obişnuinţa. Da, fato, e în regulă. 

— De ce l-ai lovit pe Wung? E omul de încredere al lui Jin- 
qua, nu? 

— Încărcătura noastră e magnetul acestei călătorii. 

— Magnet? 

— Magnet. Acul busolei! 

— Ah, acum pricep, şi May-may se aşeză pe cuşetă, cu nările 
fremătând din cauza miasmelor de peşte împuţit. Dacă mai stau 
mult aici, o să-mi fie tare rău. Nu pot să ies pe punte? 

— Aşteaptă puțin, până trecem de Canton. Aici eşti mai în 
siguranță. Mult mai în siguranță. 

— Şi cât o să dureze până când ne întâlnim cu China Cloud? 

— Îndată după ivirea zorilor... dacă Wolfgang nu face nicio 
greşeală în privinţa locului de întâlnire. 

— Şi s-ar putea şi una ca asta? 

— Cu încărcătura asta la bord e posibil orice! Struan luă una 
dintre muschete. Ştii cum să te foloseşti de o armă ca asta? 

— De un' să ştiu eu cum să umblu cu puşcoace? Eu sunt o 
biată femeie bătrână, o mare frumuseţe, sunt de acord, dar cu 
frica unei femei civilizate, şi habar n-am de puşcoace. 

El îi arătă cum funcţionează. 


— Dacă în cabina asta încearcă să intre altcineva în afară de 
mine, ucide-l. 

Se întoarse pe punte, ducând cu el cealaltă muschetă. 
Lorcea ajunsese de-acum în mijlocul fluviului, şi naviga greoaie, 
mult adâncită în apă, făcând cam patru noduri, sub lumina lunii 
care se înălța tot mai sus. Depăşeau acum mahalalele Canton- 
ului, şi ambele maluri erau împânzite cu o puzderie de sate 
plutitoare. Din când în când treceau pe lângă bărci, sampane şi 
jonci ce se străduiau să răzbească împotriva curentului. Aici 
fluviul avea jumătate de milă lărgime, şi ambarcaţii de toate 
mărimile, înainte şi în urmă, se lăsau duse la vale. Cercetând 
cerul, Struan bănui că va fi vreme frumoasă şi, adulmecând 
vântul, îl simţi blând, uscat, fără niciun gând să lase rouă. 
Înţelese că boarea asta va slăbi şi mai mult, şi viteza lor va 
scădea. Dar nu era îngrijorat, făcuse drumul ăsta de atâtea ori 
că ştia cu ochii închişi bancurile de nisip, afluenții, punctele de 
reper. În apropierea Canton-ului, străjuia un labirint de canale 
şi ostroave, mari şi mici, ce se întindeau pe o suprafaţă de cinci 
mile pe douăzeci de mile. Şi erau o mulţime de căi pe care să 
urci fluviul. Şi la fel de multe să mergi în aval. 

Struan era fericit că naviga din nou. Fericit că începuse 
călătoria spre Pagoda de Marmură. Se legăna alene, după 
mişcarea navei. Wung stătea lângă cârmaci, iar ceilalţi se 
împrăştiaseră şi ei pe punte, încruntaţi şi ameninţători. Struan 
băgă de seamă că veghea de la prova era la postul ei. 

În faţă, la vreo jumătate de milă, fluviul era împărţit în două 
de un ostrov. Înainte de această bifurcaţie era un banc de nisip 
ce trebuia evitat. Struan nu spuse nimic, aştepta. Il auzi pe 
Wung spunându-i ceva cârmaciului, care puse cârma banda şi 
făcu nava să se abată de la drum, îndepărtându-se de banc. 
Bun, gândi Struan. Wung cunoaşte măcar o bună parte din 
drum. Era curios să ştie pe ce drum va apuca Wung ca să 
ocolească insula. Amândouă erau bune, dar pe la nord era mai 
bine decât pe la sud. Lorcea îşi menţinu drumul, îndreptându- 
se spre canalul de nord. Struan se întoarse, clătină din cap şi 
arătă spre canalul de sud, măsură de prevedere dacă cumva 
Wung pusese la cale o ambuscadă. 

Cârmaciul se uită la Wung, aşteptând încuviințarea lui. 
Struan făcu doar o mişcare uşoară către cârmaci. Cârma fu 
împinsă imediat, pânzele fluturară câteva clipe şi nava o apucă 


pe noul drum. 

— Ce pe merge la drum ala, heya? Ce loveşte la mine? Rau, 
rau tare. 

Wung se duse lângă parapet şi privi furios în noapte. Vântul 
se întări uşor, nava prinse viteză îndată, în vreme ce traversau 
canalul de sud. La capătul primei volte, Struan îi făcu semn 
cârmaciului care împinse echea în celălalt bord. Nava îşi 
schimbă încet drumul, şi pe noua direcţie vântul prinse iar 
velele care fluturau, bubuitul lor făcu puntea să geamă şi lorcea 
porni uşor şi începu din nou să ia viteză. Struan dădu ordin să 
fie orientate velele şi vreme de jumătate de oră înaintară 
statornic, navă anonimă a traficului de ambarcaţii de pe fluviu. 
Deodată, cu coada ochiului, Struan surprinse o lorce mare 
îndreptându-se iute spre ei dinspre partea din care bătea 
vântul. La prova se zărea Brock, în picioare. Struan se ghemui 
şi se strecură iute spre eche şi-l dădu deoparte pe cârmaci. 
Wung şi cârmaciul erau uluiţi şi începură să discute tulburaţi 
evenimentul, întregul echipaj cu ochii pe Struan. Acesta puse 
cârma banda în tribord, rugându-se în gând ca nava să 
răspundă cât mai iute. Prinse glasul lui Brock abia auzit - 
„Cârma tribord, drept aşa!” - şi simţi cum pierde vântul din 
vele, împinse până la capăt echea să facă voltă în cealaltă parte 
şi să schimbe direcţia, dar nava nu răspunse, şi lorcea lui Brock 
veni cu bordul lângă a lui. Văzu ghearele de pisică zburând şi 
prinzându-se bine. Îndreptă muscheta asupra asediatorului. 

— Ah, tu erai, Dirk, Dumnezeule! strigă Brock, prefăcându- 
se uluit. 

Stătea rezemat de parapet, zâmbind cu gura până la urechi. 

— Să abordezi o navă cu ghearele de pisică e un act de 
piraterie, Brock! Îi aruncă lui Wung cuțitul, cu mânerul înainte. 
Taie parâme gheare pisică, iute-iute. 

— Flăcăule, ai dreptate. Iertare pen’ ghearele de pisică, îi 
spuse Brock. Mă bătea gându' că aveţi nevoie să vă remorcheze 
cineva. Nu ţi-am văzut flamura sus. Poa’ ţi-e ruşine de ea? 

Dintr-o privire Struan văzu că oamenii lui Brock erau 
înarmaţi şi în poziţie de atac. Gorth se vedea pe dunetă, lângă 
un mic tun pivotant, şi cu toate că tunul nu era îndreptat spre 
el, ştia că trebuia să fie încărcat şi cu capsa la locul ei, gata de 
tras. 

— Data viitoare când mai abordezi cu ghearele de pisică o 


navă de-a mea am să socot că eşti pirat şi-ţi zbor creierii! 

— Voie să vin la bord, Dirk? 

— Da! 

Brock se strecură printre parâmele greementului navei sale, 
şi sări pe cealaltă. Trei oameni săriră în acelaşi timp pe 
copastie ca să-l urmeze, dar Struan îndreptă muscheta spre ei 
şi strigă: 

— Rămâneţi acolo! Oricine sare pe puntea mea fără 
încuviinţare îl expediez drept în iad! 

Oamenii încremeniră unde se aflau. 

— Drept îi! spuse Brock răutăcios. Asta-i legea mării. Un 
căpitan pofteşte la bord numai pe cin’ vrea el, pe cin’ nu, nu. 
Rămâneţi acolo. 

Struan îl trimise pe Wung la prova. 

— Taie parâme la gheare pisică! 

Înspăimântat, chinezul alergă la prova şi începu să reteze 
parâmele. Gorth răsuci tunul, dar Struan îndreptă muscheta 
spre el. 

— Du-te de-acolo, Gorth! se răsti tăios Brock la el. 

Legea mării era de partea lui Struan: abordarea cu gheare 
de pisică a unei nave e un act de piraterie. Şi să vii la bord 
înarmat, fără să ai îngăduinţă din partea comandantului, era 
piraterie, şi niciuna dintre legile Angliei nu era mai sever 
respectată şi apărată ca legile privind navele aflate pe mare şi 
cele privind autoritatea căpitanului în voiaj. lar pentru piraterie 
nu exista decât o singură pedeapsă: spânzurătoarea. 

Wung tăie ultima parâmă şi cele două nave începură să se 
depărteze una de cealaltă. Când lorcea lui Brock ajunse la vreo 
treizeci de picioare distanţă, Struan lăsă muscheta jos şi strigă: 

— Dacă vă mai apropiaţi fără învoirea mea la cincizeci de 
iarzi, vă acuz de piraterie, aşa să-mi ajute mie Dumnezeu! apoi 
se rezemă de parapet. Tyler, spune-mi şi mie ce se-ntâmplă! 

— Ş-io po' să te-ntreb la fel, Dirk, îi spuse nonşalant Brock. 
Te-am văzut io strecurându-te în sampanul ăla ieri, şi ochiul lui 
Brock scăpără în lumina felinarului. Apoi te-am văzut, 
năstruşnic dichisit ca un culi, şi, Dumnezeu fie binecuvântat, 
cum te-ai şoricit înapoi în factorie. Poznaşă treabă, m-am 
dumirit io. Poa’ că bătrânu' Dirk s-a scrântit la cap. Sau poa’ c- 
are nevoie de-o mână de ajutor să iasă teafăr şi nevătămat din 
Canton. Aşa c-am mai mers noi puţin la vale şi ne-am strecurat 


iar la deal ş-am ancorat la nord de colonie. Şi iată că te văz 
sărind la bordul ăstei nave care mai-mai să se scufunde. Tu şi 
două muieri. 

— Ce fac mă priveşte numai pe mine. 

— Mda, asta cam aşa-i. 

Mintea lui Struan lucra cu febrilitate. Ştia că nava lui Brock 
era mult mai iute ca a lui, că avea un echipaj de oameni 
primejdioşi şi bine înarmaţi, şi că singur n-avea cum le face 
faţă. Se blestemă în gând că fusese atât de încrezător în planul 
lui şi pentru că nu se păzise mai bine. Dar atunci tot nu l-ai fi 
văzut pe Brock cum se strecoară în amonte. Şi cum să faci 
acum să-l foloseşti tu pe Brock spre avantajul tău? Trebuie să 
fie o cale. Noaptea poate da peste tine, şi chiar dacă reuşeşti să 
scapi cu viaţă tot n-ai să poţi dovedi nimic. Brock o să pretindă 
că a fost un accident. Şi apoi, May-may habar nu are să înoate. 

— Covată asta învechită stă cam mult afundată în apă. la 
cumva apă din gros? Sau poa' că din cauza încărcăturii? 

— Tyler, ia spune, ce pui îţi face mintea? 

— la acolo mă bântuie nişte zvonuri, fiule. Ieri seară numai 
zvonuri umblau peste tot. Taman ‘nain’ de-a pleca. Ia, nişte 
vorbe de tezauru' lu' Ti-sen. Ţi-a ajuns şi ţie la urechi? 

— Au umblat tot felul de vorbe. 

— Mda, da’ toate dădeau brânci spre gându' că-n Canton s- 
ar găsi tributu' imperial în lingouri. Da' nu mi-am mai bătut io 
capu' cu asta pân’ nu te-am văzut că te-ntorci. Ş-am socotit că-i 
poznaşă treabă. Ş-asta după un pariu de douj de mii de guinee. 
Mare poznă. Ş-apoi te văz c-o ştergi noaptea ca un hoţ, p-o 
lorce greu împovărată, ş-o iei pe la sud, pe canalu' cel rău! 
Brock se întinse şi se scărpină în barbă energic. Bătrânu' Jin- 
qua n-o fi şi el p-aici, hmm? 

— Mda, nu e la Canton. 

— Bătrânu' Jin-qua-i câinele tău. Aşa mă bate gându', 
completă Brock rânjind, i-omu' tău, hmmm? 

— Zi ce-ai de zis. 

— Nu-i nici-o grabă, fiule. Nu, pe Dumnezeu! Aruncă o 
privire spre prova navei sale. Ţine nasu' sus barca mea, aşa-i? 

Brock se referea la pintenul de oţel gros de un picior care 
ieşea cu şase picioare în faţa provei, exact sub linia de plutire. 
Struan inventase pintenul acesta cu mulţi ani în urmă, o 
metodă simplă pentru a găuri şi trimite o navă la fund. Şi Brock 


şi mulţi dintre neguţătorii cu China îl adoptaseră. 

— Mda, iar noi suntem pe-o navă încărcată din greu. Dar 
suntem destul de bine înarmaţi. 

— Mda, am cam văzut şi io. Tun la pupa, tun la prova, da’ nu 
se pot roti. 

Se lăsă o tăcere încordată. 

— Mai îs cin’ zile şi poliţele-ţi expiră. Mda? 

— Da. 

— Ş-o să le onorezi? 

— În cinci zile o să afli şi tu. 

— Patruj de lac sau cinj de lac în lingouri îs multe tone 
d'argint. 

— Îmi închipui că da. 

— Şi-l întreb io pe Gorth, ei, acum ce-o să facă bătrânu' Dirk 
de-o să-l pască un joss rău? Gorth îmi spune el: o să-ncerce să 
schimbe roata. Mda, i-am zis io da' cum? Păi o să-mprumute, 
alta nu-i, zice el. Da’ de un? Ş-atunci, Dirk, fiule, m-a dus 
pacostea de gând la Jin-qua şi la Ti-sen. Da' Ti-sen îi terminat, 
aşa că nu rămâne decât Jin-qua! Frământă un gând în minte o 
clipă. Îs două muieri la bord. M-ar ferici să le pot transporta la 
Whampoa sau Macao. Oriunde zici. 

— Au cu ce călători şi aşa. 

— Mda. Da’ covata asta învechită s-ar putea să se ducă la 
fund. Nu-mi place mie gându' că se îneacă nişte muieri când nu 
e nevoie să se-nece. 

— Tyler, n-o să ne ducem la fund. 

Brock se întinse din nou şi strigă spre nava lui să i se trimită 
barca. Apoi clătină trist din cap: 

— Ei, fiule, io aşa am gândit, să le duc tefere pe muierile 
alea. Şi pe tine, “nenţeles. Covata asta nu arată ea să ţină mult 
la apă. N-am mai văzut una care să fie mai nepotrivită să 
plutească pe apă. 

— Sunt o mulţime de pirați prin apele astea. Dacă se apropie 
de mine prea mult vreo navă am să folosesc şi eu tunurile. 

— Înţelept lucru, Dirk, da’ în bezna nopţii mă trezesc aşa cu 
o navă drept înaintea mea, fac tot ce pot s-o feresc, da' nava aia 
e atât de obraznică de trage cu tunu' în mine, ei bine, fiule, o să 
faci ce-am să poftesc şi io să fac. Ia gândeşte şi tu că-i o navă 
pirat şi atunci o spulberi cu tunu' de pe faţa apei. Mda? 

— Dacă mai eşti în viaţă după prima ghiulea. 


— Mda, trăim într-o lume tare rea. Nu-i deloc înţelept să 
tragi cu tunu'. 

Barca de serviciu ajunse lângă bordul navei. 

— Dirk, mulţam tare mult. Da’ dacă tot ai şi tu o flamură, 
ridic-o s-o vedem. Atunci n-o să se mai întâmple nicio 
nenorocire afurisită cum se-ntâmplă. Iertare pen’ ghearele de 
pisică. Să ne vedem în Hong Kong. 

Brock trecu peste copastie şi rămase în picioare în barca lui. 
Făcu semne cu mâna în bătaie de joc, şi vâslaşii se opintiră 
disciplinaţi în rame şi se îndepărtară. 

— Ce la stapin, Unu Ochi vrei? îl întrebă Wung tulburat. 

Tot echipajul lui fusese cuprins de groază la apariţia navei 
lui Brock. 

— La tine ce crede, heya? Tu face ce eu zice ca înainte. 
Nimeni nu moare poate, îi răspunse Struan tăios. Toate vele, 
iute-iute. Omorât lumina ochi! 

Mai venindu-le inima la loc, marinarii lui stinseră felinarele, 
şi lorcea lor porni cu vântul din spate, cât putea. 

Când Brock sări pe puntea navei sale, se întoarse şi se uită 
scăpărându-i privirile în bezna din jur. Nu putea distinge care 
era lorcea lui Struan dintre multele care înaintau fantomatic în 
aval, pe canalul de sud. 

— Tu o mai vezi? 

— Da, tată. 

— Io mă duc sub punte. Dacă o să iei în pinten vreo lorce o 
să fie mare păcat. Tare mare păcat. 

— Tezauru-i la bord? 

— Tezaur, Gorth? făcu el cu prefăcută uimire. Habar n-am ce 
îngaimi tu acolo! Cobori glasul. De-ai nevoie de mine, cheamă- 
mă. Da' să nu aud niciun tun, ţine minte. Cu niciun chip, decât 
dacă trage el în noi. N-o să facem noi act de piraterie contra 
lui. Avem şi aşa destui duşmani care-ar fi fericiţi săracii să ne 
dovedească pirați. 

— Tată, dormi liniştit, îi spuse Gorth. 


Vreme de trei ceasuri, Struan îşi croi drum când prin 
mijlocul traficului de pe fluviu, când ieşind din el, întorcându-se 
în amonte, schimbând des drumul, navigând razant cu bancuri 
periculoase de nisip, având mereu grijă ca între el şi Brock să 
fie întotdeauna alte ambarcaţii, fiindcă acesta din urmă se ţinea 


scai pe urmele lui. Şi acum ajunseră şi la capătul canalului de 
sud care făcea un cot pe lângă ostrovul acela mărunt şi ieşea 
din nou în albia principală. Ştia că acum va exista mai mult loc 
de manevră, dar asta avea să-l ajute mai degrabă pe Brock 
decât pe el. 

Odată ieşit din canalul de sud, Brock putea să urce frumos 
pe vânt, şi apoi să-l atace exact când făcea volta sub vânt. In 
situaţia asta, Struan n-ar fi avut destul vânt ca să se ferească 
din calea lui şi ar fi fost lovit chiar la mijlocul navei. O lovitură 
directă sau chiar piezişă cu pintenul l-ar fi sfârtecat şi l-ar fi 
trimis la fund ca pe-un bolovan. Deoarece tunurile lui erau 
prinse fix la prova şi la pupa, nu le putea răsuci travers ca să se 
apere şi din partea aceea. Dacă ar fi fost pe nava asta cu 
echipajul lui, lucrurile ar fi stat cu totul altfel, ar fi făcut 
manevre ca să se menţină tot timpul în curent până se iveau 
zorile, sigur că oamenii lui vor şti să-şi folosească armele 
pentru a respinge orice încercare de apropiere din partea 
inamicului. Dar nu prea se încredea în echipajul acesta de 
chinezi, cum nu avea încredere nici în învechitele muschete 
care puteau să-ţi explodeze în mână atunci când apăsai pe 
trăgaci. Şi Brock avea dreptate: dacă pe întuneric se încumeta 
el să tragă primul, Brock avea dreptul să-i răspundă cu foc. Şi o 
singură salvă bine chitită îi trimitea în ceruri. 

Pentru a mia oară se uită din nou la cer. Cu disperare, îşi 
dorea o furtună care să vină din senin, ploaie, măcar nişte nori 
care să ascundă luna. Dar nu se vedea niciun semn, nici de 
furtună, nici de ploaie, nici de nori măcar. Se chinui să vadă ce 
se întâmplă în spate şi văzu cealaltă lorce câştigând teren. Era 
cu vreo sută de iarzi în pupa lor şi înainta mai departe contra 
vântului, urcând mai bine pe vânt decât ei şi deci apropiindu- 
se. Struan îşi scormoni cu disperare mintea să găsească o 
soluţie. Ştia că putea să scape fără probleme dacă mai uşura 
nava aruncând tezaurul acela peste bord. Cu jumătate de milă 
mai la vale, fluviul avea să se bifurce din nou, în jurul insulei 
Whampoa. Dacă apuca pe canalul de nord era în siguranţă, 
pentru că cele mai multe bărci pe acolo navigau şi ar fi putut să 
evite să fie lovit cu pintenul. Cu toate astea n-ar fi fost în stare 
să scape de soarta asta navigând cât era insula Whampoa de 
lungă, apoi ocolind-o pentru a se întâlni cu China Cloud, aflată 
mult în susul canalului de sud. Nu vedea nicio ieşire din 


capcana asta. În două-trei ore aveau să se ivească şi zorile şi va 
fi pierdut. Trebuia să facă ceva şi să scape acum pe întuneric şi 
să se ascundă, pentru ca apoi să se strecoare frumos spre locul 
de întâlnire. Dar cum? 

Înaintea lui, în întunericul acela desluşi bifurcația din faţa 
insulei Whampoa, lucind ca argintul. Apoi o zări pe Ah Gip pe 
scară, făcându-i semn. Lorcea lui Brock era tot în pupa, destul 
de departe încă, înaintând contra vântului, pregătindu-se ca 
apoi să pornească cu vântul din spate, dacă Struan o apuca pe 
canalul de sud, sau să se menţină în partea din vânt, dacă 
alegea canalul de nord. Struan îi arătă cârmaciului o mică 
pagodă aflată pe bancurile de nisip din sud, oferindu-i astfel un 
punct de reper. 

— Savvy? 

— Savvy, stapin! 

Struan îşi trecu cu degetul peste beregată, apoi se grăbi să 
coboare sub punte. Lui May-may îi era foarte rău. Duhoarea de 
peşte, aerul înăbuşitor al cabinei şi mişcările navei o 
îngreţoşaseră de nu mai era bună de nimic dar, cu toate astea, 
mai ţinea muscheta în mână. Struan o luă pe sus şi porni cu ea 
spre punte. 

— Nu, îngăimă ea abia auzit. Te-am chemat din pricina lui 
Ah Gip. 

— Ce-i cu ea? 

— Am trimis-o în mare taină să se strecoare spre prova. Să 
tragă cu urechea ce spune echipajul. 

May-may icni a vomă, dar se ţinu tare. După ce-i trecu 
spasmul, continuă: 

— l-a auzit pe doi oameni vorbind între ei. Vorbeau de 
lingouri. Cred că au aflat cu toţii de-acum. 

— Mda, făcu Struan. Sunt sigur că au aflat! şi o bătu pe Ah 
Gip pe umăr. Tu plata bun poate, curând. 

— Aiii iaaa! exclamă Ah Gip. De ce plata, heya! 

— Brock e tot pe urmele noastre? îl întrebă May-may. 

— Mda. 

— Poate-l trăsneşte săgeata cerului! 

— Mda, poate. Ah Gip, face mancam la doamna poate! Supa! 

Ah Gip încuviinţă, dând din cap: 

— Sup nu. Ceai bun la ea. 

— Supa! 


— Ceai! 

— Nu conteşte, replică Struan enervat, ştiind bine că tot ceai 
va fi până la urmă, indiferent de câte ori poruncea el supă. 

O duse pe May-may pe punte şi o aşeză pe butoiul cu 
pulbere. Nici Wung, nici cârmaciul şi nici ceilalţi din echipaj nu 
catadicsiră să se uite la ea. Dar Struan ştia că realizau intens 
prezenţa ei, contribuind astfel la sporirea tensiunii de pe punte. 
Apoi îşi aduse aminte deodată ce spusese ea despre săgeata de 
foc a cerului şi gândul îi declanşă un plan. Grijile parcă-l 
părăsiră brusc şi începu să râdă tare. 

— De ce ha-ha, heya? îl întrebă May-may, care trăgea acum 
adânc în piept aerul de mare, în vreme ce stomacul începu să i 
se liniştească. 

— Gândesc bun drum să doboare la stapin Unu Ochi, o 
lămuri Struan. Heya, Wung! Vine aici! Struan îi dădu lui May- 
may un pistol. Om apropie, omoare la el, savvy? 

— Savvy, stapin! 

Struan îi făcu semn lui Wung să-l urmeze şi se îndreptă spre 
prova. În vreme ce mergea cu paşi uşori de-a lungul punţii, 
ceilalţi oameni din echipaj i se fereau din cale. Se opri pe teugă 
ca să se mai convingă o dată că lorcea lui Brock era încă 
departe de el şi se grăbi apoi să coboare sub punte cu Wung 
aproape pe urmele lui. Teuga echipajului era formată dintr-o 
singură cabină mare, cam de lăţimea navei, cuşetele 
rânduindu-se de-o parte şi de alta a bordajului. Văzu şi o vatră 
primitivă făcută din cărămizi cu un chepeng de spirai în partea 
de sus. Deasupra cărbunilor de lemn ce stăteau să se stingă se 
legăna o oală. Lângă foc erau aruncate mănunchiuri de 
buruieni şi ciuperci uscate, peşte proaspăt şi peşte uscat, 
legume proaspete, o desagă de orez, precum şi tot felul de oale 
mari şi mici, făcute din lut ars. Săltă capacele oalelor de lut şi 
adulmecă să afle ce conţin. 

— Stapin vrea mancam? Poate! : 

Struan clătină din cap. În prima oală era soia. În a doua 
ghimber în sirop, apoi rădăcini de ginseng în oțet şi mirodenii. 
Urmau uleiuri de gătit, într-un vas ulei de arahide, în altul de 
porumb. Struan lăsă să picure câteva picături din fiecare vas în 
foc. Uleiul de porumb arse mai îndelung decât cel de arahide. 

— Wung, duce asta sus! îi spuse el, arătându-i vasul cu ulei 
de porumb. 


— La ce nevoi, heya? 

Struan se grăbi să se întoarcă pe punte. Nava se apropia de 
locul de bifurcaţie unde trebuiau s-o ia fie pe canalul de sud, fie 
pe cel de nord. Struan arătă spre sud. 

— De ce drumu mai lunga, heya? îl întrebă Wung, punând 
oala cu ulei jos. 

Struan îl măsură cu privirea şi Wung se trase puţin înapoi. 
Cârmaciul pusese deja cârma în bordul celălalt, se îndreptau 
spre canalul de sud. Lorcea lui Brock schimbă îndată drumul, 
făcând volta în acelaşi sens. Între cele două nave mai erau încă 
destul de multe ambarcaţii, şi o vreme Struan ştia că era în 
siguranţă. 

— Tu ramâne aici! îi spuse el lui Wung. Heya, cow chillo, tu 
ramâne aici. Tragi bum-bum la oricine. 

— Savvy, stapin, îi răspunse May-may. 

Fata se simţea mai bine. Struan cobori în cabina cea mare, 
adună toate armele şi le aduse pe dunetă. Alese dintre ele o 
muschetă, cele două arcuri, săgeți, un fier de luptă, şi le aruncă 
pe toate celelalte peste bord. 

— Pirat venit, noi nu bum-bum avem! mârâi Wung supărat. 

Struan luă fierul de luptă şi-l răsuci parcă fără nicio pricină. 
Era un lanţ articulat, un bici de fier, armă mortală în lupta de 
aproape - trei bare de oţel, de un picior lungime fiecare, 
articulate între ele, cu o bilă de fier la capăt. Mânerul scurt de 
oţel se ţinea bine în mână şi o chingă protectoare se petrecea 
peste încheietura mâinii. 

— Vine pirat şi multa multa morţi are ei, îi spuse Struan cu 
voce răguşită. 

Wung arătă furios cu mâna spre nava lui Brock. 

— La el opreşte nu poate, heya? şi arătă apoi spre cel mai 
apropiat țărm. Colo. Noi pus la uscat... noi scapat! 

— Aiii iaaa! îi întoarse Struan spatele cu dispreţ. 

Se aşeză pe punte, cu chinga lanţului de luptă petrecută la 
încheietură. Echipajul înspăimântat îl urmărea să vadă ce face, 
şi uimiţi văzură că Struan îşi smulse o mânecă de la jacheta 
matlasată de culi, o sfâşie în fâşii, pe care le muie în ulei. Apoi 
luă una dintre fâşii şi o înfăşură în jurul vârfului de oţel al 
săgeţii. Se traseră înapoi când Struan puse săgeata în arc, ochi 
spre catarg şi-i dădu drumul. Săgeata nu nimeri catargul, în 
schimb se înfipse în lemnul de tec al uşii teugei. Se duse şi 


smulse săgeata cu destul de multă greutate. Se întoarse la locul 
lui, desfăcu fâşia de material şi o înmuie în ulei. Apoi presără 
cu grijă praf de puşcă, înfăşură din nou fâşia în jurul vârfului 
săgeţii, iar pe deasupra mai înfăşură o fâşie de cârpă. 

— Hola! strigă veghea din pupa, când lorcea lui Brock porni 
ameninţător spre ei. 

Struan trecu el la cârmă şi guvernă el nava o vreme. Se 
strecură periculos în spatele unei jonci greoaie şi schimbă 
direcţia de mers cu dibăcie, aşa încât atunci când se îndepărtă 
de ea, înainta iute cu murele în celălalt bord. Lorcea lui Brock 
se răsuci şi ea îndată, pentru a-l intercepta, dar trebui să facă 
un ocol pentru a feri un convoi de jonci ce se îndreptau spre 
canalul de nord. Struan lăsă cârma în seama unuia din echipaj 
şi el se apucă să mai meşterească încă patru săgeți. Wung nu 
se mai putu stăpâni: 

— Stapin la ce poate, heya? 

— Aduce la mine ochi lumină, heya? 

Proferând tot felul de înjurături, Wung se duse şi aduse 
felinarul. 

— Ochi lumină! 

Struan făcu gesturi pantomimice, ca şi cum ar fi pus vârful 
săgeţii în flacăra felinarului şi ar fi tras apoi cu ea aprinsă 
asupra velei celei mari a navei lui Brock. 

— Mult mult foc, heya? Atunci ei opreşte, heya? 

Wung rămase cu gura căscată. Apoi izbucni deodată în râs. 
Abia când fu în stare să vorbească le explică celor din echipaj 
ce se punea la cale şi toţi se uitară radioşi la Struan. 

— Tu mult mult Tai-Pan! Aiii iaaa! făcu Wung. 

— Multa minunata la tine! făcu şi May-may, râzând şi ea cu 
toţi ceilalţi laolaltă. Hâţ-hâţ mult la stapin Unu Ochi! 

— Hola! avertiză iar veghea. 

Nava lui Brock terminase ocolul şi acum se îndrepta spre ei, 
ajungându-i din urmă. Struan luă el cârma din nou şi începu să 
se strecoare printre celelalte ambarcaţii ce formau traficul, 
când într-o parte, când în cealaltă, înaintând tot mai mult în 
canalul de sud. Nava lui Brock se apropia inexorabil, 
menţinându-se mereu în partea din vânt. Struan ştia că Brock 
aştepta momentul când traficul avea să se rărească pentru a-i 
da lovitura fatală. Dar acum Struan era ceva mai încrezător în 
şansele lui. Dacă săgeata nimereşte în velă, îşi spuse el, dacă 


nu o străpunge, trecând mai departe, dacă ai norocul să nu se 
stingă în timp ce zboară spre ţintă, dacă vela cea mare e destul 
de uscată ca să ia foc, dacă or să aştepte încă vreo patru mile 
înainte de a trece la primul atac şi dacă şi jossul meu e bun, 
atunci s-ar putea să scap de ei. 

— Frenţia-n Brock să dea! glăsui el. 

Circulaţia ambarcaţiilor pe fluviu se rări considerabil, Struan 
împinse echea şi porni să urce în vânt, ca să iasă cât mai mult 
înspre malul de sud al canalului, în aşa fel încât atunci când va 
face volta din nou să aibă vântul înapoia traversului, şi deci să 
fugă cu vântul din spate. Malul de sud al canalului era plin de 
bancuri de nisip, periculos. leşind însă atât de mult spre sud, 
Struan rămăsese primejdios de descoperit. Nava lui Brock abia 
aştepta să atace. Struan se hotări să-i facă să atace acum. 
Venise sorocul. Cu multă vreme în urmă învățase una dintre 
legile supravieţuirii: să-l faci pe inamic să te atace în condiţiile 
alese de tine, nu de el. 

— Heya, May-may, coboară sub punte! 

— Eu vede tot, poate! Nu conteşte. 

Struan luă a doua muschetă şi i-o dădu lui Ah Gip. 

— Coboară sub punte, acum! 

Amândouă femeile coborâră sub punte. 

— Wung, aduce ochi lumină doi! 

Wung aduse şi al doilea felinar şi Struan le aprinse pe 
amândouă. Îşi aşeză la îndemână săgețile şi cele două arcuri. 
Ei, acum am intrat în joc! îşi spuse el. Nava lui Brock se afla la 
două sute de iarzi în partea din vânt. Circulaţia de pe fluviu 
treptat dispăru cu totul. Cele două lorci rămăseseră singure. 
Deodată lorcea lui Brock se răsuci şi se repezi spre el. 
Echipajul lui Struan se risipi pe punte, alergând spre capătul 
parapetului. Se ţineau de straiuri şi şarturi, pregătindu-se să 
sară în apă. Numai Wung rămase alături de Struan pe dunetă. 

Struan îl putea vedea pe Gorth acum destul de bine, stând la 
cârmă, în vreme ce echipajul ocupase poziţii de atac. Il căută 
peste tot pe punte pe Brock, dar nu-l zări şi se întrebă ce naiba 
mai punea acesta la cale. Când cele două nave erau la numai 
cincizeci de iarzi una de cealaltă, Struan împinse echea şi porni 
greoi cu vântul în spate, întorcându-se cu pupa spre Gorth. 
Gorth se apropia iute, păstrându-şi avantajul poziţie în partea 
din vânt, şi Struan ştia că acesta nu era chiar atât de prost 


încât să-l atace când erau cu murele sub vânt. Îi făcu semne lui 
Wung să ia el cârma şi să ţină drept aşa, iar el pregăti arcul şi 
săgețile şi se ghemui la adăpostul parapetului. Vedea catargele 
lorcei ce se îndrepta iute spre el. Vâri vârful uneia dintre săgeți 
în flacăra felinarului, fâşia de pânză îmbibată cu ulei se aprinse 
iute, el se ridică în picioare şi ochi. Nava duşmană era la doar 
treizeci de iarzi distanţă. Săgeata trasă o traiectorie luminoasă 
în mijlocul unor strigăte de avertizare şi lovi vela cea mare. 
Forţa impactului stinse flacăra însă. 

Gorth strigă ceva oamenilor săi, şi-şi continuă drumul de 
interceptare, în vreme ce a doua săgeată se îndrepta spre el. 
Aceasta se lovi de vela mare şi rămase înfiptă în ea, împrăştiind 
picături de ulei aprins pe punte. Pulberea dinăuntrul fâşiilor de 
pânză se aprinse şi ea şi ţâşni un buchet de flăcări. Fără să 
vrea, Gorth împinse echea, iar nava lui se abătu de la drum, 
cutremurată de violenţa răsucirii. 

Struan pregătise şi cea de-a treia săgeată, şi pe când nava 
cealaltă gonea cu vântul din spate trecând pe lângă el, trase iar 
şi văzu că săgeata aceasta se izbi de vela focului imens din 
prova. Flăcările începură să lingă pânza. Struan răsuci fericit 
echea făcând volta în vânt, când îl văzu pe Brock ţâşnind de 
sub punte, măturându-l pe Gorth din cale şi apucând el echea 
pentru a răsuci nava. Apoi Brock forţă echea până la capăt, 
aruncându-se astfel spre tribordul navei lui Struan chiar la 
mijlocul ei, tăindu-i astfel orice cale de scăpare. 

Struan prevăzuse mişcarea lui Brock, numai că propria lui 
navă nu răspunse la cârmă, şi pricepu că ăsta era sfârşitul. 
Aprinse şi ultima săgeată, aşteptă, lăsându-şi toată greutatea 
pe eche, rugându-se ca lorcea să-l asculte şi să apuce noua 
direcţie. Brock stătea în picioare pe dunetă, strigând la 
echipajul care se lupta cu disperare să stingă focul. Un talmeş- 
balmeş din arboradă se prăbuşi în flăcări lângă Brock, dar el 
nici nu luă seama, concentrându-şi toată atenţia asupra locului 
de la mijlocul navei adverse pe care-l alesese ca punct de 
lovire. 

Struan ochi cu grijă, şi când cealaltă navă era doar la 
cincisprezece iarzi distanţă trase. Săgeata se înfipse în peretele 
de lemn lângă capul lui Brock, dar nava lui nu-şi schimbă 
direcţia. Lorcea lui Struan începu să vireze încet, dar era prea 
târziu. Struan simţi o izbitură care cutremură toată nava, auzi 


trosnetul înspăimântător al lemnului frânt atunci când pintenul 
navei lui Brock spintecă bordajul din babord, nava lui Struan se 
aplecă, mai-mai să se răstoarne într-o parte, zvârlindu-l pe 
punte. 

O ploaie de scântei şi flăcări se abătu asupra lui Struan, 
bucăţi de arboradă şi vele în flăcări, care-l făcu să sară iute în 
picioare. Se auzeau ţipetele chinezilor stăpâniţi de panică, 
glasul răguşit al oamenilor lui Brock, în vreme ce ambele 
echipaje se chinuiau în încâlceala aceea prinsă de flăcări. În 
mijlocul acelui vacarm, Struan auzi strigătul lui Brock: 
„lertare!”, şi cele două nave se desprinseră una de cealaltă, 
lorcea lui Brock luând-o înainte, cu velele în flăcări. Nava lui 
Struan reveni pe chilă dreaptă, se aplecă apoi ca beată în 
bordul tribord, apoi în celălalt bord, canarisindu-se în chip 
periculos spre babord. Struan apucă echea şi o împinse din 
răsputeri. Nava răspunse foarte încet la cârmă şi când vântul 
prinse velele, el o îndreptă spre mal, sperând cu disperare că 
nu se va duce la fund şi va reuşi s-o pună pe uscat. 

Acum văzu că ambele vele ale lui Brock erau în flăcări. Ştia 
că nu le mai rămâne decât să taie greementul lăsându-l să cadă 
în apă şi să-l înlocuiască cu altul. Brusc, băgă de seamă că 
puntea era înclinată cu vreo zece grade spre babord, în partea 
opusă locului de impact. Se chinui să se ridice în picioare pe 
puntea în pantă şi se uită peste copastie la uriaşa gaură 
deschisă în bordaj. Partea de jos a găurii era doar de un inci 
sub linia de plutire şi Struan pricepu îndată că forţa izbiturii 
mutase lăzile cu lingouri prin cală. Greutatea tezaurului 
menținea nava canarisită la acel unghi. Strigă la Wung să 
treacă el la eche şi să păstreze acelaşi drum. Apoi apucă fierul 
de luptă, se repezi la prova şi, învârtind arma pe deasupra 
capului, adună mai mulţi oameni din echipaj şi-i sili să 
pornească sub punte. În drum spre cală, aruncă o privire spre 
May-may şi Ah Gip, care erau tefere, dar speriate în mijlocul 
talmeş-balmeşului din cabina principală. 

— Duceţi sus la punte. Ţine bum-bum! 

In cală era o întreagă harababură. Unele lăzi fuseseră sparte 
şi lingouri zăceau împrăştiate peste tot. Lăzile rămase întregi 
fuseseră azvârlite în bordul babord. Prin spărtură apa năvălea 
înăuntru. Când se treziră cu apa până la genunchi, chinezii se 
arătară înspăimântați, gândindu-se că se vor îneca, dar fură şi 


mai înspăimântați de şfichiuirea fierului de luptă şi se apucară 
să facă tot ce le spunea Struan. Nava se înclină periculos, 
trosnind, şi spărtura ieşi încet din apă. Struan luă randa de 
rezervă şi începu să astupe gaura cu pânza aceea, folosind şi 
lingouri de argint drept dopuri. 

— Doamne Dumnezeule! urlă el. Iute-iute! 

Oamenii din echipaj săriră să-l ajute şi curând spărtura era 
astupată şi nu mai intra apa. Struan le făcu semn oamenilor să 
ia vela cea mare de rezervă şi-i mână spre punte din nou. May- 
may şi Ah Gip stăteau aşteptând cutremurate, dar erau tefere şi 
neatinse. May-may încă mai ţinea pistolul în mână, Ah Gip 
muscheta. Wung, paralizat de spaimă, ţinea mai departe 
drumul. Struan îi trimise pe oameni la prova, şi cu ajutorul lor 
trecu randa cea mare pe sub prova lorcei, pe sub cocă, şi apoi o 
legă strâns exact peste gaura de apă. Presiunea apei lipi pânza 
de velă peste spărtură, în vreme ce nava se clătină primejdios, 
aproape să se răstoarne. Din nou îşi sili Struan oamenii să 
coboare sub punte şi, după ce îndesă mai bine pânza în 
spărtură şi călăfătui pe unde mai pătrundea apa, îi puse să 
aşeze restul de lăzi pentru a reduce înclinația periculoasă spre 
babord. Se întoarse din nou pe punte şi cercetă vela şi 
legăturile ei. Când se convinse că acestea erau strânse bine şi 
ţineau, începu din nou să respire cu uşurare. 

— May-may, te simţi bine? 

— Ce nu? 

— Simţi doare? 

— Poate! 

li arătă încheietura mâinii: era zdrelită şi sângera. Cercetă 
locul cu grijă. Deşi o durea, nu părea ca osul să fie rupt. Turnă 
rom peste rană, bău cu sete şi se uită înspre pupa. Nava lui 
Brock pornise în derivă, randa cea mare şi focul mare ardeau 
cu furie. Urmări siluetele oamenilor care tăiau parâmele de 
legătură şi velele se prăbuşiră în cele din urmă în fluviu. O 
vreme continuară să ardă pe apă, apoi se lăsă iar întunericul. În 
preajmă se vedeau câteva jonci şi sampane, dar niciuna dintre 
ele nu sărise în ajutorul navei care luase foc. Struan scrută 
întunericul înainte. Canalul celor Şase Stânci, un braţ mai puţin 
cunoscut, se deschidea în partea de sub vânt. Încercă echea cu 
mare băgare de seamă şi nava îşi schimbă direcţia cu câteva 
puncte. Vântul se opinti în vele şi lorcea se înclină brusc, 


spărtura dispărând sub apă. Oamenii echipajului scoaseră un 
strigăt de avertizare, şi Struan corectă din cârmă unghiul de 
canarisire. Cam periculos de navigat în chipul ăsta, îşi spuse el. 
Nu îndrăznesc să fac o voltă în tribord. Te trezeşti cu un val 
mai abraş, smulge vela de pe spărtură şi ne ducem la fund ca 
un bolovan. Dacă aş lua-o prin Canalul Celor Şase Stânci, Brock 
n-o să mai dea de mine în vecii vecilor, dar nu pot face volte 
cum ar trebui să fac. Aşa că trebuie să merg mai departe pe 
largul fluviului. Să fug cu vântul din spate cât mai mult. 

Îşi verifică poziţia. Pagoda de Marmură se afla la opt sau 
nouă mile mai la vale. Având peste spărtură vela aceea care 
funcţiona ca o ancoră de furtună, nava nu făcea acum decât 
vreo două noduri sau trei cel mult. Fiind silit să urce cât mai 
mult pe vânt, ca să evite necesitatea de a face vreo voltă, viteza 
navei avea să se reducă şi mai mult. In faţă, fluviul făcea 
meandre şi coturi. Poate, dacă am puţin Joss, n-o să fiu nevoit 
să fac volta în tribord. O să cobor velele cu totul, am să derivez 
cu curentul şi când mi-o veni bine ridic din nou velele. Îi dădu 
echea lui Wung, cobori în cală ca să verifice cum stătea pânza 
velei îndesate în spărtură. O vreme o să mai ţină... cu puţin 
joss, se gândi el. Luă nişte ceşti de ceai şi urcă pe punte. 
Echipajul se strânsese ameninţător într-o parte. Nu se vedeau 
decât şase oameni. 

— Heya! Numai şase om. Unde doi, heya? 

Wung arătă cu mâna peste bord şi râse: 

— Aruncat, căzut! apoi arătă cu mâna în urmă şi ridică din 
umeri. Nu conteşte. 

— Dumnezeule, de ce nu salvat la ei, heya? 

— De ce salvat, heya? 

Struan înţelese că nu avea niciun rost să înceapă să-i 
explice. Chinezii socoteau că aşa fusese Jossul lor să cadă peste 
bord. Jossul, jossul lor să se înece, şi în acelaşi timp voinţa 
zeilor. Nu era deloc înţelept să te amesteci când era la mijloc 
voinţa zeilor. Dacă salvai un om de la moarte, răspundeai apoi 
de viaţa lui până la moarte. Aşa-i cinstit, fiindcă dacă te 
amesteci împotriva voinţei zeilor, trebuie să fii gata să-ţi asumi 
şi responsabilităţile lor. Struan turnă nişte rom într-o cană şi i-o 
dădu lui May-may. Oferi fiecărui om din echipaj câte o portie de 
rom, fără să se aştepte ca vreunul să-i mulţumească, şi nici nu 
mulţumi careva. Ciudat, îşi spuse el, dar e în spiritul chinezului. 


De ce mi-ar mai mulţumi pentru că le-am salvat viaţa? Nu ne- 
am scufundat numai pentru că jossul a vrut aşa. Doamne, îţi 
mulţumesc pentru acest joss. Mulţumesc. 

— Hola! strigă îngrijorat unul din oamenii din echipaj, 
uitându-se peste copastie. 

Pânza îndesată în spărtură ieşise şi se târa prin apă. Struan 
se repezi sub punte. Îşi smulse fierul de luptă de la mână şi 
începu să bage pânza îmbibată de apă în rana navei. În santină 
apa ajunsese la trei picioare şi plescăia într-o parte şi-n 
cealaltă. Luă o ladă cu lingouri şi o rezemă de pânza îndesată, 
după care înfipse lingouri de argint ca nişte pene în spărturi. 

— O să ţină, spuse el tare. Mda, poate! 

Luă fierul de luptă şi se duse în cabina principală. Totul era 
vraişte. Trase plin de jind cu ochiul la cuşetă. Apucă o saltea 
umplută cu paie şi începu să urce scara, în capul scărilor 
încremeni. Wung stătea cu pistolul îndreptat spre el. Un alt 
chinez îl ameninţa cu o muschetă, în vreme ce Ah Gip zăcea 
inertă la picioarele lui. Un membru al echipajului îi prinsese 
gâtul lui May-may în menghina braţului şi-i astupase gura cu 
mâna. Când Struan instinctiv ridică salteaua şi se aruncă într-o 
parte a coridorului, Wung apăsă pe trăgaci. Simţi cum glontele 
îi şterge gâtul şi se zvârli cu capul înainte pe punte, cu faţa 
arzându-i de muşcătura prafului de puşcă şi ţinând salteaua ca 
pe un scut patetic. Al doilea chinez trase drept în el de aproape, 
dar muscheta explodă retezându-i mâinile şi omul rămase 
uitându-se tâmp la cioturile braţelor, nevenindu-i să creadă, şi 
începu să urle. 

Struan răsuci fierul de luptă când Wung şi ceilalţi din echipaj 
se repeziră la el să-l doboare. Bila cu ghinturi îl prinse pe Wung 
în plin, drept în mijlocul obrazului, smulgându-i jumătate de 
falcă, omul se învârti năucit şi dispăru. Struan lovi din nou cu 
fierul şi un alt om se prăbuşi, în vreme ce altul i se repezi în 
spinare, încercând să-l sugrume, folosindu-se de propria lui 
coadă de păr drept laţ, dar Struan se descotorosi şi de el. Cel 
care o ţinea pe May-may sări spre el, dar Struan îl izbi cu 
mânerul armei în faţă, iar când omul urlă şi se prăbuşi, el îl 
zdrobi sub picioare. Doi care rămăseseră neatinşi fugiră la 
prova. Abia mai trăgându-şi sufletul, Struan alergă după ei. 
Aceştia săriră peste bord. Dinspre dunetă auzi un țipăt. Wung, 
cu sângele curgându-i pe jumătate de faţă, bâjbâia nefiresc, 


orbeşte, s-o apuce pe May-may. Ea îi scăpă din mână şi porni 
împleticindu-se să se refugieze din calea lui. Struan se întoarse 
la pupa şi-l ucise. 

Cel rămas fără braţe porni să urle sfâşietor. Struan îl ucise şi 
pe el şi-l scăpă de suferinţe. Pe navă se lăsă liniştea. May-may 
se uita ţintă la o bucată de mână şi o cuprinse o criză cumplită 
de greață. Struan îi făcu vânt mâinii peste bord. Când îşi mai 
veni în fire, aruncă toate cadavrele în apă, în afară de trupul 
unui chinez. Se duse şi o cercetă pe Ah Gip. Răsufla pe gură, 
din nas îi curgea sânge. 

— Cred că o să-şi revină, spuse el, şi se miră şi el cât de 
răguşit îi suna vocea. 

Îşi pipăi faţa. Valuri de durere îl cutremurară. Se lăsă să 
cadă lângă May-may. 

— Ce s-a întâmplat? 

— Nu ştiu, îi spuse ea, copleşită de lacrimi. Acum eram cu 
pistolul în mână, acum m-am trezit cu o mână la gură şi ei 
trăgeau în tine. Cum de n-ai murit? 

— Ba cred că-s mort, îi răspunse el. 

Partea stângă a feţei îi era arsă rău de tot, părul pârlit şi-i 
lipsea jumătate dintr-o sprânceană. Durerea din piept i se mai 
domoli. 

— De ce... ăştia... de ce-au făcut una ca asta? De ce? Wung 
doar era omul de-ncredere al lui Jin-qua! 

— Doar tu ai spus-o cu gura ta: oricine va fi îmboldit să pună 
mâna pe tezaur. Da. Oricine. Nici măcar nu-i condamn. Am fost 
un tâmpit că m-am dus în cală. 

Cercetă drumul înainte. Târâş-grăpiş, mergeau în direcţia 
cea bună. May-may zări urma glontelui pe gâtul lui. 

— Doar un inci, jumătate de inci mai trebuia, şopti ea. 
Mulţumeşte zeilor că ţi-au sorocit un joss bun. Merită daruri 
imense. 

Struan simţi mirosul dulceag de sânge şi acum, când se ştiu 
în siguranţă, stomacul i se întoarse pe dos, bâjbâi să se apuce 
de copastie şi vomită. Apoi găsi un ghiordel de lemn şi spălă 
puntea. La urmă curăţă şi lanţul de luptă. 

— Pe individul ăsta de ce-l mai laşi aici? îl întrebă May-may. 

— Nu e mort. 

— Aruncă-l în apă. 

— După ce moare. Sau dacă îşi revine, de mai poate, o să 


poată sări singur în apă. N 

Struan inspiră adânc şi valul de greață îl părăsi. Il dureau 
picioarele de oboseală, se duse până la Ah Gip şi o ridică, 
aşezând-o lângă piciorul catargului mare. 

— Ai văzut unde a fost lovită? 

— Nu. 

Struan îi scoase haina matlasată şi o cercetă cu atenţie. Nu 
avea niciun semn nici pe spate, nici pe piept, dar se vedea o 
urmă de sânge la baza cozii părului. O înveli din nou şi o aşeză 
cât mai comod. Faţa îi era cenuşie şi pătată, răsuflarea 
poticnită. 

— Nu arată prea bine. 

— Acum cât mai avem de mers? îl întrebă May-may. 

— Două sau trei ore! Apucă echea. Nu ştiu. Poate chiar mai 
mult. 

May-may se lăsă pe spate, aşteptând ca vântul şi aerul rece 
să-i limpezească gândurile. Struan zări sticla spartă de rom 
rostogolindu-se lângă gurile sabordului. 

— Coboară sub punte. Vezi dacă mai este vreo sticlă de rom, 
bine? Cred că erau două. 

— Iartă-mă, Tai-Pan, din cauza prostiei mele era să fim ucişi. 

— Nu, fato. Din cauza tezaurului. Aruncă o privire şi în cală. 

Ea se îndreptă spre scara de coborâre. Nu se arătă multă 
vreme. 


Când se întoarse, aduse un ceainic şi două cești. 

— Fac mai bine ceai, îi spuse ea mândră. Fac foc şi apoi pun 
de ceai. Sticla de rom e spartă. Aşa că bem ceai. 

— Habar n-aveam că ştii să faci ceai, cu atât mai puţin focul, 
îi spuse el ca s-o necăjească. 

— Când am să ajung bătrână şi fără un dinte în gură o să fiu 
amah. 

Băgă de seamă că ultimul dintre marinarii chinezi nu mai era 
pe punte. Turnă ceai şi-i întinse ceaşca, zâmbind nesigură. 

— Mulţumesc. 

Ah Gip îşi recăpătă cunoştinţa. Vomită, apoi leşină iar. 

— Nu-mi place deloc cum arată, spuse Struan. 

— E o sclavă minunată. 

Bău ceaiul şi-i fu recunoscător. 

— Cât de multă apă e în cală? 


— Podeaua e acoperită de apă! May-may sorbi din ceai. Cred 
că ar fi înţelept să... cum se zice... să-i cumpărăm pe zeii mării 
de partea noastră. 

— O rugă? Mda, o rugă. 

Ea încuviinţă din cap. 

— Da, e înţelept dacă le-am trimite zeilor o rugă de 
mulţumire. 

— Şi cum o să faci? 

— În cală sunt o mulţime de lingouri. Un singur lingou e 
destul. 

— N-ar fi bine deloc. Mare părăduială de argint. Am mai 
trecut prin astea de o mie de ori, nu există zei, ci un Dumnezeu. 

— Adevărat. Dar te rog eu. Te rog, Tai-Pan. Te rog! Indreptă 
spre el nişte ochi în care se citea implorare. Avem nevoie de 
mult şi fantastic ajutor. Te sfătuiesc să înălţăm o rugă să cerem 
de îndată binecuvântarea specială a zeului mării. 

Struan renunţase să mai încerce să o facă să priceapă că nu 
există decât un Dumnezeu, că Isus e fiul lui Dumnezeu, că la 
urma urmei creştinismul era singura religie adevărată. Cu doi 
ani în urmă se străduise să-i explice în ce consta creştinismul. 

— Vrei să fiu creştină? Atunci sunt creştină, îi mărturisise ea 
veselă. 

— May-may, nu e chiar atât de uşor. Trebuie chiar să crezi. 

— Bineînţeles. Eu cred tot ce vrei tu să cred. E un singur 
Dumnezeu. Dumnezeul creştin şi barbar. Dumnezeul cel nou. 

— Nu e un Dumnezeu barbar, nu e un Dumnezeu nou. E... 

— Isus al vostru nu e chinez, heya? Atunci e barbar. Şi cum 
zici tu la mine că nu e nou, când acum două mii de ani nici nu 
se născuse măcar, heya? E nou nouţ. Aiii iaaa, zeii noştri sunt 
de cinci, zece mii de ani vechime. 

Struan nu se simţise în largul lui, pentru că deşi era creştin 
şi se ducea la biserică şi uneori se şi ruga şi cunoştea Biblia la 
fel ca cei mai mulţi oameni obişnuiţi, nu avea nici învăţătura, 
nici priceperea de a o învăţa pe fată. Aşa că-l pusese pe 
Wolfgang Mauss să-i explice Sfânta Scriptură în dialectul 
mandarin. lar după ce Mauss o învățase şi o botezase, Struan 
descoperise că ea se ducea mai departe la templul chinezesc. 

— De ce te mai duci acolo? E ca şi cum ai fi din nou păgână. 
Te pleci dinaintea idolilor. 

— Şi atunci chipul cioplit în lemn al lui Isus pe cruce din 


biserică ce e, dacă nu tot un idol? Sau chiar crucea, da? Nu e şi 
ea tot un idol? 

— Nu-i acelaşi lucru. 

— Dar Budha nu e decât un simbol al lui Budha. Flăcăule, eu 
nu mă închin la idoli. Eu sunt chinezoaică. Chinezii nu se 
închină la idoli, numai la ideea din statuie. Noi chinezii nu 
suntem proşti. Suntem chiar nemaipomenit de deştepţi în 
treburile astea cu zei. Şi de unde să ştiu eu că Isus, care a fost 
un barbar, îi iubeşte pe chinezi, heya? _ 

— Vrei te rog să nu mai spui astfel de vorbe? Înseamnă să 
huleşti pe Domnul. Wolfgang doar ţi-a explicat toată Biblia în 
lunile astea din urmă. Bineînţeles că Isus îi iubeşte pe toţi 
oamenii, la fel. 

— Atunci de ce bărbaţii aceia creştini, care-s preoţi şi poartă 
fuste lungi şi nu au parte de femei, zic că ceilalţi preoţi creştini 
care se îmbracă la fel ca toţi bărbaţii şi fac mulţi copii sunt 
nişte nebuni, heya? Dom' Mauss zice că înainte au fost multe 
războaie, mulţi oameni ucişi. Aiii iaaa! Diavolii cu fuste lungi au 
ars în foc bărbaţi şi femei! Scutură din cap cu putere. Tai-Pan, 
mai bine să ne schimbăm credinţa acum. Să fim creştini din 
aceia cu fuste lungi, şi dacă nu mergem cu ei la pierdere, n-o să 
fim arşi. Creştinii tăi cei blânzi nu ard oameni, aşa-i, heya? 

— Numai din motivul ăsta nu-ţi schimbi credinţa. Catolicii se 
înşală. Ei... 

— Tai-Pan, ascultă-mă pe mine. Să ne facem creştini cu fuste 
lungi. Şi mai spun ca tu să ai grijă de Dumnezeul vostru cel nou 
Isus şi să fii cu mare băgare de seamă, şi eu am să-l cinstesc 
cât am să pot de bine, dar am să mă îngrijesc şi de zeii noştri 
chinezeşti adevăraţi cu mare băgare de seamă! Intări spusele 
dând energic din cap şi apoi zâmbi fermecător. Şi atunci 
oricare dintre ei o fi mai puternic o să aibă el grijă de noi. 

— Nu poţi face una ca asta. Nu există decât un singur 
Dumnezeu. Unul! 

— Dovedeşte-o! îi replică ea. 

— N-am cum. 

— Vezi! Cum poate un muritor să aducă dovada lui 
Dumnezeu, sau a oricărui zeu. Dar sunt creştină ca şi tine. Din 
fericire şi chinezoaică, şi în treburile astea cu zeii e mai bine să 
gândeşti puţin chinezeşte. E tare înţelept să ai mintea cât mai 
deschisă. Cât mai mult. S-a întâmplat să ai parte de joss că eu 


sunt chinezoaică. Pentru că atunci în numele nostru mă pot 
ruga de zeii chinezi. Pentru ca să adauge în grabă: Care, 
bineînţeles, nici nu există! Zâmbi. Nu-i aşa că-i minunat? 

— Nu. 

— Bineînţeles, dacă aş avea de ales, dar nu am pentru că nu 
există decât un singur Dumnezeu, aş prefera zeii chinezi. Ei nu 
vor ca adepţii lor să omoare alţi zei sau să-i ucidă pe toţi 
oamenii care nu li se închină dinainte! După care continuă 
repede: Dar Dumnezeul creştin al barbarilor, care e singurul şi 
unicul Dumnezeu, mie, femeie simplă şi proastă, mi se pare 
cam dornic de sânge, şi greu te mai descurci cu el, dar 
bineînţeles că eu cred în el. Asta-i, încheie ea cu convingere. 

— Asta nu înseamnă nimic. 

— După mine, Iai-Pan, raiul acela al vostru e un loc tare 
ciudat. Toți zboară pe acolo ca păsările şi toţi cu barbă. În rai 
se face dragoste? 

— Nu ştiu. 

— Dacă nu putem face dragoste, eu nu mă duc în raiul 
vostru. A, nu, sigur! Fie el Dumnezeul cel adevărat, sau 
neadevărat! Ar fi un loc tare rău. Trebuie să aflu şi eu înainte 
de a mă duce acolo. Da, da, neapărat. Şi încă ceva, Tai-Pan. De 
ce Dumnezeul acela care e singurul adevărat, şi fantastic de 
înţelept, spune să nu ai decât o singură nevastă, heya, ceea ce 
e cumplit de prosteşte? Şi dacă tu eşti creştin, atunci de ce mai 
suntem noi de parcă am fi soţ şi soţie, când tu ai deja o 
nevastă? Adulteraţiune, da? Tare păcat. Şi de ce tu calci atâtea 
din cele zece porunci, heya, şi îţi zici tare frumos că eşti 
creştin? 

— May-may, ştii, unii dintre noi sunt slabi şi păcătoşi. Isus 
Domnul o să ne ierte pre noi, pe unii din noi. Ne-a promis că de 
ne pocăim, o să ne ierte. 

— Eu n-aş face una ca asta, îi replică ea cu tărie. Dacă eu aş 
fi unicul şi cel mai mare Dumnezeu. Nu, hotărât. Şi încă ceva 
Tai-Pan. Cum poate Dumnezeul vostru să fie o treime, şi să aibă 
un fiu numărul unu, care şi el e Dumnezeu şi e născut deo 
femeie femeie, fără ajutorul unui bărbat bărbat, care apoi 
ajunge mama lui Dumnezeu? Uite asta eu nu pricep. Dar nu 
cumva să înţelegi greşit, Tai-Pan, eu sunt creştină ca oricare 
alta, pe Dumnezeu, heya? 

Avuseseră multe astfel de discuţii şi de fiecare dată se 


trezise prins într-o controversă care nu avea nici început nici 
capăt, ştiind doar atât, că nu există decât un singur Dumnezeu 
adevărat, şi că May-may n-o să înţeleagă niciodată una ca asta. 
Sperase doar că El, când va alege El ceasul, o să o lumineze... 

— Te rog, Tai-Pan, dacă ne prefacem acum puţin, insistă din 
nou May-may, n-o să se supere nimeni. Am şi înălţat o 
rugăciune către Dumnezeu cel unic. Dar nu uita că suntem 
acum în China şi că acesta e un fluviu chinezesc. 

— Dar n-are niciun fel de zeu. 

— Ştiu, ştiu, Tai-Pan, ştiu bine. Dar eu sunt numai de doi ani 
creştină, aşa că tu şi Dumnezeu trebuie să aveţi răbdare cu 
mine. Elo să mă ierte, încheie ea triumfătoare. 

— Bine, bine, se dădu Struan bătut. 

May-may coborî sub punte. Când se întoarse se vedea că-şi 
spălase faţa şi mâinile, îşi împletise părul. In mâini ţinea un 
lingou de argint învelit într-o hârtie. Hârtia era acoperită cu 
caractere chinezeşti. 

— Tu ai scris caracterele? 

— Da, am găsit o pană de scris şi cerneală. Am scris o rugă 
pentru zeul mării. 

— Şi ce spune ruga? 

— O mare, înţelept şi puternic zeu al mării, în schimbul 
acestui dar imens, de aproape o sută de taeli de argint, te rog 
ajută-ne să ajungem la nava barbară numită China Cloud, care 
aparţine barbarului meu şi de acolo la insula Hong Kong pe 
care barbarii ne-au furat-o. 

— Nu cred că ruga asta e mare scofală, interveni el. La urma 
urmei, argintul e al meu, şi mie nu-mi place să mi se spună 
barbar. 

— E o rugă politicoasă, şi spune adevărul adevărat. E vorba 
de un zeu chinez. Pentru un chinez tu eşti un barbar. E foarte 
important ca într-o rugăciune să spui adevărul. 

Apoi se apropie cu mersul ei delicat de copastia bordului în 
care era canarisită nava, şi cu mare greutate reuşi să ţină în 
mâna întinsă lingoul de argint învelit în hârtie, închise ochii şi 
dădu glas rugăciunii pe care o scrisese. Apoi, stând cu ochii 
închişi mai departe, scoase hârtia de pe lingoul de argint şi 
dădu hârtiei drumul în apă, ascunzând iute lingoul în faldurile 
veşmintelor ei. Deschise ochii, urmări cum hârtia era înghițită 
de curentul format de înaintarea navei. Apoi veni înapoi veselă, 


cu lingoul în mână. 

— Aşa, şi acum ne putem odihni. 

— Dumnezeule, dar asta e înşelătorie curată, explodă 
Struan. 

— Cum? 

— N-ai dat drumul lingoului în apă. 

— Ssssssst! Nu aşa de tare. O să strici totul! Apoi continuă în 
şoaptă: Bineînţeles că nu. Doar nu crezi că sunt nebună. 

— Credeam că vrei să faci o danie zeului. 

— Dar i-am şi făcut-o, şopti ea nedumerită la culme. Doar n- 
ai crezut că am să arunc în fluviu tot argintul ăsta, heya? 
Dumnezeule, sunt o ciozvârtă de aruncat la câini, sunt eu 
nebună? 

— Atunci de ce-ai mai făcut toate... 

— Ssssssst! făcu May-may speriată. Nu mai vorbi atât de 
tare. S-ar putea ca zeul mării să te audă. 

— De ce te-ai prefăcut că arunci argintul peste bord? Asta nu 
mai e ofrandă. 

— Jur pe Dumnezeul meu, Tai-Pan, că nu te înţeleg deloc. De 
ce să aibă zeii nevoie de argint adevărat, heya? La ce să 
folosească ei argintul adevărat? Să-şi cumpere veşminte 
adevărate, mâncare adevărată? Zeii sunt zei şi chinezii sunt 
chinezi. Eu am făcut ofranda şi ţi-am salvat argintul. Jur pe 
Dumnezeu, barbarii ăştia sunt oameni tare ciudaţi. 

May-may cobori în cală, vorbind de una singură în dialectul 
Soochow: „Ca şi cum aş fi în stare să-mi bat joc de argint. Ce-s 
eu, împărăteasă, să arunc argintul aşa! Aiii iaaa!” îşi spunea ea, 
dibuind drumul spre cală. „Şi nicio afurisită de împărăteasă n- 
ar fi atât de nebună.” 

Puse lingoul în santină de unde îl luase şi se întoarse pe 
punte. Struan o auzi venind şi încă mormăind enervată în 
chinezeşte. 

— Ce spui acolo? o întrebă el. 

— Oare să fiu eu atât de nebună încât să risipesc argintul 
atât de greu dobândit? Sunt eu barbară? Sunt eu o risipitoare... 

— Bine, bine. Dar eu tot nu pricep cum de crezi tu că zeul 
mării o să-ţi împlinească ruga când tu îl tragi pe sfoară pe faţă. 
Toată povestea asta e nemaipomenit de aiurită. 

— Nu mai spune lucrurile astea atât de tare, interveni ea. El 
şi-a primit ofranda. Acum o să ne ajute. Un zeu n-are nevoie de 


argint adevărat, doar de idee. Şi asta a şi dobândit! Îşi aruncă 
înveselită capul pe spate. Zeii sunt ca oamenii. Sunt în stare să 
creadă totul dacă ştii cum să le vorbeşti! Apoi adăugă: Dar 
poate că zeul e plecat pe undeva şi n-o să ne ajute oricum şi o 
să ne ducem la fund, nu conteşte. 

— Şi încă ceva, continuă el neîndurător. De ce să vorbim în 
şoaptă, ei? E doar un zeu chinez al mării. Cum naiba să ştie el 
englezeşte, heya? 

Ideea o încurcă pe May-may. Se încruntă, gândindu-se 
intens. Apoi ridică din umeri. 

— Un zeu e zeu. Poate că şi ei vorbesc limba barbarilor. Mai 
vrei ceai? 

— Mulţumesc. 

Turnă ceai în ceaşca lui şi a ei. Apoi îşi cuprinse genunchii 
cu mâinile, aşezându-se pe o gură de magazie, îngânând un 
cântecel. Lorcea se clătina mânată de curentul fluviului. Se 
iveau zorile. 

— May-may, eşti o femeie şi jumătate, îi spuse Struan. 

— Şi eu ţin la tine! Se ghemui în el. Câţi bărbaţi sunt ca tine, 
în ţara voastră? 

— Vreo douăzeci de milioane, bărbaţi, femei, copii. 

— Se zice că sunt vreo trei sute de milioane de chinezi. 

— Asta înseamnă că tot al patrulea om de pe pământ e 
chinez. 

— Dar dacă toţi barbarii sunt ca tine, mă îngrijorează soarta 
poporului meu. Eşti în stare să omori atât de mulţi cu atâta 
uşurinţă. 

— l-am omorât pentru că au încercat ei mai întâi să mă 
omoare pe mine. Şi noi nu suntem barbari. 

— Sunt fericită că te-am văzut cum ştii tu să ucizi, spuse ea 
fascinată, cu ochii strălucitori, cu o aură proiectată de lumina 
tot mai puternică a zorilor în jurul capului. Şi sunt tare fericită 
că n-ai murit. 

— Odată şi odată o să fiu şi eu mort. 

— Da, bineînţeles. Dar sunt fericită că te-am văzut cum ştii 
tu să ucizi. Fiul nostru Duncan va fi vrednic de tine. 

— La vremea când va fi el mare, n-o să mai fie nevoie să 
omoare. 

— La vremea când copiii copiilor copiilor copiilor lui vor 
ajunge mari, oamenii tot se vor omori între ei. Omul e un 


animal ucigaş. Mai toţi oamenii. Noi chinezii ştim. Dar barbarii 
sunt mai răi decât noi. Mai răi. 

— Aşa crezi numai pentru că tu eşti chinezoaică. Voi aveţi 
obiceiuri mult mai barbare decât avem noi. Dar oamenii se mai 
şi schimbă, May-may. 

Atunci ea îi replică simplu: 

— Învață de la noi, din lecţiile Chinei, Dirk Struan. Oamenii 
nu se schimbă niciodată. 

— Învață tu de la noi, din lecţiile Angliei, fetiţo. Lumea poate 
pune rânduială pe pământ, unde toţi să fie egali în faţa legii. Şi 
legea-i dreptate. Adevăr. Fără înşelătorie. 

— Şi dacă mori de foame, treaba asta mai e aşa de 
importantă? 

Stătu şi se gândi la asta multă vreme. Nava înainta târâş- 
grăpiş la vale. Pe lângă ei trecură alte nave, în susul şi în josul 
fluviului, şi echipajele se uitau cu curiozitate la lorcea aceea, 
dar nu spuneau nimic. Înaintea lor fluviul făcea un cot şi Struan 
manevră încet lorcea în canal. Improvizaţia aceea cu pânză de 
vele părea să ţină încă. 

— Da, cred că şi atunci, îi răspunse în cele din urmă. Da. 
Cred că e foarte important. A, da, voiam să te-ntreb ceva. Ai 
spus că ai fost s-o vizitezi pe Suprema Doamnă a lui Jin-qua. 
Unde ai cunoscut-o? 

— Am fost sclavă în casa ei, îi răspunse May-may calmă. 
Chiar înainte ca Jin-qua să mă vândă ţie! Se uită în ochii lui. 
Doar m-ai cumpărat, nu-i aşa? 

— Da, te-am dobândit după obiceiurile voastre, da, aşa-i. Dar 
nu eşti sclavă. Poţi să pleci, poţi să rămâi, eşti liberă. Doar ti- 
am spus asta încă din prima zi. 

— Atunci nu te-am crezut. Acum te cred, Tai-Pan! Se uita la 
țărm şi la navele care treceau. N-am mai văzut până acum cum 
se omoară oamenii între ei. Nu-mi place asta. Oare din cauză că 
sunt femeie? 

— Da. Şi nu. Nu ştiu. 

— ie îţi place să ucizi? 

— Nu. 

— Păcat că săgeata ta nu l-a nimerit pe Brock. 

— Nici n-am tras să-l nimeresc pe el. N-am încercat să-l ucid, 
ci doar să-l fac să răsucească echea. 

Fata rămase uluită. 


— Jur pe Dumnezeu, Tai-Pan, eşti cu totul şi cu totul 
fantastic. 

— Jur pe Dumnezeu, May-may, îi răspunse el cu ochii mijiţi a 
zâmbet. Eşti cu totul şi cu totul fantastică. 

Ea se întinse pe o parte, fără să-l slăbească din ochi, simțind 
cât îi e de drag, apoi adormi. 

Când se trezi, soarele era sus. Terenuri joase se vedeau în 
apropierea  ţărmurilor, pierzându-se departe, în zarea 
înceţoşată. Un pământ rodnic, pe care erau parcă desenate 
nenumărate ogoare de orez, înverzite, orezul de iarnă 
legănându-se în bătaia vântului. În depărtare, munţi cu panaşe 
de nouri. 

Pagoda de Marmură se ivi drept în faţă. Mai jos de ea se 
vedea China Cloud. 


CARIEA A DOUA 


Capitolul nouă 

Patru zile mai târziu, China Cloud stătea la ancoră în mare 
taină în golful Deepwater, în partea de sud a insulei Hong 
Kong. Era o dimineaţă răcoroasă, cu cerul acoperit de nori, şi o 
mare cenuşie. Struan stătea în picioare dinaintea ferestrei în 
formă de romb a cabinei principale, şi se uita spre insulă. 
Munţii golaşi coborau abrupt spre țărm, în apropierea golfului, 
vârfurile lor dispărând în nori. În capătul golfului se întindea o 
mică plajă cu nisip, de unde terenul se înălța deodată iar spre 
nori, peisaj aspru şi singuratic. Pescăruşii ţipau, valurile 
clipoceau molcom în bordajul navei şi clopotul răsună de şase 
ori. 

— Da, răspunse Struan auzind o bătaie în uşă. 

— Şalupa s-a întors, îi spuse căpitanul Orlov cu voce obosită. 

Avea nişte umeri neobişnuit de largi, spinarea gârbovită, 
abia cinci picioare înălţime, nişte braţe masive şi un cap imens. 
La încheietura mâinii îi spânzura un fier de luptă. De când 
tezaurul fusese adus la bord, fierul de luptă nu-l mai părăsise zi 
şi noapte, ba chiar dormise cu el la mână. 

— Pe barba lui Odin, încărcătura pe care o avem noi acum la 
bord e mai afurisită decât frigurile negre. 

— S-au mai ivit necazuri? 

— Necazuri zici? Pe o navă comandată de mine niciodată, pe 
crucea Mântuitorului! Piticul acela atât de rău întocmit chicoti, 
în ochi aprinzându-i-se o lumină răutăcioasă. Cel puţin nu atâta 
vreme cât nu dorm, nu, Ochi Verzi? 

Struan îl întâlnise pe Orlov rătăcind prin docurile din 
Glasgow, cu mulţi ani în urmă. Era un norvegian naufragiat în 
primejdiosul arhipelag Orkney şi nu fusese în stare să găsească 
o altă navă pe care să se îmbarce. Oamenii mării puteau avea 
orice naţionalitate, nu conta, dar niciun proprietar n-ar fi 
încredinţat o navă unui om atât de ciudat care nu spunea 
nimănui sir sau mister, şi care nu accepta să fie numit decât 
căpitan şi nimic altceva. 

— Sunt cel mai bun căpitan din lumea asta! strigase el de 
nenumărate ori, şi faţa plină de pete, cu nasul coroiat, îi 
tremura de furie. Am fost destulă vreme marinar de rând, n-am 
să mai fiu niciodată. Pune-mă la încercare, şi am să-ţi dovedesc, 
pe sângele zeului Thor! 

Struan examinase cunoştinţele lui Orlov asupra mării şi 


vânturilor, îi pusese la încercare puterea şi curajul, şi nu-i 
găsise niciun cusur. Orlov vorbea engleza, franceza, rusa, 
finlandeza şi norvegiana. Avea o minte sclipitoare şi o memorie 
uimitoare. Deşi semăna mai degrabă cu un pitic şi era în stare 
să fie la fel de primejdios ca un rechin, Orlov era cinstit şi 
puteai avea deplină încredere în el; Struan îi dăduse pe mână o 
navă mai mică, apoi una mare. În cele din urmă, comanda unui 
cliper. Cu un an înainte îl făcuse căpitan pe China Cloud, ştiind 
că pretenţiile lui Orlov, care păreau lăudăroşenie, erau de fapt 
adevărate. Struan mai turnă nişte ceai, fierbinte şi dulce, dres 
cu rom. 

— Îndată ce domnul Robb şi Culum se urcă la bord, porneşti 
spre portul Hong Kong. 

— Cu cât mai repede cu atât mai bine, aşa-i? 

— Unde-i Wolfgang? 

— În cabina lui. Ai nevoie de el? 

— Nu. Ai grijă să nu ne deranjeze nimeni. 

Orlov îşi aranjă enervat hainele umede de mare în vreme ce 
părăsea încăperea. 

— Cu cât scăpăm mai iute de încărcătura asta ciumată, cu 
atât mai bine. Cea mai afurisită din câte mi-a fost dat să văd. 

Struan nu-i răspunse. Era frânt de oboseală, dar mintea îi 
lucra cu înfrigurare. Aproape că am ajuns acasă, îşi spuse el. 
Numai câteva ceasuri încă şi vei fi la adăpost în port. 
Mulţumesc lui Dumnezeu pentru marina regală. Lângă una 
dintre fregate poţi să stai şi să te mai odihneşti şi tu. Cabina 
cea mare era spațioasă şi luxoasă. Dar acum era plină de 
muschete, cuțite, fiare de luptă, săbii şi hangere de abordaj. 
Inainte de a aduce tezaurul la bord, îşi dezarmase întregul 
echipaj. Acum numai el şi căpitanul Orlov purtau arme. Struan 
simţea tensiunea care îmbibase parcă toată nava. Tezaurul îi 
îmbolnăvise pe toţi. Mda, se gândi el, n-a rămas niciunul 
neatins de microb. Nici Robb. Nici Culum. Poate că nici Orlov. 


În timpul călătoriei de la Pagoda de Marmură, Ah Gip intrase 
în comă şi apoi îşi dăduse sufletul. Struan voise s-o 
înmormânteze în mare, dar May-may îl rugase să nu facă una 
ca asta. 

— Ah Gip a fost o sclavă credincioasă, îi spusese ea. Ar 
însemna să stârneşti un joss rău dacă n-o restitui părinţilor ei 


ca s-o îngroape ca pe o chinezoaică ce este, absolut tare 
cumplit, Tai-Pan. 

Aşa că Struan schimbase destinaţia navei şi pornise spre 
Macao. Acolo, cu ajutorul lui Mauss, îi cumpărase lui Ah Gip un 
sicriu frumos, şi-l încredinţase părinţilor. Pentru 
înmormântarea fetei le oferise şi zece taeli de argint. Părinţii ei 
erau nişte Hoklo, din poporul acela de barcagii, şi-i 
mulţumiseră îndelung şi îl bătuseră la cap s-o ia în schimb pe 
sora mai mică a lui Ah Gip, Ah Sam. Ah Sam avea cincisprezece 
ani, o fetişcană numai veselie, care vorbea şi pidgin English, 
lucru neobişnuit pentru cei din neamul Hoklo, şi mai avea şi 
picioarele legate. May-may o ştia pe Ah Sam şi fusese de acord 
s-o cumpere, aşa că Struan încuviinţă. Părinţii ei cerură trei 
sute de taeli de argint pentru Ah Sam. Struan ar fi acceptat să 
le dea suma asta, dar May-may îi spusese că şi el şi ea aveau 
să-şi piardă obrazul dacă ar fi plătit primul preţ care li se cerea. 
Aşa că s-a tocmit ea cu părinţii şi a coborât preţul la o sută 
şaisprezece taeli. Struan împlini apoi toate formalităţile de 
cumpărare a fetei aşa cum era obiceiul. Dar, după aceea, după 
ce vânzarea s-a încheiat iar el, după legea chineză, devenise 
stăpânul unei sclave, Struan rupse în faţa fetei documentul şi-i 
spuse că nu mai era sclavă, ci slujnică. Ah Sam nu pricepu. El 
ştia că mai apoi fata o va întreba pe May-may de ce rupsese el 
hârtia şi May-may avea să-i explice că barbarii ăştia aveau 
unele obiceiuri ciudate, Ah Sam va fi de acord cu ea şi apoi 
avea să fie şi mai temătoare faţă de el. 

Cât timp China Cloud rămăsese la Macao, Struan 
consemnase tot echipajul la bord, în afară de Wolfgang Mauss. 
Se temea să nu cumva să răsufle vreun cuvânt despre tezaurul 
pe care-l avea în cală, şi, cu toate că de obicei avea încredere în 
oamenii echipajului său, acum, când era la îndemână atâta 
bogăţie, numai cât s-o apuci, nu mai putea pune bază pe ei. Se 
aştepta să fie victimă a unui act de piraterie fie din afară, fie 
dinăuntru. La Macao aproape că izbucni o revoltă la bord, şi 
pentru prima oară el şi ofiţerii lui fuseseră nevoiţi să folosească 
biciul, fără alegere, şi pusese pază pe puntea dunetei şi 
ancorase departe de celelalte nave, în rada puţin adâncă. 
Sampanelor li se interzisele să se apropie la mai mult de o sută 
de iarzi de China Cloud. 

Il trimisese pe secund, Cudahy, cu cuterul înainte la Hong 


Kong, pentru a-i aduce pe Robb şi Culum într-un tainic loc de 
întâlnire, în golful Deepwater, cu instrucţiuni severe de a nu 
scoate o vorbă despre tezaurul de pe navă. Ştia că asta putea 
spori pericolul, dar înţelesese că trebuia să-şi asume acest risc. 
Acum, când tezaurul era în siguranţă pe China Cloud, avusese 
vreme destulă să se gândească la Jin-qua, la Nobila Casă, la 
Robb şi Culum, şi ce avea de făcut în viitor. Ştia că acum venise 
sorocul să schiţeze configuraţia viitoare a companiei. Cu sau 
fără Robb şi Culum. Cu orice preţ. 

O lăsase pe May-may la Macao, în casa pe care i-o dăruise. 
Înainte de plecare, el şi May-may se duseseră până la Chen 
Sheng acasă. Duncan, feciorul său în vârstă de trei ani, începu 
să se prosterne dinaintea lui, dar el îl ridicase în braţe şi-i 
spusese să nu mai facă asta niciodată, dinaintea nimănui. 
Duncan îi răspunsese: „Da, Tai-Pan” şi-i îmbrăţişase pe el şi 
May-may. Kate, mezina, fusese alintată în acelaşi chip ca 
Duncan, în vreme ce Chen Sheng se învârtea în jurul lor ca o 
cloşcă bătrână. Se aduseră pe masă ceai şi mâncare, după care 
Chen Sheng îi ceru lui Struan încuviințarea să i-o prezinte pe 
Kai-sung, care dorea să se prosterne dinaintea Tai-Panului. Kai- 
sung avea treizeci şi şase de ani. Apăru într-o frumoasă rochie 
în care se îmbinau auriul cu purpuriul, cu ace din jad şi argint 
în părul ei negru ca smoala. Parcă nici n-ar fi trecut 
şaptesprezece ani. Avea chipul ca dăltuit în alabastru, ochii la 
fel de adânci ca în tinereţe. Dar pe chip îi curgeau râuri de 
lacrimi, vorbi în dialectul cantonez şi May-may traduse cu 
emoție. 

— Sora cea mai mare e atât de îndurerată pentru că Tai-tai a 
murit, Tai-Pan. Sora cea mai mare spune că ori de câte ori o să 
vrei să laşi copiii aici, vor fi ca şi copiii ei. Şi-ţi mulţumeşte 
pentru că ai fost atât de bun cu ea şi fiul ei. 

— Spune-i că e foarte frumoasă şi mulţumeşte-i. 

May-may făcu întocmai şi apoi mai plânse şi ea puţin 
împreună cu Kai-sung, şi apoi fură fericite amândouă. Kai-sung 
iar se prosternă dinaintea lui şi apoi dispăru. Chen Sheng îl 
trase pe Struan deoparte. 

— Eu auzit bun Joss la tine, Tai-Pan. 

Faţa lui ca o lună plină era numai zâmbet. 

— Poate. 

— Eu cumpere oameni construieşte la Hong Kong tare tare 


ieftin la atât joss bun! Chen Sheng se tinu cu mâinile de 
burdihanul imens şi hohoti de râs. Heya, Tai-Pan, cumpere 
fecioară la tine sclavă. Vreau? Eu cumpere la tine, heya? Ieftin 
ieftin. 

— Aiii iaa! fecioară! Şi aşa destul necaz! 

Struan şi May-may îşi luară copiii şi se întoarseră acasă. 
Banii pe care-i pierduse May-may la table depăşeau valoarea 
casei. Cu un aer oficial şi-un întreg ceremonial, ea îi înmână 
actul de proprietate al casei, dar, în aceeaşi clipă îi oferi şi un 
pachet de cărţi de joc: 

— Tai-Pan, dublu sau nimic, pe toată datoria. 

El trase un valet, ea începu să se lamenteze şi să-şi smulgă 
părul din cap. 

— Vai mie, vai mie! Mă aşteaptă bordelul, unde am să ajung 
o curvă bună doar de dat la câini. De ce-am mai deschis eu 
gura asta spurcată? 

Distrusă cu totul, închise ochii, trase o carte, se îndoi de 
mijloc ca la o închinăciune, şi deschise ochii numai pe jumătate. 
Trăsese o damă, urlă de fericire şi i se aruncă în braţe. 

Struan se înţelese cu May-may ca el să se întoarcă repede de 
la Hong Kong, sau să trimită China Cloud s-o ia, după care 
porni cu nava spre golful Deepwater. 


Uşa cabinei se deschise. 

— Bună, tată, îl salută Culum. 

— Hello, Dirk, spuse şi Robb. 

— Fiţi bineveniţi la bord. Cum a fost călătoria? 

— Destul de plăcută, spuse Robb şi se lăsă să cadă pe un 
scaun. 

Avea ochii încercănaţi. 

— Robb, arăţi cam obosit. A 

— Sunt. Am încercat de toate, totul! Îşi scoase haina groasă, 
din care ieşeau aburi. Nu ne mai dă nimeni credite. Am pierdut. 
Dirk, tu ce veşti bune ne aduci? Pipăi în buzunarul hainei sale 
marinăreşti şi scoase, la iveală o scrisoare. Îmi pare rău că nu 
pot să-ţi aduc eu nişte veşti, mai bune. A venit pentru tine cu 
vasul poştal de ieri. De la tata. 

Toată emotia şi fericirea de care fusese cuprins gândindu-se 
la ceea ce înfăptuise dispărură. Winifred, îi fulgeră lui prin 
minte, trebuie să fie vorba despre ea. Luă scrisoarea. Sigiliul 


era neatins. Recunoscu scrisul încâlcit al tatălui său. 

— Ce veşti mai sunt de acasă? se interesă el străduindu-se să 
nu-l trădeze glasul. 

— Dirk, doar atâta a venit. Eu n-am primit nimic, îmi pare 
rău. Tu ce-ai mai făcut? Ce-ai păţit la obraz? Te-ai ars? lartă-mă 
că nu prea ţi-am fost de mare ajutor. 

Struan puse scrisoarea pe birou. 

— Ai cumpărat teren? 

— Nu. Licitaţia terenurilor s-a amânat. 

Robb încercă să nu se mai uite la scrisoare. 

— Licitaţia e mâine, tată. N-a fost timp îndestul pentru a se 
face măsurătoarea terenurilor. Aşa că s-a amânat. 

Culum se clătină în clipa în care nava se bandă sub apăsarea 
vântului în vele. Îşi recăpătă echilibrul, sprijinindu-se de birou. 

— Să deschid eu scrisoarea? 

— Nu, mulţumesc. L-ai văzut pe Brock? 

— Acum două zile a sosit de la Whampoa şi White Witch, îi 
răspunse Robb. Eu nu l-am văzut cu ochii mei. lar suntem în 
război cu el? 

— Da, îi răspunse Struan. Flota de război mai e la Hong 
Kong? 

— Da. Dar de când a venit Eliksen şi ne-a adus veştile 
proaste, s-a desfăşurat în dispozitiv de război. Intrările dinspre 
est şi vest au fost ocupate de patrule de pază. O să atace Hong 
Kong-ul? 

— Nu fii caraghios, Robbie. 

Robb urmări siajul lăsat de navă. Dirk arată cu totul alt om, 
îi trecu lui prin minte. Apoi băgă de seamă harababura din 
cabină. 

— Dirk, ce caută aici atât de multe arme? Ce se petrece aici? 

— Culum, ce-a mai făcut Longstaff? îl întrebă Struan. 

— Habar n-am, îi răspunse Culum. Nu l-am văzut decât o 
singură dată, şi atunci doar pentru a-i cere aprobarea ca să 
amânăm licitaţia. 

— Nici eu nu l-am mai văzut, Dirk. După ce-a apărut articolul 
acela despre noi în presă, mulţi oameni au devenit scumpi la 
vedere. În special Longstaff. 

— Ah, ce s-a întâmplat? 

— L-am întâlnit a doua zi. Şi mi-a zis: P-onoarea mea, i- 
adevărat? şi după ce i-am răspuns că da, a luat o priză de tabac 


şi mi-a zis: Păcat. Ei, Robb, sunt tare, tare ocupat. La revedere. 
Şi a mai ras un pahar de porto. 

— Şi ce-ai fi vrut să facă? 

— Dirk, nu ştiu. Cred că mă aşteptam să-şi exprime părerea 
de rău. Sau chiar să dea o mână de ajutor. 

— Longstaff nu l-a concediat pe Culum. Asta-i în favoarea lui. 

— A dorit să mă întorc doar pentru că nu s-a găsit pe 
moment altcineva să-i facă treaba, îi răspunse Culum, care în 
ultimele două săptămâni se mai împlinise şi-şi mai pierduse din 
paloarea lăsată de holeră. Cred că-l distrează faptul că suntem 
faliti. În ce mă priveşte, adăugă el iute, eu nici nu contez. Vreau 
să zic acum că Nobila Casă e falimentară. 

— Culum, dacă nu suntem noi, o să fie altă companie. 

— Da, bine, ştiu, tată. Voiam să zic că... ei bine, între tine şi 
Longstaff erau nişte legături foarte speciale. Se prosterna 
dinaintea priceperii tale din cauza averii pe care o aveai. Dar 
dacă n-ai avere nu mai eşti de soi, şi dacă nu eşti de soi, nu mai 
poţi fi egal cu el, iar dacă nu eşti egalul lui nu mai ai nici 
pricepere. Nimic! Cred că e destul de trist. 

— De unde ai învăţat chestia cu prosternatul? 

— Aşteaptă până ajungi la Hong Kong. 

— Ce înseamnă asta, fiule? 

— În câteva ceasuri suntem acolo. O să vezi cu ochii tăi! 
Vocea lui Culum deveni tăioasă. Tată, te rog, deschide 
scrisoarea. 

— Veştile n-or să fugă. Când ai plecat, Winifred abia mai 
sufla. Speri într-un miracol? 

— Da, sper. M-am rugat pentru miracolul ăsta. 

— Haideţi în cală, le spuse Struan. 


Grămezile ordonate de lingouri de argint străluceau straniu 
sub lumina legănată a felinarului din cală. Dăinuia un aer 
închis, îmbâcsit de izul dulceag şi greţos al opiului crud. Peste 
tot mişunau gândacii negri. 

— Uite, aici e îndestul! le spuse Struan. 

Robb luă un lingou ca să se convingă că era adevărat, 
mâinile îi tremurau. 

— De necrezut. 

Struan le povesti cum dobândise tezaurul acesta. Le 
încredinţă toate cele discutate cu Jin-qua, în afară de sigiliu şi 


de cele patru jumătăţi de monedă, de cei cinci lac ce trebuiau 
păstraţi la loc sigur şi de un lac pentru Gordon Chen. Le relată 
confruntarea cu Brock pe fluviu, dar nu spuse un cuvânt despre 
May-may. 

— Bestia aia de pirat! se înfurie Culum. Când o să audă de 
toate astea, Longstaff o să dea ordin ca Brock şi Gorth să fie 
spânzurați. 

— De ce? îl întrebă Struan. Brock n-a fost mai rău decât 
mine. Pur şi simplu din întâmplare a dat peste mine. 

— Dar e minciună. Poţi să dovedeşti că e... 

— Nici nu pot şi nici n-am să dovedesc nimic. Brock a 
încercat şi n-a reuşit, asta-i tot. E treaba noastră, şi nimeni să 
nu-şi bage nasul. 

— Nu-mi place chestia asta, insistă Culum. Nu e un mod 
legal de a trata un act deliberat de piraterie. 

— O să ne socotim noi. Când o să-mi vină mie la îndemână. 

— Să ne ajute Dumnezeu, suntem salvaţi, se băgă în vorbă şi 
Robb, cu glas abia auzit. De-acum toate planurile monetare 
internaţionale vor trece prin noi. Vom fi cea mai bogată 
companie din Orient. Dirk, Dumnezeu să te binecuvânteze. Eşti 
nemaipomenit! 

De-acum viitorul e asigurat, exulta de emoție Robb în 
sufletul lui. De-acum vom avea destul, chiar şi pentru gusturile 
extravagante ale lui Sarah. De-acum pot să mă întorc de îndată 
în ţară. Poate că Dirk o să-şi schimbe intenţiile şi n-o să plece 
de aici niciodată, n-o să se întoarcă în ţară, o să uite de 
parlament. Nu mai există niciun motiv de îngrijorare. Acum pot 
să-mi cumpăr şi eu un castel, şi să trăiesc în tihnă ca un moşier. 
Copiii or să se căsătorească şi or s-o ducă bine şi o să avem 
destul şi pentru copiii copiilor lor. Roddy poate termina 
universitatea şi să se apuce de activitatea bancară, şi să nu-i 
pese de Orient. 

— Dirk, Dumnezeu să te binecuvânteze! 

Şi Culum era în culmea extazului. Mintea lui striga: „Asta 
nu-i tezaur, ci putere. Puterea de a cumpăra arme, sau de a 
cumpăra voturi pentru a domina parlamentul. Aici e răspunsul 
pentru chartă şi mişcarea chartistă. Ca Tai-Pan eu pot folosi 
puterea întreagă a acestei bogății... ba şi mai multă... pentru 
un scop folositor. Doamne, îţi mulţumesc, se ruga el cu 
fervoare, pentru că ne-ai ajutat în ceas de nevoie. Culum îl 


privea acum pe tatăl său cu alţi ochi. În ultimele săptămâni, se 
gândise mult la cele spuse de taică-său cu privire la avere şi 
putere, la utilitatea acestora. Fiind în anturajul lui Glessing şi 
la marginea imperiului puterii stăpânit de Longstaff, simțind în 
plus zâmbetele răutăcioase abia ascunse, ca şi bucuria 
exprimată deschis faţă de prăbuşirea Nobilei Case, Culum 
pricepuse că omul singur, fără ranguri nobiliare şi fără putere, 
e cu totul neajutorat. î 

Struan simţea lăcomia lui Robb şi Culum. Mda. Işi spuse el, 
dar fii cinstit. Tezaurul ăsta îi transformă pe toţi. Uită-te la tine. 
Ai ucis opt, zece oameni pentru a-l apăra. Da, şi ai fi în stare să 
mai ucizi o sută. Uită-te la ce te împinge să le faci fiului şi 
fratelui tău. 

— Trebuie să vă spun neapărat ceva, începu el. Acest tezaur 
mi-a fost dat sub formă de împrumut. În schimbul cuvântului 
meu. Răspund pentru el în faţa lui Jin-qua. Eu! Nu Nobila Casă. 

— Dirk, nu pricep, interveni Robb. 

— Tată, ce-ai spus? 

Struan luă o Biblie. 

— Mai întâi juraţi pe Sfânta Scriptură că cea ce am să vă 
spun va rămâne sub pecetea tainei, numai între noi trei. 

— Chiar e nevoie să mai şi jurăm? se miră Robb. Bineînţeles 
că n-am să spun niciodată nimănui. 

— Robb, juri? 

— Bineînţeles. 

Şi el şi Culum jurară să păstreze secretul. Struan puse Biblia 
pe o grămadă de lingouri. 

— Acest tezaur e menit pentru salvarea Nobilei Case cu 
condiţia ca atunci când oricare dintre voi va deveni Tai-Pan să 
accepte să consacre compania în totalitate pentru a sprijini 
Hong Kong-ul şi comerţul cu China. În al doilea rând, cartierul 
general al companiei să fie la Hong Kong. În al treilea rând să 
preia angajamentele şi responsabilitatea cuvântului meu dat lui 
Jin-qua şi faţă de moştenitorii lui; să garantaţi că cel pe care-l 
veţi alege drept succesor ca Tai-Pan să facă acelaşi lucru, şi, în 
fine, în ultimul rând - şi Struan arătă spre Biblie -, să consimţi 
ca numai un creştin, şi rudă cu voi, să fie Tai-Pan. Juraţi pe 
Sfânta Scriptură, aşa cum consimţiţi ca şi succesorul vostru să 
jure pe Sfânta Scriptură înainte de a-i încredința stăpânirea. 

Urmă un moment de tăcere. Apoi Robb, care cunoştea 


mintea fratelui său mai bine, întrebă: 

— Acum ştim toate condiţiile puse de Jin-qua? 

— Nu. 

— Care-s celelalte? 

— Vi le spun după ce juraţi. Ori aveţi încredere în mine, ori 
nu, cum vreţi. 

— Nu e prea cinstit. 

— Robb, nici tezaurul ăsta nu e prea cinstit. Trebuie să fiu 
sigur de voi. Nu e o joacă de copii. În clipa asta nu mă gândesc 
că îmi sunteţi neamuri. În joc e soarta a o sută de ani. A două 
sute de ani! În semiobscuritatea împrăştiată de felinarul care 
se legăna, ochii lui Struan erau de un verzui luminos. 
Încredinţez Nobila Casă scurgerii vremii după calendarul 
acestui pământ al Chinei. Cu voi sau fără niciunul dintre voi. 

Aerul păru să se facă dintr-o dată vâscos. Robb simţi cum îi 
curge sudoarea pe umeri şi pe gât. Culum se uita la taică-său 
încremenit. Robb glăsui: 

— Ce înseamnă pentru tine să consacri compania în 
totalitate pentru a sprijini Hong Kong-ul? 

— Să-l sprijine permanent, să-l apere, să facă din el o 
permanentă bază de negoţ. lar negoţ înseamnă să deschizi 
China în faţa lumii. Întreaga Chină. Să atragi China în rândul 
familiei naţiunilor lumii. 

— Asta e imposibil, replică Robb. Imposibil! 

— Mda, poate. Dar asta va încerca Nobila Casă să facă. 

— Vrei să zici adică să ajute China să devină o putere 
mondială? îl întrebă Culum. 

— Da. 

— Dar e primejdios, răcni Robb. E o nebunie! Şi aşa sunt 
destule necazuri pe lume, fără să mai stârnim şi masa asta de 
umanitate păgână. O să ne înghită. Pe toţi. Toată Europa. 

— Robb, al patrulea om e chinez pe pământ acum. Avem 
marea şansă de a-i ajuta acum! Să-i învăţăm legea noastră. 
Legea britanică. Legea, şi ordinea, şi dreptatea. Creştinismul. 
Într-o zi sau alta vor porni şi singuri în lume, de capul lor. Eu 
zic că trebuie să le arătăm cum s-o ia pe calea apucată de noi. 

— E imposibil. N-o să izbuteşti să-i schimbi niciodată. 
Niciodată. E zadarnic. 

— Acestea sunt condiţiile. În cinci luni de zile vei fi Tai-Pan. 
La soroc, te va urma Culum, dacă e vrednic de asta. 


— Isuse Hristoase din ceruri! explodă Robb. De asta te-ai 
chinuit tu toţi aceşti ani? 

— Da. 

— Dirk, întotdeauna am ştiut că ai şi tu visurile tale. Dar 
asta... e prea mult. Nici nu ştiu dacă e monstruos sau minunat. 
Pe mine mă depăşeşte. 

— Poate, spuse Struan cu glasul dur. Dar e o condiţie pentru 
supraviețuirea ta, Robbie, a familiei tale, a viitorului ei. In cinci 
luni vei fi Tai-Pan. Pentru cel puţin un an. 

— Ţi-am mai spus şi înainte, cred că e altă hotărâre lipsită de 
înţelepciune din partea ta, izbucni Robb, cu faţa desfigurată. 
Nu am nici priceperea, nici viclenia de a mă descurca cu 
Longstaff, nici pe cele cerute ca să menţin Nobila Casă în 
primul plan al acestor intrigi de război. Sau să mă descurc cu 
chinezii. 

— Ştiu. Ştiu şi riscul pe care mi-l asum. Dar de-acum Hong 
Kong-ul ne aparţine. Războiul se va încheia la fel de repede ca 
şi celălalt. Struan făcu un semn cu mâna spre tezaur. Tot ce-i 
aici e o stâncă ce nu va putea fi spulberată chiar aşa de uşor. 
De acum încolo totul rămâne în seama negoţului. Şi eşti un bun 
negustor. 

— Dar nu e numai negoţul. Mai există şi nave care trebuie să 
navigheze, pirați cu care să te lupti, să te descurci şi cu Brock, 
şi o mie de alte lucruri. 

— În cinci luni cele mai importante vor fi înlăturate. 
Celelalte vor fi problemele tale. 

— Oare? 

— Da. Fiindcă datorită acestui tezaur, acum valorăm trei 
milioane şi mai bine. Când am să ies din afacere, am să iau unul 
cu mine. Şi douăzeci la sută din profit atât cât trăiesc. Şi tu vei 
face la fel! Se uită la Culum. Când ai să-ţi închei şi tu misia, o 
să valorăm zece milioane pentru că eu am să te apăr şi pe tine 
şi Nobila Casă, şi asta din parlament, şi Nobila Casă va ajunge 
mai prosperă decât în toate visurile tale. Nu mai trebuie să ne 
bazăm pe sir Charles Crosse, Donald McDonald, McFee, 
Smythe, Ross sau toţi ceilalţi pe care-i sprijinim pentru ca să ne 
susţină cererile, o s-o fac eu. Şi am să vin la Hong Kong şi iar 
am să plec, aşa că niciunul dintre voi n-are niciun motiv să se 
îngrijoreze. 

— Eu n-am nevoie decât de suficientă avere ca să stau şi să 


visez în linişte şi să mă trezesc în pace, reluă Robb, în Scoţia. 
Nu în Orient. Nu vreau să-mi las oasele aici. Cu următoarea 
navă am plecat. 

— Un an şi cinci luni nu e chiar o rugăminte atât de mare. 

— E o poruncă, nu o rugăminte, Dirk. 

— Nu vreau să te oblig în niciun fel. Acum o lună erai gata să 
accepţi cincizeci de mii şi să pleci. Prea bine. Oferta e încă 
valabilă. Dar dacă vrei ceea ce ţi se cuvine pe drept, mai bine 
de un milion, ăştia o să-i primeşti peste doi ani. Struan se 
întoarse spre Culum. Flăcăule, ţie îţi cer doi ani din viaţa ta. 
Dacă devii Tai-Pan, atunci încă trei ani. Cinci ani cu totul. 

— Dacă nu accept condiţiile, atunci trebuie să plec? întrebă 
Culum, simţindu-şi gura uscată iască, junghiuri în inimă. 

— Nu. Eşti mai departe partenerul meu, deşi un partener 
mai tânăr. Dar nu vei fi niciodată Tai-Pan. Niciodată. Va trebui 
să găsesc şi să pregătesc pe altcineva. Lui Robb, cinstit şi 
drept, nu-i pot cere, impune, mai mult de un an. Are de-acum 
unsprezece ani de când se chinuie cu ridicarea firmei. Struan 
apucă un lingou. Culum, chiar dacă ai să fii acum de acord, va 
trebui să dovedeşti că şi eşti în stare. Vei fi prezumtiv 
moştenitor, doar atât. N-o să te îngraşi tu din sudoarea mea şi a 
lui Robb. Asta-i legea clanului şi e o bună rânduială de viaţă. 
Fiecare trebuie să se ţină pe propriile lui picioare. Bineînţeles 
că am să te ajut cât am să pot, cât mai sunt în viaţă, dar numai 
de tine depinde să dovedeşti ce eşti în stare. Numai un 
adevărat bărbat are dreptul să stea în vârful piramidei. 

Culum se îmbujoră la faţă. Robb se uita ţintă la Struan, 
simțind că-l detestă. 

— Dirk, tu nu cred că doreşti să ai în cinci luni de zile un Tai- 
Pan. Doar o dădacă vreme de un an, nu-i aşa? 

— Garantează-mi că vei prelua funcţia pentru cinci ani şi 
apoi poţi să alegi în locul tău pe cine vrei. 

— Pot să-l înlătur pe Culum chiar acum dacă promit să 
rămân cinci ani? 

— Da, îi răspunse Struan pe loc. Cred că ar fi păcat, dar va fi 
cum hotărăşti tu. Da. 

— Culum, vezi ce poate face puterea dintr-un om? replică 
Robb, încordarea simţindu-i-se în voce. 

— Forma de acum a Nobilei Case e moartă fără tezaurul 
ăsta, le puse în vedere Struan fără ranchiună. V-am spus care 


sunt condiţiile mele. Gândiţi-vă şi hotărâţi-vă. 

— Acum înţeleg eu de ce eşti atât de detestat peste tot prin 
mările astea, replică Culum. 

— Eşti sigur, fiule? 

— Da. 

— N-ai de unde să ştii, nu poţi şti cu adevărat decât atunci 
când vei ajunge la capătul celor cinci ani. 

— Atunci n-am de ales, tată. Cinci ani sau nimic, da? 

— Nimic sau totul, Culum. Dacă ai de gând să fii doar al 
doilea, n-ai decât să te arunci peste bord de pe acum. Încerc să 
te fac să înţelegi că pentru a fi cu adevărat Tai-Pan al Nobilei 
Case trebuie să fii gata să rezişti de unul singur, să accepţi să 
fii urât, să ai un scop deasupra muritorilor, şi să fii în stare să 
sacrifici pe oricare om de care nu eşti sigur. Pentru că eşti fiul 
meu, îţi ofer astăzi şansa de a dobândi puterea supremă în 
Asia, deşi n-ai fost supus încercărilor în privinţa asta. Puterea 
de a face aproape orice pe pământ. Şi nu ţi-o ofer cu inima 
uşoară: eu ştiu ce înseamnă să fii Tai-Pan. Dumnezeule, 
hotărăşte-te odată! 

Culum încremenise cu ochii la Biblie. Şi la lingouri. Nu vreau 
să fiu pe locul al doilea, îşi spuse el. Acum ştiu. Cel care se 
mulţumeşte numai cu locul al doilea nu va face niciodată ceva 
de seamă. Am tot timpul de pe lume să mă îngrijorez din cauza 
condiţiilor acestea, din cauza lui Jin-qua, a chinezilor, a 
problemelor acestui pământ. Poate că nici nu trebuie să mă 
sperie gândul că voi fi Tai-Pan, poate că Robb nu va socoti că 
sunt destul de bun pentru asta. O, Doamne, dă-mi prilejul să mă 
dovedesc în stare să fiu Tai-Pan pentru ca în acest fel să-mi 
folosesc puterea în scopuri bune. Să fie aceasta un mijloc 
pentru ţelurile tale. Charta trebuie să izbândească. E singura 
cale. 

Pe frunte îi apărură broboane de sudoare. Luă Biblia în 
mână. 

— Jur pe sfântul Dumnezeu că voi împlini aceste condiţii. 
Atunci când şi dacă voi ajunge Tai-Pan. Aşa să-mi ajute mie 
Dumnezeu. 

Când puse Biblia la loc mâinile îi tremurau. 

— Robb? spuse Struan fără să ridice ochii spre el. 

— Cinci ani în calitate de Tai-Pan şi pot să-l trimit pe Culum 
înapoi în Scoţia? Acum? Şi să pot schimba orice oricum aş 


pofti? 

— Da, pe Dumnezeul meu. Trebuie să repet? Peste cinci luni 
faci ce vrei tu. Dacă accepțţi şi celelalte condiţii. Da. 

In cală se lăsă o linişte adâncă, tulburată doar de şobolanii 
ce mişunau în întuneric. 

— De ce doreşti să mă înlături, unchiule? îl întrebă Culum. 

— Ca să-l fac pe taică-tău să sufere. Eşti ultimul său urmaş. 

— Da, Robb, aşa-i! 

— E groaznic să spui una ca asta! Groaznic! Culum era 
înspăimântat. Doar suntem şi noi neamuri. Neamuri! 

— Da, îi răspunse Robb chinuit. Dar noi ne spunem adevărul 
în faţă. Tatăl tău e în stare să mă sacrifice pe mine, pe tine, 
copiii mei pentru scopurile lui. Eu de ce să nu fac la fel? 

— Poate chiar aşa ai să faci, Robb, poate chiar aşa, spuse 
Struan. 

— Doar ştii bine că n-aş fi în stare să fac ceva care să te 
rănească. Dumnezeule din ceruri, ce se întâmplă cu noi? Am 
dobândit un tezaur şi deodată puţim cu toţii de lăcomie şi 
numai Dumnezeu ştie ce mai e în sufletul nostru. Te rog, lasă- 
mă să plec. În cinci luni. Te rog, Dirk. 

— Eu trebuie să plec! Numai fiind în parlament îi pot 
controla cu adevărat pe Longstaff şi pe succesorii lui... aşa cum 
ai să faci şi tu când vei părăsi Asia. Numai de acolo ne putem 
pune planul în aplicare. Dar Culum trebuie să aibă şi el prilejul 
să înveţe. Un an stai Tai-Pan şi apoi pleci. 

— Cum să deprindă tot ce trebuie să ştie într-un timp atât de 
scurt? 

— În cinci luni am să ştiu dacă poate deveni Tai-Pan. Dacă 
nu, o să fac atunci alte aranjamente. 

— Ce aranjamente? 

— Robb, eşti gata să accepţi condiţiile? Dacă da, jură pe 
Sfânta Scriptură şi să ieşim de aici. 

— Ce aranjamente? 

— Dumnezeule! Robb, eşti de acord sau nu? Pentru un an 
sau pentru cinci? Sau nu eşti de acord? 

Robb îşi muta greutatea de pe un picior pe celălalt după cum 
nava se banda sub suflarea unui vânt care se întărea mereu. 
Toată fiinţa lui îl avertiza să nu jure. Dar trebuia s-o facă. 
Trebuia s-o facă de dragul familiei sale. Luă Biblia în mână, i se 
păru foarte grea. 


— Deşi urăsc Orientul ăsta şi tot ce poate el să însemne, jur 
pe Dumnezeu să împlinesc aceste condiţii din toate puterile 
mele, aşa să-mi ajute Dumnezeu! Îi înmână Biblia lui Struan. 
Cred că o să regreţi că m-ai obligat să fiu Tai-Pan... pentru un 
an. 

— Eu s-ar putea, Hong Kong-ul nu. 

Struan deschise Biblia şi le arătă cele patru jumătăţi de 
monedă pe care le lipise pe interiorul coperţii cu ceară de 
sigiliu. Le încredinţă, pe rând, toate condiţiile lui Jin-qua, în 
afară de cea care se referea la acel lac ce-i revenea lui Gordon 
Chen. Asta-i numai treaba mea, îşi spuse Struan, şi în treacăt 
se întrebă ce-o să gândească Culum despre fratele lui vitreg... 
şi despre May-may când o să afle despre ei. Robb ştia de 
existenţa lui May-may, deşi nu o întâlnise niciodată. Struan se 
întreba dacă duşmanii lui îi spuseseră ceva lui Culum despre 
Gordon şi May-may. 


Când se întoarse în cabină, Struan se duse la birou şi rupse 
sigiliul scrisorii. Citi primul paragraf şi strigă fericit: 

— E în viaţă. Winifred e în viaţă, Dumnezeule! S-a făcut 
bine! 

Robb îi smulse scrisoarea. Struan îşi ieşi din minţi de 
bucurie şi-l luă pe Culum în braţe şi începu să danseze o gigă, 
apoi giga deveni un dans scoţian vioi, Struan se prinse de braţe 
cu Culum şi-l antrenară şi pe Robb cu ei şi, ca prin farmec, 
toată ura şi sila din ei se spulberară. Apoi Struan, cu 
masivitatea şi puterea lui, îi opri pe cei doi deodată. 

— Acum împreună! Unu, doi, trei! şi toţi scoaseră strigătul 
latin de luptă al clanului, cât îi ţinea glasul. 

— Feri! Drept la ţintă! 

Apoi îi îmbrăţişă din nou şi urlă: 

— Steward! 

Marinarul intră în goană: 

— Da, da, sir! 

— Două rânduri de rom pentru tot echipajul! Cimpoierul să 
fie pe puntea dunetei. Adu o sticlă de şampanie şi încă o oală 
de ceai, Dumnezeule! 

— Da, da, sir! 

Şi cei trei făcură pace între ei. Dar ştiau toţi trei, în adâncul 
minţii lor, unde păstrau secretele, că între ei totul se 


schimbase. Se spuseseră prea multe. Curând o va apuca fiecare 
pe drumul lui. Singur. 

— Dirk, mulţumesc lui Dumnezeu că ai deschis scrisoarea la 
urmă, îngăimă Robb. Mulţumeşte Domnului pentru scrisoarea 
asta... Am trăit momente groaznice. Groaznice. 

— Şi eu, interveni şi Culum. Tată, citeşte-o până la capăt. 

Struan se lăsă în adâncul fotoliului de piele, făcut 
marinăreşte, şi le citi scrisoarea. Era scrisă în dialectul gaelic, 
datată cu patru luni în urmă, la o lună după ce Culum plecase 
din Glasgow. Parlan Struan scria că viaţa lui Winifred atârnase 
în cumpănă vreme de două săptămâni, după care începuse să-şi 
revină. Doctorii nu puteau explica în niciun chip, doar ridicau 
din umeri şi spuneau: „Voința Domnului”. Locuia mai departe 
cu el la ferma aceea mică pe care Struan i-o cumpărase 
bătrânului cu câţiva ani înainte. 

— Acolo o să fie fericită, spuse Culum. Dar n-are cu cine sta 
de vorbă, decât cu servitorii şi cu caprele. Unde o să se ducă ea 
la şcoală? 

— Întâi s-o lăsăm să-şi revină pe deplin, apoi o să ne îngrijim 
şi de asta, spuse Robb. Dirk, citeşte mai departe. 

Scrisoarea mai conţinea şi alte veşti despre familie. Parlan 
Struan avea doi fraţi şi trei surori, toţi căsătoriţi, şi acum se 
căsătoriseră şi copiii lor. Ba şi copiii lui - Dirk şi Flora, din 
prima căsătorie, Robb, Uthenia şi Susan din a doua, aveau şi ei 
familia lor acum. Mulţi dintre urmaşi au emigrat: în coloniile 
canadiene, în Statele Unite ale Americii. Câţiva s-au împrăştiat 
în India şi America de Sud spaniolă. Parlan Struan mai scria că 
Alistair McCloud, care se căsătorise cu sora lui Robb se 
întorsese de la Londra cu fiul său Hector şi se stabilise iar în 
Scoţia - moartea lui Susan şi a fiicei sale Clair îl apăsa greu şi 
aproape îl doborâse. Că primise o scrisoare de la Kerns - Flora, 
sora lui Dirk, se căsătorise cu Farran Ken, cu un an înainte, şi 
plecaseră cu o navă spre Norfolk, Virginia, ajunseseră cu bine, 
călătoria fusese plăcută, cei trei copii ai lor erau teferi şi 
fericiţi. 

Scrisoarea continua: „Spune-i lui Robb că Roddy a plecat ieri 
la universitate. L-am instalat în diligenţa de Edinburgh, i-am 
dat şase şilingi să-i aibă în buzunar şi mâncare pentru patru 
zile. Vărul tău Dougal mi-a scris că în vacanțe o să-l ia la el şi o 
să aibă grijă de el până se întoarce Robb acasă. Mi-am luat 


îngăduinţa să semnez în numele lui o poliţă plătibilă la cerere 
pentru cincizeci de guinee care să acopere cheltuielile de 
cazare şi masă pentru un an de zile şi un şiling pe săptămână 
bani de buzunar. l-am dat şi o Biblie şi l-am dăscălit să se 
ferească de femeile uşoare şi beţie, de jocuri de noroc şi i-am 
citit din Hamlet de Shakespeare pasajul cu «nici să nu ceri, nici 
să nu dai bani cu împrumut» şi l-am pus pe flăcău să-l scrie pe 
o bucată de hârtie şi s-o pună în Sfânta Scriptură. A scris 
frumos. Biata ta Ronalda şi copiii sunt îngropaţi într-una din 
gropile pentru cei morţi de holeră. Dirk, îmi pare rău, dar legea 
a hotărât ca toţi morţii molimei să fie arşi şi apoi îngropaţi în 
gropi cu var pentru siguranţa celor vii. Înmormântarea s-a 
făcut aşa cum spune credinţa noastră, în pământ sfinţit. 
Dumnezeu să-i odihnească în pace. Fii fără grijă în privinţa lui 
Winnie. Fata e sănătoasă şi aici, lângă Loch Lomond, loc 
binecuvântat de pasul Domnului, o să ajungă o femeie 
minunată, cu frica lui Dumnezeu. Acum fii cu mare băgare de 
seamă: să nu-i laşi pe barbarii din Chitaiul ăla indian să-ţi fure 
sufletul şi zăvorăşte-ţi cu grijă uşa împotriva răului care puieşte 
în tărâmurile acelea blestemate. Şi vii acasă curând? Eu mă 
găsesc sănătos şi Dumnezeu m-a binecuvântat. Doar încă şapte 
ani să mai am pe lângă cei şaptezeci pe care mi i-a dăruit 
Domnul. Dar omului îi e dat doar o dată la patru sute de ani să 
fie martorul unor zile atât de rele. Eu sunt bine sănătos. La 
Birmingham şi Glasgow şi Edinburgh au avut loc răscoale rele, 
aşa zic ziarele. Muncitorii din fabrici cer mai mulţi bani pentru 
truda lor. Acum două zile la Edinburgh a fost frumos spânzurat 
unul pentru furt de oi. Blestemată fie Anglia! In ce fel, de lume 
trăim dacă un bun scoţian poate fi spânzurat numai pentru că a 
furat o oaie de la un englez, după ce a fost condamnat de un 
judecător scoţian! Groaznic! În aceeaşi şedinţă de judecată alte 
sute au fost condamnaţi să fie deportaţi în tărâmul Van Diemen 
din Australia, pentru că s-au răsculat şi au făcut grevă, pentru 
că au dat foc unei fabrici. Prietenul lui Culum, Bartholomew 
Angus, a fost condamnat la zece ani deportare în New South 
Wales, pentru că a condus o revoltă chartistă la Edinburgh. 
Oamenii...” 

— Dumnezeule, exclamă Culum. 

— Cine-i Bartholomew, Culum? îl întrebă Struan. 

— La universitate am stat în aceeaşi cameră. Sărmanul, 


bietul Bart. 

Struan i-o reteză tăios: 

— Ştiai că e chartist? 

— Bineînţeles! Culum se duse la fereastră şi se uită ţintă la 
siajul lăsat de navă. 

— Culum, şi tu eşti chartist? 

— Tu singur ai zis că şi Charta era bună. 

— Da. Numai că în plus ţi-am spus şi părerile mele despre 
insurecție. Eşti un membru activ al chartismului? 

— Dacă aş fi fost în ţară aş fi fost. Cei mai mulţi dintre 
studenţii universităţii sunt partizanii Chartei. 

— Atunci e bine că te afli aici, Dumnezeule. Dacă 
Bartholomew a condus o răscoală, atunci merită zece ani. Avem 
legi bune şi cel mai minunat sistem parlamentar din lume. 
Lucrurile nu se schimbă prin insurecţii, răscoale şi greve. 

— Tată, ce mai scrie în scrisoarea aceea? 

Struan îşi fixă pentru un moment privirea asupra fiului său 
care stătea cu spatele, şi la urechi parcă îi ajunse un ecou al 
vocii Ronaldei. Îşi puse în minte ca în viitor să cerceteze mai 
atent treburile astea cu mişcarea chartistă. Apoi începu din nou 
să citească: 

— „În fiecare zi sosesc mereu alţi oameni la Glasgow din 
Highlands, unde moşierii continuă să îngrădească terenurile 
clanului, ridicându-le drepturile lor prin naştere. Ticălosul 
acela cu inima neagră, contele Struan, Dumnezeu să-l 
trăsnească, adună un regiment care să lupte în coloniile 
indiene. Oamenii se strâng sub flamura lui, ademeniţi de 
promisiunile jafului şi pământurilor ce le vor dobândi. Umblă 
zvonul că va trebui să pornim din nou la război cu blestemaţii 
aceia de americani pentru coloniile canadiene, şi se aud tot 
felul de poveşti cum că războiul ar fi izbucnit între diavolii de 
franţuji şi ruşi pentru imperiul turcilor otomani. Blestemaţi fie 
franţujii! Ca şi cum n-am fi suferit destul din pricina celui mai 
mare ticălos, Bonaparte. Fiule, trăim într-o situaţie tare grea. 
Ah, am uitat să spun că s-au întocmit nişte planuri să se facă o 
cale ferată pentru a uni Glasgow-ul cu Edinburgh-ul în cinci 
ani. N-o să fie minunat? Atunci poate că scoţienii au să se poată 
strânge laolaltă ca să-i alungăm pe diavolii de englezi şi să 
avem regele nostru. Vă îmbrăţişez pe tine şi pe fratele tău, şi 
strânge-l la piept pe Culum din partea mea. Tatăl tău care te 


cinsteşte, Parlan Struan.” 

Struan îşi ridică privirea, păstrând un zâmbet ciudat pe față: 

— Fioros ca de obicei. 

— Dacă Struan contele adună un regiment pentru India, s-ar 
putea să ajungă pe meleagurile astea, spuse Robb. 

— Mda. Şi mie mi-a trecut prin minte acelaşi gând. Ei bine, 
flăcăule, dacă ajunge vreodată contele pe domeniul Nobilei 
Case, regimentul acela o să se întoarcă în ţară fără căpetenie, 
aşa să-mi ajute mie Dumnezeu. 

— Aşa să-mi ajute Dumnezeu, răspunse ca un ecou Culum. 

Se auzi o bătaie în uşă şi stewardul intră în grabă cu 
şampania, paharele şi ceaiul. 

— Căpitanul Orlov mulţumeşte-n numele echipajului, sir. 

— Spune-i lui şi lui Wolfgang să vină şi ei aici la sfârşitul 
cartului. 


— Da, da, sir. 

După ce se turnă şampania şi ceaiul în pahare, Struan ridică 
paharul: 

— Un toast. Pentru Winifred, care s-a întors din lumea 
morţilor. 


Băură şi Robb spuse: 

— Încă un toast. Pentru Nobila Casă. Fie ca niciodată să nu 
se mai nască în gândul şi fapta noastră sămânţa răului unuia 
faţă de celălalt. 

— Da! 

Băură. 

— Robb, când ajungem la Hong Kong, să scrii agenţilor 
noştri. Spune-le să afle cine au fost directorii băncii noastre, 
responsabili de extinderea exagerată a creditelor. 

— În regulă, Dirk. 

— Şi după aia, tată? întrebă Culum. 

— Apoi o să-i distrugem pe cei vinovaţi, îi răspunse Struan. 
Şi familiile lor. 

Culum simţi un fior de gheaţă auzind implacabila sentinţă a 
acestei propoziţii. 

— De ce şi familiile lor? 

— Dar lăcomia lor ce a făcut familiilor noastre? Nouă? 
Viitorului nostru? Pentru lăcomia lor noi o să plătim ani şi ani 
de zile. Aşa să plătească, şi ei, în aceeaşi măsură. Toţi! 

Culum se ridică şi se îndreptă spre uşă. 


— Ce vrei, fiule? 

— O privată. Vreau să zic un closet. 

Uşa se închise în urma lui. 

— Îmi pare rău de ce-am spus, oftă Struan. Dar aşa trebuie 
acţionat. 

— Ştiu. Şi mie îmi pare rău. Ai dreptate în privinţa 
parlamentului. Parlamentul va avea din ce în ce mai multă 
putere, şi acolo vor trebui rezolvate marile probleme ale 
comerţului. Eu am să mă ocup de partea financiară şi amândoi 
îl putem supraveghea pe Culum şi-l putem ajuta. Aşa-i că-i 
minunată vestea despre Winifred? 

— Da. 

— Culum are nişte idei foarte înrădăcinate despre anumite 
probleme, aşa-i? 

— E foarte tânăr, Ronalda i-a cam crescut... ei bine, ea a 
înţeles Sfânta Scriptură cam prea în litera ei, aşa cum bine ştii. 
Dar Culum va trebui să ajungă bărbat. 

— Cu Gordon Chen ce-ai să faci? 

— Vrei să zici cu el şi Culum? Struan urmări pescăruşii care 
ţipau. Treaba asta trebuie rezolvată de îndată ce ajungem la 
Hong Kong. 

— Sărmanul Culum. Nu e chiar aşa uşor să intri în viaţă. 

Struan clătină din cap. 

— Niciodată nu-i uşor. 

După o clipă Robb spuse: 

— Îţi aduci aminte de iubita mea Ming Soo? 

— Da. 

— Mă întreb ce s-o fi ales de ea şi de copil. 

— Banii pe care i-ai dat o să-i îngăduie să trăiască taman ca 
o prinţesă şi să-şi găsească un soţ minunat, Robb. Trebuie să fi 
ajuns soţia vreunui mandarin pe undeva. N-are rost să-ţi faci 
griji în privinţa lor. 

— Micuta Isabel acum trebuie să aibă zece ani. 

Robb se lăsă furat în trecut de amintirea râsului ei atât de 
plăcut, de bucuria pe care i-a oferit-o Ming Soo. Atât de mult, 
se gândi el. I-a dăruit într-o singură zi mai multă bunătate, 
duioşie şi căldură decât Sarah în decursul întregii căsătorii. 

— Dirk, ar trebui să te căsătoreşti din nou. 

— E timpul să mă gândesc şi la asta. Struan, cu gândul 
aiurea, se uita la barometru: arăta 30.1 inci, vreme frumoasă. 


Robb, când o să fii Tai-Pan, să-l călăreşti pe Culum fără milă. 
— Aşa am să fac, îi răspunse Robb. 


Când Culum apăru pe punte, China Cloud se înclină mult pe 
o parte, ieşind din canalul pe care-l forma mica insulă Tung Ku 
Chau cu Hong Kong-ul. Nava ţâşni din gâtuitura canalului 
dominat de înălţimi muntoase în mare liberă şi se îndreptă spre 
sud-vest. La două mile în babord, se ivi altă insulă, mai mare, 
Pokliu Chau. Valurile erau biciuite de un puternic muson de 
nord-est, iar cerul era acoperit de o pătură întunecată de nori. 

Culum se îndreptă spre prova, ocolind cu băgare de seamă 
colacii de parâme şi frânghii rânduiţi cu grijă. Trecu pe lângă 
şirurile de tunuri ce străluceau şi se miră de curăţenia care 
domnea peste tot. Mai urcase el şi la bordul altor nave 
comerciale din portul Hong Kong, dar acestea arătau cam 
neîngrijite. Latrina din babord era ocupată de doi marinari, aşa 
că trecu peste balustradă şi ajunse pe cea din tribord. Se ţinu 
de frânghiile de siguranţă şi, cu mare greutate, îşi trase 
pantalonii şi se lăsă pe vine pe grătarul latrinei. Un tânăr 
marinar cu părul roşcat se apropie şi, dintr-un salt, trecu peste 
copastie, şi ocupă şi el un loc în latrină şi-şi lăsă nădragii jos. 
Era desculţ şi părea să nu aibă nevoie să se ţină de frânghii în 
vreme ce-şi făcea nevoile. 

— 'Neaţa bună, sir, îi spuse marinarul. 

— Şi ţie să-ţi fie bună, îi răspunse Culum, ţinându-se 
încruntat de frânghii. 

Marinarul termină îndată, se aplecă spre copastie şi, dintr-o 
cutie, luă un pătrat de ziar, se şterse, aruncă hârtia dedesubt 
şi-şi legă din nou nădragii la brâu. 

— De ce faci asta? îl întrebă Culum. 

— Cum? A, hârtia, sir? Dumnezeu să mă bată dacă ştiu, sir. E 
porunca Tai-Panului. Ori te ştergi cu hârtie la fund, ori îţi pierzi 
banii pe două luni, başca zece zile de zdup! râse marinarul. Tai- 
Pan o fi având el dreptate în felul lui, vă rog să mă iertaţi. Da’ e 
corabia lui, aşa că nu-ţi rămâne decât să-ţi ştergi frumos 
afurisitul ăsta de cur! Sări cu uşurinţă din nou la bord, îşi 
afundă mâinile într-o găleată cu apă de mare şi-şi turnă peste 
picioarele goale. Şi spălaţi-vă şi mâinile afurisite şi picioarele, 
pe Dumnezeu, altfel în afurisitul acela de zdup ajungi. Tare 
ciudate treburi. Aiureală curată, vă cer iertare, sir. Da' dacă îţi 


tot speli afurisitele astea de mâini, şi-ţi tot ştergi afurisitul de 
cur şi mai faci şi o baie afurisită pe săptămână, şi îţi primeneşti 
hainele afurisite o dată la săptămână, atunci înseamnă că duci 
tare afurisită viaţă! 

— Afurisită la naiba, interveni în vorbă alt marinar care se 
rezema de balustradă, muşcând dintr-o bucată de tutun de 
mestecat. Eşti plătit cu argint bun? Şi taman când vine 
afurisitul de soroc să ţi se plătească, pe Dumnezeu! Şi haleală 
ca pentru un afurisit de prinţ. Şi lovele din câştig. Charlie, ce 
naiba mai vrei? Apoi, întorcându-se spre Culum: Io abar n-am 
cum face Tai-Panul de-i iese aşa, da' pe navele lui e mai puţine 
friguri şi bântuie mai puţin scorbut decât pe toate celelalte 
nave care bat mările! Trimise un scuipat cu zeamă de tutun în 
direcţia vântului. Aş’ că-mi şterg şi eu curu” şi-i chiar o fericire. 
Vă cer iertare, sir. În locu’ “mneavoastră şi io aş face la fel. Tai- 
Panul e groaznic şi tare-i place să-i asculţi ordinele! 

— Terţarolaţi gabierii şi zburătorii! strigă căpitanul Orlov de 
pe puntea dunetei, o voce necrezut de puternică pentru un 
pirpiriu ca el. 

Cei doi marinari îşi duseră scurt mâna la moţul din frunte, în 
semn de salut către Culum şi se amestecară printre cei ce suiau 
în arboradă. Culum folosi şi el hârtia, se spălă pe mâini şi 
cobori sub punte, aşteptând să se ivească prilejul să intre şi el 
în vorbă. 

— Ce haz are să te foloseşti de hârtie? 

— Cum? făcu Struan. 

— La closet. Ori foloseşti hârtie să te ştergi sau zece zile de 
stat la zdup. 

— Ei, flăcăule, am uitat să-ţi spun şi ţie. Chinezii socot în 
credinţa lor că e o legătură între excremente şi boală. 

— Dar e caraghios! pufni dispreţuitor Culum. 

— Chinezii nu socot că-i aşa. Şi nici eu! Struan se întoarse 
spre Robb. Am încercat metoda asta pe China Cloud vreme de 
trei luni. Nu mai e nici urmă de boală. 

— Chiar şi în comparaţie cu Thunder Cloud? îl întrebă Robb. 

— Da. 

— E doar o simplă coincidenţă, spuse Culum. 

Robb mârâi: 

— O să întâlneşti o grămadă de coincidenţe pe navele 
noastre, Culum. Au trecut numai vreo cincizeci de ani de când 


căpitanul Cook a descoperit că lămâile şi legumele vindecă 
scorbutul. Poate că şi rahatul de care vorbim să aibă şi el un 
amestec în bolile astea. 

— Culum, când ai făcut baie ultima dată? îl întrebă Struan. 

— Nu ştiu,... acum vreo lună... a, mi-am amintit. Pe Thunder 
Cloud, căpitanul Perry a insistat să fac şi eu baie o dată pe 
săptămână împreună cu echipajul. Mai-mai să mor din cauza 
frigului. De ce întrebi? 

— Când ţi-ai spălat veşmintele ultima dată? 

Culum clipi din ochi încurcat spre taică-său şi apoi se uită la 
pantalonii groşi din lână şi la redingota de pe el. 

— Nu mi le-a spălat nimeni niciodată. De ce să le fi spălat? 

Prin ochii lui Struan trecu o străfulgerare. 

— De acum încolo, fie că eşti pe mal sau la bordul navei, te 
speli din cap până-n picioare o dată pe săptămână. Foloseşti 
hârtia şi te speli pe mâini. O dată pe săptămână îţi dai hainele 
să ţi se spele. Aici nu bei apă, ci numai ceai. Şi-ţi speli dinţii în 
fiecare zi. 

— Cum? Nu beau apă? Păi asta-i nebunie curată. Să-mi spăl 
hainele? Păi atunci o să intre la apă şi o să se strice croiala şi 
Dumnezeu mai ştie ce! 

— Aici aşa ai să faci! Te afli în Orient. Te vreau în viaţă. Şi 
sănătos. Zdravăn. 

— N-am să fac aşa. Nu-s nici ţânc, niciunul dintre marinarii 
tăi! 

— Mai bine faci aşa cum îţi cere taică-tău, interveni şi Robb. 
Şi eu m-am opus. La toate ideile mai noi pe care a încercat să le 
pună în practică. Până când mi-a dovedit că lucrurile astea au 
rezultatul lor. De ce? Nu ştie nimeni. Dar acolo unde în jurul 
nostru oamenii mureau ca muştele, noi eram teferi şi 
nevătămaţi. 

— Da' de unde sănătos, îl întrerupse Culum. Mi-ai spus că 
erai mai tot timpul bolnav. 

— Da, dar asta se întâmpla cu ani şi ani în urmă. Nu l-am 
crezut niciodată pe taică-tău ce zicea el despre apă, aşa că am 
băut apă mai departe. Acum fac sânge, şi sângerez mereu. 
Pentru mine de-acum e prea târziu, dar pe Dumnezeul meu, aş 
fi vrut să îl ascult atunci. Poate că acum nu mi-ar mai putrezi 
matele. Dirk nu bea apă niciodată. Numai ceai. 

— Flăcăule, aşa procedează chinezii. 


— Eu nu cred în prostia asta. 

— Ei, până una alta, până ai să descoperi tu dacă e adevărat 
sau nu, îi spuse apăsat Struan, ai să asculţi aceste porunci. Şi 
toate câte ţi le-am spus socoate-le drept porunci. 

Culum scoase bărbia înainte. 

— Doar din cauza unor obiceiuri păgâne ale chinezilor, eu 
trebuie acum să-mi schimb tot felul de-a fi. Asta vrei să-mi 
spui? 

— Eu însumi sunt gata să învăţ de la ei. Da. Am să fac tot ce- 
mi stă în putinţă ca să-mi păstrez sănătatea, şi aşa o să faci şi 
tu, pe Dumnezeu! Struan scoase un răcnet: Steward! 

Uşa se deschise îndată. 

— Da, da, sir! 

— Pregăteşti baia pentru domnul Culum. În cabina mea. Şi 
schimburi curate. 

— Da, da, sir! 

Struan traversă cabina şi se opri dinaintea lui Culum, 
dominându-l cu statura. Il cercetă pe feciorul său în creştet. 

— Ai păduchi în păr. 

— Nu te mai înţeleg deloc! izbucni Culum. Toată lumea are 
păduchi. Avem cu toţii păduchi, fie că ne place treaba asta sau 
nu. Te scarpini puţin şi gata. 

— Eu nu am păduchi. Nici Robb. 

— Sunteţi aparte. Unici. Culum trase enervat un gât de 
şampanie. Să te tot speli aşa înseamnă să-ţi rişti prosteşte 
sănătatea, şi ştie asta toată lumea. 

— Culum, puţi! 

— Toată lumea pute, îi replică Culum nerăbdător. Atunci de 
ce-am folosi parfumuri? Şi putoarea e în buna rânduială a vieţii. 
Păduchii sunt o pedeapsă dată oamenilor şi cu asta gata. 

— Nici eu, nici Robb nu puţim, nici familia lui, aşa cum nu 
put oamenii mei, şi suntem binecuvântaţi cu cea mai bună 
sănătate din Orient. Ai să faci aşa cum ţi s-a spus. Nici păduchii 
nu sunt de niciun folos, aşa cum nu e nici putoarea. 

— Tată, mai bine te-ai duce la Londra, unde-i împuţiciunea 
lumii. Dacă oamenii te-ar auzi că vrei să scapi de păduchi şi de 
putoare, atunci o să-ţi spună că eşti nebun. 

Tatăl şi fiul se înfruntau cu privirea. 

— O să asculţi atunci când ţi se dă un ordin. Pe Dumnezeul 
meu, o să te duci să te speli, sau dacă nu am să-l pun pe 


nostrom să te spele el. Pe punte! 

— Culum, fă aşa cum ţi se spune, se amestecă Robb, simțind 
sila lui Culum şi hotărârea neclintită a tatălui. Ce mai 
contează? Un mic compromis. Încearcă să faci aşa numai 
pentru cinci luni, da? Dacă după perioada asta nu te simţi mai 
bine, atunci te întorci la obiceiurile tale. 

— Şi dacă refuz? 

Struan îl fixă cu privirea lui neîndurătoare. 

— Culum, eu ţin la tine mai mult decât la viaţa mea. Dar sunt 
unele lucruri pe care ai să le faci. Altfel te tratez ca pe oricare 
marinar nesupus. 

— Adică? 

— Te leg şi te târăsc în siajul navei vreme de zece minute şi 
te spăl în acest chip! 

— În loc să tot dai ordine, izbucni Culum enervat, de ce nu 
spui şi tu din când în când câte un „te rog”? 

Struan izbucni brusc în hohote de râs. N 

— Pe Dumnezeu, fiule, uite că ai dreptate! Il lovi pe Culum 
cu palma pe spate. Vrei, te rog, să faci aşa cum ţi-am cerut? 
Doamne, mare dreptate ai. De acum am să spun mai des „te 
rog”. Şi de veşminte să nu-ţi baţi tu capul. O să-ţi găsim cel mai 
bun croitor din Asia. Oricum ai nevoie de mai multe rânduri de 
haine. Struan se uită la Robb. Croitorul tău, Robb? 

— Da, de îndată ce ne aşezăm şi noi la Hong Kong. 

— Mâine trimitem după el să vină de la Macao cu meşterii 
lui. Numai dacă nu o fi de pe acum la Hong Kong. Pentru cinci 
luni, băiete, da? 

— În regulă. Dar socot că e cam ciudat. 

Struan umplu din nou paharele. 

— Ei, acum socot că ar trebui să sărbătorim renaşterea 
Nobilei Case. 

— Dar cum, Dirk? îl întrebă Robb. 

— O să dăm un bal. 

— Ce? privi la el Culum emoţionat uitând de pe acum de 
indignarea de mai înainte. 

— Da, foarte bine, un bal. Pentru toată populaţia de 
europeni. Dar ca într-o casă princiară. Intr-o lună de azi 
înainte. 

— Ca şi cum ai băga un uliu între porumbei! exclamă Robb. 

— Ce vrei, unchiule, să spui cu asta? 


— Printre doamne va intra o dihonie cum n-ai mai văzut tu. 
O să se ia la întrecere care mai de care pentru onoarea de a fi 
cea mai frumos îmbrăcată... după ultimul jurnal! O să-i alerge 
pe bieţii lor soţi şi o să se străduiască să-şi fure croitoresele 
una alteia! Dumnezeule! Minunată idee balul ăsta. Mă întreb 
ce-o să pună Shevaun pe ea. 

— Dacă aşa o să-i vină ei în minte n-o să pună nimic! Ochii 
lui Struan luciră. Da, un bal. Şi o să acordăm un premiu pentru 
cea mai bine îmbrăcată femeie. Cred că premiul... 

— N-ai auzit de judecata lui Paris? făcu Robb cutremurat. 

— Ba da, dar de data asta judecător va fi Aristotle. 

— E prea deştept să accepte. 

— O să mai vedem noi! Struan se gândi o clipă. lar premiul 
trebuie să fie pe măsură. O mie de guinee! 

— Glumeşti! exclamă Culum. 

— O mie de guinee! 

Culum era uluit de ideea unei astfel de extravaganţe. Era 
imoral. Criminal. Cu o mie de guinee în Anglia acum, ai putea 
trăi ca un rege vreme de cinci sau zece ani. Salariul unui 
muncitor dintr-o fabrică, ce trudea de la răsăritul la apusul 
soarelui, şi apoi chiar până târziu în noapte, şase zile pe 
săptămână, în toate săptămânile unui an, era de cincisprezece, 
douăzeci de guinee anual, şi cu aceşti bani omul îşi ţinea o 
casă, îşi creştea copiii, întreținea nevasta, plătea chiria, 
mâncarea, îmbrăcămintea, cărbunele. Taică-meu e nebun, se 
gândi el, se poartă cu banii ca un nebun. Gândeşte-te numai la 
cei douăzeci de mii de guinee pe care s-a pişat, da, s-a pişat, 
numai pentru pariul acela idiot cu Brock şi Gorth. Dar pariul 
acela a fost făcut doar pentru a scăpa de Brock. Rămăşag care 
ar fi meritat dacă izbutea stratagema, şi într-un fel a izbutit, 
tezaurul se află pe China Cloud, iar noi suntem din nou bogaţi. 
Bogaţi! De-acum Culum ştia că a fi bogat însemna că nu mai 
eşti sărac! Şi mai ştia că taică-său avea dreptate: nu banii 
însemnau atât de mult, ci lipsa lor! 

— E prea mult, prea mult! protestă Robb şocat. 

— Mda. Într-un fel da, e prea mult! Struan îşi aprinse un 
trabuc. Dar Nobila Casă are îndatorirea să se poarte ca o casă 
princiară. Vestea asta o să se răspândească cum nu s-a mai 
răspândit vreodată vreo altă veste. lar povestea asta va rămâne 
în amintire o sută de ani de-acum încolo! Îşi puse mâna pe 


umărul lui Culum. Flăcăule, să nu uiţi niciodată încă una dintre 
legi: atunci când joci la mize mari, trebuie să rişti pe măsură. 
Dacă nu eşti pregătit să rişti mult, atunci nu participi la joc. 

— Da’ o sumă ca asta... atât de uriaşă, o să-i facă, s-ar putea 
să-i facă pe unii să rişte mai mulţi bani decât îşi pot îngădui. Şi 
atunci nu-i bine, aşa-i? 

— Banii n-au decât un rost - să-i foloseşti. Şi aş zice că banii 
ăştia-s cheltuiţi cu schepsis. 

— Da’ care-i miza pe care-o câştigi? 

— Obrazul, fiule, spuse Struan şi se întoarse către Robb. 
Cine o să câştige? 

Robb clătină din cap neajutorat. 

— Nu ştiu. Frumuseţea... Shevaun. Dar cea mai bine 
îmbrăcată? Sunt unele care o să rişte o adevărată avere numai 
pentru cinstea asta ca să nu mai punem la socoteală şi premiul. 

— Culum, ai întâlnit-o până acum pe Shevaun? 

— Nu, tată. Am zărit-o doar o dată pe când ieşise la plimbare 
pe drumul acela pe care George, George Glessing, l-a făcut de 
la Promontoriul Glessing până la Happy Valley. Domnişoara 
Tillman e frumoasă. Dar socot că domnişoara Sinclair e mult 
mai atrăgătoare. Atât de fermecătoare. Eu şi George am 
petrecut o mulţime de vreme în tovărăşia ei. 

— Şi acum? îl ispiti Struan, stăpânindu-şi interesul care-l 
cuprinse brusc. 

— Da, îi răspunse Culum cu nevinovăție. Am fost la o cină de 
despărţire cu domnişoara Sinclair şi Horatio pe nava lui 
George. Bietul George a rămas fără navă. Era tare necăjit. 
Chiar o să dăm un bal? 

— Cum a rămas Glessing fără navă? 

— Longstaff l-a numit căpitanul portului, supraveghetor şef, 
iar amiralul i-a ordonat să accepte numirea. Domnişoara 
Sinclair a fost de aceeaşi părere cu mine că e o ocazie 
minunată pentru el, dar lui nu i se pare la fel. 

— Ții la el? 

— Da, bineînţeles. S-a purtat atât de frumos cu mine! Şi mai- 
mai să-l ia gura pe dinainte şi să zică: deşi sunt fiul Tai-Panului. 

Işi binecuvântă norocul că el şi Glessing aveau o pasiune 
comună. Amândoi erau buni jucători de crichet, Culum fusese 
chiar căpitanul echipei universităţii, iar în ultimul an jucase în 
echipa comitatului. 


— Dumnezeule! exclamase Glessing, trebuie să fii al dracului 
de bun. Eu abia am reuşit să mă calific ca jucător de câmp 
pentru echipa marinei. Şi pe ce post jucai? 

— Primul apărător de poartă. 

— Dumnezeule, eu nu m-am ridicat niciodată decât până la 
al doilea apărător. Fir-ar să fie, Culum, bătrâne, poate ar trebui 
să alegem un loc pe undeva şi să facem un teren de crichet, ei? 
Să ne mai antrenăm şi noi un pic, da? 

Culum zâmbi în sinea lui, satisfăcut că era jucător de crichet. 
Dacă nu era aşa, Glessing l-ar fi trimis la plimbare şi atunci n-ar 
mai fi avut prilejul să se afle în preajma lui Mary. Se întrebă 
dacă va putea s-o însoţească la bal. 

— Tată, domnişoara Sinclair şi Horatio ţin foarte mult la 
tine. 

— Credeam că Mary se află la Macao. 

— A fost, tată, dar s-a întors la Hong Kong pentru câteva 
zile, acum o săptămână sau cam aşa ceva. Drăguţă fiinţă, nu-i 
aşa? 

Deodată se auziră bătăile clopotului navei şi duruit de paşi 
pe punte, precum şi ordinul „Tot echipajul pe punte!”. Struan 
dădu buzna afară din cabină. Robb porni pe urmele lui, dar se 
opri în uşa cabinei. 

— Cât suntem acum singuri, două lucruri să-ţi spun, Culum. 
Primul, fă aşa cum îţi spune taică-tău şi ai răbdare cu el. E un 
om ciudat, cu idei ciudate, dar cele mai multe din ele sunt 
bune. În al doilea, am să te ajut cât îmi stă mie în putinţă să 
ajungi Tai-Pan. 

După care se repezi afară din cabină, urmat de Culum. Când 
Struan ţâşni pe dunetă, echipajul era la posturile de luptă şi se 
deschideau sabordurile tunurilor, în vreme ce în arboradă 
oamenii mişunau. Drept înaintea lor, detaşându-se la orizont, se 
desfăşura o amenințătoare flotă de jonci de luptă. 

— Pe buca stângă a lui Thor! Da' ştiu că-i afurisită flota asta! 
exclamă căpitanul Orlov. Am numărat mai bine de o sută, Tai- 
Pan. Ce facem, ne întoarcem şi o ştergem? 

— Căpitane, ţine acelaşi drum. Avem avantajul vitezei faţă 
de ei. Pregătiţi nava de luptă! O să ne mai apropiem puţin să 
vedem despre ce e vorba. Ridicaţi  rândunicile şi 
contrarândunicile! 

Orlov urlă spre cei din arboradă: 


— Sus rândunicile şi contrarândunicile! Toate pânzele sus! 

Ofițerii repetară şi ei, strigând comenzile, oamenii 
echipajului se repeziră spre scările de şarturi şi începură să 
desfăşoare velele, China Cloud prinse îndată viteză şi porni să 
despice valurile. Nava înainta prin canalul dintre insula mai 
mare Pokliu Chau, la două mile în babord, şi insula mai mică Ap 
Li Chau, la jumătate de milă spre tribord. Ap Li Chau se afla la 
rândul ei la un sfert de milă în largul coastei Hong Kong-ului şi 
forma cu acesta un golf minunat numit Aberdeen. La Aberdeen, 
pe țărm, se afla un mic sat de pescari. Struan băgă de seamă că 
se strânseseră mai multe sampane şi jonci de pescuit decât 
fuseseră în urmă cu o lună de zile. Robb şi Culum apărură şi ei 
pe dunetă. Robb văzu îndată joncile şi i se zburli părul în cap. 

— Dirk, ăştia cine mai sunt? 

— Nu ştiu, flăcăule. Fereşte! 

Culum şi Robb săriră în lături din drumul unei cete de 
marinari ce coborâră în fugă din arboradă, întinseră bine 
garlinele într-un heirup alert, apoi porniră în goană la pupa, 
pentru a-şi lua în primire posturile de luptă. Struan îi întinse 
binoclul lui Mauss, care urcase greoi, şi acum era lângă el pe 
punte. 

— Wolfgang, distingi cumva ce fel de steag au? 

— Nu, nu încă, Tai-Pan. 

Wolfgang îşi miji ochii să vadă mai bine, în vreme ce-şi 
simţea gura uscată iască, la imensa joncă de război din fruntea 
flotilei, una dintre cele mai mari pe care le văzuse el vreodată, 
lungă de mai bine de două sute de picioare, şi de aproape cinci 
sute de tone, etrava înaltă aplecându-se uşor sub presiunea 
celor trei imense pânze ale sale. 

— Gott im Himmel, sunt prea multe ca să fie o flotă 
piraterească. Nu cumva e vorba de o armată de invazie? Sunt 
sigur că n-ar îndrăzni să atace Hong Kong-ul când flota noastră 
e atât de aproape. 

— O să aflăm noi curând, spuse Struan. Trei puncte tribord. 

— Trei puncte tribord, răspunse cârmaciul. 

— "Ţine drept aşa! spuse Struan, verificând alura velelor. 

Vuietul vântului şi şuieratul arboradei solicitate din plin îl 
înviorau nespus. 

— Uite! strigă căpitanul Orlov, arătând în urmă. 

O altă flotilă de jonci se arătă amenințătoare de după 


promontoriul sudic al insulei Poliu Chau, pregătindu-se să le 
taie retragerea. 

— E o ambuscadă! Fiţi gata de voltă... 

— La loc comanda, căpitane! Eu sunt pe dunetă! 

Căpitanul Orlov se duse încruntat spre timonier şi rămase în 
picioare lângă habitaclu, blestemând regula care stabilea că 
atunci când Tai-Panul se afla pe dunetă, indiferent pe care navă 
aparţinând Nobilei Case, el era căpitanul ei. Ei, îi trecu prin 
minte lui Orlov, noroc bun, Tai-Pan. Dacă nu facem volta înapoi 
ca s-o ştergem de aici, joncile alea, pândite de umbra 
spânzurătorii, o să ne taie cu totul retragerea, iar cele din faţă 
au să ne copleşească, şi frumoasa mea navă n-o să mai fie 
deloc. La naiba, cum să nu mai fie! O să expediem cu tunurile 
treizeci dintre ele drept în iadul de foc al Valhallei, şi o să 
răzbim printre ele ca o valkirie! Şi pentru prima dată în cele 
patru zile uită cu totul de tezaurul pe care-l transportau, şi 
începu să se gândească tot mai înfierbântat la lupta care-i 
aştepta. Clopotul navei bătu de opt ori. 

— Domnule căpitan, îngăduie-mi să cobor sub punte! zise 
Orlov. 

— Da. a-l pe domnul Culum cu tine şi arată-i ce are de făcut. 

Orlov o luă sprinten înaintea lui Culum şi dispăru în 
pântecele navei. 

— Când clopotul bate de opt ori în cartul de dimineaţă - 
după ceasul de la țărm e amiază - datoria căpitanului e să 
întoarcă cronometrele, îi spuse el, uşurat că acum nu mai era 
nevoit să stea pe dunetă când Struan îi uzurpase dreptul de 
comandă. 

Dar, îşi spuse el mai apoi, dacă tu ai fi fost Tai-Pan la fel ai fi 
făcut. N-ai fi îngăduit nimănui altcuiva să împlinească cea mai 
minunată îndeletnicire de pe pământ dacă ai fi fost tu de faţă. Il 
cercetă pe Culum cu ochii lui mici şi albaştri. Băgase de seamă 
dezgustul subit al lui Culum faţă de el şi cum îi privea pe furiş 
spinarea şi picioarele prea scurte. Deşi de patruzeci de ani 
avusese parte de astfel de priviri, îl apucau năbădăile când i se 
părea că cineva îl socoteşte o pocitanie. 

— M-am născut în plin viscol, pe o banchiză. Mama spunea 
că eram atât de frumos încât spiritul cel rău Vorg m-a călcat cu 
copitele lui la numai un ceas după ce m-am născut. 

Culum se foi stânjenit în semiîntunericul de sub punte. 


— Da? 

— Vorg are copitele despicate, chicoti Orlov. Crezi în spirite? 

— Nu, nu prea. 

— Dar crezi în diavol? Ca toţi bunii creştini? 

— Da. Culum se strădui să nu i se citească spaima pe faţă. 
Ce trebuie să facem la cronometre? 

— Trebuie să întoarcem arcul! şi Orlov râse din nou. Dacă ai 
fi avut parte de o naştere ca a mea poa’ c-atunci ai fi şi tu 
Culum Cocoşatul, în loc de Culum cel Înalt şi Frumos. Ce zici? 
Atunci ai fi gândit cu totul altfel. 

— Îmi pare rău... probabil că îţi vine tare greu. 

— Nu greu. Shakespeare al vostru are nişte vorbe mai 
deştepte. Culum, nu-ţi mai fă griji, tu, Culum cel Tare. Sunt 
oricând în stare să omor atât de uşor un bărbat de două ori mai 
zdravăn decât mine. Vrei să te învăţ şi pe tine să-ţi ucizi 
adversarul? Nici n-ai putea găsi un profesor mai bun. În afară 
de Tai-Pan. 

— Nu, nu, mulţumesc. 

__—E înțelept să te apuci să înveţi. Tare înţelept lucru. 
Intreabă-l pe taică-tău, într-o zi o să ai mare nevoie de ştiinţa 
asta. Şi încă tare curând. Ştii că eu am darul prorocirii? 

Culum se cutremură: 

— Nu. 

Ochii lui Orlov luciră, iar zâmbetul îl făcu să aducă şi mai 
mult cu un spirit pocit şi rău. 

— Ai o mulţime de lucruri de învăţat. Vrei să ajungi şi tu Tai- 
Pan, nu-i aşa? 

— Da, aşa nădăjduiesc, cândva. 

— În ziua aceea ai să ai mâinile pătate de sânge. 

Culum încercă să-şi stăpânească tresărirea. 

— Ce vrei să zici cu asta? 

— Doar ai urechi de auzit. În ziua aceea o să ai mâinile 
pătate de sânge. Da. Şi nu peste multă vreme vei avea nevoie 
de unul în care să poţi să te încrezi şi asta pentru vreme 
îndelungată. Şi atâta timp cât Norstedt Stride Orlov, cocoşatul, 
e căpitan pe una din navele tale, poţi să te încrezi în el. 

— N-am să uit, căpitane Orlov, îngăimă Culum, şi-şi spuse în 
gând că după ce va ajunge el Tai-Pan, Orlov nu va mai fi 
niciodată căpitan pe vreuna din navele sale. 

Apoi, când se uită la el, Culum avu ciudata senzaţie că Orlov 


citise până în adâncul inimii sale. 

— Ce s-a întâmplat, căpitane? 

— Întreabă-te pe tine. 

Orlov deschise cutia cronometrului. Ca să ajungă, trebui să 
se urce pe o treaptă a scării mobile. Apoi începu cu mare grijă 
să întoarcă ceasul cu o cheie mare de tot. 

— Ceasul acesta se întoarce de treizeci şi trei de ori. 

— De ce faci dumneata treaba asta şi nu unul dintre ofiţeri? 
îl întrebă Culum într-o doară, cam fără să-i pese ce face 
celălalt. 

— Asta-i numai treaba căpitanului. Una dintre ele. Navigaţia 
e unul dintre marile secrete. Dacă toţi cei de la bord s-ar 
descurca şi ar şti cum se face, ar fi revoltă după revoltă. E mai 
bine ca numai căpitanul şi doar câţiva ofiţeri să ştie secretele 
astea. Atunci, fără ei, marinarii de rând sunt neajutoraţi, 
pierduţi. Ţinem cronometrul aici închis sub cheie pentru mai 
multă siguranţă. Nu-i aşa că-i frumos? Lucrătura, vreau să zic. 
Făcută de nişte minţi isteţe de englezi şi de nişte mâini 
pricepute tot de englezi. Îţi arată ora Londrei fără greş. 

Culum simţi că-l apasă spaţiul acela îngust şi că-l apucă un 
fel de greață copleşită doar de teama pe care i-o trezea Orlov şi 
bătălia aceea care se apropia. Se ţinu tare, fiind hotărât să nu-l 
lase pe Orlov să-l facă să-şi piardă firea, şi se strădui să-şi 
oblige nările să nu mai simtă duhoarea aceea putredă din 
santină. Mai târziu, se jură el, o să rezolve el şi socotelile astea. 

— Un cronometru e chiar aşa de important? 

— Ai fost şi la universitate şi mă întrebi tu pe mine? Fără 
minunea asta am fi pierduţi. Ai auzit de căpitanul Cook? Ela 
fost cel care a folosit cronometrul pentru prima dată şi i-a 
dovedit utilitatea, acum şaizeci de ani. Până atunci habar nu 
aveam cum să calculăm longitudinea. Dar acum, având ora 
exactă a Londrei şi sextantul, ştim unde ne aflăm cu o 
aproximaţie de o milă! Orlov închise cutia cronometrului şi 
aruncă o privire scurtă pe neaşteptate lui Culum. Ştii cum se 
foloseşte un sextant? 

— Nu. 

— După ce scufundăm joncile astea, am să-ţi arăt. Crezi că 
poţi să fii Tai-Pan al Nobilei Case stând pe țărm? Ei? 

De pe punte se auzi dupăit de picioare şi simţiră cum China 
Cloud porneşte să despice şi mai iute valurile. Aici, sub punte, 


întreaga navă părea să pulseze de viaţă. Culum îşi umezi cu 
limba buzele uscate. 

— Putem trimite la fund atâtea jonci şi noi să scăpăm teferi? 

— Dacă nu, o să trebuiască să înotăm. Piticul se uită încântat 
la Culum. Ai naufragiat sau ai fost vreodată pe o navă care se 
scufundă? 

— Nu, şi habar nu am să înot. 

— Dacă eşti marinar adevărat, mai bine să nu ştii să înoţi. 
Dacă ştii să înoţi nu faci decât să-ţi prelungeşti chinurile până 
la momentul inevitabil, dacă marea vrea cu adevărat să te ia la 
ea şi ţi-a venit ceasul. Orlov trase de lanţul de siguranţă ca să 
se convingă că lacătul era bine închis. De treizeci de ani sunt 
pe mare şi nici eu nu ştiu să înot. Nava s-a scufundat sub mine 
de mai bine de zece ori, din Marea Chinei până în Strâmtoarea 
Bering, dar de fiecare dată am găsit o bucată de lemn sau o 
barcă de care să mă apuc. Dar într-o zi marea o să pună ea 
mâna pe mine. Când o să-i vină ei vremea! Mai slăbi fierul de 
luptă de la încheietura mâinii. Aş fi fericit să mă văd odată 
înapoi în port. 

Culum o luă recunoscător pe urmele lui pe scară în sus, spre 
punte. 

— Nu ai încredere în oamenii de la bord? 

— Un căpitan nu trebuie să aibă încredere decât în nava lui, 
numai în nava lui. Şi numai în el şi nimeni altcineva. 

— Dar în tata ai încredere? 

— Ele căpitanul acum. 

— Nu pricep. 

Orlov nu-i mai răspunse. Odată ajuns pe dunetă, verifică 
dintr-o privire velele şi se încruntă. Prea multe vele, prea 
aproape de țărm. Prea multe recifuri neştiute, ca şi un miros de 
furtună dezlănţuită pe undeva. Linia joncilor asaltatoare era la 
numai două mile în faţă: implacabilă, tăcută, înconjurându-i. 
Nava înainta cu toate pânzele ridicate, velele arborelui mare 
terţarolate deocamdată, şi totul vibra parcă de emoție. Emoţia 
asta cuprinsese şi echipajul. Când Struan ordonă să se desfacă 
şi ultimele terţarole, marinarii se repeziră în arboradă şi 
începură să cânte cum cântau ei când manevrau parâmele 
corăbiilor, uitând cu totul de tezaurul care-i otrăvise. Vântul se 
întări şi arborada trosni. Nava se aplecă mai mult pe o parte şi 
ţâşni şi mai iute înainte, valurile spumegând în saborduri. 


— Domnule Cudahy, coboară cu un cart sub punte şi adu 
arme sus. 

— "Ţeles, sir! 

Cudahy, secundul, era un irlandez cu părul negru, nişte ochi 
vioi, plini de neastâmpăr, cu un cercel de aur într-o ureche. 

— Drept aşa! Cartul de pe punte, pregătiţi tunurile, încărcaţi 
cu mitralii. 

Oamenii se repeziră la tunuri, le traseră înapoi din dreptul 
sabordurilor, le încărcară cu mitralii, apoi le împinseră la loc în 
dreptul deschiderilor din borduri: 

— Echipa tunului numărul trei, un pahar de rom în plus. 
Echipa tunului optsprezece curăţă santina. 

Izbucniră chiote şi blesteme. Era un ritual pe care Struan îl 
pusese în practică cu câţiva ani înainte: când nava se pregătea 
de luptă, echipa care era prima gata era răsplătită, iar ultima 
era pusă să împlinească cea mai murdară treabă de la bordul 
navei. Struan cercetă cerul şi cât de tare solicitate erau 
pânzele, apoi luă binoclul şi privi jonca cea mare de război. 
Avea o mulţime de saborduri pentru tunuri, galionul reprezenta 
un dragon, şi era şi o flamură care, de la această distanţă, nu se 
distingea ce-i cu ea. Struan vedea zeci de chinezi bulucindu-se 
pe punti cu torţe aprinse în mână. 

— Pregătiţi găleţile cu apă! strigă Orlov. 

— Ce-i cu găleţile, tată? întrebă Culum. 

— Pentru stinsul incendiilor, fiule. Pe joncile alea sunt torţe 
aprinse. Precis că-s plini de rachete incendiare şi bombe cu 
gaze asfixiante. Bombele asfixiante sunt făcute din catran şi 
pucioasă. Dacă nu eşti pregătit să le faci faţă, pot face ravagii 
la bordul unui cliper. 

Îşi aruncă o privire în urmă. Cealaltă flotilă de jonci 
pătrunsese în canal înapoia lor. 

— Nu mai avem cale de retragere, nu-i aşa? spuse Culum şi 
stomacul i se strânse. 

— Mda. Da’ numai un nebun ar încerca să scape într-acolo. 
Ia fii tu atent la vânt, fiule. În direcţia aceea ar trebui să răzbim 
împotriva vântului, şi ceva îmi spune că se va roti şi mai mult 
contra noastră curând de tot. În schimb înainte avem avantajul 
vântului şi viteza cu care întrecem orice joncă. Fiule, uită-te la 
ele cât de greoaie sunt! Ca nişte mârţoage de căruţă faţă de 
noi, care gonim ca un ogar. Şi avem de zece ori mai multă 


putere de foc decât oricare navă de-a lor. 

Deodată una dintre fungile din vârful catargului mare se 
rupse, verga trosni, izbindu-se de catarg, vela pocni fluturând 
liberă. 

— Cartul babord în arboradă! urlă Struan. Sus balansina 
rândunicii! 

Culum se uită la marinarii agăţaţi de verga aceea aproape în 
vârful catargului cel mare, ţinându-se cu unghiile ca să facă 
faţă rafalelor de vânt ce trăgeau de ei, şi înţelese că el 
niciodată n-ar fi în stare de una ca asta. Simţi cum frica i se 
cuibăreşte în stomac şi-şi dădu seama că nu va putea uita nici 
vorbele lui Orlov: sânge va fi pe mâinile tale. Al cui sânge? Se 
repezi spre balustradă şi vomă. 

— Uite, fiule, îi spuse Struan întinzându-i burduful cu apă ce 
stătea agăţat de una din cavilele de voltă. 

Culum împinse burduful la o parte, urându-şi tatăl pentru că 
băgase de seamă că i se făcuse rău. 

— Isuse! Clăteşte-ţi gura odată! răsună vocea aspră a lui 
Struan. 

Culum se supuse cu năduf şi nici nu băgă de seamă că apa 
din burduf era de fapt ceai rece. Bău puţin şi i se făcu din nou 
rău. Îşi clăti apoi gura şi înghiţi doar câte puţin, simțindu-se 
îngrozitor. 

— Prima dată când am luat parte la o luptă mi s-a făcut rău 
de tot, eram mahmur ca un matol, mi-a fost mai rău decât îţi 
poţi tu închipui. Şi înspăimântat de moarte. 

— Nu-mi vine să cred, îngăimă Culum neajutorat. ie nu ţi-a 
fost nici rău, nici teamă în viaţa ta. 

Struan mormăi: 

— Ei, de data asta ai putea să mă crezi. Mi s-a întâmplat la 
Trafalgar. 

— Habar n-am avut până acum că ai fost şi acolo! Uimirea îl 
făcu să uite pe moment că-i era greață. 

— Eram copil de trupă la pulbere. Marina militară foloseşte 
ţânci din ăştia pe navele cele mai mari ca să ducă pulberea de 
la magazie la puntea tunurilor. Calea de acces trebuie să fie cât 
mai îngustă posibil pentru a reduce pericolul de incendiu care 
ar provoca explozia întregii nave. 

Struan îşi aminti bubuitul tunurilor, urletele răniților, 
mădularele împrăştiate pe puntea lunecoasă din cauza 


sângelui, chiar mirosul de sânge, care înroşise gurile de 
scurgere. Duhoarea de vomă din tunelul întunecat ce părea 
fără sfârşit, unde îţi lunecau picioarele pe borâturi. Orbecăind 
până ajungeai cu lăzile de pulbere până la tunurile ce te 
asurzeau cu bubuitul lor, apoi orbecăind înapoi din nou prin 
bezna înspăimântătoare, şi plămânii îţi ardeau, inima pompa ca 
o maşină înnebunită, lacrimi de spaimă îţi curgeau pe obraji, şi 
asta ceasuri în şir. 

— Am trăit o spaimă de moarte. 

— Chiar ai fost la Trafalgar? 

— Da. Aveam şapte ani. Cel mai vârstnic din ceata mea, dar 
şi cel mai speriat! Struan îl prinse protector pe după umeri. Aşa 
că nu-ţi fă nicio grijă. E firesc să fie aşa. 

— Tată, acum nu mai mi-e frică. E din cauza mirosului 
groaznic din cală. 

— Nu te păcăli singur. E mirosul sângelui pe care ţi se pare 
că-l simţi, şi spaima care te-a cuprins. 

Culum se apucă brusc de copastie şi icni din nou. Deşi bătea 
un vânt destul de înviorător, nu voia să-i şteargă din minte 
mirosul acela dulceag şi nici cuvintele lui Orlov. Struan se duse 
până la butoiaşul cu brandy, trase un gât şi apoi i-i întinse lui 
Culum, şi-l privi cum bea. 

— Iertare cerem, sir, îngăimă stewardul, gata baie care 
poruncit, sir. 

— Mulţumesc. Struan aşteptă până când stewardul se duse 
la servanţii de la tunul lui, apoi îi spuse lui Culum: Fiule, 
coboară sub punte. 

Culum simţi cum îl muşcă umilinţa. 

— Nu, aici mă simt bine. 

Deşi era un ordin, Struan îi vorbise cu blândeţe, şi, Culum 
pricepu că i se oferea şansa de a cobori sub punte pentru a-şi 
salva obrazul. 

— Tată, te rog, mormăi el pe un ton plângăreţ. Lasă-mă să 
stau aici. Imi pare rău. 

— N-are de ce să-ţi pară rău. Eu am trecut prin astfel de 
primejdii de mii de ori, aşa că mie îmi vine uşor. Eu ştiu la ce să 
mă aştept. Fiule, coboară. Ai timp destul să faci o baie şi apoi 
să vii iar pe punte. Şi să iei parte la bătălie, dacă o să fie 
bătălie. Te rog, acum coboară. 

Fără multă tragere de inimă, Culum se supuse. Struan se 


putea ocupa acum de Robb, care stătea rezemat de balustradă, 
cenuşiu la faţă. Struan rămase o clipă pe gânduri, apoi se 
apropie de el. 

— Robb, vrei să-mi faci un serviciu? Du-te şi-i ţine tovărăşie 
puştiului. Nu prea se simte bine. 

Robb se chinui să zâmbească. 

— Mulţumesc, Dirk, dar de data asta trebuie să rămân aici. 
Fie că o să-mi fie rău, fie că nu. E o armată de invazie? 

— Mnu, flăcăule. Dar nu-ţi face griji. Dacă e nevoie, ne croim 
noi drum cu tunurile printre ei. 

— Ştiu, ştiu. 

— Ce mai face Sarah? I-a cam venit sorocul, nu-i aşa? lartă- 
mă, am uitat să te mai întreb ce face. 

— E bine, aşa cum se simt cele mai multe femei când mai au 
doar câteva săptămâni până să nască, şi am să fiu fericit când o 
să se termine şi cu asta. 

— Mda. 

Struan se întoarse şi corectă puţin drumul navei. 

Robb se chinui să-şi scoată din minte joncile care păreau să 
umple toată marea în faţa lor. Nădăjduiesc de data asta să fie 
tot fată, îi trecu lui prin minte. Fetele se cresc cu mult mai uşor 
decât băieţii. Sper să semene cu Karen. Drăguţa de Karen! 

Lui Robb i se făcu silă de sine că urlase la ea chiar în 
dimineaţa aceea. Nu chiar în dimineaţa aceea fuseseră cu toţi 
laolaltă pe Thunder Cloud? Karen dispăruse, iar el şi Sarah 
crezuseră că fata căzuse peste bord. Toţi erau exasperaţi şi 
când începură să răscolească nava, Karen apăru veselă din cală 
unde se jucase. Robb simţise cum i se ia o piatră mare de pe 
inimă şi urlase la ea, iar Karen fugise, plângând în hohote, în 
braţele maică-sii. Îşi înjurase nevasta că nu avusese mai multă 
grijă de Karen, deşi ştia că Sarah nu fusese de vină cu nimic, 
dar nu se putuse stăpâni. Apoi, după câteva minute, Karen, ca 
orice copil, râdea senină, uitase totul. Iar el şi Sarah, ca orice 
părinţi, îşi purtau reciproc pică, nefiind în stare să uite... 

Şi în faţă şi în urmă, flotilele de jonci tăiau orice cale de 
scăpare. Robb îl văzu pe frate-său rezemat de habitaclu, 
aprinzându-şi liniştit un trabuc de la o feştilă de tun, şi-şi dori 
să poată fi şi el la fel de calm. O, Doamne, dă-mi putere să mai 
îndur încă cinci luni, şi apoi încă douăsprezece luni, şi apoi 
voiajul spre casă, şi ajut-o pe Sarah să nască uşor. Se aplecă 


peste balustradă cuprins de greață rău de tot. 

— Două puncte spre babord! spuse Struan, urmărind ţărmul 
Hong Kong-ului cu mare atenţie. 

Ajunsese foarte aproape de ţancurile de stânci aflate în 
partea dinspre tribord prova şi mult în vânt faţă de linia 
joncilor. Încă vreo câteva minute şi avea să se întoarcă şi să se 
arunce asupra joncii pe care o şi alesese pentru a o lovi de 
moarte, apoi va răzbi prin şirul lor în siguranţă, dacă nu va 
avea de-a face cu nave incendiare, dacă vântul nu va slăbi, dacă 
niciun recif ascuns sau banc de nisip nu-i va nenoroci. 

Înspre nord, cerul se întunecase. Musonul bătea bine, dar 
Struan ştia că în aceste ape vântul putea să se rotească chiar şi 
cu un cart sau mai bine cu o primejdioasă bruscheţe, aşa cum 
se putea ridica din valuri şi o furtună dezlănţuită. Cum nava lui 
purta atât de multă velatură, se afla în mare pericol, pentru că 
vântul îi putea sfâşia pânzele înainte de a apuca el să le 
terţaroleze, sau îi putea rupe catargele. Apoi mai erau 
numeroasele recife şi bancuri de nisip pândind să spintece 
pântecele navei. Pentru aceste ape nu existau hărţi, însă Struan 
ştia că numai viteza îi putea salva şi ajuta să ajungă la adăpost. 
Un joss bun! 

— Gott im Himmel! exclamă Mauss, care se uita prin 
binoclu. E Lotus! Silver Lotus! 

Struan smulse binoclul şi-l îndreptă spre flamura ce flutura 
în vârful joncii celei mari: o floare de argint pe un fundal roşu. 
Nu era nicio îndoială. Era chiar Silver Lotus, flamura lui Wu 
Fang Choi, regele piraţilor, al cărui sadism ajunsese de pomină, 
ale cărui flote nenumărate bântuiau şi stăpâneau coastele 
întregii Chine de Sud, şi primeau tribut pe o mie de mile spre 
nord şi spre sud. Se bănuia că bârlogul lui se afla în Formosa. 

— Ce naiba caută Wu Fang Choi prin apele astea? întrebă 
Mauss. 

Din nou simţi cum îşi face loc în sufletul lui acel sentiment 
ciudat de speranţă şi teamă în acelaşi timp. O, Doamne, facă-se 
voia ta. 

— Tezaurul, mârâi Struan. Precis că din cauza tezaurului. 
Altfel n-ar risca Wu Fang Choi niciodată până aici, niciodată, 
când ştie că flota noastră se află atât de aproape. 

De ani de zile, portughezii şi toţi ceilalţi neguţători îi plăteau 
tribut lui Wu Fang Choi pentru a-şi asigura libera trecere a 


navelor. Tributul era mai puţin costisitor decât pierderea unei 
nave comerciale, iar joncile lui piratereşti curăţaseră aproape 
complet mările Chinei de Sud de ceilalţi pirați. Dar de când cu 
un an înainte îşi făcuse apariţia forţa de expediţie, neguţătorii 
britanici refuzaseră să mai plătească tribut pentru libera 
navigaţie, iar unele dintre flotele lui Wu Fang Choi începuseră 
să jefuiască, atacând căile maritime şi coastele din apropiere 
de Macao. Patru fregate ale marinei regale dibuiseră şi 
distruseseră cele mai multe dintre joncile pirat, iar pe cele 
scăpate le urmăriseră până în Golful Bias, un fel de rai al 
piraţilor de coastă, la vreo patruzeci de mile la nord de Hong 
Kong. Acolo fregatele dăduseră iama în joncile şi sampanele 
piraţilor şi incendiaseră două sate de-ale lor. De atunci flamura 
lui Wu Fang Choi nu mai îndrăznise să fluture prin preajmă. 

De pe nava amiral a piraţilor se auzi o bubuitură de tun şi 
spre uimirea tuturor, toate joncile în afară de una singură 
puseră prova în vânt şi coborâră velele mari, lăsând numai 
velele mici, doar atât cât să poată deriva sub vânt. O joncă mică 
se desprinse din flotă şi începu să străbată mila ce o mai 
despărţea de China Cloud. 

— Cârma banda în vânt! porunci Struan, şi China Cloud intră 
cu prova în vânt, velele începură să fluture, pocnind primejdios, 
nava îşi pierdu viteza şi apoi aproape se opri. Ţine-o în vânt! 

— "Ţeles, sir! E 

Struan cerceta cu binoclul jonca cea mică. În vârful 
catargului flutura un steag alb. 

— Pe Dumnezeu! Ce naiba pun la cale? Chinezii nu folosesc 
niciodată steagul de armistițiu! 

Cealaltă navă se apropie şi cu cât o distingea mai limpede, 
cu atât era mai uluit văzând la bord un european uriaş, cu o 
barbă neagră, înveşmântat în costum marinăresc de luptă, 
sabie de abordaj la brâu, care ţinea timona joncii. Lingă el era 
un puştan chinez, înveşmântat cu fast în robă lungă, verde de 
brocart, pantaloni şi cizme negre. Struan îl văzu pe european 
îndreptându-şi ocheanul cel lung spre China Cloud. După o 
clipă, acesta puse ocheanul deoparte, râse în hohote şi făcu 
semne cu mâna. Struan îi trecu binoclul lui Mauss. 

— Ce ai de zis de individul acela? şi se aplecă spre căpitanul 
Orlov, care privea cu un ochean spre joncă. Căpitane? 

— Pirat, cu siguranţă! zise Orlov şi-i întinse ocheanul lui 


Robb. Încă un zvon se confirmă - Wu Fang Choi are în flota lui 
şi europeni. 

— Dirk, dar de ce au coborât cu toţii velele? îl întrebă Robb 
îmboldit de neîncredere. 

— O să ne spună solul lui! Struan se duse până la balustrada 
dunetei. Hei, domnule, îl strigă el pe Cudahy, fii gata să le 
trimiţi o ghiulea peste prova! 

— "Nţeles, sir! şi Cudahy se repezi la primul tun şi-l orientă. 

— Căpitane Orlov! Pregăteşte barca cea mare. Şi condu 
echipa de abordaj, dacă nu cumva o să-i trimitem la fund. 

— Dirk, dar de ce să trecem la abordaj? îl întrebă Robb în 
vreme ce se apropia de el. 

— Nicio joncă de pirat să nu se apropie la cincizeci de iarzi. 
S-ar putea să fie o navă incendiară, sau încărcată cu pulbere de 
puşcă. În vremuri ca cele pe care le trăim, e mai bine să fii 
pregătit pentru tot felul de blestemăţii. 

Plin de sine, Culum se arătă pe scara de acces îmbrăcat în 
ținută de marinar - cămaşă groasă de lână, vestă de lână, 
nădragi largi şi încălțări de sfoară împletită. 

— Hello, fiule, îl întâmpină Struan. 

— Ce se întâmplă aici? 

Struan îi explică şi apoi adăugă: 

— Fiule, hainele îţi vin numai bine. Arăţi mult mai bine. 

— Mă simt mult mai bine, îi răspunse Culum, stânjenit şi nu 
prea în apele lui. 

Când jonca pirat ajunse la o sută de iarzi distanţă, China 
Cloud îi trimise un proiectil peste prova şi Struan puse mâna pe 
o portavoce. 

— Puneţi în pană! strigă el. Altfel vă spulber de pe faţa apei! 

Ascultătoare, jonca se puse cu prova în vânt, cobori velele şi 
începu să deriveze, împinsă de curentul puternic. 

— Ahoy, China Cloud! Cerem îngăduinţa să urcăm la bord, 
strigă individul cu barbă neagră. 

— De ce şi cine sunteţi? 

— Căpitanul Scragger, mai demult din târgul Londrei, îi 
strigă drept răspuns individul şi hohoti. Vreau să-ţi zic o 
vorbuliţă la ureche, înălţimea voastră, domnule Struan. Numai 
în patru ochi! 

— Vino la bord singur, neînarmat. 

— Flamura de armistițiu, căpitane? 


— Da, spuse Struan şi se duse la balustrada dunetei. [ii 
tunul pe joncă, domnule Cudahy. 

— Ţin tunul pe joncă, sir! 

Din joncă fu coborâtă o mică barcă, Scragger urcă iute în ea 
şi începu să vâslească spre China Cloud. În vreme ce se 
apropia, începu să cânte de unul singur cu o voce plăcută, 
veselă. Un cântec marinăresc: „Trimite-l pe individ la fund!” 

— Cam îngâmfat tipul! spuse Struan, amuzat fără să vrea. 

— Scragger nu e un nume prea obişnuit, spuse Robb. Nu 
cumva sora bunicii Ethel s-a căsătorit cu un Scragger din 
Londra? 

— Mda, şi eu tot la asta mă gândeam, flăcăule, spuse Struan 
zâmbind. Poa' c-avem şi noi o rudă care-i pirat. 

— Da’ nu suntem pirați cu toţii? 

Struan zâmbi şi mai încântat. 

— În mâinile tale Nobila Casă va fi la adăpost. Eşti deştept... 
chiar mai deştept decât eşti chiar tu dispus să recunoşti! Se 
uită din nou spre barca cea mică. Ingâmfat tip. 

Scragger părea să fie de vreo treizeci şi ceva de ani. Părul 
lung, neîngrijit şi barba îi erau negre ca pana corbului, avea 
nişte ochi de un albastru deschis, dar mici, şi nişte mâini 
groase ca nişte şunci, în urechi cercei de aur, şi o cicatrice de 
pumnal îi însemna obrazul stâng. Îşi legă bărcuţa frumos şi 
apoi începu să se caţere cu uşurinţa unui om cu experienţă pe 
plasa de abordaj. Când sări pe punte îşi duse mâna iute la 
moţul din frunte într-un gest de ironic respect spre dunetă şi 
făcu o plecăciune studiată. 

— 'Neaţa, înălţimea voastră! apoi către marinarii care se 
uitau cu gura căscată la el: “Neaţa, camarazi! Şefu meu, Wu 
Fang Choi, vă pofteşte drum bun spre casă! 

Râse şi-şi arătă dinţii stricaţi, apoi se sui pe dunetă şi se opri 
dinaintea lui Struan. Era mai mic decât Struan, dar mai spătos. 

— Să mergem sub punte! 

— Domnule Cudahy, percheziţionează-l! 

— Avem flamură de armistițiu şi nu-s înarmat, adevărul 
adevărat. Mă jur, aşa să-mi ajute mie! spuse Scragger, icoană a 
sincerităţii. 

— Ai să fii percheziţionat oricum! 

Scragger se lăsă percheziţionat. 

— Tai-Pan, eşti mulţumit? 


— Deocamdată. 

— Atunci să coborâm. Numai noi doi. Aşa cum am zis. 

Struan îşi verifică capsele pistolului şi-i făcu semn lui 
Scragger s-o ia pe scară spre cabină. 

— Voi ceilalţi rămâneţi pe punte. 

Spre uimirea lui Struan, Scragger porni să străbată nava cu 
uşurinţa unuia care era familiarizat cu ea, de parcă mai fusese 
la bordul ei. Când ajunse în cabină, se trânti în fotoliul adânc, 
marinăresc şi-şi întinse picioarele cât erau de lungi, încântat. 

— "Nain' de-a-ncepe, să-mi ud şi eu gâtiţa, de nu te supără. 
Cân’ tragi la rame te-apucă setea. 

— Rom? 

— Brandy, ah, brandy! Şi de-ai cumva vreun butoiaş în plus, 
n-aş avea nimic împotrivă. 

— Ce să faci cu el? 

— Să mă-nseninez şi eu! Scragger avea nişte ochi ca oţelul. 
Arăţi taman aşa cum mi-am închipuit. 

— Ziceai că eşti de prin târgul Londrei? 

— Mda, aşa-am zis. Da' acum multă vreme în urmă. Ah, 
mulţam! îi spuse Scragger, luând o stacană cu brandy din cel 
mai bun, îl adulmecă cu duioşie, apoi îl dădu duşcă, oftă şi-şi 
mângâie mustăţile unsuroase. Ah, brandy, brandy! Tare bine-mi 
face la inimioară! 

Struan îi umplu din nou stacana. 

— Mulţam, Tai-Pan. 

Struan începu să se joace cu pistolul. 

— Şi cam din care parte a Londrei eşti? 

— Shoreditch, camarade. De-acolo de unde m-am născut şi 
am crescut. 

— Şi numele de botez? 

— Dick. De ce? 

Struan ridică din umeri. 

— Acum să trecem la afaceri, îi spuse el, şi-şi puse în minte 
să trimită cu următoarea poştă o scrisoare să afle dacă pe 
nepotul sorei bunicii sale îl chema Dick Scragger. 

— Aşa-m să şi fac, Tai-Pan, aşa-m să şi fac. Wu Fang Choi 
vrea să stea de vorbă cu tine. Numai cu tine. Acum. 

— În legătură cu ce? 

— Ni’ eu nu l-am ispitit, da’ ni’ el nu mi-a zis. Du’ şi adă-l pe 
Tai-Pan, mi-a zis. Şi am venit! Goli stacana, apoi i se adresă cu 


un zâmbet linguşitor: Ai la bord un tezaur întreg, aşa umblă 
vorba. Mda? 

— Spune-i că-l pot întâlni aici. Poate veni la bord singur şi 
neînarmat. 

Scragger izbucni în hohote de râs şi începu să se scarpine 
din obişnuinţă, stârnind păduchii de care era plin. 

— Tai-Pan, doa' ştii şi tu că n-are să facă una ca asta în 
ruptu' capului, şi oricum tot tu o să te duci la el pe nava lui fără 
niciun fel de pază. L-ai văz't pe puştiul din barca mea? 

— Da. 

— E fiu-su cel mai june. O să stea aici zălog. O să vii numai 
tu la bord, chiar înarmat, de pofteşti aşa, iar puştiul rămâne 
aici. 

— Şi dacă ţâncul se dovedeşte a fi doar feciorul vreunui culi 
îmbrăcat dichisit, şi eu rămân fără cap? 

— O, da’ de unde! îi răspunse Scragger îndurerat. Doar ai 
cuvântul meu chezaş, pe Dumnezeul meu, şi pe-al lui. Doar nu 
suntem o adunătură ordinară de pirați. Avem vo trei mii de 
nave în flota noastră şi noi stăpânim toată coasta asta după 
cum prea bine ştii. Şi ai cuvântul meu chezaş, pe Dumnezeul 
meu. Şi pe-al lui. 

Struan băgă de seamă cicatricea albită de la încheieturile 
mâinilor lui Scragger şi bănui că la fel trebuie să aibă şi la 
glezne. 

— Ce caută un englez ca tine alături de el? 

— Chiar aşa, camarade, ce caut, hm? îi replică Scragger 
ridicându-se în picioare. Pot să-mi mai torn puţină tărie? 
Mulţam tare mult! Îşi aduse singur sticla pe masă şi se aşeză 
din nou. În flota lui să to’ fim vo cinj’ de-ngleji. Şi vo cinşpe din 
alţi europeni, mai mult americani, un franţuz. Căpitani, 
turnători de tunuri, tunari, marinari. De meserie, io îs nostrom, 
continuă el plin de vervă, îmboldit de brandy. Acum vo zece ani 
sau mai bine am naufragiat pe o insulă spre nord. Păgânii ăia 
împuţiţi de pui de lele m-au prins şi m-au făcut sclavul lor, 
japoni erau. Şi m-au vândut la alţi pui de lele şi păgâni, da’ eu 
am fugit şi m-am prins cu Wu Fang. Când a aflat că-s nostrom 
şi că mă pricep la mai toate, mi-a dat şi mie o pâine la el! Goli 
stacana, râgâi şi o umplu din nou. Şi acum mergem sau nu? 

— De ce nu rămâi la mine acum? Pot să-mi croiesc drum prin 
flota lui Wu Fang frumugşel cu tunurile. 


— Mulţam, camarade, da’ mie îmi place aşa cum e. 

— Câtă vreme ai fost ocnaş? 

Stacana lui Scragger se opri brusc în aer şi pe faţa lui apăru 
o expresie de prudenţă. 

— Destul de multă vreme, camarade! Se uită la cicatricele de 
la mână. Urmele de la fiare, mda? Ei, urmele astea le păstrez 
de doişpe ani. 

— De unde ai evadat? De la Botany Bay? 

— Da, da, de la Botany Bay! spuse Scragger deodată plin de 
bunăvoință. Pe când eram abia un puşti am încasat cinşpe ani, 
cel mai puţin că eram mai tânăr, abia vo doujcinci. Câţi ani ai? 

— Destui. 

— Io n-am ştiut niciodată prea bine. Să am treijcinci, sau 
patrujcinci. Mda. Cinşpe ani c-am pleznit un căcăcios de 
marinar pe o căcăcioasă de fregată. 

— Ai avut noroc că nu te-au spânzurat. i 

— Da, mare noroc! şi Scragger râgâi încântat din nou. Îmi 
place să sporovăiesc cu 'mneata, Tai-Pan. E altceva decât cu 
ăia ai mei. Mda, deportat de la Blithy. Nouă luni pe mare, în 
lanţuri, alături de alţi patru sute de nenorociţi, şi la fel erau şi 
femeile de toate felurile. Puşi în lanţuri, în cală. Numa apă 
chioară, pezmet, fără o buca' de carne. Nouă luni şi mai bine. 
Nu aşa trebuie pedepsit un om, chiar deloc. Din noi doar o su’ 
de-au ajuns să ajungă în port. La Sidney ne-am răsculat, ne-am 
rupt lanţurile. Le-am făcut de petrecanie la toţi caralii ăia 
băşinoşi, ş-un an am tot hălăduit prin păduri, după aia am dat 
de-o corabie. O corabie comercială! Scragger râse parşiv. Da, 
cu corăbii comerciale ne-am mai ţinut şi noi sufletul! Se uită în 
adâncul stacanei lui şi zâmbetul îi dispăru. Mda, nadă de 
spânzurătoare, asta eram sortiţi să fim cu toţii, şi Dumnezeu să- 
i bată pe toţi caralii ăştia căcăcioşi, mârâi el, rămânând o 
vreme tăcut, adâncit în propriile lui amintiri. Da’ pân’ la urmă 
am naufragiat, aşa cum ţi-am spus, şi a urmat ce-a urmat. 

Struan îşi aprinse un trabuc. 

— Şi de ce să fii în solda unui pirat blestemat şi ticălos ca 
Wu Fang? i 

— Să-ţi spun de ce, camarade. Is liber ca pasărea cerului, am 
trei neveste şi haleală cât încape în mine, şi başca nişte parale, 
ba îs şi căpitan de navă. Se poartă cu mine mai bine decât toţi 
cei de-un neam cu mine, fir-ar să fie ei afurisiţi. Bată-i 


Dumnezeu să-i bată de neamuri. Da. Pen' ei nu-s decât bun de 
agăţat în spânzurătoare. Cu Wu Fang e altceva. Şi unde ar mai 
putea unul ca mine să aibă şi neveste şi haleală, şi parte din 
pradă, fără să-l încerce teama de poliţai şi de spânzurătoare? 
Ei? Se ridică în picioare. Ei, ce zici, vii de bună voie cu mine 
aşa cum ţi-a cerut, sau trebuie să-ţi luăm nava cu asalt? 

— Să-mi luaţi nava cu asalt, căpitane Scragger! Dar mai întâi 
termină-ţi băutura. Că şi aşa o să fie ultima dată când guşti din 
aşa ceva pe lumea asta. 

— Noi suntem mai bine de-o su' de nave contra ta! 

— În mintea ta precis că mă socoteşti un nebun de legat. Wu 
Fang n-o să se aventureze niciodată în carne şi oase prin apele 
astea. Niciodată. Nu atâta vreme cât navele noastre de război 
sunt de cealaltă parte a Hong Kong-ului. Wu Fang nu-i cu flota 
asta. 

— Tai-Pan, eşti deştept foc! chicoti Scragger. Şi doar mi s-a 
spus dinainte ca să ştiu. Mda. Wu Fang nu-i cu noi, da' e în 
schimb amiralul şef, Wu Kwok, fratele lui mai mare. Şi ficior-su. 
Asta-i adevărul adevărat. 

— Scragger, adevărul are multe feţe, îi replică Struan. Şi 
acum şterge-o la dracu' de pe nava mea. Numai navele voastre 
au flamura de armistițiu. Am să vă arăt eu câte parale dau pe 
afurisita voastră de flotă de pirați blestemaţi. 

— Aşa să fie, Tai-Pan, numa’ să ai măcar juma’ de şansă. A, 
da, am uitat, spuse el şi scoase la iveală o pungă mică de piele, 
legată la gâtul lui, din ea luă o bucată de hârtie şi o împinse pe 
masă spre Struan. Trebuia să-ţi dau şi asta, mai adăugă şi faţa i 
se schimonosi într-un zâmbet batjocoritor. 

Struan desfăcu bucata de hârtie. Purta sigiliul lui Jin-qua. Şi 
în ea era învelită una dintre jumătăţile de monedă. 


Capitolul zece 

Struan stătea degajat la prova bărcii lui celei mari, cu 
mâinile vârâte mult în buzunarele mantalei sale groase de 
marinar, la încheietura mâinii cu unul din fiarele lui de luptă, 
pistoale la brâu. Marinarii lui vâsleau încordaţi, înarmaţi până- 
n dinţi. Scragger stătea la mijlocul bărcii, lălăind ca un beţivan 
un cântec marinăresc. La o sută de iarzi în faţă se afla nava 
amiral a flotei piraţilor. Printr-o înţelegere prealabilă cu 
Scragger, la insistenţele lui Struan, nava amiral se desprinsese 
de grupul protector al restului flotei de jonci şi se deplasase 
mai aproape de țărm, la numai câteva sute de iarzi sub vântul 
navei sale China Cloud. Având numai o mică velă la pupa, 
pentru a o ţine sub vânt, nava amiral se afla în bătaia tunurilor 
de pe China Cloud, la cheremul ei. Restul armadei de jonci 
stătea într-o poziţie de blocadă în jurul celor două nave. 

Struan ştia că era primejdie mare să urce singur la bordul 
navei pirat, dar jumătatea aceea de monedă nu-i mai lăsa cale 
de alegere. L-ar fi luat cu el şi pe Mauss, era nevoie şi de un 
tălmaci, iar Mauss era un diavol când era vorba să se bată. Dar 
Scragger respinsese ideea. 

— Numai tu, Tai-Pan. La bord îs destui din ăia care 
sporovăiesc şi pe păgâneşte şi pe englezeşte. Numai tu singur. 
Dacă vrei, cu câte arme pofteşti, da' numai tu. Asta-i! 

Înainte de a pleca de pe China Cloud, Struan dădu ultimele 
ordine în faţa lui Scragger. 

— Dacă nava amiral ridică velele, şterge-o de pe faţa apei. 
Dacă într-un ceas nu sunt înapoi, şterge-o de pe faţa apei ca şi 
cum n-ar fi fost. 

— Ei, Tai-Pan, interveni Scragger stânjenit, chinuindu-se să 
schiţeze un zâmbet, nu-i cazu’ de una ca asta când eşti poftit 
aşa frumos. Ba chiar deloc. Flamura de armistițiu, camarade! 

— Şterge-o de pe faţa apei. Dar înainte de asta, îl iei pe ţânc 
şi-l spânzuri de vergă! 

— Nicio grijă! îi răspunse Orlov întunecat. Ţâncu-i ca şi mort 
şi nu părăsesc apele astea câtă vreme mai rămâne o singură 
joncă în stare să plutească, Isuse Cristoase! 

— Ramele sus! ordonă Struan şi barca se lipi de joncă. 

O sută de pirați stăteau de-a lungul balustradei sporovăind, 
zâmbind. Struan cercetă sabordurile tunurilor. Câte douăzeci 
într-un bord, patruzeci de tunuri. Se urcă pe scara de acces, şi 


de îndată ce se văzu pe punte ochii îi fugiră la tunuri şi observă 
că erau în bună rânduială, butoiaşele cu pulbere înşirate peste 
tot, numeroase ghiulele incendiare şi asfixiante, nava pirat avea 
o mulţime de oameni la bord. Peste tot murdărie, dar niciun 
semn de boală sau de scorbut. Velele erau în bună stare, 
arborada perfectă. Greu de cucerit nava asta, dacă se ajunge la 
lupta corp la corp, dar cu puţin joss, pentru China Cloud nu va 
fi mare lucru s-o scufunde. 

Porni pe urmele lui Scragger, coborând spre cabina 
principală, de sub puntea pupa, reţinând aproape fără să vrea 
coridoarele, locurile periculoase, în cazul în care ar fi trebuit 
să-şi croiască drum înapoi. Ajunseră într-o cameră de aşteptare 
plină ochi de oameni. Scragger îşi croi drum prin mijlocul lor 
către o uşă aflată în celălalt capăt, urmăriţi de un chinez feroce 
care-l înjura de zor pe Scragger şi arăta spre armele lui Struan. 
Dar Scragger urlă la el în dialectul cantonez, arătând plin de 
dispreţ spre mulţimea gărzii cu o mână, în vreme ce cu cealaltă 
deschidea uşa. 

Pătrunseră într-o cabină enormă. Perne murdare erau 
împrăştiate pe un podium pe care trona o măsuţă joasă, lăcuită 
în stacojiu. Şi încăperea, ca şi nava, puţea de sudoare şi 
duhoare de peşte stricat şi sânge. Dincolo de podium un şir de 
zăbrele şi mai încolo peretele de rezistenţă transversal al navei. 
Totul bogat sculptat, şi în cealaltă parte, unde dormea mai 
marele amiral, numai draperii. Imposibil să vezi ce se afla 
dincolo, îi trecu lui Struan prin minte, dar destul de uşor să 
slobozi un foc sau să-ţi strecori spada printre ele. Băgă de 
seamă şi cele patru hublouri cu gratii, şi cele şase felinare cu 
ulei atârnate de grinzile transversale. În grilaj se deschise o 
uşă. Wu Kwok era îndesat, mătăhălos şi cam de vârstă mijlocie. 
Avea o faţă rotundă ce trăda cruzime, o coadă lungă de păr 
îmbâcsit de uleiuri. Roba bogată de mătase verde, legată peste 
pântecul voluminos, era pătată de grăsime. În picioare purta 
nişte cizme marinăreşti dichisite, iar la încheietura mâinii se 
vedeau o mulţime de brățări scumpe din jad. Îl cântări cu 
respect pe Struan o vreme, apoi îi făcu semn să urce pe 
podium, iar el se aşeză de o parte a mesei. Struan luă loc de 
cealaltă parte. Scragger se rezemă de uşa închisă, scărpinându- 
se absent, cu un zâmbet viclean pe faţă. 

Struan şi Wu Kwok se uitară unul la celălalt fără să 


clipească, neclintiţi. În cele din urmă, Wu Kwok ridică încet o 
mână şi un servitor aduse nişte beţişoare de mâncat, căni, ceai 
şi nişte plăcinte de lună - plăcinte delicate din făină de orez, 
micuţe, umplute cu cremă de ouă de culoarea lămâii - şi o 
farfurie de dim sum asortate. Dim sum nu erau altceva decât 
nişte prăjiturele fine din aluat de orez, umplut cu crevete, 
carne de porc prăjită, pui, peşte sau legume. Unele erau fierte, 
altele prăjite bine. Servitorul turnă ceaiul. Wu Kwok ridică cana 
şi-i indică printr-un semn lui Struan să facă la fel. Băură în 
tăcere, cu ochii închişi. Apoi piratul apucă beţişoarele şi alese o 
prăjitură dim sum. O puse apoi pe farfurioara din faţa lui 
Struan şi-l îndemnă să guste. Struan ştia că, deşi şi lui i se 
aduseseră beţişoare, Wu Kwok se aştepta să-l vadă mâncând cu 
mâna ca orice barbar şi să-şi piardă cinstea obrazului. 

Sus, căcat băşit, zise el în gând, şi mulţumi acelui joss de a fi 
avut parte de May-may. Luă expert beţişoarele şi duse prăjitura 
la gură, după care aşeză beţişoarele înapoi în suportul lor de 
porțelan şi începu să mestece cu poftă, încântat, când simţi 
uimirea piratului: deci barbarul era în stare să mănânce ca o 
persoană civilizată! 

Struan luă beţişoarele din nou, alese cu grijă altă prăjiturică 
de pe platou: cea mai minusculă şi mai delicată, cea mai greu 
de ţinut aşa. Una fiartă, umplută cu crevete, cu aluatul atât de 
subţire încât părea aproape transparent. O săltă iute, fără 
niciun efort, rugându-se în gând să n-o scape. Apoi o întinse, 
oferindu-i-o lui Wu Kwok. Beţişoarele lui Wu Kwok ţâşniră în 
întâmpinare, apucă prăjitura dim sum şi o puse pe farfurioara 
lui. Dar o fărâmitură de crevete căzu pe masă. Deşi Wu Kwok 
nu schiţă niciun gest, Struan ştia că turba de furie, pentru că se 
făcuse de râs. Atunci îi dădu lovitura de graţie. Aplecându-se, 
apucă fărâma de crevete şi o puse pe farfurioara lui, după care 
alese altă prăjitură. Din nou i-o oferi celuilalt. Wu Kwok o luă şi 
pe asta, şi de data asta nu mai scăpă nicio bucăţică. 

La rândul lui, îi oferi şi el una lui Struan şi acesta o luă firesc 
din aer, şi mestecă plin de poftă, dar pe următoarea o refuză. 
Era culmea etichetei chinezeşti să te prefaci dinaintea gazdei 
că mâncarea a fost atât de bună încât nu mai eşti în stare să 
mai înghiţi nicio fărâmă, deşi atât gazda, cât şi musafirul ştiu 
că ar fi în stare să mănânce încă din plin. 

— Camarad, ia şi guste, avem la noi din bugăt! spuse Wu 


Kwok pe neaşteptate, îndemnându-l aşa cum trebuie să facă o 
gazdă. 

Şocul de a-l auzi pe Wu Kwok vorbind în dialectul aspru 
cockney îi şterse lui Struan aproape toată bucuria de a-l fi făcut 
pe celălalt să vorbească întâi. 

— Mulţumesc. Mă bucur că vorbeşti englezeşte. Aşa o să ne 
fie mai uşor să ne înţelegem, îi spuse Struan. Mult mai uşor. 

— İhî, aşa este bun, şi Wu Kwok se arătă foarte mândru că 
era în stare să vorbească limba barbarilor. 

— Unde ai învăţat englezeşte? 

Struan se aplecă în faţă şi se scărpină la gleznă. Puntea şi 
pernele erau infestate de păduchi. 

— Unde învăţat unu ca tine mănânce ca la un chinez, ei? 

Struan alese altă prăjitură. 

— Am încercat să învăţ şi dialectul din Canton, de mai multe 
ori, dar nu m-am dovedit un elev prea bun, şi nici limba n-a 
izbutit să scoată sunetele aşa cum trebuie, spuse el, apoi înghiţi 
prăjitura şi bău puţin ceai. Ceaiul e excelent. De la Soochow? 

Wu Kwok clătină din cap: 

— Lin Tin. Vreai ceai de la Soochow? 

— Lin Tin e mai bun. 

— Eu învăţat englezeşte de la Scragger şi alţi ca el. La mult 
ani. Mestecă o vreme, apoi din nou îl îndemnă pe Struan să 
servească din delicioasele bucate. Mai ia halei, preten. Tare 
ciudat la tine, eu bucoros să întilneşte om ca tine. Să fiu naibii, 
tu nu om ca toţi oameni. Tu trebuie multă zilele ca să moare, 
multă zilele. 

Ochii lui Struan se făcută şi mai verzi ca de obicei şi mai 
strălucitori. 

— În schimb tu o să mori foarte iute. Eu am o metodă 
diferită de a ta. Acum eşti viu, în clipa următoare eşti mort! şi 
pocni din degete. Cea mai bună... şi pentru prieteni şi pentru 
duşmani. Chiar pentru un câine turbat! 

— Ce vorbeşte aşa ciudat la tine, ei? Greu înţelege la tine, îi 
replică Wu Kwok după un moment de tăcere primejdioasă. 

— Cum? 

— Tu nu vorbeşte ca la mine. Greu inţelege la tine. Sună 
altfel la tine. 

— Există mai multe dialecte... feluri de engleză, îi replică 
Struan calm, dându-i lui Wu Kwok motive să nu se simtă umilit. 


— Se dă mare grangure, Wu Kwok, aşa cum îţi parleam eu 
înainte, îi explică la rândul lui Scragger. Grangurii parlesc 
altfel, se duc la şcoli din alea de ţi-am zis. 

— Funia asta de spânzurătoare, Scragger adică, spune 
adevăr ce la el spune, camarad? Engleza la mine nu-i bun? 

— Care vorbeşte dialectul din Canton mai bine, ţăranul sau 
profesorul? Țăranul e bun cu limba lui pe câmp, iar profesorul 
la el la şcoală. 

Wu Kwok se lăsă pe spate rezemat de perne şi bău din cana 
cu ceai. Apoi rupse tăcerea: 

— Am auzit la noi că la tine la bord patru zece lac de argint 
este. 

— De unde ai asta? Struan desfăcu pumnul şi puse pe masă 
jumătatea de monedă. 

— Juma moned, unu favor, adevăr este, camarad? 

— Da! răspunse Struan furios pe sine pentru că lunecase cu 
atâta uşurinţă în capcana lui Jin-qua. De unde o ai? 

— De la tata la mine. 

— El de unde o are? 

— De unde crede tu că ala bandit la el mare Jin-qua pus 
mâna la el murdar atit repede pe tezaur de patru ori zece lac? 
Ei, camarad? De la vechi camarad corabie, bun inţeles. Tu la 
tine la bord are zece lac de la tata la mine! Pântecul lui Wu 
Kwok săltă de hohotele sale de râs. Toarna la înălţime la el 
nişte beutura, Scragger. El nevoie are acum de asta. 

— Wu Fang Choi şi Jin-qua sunt tovarăşi de corabie? îl 
întrebă Struan cutremurat. 

— Aşa, un fel a zice, camarad. Noi apere negoţ pe mare la el 
că nu atace pirați cacacios. Noi stapin la marea. Şi atunci 
cinstit este la el să plăteşte, da? Şi om înţelept baga banii ca ia 
profit la el, da? Aşa ca noi investeşte banii la afacerile lui când 
şi când. Ceaiul, matasele, opiu, bani împrumut! Wu Kwok se 
apucă cu mâinile de pântece şi lacrimi de atâta râs porniră să-i 
curgă din tăietura ochilor. Aşa ca la noi camarad acum, noi şi 
Nobila Casa. Ei, camarad, ce alt investiţie mai bun? 

— Wu Kwok, ce serviciu îmi ceri să-ţi fac? 

— Tai-Pan, noi bei pentru tezaurul şi pentru joss la tine. Apoi 
putem parleşte. 

— A lăsat vorbă să-l spânzure pe ţânc de nu se întoarce la 
bord într-un ceas, interveni Scragger, în vreme ce umplea trei 


căni mari cu rom. Şi dacă ridici velele, să-ţi şteargă jonca de pe 
faţa apei şi să-l spânzure pe ţânc. 

— Chit de mult e la el ceas, camarad? 

— Destul de mult. 

Wu Kwok mestecă o vreme o prăjitură. 

— O să spinzuri la ţânc? 

— O să laşi să-l spânzure? Struan scoase ceasul din buzunar 
şi-l puse pe masă. Jumătate din timpul acordat a trecut. 

Wu Kwok acceptă o cană de rom întinsă de Scragger şi 
începu să bea încet. Struan simţi cum i se zbârleşte părul pe 
ceafă din cauza încordării. Auzea voalat sporovăiala chinezilor 
afară, trosnetul parâmelor prea întinse, al lemnului. Pe puntea 
de deasupra se auzi răpăiala uşoară a unei bure de ploaie. Wu 
Kwok apucă o scobitoare şi începu să-şi curețe dinţii, 
acoperindu-şi politicos gura cu palma. Ploaia se întări. 

— Serviciu la Wu Fang Choi, începu Wu Kwok. Flota la tine 
este doua zece cliperi? Da? 

— Nouăsprezece. 

— Noua spre zece! La fiecare noi punem flacau al nost’. Tu 
inveţe la ei fie capitani, ofiţeri. Noua spre zece oamenii. Tu 
inveţe la ei bine bine. Aşa cum vrei la tine capitani buni fie. 
Biciue la ei, tiraşte la ei pe sub nava de la cap la cap, face la ei 
ce vrei, dacă la ei nu asculte, da' nu omoare. Cinci anii ei ai tei 
sunt, apoi ei vine ‘napoi acasa. Următor: peste unu an şi unu 
ziua noi vrei un cliper. Ca la China Cloud. Noi plăteşte argintul 
chit face tot. Tu dai la noi chit coste şi noi plăteşte argintu'. Da 
cu tunurile şi velele, şi catargele ca la China Cloud. Zece 
oameni ai nost' merge la Blighty sa vede cum construieşte la 
cliper, apoi vine cu cliper acasa. Unde şi cum luam la noi cliper, 
asta stabileşte mai târziu... drept, Scragger? 

— Mda. 

— Apoi, noi dam la tine copil, trei copil, inveţe la ei. Trei 
băieţii se inveţe fie boiere. Cel mai bun şcol din Londra! spuse 
Wu Kwok. Nu conteşte chit coste. 

— Cele mai bune zdrenţe pe ei, cea mai bună îngrijire, la fel 
haleala şi adăpostul, adăugă Scragger. Să fie crescuţi ca nişte 
boieri get beget. Şi ţinuţi la cinste cum se cuvine. Universitatea 
din Cambridge sau Oxford. Da! Fac toată universitatea şi abia 
apoi se întorc înapoi acasă. 

— Păi aici nu e vorba de un serviciu, spuse Struan, ci de mai 


multe. 

— Multe puţine, astea serviciu, îi replică Wu Kwok sardonic. 
Pe Dumnezeu, ei fie aşa cum cerut. Poate eu ia înapoi cele zece 
lac, şi cele trei zece la fel. Apoi cumpere corabie. Dacă banii, 
poate cumpere orice, adevăr, camarad? Da, eu mai bine ia 
argint inapoi şi face afacerea cu Diavol cu Un Ochiu. Cum 
cheme la el? 

— Brock, îi spuse Scragger. 

— Da, Brock. Face afacere cu Brock sau altul. Afacerea 
afacerea. Doar inveţe la oamenii. Şi una nava. Intrebat cinstit. 
Tu spunea da sau nu. 

— Eu fac acum altă înţelegere cu tine. Ia-ți înapoi moneda, şi 
fie că sunt şi eu la bord pe China Cloud, fie că nu, încearcă să 
pui mâna pe tot tezaurul, pe Dumnezeul meu! 

— Acum la orizontul este doua sute navele. Eu pierde una 
suta, două suta navele, nu conteşte. Da' eu iei tezaur, Tai-Pan. 
Eu iei tezaur. 

Struan îşi luă jumătatea de monedă şi se ridică în picioare. 

— Facem târgul? 

— Nu face târg. Serviciu. Tu acceptat serviciu. Tai-Panul 
Nobilei Case nu are la el obrazul, heya? Da sau nu? 

— Peste treizeci de zile adu o sută de oameni, din care 
niciunul să nu fie căutat de vreun mandarin pentru cine ştie ce 
fărădelegi, toţi să ştie să scrie şi să citească. Din ăştia eu am să 
aleg nouăsprezece ca să fie căpitani. Şi zece oameni care să 
urmărească construcţia navei. Atunci îi iau şi pe cei trei băieţi. 

— Camarad, asta mare primejdie, spuse Wu Kwok, se adune 
atâtea oamenii. Drept, Scragger? 

— Ei, noi îi putem aduce la Aberdeen să zicem. E drept să fie 
pe alese, nu-i niciun rău în asta. Ei, aşa în secret? 

Wu Kwok se gândi o vreme. 

— Acordu. Trei zece zile, Aberdeen. 

— Cliperul ţi-l dau în mână personal, sau lui' Wu Fang Choi, 
numai în mâna voastră, spuse Struan. Nimănui altcuiva. 

— La oricine eu trimite. 

— Nu. 

— Sau mie, camarade? interveni Scragger. 

— Nu, lui Wu Kwok sau lui Wu Fang Choi. În largul mării. 

— De ce? întrebă Wu Kwok. Ei, de ce asta? Camarad, ce 
murdar şmecherie a dracului este la tine la cap? 


— O să fie nava ta. Nu dau eu o frumuseţe ca aia pe mâna 
nimănui altcuiva. Unde ţi-e obrazul de care ziceai? 

— Acordu'! făcu în cele din urmă Wu Kwok. Nu tradare, pe 
Dumnezeu, sau tu plăteşte din greu. 

Plin de dispreţ, Struan se îndreptă spre uşă, dar Scragger îi 
tăie calea. 

— Tai-Pan, jurământul tău cel sfânt unde-i? 

— Scragger, i l-am dat lui Jin-qua. Pe Dumnezeul meu, doar 
ştii ce înseamnă jurământul meu. 

Scragger dădu din cap încuviinţând către Wu Kwok şi se 
dădu deoparte. 

— Mulţumesc, Tai-Pan. 

— Pentru că văzut la tine cum fost de acordu’ cu servici la 
mine şi aşa frumos şi preten la tine este, Tai-Pan, începu Wu 
Kwok, tata la mine trimite la tine unu dar şi unu mesaj. 

Îi făcu cu mâna un semn lui Scragger, care deschise un cufăr 
marinăresc, luă din el o legătură şi i-o întinse lui Struan. Din 
legătură scoase un pavilion - Dragonul şi Leul - şi un jurnal de 
bord: jurnalul de bord al navei dispărute Scarlet Cloud. Struan 
deschise jurnalul şi îl răsfoi spre ultima pagină: 

„16 noiembr. Amiază. N 11* 23' 11” E 114* 9 8”. Furtuna 
continuă. Putere de uragan. În cartul de mijloc, la trei bătăi de 
clopot, noaptea trecută, ne-au fost smulse velele, şi catargele şi 
nava noastră neputincioasă a fost aruncată aici pe reciful 
Tizard, unde, prin mila Domnului, a ajuns să-şi găsească tihna, 
cu chila smulsă şi coca găurită. 

Noiembr. 18. Ora patru. La nord-est la est au fost zărite 
patru jonci. Ultimele pregătiri pentru abandonarea navei 
făcute. 

Noiembr. 18. Ora cinci. Cele patru jonci şi-au schimbat 
drumul şi se îndreaptă acum spre noi. Am distribuit muschete. 
Am încercat să pregătesc şi un tun, dar unghiul de înclinare al 
navei nu ne-a îngăduit. Ne pregătim cum putem mai bine. 
Pentru cazul că sunt pirați. 

Noiembr. 18. Ora opt. Atacaţi. Piraţi. Am doborât primul val, 
dar revin.” 

Struan închise jurnalul de bord. 

— l-aţi ucis pe toţi? 

— Joncile nu din flota regulat a nost’, camarad. Cele mai 
mult. 


— l-aţi ucis pe toţi? 

— 'Tai-Pan, ei murit unii pe alţii, eu nu fost acolo. 

— Tai-Pan, doar ştii cum sunt ticăloşii ăştia, interveni 
Scragger. Dacă erau oamenii lui Wu Fang Choi, ţi-am mai fi dat 
noi jurnalul de bord? Wu Fang Choi a auzit de treaba asta. M-a 
trimis chiar pe mine să văd ce s-a întâmplat acolo. Când m-am 
arătat eu acolo nu mai era nimeni la bord. Nici măcar vreun 
mort, nimic. 

— Aţi jefuit-o? 

— Doar ştii bine legea mării, Tai-Pan. Naufragiase şi era 
abandonată. A fost salvată jumătate de încărcătură. 
Şaisprezece tunuri şi ceva pulbere şi ghiulele. 

— Cronometrul unde-i? 

Sprâncenele lui Scragger săltară brusc: 

— Cum unde? La bordul joncii mele, 'nenţeles, deşi habar n- 
am să folosesc un cronometru. Orişicâtuşi! Cine găseşte 
păstrează, ei? Cinstit, nu? Dar ştii ce-au făcut ticăloşii ăia, Tai- 
Pan, ei? L-au lăsat să se oprească, afurisiţii. Inchipuie-ţi! Pe 
Dumnezeul meu! L-au lăsat să meargă până s-a oprit singur. 
Mi-a trebuit o săptămână întreagă până să găsesc o navă 
comercială care să aibă cronometru cu timpul Londrei. Una 
americană, Boston Skylark! Izbucni în hohote de râs când îşi 
aduse aminte şi apoi continuă: Patru din băieţii de pe navă au 
găsit cu cale să vină cu noi. 

— Şi ceilalţi? 

— Au fost lăsaţi în bărci, în largul coastelor Filipinelor. 
Aproape de țărm. Pot să jur. Acum trei, patru săptămâni. 

Wu Kwok se foi pe pernele lui şi se scărpină pe îndelete. 

— Tai-Pan, la urmă tata la mine spus: Zece taeli pentru una 
navă care pot trece teafăr şi nevătămat nu mult. Zece taeli şi 
steag englez fie cruțat şi apărat de Wu Fang Choi. Noi auzit tu 
ai port nou aici Hong Kong. Spune asta la mandarin al tău. 

— Nu-i pot spune decât de un tael. 

— Şase cel mai ieftin. Cel mai ieftin. Asta spus tata la mine, 
fiindcă ştie la el tu negustor tare greu de înfruntat. Şase. 

— Unu! 

— Stai jos. Noi bei mai departe grog, vine şi halei, îl invită 
Wu Kwok. 

— În cinci minute nava asta a ta va fi măturată de pe faţa 
apei şi ostaticul spânzurat. 


Wu Kwok râgâi. 

— Camarad, tu nu spinzure la fiu al meu. 

— Bineînţeles, îi replică Struan dispreţuitor, ci doar un ţânc 
amărât şi îmbrăcat mai dichisit. 

Wu Kwok zâmbi superior şi bău pe săturate. 

— Tu la tine tare deştept, Tai-Pan. Doi taeli pentru una navă. 
Spune asta la mandarin al tău, ei? Şi ştii ce mai? Păstreze ţinc 
acela la tine, spânzura la el, aruncat la el în mare, e a teu. 
Aduce la noi la bord şi dacă tu vrea eu spinzure la el. 

— Cum? explodă Scragger. Puştiul nu-i fiul tău? 

— 'Nenţeles, Scragger, că nu. Tu crezi că eu sunt tâmpit? 
răspunse tăios Struan. Eu ştiu care-i valoarea jurământului 
unui ticălos! şi porni cu paşi mari spre uşă. 

— Dar era şi jurământul meu şi al tău! exclamă Scragger 
îngrozit, adresându-i-se lui Wu Kwok. Am jurat amândoi. Ai zis 
că-i fiul tău. Aşa mi-ai spus, pe Dumnezeul meu. 

— Tai-Pan nu a adus fiu la el la navă la mine, ei? Atunci de ce 
eu pune fiu la mine la navă la el, ei? 

— Dar am jurat în faţa lui, pe Dumnezeul meu! Asta-i 
înşelătorie curată! 

Wu Kwok se ridică în picioare foarte încet. 

— Tu spui la mine inşelător, camarad? 

— Stai, stăpâne, nu, replică iute Scragger, străduindu-se să 
nu i se citească furia pe faţă. Era doar jurământul meu. Noi ne 
ţinem jurământul. Cu ai noştri nu-i cinstit aşa cum am făcut, 
dar numai cu ai noştri. Asta-i tot. 

Wu Kwok scutură obosit din cap în vreme ce se retrăgea 
spre bârlogul lui de dormit. 

— Barbarii ăştia tare ciudat la ei, camarad. Tare ciudat la ei. 

Şi uşa cu zăbrele se închise în urma lui. Scragger ieşi pe 
punte. Dumnezeule, îi trecu lui prin minte, aproape plângând 
de furie, Dumnezeule, asta pune vârf la toate. Am să mă 
socotesc eu cu ticălosul ăsta de păgân care face amor cu rațele, 
pe Dumnezeu, să vezi dacă n-am s-o fac. Da' nu înainte să fie 
aleşi oamenii aceia. Nu, nu înainte. Nu înainte, pe Dumnezeu, 
fiindcă asta o să strice totul. Dar după aia, pe Dumnezeu... 
după aia... 


Capitolul unsprezece 

China Cloud îşi croi drum prin rafalele ploii, îndreptându-se 
spre coasta de sud a Hong Kong-ului, ca să răzbească spre 
principalul port din partea de nord. Familia Struan lua masa în 
cabina principală: stridii înăbuşite, cârnaţi afumaţi, peşte 
afumat, varză călită şi slănină, pui fripţi, pesmeţi marinăreşti, 
plăcintă de mere, plăcintă cu fructe conservate. Vin alb sec, 
răcit în mare, şampanie. Şi ceai. 

— Patruzeci de lac - patru monede! spuse Robb, jucându-se 
cu mâncarea din farfurie. Una dintre ele lui Wu Fang Choi. 
Unde-s celelalte trei? 

— Jin-qua şi-a păstrat una, sigur. Poate chiar două, preciză 
Struan, şi întinse mâna şi se servi cu încă un hering afumat. 

— Suntem obligaţi să împlinim acum un serviciu enorm, 
spuse Robb. Care pentru diavolii ăia înseamnă numai zece lac 
de argint. Cu un cliper ca China Cloud în mâinile lor, ei bine, 
pot devasta până şi fregatele. Pot fi tăiate toate căile maritime 
ale întregului imperiu asiatic. O navă... şi zece oameni pentru a 
fi în stare să construiască mai multe. Nouăsprezece pregătiţi să 
fie căpitani... pentru a fi în stare să înveţe la rândul lor pe alţii. 
Suntem şi noi prinşi în capcană... şi viitorul nostru. Cumplit. 

— Jin-qua te-a păcălit. Te-a păcălit, insistă Culum. 

— Nu. A fost doar mai deştept decât mine, asta da, dar nici 
aşa nu e bine spus. Eu n-am fost destul de deştept pentru el. 
Eu, fiule! Nu el. Când te aşezi la masă ca să închei o afacere, 
fiecare dintre părţi e obligată să încheie afacerea în condiţii cât 
mai avantajoase posibil. Foarte simplu. Mda, eu n-am fost la fel 
de bun ca el. Dar chiar dacă m-aş fi gândit că aceste monede 
vor fi împărţite între mai mulţi... şi tot ar fi trebuit să accept 
condiţiile aşa cum a dorit el. N-am avut de ales, chiar deloc. 

— Dirk, dacă pe tine au reuşit să te îmbrobodească, atunci 
spune-mi eu ce şanse aş mai putea să am în faţa lor? Sau 
Culum? 

— Niciuna. Dacă nu veţi fi gata să judecaţi cu capetele 
voastre şi să învăţaţi din greşelile altora. Şi să nu-i trataţi pe 
chinezi aşa cum aţi trata pe unii de-ai noştri. Sunt cu totul 
altfel. 

— Da, sunt altfel, spuse Culum. Urâţi, respingători, păgâni. 
Şi imposibil să-l deosebeşti pe unul de celălalt. 

— Nu-s de aceeaşi părere. Am vrut să spun că ei gândesc cu 


totul altfel, adăugă Struan. 

— Şi atunci cum să te descurci cu ei, tată? 

— Dacă aş fi ştiut, aş fi câştigat eu de fiecare dată. Dar ei au 
cinci mii de ani de experienţă, asta-i tot. Acum dă-mi şi mie 
nişte varză călită. Bun băiat. 

Culum îi întinse farfuria şi Struan îşi luă o a treia porţie. 

— Dirk, tu nu pari deloc tulburat, îi spuse Robb. Cu asta s-ar 
putea să ne ruinăm cu totul. Să ducem de râpă tot comerţul cu 
Asia. 

— Robb, tu nu prea vrei să mănânci. Nici tu, Culum. 
Mâncaţi. Struan rupse o pulpă de pui şi o puse pe farfurie. 
Situaţia nu e chiar atât de neagră cum pare, ba chiar deloc. 
Mai întâi cei nouăsprezece oameni, da, vor spiona pentru Wu 
Fang Choi şi ticăloşii lui. Dar pentru ca să putem să-i învăţăm 
ceva, vor trebui să înveţe englezeşte, da? Şi dacă vom putea să 
vorbim cu ei, de ce să nu le schimbăm gândurile, ei? Din pirați 
în cetăţeni folositori, ei? Poate să facem din ei chiar şi nişte 
creştini. Nouăsprezece şanse de a-i aduce de partea noastră. 
Şanse destul de bune, aş zice. Şi dacă trec de partea noastră, 
chiar dacă numai unul din ei trece, o să aflăm şi noi bârlogurile 
piraţilor. Apoi o să fie la cheremul nostru şi o să-i putem 
distruge în voie. În al doilea rând - cliperul - peste un an şi o zi 
va trebui să mă gândesc la o confruntare navală, asta-i tot. Am 
să le predau nava aşa cum am promis, apoi o trimit la fund. N- 
am promis că n-am s-o scufund. 

— De ce să nu le-o predai şi să le pui în cală nişte butoaie cu 
pulbere şi un fitil care să ardă încet? Ei? spuse Robb. 

— Wu Kwok e prea deştept să nu se prindă la şmecheria 
asta. 

— Nu există nicio posibilitate ca să prindem nişte mine în 
afara cocii, sub linia de plutire? 

— Poate că ar fi posibilă şi una ca asta. S-ar putea să nu le 
bage în seamă. Dar şi atunci când ai căzut într-o capcană 
trebuie să încerci o cale de a ieşi din ea, dar nu poţi încălca un 
jurământ sfânt odată dat. Nu merge cu nicio şmecherie. Ne 
facem de ruşine pentru o sută de ani încolo. Am să-l ucid pe Wu 
Kwok. 

— De ce? 

— Pentru ca să-l învăţ ce valoare are un jurământ. Şi pentru 
a ne proteja şi noi în cursul generaţiei viitoare. 


Se lăsă tăcere. 

— Credeam că peste cinci luni pleci spre ţară, spuse Robb. 

— Am să plec. Când va fi gata am să vin şi eu cu noua navă. 
O să-i punem numele de Lotus Cloud. Struan se şterse la gură 
cu un şerveţel. Înţeleg interesul lor pentru navă şi pentru 
pregătirea oamenilor. Dar de ce să-i ducem pe cei trei băieţi la 
şcoli ca pe nişte boieri? Asta uite că n-o înţeleg. Copiii ăştia mă 
îngrijorează şi nu ştiu de ce. 

— Vor fi băieţii lui Wu Kwok? 

— Copiii sau nepoţii lui, cu siguranţă. Dar de ce? Ce câştigă 
prin asta? 

— Tot ce înseamnă a fi englez, toate secretele noastre, spuse 
Culum. 

— Nu, fiule. Asta se potriveşte şi la copii ca şi la ceilalţi 
oameni. Aici e mai mult la mijloc. Copiii vor fi mai uşor de 
convertit la principiile noastre. Wu Fang Choi şi Wu Kwok 
trebuie să se fi gândit şi ei la asta. De ce oare sunt gata să-şi 
piardă astfel trei dintre fiii lor? De ce ca pe nişte boieri şi nu ca 
nişte căpitani sau oşteni sau constructori de nave, armurieri, 
sau în orice branşă în care le-ar fi fost utili? De ce ca pe nişte 
boieri? 

Nu au fost în stare să-i răspundă. 


Când China Cloud răzbi prin canalul de vest în portul Hong 
Kong, Struan apăru pe dunetă, pentru a se alătura lui Robb şi 
Culum. Ploaia încetase şi bătea un vânt destul de tare. Se lăsa 
seara. Struan se simţea încântat, înviorat, senin. Dar îndată ce 
păşi pe punte, seninătatea i se spulberă. 

— Dumnezeule mare! 

Portul era plin de nave comerciale obişnuite în comerţul cu 
Asia, şi de flota militară a marinei regale. Malul era sufocat de 
corturile care-i adăposteau pe cei patru mii de militari din forţa 
expediţionară. Dar ceea ce-l şocă cu adevărat pe Struan erau 
sutele de sampane înghesuite dincolo de promontoriul 
Glessing. Mulţime de jonci şi sampane mişunau, unele plecând, 
altele abia sosind. Mii de colibe minuscule răsăriseră ca nişte 
ciuperci dezgustătoare pe una din pantele dealurilor. 

— De când am venit de la Canton, chinezii continuă să dea 
năvală, spuse Culum. Numai Dumnezeu mai ştie cât de mulţi au 
sosit. Ne înghit pur şi simplu. Cel puţin patru sau cinci mii. 


Sosesc cu sampanele şi joncile şi dau buzna pe țărm de nu se 
mai termină. Apoi sunt înghiţiţi de mulţime. Noaptea, 
blestemaţii se strecoară furiş şi fură tot ce poate fi furat. 

— Dumnezeule mare! 

— La început au dat năvală în toată insula. Apoi l-am convins 
pe Longstaff să le repartizeze panta aceea de deal deocamdată. 
Au botezat-o Tai Ping Shan, sau cam aşa ceva. 

— Mie de ce nu mi-aţi spus nimic? 

— Am vrut să vezi cu ochii tăi, aşa ne-am gândit unchiul şi cu 
mine. Câteva ore în plus tot nu schimba cu nimic. Europenii, în 
afară de soldaţi, sunt cam o sută cincizeci. Şi Longstaff îşi 
smulge puţinul păr ce i-a mai rămas în cap. În fiecare noapte 
găseşti câte zece, cincisprezece cadavre de chinezi în port. 
Ucişi sau înecaţi. 

— Ca să-ţi poţi crede ochilor trebuie să vezi mizeria asta cu 
ochii tăi, spuse Robb. Şi cum trăiesc! Era loc destul pentru toţi, 
dar acum vin grămadă, cu fiecare maree. 

— Ei, făcu Struan, aşa n-o să ducem lipsă de culi şi nici de 
mână de lucru. Se întoarse spre Orlov. Salută nava amiral şi 
trimite în numele tău un mesaj: „Acordaţi-ne permisiunea să 
ancorăm la opt cabluri de dumneavoastră.” Toată lumea pe 
punte, să vină la pupa. 

Orlov încuviinţă dând din cap. 


Tunurile de pe China Cloud bubuiră şi îi răspunse o singură 
lovitură de tun. Cererea fusese acceptată. Echipajul se adună în 
păr. Struan se apropie de balustrada dunetei. 

— Toată lumea e consemnată la bord până mâine la prânz. Şi 
nimeni nu urcă la bord până mâine la prânz. Nicio vorbă despre 
încărcătura pe care o transportăm. Nici că eu mă aflu la bord. 
Cine scapă o vorbă, va fi trecut pe sub chilă. Toţi oamenii vor 
primi de două ori leafa pe lună, plătită în argint, mâine seară. 
Pe dunetă, ofiţerii vor pune o gardă înarmată la fiecare cart. 
Liber! 

Răsunară trei rânduri de urale pentru Tai-Pan şi oamenii se 
împrăştiară. 

— La ce oră începe vânzarea terenurilor, Culum? 

— La ora trei, tată. Mâine. În Happy Valley. 

— Robb, convinge-te că avem dinainte numărul corect al 
terenurilor. 


— Da. Am adus o listă. Cumpărăm şi gorganul? 

— Bineînţeles! 

Robb rămase o clipă pe gânduri. 

— Dacă şi Brock e la fel de încăpățânat ca tine, o să 
trebuiască să ne punem în joc tot viitorul pentru afurisitul acela 
de deal. 

— Da, spuse Struan şi-i făcu semn lui Orlov să se apropie. În 
cartul de dimineaţă, la două bătăi de clopot, trimite-i lui Brock 
un semnal în numele lui Robb şi invită-l la bord pentru când vor 
răsuna patru lovituri de clopot. Pe mine mă scoli când bate 
clopotul de două ori. Până la ora aceea să nu mă deranjeze 
nimeni. De-acum preiei comanda. 

— În regulă, spuse Orlov. 

— O să mă duc să dorm şi eu puţin. Robb, tu şi Culum 
urmaţi-mi exemplul. Mâine avem o zi grea. A, da, tu, Culum, 
poate vrei să te gândeşti la balul acela. Unde să-l ţinem şi cum. 
Peste treizeci şi una de zile. 

Apoi cobori în cabină. Când China Cloud se apropie de nava 
amiral, Culum se apropie de Orlov. 

— Te rog, lasă barca cea mare la apă de îndată ce ancorăm. 

— Tai-Pan a spus că toată lumea e consemnată la bord. Fără 
încuviințarea lui, nu se pune la apă nicio barcă. 

— Ordinul, bineînţeles, nu ne priveşte şi pe noi, pe domnul 
Struan şi pe mine, îi replică Culum tăios. 

Orlov râse. 

— Nu-ţi cunoşti tatăl, Culum cel Tare! A spus toată lumea. Şi 
aşa va fi. 

Culum se întoarse s-o ia spre scara cabinei, dar Orlov îl opri, 
legănându-şi în mână fierul de luptă. 

— Nimeni să nu-l deranjeze. Aşa sună ordinul lui. 

— Dă-te din calea mea! 

— Tai-Pan nu dă niciodată un ordin înainte de a se gândi 
bine. Întreabă-l pe unchiul tău. Câtă vreme eu mai sunt căpitan 
pe China Cloud, nimeni nu coboară la țărm. Dacă voia să cobori 
la țărm ar fi spus-o cu gura lui. 

— Culum, interveni Robb, până mâine la amiază stăm pe 
corabie. 

Cu toată furia care-l cuprinsese, Culum se întrebă dacă 
atunci când va fi el Tai-Pan va fi ascultat la fel de orbeşte. Ştia 
că această supunere nu vine de la sine, o dată cu titlul de Tai- 


Pan. Trebuie să o câştigi. 

— Prea bine, comandante! 

Se duse lângă Robb, şi rămase în picioare alături de 
balustradă. Urmări în tăcere cum se apropiau tot mai mult de 
insulă. Curând ajunseră să vadă bine gorganul. 

— Ăla o să ne vină de hac, spuse Robb. 

— Acum avem tot tezaurul şi Brock n-o să liciteze. 

— Ba o să liciteze, şi o să tot liciteze, ştiind că Dirk vrea să 
pună mâna pe el, indiferent cu ce preţ. Şi Brock n-o să mai 
liciteze abia când preţul va deveni astronomic. Dirk e obligat să 
lupte pentru gorganul acela, aşa cum suntem şi noi obligaţi să 
luptăm pentru Nobila Casă. E o problemă de obraz, afurisit 
obraz. Ura asta afurisită care-i macină şi pe unul şi pe celălalt 
în cele din urmă o să-i distrugă pe amândoi. 

— Tata a zis că în cinci luni de zile termină cu el, nu-i aşa? 

— Da, băiete. E nevoit. Eu nu-i pot veni de hac. Nici tu. 

Culum rămase cu ochii aţintiţi la gorgan, la Hong Kong. Fie 
că-ţi place, fie că nu, îşi spuse el simțind cum i se strânge 
stomacul, aceasta-i împărăţia ta. Dacă eşti destul de tare 
pentru ea. Şi ai şi îndrăzneala s-o iei. Deodată simţi cum îl 
prinde o mare spaimă. 


În zori, Orlov îşi sculă toţi oamenii şi-i puse să mai frece o 
dată cu piatră şi nisip toată nava şi aşa imaculată şi s-o spele. 
Când clopotul bătu de două ori, trimise semnalul poruncit şi 
cobori la cabină. 

— Bună dimineaţa, două lovituri de clopot, spuse Orlov 
dinaintea uşii zăvorâte. 

— 'Neaţa, căpitane, spuse Struan deschizând uşa. Intră. 

Purta o robă verde de mătase, fără nimic altceva pe 
dedesubt. Fie că era cald sau frig, Struan dormea gol. 

— Porunceşte să-mi aducă micul dejun. Şi spune-le domnului 
Robb şi lui Culum să vină şi ei peste jumătate de oră. 

— S-a poruncit. 

— Unde-i Wolfgang? 

— În arboradă. 

— Şi ţâncul acela chinez? 

— Cu el. Îl urmează ca un căţel. Orlov îi întinse lui Struan o 
listă frumos scrisă. Bărcile acestea s-au prezentat lângă navă 
întrebând de dumneavoastră. Soţia fratelui dumneavoastră a 


trimis şi ea o barcă rugându-l să se întoarcă pe nava lui de 
îndată ce va fi posibil. Căpitanul Glessing a întrebat de fiul 
dumneavoastră, Sinclair şi sora lui au întrebat şi ei de el. Ea a 
întrebat şi de dumneavoastră, e pe lista dumneavoastră. Avem 
şi un semnal de pe nava amiral: fiul dumneavoastră să se ducă 
la bord cât mai curând posibil. Când l-am expediat, căpitanul 
Glessing s-a apucat să înjure ca un şobolan afurisit ce e. 

— Mulţumesc. 

Se auzi o bătaie în uşă. 

— Da? 

— "Neaţa, sir! spuse marinarul. Mesaj de pe White Witch: 
„Cu plăcere”. 

— Mulţumesc, semnalizatorule. 

Omul plecă în grabă. Struan îi înmână lui Orlov o poliţă 
bancară pentru o mie de guinee. 

— Căpitane, cu complimentele noastre. 

Orlov citi suma. Clipi şi citi din nou. 

— Recompensă regească. Regească! I-o întinse lui Struan 
înapoi. Nu mi-am făcut decât datoria. 

— Nu atunci când ai la bord un tezaur ca ăsta. Ia-o. Meriţi pe 
deplin. _ 

Orlov ezită, apoi puse hârtia în buzunar. Işi desfăcu de la 
mână fierul de luptă şi-l puse în rastel alături de celelalte. 

— Fiul dumneavoastră, îngăimă el în cele din urmă. Ar fi 
bine să-l mai supravegheați. Il aşteaptă multe necazuri. 

— Cum? spuse Struan ridicându-şi iute ochii de pe listă. 

— Mda, spuse Orlov, mângâindu-şi barba rară. 

— Ce-i asta? Tot vrăjitorii de-ale tale afurisite? 

— Mai degrabă un fel de presimţire de-a mea, da. 

— Ce fel de necazuri? 

Struan ştia din lunga lui experienţă că Orlov nu-şi dădea în 
vileag prorocirile cu multă uşurinţă. De prea multe ori omul 
acela mărunţel şi ciudat avusese dreptate. 

— Nu ştiu. Faţa i se ilumină brusc în zâmbet. Când o să 
ajungă Tai-Pan, s-a gândit el, o să-mi ia comanda navei. 

— Atunci nu-ţi rămâne decât să-i câştigi respectul, să-l faci 
să-şi schimbe părerea, altfel îţi pierzi nava. 

Orlov zâmbi. 

— Da, şi n-am să am de ce mă mai teme! Zâmbetul de pe faţă 
i se şterse. Dar o să preia funcţia într-o zi tare păcătoasă. Şi o 


să aibă mâinile pătate de sânge. 

După un moment de tăcere, Struan spuse: 

— Al cui sânge? Al meu? 

Orlov ridică din umeri. 

— Nu ştiu. Dar o să-ţi dea mult de furcă. De asta sunt sigur. 

— Care fiu nu-ţi dă de furcă?! 

— Aici ai dreptate. 

Orlov se gândi la familia lui din Narvik, la cei doi fii ai lui, 
nişte bărbaţi zdraveni de vreo douăzeci de ani. Amândoi îl urau, 
deşi el îi adora, aşa cum îşi adora şi soţia, pe Leka, lapona. Au 
fost fericiţi împreună până când fiii lui au stârnit-o împotrivă-i. 

— Da, făcu el şi deodată se simţi foarte obosit, ai dreptate 
aici. Ca de obicei. 

— Mai bine du-te şi trage un somn, îl sfătui Struan. Când va 
bate clopotul de opt ori o să am nevoie de tine. 

Orlov plecă. Vreme îndelungată Struan se uită în gol. Ce fel 
de necazuri? Al cui sânge? De ce într-o zi păcătoasă? Apoi, cu 
un efort, înlătură din minte aceste întrebări fără răspuns, 
mulţumindu-se să se gândească numai la ziua de faţă, poate şi 
la cea de mâine. Cu fiecare zi care trece, devii tot mai chinez, 
îşi spuse el cu voce tare. Zâmbi şi trecu cu ochii peste listă din 
nou. Gorth Brock. Domnişoara Tillman. Quance. Gordon Chen. 
Skinner. Nostromul McKay. McKay? 

— Steward! strigă el. 

— Da, sir! 

Stewardul puse apa fierbinte pe birou, lângă sculele de 
bărbierit. 

— Transmite-i domnului Cudahy că dacă nostromul McKay 
vine la navă, să-l aducă la bord. 

— Da, sir, spuse stewardul şi se făcu nevăzut. 

Struan se duse să se uite pe hublourile cabinei. De acolo 
putea vedea masa aceea de oameni care mişunau - aşezarea 
chinezească de la Tai Ping Shan. Dar mintea lui era în altă 
parte. De ce venise Shevaun Tillman la navă? Acum, în fine, 
avem şi o regină, miruită dacă a existat vreuna vreodată. Mă 
întreb dacă e şi fecioară. Precis că e. Trebuie să fie. Dacă ai şti 
că e fecioară te-ai culca cu ea? Fără să te căsătoreşti cu ea? 
Nu. În cazul ăsta nu m-aş culca cu ea. Bărbatul are nevoie de 
fecioare numai de două ori în viaţă. Prima oară cu cea care-i e 
nevastă, şi a doua oară când îl ajunge bătrâneţea şi-şi ia o 


amantă aleasă cu foarte mare grijă. Când omul a învăţat lecţia 
răbdării, a milostivirii, şi poate să facă fără durere dintr-o 
fecioară o femeie. Bineînţeles că Shevaun e fecioară. Gândeşti 
ca un zăpăcit. Dar lucirea aceea din ochi şi cum îşi fâţâie fundul 
promite numai lucruri plăcute pentru cel ce-i va fi bărbat, nu? 
Ar fi o amantă interesantă. Vrei să te căsătoreşti cu Shevaun? 
Sau doar să te culci cu ea? 

Dacă ai fi chinez, ai putea avea mai multe neveste fără să te 
ascunzi. Şi toate ar trăi în bună înţelegere, sub acelaşi 
acoperiş. Struan simţi că-i vine să râdă. Aş vrea să le văd pe 
Shevaun şi May-may împreună sub acelaşi acoperiş. Cine ar 
câştiga bătălia? Fiindcă va fi mare bătălie, amândouă nişte 
mâţe sălbatice. 

— Salut, tată, făcu din uşă Culum. 

— Ai dormit bine, flăcăule? 

— Bine, mulţumesc. 

Culum avusese coşmaruri: apăreau când Orlov, când 
gorganul, şi cel dintâi prorocea că vor ajunge din nou săraci. O, 
Doamne, nu ne lăsa să pierdem totul din nou. Ajută-mă să 
împlinesc ceea ce trebuie să împlinesc. 

— Apropo, dacă tot o să fim noi gazde la acest bal, nu 
trebuie să invit şi eu o parteneră? 

— Mary Sinclair? 

Culum încercă fără niciun succes să pară indiferent. 

— Mda. 

Struan îşi spuse că ar cam trebui să-i găsească vreo fată 
feciorului său, şi încă iute. 

— Poate tocmai pentru că suntem gazde, ar trebui să 
socotim toată lumea binevenită, fără nicio favoare în plus. Sunt 
vreo douăzeci de tinere asupra cărora să-ţi opreşti ochii. 

— Orlov spunea că s-a primit un mesaj de pe nava amiral. 
Eram chemat la bord. Acum pot să plec? Vreau să-l întâlnesc pe 
Longstaff pentru a stabili ultimele detalii cu privire la vânzarea 
de terenuri. Vreau să facem o treabă foarte bună. 

— Da, făcu Struan după un moment de tăcere. Dacă aş fi în 
locul tău nu l-aş concedia pe Orlov. 

Culum roşi. 

— A, ţi-a spus el, nu-i aşa? Nu-mi place omul. Mă face să mă 
zburlesc tot. 

— Acceptă-l ca cel mai bun căpitan din toţi care-s acum pe 


nave, ai răbdare cu el. Poate fi un aliat de nădejde. 

— Spune că are darul prorocirii. 

— İl are. Uneori. Mulţi oameni au darul ăsta. Să ai mâinile 
pătate cu sânge poate însemna orice sau nimic. Nu-ţi fă griji. 

— Nu, tată. Acum pot să mă duc la bordul navei amiral? 

— Da. Imediat ce pleacă Brock. 

— Doar nu-ți închipui că nu-mi pot pune frâu limbii?! 

— Unii au un talent nemaipomenit să te stoarcă de informaţii 
doar uitându-se la mutra ta. Unul dintre ei e Orlov. Brock e al 
doilea. De când ai dat cu ochii de tezaur te-ai schimbat şi tu. 

— Nu, nu m-am schimbat deloc. 

Struan luă pămătuful de bărbierit. 

— Cam în vreo douăzeci de minute servim micul dejun. 

— Cum m-am schimbat? 

— E o mare diferenţă între un tânăr care ştie că e falit şi un 
tânăr care ştie bine că nu e falit deloc. Îţi bate vântul în vele, 
flăcăule, şi se vede asta de la patru cabluri distanţă. Struan 
continuă să-şi săpunească barba. Culum, ai avut vreo iubită? 

— Nu, răspunse Culum stânjenit. Da' am fost o dată la o casă 
de curve, dacă asta te interesează. De ce? 

— Bărbaţii pe aici au fiecare câte o iubită, Culum. 

— Chinezoaică? 

— Chinezoaică sau eurasiană. 

— Şi tu ai? 

— 'Nenţeles, spuse Struan luându-şi briciul. La Macao sunt 
şi bordeluri. Cu orientale şi europence. Dar numai în puţine 
poţi avea încredere, cele mai multe sunt bolnave. De unde şi 
obiceiul de care-ţi vorbeam. Ai auzit ceva de bolile lumeşti, de 
frenţia franţuzească sau cea spaniolă, spune-i cum vrei? 

— Da, bineînţeles că da. Da. 

Struan continuă să se bărbierească. 

— Se zice că boala asta a fost adusă pentru prima dată în 
Europa de Columb şi marinarii lui, care au luat-o de la indienii 
din America. E o ironie că boala e numită franţuzească sau 
spaniolă - franţujii îi spun vătămătură spaniolă, sau 
englezească, spaniolii îi spun vătămătură franţuzească. Când 
de fapt suntem vinovaţi cu toţii. Mi s-a spus că boala asta 
dăinuie în India şi Asia de când lumea. Ştii că nu există niciun 
fel de leac în cazul ăsta? 

— Da. 


— Ştii că boala asta nu se ia decât de la o femeie? 

— Da. 

— Ştii cum să te fereşti? 

— Da, ăăă... sigur. N 

— Nu are rost să te jenezi în cazul ăsta. Îmi pare rău că am 
fost atâta vreme departe de tine. Aş fi vrut să-ţi spun eu 
despre... despre ale vieţii. Poate că ştii, şi eşti doar sfios. Aşa că 
eu am să-ţi spun oricum. Trebuie să foloseşti un prezervativ. 
Cele mai bune sunt făcute din mătase, sunt din Franţa. Mai 
există un tip mai nou, făcute dintr-un fel de pieliţă de peşte. Am 
să am grijă să te aprovizionez cu câteva. 

— Nu cred că o să am nevoie... 

— De acord, îl întrerupse Struan, dar nu văd niciun rău să le 
ai la îndemână. Pentru orice eventualitate. Nu vreau să mă 
amestec în viaţa ta, nici să te fac să ajungi un stricat. Vreau 
doar să mă conving că ai habar de unele lucruri destul de 
simple... şi că eşti ferit de greşeli. Prezervativul te poate feri de 
frenţie. Şi o poate feri şi pe fată să nu rămână însărcinată, în 
felul ăsta evitând şi necazurile care ar aştepta-o pe ea, şi 
necazurile tale. 

— Dar asta e împotriva tuturor legilor lui Dumnezeu, nu-i 
aşa? Vreau să zic dacă foloseşti... ei, e păcat, nu? Nu distruge 
chiar sensul dragostei? Pentru că tot sensul dragostei e să ai 
copii. 

— Da, aşa socotesc catolicii, şi cei mai habotnici dintre 
protestanți. 

— Pui la îndoială cuvântul Scripturii Sfinte? făcu Culum, 
îngrozit. 

— Nu, fiule. Ci numai unele... cum le zice... interpretări. 

— Credeam că sunt un om destul de înaintat în gândire, dar 
ce spui tu acolo e... curată erezie. 

— Poate pentru unii. Dar locaşul Domnului e un lucru foarte 
important pentru mine... e deasupra mea, a ta, a tuturor, chiar 
şi deasupra Nobilei Case, spuse Struan continuând să se 
bărbierească. Aici e obiceiul să ai femeia ta. Numai a ta. O 
întreţii, îi plăteşti cheltuielile, ai grijă să aibă ce mânca şi ce 
îmbrăca, o servitoare la dispoziţie şi celelalte. Când nu mai ai 
nevoie de ea, îi dai nişte bani şi o trimiţi în lumea ei. 

— Nu e cam inuman? 

— Da... dacă faci asta fără ruşine. De obicei dacă-i dai ceea 


ce pentru noi nu înseamnă prea mulţi bani, sunt suficienţi 
pentru ca fata să-şi încropească o zestre şi să-şi găsească un 
soţ cumsecade. Alegerea fetei se face destul de delicat. Apelezi 
la un intermediar, un „tutore”, şi totul se face după vechiul 
obicei chinezesc. 

— Dar asta nu înseamnă sclavie? Şi încă din cea mai rea? 

— Dacă te gândeşti să-ţi cumperi o sclavă, atunci da, şi dacă 
o tratezi ca pe o sclavă. Ce se întâmplă atunci când îţi angajezi 
cu acte în regulă o servitoare? Plăteşti nişte bani şi o cumperi 
pentru un număr de ani. E acelaşi lucru. Struan îşi pipăi 
obrazul, şi începu să treacă încet cu briciul peste locurile unde 
simţea încă asprimea bărbii. O să mergem la Macao, şi, dacă 
vrei, mă ocup eu de treaba asta. 

— Mulţumesc, tată, dar - dar, voia el să spună, a cumpăra o 
femeie, o curvă, sau o sclavă, ori amantă e ceva dezgustător, un 
păcat - eu, ştii, mulţumesc, cred că nu e nevoie... 

— Flăcăule, dacă-ţi schimbi cumva părerea, te rog spune-mi. 
Nu fi sfios în privinţa asta. Cred că e foarte normal să 
jinduieşti, dar să nu păcătuieşti. Fereşte-te de bordeluri. Nu 
intra niciodată beat în vreunul dintre ele. Nu te culca cu nicio 
fată din alea fără prezervativ. Nu te lega aici de nevasta sau 
fiica vreunui european, în special a vreunui portughez, fiindcă o 
să te trezeşti mort de-a binelea, şi încă iute de tot şi pe bună 
dreptate. Să nu spui niciodată vreunui bărbat pui de căţea, 
decât dacă eşti gata să-ţi susţii vorbele cu lama cuţitului, sau 
cu un glonte. Şi să nu intri niciodată într-o casă de toleranţă 
care nu ţi-a fost recomandată de un prieten în care poţi avea 
încredere. Dacă nu vrei să ne întrebi pe mine sau pe Robb, 
atunci întreabă-l măcar pe Aristotle. În el poţi avea încredere. 

Foarte tulburat, Culum îl urmări pe taică-său cum termina 
cu bărbieritul cu mişcări sigure, precise. Arată atât de sigur de 
el în toate, se gândi Culum. Dar nu are dreptate: patima cărnii 
e trimisă de la diavol. Păcat. Dragostea e de la Dumnezeu, şi să 
faci dragoste fără să doreşti să ai copii e desfrânare. Şi păcat. 
Vreau să am o soţie. Şi să nu mă gândesc la desfrâu. Sau o 
amantă. Dar e împotriva legii şi împotriva Scripturii. 

— Pe amanta ta ai cumpărat-o? 

— Da. 

— Şi cât ai plătit pentru ea? 

— Aş zice că asta nu e treaba ta, fiule, îi răspunse Struan 


blând. 

— lartă-mă, n-am vrut să fiu prost crescut... să te iau la 
întrebări... sau mai ştiu eu... se roşi Culum. 

— Ştiu. Dar nu se întreabă un bărbat aşa ceva. 

— Da. Voiam să ştiu cam cât costă o femeie. Dacă o 
cumperi... 

— Asta depinde de ce gusturi ai. De la cel puţin un tael la... 
oricât. 

Lui Struan nu-i părea rău că începuse o astfel de discuţie. 
Mai bine să discuti tu cu el, îşi spuse, decât să-i laşi pe alţii s-o 
facă în locul tău. 

— Apropo, Culum, noi nici n-am stabilit ce salariu să-ţi dăm. 
Începem de la cincizeci de guinee pe lună. Ăştia vor fi doar bani 
de buzunar pentru că tot restul îţi stă la dispoziţie. i 

— Foarte, foarte... generos din partea ta, izbucni Culum. Iți 
mulțumesc tare mult. 

— Peste cinci luni, vom spori substanțial suma. De îndată ce 
punem mâna pe terenuri, ne apucăm de construit, antrepozite, 
Casa cea Mare... şi o casă pentru tine. 

— O să fie minunat. N-am avut niciodată o casă a mea... 
vreau să zic că nici măcar o cameră care să fie numai a mea. 
Nici măcar la universitate. 

— Un bărbat trebuie să aibă o casă a lui, oricât de mică. 
Pentru ca să ai mintea limpede, contează foarte mult să ai locul 
tău unde să te retragi. 

— Cincizeci de guinee pe lună înseamnă o mulţime de bani, 
insistă Culum. 

— O să ai ocazia să-i meriţi pe deplin. 

Sunt destui chiar ca să te şi însori, îşi spuse Culum în sinea 
lui. Şi încă uşor. El n-o să aibă nevoie nici de femei plătite, nici 
de băştinaşe care put. Îşi aminti cu silă de cele trei împrejurări 
când se dusese la bordelul pe care-l frecventau studenţii, 
fiindcă doar acolo îşi puteau permite să se ducă. A trebuit să se 
îmbete destul de zdravăn ca să-şi facă destul curaj şi să se 
poarte ca un bărbat şi să intre în camera aceea împuţită. Un 
şiling ca să se prăvălească într-un pat duhnind a sudoare, cu o 
curvă îndobitocită, având de două ori vârsta lui. Şi asta numai 
pentru ca să scape de dureroasa patimă, ispită a diavolului, 
care urmăreşte pe orice bărbat. Şi săptămânile de groază de 
după aceea, aşteptând mereu să apară semnele frenţiei. 


Dumnezeu să mă păzească şi să nu mai păcătuiesc niciodată, se 
gândi el. 

— Culum, te simţi bine? 

— Da, mulţumesc. Mda, cred că am să mă bărbieresc înainte 
de micul dejun şi eu. lartă-mă. N-am vrut să fiu, ăăă... n-am 
vrut să fiu nepoliticos. 

— Ştiu. 


— Barca lui Brock se apropie de navă, sir, îi comunică 
marinarul. 

— Condu-l la cabină, îi spuse Struan. 

Nici nu-şi ridică privirea din catalogul terenurilor pe care i-l 
dăduse Robb. În vreme ce aşteptau, Culum şi Robb simţiră cum 
tensiunea din aer începe să crească. Brock intră tropăind greoi 
în cabină. Zâmbea cu gura până la urechi. 

— Ei, să fie, uită-te că eşti chiar tu în carne şi ciolane, Dirk. 
Mă bătea gândul că oi fi căzut cumva peste bord. 

— Nişte grog? 

— Mulţam. “Neaţa, Robb. 'Neaţa, Culum. 

— Bună dimineaţa, îngăimă Culum, făcându-i-se silă de 
spaima care-l cuprinsese aşa deodată. 

— 'Ţoalele-ţi vin ca turnate. Ei, te facem de-acum om al mării, 
ei? Ca şi pe tac-tu? 

— Nu. 

Brock se aşeză în scaunul marinăresc. 

— Culum, ultima oară când l-am ginit pă tac-tu, era tare 
canarisit pe-o parte. Ba chiar se ducea la fund aş zice. 
Groaznică treabă. Accidentul ăla - tărăşenie cumplită, şi luă 
cana cu rom întinsă de Struan. Mulţam. În noaptea aia, taman 
cân' am domolit şi io pojarul ăla de s-a stârnit în plină noapte 
aşa din senin, şi am vrut să-i întind şi io o mână de ajutor, 
dumnealui se făcuse nevăzut. Şi l-am căutat toată noaptea aia 
şi o bună bucată din ziua următoare. 

— Foarte frumos din partea ta, Tyler, îi replică Struan. 

— L-am trimis pe Gorth az-noapte să te întrebe de sănătate. 
Ciudată tărăşenie. Afurisită a naibii. Nu-i aşa, Culum? 

— Ce-i aşa ciudat, domnule Brock? 

— Că diavolul ăla de-o şchioapă să nu aibă el habar dacă tac- 
tu-i la bord sau nu. Şi nimeni să nu puie piciorul pe punte până- 
n amiază, aşa mi-a trecut mie pe la ureche. Şi să mai şi 


ancorezi taman su' tunurile navei amiral, măi să fie! Tare 
chiznovatică tărăşenie! 

— Gorth a ajuns să atingă catargul steagului? îl întrebă 
Struan. 

— 'Nenţeles! Tare am fost trişti. Zicea săracul de el că e ca 
şi cum ţi-am mai bate un cui în copârşeu. Cu mare lipsă de 
tragere de inimă a făcut-o. 

Struan îi întinse un cec bancar de douăzeci de mii de guinee. 

— Mulţam, spuse Brock fără să se atingă de hârtie, nici 
măcar nu schiţă vreun gest să se uite. Da' nu-s paraleli mele. 
Mai degrabă dă-i-le chiar lui Gorth. Sau trimite-i-le la bord tot 
lui. Pe mine nu mă priveşte. 

— Tyler, cum pofteşti. Va fi şi el la licitaţia de terenuri? 

— Ba bin’ că nu. 

Struan luă catalogul terenurilor. 

— Cele mai bune terenuri la țărm sunt 7 şi 8 în vestul văii, 
16 şi 17 în centru şi 22 şi 23 la est. Pe care le vrei? 

— Dirk, mă laşi să-mi aleg care poftesc eu? 

— E destul teren pentru amândoi. Alege care vrei. Nu vom 
licita împotriva ta. Dar nici tu împotriva noastră. 

— Şi pe min' m-a trecut acelaşi gând. Treabă cinstită. Şi cu 
chichirez. Terenurile 16 şi 17 de la țărm şi 6 şi 7 de la periferie. 

— Noi o să luăm terenurile de la țărm 7 şi 8, terenurile de 
periferie 3 şi 4. 

— Adjudecat! Şi acum nu mai rămâne decât gorganul ăla. Ai 
de gând să licitezi pen’ el? 

— Da. 

Brock luă o înghiţitură de rom. Simţea de la distanţă 
neliniştea lui Culum. 

— Dirk, flota ne părăseşte mâne. Ai auzit de una ca asta? 

— Nu. Încotro se-ndreaptă? 

— Către nord, la bătălie, îi replică Brock sardonic. 

— Am şi uitat de războiul ăsta, spuse Struan râzând scurt. Să 
bage spaima-n Pekin din nou? Acum iarna? 

— Cam aşa. Conducătorii noştri au poruncit ca flota s-o ia 
spre nord. Slujbaşul ăla al tău are în capul lui numai ghiulele de 
tun. L-am auzit pe amiral urlând, da' Longstaff o ţinea una şi 
bună: în nord, pe Dumnezeul meu, în nord ţi se porunceşte! O 
să-i învăţăm noi pe ticăloşii ăia care încalcă tratatele. O să le 
tragem o lecţie de s-o ţină minte. 


— N-o să se ducă în nord. 

— Acu c-ai venit înapoi, poa' că nu. E treabă afurisit de- 
ncurcată cân’ un om ca Longstaff ajunge şi el un fel de Tai-Pan. 
Ridicol! Şi cân’ un om ca tine face cu el ce vrea. Şi cân’ noi 
ăştialalţi musai să ne bizuim pe tine ca să ne salvăm flota, icni 
el zgomotos ca să-şi curețe gâtlejul, apoi adulmecă aerul. Şi la 
bord aici pute a ceva tare chiznovatic. 

— Mda? 

— Da. Pute a tezaur. Da, da, a tezaur, cu siguranţă, spuse 
Brock şi-i aruncă o privire lui Culum. Şi zi aşa, acum nu mai 
eşti falit, fiule, aşa-i? 

Culum nu scoase o vorbă, dar se roşi ca un rac. Brock mârâi. 

— Dirk, am adulmecat putoarea asta de cân’ ai zvârlit ancora 
în baltă. Ei, ce zic io, încă de cân’ ai intrat în radă. Aşa deci, nu 
te-ai dus la fund şi acum ai lovele cu ce să plăteşti, iar io-s 
îngenuncheat din nou. 

— Şi când trebuie plătite poliţele alea? 

— Taman az’ după cum bine ştii! 

— Nu vrei să mai acorzi o amânare? 

— De nu m-ar fi convins obrazul puştiului, şi aeru' din nava 
asta, m-aş întreba dacă nu cumva îmi tragi o cacialma. De nu 
cumva tezaurul nici nu-i în cală. Da' ştiu io mai bine. Scrie 
tezaur pe mutrele tuturor celor de pe nava asta, în afară de-a ta 
şi... a lu' Robb. Pe Dumnezeul meu, regulăm hârtiile de bancă 
az’, niciun credit! 

— Ne achităm după vânzarea terenurilor! 

— Nu! 'Nainte! '“Nainte! Înain' de-a începe să licitezi, e mai 
bine să fii curat, fără datorii, spuse el, ochii strălucindu-i, în 
vreme ce toată furia îi ieşi la suprafaţă. M-ai dus şi de dat’ asta, 
bată-te Dumnezeu să te bată şi diavolu' pe care-l slujeşti de-ai 
s-ajungi în iad. Da' gorganu-i al meu! 

— E al Nobilei Case, nu al celui de-al doilea în rang. 

Brock se ridică în picioare cu pumnii încleştaţi. 

— Pe Dumnezeul meu, am să ajung eu să scuip pe 
mormântu' tău! 

— Pe Dumnezeul meu, eu am să scuip pe casa ta chiar de pe 
gorganul meu, Doamne, şi asta încă înainte de apusul soarelui. 

— Poa’ că-n toată Asia nu-i destulă avere ca să plătească 
preţul ăsta! Pe Dumnezeu! Bună ziua! 

Brock ieşi furtună din cabină, din coridor se auzi dupăitul 


cizmelor lui grele în vreme ce urca scara. Culum îşi şterse 
palmele asudate. 

— Dirk, gorganul ăsta o să-ţi vină de hac. O să liciteze ce-o 
să liciteze şi apoi o să se oprească, ducându-ne la ruină, spuse 
Robb. 

— Da, tată, aşa o să facă! 

Struan deschise uşa cabinei: 

— Steward! 

— Da, sir. 

— Domnul Cudahy, val-vârtej! 

— Da, sir. 

— Ascultă, Dirk, spuse Robb. Asta-i şansa ta. Să-i faci tu lui 
ceea ce vrea el să-ţi facă ţie. Opreşte-te şi nu mai licita taman 
când nu se aşteaptă. Lasă-l pe el să intre la apă. Atunci e 
ruinat. El o să fie. Nu noi! 

Struan nu spuse nimic. Se auzi o bătaie în uşă şi Cudahy 
intră în grabă. 

— Da, sir? 

— Adu barca cea mare lângă navă. Spune-i nostromului să-i 
ducă pe domnul Robb şi pe Culum pe Thunder Cloud. Aşteaptă- 
l] pe domnul Culum şi du-l la nava amiral. Apoi te întorci înapoi 
şi-mi raportezi. Toată lumea pe punte la pupa. 

Cudahy dispăru pe uşă. 

— Tată, unchiul are dreptate. Pentru numele lui Dumnezeu, 
nu vezi că blestematul acela de pirat te-a prins în cursă? 

— Vom vedea noi dacă dragostea de Dumnezeu o să 
reuşească să ne scoată din cursa asta. E o chestiune de obraz! 

— Dirk, încercă Robb să-şi pledeze cauza, nu vrei să asculţi 
glasul raţiunii? 

— Sarah te aşteaptă la bord. Deocamdată nimeni nu scoate o 
vorbă despre tezaur. lar tu, Culum, fiule, dacă Longstaff te 
întreabă de mine nu-i spui decât atât, că sunt la bord. Nicio 
vorbă mai mult. 

— Dirk, asta e ultima ta şansă. 

— Robb, mai bine grăbeşte-te. Transmite-i lui Sarah şi 
copiilor salutări din partea mea. 

Struan se reîntoarse la hârtiile lui de pe birou. Robb pricepu 
că era inutil să mai pledeze şi ieşi din cabină fără să mai spună 
o vorbă. Culum porni şi el pe urmele sale. Ştia că nimic nu-l va 
mai putea schimba pe taică-su... nici pe Brock. Că Nobila Casă 


era nevoită să se lupte pentru gorganul acela fără nicio valoare 
de pe o culme de deal fără nicio valoare şi ea. Tâmpenie, urlă el 
în sinea lui. De ce tata e atât de tâmpit acum? 


Capitolul doisprezece 

În după-amiaza aceea, Struan stătea în picioare lângă un 
cort mare ce fusese ridicat în zona de maree înaltă de la Happy 
Valley. Il urmărea pe căpitanul Orlov care îi supraveghea la 
rândul lui pe marinarii care cărau butoiaşe aduse cu barca cea 
mare şi le stivuiau cu grijă în interiorul cortului. Era atât de 
prins de treaba asta încât nici nu o băgă de seamă pe Mary 
Sinclair când veni în spatele lui. Faţa îi era încadrată de o 
bonetă strânsă sub bărbie. Rochia lungă, din postav subţire, 
maroniu, mătura nisipul, şi era strânsă în talie, formând un fel 
de clepsidră, cum era la modă. Numai că materialul era de 
calitate ieftină şi tăietura cam bătrânicioasă. Ţinea în mână un 
manşon cam ponosit, iar pe umeri purta un şal gri care se 
potrivea la culoarea ochilor. Arăta curăţică, simplă şi săracă, 
modestă, arăta ca o lady. 

— Hello, Tai-Pan, murmură ea. 

Struan se trezi din reverie. 

— O, hello, Mary, spuse el şi pe faţă îi apăru un zâmbet 
fugar. Ea îi făcu o plecăciune. Mare cinste, într-adevăr. 

Ţărmul şi valea începeau să se umple de neguţători, 
nevestele şi copiii lor în ţinută de sărbătoare şi cele mai bune 
veşminte, salutându-se şi discutând aprins. Din loc în loc, 
grupuri de marinari şi militari marini, împreună cu ofiţerii lor, 
în uniforme strălucitoare, împestriţau mulţimea. Bărci mari 
aduceau alte familii şi ofiţeri la țărm. In apropierea malului, 
grupuri compacte de sampane ieşiseră la pescuit, iar spre 
partea de apus a insulei se strânsese o masă de chinezi curioşi 
şi gălăgioşi, ţinuţi în frâu de cordoane de militari. 

Podiumul licitaţiei fusese plasat pe o mică ridicătură, la vreo 
cincizeci de iarzi mai departe de mulţime, şi Struan îl zări pe 
Gordon Chen aţinându-se pe aproape. Fiul său se înclină de 
îndată ce se simţi privit. Struan înţelese imediat că tânărul voia 
să stea de vorbă cu el şi că probabil aştepta cu răbdare să 
prindă un moment prielnic. 

— Salut, Gordon. Vin într-un minut să vorbim, îi strigă el. 

— Mulţumesc, sir, îi răspunse Gordon Chen, şi se înclină din 
nou. 

Struan îl văzu pe Robb venind cu Sarah, îngreunată de 
sarcină, cu chipul crispat. Karen se zbenguia în jurul lor. 
Struan se uită să-l vadă pe Culum, dar nu-l zări, şi bănui că se 


afla încă pe nava amiral, apoi îl observă adâncit într-o discuţie 
cu Glessing. Lui Struan i se păru ciudat că băiatul nu-l căutase 
de îndată ce sosise pe țărm. 

— Iertare, Tai-Pan, domnişoară Sinclair, interveni Orlov. 
Astea-s toate. 

— Aşa sper şi eu, căpitane Orlov, îi replică Mary în glumă. 
Am auzit că de două ceasuri tot aduci butoaie la țărm. Vrei să 
îmbeţi toată populaţia europeană de aici, domnule Struan? 

— Nu. Mulţumesc, căpitane. 

Orlov îşi duse scurt mâna la frunte în semn de salut către 
Mary, apoi intră în cort împreună cu câţiva marinari. În acelaşi 
timp în jurul cortului se mai strânseră câţiva, în vreme ce alţii 
se duseră pe țărm şi începură să bată zarurile. 

— Mary, ai venit cam devreme. Licitaţia începe abia peste un 
ceas. 

— Căpitanul Glessing a fost atât de amabil încât s-a oferit să 
mă însoţească, spuse ea. Haideţi să ne plimbăm puţin, da? 

— Bineînţeles, îi răspunse el, simțind un fel de asprime în 
vocea ei. 

Porniră încet spre interiorul insulei. Firul văii era plin de 
umezeală, iar ploaia din ziua precedentă lăsase în urma ei 
băltoace care oglindeau, neclintite, cerul. Un pârâiaş se 
strecura şerpuind de la o mică cascadă. Muştele, libelulele, 
albinele şi ţânţarii formau un cor abia auzit prin cel al 
brizanţilor. Soarele făgăduia primăvară. Când se îndepărtară 
suficient de toţi ceilalţi, Mary se opri. 

— Întâi vreau să-ţi spun cât de îndurerată am fost de 
pierderea pe care ai suferit-o. 

— Mulţumesc, Mary. 

— Am vrut să te întâlnesc înainte să pleci din Canton. 

— Da. Îmi aduc aminte. Frumos din partea ta. 

— Aseară am vrut să vin la bord. Am dorit să văd cum te 
simţi. Ai avut parte de un joss rău. 

— Da, dar a trecut. 

— Da, dar eu mai văd încă urmele pe faţa dumitale. Ceilalţi 
nu le văd, dar eu le văd. 

— Şi tu ce mai faci? o întrebă el, încurcat, ca de obicei, 
pentru că Mary părea o fiinţă atât de obişnuită - blândă, 
amabilă, exact aşa cum ar fi trebuit să fie - dar nu era. N-ar 
trebui să-mi placă, se gândi el, dar îmi place. 


— Viaţa mă distrează. Deocamdată. 

Mary aruncă o privire spre țărm. Brock, Gorth, Nagrek 
Thumb, Eliza Brock şi fetele ei coborau din barca lor cea mare. 

— Sunt bucuroasă că l-ai învins pe Brock şi de data asta. 
Nespus de bucuroasă. 

— L-am învins într-adevăr? 

Mary îşi miji ochii, dând la iveală creţuri în jur. 

— Patruzeci de lac în argint, nu-i nimic? Cele patru monede? 

— De unde ai aflat despre astea? 

— Tai-Pan, ai uitat? Eu am prieteni sus-puşi. 

Spuse toate astea pe un ton firesc, dar ori de câte ori era cu 
Struan îşi dispreţuia aceşti prieteni. 

— Cine-i... la cine sunt celelalte jumătăţi de monedă? 

— Doreşti într-adevăr să aflu? 

— Cred că poate ştii deja. 

— Ah, Tai-Pan, eşti un bărbat între bărbaţi, şi vocea ei 
deveni şi mai caldă. Ştiu unde se află două dintre ele. Când am 
să aflu unde-s şi celelalte două am să-ţi spun. 

— La cine-s cele două? 

— Atunci când tragi sforile pentru un împrumut atât de 
important, câte ai păstra? 

— Pe toate. Da, pe Dumnezeu, pe toate. Jin-qua şi-a păstrat 
două? 

— Una! Fata se jucă cu capetele şalului şi şi-l aşeză mai bine 
pe umeri. Acum la Canton sunt patru mii de stegari. Şi o 
imensă armadă de nave incendiare. Dacă flota noastră va 
încerca să cucerească Forturile Bogue, atunci va fi atacată de 
aceste nave. O altă flotă aşteaptă la cincizeci de mile mai la 
nord. Numele de Wu Kwok îţi spune ceva? 

Struan se prefăcu o vreme că se gândeşte, dar mintea îi 
lucra cu febrilitate. Înainte de întâlnirea cu Scragger nu auzise 
niciodată de Wu Kwok; de Wu Fang Choi bineînţeles că auzise, 
de taică-său, dar nu de fiu. Lui Mauss nu-i spusese ce i se 
dezvăluise pe joncă, nici ce spusese Scragger. Numai Robb şi 
Culum ştiau. Mary n-avusese cum să afle despre Wu Kwok de la 
ei. Aşa că nu avusese altă sursă decât Wu Kwok... sau Jin-qua. 
Dar cum? 

— E un nume destul de obişnuit. De ce? 

— E fiul cel mai mare al lui Wu Fang Choi. 

— Mai marele piraţilor? White Lotus? se prefăcu Struan 


mirat. 

— Îmi place tare mult să te uluiesc, reluă ea înveselită. Ei 
bine, împăratul le-a oferit în taină câte un mandarinat lui Wu 
Kwok şi Wu Fang Choi, prin intermediul Hoppo-ului din Canton. 
Şi funcţiile de guvernatori generali în provincia Fukien şi 
Formosa, în schimbul atacării navelor comerciale din portul 
Hong Kong. Cu toată flota lor. 

— Când urmează să aibă loc atacul? şi de data asta uimirea 
lui era sinceră. 

— Deocamdată nu au acceptat. După cum obişnuiesc chinezii 
să spună, „negocierile continuă”. 

Oare serviciile cerute de Wu Kwok să nu fie decât un truc? 
se întrebă Struan. Un plan diabolic în cadrul unui alt plan 
pentru a-i face să se încreadă în el şi să-l prindă în capcană? 
Atunci de ce s-au folosit de monedă? Ar fi în stare să rişte 
soarta întregii flote? Trei mii de jonci pline cu ticăloşii ăia de 
pirați ar putea să ne vină de hac... poate. 

— Dacă vor accepta, ai putea să afli dacă... va fi lansat acel 
atac? A 

— Nu sunt sigură... dar poate că da. Insă asta nu-i tot, Tai- 
Pan. Trebuie să ştii că preţul pe capul tău s-a dublat. Acum s-a 
pus un preţ şi pe capul lui Culum. Zece mii de taleri. Pe capul 
tuturor englezilor. George Glessing, Longstaff, Brock. Vocea-i 
deveni inexpresivă. Şi pentru May-may, Duncan şi Kate. Dacă 
sunt răpiți vii. 

— Cum? 

— Am aflat acum trei zile. Nu erai aici, aşa că am luat prima 
navă pe care am putut către Macao, dar tocmai plecaseşi. Aşa 
că m-am dus la May-may. l-am spus că tu m-ai trimis, că ea şi 
copiii sunt în pericol. Apoi m-am dus la compradorul tău şi i-am 
spus şi lui în numele tău să-i ia pe May-may şi pe copii la el în 
casă, şi că dacă li se întâmplă ceva înainte de a te întoarce, o 
să-l spânzuri pe el, pe copiii lui şi pe copiii copiilor lui. 

— Şi ce-a spus Chen Sheng? 

— Mi-a spus să îţi transmit că nu trebuie să te temi de nimic 
în ce-i priveşte. I-am condus pe May-may şi pe copii la el acasă, 
apoi m-am întors la Hong Kong. Cred că deocamdată se află în 
siguranţă. 

— Ştie ceva de tezaur? 

— Bineînţeles. O parte, o mică parte din argintul acela îi 


aparţine. Cum putea investi mai bine? 

— Cine a mai dat bani? 

— Acum ştiu că Chen Sheng, Jin-qua, negustorii din Co-hong 
- toţi au câte o contribuţie. Cu toţii ajung la cincisprezece lac. 
Despre rest nu prea ştiu. Poate au contribuit şi mandarinii 
Manchu. 

— Ti-sen? 

— Nu. El e în totală dizgrație. Toată averea i-a fost 
confiscată. Cei din Co-hong o estimează la două mii de lac. Aur! 

— Şi Chen Sheng a spus că o să aibă grijă de ei? 

— Da. Acum că eşti din nou bogat, o să-i păzească ca pe 
viaţa maică-sii. Deocamdată, cel puţin. 

— Mary, aşteaptă-mă aici, spuse Struan şi se întoarse spre 
țărm. 

Îl descoperi pe Wolfgang şi-l strigă, făcându-i semn să se 
apropie, după care se grăbi în întâmpinarea lui. 

— Wolfgang, ia-l pe Orlov şi plecaţi cu China Cloud spre 
Macao. li iei pe May-may şi pe copii şi-i aduci aici cu amah cu 
tot. Ridicaţi toate pânzele. Il laşi pe Cudahy să păzească cortul. 

— Să-i aduc aici? 

— Da. Mâine sunteţi înapoi. Sunt în casa lui Chen Sheng. 

— Să-i aducem aici fără niciun fel de fereală? 

— Da. Pe sfântul Dumnezeu! Plecaţi imediat. 

— Tai-Pan, n-am să fac una ca asta. N-am să-i aduc în văzul 
tuturor. O să te distrugi în felul ăsta. Ştii bine că atunci ai să fii 
ostracizat. 

— Mandarinii au pus preţ pe capul lor. Grăbeşte-te. 

Gott im Himmel! îşi spuse Mauss trăgându-se de barbă 
nervos. 

— Am să-i aduc cu China Cloud în taină şi am să-l pun şi pe 
Orlov să jure că va păstra taina. Gott im Himmel! lartă-l pe 
acest păcătos. 

Struan se întoarse la Mary. 

— Mary, cine ţi-a spus de răpire? 

— Cineva pe care nu-l cunoşti. 

— Fetiţo, ţi-ai primejduit viaţa. Mai întâi obţinând informaţia 
asta, şi apoi trecând la acţiune de capul tău. 

— Sunt foarte prudentă. 

— Părăseşte oraşul Macao, odată pentru totdeauna. Renunţă 
la viaţa aceea cât mai eşti în viaţă. Acel joss bun n-o să ţină 


mereu. 

— Tai-Pan, haide mai bine să vorbim despre tine. Doar n-o să 
te dai în spectacol aici cu iubita ta chinezoaică. 

— Ea şi copiii vor fi în siguranţă la bord, şi asta contează. 

— Nu în societatea noastră, Dumnezeule, şi doar ştii bine. 
Tai-Pan, o să te doboare... chiar şi pe tine... dacă te pui 
împotriva codului lor afurisit. Şi vor trebui s-o facă. Fata-i 
chinezoaică. 

— La naiba cu ei. 

— Da, dar e un blestem al unui singur om, şi tu trebuie să te 
mai gândeşti şi la compania ta. Atâta timp cât May-may e ţinută 
deoparte, nu reprezintă niciun fel de pericol pentru ei: ce nu se 
vede nu există. Nu eu trebuie să-ţi dau sfaturile astea... şi doar 
ştii mai bine ca oricine... dar te rog, păstreaz-o în taină. 

— Aşa fac şi aşa am să fac, numai dacă nu sunt cumva în 
pericol. Mary, îţi datorez un mare serviciu. 

— Da, şi în ochi îi străluci o luminiţă ciudată. Şi am să profit 
de serviciul ăsta. Da. Într-o bună zi am să-ţi cer şi eu un 
serviciu, apoi adăugă înveselită: Ar trebui să fii ceva mai 
prudent, Tai-Pan. Sunt şi eu femeie, şi mintea unei femei 
lucrează altfel decât cea a unui bărbat. 

— Da, spuse Struan şi zâmbi. 

— Zâmbeşti atât de frumos, Tai-Pan. 

— Mulţumesc, bună doamnă, spuse el şi îi făcu o plecăciune 
plină de eleganţă. E într-adevăr un compliment! O prinse de 
mână şi se îndreptară încet spre țărm. Cine ţi-a spus despre 
May-may şi despre copii? 

— Acum doi ani am căzut amândoi de acord că sursele 
noastre de informare sunt sfinte. 

— Nu vrei să nu mai foloseşti cuvintele astea atât de 
importante? 

— Sunt bucuroasă că, în cele din urmă, m-am întâlnit cu 
May-may. E atât de frumoasă. Şi copiii! 

Simţi cum atingerea lui revarsă un val de căldură. 

— S-ar putea cumva ca informaţia să nu fie corectă? 

— Nu, răpirile pentru a dobândi o răscumpărare sunt o 
veche artă a chinezilor. 

— O ticăloşie să te atingi de femei şi copii, spuse Struan şi 
rămase puţin pe gânduri. Cât mai stai aici? 

— Câteva zile. Horatio... Horatio se simte pierdut când 


rămâne singur. Apropo. Chen Sheng ştie şi el că vorbesc 
dialectul cantonez, bineînţeles. Acum ştie şi May-may. Am 
rugat-o să nu spună la nimeni. O să se ţină de cuvânt, da? 

— Da. Nicio teamă în privinţa asta. Dar am să-i amintesc şi 
eu, şi încercă să-şi scoată din minte pe May-may, pe copii, Wu 
Kwok şi navele incendiare şi cele trei jumătăţi de monedă care 
mai erau pe undeva. Pentru un secret am să-ţi destăinui şi eu 
unul. Nobila Casă dă un bal peste treizeci de zile. Bineînţeles 
că eşti şi tu invitată. 

— Ce idee minunată! 

— Şi oferim şi un premiu. O mie de guinee pentru cea mai 
bine îmbrăcată doamnă. 

— Dumnezeule, 'Tai-Pan, o să ţi se scoată ochii! 

— Aristotle va fi judecătorul. 

— Dar şi aşa tot o să-ţi scoată ochii! şi ochii ei părură să-şi 
schimbe culoarea. Ar trebui să nu uiţi, Tai-Pan. Acum eşti cea 
mai bună partidă din toată Asia. 

Fata râse pe jumătate în batjocură. 

— Ar fi bine să-ţi alegi o nevastă acum cât mai e vreme. O 
mulţime de fetişcane o să-şi arate nurii în faţa dumitale şi nu 
puţine mame o să se străduiască să-ţi bage fata în pat. 

— Să nu mai vorbeşti aşa! 

— Să nu spui că nu te-am prevenit, flăcăule. O mie de 
guinee? Cred că mi-ar place şi mie să câştig premiul ăsta! 
Deodată starea ei sufletească se schimbă. După cum bine ştii, 
am din ce să-mi rostuiesc o rochie pentru un bal ca ăsta, dar 
dacă am să fac prostia asta atunci am să stric reclama pe care 
o are Mary Sinclair pe care o cunoaşte lumea. Toţi ştiu că 
suntem săraci ca nişte culi. 

— Dar nimeni nu spune că nu pot să-ţi dăruiesc eu o astfel 
de rochie. Sau cel puţin nu mă împiedică nimic ca să-ţi fac 
oferta asta prin Horatio. Ce zici? 

— Dumnezeule, 'Tai-Pan, chiar o s-o faci? Am să-ţi dau banii 
înapoi. 

— Dacă încetezi să mai pomeneşti în deşert numele lui 
Dumnezeu, atunci da. Dar un cadou e totuşi un cadou! spuse el 
şi rămase pe gânduri cercetând-o. Te-ai mai gândit în ultima 
vreme la mătuşa ta Wilhelmina? 

— La cine? 

— La verişoara de-a doua a mamei tale care s-a mutat în 


Olanda. 

— Care? 

— Moştenitoarea... cea care îţi poate lăsa moştenire la 
rândul ei o groază de bani. 

— N-am nicio rudă în Olanda. 

— Poate că maică-ta a uitat să-ţi spună. Poate că un avocat 
din Amsterdam o să-ţi scrie că ai primit o moştenire, zise el şi 
îşi aprinse o ţigară. Când eşti o moştenitoare bogată, poţi să-ţi 
permiţi să cheltuieşti o groază de bani fără să te mai fereşti. 
Nu? 

— Dar... dar, şi deodată se întunecă. Ce-o să spună Horatio? 

— Mătuşa Wilhelmina îi poate lăsa şi lui două mii de guinee. 
Dar cea mai mare parte ţie. Aşa îi plac ei nepoatele mai ales. 
Maică-ta a fost favorita ei... ciudat că nimeni nu ţi-a spus nimic, 
nici ţie, nici lui Horatio despre ea. Sărmana mătuşa Wilhelmina. 
A murit chiar ieri. 

Mary făcu ochii mari de emoție. 

— Tai-Pan, poţi să mă... o să faci? 

— E nevoie de trei luni ca o scrisoare să ajungă la Londra. O 
lună pentru a pune la cale lucrurile în Olanda. Trei luni ca să 
ajungă hârtiile aici. Peste şapte luni eşti moştenitoare. Dar în 
tot acest timp trebuie să joci rolul peştelui care nu scoate o 
vorbă. Şi să fii tare uimită când se va întâmpla ce trebuie să se 
întâmple. 

— Da, iartă-mă... sunt copleşită de... Dar să nu ai nicio grijă. 
Să nu ai grijă. Dacă o iau puţin razna şi mă apucă plânsul sau 
chiar tip... Te divinizez, Tai-Pan. 

Zâmbetul se şterse de pe faţa lui. 

— Să nu mai spui una ca asta! 

— N-am mai spus-o niciodată, şi poate că nici n-am s-o mai 
spun vreodată. Dar pentru mine eşti un Dumnezeu. 

Se întoarse şi o porni singură spre interiorul insulei. Struan 
o urmări o vreme cu privirea, apoi se îndreptă spre Gordon 
Chen. Cu fiecare zi ce trecea, acesta arăta tot mai chinez, se 
gândi Struan. În radă, barca cea mare cu Orlov şi Mauss era 
încă destul de departe de China Cloud. Grăbiţi-vă, pentru 
Dumnezeu. Skinner îi ieşi îngrijorat înainte. 

— Bună ziua, domnule Struan. 

— Hello, domnule Skinner. 

— Mare zi pentru Orient, aşa-i? 


— Mda, dacă vrei să mă ierţi, trebuie să... 

— Domnule Struan, n-am să vă rețin decât un minut. Am 
încercat să vă întâlnesc aseară. Skinner cobori vocea, asuda 
mai mult decât de obicei şi cam puţea, ca de obicei. Poliţele 
Nobilei Case sunt scadente azi, mi-am amintit eu. 

— A, ţi-ai amintit! 

— Vor fi onorate? 

— Domnule Skinner, ai avut vreo îndoială? 

— Circulă nişte zvonuri despre un tezaur. 

— Am auzit şi eu. 

— Sper că sunt adevărate. Nu prea mi-ar place ca Oriental 
Times să intre pe mâinile altui proprietar. 

— Nici mie. În seara asta am să-i dau un articol de mare 
interes. Dar acum mă ierţi, te rog. 

Skinner îl urmări pe Struan care se apropia de Gordon Chen, 
şi tare ar fi dorit să poată trage şi el cu urechea la discuţia lor. 
Apoi îi zări pe Brock şi familia lui discutând cu Nagrek Thumb. 
O zi mare, se gândi el încântat, în vreme ce se îndrepta greoi 
spre ei. Cine o să pună mâna pe gorganul acela? 

— Sir, mi-a părut atât de rău când am auzit de nenorocirea 
care v-a lovit, începu Gordon Chen. Am vrut să vin să vă spun 
condoleanţe, dar n-am fost destul de vrednic ca să-mi împlinesc 
datoria asta. Dar m-am rugat. 

— Iţi mulţumesc. 

— Mama mi-a cerut să vă spun că ea va ţine cele o sută de 
zile de doliu, cum e obiceiul. 

— Te rog să-i spui că nu e nevoie, îi răspunse Struan, deşi 
ştia că ea tot va face aşa cum socoteşte de cuviinţă. Ei, şi acum 
spune-mi ce-ai mai făcut de când nu te-am mai văzut? 

— Nimic deosebit, sir. M-am străduit să-l ajut pe Chen Sheng 
să dobândească nişte credit pentru Nobila Casă. Dar tare mi-e 
teamă că nu prea am reuşit. 

Vântul îi înşfăcase coada din creştetul capului şi i-o flutura. 

— Tare greu să pui mâna pe credit, îi replică Struan. 

— Da, aşa-i. Îmi pare tare rău. 

Gordon Chen se gândi o clipă la imensa cantitate de argint 
din cala navei China Cloud şi simţi cum îl cuprinde admiraţia 
faţă de părintele său. Chiar în dimineaţa aceea auzise 
zvonurile, şi ele veneau să le completeze pe celelalte ce-şi 
croiseră drum spre Tai Ping Shan: că Tai-Panul reuşise să 


treacă pe sub nasul atât de mult urâţilor Manchu tezaurul din 
Canton. Dar nu scoase o vorbă despre renaşterea Nobilei Case, 
pentru că lucrul acesta n-ar fi fost politicos. 

— Poate că a venit vremea să ai şi tu nişte credit. Aş putea 
să rezolv eu treaba asta. Să zicem un lac de argint. 

Prin ochii lui Gordon Chen trecu o străfulgerare, şi abia putu 
să îngaime: 

— E un credit imens, sir. 

— Tu îţi păstrezi un sfert din profit, eu iau celelalte trei 
sferturi. 

— Cât se poate de cinstit, sir, îi răspunse Gordon Chen care- 
şi adună iute mintea descumpănită scurt timp. Foarte generos 
din partea dumneavoastră. În vremuri atât de grele ca acelea 
pe care le trăim, e cât se poate de generos. Dar dacă aş avea 
posibilitatea să dobândesc două treimi, iar dumneavoastră o 
treime, atunci asta m-ar ajuta foarte mult ca să vă sporesc 
profitul în chip considerabil. Chiar în chip foarte considerabil. 

— Şi eu mă aştept ca acest profit să fie considerabil! spuse 
Struan şi-şi aruncă trabucul. O să fim atunci parteneri. Tu 
jumătate, şi eu jumătate. E o înţelegere particulară între noi 
doi. Şi rămâne o taină. O să întocmeşti registre şi prezinţi 
socotelile în fiecare lună. Ne-am înţeles? 

— Ne-am înţeles. Tai-Pan, sunteţi chiar mai mult decât puţin 
generos. Mulţumesc, sir! 

— Caută-mă diseară şi am să-ţi dau hârtiile necesare. O să 
fiu la bordul navei Resting Cloud. 

Gordon Chen se simţi atât de fericit, încât îi venea să sară în 
sus de bucurie şi să ţipe cât îl ţinea gura. Nu putea să înţeleagă 
de ce tatăl său se arătase atât de generos. Ştia însă că acel lac 
de argint se afla în mâini bune şi că se va înmii. Dacă va avea 
parte de un joss bun. Apoi îşi aduse aminte de Hung Mun Tong 
şi se întrebă dacă credinţa faţă de thong va intra în conflict cu 
credinţa sa faţă de acest părinte. Şi dacă se va întâmpla aşa, 
care va fi mai tare. _ 

— Nici nu pot să vă mulţumesc îndestul, sir. Înțelegerea asta 
e valabilă de îndată? 

— Da. M-am gândit că s-ar putea să vrei să participi la 
licitaţia pentru terenuri. 

— Am socotit... Gordon Chen se opri brusc. 

Culum, cu o figură morocănoasă, se apropie de ei. 


— Hello, Culum, îl întâmpină Struan. 

— Hello, tată. 

— Ţi-l prezint pe Gordon Chen. Fiul meu Culum, spuse 
Struan, brusc conştient de liniştea care cuprinsese mulţimea de 
pe plajă şi de privirile atente ale tuturor. Gordon Chen făcu o 
plecăciune. 

— Sunt onorat să vă întâlnesc, domnule. 

— Culum, Gordon e fratele tău vitreg, preciză Struan. 

— Ştiu, răspunse Culum, întinzându-i mâna. Încântat să te 
cunosc. 

Năucit de a-l auzi pe Struan declarând deschis că el e fiul 
său, Gordon strânse timid mâna celuilalt. 

— Mulţumesc, mulţumesc tare mult. 

— Ce vârstă ai tu, Gordon? îl întrebă Culum. 

— Douăzeci, domnule. 

— Fraţii vitregi ar trebui să se adreseze unul altuia cu 
numele de botez, nu-i aşa? 

— Dacă asta vă face plăcere. 

— Şi acum trebuie să ne cunoaştem mai bine! spuse Culum 
întorcându-se spre Struan, ce era mişcat de felul în care fiul 
său îl acceptase pe Gordon. Îmi pare rău că te-am necăjit. Dar 
voiam să-l cunosc pe Gordon, spuse el şi se îndepărtă iute. 

Struan auzi cum liniştea de dinainte se risipi în clipa în care 
plaja aceea încremenită o vreme prinse din nou viaţă. Şi fu mai 
ales uimit să vadă că pe faţa lui Gordon Chen curgeau lacrimi. 

— Iertare... eu... eu am aşteptat clipa asta de o viaţă, 
domnule Struan. Mulţumesc, mulţumesc tare mult, îi spuse 
poticnindu-se în cuvinte Gordon Chen. 

— Flăcăule, cei mai mulţi îmi spun „ITai-Pan”. Să-l lăsăm la o 
parte pe „domnule Struan”. 

— Da, Tai-Pan, spuse Gordon Chen, făcând o plecăciune şi se 
îndepărtă. 

Când Struan porni pe urmele lui Culum, zări barca oficială a 
lui Longstaff atingând ţărmul. Era însoţit de amiral şi de un 
grup de ofiţeri de marină. Între ei şi Horatio. Bun, se gândi 
Struan. Şi acum cu Brock. li făcu semn cu mâna lui Robb şi 
arătă spre Brock. Robb încuviinţă dând din cap. O părăsi pe 
Sarah şi îl ajunse din urmă pe Culum. Amândoi se îndreptară 
spre Struan. 

— Robb, ai hârtiile la tine? 


— Da. 

— Atunci haidem. Să ne luăm poliţele înapoi, şi Struan îi 
aruncă o privire lui Culum. Flăcăule, nu ai de ce să fii nervos. 

— Da. 

Merseră puţin şi Struan îi spuse: 

— Sunt bucuros că l-ai cunoscut pe Gordon. Mulţumesc, 
Culum. 

— Am... am vrut eu să-l întâlnesc chiar azi. Când eşti şi tu. 
Aşa... În văzul tuturor... 

— De ce? 

— Nu spui tu că asta înseamnă a-ţi ţine obrazul la mare 
cinste, ceea ce-i atât de important? 

— Cine ţi-a spus de Gordon? 

— Când m-am întors de la Canton, am auzit şi eu nişte vorbe. 
Oamenii sunt totdeauna fericiţi să-ţi aducă la cunoştinţă veştile 
proaste! 

Şi îşi aduse aminte de zâmbetele răutăcioase ale celor mai 
mulţi dintre negustori şi nevestele lor atunci când îi întâlnise: 
„Flăcăule, ne pare atât de rău că te-ai nimerit şi tu într-un 
moment atât de prost. Mare păcat că Nobila Casă nu mai 
există. Fără ea, nu va mai fi ca înainte”, spuneau ei pe diferite 
tonuri. Dar Culum ştia că toţi nu mai puteau de bucurie, 
încântați să vadă compania umilită în felul acesta. Mătuşa 
Sarah fusese cea care îi deschisese ochii cu adevărat, arătându- 
i cât era de naiv. Se plimbau amândoi pe Drumul Reginei şi 
tocmai treceau pe lângă nişte eurasieni, primii pe care-i vedea 
în viaţa lui, un băiat şi o fetiţă, şi o întrebase pe mătuşă-sa de 
ce naţionalitate erau, şi de unde apăruseră. 

— Ei, începu ea, sunt metişi, jumătate englezi, jumătate 
păgâni. Mulţi dintre negustori au prăsit pe aici bastarzi cu 
iubitele lor nebotezate. Bineînţeles că totul e ţinut în mare 
taină, dar ştie toată lumea. Şi unchiul tău Robb e tatăl unui 
astfel de copil. 

— Cum? 

— Am expediat-o şi pe maică-sa şi pe odrasla ei acum câţiva 
ani în urmă. Şi lucrurile n-ar fi stat chiar atât de rău dacă 
femeia aceea ar fi fost creştină şi ceva mai drăguță. Atunci 
măcar aş fi înţeles şi eu. Dar era... nu, să lăsăm asta. 

— Tata... are şi el vreun copil... din ăsta? 

— Nu ştiu dacă mai are copii, Culum. Dar un băiat tot are, şi 


lucrează pentru compradorele său, şi-l cheamă Gordon Chen. 
Tatăl tău are un ciudat simţ al umorului şi i-a pus un nume de 
botez care aparţine clanului. Am auzit că a fost şi botezat 
creştineşte. Socot că e şi asta ceva. Poate că nici n-ar fi trebuit 
să-ţi spun toate astea, Culum. Dar cineva tot ţi-ar fi spus şi e 
mai bine să afli adevărul de la cineva din neamul tău, decât să 
auzi cum se şopteşte pe la spatele tău. Da, ai cel puţin un frate 
vitreg în Asia. 

În noaptea aceea n-a fost în stare să închidă ochii deloc. A 
doua zi, a luat-o disperat pe țărm. Nişte ofiţeri de marină, între 
ei şi Glessing, jucau cricket, şi fusese invitat să vină să 
completeze echipa. Când fusese rândul lui la bătaie, lovi cu tot 
năduful, răzbunându-se pe minge, parcă vrând s-o ucidă, şi o 
dată cu asta şi ruşinea care-l frământa. A jucat strălucit, dar 
jocul nu i-a adus nicio bucurie. Mai apoi Glessing îl luase 
deoparte şi-l iscodise să afle ce păţise. Şi-i mărturisise totul 
dintr-o suflare. 

— Nu-l aprob pe tatăl dumitale, după cum fără îndoială ştii 
bine, îi replicase Glessing. Dar asta n-are nimic a face cu viaţa 
lui personală. Ca şi tine, m-am izbit şi eu de aceleaşi probleme. 
Ştiu şi eu că tatăl meu are o iubită în Maida Vale. Şi doi băieţi 
şi o fată. Nu mi-a pomenit niciodată de ei, deşi cred că el ştia că 
ştiu şi eu. Tare încâlcită treabă, dar ce poate face omul? Poate, 
când am să ajung şi eu la vârsta lui, am să procedez şi eu la fel. 
Am să aştept şi am să văd. 'Nenţeles e tare afurisită treabă să 
ştii că ai un frate vitreg care-i corcitură. 

— Îl cunoşti? 

— L-am văzut de câteva ori. Dar n-am vorbit cu el niciodată, 
deşi am auzit că e un băiat cumsecade. Ascultă-mi sfatul... 
ăăă... ce face taică-tu cu viaţa lui personală îl priveşte pe el şi 
nu trebuie să te deranjeze pe tine. Indiferent cum e, ai numai 
un singur tată. 

— Nu eşti de acord cu ce face, dar îi ţii partea. De ce? 

Glessing ridică din umeri. 

— Poate pentru că am învăţat că păcatele tatălui îl privesc 
numai pe el şi nu pe fiul său. Poate pentru că Tai-Panul e un 
marinar mai bun decât am să ajung eu vreodată, şi conduce cea 
mai minunată flotă de splendide nave de pe faţa pământului... 
şi se poartă cu oamenii lui aşa cum trebuie să se poarte, le dă 
mâncare bună, îi plăteşte bine, dorm omeneşte şi nu aşa cum 


muncim noi, cu ce se îndură parlamentul ăsta afurisit să ne 
dea, nici măcar banii aceia blestemaţi, şi în loc de echipaje, 
oameni aflaţi la ananghie, sau nişte amărâţi de candidaţi la 
spânzurătoare. Poate pentru că el a botezat Promontoriul 
Glessing cu numele meu, sau poate pentru că e Tai-Pan. Poate 
pentru că familia Sinclair îl admiră atât de mult. Nu ştiu ce să-ţi 
zic. Nu mă feresc să-ţi spun că dacă primesc vreodată ordinul 
să mă iau pe urmele lui, am să mă duc să pun mâna pe el doar 
în limitele legii şi sper, în numele lui Dumnezeu, că va reuşi şi 
de data asta să-l tragă pe sfoară pe viermele ăla necioplit de 
Brock. N-aş putea să-l sufăr pe ticălosul acela să fie Tai-Pan. 

Din ziua aceea Culum se întâlnise mereu cu Glessing. Şi 
între ei încolţi o prietenie. 

Culum continuă să-i răspundă foarte încurcat lui Struan: 

— Astăzi, ei, când te-am văzut împreună cu Gordon Chen, l- 
am întrebat pe George Glessing. A fost destul de onest şi mi-a 
spus. 

Struan se opri brusc. 

— Vrei să spui că din partea mea nu a fost cinstit că nu ţi-am 
spus nimic până acum? 

— Nu. Doar nu trebuie să te justifici în faţa mea pentru ceea 
ce faci. Nu faţă de mine. Doar un tată nu trebuie să se explice 
dinaintea fiului său. Nu-i aşa? 

— Gordon e un băiat minunat, interveni Robb stângaci. 

— De ce ai dorit să afli ce vârstă are? îl întrebă Struan pe 
Culum. 

— E de aceeaşi vârstă cu mine, da? 

— Da, şi? 

— Tată, n-are nicio importanţă. 

— Ba da. Pentru tine are importanţă. De ce? 

— O problemă de morală, zic eu. Dacă suntem de aceeaşi 
vârstă mama lui a fost... - e potrivit cuvântul concurentă? - cu 
mama mea. 

— Da, concurentă ar fi cuvântul potrivit. 

— Dar şi cuvântul adulter ar fi potrivit aici, nu-i aşa, sir? 

— Unul dintre adevărurile care-l guvernează pe un bărbat e 
şi acela că adulterul e la fel de inevitabil ca moartea şi răsăritul 
soarelui. 

— Dar poruncile Domnului nu glăsuiesc aşa, spuse Culum şi 
evită privirea tatălui său. Uite, a venit Longstaff şi licitaţia o să 


înceapă, mai îngăimă el. 

— De asta eşti tu atât de neliniştit pentru că te-ai întâlnit cu 
Gordon Chen şi mă cântăreşti cu cântarul poruncilor 
Domnului? 

— Tată, aşa-i că pentru întâlnirea cu Brock nu ai nevoie de 
mine? Dacă nu te supără, eu cred că... am să mă duc să văd 
dacă totul e în regulă. 

— Fă cum crezi, fiule. Dar eu socot că ar trebui să mergi cu 
noi. E un prilej cu care rar te întâlneşti. Dar tu fă cum crezi. 

Struan îşi reluă drumul. Culum şovăi, apoi îl ajunse din 
urmă. Drumul Reginei se îndrepta spre vest dinspre valea ce 
dădea spre țărm. După o milă ajungeai la corturile militarilor 
marini, care păzeau magaziile de aprovizionare ale marinei ce 
sporeau mereu; la altă milă distanţă erau şirurile de corturi ale 
soldaţilor de lângă Promontoriul Glessing, unde se termina 
Drumul Reginei. lar pe panta de deasupra promontoriului lui 
Glessing, se ridicase Tai Ping Shan, legat de țărm printr-un 
nesfârşit şir fremătător de chinezi, cocoşaţi sub poverile ce 
constituiau avuţia lor. Şirul acela era în permanentă mişcare şi 
se alimenta fără încetare de la joncile şi sampanele ce soseau 
continuu. 

— Bună ziua, Excelenţă, spuse Struan, ridicându-şi pălăria 
când se întâlniră cu Longstaff şi anturajul său. 

— A, Dirk, bună ziua. Salut, Robb, spuse Longstaff fără să se 
oprească. Culum, nu sunteţi gata să începeţi? 

— Într-un minut, Excelenţă. 

— Păi, să ne grăbim. Trebuie să mă-ntorc la bord. Ei? şi-i 
aruncă lui Struan aşa din mers de parcă şi-ar fi adus aminte 
abia atunci să-i transmită câteva cuvinte insultătoare: Dirk, îmi 
pare bine că te-ai întors, după care îşi continuă drumul 
salutându-i pe ceilalţi. 

— În numai trei minute îşi schimbă el părerea, spuse Struan. 

— Tâmpit demn de tot disprețul, lovi-l-ar frenţia de idiot! 
mârâi Culum în şoaptă. Mulţumesc lui Dumnezeu că asta-i 
ultima zi în care-l mai slujesc. 

Struan clătină din cap: 

— Dacă aş fi în locul tău, aş folosi slujba asta de aghiotant al 
secretarului colonial în folosul meu. 

— Cum? 

— Acum avem din nou puterea în mâinile noastre. Dar numai 


mâna lui poate transforma, cu o semnătură, o hârtie în lege. Şi 
mâna lui trebuie condusă şi de acum încolo, drept? 

— Da, aşa cred şi eu, da, se grăbi să-i răspundă Culum. 

În vreme ce Struan şi ai lui se apropiau de familia Brock, pe 
plajă se lăsă deodată linişte şi toată frăsuiala aceea se domoli. 
Gorth şi Nagrek Thumb îi încadrau pe Brock, Liza şi fetele lor. 
Skinner începu să fluiere neauzit şi se trase mai aproape. 
Aristotle Quance şovăi chiar în clipa în care voia să mai pună o 
trăsătură de penel pe pânză, şi numai cei prea tineri nu 
simțeau momentul acela de tensiune, şi nici nu urmăreau 
scena, nici nu ascultau. 

— Bună ziua, doamnelor şi domnilor, spuse Struan, săltându- 
şi pălăria. 

— "Ziua, domnule Struan, spuse Liza Brock politicoasă. Le 
ştii pe Tess şi Lillibet, aşa-i? 

— Bineînţeles. Bună ziua, domnişoarelor, spuse Struan când 
fetele făcură o reverență, şi observă că Tess crescuse destul de 
mult de când n-o mai văzuse. Ei, şi acum putem să ne încheiem 
socotelile, îi spuse el lui Brock. 

— Acum e taman cât se poate de bine. Liza, tu şi fetele, 
înapoi pe navă. Lillibet, tu să-ţi mai ţii mânuţele la locul lor şi 
să nu le tot vâri în mare că ai să rămâi fără ele. Şi ai grijă să nu 
cazi peste bord. Tess, iubirea mea, ai grijă de tine şi de Lillibet. 
Acu ştergeţi-o, şi ascultaţi-o pe mă-ta. 

Fetele făcură iute câte o plecăciune şi o porniră în fugă 
înaintea mamei lor, bucuroase că fuseseră expediate de acolo. 

— Plozii nu prea au ce căuta pe nave, aşa-i? făcu Brock. Că 
nu-i poţi urmări pe toţi să vezi pe unde mai mişună. Şi-i destul 
ca să te scoată din minţi. 

— Mda, făcu Struan şi-i înmână lui Gorth poliţa de bancă. 
Gorth, acum suntem chit. 

— Mulţam, îngăimă el şi începu să examineze cu mare 
atenţie hârtia. 

— Poate că ai vrea să dublezi suma. 

— Cum? 

— Un pariu de încă douăzeci de mii de lire spune că una 
dintre navele noastre o să vă întreacă pe drumul spre casă. 

— Mulţam, dar se zice că banii nu se ţin de poala nebunului. 
Şi eu nu-s nici nebun şi nici... mort după pariuri, spuse Gorth 
privind mai departe cecul. Banii îmi prind al naibii de bine. Poa’ 


cumpăr şi eu o ciozvârtă din gorganul acela de la tata. 

Struan se schimbă la faţă. 

— Haideţi să mergem spre cortul acela, spuse el şi o luă 
înainte. Robb şi Culum porniră după el, cel dintâi simțindu-se 
fericit că frate-său era Tai-Pan al Nobilei Case, pentru că 
vechile lui temeri îi reveniseră: Cum am să reuşesc eu să mă 
descurc cu Brock, cum? 

Struan se opri în faţa cortului şi-i făcu un semn din cap lui 
Cudahy. 

— Haideţi, flăcăi, le spuse el celor câţiva marinari care erau 
cu el. Fuga! 

Spre uimirea tuturor celor din jur, marinarii făcură cortul să 
se prăbuşească. 

— Tyler, poliţele noastre plătibile la vedere, dacă eşti bun! 

Cu multă băgare de seamă, Brock scoase poliţele din 
buzunar. 

— Op’ su’ de mii douăjpatru de mii de parale. 

Struan îi dădu poliţele lui Robb, care le verifică rând cu rând 
cu mare atenţie, comparându-le cu copiile. 

— Mulţumesc, îi spuse Struan. Acum eşti dispus să semnezi 
şi tu asta? 

— Ce mai e şi asta? 

— Confirmarea de primire. 

— Da’ un'e-i cecul tău de bancă? îl întrebă Brock bănuitor. 

— Ne-am hotărât să plătim peşin, îi replică Struan. 

La această replică, marinarii traseră deoparte cortul 
prăbuşit: ascunzând aproape cu totul grămada de butoaie 
goale, se ridicau nişte pereţi perfect aliniaţi din lingouri de 
argint. Sute şi sute de cărămizi strălucind în bătaia soarelui 
voalat. Brock se holbă fascinat la lingouri şi asupra Hong Kong- 
ului se lăsă o tăcere groaznică. 

— Nobila Casă a hotărât să plătească peşin, rupse liniştea 
Struan cu o mină foarte degajată, apoi aprinse un chibrit, şi-l 
apropie de sulul de poliţe plătibile la vedere, scoase din 
buzunar trei trabuce, le oferi câte unul lui Robb şi Culum, şi le 
dădu foc de la hârtiile de bancă ce ardeau. Totul a fost cântărit 
cu grijă, Tyler, dar dacă vrei să mai verifici şi tu avem o 
balanţă. 

Lui Brock îi năvăli sângele în obraz. 

— Să dea Dumnezeu să putrezeşti în iad! 


Struan lăsă hârtiile carbonizate să cadă la pământ şi le 
acoperi cu nisip. 

— Domnule Cudahy, mulţumesc. Poţi să pleci cu oamenii pe 
Thunder Cloud. 

— "Nţeles, sir! şi Cudahy şi oamenii lui mai aruncară o dată o 
ultimă privire acelui tezaur după care li se scurgeau ochii şi 
apoi se repeziră spre bărcile lor. 

— Şi cu asta basta, le spuse Struan lui Robb şi Culum. Acum 
ne putem apuca să ne ocupăm de cumpărarea terenurilor. 

— Dirk, straşnică brodeală. A fost o idee nemaipomenită. 

Culum se uită în jur, cercetând plaja. Văzu lăcomia şi invidia 
de pe feţele oamenilor, ochii care-i urmăreau cu fereală. 
Doamne, mulţumescu-ţi, îngăimă el abia şoptit, fiindcă mi-ai 
îngăduit să fiu şi eu o părticică din Nobila Casă. Mulţumescu-ţi 
ţie, Doamne, că mi-ai îngăduit să fiu unealta ta. 

Brock îşi reveni deodată după acest şoc. 

— Gorth, adu-ţi ortacii la țărm şi dă-i zor, cât mai iute. 

— Ce? 

— Fir-ar a naibii, dă-i zor, cât mai iute, şuieră Brock cu voce 
scăzută, dar plină de furie. Înarmaţi cu toţii, într-un minut o să 
ne trezim pe cap cu toţi piraţii din Asia. 

Gorth o luă la fugă. Brock îşi smulse de la brâu pistoalele şi i 
le întinse lui Nagrek. 

— Dacă se apropie cineva la mai mult de cinci iarzi, îi zbori 
creierii! şi se îndreptă cu paşi mari spre Longstaff. Înălţimea 
voastră, po’ să-mprumut şi io nişte soldaţi? În alt chip o să 
avem o groază de necazuri. 

— Hmm? Soldaţi? Soldaţi? îngăimă Longstaff clipind din 
ochi, în vreme ce se uita la tezaurul de pe țărm. Afurisită 
treabă. Chiar e argint adevărat. Chiar tot. Afurisită treabă, opt 
sute de mii de lire să facă? Parcă aşa spuneai. 

— Chiar oleacă mai mult, îi replică Brock nerăbdător. 
Soldaţi. Militari, marinari. Oricare are o armă la el. Să 
păzească comoara asta, la dracu! 

— A! Înarmaţi! Bineînţeles. Domnule amiral, eşti amabil să 
te ocupi de treaba asta, te rog? 

— Atenţie la mine! strigă amiralul, înfuriat la culme de 
lăcomia pe care o citea pe fiecare chip, chiar şi pe cele ale 
ofiţerilor din marina regală; militarii, marinarii, infanteriştii se 
apropiară în fugă. La cincizeci de paşi de tezaur, formaţi un 


cerc. Nimeni nu are voie să se apropie. Aţi priceput? şi-i aruncă 
o privire fioroasă lui Brock. Vreme de un ceas eu răspund de 
siguranţa argintului. Peste o oră îl las unde se găseşte. 

— Mulţam, mulţam tare mult, dom’ amiral, îi răspunse Brock 
stăpânindu-şi o înjurătură. 

Se uită spre larg: barca lui Gorth se îndrepta spre White 
Witch, oamenii vâslind din răsputeri. O oră poa' c-ajunge, se 
gândi el, blestemând şi tezaurul şi pe Struan. Cum naiba am să 
reuşesc eu să mă scap de atâta amar de argint? Pe-a cui 
semnătură să te mai încrezi acum? Că războiu' stă să-nceapă şi 
comerţ ioc, ei? De-ar fi fost negoţ cât de cât, aş fi plătit pentru 
ceaiul întregului sezon. Da’ de’ nu poa’ nimeni garanta negoţul, 
ei, atunci hârţoagele tuturor companiilor nu-i decât hârtie 
moartă, în afară de cele ale afurisitei de Nobile Case. Şi nici vo’ 
bancă, nici v'un safe de tezaur, şi nu eşti nici tu în siguranţă 
până nu te scapi de argintu' ăsta. Ți-e viaţa la mare ananghie. 
Pen' numele lui Dumnezeu, trebuia să-ţi treacă şi ţie prin minte 
ce te aşteaptă. Trebuia să-ţi treacă prin diblă că ticălosul ăla 
stricat o să-ţi joace un renghi ca ăsta. Te-a prins în capcană 
bine de tot. Brock izbuti să-şi desprindă gândurile de fascinația 
tezaurului şi să se uite la Struan. li zări zâmbetul batjocoritor şi 
simţi cum îl copleşeşte furia. 

— Pen' numele lui Dumnezeu, ziua asta încă nu s-a încheiat 
de tot. 

— Tyler, ai mare dreptate, îi răspunse Struan. Mai avem 
ceva de lichidat. 

— Mda, mârâi Brock şi începu să-şi croiască drum prin 
mulţimea tăcută către platformă. 

Deodată pe Culum îl cuprinse din nou neliniştea, încă mai 
groaznică decât înainte. 

— Ascultă, tată, spuse el dintr-o suflare, cu voce scăzută. 
Unchiul Robb are dreptate. Brock o să te lase descoperit taman 
când licitaţia o să se ridice... 

— Fiule, te rog, în numele lui Dumnezeu, nu începe din nou. 
Gorganul aparţine Nobilei Case. 

Culum se uită ţintă la taică-său şi se simţi neajutorat. Apoi se 
îndepărtă brusc. 

— Ce naiba l-o fi apucat? îl întrebă Struan pe Robb. 

— Habar n-am. Toată ziua a fost aşa apucat, ca o căţea în 
călduri. 


În clipa aceea Struan o văzu pe Sarah stând la marginea 
mulţimii, cu Karen alături de ea, albă la faţă, ca o statuie. Il 
apucă pe Robb de mână şi-l conduse spre ele. 

— Robb, încă nu i-ai spus nimic soţiei tale Sarah, aşa-i? Că o 
să mai stai, ei? 

— Nu. 

— Atunci acum e momentul potrivit. Acum când eşti din nou 
om bogat. 

Ajunseră lângă Sarah, dar aceasta nici nu-i observă: 

— Hello, unchiule Dirk, îl întâmpină Karen. Pot să mă joc şi 
eu puţin cu cărămizile acelea ale dumitale atât de frumoase? 

— Dirk, chiar sunt adevărate, adevărate? îl întrebă Sarah. 

— Da, Sarah, răspunse Robb în locul lui. 

— Numai Dumnezeu ştie cum ai izbutit să pui mâna pe atâta 
argint, Dirk, dar eu îţi mulţumesc! Se crispă de durere când 
pruncul din pântece îi dădu un ghiont, şi se grăbi să-şi scoată 
sărurile. Asta înseamnă că... că... suntem salvaţi? 

— Da, îi răspunse Struan. 

— Mami, pot să mă joc şi eu cu una dintre ele? ţipă Karen. 

— Nu, draga mea. Du-te mai încolo şi te joacă! îi spuse 
Sarah, care se îndreptă spre Struan şi-l sărută, în vreme ce 
lacrimile îi şiroiau pe faţă. Îţi mulţumesc. 

— Sarah, nu-mi mulţumi. Atâta metal preţios are un preţ 
foarte ridicat şi costă! Struan îşi duse mâna la pălărie şi se 
îndepărtă. 

— Robb, ce-a vrut să spună? 

Robb îi mărturisi. 

— Eu totuşi am să plec, spuse ea. De îndată ce-am să pot. De 
îndată ce se naşte copilul. 

— Da, aşa-i mai bine. 

— Mă rog lui Dumnezeu să nu mai dai niciodată de ea. 

— Ah, Sarah, n-o mai lua iar de la început. Azi e o zi atât de 
frumoasă. Suntem din nou bogaţi. Poţi de-acum să ai tot ce-ţi 
doreşti tu pe lumea asta. 

— S-ar putea să-mi doresc să am şi eu un bărbat care să-mi 
fie soţ cu adevărat! Sarah porni cu mers greoi spre barca cea 
mare, iar când Robb dădu s-o urmeze i-o reteză scurt: 
Mulţumesc, dar cred că ajung la bord şi singură. Karen, draga 
mea, haide. 

— Cum pofteşti, îi răspunse Robb şi porni cu paşi mari pe 


plajă. 

O vreme nu reuşi să-l vadă pe Struan în mulţimea aceea. 
Apoi, când se mai apropie de platformă, îl zări sporovăind cu 
Aristotle Quance. Se duse la ei. 

— Salutare, Robb, scumpule, îl întâmpină Quance expansiv. 
Minunată lovitură, tocmai îi spuneam Tai-Panului. Minunată. Pe 
măsura Nobilei Case; apoi se întoarse spre Struan şi pe faţa lui 
urâtă juca bucuria. Apropo, mi se pare că-mi datorezi cincizeci 
de guinee! 

— Nici pomeneală! 

— Portretul lui Culum. E tocmai gata, doar să-l expediez. 
Sper că n-ai uitat cumva. 

— A fost vorba de treizeci de guinee, şi ţi-am dat zece în 
avans, Dumnezeule. 

— Chiar mi i-ai dat? Fir-aş afurisit să fiu. Eşti sigur? 

— Unde-i Shevaun? 

— A pălit-o boala, aşa am auzit, biata fată. Quance luă o 
priză de tutun. Fiule, eşti un prinţ, asta eşti. Pot şi eu să 
împrumut nişte bani de la tine? Pentru o cauză dreaptă. 

— Ce fel de boală? 

Quance se uită cu grijă în jur şi spuse cu voce scăzută: 

— Lingoarea dragostei. 

— Pentru cine? 

Quance şovăi puţin: 

— Pentru tine, fiule. 

— Ah, Aristotle, du-te dracului, îi replică Struan acru. 

— Dacă vrei crezi, dacă nu, nu. Da’ eu ştiu ce spun. A 
întrebat de tine de mai multe ori. 

— În timpul şedinţelor când îţi pozează? 

— Care şedinţe? făcu Quance nevinovat. 

— Ştii tu bine care şedinţe. 

— Lingoarea dragostei, fiule! râse mărunţelul. Şi acum că 
mai şi eşti din nou bogat, nu-ţi rămâne decât să te trezeşti că ţi 
se taie picioarele şi în fân cu tine! Nemuritoarele testicule ale 
lui Zeus! Fata asta trebuie să fie minunată de tot. Şi numai 
cincizeci de guinee, şi o lună încheiată nu te mai bat la cap. 

— Şi care-i cauza aceea dreaptă de care vorbeai? 

— Chiar eu mi-s, fiule. Am nevoie de o cură. Am dus-o tare 
greu. 

— Mda. Cam ştiu eu care-i problema ta. Iar a dat strechea în 


tine. Scârbos pentru un om ajuns la vârsta ta! 

— Ar trebui să fii şi tu la fel de norocos, fiule. Trebuie să 
recunosc că-s un pictor minunat. Iar cincizeci de guinee pentru 
un biet sărman nu e prea mult. 

— O să-ţi primeşti cele douăzeci de guinee când o să primesc 
şi eu tabloul! Struan se aplecă spre el şi-i spuse în şoaptă, 
insinuant: Aristotle, vrei o comandă grasă? Să zicem de o sută 
de lire. În aur? 

Quance îi întinse de îndată mâna. 

— Eu ţi-s omul. Pe cine trebuie să omor? 

Struan începu să râdă, apoi îi spuse despre bal şi despre 
postul de arbitru. 

— Niciodată! Pe Dumnezeul meu! explodă Quance. Ce, am 
ajuns atât de nebun? Vrei să mă lase astea fără boaşe? Să mă 
bage în mormânt înainte de vreme? Să mă hăituiască orice 
muiere din Asia? Să nu mă mai pot apropia de niciuna? 
Niciodată! 

— Numai un bărbat cu ştiinţa ta, cu renumele tău, cu... 

— Niciodată, jur pe Dumnezeu. Şi asta să-mi propui chiar tu, 
prietenul meu de odinioară... pentru o mizerabilă sută de lire 
nenorocită şi să mă pui în pericol de moarte. Da, pe Dumnezeu, 
în pericol de moarte. Să ajung să fiu blestemat toată viaţa, urât, 
ruinat, mort înainte de vreme... Să zicem două sute? 

— Adjudecat! îi spuse Struan. 

Quance îşi aruncă pălăria în aer şi începu să ţopăie o gigă, 
ţinându-se de pântece. Apoi îşi aranjă frumos jiletca purpurie 
de mătase, îşi luă pălăria şi şi-o aşeză şmechereşte pe-o ureche. 

— Tai-Pan, eşti un prinţ. Cine altul decât mine, Aristotle 
Quance, ar îndrăzni să împlinească o astfel de ispravă? Cine 
altul decât mine ar fi o alegere mai bună? Perfectă. Ah, 
minunatule Quance! Prinţ al pictorilor! Două sute. În avans. 

— Numai după arbitraj. 

— N-ai încredere în mine adică? 

— Nu. S-ar putea s-o ştergi. Să te evaporezi. 

— M-aş scula şi din mormânt ca să arbitrez întrecerea asta. 
Dacă e să recunosc, aş fi făcut-o şi de bună voie. Da, să ştii, pe 
sângele lui Rembrandt, aş fi plătit eu de bună voie o sută de 
guinee pentru a avea cinstea asta, chiar dacă ar fi trebuit să mă 
târăsc în faţa lui Brock pentru a-i dobândi. 

— Cum? 


Quance îşi azvârli din nou pălăria în aer. 

— O, minunată, minunată zi! Ah, cât eşti de perfect, de 
minunat, Quance. Acum ţi-ai câştigat locul în istorie. 
Nemuritor, perfect Quance! 

— Aristotle, nu te înţeleg deloc, interveni şi Robb. Chiar vrei 
să joci rolul ăsta? 

Quance îşi ridică pălăria de pe jos, o scutură de nisip, în 
vreme ce ochii îi umblau jucăuşi. 

— Te-ai gândit vreodată ce avantaje îmi poate aduce un 
astfel de rol? Ei? Orice muiere din Asia asta o să fie dornică 
să... cum să zic asta mai bine... să-l cumpere pe arbitru 
dinainte, aşa-i? Dinainte. 

— Iar tu eşti gata să te laşi cumpărat! i-o trânti Struan. 

— Bineînţeles. Dar alegerea va fi cinstită. O alegere perfectă. 
O ştiu de pe acum pe cea care va câştiga. 

— Cine? 

— Încă o sută de lire? Azi? 

— Ce-o să faci tu cu atâţia bani? Robb, Cooper şi cu mine, ți- 
am dat până acum o avere. 

— Mi-aţi dat? Hai? Aveţi şi voi privilegiul de a sprijini 
nemurirea o dată. Curat privilegiu, pe bucile lui Lucifer. 
Apropo, în butoaiele alea e şi ceva brandy? Mă munceşte o 
nemuritoare sete. 

— Nu-i. Nicio picătură. 

— Ce barbarie, dezgustător! Quance mai luă o priză de tabac 
şi-l zări pe Longstaff îndreptându-se spre ei. Ei, copii, am şters- 
o. La bună vedere. 

Se îndreptă fluierând, şi trecând pe lângă Longstaff îşi ridică 
pălăria plin de gravitate. 

— Ei, Dirk, făcu Longstaff zâmbind cu gura până la urechi. 
Ce-i cu Aristotle de-i atât de vesel!? 

— Ca şi dumneavoastră, e vesel că Nobila Casă mai există. 

— Şi pe bună dreptate, ei? Longstaff se arăta bucuros şi plin 
de respect. Habar n-am avut până acum că în Asia poate exista 
atât de mult argint. Magnific gest să-ţi plăteşti creditorii în 
felul ăsta. Apropo, luăm cina împreună în seara asta? Sunt 
câteva probleme şi aş vrea să am şi părerea dumitale. 

— Will, îmi pare rău, dar în seara asta sunt ocupat. Să zicem 
mâine? Şi de ce să nu pofteşti la cartierul nostru general, la 
bordul navei Resting Cloud? La prânz. 


— La prânz ar fi taman perfect. Perfect. Sunt atât de... 

— Ah, că tocmai mi-am adus aminte, Will. De ce să nu 
contramandezi ordinul dat flotei de a se deplasa spre nord? 

Longstaff se încruntă. 

— Dar diavolii aceia au denunţat tratatul nostru, ei? 

— Da, asta a făcut-o împăratul Manchu. Dar acum vine 
perioada taifunurilor. Mai bine să ţinem toată flota laolaltă. La 
cheremul tău. 

Longstaff luă cu vârful degetelor o priză de tutun şi o trase 
pe nas, apoi îşi scutură cu grijă jaboul elegantei sale jiletci. 

— Amiralului nu-i pasă de taifunuri. Dar dacă tu zici aşa! 
Strănută. Şi dacă n-o pornim spre nord, atunci ce facem, ei? 

— Mai bine vorbim despre astea mâine, bine? 

— IÎnţelept cumpănit. Când te culci să te gândeşti la treaba 
asta. Asta-i şpilul, ei? Sunt bucuros să pot beneficia de sfaturile 
tale din nou. Ei, se pare că începem. Apropo, sunt încântat şi de 
isprava pe care ai făcut-o. 

Longstaff se îndepărtă înveselit. 

— Ce-a vrut să zică cu treaba asta? îl întrebă Robb. 

— Habar n-am. Bănuiesc că-i vorba de tezaur. Ascultă, Robb, 
mâine îl întâmpini tu, îi spuse Struan. Şi-i spui ce are de făcut. 

— Adică ce? făcu Robb şi chipul lui se boti într-un fel de 
zâmbet. 

— Să pună mâna pe Forturile Bogue. Apoi să dea o lovitură 
de moarte Canton-ului. De îndată. Şi să oblige Canton-ul să 
plătească răscumpărarea. Şase milioane de taeli de argint. Şi 
apoi, când vânturile vor fi prielnice, flota spre nord. Exact ca 
data trecută. 

— Dar el vrea să discute cu tine. 

— Acum poţi să-l joci pe degete. A avut prilejul să vadă 
tezaurul şi el. 

— În mine n-o să aibă la fel de multă încredere ca în tine. 

— În vreo cinci luni de zile va trebui să aibă încredere şi în 
tine. Sarah cum a primit veştile? 

— Aşa cum te-ai gândit. Oricum, ea tot pleacă! Robb se uită 
la platforma unde se stârnise un fel de tulburare: Longstaff 
urca treptele. Dirk, ai fost atât de cumsecade cu el, chiar şi 
după ce s-a purtat atât de jignitor. Dar acum ştiu bine că l-ai 
trecut şi pe el la răboj. Aşa-i? 

— E doar primul guvernator al Hong Kong-ului. Guvernatorii 


sunt numiţi doar pentru patru ani. E destul timp, ba încă şi cu 
prisosinţă, să ne răfuim şi cu Longstaff. 

— Ce-i cu gorganul? 

— Lucrurile-s hotărâte. 

— O să-l laşi pe Brock să-l ia în spinare? 

— Nu. 


— Domnilor, începu Longstaff adresându-se neguţătorilor 
adunaţi acolo, înainte de a porni, vreau să mai amintesc o dată 
principiile care privesc proprietatea pământului şi dispoziţiile 
pe care le-am primit din partea guvernului Maiestăţii sale! şi 
începu să citească un document oficial. Tot teritoriul aparţine 
Maiestăţii sale. Împărţirea acestuia se face prin licitaţie publică 
celui care oferă mai mult cu titlul de taxă anuală... taxa anuală 
e de fapt obiectul licitaţiei. Concesionările se fac pentru o 
perioadă de nouă sute nouăzeci şi nouă de ani. În termen de un 
an, pe aceste terenuri trebuie ridicate construcţii în valoare de 
cel puţin o mie de taleri, rata de schimb fiind fixată la patru 
şilingi şi patru penny la un taler, altfel concesiunea este 
anulată. O garanţie, însumând jumătate din valoarea sumei 
licitate, trebuie plătită în bani gheaţă de îndată pe loc! 
Longstaff îşi ridică privirea de pe document. La început ne-am 
gândit să punem în vânzare astăzi un număr de o sută de loturi, 
dar n-am avut posibilitatea să facem ridicările topografice peste 
tot. Acum oferim circa cincizeci de terenuri, iar restul de îndată 
ce se va putea. Am recomandat de asemenea ca acum 
cumpărătorilor să li se îngăduie să deţină terenurile în 
proprietate liberă, aparţinând Maiestăţii sale. A, da, cei ce 
cumpără terenuri maritime pot de asemenea deţine terenuri 
suburbane sau agricole. Terenurile maritime sunt fixate la o 
lăţime de o sută de picioare, cu faţa la Drumul Reginei şi 
îndreptându-se spre mare. Longstaff se uită în jur şi zâmbi 
încântat. O dată cu oferta de vânzare a terenurilor ce are loc 
astăzi putem socoti că se pune fundaţia oraşului aici. Au fost 
desemnate terenuri pentru tribunal, birourile guvernamentale, 
rezidența guvernatorului, puşcărie, un teren de cricket, loc de 
piaţă şi pentru populaţia orientală. În mod oficial am pus 
numele de Queen's Town oraşului nostru. 

Răsunară urale. 

— E pentru prima oară după multe zile când am prilejul să 


mă adresez dumneavoastră tuturor. Aş zice că ne aşteaptă zile 
grele. Dar să nu şovăim cu niciun chip. Trebuie să punem 
umărul cu toţii. Trebuie să ne înhămăm cu toţii la jug şi apoi, cu 
ajutorul bunului Dumnezeu, o să-i învingem pe păgâni spre 
gloria Maiestăţii sale britanice şi spre gloria coloniei Hong 
Kong. 

Răsunară trei rânduri de urale pentru regină şi trei rânduri 
pentru colonie, ca la urmă să se înalțe şi trei salve de urale 
pentru Longstaff. Chinezii, care priveau tot ceremonialul 
acesta, începură să sporovăiască între ei şi să râdă. 

— lar acum, dacă domnul Brock va binevoi să-şi desprindă 
gândurile de la mărunţişul Nobilei Case, eu voi declara 
deschisă licitaţia. 

Brock şi Gorth simţiră cum sunt gata să explodeze, dar se 
stăpâniră când râsul celor din jur păru să-i biciuiască. Longstaff 
cobori de pe platformă şi Glessing se apropie de el. 

— Excelenţă, trebuie să vă spun din nou, începu Glessing, că 
din cauza timpului redus, nu toate terenurile au fost corect 
măsurate. 

— Astea-s amănunte, amănunte, dragul meu. Ce contează 
câteva picioare în plus sau în minus? Există aici teren destul 
pentru toată lumea. Te rog începe, Culum, dragul meu. Vă 
doresc la toţi bună ziua. 

Longstaff se îndreptă spre barca lui, şi când trecu pe lângă 
Struan zâmbi şi-şi ridică pălăria. 

— Dirk, mâine la prânz. 

Culum îşi şterse sudoarea de pe faţă şi se uită la mărunţelul, 
de lângă el. 

— Domnule Hibbs? 

Henry Hardy Hibbs se ridică arătându-şi întreaga înălţime 
de cinci picioare şi jumătate şi se urcă pe platformă. 

— "Ziua, don'lor! spuse el cu un zâmbet unsuros. ‘Enry ‘Ardy 
“Ibbs. Din târgul Londrei, urmaşul firmei 'Ibbs 'Ibbs şi 'Ibbs 
pentru licitaţii şi agenţi funciari, licitatori oficiali ai Hexelenţei 
Sale, onorabilul Longstaff. La porunca “'mneavoastră. 

Individul era un pitic cam jegos, dezgustător, cu o căpăţână 
complet pleşuvă şi apucături slugarnice. 

— Terenul numărul unu. Ei, acum cât licităm, ei? 

— Culum, de unde naiba l-ai mai găsit şi pe ăsta? îl întrebă 
Struan. 


— L-a recomandat unul dintre neguţători, se trezi Culum 
răspunzând, şi dorindu-şi ca ziua aceea să se termine cât mai 
repede. Vine de la Singapore şi, ca să ajungă până aici, 
neavând bani, a muncit pe rupte, fiindcă a cam fost buzunărit 
pe acolo şi a rămas fără o leţcaie. 

Struan fu atent la felul în care Hibbs se pricepea să salte cu 
abilitate preţurile cât mai sus. Se uită la mulţimea din jur şi se 
încruntă. 

— Ce s-a întâmplat, Dirk? îl întrebă Robb. 

— Mă uitam să-l văd pe Gordon. L-ai văzut cumva? 

— Ultima oară când l-am zărit se îndrepta spre Promontoriul 
Glessing. De ce? 

— Nu contează, spuse Struan, gândindu-se că era cam ciudat 
că Gordon nu se afla de faţă. 

Mă bătea gândul că vrea să liciteze şi el pentru o bucată de 
teren, îşi spuse el. Ce altă investiţie mai bună putea găsi? 

Licitaţia decurgea plină de animaţie. Toţi neguţătorii ştiau 
că o colonie însemna stabilitate. Iar stabilitatea însemna că 
valoarea terenurilor va creşte până la ceruri. Mai ales într-o 
colonie insulară unde terenurile drepte, fără denivelări, bune 
pentru construcţia clădirilor sunt destul de puţine. Iar terenul 
însemna siguranţă. Terenul nu se pierdea niciodată. Şi de aici 
se puteau naşte averi. 

Pe măsură ce licitaţia progresa, Struan simţi cum îl prinde 
emoția. Brock aştepta şi el, cu nervii întinşi, mai la o parte de 
îmbulzeala mulţimii. Gorth se afla lângă el, privirile îi fugeau de 
la Struan la oamenii lor care păzeau tezaurul. Struan şi Brock 
cumpărară şi ei terenurile asupra cărora căzuseră de acord. 
Dar preţurile fură mai ridicate decât se aşteptau, pentru că 
licitaţia se încinsese bine de tot. Cei doi licitară unul împotriva 
celuilalt în cazul unor terenuri fără prea mare importanţă. 
Struan cumpără câteva dintre ele, renunţă la altele. Printre 
neguţători, tensiunea nervoasă crescu şi mai mult. În fine, fură 
scoase la licitaţie şi ultimele terenuri în apropierea mării şi fură 
cumpărate. Apoi urmară la licitaţie terenurile suburbane şi cele 
agricole, şi acestea fură achiziţionate la preţuri ridicate. Nu 
mai rămase decât gorganul. Era terenul cel mai bun şi cel mai 
întins. 

— Ei, dom'lor, şi cu asta basta! spuse Hibbs, răguşit de cât 
strigase în timpul licitaţiei. Cine-a cumpărat ce-a cumpărat, acu 


trebuie să plătească juma’ din parale pe loc. Chitanţe de la 
aghiotantul secretarului colonial, vă rog! 

Asupra mulţimii se lăsă o tăcere plină de uimire. 

— Licitaţia nu s-a încheiat încă, sparse liniştea vocea lui 
Struan. 

— Aşa-i, pe Dumnezeul meu, mârâi şi Brock. 

— Poftim, dom'lor? făcu Hibbs precaut, simțind tensiunea în 
aer. 

— Ce se aude cu gorganul? 

— Ce gorgan, înălţimea voastră? 

Struan arătă cu degetul: 

— Gorganul acela! 

— Ala, ăă, n-a fost pe listă, dom'le. Io n-am nicio vină, 
dom'le, spuse Hibbs grăbit, şi se pregăti s-o rupă la fugă, dar 
aruncă o privire spre Culum care stătea încremenit. Aşa-i 
excelenţă? 

— Da. 

Culum făcu un efort să se uite spre tatăl său, tăcerea aceea 
părând să-l sufoce. 

— De ce, pe Dumnezeu, nu e şi gorganul pe listă? 

— Pentru că... pentru că, ei bine, a fost deja cumpărat. 

Lui Culum i se zbârli părul pe ceafă când îl văzu ca prin vis 
pe taică-său îndreptându-se spre el, şi toate vorbele cumpănite 
cu grijă dinainte i se şterseră din minte. Motivele acum! Chiar 
în dimineaţa aceea îi spusese lui Longstaff, în disperare de 
cauză, că fusese ideea lui Struan aceea de a ridica pe gorgan o 
biserică. Spre folosul întregului Hong Kong. Culum ar fi vrut să 
strige: era singura cale! Nu pricepi? Ne-ai fi dus de râpă pe 
toţi. Şi chiar dacă ţi-aş fi spus dinainte, tot nu m-ai fi ascultat. 
Nu înţelegi? 

— Cumpărat de cine? 

— De mine. Pentru biserică, se bâlbâi Culum. O liră pe an. 
Acum gorganul aparţine bisericii. 

— Tu mi-ai luat gorganul? Cuvintele fură rostite încet, dar 
sunau pline de mânie, iar Culum simţi tăişul din ele. 

— Pentru biserică, da, scânci el. Ac... actul a fost semnat azi 
dimineaţă. Eu... Excelenţa sa a semnat actul. Pe vecie. 

— Ştiai că vreau terenul acela? 

— Da! şi Culum simţi doar lumina aceea orbitoare care părea 
să radieze din ochii tatălui său, devorându-l, strivindu-i sufletul. 


Da! Da! Dar eu am socotit că aparţine bisericii. Da, eu am făcut 
asta. De acum gorganul aparţine casei Domnului. 

— Deci ai îndrăznit să mi te pui împotrivă? 

Se lăsă o linişte apăsătoare. Chiar şi Brock era înspăimântat 
de puterea care părea să izvorască din Struan învăluindu-i pe 
toţi. Culum aştepta lovitura care ştia că va veni... cu toţii o 
aşteptau. Dar Struan îşi descleştă pumnii, se răsuci pe călcâie 
şi plecă, îndepărtându-se de valea aceea. Hohotele de râs ale 
lui Brock rupseră tăcerea aceea apăsătoare şi toţi ceilalţi 
tresăriră fără să vrea. 

— Mai ţine-ţi gura, Brock, îi suflă Quance, mai ţine-ţi gura. 

— Aşa-m să fac, Aristotle, aşa-m să fac, spuse Brock. 

Mulțimea aceea a neguţătorilor se sparse în grupuri care 
comentau evenimentele, şi Hibbs fu nevoit să strige cu vocea 
lui piţigăiată: 

— Cei care-au cumpărat, sunt rugaţi să treacă pe aici! Vă 
rog, dom'lor. 

Brock îl cerceta acum pe Culum aproape cu milă. 

— Fiule, aş zice că zilele ţi-s numărate, mârâi el. Tu habar n- 
ai cu ce diavol ai de-a face, aşa cum ştiu eu bine. Fereşte-te să 
nu te prindă o dată stând cu spatele! şi se îndreptă spre Hibbs 
ca să plătească pentru terenurile cumpărate. 

Culum rămase tremurând. Îi simţea pe ceilalţi cercetându-l. 
Simţea că îl priveau cu teamă. Sau o fi fost groază? 

— Pentru numele lui Dumnezeu, de ce nu l-ai întrebat şi pe 
el? murmură Robb, revenindu-şi cu greu după şoc. Ei? Înainte 
de a face isprava asta? 

— N-ar fi fost de acord, nu-i aşa? 

— Nu ştiu, nu ştiu. S-ar fi putut să fie. Sau l-ar fi lăsat pe 
Brock să..., se opri simțind că-l lasă puterile. Şi nu pune mare 
preţ pe vorbele spuse de Brock. A încercat să te sperie şi atât. 
N-ai de ce să-ţi faci griji. Chiar deloc. 

— Cred că tata e diavolul în carne şi oase. 

Fără să vrea, Robb se cutremură. 

— Fiule, e o prostie. O prostie curată. Eşti doar extenuat. 
Toţi suntem la fel. Ei, şi cu tezaurul ăsta... şi cu emoţiile 
momentului. N-ai de ce să-ţi faci griji. Bineînţeles că o să 
priceapă el când... 

Cuvintele lui Robb rămaseră în aer, apoi se grăbi pe urmele 
fratelui său. Culum descoperi că-i vine greu să-şi revină. Auzea 


zarva din jur mai puternic decât înainte, dar vocile păreau mai 
depărtate, şi culorile şi chipurile oamenilor oarecum ciudate. 
Departe, zări silueta lui Mary Sinclair şi pe fratele ei. Şi 
deodată amândoi erau lângă el şi-i vorbeau. 

— Iertare, îngăimă el, nu v-am auzit ce spuneaţi. 

— Tocmai spuneam că acolo va fi un loc minunat pentru o 
biserică, spuse Horatio, silindu-se să zâmbească. Un loc 
perfect. 

— Da. 

— Tatăl tău a jinduit întotdeauna la gorganul acela: De când 
a pus ochii pe Hong Kong, interveni Mary. 

— Da, dar acum aparţine locaşului Domnului. 

— Da, făcu ea întristată. Dar cu ce preţ? 

Ceilalţi doi tăcură deodată şi Culum se întoarse spre Hibbs. 

— Da? 

— Sir, vă cer iertare, dar chitanţele... Pen’ cei ce-au 
cumpărat terenurile, spuse Hibbs stânjenit. 

— Chitanţele? 

— Îni! Chitanţele pen’ terenuri. Trebuie să le semnaţi. 

Culum se trezi că-l urmează pe Hibbs către platformă. 
Semnă totul mecanic. Robb mergea grăbit de-a lungul 
Drumului Reginei, indiferent la privirile speriate care-l 
urmăreau, simțind o durere în piept din cauza efortului. 

— Dirk, Dirk, strigă el. 

Struan se opri o clipă. 

— Spune-i că doresc să mă întâlnesc cu el pe gorganul lui, 
mâine dimineaţă, în zori. 

— Dar, Dirk, Culum n-a vrut decât să... 

— Spune-i să vină singur. 

— Dirk, dar ascultă-mă şi pe mine o clipă. Stai. Aşteaptă-mă. 
Sărmanul băiat, n-a vrut decât să... 

— Spune-i să vină numai el singur. 


Capitolul treisprezece 

În noaptea aceea, în cartul de mijloc, vântul se roti dinspre 
est-nord-est spre est şi mai slăbi cu un nod. Umiditatea crescu, 
temperatura spori cu un grad şi căpitanii flotei se răsuciră prin 
somn, se treziră apoi pentru o clipă, ştiind că musonul îşi 
reluase cursul. De-acum vântul avea să bată umed şi cald 
dinspre est vreme de trei luni, până în mai, şi apoi se va răsuci 
la fel de brusc către sud, sporindu-şi şi umiditatea şi 
temperatura. Pentru ca toamna să o ia dinspre est-nord-est din 
nou, mai rece şi uscat, până în primăvara anului următor, când 
iar se va roti spre est şi va slăbi în intensitate cu un nod. 

Căpitanii adormiră din nou, dar moţăiră cam neliniştiţi. 
Vântul de est anunţa perioada taifunurilor. Brock se suci nervos 
în cuşeta lui şi începu să se scarpine. 

— Ce-i cu tine, Tyler, mormăi Liza, trezindu-se de îndată cu 
mintea perfect limpede, aşa cum i se întâmplă unei femei 
atunci când tovarăşul ei are necazuri, sau un copil e bolnav. 

Stătea întinsă în cuşeta ei, în cabina aceea în care dăinuia un 
miros greu. 

— Nimic, Liza. S-a schimbat vântul, asta-i tot. Dormi mai 
departe. 

El îşi puse mai bine pe cap scufia de noapte din flanel şi 
căscă adânc. Liza se sculă greoaie şi traversă cabina călcând 
apăsat. 

— Şi ce mai faci acum? 

— Deschid hubloul, băiete. Culcă-te. 

Brock se răsuci pe cealaltă parte şi închise ochii, dar ştia că 
nu va mai avea parte de somn. Simţi răsuflarea vântului 
măturând cabina. 

— Acuş! se lasă şi ceața, mormăi el. 

Liza se întoarse în cuşeta ei, şi salteaua umplută cu paie 
foşni. Se întinse confortabil sub pături. 

— Din cauza tezaurului aceluia de argint n-ai linişte, aşa-i? 

— Mda. 

— Nu-ţi mai bate capul cu el acum. Ai timp pen' asta şi 
mâine. Căscă şi se scărpină unde o pişcase o ploşniţă. Tare bine 
ar fi să fim şi noi pe țărm ca lumea. O să ia timp mult ca să 
ridici o casă? 

— Nu chiar atât de mult, îi răspunse el şi se întoarse iar. 

— Şi cu balul ăla pe care-l dă Struan, începu ea, alegându-şi 


cuvintele cu mare grijă, e aşa ca un fel de palmă pe care ţi-o 
dă. 

— E caraghios ce zici. Culcă-te. 

Şi Brock se puse de îndată în gardă. 

— Da' dacă ne-mbrăcăm şi noi mai dichisit cum trebuie, 
atunci e ca şi cum i-am întoarce palma, nu, Tyler? 

Brock simţi nevoia să geamă, dar avu mare grijă să nu-l audă 
nevastă-sa. Vestea despre balul acela făcuse înconjurul flotei în 
clipa în care Struan îi dezvăluise intenţia lui Skinner. Toţi 
bărbaţii căsătoriţi din Asia îl blestemară pe Struan fiindcă ştiau 
că de acum încolo nu vor mai avea linişte. Şi tuturor bărbaţilor 
începu să le circule sângele mai iute prin vene. Şi porniră 
pariurile. Favorita era Shevaun Tillman. 

— Vrei să zici să-i înfundăm tunurile cu nişte zorzonele? făcu 
Brock. Liza, bună idee. Şi arăţi straşnic în rochia aia roşie de 
mătase pe care-am... 

— Vechitura aia de cârpă? mârâi Liza pufnind cu dispreţ. 
Cre’ că-ţi arde de glume. 

— Vecbhitură zici? N-ai pus-o pe tine decât de trei sau patru 
ori. Şi după părerea mea arăţi în ea... 

— O port de trei ani încheiaţi. Şi ai şi tu nevoie de un frac ca 
lumea, nădragi bufanţi şi jiletcă mai acătării, şi câte altele. 

— Mie îmi ajung cele pe care le am, îi replică el. Socot... 

— A venit vremea să mă duc să mai fac şi io nişte 
cumpărături. Înainte să se vândă şi ultimul cupon de mătase 
mai ca lumea din Asia şi toate croitoresele mai pricepute să fie 
angajate. Mâine chiar mă duc la Macao. Cu Gray Witch. 

— Liza, dar pentru un împuţit de bal pe care Dirk... 

— Plec mâine o dată cu fluxul de prânz. 

— Bine, Liza, oftă Brock, recunoscând în glasul ei acel ton cu 
totul deosebit, ştiind bine că n-o să-i întoarcă boii din drum cu 
niciun fel de argument. 

Dar-ar frenţia-n Struan. În ciuda furiei care-l cuprinsese, se 
gândi la premiul aflat în joc şi gândul ăsta începu să nu-i dea 
pace. Ar fi o idee straşnică. Straşnică. De ce naiba nu m-am 
gândit eu la asta mai înainte? Dar-ar frenţia în Struan! 

Liza îşi aşeză mai bine perna şi continuă să rumege ideea 
balului. Ea şi hotărâse de pe acum că Tess trebuia să câştige 
premiul. Şi toată cinstirea. Indiferent cât va costa. Da, îşi spuse 
ea din nou, indiferent cât va costa. Dar cum să-l convingă pe 


Tyler s-o lase pe Tess să meargă la bal? Când era vorba de ea, 
se încăpăţâna ca un catâr. 

— Şi a cam venit vremea să ne mai gândim şi la Tess, făcu 
ea. 

— Ce-i cu ea? 

— A cam venit vremea să te gândeşti să-i găseşti şi ei un soţ. 

— Ce? Brock se săltă în capul oaselor în cuşetă. Ţi-ai pierdut 
minţile? Tess abia a ieşit din scutece. De-abia a făcut şaişpe'. 

— Eu câţi ani aveam când m-ai luat? 

— Pen’ Dumnezeu! E cu totul altceva. Tu erai mare pen’ 
vârsta ta, pe Dumnezeu. Vremurile s-au schimbat. E vreme 
îndestul şi pen' aiurelile astea, pen' numele lui Dumnezeu. Un 
soţ pen' Tess? Femeie, te-ai stricat la cap. Auzi ce-i vine ei să 
spună acu în crucea nopţii. Ei, să nu mai aduci vorba de una ca 
asta, altfel îmi scot cureaua şi-o măsor pe curu' tău. 

li întoarse furios spatele, lovi cu pumnul în pernă şi închise 
ochii. 

— Da, Tyler, spuse Liza zâmbind. 

Nu-l condamna pentru bătăile pe care i le dăduse. Şi nici nu 
o bătuse de prea multe ori, şi nici prea tare, niciodată când 
fusese prins de furiile beţiei. Şi asta se întâmplase cu mulţi ani 
în urmă. Vieţuia cu el de douăzeci de ani, şi era mulţumită de 
bărbatul ei. 

— Liza, fetiţo, începu el s-o ispitească, stând mai departe cu 
faţa la perete. Tess are ea ştiinţă de... treburile alea? 

— 'Nenţeles că nu, îi replică ea şocată. A fost crescută aşa 
cum se cuvine. 

— Ei, atunci, pen’ numele lui Dumnezeu, ar cam fi vremea s- 
o iei la o parte şi să-i mai spui şi tu...! şi, furios, se ridică din 
nou în capul oaselor. Şi ai grijă şi n-o slăbi deloc. Pe Dumnezeul 
meu, dacă prind pe careva că-i dă târcoale lui Tess... Ce te face 
să crezi că de-acum e destul de mare? A zis fata ceva? Se 
poartă mai altfel? 

— 'Nenţeles că am grijă de ea. E caraghios să crezi că nu 
am. Caraghios, pufni Liza. Voi bărbaţii sunteţi cu toţii la fel. 
Ha! Fă asta, fă aia, şi ameninţări şi câte altele, când biata fată 
nu face decât să crească şi să ajungă şi ea la vârsta măritişului. 
Şi, domnule Brock, am să-ţi rămân recunoscătoare dacă n-ai să 
mai blestemi atât de mult. Că nu-i frumos şi nu se cade. 

— Pen' numele lui Dumnezeu, gata, nicio vorbă mai mult şi 


am isprăvit cu asta! 

Liza zâmbi încântată de sine. Ei, şi acum cam cine ar putea fi 
mirele? Sigur nu Nagrek Thumb ăla, pen' numele lui 
Dumnezeu. Atunci cine? Tânărul Sinclair? Parale nu prea are, 
cam îngâmfat dumnealui şi bisericos pe deasupra. Da' s-ar 
putea să aibă ceva viitor, poa'-n consiliul afurisitului de 
Longstaff. Nimic nu-i mai grozav decât să ai în familie un fiu de 
reverend. Poate. Americanul, Jefferson Cooper? Mai degrabă. 
Bogat îndestul. Îndestul de puternic. Da' şi ăsta-i un afurisit de 
străin care ne urăşte pe noi, englezii. Da’ chiar şi aşa, 
compania Brock şi Cooper-Tillman laolaltă ar fi ca un frumos 
pumnal în pântecele Nobilei Case. Gorth e şi el bun, da’ el e 
frate vitreg, aşa că pe el îl scoatem din joc. Păcat. li cernu prin 
minte pe mai mulţi care ar fi putut fi nişte soţi ca lumea. Omul 
ales trebuia să aibă bani, putere şi posibilităţi de viitor. Şi o 
voinţă de fier, mână grea ca s-o stăpânească. Ihî, făcu Liza. Din 
când în când fata asta o să aibă nevoie de câteva centuri bune 
peste bucile ei. E încăpăţânată aşa cum sunt ăştia azi. Şi nu 
uşor de îmblânzit. Longstaff ar fi omul perfect, cu toate că-i şi 
ăsta însurat, da' am auzit că nevastă-sa cam boleşte la Londra, 
aş' că poa' mai aşteptăm. Tot tăind şi cioplind, pe listă 
rămaseră numai doi. Dar care din ei? 

— Tyler! 

— Pen’ numele lui Dumnezeu, n-ai de gân’ să laşi omu’ să 
doarmă? Acu ce mai e? 

— Ce-o să-i facă lui Culum diavolul ăla de Struan? 

— Habar n-am. Poate-l omoară. Habar n-am. Da’ o să iasă o 
treabă cumplită, de asta-s sigur. 

— Culum trebuie să fie o surcică plină de curaj ca să-i ţină 
piept în chipul ăsta. 

Brock râse: 

— Aş vrea să fi văzut şi tu mutra lui Dirk. Blestematul acela 
s-a vădit tare ca o stâncă. Tare ca o stâncă era. 

— Băiatu s-a dovedit tare deştept să dăruiască terenul acela 
bisericii. L-a salvat pe taică-su din mare primejdie. Şi pe tine. 

— Ei, femeie, vorbeşti prostii. Nu pe mine, pen' numele lui 
Dumnezeu. Dirk era cel care-şi dorea în draci gorganul ăla. El 
ar fi licitat, ar fi licitat tot mai mult, iar io m-aş fi oprit taman 
cân’ preţul ar fi ajuns să-l sufoce. Şi de n-ar fi fost mucosul ăla 
încrezut, Dirk ar fi fost în patru labe dinaintea mea taman acu. 


La pământ! 

— Sau te-ar fi lăsat Struan pe tine să te încurci în licitaţie 
până te-ai fi sufocat tu. Taman la fel. 

— Nu! El a jinduit tare mult după gorganul ăla. 

— Da' mai mult şi mai mult voia să te vadă pe tine dărâmat, 
la pământ. 

— Nu. N-ai dreptate. Hai, culcă-te. 

— Şi ce-o să-i facă acum lui Culum? 

— De un' să ştiu io? E tare răzbunător individul. Aia doi acu 
se urăsc de moarte. Nu l-am văzut niciodată pe Dirk atât de 
furios. Duşmănie mare între ei, da’ băiatul poa’ lucra pen’ noi. 

O clipă Liza simţi cum o traversează un fior de spaimă. 
Spaimă pentru omul ei. Spaimă pentru o confruntare violentă 
dintre acesta şi Struan. Duşmănie care nu s-ar stinge decât 
prin moartea unuia din ei. Sau a amândurora. Doamne 
Dumnezeule carele eşti în ceruri, începu ea să se roage pentru 
a milioana oară, fă să fie pace între ei. Apoi spaima o părăsi şi 
îşi spuse, aşa cum făcea întotdeauna: „Ce-o fi o fi!” Şi cu asta 
îşi aduse aminte de Hamlet, şi de Will Shakespeare, care era 
slăbiciunea ei. 

— Tyler, de ce să nu construieşti şi tu o sală de teatru? Aici 
la Hong Kong. De-acu ne aşezăm aici, doar, nu-i aşa? 

— Înî! se lumină Brock şi îşi mută gândul de la Struan. Liza, 
da' ştii că-i bună ideea? Chiar tare bună. Şi asta înain' să-i vină 
în minte şi ticălosului ăla. Mda, am să-i zic şi lui Skinner mâine. 
Am să şi scot fondurile. Şi o să trimitem şi după un grup de 
actori. Şi pen' Crăciun o să punem şi o piesă. Să te gândeşti ce- 
ar fi mai bine. 

Liza îşi muşcă limba şi nu scoase o vorbă. Îi venea să spună 
Romeo şi Julieta, dar ar fi fost o prostie fiindcă ştia că soţul ei 
ar fi dibuit de îndată cam ce gânduri îi umblau prin minte. Mda. 
Tess e cheia problemelor dintre familia Brock şi Struan. Da, 
căsnicia asta n-o să se termine cu o tragedie. Nu ca la ăia din 
familia Montague şi Capulet. 

— Dacă Gorth ţi-ar fi făcut ţie una ca asta, să-ţi sufle 
gorganul de sub nas, tu cam ce i-ai fi făcut? 

— Puiule, habar n-am. Da's fericit că n-a făcut-o Gorth. Acu 
culcă-te şi tu. 

Liza Brock îşi lăsă mintea să colinde mai departe. Ei, şi acum 
care din doi o fi mai bun? Cel mai bun pen’ noi şi mai bun şi 


pen' Tess? Culum Struan sau Dirk Struan? 


Ceaţa se furişă încet spre nava ce stătea la ancoră într-un 
calm desăvârşit. Cu primele valuri de ceaţă, de navă se apropie 
un sampan cu toate luminile stinse. Acesta se atinse o clipă de 
parâma ancorei de prova a corăbiei White Witch. Câteva braţe 
apucară iute parâma, un topor se ridică şi căzu pe ea, şi 
sampanul se topi în ceaţă la fel de tăcut cum apăruse. Cei de pe 
punte, marinarii înarmaţi şi Nagrek, ofiţer de cart, nu băgară 
de seamă nimic nelalocul lui. În plină ceaţă, fără un țărm la 
vedere, sau o altă navă faţă de care să-ţi stabileşti poziţia, un 
vânt uşor pe o mare calmă şi un curent de maree abia simţit te 
pot purta fără să-ţi dea senzaţia de mişcare. White Witch fu 
dusă de flux spre țărm. Nostromul făcu să se audă opt lovituri 
de clopot şi Nagrek fu cuprins de panică gândindu-se ce gest 
periculos putuse să facă. Nebun nenorocit ce eşti, îi trecu lui 
prin minte. Te-ai băgat în primejdie de moarte căutând să-ţi dai 
întâlnire cu Tess, aşa cum ai făcut tu. Nu pleca, rămâi pe 
punte... sau du-te în cuşeta ta şi culcă-te. Dar nu te duce la ea. 
Fă-te c-o uiţi, uită ce s-a întâmplat azi şi noaptea trecută. De 
luni de zile Nagrek era tulburat de prezenţa ei, dar, cu o seară 
înainte, în timpul cartului său îşi băgase capul prin hubloul 
cabinei pe care fata o împărțea cu sora ei. O văzu în cămaşa 
lungă de noapte stând în genunchi, lângă cuşeta ei, ca un înger 
şi spunându-şi rugăciunea. Nasturii cămăşii erau descheiaţi, 
sfârcul sânilor împungând mătasea albă. După ce-şi rostise 
rugăciunea, deschisese ochii, şi pentru o secundă i se păru că 
fata l-a văzut, dar îşi întoarse ochii de la hublou, îşi strânse 
cămaşa de noapte făcând-o să i se muleze pe trup. Apoi începu 
uşor să-şi plimbe mâinile peste el. Ca o mângâiere. L.anguros. 
Peste sâni, şolduri, coapse. Apoi lăsă cămaşa să lunece de pe ea 
şi rămase aşa dinaintea oglinzii. Un fior o traversă şi apoi, 
încet, îmbrăcă din nou cămaşa, oftând, suflă în lampă şi se băgă 
în cuşetă. Iar în ziua aceea el o urmărise pe când alerga pe 
plajă, cu fusta fluturându-i în vânt, îi zări picioarele, îşi dorise 
să i le desfacă şi se hotări să fie a lui. lar după-amiază, la 
bordul navei, topit de spaimă şi de dorinţă, îi şoptise câteva 
cuvinte la ureche, o văzuse roşindu-se şi o auzi vorbindu-i tot în 
şoaptă: „Da, Nagrek, diseară, când vor bate opt lovituri de 
clopot!” 


Pe punte apăru cartul următor. 

— Nagrek, coboară sub punte, îi spuse Gorth călcând apăsat 
în vreme ce se îndrepta spre dunetă. 

Se uşură în sabordul de scurgere, căscă, şi-şi luă postul 
lângă habitaclu, iar când ajunse acolo se scutură tot ca un 
câine. 

— Vântul s-a rotit spre est. 

— Am simţit şi io atâta lucru, spuse Gorth şi nervos îşi turnă 
o porţie de rom. Afurisită fie ceața asta. 

Nagrek se duse în cabina lui. Îşi scoase încălţările, se aşeză 
pe cuşetă, simțind cum îl trece o sudoare rece. Aproape sufocat 
de propria lui prostie, dar nefiind în stare să se stăpânească, 
ieşi furiş din cabină tot pe vârfuri, fără să facă un zgomot, se 
strecură pe coridor spre pupa. Se opri dinaintea cabinei. Îşi 
simţi palmele umede când încercă uşor clanţa. Aproape fără să 
mai sufle, intră în cabină şi închise uşa în urma lui. 

— Tess? şopti el, pe jumătate rugându-se ca fata să nu-l 
audă. 

— Ssst! făcu ea, să n-o trezeşti pe Lillibet. 

Spaima îl copleşi şi mai mult, mintea lui urla: Pleacă! Dar o 
durere neştiută îl făcu să rămână. 

— E groaznic de periculos ce facem noi, îngăimă el. 

Simţi cum mâna ei i-o caută în întuneric pe a lui, i-o apucă și- 
1 conduce spre cuşetă. 

— Ai vrut să-mi spui ceva? Ce vrei? şopti ea înfiorată de 
întunericul din jur, de taina acelei întâlniri, de prezenţa lui 
Nagrek, înspăimântată de acea înfiorare şi plăcându-i în acelaşi 
timp. 

— Iubirea mea, poate că nu-i momentul potrivit. 

— Dar ai vrut să-mi vorbeşti în taină. Cum altfel să ne vedem 
în taină şi să-mi spui ce vrei? 

Fata se aşeză pe cuşetă în capul oaselor, îşi strânse cămaşa 
mai tare pe trupul ei, lăsându-şi mâna în mâna lui, mădularele 
moi ca ceara. Se aşeză şi el pe cuşetă, sufocat de dorinţă. 
Intinse mâna şi-i atinse părul, apoi gâtul. 

— Nu, murmură ea, şi se înfioră când el începu să-i mângâie 
sânii. 

— Vreau să fii soţia mea, iubito! 

— Da, ah, da! 

Buzele lor se atinseră, mâinile lui Nagrek începură s-o 


frământe, să-i alerge pe trup. Şi în urma valului de mângâieri, 
veni şi fierbinţeala aceea cumplită. Tot mai spre miezul ei. Tot 
mai spre miezul ei. 


Gorth renunţă să mai scruteze ceața exact când nostromul 
bătu prima lovitură de clopot, şi-şi aruncă ochii spre habitaclu. 
Se uită atent la compas, lumina felinarului pâlpâi, iar lui nu-i 
veni să creadă ce vedea. Îşi scutură capul ca să-şi limpezească 
gândurile şi se uită din nou. 

— E cu neputinţă! 

— Ce s-a-ntâmplat, sir? tresări nostromul. 

— Pe Dumnezeul meu, vântul! Acum e din vest. Din vest! 

Nostromul alergă şi el la habitaclu, dar Gorth o pornise deja 
în goană pe punte, aruncându-i pe marinarii aflaţi în cale într-o 
parte şi-n alta. Se aplecă peste prova şi văzu parâma tăiată. 

— Atenţie la mine, suntem în derivă, strigă el cuprins 
deodată de panică şi pe punte se declanşă balamucul. Funda 
ancora pupa! Mai repede, fir-aţi blestemaţi să fiţi! 

În vreme ce marinarii alergau spre parâma ancorei pupa, 
chila scrâşni atingând stâncile de pe fundul apei, nava se 
cutremură şi gemu de la un cap la altul. Geamătul trecu prin 
toată structura de lemn a corăbiei, ajungând şi în pojarul 
cabinei, o clipă Nagrek şi fata rămaseră ca paralizaţi, apoi el se 
smulse din braţele ei care-l strângeau fierbinţi, ţâşni în coridor, 
şi porni în goană spre punte. Brock aproape smulse uşa 
propriei cabine din ţâţâni, îl zări în fugă pe Nagrek urcând 
scările ca o furtună, apoi în treacăt băgă de seamă uşa deschisă 
de la cabina fetelor dar uită totul în vâltoarea care-l împinse 
spre punte, afară. Liza ieşi din cabină în grabă, traversă 
coridorul, şi intră în cealaltă cabină cu uşa deschisă. 

Când Brock ajunse pe dunetă, ancora fusese fundarisită, dar 
prea târziu. White Witch mai scoase un ultim geamăt, se înclină 
spre babord şi se puse greoaie pe uscat. Exact în clipa aceea, 
din miezul ceţii începură sa mişune sampane care se repeziră la 
pradă cu ghearele de pisică, şi piraţii începură să dea năvală la 
bord. Erau înarmaţi cu muschete, cuțite şi săbii de abordaj, şi 
primul ţâşni pe punte Scragger. În clipa următoare, oamenii de 
pe White Witch se luptau pe viaţă şi pe moarte. Gorth se feri 
într-o parte evitând lovitura unui chinez, şi apucându-l pe 
individ de gât îi frânse grumazul. Nagrek apucase un lanţ de 


luptă şi-l făcu să şuiere dinaintea hoardei ce năvălise, 
observând că printre chinezi erau şi Scragger şi alţi câţiva 
europeni. Schilodi în trecere un pirat şi se repezi spre Brock, 
care apăra calea de acces spre cabinele de sub punte. Şi către 
tezaurul din cală. Scragger spintecă un om şi se trase înapoi, 
urmărindu-şi oamenii cum atacau. 

— Spre cală, pentru Dumnezeu! urlă el şi conduse atacul 
asupra lui Brock. 

Brock făcu să explodeze mutra unui european, lovi cu 
pistolul, inutil acum, în vintrele altuia, şi cu sabia de abordaj 
izbi furios la întâmplare. Execută o fentă să-l ajungă pe 
Scragger, care se feri într-o parte şi apăsă pe trăgaciul 
pistolului îndreptat spre adversar, dar exact în clipa aceea 
Nagrek îl izbi la rândul lui, şi glontele porni şi ricoşă ţiuind, 
fără să-şi atingă ţinta, în ceaţă. Scragger se răsuci, mârâi, şi se 
aruncă asupra lui Nagrek cu sabia de abordaj, rănindu-l uşor, 
apoi se trase în vâltoarea luptei şi se repezi iar spre Brock. 
Spintecă cu sabia un marinar, Brock îl apucă de gât şi amândoi 
se prăbuşiră pe punte, lovind cu pumnii şi genunchii. Lui Brock 
i se tăie suflarea când sabia lui Scragger îi zdrobi obrazul. Îşi 
adună puterile, îl aruncă pe Scragger într-o parte şi dădu să-l 
izbească cu sabia, dar Scragger se dădu de-a rostogolul exact 
la timp, şi sabia se frânse, izbindu-se de punte. Brock înfipse 
ciotul de sabie într-un chinez care se repezise să-l apuce de gât, 
iar Scragger se trase la adăpostul format de un şir de oameni 
de-ai lui. 

Gorth făcea ravagii în mijlocul uraganului ce bântuia puntea 
principală, tăind, spintecând, când un cuţit îl nimeri într-o 
parte, icni, şi căzu. Brock îşi văzu fiul căzând, dar rămase mai 
departe la intrarea de acces sub punte, luptându-se şi omorând 
pe care putea. Sub punte, Liza Brock le împinse pe Tess şi 
Lillibet în cabina principală. 

— Fetelor, de-acum să nu vă mai aud miorlăind, spuse ea 
închizând uşa pe dinafară. 

lar ea se înfipse în mijlocul coridorului, cu câte un pistol în 
fiecare mână, şi două de rezervă în buzunare. Dacă duşmanii 
coborau scara înainte ca lupta de pe punte să se fi terminat, 
asta ar fi însemnat că soţul ei era mort sau căzut în nesimţire. 
Dar patru pirați aveau să moară înainte de a trece de ea. 

Conduşi de Scragger, piraţii se aruncară asupra echipajului 


lui Brock şi fură din nou respinşi. Din teugă izbutiră să iasă tot 
mai mulţi marinari, croindu-şi drum prin luptă spre punte. Trei 
dintre ei se alăturară lui Brock lângă intrarea de acces sub 
punte şi se aruncară şi aceştia asupra piraţilor, făcându-i să se 
tragă înapoi. O cavilă îl nimeri pe Scragger în spinare şi în clipa 
aceea realiză că lupta era pierdută. Răcni o poruncă în chineză, 
şi oamenii lui se retraseră din luptă, mişunând ca şobolanii să 
coboare în sampane, apoi dispărură. Scragger sări de pe prova 
în mare, şi se făcu nevăzut sub apă. Brock smulse o muschetă 
din mâinile unuia din oamenii săi şi se repezi spre parapet. 
Când scăfârlia lui Scragger se iţi iar deasupra apei pentru o 
clipă, Brock trase, nu nimeri, capul dispăru. Brock slobozi un 
blestem şi aruncă muscheta neîncărcată în beznă. Oamenii lui 
continuară să tragă asupra sampanelor, care se topiră curând 
în ceaţă. Când nu mai rămase de omorât niciun pirat rătăcit, 
Brock ordonă ca toţi duşmanii morţi sau răniţi să fie aruncaţi 
peste bord şi veni timpul să vadă ce-i cu Gorth. Din rana pe 
care o acoperea cu mâna încleştată şiroia sânge. Brock îi dădu 
mâna cu forţa la o parte. Cuţitul se înfipsese adânc sub 
subţioară şi spre spate. 

— Fiule, ai scuipat şi sânge? 

— Nu, tată. 

— Atunci e bine! Brock îşi şterse sudoarea de pe frunte şi se 
ridică în picioare. Aduceţi rom şi catran. Iute, pen’ numele lui 
Dumnezeu. Cei tăiaţi să vină la pupa. Ceilalţi în bărci şi trageţi- 
ne afară de aici. E plină maree. Grăbiţi-vă! 

În vreme ce conducea operaţia de coborâre a bărcilor, 
Nagrek încercă să-şi limpezească puţin capul care-l durea 
groaznic. Din rana de la umăr curgea un fir de sânge. Brock îi 
dădu o cană mare de rom lui Gorth să bea, şi îndată ce catranul 
începu să facă bulbuci pe vasul cu jăratic, înmuie o cavilă de 
luat volte în el şi îndesă catranul în rană. Faţa lui Gorth se 
schimonosi, dar el nu scoase niciun sunet. Apoi Brock îi 
doftorici şi pe ceilalţi cu rom şi catran. 

— Pe mine, sir, pe mine m-aţi uitat, îngăimă unul dintre 
marinari, ce se ţinea de piept, iar pe buze îi apăruse o spumă 
însângerată în vreme ce se auzea cum rana din piept îi şuiera la 
fiecare suflare. 

— Eşti un om mort. Nu-ţi rămâne decât să-ţi ceri iertarea 
păcatelor dinaintea celuia care te-a făcut, îi spuse Brock. 


— Nu! Nu! Pen’ Dumnezeu! Puneţi-mi şi mie catran, sir, 
haideţi, pen' Dumnezeu! 

Şi omul începu să urle. Brock îi aplică o lovitură care-l lăsă 
fără cunoştinţă, lat, în locul unde căzuse, şi aerul se auzea cum 
şuiera ieşind şi intrând prin rană. Brock îl ajută pe Gorth să se 
ridice în picioare. De îndată ce se văzu în picioare, Gorth reuşi 
să se ţină singur drept. 

— Mă fac eu bine, pen' Dumnezeu! 

Brock îl lăsă singur şi se duse să verifice cum stăteau 
lucrurile la pupa. Bărcile trăgeau din greu. Era momentul 
dintre flux şi reflux când mareea e staţionară. 

— Puneţi vâna la bătaie! urlă el. Pregăteşte ancora prova, 
Nagrek. 

Reuşiră să tragă cu bărcile nava la apă adâncă, în siguranţă, 
marinarul cu firul cu plumb striga mereu adâncimile, iar când 
Brock socoti că nu mai era nicio primejdie porunci să se lase 
ancora. Nava se roti o dată cu refluxul şi apoi se opri. 

— Velarule! 

— Da, sir! răspunse bătrânul. 

— Coase-le nişte giulgiuri, spuse Brock arătând spre cele 
şapte cadavre. Foloseşte pânza de la vechea randă. Un lanţ la 
picioare şi peste bord, la apusul soarelui. Ca de obicei, 
prohodul îl spun eu. 

— Da, sir! 

Brock îşi îndreptă atenţia asupra lui Gorth. 

— După cât timp de la preluarea cartului ne-am pus pe 
pământ? 

— N-au trecut decât câteva minute. Nu. Era exact la prima 
bătaie de clopot. Îmi amintesc perfect. 

Brock rămase o clipă pe gânduri. 

— Nu puteam să derivăm de la locul de ancorare până la mal 
într-o jumătate de oră. Nicicum. Ne-au tăiat parâma în cartul 
de dinainte! Se uită la Nagrek şi se întunecă. Cartul tău. Câte 
douăzeci de lovituri de bici la apusul soarelui tuturor celor 
care-au fost de cart. 

— Da, sir, îi răspunse Nagrek cutremurându-se. 

— De nu erai tu, acum eram mort, trimis pe lumea cealaltă 
de blestematul acela de pistol al piratului, aşa că mă mai 
gândesc eu şi la chestia asta, Nagrek. 

Apoi cobori sub punte. 


— Dragă, totu-i în regulă, spuse el de cum intră. 

Liza stătea neclintită ca o stâncă în faţa cabinei copiilor. 

— Tyler, mulţumesc, îi spuse ea şi lăsă pistoalele în jos. Rău? 

— Ce-a fost rău a trecut. Din cauza argintului de la bord. 
Atacat de pirați în port! Auzi! În mijlocul portului! Printre pirați 
erau şi englezi. Pe unul l-am omorât io, da' şeful lor, bată-l 
Dumnezeu să-l bată, a scăpat. Copiii au păţit ceva? 

— Nu. Sunt înăuntru. Acum dorm! Liza şovăi. Cre’ c-ar 
trebui totuşi să vorbesc şi cu tine. 

— Doa' vorbim ş-acum, nu? 

Femeia porni pe coridor, către cabina principală, luându-şi 
un aer grav. Brock porni pe urmele ei, şi ea închise uşa. 


Când clopotul bătu de trei ori, Brock apăru din nou pe punte. 
Ceaţa se mai subţiase, dar vântul căzuse cu totul. Adulmecă, 
să-l simtă mai bine şi ştiu că în curând vântul se va întări din 
nou, iar la ivirea zorilor ceața va dispărea cu desăvârşire. 

— Gorth, hai în cală să verificăm încărcătura. 

— Nici unu din candidaţii ăia la spânzurătoare n-a ajuns în 
cală, tată. 

— Să aruncăm un ochi totuşi. Nagrek, vii şi tu cu noi. 

Brock luă un felinar şi cobori în cală. 

— Ui', uşa-i zăvorâtă, spuse Gorth, şi se vedea că rana îl 
încearcă. 

Brock deszăvori uşa, cobori înăuntru. Aşeză felinarul pe una 
din lăzile cu lingouri de argint, şi apoi zăvori uşa pe dinăuntru. 

— Tată, ce-ai păţit, ai luat-o razna? îl întrebă Gorth. Brock îl 
privi ţintă pe Nagrek. 

— Ce s-a-ntâmplat, dom’ Brock? 

— Gorth, pare-se că Nagrek a cam pipăit-o pe soru-ta. Pe 
Tess. 

— Nu... n-am făcut una ca asta, Dumnezeu mi-e martor! 
izbucni Nagrek. Nicidecum! 

Brock apucă pisica cu nouă cozi care atârna pe peretele 
calei. 

— Pare-se că pe când fata dormea el a intrat în cabina ei şi 
apoi a cam înghesuit-o şi s-a jucat cu ea. 

— Ni’ n-am atins-o, nu i-am făcut niciun rău, pe Dumnezeu! 
strigă Nagrek. Ea m-a chemat în cabina ei. Ea m-a chemat. 
Chiar în dup'-amiaza asta mi-a zis să viu. Martor mi-e 


Dumnezeu. 

— Aha, ai fost în cabina ei! 

Gorth se repezi să-l lovească pe Nagrek şi urlă de durere 
blestemând când catranul din rană se desfăcu. 

Nagrek fugi spre uşă, dar Brock îl lovi făcându-l să se tragă 
înapoi. 

— Nagrek, eşti un om mort. 

— Nu i-am făcut niciun rău... jur pe Dumnezeu, jur pe... 

— Ţi-ai băgat labele tale împuţite su’ poalele ei! Pisica cu 
nouă cozi îşi plesni şfichiurile pe trupul lui Nagrek de mai 
multe ori, în vreme ce Brock îl făcea să se retragă tot mai mult 
spre adâncul calei. 

— Dumnezeule, aşa ai făcut, spune! 

— Jur pe Dumnezeu că n-am atins-o. Dom’ Brock, nu! Vă rog! 
Nu a păţit nimic... iartă-mă... doa’ ce-am atins-o... nimic alta... 
doa’ ce-am atins-o... nimic alta... 

Brock se opri, suflând din greu. 

— Aha, i-adevărat atunci! Gorth, ai auzit? 

Amândoi se repeziră la Nagrek, dar Brock fu mai iute, şi 
pumnul lui îl izbi pe Nagrek, lăsându-l fără cunoştinţă pe jos. Îl 
împinse pe Gorth la o parte. 

— Aşteaptă! 

— Dar, tată, ticălosul ăsta... 

— Aşteaptă! Maică-ta a zis că biata fată la început era aşa de 
înspăimântată că n-a putut scoate o vorbă. Tess credea că 
fiindcă individul a atins-o numai de-acu o să şi aibă prunc. Da’ 
Liza mi-a zis că Tess e fecioară. Ticălosul doar ce-a atins-o, 
lăudat fie numele Domnului! 

Când Brock îşi mai trase puţin sufletul, îl dezbrăcă pe 
Nagrek de tot şi aşteptă până când acesta îşi reveni în simţiri. 
Apoi îi tăie bărbăţia şi-l bătu până îl ucise. 


Capitolul paisprezece 

— Tată, ai vrut să mă vezi? Culum avea chipul împietrit. 

Struan stătea în picioare pe culmea gorganului, cu binoclul 
la gât, cuțitul la centură, un fier de luptă făcut grămadă jos. Îl 
văzuse pe Culum venind la țărm cu barca, o luase atunci pe 
firul văii şi se urcase pe gorgan. Vântul măturase norii de pe 
cerul acum limpede, şi soarele, jos la orizont, promitea o zi 
frumoasă. Struan arătă spre poale: 

— Frumoasă privelişte de aici, nu? 

Culum nu spuse o vorbă. Sub flacăra privirii tatălui său îşi 
simţea genunchii ca de cârpă. 

— Nu eşti de aceeaşi părere? 

— Biserica va... toată lumea va... 

— Ştiu povestea cu biserica, îl întrerupse Struan. Ai auzit ce- 
a păţit Brock? Vocea suna moale, mult prea calmă. 

— Ce-i cu Brock? 

— Azi-noapte a fost atacat de pirați. l-au tăiat parâma de 
ancoră şi a deviat până s-a urcat pe mal. S-au repezit la el la 
bord. N-ai auzit cum se trăgea acolo? 

— Ba da. 

Culum era doborât de oboseală, încordat. Atâtea nopţi 
nedormite pentru ca în cele din urmă să înţeleagă că numai el 
putea să-i salveze, apoi hotărârea şi dibăcia de a-l păcăli pe 
Longstaff. 

— Dar n-am avut habar măcar că era un atac al piraţilor. 

_ — Mda. Atacat de pirați în buricul portului Hong Kong. 
Indată ce s-a împrăştiat ceața m-am dus la ei. Brock mi-a spus 
că a pierdut şapte oameni şi pe căpitan. 

— Gorth? 

— Nu. Nagrek Thumb. Bietul om a murit în urma rănilor 
primite. Şi Gorth a fost rănit, dar nu chiar grav. Chipul lui 
Struan se înăspri. Căpitanul a murit apărându-şi nava. Aşa 
merită să mori când eşti bărbat. 

Culum îşi muşcă buzele şi începu să privească în jurul 
gorganului, inima bătându-i să-i sară din piept. 

— Vrei să spui că gorganul ăsta e drumul calvarului meu? 

— Nu pricep ce vrei să spui. 

— Căpitanii care mor apărându-şi corabia, nu? Asta e 
corabia mea... gorganul ăsta... Nu asta voiai să spui? Mă întrebi 
dacă vreau să-mi apăr gorganul cu preţul vieţii? 


— Vrei? 

— Nu mi-e teamă de tine! Cuvintele scrâşniră din gâtul uscat 
iască al lui Culum. Există legi şi împotriva crimei. Nu pot eu 
lupta cu tine, şi o să mă poţi ucide, dar pentru treaba asta o să 
fii spânzurat. Eu nu am niciun fel de arme. 

— Ţi-a trecut prin cap că aş fi în stare să te ucid? 

— Da, dacă ţi-am stat în cale, şi ţi-am stat în cale, nu-i aşa? 

— Crezi? 

— Pentru mine ai fost un Dumnezeu. Dar în cele treizeci de 
zile de când sunt aici am ajuns să te cunosc cine eşti: ucigaş, 
criminal, pirat, contrabandist de opiu, curvar. Cumperi şi vinzi 
oameni. Ai odrăslit bastarzi şi eşti mândru de ei şi numele tău 
pute în nasul unor oameni cinstiţi. 

— Care oameni cinstiţi? 

— Ai vrut să mă vezi. Uite, am venit. Spune-mi ce vrei de la 
mine şi să terminăm odată. M-am săturat să mai fiu şoricelul cu 
care se joacă pisica ta. 

Struan luă de jos raniţa, o aruncă pe un umăr. 

— Haide! 

— De ce? 

— Vreau să fim numai noi doi. 

— Doar suntem singuri. 

Struan făcu uşor cu capul spre navele aflate la ancoră. 

— Sunt o mulţime de ochi acolo. Îi simt cum ne spionează! şi 
arătă spre plaja împestriţată de chinezi şi europeni, neguţătorii 
îşi cercetau terenurile cumpărate, copiii se şi jucau acolo. 

— Suntem spionaţi din toate părţile! Indică o culme de deal 
spre vest. Într-acolo mergem. 

Dealul era mai degrabă munte. Se ridica până la vreo mie 
trei sute de picioare, stâncos, golaş, ameninţător. 

— Nu. 

— Ţi se pare prea departe pentru un om ca tine? Struan citi 
ura pe faţa lui Culum şi aşteptă să primească răspuns; nu primi 
niciunul. Am crezut că nu ţi-e frică. 

Se întoarse cu spatele şi porni să coboare gorganul, ca s-o ia 
apoi pe panta muntelui în sus. Culum şovăi, chinuit de teamă. 
Apoi se hotări şi porni pe urmele lui, dominat de puterea 
voinţei lui Struan. Acesta, în vreme ce urca, ştia că începuse un 
alt joc primejdios. Nu se opri şi nici nu privi înapoi până ce nu 
ajunse pe creasta muntelui. Aceasta era bătută de vânturi, 


neprimitoare. Se uită în urmă şi-l văzu pe Culum chinuindu-se 
să urce şi el, dar era încă departe. Se întoarse cu spatele la fiul 
său. Priveliştea era măreaţă. Cutremurător de frumoasă. 
Soarele, sus, pe cerul albastru, Pacificul - un covor de un 
albastru-cenuşiu. Din acest covor al mării, ţâşneau piscurile 
muntoase maronii-verzui ale insulelor: Pokliu Chau, spre sud- 
vest, Lan Tao, insula aceea imensă, mai mare decât Hong Kong, 
la cinsprezece mile spre vest, şi sutele de insulițe pustii, numai 
piatră stearpă, care înconjurau arhipelagul Hong Kong. Prin 
binoclu, vedea limpede navele din radă, iar spre nord, China 
continentală. Zărea flote întregi de jonci şi sampane navigând 
în volte pe canalul Lan Tai, îndreptându-se spre țărmurile 
vestice ale Hong Kong-ului. Multe dintre ele se întorceau 
pătrunzând pe estuarul fluviului Pearl. La nord şi la sud, la est 
şi la vest se vedeau vase care circulau încolo şi-ncoace: fregate 
ce patrulau, jonci de pescuit, sampane, dar nicio corabie 
comercială. Ei, îi trecu lui prin minte, încă vreo câteva luni, se 
termină el şi al doilea război, şi apoi navele comerciale vor 
stăpâni iar marea. 

Culum se străduia să urce şi el pe urmele lui Struan. Era 
epuizat cu totul şi numai îndărătnicia voinţei lui îl făcea să-şi 
mişte picioarele. Veşmintele îi erau sfâşiate şi faţa rănită de 
plantele agăţătoare. Şi urcă mai departe, în cele din urmă, 
ajunse pe creastă, pieptul i se zbătea spasmodic, vântul 
aproape să-l dea jos. Struan stătea pe pământ, la vreo cinci paşi 
mai în josul pantei, la adăpost de vânt. Pe jos era întinsă o faţă 
de masă pe care tronau mâncarea şi o sticlă de vin. 

— Poftim, flăcăule, îi spuse Struan întinzându-i o jumătate de 
pahar de vin. 

Gâfâind încă, Culum luă paharul, încercă să bea dar cea mai 
mare parte îi curse pe piept. Îşi şterse vinul şi se chinui să 
tragă adânc aer în piept. 

— Stai jos, îi porunci Struan. 

Spre uimirea lui Culum, Struan îi zâmbea cu bunătate. 

— Hai, fiule, stai jos. Te rog stai jos. 

— Eu nu... nu pricep. 

— De aici se vede şi mai bine, nu-i aşa? 

— Acum eşti chiar diavolul curat, începu Culum simțind că îi 
ard plămânii de atâta efort, şi după aia, după aia... nu mai 
pricep nimic... 


— Am adus pui fripţi şi pâine, îi replică Struan. Şi mai avem 
o sticlă de vin. Ei, îţi convine? 

Culum se prăvăli jos, epuizat. 

— Pui, zici? 

— Cred că n-ai mâncat de dimineaţă, aşa-i? Trebuie să fii 
mort de foame. 

— Cu gorganul acela, eu... 

— Mai trage-ţi sufletul, odihneşte-te şi apoi mănâncă. Te rog. 
Nopțile astea două din urmă nici n-ai dormit măcar. N-are 
niciun rost să vorbesc cu unul căruia îi ghiorăie maţele. 
Mănâncă încet. Altfel ţi se face rău. A fost alpinism, nu glumă, 
să ajungem până aici. Şi eu sunt obosit mort. 

Culum se rezemă de stâncă, închise ochii şi încercă să-şi 
adune puterile, simţindu-şi trupul cum gemea după odihnă. Se 
chinui să deschidă ochii. Încă mai credea că visează, dar colo, 
dinaintea lui, se afla taică-său, care cerceta cu binoclul oceanul 
spre sud. 

— In legătură cu gorganul acela... eu am... 

— Mănâncă! îl întrerupse Struan şi-i întinse nişte pui. 

Culum rupse un copan. 

— Nu pot mânca. Nu înainte de a-ţi spune ce am de spus. A 
trebuit să fac asta. A trebuit. N-ai fi fost niciodată de acord cu 
una ca asta, şi era singura cale. Brock te-ar fi distrus. S-ar fi 
oprit să mai liciteze lăsându-te singur. Ştiu că aşa voia să facă. 
Dacă n-ar fi fost atâta ură între voi, gorganul acela ar fi fost al 
tău. Tu ai forţat lucrurile să ajungă aici. Tu ai făcut-o. Acum 
gorganul aparţine bisericii, şi aşa se cuvine. Tu m-ai silit. 

— Da, răspunse Struan. Bineînţeles. Sunt mândru de tine. Ţi- 
a trebuit mult curaj să faci una ca asta. Robb n-ar fi fost 
niciodată în stare de aşa ceva, chiar dacă i-ar fi trecut prin 
minte, n-ar fi fost în stare să ducă la bun sfârşit una ca asta. 

Culum rămase cu gura căscată. 

— Tu... tu ai dorit să fac ceea ce am făcut? 

— Bineînţeles, fiule, era singura soluţie pentru a ieşi dintr-o 
situaţie imposibilă. 

— Tu ai... mizat că am să acţionez chiar aşa? 

— Da, am mizat că aşa ai să faci. Chiar am făcut o aluzie că 
aşa ar trebui să faci. Atunci când erai atât de nerăbdător să-l 
întâlneşti pe L.ongstaff... când mă ocoleai la Happy Valley... am 
socotit că ai rezolvat. Apoi am fost descumpănit de reacţia ta 


faţă de Gordon. Dar mai târziu, după aia, L.ongstaff mi-a spus: 
„Minunat şi celălalt gest al tău!” Şi atunci am ştiut că ai 
rezolvat în singurul chip în care se putea. Fiule, sunt foarte 
mândru de tine. Precis că Brock ne-ar fi măcelărit dacă ar fi 
avut prilejul. Şi nu puteam face nimic ca să-l împiedic. 
Gorganul acela era o chestiune de obraz. 

— M-ai împins... m-ai împins vreme de două zile şi două 
nopţi în iadul acela pe care l-am trăit... ştiind bine că exista o 
soluţie simplă? 

— A fost chiar aşa de simplă? 

— Pentru tine a fost! strigă Culum, şi sări în picioare. 

— Da! îi replică Struan cu o voce asprită brusc. Pentru mine, 
dar nu şi pentru tine. Dar tu ai fost cel care a luat hotărârea şi 
din pricina asta te simţi mai bine. Acum poţi spune că eşti 
bărbat. Dacă eu ţi-aş fi sugerat să iei locul pentru lăcaşul 
Domnului, n-ai fi fost în stare să împlineşti până la capăt 
misiunea asta. Niciodată. Te-ai fi dat de gol. Ca să izbândeşti, 
trebuie să crezi în ceea ce faci. Dacă Brock ar fi bănuit preţ de 
o clipă că eu am pus la cale împreună cu tine treaba asta, ne-ar 
fi făcut din nou bătaia de joc a Asiei întregi. Şi ne-am fi pătat 
obrazul pentru totdeauna. 

— Şi m-ai sacrificat pe mine pentru obrazul ăsta? strigă 
Culum. Blestematul tău de obraz? 

— Obrazul nostru, Culum, îi replică Struan. Şi bine că până 
la urmă te aud şi pe tine blestemând. Fiule, asta te ajută să 
creşti. 

— Atunci toată mânia... mânia ta a fost doar prefăcătorie? 

— Bineînţeles, fiule, îi răspunse Struan. Pentru Brock. Şi 
pentru toţi ceilalţi. 

— Chiar şi pentru Robb? 

— Pentru Robb mai mult decât pentru oricare altul. Acum 
mănâncă! 

— Dar-ar frenţia în mâncarea asta! Eşti un diavol, diavolul în 
persoană. Şi o să ne tragi pe toţi în iad după tine, pentru 
numele lui Dumnezeu, jur că am să... 

Struan ţâşni în picioare şi-l înşfăcă pe Culum de umeri. 

— Înainte de a spune o prostie pe care s-o regreţi, ascultă- 
mă bine pe mine. Am mizat totul pe tine, pe curajul tău de ate 
hotări să faci una ca asta, şi ai făcut-o. Tu singur. Fără niciun 
ajutor din partea mea. Şi te-am binecuvântat pentru gestul tău. 


Acum eşti Culum Struan, omul care a îndrăznit să se pună 
curmeziş voinţei Tai-Panului. Omul care i-a luat de sub nas 
gorganul la care jinduia atâta. Eşti celebru de-acu. Într-o 
singură zi ai dobândit mai mult obraz decât ai fi putut s-o faci 
în douăzeci de ani. Pentru numele lui Dumnezeu, cum altfel îţi 
închipui tu că poţi stăpâni oamenii şi îi poţi duce de nas? Numai 
prin forţa braţului? Nu! Cu ajutorul minţii tale! Şi prin magie. 

După care îi dădu drumul lui Culum. 

— Magie zici? îngăimă Culum revenindu-şi şi izbucnind. E 
magie neagră atunci! 

Râzând molcom, Struan se aşeză şi-şi turnă nişte vin. 

— Cei care au ceva minte au să-şi dea seama ce isteţ eşti. 
„Culum ăla e deştept. A dăruit gorganul bisericii. Şi în chipul 
ăsta l-a împiedicat şi pe diavolul de Struan să distrugă Nobila 
Casă, împiedicându-l să-şi înmormânteze banii într-un gorgan 
fără nicio valoare. Dar, în acelaşi timp, Culum i-a salvat şi 
obrazul Tai-Panului... diavolul ăla nu are cum să-l omoare pe 
Culum Struan pentru că a dăruit gorganul bisericii!” Struan 
bău din pahar. Chiar şi Brock e probabil zguduit, indiferent 
dacă se gândeşte că a fost o înţelegere tainică între noi sau 
nu... pentru că ai dus îndrăzneala până la capăt. Cei bisericoşi 
au să te binecuvânteze pentru că cel mai de preţ lucru l-ai 
dăruit bisericii. Nebunii de teapa lui Longstaff o să-ţi ştie de 
frică şi o să-ţi ceară de-acum încolo sfatul. Cinicii vor fi 
cutremuraţi de isteţimea soluţiei pe care ai găsit-o, or să te 
blesteme şi or să spună: „Culum ăsta îl are pe dracu în el ca şi 
tat-su. Fii cu ochii în patru.” lar eu aş spune că ţi-ai câştigat 
prestigiu. 

— Dar... dar dacă eu am... atunci înseamnă că tu ai pierdut 
din cinstea obrazului... cum se zice, da? 

— Da. Dar eu am destul credit al obrazului, chiar îmi 
prisoseşte. Şi mai pot da şi la alţii. Ţie şi lui Robb. Şi nu mai am 
destul timp la dispoziţie ca să te plantez bine în lumea asta. 
Fiule, fii cu ochii în patru. Acum toţi stau şi o întorc pe toate 
feţele: „Culum s-a descurcat de data asta, dar o să mai 
îndrăznească s-o facă şi altă dată?” Şi speranţa lor e ca noi doi 
să ne urâm atât de mult unul pe celălalt încât să ne distrugem 
reciproc. Şi exact asta o să încercăm noi să facem. In chip 
deschis. Când suntem în public. 

— Cum? 


— Aşa cum zic. Ori de câte ori ne vom întâlni trebuie să ne 
arătăm o ostilitate rece. Şi curând, Brock o să încerce să te 
câştige de partea lui. Aşa o să facă şi Cooper... şi Tillman. O să- 
ţi spună o mulţime de minciuni... sau să răstălmăcească 
adevărul... nădăjduind că vei ajunge să mă urăşti atât de mult 
încât o să mă distrugi şi pe mine şi pe tine. Ba şi Nobila Casă 
pe deasupra. Fiindcă toţi negustorii ăştia pândesc să apuce 
momentul. Dar de-acum nu vor mai pupa ei una ca asta. Pe 
Dumnezeu, te-ai dovedit bărbat! 

— Eu nu vreau să am nimic a face cu asta, îi replică Culum 
încet. 

— Ba din contra, vei avea cât se poate de mult. Vreme de 
cinci ani şi cinci luni. Doar ai depus un jurământ sfânt. 

— Şi acum o să mă sileşti să-l ţin? Acum? 

— Tu o să te sileşti să-l ţii. Salariul tău s-a triplat acum. 

— Crezi că în treburi de acest fel banii mai contează? 

— Da, e prea puţină plată pentru două zile de iad. 

— Nu vreau niciun fel de bani. Şi nici n-am să fac ce-am 
jurat. Nu pot. 

Struan alese gânditor un copan de pasăre. 

— Te-am cântărit cu mare grijă. Am fost ispitit să nu-ţi spun 
nicio vorbă. Să te las să-ţi joci rolul în necunoştinţă de cauză. 
După aia te-am mai cântărit. Am socotit că îţi poţi juca rolul în 
cunoştinţă de cauză. De-acum pentru amândoi va fi mai plăcut 
când ştii despre ce e vorba. 

— Ai să mă sileşti să trăiesc şi să mor urându-te? Numai 
pentru Casa asta Nobilă? 

— Ştii răspunsul la întrebare! 

— Eşti un păcătos. 

— De acord. În unele privinţe, spuse el mestecând bucata de 
carne de pasăre. Sunt tot ceea ce spui tu şi mai am şi alte 
păcate pe deasupra. Încalc multe dintre porunci, dar nu pe 
toate. Dar pe lumea asta sunt singurul om în care tu poţi avea 
deplină încredere... cu condiţia ca nu cumva să te bată gândul 
să te porneşti împotriva Nobilei Case. Eu sunt Tai-Panul. Prin 
suferinţă şi păcate vei ajunge la fel. 

— Nu merită să trăieşti în atâta prefăcătorie. Şi în atâta 
răutate. 

— Ei, fiule, nu faci decât să-mi mângâi inima, spuse Struan 
aruncând osul de pasăre. Eşti atât de tânăr. Te invidiez, te 


invidiez şi pentru toţi anii care-ţi stau dinainte. Nu merită? Să 
fii cel mai bun? Să-i domini pe Brock şi pe toţi ceilalţi prin 
simpla ta prezenţă? Şi pe Longstaff şi prin el chiar coroana 
britanică? Pe împăratul Chinei? Şi prin el pe trei sute de 
milioane de chinezi? Struan mai bău puţin vin. Merită. Puţină 
ură şi puţin teatru sunt chiar un preţ prea mic pentru toate 
astea. 

Culum se lăsă pe spate, sprijinindu-se în scobitura pietrei, în 
vreme ce în mintea lui era o vâltoare de cuvinte şi întrebări 
care nu cunoşteau mila, şi de răspunsuri neîndurătoare. Şi asta 
era voinţa Domnului? se întrebă el. Cei mai tari să 
supravieţuiască pe seama celor slabi? Pentru că Dumnezeu le-a 
făcut pe toate ca şi felul lor de vieţuire. Dar Isus a zis: „Cei 
sărmani vor moşteni pământul.” O fi vrut să spună cu adevărat 
pământul, sau prin cuvântul ăsta înţelegea împărăţia 
Domnului? Prin umilinţă nimeni n-ar fi dobândit tezaurul de 
argint şi nici n-ar fi fost în stare să-l păstreze. Umilinţa n-ar fi 
putut salva Nobila Casă nici de data asta în chestiunea 
gorganului. Umilinţa n-o să ajungă niciodată prea departe, nu 
va învinge nici cruzimea, nici lăcomia. Dacă eu ajung Tai-Pan, 
mişcarea chartistă va merge mai departe. Să dobândeşti avere 
pentru un anumit scop... un scop nemuritor, îşi spuse el. Atunci 
foarte bine. Ura faţă de tatăl său dispăru din sufletul lui Culum 
Struan. Şi o dată cu ura şi dragostea. Nu mai rămase nimic 
altceva decât respectul. 

— De ce ai venit tocmai aici? întrebă Culum. 

Struan ştiu în clipa aceea că-şi pierduse fiul. Ca părinte se 
întristă adânc, dar ca bărbat nu. Îşi obligase adversarul să intre 
în luptă în condiţiile alese de el şi la momentul sorocit de el, în 
felul acesta îşi făcuse pe deplin datoria de tată. 

— Să te sleiesc de puteri într-atât încât să-ţi pot vorbi şi să te 
fac să mă înţelegi, îi răspunse el. Şi pentru ca să-ţi arăt că, deşi 
de pe gorgan e o privelişte frumoasă, cea care se deschide de 
aici e minunată. 

Şi pentru prima oară Culum privi în jur. 

— Da, da, aşa e. 

Se aplecă şi luă şi el o bucată de pui şi începu să mănânce. 
Struan se chinui să nu i se citească suferinţa pe chip. O să-şi 
regăsească băiatul ăsta zâmbetul, îşi spuse el. Dă-i băiatului 
timp. E greu de tot să fii nevoit să creşti atât de repede. Dă-i 


băiatului timp. Deodată se simţi foarte obosit. Se rezemă de 
piatră şi-şi îndreptă binoclul spre sud, uitându-se după China 
Cloud. Dar nu se zărea nici urmă. Cercetă la întâmplare 
orizontul. Brusc privirile îi fură atrase de ceva. 

— Fiule, uite, e Blue Cloud! 

Culum luă binoclul şi zări cliperul. Nava era soră geamănă 
cu Thunder Cloud, 18 tunuri, la fel de iute, la fel de frumoasă. 
La fel de frumoasă chiar şi pentru Culum care ura navele şi 
marea. 

— Trebuie să aibă opiu în valoare de o sută de mii de guinee 
la bord, spuse Struan. Ei, acum ce-ai face? Avem aici trei nave, 
şi încă în această lună mai vin şaisprezece. 

— Să le trimit spre nord, să-şi vândă încărcătura? 

— Da! o umbră trecu peste chipul lui Struan. Asta mi-a 
amintit ceva. Îţi aduci aminte de Isaac Perry? 

— Da. Parcă s-a întâmplat acum o sută de ani. 

— L-am lăsat la țărm, îţi aduci aminte? Pentru că n-a fost în 
stare să-l ajute pe McKay şi pentru că se temea de mine, iar eu 
habar n-aveam de ce. l-am dat lui McKay cincisprezece zile să 
afle care-i răspunsul la ghicitoarea asta, dar nu s-a mai întors 
niciodată înapoi la Canton. L-am văzut pe McKay aseară. Şi-a 
găsit slujbă la țărm... ajutor de magistrat şi poliţai! Aprinse un 
trabuc, ferind flacăra în pumn şi apoi i-l trecu lui Culum, după 
care îşi aprinse un trabuc şi pentru sine. Ei bine, se pare că 
Perry e angajat la Cooper-Tillman acum. Pe ruta lor între 
Virginia şi Africa. Trafic de sclavi negri. 

— Nu pot să cred. 

— Mi-a spus chiar Wilf Tillman. Aseară. A ridicat din umeri şi 
mi-a zis că Perry n-a mai vrut să intre pe traseele cu China. Aşa 
că i-a oferit lui Perry o navă de transportat sclavi, o cioară. Şi 
Perry a acceptat. A plecat acum o săptămână. Chiar înainte de 
plecarea lui Perry, McKay l-a tras pe sfoară. Întâi s-au îmbătat 
frumos amândoi. McKay i-a zis că eu l-am concediat şi pe el... 
aşa cum s-a şi întâmplat... m-a înjurat cât a putut, i-a cerut o 
slujbă pe nava cea nouă a lui Perry, şi s-a jurat să se răzbune 
pe mine. Băutura dezleagă limba oricui şi Perry şi-a dezlegat şi 
el limba. l-a mărturisit lui McKay că a vândut o copie cu 
locurile noastre secrete unde facem schimburi comerciale în 
susul coastei, cu latitudine şi longitudine, ba chiar şi numele 
neguţătorilor noştri de opiu. Ne-a vândut lui Morgan Brock. 


Ultima oară când a fost Perry la Londra. 

— Atunci înseamnă că Brock ştie toate locurile noastre 
secrete? E 

— Numai pe cele folosite de Perry. In zece ani de negustorie. 
Asta înseamnă că e vorba de cele mai multe. 

— Ce ne rămâne de făcut? 

— Să găsim alte locuri şi alţi oameni de încredere. Aşa că 
vezi, fiule, nu poţi avea prea mare încredere în nimeni. 

— E groaznic. 

— Asta-i legea supravieţuirii. Ne odihnim vreun ceas, după 
care o ştergem. 

— Încotro? 

— Aberdeen. Trebuie să ne aruncăm şi noi un ochi pe acolo. 
Să vedem ce se mai aude cu alegerea oamenilor lui Wu Kwok. 
Işi desfăcu raniţa şi scoase din ea un pistol. Ştii să foloseşti 
jucăria asta? 

— Nu prea. 

— Ar cam trebui să faci exerciţii. 

— În regulă. 

Culum începu să cerceteze arma. După o încăierare 
studenţească, folosise o dată un pistol de duel, dar atât el cât şi 
adversarul lui au fost atât de înspăimântați, încât gloanţele au 
trecut la mare distanţă de ţintă. 

— Acum putem merge, spuse Culum. Nu sunt obosit, mi-a 
trecut. 

Struan clătină din cap. 

— Vreau să stau până când China Cloud se arată la orizont. 

— Unde s-a dus? 

— La Macao. 

— De ce? 

— Eu am trimis-o acolo. Struan scutură nişte firimituri de pe 
haină. Pe capul iubitei mele s-a pus un premiu, ca şi pe capul 
băiatului şi al fetei pe care-i am de la ea, dacă sunt prinşi vii. L- 
am trimis pe Mauss cu China Cloud să-i aducă pe toţi încoace. 
La bord se află în siguranţă. 

— Dar Gordon e aici deja. L-am văzut chiar ieri. 

— Femeia asta nu-i mama lui Gordon. 

Lui Culum i se păru curios că nu-l mai deranja faptul că 
acum ştia că tatăl său avea două, nu, trei familii. Trei dacă se 
punea la socoteală şi pe el şi pe Winifred. 


— Răpirea e groaznică nelegiuire. Groaznică, făcu el. 

— Acum s-a pus o răsplată şi pe capul tău. Zece mii de taleri. 

— Dar merit eu atât? Mă îndoiesc. 

— Dacă un chinez oferă zece mii, atunci poţi să pariezi în 
linişte că faci o sută de mii! Struan îndreptă binoclul din nou 
spre Blue Cloud. Cred că o sută de mii ar fi mult mai corect. In 
ce te priveşte. 

Culum îşi feri ochii de soare cu mâna şi simţi complimentul 
lui taică-său. Dar se făcu a nu băga de seamă. Se întoarse cu 
gândul la cealaltă amantă a lui taică-său şi se întrebă cam cum 
poate arăta, cum arată mama lui Gordon. Acum se gândea la 
asta cu răceală, detaşare, fără să mai sufere, şi fără niciun fel 
de  ranchiună, dar cu dispreţ faţă de slăbiciunile şi 
promiscuitatea din viaţa tatălui său. Lui Culum i se părea tare 
ciudat că se simţea atât de liniştit. 

— Acum ce-o să facă Brock cu tezaurul? Piraţii au să-l atace 
mereu atâta vreme cât tezaurul va rămâne la bord. N 

— Va fi nevoit să ne roage să luăm înapoi o parte din el. In 
schimbul unor chitanțe. Şi o s-o facem de îndată. Dar cu o 
dobândă mai mică decât de obicei. Să-i spui lui Robb să rezolve 
şi asta. 

— Atunci o să fim noi atacați de pirați. 

— Poate. Struan urmărea nava Blue Cloud înaintând încet 
împotriva vântului în pasa dintre Lan Tao şi Hong Kong. De 
îndată ce se întoarce China Cloud, eu plec. Mă duc cu forţa 
expediţionară şi nu mă întorc la Hong Kong decât cu o zi 
înainte de bal. 

— De ce? 

— Ca să-ţi las timp să te obişnuieşti cu „duşmănia” dintre 
noi. Ai nevoie de experienţă. Tu şi cu Robb vă apucaţi de 
construcţii. Planurile sunt gata. În afară de cel pentru Casa cea 
Mare. În privinţa asta am să hotărăsc eu mai târziu. Şi începe şi 
construcţia bisericii pe gorgan. Pune-l pe Aristotle s-o 
conceapă. Nu-i plăteşti decât a zecea parte din ceea ce 
pretinde el din prima suflare. Tu şi Robb o să faceţi totul. 

— Da, Tai-Pan, spuse Culum. 

Tai-Pan şi nu tată. Amândoi înţeleseră cuvântul ca pe-o 
sentinţă. Şi amândoi o acceptară. 

— Conacul meu îl construiți pe lotul de margine numărul 
şaptesprezece. Robb are planurile. In trei săptămâni să fie 


gata, grădina plantată, şi cu un zid de zece picioare de jur 
împrejur. 

— Dar e imposibil. 

— Indiferent cât costă. Puneti o sută, două sute de oameni la 
treabă dacă e nevoie. Şi vreau ca toate construcţiile noastre să 
fie terminate. 

— E de construit cel puţin pentru zece luni aici. Un an sau 
chiar mai mult. 

— Da. De asta noi o să folosim mai mulţi oameni. Şi mai 
mulţi bani. Atunci o să izbutim să terminăm mai repede. 

— De ce ne grăbim aşa? 

— De ce nu? 

Culum îşi întoarse privirea spre mare. 

— Şi cu balul cum rămâne? 

— Tu rezolvi totul. Împreună cu Robb şi Chen Sheng, 
compradorele nostru. 

— Şi Robb, el să nu afle că duşmănia dintre noi e doar 
prefăcătorie? 

— Te las pe tine să hotărăşti în privinţa asta. Îi poţi mărturisi 
totul în noaptea balului, dacă aşa doreşti. 

China Cloud sparse orizontul. 

— Acum putem pleca, spuse Struan. 

— În regulă. 

Struan puse sticlele şi mâncarea care mai rămăsese în 
raniţă. 

— Să trimiţi în taină aici nişte oameni ca să facă permanent 
de veghe în timpul zilei. 

— De ce? 

— Să zărească navele. De aici ştim cu patru-cinci ceasuri 
înainte de sosirea navelor. In special de sosirea navelor poştale. 
Atunci trimitem un cuter rapid să le întâmpine şi ne luăm 
corespondenţa înaintea celorlalţi. 

— Şi? 

— Avem pasul înaintea tuturor. În patru ceasuri poţi să vinzi 
şi să cumperi în cantităţi uriaşe. Să ştii despre ce e vorba cu 
patru ore înaintea celorlalţi poate însemna diferenţa dintre 
viaţă şi moarte. 

Culum simţi că respectul lui faţă de bărbatul de dinaintea lui 
sporeşte şi mai mult. Deşteaptă idee, se gândi el. Privi într-o 
doară spre vest, spre marea insulă Lan Tai. 


— Uite! strigă el deodată, arătând la sud de insula cu 
pricina. Se vede fum. A luat foc o navă. 

— Ai ochi ageri, fiule, îi spuse Struan şi îndreptă binoclul 
într-acolo. Doamne Dumnezeule! E un vapor! 

Nava era neagră, subţire, urâtă, cu etrava ascuţită. Pe coşul 
jos năvălea un şuvoi de fum. Avea două catarge şi greement 
pentru vele, dar acum nu ridicase nicio pânză, şi scotea fum 
urât înaintând amenințătoare împotriva vântului, flamura roşie 
fluturând la pupa. 

— Uită-te şi tu la spurcăciunea aia împuţită a marinei regale! 

Culum tresări cutremurat de vehemenţa din glasul lui 
Struan. 

— Ce s-a întâmplat? 

— Curva aia urduroasă din fier, uite asta-i! Uite cum merge. 

Culum privi atent prin binoclu. Lui nava i se părea 
nevinovată. Mai văzuse el câteva nave cu zbaturi şi înainte. De 
zece ani toate navele poştale din Irlanda erau cu aburi. Acum 
putea vedea cele două imense zbaturi, la mijlocul navei, în 
tribord şi babord, fumul gros care-l lăsa şi siajul numai spume. 
Iar la bord avea tunuri. Multe. 

— Nu văd de ce te supără. 

— Uită-te la siajul ei. Şi cum înaintează. Dumnezeule, şi 
chiar împotriva vântului. Ține drum exact spre est. Chiar 
împotriva vântului. A lăsat în urmă nava noastră Blue Cloud de 
parcă ar fi o cocină de porci mânată de nişte amărâte de 
maimuțe blestemate şi nu de unul din cele mai bune echipaje 
din lume. 

— Şi de ce te supără asta? 

— Mă supără rău. Acum a ajuns o navă cu aburi şi în Orient. 
A realizat imposibilul. Târfa asta de ruginitură, cu coca din fier, 
mânată de maşină, buboi inventat de Stephenson, a navigat 
tocmai din Anglia până aici, împotriva tuturor necazurilor mării 
şi sfidând vântul. Şi dacă una din astea a ajuns aici, atunci or să 
ajungă alte o mie. Asta-i progresul. Începutul unei noi ere! 
Struan apucă sticla de vin goală şi o izbi de stâncă. În douăzeci 
sau treizeci de ani şi noi vom folosi tot porcării din astea. 
Avortoane de navă odrăslite de nişte jigodii. Dumnezeule. 

— E urât un vapor când îl compari cu o corabie. Cu Blue 
Cloud. Dar cum poate să înainteze împotriva vântului... să nu-i 
pese de vânt... înseamnă că e mai iute, mai economic şi mai... 


— Nu. Mai iute niciodată! Nu atunci când ai vântul înapoia 
traversului, şi nici nu va ţine marea mai bine vreodată. Şi nici 
nu va înfrunta la fel de bine furtuna. Oala asta de noapte o să 
se întoarcă cu fundul în sus şi o să se ducă la fund ca un 
bolovan. Şi nici nu va fi la fel de economic. Pentru cazanele 
alea vor trebui să care cu ei lemne sau cărbune. Şi pentru 
comerţul cu ceai nu vor fi de niciun folos vapoarele astea. 
Ceaiul e gingaş şi în împuţenia aia se strică. Mulţumesc lui 
Dumnezeu, tot corăbiile vor trebui să transporte ceaiul. 

Pe Culum îl distra furia asta, dar nu lăsă să se vadă nimic. 

— Da, ai dreptate, dar cu vremea şi vapoarele vor fi mai 
bune, cu siguranţă. Şi dacă unul dintre ele a reuşit să ajungă 
până aici, vor veni şi celelalte o mie. Cred că ar trebui să 
cumpărăm şi noi nave cu aburi. 

— Tu ai să poţi, şi ai să faci bine. Dar să fiu afurisit dacă am 
să cumpăr eu vreuna din monstruozităţile astea împuţite. 
Afurisit să fiu dacă flamura cu Leul şi Dragonul va flutura la 
catargul vreuneia câtă vreme mai sunt eu în viaţă! 

— Toţi oamenii mării socot la fel ca tine? îl întrebă Culum 
fără să se gândească, simțind cum ceva îl încălzeşte pe 
dinăuntru. 

— Tâmpită întrebare! Ce naiba ai în capul ăla al tău, Culum? 
îi replică Struan muşcător. 

— Mă gândeam şi eu la progres, Tai-Pan. Culum privi din 
nou spre navă. Mă întreb ce nume o purta. 

Struan îl cercetă bănuitor pe Culum, ştiind că mintea 
băiatului începuse să lucreze, dar fără să ghicească în ce 
direcţie bătea. Ciudat, îşi spuse el. Pentru prima oară când te 
gândeşti la Culum ca la un bărbat şi nu ca la Culum puştiul, la 
băiat, sau la flăcău. Mulţumesc lui Dumnezeu, eu nu voi trăi 
atât încât să fiu martor la moartea navelor cu vele. Dar curva 
aia anunţă moartea cliperelor care fac comerţ cu China. Şi sunt 
cele mai minunate nave care au navigat vreodată pe mările 
lumii. 

O luă înainte, coborând muntele spre Aberdeen. Mai târziu 
nava cu aburi trecu destul de aproape de ei pentru a-i descifra 
numele. Era Nemesis. Nava Maiestăţii sale Nemesis. 


CARTEA A TREIA 

Cele două fregate potopeau cu salve dintr-un întreg bord 
primul dintre forturile din traversul golfului Bogue, o gâtuitură 
de vreo zece mile ce păzea drumul spre Canton. Golful Bogue 
era puternic întărit cu forturi care dominau intrarea şi 
beneficiau de locuri periculos de înguste în dreptul lor, iar 
fregatele păreau atât de dezavantajate în acest duel încât 
acesta semăna mai degrabă cu o misiune de sinucidere. Locul 
era prea îngust pentru manevre normale, iar tunurile din 
forturi le puteau ţine la respect prin tragere directă pe când 
navele făceau volte într-un bord şi-n celălalt, chinuindu-se să 
urce fluviul. Dar tunurile erau fixate pe postamentele lor şi nu 
puteau să-şi urmărească ţintele, iar veacuri întregi de 
administraţie coruptă lăsaseră forturile să lâncezească. Aşa că 
ghiulelele de avertisment treceau fără nicio primejdie când în 
babordul, când în tribordul fregatelor. 

De pe fregate fură lansate cutere, şi militarii marini luară cu 
asalt țărmul. Forturile au fost ocupate cu uşurinţă şi fără nicio 
pierdere, pentru că apărătorii lor, ştiind că au o situaţie 
disperată, se retrăseseră cu înţelepciune. Militarii scoaseră 
tunurile din funcţiune, bătându-le un piron în gaura de 
aprindere, câţiva rămaseră să ocupe forturile. Ceilalţi se 
retraseră din nou pe nave, fregatele porniră spre nord urcând 
încă o milă, potopind cu salve celelalte forturi şi ocupându-le cu 
aceeaşi uşurinţă. 

Împotriva lor fu trimisă o flotă de jonci şi de nave incendiare, 
dar flota fu scufundată. Fregatele putură să decimeze aşa de 
uşor atât de multe jonci pentru că aveau superioritate de foc, şi 
pentru că greementul şi velatura le îngăduiau să prindă viteză 
în oricare direcţie a busolei, atunci când bătea vântul. Joncile 
nu puteau face volte cum făcea o fregată, şi nici să urce pe 
vânt. Joncile fuseseră concepute pentru apele Chinei şi pentru 
vânturile musonice, fregatele pentru chinuitoarele rafale care 
urlau în Canalul Mânecii sau Marea Nordului, sau pe Atlantic, 
unde furtunile erau ceva obişnuit, iar uraganul un mod de 
viaţă. 


Capitolul cincisprezece 

— Ca şi cum ai trage în nişte rațe care stau nemişcate pe 
apă, spuse amiralul plin de silă. 

— Da, îi replică Struan. Dar ei au pierderi uşoare, iar ale 
noastre sunt cu totul neglijabile. 

— O victorie decisivă, asta-i ce contează! interveni Longstaff. 
Asta am dorit şi noi. Horatio, aminteşte-mi să-i spun lui 
Aristotle să consemneze pe o pânză atacul asupra Forturilor 
Bogue. 

— Da, Excelenţă. 

Erau pe duneta navei amiral Vengence, la o milă de fregatele 
care-şi croiau drum cu focul lor intens. In urmă se afla grosul 
corpului expediționar, China Cloud mergea cu cei de la 
aprovizionare, având la bord, neştiuţi de nimeni, pe May-may şi 
copiii. 

— Cam rămânem în urmă, domnule amiral, interveni 
Longstaff. Nu putem să ajungem din urmă fregatele, ei? 

Amiralul încercă să-şi stăpânească enervarea, hotărât să fie 
politicos cu Longstaff. I se făcuse de-acum silă de lunile în care 
fusese ţinut în frâu, luni de zile de ordine şi contraordine, 
obligat să ducă un război umilitor. 

— Sir, înaintăm destul de bine. 

— Nu prea. Tot facem volte înainte şi-napoi. Groaznică 
pierdere de vreme. Trimite un semnal spre Nemesis. Ne poate 
remorca în susul fluviului. 

— Să remorcheze nava mea amiral?! mugi amiralul, cu faţa 
şi gâtul roşii. Scroafa aia de navă ca un cârnat? Să remorcheze 
nava asta amiral cu 74 de tunuri? S-o ia la remorcă aţi zis? 

— Da, s-o ia la remorcă, dragul meu, continuă Longstaff, şi 
ajungem la Canton mai iute. 

— Niciodată, pe Dumnezeul meu! 

— Atunci îmi trec cartierul meu general la bordul ei! Lasă la 
apă un cuter. E ridicolă toată invidia asta. Nava e navă, 
indiferent că-i cu vele sau cu aburi, şi avem de câştigat un 
război. Poţi veni şi dumneata la bord când vrei. Dirk, voi fi 
fericit dacă mă însoţeşti. Haide, Horatio. 

Longstaff porni cu paşi mari pe punte, exasperat de amiral şi 
de ideile lui neghioabe, stârnite de rivalitatea dintre marină şi 
armata de uscat: rivalitate privind cine să conducă în calitate 
de comandant, al cui sfat e mai preţios, cine are primul drept 


de alegere pentru spaţiul de carenare a navelor sau pentru 
barăcile trupei pe ţărmul de la Hong Kong, şi dacă războiul 
ăsta e un război maritim sau unul terestru, şi cine e privilegiat 
faţă de cine. Şi în sufletul lui era încă mânios că şmecherul ăla 
mic de Culum îl păcălise făcându-l să semneze donarea către 
biserică a gorganului lui Struan, Tai-Panul, făcându-l să creadă 
că Tai-Panul fusese dinainte de acord cu ideea asta, punând la 
grea încercare relaţiile amicale pe care le întreţinuse cu acest 
primejdios Tai-Pan atâţia ani, făcându-l să-i urmeze scopurile. 
Şi Longstaff se mai săturase şi să întemeieze o colonie, sătul să 
tot asculte când milogelile, când izbucnirile de mânie ale 
neguţătorilor, amestecat astfel în confruntarea jegoasă dintre 
ei. Şi era furios şi pe chinezi pentru îndrăzneala lor de a 
denunța acel minunat tratat pe care el şi numai el li-l impusese 
cu atâta generozitate. Fir-ar să fie, se gândi el, uite unde am 
ajuns, să port pe umeri greutatea întregii Asii, să iau numai eu 
toate hotărârile, să-i opresc să-şi taie beregata unul altuia, 
obligat să port un război spre gloria Angliei, salvându-i 
comerţul, pe Dumnezeul meu, şi cu ce mulţumire mă aleg eu 
din toate astea? Aş fi meritat să fiu făcut lord cu mulţi ani 
înainte. 

Apoi mânia lui se mai potoli, pentru că ştia că în curând 
situaţia din Asia se va stabiliza, iar din adăpostul sigur al 
coloniei Hong Kong se vor putea toarce firele puterii imperiului 
britanic. După cum va fi placul guvernatorului coloniei. 
Guvernatorii sunt făcuţi cavaleri. Sir William Longstaff - ei, 
sună frumos! Şi cum guvernatorii de colonii erau şi comandanţi 
şefi ai tuturor forţelor coloniale, oficial şi legal făcători ai 
legilor coloniei, reprezentanţi direcţi ai reginei, ei, atunci o să 
se poată juca cu amiralii ăştia ţâfnoşi, cu generalii plini de 
ifose, după cum îi va fi voia. Frenţia în toţi! se gândi el, şi se 
simţi mai bine. 

Şi Longstaff trecu la bordul navei Nemesis. 

Struan îl însoţi. Vapor sau nevapor, va fi cel dintâi în Canton. 

După cinci zile, flota stătea la ancoră la Whampoa, tot fluviul 
cât îl urcaseră fiind supus şi teren sigur. De îndată se prezentă 
pentru negocieri o delegaţie a Co-hong-ului, trimisă de noul 
vicerege Ching-so. Dar la sugestia lui Struan delegaţia fu 
trimisă la plimbare fără să fie primită şi a doua zi colonia fu 
reocupată. 


Când negustorii coborâră în dreptul coloniei, toţi vechii lor 
servitori îi aşteptau dinaintea porţii factoriilor. Şi totul era ca şi 
cum colonia nu ar fi fost părăsită niciodată. În absenţa 
stăpânilor nimic nu fusese clintit de la locul lui. Nu lipsea 
nimic. 

Piața fu desemnată pentru ridicarea corturilor unui 
detaşament de militari, iar Longstaff îşi stabili cartierul general 
în factoria Nobilei Case. Se prezentă o altă delegație a Co- 
hong-ului şi fu trimisă la plimbare ca şi cea de dinainte, şi 
începură în mod deschis pregătiri amănunțite şi ample pentru 
asedierea Canton-ului. 

Zi şi noapte strada Hog şi strada Celor Treisprezece Factorii 
erau pline de animaţie, clocoteau de mulţimea care cumpăra şi 
vindea, se lua la harţă sau fura. Bordelurile şi bombele unde se 
vindeau băuturi prosperau. Mulţi au dat ortul popii de atâta 
băutură, alţii se aleseră cu beregata tăiată, iar alţii pur şi 
simplu dispărură. Patronii localurilor se luptau între ei pentru a 
dobândi mai mult spaţiu, preţurile urcau sau coborau, dar 
întotdeauna găseai destule localuri, atâtea câte suporta piaţa 
de desfacere. 

Din nou o delegaţie chineză încercă să dobândească o 
audienţă la Longstaff şi din nou Struan reuşi să-l convingă şi 
aceasta fu respinsă. Navele de linie îşi stabiliră poziţiile în 
traversul fluviului Pearl, iar Nemesis patrula calmă în sus şi-n 
jos, lăsând numai groază în urma ei. Dar joncile şi sampanele 
îşi vedeau nestingherite de treburile lor în susul şi-n josul 
fluviului. Ceaiul şi mătăsurile de sezon soseau din interiorul 
ţării şi năpădiseră depozitele Co-hong-ului care se înşiruiau pe 
malurile fluviului. 

Intr-o noapte apăru şi Jin-qua, în taină. 

— Hola, Tai-Pan! salută el intrând în sufrageria particulară a 
lui Struan, sprijinindu-se de braţele slujitorilor lui personali. 
Bine vede la mine. Tu de ce nu venit vede la mine, heya? 

Slujitorii îl ajutară să se aşeze, se înclinară şi apoi dispărură. 
Bătrânul părea mai bătrân ca niciodată, cu pielea şi mai 
zbârcită. Dar ochii luceau tinereşte, plini de isteţime. Purta o 
robă lungă de mătase, de un albastru şters, şi pantaloni de 
mătase albaştri, nişte papucei moi în picioarele micuţe. O 
jachetă tot de mătase, verde şi uşoară, căptuşită cu puf de 
pasăre, îl apăra de umezeala şi răcoarea nopţii de primăvară. 


Iar pe cap purta o tichie cu mai multe culori. 

— Hola, Jin-qua, îl întâmpină Struan. Mandarin Longstaff 
tare tare supărat la el. Nu îngăduit la ăsta Tai-Pan vede 
prieteni la el. Aiii iaaa! Ceai? 

Struan într-adins îl primise îmbrăcat numai în cămaşă, 
pentru că voia ca Jin-qua să ştie de la început că era foarte 
mâniat pentru jumătatea de monedă dată lui Wu Fang Choi. Se 
turnă ceaiul şi apoi apărură servitorii aducând delicatesuri 
comandate special de Struan. Struan îi oferi lui Jin-qua şi se 
servi şi el cu nişte plăcinţele dim sum. 

— Halel mult bun, spuse Jin-qua, stând foarte ţeapăn pe 
scaun. 

— Halel tare rău, spuse scuzându-se Struan, ştiind bine că 
mâncarea oferită de el era cea mai de soi din tot Canton-ul. 

Intră un servitor care aduse jăratic. Îl aşeză pe vatră şi puse 
deasupra câteva beţişoare de lemn parfumat. Mireasma 
lemnului umplu îndată încăperea destul de mică. Jin-qua gustă 
strâmbând din nas încă vreo câteva dim sum şi sorbi din vârful 
buzelor puţin vin chinezesc, încălzit, aşa cum se servesc toate 
vinurile chinezeşti, exact la temperatura cuvenită. Bătrânul se 
simţi încălzit de vin, dar mai ales de faptul că protejatul său 
Struan se comporta ca o gazdă perfectă, aşa cum trebuie să se 
poarte un subtil adversar chinez. Servindu-l cu dim sum la o 
masă de seară, când întreaga tradiţie dicta ca acestea să fie 
servite numai la începutul după-amiezii, Struan nu numai că îi 
indica încă o dată supărarea sa, dar îl şi punea la încercare să 
afle cât de multe ştia bătrânul de întâlnirea lui Struan cu Wu 
Kwok. Şi cu toate că Jin-qua era încântat că învăţăturile lui - 
sau mai bine zis ale nepoatei sale T'chung May-may - dăduseră 
roade atât de delicate, acum era asaltat de vagi nelinişti. [Îţi 
asumi mari riscuri, îşi spuse el, atunci când educi un barbar 
învăţându-l regulile lumii civilizate. Elevul s-ar putea să înveţe 
chiar prea bine şi, fără să prinzi de veste, elevul îşi întrece 
profesorul. Fii cu băgare de seamă. 

Aşa că Jin-qua nu făcu ceea ce avusese de gând să facă, 
adică să ia cea mai micuță din plăcinţelele umplute cu crevete 
şi să i-o ofere pe deasupra mesei, repetând gestul făcut de 
Struan pe nava lui Wu Kwok, ceea ce ar fi arătat cu toată 
subtilitatea orientală că el ştia tot ce se petrecuse în cabina 
piratului. Din contra, luă o plăcintă foarte prăjită şi o puse pe 


propria lui farfurie, ca apoi să o mănânce indiferent. Ştia că 
deocamdată era mult mai înţelept să nu dea în vileag ceea ce 
aflase. Mai târziu, dacă dorea, îl putea ajuta pe Tai-Pan să evite 
pericolul în care se afla şi să-i arate cum putea să se salveze de 
dezastru. 

Şi în vreme ce morfolea o dim sum se gândea la prostia 
cumplită a mandarinilor şi a celor din casta Manchu. Nişte 
nebuni! Mâncători de rahat demni de dispreţ, nişte nebuni fără 
mamă, fără tată! Să ajungă să li se usuce mădularul bărbăţiei şi 
să li se umple pântecele cu viermi! 

Şi pusese la cale şi înfăptuise totul cu atâta isteţime, se 
gândi el. Îi împinsese pe barbari să intre în război, la timpul şi 
în locul ales de noi, ceea ce le-a rezolvat lor problemele 
economice, dar, deşi am pierdut, n-am cedat nimic de mai mare 
importanţă. Negoţul a continuat ca şi înainte, numai prin 
Canton, şi astfel Imperiul de Mijloc este mai departe apărat de 
invadatorii de europeni barbari. Şi nu le-am cedat decât o 
insulă împuţită cât un căcat de muscă şi pe care pe deasupra 
am şi început s-o luăm înapoi cu primul culi care a pus piciorul 
pe ţărmul ei. 

Şi Jin-qua începu să cântărească perfecțiunea planului care 
se folosise de lăcomia împăratului şi de teama lui că Ti-sen 
constituia o ameninţare la adresa tronului, şi îl făcuse chiar pe 
împărat să-şi distrugă pe cel de-un sânge cu el. Divină ispravă! 
Ti-sen fusese atât de frumos băgat în capcană, şi ales cu atâta 
înţelepciune pentru acest rol cu atâta timp înainte. 
Instrumentul ideal pentru a salva şi obrazul împăratului şi pe 
cel al Chinei. Dar după ani şi ani de zile de urzeli, răbdare şi 
după o totală victorie asupra adversarilor Imperiului de Mijloc, 
împăratul acesta ros de lăcomie, biată javră obişnuită să 
adulmece sosuri de târfe, a făcut prostia de necrezut, 
neînchipuită, de a denunța acel perfect tratat. 

Şi acum barbarii ăştia britanici sunt supăraţi şi pe bună 
dreptate. Şi-au pierdut cinstea obrazului dinaintea diavolului 
acela de regină a lor şi a tâmpiţilor ei de curteni. Şi acum 
trebuie să luăm totul de la capăt din nou, şi străvechiul ţel al 
Imperiului de Mijloc - acela de a civiliza şi pământurile 
barbare, de a le scoate din întuneric şi a le aduce la lumină, ca 
să formeze o singură lume sub oblăduirea unui singur împărat - 
trebuie să sufere amânare. Pe Jin-qua nu-l supăra să reia totul 


de la capăt, pentru că pentru el timpul se măsura în veacuri. 
Era oarecum sâcâit doar de faptul că totul fusese amânat fără 
niciun rost şi se pierduse o minunată ocazie. Mai întâi Canton- 
ul! Mai întâi mult iubitul nostru Canton trebuie răscumpărat. Şi 
cam cât de puţin va trebui pentru a rezolva şi asta? Cam cât de 
puţin...? 

Struan fierbea. Se aşteptase ca Jin-qua să ia una dintre 
plăcinţelele umplute cu crevete şi să i-o ofere pe deasupra 
mesei. Să însemne asta oare că nu ştia că Wu Kwok îi dăduse 
prima jumătate de monedă? Cu siguranţă că pricepuse 
semnificaţia ritualului cu dim sum, nu? Flăcăule, ai grijă cum 
păşeşti mai departe. 

— Mult bum-bum de la navele, heya? făcu în cele din urmă 
Jin-qua. 

— Longstaff face mai mult tare, nu conteşte. Tare rău când 
mandarin asta supara la el. 

— Aiii iaaa! îngăimă Jin-qua. Mandarin Ching-so tare suparat 
la el. Împarat zice la fel la Ti-sen, şi Jin-qua îşi trecu degetul 
peste beregată şi râse. Phu! Chind Lngst'ff nu are alt cale, 
război porneşte, negoţ nu este. 

— Face război, ia negoţ. Longstaff tare supărat la el. 

— Chite taeli ajunge la atâta suparar, heya? Jin-qua îşi 
ascunse mâinile în mânecile jachetei sale verzi de mătase, se 
rezemă cu spatele şi aşteptă liniştit. 

— Nu ştie. Poate o sută lac. 

Jin-qua ştia că o sută de lac pot fi târguiţi în mod amiabil la 
cincizeci. Dar chiar şi aşa se prefăcu îngrozit. Apoi îl auzi pe 
Struan că zice: 

— Şi mai adaugă o sută de lac. Amendă. 

— Adauge o sută pen'ce? făcu el de data asta îngrozit cu 
adevărat. 

— Amendă la mine, i-o reteză scurt Struan. Nu place la mine 
recompensă la cap fată chillo al meu şi la mic chillo al ei. 
Mandarin Ching-so tare tare rău la el. 

— Recompensă la cap chillo? Aiii iaa! Tare rău tare la el 
mandarin blestemat, tare! 

Jin-qua se prefăcu uimit. Mulţumi joss-ului său cel bun că 
auzise la vreme de recompensă şi rezolvase problema destul de 
iute şi cum se cuvine, şi trimisese printr-un interpus vorbă 
curvei aceleia de englezoaice, şi în felul acesta lui Struan, 


pentru eventualitatea că cineva ar fi jinduit să pună mâna pe 
recompensa oferită pentru May-may şi copii înainte ca aceştia 
să ajungă la adăpost. 

— Jin-qua aranjează! Nu îngrijoreze, heya? Jin-qua aranjează 
pentru prieten în câteva zilele. Tare, tare rău mandarin Ching- 
so. Rău rău, rău tare la el. 

— Tare, tare rău, îi replică Struan. Greu aranjeze, greu, 
costă mult lac tael. Aşa că nu adaugă o sută lac. Adaugă două 
sute lac. 

— Jin-gua aranjeze pentru prieten, reluă Jin-qua încercând 
să-l liniştească. Nu adauge o sută, nu adauge două sute. El 
aranjeze iute iute, şi zâmbi fericit gândindu-se la soluţia 
perfectă pe care deja o pusese la cale. Foarte uşor. Pune pe 
lista lui Ching-so altele nume. Pe femeie la Unu Ochi Stapin, şi 
doi mici chillo la el. 

— Cum? izbucni Struan. 

— Ce rău la asta, heya? 

Ce naiba s-o fi întâmplat? se întrebă Jin-qua. El rezolvase 
acea mică schimbare, în schimbul siguranţei celor din familia 
lui Struan, o femeie barbară fără nicio valoare şi două fetiţe 
fără nicio valoare aparţinând chiar omului care era hotărât să-l 
distrugă pe cel de faţă. Şi ce-i rău în asta? Cum poate cineva să 
mai înţeleagă mintea unui barbar? 

Pentru numele lui Dumnezeu, se gândi Struan, cum naiba să- 
i mai înţelegi pe diavolii ăştia păgâni? 

— Nu place la mine listă, spuse el. Nici chillo al meu, nici 
chillo la Unu Ochi Diavol, niciun chillo. Tare rău, tare rău 
obicei. 

Răpirile sunt un obicei cumplit, tare cumplit, se gândi Jin- 
qua, pentru că trăia mereu cu groaza că el sau copiii lui sau 
copiii copiilor lui ar putea fi răpiți şi ţinuţi ostatici până la 
răscumpărare. Dar pe lista aceea trebuie totuşi să fie trecut 
cineva în schimbul celor scoşi de pe ea. Cine? 

— Jin-qua nu pune chillo femeie la lista, nu conteşte. Eu 
aranjeze. Nu îngrijoreze, heya? 

Struan îi replică: 

— Adauge două sute lac taxă la mine, nu conteşte. 

Jin-qua sorbi puţin ceai. 

— Mâine Co-hong poate vorbeşte la L'ngs'ff, poate? 

— Ching-so poate. 


— Ching-so şi adauge Co-hong, heya? 

— Mâine Ching-so. A doua zi Co-hong poate. Vorbeşte câte 
taeli. În timp ce ei vorbeşte, noi cumpere vinde ceai, nu 
conteşte. 

— Terminat vorbeşte, negoţ poate. 

— Vorbeşte negoţ face, nu conteşte. 

Jin-qua se luptă, se rugă, îşi smulse părul şi în cele din urmă 
acceptă. El deja obținuse aprobarea Co-hong-ului pentru 
începerea imediată a negoţului şi plătise jumătate din suma 
stabilită pentru despăgubiri, cealaltă jumătate urmând a fi 
achitată în şase luni. Şi tot el sugerase mijlocul prin care 
Ching-so îşi va putea salva obrazul, şi se va pune la adăpost de 
mânia împăratului pentru că nu i-a ascultat poruncile: 
negocierile să fie amânate până când va fi încărcată cu ceai şi 
ultima corabie şi plătită şi ultima fărâmă de argint pentru asta, 
moment în care Ching-so va năvăli asupra coloniei, va incendia 
şi va jefui totul, apoi va trimite nave incendiare asupra navelor 
comerciale ale barbarilor şi le va obliga să părăsească fluviul 
Pearl. Comerţul care începea acum îi va amăgi pe barbari 
dându-le un fals sentiment de securitate, şi le va da timp 
forţelor de întărire chineze să sosească şi ele. In felul acesta 
barbarii vor fi lipsiţi de apărare, iar Ching-so va dobândi o mare 
victorie. 

Jin-qua se minună şi el de perfecțiunea planului. Pentru că el 
ştia că barbarii nu vor rămâne niciodată fără apărare. Şi că 
jefuirea şi incendierea coloniei îi va înfuria la culme. Şi că în 
aceeaşi clipă vor porni cu navele la nord de Canton şi vor 
străpunge poarta Pei Ho îndreptându-se spre Pekin din nou. Şi 
că în clipa în care flota barbară va apare la Pei Ho, împăratul 
din nou va cere pace, iar tratatul va intra iar în vigoare. 
Tratatul cu adevărat perfect. Şi va fi aşa pentru că Tai-Panul 
dorea acest tratat „perfect”, iar „Sulă mare” nu era decât 
câinele Tai-Panului. 

Şi în felul acesta eu evit ca preaiubitul meu Canton să mai 
plătească despăgubiri, şi evit să mai achit şi cealaltă jumătate a 
despăgubirilor, pentru că bineînţeles Ching-so şi familia lui vor 
fi frumuşel în sicrie sub pământ, unde le e locul, fie ca acest 
odios futinez să rămână impotent în cele câteva luni ce-i mai 
rămân de trăit pe acest pământ! lar despăgubirile pentru a-l 
îmblânzi pe împărat acum şi pe barbari mai târziu o să vină şi 


ele din profiturile pe ceaiul acestui sezon, pe opiu şi mătase. Şi 
o să mai lase şi alt profit în plus. O, cât de frumoasă şi 
tulburătoare e viaţa! 

— Nu îngrijoreze pentru femeie chillo, Jin-qua aranjeze. 

Struan se ridică în picioare. 

— Adauge două sute, despăgubiri mie! Şi adăugă blând: Jin- 
qua spune la Ching-so: „Atingi unu fir de păr la femeie chillo al 
meu, Tai-Pan aduce dragon de mare care mănâncă foc. Şi 
mănâncă şi Canton, nu conteşte!” 

Jin-qua zâmbi, dar se cutremură la auzul amenințării. Şi 
blestemă tot drumul până ajunse acasă. Acum trebuie să 
folosesc şi mai mulţi spioni şi paznici, şi să cheltui şi mai mulţi 
bani pentru a-i apăra pe copiii lui Struan, nu numai împotriva 
blestemaţilor de răpitori care fac dragoste cu rațele, ci şi 
împotriva oricărui puşcăriaş căcăcios care-şi închipuie că poate 
câştiga uşor nişte parale, ca orice prost. Ah, aha, ah! 

Şi îndată ce ajunse la adăpostul casei sale, îi dădu un picior 
în fund concubinei favorite, şi le puse la cazna zdrobirii 
degetelor pe două sclave slujnice, şi abia apoi se simţi puţin 
mai bine. Ceva mai târziu se strecură pe furiş din casă şi se 
duse la un loc tainic de întâlnire unde îşi puse roba stacojie de 
ceremonie, semn al dregătoriei sale. Avea funcţie de Tai Shan 
Chu - conducător suprem al confreriei Hung Mun Tong din 
sudul Chinei. Împreună cu câţiva conducători mai mărunți ai 
confreriei ascultă primul raport al noii loji fondate la Hong 
Kong. Şi-l confirmară pe Gordon Chen în funcţia de conducător 
al acesteia. 


Şi astfel, spre extrema încântare şi satisfacţie a 
neguţătorilor chinezi şi străini, comerţul începu din nou. Flota 
se întoarse în portul de bază de la Hong Kong. Dar nava 
Nemesis continuă să patruleze pe fluviu, supraveghind căile de 
legătură spre Canton şi trecând pe hartă toate căile fluviale 
întâlnite. 

Colonia şi toate drumurile spre Whampoa începură să fiarbă 
de febra competiţiei comerciale zi şi noapte. Navele comerciale 
trebuiau pregătite pentru a primi în pântecele lor delicatele 
frunze de ceai: calele erau vopsite din nou, santinele curățate 
lună, totul reîmprospătat. Trebuiau căutate încărcături pentru 
drumul spre casă, stabilite preţurile pentru spaţiul de 


încărcare. Neguţătorii care nu aveau nave proprii, şi erau mulţi 
dintre aceştia, se aruncară asupra proprietarilor de nave şi se 
luptau fără cruţare pentru cele mai alese spaţii de încărcare pe 
cele mai bune nave. Se cereau preţuri exorbitante pentru navlu 
şi acestea erau achitate bucuros chiar. 

Nobila Casă şi compania Brock şi Fiii cumpărau ceai, mătase 
şi mirodenii pe cont propriu. Dar fiind comercianţi hârşiţi, şi 
unii şi ceilalţi transportau şi mărfurile altora, acţionând astfel 
nu numai ca armatori, ci şi ca agenţi maritimi, bancheri şi 
agenţi de schimb, atât pentru transporturile către Anglia, cât şi 
pentru cele către străinătate. Din ţară în străinătate cărau 
mărfurile altora: produse din bumbac, bumbac vrac, spirtoase 
mai ales, dar pe lângă astea tot ceea ce producea puterea 
industrială a Angliei, şi tot ceea ce socoteau neguţătorii că se 
putea vinde. Uneori li se încredinţau chiar şi navele altor 
companii şi ei îşi asumau răspunderea de a vinde în Asia 
încărcătura, indiferent despre ce era vorba, luând un anumit 
comision, iar pentru drumul spre casă găseau altă marfă, 
pentru care luau alt comision. Singurele mărfuri pe care Struan 
şi Brock le cumpărau pe banii lor erau opiu, tunuri, pulbere şi 
muniţie. 

Argintul începu îndată să-şi schimbe stăpânii, iar companiile 
Struan şi Brock dobândiră o mică avere doar furnizând argint 
peşin celorlalţi neguţători şi preluând poliţe pentru băncile din 
Londra. Dar argintul curat nu era plătit vânzătorului decât 
după ce nava cu încărcătura ei trecea cu bine de forturile 
Bogue, şi parcurgea o zi întreagă spre largul mării fără 
incidente. 

În anul acela Struan a trecut peste părerile lui Robb şi a 
păstrat tot spaţiul de încărcare de pe Blue Cloud numai pentru 
Nobila Casă, ca şi tot ceaiul şi mătasea. Adică patru sute 
cincizeci şi nouă de mii de livre de ceai, aşezat cu grijă în lăzi 
de cincizeci de livre, din lemn de cedru, precum şi cinci mii 
cinci sute de baloturi de mătase începură să fie încărcate în 
calele de pe Blue Cloud fără o clipă de întrerupere. Adică şase 
sute de mii de lire sterline curate dacă nava ajungea teafără şi 
nevătămată prima în Târgul Londrei, adică o sută şaizeci de mii 
de lire profit curat dacă nava ajungea cea dintâi. 

Şi în acel an Brock îşi rezervă pentru el întreaga încărcătură 
de pe Gray Witch. Urma să transporte jumătate de milion de 


livre de ceai şi patru mii de baloturi de mătase. Ca şi Struan, 
Brock ştia că nu va putea dormi liniştit decât atunci când va 
sosi nava poştală, peste şase luni, şi îi va aduce vestea că nava 
sa a sosit cu bine şi marfa s-a vândut. 


Longstaff se înroşi de mândrie gândindu-se că el şi numai el 
izbutise să redeschidă negoţul atât de uşor şi că-l readusese pe 
viceregele Ching-so în carne şi oase la masa tratativelor. 

— Dragul meu amiral, dar de ce oare crezi că am refuzat şi 
am trimis la plimbare trei delegaţii? Ei? Chestie de obraz! 
Trebuie să pricepi chestia cu obrazul şi mentalitatea păgânilor 
ăştia. Au venit la negocieri şi negoţul a început aproape fără să 
tragem un foc. lar negoţul, dragul meu domn, negoţul e sângele 
Angliei. 

Anulă asedierea Canton-ului, ceea ce înfurie şi mai rău 
armata şi marina. Şi repetă ceea ce-i amintise Struan că el, 
Longstaff, spusese mai demult: „Trebuie să fim generoşi, 
domnilor, cu cei învinşi. Să-i apărăm pe cei slabi. Negoţul 
Angliei nu poate înota în sângele celor neajutoraţi, nu? În 
câteva zile negocierile se vor încheia şi situaţia din Asia va fi 
stabilizată o dată pentru totdeauna.” 

Dar negocierile nu fură încheiate. Struan ştia că la Canton 
nu se puteau încheia. Numai la Pekin, sau la porţile Pekin-ului. 
Şi deocamdată nici el nu voia să se încheie. Nu dorea decât 
comerţ. Problema vitală era să ia ceaiul şi mătasea acestui 
sezon şi să scape de opiul pe care-l avea. Cu profiturile 
comerţului din acel an, toate casele de comerţ vor compensa 
pierderile suferite. Iar profiturile îi vor îndemna să continue şi 
în anul următor şi chiar să se extindă. Iar singurul loc unde se 
puteau extinde era la Hong Kong. Comerţul şi profiturile vor 
izbuti să cumpere timpul atât de vital. Timpul necesar pentru 
construcţia antrepozitelor şi pontoanelor pentru încărcarea şi 
descărcarea mărfurilor, locuinţe în acel paradis de insulă. Era 
nevoie de timp până când vânturile verii vor îngădui acea 
lovitură înspre nord. Timp pentru a sta la adăpost de orice 
furtună până va veni din nou vremea negoţului din sezonul 
anului următor. Timp şi bani pentru a face din Hong Kong un 
loc sigur, prima treaptă spre inima Asiei. 

Aşa că Struan îi domoli nerăbdarea lui Longstaff, şi făcu în 
aşa fel încât negocierile să lâncezească, iar el se aruncă în 


competiţie cu Brock pentru a obţine cel mai bun ceai şi cea mai 
frumoasă mătase, să dobândească cât mai mult de pe urma 
transportului cu navele sale. Trebuiau încărcate şi expediate 
optsprezece clipere; optsprezece echipaje cu căpitanii lor 
trebuiau stăpânite. 

Brock reuşi să termine primul încărcarea navei White Witch, 
şi aceasta porni să despice apele fluviului cu calele gemând de 
mărfuri. După jumătate de zi fu închisă şi ultima gură de 
magazie de pe Blue Cloud, şi aceasta porni val-vârtej în 
urmărirea celeilalte. Întrecerea începuse. 

Gorth făcea spume la gură şi turba pentru că nava lui 
pornise cu un alt căpitan, dar Brock rămase neclintit. 

— Cu rana ta nu-i bine s-o porneşti şi mai e nevoie de tine 
pe-aici. 

Şi aşa se făcu că Gorth se hotărî înainte de vreme să ajungă 
Tai-Pan. Pe Dumnezeu, Tai-Pan. Şi se întoarse pe Nemesis. De 
când nava intrase în port el îşi petrecuse fiecare clipă liberă la 
bordul ei, învățând cum se navighează cu ea, cum se luptă cu 
ea, să prindă tot ce se poate face şi tot ce nu se poate face cu 
ea. Fiindcă el pricepuse, şi pricepuse şi taică-său, că Nemesis 
însemna sfârşitul navigaţiei cu vele şi, cu puţin joss, şi sfârşitul 
Nobilei Case. Amândoi cunoşteau sila lui Struan pentru navele 
cu vapori, şi deşi amândoi înţeleseseră că trecerea de la pânze 
la forţa aburului era cam riscantă, se hotărâseră să joace totul 
pe cartea viitorului. Cu acelaşi vânt şi acelaşi reflux pe care-l 
înfruntase Nemesis intrând în portul Hong Kong, se îndrepta 
spre casă nava poştală. Şi pe navă se afla o scrisoare a lui 
Brock către fiul său Morgan. Scrisoarea anula construirea celor 
două clipere pe care le comandase şi le înlocuia cu primele 
două nave ale noii linii de vapoare Brock şi Fiii. Linia Regală a 
Orientului. 


— Tai-Pan, şopti May-may în întunericul dormitorului, 
moleşită de căldura patului, pot să mă întorc la Macao? Doar 
pentru câteva zile? Iau şi copiii cu mine. 

— Te-ai plictisit de colonia asta? 

— Nu. Dar e greu aici fără toate bulendrele mele şi nici 
copiii nu şi-au luat jucăriile de acolo. Doar pentru câteva zile, 
heya? 

— Doar ţi-am spus despre recompensă şi... 


Ea îl împiedică să mai vorbească sărutându-l şi se trase mai 
aproape de el să-i simtă căldura. 

— Miroşi atât de plăcut. 

— Şi tu. 

— Îmi place de Ma-ree Sin-clair. Da. 

— Da, fata asta are... are mult curaj. 

— Ciudat că atunci mi-ai trimis o femeie. Nu e felul tău. 

— Nu era vreme să trimit pe altcineva. 

— Fantastic de bine vorbeşte dialectul cantonez şi mandarin. 

— E un secret. Nu mai trebuie să spui la nimeni. 

— Bineînţeles, Tai-Pan. 

Întunericul se făcu mai adânc pentru amândoi şi se lăsară 
furaţi de gânduri. 

— Totdeauna ai dormit fără veşminte pe tine? îl întrebă ea. 

— Da. 

— Şi atunci cum de nu răceşti? 

— Nu ştiu. La mine în munţi e mai rece decât aici. Când 
eram un ţânc noi eram tare săraci. 

— Ce-i aia ţânc? 

— Copil. 

Ea zâmbi. 

— Îmi place să mă gândesc cum erai tu când erai copil. Dar 
acum nu mai eşti sărac. Şi două dintre cele trei lucruri au fost 
înfăptuite. Nu-i aşa? 

— Care lucruri? întrebă el, simţindu-i parfumul, atingerea 
mătăsii în care se înfăşurase. 

— Primul era să dobândeşti tezaurul, îţi aduci aminte? Al 
doilea să faci din Hong Kong un loc sigur. Care era cel de-al 
treilea? 

Ea se întoarse pe o parte şi-şi trecu un picior peste el şi 
rămase nemişcată. El simţi atingerea piciorului ei şi aşteptă 
simțind cum i se usucă gâtul. 

— Hong Kong-ul nu e încă un loc sigur. 

Ea începu să-şi plimbe mâna pe trupul lui. 

— Cu negoţul din anul ăsta va fi sigur, nu-i aşa? Aşa că şi a 
doua ta dorinţă va fi împlinită. 

— Dacă avem parte de un joss bun. 

Mâna lui îi desfăcu cămaşa de noapte din mătase fără grabă 
şi apoi îi mângâie trupul. O ajută să-şi scoată cămaşa de 
noapte, aprinse lumânarea şi dădu cearşaful de mătase la o 


parte. O privi, uimit cât de minunată era, luciul neştirbit al 
pielii ei semănând cu porţelanul topit. 

— E aşa... excitant... cum te uiţi tu la mine... şi când ştiu că- 
ţi place de mine, îi spuse ea. 

Apoi făcură dragoste, fără grabă. 

Mai apoi ea îi zise: 

— Când te întorci la Hong Kong? 

— Peste zece zile. 

Zece zile, se gândi el. Apoi să mă duc la Aberdeen să aleg 
oamenii lui Wu Kwok, şi în noaptea următoare balul! 

— Vin şi eu cu tine? 

— Da. 

— Casa cea nouă va fi gata până atunci? 

— Da. Acolo vei fi în siguranţă. 

Mâna lui se odihnea pe coapsele ei şi-şi trecu vârful limbii 
peste obrazul şi peste gâtul ei. 

— Va fi frumos să locuim la Hong Kong. Atunci am să pot să 
mă întâlnesc mai des cu profesorul meu. Sunt luni de zile de 
când am avut ultima dată ocazia să discut frumos cu Gordon. 
Poate că de-acum o să putem avea lecţii în fiecare săptămână. 
Trebuie să învăţ cuvinte mai multe şi mai frumoase. El ce mai 
face? 

— Bine. L-am văzut chiar înainte de a pleca. 

După o pauză ea îi spuse blând: 

— Nu e bine să nu te înţelegi cu băiatul tău numărul unu. 

— Ştiu. 

— Am aprins trei lumânări ca mânia ta să zboare spre Java şi 
să-l ierţi pe el. Când o să-l ierţi mi-ar place să-l cunosc şi eu. 

— O să-l cunoşti. Când o veni vremea. 

— Pot să mă duc la Macao înainte de a ajunge la Hong 
Kong? Te rog. Am să fiu cu mare băgare de seamă. Am să las 
copiii aici. Aici or să fie în siguranţă. 

— De ce e aşa important Macao acum pentru tine? 

— Am nevoie de nişte lucruri... e un secret, un secret 
frumos, o surpriză secretă. Numai câteva zile, da? Te rog. Poţi 
să-l trimiţi şi pe Mauss şi unii din oamenii tăi, dacă vrei. 

— E prea periculos. 

— Acum nu mai e periculos, spuse May-may, ştiind că 
numele lor era şters de pe listă, şi se miră iarăşi foarte mult că 
Struan nu bătuse încântat din palme, aşa cum făcuse ea, când 


el îi spusese despre soluţia găsită de Jin-qua în privinţa asta. 
Aiii iaaa, se gândi ea, europenii sunt tare ciudaţi. Tare. Acum 
nu mai e niciun pericol. Dar chiar şi aşa am să fiu foarte, foarte 
atentă. 

— Dar de ce e atât de important să te duci? Ce secret? 

— O surpriză secretă. Am să-ţi spun nu peste multă vreme. 
Dar acum e secret. 

— Am să mă mai gândesc. Acum dormi. 

May-may se relaxă mulţumită, ştiind bine că în câteva zile se 
va îndrepta spre Macao, ştiind bine că o femeie are la 
îndemână mai multe căi de a o scoate la capăt cu omul ei, fie 
bun, fie rău, deştept sau tâmpit, puternic sau slab. Rochia mea 
de bal va fi cea mai prima, îşi spuse ea plină de emotie, cea mai 
prima. Tai-Panul meu va fi mândru de mine. Şi încă ce mândru. 
Atât de mândru că o să se căsătorească cu mine şi o să mă facă 
Suprema lui Doamnă. Şi înainte de a o fura somnul, ultimul ei 
gând fu la pruncul care încolţea în pântecele ei acum. Creştea 
acolo de numai câteva săptămâni. Copilul meu va fi băiat, îşi 
promise ea. Un băiat de care Tai-Pan să fie mândru. Deci două 
surprize tainice de care să fie mândru. 


— Eu nu pot, Vargas, îi replică Struan ţâfnos. Mai bine 
rezolvă treburile astea cu Robb. El se pricepe la cifre mai bine 
decât mine. 

Amândoi se aflau în biroul particular al lui Struan, răsfoind 
registrul contabil. Ferestrele biroului erau deschise şi 
pătrundea zvonul oraşului Canton, muştele foiau peste tot. Era 
o zi caldă de primăvară, putoarea oraşului începuse din nou să 
se simtă din plin, după perioada de iarnă în care se mai 
domolise. 

— Jin-qua e  nerăbdător să primească ultima noastră 
comandă şi... 

— Ştiu şi eu asta. Dar până când nu ne trimite şi el ultima 
comandă pentru opiu nici noi nu putem să ne apreciem 
comanda cum se cuvine. Doar noi îi oferim cele mai bune 
preţuri pentru ceai şi cele mai avantajoase pentru opiu. Atunci 
pentru ce atâta codeală? 

— Eu nu ştiu, senhor, îi răspunse Vargas. 

Şi el nu întrebă, aşa cum îl mânca limba s-o facă, de ce 
Nobila Casă îi plătea lui Jin-qua pentru ceaiul lui cu zece 


procente mai mult decât ceilalţi neguţători, şi de ce-i vindea tot 
lui Jin-qua cel mai bun opiu indian de Padwa cu zece procente 
mai ieftin decât preţul obişnuit al pieţii. 

— La dracu şi cu astea! exclamă Struan şi-şi mai turnă nişte 
ceai. 

Ar fi vrut să nu-i fi îngăduit lui May-may să se ducă la Macao. 
O trimisese şi pe Ah Sam cu ea, şi pe Mauss şi vreo câţiva 
oameni de-ai lui ca s-o vegheze. Trebuia să se fi întors cu o zi 
înainte şi uite, nici acum nu sosise. Bineînţeles, nu era ceva 
ieşit din comun, durata călătoriei de la Macao la colonia din 
Canton nu putea fi niciodată evaluată exact. Cum nu poate fi 
apreciată niciodată dinainte o călătorie pe mare. Mai ales când 
trebuie să depinzi de vânt, se gândi el sardonic. Dacă ar fi venit 
cu vreo puturoasă oală de noapte cu aburi atunci ar fi fost cu 
totul altceva. Navele cu aburi îşi pot respecta orarul, fără să 
ţină seama de vânt, fără să ţină seama de maree. Dumnezeu să 
le afurisească. 

— Da! făcu el tăios când auzi o bătaie în uşă. 

— Iertare, sir, domnule Struan, începu Horatio deschizând 
uşa. Excelenţa sa ar dori să-i faceţi o vizită. 

— Ce s-a întâmplat? 

— Probabil că o să vă spună chiar Excelenţa sa, sir. E la 
cartierul său general. 

Struan închise registrul. 

— O să ne uităm din nou la toate astea împreună cu Robb de 
îndată ce ne întoarcem, Vargas. Vii şi tu la bal? 

— Senhor, dacă doamna mea, băiatul şi fata cea mai mare nu 
vor fi prezenţi la balul ăsta n-am să mai am linişte în casă în 
următorii zece ani. 

— Te duci să-i aduci de la Macao? 

— Nu, senhor. Nişte prieteni îi însoțesc până la Hong Kong. 
lar eu mă duc acolo direct de aici. 

— Trimite-mi vorbă de îndată ce se întoarce Mauss, spuse 
Struan ieşind, iar Horatio se luă pe urmele lui. 

— Domnule Struan, nu vă pot mulţumi îndeajuns pentru 
cadoul făcut lui Mary. 

— Ce? 

— Pentru rochia de bal, sir. 

— A! Ai văzut ce rochie şi-a făcut? 

— Nu, sir. A plecat la Macao chiar în ziua licitaţiei 


terenurilor. Am primit ieri o scrisoare de la ea. Vă transmite 
cele mai bune urări. 

Horatio ştia că darul făcut de Struan pentru ca Mary să-şi 
comande o rochie îi oferea fetei un bun prilej ca să câştige 
premiul. Numai de n-ar fi fost şi Shevaun. O, dacă Shevaun ar 
cădea la pat! Nu ceva foarte grav, doar atât cât s-o ţină în casă 
în ziua cu pricina. Atunci Mary ar câştiga sigur cele o mie de 
guinee. Şi cu banii aceia ar putea face nişte lucruri minunate! 
Să se întoarcă în ţară pentru perioada musonilor, să trăiască în 
bunăstare. O, Doamne, ajut-o să câştige premiul! Mă bucur că 
nu-i la Hong Kong în vreme ce eu sunt aici, îşi spuse el. Cel 
puţin aşa e destul de departe de Glessing. Afurisit individ. Mă 
întreb dacă o să-i ceară mâna într-adevăr. Ce obrăznicie! El şi 
Culum... ah, Culum, bietul Culum! 

Horatio era cu un pas în urma lui Struan în vreme ce urcau 
scara, aşa încât nu mai trebuia să-şi ascundă nemulţumirea. 
Sărmanul băiat, ce curaj pe el! Îşi aminti cât de ciudat se 
purtase Culum a doua zi după licitaţia terenurilor. El şi cu Mary 
îl căutaseră şi-l găsiseră în cele din urmă la bordul navei 
Resting Cloud. Culum îi invitase să rămână la cină, şi ori de 
câte ori ei încercaseră să aducă vorba despre Tai-Pan, în 
speranţa că vor putea face pace între cei doi, Culum schimbase 
subiectul. În cele din urmă Culum le spusese: 

— Hai să nu mai discutăm despre tata, bine? Am reuşit să-l şi 
uit! 

— Culum, nu trebuie să faci una ca asta, îi spusese Mary. E 
un om minunat. 

— Mary, acum noi doi suntem duşmani, fie că-ţi place, fie că 
nu. Nu cred că se va schimba vreodată, şi până când el nu 
devine alt om, eu nu-mi schimb poziţia. 

Sărmanul Culum, curajos băiat, se gândi Horatio. Eu ştiu ce 
înseamnă să-ţi urăşti tatăl. 

— Tai-Pan, începu el când ajunseră la peronul de intrare. Eu 
şi Mary am suferit foarte mult pentru ceea ce s-a întâmplat în 
legătură cu gorganul. Ba şi mai mult am suferit pentru ce s-a 
întâmplat între dumneavoastră şi Culum... eu şi Culum suntem 
prieteni buni şi... 

— Horatio, îţi mulţumesc pentru gândurile dumitale bune, 
dar ţi-aş rămâne îndatorat dacă n-ai mai pomeni de treaba asta. 

Horatio şi Struan traversară peronul de acces în tăcere şi 


pătrunseră în anticamera lui Longstaff, o încăpere mare şi 
luxoasă. Tavanul bogat ornat era împodobit cu un candelabru 
imens, iar sub acesta lucea masa de conferinţe. În capul mesei 
stătea Longstaff, amiralul şi generalul Lord Rutledge-Cornhill îl 
flancau. 

— Bună ziua, domnilor. 

— Dirk, bine ai făcut că ai venit şi tu, îi spuse Longstaff. 
Dragul meu, ia şi tu un loc. Cred că sfatul tău o să ne fie de 
mare folos. 

— Excelenţă, ce s-a întâmplat? 

— Ei, ăăă... l-am rugat pe domnul Brock să vină şi el. Să mai 
aşteptăm până soseşte, aşa ca să nu trebuiască să mai spun 
încă o dată, ei, cum? Sherry? 

— Mulţumesc. 

Uşa se deschise şi intră cu paşi mari Brock. Deveni prudent 
când îi zări pe Struan şi pe străluciţii ofiţeri. 

— M-ati chemat, Excelenţă? 

— Da. Te rog ia loc. 

Brock înclină din cap în direcţia lui Struan. 

— "Ziua, Dirk. “Ziua, domnilor, adăugă el, ştiind că gestul lui 
o să-l înfurie pe general. Se amuză în felul lui întunecat când la 
salutul său ceilalţi îi răspunseră rece cu o simplă înclinare din 
cap. 

— V-am chemat să participaţi la discuţia noastră, începu 
Longstaff, pentru că... ăăă, pe lângă că sunteţi adevărații 
conducători ai neguţătorilor, nu? ei bine, sfatul vostru e 
preţios. Se pare că un grup de anarhişti s-au infiltrat la Hong 
Kong. 

— Cum? izbucni generalul. 

— Adevărat? făcu Brock la fel de uimit. 

— Nişte anarhişti nenorociţi, vă puteţi imagina una ca asta? 
Se pare că şi păgânii au ajuns să fie infectați de diavolii ăştia! 
Da, dacă nu suntem cu băgare de seamă, Hong Kong-ul o să 
devină un focar al anarhismului. Nenorocită năpastă, ei? 

— Ce fel de anarhişti? întrebă Struan. Anarhismul însemna 
necazuri. Necazurile stânjeneau negoţul. 

— E... ăăă... Horatio, cum le spune? Tang? Tung? 

— Tong, sir. 

— Organizaţia asta Tong a început să lucreze chiar sub nasul 
nostru. Groaznic. 


— În ce fel operează? întrebă Struan nerăbdător. 

— Poate ar fi mai bine să ne spuneţi totul de la început, sir, 
interveni amiralul. 

— Da, bună idee. La întâlnirea de azi, viceregele Ching-so 
era foarte tulburat. Mi-a mărturisit că autorităţile chineze 
tocmai au aflat că aceşti anarhişti, o societate secretă, şi-a 
stabilit cartierul general taman în buboiul acela putred de Tai 
Ping Shan. Anarhiştii au multe, foarte multe denumiri şi sunt, ei 
bine... Horatio, mai bine spune-le tu. 

— Ching-so a afirmat că e vorba de un grup de revoluționari 
fanatici care şi-au pus în minte să răstoarne pe împărat, începu 
Horatio. El i-a pus la dispoziţie Excelenței sale cincizeci de 
nume care arată că societatea e sub conducerea Partidului 
Roşu, Frăția Roşie, Societatea Cerul şi Pământul, şi aşa mai 
departe... e aproape imposibil să traduci în engleză unele 
nume. Unii îi spun pur şi simplu Hung Mun, sau Hung Tong, 
„tong” însemnând frăţia secretă! Horatio îşi adună gândurile. 
În orice caz e vorba de nişte anarhişti de cea mai periculoasă 
speţă. Hoţi, pirați, revoluționari! Se bănuieşte că în China de 
Sud sunt vreun milion. Sunt organizaţi în loji şi au nişte 
ritualuri de iniţiere barbare. Indeamnă la rebeliune sub cel mai 
mic pretext şi prosperă din teama confraţilor lor. Pretind bani 
în schimbul protecţiei. Fiecare prostituată, negustor, ţăran, 
proprietar de pământuri, culi... În fine, toţi sunt nevoiţi să 
plătească tribut cu anasâna. Dacă tributul nu e plătit; atunci 
urmează fie moartea, fie mutilarea în cel mai scurt timp. 
Fiecare membru plăteşte cotizaţie... ca la sindicate. Oriunde se 
stârneşte vreo nemulţumire, tongul face ce face şi o transformă 
în revoltă adevărată. Sunt fanatici. Nu dispreţuiesc violul, 
tortura, şi mişcarea se întinde ca o ciumă. 

— Aţi auzit vreodată de societăţile secrete chinezeşti? 
întrebă Struan. Adică înainte de a le menţiona Ching-so? 

— Nu, sir. 

— Anarhiştii ăştia sunt nişte diavoli adevăraţi, mârâi Brock 
îngrijorat. Şi-i taman ce le place chinejilor. 

Longstaff împinse pe masă un pavilion roşu, triunghiular. Pe 
el se vedeau două semne chinezeşti. 

— Viceregele spune că acest triunghi e simbolul lor. 
Caracterele de pe pavilion înseamnă „Hong Kong”. In orice caz, 
ne aşteaptă necazuri mari, asta-i sigur. Ching-so vrea să trimită 


el nişte stegari de-ai lui ca să-i liniştească pe dată, aşa cum 
vrem noi. Ei, ce ne rămâne de făcut? 

— Să măturăm Hong Kong-ul de toţi orientalii şi să terminăm 
cu ei, spuse amiralul. 

— E imposibil, sir, îi replică Struan. Şi nici nu e în avantajul 
nostru. 

— Mda, mormăi şi Brock. Avea nevoie de oameni care să 
muncească, de culi şi servitori. Avea mare nevoie de ei. 

— Atunci nu există decât un simplu răspuns, interveni 
generalul, luând o priză de tutun; generalul era un individ roşu 
la faţă, cu păr cărunt şi o mutră brutală şi tăbăcită. Să dăm o 
proclamaţie că orice individ care aparţine de aia... cum îi 
spune? a, da, tong? să fie spânzurat! Strănută. Şi să avem grijă 
ca această proclamaţie să fie respectată. 

— My lord, nu putem spânzura un chinez numai pentru că 
vrea să răstoarne o dinastie de obârşie străină. E împotriva 
legislaţiei engleze, spuse Struan. 

— Dinastie străină sau nu, reluă amiralul, e împotriva legilor 
internaţionale să semeni sămânța revoltei împotriva 
împăratului unei puteri prietene! Şi China va fi prietena 
noastră curând, pe Dumnezeul meu, dacă ni se îngăduie să ne 
împlinim datoria aşa cum ni s-a poruncit de către guvern. E şi 
împotriva legilor englezeşti. Uitaţi-vă la nenorociţii ăia de 
chartişti, Dumnezeule! 

— Nu-i spânzurăm doar pentru că sunt chartişti. Ci numai 
când sunt prinşi că stârnesc rebeliune sau comit nelegiuiri, şi 
atunci e drept să fie pedepsiţi! se burzului Struan la amiral. 
Legea în Anglia spune că omul are dreptul să-şi exprime liber 
opinia. Şi e liber la orice fel de asociere politică. 

— Dar nu la asociaţii care să îndemne la rebeliune! sări 
generalul. Dumneata aprobi rebeliunea împotriva autorităţilor 
legale? 

— Ideea-i atât de ridicolă încât nici n-am să-ţi ofer şansa 
unui răspuns. 

— Domnilor, domnilor! interveni Longstaff. Bineînţeles că nu 
ne apucăm acum să-l spânzurăm pe careva numai pentru că e... 
ăăă, ce-o fi. Dar nici nu putem fi de acord ca Hong Kong-ul să 
mişune de anarhişti, ei? Şi nici cu frenţitele idei sindicaliste. 

— S-ar putea să fie şi o treabă pusă la cale de Ching-so, ca să 
ne încurce! Struan se uită la Brock. Ai auzit vreodată de cei din 


tong? 

— Nu. Da' pe min’ mă bate gându' că de iau tribut de la toti, 
ăştia o să pună tribut şi pe comerț şi o să ne stoarcă şi pe noi 
de parale. 

Arţăgos, generalul scutură un fir de praf inexistent de pe 
tunica lui stacojie. 

— Cu siguranță că treaba asta cade sub incidența puterii 
militare, Excelenţă. De ce să nu daţi o proclamaţie prin care să- 
i scoatem în afara legii? Iar restul facem noi. Şi anume să 
aplicăm cele învăţate în India. Să oferim răsplată pentru orice 
informaţie în sensul ăsta. Băştinaşii sunt oricând gata să-i 
vândă pe cei dintr-o fracțiune rivală dacă le arunci o guinee. Cu 
primii doisprezece dăm o lecţie exemplară şi după aceea nu 
veţi mai avea probleme. 

— Nu se pot aplica aici rânduielile din India, îi replică 
Struan. 

— Stimatul meu domn, nu prea aveţi experienţă în treburile 
administraţiei unui teritoriu, aşa încât opinia dumneavoastră nu 
contează. Băştinaşii sunt băştinaşi peste tot, şi cu asta basta! 
Generalul se uită la Longstaff. Pentru armată, asta e o treabă 
simplă, sir. Cum în curând Hong Kong-ul va deveni un 
cantonament militar, e de apanajul nostru. Daţi o proclamaţie 
să-i scoată în afara legii şi noi vom avea grijă ca justiţia să-şi 
facă datoria. 

Amiralul pufni: 

— Am spus-o de o mie de ori că Hong Kong-ul trebuie să 
intre sub incidenţa jurisdicției marinei militare. Dacă noi nu 
vom stăpâni căile maritime, Hong Kong-ul e mort. Aşa încât 
poziţia marinei militare e supremă. Aşa că şi asta intră sub 
jurisdicţia noastră. 

— Armata de uscat hotărăşte soarta războaielor, domnule 
amiral, şi am tot repetat aspectul acesta. Bătăliile terestre 
încheie un război. Da, bine, marina militară a măcelărit flotele 
lui Napoleon şi a obligat Franţa la foame. Dar tot noi a trebuit 
să punem capăt conflictului o dată pentru totdeauna. Aşa cum 
am făcut la Waterloo. 

— Fără Trafalgar, n-ar fi existat niciun Waterloo. 

— Dragul meu amiral, ideea e discutabilă. Dar să luăm acum 
Asia. Nu peste multă vreme, o să ne trezim cu franţujii, 
olandejii, spaniolii şi ruşii repezindu-se să ne strângă de gât, 


pentru a ne viola dreptul nostru de a stăpâni această zonă. Da, 
puteţi domina căile maritime, şi mulţumesc lui Dumnezeu că 
sunteţi stăpâni pe ele, dar dacă Hong Kong-ul nu devine din 
punct de vedere militar de necucerit, atunci Anglia nu va avea 
o bază pentru a-şi proteja flotele sau de unde să se repeadă la 
un eventual inamic. 

— Prima menire a Hong Kong-ului, Excelenţă, e aceea de 
centru comercial al Asiei, preciză Struan. 

— Ei, pricep şi eu importanţa comerţului, domnul meu, îi 
replică generalul cu o mină acră. Dar aici e vorba de strategie, 
şi problema nu te priveşte pe dumneata. 

— De nu era vorba de negoţ, interveni Brock roşu la faţă, n- 
ar mai avea niciun chichirez nici armata, nici flotele aici. 

— E o prostie, domnul meu drag. Vreau să-ţi aduc la 
cunoştinţă... 

— Strategie sau nu, ridică vocea Struan, Hong Kong-ul e o 
colonie şi cade sub incidenţa Secretariatului de Externe, şi 
problema va fi hotărâtă de către Coroană. Excelenţa sa a 
acţionat înţelept în această problemă, şi sunt convins că şi 
domnia sa socoteşte că atât marina regală, cât şi armata regală 
vor avea un loc de prim ordin în viitorul Hong Kong-ului. 
Viitorul Hong Kong-ului va fi asigurat atât ca port militar, bază 
pentru armata de uscat, centru comercial şi port liber, spuse 
apăsat Struan, lovindu-l pe furiş pe sub masă cu piciorul pe 
Brock. 

Brock abia se stăpâni să nu facă cu ochiul şi adăugă iute: 

— A, bun înţeles. Port liber, asta-nseamnă o groază de parale 
pen’ Coroană, şi aşa o să fie. Şi venituri pen’ cele mai straşnice 
construcţii portuare pen' marină şi cele mai grozave cazărmi 
pen' armată din toată lumea asta, bun înţeles. Şi Excelenţa sa 
ţine el seama de interesele tuturor, dom'lor. Şi armata şi 
marina-s prima-ntâi. lar un port liber o să mulţumească pe 
toată lumea. Mai ales pe regină, Dumnezeu s-o binecuvânteze. 

— Bine zis, domnule Brock, se trezi şi Longstaff. Sigur că 
avem nevoie şi de marină şi de armată. Negoţul e sângele 
Angliei, iar negoţul liber aparţine viitorului. Şi e în interesul 
nostru al tuturor ca Hong Kong-ul să devină o bază prosperă. 

— Excelenţa sa doreşte să deschidă porţile Asiei pentru 
toate naţiunile civilizate, fără nicio deosebire, adăugă Struan 
alegându-şi cu grijă cuvintele. Şi ce poate fi mai important 


decât un port liber? Păzit de forţele de elită ale Coroanei 
Angliei! 

— Nu sunt de acord să înlesnim străinilor să se îmbuibe pe 
seama trudei noastre, spuse răspicat amiralul, iar Struan zâmbi 
în sinea lui acum când momeala îşi făcuse datoria. Noi purtăm 
greul războaielor, le câştigăm, şi apoi trebuie s-o luăm de la 
capăt pentru că autorităţile civile strică totul în conferințele lor 
de pace. Dar-ar frenţia-n toţi străinii, am zis! 

— Domnule amiral, iată un sentiment meritoriu, făcu 
Longstaff scurt, dar nu deosebit de practic. Iar cât priveşte 
conferințele autorităţilor civile, e mai mult decât un noroc că 
diplomaţii ţin seama în primul rând de soluţiile pe termen lung. 
De fapt, dacă-i aşa, războiul nu e decât braţul mai lung al 
diplomaţiei. Atunci când orice altă soluţie eşuează. 

— Şi diplomaţia aici a eşuat, spuse generalul. Aşa că de- 
acum cu cât vom debarca mai în forţă în China şi impunem 
legea engleză şi o dată cu ea şi ordinea în tot imperiul, cu atât 
va fi mai bine. 

— Dragul meu general, diplomaţia nu a eşuat. Negocierile au 
început prudent, dar bine. Ei, fiindcă veni vorba, China are trei 
sute de milioane de chinezi. 

— Sir, o singură baionetă britanică face cât o mie de sulițe 
băştinaşe. Fir-ar să fie, noi stăpânim India cu un pumn de 
oameni şi putem face acelaşi lucru şi aici. Şi uitaţi cât de mult 
bine le-a adus stăpânirea noastră acelor sălbatici, ei? Să ne 
impunem prin toate puterile noastre, asta trebuie făcut. Şi de 
îndată. 

— My lord, China e o singură naţiune, replică Struan. Şi nu o 
duzină de naţiuni cu care aveţi de-a face în India. Nu se poate 
aplica aceeaşi regulă. 

— Dacă n-ar avea căile maritime asigurate de marină, 
armata n-ar putea stăpâni India nici măcar o săptămână! se 
băgă amiralul. 

— Dar e ridicol! Păi noi putem... 

— Domnilor, domnilor! interveni Longstaff cu o voce obosită. 
Aici discutăm despre anarhişti. Domnule amiral, care e sfatul 
dumitale, ei? 

— Să-i aruncăm de pe insulă pe toţi orientalii. Dacă aveţi 
nevoie de muncitori, atunci alegeţi o mie, două mii... câte mii 
aveţi nevoie... şi înlăturaţi-i pe toţi ceilalţi. 


— Domnule? 

— V-am spus dinainte părerea mea, sir. 

— A, da. Domnule Brock? 

— lo mi-s de aceeaşi părere cu dumneata, Excelenţă, că 
Hong Kong-ul să fie port liber şi de chinezi avem nevoie, iar cu 
ăia anarhişti ne descurcăm noi cumva. lo mi-s şi de părerea 
generalului: să-i spânzurăm pe toţi anarhiştii ăştia de-i prindem 
îndemnând la revoltă. Da' şi cu amiralul: că nu avem noi chef 
de nicio mişcare secretă împotriva împăratului pe insula 
noastră. Să fie scoşi în afara legii, da. Şi-i şi de partea ta, Dirk, 
că nu-i cum zice la lege de-i spânzurăm când se poartă paşnic. 
Dar care clipeşte măcar şi-i prins că-i din rândul anarhiştilor să 
fie biciuit pe cinste, să fie însemnat cu fierul şi să fie alungat 
din insulă pe vecie. 

— Dirk? îl întrebă Longstaff. 

— Sunt de aceeaşi părere cu domnul Brock. Dar fără să 
folosim biciul şi să-i pedepsim cu înfierarea. Metodele astea 
aparţin Evului întunecat. 

— Din câte-i cunosc eu pe păgânii ăştia, interveni generalul 
cu o mutră îngreţoşată, ăştia sunt încă în întunecatul Ev. Dacă 
aparţin unui grup scos în afara legii, bineînţeles că trebuie 
pedepsiţi. Bătaia cu biciul e o pedeapsă obişnuită. Să spunem 
cincizeci de lovituri. Iar înfierarea lor cu fierul roşu pe obraz e 
o pedeapsă corectă îngăduită de codul penal englez în cazul 
anumitor nelegiuiri. Să-i însemnăm şi cu fierul. Dar şi mai bine 
să-i spânzurăm pe primii doisprezece pe care-i prindem şi 
restul se vor evapora singuri ca dervişii. 

— Insemnaţi-i cu fierul pentru totdeauna, izbucni Struan, şi 
nu le veţi mai da şansa să devină vreodată nişte buni cetăţeni. 

— Nişte buni cetăţeni nu se strâng în societăţi secrete 
anarhiste, dragul meu domn, făcu generalul. Şi numai un 
adevărat gentleman poate aprecia adevărata valoare a sfatului 
pe care l-am dat. 

Struan simţi cum i se urcă sângele la cap. 

— Când vei mai face a doua oară o afirmaţie de acest fel, 
domnul meu, am să-mi trimit secundantul să te invite la duel şi 
ai să te trezeşti cu un glonte între ochi. 

Se lăsă o linişte încordată. Alb la faţă de tulburare, Longstaff 
bătu în masă. 

— Vă interzic la amândoi să mai continuaţi o astfel de 


discuţie. E interzis! 

Îşi scoase batista brodată şi îşi şterse sudoarea care-i 
apăruse deodată pe frunte. Îşi simţi gura uscată şi acră. 

— Excelenţă, sunt de acord cu cele spuse, reluă generalul. Şi 
sugerez încă o dată că chestiunea depinde de autorităţi, şi 
numai ele sunt în măsură să hotărască: adică dumneavoastră. 
Împreună cu amiralul şi cu mine suntem cei chemaţi să 
hotărâm în astfel de probleme. Nu e de... competenţa 
neguţătorilor. 

— Dragul meu general, eşti atât de umflat de gaze, interveni 
Brock, încât de-ai să tragi o băşină de aici din Canton, mare 
lucru dacă n-o să dărâme poarta de la Turnul Londrei! 

— Domnule Brock! sări Longstaff. Te rog să nu... 

Generalul ţâşni în picioare. 

— Bunul meu domn, am să-ţi rămân recunoscător dacă-ţi vei 
păstra astfel de observaţii pentru dumneata. 

— Io nu-s bunul dumitale domn. Io mi-s neguţător cu China, 
pe Dumnezeul meu, şi cu cât o să afli mai repede treaba asta cu 
atât mai bine. S-au cam dus vremurile alea când unul ca mine 
trebuia să pupe-n cur unul ca dumneata, pen’ un frenţit de titlu 
care, fie că-ţi convine, fie că nu, întâi era făcut cadou curvei 
regelui, bastardului unui rege, sau câştigat cu cuțitul ce se 
înfigea în spinarea unui rege. 

— Pe Dumnezeu! Cer satisfacţie. Secundanţii mei se vor 
prezenta la dumneata încă azi! 

— Domnule, nu se va duce nimeni nicăieri, izbucni Longstaff 
plesnind cu palma în masă. Dacă se mai stârneşte zâzanie între 
voi doi, vă trimit pe amândoi în ţară sub escortă, şi vă traduc 
dinaintea Consiliului Privat. Eu sunt reprezentantul 
plenipotenţiar al Maiestăţii sale în Asia şi aici eu sunt legea. 
Fir-ar să fie! Dar este necuviincios! Să vă cereţi amândoi scuze 
unul altuia. Vă ordon! Imediat! 

Amiralul abia îşi ascunse bucuria încrâncenată. Horatio se 
uita de la unul la celălalt şi nu-i venea să creadă. Brock ştia că 
Longstaff avea puterea să acţioneze împotriva lui şi nici nu voia 
să se dueleze cu generalul. Şi în plus era furios pe sine că se 
lăsase târât într-o dispută pe faţă. 

— Domnule, îţi cer scuze că te-am numit o mare băşină! 

— Iar eu îmi cer scuze pentru că aşa mi s-a ordonat să fac! 

— Cred că deocamdată o să încheiem reuniunea, spuse 


Longstaff, simțind o mare uşurare. Da. Domnilor, vă mulţumesc 
pentru sfaturile dumneavoastră. Deocamdată amânăm orice 
hotărâre. Să ne îngăduim timp să medităm, nu? 

Generalul îşi puse cascheta din blană de urs, salută şi dădu 
să se îndrepte spre uşă, făcând să-i sune pintenii şi sabia. 

— O, domnule general, apropo, îl opri Struan degajat. Am 
auzit că marina a provocat armata la un meci de lupte. 

Generalul se opri scurt, cu mâna pe mânerul uşii, şi se zbârli 
cu totul când îşi aminti observaţiile pe care le făcuse într-adins 
amiralul la adresa soldaţilor lui. 

— Mda. Dar tare mi-e teamă că nu va fi cine ştie ce meci. 

— De ce, domnule general? sări nervos amiralul, amintindu- 
şi de observaţiile făcute de către general în legătură cu 
minunaţii săi lupi de mare. 

— Domnule, pentru că aşa cum spun, omul nostru va 
învinge. Şi asta fără mare efort. 

— De ce nu programaţi meciul acesta chiar în ziua în care 
are loc balul? le sugeră Struan. Vom socoti asta drept o mare 
cinste şi vom fi fericiţi să putem contribui şi noi financiar la 
premiul ce se va acorda. Să zicem cincizeci de guinee. 

— Struan, foarte generos din partea dumitale, dar nu cred că 
armata va fi pregătită până atunci pentru confruntare. 

— Pe Dumnezeul meu! Va fi în ziua balului! se repezi 
generalul roşu la faţă. O sută de guinee pariu pe omul nostru. 

— S-a acceptat, îi replicară amiralul şi Brock în acelaşi timp. 

— Primesc, o sută de guinee pariu cu fiecare dintre voi! şi 
generalul se răsuci pe călcâie şi ieşi din încăpere. 

Longstaff îşi turnă nişte sherry. 

— Domnule amiral? 

— Nu, mulţumesc, sir. Cred că am să mă întorc pe navă. 

Amiralul îşi luă sabia, se înclină spre Struan şi Brock, salută 
şi ieşi şi el. 

— Nişte sherry, domnilor? Horatio, fă tu pe gazda, da? 

— Bineînţeles Excelenţă, spuse Horatio, fericit că în fine 
avea şi el ceva de făcut. 

— Mulţam, făcu Brock după ce goli dintr-o mişcare paharul 
şi-l întinse să i se mai umple o dată. Cam bun la gust. Vă 
funcţionează excelent ceru’ gurii, Excelenţă. Ei, Dirk, fiule, tu 
ce zici? 

— Şi acum chiar că trebuie să te dojenesc, domnule Brock. 


De neiertat să-i spui una ca asta. Lordul... 

— Îhî, sir! replică de îndată Brock, făcând-o pe pocăitul. Aţi 
avut dreptate. lo am greşit-o. Mare lucru că vă avem pe 
dumneavoastră aici ca guvernator. Şi când o să daţi 
proclamația aia cu portul liber? 

— Ei, ăăă, nu-i nicio grabă. Trebuie mai întâi să terminăm cu 
anarhiştii ăştia. 

— De ce să nu punem amândouă problemele la punct odată? 
interveni Struan. De îndată ce vă întoarceţi la Hong Kong. De 
ce să nu le acordăm supuşilor noştri britanici de origine 
chineză circumstanţele îndoielii? Să-i expulzăm, dar fără să-i 
biciuim şi fără să-i însemnăm cu fierul roşu, pentru început. 
Aşa-i cinstit. Ce zici, Tyler? 

— Dacă zici tu aşa şi Excelenţa sa-i de aceeaşi părere, 
răspunse Brock foarte încântat. 

Comerţul mersese de minune, Gray Witch era de-acum 
departe şi taman în frunte, în Happy Valley construcţiile se 
ridicau iute, între Struan şi Culum era o duşmănie deschisă, iar 
acum se vede că Hong Kong-ul va deveni port liber. Da, Dirk, 
fiule, îşi spuse el încântat peste măsură, încă mai eşti şi tu bun 
la ceva. Eşti deştept şi ager ca un bici. Şi dacă reuşeşti cu 
portul liber atunci vei fi iertat pentru multe drăcării pe care le- 
ai făcut tu la viaţa ta. Iar în doi ani, navele noastre cu aburi o 
să te aducă din nou la faliment. 

— Da, făcu el, dacă sunteţi amândoi de acord. Dar n-o să 
treacă multă vreme şi tot o să trebuiască să folosiţi şi biciul şi 
fierul roşu. 

— Eu sper tare mult că nu se va întâmpla una ca asta, spuse 
Longstaff. Greţoasă treabă. Dar legea trebuie impusă cu forţa şi 
nelegiuiţii pedepsiţi. Excelenţă soluţie pentru ăia... ăăă, cum le- 
aţi spus, domnule Brock? A, da, triazii. O să le spunem de acum 
chiar aşa, triazi. Horatio, întocmeşte o listă cu caracterele 
pentru denumirile tong pe care Excelenţa sa Ching-so ne-a 
furnizat-o şi o să le lipim peste tot dimpreună cu proclamația. 
la notează în vreme ce încerc să mă gândesc: „Toate ordinele 
tong de mai jos sunt scoase în afara legii şi pe viitor vor fi 
cunoscute sub denumirea generală de „triade”. Pentru vina de 
a aparţine triadei pedeapsa va fi deportare imediată şi 
predarea către autorităţile chinezeşti. Pedeapsa pentru incitare 
la revoltă împotriva guvernului Maiestăţii sale britanice sau 


împotriva înălţimii sale împăratul Chinei va fi spânzurătoarea. 


Capitolul şaisprezece 

În bătaia lunii pline, satul Aberdeen stătea tăcut, în întuneric 
deplin şi îmbâcsit de umezeală. Uliţele erau pustii, uşile 
cocioabelor proptite bine cu drugi. In apele mocirloase, 
neclintite, stăteau ancorate sute de sampane. Şi deşi oamenii 
stăteau şi pe ele claie peste grămadă, aşa cum stăteau 
înghesuiți şi în colibe, nu se auzea niciun sunet, nu se observa 
nicio mişcare. 

Struan stătea în picioare la locul dinainte stabilit, la 
răscrucea de dinainte de intrarea în sat, lângă fântână. Fântâna 
avea ghizd de piatră şi Struan prinsese trei felinare pe ghizd. 
Era singur, iar ceasul de buzunar din aur îi arăta că ar cam fi 
fost vremea. Se întreba dacă Wu Kwok şi oamenii lui vor veni 
din sat, de pe sampane sau de pe colinele pustii din apropiere. 
Sau poate de pe mare. 

Cercetă marea. Pe faţa ei nu mişca nimic în afară de valuri. 
Undeva în beznă, navigând cu vânt strâns, se afla China Cloud, 
cu toţi oamenii ei pregătiţi de luptă. Se afla prea departe 
pentru a-l vedea ce face, dar destul de aproape ca să zărească 
lumina felinarelor. Ordinele sale erau limpezi: dacă felinarele 
se stingeau deodată, oamenii lui trebuiau să sară în bărci şi să 
vină la țărm înarmaţi cu muschete şi săbii de abordaj. 

Dinspre țărm veneau abia auzite vocile şoptite ale celor 
câtorva oameni pe care-i adusese cu sine. Aşteptau lângă cele 
două cutere, înarmate şi gata de a interveni, de pe care 
oamenii de asemenea nu pierdeau din ochi lumina felinarelor. 
işi încordă auzul, dar nu fu în stare să priceapă limpede ce 
discutau. Aş fi mai în siguranţă dacă aş fi singur de tot, îşi 
spuse el. Nu vreau să tragă nimeni cu coada ochiului la ce se va 
întâmpla. Dar ar fi o mare nebunie să viu la țărm fără nicio 
pază. Ba mai rău, mi-aş provoca într-un fel joss-ul. Mda. 

Incremeni când un câine mârâi în liniştea ce domina satul. 
Ciuli urechile şi privi în beznă să surprindă vreo mişcare de 
umbre. Dar nu surprinse nimic şi pricepu că acel câine dădea 
târcoale gunoaielor. Se rezemă de ghizdul fântânii şi încercă să 
se relaxeze, gândindu-se cu mulţumire că era din nou pe insulă. 
Mulţumit că May-may şi copiii se aflau la adăpost în casa ce 
fusese construită pentru ei special în Happy Valley. 

Robb şi Culum se descurcaseră ca nişte experţi cu toate câte 
trebuiseră înfăptuite în vreme ce el fusese plecat. Căsuţa, cu 


ziduri de jur împrejur şi porţi trainice, fusese terminată. La ea 
munciseră două sute cincizeci de oameni zi şi noapte. Mai erau 
încă multe amănunte de pus la punct, toată grădina de plantat, 
dar casa putea fi de acum locuită, fiind cea mai mare parte 
mobilată. O durase din cărămidă, zidise şi un şemineu, iar 
acoperişul era din lemn. Camerele aveau grinzi deasupra, 
majoritatea pereţilor fuseseră acoperiţi cu tapet de hârtie, da 
câţiva erau pictaţi şi pe toţi se aflau ferestre de sticlă. 

Casa dădea cu faţa spre mare şi era formată dintr-un salon 
principal, sufragerie, şi un living încăpător. Spre vest, un rai 
înconjurat de grilaje, în jurul grădinii, cu totul separat de restul 
casei. Aici erau locuinţa lui May-may şi camerele copiilor, iar 
dincolo de aceste încăperi dependinţele servitorilor. 

Doar cu două zile înainte îi adusese Struan în casă şi-i 
rânduise pe fiecare la locul lor: pe May-may, copiii, şi Ah Sam, 
amah. Adusese cu el de la Canton un tânăr bucătar credincios, 
pe nume Lim Din, o spălătoreasă amah şi nişte face-invețe - 
cum erau numite fetele care ajutau în bucătărie. Şi cu toate că 
niciun european nu o zărise măcar pe May-may, toţi erau 
convinşi că Tai-Panul îşi adusese şi-şi instalase amanta în prima 
locuinţă permanentă ce se putea de-acum locui din Hong Kong. 
Făceau haz între ei pe seama lui sau, din gelozie, îl condamnau 
pentru asta. Dar nevestelor lor nu le suflară o vorbă. Când le va 
veni şi lor vremea şi vor putea, visau să-şi aducă şi ei câte o 
amantă, şi cu cât trăncăneau mai puţin acum despre asta cu 
atât mai bine. lar nevestele care cam bănuiau ele ce se 
întâmplă, îşi păstrau cumpătul: tot nu aveau ce face. 

Struan era foarte încântat de casa lui, de felul cum înaintau 
lucrările la antrepozite şi la factorie. Era mulţumit de 
asemenea şi de ecoul public al relaţiilor reci dintre el şi Culum. 
Pe ocolite, Culum îl lăsase să înţeleagă că Brock încercase să-l 
tatoneze, că Wilf Tillman îl invitase la bordul luxoasei nave de 
opiu a firmei Cooper şi Tillman, unde-l primiseră împărăteşte. 
Culum pomenise că acolo se discutase mai mult despre comerţ, 
că viitorul Asiei depindea în cea mai mare măsură de 
cooperare, în mod special de cooperarea dintre cei de origine 
anglo-saxonă. Mai amintise că la cină participase şi Shevaun, 
că era frumoasă foc şi plină de viaţă. 

Din apă ţâşni un peşte, rămase o clipită suspendat în aer şi 
apoi căzu înapoi. Struan îşi încordă un moment atenţia, ascultă. 


Apoi se linişti din nou şi-şi lăsă mintea să-i colinde. Shevaun ar 
fi o pereche bună pentru Culum, se gândi Struan fără niciun fel 
de ranchiună. Sau chiar pentru tine. Mda. Ar fi o gazdă 
minunată şi ar fi o interesantă atracţie la banchetele pe care o 
să le dai la Londra. Pentru lorzi şi ladies şi membrii 
parlamentului. Şi pentru miniştrii din cabinet. O să-ţi cumperi 
şi tu un titlu de baronet. Îţi poţi permite să-ţi cumperi un titlu 
de zece ori mai scump. Dacă Blue Cloud ajunge prima în ţară. 
Sau a doua. Chiar şi a treia... atâta vreme cât ajunge teafără şi 
nevătămată. Dacă acest sezon se încheie cu bine, atunci poţi 
să-ţi cumperi şi un titlu de conte. Shevaun e destul de tânără. 
Şi aduce cu ea o zestre utilă şi interesante legături politice. Dar 
cum rămâne cu Jeff Cooper? E îndrăgostit până peste cap de 
ea. Dacă fata îi spune nu, asta îl priveşte numai pe el. 

Dar cum rămâne cu May-may? O nevastă chinezoaică i-ar 
putea îngrădi intrarea în sanctuarul aristocrației? Bineînţeles. 
Ea va cântări greu pe talerul ce-ţi stă împotrivă. Nici nu se 
pune problema. Dacă nu-ți iei nevasta potrivită, nu vei putea 
participa cu niciun chip la viaţa societăţii din Anglia. 
Diplomaţia se face mai ales în saloanele intime, în plină 
bogăţie. Ar fi mai bună poate fata unui lord sau conte, ori a 
vreunui ministru? Aşteaptă până ajungi acasă, nu? Mai e timp 
berechet. 

Mai e oare? 

Un câine lătră strident şi apoi începu să schelălăie când 
ceilalţi se repeziră la el. Zarva luptei pe viaţă şi pe moarte se 
înteţi, apoi se domoli, iar în final se stinse cu totul. Se lăsă din 
nou liniştea tulburată doar de mârâitul înfundat, hăpăitul şi 
încăierarea în beznă a celor victorioşi care începuseră să 
înfulece. 

Struan supraveghea sampanele, stând cu spatele la felinare. 
Văzu o umbră care începu să se mişte, apoi o a doua, îndată un 
grup întreg de chinezi părăseau oraşul plutitor, adunându-se pe 
țărm. Il zări pe Scragger. Struan îşi potrivi pistolul mai la 
îndemână şi aşteptă liniştit, cercetând întunericul în căutarea 
lui Wu Kwok. Oamenii ajunseră la potecă fără să facă niciun 
zgomot, cu Scragger prudent plasat în mijlocul lor. Se opriră 
lângă fântână şi se uitară la Struan. Erau toţi tineri, abia 
trecuţi de douăzeci de ani, îmbrăcaţi cu nişte tunici negre şi 
pantaloni negri, sandale împletite în picioare, pălării mari de 


culi le ascundeau feţele. 

— Să ai parte de o noapte minunată, Tai-Pan, îi spuse încet 
Scragger, pregătit şi gata să se retragă pe loc la nevoie. 

— Unde-i Wu Kwok? 

— Te roagă de iertare, dar tare mai e ocupat. Uite-i pe cei o 
sută. Hai, alege pe care vrei şi să terminăm mai repede. 

— Spune-le să se grupeze câte zece şi să se dezbrace de tot. 

— Să se dezbrace zici? 

— Da. Să se dezbrace! Pe Dumnezeul meu! 

Scragger se holbă la Struan, apoi ridică din umeri şi se 
întoarse la oamenii lui şi vorbi cu ei şoptit în limba aceea 
cântată. Chinezii începură să sporovăiască între ei încet, apoi 
se grupară câte zece şi-şi scoaseră veşmintele de pe ei. 

Struan făcu semn cu degetul spre prima grupă de zece şi 
aceştia se arătară la lumină. Din unele grupuri Struan alese 
doar un singur om, din altele câte doi, trei, din câteva nu alese 
niciunul. Alegea cu cea mai mare grijă. Ştia că acum îşi forma 
forţa de asalt cu care avea să pătrundă în inima Chinei. Dacă 
avea să izbutească să-i supună propriei lui voințe. Pe cei care-i 
ocoleau privirea îi înlătura de îndată. Trecea fără să se 
oprească peste cei care aveau coada părului unsuroasă şi 
neîngrijită. Pe cei cu un fizic şubred nici nu-i lua în seamă. Cei 
care aveau faţa însemnată de urmele vărsatului aveau un punct 
în favoarea lor, fiindcă Struan ştia că vărsatul de vânt făcea 
ravagii pe nave indiferent de mare, şi că cel care avusese boala 
asta şi scăpase era de-acum imun, puternic şi cunoştea bine cât 
preţuia viaţa. li alegea pe cei cu urme de răni de cuţit 
vindecate frumos. li aproba pe cei care stăteau goi fără să le 
pese. În acelaşi fel în care îi cerceta atent pe alţii care nu 
suportau să se ştie goi, ştiind bine că brutalitatea şi marea sunt 
buni tovarăşi. Pe unii îi alegea citindu-le ura în priviri, iar pe 
alţii pentru că aşa-i venise lui când le privise mutrele. Scragger 
urmărea selectarea oamenilor cu tot mai multă nelinişte. Îşi 
scoase de mai multe ori cuțitul şi-l înfipse în pământ. În cele din 
urmă Struan termină. 

— Aştia-s oamenii de care am nevoie. Acum se pot îmbrăca 
toţi. 

Scragger lătră un ordin şi oamenii se îmbrăcară. Struan luă 
nişte foi de hârtie şi-i înmână lui Scragger una dintre ele. 

— Acum citeşte-le oamenilor cu voce tare. 


— Ce-s astea? 

— Un act cu regulamentul. Ce plată li se cuvine şi condiţiile 
pentru cinci ani de angajare. Fiecare va trebui să semneze câte 
o foaie din asta. 

— Nu citesc. Şi ce rost mai au hârtiile, ei? Wu Fang Choi le-a 
zis că vreme de cinci ani sunt ai dumitale. 

Struan îi întinse altă foaie acoperită cu caractere chinezeşti. 

— Dă-o cuiva care ştie să citească. Semnează fiecare dintre 
ei, altfel nu-i primesc şi târgul s-a încheiat aici. 

— Adică să facem lucrurile aşa cum se cuvine, da? 

Scragger luă hârtia şi-l strigă pe un chinez scund, însemnat 
de vărsat, care fusese ales. Omul se apropie, luă hârtia, o 
cercetă la lumina felinarului. Scragger făcu un semn poruncitor 
către cei care fuseseră respinşi şi toţi dispărură spre sampane. 
Omul începu să citească. 

— Cum îl cheamă? 

— Fong. 

— Fong şi mai cum? 

— Fong şi mai cum vrei. Cine ştie ce nume poartă maimuţele 
astea?! 

Chinezii ascultau atenţi ce le citea Fong. La un moment dat 
izbucniră într-un râs înăbuşit, nervos. 

— Ce-i aşa de vesel? îi întrebă Scragger în dialectul 
cantonez. Lui Fong îi trebui multă vreme ca să explice. 

— Ce-i cu aiureala asta, ei? Trebuie să făgăduiască toţi că 
vreme de cinci ani nici nu pun mâna pe-o muiere, nici nu se 
însoară? Nu e cinstit. Ce-ţi închipui că-s ăştia? 

— Scragger, e angajamentul obişnuit. Toate celelalte 
documente sunt la fel. 

— Dar nu pe un contract de marinar, Dumnezeule! 

— Urmează să devină căpitani şi ofiţeri, aşa că trebuie să 
aibă un contract semnat. Pentru a intra în legalitate. 

— Dacă mă întrebi, aş zice că aiureala asta nu e nimerită 
deloc. Vrei să zici că nu se pot culca cu o muiere vreme de cinci 
ani? 

— E doar o formalitate. Dar de căsătorit nu se pot căsători, 
asta sigur. 

Scragger se întoarse spre oamenii lui şi le ţinu o scurtă 
cuvântare. Din nou izbucniră râsete. 

— Le-am spus că trebuie să te asculte ca pe Dumnezeul lor. 


Mai puţin chestia cu muierile! Îşi şterse sudoarea de pe frunte. 
Wu Fang Choi le-a zis că-s ai dumitale vreme de cinci ani. Aşa 
că nu mai trebuie să-ţi faci griji. 

— Dar de ce eşti atât de nervos? 

— Nu-i nimic, nu-i nimic, ascultă ce-ţi zic eu. 

Fong continuă să citească. Se lăsă tăcere, apoi cineva ceru 
ca una dintre clauze să fie repetată. Interesul lui Scragger 
spori. Se vorbea de plata lor. Cei ce urmau să devină căpitani 
primeau cincizeci de lire în primul an, şaptezeci în al doilea şi 
al treilea, o sută când primeau funcţia de secund şi o sută 
cincizeci pentru cea de comandant. Precum şi a şaisprezecea 
parte din profit la orice navă pe care o conduceau în calitate de 
căpitani. O primă de douăzeci de lire dacă învățau destulă 
engleză în trei luni. 

— O sv’ cinj’ de lovele nu câştigă ei nici în zece ani, făcu 
Scragger. 

— Vrei o comandă? 

— Eu mi-s bucuros şi cu cât mă aleg eu în slujba de-acum, 
mulţam foarte frumos. Scragger îşi schimonosi mutra când îi 
veni în minte un gând. Nu scoate el Wu Fang paralele astea să 
le dea, adăugă el lipsit de convingere. 

— Şi nici n-o să-i ceară nimeni. Oamenii ăştia o să câştige cu 
munca lor fiecare penny pe care-l dobândesc, poţi să fii 
convins. Sau de nu vor fi în stare vor fi expediaţi la țărm. 

— Câtă vreme nu plăteşte patronul meu, poţi să-i plăteşti 
dumneata cât pofteşti şi să-ţi părăduieşti paralele. 

După ce Fong termină de citit documentul, Struan îl puse pe 
fiecare să-şi scrie numele în caractere chinezeşti pe câte o 
copie. Toți ştiau să scrie. Apoi le mâzgăli mâna stângă cu tuş de 
sigiliu şi le imprimă palma pe dosul documentului. 

— Asta ce mai e? 

— Urma fiecărei mâini e diferită. Aşa cunosc pe fiecare 
dintre ei, indiferent cum îl cheamă. Unde-s copiii? 

— Vrei să se ducă oamenii la bărci? 

— Da. 

Struan îi dădu un felinar lui Fong şi-i făcu semn să se 
îndrepte spre țărm. Ceilalţi îl urmară în tăcere. 

— Tai-Pan, deşteaptă chestia cu alesul oamenilor şi cu 
hârtiile astea. Eşti deştept nevoie mare. Scragger linse 
gânditor capătul cuţitului. Am auzit că l-ai lăsat mască pe Brock 


ăla. Chiar şi când a fost cu tezaurul. 

Brusc bănuitor, Struan îi aruncă iute o privire cercetătoare 
lui Scragger. 

— În timpul atacului piraţilor au fost şi europeni, cel puţin 
aşa spune Brock. Erai şi tu printre ei? 

— Dacă Wu Fang mi-ar fi poruncit să mă duc şi eu atunci n- 
ar mai fi dat greş atacul, Tai-Pan. Lui Wu Fang Choi nu-i place 
să dea greş niciodată. Trebuie să fi fost nişte muieri de bărbaţi 
de prin părţile alea. Groaznic. 

Scragger cercetă bezna de jur împrejur. Când se convinse că 
nu mai era nimeni în preajmă, îi spuse conspirativ: 

— Wu Kwok e din insulele Fukieneze. De baştină-i din 
Quemoy, ei? Ştii insula aia? 

— Da. 

— În noaptea solstițiului de vară acolo o să fie mare bairam. 
Wu Kwok o să fie şi el prezent, nicio grijă. Ceva în legătură cu 
strămoşii lui! Prin ochii lui Scragger trecu o lucire răutăcioasă. 
Dacă prin apele alea se întâmplă să treacă o fregată sau două, 
ei bine, poate fi prins ca un şobolan de gunoaie în butoi. 

Struan zâmbi dispreţuitor. 

— Cum să nu! 

— E adevărul adevărat, jur pe Dumnezeu. Ai jurământul 
meu, pe Dumnezeu. Ticălosul ăsta m-a tras pe sfoară şi m-a 
făcut să jur în faţa dumitale când era minciună gogonată ce 
spusese el, şi eu nu iert una ca asta. Jurământul lui Scragger e 
la fel de valabil ca şi al dumitale. 

— Mda. Bineînţeles. Crezi că aş putea să am încredere într- 
un om care-şi vinde stăpânul ca pe-un şobolan? 

— Da’ nu e stăpânul meu, Wu Fang Choi mi-e patron, nimeni 
altul, i-am jurat credinţă numai lui, nimănui altuia. Jur. 

Struan îl privi lung pe Scragger. 

— Am să mă mai gândesc la noaptea solstițiului de vară. 

— Jur. Vedea-l-aş mort, Dumnezeule. Un om n-are altceva 
între el şi pedeapsa iadului decât jurământul. Porcul ăla şi-a 
bătut joc de jurământul meu, bată-l Dumnezeu să-l bată. Şi-l 
vreau mort pen' asta. 

— Unde-s copiii? 

— O să ajungă oameni cu carte, cum ai spus? 

— Hai, grăbeşte-te, vreau să plec. 

Scragger se întoarse şi şuieră spre beznă. Dinspre sampane 


trei mogâldeţe de umbre se arătară. Copiii păşeau cu grijă pe 
schela şubredă de coborâre la mal şi apoi o porniră grăbiţi pe 
potecă. Când băieţii se arătară în lumină, Struan făcu ochii 
mari. Unul era chinez, al doilea eurasian. Al treilea era însă un 
ţânc murdar şi cu desăvârşire englez. Chinezul era îmbrăcat 
luxos cu roba tradiţională, coada groasă şi bine împletită. 
Ducea în mână un sac. Ceilalţi doi erau îmbrăcaţi în chip 
înduioşător în nişte veşminte rufoase ce aminteau doar de 
departe portul unor copii din Anglia, cu nişte haine din postav 
ţesut în casă, pălării soioase, pantaloni şi încălțări încropite, 
cusute grosolan. Într-un băț pe umăr purtau câte o desagă ce 
se bălăngănea. Şi toţi trei se străduiau - fără să prea reuşească 
- să-şi ascundă spaima. 

— Ăsta-i Wu Pak Chuk, spuse Scragger. 

Puştiul chinez făcu o plecăciune temătoare. 

— E nepotul lui Wu Fang Choi. Unul dintre ei, dar nu din 
partea lui Wu Kwok. Iar ăştialalţi doi îs ţâncii mei. 

Arătă plin de mândrie spre puştiul cel mai mic, care începu 
să se tragă înspăimântat înapoi fără să vrea. 

— Ăsta-i Fred. Are şase anişori. lar ăsta-i Bert, de şapte. 

Făcu un semn uşor şi amândoi băieţii îşi scoaseră pălăriile şi 
se înclinară îngăimând ceva cuprinşi de panică, apoi se uitară 
iar la tatăl lor să vadă dacă făcuseră cum se cuvine. Bert, 
eurasianul, îşi ţinea coada făcută colac sub pălărie, dar acum, 
după atâta foială, coada îi spânzura pe spate. Cel mai mic avea 
un păr slinos pe care, ca şi taică-său, îl legase cu o bucată de 
sfoară cătrănită la spate. 

— Flăcăilor, ia veniţi încoace, le spuse Struan înduioşat. 

Cel mai mic îl luă pe frate-său vitreg de mână şi amândoi 
înaintară încet. Se opriră şi abia de mai suflau. Englezul cel mic 
îşi şterse cu dosul mâinii mucii de la nas. 

— Tu eşti Fred? 

— Da, înălţimea voastră, îngăimă el abia auzit. 

— Vorbeşte ca lumea, îi spuse Scragger, şi puştiul izbucni: 
Da, înălţimea voastră, io mi-s Fred. 

— 1o-s Bert, înălţimea voastră. 

Eurasianul se pierdu cu firea când Struan îl privi. Era un 
băiat înalt, frumuşel, cu nişte dinţi albi şi o piele aurie. Se arăta 
şi cel mai înalt dintre toţi. Struan se uită la Wu Pak. Băiatul 
lăsă ochii în jos şi începu să scormonească pământul cu 


piciorul. 

— Nu vorbeşte englezeşte? 

— Nu, dar Bert aici de faţă vorbeşte şi limba lui. lar Fred 
mai rupe şi el câteva cuvinte. Mama lui Bert e fukieneză, spuse 
Scragger şi mai încurcat. 

— Fred, unde-i maică-ta? 

— Moartă, înălţimea voastră, scânci puştiul. E moartă, sir. 

— A murit de fo doi ani. A doborât-o scorbutul, adăugă 
Scragger. 

— Aveţi şi femei englezoaice în flota voastră? 

— Unii da. la duceţi-vă acolo, băieţi, le spuse el şi ţâncii se 
îndreptară în fugă spre locul arătat, rămânând stană, destul de 
departe ca să nu audă ce se vorbeşte. 

Wu Pak şovăi o vreme apoi fugi şi el lângă ceilalţi. Scragger 
cobori vocea: 

— Mama lui Fred a fost condamnată la deportare. Expediată 
în colonie acum zece ani pentru că a fost prinsă furând cărbune 
în miezul iernii. Am fost căsătoriţi de un preot în Australia, dar 
era un popă renegat aşa că s-ar putea ca această căsătorie să 
nu prea fie în regulă. Dar am fost căsătoriţi totuşi. Inainte de a 
muri i-am jurat să am grijă ca ţâncul să o apuce pe căi drepte. 

Struan dădu la iveală alte hârtii. 

— Astea îmi dau dreptul să le fiu tutore băieţilor. Până când 
împlinesc douăzeci şi unu de ani. Pentru băieţii tăi poţi semna 
tu. Dar ce facem cu Wu Pak? Ar putea să-ţi fie rudă. 

— Eu le însemnez pe toate. Ai una să i-o dau şi lui Wu Fang 
să vadă? Adică ce-am însemnat eu? 

— Da. Poţi lua una cu tine. 

Struan începu să completeze numele, dar Scragger îl opri. 

— Tai-Pan, nu le pune băieţilor numele de Scragger. Dă-le 
alt nume. Oricare îţi place, nu-mi spune care, adăugă el iute. 
Oricare. Gândeşte-te la unul bun. 

Pe frunte îi apărură broboane de sudoare, mâna îi tremura 
când apucă pana să pună cruce. 

— Fred trebuie să mă uite pe mine. Şi pe maică-sa. Pentru 
Bert fă tot ce trebuie făcut, da? Maică-sa-i încă femeia mea, şi 
pentru o păgână nu e rea deloc. Fă tot ce-ţi stă în puteri pentru 
ei şi ai în mine un prieten pe viaţă. Îţi jur. Să fie învăţaţi să-şi 
spună rugăciunile aşa cum trebuie! Îşi suflă nasul în degete şi 
se şterse de nădragi. Wu Pak trebuie să-i scrie o dată pe lună 


lui Jin-qua. Ah, era să uit, îl încarci pe Jin-qua cu cheltuielile 
pentru şcoală şi toate celelalte. O dată pe an. Toţi merg la 
aceeaşi şcoală şi trăiesc laolaltă. 

Îi făcu semn puştiului chinez. Wu Pak se apropie împotriva 
voinţei lui. Scragger făcu un semn cu mâna spre bărci şi băiatul 
se îndreptă într-acolo ascultător. Apoi îşi chemă cu degetul 
proprii lui copii. 

— Flăcăi, de-acum eu plec. 

Băieţii se repeziră la el şi se agăţară de el, implorându-l să 
nu-i trimită departe de el, în vreme ce lacrimile li se scurgeau 
şiroaie pe obraz, cuprinşi de o spaimă copleşitoare... Scragger 
îi împinse la o parte şi se sili să strige la ei: 

— Ei, acum ştergeţi-o. Să-l ascultați pe Tai-Pan aici de faţă. 
O să vă fie ca un tată. 

— Tăticule, nu ne trimite de-acasă, începu Fred cu un 
glăscior ce-ţi trezea mila. Am să fiu un copil cuminte. Şi eu şi 
Bert o să fim copii cuminţi, tăticule, nu ne alunga de-acasă. 

Rămaseră în picioare copleşiţi de îndurerarea lor, cu umerii 
încovoiaţi. Scragger tuşi tare să-şi curețe gâtlejul şi scuipă. 
După o clipă de şovăire, îşi smulse cuțitul şi-l apucă pe Bert de 
coadă. Eurasianul scânci de spaimă şi se zbătu să scape. Dar 
Scragger îi reteză coada şi-l plesni pe puşti destul de tare ca să- 
l dezmeticească din starea aceea de şoc, dar nu prea rău. 

— Ah, tată, scânci Fred cu vocea piţigăiată şi tremurătoare, 
doar ştii că Bert i-a promis maică-sii să-şi îngrijească părul. 

— Mai bine s-o fac eu acum, Fred, decât altcineva, îi 
răspunse Scragger cu vocea spartă. De-acum Bert nu mai are 
nevoie de coada asta. O să fie şi el şcolit ca şi tine. 

— Nu vreau să fiu şcolit, vreau acasă! 

Scragger îşi trecu mâna prin părul lui Bert pentru ultima 
dată. Apoi la fel şi prin părul lui Fred. 

— Adio, copiii mei, îngăimă el. 

O luă la fugă şi bezna îl înghiţi. 


Capitolul şaptesprezece 

— De ce pleci atât de devreme, Tai-Pan? întrebă May-may 
înăbuşindu-şi un căscat. Cele două ore de somn de azi-noapte 
nu-s destul. O să-ţi pierzi vigoarea. 

— Hai, şterge-o, fetiţo. Şi ţi-am mai spus să nu stai să mă 
aştepţi. 

Struan împinse farfuria în care servise micul dejun şi May- 
may îi mai turnă nişte ceai. Era o dimineaţă minunată. Soarele 
pătrundea în încăpere prin geamul cu zăbrele şi arunca pe 
podea forme delicate. May-may încercă să nu mai audă 
ciocanele şi fierăstraiele de la construcţiile ce se ridicau peste 
tot pe plaja de la Happy Valley, dar nu reuşi. Indurau zarva 
aceea permanentă şi copleşitoare, zi şi noapte, de trei zile de 
când sosiseră. 

— Mai sunt o mulţime de lucruri de făcut, şi vreau să fiu 
sigur că totul e în bună rânduială pentru bal, îi spuse Struan. Şi 
trebuie să înceapă la o oră după apusul soarelui. 

Pe May-may o trecu un fior de plăcere când îşi aduse aminte 
de rochia ei făcută în taină, şi cât era de minunată. 

— Să iei micul dejun o dată cu zorii e un obicei barbarie. 

— Barbar... o corectă el. Dar nu e în zori acum. E ora nouă! 

— Mie mi se pare că abia s-a luminat de ziuă! Işi aşeză mai 
bine roba lungă de mătase de un galben pal, simţindu-şi 
sfârcurile sânilor tari sub țesătura aceea. Şi cât o să mai ţină 
zgomotul asta horibilos? 

— În vreo lună se cam termină. Duminicile bineînţeles că nu 
se lucrează, spuse el ascultând-o doar cu jumătate de ureche şi 
gândindu-se la câte îi mai rămăseseră de făcut în ziua aceea. 

— Groaznic zgomotul ăsta, reluă ea. Şi ceva nu e în regulă 
cu casa asta. 

— Ce zici? făcu el distrat, fără să asculte ce-i zicea. 

— Casa asta are ceva rău în ea, o simt. Eşti sigur că feng 
Shui-ul e corect, heya? 

— Feng cum? tresări nedumerit şi se uită la ea ascultând-o 
acum cu toată atenţia. 

May-may era îngrozită. 

— Nu ai adus un domn feng shui? 

— Cine mai e şi ăsta? 

— Doamne Dumnezeule, Tai-Pan, făcu ea exasperată. 
Construieşti o casă şi nu consulţi feng shui-ul! Ce nebunie 


aiurită. Aiii iaaa! Încă azi mă ocup eu de asta. 

— Şi ce face domnul acela căruia-i spui tu feng shui în afară 
de faptul că cere şi el bani? o întrebă Struan acru. 

— El vine şi se convinge dacă feng shui-ul e corect, ce să 
facă! 

— Şi pentru numele lui Dumnezeu, ce mai e şi feng shui-ul 
ăsta? 

— Dacă feng shui-ul e rău, în casă pătrund spiritele rele şi o 
să ai parte, de un joss groaznic, boli cumplite. Dacă feng shui-ul 
e bun, atunci niciun spirit rău nu pătrunde aici. Toată lumea 
ştie ce e aia feng shui. 

— Tu eşti o bună creştină şi nu poţi crede în spirite rele şi tot 
felul de vrăjitorii cu hocus-pocus din astea. 

— Tai-Pan, sunt perfect de acord cu tine, dar pentru o casă 
feng Shui-ul e cumplit de important. Nu uita că aici suntem în 
China şi în China sunt... 

— În regulă, May-may, îi replică el resemnat. Cheamă un 
feng shui din acela să descânte casa dacă aşa trebuie. 

— El nu descântă, îi replică ea plină de sine. El nu face decât 
să afle dacă aici casa e aşezată pe un loc bun în privinţa 
curentilor cerului, pământului şi aerului. Şi dacă nu cumva e 
construită taman pe gâtul unui dragon. 

— Ce? 

— Doamne bunule Dumnezeu, cum zici tu câteodată! Dar ar 
fi de-a dreptul groaznic, fiindcă dragonul care doarme în 
pământ n-o să mai poată dormi liniştit. Doamne Dumnezeule, 
sper că nu suntem chiar pe gâtul lui. Sau pe cap! Ai putea tu să 
dormi cu o casă pe gâtul tău, ei? Sau pe capul tău? Bineînţeles 
că nu. Dacă dragonul e tulburat din somnul lui, atunci se 
întâmplă nişte lucruri fantastic de rele. O să trebuiască să ne 
mutăm în clipa aceea! 

— Ridicol! 

— Fantastic de ridicol, dar tot o să ne mutăm. Eu trebuie să 
am grijă să vă apăr pe toţi, da, da! E foarte important ca o 
femeie să-şi apere bărbatul ei şi familia ei. Dacă am construit 
casa pe un dragon ne mutăm, gata. 

— Atunci să-i spunem domnului feng shui că mai bine să nu 
găsească niciun dragon prin preajmă, ce Dumnezeu! 

May-may îşi împinse bărbia înainte. 

— Domnii feng shui n-o să te înveţe pe tine să conduci o 


corabie... atunci de ce să-i înveţi tu pe ei cum e cu dragonii? E 
delicat de greu să ajungi un domn feng shui. 

Struan era bucuros că May-may îşi revenise şi era iar ea cea 
de altădată. Băgase de seamă că de când se întorsese la Canton 
venind de la Macao, şi în timpul călătoriei spre Hong Kong 
fusese foarte distrată şi înţepată. Mai ales în ultimele zile. Şi 
avea şi dreptate, zgomotul ăsta era foarte supărător. 

— Ei, eu am plecat. 

— E bine dacă o invit pe Ma-ree Sin-clair azi încoace? 

— Da, dar eu habar n-am pe unde o fi... nici dacă a sosit sau 
nu. 

— E pe nava amiral. A sosit ieri cu amah a ei, Ah Tat, şi 
rochia de bal. E neagră şi tare drăguță. O să te coste vreo două 
sute de dolari. Aiii iaaa, dacă mă lăsai pe mine să rezolv cu 
rochia asta te-aş fi scutit de şaizeci, şaptezeci de dolari, nu 
conteşte. Are cabina chiar lângă cea a lui frate-su. 

— De unde ştii tu toate astea? 

— Amah a ei e cea de-a patra fiică a surorii mamei lui Ah 
Sam. Şi la ce mai e bună o sclavă bună de gură ca Ah Sam dacă 
nu s-o ţină la curent pe maică-sa cu ce se întâmplă şi să-şi facă 
tot felul de relaţii şi să afle? 

— Şi cum ţi-a spus mama lui Ah Sam? 

— Ah, Tai-Pan, uneori eşti atât de caraghios, strigă May-may. 
Nu e vorba de mama lui Ah Sam, ci de mine! Toate sclavele 
chinezoaice spun stăpânei lor „mamă”. Aşa cum ţie îţi spune 
„tată”! 

— Aşa-mi spune? 

— Toţi sclavii îi spun stăpânului casei „tată”. E un obicei 
vechi şi plin de cuviinţă. Aşa că Ah Tat, sclava lui Ma-ree, i-a 
spus lui Ah Sam. Ah Sam, care-i un vierme puturos şi bun de 
nimic, de merită o biciuială bună, i-a spus mamei ei. Mie. E cât 
se poate de simplu. Da, da, şi ca să fim absolut corecţi, dacă ai 
vorbi chinezeşte, i-ai spune lui Ah Sam „fiică”. 

— De ce vrei să te vezi cu Mary? 

— Când n-ai cu cine vorbi te simţi atât de singură. Şi n-o să 
vorbim decât în dialectul cantonez, nu te teme. Ea ştie că sunt 
aici. 

— Cum? 

— Ah Sam i-a spus lui Ah Tat, îi spuse ea ca şi cum ar fi 
explicat unui copil. Fireşte că o veste atât de importantă Ah Tat 


i-a şi transmis-o mamei sale, i-a spus lui Ma-ree adică. Curva 
aia bătrână de Ah Tat e o comoară de secrete. 

— Ah Tat e curvă? 

— Doamne Dumnezeule, Tai-Pan, e doar o figură de stil. Ar 
trebui zău să te bagi în pat şi să te culci. În dimineaţa asta eşti 
tare prostuţ. 

Struan îşi bău ceaiul şi dădu cana de-o parte. 

— Şi nici nu-i de mirare când stau şi ascult atâtea bazaconii. 
lau masa cu Longstaff, aşa că am să-i trimit vorbă lui Mary. La 
ce oră să-i zic să vină? 

— Mulţumesc, Tai-Pan, nu conteşte. Mai bine o trimit pe Ah 
Sam. Aşa nu mai ştie nimeni nimic, în afară de servitori, şi ei şi 
aşa află totul, nu conteşte. 

Lim Din deschise uşa. Era servitorul personal al lui Struan, 
şi bucătar, un dolofan îndesat şi scund, sărit de cincizeci de ani, 
îmbrăcat distins, cu pantaloni negri şi jiletcă albă. Avea o faţă 
rotundă, mereu veselă, şi nişte ochi ageri şi vicleni. 

— Stapin, domnişor şi stapin venit vede mie. Poate? 

— Stăpân care? Struan era uimit că cineva putea fi atât de 
lipsit de cuviinţă încât să poftească neinvitat. 

Lim Din ridică din umeri. 

— Stapin şi domnişor. Nu ştie care stapin care domnişor, 
cum? 

— Nu conteşte, făcu Struan şi se ridică de la masă. 

— Aşteptai musafiri? 

— Nu. 

Struan ieşi din încăpere şi trecu într-o mică antecameră. 
Deschise uşa şi apoi o închise în urma lui. Ajunse în coridorul 
care dădea în vestibul şi apoi în partea casei separată de rest, 
în faţă. În clipa în care ajunse în coridor ştiu că unul dintre 
musafiri era Shevaun. Mireasma ei, un parfum turcesc deosebit 
pe care numai ea îl folosea, schimbase în chip foarte delicat 
aerul din încăpere. Inima începu să-i bată mai iute şi supărarea 
lui se mai domoli în vreme ce parcurgea coridorul şi cizmele lui 
din piele moale răsunau pe podeaua de piatră, apoi intră în 
salon. 

— Hello, Tai-Pan, îl întâmpină Shevaun. 

Shevaun avea douăzeci de ani şi era graţioasă ca o gazelă. 
Părul de un castaniu întunecat cu reflexe roşietice, mai închis 
la culoare decât al lui Struan, îi cădea în bucle prelungi. Sânii 


plini, strânşi în decolteul discret al rochiei de catifea verde, 
pluteau victorioşi deasupra mijlocelului de numai optsprezece 
inci. Gleznele delicate şi picioruşele i se arătau de sub o duzină 
de jupoane. Pe cap o bonetă verde, umbreluţă de soare de un 
oranj bătător la ochi. Da, îşi spuse Struan, se face tot mai 
frumoasă cu fiecare zi. 

— Bună dimineaţa, Shevaun. Bună, Wilf. 

— Bună dimineaţa. Iertare că am picat aşa fără să fim 
invitaţi. 

Wilf Tillman se simţea deosebit de stânjenit. 

— Unchiule, lasă, că nu-i nimic, interveni poznaş Shevaun. E 
un obicei american foarte vechi şi foarte bun să vii şi să urezi 
cele cuvenite de casă nouă. 

— Acum nu suntem în America, draga mea! Şi ar fi vrut 
Tillman să fie în clipa aceea în America, iar Shevaun să fie 
măritată cum se cade cu Jeff Cooper, să nu-i mai poarte el de 
grijă. Fir-ar să fie de Shevaun, fir-ar să fie şi de Jeff, se gândi el. 
Doamne, cât aş fi vrut ca omul acela să-i facă şi el o curte mai 
convingătoare. Atunci nu mi-ar mai fi rămas decât să anunţ 
căsătoria şi cu asta basta. Dar toată fiţăraia asta prostească e 
tare caraghioasă. „Las-o să mai zburde o vreme. E timp destul”, 
spune Jeff mereu. Dar eu ştiu bine că de-acum nu prea mai e 
vreme de glumit, fir-ar să fie, mai ales acum când Struan a 
rămas fără nevastă. Sunt convins pe deplin că Shevaun i-a pus 
gând rău Tai-Panului. Altfel de ce-ar fi insistat atât să se arate 
aici în dimineaţa asta? De ce altceva tot pune întrebări şi mă 
ispiteşte despre el? 

Tot drumul până să ajungă la Struan acasă se gândise şi se 
răzgândise dacă era înţeleaptă căsătoria dintre Struan şi 
Shevaun. Fireşte că ar fi decurs de aici serioase avantaje 
financiare, dar Struan era cu totul împotriva felului lor de-a fi în 
America. Pur şi simplu nu pricepea. 

Bineînţeles că o va face şi pe Shevaun să se întoarcă 
împotriva noastră, se gândi Tillman. O să-şi impună prin ea 
punctul de vedere. Jeff o să fie furios că a pierdut-o şi cu asta s- 
a terminat cu firma Cooper-Tillman. Şi nici nu pot face nimic să 
împiedic treaba asta. Dacă firma se pune pe uscat, nici fratele 
John nu mai are parale să se distreze după pofta inimii în 
Washington. Politica cere mulţi bani, şi fără avantajele politicii, 
viaţa familiei va fi foarte grea, şi va avea nevoie de orice mijloc 


pentru a ieşi din greutăţi împotriva statelor din nord. Nu, pe 
Dumnezeul meu. Shevaun are să se mărite cu Jeff, şi nu cu Tai- 
Panul, şi cu asta basta! 

— Iertare că am venit aşa fără să fim invitaţi. 

— Sunteţi amândoi bine veniţi, spuse Struan şi-i făcu semn 
lui Lim Din spre cana de sherry şi pahare. Serviţi sherry? 

— Ei, mulţumesc, dar socot că ar trebui să plecăm mai bine, 
îi spuse Tillman. 

Shevaun râse şi nasul ei cârn se încreţi poznaş. 

— Dar abia am sosit. Am vrut să fiu cea dintâi care te felicită 
pentru noua casă, Tai-Pan, spuse ea. 

— Şi eşti prima. Stai jos. Mă bucur că te văd. 

— Am cumpărat şi nişte cadouri de casă nouă. 

Îşi deschise poşeta şi scoase o pâinişoară, o minusculă 
solniţă şi o sticlă de vin. 

— E un obicei vechi ca la casă nouă să faci cadourile astea 
ca să aducă noroc. Aş fi venit şi singură, dar unchiul a zis că e 
de cel mai prost gust să fac una ca asta. El nu-i de vină cu 
nimic. 

— Mă bucur că ați venit. 

Struan luă pâinea. Era maroniu aurie, proaspătă şi mirosea 
plăcut. 

— Eu am copt-o azi-noapte. 

Struan rupse o bucată şi gustă. 

— E minunată. 

— Nu e chiar nevoie să şi guşti din ea. E doar aşa, un simbol. 

Fata râse din nou. Işi luă poşeta şi umbreluţa. 

— Şi acum că mi-am făcut datoria, o să plecăm. 

— Primul meu musafir nu face el una ca asta. Insist, măcar 
să gustaţi un sherry. 

Lim Din aduse paharele. Shevaun luă unul şi se aşeză şi mai 
confortabil, în vreme ce Wilf Tillman bombăni. Lim Din plecă 
lipăind. 

— Chiar tu ai făcut pâinea? Tu cu mâna ta? o întrebă Struan. 

— Pentru o fată e foarte important să ştie să gătească, spuse 
ea şi-i înfruntă provocatoare privirea. 

Tillman gustă din sherry. 

— Shevaun e o bucătăreasă minunată. 

— Cumpăr în fiecare zi o pâine din asta, spuse Struan. 

Se aşeză mai bine în fotoliul mare din piele şi ridică paharul: 


— Mulţi ani! 

— Şi ţie! 

— Tai-Pan, ai o casă minunată. 

— Mulţumesc. Când am s-o termin, mi-ar plăcea să te 
conduc şi să ţi-o arăt în întregime! Struan ştia că fata era 
curioasă să afle dacă zvonurile despre May-may erau 
adevărate. Ultima dată când l-am întâlnit, Aristotle mi-a spus că 
nu te simţeai prea bine. 

— Mai nimic, doar o răceală. 

— Ţi-a mai făcut un portret? 

— Mă gândesc încă, să văd, spuse ea netulburată. Da, dragul 
de Quance. li admir pictura foarte mult. Eu şi unchiul meu 
încercăm să-l convingem, să stea măcar un sezon în 
Washington. Cred că ar face avere. 

— În cazul ăsta socot că o să-l aveţi musafir. 

Struan se întrebă dacă inocenţa ei era numai prefăcătorie 
sau chiar adevărată. Se uită la Tillman. 

— Cum mai merg afacerile? 

— Excelent, mulţumesc. În după-amiaza asta se întoarce Jeff 
de la Canton. În colonie e un adevărat boom. Te întorci şi 
dumneata acolo? 

— Peste câteva zile. 

— Am auzit că Blue Cloud şi White Witch gonesc umăr la 
umăr. Una dintre navele noastre, venind de la Singapore, le-a 
întâlnit după două zile de mers, şi goneau în plină viteză. Noroc 
mult! 

În vreme ce cei doi bărbaţi discutau politicos despre afaceri 
fără ca vreunul dintre ei să fie cu adevărat interesat de părerile 
celuilalt, Shevaun sorbea încet din paharul ei cu sherry şi-l 
studia pe Struan. Era îmbrăcat într-un costum uşor din stofă de 
lână, bine croit, elegant. Adevărat bărbat, gândi ea. S-ar putea 
să nu ştii încă dar eu am să mă căsătoresc cu tine, Dirk Struan. 
Mă întreb cam cum arată amanta ta orientală. Simt că e în casa 
asta acum. Şi când am să-ţi fiu eu nevastă, n-o să mai fii nevoit 
s-o iei razna multă vreme. Foarte multă vreme. 

— Ei, acum chiar zic că ar trebui să ne retragem, spuse 
Tillman şi se ridică. Din nou iertare pentru că am venit aşa 
neinvitaţi. 

— Sunteţi bine veniţi oricând. 

— Ah, apropo, Tai-Pan, începu Shevaun. Am auzit că 


doamnele nu sunt invitate la luptele care au loc azi după- 
amiază. Vrei să pariezi o guinee pentru campionul marinei în 
locul meu? 

— Doamne Dumnezeule, făcu Tillman şocat. Nu se cuvine să 
spui una ca asta. Nu e cuviincios pentru o domnişoară. 

— Şi nici tu nu eşti cinstit, şi de modă veche în schimb, îi 
replică ea. Voi, bărbaţii, vă distraţi la un meci din ăsta. De ce 
nu şi noi, femeile? Vouă bărbaţilor, vă place să pariaţi. De ce nu 
şi nouă, femeilor? 

— Bună întrebare, Shevaun. 

Struan se distra văzându-l pe Tillman atât de stânjenit. 

— Şi la urma urmei e un obicei oriental, spuse fata şi se uită 
cu o privire inocentă la Struan. Am auzit că chinezilor le place 
foarte mult să parieze mai tot timpul, în special femeilor. 

Struan se făcu a nu pricepe încotro bătea. 

— Pariurile sunt un obicei urât, replică Tillman. 

— Sunt perfect de acord, unchiule. Dar tu cam cât ai pariat 
dacă nu te superi? 

— Asta nu înseamnă nimic. 

Struan râse. 

— Cu permisiunea ta, Wilf, o să-i facem plăcerea. O guinee 
pentru marină? 

— Mulţumesc, Tai-Pan, îi spuse ea înainte de a apuca 
Tillman să răspundă, şi-i întinse lui Struan mâna înmănuşată. E 
o chestiune de principiu. Eşti foarte înţelegător. 

li ţinu mâna doar o idee mai mult decât era nevoie, apoi i-o 
sărută, fascinat de gândul de a o domestici, şi îi conduse spre 
uşă. 

— Ne vedem în seara asta. 

— Dacă nu izbutesc să câştig eu premiul, o să fiu lividă. Şi în 
plus ajung la închisoarea datornicilor. 

— N-o să ajungi acolo, Shevaun, poate tatăl tău care îndură 
atâtea şi unchiul tău, interveni Tillman. 

După plecarea lor, Struan se întoarse la May-may. Ea îl privi 
cu răceală. 

— Ce s-a întâmplat? 

— Muierea aia cu vorbă dulce vrea să pună mâna pe tine, 
afurisita. Uite, asta-i! 

— Te rog să n-o iei razna şi te mai rog să nu vorbeşti urât. Şi 
ia spune-mi şi mie cum de-ai reuşit s-o vezi? 


— Ha! Eu nu am ochi? N-am nas? Atunci de ce naiba să mă 
mai chiorăsc pe planurile casei ăsteia ceas de ceas? Şi a trebuit 
să fie schiţată în aşa fel ca să văd şi eu cine vine şi cine trece 
fără să fiu văzută deloc. Ha! Adunătura aia viermănoasă, 
grămada aia de rahat de muiere s-a pus pe capul tău să te ia de 
căsătorie. 

— În căsătorie, o corectă el. 

— Şi-i săruţi mâna, da? Mie de ce nu săruţi mâna, ei? 

Trânti ceainicul pe jos. 

— Şi ce tânjeşti acum cu nişte ochi de vițel? Aiii iaaa! 

— Ție să-ţi spui aiii iaa! Ne-am înţeles. Şi dacă mai scoţi o 
singură vorbă îţi trag o mamă de bătaie. Vrei s-o încasezi? 

— Bărbatulii! pufni ea săltând capul. Bărbatulii. 

— Bărbaţii, nu bărbatulii! De câte ori să-ţi mai spun? 

— Bărbaţii! May-may îşi turnă nişte ceai cu mâna 
tremurândă, apoi trânti cana pe jos şi se ridică în picioare. Am 
auzit că bărbatulii chinezi pariază multe, mai ales femei, o 
maimuţări ea pe Shevaun, săltându-şi sânii să arate mai 
voluminoşi şi bâţâind din fund. Şi stăteai acolo şi te holbai la 
ţâţele ei, heya! La ale mele de ce nu te zgâieşti? 

Brusc Struan puse cana de ceai pe masă şi se ridică. May- 
may se trase înapoi spre cealaltă parte a mesei. 

— Eu nu mai zice nimic, nu conteşte, spuse ea iute. 

— Aşa am crezut şi eu. 

Termină liniştit de băut ceaiul, ea îl urmărea fără să 
clintească, dar gata s-o ia la fugă la nevoie. El puse cana pe 
masă. 

— Vino încoace. 

— Ha! eu nu încredere la tine când ochii la tine arunce foc 
verde aşa. 

— Vino încoace! Te rog, adăugă el blând. 

May-may de furie aproape că privea chiorâş. Lui Struan îi 
părea că seamănă cu o pisică siameză cum văzuse el la 
Bangkok. Şi la fel de răzbunătoare, îi trecu lui prin minte. Ea se 
apropie cu prudenţă, dar pregătită să fugă sau să se apere cu 
unghiile la nevoie. O bătu uşor pe obraz şi se întoarse spre uşă. 

— Eşti o fată bună. 

— Tai-Pan! strigă ea şi-i întinse poruncitor mâna să i-o 
sărute. 

Încercând să-şi stăpânească zâmbetul, Struan se întoarse şi-i 


sărută plin de politeţe mâna. Apoi o făcu să se răsucească în loc 
înainte de a apuca ea să se dezmeticească ce se întâmplă cu ea 
şi-i arse una ca lumea peste fund. Ea rămase cu gura căscată, îi 
dădu brusc mâinile deoparte şi sări într-o parte, punându-se la 
adăpost după masă. Când se văzu în siguranţă, aruncă cu o 
cană în el. Cana se făcu ţăndări de perete lângă urechea lui şi 
ea apucă încă una. 

— Pe asta să n-o mai arunci! 

May-may o puse pe masă. 

— Aşa te vreau. Una mai merge. Două sunt prea multe. 

Se îndreptă spre uşă. 

— N-am vrut să spun decât un singur lucru, să te fereşti, 
strigă ea. Să te fereşti de muierea aia mieroasă, urâtă şi cu 
nişte ţâţe de vacă. 

— May-may, mulţumesc pentru asta, îi mai spuse el, 
închizând uşa. Se prefăcu apoi că o porneşte pe coridor, apoi 
ascultă fără să facă un zgomot, străduindu-se să nu râdă. Cana 
se sparse până la urmă cu zgomot de cealaltă parte a uşii. 
Urmă un şir întreg de blesteme, apoi se auziră numele lui Ah 
Sam şi alte blesteme. Struan se îndepărtă vesel în vârful 
picioarelor. 


Peste tot în Happy Valley era animaţie, şi în vreme ce cobora 
panta domoală dinspre casă spre țărm, Struan simţi o deosebită 
mândrie. O mulţime de construcţii erau începute. Două dintre 
ele, cele mai mari, erau imensa factorie a Nobilei Case cu trei 
nivele şi cea a firmei Brock şi Fiii care dădea cu faţada spre 
Drumul Reginei, clădirile urmând a avea antrepozite, birouri şi 
locuinţe, cum le plăceau negustorilor care făceau comerţ cu 
China, asemănătoare cu cele din colonia Canton. Acum erau 
doar nişte schele exterioare din bambus ridicându-se spre cer, 
cu sute de muncitori chinezi mişunând pe ele. Iar în jurul 
acestora schelării care dominau restul, zeci de alte construcţii 
mai mici, locuinţe şi pontoane. 

Departe, cam la jumătatea distanţei până la Promontoriul 
Glessing, Struan văzu că începuseră lucrările şi la arsenalul 
naval; un nesfârşit şir de culi cărau piatră măruntă şi bolovani 
pe care-i aruncau în mare pentru primul cheu de larg. Chiar în 
faţa locuinţei comandantului portului, destul de mică, aproape 
gata terminată doar cât să i se pună acoperişul, se ridicau 


zidurile de piatră ale puşcăriei, încheiată şi ea pe trei sferturi. 
Iar dincolo de arsenal, se zăreau primele barăci şi schelării ale 
construcţiilor armatei. 

Struan privi spre vest, unde zări şirurile de corturi mari ce 
adăposteau temporar cartierul general. Fuseseră ridicate la 
marginea văii. Nu începuseră deocamdată lucrările la biserică, 
deşi Struan văzuse oameni făcând măsurători pe culmea 
gorganului. 

— 'Neaţa, Robb, salută Struan intrând în cort. 

— Bine-ai venit. Robb era nebărbierit iar sub ochi făcuse 
cearcăne. Te-ai descurcat cu chestiunea de la Aberdeen? 

— Da. Aici ce s-a mai întâmplat? 

— Şi bune şi rele. Nu poţi să o iei pe Drumul Reginei fără ca 
o gloată de cerşetori să dea năvală peste tine. Şi mai rău decât 
asta, în fiecare zi aducem de la Macao zece mii de cărămizi cu 
sampanele şi joncile şi până la două mii dispar până a doua zi 
dimineaţa! Îşi ridică neputincios mâinile în sus. Şi nu numai 
cărămizi dispar, ba şi cherestea, mese, ciment, pene de scris, 
hârtie... fură orice. Aruncă pe masă o hârtie cu cifre. Un cadou 
pentru tine: cifrele cheltuielilor pentru casa ta... până acum. De 
trei ori mai mult decât a apreciat Vargas la început. 

— De ce atât de mult? 

— Păi ai vrut să fie gata în trei săptămâni. 

— Cu o mie de lire, fir-ar să fie, se poate cumpăra o cincime 
de cliper. 

— Dacă Blue Cloud nu ajunge la Londra, suntem la mare 
ananghie. Din nou. 

— O să ajungă. 

— Aş vrea să pot fi şi eu la fel de încrezător, replică Robb 
tăios. 

Struan se aşeză la birou. 

— Flăcăule, spune-mi care-i de fapt necazul? 

— Ei, nu ştiu. Hoţiile astea, cerşetorii, prea multe de făcut 
deodată. Şi zgomotul ăsta blestemat care nu se mai opreşte 
niciodată. Cred că sunt cam obosit. Nu, nu-i adevărat. Două 
lucruri întâi. Primul, Sarah. I-a trecut termenul de naştere cu 
două săptămâni şi nici nu-ţi poţi închipui cât de nervoasă poate 
fi o femeie în situaţia asta, biata fată e înspăimântată că are să 
moară. Asta-i. Şi nu poţi s-o ajuţi cu nimic, decât să tot spui că 
totul va fi bine. Apoi mai e şi chestia aceea că eu va trebui să 


mai rămân aici. Şi de aici în permanenţă numai scandaluri în 
lanţ. E hotărâtă definitiv să plece într-o lună... de îndată ce se 
întremează suficient. 

— Vrei să stau şi eu de vorbă cu ea? 

— Nu. E inutil. Şi-a băgat în minte să plece şi când Sarah se 
îndărătniceşte în ceva... asta-i. Bineînţeles e încântată că 
suntem din nou bogaţi, dar nu renunţă la ideea de a pleca în 
ţară. lar balul ăsta... nu ne ajută cu nimic. E furioasă că-i 
însărcinată, umflată şi urâtă, cum zice chiar ea. Orice ai spune 
tot una-i. 

— Asta-i prima. Care-i a doua chestiune? 

— Culum. Tu şi Culum. 

Struan îşi întoarse privirea spre uşa cortului, cercetă portul 
şi numeroasele nave stând frumos la ancoră. 

— Pare că o duce destul de bine. 

— Nu despre asta voiam să vorbesc. 

— Deocamdată să lăsăm problema asta deoparte. 

— E o situaţie grea. Grea pentru voi amândoi şi grea pentru 
firmă. 

— Robb, las-o deoparte. 

— Te rog eu. Te rog, iartă-l. Te rog. 

— Robb, să mai lăsăm timpul să treacă! Struan se întoarse 
spre el. Doar încă puţin timp. 

— Bine, Dirk! Robb îşi vâri mâinile în buzunare. Ce s-a 
întâmplat azi noapte la Aberdeen? 

Struan îi spuse, şi-i înmână contractele şi certificatele de 
tutelă. Dar nu-i suflă o vorbă despre Wu Kwok, Quemoy şi 
noaptea solstițiului de vară! Noaptea aceea avea să cadă pe 
când el încă mai era Tai-Pan, iar decizia revenea numai Tai- 
Panului, şi numai lui. Robb se arătă îngrijorat. 

— Unde-s copiii acum? 

— La bordul navei Resting Cloud. l-am dat pe mâna lui 
Wolfgang. lar oamenii pe China Cloud. 

— Ar trebui să trimitem copiii în ţară cât mai repede. Dacă 
se află că avem de-a face cu ticăloşii ăia de pirați... ei, numai 
Dumnezeu mai ştie ce necazuri s-ar putea să avem. | 

— Thunder Cloud e aproape complet încărcată. În patru- 
cinci zile e gata de drum. O să plece cu ea. 

— Îi trimit la Whampoa încă azi. 

— Nu, flăcăule, o să-i iau eu cu mine mâine. În siguranţă. La 


Canton sunt prea multe interese în joc, aşa că e mai bine să mă 
întorc direct acolo. Vrei să vii cu mine? 

— Dirk, nu pot. Cel puţin nu acum când Sarah e atât de 
aproape de soroc. De ce nu-l iei pe Culum? 

— Sunt multe de făcut şi aici. 

— Sunt o mulţime de lucruri de învăţat despre ceai şi 
mătăsuri, transportul cu navele. Şi mai sunt numai patru luni 
până pleci. 

— Bine, bine. 

— Şi cu oamenii ce faci? 

— Wolfgang şi Gordon să-i înveţe mai întâi engleza. Peste 
trei luni îi îmbarce pe clipere. Niciodată mai mult de unul singur 
pe o navă. Pune-ţi mintea aia a ta isteaţă la treabă şi să vezi 
cum poţi să-i faci să treacă de partea noastră. 

— Am să încerc. Mă întreb ce planuri diabolice umblă prin 
capul lui Wu Kwok şi Scragger. Nu am încredere în ei nici cât 
negrul sub unghie. 

— Mda. 

Struan se gândi: mă întreb ce-ai face tu, Robb, în noaptea 
solstițiului de vară, dacă ai şti despre ce e vorba. Sunt sigur că 
ai trimite fregatele peste ei. Şi le-ai trimite într-o capcană. Dar 
eu? Nu ştiu deocamdată. 

Robb privi afară la activitatea constructorilor. 

— Dacă Dumnezeu e de partea noastră în sezonul ăsta, 
atunci o să fim cu mult înaintea lui Brock. 

— Da. 

Dar ce ne facem noi cu el? Dar cu Gorth? 

— Cred că ar trebui să recuperăm o parte din teren din mare 
şi să ne ducem cu pontoanele de descărcare la mare adâncă, 
spuse Robb. Putem începe acum la fel de bine ca şi la anul. 

— Bună idee, flăcăule. 

— Ilertaţi-mă, sir, îi întrerupse Cudahy intrând în grabă, dar 
mi-aţi zis să vin şi să vă raportez de îndată. 

— Poftim, domnule Cudahy, îi spuse Robb. Cum a mers? 

— Ca pe roate, sir. Vaporul poştal era acolo aşa cum aţi 
spus. Am întocmit o listă a pasagerilor aşa cum aţi cerut. Am 
interceptat nava chiar în largul insulei Pokliu Chau. În trei 
ceasuri e şi ea aici în port. Cudahy zâmbi şi puse pe jos un mic 
sac poştal. Aăă, iertare, sir, da' de un' aţi ştiut că vasul poştal 
tocmai soseşte? A ajuns cu o zi mai înainte. 


— Domnule Cudahy, am avut eu o presimţire, îi replică Robb. 
Aşteaptă te rog afară. 

Şi începu să cerceteze corespondenţa. Cudahy îşi duse mâna 
la cozoroc şi ieşi. 

— Deşteaptă idee ai avut, îi spuse Robb, să pui un om de 
veghe pe vârful muntelui. 

— Culum ţi-a adus aminte de ea, aşa-i? Struan era încântat şi 
reţinu informaţia, şi era şi mai încântat că Robb şi Culum 
puseseră planul în aplicare în chip tainic. 

— Cum se face semnalizarea? 

— Am pus pe unul dintre funcţionari, nepotul bătrânului 
Vargas, Jesus de Vargas, să privească spre vârful muntelui la 
fiecare sfert de oră. Cu telescopul, bineînţeles. Şi cât mai 
tainic, bineînţeles. Culum a pus la punct un sistem de 
semnalizare cu pavilioanele. Acum putem afla dacă e vorba de 
un vas poştal, unul de-al nostru, de-al lui Brock sau de-al lui 
Cooper-Tillman. 

Parcurseră corespondenţa. Ziarele şi revistele pe trei luni le 
puseră deoparte pentru a se bucura de lectura lor în linişte. 
Cărţi, partituri muzicale, piese de teatru, jurnale de modă 
pentru Sarah, noutăţi în domeniul transporturilor navale pentru 
Struan, hârtii de bancă pentru Robb. Mai întâi afacerile. 

Piaţa mirodeniilor din Londra - ghimbir, nucşoară, piper, 
scorţişoară - oferea preţuri apreciabil crescute. La melasă 
preţul scăzuse. Datorită cantităților reduse ajunse în Anglia, 
preţurile de cumpărare ale ceaiului crescuseră cu cincizeci la 
sută, ceea ce însemna că, în eventualitatea că Blue Cloud 
ajungea prima, profitul se ridica la pesta două sute patruzeci de 
mii de lire. Serioase revolte ale chartiştilor loviseră greu 
capacitatea ţesătoriilor de bumbac din Lancashire şi minele de 
cărbune din Welsh, ceea ce însemna că preţul uleiului de 
cărbune pentru lămpi o să crească bine de tot, iar cel al 
produselor de bumbac vor sălta mai sus decât se aşteptau. 
Preţul opiului la Calcutta scăzuse, pentru că fusese o recoltă 
record. Aşa că Struan schimbă pe loc instrucţiunile pentru Sea 
Cloud, unul dintre cliperele sale folosite pe drumurile Hong 
Kong-ului, şi-l trimise de urgenţă la Manila să încarce 
mirodenii, în loc să se ducă la Whampoa pentru un transport de 
ceai, şi-i dădu ordin ca apoi să se îndrepte cu toată viteza spre 
Anglia pe la Capul Bunei Speranţe. Robb îi dădu indicaţii lui 


Vargas să cumpere orice iard de țesătură de bumbac 
disponibilă, de fire de bumbac şi produse de bumbac, să 
descarce toată melasa pe care o aveau, să-şi sporească 
comenzile de opiu adus de la Calcutta, şi să descarce cât mai 
urgent stocul pe care-l aveau. 

Şi încă înainte ca nava poştală să ajungă să se legene la 
ancoră în port, Sea Cloud pornise deja spre Manila, iar cele trei 
ore avans le aduseră un câştig potenţial de patruzeci de mii de 
lire, pentru că în cele trei ceasuri agenţii lor cumpărară toate 
rezervele importante de ulei de lampă, bunuri de bumbac, fire, 
ţesături, mirodenii, şi închiriaseră în avans toate spaţiile de 
transport disponibile pe navele americane şi engleze, în afară 
de cele ale lui Brock şi Fiii. Ştiau că de îndată ce nava poştală 
avea să ancoreze şi veştile să se împrăştie, cumpărătorii se vor 
repezi la uşile lor să achiziţioneze bumbac şi mirodenii, să 
închirieze nave să le expedieze în grabă cu mărfuri spre casă. 
Şi nimeni nu avea să ştie, în afară de cei doi fraţi, că Sea Cloud 
aproape că apucase ciolanul în dinţi, cu un avans de cel puţin o 
zi şi că va lua crema de pe piaţa Londrei. 

— Păcat că o să ne trebuiască cel puţin două zile ca să 
răspundem la toate comenzile clienţilor noştri şi să expediem 
navele de la Manila, spuse Robb încântat la culme. 

— Trist, Robb, foarte trist. 

— Aş zice că în dimineaţa asta am făcut o treabă minunată. 

Stăteau în uşa cortului şi urmăreau nava poştală care îşi 
fundarisea ancorele. O mulţime de cutere mişunau acum în 
jurul ei, pline de oameni dornici să ridice corespondenţa. 
Struan îşi aruncă o privire pe lista pasagerilor care veneau cu 
nava. 

— Doamne Dumnezeule, ia uită-te! şi-i întinse hârtia. 

Robb goni cu privirea în josul listei. Se opri. Înălţimea sa 
arhiducele Sergheiev. 

— Ce treabă are grangurele ăsta din Rusia în Asia? 

— Nu, nu-i vorba de el, flăcăule, deşi şi apariţia lui e destul 
de ciudată. Uită-te. În coada listei. 

Robb citi mai departe. Neveste de negustori, doi negustori 
care se întorceau la Hong Kong, nume de bărbaţi care nu-i 
spuneau nimic. În cele din urmă ajunse şi la cel cu pricina. 

— Maureen Quance şi familia? şi se puse pe râs cu hohote. 

— Fir-ar să fie, nu e de râs deloc! se răsti Struan. Cum 


rămâne cu juriul nostru? 

— Ah, Dumnezeule! 

Cu şase ani înainte, nevasta lui Aristotle se îmbarcase plină 
de draci la Macao pe o navă ce se îndrepta spre casă, socotind 
- aşa cum de altfel socoteau cu toţii - că Aristotle, care se 
temea de nevastă-sa groaznic, o tulise spre Anglia ca să scape. 
Dar omul nu o tulise, ci se ascunsese bine în Stabilimentul 
pentru Tinerele Doamne Educate al doamnei Fortheringill, 
adică „S.F.”, sau, după cum botezaseră localnicii această casă 
de toleranţă, „La scula futăcioasă”. La o săptămână după 
plecarea lui Maureen, Aristotle apăru şi el din ascunzătoare, şi- 
i trebuiră luni de zile ca să-şi revină la forma de dinainte şi să-i 
treacă „aburii”. Negustorii puneau „aburii” pe seama felului în 
care i-a fost pusă la încercare vigoarea în prea primitoarea 
casă. Omul dezminţise o astfel de acuzaţie cu toată vehemenţa: 
„Când un om se află la o astfel de ananghie, Dumnezeule, nu 
mai are el niciun chef să se bucure de ceea ce - din lipsa altui 
cuvânt mai nimerit - aş putea denumi doar desfrâu. Nu, dragii 
mei prieteni rău informaţi, spaima şi desfrâul nu fac casă bună 
în pat.” Dar nimeni nu l-a crezut. 

— Ei, şi acum ce ne facem? întrebă Robb. 

— Dacă aude Aristotle, se topeşte pe dată. O s-o şteargă la 
Canton şi ne-am ars. Trebuie să dăm noi întâi de el şi până 
diseară să-l facem să nu se întâlnească cu cine nu trebuie. 

— Unde o fi acum? 

— Habar n-am. Trimite oameni în căutarea lui. Pe toţi. Ia-l la 
bord pe Thunder Cloud, indiferent sub ce pretext, şi ţine-l acolo 
bine până punem noi totul la cale pentru juriul balului. Trimite-l 
pe Cudahy la bordul navei poştale de îndată. Să-i spună lui 
Maureen că ea şi familia sunt oaspeţii noştri. Expediaz-o la 
bordul vasului cel mic. Poate reuşim să-i facem de lucru până 
mâine. 

— N-o să reuşeşti niciodată. Îl miroase ea pe Aristotle de 
departe. 

— Trebuie să încercăm. Eşti gata să-ţi asumi răspunderea de 
a da verdictul juriului în locul lui? 

— Şi cu meciul cum rămâne? N-o să vrea să-l scape. 

— Dacă va fi vorba să facă un portret lui Sarah sau unuia 
dintre copii, o să renunţe. 

Robb porni în fugă. Struan se uită la ceas. Mai era un ceas 


până când trebuia să fie la bordul navei amiral. Trimise după 
Gordon Chen şi-i ceru să recruteze treizeci de chinezi pentru a 
deveni paznici. 

— Tai-Pan, aş spune că e înţelept, ca o măsură suplimentară 
de prevedere, să ai nişte oameni de pază şi la casa dumitale, 
spuse Gordon. Aş fi mai liniştit în felul ăsta. 

— Gordon, bună idee. Atunci angajează treizeci şi cinci. 

— Mi-e teamă că cei mai mulţi dintre chinezii care s-au 
stabilit la Tai Ping Shan sunt oameni foarte răi. Mulţi dintre ei 
sunt căutaţi de poliţie pentru crime comise la Kwangtung, şi 
aici la Hong Kong mandarinii nu mai pot pune mâna pe ei. 

Din mâneca largă a robei sale scoase la iveală un sul de 
pergament. 

— Apropo, pentru seara asta am făcut un fel de înţelegere cu 
regele cerşetorilor! Puse sulul pe masă. Uite şi chitanţa. Poate 
că compradorele dumneavoastră o să poată să-mi restituie 
suma. 

— Chitanţă? Pentru cât? 

— Trei taeli. Cu suma asta modestă putem fi siguri că 
niciunul dintre musafirii dumneavoastră nu va fi sâcâit de 
cerşetori în seara asta. Şi tot cu el am mai făcut o înţelegere 
cât se poate de rezonabilă pe lună - trei taeli în numele 
dumneavoastră, ca cerşetorii să nu calce în zona locuinţei 
dumneavoastră şi pe teritoriile Nobilei Case. 

— N-am să plătesc! izbucni Struan. Nu-mi pasă dacă Macao 
are un rege al cerşetorilor, sau oricare alt oraş din China. 
Dumnezeule, să nu începem cu asta chiar la Hong Kong. 

— Dar e aici şi şi-a organizat oamenii, îi replică Gordon Chen 
cu voce liniştită. Cine altcineva o să le dea cerşetorilor dreptul 
de a cerşi? Cine altcineva să răspundă de ei? Cine altcineva 
poate să-i plătească unui cerşetor pentru a-şi asigura un 
tratament special cum se cuvine oamenilor cu avere şi poziţie 
socială ca dumneavoastră? Tai-Pan, vă rog eu să vă mai gândiţi 
o dată. Vă sfătuiesc să faceţi asta. Vă asigur că vor fi nişte bani 
cheltuiţi cu folos. Cel puţin încercaţi măcar o lună. Nu e chiar 
aşa de mult ce vă cer. Şi atunci o să vedeţi cât de înţelept e 
obiceiul acesta. De asemenea cu siguranţă asta vă va asigura şi 
paza bunurilor dumneavoastră, pentru că cerşetorii vor spune 
tot ce ştiu despre hoţi. E cât se poate de necesar, credeţi-mă. 

— Bine, atunci, spuse Struan în cele din urmă, dar numai 


pentru o lună, nu mai mult. 

Îşi puse inițialele pe chitanţă, ştiind bine că de-acum va plăti 
permanent tribut regelui cerşetorilor. Nu există niciun mijloc 
de a te lupta cu acest obicei, decât prin alungarea tuturor 
chinezilor din Hong Kong. 

— Mâine poţi ridica banii de la Chen Sheng. 

— Mulţumesc. 

— Ce-i dă acestui om anume dreptul de a fi rege al 
cerşetorilor? 

— Tai-Pan, cred că din cauză că ceilalţi au încredere în el. 

Gordon Chen îşi puse în minte să discute cu omul chiar în 
după-amiaza aceea ca să fie sigur că totul va merge aşa cum s-a 
plănuit pentru luna care urma. Era încântat nu numai de 
tributul destul de mic pe care-l negociase în numele lui Struan, 
doi taeli pentru noaptea de faţă şi doi taeli pentru luna care 
urma, diferenţa de un tael fiind tributul ce i se cuvenea de 
drept lui, dar mai ales pentru ideea lui de a-i cere lui Jin-qua să 
trimită un „rege” de la Canton. Omul era fratele mai mic al 
regelui cerşetorilor din Canton, ceea ce însemna că era un 
profesionist, cât se poate de versat în arta de a dobândi cât mai 
mult cu cât mai puţin efort. Bineînţeles că omul acesta fusese 
numit ca funcţionar mai mărunt al Hung Mun în loja de la Hong 
Kong. Un aranjament perfect, îşi spuse Gordon Chen. Mita 
primită de la cerşetori va constitui o parte importantă şi 
perpetuă a veniturilor societăţii tong. Apoi îl auzi pe taică-său 
că pune întrebarea pe care o aştepta de mult. 

— Gordon, ai auzit de triazi? 

— Bineînţeles că am citit proclamația, îi răspunse Gordon 
calm. De ce? 

— Ştii ceva despre ei? 

— Păi, Tai-Pan, am auzit că de-a lungul istoriei societăţile 
secrete au constituit întotdeauna o formă de apărare împotriva 
invadatorilor străini. Şi că au numeroase denumiri. 

— Te rog să fii cu ochii în patru şi să mă informezi, aşa 
particular, despre acţiunile lor, dacă acţionează cumva. Şi 
altceva. Am douăzeci de recruți chinezi în flota mea. Am să 
încerc să-i pregătesc să ajungă ofiţeri. O să lucrezi împreună cu 
domnul Mauss ca să-i înveţi englezeşte. Alţi zece urmează să 
plece în Anglia să se pregătească în domeniul construcţiilor de 
nave. 


— Da, sir, replică Gordon strălucind de bucurie. 

Treizeci de oameni. Bineînţeles treizeci de noi oameni pentru 
Triadă. Da, numele de triazi sună frumos, mai frumos decât 
Hung Mun. Şi douăzeci de astfel de oameni, plasați strategic în 
flota Nobilei Case, ar fi o enorm de prețioasă contribuţie la 
puterea lojii. Toţi slujitorii Triadei fuseseră puşi sub ascultarea 
lui, pentru că bineînţeles de când s-au arătat barbarii în Asia, 
toţi servitorii lor au fost membri ai Triadei aleşi pe sprânceană. 
Apoi, Gordon avea să formeze o frăţie a culilor ce încărcau 
navele, şi toţi vor fi membri ai Triadei. Liga muncitorilor era în 
plină formare. În curând toţi lucrătorii şi toţi chinezii din Hong 
Kong vor fi membri cotizanţi, spre gloria ţării şi bunăstarea 
comună. Da, îşi spuse el încântat, aici în Hong Kong, feriţi de 
teama mandarinilor, vom deveni cea mai puternică lojă din 
China. lar când o să-i alunge pe manciurieni, conducerea lojii 
va sta în marea adunare a celor faţă de care împăratul va avea 
obligaţii. Moarte dinastiei Ch'ing, să vină mai repede vremea 
adevăraţilor conducători, precedenta noastră dinastie chineză, 
Ming. 

— Şi când încep? 

— De mâine. 

— Minunat. Puteţi fi sigur că-mi voi da tot interesul - şi se 
plecă uşor. Poate, dacă veţi binevoi, o să mi se îngăduie să-mi 
prezint omagiile faţă de doamna T'chung. Şi faţă de copii. Nu i- 
am mai văzut de multe luni. 

— Bineînţeles, Gordon, îi spuse Struan. Vino mâine la prânz. 
De ce să nu începem iar lecţiile săptămânale? Cred că-i vor fi 
de mare folos. 

— O să-mi facă mare plăcere. Şi să stau de vorbă cu copiii. 
Din mâneca chimonoului Gordon scoase alte două suluri. Am 
aici socotelile din ultima lună a înţelegerii personale dintre noi. 
Vreţi să vă uitaţi peste cifre? 

— Da. 

Gordon desfăcu sulurile, unul scris cu caractere chinezeşti, 
celălalt în englezeşte. 

— Tai-Pan, sunt fericit să vă informez că pe baza investiţiei 
iniţiale de zece mii de dolari acum avem un profit comun de 
şase mii cincizeci şi opt de dolari şi patruzeci şi doi de cenți. 

Struan făcu ochii mari. 

— Pentru numai o lună de zile e un profit considerabil. 


— Şi eu sunt destul de mândru, recunosc. Investiţia făcută în 
terenuri e excelentă. Promite să ne aducă mari profituri. 

— Dar nu ai cumpărat niciun fel de teren. 

— Nu, nu am cumpărat la licitaţia dumneavoastră de 
terenuri. Dar am cumpărat parcele în... ăăăă, Tai Ping Shan. Au 
fost confirmate de Biroul Funciar săptămâna trecută. Şi 
deţinem substanţiale terenuri în jurul satului Aberdeen şi 
Golful Deepwater. 

— Dar astea nici nu au fost scoase la vânzare deocamdată. 

— Astea sunt, Tai-Pan... ăăă... terenuri deţinute de localnici. 
Drepturi vechi de proprietate. Am cumpărat toate zapisurile 
care există, cel puţin pe toate pe care le-am descoperit că 
există. 

— Flăcăule, dar acestea nu sunt legale. Tot terenul aparţine 
Coroanei. 

— Da, bineînţeles, unele aranjamente vor trebui făcute 
pentru a despăgubi satul. Dăinuie aici de ani şi ani şi, ei, 
Coroana e generoasă! Gordon avea o privire plină de 
sinceritate. Domnul Culum pare să socotească şi el că 
Excelenţa sa va privi favorabil înscrisurile care există... ăăă, 
validate, cred că aceasta-i cuvântul potrivit, de către bătrânii 
satului. 

Oare cât teren cu înscrisuri asupra lui nu a aparţinut nici 
satului, nimănui, se întrebă Struan. 

— Şi toate înscrisurile noastre sunt validate? 

— Tai-Pan, cu siguranţă. Şi cu mare grijă. Altfel ar fi lipsite 
de valoare, nu-i aşa? Gordon zâmbi. Proprietăţile sunt pe 
numele... ăăă, diferiților intermediari, aşa că pe faţă noi nu 
detinem fireşte niciun fel de teren. Ci numai înscrisurile iniţiale 
de bază. Ceilalţi au subînchiriat, sub-subînchiriat şi tot aşa, iar 
actele de subînchiriere pot fi supuse celei mai atente cercetări. 
Am fost prudent, aşa cum se cuvenea. 

— Aş zice că s-ar putea să te aştepte un mare viitor în 
materie de afaceri, Gordon. Cercetă balanţa financiară cu mare 
atenţie. Ce-i articolul acesta? Două mii nouă sute şaptezeci şi 
opt de dolari? 

— Chiriile de pe proprietăţile noastre din Tai Ping Shan. 

— Dar ai făcut o greşeală aici. Conform cifrelor tale, balanţa 
asta acoperă chiriile pe o perioadă de două luni, iar tu nu deţii 
terenul decât de o lună. 


— Tai-Pan, de îndată ce chinezii au început să se mute pe 
terenurile noastre de la Tai Ping Shan, am şi început să le 
solicit chirie. Faptul că noi am reuşit să dobândim terenurile 
abia cu o lună mai târziu nu e treaba lor. Nu-i aşa? 

— Da. Numai că e vorba de o fraudă. 

— Nu, sir, deloc. Nu dacă e vorba de fapte. Chiriaşii care au 
venit au dorit bineînţeles cele mai bune terenuri. Noi am luat 
chiria în numerar, oferindu-i în schimb posibilitatea de folosinţă 
a terenului în avans, şi de bună credinţă. Chiriaşul e fericit 
pentru că plăteşte chirie, pentru că bineînţeles toată lumea 
trebuie să plătească chirie. Diferenţa de fapt e un adaos pentru 
serviciul făcut. Eu am riscat foarte mult pentru a le face acest 
serviciu. Dacă să zicem n-aş fi reuşit să cumpăr terenul şi să le 
ofer dreptul unei închirieri pe lungă durată, ei bine, ar fi 
încăput pe mâinile cămătarilor, hoţilor şi bandiţilor. 

Struan mârâi. 

— Şi ce vrei să faci cu restul de bani? 

— Dacă pot să fac apel la răbdarea dumneavoastră, aş 
prefera să lăsăm discuţia asta pentru luna viitoare. Am să mă 
folosesc de creditul pe care aţi avut bunăvoința să-l aranjaţi 
pentru mine, dar cu mare prudenţă. 

Struan făcu hârtiile sul şi i le înmână lui Gordon. 

— A, nu, Tai-Pan, aceste copii vă aparţin. 

— Foarte bine. 

Struan rămase o clipă pe gânduri, apoi spuse cu blândeţe: 

— Am auzit că chinezii sunt obişnuiţi să împrumute bani cu 
dobânzi foarte mari. Am credinţa că niciuna din investiţiile 
noastre nu va fi folosită pentru astfel de afaceri! Rămase cu 
ochii ţintă în ochii lui Gordon, şi se lăsă o tăcere prelungă. 
Cămătăria e o treabă urâtă. 

— Împrumuturile de bani constituie o afacere foarte 
importantă. 

— La o dobândă rezonabilă. 

Gordon începu să se joace cu vârful cozii sale. 

— Cu unu la sută mai puţin decât se obişnuieşte? 

— Cu două procente. 

— Un procent şi jumătate ar fi foarte, foarte cinstit. 

— Da, foarte cinstit. Gordon, eşti un om de afaceri foarte 
deştept. Poate anul viitor am să reuşesc să cresc nivelul 
creditelor. 


— lar eu pe baza deciziilor dumneavoastră am să mă 
străduiesc să le folosesc în aşa fel ca să aducă un profit 
minunat. 

— Pariu că ai să izbuteşti, Gordon, îi spuse Struan. 

Când privi afară, rămase surprins să-l vadă pe maestrul de 
arme al marinei militare îndreptându-se spre ei în grabă. 

— Domnul Struan? Maestrul de arme salută scurt. 
Complimente din partea Excelenței sale care vă invită pe nava 
amiral de îndată. 

Struan îşi privi ceasul. Nu era în întârziere, dar nu spuse 
nimic, decât atât: 

— Bineînţeles. 


Capitolul optsprezece 

Longstaff stătea cu spatele la uşă şi privea atent pe 
ferestrele cabinei principale la nava poştală. Struan bagă de 
seamă că masa fusese aranjată pentru patru persoane. Pe birou 
se aflau o mulţime de telegrame oficiale. 

— 'Neaţa, Will. 

— Hello, Dirk! Longstaff se întoarse şi-i întinse mâna, iar 
Struan observă că arăta mai tânăr decât în ultimele luni. E 
ciudat, nu-i aşa? 

— Ce anume? întrebă Struan, deşi ştia că trebuia să fie 
vorba despre rus. 

Dar îi lăsă lui Longstaff plăcerea să-i spună. De asemenea 
voia să afle cum aprecia Longstaff situaţia, pentru că, deşi 
acesta nu se prea descurca în afacerile Asiei şi era cu totul 
nefolositor în calitate de căpitan superintendent pentru comerţ, 
Struan ştia că în privinţa afacerilor diplomatice europene ideile 
lui erau pertinente şi el era deosebit de bine informat. De 
îndată ce rezolvase problema urgentă a lui Aristotle şi-l pusese 
pe Robb să-l ducă la adăpost la bordul navei lor, Struan 
începuse să se întrebe care erau motivele sosirii rusului. I se 
păruse ciudat de alarmantă, dar nu ştia exact de ce. 

— Poate că n-ai auzit încă, dar avem un musafir neinvitat. 

— Da? Cine? 

— Un arhiduce. Nici mai mult, nici mai puţin. Un arhiduce 
din Rusia. Alexei Sergheiev. A sosit cu vasul poştal. 

Struan se arătă impresionat, aşa cum se cuvenea. 

— Şi cărui fapt datorăm noi onoarea asta aici în Asia? 

— De ce? Asta-i! Longstaff îşi frecă mâinile fericit. Vine să ia 
prânzul cu noi. Îl însoţeşte Clive. 

Clive Monsey era adjunctul lui Longstaff în funcţia de 
căpitan superintendent al comerţului, funcţionar civil de 
profesie, dar, ca şi Longstaff, acum funcţionar al Ministerului 
de Externe. De obicei treburile îl reclamau pe Monsey la 
Macao, unde-şi păstrase Longstaff cartierul general permanent. 

— Au sosit şi câteva telegrame interesante, spuse L.ongstaff 
şi interesul lui Struan spori şi mai mult. 

Ştia bine că niciuna nu putea conţine aprobarea oficială a 
tratatului de la Chuenpi şi numirea lui Longstaff ca prim 
guvernator al coloniei Hong Kong, pentru că vestea încheierii 
cu succes a războiului abia acum ajungea la Londra. Struan 


acceptă un pahar cu sherry. 

— Orientul Mijlociu? avansă el o întrebare şi îşi ţinu 
răsuflarea. 

— Da! Criza a trecut, mulţumesc lui Dumnezeu. Franţa a 
acceptat convenţia propusă de secretarul de stat pentru 
probleme externe, şi acum nu mai planează nicio teamă despre 
un eventual război general. Sultanul Turciei e atât de 
recunoscător pentru sprijinul nostru încât a şi semnat un tratat 
comercial cu noi, anulând orice monopol turcesc şi deschizând 
larg întregul Imperiu Otoman pentru comerţul englezesc. 

Struan scoase un strigăt de bucurie. 

— Doamne Dumnezeule! E cea mai bună veste pe care am 
primit-o după multe şi multe zile de aşteptare îndelungată. 

— Am ştiut eu că ai să fii încântat, spuse Longstaff. 

Îndelungata criză era în legătură cu Dardanelele, strâmtoare 
controlată de Imperiul Otoman. Constituia cheia spre Europa 
mediteraneană, şi un perpetuu casus belii între Marile Puteri - 
Marea Britanie, Franţa, Rusia, Austro-Ungaria şi Prusia - 
pentru că Dardanelele erau un fel de scurtătură pentru navele 
militare ruseşti pentru a pătrunde spre Mediterana atât de 
vitală, ca şi pentru navele de război ale altor naţiuni pentru a 
intra în Marea Neagră şi a ameninţa Rusia în partea unde era 
ea mai slabă. Cu opt ani în urmă, Rusia obligase Turcia să 
semneze un tratat care dădea şi Rusiei drept de suzeranitate 
asupra Dardanelelor, alături de Turcia, iar de atunci a dăinuit o 
tensiune internaţională acută. Apoi, cu trei ani în urmă, 
Mehemet Ali, un soldat parvenit la titlul de paşă al Egiptului 
datorită sprijinului francez, a atacat Constantinopolul, 
proclamându-se calif al Imperiului Otoman, şi din clipa aceea 
toată Europa părea să fie gata să intre în conflict. 

Secretarul de stat pentru afaceri externe al Angliei, Lordul 
Cunnington, reuşise să convingă Marile Puteri, - exceptând 
Franţa şi fără să o consulte pe aceasta - să-şi folosească toată 
influenţa în sprijinul sultanului şi împotriva lui Mehemet Ali. 
Franţa se arătă furioasă şi ameninţă cu războiul. S-a propus o 
convenţie prin care Mehemet Ali urma să se retragă în Egipt, 
unde să i se acorde suzeranitate asupra Siriei pe timpul vieţii 
sale, să fie confirmat drept conducător independent al 
Egiptului, să plătească doar un tribut anual simbolic sultanului 
Turciei şi, ceea ce era cel mai important, dreptul de folosinţă a 


Dardanelelor aşa cum fusese el mai demult, să fie garantat de 
toate puterile o dată pentru totdeauna. Atâta vreme cât Turcia 
nu era ţară beligerantă, strâmtoarea era interzisă tuturor 
navelor de război ale tuturor naţiunilor. 

Pentru Nobila Casă însemna o veritabilă îmbogăţire vestea 
că Franţa acceptase înţelegerea propusă şi retragerea aliatului 
ei egiptean. Acum puteau fi cimentate aranjamentele financiare 
complexe pe care mizaseră riscând foarte mult Robb şi Struan 
în ultimii doi ani. Puterea lor comercială avea să se întindă prin 
tentacule financiare până în inima tuturor Marilor Puteri, astfel 
încât să dobândească siguranţa că vor putea naviga printre 
permanentele crize internaţionale şi deschide noi pieţe imense 
pentru ceai şi mătăsuri. Mai mult, dacă acum prevalau 
interesele britanice în Imperiul Otoman, poate că producţia sa 
de opiu va putea fi stopată. Lipsiţi de opiul turcesc care să 
contrabalanseze hemoragia de lingouri de argint, companiile 
americane vor fi nevoite să-şi sporească comerţul cu Marea 
Britanie, şi se vor stabili acele legături mai strânse cu America 
pe care le dorea Struan. Da, îşi spuse Struan fericit, e o zi 
foarte bună. Era încurcat numai de faptul că Longstaff primise 
această ştire oficială înaintea lui. Informatorii lui Struan în 
parlament îl anunțau de obicei asupra unor veşti importante de 
acest fel cu mult înainte. 

— E minunat, mai spuse el. 

— De acum pacea va dăinui vreme îndelungată. Atâta vreme 
cât Franţa nu mai încearcă să pună la cale vreo şmecherie. 

— Sau Austro-Ungaria, sau Prusia, sau Rusia. 

— Mda. Şi cu asta ajungem la Sergheiev. De ce oare taman 
acum se arată în Asia un important personaj din Rusia? Şi cum 
se face că n-am fost preveniţi oficial sau neoficial de una ca 
asta? Ei? Când noi controlăm toate căile maritime la est de 
Africa, ei? 

— Poate că omul face doar o vizită oficială în Alaska 
rusească, şi o fi venit pe la Capul Bunei Speranţe. 

— Pariu pe o sută de guinee că exact asta o să ne spună şi el. 

Longstaff se aşeză comod într-un fotoliu şi-şi puse picioarele 
pe masă. 

— Sergheiev e un nume important la Petersburg. Pe vremea 
când eram un puşti am stat acolo vreme de cinci ani, tatăl meu 
era diplomat la curtea ţarului. Tirani cu toţii. Cel de-acum, 


Nicolae I, e un tiran tipic. 

— În ce fel e Sergheiev important? îl întrebă Struan, 
surprins că Longstaff nu-i pomenise nimic de Petersburg în toţi 
anii de când se cunoşteau. 

— Proprietari de terenuri uriaşe. Rude cu ţarul. Stăpânesc 
zeci de mii de şerbi şi sute de sate, după câte îmi aduc eu 
aminte. Îmi amintesc că tata spunea o dată că prinţul 
Sergheiev, probabil din aceeaşi familie, era un intim al curţii 
apropiate ţarului şi unul dintre cei mai puternici oameni din 
Rusia. Tare curios să ajungă unul tocmai prin părţile astea, ei? 

— Crezi că Rusia are de gând să se amestece în treburile 
Asiei? 

— Aş spune că omul acesta e prea potrivit pentru una ca asta 
ca venirea lui să fie o pură coincidenţă. Acum când în Orientul 
Apropiat s-a restabilit status guo-ul, iar problema Dardanelelor 
e rezolvată, uite, hopa! apare un arhiduce aici. 

— Crezi că e vreo legătură între evenimente? 

Longstaff râse amuzat. 

— Păi înţelegerea asupra Orientului Apropiat opreşte 
definitiv expansiunea Rusiei spre vest; dar ea îşi poate permite 
să stea şi să aştepte. Franţa caută pricină de război, la fel şi 
Prusia. Diavolul acela austro-ungar de Metternich cam are 
probleme cu posesiunile sale italiene, şi e furios pe Franţa şi 
Marea Britanie că i-au ajutat pe belgieni să-şi formeze propria 
lor naţiune pe seama olandezilor. Vor fi multe confruntări între 
Franţa şi Marea Britanie cu privire la succesiunea la tronul 
Spaniei - regina Spaniei are doisprezece ani şi va fi curând 
măritată. Ludovic Filip doreşte să fie preferat cel propus de el, 
dar noi nu putem îngădui o unire a tronurilor Franţei şi 
Spaniei. Prusia doreşte şi ea să-şi extindă dominaţia în Europa, 
drept pe care Franţa l-a socotit întotdeauna că i se cuvine 
numai ei, sorocit de la Dumnezeu. A, da, adăugă el zâmbind, 
Rusia îşi poate permite să aştepte. Când Imperiul Otoman se va 
dezmembra, ea va pune mâna liniştită pe întreaga Peninsulă 
Balcanică - Țările Române, Bulgaria, Basarabia, Serbia, şi cât 
va putea înghiţi mai mult din Imperiul Austro-Ungar. 
Bineînţeles, noi nu ne putem îngădui să o lăsăm să-şi facă de 
cap, aşa că va izbucni un război general dacă nu va accepta un 
aranjament rezonabil. Aşa că, din punctul de vedere al Rusiei, 
Europa nu prezintă niciun pericol în momentul de faţă. Rusia a 


fost efectiv blocată în expansiunea ei, dar nu contează. Politica 
ei de-a lungul istoriei a fost întotdeauna aceea de a cuceri prin 
viclenie, mituind conducătorii unei ţări şi liderii opoziţiei, dacă 
exista. Adică să se extindă mai întâi ca „sferă de influenţă”, şi 
nu prin război, apoi să-i radă pe conducători de pe faţa 
pământului şi să înghită poporul. Atunci când dinspre vest nu o 
va ameninţa niciun pericol, cred că Rusia îşi va întoarce 
privirile spre est. Pentru că şi ea socoteşte că are o menire 
divină pe pământul ăsta, că şi ea - la fel ca şi Franţa, şi Prusia - 
are misiunea încredinţată de Dumnezeu de a conduce lumea. 
Spre est nu mai există nicio mare putere care să stea între ea şi 
Pacific. 

— În afară de China. 

— Iar noi, tu şi cu mine, ştim bine că China e şubredă şi 
neajutorată. Asta nu-i în avantajul nostru, nu-i aşa? China slabă 
şi Rusia puternică, controlând poate China, ei? 

— Nu, replică Struan. Atunci ne poate strânge de gât după 
pofta ei. Şi India. 

Cei doi bărbaţi rămaseră tăcuţi, fiecare adâncit în propriile-i 
gânduri. 

— Dar ce rost are să trimită un om atât de important aici? 
întrebă Struan. 

— Ca să ne încerce. Răspunsul ţine de istorie cât se poate de 
limpede. Rusia e o semănătoare a seminţelor nemulțumirii, şi 
aşa va fi întotdeauna până când va ajunge să-şi găsească 
graniţele ei naturale, după opinia ei. E vecină cu Turcia - în 
Turcia-s necazuri. E vecină cu India - avem parte de necazuri 
acolo. Se învecinează cu China - cel puţin în măsura în care 
ştim noi - aşa că vor fi necazuri şi aici. Sergheiev a sosit 
încoace pentru ca să ne încerce să afle ce succes avem noi în 
China. Cu cât vor socoti că e mai slabă China, cu atât se vor 
grăbi în expansiunea lor spre est. Aşa că va trebui să încercăm 
să-l neutralizăm, să-l păcălim, să-l convingem că China e foarte 
puternică. Am nevoie de tot ajutorul tău. Putem să-l invităm şi 
pe el la bal în seara asta? 

— Bineînţeles. 

— Trebuie să-i arătăm oricum că China constituie sfera de 
influenţă a Maiestăţii sale, că guvernul Maiestăţii sale nu va 
încuraja vreun amestec aici. 

Gândul lui Struan făcu un salt în viitor. Cu cât Coroana va fi 


mai amestecată în Asia, cu atât va ajuta mai mult la înfăptuirea 
planului de bază - să aducă China în rândul naţiunilor ca o 
mare putere. Cu cât China va fi mai puternică, sprijinită şi 
educată de Anglia, cu atât va fi mai bine pentru întreaga lume 
în general. Da. Şi nu putem accepta amestecul despotismului 
rusesc chiar acum, când suntem în pragul succesului. 

Se auzi o bătaie în uşă, şi îşi făcu apariţia Clive Monsey. Era 
un bărbat zvelt, trecut bine de patruzeci de ani, rezervat, 
liniştit, cu păr rar şi nas borcănat. 

— Excelenţă, începu el, pot să vi-l prezint pe înălţimea sa 
arhiducele Alexei Sergheiev? 

Longstaff şi Struan se ridicară în picioare. Longstaff se 
îndreptă spre arhiduce şi-i spuse într-o rusească perfectă: 

— Încântat să vă întâlnesc, înălţimea voastră. Vă rog să 
intraţi şi să luaţi loc. Aţi avut o călătorie plăcută? 

— Perfectă, Excelenţa voastră, răspunse Sergheiev, fără să 
se arate surprins, şi strânse mâna care i se întindea, 
înclinându-se uşor, cu desăvârşită eleganţă. E foarte frumos din 
partea dumneavoastră că m-aţi invitat la masă când eu n-am 
vădit destule maniere să vă aduc la cunoştinţă sosirea mea. Cu 
atât mai mult cu cât vizita nu e nici oficială şi nici planificată. 

— Asta e norocul nostru, înălţimea voastră. 

— Speram să fiţi fiul stimatului prieten al Rusiei, Sir Robert. 
E o coincidenţă dintre cele mai fericite. 

— Da, într-adevăr, spuse Longstaff destul de rece. Şi ce mai 
face tatăl dumneavoastră prinţul? întrebă el, mizând pe o 
inspiraţie. 

— Sunt bucuros să vă spun că e sănătos. Dar tatăl 
dumneavoastră? 

— A murit acum câţiva ani. 

— Ah, îmi pare tare rău. Dar mama dumneavoastră, lady 
Longstaft? 

— Pe deplin sănătoasă, am plăcerea să vă informez. 

Struan îl cerceta pe rus. Sergheiev era un bărbos arătos, 
înalt, îmbrăcat luxos şi impecabil. Umeri largi şi talie subţire. 
Pomeţii proeminenţi şi ochii albaştri uşor oblici îi dădeau un 
aer exotic. Sabia de paradă şi centura de sub tunica descheiată 
păreau să se afle acolo la locul lor. La gât, atârnând peste 
cravata de un alb imaculat, se vedea o decorație discretă a unui 
ordin, prins cu o panglică subţire, stacojie. Nu e un om cu care 


să te încumeţi să te ceri, îi trecu lui Struan un gând prin 
minte. Pariu că atunci când e cu sabia în mână e un adevărat 
diavol, şi devine un demon când ceva îi atinge onoarea. 

— Pot să vi-l prezint pe domnul Dirk Struan? spuse Longstaff 
în engleză. 

Arhiducele întinse mâna, zâmbi şi adăugă în engleză cu un 
abia perceput accent: 

— Ah, domnule Struan, ce plăcere. 

Struan îi strânse mâna şi simţi mâna de oţel a lui Sergheiev. 

— Înălţimea voastră, mă simt în dezavantaj, spuse el voit 
direct şi  nediplomatic. Am impresia că dumneavoastră 
cunoaşteţi o mulţime de lucruri despre mine, în vreme ce eu nu 
ştiu mai nimic despre dumneavoastră. 

Sergheiev râse. 

— Tai-Panul Nobilei Case se bucură de o reputaţie care a 
ajuns chiar până la Petersburg. Am sperat că voi avea prilejul 
să vă întâlnesc. Şi aştept cu nerăbdare să avem prilejul de a 
discuta şi să vă spun şi eu câte ceva despre mine, dacă vă 
interesează! Zâmbi către Longstaff. Excelenţă, sunteţi nespus 
de amabil faţă de mine. Vă pot încredința că voi informa pe 
înălţimea sa Ţarul că plenipotenţiarul Maiestăţii sale britanice 
e mai mult decât o gazdă plină de ospitalitate. Acum, după ce 
am avut plăcerea de a vă întâlni, am să mă retrag pentru a vă 
lăsa să vă reluaţi treburile de stat. 

— Ah, nu, înălţimea voastră, vă rog, vă aşteptam să servim 
prânzul împreună. Longstaff era încântat că fusese educat 
pentru astfel de întâlniri şi le făcea faţă. Am fi cât se poate de 
dezamăgiţi. Şi, ştiţi, e ceva cu totul neoficial, după cum veţi 
putea constata. 

— Ei bine, atunci mulţumesc. Socot asta drept o mare 
onoare. 

Uşa se deschise şi se arătă stewardul cu şampanie la gheaţă 
şi pahare. Îi întinse tava lui Sergheiev, apoi pe rând lui 
Longstaff, Struan şi Monsey. 

— Pentru o frumoasă călătorie spre casă, îi ură Longstaff. 

Băură. 

— Superbă şampanie, Excelenţă, superbă. 

— Vă rog să luaţi loc. 

Prânzul fu servit după un protocol impecabil. Sergheiev 
şezând la dreapta lui Longstaff, Struan la stânga. Stewarzii 


aduseră cârnaţi afumaţi şi stridii, şuncă de Yorkshire, supă 
fierbinte de vită proaspătă, pulpe fripte de miel, cartofi fierţi şi 
varză acră. 

— Ne pare rău că nu avem şi caviar, spuse Longstaff. 

— De îndată ce soseşte şi nava mea, voi fi fericit să vă ofer 
eu de la mine, Excelenţă. Am avut ghinionul să nimerim într-o 
furtună în Strâmtoarea Sunda. Ne-am ales cu o infiltraţie de 
apă şi am acostat în portul dumneavoastră de la Singapore. 
Nava poştală pleca exact o dată cu aceeaşi maree, aşa că am 
luat un bilet până aici. 

Şi în felul acesta a fost scutit să ne anunţe dinainte de sosire, 
îşi spuse Longstaff. Strâmtoarea Sunda înseamnă că a călătorit 
pe la Capul Bunei Speranţe. Ce naiba are de gând? 

— Domnule Struan, am auzit că la vremea asta clima la 
Singapore e foarte schimbătoare, spuse Sergheiev. 

— Da, aşa-i, răspunse Struan. E prima dumneavoastră 
călătorie în Asia, Înălţimea voastră? 

— Da. 

— Ei, atunci poate că o să vă ajutăm ca şederea aici să fie 
plăcută. In seara asta tocmai dau un bal. Aş fi onorat dacă veţi 
veni şi dumneavoastră. O să vă ofere posibilitatea să întâlniți pe 
toată lumea. 

— Sunteţi prea bun. 

— Şi cât v-aţi gândit să staţi aici? 

— Doar până când soseşte nava mea. Fac o vizită neoficială 
în Alaska, posesiunea noastră. 

— Nava a avut mult de suferit? 

— Nu ştiu exact, domnule Struan. Nu prea mă pricep la 
lucrurile astea. Va veni încoace de îndată ce va fi posibil. 

— Atunci aveţi nevoie de o locuinţă, spuse Struan, bănuind 
că Sergheiev ştia o mulţime despre „lucrurile astea”, şi că 
„stricăciunile” provocate la bordul navei sale vor fi o scuză 
convenabilă ca să modifice după bunul său plac durata şederii 
sale aici. 

Struan mai avea aşa un fel de bănuială că Singapore fusese 
prima escală de la plecarea de la Petersburg. 

— Aş fi fericit să vă putem oferi un apartament la bordul 
uneia din navele noastre staționate aici. Nu va fi prea luxos, dar 
ne vom strădui să vă facem să vă simtiti bine. 

— Sunteţi deosebit de amabil. Sunt doar eu şi patru servitori 


care mă însoțesc. Ei pot dormi oriunde. 

— Voi avea grijă să stea şi ei cât mai bine. Ah, mulţumesc, îi 
spuse el stewardului care-i umplea paharul. E cumva vorba de 
un bric cu patru catarge? 

— Trei. 

— Şi eu le prefer tot pe cele cu trei catarge. Mai uşor de 
manevrat pe valuri mari. Şi e mai uşor de terţarolat velele. 
Aveţi rândunici şi contrarândunici? 

— Domnule Struan, se pare că are toate velele care-i 
trebuiesc. Indiferent cum le spune. 

Struan îi surprinse o uşoară ezitare şi se convinse că 
Sergheiev era marinar. Şi atunci de ce voia acum să ascundă 
treaba asta? 

— Am auzit că s-a rezolvat criza din Orientul Apropiat, spuse 
Sergheiev. 

— Da, îi răspunse Longstaff. Vestea ne-a sosit o dată cu vasul 
poştal. 

— Cât se poate de bine. Franţa s-a dovedit deosebit de 
înţeleaptă că a renunţat la poziţia războinică. 

— E evidentă importanţa  Dardanelelor pentru Marea 
Britanie, spuse Longstaff. E în avantajul nostru al tuturor să 
menţinem pacea. 

— E păcat că Franţa şi Prusia par să aibă altă părere. Şi 
Habsburgii. Marea Britanie şi Rusia sunt aliaţi ereditari şi 
interesele lor sunt similare. E o perspectivă îmbucurătoare că 
vom lucra mai strâns în viitor. 

— Da, răspunse Longstaff politicos. Dar Parisul e foarte 
aproape de Londra. 

— Nu e păcat că acel minunat oraş trebuie să-şi afle 
întotdeauna cei mai ciudaţi conducători? făcu Sergheiev. Un 
popor deosebit, cu totul deosebit. Dar conducătorii săi sunt 
totdeauna plini de orgoliu şi par hotărâți să facă în aşa fel încât 
să dezbine lumea. 

— Asta-i marea problemă a lumii, Înălţimea voastră. Europa, 
şi cum să domolim mândria prinților ei. Bineînţeles, noi în 
Marea Britanie avem fericirea de a avea un parlament, şi 
întrega putere a Angliei nu mai trebuie să intre în război la 
pofta unui singur om. 

— Da, într-adevăr, e un mare şi glorios experiment, potrivit 
pentru minunatele calităţi ale ţării dumneavoastră. Dar nu e 


nimerit pentru toate naţiunile. Nu oare grecii au ajuns la 
concluzia că cea mai perfectă formă de guvernare e o dictatură 
blândă? Legea unui singur om? 

— Da, blândă. Dar rezultat al unor alegeri. Nu la cheremul 
unui conducător desemnat de dreptul divin. 

— Cine poate spune cu absolută siguranţă că dreptul divin 
nu există? 

— Ah, Înălţimea voastră, interveni Longstaff. Nimeni nu 
pune la îndoială existenţa lui Dumnezeu. Ci numai dreptul unui 
rege de a face ceea ce pofteşte, când pofteşte, fără să-şi 
consulte şi poporul. Noi am avut parte de un lung şir de regi 
„divini” în Anglia şi am descoperit că sunt supuşi greşelilor. Şi 
înclinația de a greşi atunci când e vorba de un conducător este 
foarte dăunătoare. Nu-i aşa? Şi varsă atât de mult din sângele 
altora. 

Sergheiev râse. 

— Mie îmi place umorul englezesc! Se uită la Struan. Sunteţi 
scoţian, domnule Struan? 

— Da. Britanic. Acum nu mai există nicio deosebire între 
scoțieni şi englezi. Bău din vin. Ne-am săturat să le mai furăm 
vitele. Ne-am gândit că e mai bine să le furăm toată ţara, aşa că 
ne-am părăsit Scoţia şi ne-am mutat mai la sud. 

Râseră cu toţii şi băură. Longstaff era amuzat că Monsey 
rămăsese tăcut tot timpul mesei, tulburat doar de glumele lui 
Struan. 

— Ce ziceţi, domnule Struan, reluă Sergheiev, aţi mai putea 
conduce Nobila Casă dacă aţi avea un „parlament” cu care să 
trebuiască să vă luptaţi mereu? 

— Nu, Înălţimea voastră. Dar eu nu împing spre conflict, 
spre competiţie cu alte companii, decât o singură companie. Nu 
risc decât situaţia mea şi a companiei mele. Nu vieţile altora. 

— Cu toate astea sunteţi în război cu China. Pentru că 
păgânii au avut îndrăzneala să se amestece în comerţul 
dumneavoastră. E corect? 

— Parţial. Bineînţeles că decizia de a începe războiul nu a 
fost deloc a mea. 

— Bineînţeles. Spuneam doar că dumneavoastră aveţi 
dreptul de a conduce un concern comercial vast şi că acesta e 
cel mai eficient mod. Decizia unui singur om. E corect pentru o 
companie, o flotă, o naţiune. 


— Da, cu condiţia să ai şi succes, spuse Struan, făcând o 
glumă, apoi adăugă cu toată seriozitatea: Poate că, pentru 
moment, un sistem parlamentar nu e posibil în Rusia, şi în alte 
ţări. Dar sunt convins că nu va fi pace pe acest pământ până 
când toate naţiunile nu vor avea un parlament ca cel englezesc, 
şi toţi oamenii vor avea dreptul să voteze, şi niciodată un singur 
om nu va mai avea dreptul de a stabili destinele unei naţiuni, 
fie prin dreptul divin, fie prin dreptul acordat de votul stupid al 
unui electorat stupid. 

— Sunt de acord, replică Sergheiev. Ipoteza dumneavoastră 
e corectă. Dar are un singur mare neajuns. Porniţi de la ideea 
unei populaţii luminate pe pământ, educate la fel, la fel de 
prospere, ceea ce e bineînţeles o imposibilitate, nu-i aşa? Ar 
trebui să faceţi o călătorie în Rusia ca să vedeţi cât de 
imposibilă este această presupunere. Şi nu ţineţi seama nici de 
naționalism şi nici de diferenţele religioase. Dacă aţi fi adăugat 
„când toate naţiunile vor fi creştine”, poate că ar fi fost corect. 
Dar cum vă puteţi dumneavoastră imagina că vreodată catolicii 
francezi vor fi de acord cu protestanții englezi? Sau biserica 
ortodoxă rusă cu iezuitismul spaniol? Sau toate acestea cu 
masele de necredincioşi mahomedani, aceştia cu păcătoşii 
evrei, şi aceştia cu cei ce adoră idolii şi cu păgânii? 

Struan trase adânc aer în piept. 

— Sunt bucuros că aţi pus întrebarea asta, spuse el şi se opri 
hotărât să nu mai continue. 

— Văd că o să avem o mulţime de discuţii interesante, spuse 
Longstaff degajat. Ceai? Peste o oră va avea loc un meci de 
lupte. Dacă nu vă simţiţi obosit, poate că ne veţi face cinstea să 
asistați. Se pare că o să fie o confruntare serioasă! Marina 
contra armatei. 

— Voi fi încântat, Excelenţă. Pe care pariaţi? Eu voi paria pe 
adversar. 

— O guinee pentru marină. 

— S-a făcut. 

După prânz, se trecu la ceai şi trabucuri, şi la momentul 
cuvenit Monsey îl însoţi pe arhiduce la vaporul poştal. 
Longstaff îşi expedie stewarzii. 

— Cred că trebuie ca o fregată să facă „din întâmplare” o 
vizită de îndată la Singapore, îi spuse Longstaff lui Struan. 

— Şi eu mă gândeam la acelaşi lucru, Will. E marinar, sunt 


sigur. 

— Da. Foarte isteaţă idee, Dirk! Longstaff se jucă absent cu 
ceaşca de ceai. E foarte viclean. Un individ ca ăsta e probabil 
foarte grijuliu cu documentele lui oficiale. 

— Şi eu m-am gândit la acelaşi lucru. i 

— Mi-a plăcut când am stat la Petersburg. In afară de lungile 
ceasuri de şcoală. A trebuit să învăţ să citesc şi să scriu 
ruseşte, ca şi franţuzeşte, bineînţeles. Rusa e o limbă foarte 
grea. 

Struan mai turnă ceai. 

— Will, nu ti-au plăcut niciodată meciurile de lupte, aşa-i? 

— Nu. Cred că am să-l însoțesc când coboară la țărm, apoi 
mă întorc la bord. Să trag şi eu un mic somn liniştit, râse 
Longstaff. Mă pregătesc pentru festivitățile din noaptea asta, 
ei? 

Struan se ridică. 

— Da. Şi-ar trebui să mă gândesc şi eu la nişte seminţe de 
nemulţumire pe care să le semăn şi eu. 

Când stewardul veni să strângă masa, Longstaff se uită 
distrat la frunzele de ceai din ceaşcă. 

— Nu, spuse el păstrând ceaşca şi cana de ceai. Şi ai grijă să 
nu mă deranjeze nimeni. Mă anunţi peste o oră. 

— Da, sir. 

Işi înăbuşi un căscat, lăsându-şi mintea să rătăcească în chip 
plăcut în liniştea cabinei. 

— Pe cuvântul meu, sunt încântat că Sergheiev e aici. Acum 
să ne distrăm şi noi puţin. Să evităm loviturile şi să le dăm noi 
în mod diplomatic. Să-i sondăm gândurile, asta-i treaba. Să mai 
uităm şi noi veşnicele sâcâieli ale coloniei, pe afurisiţii de 
negustori şi blestematul de împărat ca şi pe blestemaţii de 
păgâni, adunătură afurisită de hoţi. 

Deschise uşa apartamentului său personal şi se întinse 
confortabil pe cuşetă, cu mâinile sub cap. Ce spunea Dirk? se 
întrebă el. A, da, seminţele nemulțumirii. E bine spus. Şi cam 
ce seminţe putem noi însămânţa? Sugestii supărătoare despre 
puterea Chinei? Imensitatea populaţiei sale? Ideea că guvernul 
Maiestăţii sale ar putea anexa întreaga ţară dacă se amestecă 
cineva? Complicaţiile negoţului cu opiu? Ceaiul? 

Auzi zgomote de paşi pe punte în vreme ce se schimba cartul 
şi marinarii începeau exerciţiile de urcare în arboradă. Căscă 


din nou şi închise ochii mulţumit. Nimic mai plăcut decât un 
somnuleţ după prânz, îşi spuse el. Mulţumesc Domnului că sunt 
un gentleman, că nu trebuie să plantez chiar seminţe de- 
adevăratelea ca orice ţăran puturos sau fermier jegos. 
Blestemată fie munca ce te obligă să trudeşti cu propriile tale 
mâini toată ziua. Să semeni. Să cultivi. Să împrăştii gunoiul pe 
câmp. Cumplit gând. Să semeni seminţe diplomatice e o muncă 
mult mai importantă, o muncă pentru un gentleman. A, unde 
rămăsesem? Da, la ceai. Viaţa trebuie să fi fost îngrozitoare 
înainte de a avea ceaiul. Absolut. Nici nu-mi pot închipui cum 
puteau trăi oamenii fără ceai. Păcat că nu creşte şi în Anglia. 
Ne-ar fi scutit de o mulţime de necazuri. 

— Dumnezeule mare! izbucni el şi se ridică în capul oaselor. 
Ceaiul! Bineînţeles că ceaiul! Şi l-ai avut sub nasul tău atâţia 
ani şi nici măcar nu l-ai văzut. Eşti un geniu! 

Era atât de tulburat de propria lui idee încât sări din pat şi 
începu să danseze o gigă. Se uşură în oala de noapte şi trecu în 
cabina principală şi se aşeză la birou, simțind cum îi bate inima 
în piept. Ştii acum cum se rezolvă coşmarul ăsta dintre Anglia 
şi China cu schimbul ceai-argint-opiu. Tu ştii, îşi spuse el, uimit 
şi îngrozit totodată de strălucirea şi simplitatea ideii pe care i-o 
trezise în minte ultima replică a lui Struan. 

— Dumnezeule, Dirk, izbucni el cu voce tare, de-ai şti! Ţi-ai 
tăiat singur beregata, şi pe a tuturor negustorilor cu China o 
dată cu a ta. Pentru gloria Marii Britanii şi pentru nemurirea 
mea! 

Da. Cu siguranţă. Mai bine ţi-ai ţine gura, se îndemnă el la 
prudenţă. Pereţii au urechi. 

Ideea era foarte simplă: distrugerea monopolului ceaiului 
deţinut de China. Cumpără, cerşeşte, fură, în cel mai mare 
secret, o tonă de seminţe de ceai. Transportă seminţele în 
ascuns în India. Trebuie să fie zeci de zone în care ceaiul poate 
prospera. Zeci. Şi plantațiile pot da roade încă din timpul vieţii 
mele, să ne creştem noi propriul nostru ceai, pe propriul nostru 
teren. Având ceaiul nostru, nu mai avem nevoie de lingouri de 
argint şi de opiu ca să plătim pentru ceaiul chinezesc. Profitul 
de pe ceaiul indian va egala, va dubla şi va tripla câştigurile de 
pe opiu, aşa că nu va mai fi o problemă. O să cultivăm ceaiul cel 
mai bun din lume şi o să-l vindem întregii lumi. Coroana va 
câştiga fantastic de pe urma veniturilor aduse de ceai, pentru 


că bineînţeles la noi va fi mai ieftin, mai bun şi preţurile vor fi 
mai mici decât cele pentru ceaiul chinezesc. Mintea englezului 
şi toate celelalte! Şi o să câştigăm şi în măreție morală pentru 
că am încetat negoţul cu opiu. Contrabandiştii blestemaţi de 
opiu ies din afaceri, fiindcă fără reazemul opiului nu mai sunt 
buni de nimic, iar noi vom putea scoate opiul în afara legii. 
India va câştiga imens. China câştigă şi ea pentru că încetează 
cu contrabanda cu opiu, şi o să-şi consume propriul ceai. 

Iar tu, William Longstaff, singurul om care poate transpune 
în viaţă un astfel de plan, tu vei dobândi un prestigiu imens. Cu 
puţin noroc, te alegi cu rangul de duce oferit de un parlament 
recunoscător, pentru că tu şi numai tu ai rezolvat ceea ce era 
de nerezolvat. 

Dar în cine pot eu avea încredere pentru a procura seminţele 
de ceai? Şi cum să-i conving pe chinezi să le vândă? Bineînţeles 
că vor pricepe de îndată care sunt consecinţele. Şi în cine să 
am eu încredere să transporte seminţele în siguranţă? Nu mă 
pot folosi de niciunul dintre negustori. Aceştia mi-ar sabota 
planul de îndată dacă ar avea cea mai uşoară umbră de idee ce 
vreau. Şi cum să-l atragi pe viceregele Indiei de partea ta, în 
aşa fel încât să nu-şi însuşească şi dreptul la idee? 


Capitolul nouăsprezece 

Când cei doi bărbaţi şi secondanţii lor se urcară pe ringul ce 
fusese ridicat lângă catargul steagului de la Promontoriul 
Glessing, asupra masei de spectatori se lăsă o tăcere de parcă 
nimeni nu mai respira. Amândoi luptătorii abia împliniseră 
douăzeci de ani, aveau şase picioare înălţime, erau voinici şi cu 
mutre tăbăcite. Fuseseră raşi în cap pentru ca să nu dea 
adversarului şansa de a apuca de păr. lar când îşi scoaseră 
cămăşile groase, amândoi arătară aceiaşi muşchi de oţel 
umflaţi şi împletiţi, iar pe spinare purtau urmele vechi ale 
pisicii cu nouă cozi. Cei doi luptători se potriveau de minune şi 
toată lumea ştia că în joc erau sume mari. Amiralul şi generalul 
aprobaseră personal alegerea luptătorilor, şi-i sfătuiseră să 
câştige. Pe umerii lor se sprijinea onoarea întregii armate şi 
marine, precum şi toate economiile camarazilor lor. 
Învingătorul avea să aibă un viitor minunat. Învinsul nu va mai 
avea niciun fel de viitor. 

Henry Hardy Hibbs trecu peste singura frânghie a ringului şi 
se plasă în centru, unde fusese delimitat cu creta un iard 
pătrat. 

— Hexelenţa voastră! Hânălţimea voastră! Don'lor! începu 
el. Se luptă până la victorie, în colţul acesta nostromul Jem 
Grum, din marina regală... 

Izbucniră urale puternice din mulţimea marinarilor din 
partea de est şi huiduieli şi insulte din grupul strâns al 
soldaţilor englezi şi indieni din partea de vest. Longstaff, 
arhiducele, amiralul şi generalul ocupaseră locurile de onoare 
pe partea de nord a ringului, înconjurați de un cordon de 
onoare format din militari marini impasibili. În spatele 
arhiducelui se aflau doi oameni de pază în livrele, înarmaţi şi 
numai ochi. Struan, Brock, Cooper, Tillman, Robb, Gorth şi toţi 
ceilalţi tai-pani se aşezaseră pe latura sudică, iar în spatele lor 
ceilalţi negustori mai mărunți, ofiţeri de marină şi militari, toţi 
îmbrâncindu-se să vadă cât mai bine. lar pe margini, gloata tot 
mai numeroasă a chinezilor care dădeau năvală din vizuinile 
din Tai Ping Shan, sporovăind, chicotind, aşteptând. 

— Iar în colţul acesta, reprezentantul armatei regale, 
sergentul Bill Tinker... 

Şi din nou fu întrerupt de valul de urale răguşite. Hibbs 
ridică mâinile în sus şi jiletca soioasă i se ridică, dezvăluindu-i 


pântecele rotund ca o minge. Când urletele, uralele şi 
huiduielile se potoliră, Hibbs strigă: 

— Regulile ringului din Londra: fiecare rundă se încheie 
când unul din adversari cade la pământ. Între runde treizeci de 
secunde, şi când bate clopotul, opt secunde are luptătorul ca să 
vină la linie şi să-şi pună piciorul pe ea. Fără lovituri de 
picioare, fără lovituri de cap, fără lovituri sub centură, fără să 
scoateţi ochii adversarului. Pierde ăla care nu vine din colţul lui 
sau ăla de-i aruncă secundantul prosopul jos. 

Le făcu plin de importanţă semne secundanţilor care 
cercetară pumnii fiecăruia dintre luptători să vadă dacă 
fuseseră muiaţi în ulei de nucă, după cum era obiceiul, şi nu 
ascundeau în ei vreo piatră, inspectară încălţările luptătorilor 
pentru ca să constate că tocurile nu aveau decât cele trei ţinte 
regulamentare. 

— Acum strângeţi-vă mâinile şi ăl mai bun să câştige. 

Luptătorii se prezentară la mijlocul ringului, muşchii 
umerilor le tremurau de emoția abia stăpânită, muşchii 
pântecelui erau încordaţi, nările le fremătară când simţiră 
mirosurile acre ale trupului adversarului. Se aşezară cu 
degetele de la picioare în dreptul liniei şi dădură mâna. Apoi îşi 
strânseră pumnii ca nişte bolovani şi aşteptară, cu reflexele 
încordate la maximum. Hibbs şi secundanţii se aplecară şi 
trecură pe sub frânghie, eliberând locul. 

— Înălţimea voastră! spuse  Longstaff, oferindu-i lui 
Sergheiev onoarea de a da semnalul. 

Arhiducele se ridică în picioare şi se duse la clopotul de navă 
aflat în apropierea ringului. Îl lovi cu ciocanul şi un val de 
frenezie mătură tot ţărmul. În clipa în care sună clopotul, cei 
doi luptători se repeziră cu pumnii unul la celălalt, înţepenindu- 
se bine pe picioare, de parcă prinseseră rădăcini precum 
stejarul şi la fel de trainice, cu vârfurile labelor atingând linia 
de demarcaţie. Pumnul lui Grum îl izbi pe Tinker în obraz 
lăsând în urma lui o urmă însângerată, în vreme ce pumnul 
celuilalt se propti în stomacul lui Grum cu toată puterea. Se 
tocară cu pumnii unul pe altul fără oprire, îmboldiţi de tumultul 
mulţimii, de mânia şi ura lor. Lupta nu se desfăşura după un 
ritual, nici măcar nu încercau să evite loviturile. 

După opt minute, amândoi aveau trupurile înroşite, feţele 
însângerate. Şi unul şi celălalt îşi zdrobiseră nasurile, pumnii le 


erau juliţi şi lunecoşi din cauza sudorii şi sângelui. Gâfâiau cu 
sufletul la gură, pieptul li se zbătea spasmodic ca nişte foale 
puternice, sângele le curgea din gură. Tinker îi nimeri o 
dreaptă în gâtlejul lui Grum şi-l dobori. Armata de uscat urlă de 
bucurie, marina blestemă. Grum sări în picioare, scos din minţi 
de ură şi durere, repezindu-se la adversarul lui, uitând că prima 
rundă se terminase, uitând totul în afară de gândul că trebuia 
să-l ucidă pe diavolul acela. Îl apucă pe Tinker de gât, şi 
începură să se lovească fără alegere, încercând să-şi scoată 
ochii. Armata urlă: „Fault!” Secundanţii se repeziră în ring, 
străduindu-se să-i despartă pe cei doi luptători, în vreme ce 
militarii şi marinarii cu ofiţeri, cu tot mai-mai să se încaiere şi 
ei. 

— O, lord Harry! urlă Glessing, fără să se adreseze cuiva 
anume. Ticălosul ăla i-a scos ochii omului nostru! 

— Dar cine a început carambolul, Dumnezeule? Runda se 
încheiase, spuse maiorul Turnbull, înfuriat, cu mâna pe sabie. 

Turnbull, un bărbat vânjos de vreo treizeci şi cinci de ani, 
era magistratul suprem al Hong Kong-ului. 

— Doar pentru că ai fost numit comandant al portului crezi 
că ai dreptul să ascunzi o lovitură necinstită? 

— Nu, Dumnezeule, dar nu încerca să te impui cu măreţia 
numirii dumitale într-o problemă socială. 

Glessing îi întoarse spatele, şi îşi croi drum prin mijlocul 
mulţimii. 

— Salut, Culum! 

— Salut, George. Straşnică luptă, aşa-i? 

— L-ai văzut pe ticălosul ăla cum voia să-i scoată ochii 
omului nostru? 

— Dar şi el a încercat la rândul lui să-i scoată ochii celuilalt, 
nu-i aşa? 

— Doamne Dumnezeule, dar nu asta-i problema. 

Jumătatea de minut s-a terminat şi cei doi adversari, se 
repeziră unul la celălalt. Cea de-a doua şi a treia repriză au fost 
la fel de lungi ca şi prima, iar spectatorii ştiau că nu există om 
care să îndure calvarul ăsta pentru mai mult timp. In cea de-a 
patra rundă, o stângă bine plasată îl nimeri pe reprezentantul 
armatei lângă ureche şi acesta se prăbuşi la podea. Clopotul se 
auzi bătând şi secundanţii se repeziră să-şi ridice omul de jos. 
După chinuitorul răgaz de numai o jumătate de minut, soldatul 


se repezi spre linia de întâlnire, slobozind o ploaie de pumni 
asupra marinarului, apoi îl apucă cu braţele în jurul pieptului 
şi-l aruncă sălbatic la pământ. Din nou se retraseră în colţ, 
urmară cele treizeci de secunde şi lupta se reluă. Şi tot aşa, 
repriză după repriză. Când unul câştiga câteva puncte, când le 
pierdea. În cea de-a cincisprezecea rundă, pumnul lui Tinker se 
întâlni cu nasul zdrobit al lui Grum. In creierul lui Grum parcă 
izbucni un incendiu şi începu să-şi rotească braţele disperat, 
împins de panică. Cu stânga îşi atinse ţinta, privirea i se limpezi 
o clipă şi-şi văzu adversarul fără gardă şi clătinându-se, în 
vreme ce din jur se ridică un val de urlete şi urale, dar parcă 
venind de departe, Grum îşi repezi dreapta, strângând pumnul 
cum nu-l mai strânsese niciodată până atunci. Îşi văzu propriul 
pumn poticnindu-se în burta soldatului. Stânga execută un 
croşeu şi se zdrobi de falca adversarului şi simţi un oscior de la 
mână trosnind, după care se trezi singur. Din nou răsună 
clopotul acela blestemat, se simţi apucat de mâini străine, 
cineva îi strecură printre buzele strivite gâtul unei sticle de 
lichior, bău cu sete, vomită băutura amestecată cu sânge şi 
îngăimă: 

— A câta rundă, camarade? 

Iar cineva îi răspunse: 

— A nouăsprezecea. 

Şi se săltă în picioare să se bată iar, şi iată-l şi pe adversarul 
lui, lovindu-l, făcându-l să sufere, vrând să-l omoare, şi el 
trebuia să-i ţină piept, să câştige sau să moară. 

— Ei, Dirk, straşnică bătaie! urlă Brock pe deasupra zarvei 
mulţimii. 

— Da. 

— Vrei acum să-ţi schimbi părerea şi să faci alt pariu? 

— Nu, mulţumesc, Tyler, îi răspunse Struan, îngrozit de 
curajul dovedit de oamenii aceia care se luptau. 

Amândoi ajunseseră la capătul puterilor, şi se tocaseră 
groaznic unul pe celălalt. Grum aproape că nu-şi mai putea 
folosi mâna stângă, Tinker abia de-şi mai deschidea ochii. 

— Nu mi-ar plăcea deloc să am de-a face cu vreunul dintre ei 
în ring, Dumnezeule mare! 

— N-am văzut vreodată oameni mai solizi ca ăştia doi! râse 
Brock, arătându-şi dinţii negri şi cariaţi. Cine-o să câştige? 

— N-ai decât să-l alegi pe care pofteşti, dar eu pot pune 


pariu că niciunul dintre ei nu se dă bătut, şi niciunul nu va 
arunca prosopul. 

— Aşa cred şi io, pe Dumnezeul meu! 

Hibbs spuse cu glasul lui cântat: 

— Runda a douăzeci şi patra. 

lar cei doi adversari se îndreptară clătinându-se spre 
mijlocul ringului, simțind că picioarele li s-au făcut de plumb, şi 
porniră să dea unul în celălalt. Se ţineau în picioare numai prin 
forţa voinţei. Tinker îşi repezi stânga cu o putere groaznică ce 
ar fi doborât un bou, dar pumnul îi lunecă peste umărul lui 
Grum, îşi pierdu echilibrul şi se prăbuşi. Marina scoase un 
tumult de urale, armata urlă în vreme ce secundanţii îl cărau 
pe soldat în colţul lui. După epuizarea jumătăţii de minut, cei 
din armata de uscat se uitau cu suflarea tăiată cum Tinker se 
apucă de frânghia ringului ca să se salte în picioare. Vinele de 
la gât i se umflară de atâta efort, dar izbuti să se salte pe 
ambele picioare şi porni împleticindu-se spre linia de centru a 
ringului. 

Struan simţi că cineva îl priveşte atent, şi când se întoarse îl 
văzu pe arhiduce făcându-i semn să se apropie de el. Îşi croi 
drum în jurul ringului, şi se întrebă plin de încordare dacă 
Orlov, pe care-l trimisese să „dea o mână de ajutor” la mutarea 
arhiducelui pe navă, reuşise să-i păcălească pe servitori, şi 
reuşise să dea de vreun document de valoare. 

— Domnule Struan, te-ai hotărât asupra câştigătorului? îl 
întrebă Sergheiev. 

— Nu, Inălţimea voastră, spuse Struan şi aruncă o privire 
spre amiral şi spre general. Amândoi oamenii fac cinste 
oamenilor dumneavoastră, domnilor. 

— Cel de la marină are un curaj nemaipomenit, Dumnezeule, 
spuse generalul încântat, dar socot că omul nostru mai are încă 
tăria să câştige. 

— Nu. Omul nostru va fi cel care va rămâne până la urmă la 
linia de mijloc. Dar, pe Dumnezeu, şi omul dumneavoastră e 
straşnic, face cinste oricărei armate. 

— De ce nu vii să stai cu noi, domnule Struan, spuse 
Sergheiev, arătând un scaun gol lângă el. Poate că o să-mi poţi 
explica cele mai interesante momente ale acestei lupte. 

— Cu permisiunea dumneavoastră, domnilor, făcu Struan 
politicos luând loc. Unde-i Excelenţa sa? 


— A plecat mai demult, răspunse generalul. Ceva în legătură 
cu misivele oficiale. 

Clopotul bătu din nou. Sergheiev se foi nerăbdător pe scaun. 

— Care e cel mai mare număr de reprize pe care l-a avut 
vreodată o luptă din asta? 

— Am văzut meciul dintre Burke şi Byrne în '33, spuse 
îndată amiralul. Nouăzeci şi nouă de runde. Pe sângele lui 
Cristos, a fost un meci împărătesc. Un curaj fantastic. Byrne a 
şi murit în urma loviturilor pe care le-a încasat. Dar n-a cedat. 

— Şi niciunul din ăştia doi nu va ceda, or să se bată până o 
să cadă laţi, spuse Struan. Ar fi păcat să moară vreunul dintre 
ei... sau amândoi, ei, ce ziceţi, domnilor! 

— Să oprim meciul? făcu arhiducele, nevenindu-i să creadă. 

— Rostul unui meci e să pună la încercare puterea şi curajul, 
unul faţă cu celălalt, spuse Struan. Sunt la fel de puternici şi la 
fel de bravi amândoi. Cred că amândoi şi-au dat măsura 
întreagă a valorii lor. 

— Atunci înseamnă că nu va fi niciunul câştigător. Nu, nicio 
îndoială, treaba asta nu e cinstită, vădeşte slăbiciune şi nu 
slujeşte la nimic. 

— E necinstit să omori un om curajos, asta să ştiţi, insistă 
Struan calm. Acum numai curajul lor îi mai ţine în picioare, şi 
se întoarse spre ceilalţi. Şi, la urma urmei, amândoi sunt 
englezi. Salvaţi oamenii ăştia pentru adevărații duşmani! 

O bruscă izbucnire de urale le abătu atenţia amiralului şi 
generalului, dar nu şi pe cea a lui Sergheiev. 

— Sună cu un fel de provocare aproape, domnul Struan, 
spuse el cu un zâmbet neclintit pe buze. 

— Nu, Înălţimea voastră, îi replică Struan politicos, e doar 
un fapt. „Noi cinstim curajul, dar într-o situaţie ca asta, să 
câştigi e mai puţin important decât să cruţi demnitatea lor ca 
oameni. 

— Ce zici, domnule amiral? spuse generalul. Domnul Struan 
a avansat o idee, ei? La a câta repriză suntem? Treizeci şi cinci? 

— Treizeci şi şase, îi răspunse Struan. 

— Să zicem că limităm meciul la cincizeci de reprize. Unul 
dintre ei trebuie să cedeze până atunci... imposibil să se mai 
ţină măcar pe picioare până atunci. Dar dacă amândoi vor fi în 
stare să ajungă cu piciorul la dunga din mijlocul ringului la 
începutul celei de-a cincizeci şi una rundă, atunci aruncăm 


amândoi prosoapele, da? Şi socotim că n-a câştigat şi n-a 
pierdut nimeni. Hibbs poate să şi anunţe. 

— De acord. Dar omul dumitale n-o să reziste până atunci. 

— Pe Dumnezeul meu, pariu pe încă o sută de guinee că va 
reuşi. 

— S-a făcut. 

— Facem un rămăşag, domnule Struan? spuse arhiducele, în 
vreme ce amiralul şi generalul se întoarseră încrâncenaţi să-i 
facă semne lui Hibbs. Spuneţi pe ce pariem şi alegeţi-vă omul. 

— Dumneavoastră sunteţi musafirul, Înălţimea voastră, aşa 
că aveţi privilegiul de a alege primul... dacă vă convine condiţia 
rămăşagului. O singură întrebare... la care cel care pierde e 
obligat să răspundă în seara asta, în particular. Dar jurământ în 
faţa lui Dumnezeu. 

— Ce fel de întrebare? replică Sergheiev vorbind rar. 

— Indiferent, orice vrea câştigătorul să afle. 

Arhiducele se simţi tentat de ofertă, dar avu un fel de 
presimţiri rele. Pariul era imens, riscul la fel, dar merita. Avea 
atâtea lucruri pe care ar fi dorit să le afle de la Tai-Panul 
Nobilei Case. 

— De acord! 

— Pe cine alegeţi? 

Sergheiev arătă de îndată spre nostromul Grum. 

— Pe el îl aleg să-mi apere onoarea! şi imediat începu să 
strige încurajându-l pe marinar: Ucide-l, Dumnezeule! 

Rundele se succedară una după alta, patruzeci şi trei, 
patruzeci şi patru, patruzeci şi cinci, patruzeci şi şase. Apoi 
patruzeci şi şapte, patruzeci şi opt, patruzeci şi nouă. Şi 
spectatorii se simțeau la fel de epuizați aproape ca şi luptătorii 
din ring. În cele din urmă soldatul se prăbuşi. Căzu ca un 
bolovan şi zgomotul căderii lui răsună pe tot ţărmul. Ameţit de 
suferinţă, marinarul continuă să dea cu pumnii orbeşte în aer, 
căutându-şi neputincios inamicul. Apoi se prăbuşi şi el, la fel de 
inert. Secundanţii îi cărară pe cei doi fiecare în colţul lui, trecu 
acea jumătate de minut, armata de uscat urla, încurajându-şi 
omul să se ridice în picioare, generalul izbea cu piciorul în 
podeaua ringului, cu faţa congestionată, implorându-l pe 
Tinker: 

— Scoală-te, pentru numele lui Dumnezeu, flăcăule! 

Amiralul era şi el roşu la faţă de emoție când Grum se chinui 


să se ridice în picioare dar rămase învârtindu-se năuc în colţul 
lui. 

— Du-te la linia de mijloc! Du-te la linie, flăcăule! 

În vreme ce Struan se ruga în gând de soldatul lui, 
arhiducele urla, ajuns la paroxism, tot felul de încurajări ruso- 
francezo-engleze marinarului să se ducă la linie. Fiecare dintre 
cei doi adversari ştia că celălalt e terminat. Amândoi se târau 
împleticindu-se spre linia de mijloc, se clătinau, cu picioarele şi 
braţele parcă străine de fiinţa lor, moarte. Amândoi ridicară 
braţele şi se chinuiră să lovească. Dar toată puterea se sleise în 
ei. Amândoi se prăbuşiră. Ultima rundă! Mulțimea se dezlănţui, 
fiindcă era evident pentru toată lumea că niciunul dintre cei doi 
nu-i în stare să-şi părăsească colţul în jumătatea de minut 
acordată şi să se ducă până la linie. 

Se auzi lovitura de clopot şi din nou se lăsă o linişte 
nefirească. Cei doi luptători se chinuiră să se salte în picioare, 
se agăţară de frânghii şi rămaseră clătinându-se fiecare în 
colţul lui. Marinarul scânci şi făcu primul pas cumplit, 
împingându-şi un picior în direcţia liniei. Apoi, după o veşnicie 
în care nimeni nu mai suflă, mai făcu unul. Soldatul rămase în 
colţul lui, tremurând, clătinându-se, mai-mai să se prăbuşească. 
Apoi piciorul îi zvâcni patetic înainte şi izbucni un urlet 
nebunesc - îndemnuri, rugăminţi, rugăciuni, blesteme, toate 
amestecându-se laolaltă într-o explozie finală de urlete 
ameţitoare, pe când cei doi adversari se târau şovăind, şi 
înaintau inci cu inci. Deodată soldatul se poticni neputincios, 
aproape să lunece, generalul aproape că leşină. Apoi fu rândul 
marinarului să se aplece înainte ca un beţiv împleticit pe 
picioare, iar amiralul închise ochii, pe faţă îi apărură şiroaie de 
sudoare, şi începu să se roage. 

Când amândoi adversarii atinseră linia de mijloc se dezlănţui 
infernul. Prosoapele zburară peste frânghii, şi abia când ringul 
se umplu de mulţimea care-i asalta, pricepură cei doi luptători 
că confruntarea lor luase sfârşit. Şi abia atunci îşi îngăduiră să 
se lase să se prăbuşească în coşmarul de suferinţă, neavând 
habar dacă erau învinşi sau învingători, trezi sau morţi, dacă 
visau sau mai erau în viaţă, ştiind doar atât: făcuseră tot ce 
fuseseră în stare să facă. 

— Pe barba Sfântului Petru, urlă arhiducele, cu vocea 
răguşită şi chinuită şi veşmintele pline de sudoare. Ăsta zic şi 


eu că a fost meciul meciurilor. 

Asudat şi extenuat şi el, Struan scoase de la şold un bidonaş 
şi i-l întinse lui Sergheiev. Acesta îl duse la gură şi bău adânc 
din romul oferit. Bău şi Struan şi trecu bidonaşul amiralului, 
care-l întinse apoi generalului. Goliră împreună tot bidonaşul. 

— Pe sângele Mântuitorului, îngăimă Struan, pe sângele 
Mântuitorului! 


Capitolul douăzeci 

Soarele scăpătase în spatele munţilor, dar portul era încă 
scăldat în lumina aurie a amurgului. Ah Sam luă binoclul de la 
ochi şi o luă la fugă, părăsind gaura din zidul gardului pe unde 
spionase până atunci. Trecu în goană pe lângă grămezile de 
piatră şi pământ care aveau curând să se transforme într-o 
adevărată grădină, şi ţâşni pe uşă în salon. 

— Mamă, barca tatei s-a apropiat de țărm, spuse ea. Oh-ko! 
Arată foarte mânios, foarte! 

May-may se opri din cusut. 

— Vine de pe China Cloud sau de pe Resting Cloud? 

— De pe Resting Cloud. Ai grijă ce faci. 

May-may îi smulse binoclul şi alergă afară în grădină, în 
spatele gemuleţului cu zăbrele, şi începu să cerceteze valurile 
de la mal. In cele din urmă fixă binoclul asupra lui Struan. 
Stătea la mijlocul bărcii celei mari, Leul şi Dragonul flutura la 
pupa. Ah Sam avea dreptate. Arăta foarte supărat. IÎnchise şi 
zăvori cu un capăt de lemn oblonul ferestruicii de observaţie şi 
alergă înapoi. 

— Strânge iute totul, şi ai grijă să fie bine ascunse. 

lar când Ah Sam luă de-a valma în braţe şi rochia de bal şi 
jupoanele o ciupi tare de obraz: 

— Nu le şifona, curvă bună de gură. Valorează o avere. Lim 
Din! strigă May-may. Pregăteşte-i baia tatălui, iute, şi ai grijă 
să aibă toate hainele la îndemână, să nu lipsească nimic. A, da, 
şi ai grijă să fie apa fierbinte dacă nu vrei să ai de-a face cu el. 
Pune săpunul cel nou şi parfumat. 

— Da, mamă. 

— Să ai grijă ce faci. Se pare că pe tata îl mână supărarea 
din urmă. 

— Oh-ko! 

— Într-adevăr oh-ko! Tata să aibă totul pregătit cum trebuie, 
altfel v-aţi învârtit de o biciuială. Şi dacă ceva îmi strică mie 
planurile atunci să ştiţi că vă strâng degetele la menghină şi vă 
bat cu biciul până o să vă sară ochii din cap. Ştergeţi-o! 

Ah Sam şi Dim Lin o luară la goană. May-may se duse în 
dormitorul ei şi se uită să se convingă că nu se mai vedea nici 
urmă din rochia de bal. Îşi dădu cu puţin parfum după ureche şi 
încercă să se liniştească. Ah, draga mea. In seara asta nu vreau 
deloc să fie prost dispus. Struan se îndreptă nervos spre poarta 


zidului înalt ce împrejmuia locuinţa. Întinse mâna să apuce 
mânerul porţii dar aceasta se deschise iute dinaintea lui şi de 
cealaltă parte îl întâmpină un Lim Din cu chipul radios care se 
înclină dinaintea lui. 

— Frumos la unul soare apune, stapin, heya? 

Struan răspunse doar printr-un mârâit morocănos. Lim Din 
închise poarta cu cheia şi o luă la fugă să ajungă la uşa din faţă, 
unde îşi arătă un chip şi mai radios şi se înclină şi mai adânc. 
Struan se uită din obişnuinţă la barometrul de navă ce se afla 
pe peretele holului de la intrare. Era prins într-un sistem 
cardanic şi coloana subţire de mercur din cilindrul de sticlă 
arăta 29.8 inci, ce marcau vreme bună. Lim Din închise 
încetişor uşa în spatele lui şi o zbughi înaintea lui Struan pe 
coridor şi deschise uşa dormitorului. Struan intră, închise uşa 
cu o lovitură de picior şi o zăvori cu cheia. Lim Din ridică ochii 
spre cer. Mai rămase încremenit doar atât cât să-şi revină în 
fire, apoi se evaporă la bucătărie. 

— Cineva o să se aleagă cu o biciuială bună, îi şopti el 
înspăimântat lui Ah Sam. Asta-i sigur, cum sigure-s moartea şi 
plata tributului. 

— Nu-ţi face tu griji pentru tatăl nostru, diavolul acela de 
barbar, spuse Ah Sam în şoaptă. Pun eu pariu cu tine pe leafa 
mea din săptămâna care vine că într-un ceas îl îmblânzeşte 
mama ca pe o turturică. 

— Mă prind. 

May-may se arătă în uşă. 

— Ce şopotiţi acolo, voi ăia doi câini de sclavi abandonaţi de 
mamă? şuieră ea. 

— Tocmai ne rugam ca tatăl nostru să nu fie supărat pe 
mama noastră bună şi frumoasă, spuse Ah Sam, clipind din 
ochi. 

— Atunci mişcă-te mai iute, curvă bună de gură. Fiindcă 
pentru fiecare cuvânt aspru pe care mi-l spune, o să te ciupesc 
o dată. 


Struan rămăsese pe gânduri în mijlocul dormitorului 
uitându-se fix la basmaua umflată, murdară, bine înnodată pe 
care o scosese din buzunar. Fir-ar blestemată să fie, acum ce 
mă fac cu ea? se întrebă el. După ce se încheiase meciul, îl 
însoţise pe arhiduce până la apartamentul de pe Resting Cloud. 


Simţise un fel de uşurare când Orlov îi spuse în taină că nu 
întâmpinase niciun fel de greutăţi să scotocească prin lucrurile 
arhiducelui. A 

— Dar n-am găsit niciun fel de hârtii, îi spusese Orlov. În 
bagaje mai era şi o casetă metalică închisă, dar mi-aţi spus să 
nu forţăm nicio încuietoare, aşa că i-am dat pace. Şi am avut 
timp berechet, oamenii mei au avut grijă ca servitorii să aibă ce 
face. 

— Mulţumesc. Şi nicio vorbă despre asta. 

— Doar nu mă credeţi nebun! mai spuse Orlov, cu 
demnitatea atinsă. Apropo, doamna Quance şi cei cinci copii 
sunt găzduiţi pe nava cea mică. l-am spus că Quance e în 
Macao şi va veni mâine la prânz o dată cu mareea. Şi am avut 
de furcă să scap de întrebările ei afurisite. E în stare să sâcâie 
şi o scoică cu întrebările până când îi răspunde. 

Struan îl lăsase pe Orlov să-şi vadă de treburi şi se dusese 
să-i întâlnească pe cei trei băieţi în cabina lor. Acum erau cu 
toţii curăţei, cu veşminte noi. Wolfgang era cu ei şi puştii nu se 
mai temeau de el. Struan le spuse că a doua zi aveau să plece 
împreună cu el la Canton, de unde vor fi îmbarcaţi pentru 
Anglia. 

— Înălţimea voastră, i se adresă ţâncul englez când el dădu 
să plece. Pot să vorbesc cu dumneavoastră? Numai noi doi? 

— Da, îi răspunse Struan, şi-l luă pe puşti în altă cabină. 

— Tatăl meu mi-a spus să vă dau asta, Înălţimea voastră, şi 
să nu suflu o vorbă la nimeni, da’ la nimeni, nici lui Wu Pak sau 
chiar lui Bert! şi degetele lui Fred tremurară când desfăcu 
desaga ce era încă şi acum prinsă la capătul băţului şi o 
deschise. Înăuntru erau un cuţitaş, un câine de cârpă, şi o 
boccea umflată. li întinse speriat bocceaua şi, spre uimirea lui 
Struan, se întoarse cu spatele şi închise ochii. 

— Ce faci, Fred? 

— Tata mi-a spus să nu mă uit şi să mă întorc cu spatele, 
Înălţimea voastră. Şi să nu văd ce-i acolo, îi răspunse Fred 
strângând din ochi. 

Struan desfăcu bocceaua şi rămase cu gura căscată zgâindu- 
se la conţinut: cercei cu rubine, pandantive cu diamante, inele 
bătute cu diamante, o broşă mare de smarald şi o mulţime de 
catarame de aur rupte, strâmbate, pline de diamante şi safire. 
Patruzeci, cincizeci de mii de lire să tot facă. Dobândă de pirat! 


Şi ce vrea să fac eu cu toarte astea? 

— Înălţimea voastră, acum pot să deschid ochii? Eu nu 
trebuie să văd nimic. 

Struan legă bocceaua la loc şi o puse în buzunarul 
redingotei. 

— Da. Şi acum spune-mi ce voia tatăl tău să fac cu ce-i aici? 

— El zicea că trebuia să... am uitat cum se zice. Era ceva cu 
„tunire” sau „tenire”! şi ochii lui Fred se umplură de lacrimi. 
Eu îs un băiat bun, da' am uitat cum îi zice, Înălţimea voastră. 

Struan se lăsă pe vine şi-l prinse uşor dar ferm cu mâinile. 

— Flăcăule, nu trebuie să plângi. la să ne gândim, a zis 
cumva „moştenire”? 

Puştiul ridică privirile iute spre Struan şi se uită la el de 
parcă ar fi fost un vrăjitor. 

— Da, „ştenire”. De un’ aţi ştiut? 

— Nu trebuie să plângi. Eşti bărbat de-acum. Bărbaţii nu 
plâng. 

— Ce-nseamnă „ştenire”? 

— Un fel de cadou, de obicei nişte bani, pe care-i lasă un tată 
fiului său. 

Fred rumegă multă vreme în mintea lui, apoi spuse: 

— De ce-a zis tata să nu-i suflu o vorbă fratelui meu Bert? 

— Nu ştiu. Și 

— De ce oare, Înălţimea voastră? 

— Poate pentru că a dorit ca asta să-ţi rămână numai ţie şi 
nu şi lui Bert. 

— „Ştenirea” asta poa’ să fie şi pen’ mai mulţi fii? 

— Da. 

— Dacă io şi frate-mio ne alegem cu o „ştenire” o putem 
împărţi în de noi? 

— Da, dacă primiţi o moştenire. 

— Bine atunci, făcu Fred, ştergându-şi lacrimile. Fin' că 
frate-mio Bert e cel mai bun prieten al meu. 

— Unde locuiaţi voi şi cu taică-tu? 

— Într-o casă. Cu mama lui Bert. 

— Flăcăule, dar unde era casa? 

— Lângă mare. Lângă nave. 

— Şi n-avea locul acela şi un nume? 

— Ba da, i se spunea Port. Locuiam într-o casă din Port, îi 
răspunse mândru ţâncul. Tata mi-a spus să vă zic întotdeauna 


tot şi numai drept. 

— Acum să ne întoarcem la ceilalţi, da? Doar dacă nu mai ai 
să-mi spui ceva. 

— A, da, spuse Fred şi legă bine desaga lui. Tata mi-a zis s-o 
leg aşa cum a fost ea înainte. În taină. Şi să nu suflu o vorbă. 
Mi-s gata, Înălţimea voastră. 


Struan desfăcu bocceaua din nou. Doamne Dumnezeule, ce 
naiba să fac eu cu comoara asta? S-o arunc? Nu pot face una ca 
asta. Să-i aflu pe cei care au fost adevărații lor proprietari? Ar 
putea fi la fel de bine spanioli, francezi, americani sau englezi. 
Şi cum să le explic eu că am ajuns în posesia acestor bijuterii? 

Se îndreptă spre patul imens cu baldachin şi-l îndepărtă de 
perete. Observă că hainele lui de seară erau întinse meticulos. 
Îngenunche lângă pat. În podea era prinsă în ciment o casă de 
fier. O deschise şi puse legătura înăuntru laolaltă cu hârtiile lui 
personale. Îşi opri privirea pe Biblia în care erau celelalte trei 
jumătăţi de monedă, şi scăpă o înjurătură. Inchise la loc casa 
de fier şi împinse patul lângă perete şi se apropie de uşă. 

— Lim Din! 

Lim Din se arătă de îndată, cu faţa radioasă şi ochii sticloşi. 

— Baie, iute iute! 

— Baie gata, stapin. Nu conteste. 

— Ceai! 

Lim Din se făcu nevăzut. Struan traversă dormitorul ca să 
ajungă la încăperea special amenajată pentru a sluji numai 
drept baie şi toaletă. Când văzuse planurile, pe Robb îl bufnise 
râsul. Dar în ciuda acestei ieşiri, Struan insistase ca această 
inovaţie să se construiască exact aşa cum plănuise el. Cada 
mare din aramă era fixată pe o platformă mai joasă, şi de la 
cadă pornea o conductă de scurgere prin perete, către o groapă 
mare din piatră ce fusese săpată în grădină. Deasupra căzii, de 
o grindă, era prinsă o căldare găurită în fund. De la rezervorul 
de apă proaspătă de pe acoperiş venea o altă conductă până la 
găleată. Conducta avea o cana. Toaleta era de fapt o cutie 
închisă cu un capac deasupra iar înăuntru o găleată ce se putea 
lua pentru a fi vărsată în grădină. 

Cada era plină cu apă fierbinte. Struan îşi scoase de pe el 
hainele îmbibate de sudoare şi intră recunoscător în apă. Se 
lăsă pe spate şi se cufundă. Uşa dinspre dormitor se deschise şi 


apărură May-may, Ah Sam în urma ei, cu o tavă cu ceai şi nişte 
dim sum fierbinţi, Lim Din imediat după ea. Toţi intrară în baie 
şi Struan închise ochii îmboldit de o calmă exasperare: oricât îi 
explicase, oricât o pedepsise, nu reuşise s-o facă pe Ah Sam să 
înţeleagă că nu avea ce căuta în camera de baie atunci când el 
era în cadă. 

— Hello, Tai-Pan, spuse May-may cu un zâmbet fermecător. 
Toată enervarea ei dispăruse. Să luăm ceaiul împreună, adăugă 
ea. 

— Minunat, îi răspunse el. 

Lim Din luă hainele murdare şi dispăru cu ele. Ah Sam aşeză 
tava jos nespus de încântată, fiindcă ştia de acum că ea 
câştigase pariul. Îi spuse ceva în cantoneză lui May-may care o 
făcu pe aceasta să râdă. Ah Sam chicoti şi ieşi în fugă din baie, 
închizând uşa după ea. 

— Ce naiba ţi-a spus? 

— Vorbe muiereşti. 

Struan ridică buretele să arunce în ea, dar May-may spuse 
iute: 

— A spus că eşti bine făcut ca bărbat. 

— De ce, pentru numele lui Dumnezeu, nu pricepe Ah Sam 
odată că baia e ceva foarte personal? 

— Ah Sam e foarte personală, nu conteşte. De ce să fii sfios, 
heya? Ea e tare mândră de tine. Nu ai de ce să te sfieşti. 

May-may îşi scoase roba de pe ea şi intră şi ea în cadă la 
celălalt capăt. Apoi turnă ceaiul în ceşti şi-i oferi de băut. 

— Mulţumesc. 

Bău ceai şi luă o dim sum. 

— Meciul a fost frumos? îl întrebă ea. 

Ea băgă de seamă că urmele dinţilor ei în antebraţ se 
vindecaseră bine şi-şi stăpâni un zâmbet. 

— Excelent. 

— Atunci de ce erai furios când ai venit? 

— Fără un motiv anume. Sunt bune, îi spuse el, luând încă o 
prăjitură, apoi îi zâmbi. Eşti frumoasă şi nici nu mă pot gândi 
că poate exista un fel mai minunat pentru a servi ceaiul. 

— Şi tu eşti frumos. 

— Ai chemat pe domnul acela feng-shui să descânte casa? 

— Când are loc premierea celei mai frumoase rochii? 

— La miezul nopţii. De ce? 


Ea ridică din umeri. 

— Cu jumătate de oră înainte de miezul nopţii vii încoace? 

— De ce? 

— Vreau să-mi văd şi eu bărbatul atunci. Să-l fur ăleia cu 
ţâţele cât la vaci şi bună de gură. 

Ea lunecă cu piciorul pe sub apă. Struan se retrase în faţa 
acestui atac intim, mai-mai să scape ceaşca din mână. _ 

— Pentru Dumnezeu, nu face una ca asta, fii mai atentă! li 
prinse din zbor mâna. Acum fii fată cuminte. 

— Da, Tai-Pan. Dacă şi tu eşti la fel de atent. May-may îi 
zâmbi frumos şi-şi lăsă mâna să se odihnească într-a lui. La 
mine nu te-ai uitat niciodată aşa cum te uitai la afurisita aceea 
de muiere, deşi acum nici nu mai am măcar hainele pe mine. Ce 
nu-ţi place la sânii mei? 

— Sunt perfecţi. Eşti perfectă de sus până jos. Cu siguranţă 
că eşti. Acum nu mai râde de mine. 

— Şi ai să te întorci cu jumătate de oră înainte de concurs? 

— Ce nu face omul ca să aibă linişte! Struan bău ceai. A, da. 
Nu mi-ai răspuns. Ai chemat pe domnul acela feng-shui să vadă 
ce-i cu casa? 

— Da. 

May-may luă săpunul şi începu să se frece cu el, dar nu 
răspunse nimic. 

— Şi a făcut sau n-a făcut cercetările lui? 

— Da. 

Apoi din nou rămase tăcută, cu un aer de drăgălăşenie ce 
stârnea furie. 

— Şi ce s-a întâmplat? 

— Tai-Pan, îmi pare groaznic de rău, dar stăm chiar pe 
ochiul dragonului şi trebuie să ne mutăm. 

— Nu ne mutăm deloc, şi cu asta basta. 

May-may îngână un cântecel în timp ce termina de săpunit. 
Se clăti şi apoi se uită la el, privindu-l cu ochii ei mari, şi-i zise 
blând: 

— Întoarce-te să te frec cu săpun pe spate. 

— Dar să ştii că nu ne mutăm, îi spuse el bănuitor. 

— Azi după-amiază a venit pe aici Ma-ree şi am avut o 
discuţie tare plăcută. 

— Să ştii că tot nu ne mutăm. Şi cu asta basta! 

— Tai-Pan, serios, nu sunt surdă. Te-am auzit fantastic de 


bine de prima dată. Vrei să te frec pe spate sau nu vrei? 

Se întoarse cu spatele şi ea începu să-l săpunească. 

— Şi o să ne mutăm, şi cu asta basta. Pentru că aşa a hotărât 
bătrâna ta mamă, îi spuse ea în cantoneză. 

— Ce? făcu el, sucindu-şi puţin gâtul, simțindu-se nespus de 
bine sub atingerea iscoditoare a degetelor ei, în vreme ce-i 
masa expert muşchii umerilor. 

— Un vechi proverb cantonez: când rândunicile îşi fac cuib, 
soarele surâde. 

— Şi ce vrea să însemne? 

— Exact ce spune. May-may se simţi foarte încântată de sine. 
E doar un gând fericit, asta-i tot! Luă apă în pumni şi-i clăti 
săpunul. Ah Sam, aiii iaaa! 

Ah Sam dădu buzna înăuntru cu două prosoape uriaşe. May- 
may se ridică în picioare şi Ah Sam înfăşură un prosop în jurul 
ei, cu celălalt aşteptându-l pe Struan. 

— Spune-i că mă şterg şi singur, Dumnezeule. 

May-may îi traduse şi Ah Sam puse jos prosopul, chicoti şi 
ieşi în fugă afară. Struan ieşi din apă şi May-may îl înfăşură în 
prosop. Spre mirarea lui băgă de seamă că prosopul era 
fierbinte. 

— Şi de acum încolo i-am spus lui Ah Sam să încingă puţin 
prosoapele, îl lămuri May-may. Face bine la sănătate. 

— E minunat, spuse el şi se şterse. 

Deschise uşa şi descoperi că patul fusese făcut, şi hainele lui 
puse pe birou. 

— Mai ai timp ca să te odihneşti puţin, spuse May-may, şi 
când el începu să protesteze, ea îi spuse poruncitor: O să te 
odihneşti. 

Struan se uită la ceas. E timp berechet, se gândi el, aşa că se 
săltă pe pat şi se întinse cât era de lung. May-may o chemă cu 
un deget pe Ah Sam, care veni în baie şi închise uşa în urma ei. 
Ingenunchind, Ah Sam îi scoase bandajele de la picioare şi le 
şterse de apă. Pudră picioarele şi înlocui bandajele cu altele 
curate şi uscate, apoi îi puse alţi papuci noi, brodaţi. 

— Sunt atât de frumoase, mamă, îi spuse ea. 

— Mulţumesc, Ah Sam, îi zise May-may şi o ciupi cu duioşie 
pe Ah Sam de obraz. Dar te rog să nu mai spui atâtea despre 
sculele tatălui nostru. 

— Dar n-am zis nimic, am fost doar politicoasă. Şi doar 


merită tot respectul! Ah Sam îi scoase lui May-may acele din 
păr şi începu s-o pieptene. De obicei un tată ar fi foarte mândru 
să fie lăudat pentru asta. Zău, nu prea îl înţeleg pe tatăl nostru 
barbar, ba chiar deloc. Nu s-a culcat cu mine niciodată. Sunt 
chiar atât de groaznică? 

— Îţi tot spun mereu că taţii barbari nu se culcă cu toate 
femeile din casa lor, îi replică May-may obosită. Uite, nu face el 
una ca asta. E împotriva religiei lui. 

— E un joss tare rău, pufni Ah Sam, să ai un astfel de tată, 
atât de înzestrat, şi religia lui să nu-i dea voie. 

May-may râse, şi-i dădu prosopul. _ 

— Hai, ia-o din loc, guriţă mică şi dulce. Într-un ceas să fii 
gata cu ceaiul, şi dacă întârzii cumva te bat de te smintesc. 

Ah Sam o şterse. May-may se parfumă şi, gândindu-se 
tulburată la rochia ei de bal şi la cealaltă surpriză pe care o 
pregătea, se duse în dormitor. 

Liza Brock deschise uşa cabinei şi se duse la cuşetă. Simţea 
cum de sub braţ îi curgea o sudoare rece. Ştia că soarta lui 
Tess se hotăra acum sau niciodată. 

— Hai, cocoş, spuse ea, zgâlţâindu-l din nou pe Brock. A 
venit vremea să te scoli. 

— Lasă-mă naibii în pace. 

Brock se întoarse pe partea cealaltă, legănat uşor de un val 
de maree ce săltase coca navei White Witch. 

— Am timp berechet să mă îmbrac. 

— De juma de ceas numa asta zici. Scoală-te, altfel o să 
întârzii. 

Brock căscă, se întinse, şi se săltă în capul oaselor în cuşetă. 

— Nici soarele n-a scăpătat ca lumea încă, spuse el cu ochii 
împăienjeniţi, uitându-se pe hublou afară. 

— Acuş vine şi Gorth şi voiai să fii gata mai devreme. Şi mai 
îs şi catastifele alea peste care trebuie să te uiţi împreună cu 
compradorele tău. Mi-ai zis doar să te trezesc. 

— Bine, bine, nu te mai înfierbânta atâta. 

Căscă din nou şi se uită la Liza. Avea o rochie nouă, din 
brocart de un roşu închis, cu o crinolină largă, iar pe dedesubt 
o groază de jupoane. Îşi strânsese părul într-un coc. 

— Arăţi tare mişto, spuse el din obişnuinţă şi se întinse din 
nou. 

Liza începu să se joace cu pălăria imensă din pene pe care o 


ţinea în mână, apoi o puse jos. 

— Să te ajut să te îmbraci, îi spuse ea. 

— Ce naiba! Doar ţi-am spus că costumul meu cel vechi e 
foarte bun, explodă el când zări pe marginea scaunului un 
costum nou. Tu crezi că banii curg aşa uşor de-i cheltuieşti ca 
pe apă chioară? 

— Nu, cocoş, aveai nevoie de alte haine noi şi să vezi ce 
mândru o să arăţi. 

li întinse corsetul pe care moda îl decretase absolut necesar 
pentru un bărbat ca să-i facă mijlocul mai arătos. Brock înjură 
şi se dădu jos din cuşetă. După ce-şi strânse corsetul peste 
izmenele lungi de lână, o lăsă bombănind să-l ajute să se 
îmbrace. Dar când se uită în oglindă fu deosebit de încântat de 
sine. Cămaşa de dantelă încreţită i se revărsa pe piept, 
redingota maronie de catifea cu revere brodate cu fir de aur îi 
venea turnată: foarte lată la umeri şi strânsă pe talie. Nădragii 
albi stăteau bine strânşi pe el, prinşi în cizmele cu catarame, 
din piele neagră moale, făcute special pentru seară. Jiletcă oraj 
brodată, lanţ de aur la brâu, breloc. 

— Pe cinstea mea, arăţi ca regele Angliei, cocoş! 

Îşi pieptănă barba şi-şi scoase mândru pieptul în afară. 

— Ei bine, făcu el bosumflat, încercând să-şi ascundă 
satisfacția, poa’ c-ai avut dreptate! Se întoarse în profil, 
netezindu-şi catifeaua mai bine pe piept. Poa' că se putea 
strânge şi mai bine pe pieptul meu, ei, ce zici? 

Liza râse. 

— Hai, flăcăule, gata, termină, spuse ea, mai puţin speriată 
acum. Crez că acul cu rubin o să-ţi vină mai bine la cravată 
decât ăl cu diamant. 

El schimbă acele de cravată şi continuă să se admire. Apoi 
râse şi el şi o prinse de mijloc, începu să fredoneze un vals şi o 
sili să facă vreo câţiva paşi de dans. 

— O să fii frumoasa balului, puiule! 

Liza se chinui pe moment să arate veselă, dar după ochi 
Brock putea să vadă că ceva nu era în regulă. 

— Ce s-a întâmplat? 

Ea îşi scoase batista, îşi şterse sudoarea de pe faţă şi se 
aşeză. 

— E... ăăă... vorba de Tess. 

— E bolnavă? 


— Nu, se simte bine. E... ăăă... o iau la bal! 

— Ţi-ai pierdut minţile? 

— l-am făcut şi o rochie... e... ăăă... frumuşică tare, i-am 
aranjat şi părul, şi-i gata şi te aşteaptă să-i dai încuviințarea 
înainte... 

— Atunci zi-i să se ducă în pat, Dumnezeule! Nu merge la 
niciun bal, pe Dumnezeu! Doar ştii care-i părerea mea în 
privinţa asta! Şi i-ai mai şi făcut rochie, aşa-i? şi ridică mâna s-o 
plesnească. 

— Ascultă-mă doar o clipă şi tu! spuse Liza, voinţa reuşind 
să-i stăvilească teama. Întâi ascultă-mă şi tu. Ea şi... Nagrek... 

Palma se opri în aer. 

— Ce-i cu Nagrek? 

— Mare noroc că a murit în noaptea aia. Tess... ăăă... ea... 
începură să-i curgă lacrimi pe faţă şiroaie. 

— N-am vrut să te supăr, da' ea... 

— A rămas grea? 

— Nu. Da' am trăit tot într-o teroare toate lunile astea din 
urmă cân’ tu erai la Canton. Să nu cumva să mă fi înşelat. Da, 
mulţumesc lu' Dumnezeu, săptămâna trecută i-a venit din nou... 
Aşa că nu mai e nicio teamă. 

— Da’ de-acu nu mai e fată mare? o întrebă el îngrozit. 

— Ba îi tot fecioară. 

Lacrimi îi curgeau pe faţă. 

— Atunci pen' numele lu' Dumnezeu, dacă-i tot fecioară, 
atunci ce naiba te mai frăsui atât? Ei, Liza! îi spuse el, bătând-o 
pe obraz. 

Liza ştia că n-ar fi fost niciodată în stare să-i spună că de 
fapt Tess nu mai era fată mare. Dar îi mulţumi Domnului că-i 
îngăduise s-o convingă pe fată că tot ce se întâmplase se 
petrecuse doar în închipuirea ei mai mult şi că rămăsese la fel 
de curată aşa cum trebuie să fie o fată. 

— Aste luni din urmă au fos’ groaznice! spuse ea. Groaznice! 
Da’, Tyler, trebuie să ne fie învăţătură de minte. M-am chinuit 
din pricina ta şi pentru că nu vrei să vezi că fata a crescut. Tare 
m-am chinuit. Nu vezi câteodată nici pân’ la vârful nasului! El 
dădu să o întrerupă, dar ea îl luă cu gura înainte. Tyler, te rog, 
mă rog de tine tare mult. Doar atât, să o vezi şi tu cum arată şi 
dacă şi tu crezi că a crescut îndestul, atunci o luăm cu noi, de 
nu, nu! l-am şi zis că numai tu hotărăşti. 


— Unde-i Tess acum? 
— În cabina principală. 
— Tu rămâi aici. 

— Da, cocoş! 


Capitolul douazeci şi unu 

Când noaptea se înstăpâni de-a binelea asupra Hong Kong- 
ului, Culum se duse până la marginea punţii dunetei navei 
Thunder Cloud şi lansă semnalul. Tunul bubui şi o clipă se lăsă 
o tăcere desăvârşită asupra întregii flote. Se uită nervos spre 
mal spre Happy Valley. Emoţia lui crescu şi mai mult când văzu 
o clipire de lumină, apoi alta, apoi tot lotul marin nr 8 se 
transformă într-o mare de lumină în plină mişcare. 

Pe mal servitorii îi dădeau zor să aprindă şi celelalte 
felinare. Sute de felinare fuseseră aranjate în jurul imensului 
cerc durat din scânduri geluite care formau ringul de dans, iar 
lumina lor era caldă şi ademenitoare. Mese şi scaune erau 
aşezate în grupuri frumos aranjate, pe fiecare masă fiind o 
lampă şi flori aduse de la Macao. Şi mai multe felinare erau 
înşirate pe frânghii întinse între pari zvelţi de bambus plasați 
lângă mesele mari puse pe capre, ce gemeau de mâncăruri. 
Altele erau aranjate deasupra butoaielor cu vinuri franţuzeşti, 
portugheze, celor cu rom, brandy şi whisky, vinuri seci, bere. 
Patruzeci de navete de şampanie odihneau la gheaţă, la 
îndemână. 

Servitorii mişunau pretutindeni, toţi frumos îmbrăcaţi în 
uniforme - pantaloni negri şi jachete albe, cozile dansându-le 
pe spate. Toţi stăteau sub ascultarea lui Chen Sheng, 
comprador al Nobilei Case. Avea un pântece imens, era 
îmbrăcat cu o robă luxoasă, iar tichia îi era bătută cu pietre 
scumpe. Catarama de centură era tăiată dintr-o singură bucată 
de jad alb din cel mai curat, nepreţuit, în picioare purta cizme 
negre de mătase cu nişte tălpi albe. Se aşezase în mijlocul 
ringului de dans ca un păianjen imens, şi se juca cu cele câteva 
fire lungi de păr ce-i crescuseră pe un neg din bărbie. Unul din 
servitorii săi îi făcea vânt cu un evantai, mişcând aerul blând al 
nopţii. 

Când totul fu rânduit după pofta inimii lui, se ridică cât era 
de gras şi ridică un braţ. Servitorii dădură năvală toţi să-şi 
ocupe locurile, şi rămaseră aşa ca nişte stane de piatră, în 
vreme ce el făcea ultima inspecţie. Încă o mişcare de mână şi 
un singur servitor se desprinse din cercul de lumină şi dispăru 
în întunericul țărmului, cu un fitil aprins în mână. Deodată 
izbucni o canonadă monstruoasă de pocnitori care ţinu mai 
multe minute, şi toţi cei de pe nave şi de pe țărm dădură fuga 


să privească. Apoi urmară rachetele şi luminile colorate, la care 
se adăugară şi mai mult zgomot şi fum, fulgerări de lumini şi 
iar pocnitori. Şi roţi de foc şi vulcani de artificii colorate. 
Bubuiturile continuară vreme de mai multe minute, răsună un 
tunet de parcă s-ar fi tras o salvă cu un întreg bord, şi pe cer 
explodară o sută de rachete de foc. Dâra lor urcă o clipă şi apoi 
dispăru. După un moment de tăcere tot cerul explodă în nuanţe 
de stacojiu, verde, alb şi auriu. Scânteile coborâră majestuos şi 
se stinseră în mare. 

Servitorul aprinse şi ultimul fitil şi o luă la fugă. Pe schelăria 
imensă de bambus ţâşniră flăcări roşii şi verzi, incendiind totul 
astfel încât se contură flamura Leului şi Dragonului. Imaginea 
pavilionului străluci mai multe minute şi dispăru într-o imensă 
explozie, la fel de brusc precum apăruse. 

O clipă se făcu beznă deplină, tulburată doar de un vuiet 
puternic de urale care reverberară în spaţiul închis de 
înălțimile din jur. Când ochii se obişnuiră din nou cu 
întunericul, se văzură din nou luminile ademenitoare ale 
ringului de dans. lar peste Hong Kong trecu un val de 
bucuroasă nerăbdare. 


Shevaun scâncea, mai să-şi dea sufletul. 

— Nu mai strânge, imploră ea. 

Menajera ei apucă mai bine şireturile corsetului şi se propti 
cu genunchiul în noada fetei. 

— Dă aerul afară din plămâni! porunci ea. 

Shevaun ascultă, fata mai trase o dată de şireturi şi le legă. 
Shevaun rămase cu suflarea tăiată. 

— Aşa, fetiţa mea, spuse menajera. Aşa da. 

Menajera era o irlandeză mărunţică şi curăţică, cu nişte 
mâini de fier, şi se numea Kathleen O'Rourke. Fusese bonă şi 
menajeră pentru Shevaun încă de când aceasta era în scutece, 
aşa că o adora acum. Părul închis la culoare îi scotea în relief 
faţa drăguță, ochii surâzători şi gropiţele din obraji. Avea 
treizeci şi opt de ani. Shevaun îşi redobândi echilibrul 
sprijinindu-se de scaunul din camera de toaletă şi gemu, abia 
putând să respire. 

— Am să leşin şi nu mai ajung să văd cum se încheie balul. 

Kathleen luă metrul şi măsură talia lui Shevaun. 

— Şaptesprezece inci şi jumătate, binecuvântată fie Sfânta 


Maria!! Şi când ai să leşini, draga mea, poţi să fii sigură că vei 
arăta la fel de gingaşă ca un norişor şi toată lumea o să se uite 
la tine. 

Shevaun era îmbrăcată cu pantalonaşi cu volănaşe, în 
picioare ciorapi de mătase. Corsetul făcut din balene îi prindea 
şoldurile, îi strângea cumplit mijlocul şi urca în sus ca să-i 
susţină sânii şi să-i silească să iasă în evidenţă. 

— Trebuie să mă aşez o clipă, spuse ea sleită. 

Kathleen găsi sărurile şi le vântură pe sub nasul lui Shevaun. 

— Aşa, inimioara mea. Când o să te vadă muierile alea, ai să 
vezi că n-ai să mai ai chef să leşini chiar deloc. Binecuvântată 
Sfânta Maria, mama lui Iosif, o să fii frumoasa frumoaselor la 
balul ăsta. 

Se auzi un ciocănit puternic la uşă. 

— Încă nu eşti gata, Shevaun? strigă Tillman de afară. 

— Nu încă, unchiule. Dar nu mai durează mult. 

— Ei bine, grăbeşte-te, draga mea. Trebuie să ajungem 
înaintea Excelenței sale. 

Se auzi cum se îndepărtează cu pasul lui de bătrân. Kathleen 
chicoti. 

— Prostuţ omv’ ăsta, draga mea inimioară. Habar nu are că 
o femeie trebuie să-şi pregătească apariţia. 

Quance îşi puse deoparte paleta de vopsele. 

— Asta-i! 

— Excelent, Aristotle, îi spuse Robb, şi o ridică pe micuța 
Karen în braţe să-şi vadă mai bine portretul. 

— Nu-i aşa, Karen? 

— Aşa arăt eu? spuse Karen dezamăgită. E groaznic. 

— E nemuritor, Karen, îi replică Quance, şocat de răspuns; o 
luă pe fetiţă din braţele tatălui ei şi o ţinu strâns. Ia uită-te la 
lumina aceea superbă din obrajii tăi, strălucirea din ochii tăi 
frumoşi, fericirea care pare să te înconjoare ca un halo. Pe 
barba lui Alcazabedabra, e la fel de minunat pe cât eşti şi tu. 

— Ei bine, catadicsi ea, îl îmbrăţişă, iar el o aşeză jos, şi fata 
se uită din nou lung la portret. Cine-i ăla Alcaza... cum ziceai? 

— Un prieten de-al meu, îi replică Quance serios. Un prieten 
bărbos care are grijă de pictori şi de copiii frumoşi. 

— E foarte, foarte frumos, interveni şi Sarah, cu o figură 
calmă. Şi acum întinde-o la culcare, că a trecut de mult vremea 
să intri în pat. 


— E devreme, se bosumflă Karen. Şi mi-ai spus că pot să mai 
stau până pleacă tata. 

Quance zâmbi, îşi şterse degetele cu terebentină şi-şi scoase 
halatul de lucru. Pantalonii mi-i iau mâine de la tine, Robb. 

— Da, bun înţeles. 

— Ei, şi acum ar cam trebui s-o şterg. 

Quance îşi întinse frumos jiletca brodată într-un purpuriu 
bătător la ochi şi-şi puse pe deasupra redingota din mătase 
aurie. 

— Domnule  Quance, eu vă iubesc, spuse Karen. 
Dumneavoastră sunteţi foarte drăguţ, cu toate că tabloul e 
groaznic. 

Pictorul râse, o strânse pe fetiţă în braţe şi-şi puse în cap 
jobenul. 

— Robb, te aştept în barca cea mare. 

— Karen, de ce nu-l conduci pe domnul Quance să-i arăţi 
drumul? spuse Robb. 

— Sigur că da, făcu fata şi porni în paşi de dans spre uşă. 

Quance o luă pe urmele ei ţanţoş ca un păun. 

— Sarah, te simţi bine, draga mea? o întrebă Robb grijuliu. 

— Nu! îi replică Sarah cu răceală. Dar ce mai contează 
asta?! Mai bine du-te. O să întârzii. 

— Dacă pot să te ajut cu ceva eu rămân, îi replică Robb cu 
un efort. 

— Singurul lucru care mă poate ajuta e naşterea copilului, şi 
apoi nava care să mă ducă spre casă! Sarah îşi dădu plină de 
ţâfnă din ochi o şuviţă de păr moale. Şi să scap cât mai departe 
de insula asta blestemată! 

— Nu fii ridicolă! îi spuse el, nefiind în stare să se 
stăpânească, furia făcându-l să încalce hotărârea de a nu se 
certa cu ea. Asta nu are nimic de-a face cu Hong Kong-ul. 

— De când ne-am căpătuit cu Hong Kong-ul n-am avut parte 
de nimic altceva decât de necazuri, îi aruncă ea. Tu te-ai 
schimbat, Dirk s-a schimbat şi el, ba şi eu şi Culum. Pentru 
numele lui Dumnezeu, ce se întâmplă aici? Hotărâsem în cele 
din urmă să plecăm cu toţii... apoi am dat faliment. Am fost cu 
toţii speriaţi de moarte şi am început să ne certăm ca chiorii, 
iar sărmana Ronalda şi familia lui Dirk au murit. Apoi vine 
tezaurul ăla şi ne salvează, da' nu, Dirk te vâră la mijloc şi tu 
eşti destul de slab ca să te descurci, aşa că până la urmă juri că 


ai să rămâi. Culum îl urăşte pe Dirk, Dirk pe Culum, iar tu ca 
prostul te-ai trezit la mijloc, fără să ai şi tu curajul o dată să iei 
ce ni se cuvine de drept şi să-i laşi în plata Domnului ca să te 
bucuri în ţară de agoniseală. Niciodată nu mi s-a întâmplat să 
depăşesc sorocul la naştere, da’ acum am trecut de el. 
Niciodată nu m-am simţit atât de rău, da' acum mă simt ca 
naiba. Şi dacă vrei să-ţi spun şi ziua în care au început toate 
necazurile noastre, ţi-o pot spune: e 26 ianuarie 1841! 

— E o prostie, îi replică el, furios că ea reuşise să dea glas 
gândurilor care-l chinuiau şi pe el, şi înțelegând că şi el 
blestemase în cursul lungilor carturi de noapte ziua aceea. E o 
superstiție prostească, adăugă el mai mult ca să se convingă pe 
el decât pe ea. Ciuma a avut loc anul trecut. Banca a fost 
împinsă spre faliment tot anul trecut. Dar noi n-am aflat vestea 
decât când am ajuns la Hong Kong. Şi nu sunt nici aşa de prost 
cum crezi tu. Ne trebuie bani, o groază de bani. Şi un an nu 
înseamnă nimic, nici aici şi nici acolo. Mă gândesc la tine, la 
copii, la copiii lor. Trebuie să mai rămân. E hotărât aşa. 

— Ai luat bilete pentru drumul nostru de întoarcere? 

— Nu. 

— Atunci am să fiu bucuroasă dacă ai s-o faci de îndată. Eu 
n-am de gând să-mi schimb hotărârea, dacă asta îţi trece ţie 
prin minte. 

— Nu, Sarah, îi răspunse Robb cu răceală. Nu cred că ai să-ţi 
schimbi tu hotărârea. Am aşteptat ca să văd cum te simţi. Avem 
la dispoziţie o mulţime de nave. După cum foarte bine ştii şi tu. 

— Peste o lună din clipa de faţă am să fiu destul de zdravănă 
şi atunci... 

— N-ai să fii destul de întremată nici atunci, şi plecarea ta 
atât de pripită poate fi periculoasă. Atât pentru tine, cât şi 
pentru copil! 

— Atunci, poate că mai bine ne însoţeşti chiar tu până în 
ţară. 

— Nu pot! 

— Bineînţeles că nu. Ai lucruri mult mai importante de făcut, 
izbucni Sarah, lăsându-se pradă sentimentelor. Probabil că mai 
ai o curvă de păgână care abia aşteaptă. 

— Ah, mai bine ţi-ai ţine fleanca, pentru numele lui 
Dumnezeu. Doar ţi-am spus de o mie de ori... 

— Dirk şi-a şi adus una pe insulă. Tu de ce să faci altfel? 


— Şi-a adus? 

— Nu şi-a adus? 

Rămaseră cu privirea ţintă unul în ochii celuilalt, urându-se. 

— Mai bine du-te, îi spuse ea şi se întoarse cu spatele. 

Uşa se deschise şi Karen intră dansând în încăpere. Se 
aruncă în braţele tatălui ei, apoi alergă la maică-sa şi o prinse 
în braţe. 

— Tăticu' a aranjat cu nava care să ne ducă acasă, iubito! 
spuse Sarah, simțind cum pruncul o loveşte violent în pântece, 
sorocul i se apropia în fine, şi simţea cum o înjunghie o spaimă 
cu totul nelalocul ei. Anul ăsta facem Crăciunul acasă. Aşa-i că 
va fi minunat? O să avem şi zăpadă, şi colinde, şi cadouri 
minunate. Şi Moş Crăciun! 

— O, Doamne, îl iubesc pe Moş Crăciun. Dar ce-i aia zăpadă? 

— Totu-i alb... copacii şi casele... un fel de ploaie care se 
face gheaţă. E foarte frumos, şi magazinele sunt pline de jucării 
şi alte lucruri minunate! Vocea femeii începu să tremure şi 
Robb simţi în inimă cuțitul temerilor ei. O să fie atât de 
minunat să te vezi din nou într-un oraş adevărat. Nu într-o... 
pustietate... 

— Ei, eu acum mă duc, făcu Robb chinuit de mâhnire. 

O sărută în fugă pe Sarah pe obraz, dar femeia îşi feri abia 
simţit faţa, înfuriindu-l din nou. Robb o strânse pe Karen în 
braţe şi ieşi. 


Mary Sinclair făcu ultimele rectificări coafurii, prinse acolo 
unde se cuvenea bucheţelul de flori de câmp pe care i-l 
trimisese Glessing. Rochia ei - din mătase neagră ca smoala, 
mătase de Shantung, cu crinolina largă şi numai falduri - se 
purta peste nenumărate jupoane care foşneau la orice mişcare. 
Avea o tăietură modernă ca să scoată în relief umerii goi şi 
netezi, sânii plini. Se cercetă în oglindă fără mult interes. Din 
oglindă o privea un chip ciudat, în ochi se putea citi un fel de 
frumuseţe răzvrătită, obrajii erau lipsiţi de culoare. Buzele de 
un roşu adânc, strălucitor. Mary ştia că niciodată nu arătase 
mai bine. Oftă şi luă un calendar. Dar ştia că nu mai era nevoie 
să calculeze din nou zilele. Rezultatul era întotdeauna acelaşi, 
iar sensul descoperirii care o făcuse în dimineaţa aceea să urle 
va fi acelaşi: eşti însărcinată! 

O, Doamne! O, Doamne! O, Doamne! 


Capitolul douazeci şi doi 

Culum se înclină plin de politeţe: 

— Bună seara! spuse el aproape mecanic, şi un alt musafir 
dispăru în mulţimea festivă. 

De aproape un ceas stătea lângă taică-său şi unchiu-său, 
întâmpinând politicos musafirii, şi aştepta cu nerăbdare ca 
ritualul să ia sfârşit. Privi spre ringul de dans. O căuta mereu 
pe Mary Sinclair prin mulţimea de umeri goi, rochii multicolore 
şi uniforme strălucitoare. O clipă se supără când o văzu că stă 
la palavre cu Glessing. Dar, la urma urmei, se gândi el, nu ai 
niciun motiv să fii gelos. Mary e cu siguranţă cea mai frumoasă 
femeie de aici şi George are dreptate să se aţină în preajma ei. 
Nu merită să-l condamni deloc. 

De fiecare parte a ringului fuseseră ridicate două estrade 
pentru orchestră, una pentru cea a marinei, cealaltă pentru a 
armatei. Când generalul a aflat că amiralul fusese de acord ca 
orchestra lui să onoreze serata, făcuse şi el la fel. Acum cânta 
orchestra armatei, îmbrăcată în uniforma stacojie. Toată lumea 
ardea de nerăbdare să înceapă dansul, dar trebuiau cu toţii să 
aştepte până sosea Longstaff. Şi întârzia, una dintre 
prerogativele sale. 

Culum se înclină dinaintea altui musafir, apoi a altuia, 
observând cu uşurare că şirul nou-sosiţilor se mai subţiază, îşi 
aruncă ochii spre țărm, de unde o ghirlandă de lanterne îi 
conducea pe musafiri de la bărcile lor spre locul petrecerii, şi 
văzu cuterul lui Longstaff ajungând la mal. Longstaff, 
arhiducele şi amiralul fură ajutaţi să coboare. Bun, îi trecu lui 
Culum prin minte. De acum nu mai durează mult. Din nou 
privirea îi rătăci spre ring şi de data asta îşi opri ochii asupra 
Manoelitei de Vargas. Şi ea îl ţintuia cu privirea pe deasupra 
evantaiului. Era deosebit de frumoasă, cu o piele foarte albă, 
ochi întunecaţi, părul negru prins într-o mantilla. Culum zâmbi 
şi se înclină uşor. Ochii fetei se plecară sfios, evantaiul flutură, 
ea se întoarse şi se depărtă. Culum îşi promise să o invite la cel 
puţin un dans. 

Îşi scutură un fir de praf imaginar de pe revere, conştient că 
era îmbrăcat după ultima modă din Anglia, cu mult înaintea 
multora aflaţi acolo în seara aceea. Haina de un albastru ca 
cerul, cu revere de mătase de un albastru închis, strânsă pe 
talie, lărgindu-se brusc pe coapse. Pantalonii de un albastru 


deschis, mulati pe el, erau vârâţi în cizme moi din piele neagră. 
Părul ondulat pe după urechi şi căzând în bucle peste gulerul 
înalt, scrobit. Croitorul lui Robb făcuse o treabă demnă de 
laudă, se gândi el. Şi atât de ieftin. Ei, cu o sută cincizeci de 
guinee pe lună îşi putea îngădui să-şi facă duzini de costume ca 
ăsta şi cizme. Viaţa e minunată. 

Se înclină în momentul în care un alt grup de invitaţi trecu 
prin faţa lui, lăsând în urma lui o dâră grea de sudoare 
străveche acoperită de parfum. Ciudat, îşi spuse el. Acum era 
în stare să-i adulmece pe ceilalţi şi aceştia cam puteau. Era 
mirat că nu băgase de seamă asta mai înainte. Fără îndoială, 
acum se simţea mai bine ca oricând, mult mai bine de când 
făcea câte o baie zilnic şi-şi schimba şi hainele totodată. Tai- 
Panul a avut dreptate. 

Îşi urmări cu privirea tatăl, care era prins într-o discuţie 
aprinsă cu Morley Skinner. Culum era conştient că oamenii nu-l 
slăbeau din priviri, iar chipul lui exprima duşmănie. În ceea ce-i 
privea pe musafirii aceştia, nu exista niciun semn că ostilitatea 
dintre tată şi fiu s-ar fi atenuat. De fapt chiar se adâncise, 
transformându-se într-o politeţe rece. De când începuseră jocul 
acesta, Culum băgase de seamă că-i venea tot mai uşor să-şi 
joace în public rolul mincinos. Culum, fii cinstit cu tine, îşi 
spuse el. Recunoaşte că de-acum nu-l mai idolatrizezi. Incă îl 
respecţi... dar ştii bine că e un eretic, bărbat adulter şi poate 
avea o primejdioasă influenţă asupra ta. Aşa că acum nu te mai 
prefaci... ci chiar simţi răceală faţă de el. Răceală şi precauţie. 

— Haide, Culum, flăcăule, îi şopti Robb stânjenit. 

— Ce spui, unchiule? 

— A, nimic. Doar că în seara asta e sărbătoare. 

— Da, aşa-i. 

Culum citi expresia de îngrijorare din privirile lui Robb, dar 
nu spuse nimic şi se întoarse din nou să-şi salute invitaţii şi să o 
urmărească pe Mary şi din când în când să-i arunce o privire 
Manoelitei. Hotări în sinea lui să nu-i mai spună lui Robb ce se 
petrecuse între el şi Tai-Pan pe vârful muntelui. 

— Încă nu l-aţi cunoscut pe nepotul meu Culum, îl auzi el pe 
Robb spunând cuiva. Culum, ţi-o prezint pe domnişoara Tess 
Brock. 

Culum se întoarse. Inima i se zvârcoli şi el se îndrăgosti pe 
loc. Tess tocmai îi făcea o plecăciune. De la mijloc în jos, rochia 


i se înfoia imens, faldurile brocartului de mătase albă fiind 
înghiţite de cascada nenumăratelor jupoane ce ieşeau de 
dedesubtul tivurilor ca o spumă. Părea să aibă un mijlocel 
neînchipuit de mic sub pieptarul cu decolteu adânc ce-i scotea 
în evidenţă bustul. Părul blond îi cădea în bucle moi pe umerii 
goi. Culum văzu nişte ochi albaştri şi o gură ademenitoare. lar 
ea se uita la el cu aceeaşi intensitate cu care se uita el la ea. 

— Sunt onorat să vă întâlnesc, se auzi el îngăimând cu o 
voce pe care nu şi-o recunoştea. Poate îmi puteţi face cinstea 
primului dans. 

— Mulţumesc, domnule Struan, o auzi el spunând cu 
glăsciorul ei ca un clopoțel, şi apoi dispăru. 

Liza urmărise scena foarte atentă. Văzuse expresia de pe 
faţa lui Culum ca şi privirea lui Tess. O, Doamne, dă să se 
întâmple şi asta, îngăduie, se rugă ea în vreme ce mergea în 
urma lui Brock prin sală. 

— Eu nici n-am mai recunoscut-o pe micuța Tess. Tu da? îi 
spuse Struan lui Robb. 

Şi el băgase de seamă schimbul de priviri dintre feciorul lui 
şi fata lui Brock, şi mintea lui şi începu să cântărească 
avantajele şi pericolele inerente în cazul unei căsătorii între 
Culum şi Tess. Doamne Isuse Cristoase! 

— Nu. Uită-te la Brock. Plesneşte de mândrie. 

— Da. 

— Şi uită-te şi la Mary. Niciodată nu mi-am putut închipui că 
poate fi atât de... năucitoare. 

— Da. 

Struan o urmări o vreme cu privirea pe Mary. Rochia neagră 
îi scotea în evidenţă paloarea luminoasă şi eterică a pielii. Apoi 
o cercetă pe Manoelita. Şi din nou se întoarse la Tess. Tocmai îi 
zâmbea lui Culum, care-i răspundea în acelaşi fel, uitând de 
toate. Doamne Dumnezeule, se gândi el. Culum Struan şi Tess 
Brock. 

— Fir-ar să fii, Shakespeare! exclamă el fără să vrea. 

— Ce-i, Dirk? 

— Nimic. Aş zice că Mary e în cursa pentru premiu. 

— Dar nu e de aceeaşi clasă cu cealaltă, Dumnezeule, spuse 
Quance, în timp ce trecea pe lângă el făcându-i cu ochiul. Nu se 
compară cu Manoelita de Vargas. 

— Sau Shevaun, pun pariu! îi replică Struan, când o să 


binevoiască ea să ne onoreze cu prezenţa. 

— Ah, delicioasa domnişoară Tillman. Aud că nu poartă 
nimic altceva pe ea decât nişte pantalonaşi şi un voal foarte 
subţire. Nimic altceva! Ei, imense sfere ale lui Jupiter! 

— Ah, Aristotle, îl acostă Jeff Cooper, îndreptându-se spre ei. 
Pot să-ţi spun două vorbe? E vorba de comanda unui tablou. 

— Doamne, binecuvântează minunea sufletului meu! Nu mai 
pricep ce i-a apucat pe toţi, începu Quance bănuitor. Toată ziua 
n-am avut parte decât de comenzi. 

— Cu toţii am priceput aşa deodată perfecțiunea artei 
dumitale, îi replică Cooper iute. 

— Şi cam venise timpul şi pentru asta, Dumnezeule, ăsta-i 
adevărul adevărat şi nemuritor. Preţurile au cam urcat la mine. 
Cincizeci de guinee. 

— Hai să discutăm problema lângă o sticlă de şampanie, ce 
zici? Cooper îi făcu pe furiş cu ochiul lui Struan peste capul lui 
Quance şi-l pilotă pe mărunţel în altă parte. 

Struan râse. Dăduse cuvântul de ordine ca toată lumea să 
aibă grijă ca Quance să nu aibă o clipă de răgaz, departe de 
limbile flecare, până în clipa când îşi încheia menirea de jurat... 
lar pe Maureen Quance o izolase efectiv la bordul navei celei 
mici, îndepărtând toate bărcile. In clipa aceea apărură în 
lumina ringului Longstaff, arhiducele şi amiralul. Se auzi un 
duruit de tobe şi toată lumea se ridică în picioare când 
orchestrele intonară „Dumnezeu să o păzească pe regină”. 
Apoi, cam şchiopătând, intonară imnul naţional al Rusiei, iar în 
cele din urmă „Condu Marea Britanie”. Izbucniră aplauze. 

— Domnule Struan, un gest foarte atent din partea 
dumneavoastră, îi spuse Sergheiev. 

— Înălţimea voastră, plăcerea a fost a noastră. Vrem să vă 
simţiţi la fel ca acasă. 

Struan ştia că toţi ochii erau îndreptaţi asupra lor, la fel de 
bine cum ştia că îşi alesese costumul cu multă înţelepciune. 
Spre deosebire de toţi ceilalţi, se îmbrăcase în negru, de sus 
până jos afară de o panglică mică verde cu care îşi legase părul 
lung la ceafă. 

— Poate că veţi avea plăcerea să deschideţi primul dans? 

— Aş fi foarte onorat, dar tare mi-e teamă că nu am făcut 
cunoştinţă cu niciuna dintre doamne. 

Sergheiev purta o impresionantă uniformă de cazac, cu 


pelerina aruncată elegant pe umăr, şi o sabie de ceremonie 
prinsă într-o cingătoare bătută în pietre scumpe. Doi servitori 
în livrea aşteptau supuşi ordinele sale. 

— Se poate uşor repara acest inconvenient, îi replică Struan 
vesel. Poate că ne veţi face cinstea să alegeţi. Voi fi încântat să 
fac prezentările de rigoare. 

— Ar fi foarte nepoliticos din partea mea. Poate că mai bine 
ar fi să hotărâți dumneavoastră cine să-mi facă această onoare. 

— Şi să mă aleg cu ochii scoşi? Bine atunci. 

Struan se întoarse şi porni să parcurgă ringul. Manoelita ar 
fi cea mai bună alegere. Asta ar onora imens şi i-ar face o 
nespusă plăcere societăţii portughezilor pe care şi Nobila Casă 
şi toţi ceilalţi negustori se bazează fără şovăire şi de unde îşi 
procură funcţionari, contabili, magazioneri - adică îi furnizează 
pe toţi cei care fac companiile să funcţioneze. Mary Sinclair ar 
fi o alegere aproape la fel de bună, pentru că în seara asta 
arăta ciudat de interesantă, cea mai frumoasă femeie din sală. 
Dar prin alegerea ei nu era nimic de câştigat, doar sprijinul lui 
Glessing. Struan băgase şi el de seamă cât de îndatoritor se 
învârtea Glessing în jurul ei. De când ajunsese căpitan al 
portului, situaţia şi influenţa lui crescuseră considerabil. Şi ar fi 
un aliat foarte util. 

Struan văzu cum ochii Manoelitei se fac şi mai mari, iar lui 
Mary Sinclair i se tăie suflarea când el porni înspre ele. Dar el 
se opri în faţa lui Brock. 

— Tyler, cu permisiunea ta, poate că Tess ar fi dispusă să 
deschidă primul dans împreună cu arhiducele? 

Struan fu încântat de uluirea pe care vorbele lui o stârniră. 
Brock dădu din cap afirmativ, şi se înroşi tot de mândrie. Liza 
era în extaz. Tess roşi, mai-mai să leşine. lar Culum îşi 
blestemă şi-şi uri tatăl, şi-l binecuvântă pentru că-i făcuse 
această cinste lui Tess. Şi toţi negustorii se întrebară dacă Tai- 
Panul era pe cale să încheie pace cu Brock. Şi dacă era aşa, 
atunci în ce scop? 

— Nu pot să cred una ca asta, făcu Glessing. 

— Mda, încuviinţă Cooper îngrijorat, ştiind bine că o 
înţelegere între Brock şi Struan nu va fi spre folosul lui. Nu 
prea se leagă. 

— Ba se leagă foarte bine, interveni Mary. Ea e cea mai 
tânără şi merită această onoare. 


— Aici la mijloc e mult mai mult decât atât, domnişoară 
Sinclair, spuse Glessing. Tai-Panul nu face nimic doar aşa, fără 
motiv. Probabil că speră că fata o să alunece şi o să-şi rupă un 
picior, sau aşa ceva. Il urăşte pe Brock. 

— Domnule căpitan Glessing, cred că nu e un gând frumos, îi 
replică Mary tăioasă. 

— Da, aşa-i, şi îmi cer scuze pentru că am spus cu voce tare 
ceea ce gândeşte toată lumea! Glessing regretă prostia pe care 
o făcuse, trebuia să fi bănuit că atâta inocenţă neprihănită nu 
putea decât să sară în apărarea acelui diavol. M-am supărat 
numai pentru că sunteţi cea mai frumoasă femeie aici de faţă şi 
aţi fi meritat fără îndoială această onoare. 

— Eşti foarte amabil, dar nu mai trebuie să socoteşti că Tai- 
Panul când face ceva o face numai din răutate. Nu e adevărat! 

— Aveţi dreptate, eu am greşit, îi răspunse Glessing. Poate 
că... că-mi veţi îngădui mie primul dans... şi apoi să vă conduc 
la masă. Atunci am să fiu convins că am fost iertat. 

De mai bine de un an de zile ea îl cântărise pe George 
Glessing ca pe un eventual soţ. li plăcea de el, dar nu-l iubea. 
Dar acum totul se dusese de râpă, îi trecu ei prin minte. 

— Mulţumesc, îi spuse ea, îşi plecă ochii în pământ şi-şi 
flutură evantaiul. Numai dacă-mi promiţi să fii mai... mai blând. 

— Promit! sări Glessing fericit. 

Struan o conduse pe Tess pe ring. 

— Fetiţo, ştii să dansezi vals? 

Fata încuviinţă dând din cap, încercând să nu se uite spre 
Culum. 

— Îmi îngăduiţi să v-o prezint pe domnişoara Tess Brock, 
Înălţimea voastră? Arhiducele Alexei Sergheiev. 

Tess rămase paralizată, cu genunchii tremurând. Dar gândul 
la Culum, felul cum o privise o făcură să-şi redobândească 
încrederea şi echilibrul. 

— Sunt onorată, Înălţimea voastră, spuse ea, făcând o 
reverență. 

Arhiducele se înclină şi el şi-i sărută curtenitor mâna. 

— Onoarea e pentru mine, domnişoară Brock. 

— Aţi avut o călătorie plăcută? întrebă ea, făcându-şi vânt cu 
evantaiul. 

— Sigur, mulţumesc, îi spuse el şi se întoarse spre Struan. 
Toate tinerele englezoaice sunt atât de frumoase! 


Nici n-apucă el bine să-şi termine fraza când Shevaun apăru 
unduindu-se în lumină la braţul lui Tillman. Rochia ei era o 
spumă de voaluri verzui, crinolina imensă, ca un clopot. Partea 
din afară a crinolinei ajungea până la genunchi pentru a da mai 
multă mişcare duzinei de falduri ale jupoanelor de culoarea 
smaraldului care cădeau în cascade. Purta mănuşi lungi verzui, 
iar în părul roşu se legănau nişte pene de pasărea paradisului. 
Şi, incredibil, corsajul nu avea niciun fel de bretele de 
susţinere. 

— Îmi pare rău că am întârziat, Excelenţa voastră, domnule 
Struan, spuse ea, făcând o reverență în tăcerea care se lăsase. 
Dar tocmai când plecam mi s-a rupt o cataramă de la pantof. 

Longstaff se strădui să nu-i mai alunece ochii spre decolteul 
ei, întrebându-se ca toţi ceilalţi cum naiba de rochia aceea 
stătea pe ea fără niciun fel de bretele şi dacă nu cumva la un 
moment dat nu va cădea singură. 

— Shevaun, întotdeauna ştii să-ţi alegi perfect momentul! 
spuse Longstaff şi se întoarse spre Sergheiev. Să vă prezint pe 
domnişoara Shevaun Tillman din America. A, da, şi pe domnul 
Tillman. Înălţimea sa, arhiducele Alexei Sergheiev. 

Rămânând uitată de toată lumea, Tess o văzu pe Shevaun 
cum face iar o reverență, şi o uri pentru că-i răpise momentul 
de glorie. Era pentru prima oară când simţea gelozie faţă de o 
altă femeie. Şi tot pentru prima dată se gândi la sine ca la o 
femeie şi nu ca la o fetiţă. 

— Ce minunată rochie, domnişoară Tillman, spuse ea mieros. 
Aţi făcut-o singură? 

Ochii lui Shevaun aruncară fulgere, dar îi răspunse la fel de 
dulce: 

— O, nu, draga mea, eu nu sunt la fel de talentată ca 
dumneata, din păcate. 

Tu, curvă de căţea cu gură de canal! 

— Shevaun, poate că-mi oferi onoarea primului dans? spuse 
Longstaff. 

— Încântată, Excelenţă. 

Era exaltată de invidia şi gelozia pe care simţea că le 
stârnise. 

— Totul e atât de frumos, Tai-Pan! şi-i zâmbi lui Struan. 

— A, mulţumesc. 

Se întoarse şi-i făcu semn dirijorului orchestrei marinei. 


Bagheta se lăsă şi se auziră primele acorduri tulburătoare ale 
unui vals vienez. Deşi toată lumea se încrunta când auzea de 
vals, acesta ajunsese cel mai popular dans. Arhiducele o 
conduse pe Tess în mijlocul ringului, iar Shevaun se rugă ca 
Tess să se împiedice de propria-i rochie şi să cadă; sau şi mai 
bine să danseze ca o mătură. Dar Tess plutea ca o frunză. 
Longstaff o conduse pe Shevaun pe ring. În vreme ce se rotea 
cu o minunată graţie, băgă de seamă că Struan se îndreptase 
spre o frumoasă portugheză cu ochi negri pe care nu o mai 
văzuse înainte şi simţi că o cuprinde furia. Dar la următoarea 
piruetă, Shevaun observă că Struan o condusese pe Liza Brock 
pe ring şi prin minte îi trecu: Ah, Tai-Pan, deştept bărbat mai 
eşti. Apoi dădu cu ochii de Tess şi arhiduce ocupând mijlocul 
ringului şi atunci îl conduse şi ea într-acolo pe Longstaff care 
dansa foarte bine şi el, fără să-l lase să bănuiască măcar că era 
condus. 

Culum stătea pe margine şi privea. Luase o sticlă de 
şampanie şi dădu pe gât băutura fără să-i simtă gustul, apoi se 
trezi făcând o plecăciune dinaintea lui Tess şi invitând-o pentru 
al doilea dans. Nici nu băgă de seamă încruntătura lui Brock şi 
nici manevra Lizei de a-i abate atenţia de la ei. Sau brusca 
curiozitate a lui Gorth. Urmară apoi valsuri, polci şi dansuri 
scoțiene şi galopuri. La încheierea fiecărui dans, Shevaun era 
înconjurată din toate părţile, cum de fapt era şi Manoelita, dar 
cu mai multă prudenţă. Culum dansa acum al treilea dans cu 
Tess, iar convenienţele sociale nu îngăduiau mai mult de patru 
dansuri împreună într-o seară. La ultimul dans înainte de 
servirea cinei, Struan îşi croi drum prin cercul care o asalta pe 
Shevaun. 

— Domnilor, spuse el cu o hotărâre care nu accepta discuţii, 
îmi pare rău, dar acest dans e de drept al gazdei. 

Bărbaţii mârâiră, dar îi îngăduiră să le-o răpească. Nici nu 
mai aşteptă să înceapă primele acorduri ale muzicii şi o 
conduse pe ring. Jeff Cooper îi urmărea cu gelozie. Fusese de 
fapt dansul promis lui. 

— Arată bine împreună, îi spuse el lui Tillman. 

— Da. De ce nu-i faci curte mai hotărât? Doar ştii părerile 
mele şi pe ale fratelui meu. 

— E timp destul. 

— Nu acum, când Shevaun e încă nemăritată. 


Ochii lui Cooper se îngustară. 

— Ai încuraja o astfel de căsătorie? 

— Bineînţeles că nu. Dar mi se pare că e cât se poate de clar 
că Shevaun e îndrăgostită de omul ăsta! După care Tillman 
adăugă morocănos: A cam venit vremea să se aşeze la casa ei. 
De când a venit încoace n-am avut parte decât de necazuri şi m- 
am săturat să mai fiu câinele ei de pază. Eu ştiu care sunt 
sentimentele tale, aşa că cere-i în mod oficial mâna şi să 
încheiem povestea asta. 

— Nu, până când nu sunt sigur că e dispusă să mă accepte... 
şi să fie încântată de propunere... prin buna ei voie. Doarnu eo 
sclavă care să fie cumpărată şi vândută. 

— De acord. Dar e femeie, minoră pe deasupra, şi va face 
ceea ce tatăl ei şi cu mine socotim a fi în cea mai mare măsură 
în interesul ei. Jeff, îmi pare rău că trebuie să ţi-o spun, dar nu 
aprob atitudinea ta. E ca şi cum ai căuta-o cu lumânarea. 

Cooper nu-i răspunse. Se uită lung la Shevaun, simțind o 
durere în vintre. 

— Sunt o pereche perfectă, spuse Mary, dorind cu disperare 
să fie în locul lui Shevaun. 

Şi în clipa aceea se simţi deodată murdărită din cauza vieţii 
ei secrete, a copilului, a lui Glessing. În seara aceea fusese atât 
de tandru, tandru şi viril, şi mai ales foarte englez şi foarte 
curat. Şi aproape că-i dădură lacrimile gândindu-se la 
dragostea ei zadarnică pentru Tai-Pan. 

— Aşa e, îi răspunse Glessing. Dar dacă mai există dreptate 
pe lumea asta, dumneavoastră veţi câştiga premiul, domnişoară 
Sinclair. 

Fata reuşi să zâmbească silit, şi încercă să se gândească 
oare al cui putea fi copilul... deşi asta oricum nu mai conta, 
pentru că oricum acest tată era chinez. Să dai naştere unui 
bastard chinez! Înainte de a se întâmpla una ca asta eu voi fi 
moartă! îşi promise ea. Încă două-trei luni şi după aceea se va 
vedea. Dar n-am să ajung eu să văd sila şi reproşurile 
zugrăvindu-se pe feţele celorlalţi. Şi lacrimile îi înrourară ochii. 

— Ei, ei, Mary, spuse Glessing, atingându-i plin de dragoste 
mâna. Nu trebuie să plângi doar pentru că ţi-am făcut un 
compliment. Eşti într-adevăr cea mai minunată fiinţă de aici... 
cea mai minunată pe care am văzut-o eu vreodată. Asta-i 
adevărul adevărat. 


Ea îşi şterse lacrimile, ascunzându-se în spatele evantaiului. 
Şi prin ceața aceea plină de groază care părea s-o înconjoare 
văzu deodată chipul lui May-may. Ar putea May-may s-o ajute? 
Poate că chinezii aveau tot felul de leacuri pentru a lepăda un 
copil. Dar asta ar însemna crimă. Crimă! Nu, e vorba doar de 
trupul meu, şi Dumnezeu nu există, şi dacă voi avea copilul ăsta 
voi fi blestemată. 

— Iartă-mă, dragă George, spuse ea, mai împăcată cu sine 
acum când se hotărâse şi ştia ce are de făcut. Am avut o 
secundă senzaţia că o să leşin. 

— Acum te simţi mai bine? 

— A, sigur! 

Glessing radia de fericire şi de dragoste protectoare. 
Sărmana fată gingaşă, se gândi el. Are nevoie de cineva care să 
aibă grijă de ea, şi acel cineva sunt eu. Numai eu! 


Struan se opri chiar în mijlocul ringului. 

— Tocmai mă întrebam, Tai-Pan, când o să-mi faci şi mie 
onoarea asta! Shevaun radia parşivenie. 

— Acest dans e în onoarea ta, Shevaun, îi spuse el de-a 
dreptul. 

Şi răsună prima măsură a celei mai tulburătoare dintre toate 
melodiile de pe pământ. Cancan. Un dans sălbatic, comic, 
scandalos, ce obliga dansatorii să salte sus picioarele, dans 
care ajunsese la modă la Paris prin anii '30, luase cu asalt 
capitalele Europei, dar în cercurile înalte fusese interzis, ca 
fiind imoral. 

— Tai-Pan, exclamă fata uluită. 

— L-am mituit eu pe dirijor, îi şopti Struan. 

Fata ezită, dar simțind asupra ei toate acele priviri 
scandalizate, prinse fără mofturi mâinile lui Struan, ritmul 
muzicii biciuindu-i nervii. 

— Bănui că n-o să ne trezim că rămâi fără rochie! spuse el. 

— Bănui că în cazul ăsta o să ai grijă să mă aperi, nu? 

Şi începură să arunce picioarele în aer. Shevaun se 
desprinse din braţele lui Struan, îşi săltă fustele, picioarele 
zvâcniră în sus de i se zăriră pantalonaşii. Izbucni subit un 
chiot vesel când bărbaţii se repeziră să-şi aleagă partenerele. 
Acum toţi dansau şi-şi azvârleau picioarele în aer, dominați de 
ritmul molipsitor, ademenitor. Muzica îi înnebuni. Pe toţi. 


Când se încheie, izbucniră aplauze sălbatice şi urlete care 
cereau un bis şi orchestra începu din nou. Mary uită de sarcină 
şi Glessing se hotărî ca în seara aceea să solicite... să ceară... 
Dumnezeule mare... să-l roage pe Horatio să le binecuvânteze 
căsătoria. Dansatorii continuară să se învârtă, să arunce din 
picioare, să strige de bucurie, să gâfâie, şi apoi totul se 
termină. Tinerii îi înconjurară pe Shevaun şi Struan, îi 
mulţumiră lui, o felicitară pe ea. Shevaun îl apucase posesivă 
de braţ, îşi făcea vânt cu evantaiul, imens de încântată de sine. 
Struan îşi şterse sudoarea de pe frunte şi se simţi foarte 
bucuros că cele două isprăvi puse de el la cale ieşiseră bine: 
Tess şi cancanul. 

Toţi se întoarseră la locurile lor, servitorii începură să apară 
cu tăvi cu mâncare. Somon afumat şi jambon afumat, apoi peşte 
şi stridii şi scoici şi cârnaţi. Fructe proaspete pe care Chen 
Sheng le coborâse de pe o lorce ce întreprinsese o periculoasă 
călătorie până la Manila. Hălci de carne proaspătă de vită 
cumpărate de la marină şi care acum se perpeleau înfipte în 
grătare pe focuri. Purcei de lapte. Răcituri în gelatină îndulcită. 

— Pe viaţa mea, exclamă Sergheiev, de ani de zile n-am mai 
văzut atâta mâncare şi nu m-am mai distrat atât de bine, 
domnule Struan. 

— Bineînţeles, înălţimea voastră, spuse Shevaun, ridicând o 
sprânceană, pentru Nobila Casă e ceva cât se poate de 
obişnuit. 

Struan râse laolaltă cu toţi ceilalţi şi se aşeză în capul mesei. 
La dreapta lui stătea Sergheiev, Longstaff la stânga, Shevaun 
lângă arhiduce, Mary Sinclair lângă Longstaff, Glessing alături 
de ea, gata să-i împlinească orice dorinţă. La aceeaşi masă mai 
erau Horatio, Aristotle, Manoelita şi amiralul. Apoi Brock şi 
Liza, şi Jeff Cooper. Robb şi Culum oficiau în calitate de gazde 
la mesele lor. 

Struan îi aruncă o privire lui Aristotle şi se întrebă cum de 
reuşise el să-l convingă pe Vargas pentru a-i îngădui Manoelitei 
să-i fie parteneră de masă. Dumnezeule mare, îi trecu lui prin 
minte, nu cumva tocmai Manoelita e cea care-i pozează pentru 
tabloul acela? 

— Cancanul, începu Longstaff să vorbească, p'onoarea mea, 
un joc drăcesc, periculos, Tai-Pan. 

— Excelenţă, nu atunci când e vorba de atâţia oameni 


moderni. Se pare că toată lumea s-a distrat cu dansul acesta 
foarte tare. 

— Dar dacă domnişoara Tillman nu ar fi avut iniţiativa, 
interveni Sergheiev, mă îndoiesc că cineva dintre noi ar fi avut 
atâta curaj. : 

— Ce altceva putea face un biet trup, Înălţimea voastră? 
replică Shevaun. În joc era onoarea! Se întoarse spre Struan. 
Tai-Pan, ai pus la cale o treabă foarte obraznică. 

— Da, răspunse el. Dacă mă iertați o clipă, am să mă duc să 
văd dacă şi ceilalţi invitaţi ai mei se bucură de toată atenţia. 

Porni printre mese, salutând pe toată lumea. Când ajunse la 
masa lui Culum, se lăsă tăcere şi Culum ridică privirea. 

— Totu-i în regulă, Culum? 

— Da, mulţumesc. 

Culum se arătă de o perfectă politeţe, lipsită de orice 
căldură. Gorth, care stătea în faţa lui Tess, la masa lui Culum 
râse neauzit. Struan se îndepărtă. 


După ce se încheie masa, doamnele se retraseră în cortul cel 
mare ce fusese ridicat special pentru ele alături de celălalt. 
Bărbaţii se strânseră în jurul meselor, îşi aprinseră trabucurile 
şi gustară vinul de Porto, bucuroşi că sunt numai ei singuri, cel 
puţin o vreme. Se tolăniră confortabil şi discutară preţul în 
creştere al mirodeniilor şi al spaţiilor de transport. Toată lumea 
hotări că Shevaun era cea care avea să câştige, dar Aristotle nu 
părea convins de asta. 

— Dacă nu-i acorzi ei premiul, o să te ucidă, îi spuse Robb. 

— Ah, Robb, micuţule nevinovat! îi replică Aristotle. Toţi aţi 
rămas vrăjiţi de ţâţele ei... e drept, sunt impresionante... dar 
întrecerea asta e pentru cea mai bine îmbrăcată, nu pentru cea 
mai bine... dezbrăcată! 

— Dar are o rochie minunată. Cea mai minunată, sigur! 

— Sărmane, încă nu ai reuşit să ai priceperea ochiului unui 
pictor - sau răspunderea unei alegeri istorice. 

Sorţii lui Shevaun câştigară şi alţi aderenţi. Mary era şi ea 
favorită. Manoelita îşi dobândi şi ea partizanii ei. 

— Tu pe cine susţii, Culum? îl întrebă Horatio. 

— Pe domnişoara Sinclair, bineînţeles, îi răspunse Culum 
plin de tact, deşi în ceea ce-l privea nu exista decât o singură 
fiinţă demnă de a fi omagiată. 


— Eşti foarte drăguţ, îi răspunse Horatio, şi se întoarse când 
îl auzi pe Mauss strigându-l. Scuză-mă o clipă. 

Culum se aşeză la o masă, bucuros să rămână singur cu 
gândurile lui. Tess Brock. Ce nume minunat! Şi ce frumoasă e! 
Ce femeie atrăgătoare! Îl văzu pe Gorth îndreptându-se spre el. 

— Struan, pot să-ţi şoptesc o vorbuliţă la ureche? 

— Bineînţeles. Nu vrei să stai jos? încercă Culum să-şi 
ascundă stânjeneala. 

— Mulţam frumos. 

Gorth se aşeză. Işi puse mâinile imense pe tăblia mesei. 

— Mai bine s-o iau de-a dreptul. Io doar aşa ştiu. E vorba de 
tac-tu şi de tata. Is duşmani, asta-i, ce să-i faci, n-ai ce-i face. 
Noi, tu şi cu mine, n-avem ce ne amesteca. Da' numai fincă ei îs 
duşmani, nu-i musai să fim şi noi. Cel puţin pe mine aşa mă 
bate gându'. China-i îndestul de mare şi pen’ tine şi pen’ mine. 
Ne încape p-amândoi. Cel puţin aşa mă bate pe mine gându'. 
Mi s-a făcut o greață de moarte cân’ îi văd cât de prosteşte se 
poartă unv’ cu altu’. Ca şi atunci când cu gorganu'. Amândoi ar 
fi fost în stare să-şi primejduiască şi casă şi tot numai să-şi 
cinstească ei obazu'... De nu suntem cu băgare de seamă, o să 
ajungem să ne târască şi pe noi în cearta lor şi să fim duşmani, 
noi ăştia doi, deşi n-avem nimic de împărţit. Ce gândeşte tac-tu, 
ce are-n minte taică-mio e treaba lor. Noi doi s-o luăm cinstit de 
la capăt. Fără ascunzişuri. Poa' ajungem şi prietenari, cine ştie! 
Da’ pe mine mă bate gându' că n-ar fi creştineşte ca noi doi să 
ne duşmănim din cauza alor taică-mio şi tac-tu. Ce zici? 

— De acord, îi replică Culum, uluit de această ofertă de 
prietenie. 

— lo nu zic că taică-mio nu are dreptate şi are tac-tu. Zic 
doar că noi, ca doi bărbaţi ce suntem, să ne ducem viaţa aşa 
cum socotim noi, cât mai bine! şi faţa brutală a lui Gorth se 
încreţi într-un zâmbet. Flăcăule, pari cam descumpănit de-a 
binelea! 

— lartă-mă. Ştii... mi-ar plăcea să fim prieteni. Dar nu m-am 
aşteptat niciodată ca tu... ca tu să fii atât de descuiat la minte. 

— Ei, vezi! Asta-i şi părerea mea, pe Dumnezeu de nu. Noi n- 
am schimbat nici măcar două vorbe în toată viaţa noastră, da' 
mi se părea mie că trebuie să te urăsc până-n măduva oaselor. 
Caraghios, nu? 

— Aşa-i. 


— N-o să fie chiar aşa de uşor ceea ce probăluim noi acum. 
Şi ţine minte că noi am avut parte de cu totul altă viaţă, tu şi io. 
Io mi-am făcut şcoala pe o navă. La zece ani eram marinar. Aşa 
că să nu iei în seamă purtările mele şi cum vorbesc. Da' chiar şi 
aşa io ştiu mai multe despre tainele comerţului cu China decât 
mulţi alţii şi îs şi cel mai bun marinar în apele astea. Poa'-n 
afară de taică-mio şi ticălosul ăla de Orlov. 

— Orlov e chiar atât de bun? 

— Da. Amărâtul ăla a avut un rechin drept părinte şi a fost 
alăptat de o vrăjitoare a mării! Gorth luă puţină sare vărsată pe 
masă şi o aruncă peste umăr plătind tribut superstiţiei. 
Amărâtul ăla îmi dă fiori. 

— Şi mie, fu de acord Culum. 

Gorth rămase o clipă tăcut apoi spuse: 

— S-ar putea ca tac-tu şi taică-mio să nu se prea bucure că 
suntem prieteni. 

— Da, aşa cred şi eu. 

— Struan, io ţ-o spun verde. Mie Tess mi-a şoptit în seara 
asta că ar cam fi vremea să stăm şi noi de vorbă între patru 
ochi. Aşa că nu mie mi-a venit ideea prima dată. Să vorbim 
între patru ochi. Da-mi pare bine că am făcut-o. Ei ce zici? Hai 
să încercăm şi asta, ei? Uite, bate laba! 

Culum strânse bucuros mâna întinsă. 


Glessing bătea ringul într-o parte şi-n alta, nervos, bând 
brandy şi aşteptând nerăbdător momentul. Era tocmai pe 
punctul de a interveni în discuţia dintre Horatio şi Culum când 
Mauss îl chemă. Şi de ce eşti mă rog, atât de nervos? se întrebă 
el singur. Nu sunt. Doar nerăbdător să discutăm odată lucrurile 
şi să terminăm. Pe Zeus, Mary e năucitoare. Absolut 
năucitoare. 

— Iartă-mă, domnule căpitan Glessing, îi spuse maiorul 
Turnbull fără niciun fel de altă introducere, îndreptându-se 
spre el. 

Maiorul era un bărbat îngrijit, chiar meticulos în privinţa 
asta, cu ochi cenuşii, care-şi luase foarte în serios numirea de 
magistrat principal al Hong Kong-ului. 

— Frumoasă petrecere, da? 

— Da. 

— Cred că acum e momentul, dacă mai socoteşti nimerit. 


Excelenţa sa e singur. Ar fi bine să-l prindem acum că avem 
prilejul. 

— În regulă. 

Glessing îşi aranjă mecanic centura sabiei şi-l urmă pe 
Turnbull printre mese până reuşiră să-l intercepteze pe 
Longstaff. 

— Ne puteţi acorda un moment, Excelenţă? îi spuse 
Turnbull. 

— Bineînţeles. 

— Îmi pare rău că sunt nevoit să aduc în discuţie probleme 
oficiale la o astfel de petrecere, dar a intervenit ceva important. 
Una dintre fregatele noastre aflate în patrulare a prins o bandă 
de pirați ticăloşi. 

— Excelent. E vorba de un caz limpede, prinşi asupra 
faptului? 

— Da, Excelenţa voastră. Nava de război i-a prins pe ticăloşi 
în partea de sud, în largul satului Aberdeen. Tocmai jefuiau o 
joncă. Omorâseră tot echipajul. 

— Porci blestemaţi! exclamă Longstaff. l-aţi judecat? 

— Tocmai aici e problema, replică Turnbull. Căpitanul 
Glessing socoteşte că ar trebui trimişi în faţa unui tribunal al 
amiralităţii, eu socot că e vorba de un proces civil. Dar 
autoritatea de care dispun se întinde doar asupra încălcărilor 
mărunte ale legii, cu siguranţă nu-mi îngăduie să mă pronunţ 
asupra crimelor capitale de niciun fel. Acest caz însă trebuie să 
fie adus în faţa unui judecător în toată legea, a unui juriu, ţine 
de competenţa unei curţi cu jurati. 

— Adevărat, dar până când nu devenim colonie cu adevărat, 
nu putem avea un judecător. Şi asta o să mai dureze luni de 
zile. Şi nu putem ţine închis pe niciun acuzat, indiferent de ce 
încălcare este vorba, fără să-i dăm şansa de a fi judecat repede 
şi drept, fiindcă această detenţie e ilegală. Longstaff rămase o 
clipă pe gânduri. Eu zic că e vorba de o cauză civilă. Dacă juriul 
îi condamnă, trimite-mi hârtiile, am să le semnez, confirmând 
sentinţa. Spânzurătoarea ar trebui ridicată în afara puşcăriei. 

— Excelenţă, nu pot face una ca asta. N-ar fi legal. Legea e 
foarte clară în privinţa asta: numai un judecător adevărat poate 
judeca astfel de cazuri... 

— Dar nici nu putem ţine nişte oameni acuzaţi de crimă 
închişi la infinit fără să-i judecăm cinstit şi legal. Ce propunere 


ai? 

— Sir, nu ştiu! 

— Afurisit de  plicticoasă treabă, spuse Longstaff. Ai 
dreptate, bineînţeles. 

— Poate că ar fi mai bine să-i predăm autorităţilor chineze să 
se descurce ele cu ei, sugeră Glessing, nerăbdător să vadă 
problema asta rezolvată ca să poată discuta cu Horatio. 

— Nu sunt deloc de acord cu una ca asta, interveni Turnbull 
tăios. Actul a fost comis în apele englezeşti. 

— Sunt cu totul de acord, spuse Longstaff. Deocamdată ţine-i 
pe toţi cei acuzaţi, şi eu am să trimit o depeşă urgentă la 
Foreign Office şi am să cer indicaţii. 

— Da, Excelenţa voastră! Turnbull făcu o pauză. Dar aş vrea 
să obţin fonduri pentru a mări închisoarea. Am acolo zeci de 
cazuri de tâlhărie cu violenţă, şi una chiar de spargere folosind 
mână armată. 

— Foarte bine, îi replică Longstaff plictisit. Să abordăm 
problema asta mâine. 

— Excelenţa voastră, poate îmi acordaţi şi mie audienţă 
mâine, spuse Glessing. Am nevoie de bani pentru a angaja 
piloţi, apoi ar trebui să stabilim taxele portuare, cele de cheiaj. 
Şi mai am nevoie să mi se dea autoritatea de a rechiziţiona 
nave rapide pentru urmărirea piraţilor. Circulă tot mai multe 
zvonuri că diavolul acela de Wu Fang Choi şi-a strâns flota la 
nord. De asemenea trebuie să mi se acorde autoritatea de a 
extinde jurisdicţia noastră asupra tuturor apelor Hong Kong- 
ului. E urgent nevoie să stabilim taxele vamale de plecare şi 
celelalte probleme aferente. 

— Foarte bine, domnule căpitan, făcu Longstaff. La prânz! şi 
către Turnbull: La ora nouă? 

— Mulţumesc, Excelenţă. 

Spre disperarea lui Glessing, Longstaff se întoarse şi se 
îndreptă spre Horatio. Dumnezeule, se gândi el, în noaptea asta 
nu mai ajung să-l prind singur. 


Struan privi spre navele aflate la ancoră şi apoi cercetă 
cerul. Vreme bună, îşi spuse el. 

— Domnule Struan, minunat port, spuse Sergheiev amabil, 
apropiindu-se. 

— Da. E foarte bine că în cele din urmă putem spune că 


avem aici propriile noastre ape! Struan era în gardă, dar 
purtările sale păreau cât se poate de degajate. Hong Kong-ul va 
fi o perfectă perlă în coroana reginei. 

— Haideţi să ne mişcăm câţiva paşi, bine? 

Struan îşi potrivi mersul cu cel al arhiducelui, care pornise 
cu paşi mari spre linia surfului. 

— Din câte am înţeles eu, stăpâniţi insula asta doar de ceva 
mai mult de două luni! şi arhiducele făcu semn cu mâna spre 
construcţiile începute pretutindeni în Happy Valley. Dar de- 
acum aţi şi încropit un oraş. Sunt uimitoare energia şi hărnicia 
dumneavoastră. 

— Înălţimea voastră, dacă tot trebuie făcut ceva, nu are 
niciun rost să mai stăm să aşteptăm, nu-i aşa? 

— Da. Mi se pare totuşi curios că acum, când China este atât 
de slăbită, vă mulţumiţi doar cu o insulă pustie. Trebuie să 
existe o mulţime de alte trofee mai importante ce meritau 
râvnite. 

— N-am venit în China pentru a dobândi trofee de război. Ci 
doar o mică bază unde să ne carenăm navele şi să le reparăm. 
Şi n-aş spune că o naţiune de trei sute de milioane e o naţiune 
slăbită. 

— Atunci presupun că nu aţi încheiat războiul fiindcă 
aşteptaţi importante întăriri. Armate întregi, nu câteva mii de 
soldaţi. Flote, nu treizeci sau mai ştiu eu câte nave. 

— Excelenţa sa cunoaşte mai bine decât mine aceste 
probleme. Dar aş zice că orice putere care se confruntă cu 
China va avea dinainte un război îndelungat. Dacă nu dispune 
de planurile necesare, de oamenii necesari! Struan făcu un 
semn cu mâna spre continent. Ţara e nesfârşită! 

— Şi Rusia e nesfârşită, spuse Sergheiev. Dar numai 
simbolic. Pentru că de fapt chiar şi Rusia e prinsă între 
frontiere. De Arctica şi de Munţii Himalaia. De Baltica şi 
Oceanul Pacific. 

— Aţi ocupat teritorii în nord? 

Struan încercă să-şi stăpânească uluirea, să nu i se simtă în 
glas. Pentru numele lui Dumnezeu, de unde? La nord de 
Manciuria? Manciuria chiar? Sau China? China mea? 

— Mama Rusia se întinde de la o mare la alta. Pentru 
Dumnezeu, Tai-Pan, făcu Sergheiev cu simplitate. Ar trebui să 
vezi pământul maicii Rusia pentru ca să pricepi ce vreau să 


spun. E un pământ negru, bogat, plin de viaţă. Şi cu toate astea 
am lăsat pustii un milion cinci sute de mii de mile pentru a-l 
încape pe Bonaparte şi a lui Grand Armee. Dumneata eşti om al 
mării. Eu sunt om al pământului. Eu îţi las dumitale marea, Tai- 
Pan! Un nor păru să voaleze privirile lui Sergheiev. În după- 
amiaza asta am avut parte de un meci mare. Şi de o miză 
interesantă. Cât se poate de interesantă. 

Liniile de pe chipul lui Struan se adânciră şi mai mult când 
zâmbi: 

— Păcat că s-a terminat la egalitate. De-acum n-o să aflăm 
niciodată, nu-i aşa, Înălţimea voastră, cine-i cel mai bun. 

— Îmi place de dumneata, domnule Struan. Mi-ar plăcea să 
fim prieteni. Ne-am putea face reciproc servicii foarte mari. 

— Aş fi onorat să vă pot fi de ajutor în orice fel. 

Sergheiev râse, arătându-şi dinţii de un alb ca briliantele. 

— E timp berechet. Unul din avantajele pe care le are Asia 
asupra Europei e felul în care apreciază timpul. Familia mea 
provine din Karaganda. De partea astalaltă a Uralilor, aşa că 
probabil în parte sunt şi eu asiatic. Suntem cazahi. Unii ne spun 
cazaci. 

— Nu înţeleg. Chestia cu Uralii. 

— Un lanţ de munţi care porneşte de la Oceanul Arctic până 
la Marea Caspică. Împarte Rusia în est şi vest. 

— Cunosc atât de puţine despre Rusia... sau chiar Europa, 
dacă e să vorbim. 

— Ar trebui să vii în Rusia. Dăruieşte-mi şase luni din timpul 
dumitale şi îngăduie-mi să-ţi fiu eu gazdă. Ar putea fi o 
experienţă profitabilă. Sunt atâtea de văzut: oraşe, mări, iarbă! 
O piaţă imensă pentru ceai şi mătăsuri, pentru tot felul de 
articole. Începu să clipească din ochi. Şi femeile sunt cele mai 
frumoase acolo. 

— Săptămâna asta sunt cam ocupat. Poate cealaltă? 

— Hai să nu glumim, să fim puţin serioşi. Te rog, ţine seama 
de ce-ţi spun. Anul viitor. Celălalt an. Cred că e foarte 
important. Pentru dumneata, pentru ţara dumitale, pentru 
viitor. Rusia şi Anglia nu s-au războit niciodată. Vreme de 
secole întregi am fost aliaţi, şi unii şi ceilalţi avem divergențe 
cu Franţa, inamicul nostru tradiţional. Rusia are imense 
resurse ale solului, milioane de oameni, oameni tari. Vouă vă 
lipseşte pământul, drept urmare aveţi nevoie de un imperiu şi 


noi sprijinim această politică. Voi sunteţi cei care stăpâniţi 
mările, şi sprijinim şi asta. Mai aveţi o uimitoare putere 
industrială şi bogăţia pe care aceasta o aduce. Asta ne bucură 
foarte mult. Aveţi produse şi mijloacele de a le transporta, noi 
avem pieţe de desfacere. Noi în schimb avem produse care v-ar 
prinde bine, materii prime de care aveţi nevoie pentru a hrăni 
incredibilele voastre maşini, pentru a vă hrăni poporul, 
împreună suntem de neînvins. Împreună putem domina Franţa. 
Şi Sfântul Imperiu Roman, Prusia şi necredincioasa Turcie. 
Împreună putem păstra pacea. Pentru a ne dezvolta şi a 
prospera pentru beneficiul tuturor. 

— Da, îi răspunse Struan la fel de serios. Sunt partizanul 
acestei idei. Dar vorbiţi din punct de vedere naţional. Din punct 
de vedere istoric. Şi nu e practic. Nu cred că-i puteţi acuza pe 
francezi pentru ambițiile regilor lor. Cum nu se poate justifica 
transformarea turcilor în creştini cu ajutorul sabiei. Am spus la 
masă ce aveam de spus. La scară mondială, fără o formă de 
control asupra regilor, a reginelor, vom avea întotdeauna 
războaie. Excelenţa sa a spus foarte bine. Regii... orice alt fel 
de conducători absoluţi varsă sângele popoarelor. Ca să fim 
practici, aş zice că nu pot face mare lucru. Eu nu funcţionez la 
nivel naţional... nu deţin o reală putere în parlament, după cum 
bine ştiţi. 

— Dar în ceea ce priveşte problemele Asiei, părerile 
dumitale sunt ascultate cu atenţie. lar eu la Petersburg am 
multă putere. 

Struan trase adânc din trabuc, apoi suflă fumul. 

— Ce doriţi în Asia? 

— Ce doriţi în China? 

— Comerţ, îi răspunse Struan pe loc, dar cu foarte mare 
grijă să nu-şi dezvăluie adevăratele intenţii. 

Afurisit de mare diferenţă, îşi spuse el, între Asia şi China. 

— Aş putea chiar să aranjez ca Nobilei Case să i se acorde 
dreptul exclusiv pentru piaţa întregii Rusii de a importa ceai. 
Iar navele sale la plecare să aibă dreptul exclusiv de a exporta 
blănurile şi grânele din toată Rusia. 

— În schimbul a ce? întrebă Struan uluit şi copleşit de 
enormitatea acestei oferte. 

Un astfel de monopol ar însemna milioane. lar o astfel de 
putere i-ar prinde foarte bine în cercurile politice englezeşti şi 


i-ar mări imens cinstea obrazului. 

— Prietenia dumitale! îi răspunse Sergheiev. 

— Cuvântul acesta ascunde o mulţime de înţelesuri, 
Înălţimea voastră. 

— Are un singur înţeles, domnule Struan. Dar, bineînţeles, 
există o mulţime de feluri în care un prieten îşi poate ajuta un 
prieten. 

— Şi ce ajutor anume doriţi dumneavoastră în schimbul unui 
anume contract comercial cu compania mea? 

Sergheiev râse. 

— Pentru seara asta sunt prea mulţi de anume, domnule 
Struan. Dar merită să ne gândim şi merită să cumpănim. Şi să 
discutăm din nou într-un anume moment, da? Işi aruncă 
privirile spre port, pe deasupra navelor, către continent. Ar 
trebui să vii în Rusia, repetă el. 

— Excelenţă, şi când doriţi să fie tradus textul? întrebă 
Horatio, ridicându-şi privirile de pe hârtia pe care i-o înmânase 
Longstaff. _ 

— Când doreşti, dragul meu. În următoarele câteva zile, ei? 
Dar rânduieşte caracterele chinezeşti chiar în dreptul celor 
englezeşti, ei? 

— Da, sir. Trebuie expediată către cineva anume? 

— Nu. Mi-o dai mie tradusă. A, bineînţeles, e o chestiune 
particulară. 

Longstaff se îndepărtă încântat de felul în care progresa 
planul lui. În scrisoare se spunea: „Excelenţa sa căpitanul 
superintendent al comerţului doreşte să cumpere cincizeci de 
livre de sămânță de dud, sau o mie de puieti, ce urmează să fie 
livraţi cât mai curând posibil”. Când Horatio îi va restitui 
scrisoarea tradusă, lui nu-i va rămâne nimic altceva de făcut 
decât să înlocuiască semnul pentru „dud” cu cel de „ceai”. Cu 
atâta lucru se descurca şi singur. Caracterul chinezesc pentru 
„ceai” era scris pe toate cutiile în care acesta se exporta. Apoi 
avea să aştepte până când se va hotări în cine să aibă suficientă 
încredere pentru a-i expedia scrisoarea. 

Rămânând singur, Horatio citi din nou scrisoarea. Ei, la ce 
naiba îi trebuie dud lui Longstaff? În sudul Franţei există zeci 
de mii de duzi şi viermi de mătase şi ar fi fost uşor să obţină 
seminţele de acolo. Dar din China nu va fi simplu de obţinut. 
Vrea Longstaff să planteze o mică pădure de dud aici. Dar de ce 


cincizeci de livre? E o cantitate enormă de seminţe, iar el nu e 
grădinar. Şi de ce să-mi mai şi spună cu înţeles: „Bineînţeles că 
e o chestiune particulară”? 

— Horatio? 

— Salut, George! Ce faci? 

— Mulţumesc, bine. 

Horatio băgă de seamă că Glessing transpira din abundență 
şi părea stânjenit. 

— Ce s-a întâmplat? 

— Nimic... da' ştii... vine o clipă în viaţa oricărui bărbat... 
când ar trebui... ştii bine, întâlneşti pe cineva care... ei, le cam 
încurc. E vorba de Mary. Vreau să mă căsătoresc cu ea şi 
doresc binecuvântarea ta. 

Cu un efort, Horatio reuşi să-şi ţină firea şi-i spuse ce se 
hotărâse dinainte să-i spună. Văzuse şi el cât se poate de bine 
atenţiile cu care Glessing o înconjurase pe Mary în seara aceea, 
şi-şi amintise ce mutră avusese în acea primă zi. Şi-l urâse pe 
Glessing pentru că îndrăznise să-i complice viaţa lui şi a lui 
Mary, pentru că avusese obrăznicia să se gândească măcar că 
Mary l-ar fi putut lua în serios chiar şi pentru o secundă. 

— Sunt cât se poate de onorat, George. Şi Mary. Dar ea... ei, 
nu cred că ea e pregătită pentru măritiş deocamdată. 

— Ba este. Şi de-acum am perspective frumoase aici, iar 
bunicul o să-mi lase moştenire moşia. Voi fi destul de bogat, iar 
perspectivele mele în armată sunt al naibii de frumoase şi am... 

— George, nu te înfierbânta. Trebuie să cântărim cu foarte 
mare grijă propunerea asta. Cu Mary ai discutat? 

— Dumnezeule mare, nu. Am vrut întâi să aflu părerile tale, 
bineînţeles. 

— Ei, atunci, de ce nu laşi lucrurile în seama mea? Nu m-am 
gândit că ai intenţii atât de serioase. Mi-e teamă că trebuie să 
ai răbdare cu mine... totdeauna am socotit că Mary e mai mică 
decât e de fapt. Bineînţeles, ea încă nu a ajuns la majorat, 
adăugă el ca în trecere. 

— Atunci aşa, în general, eşti de acord? 

— A, da... dar nu mi-a trecut niciodată prin minte că... ei 
bine, când îi va veni vremea, şi va ajunge la vârsta potrivită, 
sunt sigur că va fi onorată să-i mărturiseşti sentimentele. 

— Crezi că ar trebui să aştept până când împlineşte douăzeci 
şi unu de ani? 


— Ei, eu nu mă gândesc decât la binele ei. Altă soră nu am, 
şi suntem foarte apropiaţi. De când a murit tata, eu am crescut- 
0. 

— Da, spuse Glessing, simțind cum se dezumflă. Şi ai făcut o 
treabă minunată, fir-ar să fie. Al naibii de frumos din partea ta 
să mă iei în seamă. Mary e atât de... cred că e minunată. 

— Dar totuşi e mai bine să ai răbdare. Căsătoria e un pas 
atât de important. Mai ales pentru o fiinţă ca Mary. 

— Da. Ai perfectă dreptate. Ei, atunci hai să bem şi noi un 
pahar pentru viitor. Ce zici? Eu nu mă grăbesc să... dar aş vrea 
totuşi un răspuns. Trebuie făcute atâtea planuri, nu-i aşa? 

— Bineînţeles. Hai să bem pentru viitor. 


— Dracu' să le ia de treburi! izbucni Brock când se apropie 
Gorth de el. Struan a pus mâna pe tot spaţiul de încărcare în 
afară de cel existent în flota noastră, fir-ar să fie. Cum dracu’ 
au făcut? În dimineaţa asta? Nu se leagă! 

— Ca şi cum ar fi ştiut dinainte şi ar fi avut ştire... dar una ca 
asta e imposibil. 

— Ei, Dumnezeule, acu' nu mai contează, spuse Brock 
mulţumit de sine, ştiind bine că una dintre navele sale gonea 
spre Manila, dar fără să aibă habar că nava lui Struan era cu 
ceasuri bune înaintea ei. Straşnic dans, nu-i aşa? 

— Lui Culum i-a cam căzut Tess cu tronc, tată. 

— Mda, am băgat şi io de seamă. Ar cam fi vremea să se 
ducă acasă fata. 

— Nu înain' de-a se da premiul! Ochii lui Gorth scoaseră 
scântei când se uită la taică-său. O căsătorie între ei ar fi taman 
bine pen’ noi. 

— Pe bunul Dumnezeu, niciodată! spuse Brock încordat, 
înroşindu-se la faţă. 

— Io zic că da! Pe Dumnezeu! Am auzit io nişte zvonuri... de 
la unu' din funcţionarii noştri portughezi, care l-a prins de la 
unu din cei ai lui Struan: Tai-Panul se întoarce în ţară în juma’ 
de an. 

— Cum? 

— Pleacă de tot! 

— Nu cred! 

— Cân' o pleca diavolul ăla, cin' o să fie Tai-Pan? Robb! 
Gorth trânti un scuipat. Pe Robb îl halim noi. Înain' de licitaţia 


aia ziceam că-l putem hali şi pe Culum ca pe carnea de porc 
pusă la sare. Acu’ nu mai îs aşa de convins. Da’ dacă Tess îi 
ajunge nevastă... atunci se face Brock-Struan şi Compania. 
După Robb, Culum urmează să fie Tai-Pan. 

— Dirk nu pleacă el niciodată. Nici în ruptul capului. Te-ai 

ticnit la cap. Şi numa pen’ că Culum a ţopăit cu ea, asta nu- 
nseamnă că... 
_ — Tată, ia munceşte-ţi tu capu’ oleacă, îl întrerupse Gorth. 
Într-o bună zi Struan tot pleacă. Ştie toată lumea că vrea s- 
ajungă în parlament. Ca şi tine, şi el vrea să se retragă. 
Cândva. 

— Mai curge apă multă până atunci, la naiba. 

— Da. Dar într-o bună zi tot o să te dai deoparte, nu? Atunci 
io mi-s Tai-Pan. Glasul lui Gorth nu suna aspru, ci calm şi 
hotărât. Io am să fiu Tai-Pan al Nobilei Case, la naiba, şi nu al 
celei de-a doua case. Şi chestia cu Culum şi Tess se potriveşte 
de minune. 

— Dirk nu pleacă el de aici niciodată, spuse Brock, simțind 
că-l urăşte pe Gorth pentru că lăsa să se înţeleagă că acolo 
unde el dăduse greş, Gorth va reuşi. 

— Tată, ne tot gândim noi de atâta vreme la noi. Şi la firma 
noastră. Şi cum am trudit noi zi şi noapte să-l doborâm. Şi cum 
o să fie mai departe. Chestia cu Culum şi Tess e perfectă, 
adăugă Gorth inflexibil. 

Brock simţi cum se zburleşte la provocarea asta. Ştia că va 
veni vremea când va trebui să lase hăţurile din mână. Dar nu 
aşa de curând, la naiba. Pentru că de n-ar mai avea grijile 
firmei şi n-ar mai fi Tai-Pan al companiei, Brock s-ar ofili şi ar 
muri. 

— Şi aşa crezi tu că o să fie firma Brock-Struan? De ce nu 
Struan-Brock şi Tai-Pan o să fie el şi tu să rămâi pe dinafară? 

— Nu-ţi face tu griji, tată. Cu tine şi cu diavolul ăla de Struan 
o să fie cum a fost cu meciul de azi. Amândoi sunteţi pe 
măsură. La fel de tari, la fel de vicleni. Dar eu şi Culum? O să 
fie cu totul altceva. 

— O să mă mai gândesc io la ce-ai zis. Şi am să văd ce 
hotărăsc. 

— Bun înţeles, tată. Tu o să fii Tai-Pan. Dacă joss-ul e de 
partea ta, atunci ajungi Tai-Pan al Nobilei Case înaintea mea. 

Gorth zâmbi şi se îndreptă spre Culum şi Horatio. 


Brock mai slăbi bandajul de la ochi, şi-l urmări pe fiul lui cu 
privirea - atât de înalt, energic, puternic şi tânăr. Apoi se uită 
la Culum. După care privi în jur în căutarea lui Struan. Îl văzu 
pe Tai-Pan stând singur pe țărm, privind departe spre port. 
Dragostea lui Brock faţă de Tess, dorinţa lui de a o vedea 
fericită stăteau în cumpănă cu adevărurile pe care i le spusese 
Gorth. Şi ştia la fel de bine că Gorth îl va mânca pe Culum cu 
fulgi cu tot, dacă se stârnea conflict între ei doi, şi că... la 
vremea cuvenită Gorth va şti să găsească sămânţa acestui 
conflict. Şi-ar fi bine una ca asta, să-l las să-l pape pe bărbatul 
pe care poate că Tess îl iubeşte? 

Şi se întrebă ce ar face într-adevăr el dacă dragostea asta va 
încolţi... ce-ar face Struan. Ar mai potoli râca dintre noi, îşi 
spuse el. Şi nu-i chiar aşa de rău, ei? Mda. Dar ştii bine că 
bătrânul Dirk nu va părăsi el niciodată Chitaiul... nici tu... aşa 
că trebuie să se ajungă la înţelegere între tine şi el. 

Simţi cum i se învârtoşează inima, îl înjură pe Gorth pentru 
că-l făcuse să se simtă bătrân. Ştiind că, chiar şi aşa el trebuia 
să ajungă Tai-Pan. Dacă Struan rămânea în viaţă competiţia 
dintre Gorth şi Culum nu va mai fi competiţie. 

Când doamnele reveniră înăuntru, se începu dansul din nou, 
dar cancanul nu se mai repetă. Struan dansă întâi cu Mary, iar 
ea se bucură foarte mult: puterea pe care o iradia el o linişti şi 
parcă o curăţă şi-i dădu curaj. 

Apoi o alese pe Shevaun. Ea se băgă în el destul de mult 
pentru a-l stârni, dar nu atât de mult încât să devină nedelicată. 
El simţi cum căldura şi parfumul ei îl înconjoară din toate 
părţile. Doar în trecere remarcă faptul că Mary pleca din sala 
de dans condusă de Horatio, iar când se răsuci dansând din nou 
îi văzu că se îndreptau grăbiţi spre ţărmul mării. Apoi auzi 
clopotul navei: unsprezece jumătate. Trebuia să se ducă la 
May-may. Când dansul se termină, el o conduse pe Shevaun din 
nou la masă. 

— Shevaun, vrei să mă scuzi câteva minute? 

— Bineînţeles, Dirk. Grăbeşte-te. 

— Aşa am să fac. 


— Frumoasă noapte, spuse Mary stânjenită. 
— Da! Horatio o ţinea uşor de braţ. Vreau să-ţi spun ceva 
care o să te amuze. George m-a tras mai înainte deoparte şi mi- 


a cerut în mod oficial mâna ta. 

— Eşti mirat că cineva ar putea dori să se căsătorească cu 
mine? îl întrebă ea cu răceală. 

— Mary, bineînţeles că nu. Dar e caraghios ca omul ăsta să 
se gândească măcar că ai putea să-l iei în seamă când el e doar 
un dos umflat. 

Mary se uită ţintă mai întâi la evantaiul ei, apoi privi ţintă în 
noapte, tulburată. 

— Am zis doar că socoteam că el... 

— Ştiu ce i-ai zis, Horatio! i-o reteză ea tăios. Ştiu că ai fost 
amabil, extrem de amabil, şi l-ai dezarmat amintindu-i că nu e 
„momentul”, şi cu „draga mea surioară”. Cred că am să mă 
căsătoresc cu George. 

— Nu poţi face una ca asta! Nu se poate să-ţi placă de 
plicticosul ăsta într-atât încât să te gândeşti la propunerea lui 
nici măcar o clipă. 

— Cred că am să mă căsătoresc cu George. La Crăciun. Dacă 
va mai fi Crăciun vreodată. 

— Ce vrei să spui cu asta, dacă va mai fi Crăciun vreodată? 

— Nimic, Horatio. Îmi place de el destul de mult ca să mă 
căsătoresc cu el şi... cred că a venit vremea să plec. 

— Nu pot să cred. 

— Nici mie nu-mi vine să cred! Vocea îi tremură. Dar dacă 
George vrea să se căsătorească cu mine... am hotărât că 
George ar fi o bună partidă. 

— Dar, Mary, am nevoie de tine să fii alături de mine. Te 
iubesc şi tu doar ştii... 

Brusc, ochii ei aruncară scântei şi toată amărăciunea şi 
suferinţa reţinute atâta vreme o sugrumară parcă. 

— Să nu-mi vorbeşti tu mie de dragoste. 

Horatio se făcu alb ca varul şi buzele începură să-i tremure. 

— M-am rugat de un milion de ori de Dumnezeu să ne ierte. 

— E puţin cam târziu să te rogi acum de Dumnezeu, nu-i 
aşa? 

Totul se întâmplase după ce-au încasat o bătaie cu biciul, pe 
când el era un copil, iar ea şi mai mică. S-au târât şi s-au băgat 
în pat amândoi, strângându-se în braţe ca să le mai treacă 
spaima şi durerea. Ea se simţi mai mângâiată de căldura 
trupurilor lor, simţi un fel de altfel de suferinţă care o făcu să 
uite de bătaia primită. Erau alte vremuri, vremuri fericite, ea 


era încă prea mică ca să înţeleagă ce se întâmpla, dar nu şi 
Horatio. Apoi el a plecat la şcoală în Anglia. Când s-a întors n- 
au mai pomenit niciunul nici celălalt de ce se întâmplase. 
Fiindcă acum ştiau amândoi ce însemna asta. 

— Jur pe Dumnezeu că m-am rugat să fim iertaţi? 

— Mă bucur, bunul meu frate. Dar Dumnezeu nu există, îi 
replică ea, cu voce calmă, plină de cruzime. Eu te-am iertat. 
Dar cu atât n-am să mai reuşesc să devin virgină, nu crezi? 

— Mary, te rog, te implor, pentru numele lui Dumnezeu... 

— Te-am iertat pentru toate, bunul meu frate. Numai pentru 
împuţita ta ipocrizie nu. Nu am păcătuit împreună. Tu ai 
păcătuit! Aşa că roagă-te doar pentru bietul tău suflet, nu 
pentru al meu. 

— Mă rog pentru sufletul tău mai mult decât pentru al meu. 
Am păcătuit amândoi. Dar Dumnezeu o să ierte. Mary, o să 
ierte. 

— Anul ăsta, dacă am parte de puţin Joss bun, mă căsătoresc 
cu George, şi am să te dau şi pe tine uitării şi am să dau uitării 
şi Asia asta. 

— Nu eşti la vârsta majoratului. Aşa că nu poţi pleca. Eu 
sunt tutorele tău legal. Şi eu nu pot să te las să pleci. Cu 
vremea ai să-ţi dai seama că atitudinea mea e înţeleaptă. E cel 
mai bine pentru tine. Şi-ţi interzic să pleci. Nemernicul ăla nu e 
pentru tine, mă auzi? Aşa că nu pleci nicăieri. 

— Când am să mă hotărăsc să mă căsătoresc cu Glessing, îşi 
scoase ea ghearele, ai face bine să-ţi dai cât mai iute aprobarea 
ta de curvar învederat, fiindcă altfel am să spun tuturor... ba 
nu, mai întâi îi spun Tai-Panului şi o să pornească după tine cu 
biciul. Eu nu mai am nimic de pierdut... nimic. Şi n-o să te mai 
ajute atunci toate afurisitele tale de rugăciuni adresate 
Dumnezeului tău care nu există şi inexistentului Isus al tatei. 
Pentru că nu există niciun Dumnezeu, n-a fost niciodată şi nici 
nu va fi vreodată, iar Cristos a fost doar un om... un sfânt, dar 
totuşi om! 

— Nu eşti Mary pe care o cunosc eu, îngăimă el cu voce 
dogită... eşti un diavol. Dumnezeu există. Şi noi avem nişte 
suflete. Eşti o eretică. Un diavol. Tu, tu ai fost de vină, nu eu! 
Doamne Dumnezeule, miluieşte-ne pre noi... 

Mary îl plesni peste faţă. 

— Încetează, bunul meu frate. Mi-e greață de rugăciunile 


tale inutile. Mă auzi? Ani de zile m-ai făcut să mă înfior de silă. 
Fiindcă citeam după pofta din privirile tale că voiai să te culci 
iar cu mine. Deşi ştiai ce înseamnă incestul, ştiai încă înainte 
de a-l face! Izbucni într-un hohot de râs înspăimântător. Eşti 
mai rău decât tata. El era nebun întru credinţă, dar tu... tu te 
prefaci numai că eşti credincios. Sper ca Dumnezeul tău să 
existe totuşi, pentru că atunci ai să arzi veşnic în flăcările 
iadului. Bine că o să scăpăm de tine. 


Capitolul douăzeci şi trei 

— Heya, stapin! îl întâmpină Lim Din, deschizând poarta 
bucuros nevoie mare. 

— Heya, Lim Din, îi răspunse Struan, verificând barometrul. 

Vreme frumoasă, 29.8 inci. Minunat. Porni pe coridor, dar 
Lim Din i se aşeză în cale şi-i făcu semne, plin de importanţă, 
spre sufragerie. 

— Stapina spune acolo poate. Poate? 

Struan mârâi: 

— Poate! 

Lim Din îi servi paharul de brandy gata pregătit, îi făcu o 
plecăciune dinaintea fotoliului adânc din piele şi plecă în grabă. 
Struan îşi săltă picioarele pe canapea. Fotoliul emana un iz 
iute, de lucru vechi, odihnitor, şi se amesteca plăcut cu 
parfumul lui Shevaun ce părea să-l împresoare încă. Ceasul de 
pe  şemineu arăta douăsprezece fără douăzeci. Auzi 
deschizându-se o uşă şi un foşnet de mătăsuri care se apropia. 
Aşteptând-o pe May-may să se arate în cadrul uşii, Struan o 
compară din nou cu Shevaun. Toată seara făcuse acelaşi lucru, 
le comparase, încercând să le cântărească cu calm pe 
amândouă. Shevaun era o jucărie frumoasă, plină de energie, 
bineînţeles, de vitalitate. O femeie pe care ar fi fost plăcut s-o 
domesticească, mda. Dar ca nevastă, Shevaun ar fi fost o gazdă 
minunată, sigură de ea, inteligentă, care i-ar fi deschis multe 
uşi. Ar fi riscat foarte mult în Anglia cu May-may... ca nevastă. 
Ca iubită, deloc. Mda, îşi spuse el, chiar şi aşa tot am să mă 
căsătoresc cu ea. Având în spate puterea Nobilei Case, un 
acord exclusiv de comerţ cu Rusia în buzunar, pot risca să dau 
cu tifla convenienţelor şi să rup bariera aproape de netrecut 
dintre Occident şi Orient. Fără nicio îndoială, May-may va 
dovedi că o orientală merită cu prisosinţă toată stima şi 
osteneala. May-may va grăbi ziua în care nu va mai fi nicio 
deosebire între rase. Şi asta încă în timpul vieţii mele. 

— Mda, îşi spuse el, deosebit de încântat, May-may îmi va 
oferi posibilitatea unui joc minunat. Împreună am putea să-l 
câştigăm. Pentru totdeauna. Cu puţin joss, toată Londra va fi la 
picioarele ei. 

Şi în clipa aceea toată bucuria lui se făcu ţăndări. May-may 
stătea în cadrul uşii, cu un zâmbet radios pe faţă în momentul 
în care făcu o piruetă. Costumul ei european era ţipător de 


colorat, în prea multe nuanţe, prea încărcat de bijuterii, fusta 
imensă, cu crinolină. Părul îi cobora în cârlionţi pe umerii goi, 
iar pe cap îşi pusese o pălărie cu pene. Arăta groaznic. Un 
coşmar. 

— Dumnezeule mare! 

Când rămaseră uitându-se lung unul la celălalt, se lăsă o 
tăcere apăsătoare. 

— E... e foarte frumos! îngăimă el lipsit de convingere, strivit 
de suferinţa ce se citea în ochii lui May-may. 

May-may se făcu nefiresc de palidă, în afară de două pete de 
un roşu închis pe obraji. Inţelese că îşi terfelise groaznic 
obrazul dinaintea lui Struan. Se clătină, aproape să se 
prăbuşească leşinată. Apoi scânci şi o luă la fugă. Struan alergă 
după ea pe coridor, goni prin încăperile apartamentului 
particular. Dar uşa dormitorului era zăvorâtă să nu poată intra. 

— May-may, fetiţo, deschide uşa. 

Nu se auzi niciun sunet, şi Struan simţi că Lim Din şi Ah Sam 
erau în spatele lui. Când se întoarse, amândoi dispărură. 

— May-may, deschide uşa! 

Nu veni niciun răspuns. Era furios pe sine că nu fusese în 
stare să-şi ascundă sentimentele, pentru că se purtase atât de 
prosteşte şi se lăsase luat pe nepregătite. Bineînţeles că May- 
may dorise şi ea să participe la bal, şi toate întrebările ei ar fi 
trebuit să-l pună în gardă, bineînţeles că-şi făcuse şi o rochie de 
bal şi... Dumnezeule mare! 

— Deschide uşa! 

Din nou niciun răspuns. Lovi cu piciorul în uşă. Aceasta 
zvâcni în lături, abia mai ţinându-se în balamalele rupte. May- 
may stătea lângă pat, uitându-se în pământ. 

— Fetiţo, nu trebuia să închizi uşa! Tu şi... ei bine, rochia ta, 
m-aţi lăsat o clipă cu gura căscată! Ştia că trebuia să facă ceva 
ca să-i restituie „obrazul”, demnitatea, altfel avea să moară. Să 
moară de suferinţă, sau de propria ei mână. Haide! îi spuse el. 
Acum mergem la bal. 

Când se trânti în genunchi ca să-l implore să o ierte, se 
împiedică în rochie şi căzu. May-may deschise gura să 
vorbească, dar nu-i ieşi din gură niciun sunet. Pălăria cu pene 
lunecă pe jos. Struan se repezi la ea s-o ridice. 

— Haide, fetiţo, May-may, nu trebuie să faci una ca asta. 

Dar ea nu se lăsă ridicată de jos. Işi îngropă şi mai tare faţa 


în covorul de pe jos şi se chinui să-şi bage ghearele în el. Cu 
greu o săltă de jos şi o ţinu în picioare. Nu voia să se uite la el. 
O apucă tare de mână. 

— Haide! 

— Ce? 

— Acum mergem la bal. 

Ştia bine că şi pentru el şi pentru ea apariţia ar fi fost un 
adevărat dezastru. Ştia că din punct de vedere social va fi 
terminat, iar ea va ajunge bătaie de joc. Dar indiferent de astea 
mai ştia că trebuia s-o ia cu el, altfel sufletul ei va fi sfărâmat şi 
va muri. 

— Haide! repetă el, de data asta mai tăios. 

Dar ea continuă să se uite în pământ tremurând. O zgâlţâi 
uşor, dar fata mai-mai să se prăbuşească. Mânios, o apucă în 
braţe, dar rămase aşa în braţele lui fără niciun fel de vlagă. O 
luă pe sus. 

— Haide, mergem la bal şi cu asta basta! 

— Aşteaptă, îngăimă ea. Trebuie să... trebuie să... pălăria. 

O lăsă jos, ea se întoarse în dormitor cu mersul ei legănat 
urâţit din pricina rochiei. Struan pricepu că niciodată între ei 
nu va mai fi ce-a fost. May-may făcuse o greşeală cumplită. Ar fi 
trebuit să bănuiască, sigur, dar... O văzu ţâşnind să apuce 
pumnalul ascuţit ca un brici pe care-l folosea la brodat. O 
ajunse exact când întorsese arma să se înjunghie, şi apucă 
pumnalul de mâner. Vârful atinsese balenele corsetului. Aruncă 
pumnalul, încercă s-o stăpânească, dar ea, bâguind neînțeles în 
chinezeşte, îl împinse la o parte, îşi înfipse unghiile în rochie, 
sfâşiind-o. Struan o răsuci iute şi-i desfăcu capsele. May-may 
rupse corsajul rochiei, se chinui să şi-o scoată, îşi smulse şi 
corsetul, sfâşie pantalonii de dedesubt, apoi începu să-şi calce 
veşmintele în picioare, ţipând. 

— Încetează! strigă el şi o luă în braţe ca s-o stăpânească, 
dar, scoasă din minţi, ea îl îmbrânci la o parte. Încetează odată! 

O plesni cu palma peste faţă. Se învârti ameţită şi se prăbuşi 
pe pat. Clipi de câteva ori din ochi apoi leşină. Lui Struan îi 
trebuiră mai multe clipe să se liniştească şi să nu mai audă 
ciocanele ce păreau să-i lovească timpanele. Smulse 
învelitoarea de pat şi o acoperi pe May-may. 

— Ah Sam, Lim Din! lute! 

Cei doi, cu chipurile împietrite, erau la uşa ruptă de la 


intrare. 

— Ceai, iute iute! Nu. Aduceţi brandy. 

Lim Din se întoarse cu sticla. Struan o săltă uşor pe May- 
may şi o sili să bea. Se înecă. Apoi genele îi tremurară şi 
deschise ochii. Se uită la el fără să-l recunoască. 

— Ei, fetiţo, ţi-ai revenit în fire? May-may, ţi-ai revenit? 

Nu dădu niciun semn să-l fi auzit. Privirile ei îngrozite căzură 
pe rochia sfâşiată şi se chirci dureros. De pe buze îi scăpă un 
geamăt şi spuse ceva în chinezeşte. Ah Sam se apropie fără 
tragere de inimă, chinuită de teamă. Îngenunche şi începu să 
adune resturile rochiei. 

— Ce spune? Ce spune stăpâna? spuse Struan, fără să-şi ia 
ochii de la May-may. 

— Rochie diavol focul la ea, stapin. 

— Ah Sam, nu foc, camera mea. Ascunde! Ascunde! Pricipit? 

— Pricipit, stapin. 

— Şi vino înapoi. 

— Pricipit, stapin. 

Struan îi făcu semn lui Lim Din să plece şi acesta porni în 
fugă. 

— Haide, fetiţo! îi spuse el blând, speriat de privirea ei fixă, 
de nebunia ei. Hai să te îmbrăcăm în veşmintele tale obişnuite. 
Trebuie să vii la bal. Vreau să-ţi prezint prietenii mei. 

Făcu un pas spre ea, dar May-may se trase înapoi iute ca un 
şarpe încolţit. Struan se opri. Chipul ei se schimonosise prins 
de spasme, ţinea mâinile ca nişte gheare. În colţul gurii i se 
prelingea un fir de salivă, ochii aveau o expresie groaznică. 

Pe Struan îl cuprinse brusc teama pentru sănătatea ei. 
Văzuse privirea asta şi la alţii. În ochii unui militar marinar, 
chiar înainte de a i se zbura creierii, în prima zi când sosise la 
Hong Kong. Spuse în grabă o rugăciune către Cel infinit, apoi 
făcu un efort de voinţă. 

— May-may, te iubesc, spuse el blând, repetând mereu 
aceleaşi cuvinte, în vreme ce străbătea încăperea dintr-un 
capăt în altul. Apoi mai aproape, încet, încet de tot. Stătea înalt 
acum în dreptul ei şi văzu ghearele pregătindu-se de apărare. 
Ridică încet braţele şi-i atinse faţa femeii. 

— Te iubesc, repetă el. 

Stătea aşa, periculos de aproape dacă ea ar fi vrut să-i 
scoată ochii, stăpânind-o doar cu imensitatea puterii care iradia 


din ei. 

— Fetiţo, am nevoie de tine, am nevoie de tine. 

Expresia de nebunie din privirile ei se transformă încet în 
suferinţă, şi se prăbuşi hohotind în braţele lui. O ţinu strâns în 
braţe şi-i mulţumi Domnului. 

— Îmi... Îmi pare rău, şopti ea. 

— Să nu-ţi mai pară rău, fetiţo. Haide, haide. 

O purtă în braţe până la pat, legănând-o ca pe un copil. 

— Haide, haide... 

— Acum... acum lasă-mă, du-te. Acum... acum gata. 

— Nu, nu facem aşa, îi spuse el. Mai întâi încearcă să-ţi revii, 
apoi ne îmbrăcăm şi mergem la bal. 

Ea clătină din cap, plângând întruna. 

— Nu... nu pot. Eu... te rog. 

Se opri din plâns, se desprinse încet din braţele lui şi se 
ridică în picioare clătinându-se. Struan o prinse din nou şi o 
sprijini să ajungă la pat, apoi o ajută să-şi scoată veşmintele 
răvăşite. Aşeză bine pătura peste ea. May-may rămase fără 
vlagă întinsă în pat şi închise ochii, sfârşită. 

— Te rog. Gata, e bine. Trebuie... să dorm acum. Du-te. 

O mângâie uşor pe cap, dând la o parte buclele urâte de pe 
faţa ei. Apoi o zări pe Ah Sam care stătea în cadrul uşii. Fata 
intră în dormitor cu lacrimile curgându-i pe faţă. 

— Trebuie plece, stapin, îi şopti ea. Ah Sam aibă grijă. Nu 
teamă. Poate. 

El dădu din cap, încuviinţând năucit. May-may adormise 
adânc. Ah Sam îngenunche lângă pat şi încet, cu dragoste, 
începu s-o mângâie pe cap. 

— Nu teamă, stapin. Ah Sam vegheşte bine pina stapin 
întoarce. 


Capitolul douăzeci şi patru 

Culum fu primul care-l întâmpină pe Struan când reveni la 
bal. 

— Putem începe întrecerea? îl întrebă el de-a dreptul. 

Nimic nu-i mai putea alunga fericirea de când îşi descoperise 
noua dragoste, pe fratele ei, noul său prieten. Dar juca mai 
departe jocul convenit. 

— Nu trebuia să mă aşteptaţi pe mine, îi răspunse Struan 
tăios. Unde-i Robb? Doamne Dumnezeule. Chiar numai eu 
trebuie să fac totul? 

— A trebuit să plece. I s-a adus vestea că pe mătuşa Sarah 
au apucat-o durerile facerii. Se pare că sunt necazuri. 

— Ce anume? 

— Nu ştiu. Dar doamna Brock a plecat cu el să vadă dacă 
poate da o mână de ajutor. 

Culum se îndepărtă. Struan nici nu băgă de seamă când 
plecă. Din nou îl prinse îngrijorarea pentru May-may, iar acum 
se mai adăuga şi teama pentru Sarah şi Robb. Dar Liza Brock 
era cea mai bună moaşă din Asia, şi dacă Sarah ar fi avut 
nevoie de ajutor, atunci îl avea la îndemână. Shevaun se 
apropie, aducându-i un pahar cu brandy, îi întinse paharul fără 
o vorbă, şi îşi puse uşor mâna pe a lui. Ştia că nu era nevoie de 
niciun fel de conversaţie. Într-un astfel de moment era mai bine 
să nu spui nimic: gândeşte-te cât vrei, dar nu pune nicio 
întrebare. Fiindcă ştia că oamenii cu cea mai puternică 
personalitate simt nevoia uneori de o căldură tăcută, plină de 
înţelegere, blândă. Aşa că rămase în aşteptare, lăsând ca 
prezenţa ei să-l împresoare. 

Struan bău încet. Îşi aruncă privirile asupra mulţimii 
invitaţilor şi băgă de seamă că toţi se descurcau bine: ici-colo 
izbucniri de veselie, evantaie agitându-se, săbii lucind. Îl 
urmări pe Brock ce se adâncise într-o discuţie personală cu 
arhiducele. Brock asculta atent şi din când în când dădea din 
cap, foarte concentrat. li oferea Sergheiev şi lui aceeaşi 
autorizaţie de comerţ? Mary îşi vântura evantaiul lângă 
Glessing. Aici e ceva la mijloc, îşi spuse el. Tess, Culum şi Gorth 
râdeau laolaltă. Bun. 

Iar după ce-şi termină băutura şi se simţi întremat, Struan se 
uită la Shevaun. 

— Îţi mulţumesc, îi spuse el, punând-o în contrast pe May- 


may în grotescul ei costum european şi coafată modern cu 
perfecțiunea gustului lui Shevaun. Eşti foarte frumoasă şi plină 
de înţelegere. 

Avea un glas morocănos şi ea simţi că trebuie să se fi 
întâmplat ceva cu iubita lui. Nu contează, îşi spuse ea, şi-l ţinu 
mai departe de braţ plină de compasiune. 

— Acum mi-a trecut, îi spuse el. 

— Domnul Quance vine încoace, îl puse ea în gardă, cu voce 
scăzută. A venit vremea premierii. 

Verdele deschis al ochilor lui se întunecă. 

— Shevaun, nu numai că eşti frumoasă, dar mai eşti şi 
înţeleaptă. 

li stătea pe limbă să-i mulţumească pentru compliment, dar 
nu spuse nimic, doar îşi mişcă uşor evantaiul. Simţise ea că 
paharul cu brandy, tăcerea şi compasiunea ei, dar mai prepus 
de toate faptul că nu-i pusese nicio întrebare contribuiseră mult 
de tot pentru a-l îmboldi să ia o hotărâre. 

— A, Tai Pan, dragul meu prieten, făcu Quance când ajunse 
lângă ei, cu ochii sclipind vesel, roşu din pricina alcoolului. A 
venit vremea să ne pronunţăm. 

— Foarte bine, Aristotle. 

— Atunci anunţă pe toată lumea şi să-i dăm drumul. 

— Domnule Quance! 

Cuvintele răzbătură prin noapte ca o bubuitură de tunet. 
Toată lumea tresări şi se întoarse. Quance gemu din adâncul 
sufletului. Dinaintea lor se afla Maureen Quance, care-l 
sfărâma numai din priviri, transformându-l în pulbere. O 
irlandeză înaltă, ciolănoasă, cu o faţă ca de pergament, un nas 
mare, înfiptă pe două picioare ca doi stejari. Era de aceeaşi 
vârstă cu Quance, dar puternică precum un taur, cu un păr 
cenuşiu înspicat precum oţelul, strâns neglijent. În tinereţe 
fusese atrăgătoare, dar acum, umflată de cartofi şi bere, 
ajunsese de nesuportat. 

— Să ai parte de cea mai mişto noapte, domnule Quance, 
băiatul meu minunat, îi aruncă ea. Mi-s chiar eu, Domnul fie 
binecuvântat. 

Porni apăsat să traverseze ringul de dans, fără să ia în 
seamă nici privirile fascinate ale celorlalţi, nici tăcerea 
stânjenită ce se lăsă, şi se opri dinaintea soţului ei. 

— Ah! făcu el cu glas tremurător şi piţigăiat. 


— Chiar ah, asta e! Întoarse capul. O noapte pe cinste, 
domnule Struan, şi dumitale trebuie să-ţi mulţumesc de 
găzduire şi mâncare. Binecuvântat fie Domnul, ea singură l-a 
găsit pe nenorocit. 

— Doamnă Quance... ăăă... arătaţi minunat. 

— Drept ai grăit, şi mă simt minunat, atât cât poate fi o 
fiinţă. A fost o minune făcută de Sfântul Patrick însuşi ca să se 
nimerească să vină o barcă de-a băştinaşilor la roaba lui ca s-o 
îndrepte spre locul acesta binecuvântat! Îşi întoarse privirile de 
rău augur spre Quance şi acesta începu să tremure. Acum noi o 
să spunem noapte bună, dragul meu bărbat. 

— Dar, doamnă Quance, interveni Struan, amintindu-şi de 
întrecere. Domnul Quance are de... 

— Acum noi o să vă spunem noapte bună, mârâi ea. Spune 
noapte bună, băieţelul meu. 

— Noapte bună, Tai-Pan, scânci Aristotle. 

Ca un neajutorat, o lăsă pe Maureen să-l ia de braţ şi să-l 
ducă cu ea. După ce dispărură amândoi, toată sala explodă în 
hohote de râs. 

— Dumnezeule, crucea ta! izbucni Struan. Bietul Quance. 

— Ce-a păţit domnul Quance? îl întrebă Sergheiev. 

Struan îi explică avatarurile domestice ale lui Aristotle. 

— Poate ar trebui să-l salvăm într-un fel, replică Sergheiev. 
A început să-mi placă în mod deosebit omul ăsta. 

— Dar nu ne putem amesteca în treburile dintre soţ şi soţia 
lui, nu-i aşa? 

— Cred că nu. Dar acum cine va fi judecătorul acestei 
întreceri? 

— Cred că eu va trebui să fac şi treaba asta. 

Sergheiev îşi miji ochii. K 

— Pot să mă ofer eu în locul lui? În calitate de prieten? 

Struan îl cântări. Apoi se răsuci pe călcâie şi se îndreptă 
spre mijlocul ringului. Orchestra interpretă un marş. 

— Excelenţă. Înălţimea voastră, doamnelor şi domnilor. 
Urmează să se dea verdictul pentru cea mai frumos îmbrăcată 
doamnă a acestei seri. Îmi pare rău, dar nemuritorul nostru 
Quance are acum alte îndatoriri. Dar înălţimea sa, arhiducele 
Sergheiev, s-a oferit voluntar să facă el alegerea. 

Struan se uită spre Sergheiev şi începu să bată din palme. 
Aplauzele lui fură preluate de toţi ceilalţi, şi când Sergheiev 


ieşi în faţă izbucni un cor de încuviinţări. Sergheiev luă punga 
cu cele o mie de guinee. 

— Tai-Pan, pe cine să aleg? îl întrebă el pe Struan din colţul 
buzelor. Domnişoara Tillman pentru dumneata, domnişoara 
Vargas pentru mine, domnişoara Sinclair pentru că e cea mai 
tulburătoare? Alege pe cea care merită să câştige. 

— Dumneata alegi, prietenul meu, spuse Struan şi se 
îndepărtă, zâmbind calm. 

Sergheiev rămase un moment pe gânduri, simțind cu plăcere 
emoția de a alege. Ştia că trebuia să o aleagă pe cea pe care ar 
fi dorit-o şi Tai-Panul. Se hotări, porni pe ring, se înclină şi puse 
punga cu aur la picioarele ei. 

— Cred că vă aparţine, domnişoară Brock. 

Tess se uită înmărmurită la arhiduce. Apoi roşi dintr-o dată 
când se lăsă o tăcere deplină. Izbucni un val de aplauze, iar cei 
care o susţinuseră pe Tess cu toată convingerea izbucniră în 
chiote de bucurie. Shevaun aplaudă laolaltă cu toţi ceilalţi şi-şi 
stăpâni nemulţumirea. Ştia şi ea că era o alegere înţeleaptă. 

— Tai-Pan, a fost o ideală alegere politică, îi şopti ea liniştită. 
Eşti foarte înţelept. 

— Arhiducele a hotărât, nu eu. 

— Încă un motiv să ţin la tine, Tai-Pan. Eşti un jucător 
formidabil, şi ai un joss de necrezut. 

— Iar tu eşti femeie între femei. N 

— Da, acceptă ea, fără nicio umbră de orgoliu. Înţeleg foarte 
bine politica. Tatăl meu... sau unul dintre frații mei va fi 
preşedinte al Statelor Unite într-o zi. 

— Ar trebui să fii în Europa. Aici pierzi vremea degeaba. 

— Aşa crezi? şi îi aruncă o privire provocatoare. 


Capitolul douăzeci şi cinci 

Struan intră în casă fără să facă zgomot. Se făcuse aproape 
dimineaţă. Lim Din adormise lângă uşă, şi se trezi dintr-o dată 
sărind în picioare. 

— Ceai, stapin? Mic dejun? îl întrebă el încă adormit. 

— Lim Din în pat, îi spuse Struan blând. 

— Da, stapin. 

Şi se îndepărtă lipăind din picioare. Porni pe coridor, aruncă 
din obişnuinţă o privire în sufragerie şi se opri scurt. Palidă, 
fără să facă o mişcare, May-may stătea în fotoliu şi-l privea. 
Când intră în cameră, ea se ridică şi se înclină grațios dinaintea 
lui. Îşi ridicase părul după coafura tradiţională, puţin lăsat pe 
spate, şi îl privea cu ochii ei delicaţi de porumbiţă sub 
sprâncenele arcuite. Îşi pusese pe ea o robă lungă, căzând în 
valuri pe ea. 

— Cum te simţi, fetiţo? o întrebă el. 

— Mulţumesc, sclava asta e acum bine! Verdele palid şi rece 
al robei îi sporea demnitatea întregii ţinute. Tu vrei brandy? 

— Nu, mulţumesc. 

— Ceai? 

El clătină din cap, speriat de solemnitatea ei. 

— Mă bucur că te simţi mai bine. Ar fi trebuit să fii în pat. 

— Sclava asta te roagă s-o ierţi, stăpâne. Sclava asta... 

— Nu eşti sclavă, şi nici n-ai fost vreodată, fetiţo. Şi nu e 
nimic de iertat, fetiţo, aşa că fuga în pat. 

Ea aşteptă cu răbdare până când el termină de spus ce avea 
de spus. 

— Sclava asta te roagă să o asculţi, stăpâne. Şi trebuie să 
spună aşa cum se pricepe ea ceea ce trebuie spus. Te rog stai 
jos. 

Se aşeză, aproape fascinat de ea. 

— Sclava asta se roagă de stăpânul ei s-o vândă. 

— Nu eşti sclavă şi de aceea nu poţi fi nici cumpărată, nici 
vândută. 

— Te rog s-o vinzi. Oricui. La un bordel, altui sclav. 

— Nu eşti de vânzare. 

— Sclava asta te-a jignit, stăpâne, cum nu se poate mai tare. 
Te rog s-o vinzi. 

— Nu m-a jignit cu nimic! Se ridică în picioare şi vocea lui 
deveni metalică. Acum şterge-o la culcare. 


Ea căzu în genunchi şi începu să se prosterneze dinaintea 
lui. 

— Sclava asta nu mai are obraz dinaintea domnului şi 
stăpânului ei. Aici nu mai poate trăi. Te rog s-o vinzi. 

— Ridică-te! strigă el şi faţa i se înăspri. Nu eşti de vânzare 
pentru că nimeni nu-ţi e stăpân. Aici o să rămâi. Nu m-ai jignit 
cu nimic. M-ai luat prin surprindere. Atât. Veşmintele 
europeneşti nu ţi se potrivesc. Îmi plac veşmintele pe care le 
porţi tu de obicei. Şi-mi place de tine aşa cum eşti. Dar dacă nu 
mai vrei să rămâi, eşti liberă să pleci. 

— Te rog s-o vinzi. E sclava ta. Până când stăpânul ei nu o 
vinde, o sclavă nu poate pleca. 

Struan era aproape să explodeze. Stăpâneşte-te, îşi spuse el 
disperat. Dacă-ţi pierzi cumpătul acum o pierzi pentru 
totdeauna. 

— Du-te şi te culcă. 

— Trebuie s-o vinzi pe sclava asta. Vinde-o sau porunceşte-i 
să plece. 

Struan înţelese că era inutil să se mai certe cu ea, sau s-o 
facă să înţeleagă. Nu te poţi purta cu ea aşa cum te-ai purta cu 
o europeană, îşi spuse el. Poartă-te cu ea ca un chinez. Dar 
cum? Nu ştiu. Poartă-te aşa cum te-ai purta cu o femeie, se 
hotări el asupra unei tactici de urmat. Şi deodată explodă cu o 
prefăcută mânie. 

— Eşti o sclavă nenorocită, pe Dumnezeul meu! Şi am de 
gând să te vând pe Strada Felinarelor Albastre, urlă el 
pomenind cea mai rău famată stradă a marinarilor din Macao. 
Da' nu ştiu cine o să-şi bată capul să cumpere o sclavă 
murdară, bună de cărat bagaje ca tine. Nu-mi faci decât 
necazuri şi m-am gândit că mai bine te dau la leproşi. Da, pe 
Dumnezeul meu! Am plătit opt mii de taeli din cel mai bun 
argint pentru tine, şi tu îndrăzneşti să mă mânii? Pe Dumnezeul 
meu, am fost tras pe sfoară. Nu eşti bună de nimic. Sclavă 
murdară! Nici nu ştiu cum de te-am putut suferi lângă mine 
atâţia ani! Îşi vântură pumnul prin faţa ei, şi ea se trase înapoi 
speriată. N-am fost eu bun cu tine? Ei? Generos? Ei? Ei? urlă el 
şi băgă de seamă încântat spaima din ochii ei. Ei bine? 

— Da, stăpâne, murmură ea, muşcându-şi buzele. 

— Îndrăzneşti să-ţi procuri nişte ţoale pe care le faci în 
ascuns fără ca eu să ştiu, şi îndrăzneşti să le porţi fără 


încuviințarea mea, Dumnezeule? Ei, ai făcut asta sau nu? 

— Da, stăpâne. 

— Mâine te vând. Şi acum am de gând să te arunc afară, 
curvă nenorocită lăsată până şi de mamă! Prosternează-te! 
Haide, prosternează-te! Dumnezeule! 

Ea se făcu palidă în faţa acestei izbucniri de furie şi se trânti 
iute în genunchi şi începu să se prosterneze dinaintea lui. 

— Şi acum bate pământul prosternându-te până mă întorc 
eu. 

leşi ca o furtună din încăpere, se duse în grădină. Îşi smulse 
cuțitul de la brâu şi alese o vargă subţire de bambus dintr-un 
pâlc proaspăt plantat. O tăie, şfichiui aerul cu ea şi se repezi 
înapoi în sufragerie. 

— Scoate-ţi veşmintele de pe tine, sclavă nenorocită ce eşti! 
Am să te bat până n-au să mă mai ţină braţele. 

Tremurând toată, ea se dezbrăcă. li smulse hainele din mână 
şi le aruncă departe. 

— Intinde-te acolo, îi arătă el canapeaua. 

Se supuse aşa cum i se poruncise. 

— Să nu mă baţi prea rău de tot, scânci ea,... sunt 
însărcinată de două luni. 

Şi-şi înfundă faţa în canapea. Struan ar fi vrut s-o ia în braţe, 
dar ştia că în felul ăsta şi-ar fi pierdut obrazul dinaintea ei. Şi 
numai o bătaie bună cu varga i-ar fi putut restitui şi ei 
demnitatea pierdută. Aşa că o plesni peste fund cu varga. 
Destul de tare ca să simtă, dar nu s-o rănească. Nu după multă 
vreme începu să tipe, să plângă şi să se zvârcolească, dar el o 
bătu mai departe. De două ori într-adins lovi pe alături, izbind 
îmbrăcămintea de piele a canapelei, plesnetul răsună groaznic 
pentru urechile lui Lim Din şi Ah Sam care, după cum bine ştia, 
ascultau cu sufletul la gură. 

După zece lovituri se opri şi-i spuse lui May-may să nu se 
mişte de pe canapeaua pe care zăcea întinsă, se duse şi luă 
sticla de brandy. Bău cu sete, apoi trânti sticla de perete şi 
începu din nou s-o biciuie. Dar cu mare blândeţe. În cele din 
urmă se opri şi o apucă pe May-may de păr, trăgând-o după el. 

— Sclavă mizerabilă, pune-ţi hainele pe tine. 

Când o văzu îmbrăcată, el urlă din răsputeri: 

— Lim Din! Ah Sam! 

În aceeaşi clipă cei doi se arătară tremurând în uşă. 


— Sclavi ticăloşi ce sunteţi! De ce n-aţi adus ceai şi nici 
mâncare? Aduceţi mâncarea. 

Aruncă varga de bambus lângă uşă şi se întoarse spre May- 
may. 

— Prosternează-te dinaintea mea, ticăloasă părăsită de 
mamă! 

Cutremurată de grozăvia furiei lui, ea se conformă de îndată. 

— Du-te şi te spală şi vino imediat înapoi. Ai treizeci de 
secunde ca să te întorci, altfel o iau de la capăt! 

Lim Din îi aduse ceaiul şi, deşi era exact cum trebuia, Struan 
îi găsi cusur şi trânti ceainicul de perete. May-may, Lim Din şi 
Ah Sam dispărură în aceeaşi secundă, alergând să aducă alt 
ceai. Cu o grabă de necrezut, pe masă se arătă şi mâncarea, şi 
Struan îi îngădui lui May-may să-l servească. Ea scânci de 
durere, dar el strigă la ea: 

— Să nu-ți aud gura, altfel mă pun şi te biciui până nu mai 
poti. 

Apoi Struan rămase tăcut, o tăcere amenințătoare, mâncă 
fără o vorbă, lăsându-i să se chinuie cuprinşi de teamă în faţa 
acestei tăceri. 

— Adu varga de bambus! tună el când sfârşi. 

May-may luă varga şi i-o întinse. El o împunse cu varga în 
burtă. 

— În pat! îi porunci el cu asprime, iar Lim Din şi Ah Sam 
dispărură în fugă, uşuraţi acum când ştiau că Tai-Panul o 
iertase pe Tai-tai, care-şi cinstise infinit obrazul îndurând fără 
crâcnire mânia îndreptăţită a stăpânului. May-may se întoarse 
şi porni, pe coridor spre camera ei, dar el mârâi: 

— În patul meu! Dumnezeule! 

Ea alergă spre camera lui. El porni după ea şi închise uşa 
trântind-o din răsputeri. Apoi o zăvori. 

— Şi aşa, eşti însărcinată, da? Al cui e copilul? 

— Al tău, stăpâne! scânci ea. 

Se aşeză şi-i întinse un picior să-i scoată cizma. 

— Haide, mai iute. 

Ea se trânti în genunchi, îi trase cizmele şi rămase lângă pat. 

— Cum de-ai îndrăznit să-ţi închipui că eu am chef să-mi 
întâlneşti prietenii? Când am să am chef să te scot din casă am 
să-ţi spun şi ţie, Dumnezeule Cristoase! 

— Da, stăpâne. 


— Locul femeii, e în casa ei. Aici! 

— Da, stăpâne. 

Îşi îngădui să-şi mai îmblânzească expresia. 

— Aşa-i mult mai bine! 

— N-am vrut să merg la bal... spuse ea abia şoptit. Am vrut 
doar să mă îmbrac ca... N-am vrut niciun bal. lartă. lartă mult. 

— De ce te-aş ierta, ei? şi începu să se dezbrace. Ei, spune? 

— Nu ai niciun motiv... niciunul. 

May-may începu să plângă sfâşietor, în tăcere. Dar el ştia că 
era încă prea curând să se îmblânzească. 

— Hmm, poate fiindcă ai un prunc în tine să-ţi mai dau o 
şansă. Dar ai grijă să fie băiat, nu o fată netrebnică. 

— Da... da, te rog! Te rog, iartă! se prosternă dinaintea lui şi 
se lovi cu fruntea de podea. 

Plânsul ei îl înduioşă, dar continuă să se dezbrace încruntat. 
Apoi suflă în lampă şi se băgă în pat. Pe ea o lăsă să stea mai 
departe în picioare. După un minut sau două îi porunci scurt: 

— Bagă-te în pat. Mi-e frig. 

Mai apoi, când nu mai putu îndura s-o audă plângând, o 
cuprinse blând cu braţele şi o sărută. 

— Fetiţo, te-am iertat! 

Şi ea plânse mai departe în braţele lui până adormi. 


CARTEA A PATRA 

O dată cu trecerea săptămânilor, primăvara se transformă în 
vară. Soarele dobândi putere şi aerul deveni greu din cauza 
umezelii excesive. Mai rău sufereau europenii îmbrăcați în 
costumele lor obişnuite, cu lenjuri lungi de lână, crinoline 
înfoiate, corsete cu balene. Pe la încheieturile trupului şi la sub 
braț sudoarea curgea din abundență. Și începură obişnuitele 
epidemii ale verii - pântecăraia de Canton, gripa de Macao, 
lingoarea asiatică. Cei care mureau erau jeliţi. Cei vii îndurau 
cu stoicism chinurile socotite drept pedepse de neocolit trimise 
de Dumnezeu pentru a-i pedepsi pe oameni, şi continuară să 
stea cu geamurile închise ca să nu intre aerul, fiindcă toți 
socoteau că el era de vină, că transporta gazele otrăvitoare pe 
care le emana, vara, pământul; şi continuară să le îngăduie 
doctorilor să le lase sânge şi să le pună lipitori, fiindcă toată 
lumea ştia că era singurul remediu împotriva bolii; continuară 
să bea apă murdărită de insecte şi carne infectată de muşte; 
continuară să se ferească pe cât puteau de a face baie, fiindcă 
toată lumea ştia că era dăunătoare pentru sănătate; continuară 
să se roage să vină odată răcoarea iernii, căci numai ea va 
putea să purifice pământul de cele mai mortale miasme. 

Prin iunie, lingoarea asiatică decimase de-acum rândurile 
soldaților. Sezonul de negustorie aproape se încheiase. În anul 
acela unii aveau să facă averi imense. Cu puţin joss. Pentru că 
niciodată în colonia de la Canton nu se ajunsese la prețuri de 
vânzare şi cumpărare mai exagerate ca acum. Şi negustorii şi 
funcționarii lor portughezi, compradorii şi negustorii din Co- 
hong, cu toţii erau extenuaţi de căldură, dar mai ales de lungile 
săptămâni de activitate frenetică. Toţi abia aşteptau să se mai 
liniştească până când puteau începe schimburile comerciale de 
iarnă. Și, spre deosebire de anul de dinainte, europenii abia 
aşteptau să-şi poată petrece vara în propriile lor case, pe 
terenurile lor din Hong Kong. Familiile lor rămase la Hong 
Kong se şi mutaseră deja din înghesuiala cabinelor de pe nave 
în adăposturile din Happy Valley. Construcţiile răsăriseră 
uimitor peste tot. Queen's Town incepuse să prindă contur: 
străzi,  antrepozite,  puşcăria, pontoanele, două hoteluri, 
cârciumi, case. Cârciumile unde beau soldații se strânseseră pe 
lângă  Promontoriul  Glessing; cele care făceau bucuria 
marinarilor apăruseră în fața arsenalului marinei, pe Drumul 


Reginei. Unele erau doar nişte simple corturi, încropeli de 
moment. Altele aveau un caracter permanent. 

Din ţară soseau mereu nave aducând provizii, membri ai 
familiilor, prieteni şi numeroşi străini. Şi cu fiecare maree 
soseau tot mai mulţi oameni din Macao - portughezi, chinezi, 
eurasieni, europeni, velari, ţesători, croitori, funcţionari, 
servitori, oameni de afaceri, cumpărători şi vânzători, culi, unii 
aflaţi în căutare de slujbe, alţii siliţi să se mute la Hong Kong 
prin natura meseriilor lor, adică toţi cei care slujiseră comerțul 
cu China, cei care trăiau din acest comerţ, cei care se hrăneau 
de pe urma lui. Între cei ce se pripăşiseră se numărau patroane 
de bordeluri şi fetele lor, nărăâviţii la opiu sau ai jocurilor de 
noroc, cei ce se ocupau cu făcutul ginului, contrabandişti şi hoți 
de buzunare, tâlhari ce răpeau persoane sau atacau locuințe, 
cerşetori şi pirați, gunoaiele tuturor naţiunilor. Chiar şi aceştia 
îşi găsiseră un bârlog unde să locuiască, începură să-şi ridice 
case, să-şi găsească de lucru. Queen's Town incepu să fie 
invadat de spelunci unde se vindea gin, bordeluri, beciuri 
pentru opiomani, toate mânjind Drumul Reginei. Numărul de 
nelegiuiri crescu îngrozitor, iar forţele de poliție, atâtea câte 
existau, erau copleşite. Marţea era ziua în care se aplicau 
pedepsele prin  biciuire. Spre distracţia celor cu simţul 
dreptății, nelegiuiţii condamnaţi erau biciuiţi public lângă 
puşcărie, ca un fel de avertisment pentru cei păcătoşi. 

Justiţia britanică, deşi aspră şi iute în a pedepsi, nu li se 
părea prea groaznică chinezilor. Tortura publică, biciuirea până 
la moarte, strivirea degetelor şi mutilarea, scoaterea unui ochi 
sau a amândurora, retezarea unei mâini sau a amândurora, a 
unui picior sau a amândurora, însemnarea cu fierul roşu, 
căsăpirea, strangularea, orbirea, smulgerea limbii, strivirea 
organelor genitale - toate acestea constituiau tradiţionale 
pedepse chinezeşti. lar chinezii nu erau judecaţi de un tribunal 
cu juri. Cum Hong kKong-ul era dincolo de autoritatea justiţiei 
Chineze, toți nelegiuiţii de pe continent care puteau să se 
salveze fugeau căutând adăpostul din Tai Ping Shan şi dădeau 
cu tifla neputincioasei justiţii a barbarilor. Şi în vreme ce pe 
insulă începea să inflorească civilizaţia, se strângeau totodată 
şi gunoaiele. lar o dată cu gunoaiele se prăseau şi insectele. 

Apa devenea stătută în butoaiele părăsite, în oalele şi 
cratițele aruncate. Apa băltea în schelele de bambus, în 


grădinile abia incepute, şi în mlaştina îngustă de pe firul văii. Şi 
apele acestea neînsemnate şi împuțite începură să colcăie de 
viaţă: larve care deveniră apoi țânțari. Gângănii mici, gingaşe, 
cu totul deosebite şi atât de delicate că nu puteau zbura decât 
după apusul soarelui: anofelul. 

Și oamenii din Happy Valley începură să moară. 


Capitolul douăzeci şi şase 

— Pentru numele lui Dumnezeu, Culum. Nici eu nu mai ştiu, 
aşa cum nici tu nu mai ştii. În Queen's Town s-a prăsit un 
criminal. Nimeni nu ştie care-i cauza molimei şi acum micuța 
Karen s-a îmbolnăvit. 

Struan se simţea groaznic. De o săptămână nu mai auzise 
nimic de May-may. Vreme de aproape două luni fusese plecat 
din Hong Kong, în afară de o scurtă vizită de două zile, cu 
câteva săptămâni în urmă, când nevoia de a o vedea pe May- 
may îl copleşise. Era înfloritoare; purta sarcina fără să simtă 
vreun neajuns, şi erau mai fericiţi unul cu celălalt decât 
fuseseră vreodată. 

— Mulţumesc lui Dumnezeu că ultima navă a plecat şi mâine 
părăsim şi noi colonia. 

— Unchiul Robb zice că e vorba de malarie, îi spuse Culum 
agitat, vânturând scrisoarea lui Robb abia sosită. 

Culum era isterizat de grijile faţă de Tess. Cu numai o zi 
înainte primise o scrisoare de la ea în care spunea că ea şi sora 
ei şi maică-sa se mutaseră în factoria încă neterminată a lui 
Brock. Dar nu spunea nicio vorbă de malarie. 

— Care-i leacul malariei? 

— Eu nu ştiu să fie vreunul. Nu sunt doctor. Iar Robb zice că 
numai unii dintre doctori spun că-i vorba de malarie. Struan 
făcu cu mâna să se apere de muşte. Malaria e un cuvânt latin 
care înseamnă aer rău. Doar atâta ştiu eu. Atâta ştiu şi ceilalţi. 
Doamne Maica Domnului, dacă aerul din Happy Valley e rău, 
atunci suntem ruinaţi. 

— Dar ţi-am spus să nu ne apucăm de construit acolo, îi 
replică turbat Culum. Am urât valea aceea de cum am văzut-o 
prima dată. 

— Pe crucea lui Cristos, vrei să zici că tu ai ştiut de la 
început că acolo aerul e nesănătos? 

— Nu. N-am vrut să spun asta. Am vrut să zic... ei bine că am 
urât de la început locul acela şi atât. 

Struan închise trântind geamul ca să nu mai vină miasmele 
din piaţa coloniei şi alungă şi mai multe muşte cu evantaiul. Se 
rugă ca molima aceea să se dovedească a nu fi malarie. Dacă 
era malarie, atunci molima îi va atinge pe toţi cei ce dormeau în 
Happy Valley. Se ştia foarte bine de toată lumea că unele locuri 
de pe pământ sunt infestate de malarie şi, din neştiute pricini, 


noaptea emanau miasme mortale. După spusele lui Robb, 
molima începuse în chip misterios cu patru săptămâni înainte. 
Prima dată îi lovise pe muncitorii chinezi, apoi îi atinsese şi pe 
alţii, un neguţător european ici, un copil dincolo. Dar numai pe 
cei din Happy Valley. Nicăieri în altă parte în Hong Kong. Până 
acum patru sau cinci sute de chinezi îi căzuseră victimă, 
precum şi douăzeci, treizeci de europeni. Chinezii erau 
înspăimântați în chip superstiţios, convinşi că asta era 
pedeapsa zeilor pentru că munceau la Hong Kong, împotriva 
decretului împăratului. Şi numai salarii mult sporite îi 
convinseseră să se întoarcă la muncă. 

Iar acum micuța Karen fusese şi ea atinsă de boală. Robb îşi 
încheia scrisoarea: „Eu şi Sarah suntem disperaţi. Cursul bolii e 
viclean. Mai întâi apare o fierbinţeală groaznică, vreme de 
jumătate de zi, apoi urmează o întremare, după care o nouă 
criză de fierbinţeală în două, trei zile. Şi ciclul se repetă iar şi 
iar, din ce în ce mai rău. Doctorii i-au dat lui Karen un purgativ 
de calomel, cât de puternic au îndrăznit ei. I-au lăsat şi sânge 
bietului copil, dar nu avem prea multe speranţe. Culii au murit 
după al treilea sau al patrulea atac. Şi Karen, după purgativ şi 
toate lipitorile e atât de slăbită, atât de slăbită. Dumnezeu să 
ne ajute, dar cred că am pierdut-o pe Karen.” 

Struan se îndreptă cu paşi mari spre uşă. Doamne 
Dumnezeule, mai întâi pruncul şi acum Karen! Sarah născuse 
un băiat, Lochlin Ross, a doua zi după bal, dar se născuse 
foarte greu, cu mâna stângă beteagă. Sarah născuse cu chinuri, 
aproape să moară. Dar scăpase de temuta febră a facerii şi cu 
toate că laptele în ea se acrise, şi părul îi albise, încet-încet se 
întremase. Când Struan venise s-o vadă pe May-may, o vizitase 
şi pe Sarah. Pe chipul ei se întipăriseră adânc ridurile suferinţei 
şi amărăciunii, şi arăta ca o femeie bătrână. Struan se 
întristase şi mai mult când văzuse pruncul: cu mâna stângă 
moartă, bolnăvicios, scâncind de-ţi era milă, fără speranţe de a 
supravieţui prea mult. Mă întreb dacă pruncul acela o mai fi în 
viaţă, se gândi Struan în vreme ce deschidea brusc uşa. Robb 
nu pomeni nicio vorbă de el. 

— Vargas! 

— Da, senhor. 

— Când erai la Macao, ai avut vreodată malarie? 

— Nu, senhor. 


Vargas se făcu alb la faţă. Fiul şi nepotul lui lucrau pentru 
Nobila Casă şi acum locuiau în Hong Kong. 

— E sigur ca e malarie? 

— Nu, doar unii dintre doctori socotesc că e malarie. Nu toţi. 
Caută-l pe Mauss. Spune-i că vreau să-l văd pe Jin-qua de 
îndată. Împreună cu el. 

— Da, senhor. Excelenţa sa doreşte să luaţi masa cu el şi cu 
arhiducele la ora nouă. 

— Spune-i că accept. 

— Da, senhor. 

Struan închise uşa şi se aşeză mohorât în fotoliu. Era 
îmbrăcat doar cu o cămaşă subţire, fără cravată la gât, 
pantaloni subţiri, şi pantofi uşori. Ceilalţi europeni îl socoteau 
nebun dacă risca să răcească acum când toţi ştiau că frigurile 
astea erau transmise de vânturile verii. 

— Nu se poate să fie malarie, spuse el. În niciun caz malarie. 
O fi altceva. 

— Insula aia e blestemată. 

— Acum vorbeşti ca o muiere. 

— Febra asta n-a apărut decât după ce au venit şi culii. 
Alungă-i pe culi şi alungi şi molima. Aştia o poartă cu ei peste 
tot. Numai ei fac asta! 

— Culum, de unde ştii tu asta? Sunt de acord că s-a pornit 
întâi printre ei. Şi mai sunt de acord că aceştia trăiesc pe 
terenurile joase. Şi mai sunt de acord că, din câte ştim noi, nu 
poţi să te căpătuieşti cu boala asta decât dacă respiri aerul 
nopţii. Dar de ce s-a prăsit molima asta numai în Happy Valley? 
Numai la Happy Valley e aerul nesănătos? Aerul e aer, pentru 
numele lui Dumnezeu, şi mai toată ziua şi noaptea acolo bate o 
briză zdravănă. E o aiureală fără niciun sens. 

— Ba are un sens foarte întemeiat. E voinţa Domnului. 

— Dacă-i aşa, dar-ar frenţia în el să dea! 

Culum sări în picioare. 

— Am să-ţi rămân îndatorat dacă nu mai huleşti. 

— Şi eu am să-ţi rămân recunoscător dacă ai să încerci să-ţi 
aminteşti că atâta amar de vreme oamenii au fost arşi de vii pe 
rug doar pentru că spuneau că pământul se roteşte în jurul 
soarelui! Nu, asta nu e voinţa Domnului! 

— Indiferent ce crezi, Dumnezeu are un rol vital şi continuu 
în vieţile noastre. Faptul că molima asta a izbucnit, din toată 


Asia, chiar în locul pe care l-am ales noi să sălăşluim dovedeşte, 
cred eu, că e voinţa Domnului. Nu poţi să negi una ca asta 
pentru că nu poţi să dovedeşti contrariul, după cum nici eu nu 
pot dovedi că aşa este. Dar eu aşa cred, cei mai mulţi cred aşa, 
şi de aceea socot că ar trebui să părăsim Happy Valley. 

— Dacă facem una ca asta e ca şi cum am abandona Hong 
Kong-ul. 

— Putem construi iar pe terenurile din apropierea 
Promontoriului Glessing. 

— Ştii cumva câţi bani am investit noi şi ceilalţi negustori în 
Happy Valley? 

— Ştii cumva cam de câţi bani o să te bucuri când o să fii la 
şase picioare sub pământ? 

Struan îşi cântări cu răceală fiul. De săptămâni de zile 
ajunsese să simtă că duşmănia lui Culum era adevărată şi 
sporea mereu. Dar nu-i păsa. Ştia că cu cât Culum va învăţa 
mai mult, cu atât va înceta mai mult să-şi pună în aplicare 
ideile, deci cu atât mai mult va jindui după putere. E şi cinstit 
aşa, se gândi el, şi se simţi încântat de felul cum evolua Culum. 
Dar, în acelaşi timp, îl cuprinse îngrijorarea pentru viaţa lui. 
Culum îşi petrecea mult prea mult din timpul său în tovărăşia 
lui Gorth, şi avea o fire primejdios de deschisă. 

Cu zece zile înainte, ei doi avuseseră o ceartă fără noimă, 
dar sălbatică. Culum aruncase în treacăt nişte teorii privind 
navele cu aburi, evident opinii de-ale lui Gorth, iar Struan nu 
fusese de acord cu el. Atunci Culum pomenise de vechea ură 
dintre el şi Brock, şi declarase că tânăra generaţie nu avea să 
comită aceleaşi greşeli ca cei bătrâni. Că Gorth ştia bine că nu 
era nevoie ca cei tineri să cadă în capcana celor bătrâni. Că şi 
el şi Gorth se hotărâseră să îngroape orice duşmănie, şi 
amândoi vor încerca să aducă împăcarea între părinţii lor. Iar 
când Struan începu să-şi apere poziţia, Culum refuză să mai 
asculte şi ieşi ca o furtună. 

Şi mai era şi problema cu Tess Brock. 

Culum nu vorbise de ea faţă de Struan, şi nici Struan nu 
adusese vorba. Dar ştia că acum Culum jinduia cu disperare 
după ea şi asta îi cam înceţoşase mintea. Struan îşi reaminti 
propria lui tinereţe, cât de dor îi fusese după Ronalda. La 
vârsta aceea totul părea atât de limpede, atât de important şi 
de curat. 


— Culum, fiule, nu te mai chinui, îi spuse el, nedorind să se 
mai certe cu el. Azi e o zi atât de toridă şi toată lumea e cam 
înfierbântată. Stai jos şi odihneşte-ţi mintea. Micuța Karen e 
bolnavă la fel ca mulţi dintre prietenii noştri. Am auzit că şi 
Tillman s-a molipsit, şi cine mai ştie câţi alţii. 

— Domnişoara Tillman? 

— Ea nu cred. 

— Gorth spunea că ei închid mâine factoria. Pleacă la Macao 
să-şi petreacă vara. Toţi din familia lui fac la fel. 

— Noi ne ducem la Hong Kong. Factoria noastră rămâne 
deschisă. 

— Gorth zice că mai sigur e să ne petrecem vara la Macao. 
Are casă acolo. Avem şi noi o locuinţă acolo, nu-i aşa? 

Struan se foi în fotoliu. 

— Mda, poţi să te duci şi tu o săptămână acolo, dacă doreşti 
atât de mult. Distrează-te la Macao, dar eu am nevoie de tine la 
Queen's Town. Şi din nou îţi amintesc: fereşte-te! Gorth nu e 
prietenul tău. 

— Şi din nou trebuie să-ţi repet: ba este! 

— Încearcă să te facă să-ţi pierzi cumpătul şi într-o zi o să te 
căsăpească. 

— Greşeşti. Eu îl înţeleg cât se poate de bine. Şi ţin la el. Ne 
înţelegem perfect. Am descoperit că-mi place să stau de vorbă 
cu el, mă bucur de prezenţa lui. Ştim amândoi că ţie... şi lui 
taică-său vă vine greu să înţelegeţi, dar, ei bine, e greu de 
explicat. 

— Dumnezeule mare, îl înţeleg pe Gorth chiar prea bine. 

— Mai bine să nu vorbim de treburile astea, îi replică Culum. 

— Ba cred că ar trebui. Acum Gorth te-a vrăjit. Pentru un 
Struan e pericol de moarte. 

— Tu îl vezi pe Gorth cu alţi ochi. E prietenul meu. 

Struan deschise o cutie, alese o havană şi se gândi că a venit 
timpul să discute. 

— Crezi că Brock va fi de acord cu căsătoria ta cu Tess? 

Culum se roşi tot şi răspunse mânat de patimă: 

— Nu văd de ce n-ar fi. Gorth e de acord. 

— Ai şi discutat subiectul cu Gorth? 

— N-am discutat nici cu tine. Cu nimeni. Atunci de ce aş fi 
discutat asta cu Gorth? 

— Atunci de unde ştii că el e de acord? 


— Nu ştiu. Doar atât, că spune mereu cât de bine ne 
înţelegem eu şi domnişoara Brock, cât de mult se bucură ea de 
tovărăşia mea, mă încurajează să-i scriu, lucruri din astea. 

— Crezi că nu am dreptul să te întreb care ţi-s intenţiile faţă 
de Tess Brock? 

— Bineînţeles că ai dreptul. Dar, ştii, e numai... da, bine, m- 
am gândit să mă căsătoresc cu ea. Dar lui Gorth nu i-am spus 
nimic. 

Culum se opri stânjenit şi-şi şterse fruntea. Era speriat de 
felul neaşteptat în care Tai-Panul nimerise exact ceea ce era 
mai important în mintea lui, şi, deşi dorise să discute cu el 
despre asta, nu voia ca nimeni să-i murdărească iubirea. Fir-ar 
să fie! Ar fi trebuit să mă aştept la asta, se gândi el, şi se auzi 
cum se repede singur înainte, nefiind în stare să se oprească. 

— Dar nu cred că... afecțiunea mea pentru domnişoara 
Brock priveşte pe cineva în momentul acesta. Nu s-a discutat 
nimic despre asta, aşa că nu e deocamdată nimic şi... ei, ce simt 
eu pentru domnişoara Brock mă priveşte numai pe mine. 

— Îmi dau seama că asta-i părerea ta, îi replică Struan, dar 
asta nu înseamnă că ai şi dreptate. Ţi-a trecut cumva prin 
minte că cineva îşi aranjează treburile prin tine? 

— Domnişoara Brock? 

— Gorth Brock. 

— Ţi-a trecut cumva prin minte că ura ta pentru ei îţi 
întunecă judecata? îi răspunse Culum furios. 

— Da. M-am gândit şi la asta. Dar tu, Culum? Te-ai gândit că 
ei se folosesc de tine? 

— Să zicem că ai dreptate. Să zicem că mă căsătoresc cu 
domnişoara Brock. Nu e asta spre avantajul afacerilor tale? 

Struan era bucuros că în fine problema fusese pusă în mod 
deschis. 

— Nu. Pentru că atunci când ai să ajungi tu Tai-Pan, Gorth o 
să te înfulece cu fulgi cu tot. O să pună mâna pe tot ce avem 
noi şi o să te distrugă... ca să ajungă el Tai-Pan al Nobilei Case. 

— De ce l-ar distruge pe soţul surorii sale? De ce să nu ne 
unim companiile - Brock şi Struan? Eu mă ocup de afaceri, el 
se ocupă de nave. 

— Şi cine va fi Tai-Pan? 

— Am putea să... să fim amândoi, eu şi Gorth. 

— Nu poate exista decât un singur Tai-Pan. Asta înseamnă să 


fii Tai-Pan. Asta-i legea. 

— Dar legea ta nu înseamnă că trebuie să fie şi legea mea. 
Sau a lui Gorth. Putem învăţa şi din greşelile altora. Unindu-ne 
companiile, ne-ar oferi avantaje enorme. 

— Asta are Gorth în minte? 

Struan se întrebă dacă nu cumva greşise în privinţa lui 
Culum. Dragostea oarbă a fiului său pentru Tess şi încrederea 
lui în Gorth aveau să fie cheia cu care va fi distrusă Nobila Casă 
pentru ca Brock şi Gorth să obţină tot ceea ce voiau. Şi nu mai 
sunt decât trei luni şi trebuie să plec spre Anglia. Doamne Isuse 
Cristoase! 

— Chiar aşa? îl întrebă el. 

— N-am discutat niciodată problema asta. Am vorbit doar 
despre comerţ, despre nave, despre companii, lucruri din astea. 
Şi cum să facem pace între voi doi. Dar o contopire a celor 
două companii ar fi avantajoasă, nu-i aşa? 

— Nu cu cei doi. Nu sunteţi de-o seamă. Deocamdată. 

— Dar poate că într-o zi voi fi, nu? 

— Poate! Struan îşi aprinse un trabuc. Chiar crezi că o să 
poţi să-l domini pe Gorth? 

— Poate că nici nu va trebui să-l domin. Cum nici el nu va 
trebui să mă domine pe mine. Să zicem că mă căsătoresc cu 
domnişoara Brock. Gorth are compania lui, noi o avem pe a 
noastră. Separate. Putem încă concura una cu cealaltă. Dar în 
chip prietenesc. Fără atâta ură! Vocea lui Culum deveni mai 
aspră. Pentru moment, hai să gândim din punctul de vedere al 
Tai-Panului. Brock are o fiică la care ţine mult. Am reuşit să mă 
fac plăcut atât ei, cât şi lui Gorth. Prin căsătoria asta nu fac 
decât să mai înmoi duşmănia lui Brock faţă de mine, până când 
mai dobândesc experienţă. Vânturând mereu nada unirii celor 
două companii. lar când voi fi pregătit, pot să-i atac fără milă. 
O urzeală sigură şi frumoasă. Dă-o-ncolo de fată. Doar mă 
folosesc de ea... spre mai marea glorie a Nobilei Case. 

Struan nu spuse nimic. 

— Te-ai gândit cumva fără ranchiună la aceste posibilităţi? 
continuă Culum. Am uitat că eşti mult prea deştept ca să nu fi 
băgat de seamă că o iubesc. 

— Da, făcu Struan şi scutură cu grijă scrumul trabucului 
într-o scrumieră de argint. Da, v-am cântărit pe tine şi pe Tess 
„fără ranchiună”. 


— Şi care a fost concluzia ta? 

— Că pentru tine pericolele copleşesc avantajele. 

— Deci dezaprobi cu totul căsătoria mea cu ea? 

— Dezaprob dragostea ta pentru ea. Dar tu o iubeşti de 
acum, sau aşa crezi. Şi mai e încă ceva: te vei căsători sigur cu 
ea, dacă vei putea. Struan trase adânc din trabuc. Crezi că 
Brock va fi de acord? 

— Nu ştiu. Nu cred că va fi, Dumnezeu să mă ajute. 

— Ba cred că va fi de acord, Dumnezeu să te ajute. 

— Dar tu nu vei fi de acord până la urmă? 

— Ţi-am mai spus o dată cândva: sunt singurul om de pe 
pământ în care poţi avea deplină încredere. Cu condiţia ca nu 
cumva, din nişte socoteli ale tale, să te pui împotriva Nobilei 
Case. 

— Şi crezi că o astfel de căsătorie e împotriva intereselor 
companiei? 

— N-am spus asta. Am zis că nu pricepi ce pericole te pasc. 
Struan stinse trabucul şi se ridică în picioare. Fata nu e majoră. 
Ai să aştepţi încă cinci ani de zile de acum înainte? 

— Da, sări el iute, speriat de un termen atât de lung. Da, pe 
Dumnezeul meu. Nici nu ştii ce înseamnă fata asta pentru 
mine. E... e singura fată pe care aş fi putut-o iubi vreodată. N- 
am să-mi schimb sentimentele şi tu nu poţi să mă înţelegi, nu 
poţi. Da, am să aştept cinci ani. O iubesc. 

— Dar ea te iubeşte? 

— Nu ştiu. Eu... pare să ţină la mine. Mă rog să mă iubească. 
Doamne Dumnezeule din ceruri, ce-am să mă fac! 

Har Domnului că nu mai sunt atât de tânăr, se gândi Struan 
plin de compasiune. Acum ştiu că dragostea e ca marea, uneori 
calmă, alteori furtunoasă. E frumoasă, primejdioasă, împarte şi 
viaţă, şi moarte. Dar niciodată nu e veşnic la fel, mereu în 
schimbare. Şi unică doar pentru o foarte scurtă perioadă în 
curgerea timpului. 

— Flăcăule, n-ai să faci nicio mişcare. Am să vorbesc eu cu 
Brock în seara asta. 

— Nu, sări Culum îngrijorat. E vorba de viaţa mea. Nu vreau 
ca tu să... 

— Ceea ce doreşti tu acum priveşte şi viaţa mea şi a lui 
Brock, îl întrerupse Struan. Am să vorbesc cu Brock. 

— Atunci o să mă sprijini? 


Struan goni cu evantaiul o muscă ce i se aşezase pe faţă. 

— Cum rămâne cu cele douăzeci de guinee, Culum? 

— Cum? 

— Banii mei de coşciug. Cele douăzeci de guinee de aur pe 
care mi le-a dat Brock şi le-ai luat tu să le păstrezi? Ai şi uitat? 

Culum deschise gura să spună ceva dar se răzgândi. Apoi 
îngăimă: 

— Da, am uitat de ele. Adică mi-au ieşit din minte! În ochii 
se citea adâncul suferinţei. De ce vreau mereu să te mint? Am 
minţit. E groaznic. 

— Mda, făcu Struan satisfăcut, pentru că acum Culum 
trecuse un alt examen şi învățase încă o lecţie. 

— Ce-i cu monedele? 

— Nimic. Numai că nu ar trebui să uiţi de ele. Ele înseamnă 
Brock. Gorth e şi mai rău pentru că n-a dobândit nici măcar 
generozitatea lui taică-său. 


Era aproape miezul nopţii. 

— Şezi şi tu jos, Dirk, îl invită Brock, mângâindu-şi barba. 
Grog, bere sau brandy? 

— Brandy. 

— Brandy dai! îi porunci el servitorului, apoi făcu un semn 
spre mâncarea care se vedea pe masă la lumina lumânărilor ce 
pâlpâiau. Haleşte nişte friptură, Dirk! Se scărpină subraţ, unde 
se umpluse de nişte furuncule numite bube de căldură. 
Blestemată vreme. De ce dracu' pe tine nu te loveşte suferinţa 
asta care nu ne ocoleşte pe noi, ceilalţi, ei? 

— Pentru că mă îngrijesc cum trebuie, îi spuse Struan şi-şi 
întinse picioarele într-o poziţie comodă. Ţi-am spus de un 
milion de ori. Dacă te îmbăiezi de patru ori pe zi nu mai faci 
bube de căldură. Păduchii se duc şi... 

— N-au nicio legătură cu bubele astea, îi replică Brock. Şi-i o 
prostie, e împotriva naturii, pe Dumnezeul meu! râse el. lar ăi 
de zic că eşti tovarăş de navă cu diavolul în persoană poa’ c-au 
pus destul taman unde trebuie ca să arate de ce eşti tu aşa cum 
eşti. Ei? îşi împinse cana mare de argint de jumătate de livră 
spre servitorul care i-o umplu de îndată din butoiul mic de bere 
aflat lângă perete; în rastelul din apropiere se vedeau muschete 
şi săbii de abordaj. Dar ai să-ţi primeşti tu răsplata, curând- 
curând, nu-i aşa, Dirk? spuse el, arătând cu degetul mare şi 


bont în jos. 

Struan luă bolul mare de cristal şi mirosi băutura. 

— Tyler, toţi ne primim răsplata. 

Struan tinu paharul de brandy aproape de nas pentru a 
contracara duhoarea din încăpere. Se întrebă dacă Tess 
mirosea şi ea la fel ca taică-său şi maică-sa, şi dacă Brock 
bănuia măcar motivul vizitei sale... Ferestrele erau ermetic 
închise, să nu intre aerul nopţii şi zarva imensă din piaţeta din 
faţă. Brock mârâi, ridică paharul plin de bere şi bău cu sete. 
Purta obişnuita lui redingotă de lână, izmene groase, fular şi 
jiletcă. Îl cercetă mohorât pe Struan. În cămaşa aceea subţire, 
pantaloni albi, cizme scurte, părul roşcat auriu de pe pieptul lat 
lucind în lumina lumânărilor, Struan îi părea puternic şi stăpân 
pe el. 

— Fiule, arăţi cam dezbrăcat. Cam dezgustător de golaş. 

— Tyler, asta-i moda viitorului. Sănătate! spuse ridicând 
paharul şi băură amândoi. 

— Şi dacă tot vorbim de diavol, am auzit că Maureen Quance 
îl domesticeşte pe bietul Aristotle rău de tot. Aud vorbe că ar 
pleca amândoi spre ţară cu următorul flux. 

— Fuge el cumva, sau îşi taie beregata mai degrabă decât să 
facă una ca asta. 

Brock izbucni în hohote groase de râs. 

— Doamne, când am văz't-o c-apare aşa deodată în mijlocul 
balului, n-am mai râs aşa cu poftă de când bunica şi-a prins 
ţâţele netezind rufele sub mângălău! Îi făcu semne servitorului 
să dispară şi acesta se făcu nevăzut. Am auzit că toate navele 
ţi-s plecate. 

— Mda. Straşnic sezon, nu-i aşa? 

— Înî! Şi am să fiu mai liniştit când Blue Wahitch o să tragă 
prima la cheu în Târgul Londrei. Am auzit că e cu o zi înainte! 
Brock trase un gât zdravăn de bere, transpirând din belşug. Jeff 
Cooper zicea că ultima lui navă a plecat şi ea, aşa că la 
Whampoa nu mai e nimeni. 

— Rămâi în Canton? 

Brock clătină din cap. 

— Mâine plecăm şi noi. La Queen's Town, apoi la Macao. Da’ 
nu închidem factoria, ca înainte. 

— Longstaff mai rămâne. Negocierile continuă, bănuiesc eu. 

Struan simţi o ameninţare în aer, şi îngrijorarea lui spori. 


— Doar ştii bine că treburile nu se încheie ele aici. 

Brock se juca cu bandajul de la ochi. Şnurul care ţinuse 
bandajul la locul lui ani şi ani de zile îşi croise un şanţ roşu pe 
fruntea lui. 

— Gorth zicea că mezina lui Robb a luat frigurile. 

— Da. Cred că i-a spus Culum. 

— Da. 

Brock reţinu tonul tăios al lui Struan. Bău cu poftă din cana 
de bere, îşi şterse spuma de pe mustăţi cu dosul mâinii. 

— Îmi pare rău. E un joss rău ăsta! Bău din nou. Băiatul tău 
şi-al meu parcă ar fi vechi tovarăşi de navă. 

— Abia aştept să mă îmbarc din nou, spuse Struan, neluând 
în seamă aluzia. Azi după-amiază am avut o lungă discuţie cu 
Jin-qua. În legătură cu frigurile. La Kwantung n-au pomenit 
niciodată de friguri, din câte ştie el cel puţin. 

— Dacă-i malarie cu-adevărat, atunci o să avem necazuri, nu 
glumă. Brock întinse mâna şi apucă un piept de pui. Ia şi tu. Am 
auzit că preţul culilor creşte. La Hong Kong preţurile cresc al 
naibii la toate. 

— Nu chiar atât de mult încât să ne dăuneze. Frigurile or să 
treacă. 

Brock îşi săltă greoi brăcinarul şi goli cana de bere. 

— Ai vrut să mă vezi între patru ochi, da? Ca să vorbim de 
frigurile astea? 

— Nu! îi replică Struan, simțind că-l contaminează şi pe el 
miasmele din jur, izul pe care-l emana Brock, şi mirosul de bere 
stătută. Am venit în legătură cu o veche promisiune pe care ți- 
am făcut-o că într-o zi am să viu după tine cu pisica cu nouă 
cozi. 

Brock apucă clopoţelul de pe masă şi-l făcu să sune violent. 
Sunetul lui se izbi de pereţi. Văzând că uşa nu se deschide de 
îndată, îl făcu să sune din nou. 

— Maimuţoiul ăla blestemat! mârâi el. Ar merita un picior în 
cur aşa cum trebuie. 

Se duse la butoiaşul cu bere şi, după ce-şi umplu cana mare 
cu capac, se aşeză din nou şi-l privi pe Struan drept în ochi. 
Apoi aşteptă. 

— Şi ce-i cu asta? mormăi în cele din urmă Brock. 

— Tess Brock. 

— Cum? 


Brock era uluit că Struan dorea să precipite chiar el 
hotărârea din pricina căreia şi el, dar şi Struan fără îndoială, se 
frământaseră atâtea nopţi. 

— Fiul meu e îndrăgostit de ea. 

Brock dădu pe gât nişte bere şi se şterse din nou la gură. 

— Nu s-au întâlnit decât o singură dată la bal. Apoi s-au 
preumblat cu Liza şi Lillibet. De trei ori. 

— Mda. Da’ el e îndrăgostit de ea. E convins că o iubeşte. 

— Dæ’ tu eşti sigur? 

— Da. 

— Şi tu ce părere ai? _ 

— Că ar fi mai bine să discutăm treaba asta. În mod deschis. 

— De ce chiar acum? spuse Brock bănuitor, în vreme ce 
mintea i se chinuia să găsească răspunsul cel adevărat. După 
cum bine ştii ea e încă foarte crudă. 

— Da, dar destul de mare ca să se căsătorească. 

Brock se jucă gânditor cu cana de bere, uitându-se la 
propria-i imagine pe faţa argintului lustruit. Se întreba dacă 
ghicise exact intenţiile lui Struan. 

— Tu acum vii şi-mi ceri oficial mâna lui Tess pen’ ficior-tu? 

— Asta-i datoria lui, nu a mea... să o ceară oficial în 
căsătorie. Dar noi trebuie să discutăm neoficial. Mai întâi. 

— Tu ce părere ai? îl întrebă din nou Brock. În legătură cu 
căsătoria asta? 

— Ştii deja foarte bine. Sunt împotriva ei. Pentru că nu am 
încredere în tine. Nici în Gorth nu am încredere. Dar Culum 
gândeşte altfel cu mintea lui şi mi-a forţat mâna, şi nu 
totdeauna un tată îşi poate convinge feciorul să facă ce vrea el. 

Brock se gândi la Gorth. Când deschise gura, vocea îi sună 
aspru. 

— Dacă eşti atât de pornit împotriva dorinţei lui, atunci arde- 
i o mamă de bătaie până-i vine mintea la cap, sau expediază-l în 
ţară, fă-i bagajele. Scapi repede de sămânţa asta de belea. 

— Ştii bine că sunt la ananghie, îi spuse Struan cu 
amărăciune. Tu ai trei fii - Gorth, Morgan, Tom. Acum eu nu-l 
mai am decât pe Culum. Aşa că, indiferent ce vreau eu să fac, 
el mă va urma mai departe. 

— Mai e şi Robb şi fiii lui, spuse Brock, fericit că-l citise 
exact pe Struan, jucându-se acum cu el cum s-ar fi jucat cu un 
peştişor. 


— Doar ştii care-i răspunsul la una ca asta. Eu am creat 
Nobila Casă, nu Robb. Ei, acum care-i părerea ta? 

Brock îşi goli cana de bere gânditor. Din nou făcu clopoţelul 
să sune. Şi din nou niciun răspuns. 

— Cre’ c-am să fac praştie din maţele maimuţoiului ăsta! Se 
ridică în picioare şi începu să-şi umple cana cu bere. Şi eu sunt 
la fel împotriva acestei căsătorii, spuse Brock aspru, şi văzu un 
fulger de mirare pe chipul lui Struan. Da' chiar aşa, continuă 
Brock, dacă fi-tu vine şi-mi cere fata io i-o dau. 

— Dumnezeule mare, am fost sigur că aşa ai să faci! 

Şi Struan se ridică în picioare cu pumnii strânşi. 

— O să aibă cea mai mare zestre din toată Asia. Anul viitor 
or să fie căsătoriţi. 

— Dar înainte de asta am să te trimit eu pe tine în iad. 

Cei doi bărbaţi se priviră ameninţător. Şi din nou Brock văzu 
acelaşi chip tăiat în piatră ca în urmă cu treizeci de ani, aceeaşi 
putere iradiind din el. Aceleaşi trăsături de nedefinit care-l 
făcuseră să reacționeze atât de violent cu toată fiinţa lui. 
Dumnezeule mare, blestemă el, nu mă duce mintea de ce mi l-ai 
scos în cale pe diavolul ăsta. Nu mă duce mintea decât că l-ai 
pus acolo pen’ ca eu să-l strivesc cum trebuie, şi nu cu un cuţit 
înfipt în spinare, şi cu atât mai rău. A 

— Dirk, asta o să fie mai târziu, îi răspunse el. Întâi copiii se 
căsătoresc, în toată regula. Eşti la ananghie bine de tot. Şi nu 
din pricina mea, da' cu atât mi se rupe inima mai tare, şi nu io 
ţi-am aruncat ghinionul ăsta de joss în obraz. Da’ de la o vreme 
mă tot gândesc io la ei, ca şi tine bănui, la ei şi la noi, şi zic că 
aşa-i mai bine şi de ei şi de noi. 

— Eu ştiu ce-i în mintea ta. Şi a lui Gorth. 

— Dirk, cine ştie ce o să se aleagă mai târziu? Poa' că-n 
viitor cele două companii să se unească între ele. 

— Nu atâta vreme cât eu mai sunt în viaţă. 

— Da’ pe de altă parte poa’ că n-o să se unească, şi tu o s-o 
ai pe-a ta mai departe şi noi p-a noastră. 

— Nu puneţi voi mâna pe Nobila Casă ca s-o distrugeţi doar 
cu o fustă de fetiţă. 

— Dumnezeule mare, acu' ascultă şi tu la mine! Tu ai adus 
vorba de asta! Tu ai zis să vorbim deschis şi io n-am terminat 
de spus ce-am avut de spus. Aşa că acu’ tu m-asculţi pe mine, 
pe Dumnezeu de nu! Doa’ dacă nu ţi-ai pierdut şi curajul aşa 


cum ţi-ai pierdut purtările şi mintea. 

— Bine, Tyler! Struan îşi turnă alt pahar de brandy. Spune 
ce-ţi cloceşte mintea. 

Brock se mai calmă şi se aşeză din nou sorbindu-şi berea. 

— Nu te pot suferi şi te urăsc şi acu’ aşa cum o s-o fac 
întotdeauna. Nici io n-am nicio încredere în tine. M-am săturat 
pe viaţă să mai omor pe cineva, dar, pe numele lui Cristos, în 
ziua în care o să vii cu pisica aia în mână la mine, te omor. Da' 
nu io o să încep bătaia. Nu. Ni’ nu voi să te omor, ci doar să te 
strivesc în bună regulă. Da' stau şi mă gândesc şi mă dumiresc 
că poa' ăi tineri or să ştie ei să pună rânduială... cum n-am 
putut noi face. Aşa că stau şi zic: ce-o fi să fie! Dacă or să se 
unească firmele, atunci să se unească. E treaba lor, ni' a mea, 
ni’ a ta. De n-o fi să se unească, asta-i tot treaba lor. O să facă 
ce-o să socotească ei că e mai bine. Nu noi. Aşa că zic că e în 
regulă cu căsătoria. 

Struan îşi goli paharul şi-i făcu vânt pe masă. 

— N-am crezut niciodată că poţi fi atât de lipsit de vână în 
tine încât să te foloseşti de Tess pentru asta, când ştiu că şi tu 
eşti împotriva căsătoriei după cum sunt şi eu. 

De data asta Brock îl privi fără ură. 

— Dirk, nu mă folosesc de Tess. Dumnezeu ştie că e adevărul 
adevărat. Îl iubeşte pe Culum, şi-i la fel de adevărat. Asta-i 
singurul motiv pen' care vorbesc cu tine aşa cum vorbesc. 
Suntem amândoi la ananghie acum. Hai să vorbim ca oameni 
cu cap. Ea-i ca o Julietă faţă de Romeo al ei, da, da, pe 
Dumnezeul meu de nu, şi de asta mă tem şi io. Şi aşa te-ai teme 
şi tu de-ai şti cât îi de-adevărat. Nu voi ca Tess a mea să 
sfârşească pe-o dală de marmoră pen” că io te urăsc pe tine. Ea- 
l iubeşte. Io mă gândesc numai la ea. 

— Nu-mi vine să cred. 

— Nici mie, Dumnezeule mare! Dar Liza mi-a tocat creierii 
de zeci de ori cu Tess. Îmi tot zice că Tess oftează şi geme, şi 
nu sporovăieşte decât de balul ăla şi nu pomeneşte decât de 
Culum. Şi Tess mi-a făcut capul calendar cu ce-a zis Culum, cu 
ce n-a zis Culum, şi ce i-a zis ea lui Culum şi cum arăta Culum, 
şi ce i-a răspuns el ei, până când am crezut că plesnesc. Ei da, 
îl iubeşte şi gata. 

— Dragoste de ţânci. Nu contează deloc. 

— Pen' numele lu' Dumnezeu, greu să îndure cineva să stea 


de vorbă omeneşte cu tine. Greşeşti, Dirk, greşeşti foarte tare. 

Brusc, Brock se simţi foarte obosit şi foarte bătrân. Vroia să 
termine cu tărăşenia asta. 

— De nu era balul ăla, nu s-ar fi întâmplat nimic niciodată. Şi 
tot tu ai ales-o să înceapă dansul. Tu ai ales-o să câştige 
premiul, tu... 

— Nu eu. Sergheiev a fost cel care a ales-o, nu eu. 

— Ăsta-i adevărul adevărat, aşa să-ţi ajute Dumnezeu? 

— Da. 

Brock se uită la Struan şi-l cântări mult. 

— Atunci aici o fi mâna Domnului la mijloc. Tess nu era cea 
mai grozav de bine îmbrăcată la bal. Ştiam şi eu şi ştia toată 
lumea, în afară de Culum şi Tess. Îşi termină de băut berea şi 
puse pe masă cana mare de metal cu capac. Uite, îţi fac o 
propunere. Ştiu io că tu nu ţii la Culum al tău cum ţin io la Tess 
a mea, dar lasă-i să aibă parte de vânt bun, mare deschisă şi un 
port sigur pentru viaţa lor şi io am să fac la fel. Flăcăul merită 
şi el una ca asta - ţi-a salvat capul în chestia cu gorganul, fincă 
jur pe crucea lui Cristos că te-aş fi ştrangulat bine de tot 
atunci. Dacă acu' cauţi pricină să ne luptăm, atunci să ne 
luptăm. Şi dacă îmi vine mie bine să-ţi rup gâtul, dar pe bune, 
jur pe sângele lui Cristos că am s-o fac. Da' nu le fac una ca 
asta şi lor, la ăia doi. Lasă-i să aibă parte de vânt bun, mare 
deschisă şi un port sigur pentru viaţa lor. Ei, ce zici? 

Şi Brock îi întinse mâna. 

Struan îi răspunse aspru: 

— Dau mâna cu tine numai pentru Culum şi Tess. Nu şi 
pentru Gorth. 

Felul în care Struan spusese Gorth îl făcu pe Brock să simtă 
cum îl trece un fior. Dar nu-şi retrase mâna, deşi de acum ştia 
că înţelegerea lor era ameninţată de primejdii. Îşi strânseră 
mâna ferm. 

— Şi acu’ să mai luăm câte un pahar să pecetluim 
înţelegerea cum se cuvine, spuse Brock, şi după aia poţi să te 
duci dracului şi să ieşi din casa mea. 

Apucă din nou clopoţelul, pentru a treia oară îl făcu să sune, 
nu apăru nimeni şi-l aruncă de perete. 

— Lee Tang! urlă el. 

Vocea îi răsună ciudat. Pe imensul hol al scării se auzi 
zgomot grăbit de paşi şi se arătă chipul speriat al unui 


funcţionar portughez. 

— Toti servitorii au dispărut, senhor. Nu dau de ei nicăieri. 

Struan se repezi la fereastră. Negustorii ambulanți şi 
prăvăliaşii, toţi gură-cască părăseau acum piaţa într-o 
desăvârşită tăcere. Negustori adunaţi în grupuri în Grădina 
Engleză stăteau încremeniţi, ascultând şi urmărind ce se 
întâmplă. Struan se întoarse şi se repezi la rastelul cu 
muschete, ajungând la el în aceeaşi fracțiune de secundă cu 
Brock. 

— Adună-i pe toţi jos! îi strigă Brock funcţionarului 
portughez. 

— Tyler, la factoria mea! Sună alarma, mai spuse Struan şi 
se făcu nevăzut. 


În mai puţin de un ceas, toţi negustorii şi funcţionarii lor 
erau înghesuiți în factoria lui Struan şi în Grădina Engleză, 
care servea de curte exterioară. Lângă poartă era rânduit, în 
dispozitiv de luptă, detaşamentul celor cincizeci de soldaţi, 
înarmaţi. Comandantul lor, căpitanul Oxford, dacă împlinise 
douăzeci de ani, un tânăr subţirel, isteţ, cu o umbră de 
mustață. Struan, Brock şi Longstaff se aflau în mijlocul grădinii. 
În apropiere, Jeff Cooper şi Sergheiev. O noapte umedă, 
încinsă, apăsătoare. 

— Înălţimea voastră, ar fi mai bine să ordonaţi imediat 
evacuarea, îi spuse Struan. 

— Înî! întări Brock. 

— Domnilor, nu e cazul să fim chiar grăbiţi, spuse Longstaff. 
S-a mai întâmplat asta şi înainte, ei? 

— Da, dar de fiecare dată am fost preveniţi într-un fel sau 
altul de Co-hong sau de către mandarini. Niciodată nu ne-au 
luat aşa ca din oală. 

Struan îşi încordă auzul şi ascultă noaptea, ochii însă 
numărau lorcile amarate de-a lungul cheului. Erau destule 
pentru toată lumea, se gândi el... 

— Nu-mi place noaptea asta. 

— Nici mie, Dumnezeule Cristoase, spuse Brock şi trânti 
furios un scuipat. În bărci cu noi, zic io. 

— Doar nu vă închipuiţi că ne paşte vreo primejdie?! spuse 
Longstaff. 

— Excelenţa voastră, nu ştiu. Dar ceva îmi spune mie că 


pentru moment e mai bine s-o ştergem de aici, îi replică Struan. 
Sau cel puţin să ne îmbarcăm pe navele noastre pentru mai 
multă siguranţă. Pentru sezonul ăsta negoţul oricum s-a 
încheiat, aşa că putem sta sau putem pleca după voia noastră. 

— Dar nu vor îndrăzni să ne atace, se burzului Longstaff. De 
ce s-au pornit? De ce o fac din nou? Tratativele avansează atât 
de bine. E ridicol. 

— Vă sugerez doar că ar fi mai bine să acţionăm aşa cum aţi 
spus întotdeauna, Excelenţa voastră: e mai bine să fim pregătiţi 
pentru orice eventualitate. 

Longstaff făcu un semn uşor cu capul către ofiţer. 

— Împarte-ţi oamenii în trei grupuri. Păziţi intrările dinspre 
est şi vest în strada Hog. Până la noi ordine, împiedici orice 
acces spre piaţă. 

— Da, sir. 

Struan îi zări pe Culum, Gorth şi Horatio stând laolaltă lângă 
un felinar. Gorth îi arăta lui Culum cum se încarcă o muschetă, 
iar acesta asculta foarte atent. Lângă Culum, Gorth părea 
puternic, plin de energie, de vitalitate. Struan îşi întoarse 
privirea şi-l surprinse pe Mauss care, în semiîntuneric, vorbea 
cu un chinez înalt, pe care Tai-Panul nu-l mai văzuse niciodată. 
Îmboldit de curiozitate, se apropie de ei. 

— Wolfgang, ai aflat ceva? 

— Nu, Tai-Pan. Nici cel mai mic zvon, nimic. Nici Horatio. 
Gott im Himmel, nu mai pricep nimic. 

Struan îl măsură pe chinez cu privirea. Era îmbrăcat în nişte 
haine ţărăneşti zdrenţăroase, şi părea să fi împlinit abia treizeci 
de ani. Avea nişte ochi obosiţi, dar totuşi pătrunzători, şi-l 
cerceta pe Struan la rândul lui cu aceeaşi curiozitate. 

— Cine-i? 

— Hung Hsu Ch'un, îi spuse Wolfgang mândru de el. Un 
hakka. E botezat, Tai-Pan, eu l-am botezat. Cel mai bun 
convertit pe care l-am făcut eu, Tai-Pan. O minte strălucită, 
studios şi totuşi ţăran. În cele din urmă, am şi eu un convertit 
care va răspândi cuvântul Domnului... ca să mă ajute în 
lucrarea Lui. 

— Ai face mai bine să-i spui să plece. Dacă se stârneşte 
conflict şi-l prind mandarinii că a rămas cu noi, atunci o să ai 
un convertit mai puţin. 

— l-am spus mai înainte să plece, dar mi-a răspuns: „Ciudate 


sunt căile Domnului, iar oamenii Domnului nu întorc spatele 
celui necredincios”. Nu-ţi fă niciun fel de griji. Dumnezeu o să-l 
aibă în paza lui, iar eu am să mă pun chezaş cu propria mea 
viaţă. 

Struan dădu scurt din cap către chinez şi se întoarse la 
Longstaff şi Brock. 

— lo mă urc la mine la bord, spuse Brock, şi cu asta basta. 

— Tyler, trimite-l pe Gorth cu oamenii lui să întărească paza 
acolo! şi arătă spre bezna străzii Hog. Eu mă duc la est şi te 
acopăr dacă începe balamucul. Şi atunci te poţi retrage aici. 

— Tu ai numai grija alor tăi, îi replică Brock, io pe-a alor mei. 
Doar nu eşti tu acum comandant şef, Cristoase Dumnezeule! şi- 
i făcu semn lui Gorth să se apropie. Ia vino tu cu mine. Almeida, 
tu cu ceilalţi funcţionari aduceţi hârţoagele pe navă! Şi 
împreună cu oamenii lui ieşi mărşăluind din grădină şi se 
îndreptă spre piaţă. 

— Culum! 

— Da, Tai-Pan! 

— Ia tot ce a mai rămas în safe şi du-te la bordul lorcei. 

— Prea bine. Culum îşi cobori vocea. I-ai vorbit lui Brock? 

— Mda. Fiule, nu vorbim acum. Grăbeşte-te. O să discutăm 
mai târziu. 

— A zis da sau nu? 

Struan îi simţi pe ceilalţi cum îl urmăresc, şi cu toate că ar fi 
vrut tare mult să-i povestească lui Culum cum decursese 
discuţia, grădina nu era locul nimerit pentru una ca asta. 

— Doamne Isuse Cristoase, nu ai de gând odată să faci cum 
ţi s-a spus? 

— Vreau să ştiu şi eu! spuse Culum cu ochii sticlind. 

— Iar eu nu sunt pregătit să discut acum problemele tale! Fă 
ce ţi-am spus! A 

Struan porni păşind îndesat spre uşa din faţă. Il opri Jeff 
Cooper. 

— De ce ne evacuăm? De ce atâta grabă, Tai-Pan? 

— Jeff, doar din prudenţă. Ai vreo lorce la îndemână? 

— Da. 

— Dacă n-ai loc la bord, voi fi bucuros să le ofer un loc la 
mine oamenilor tăi. Struan se uită la Sergheiev. Înălţimea 
voastră, e o privelişte frumoasă dinspre fluviu, dacă veţi avea 
bunăvoința să mergeţi cu noi. 


— Totdeauna când piaţa se goleşte şi servitorii dispar voi o 
luaţi la fugă? 

— Numai când îmi face plăcere şi mie! Struan îşi croi drum 
prin îmbulzeala oamenilor. Vargas, du la bord toate registrele 
şi funcţionarii. Înarmaţi. 

— Da, senhor. 

Când ceilalţi neguţători îi văzură pe Struan şi Brock că se 
pregătesc cu adevărat să se retragă în grabă, se întoarseră iute 
la  factoriile lor, îşi strânseră registrele contabile şi 
documentele de conosament, orice hârtie care dovedea 
amploarea tranzacţiilor din acel sezon, şi deci tot ceea ce 
reprezenta viitorul lor, şi începură să le depoziteze pe nave. 
Prea mulţi bani nu erau de pus la adăpost, pentru că 
tranzacţiile comerciale fuseseră făcute în cea mai mare parte 
pe baza cambiilor, iar Struan şi Brock îşi expediaseră argintul 
la Hong Kong. 

Longstaff îşi strânse documentele de pe propriul lui birou, îşi 
puse cartea de cifru şi hârtiile secrete în geanta oficială şi se 
duse în grădină, lângă Sergheiev. 

— Înălţimea voastră, v-aţi împachetat totul? 

— N-am nimic prea important. Ce se întâmplă mi se pare 
extraordinar. Ori există un pericol iminent, ori nu e niciun 
pericol! Dacă există un pericol, de ce trupele dumneavoastră nu 
sunt aici? Dacă nu e, atunci de ce fugiţi? 

Longstaff râse. 

— Dragă domnule, aşa-i mintea păgânului. Foarte deosebită 
de a noastră, a celor civilizaţi. De mai bine de un secol, 
guvernul Maiestăţii sale se luptă cu această mentalitate. Aşa că 
am ajuns să ştim să ne descurcăm în treburile Chinei. 
Bineînţeles, adăugă el sever, nu ne preocupă cucerirea acestei 
ţări, ci numai comerţul paşnic. Şi socotim zona aceasta o sferă 
de influenţă cu totul britanică. 


Struan mai aruncă şi el o privire prin safe, ca să se convingă 
că toate hârtiile vitale erau la bord. 

— Am făcut eu asta, îi spuse Culum intrând val-vârtej în 
încăpere şi trântind uşa în urma lui. Şi acum, Isuse, care a fost 
răspunsul? 

— Urmează să te căsătoreşti, îi spuse blând Struan, Isuse 
Cristoase! 


Culum rămase încremenit, nefiind în stare să mai scoată o 
vorbă. 

— Brock e încântat să te aibă de ginere. Anul viitor te poţi 
însura. 

— Brock a spus el da? 

— Da. Şi felicitări. 

Struan îşi cercetă liniştit sertarul de la birou, îl închise, 
satisfăcut că discuţia cu Brock decursese aşa cum îşi pusese el 
în gând de la început. 

— Vrei să spui că ela spus da? Şi tu ai zis tot da? 

— Da. Dar tu trebuie să-i ceri oficial mâna. A spus că o să te 
accepte de ginere. Mai trebuie să discutăm de zestre şi alte 
amănunte, dar a spus că anul viitor vă puteţi căsători. 

Culum îşi prinse tatăl în braţe. 

— Ah, tată, mulţumesc. 

El nici măcar n-a băgat de seamă când i-a scăpat cuvântul 
„tată”, Struan însă da. Liniştea nopţii fu spartă de o salvă de 
muschete. Struan şi Culum alergară la geam exact la timp ca să 
vadă primul rând al mulţimii ce dăduse buzna prin partea 
dinspre vest zvârcolindu-se sub gloanţe. Sutele de oameni din 
spate îi măturară pe cei din faţă, iar soldaţii fură înghiţiţi de 
torentul chinezilor ce urlau repezindu-se spre capătul depărtat 
al pieţii. Mulțimea purta torţe, topoare şi suliţi, deasupra 
fluturau flamurile Triadei. Dădură năvală asupra factoriei aflate 
în partea cea mai de vest, aparţinând americanilor. Pe o 
fereastră deschisă cineva aruncă o torţă aprinsă, uşile fură 
asaltate. Gloata începu jaful, dând foc şi distrugând clădirea. 
Struan îşi apucă muscheta. 

— Nicio vorbă despre Tess. Păstrează totul numai pentru 
tine până când ajungi să stai de vorbă cu Brock! Porniră în fugă 
spre hol. La naiba cu toate astea, Vargas! strigă el când îşi văzu 
funcţionarul clătinându-se sub povara registrelor cu copii după 
facturi. Urcă-te la bord! 

Vargas o luă la fugă. Piaţeta din faţa factoriei lui Struan şi 
grădina erau pline de neguţători care fugeau cât îi ţineau 
picioarele spre lorcile lor. Câţiva soldaţi erau postați lângă 
zidul grădinii, gata să se sacrifice, ca o ultimă linie de apărare a 
retragerii. Struan li se alătură pentru a acoperi retragerea 
celorlalţi. Cu coada ochiului îl văzu pe Culum alergând din nou 
în factorie, dar uită de asta când un nou val de oameni dădu 


buzna în strada Hog. Soldaţii care apărau intrarea pe acolo 
traseră o salvă de muschete şi se retraseră în bună rânduială 
spre Grădina Engleză, unde luară din nou poziţie alături de 
ceilalţi soldaţi pentru a-i apăra pe ultimii dintre negustori ce 
fugeau spre ambarcaţiile lor. Cei ajunşi deja la bord erau cu 
muschetele în mână. Dar mulţimea invadatorilor se concentră 
numai asupra factoriilor din cealaltă parte a pieţii şi, în mod cu 
totul ciudat, nu-i luau deloc în seamă pe negustori. Struan simţi 
uşurare când îi văzu pe Cooper şi americanii lui suiţi pe o lorce. 
Crezuse că se mai aflau încă în factorie. 

— P'onoarea mea, ia uită-te la ticăloşii ăia, spuse Longstaff 
fără să se adreseze cuiva anume, în vreme ce se afla lângă 
grădină şi urmărea mulţimea chinezilor, mergând la pas, cu 
bastonul în mână; ştia bine că asta însemna sfârşitul 
tratativelor, războiul era inevitabil. Forţele armate ale 
Maiestăţii sale vor pune capăt acestor dezordini. 

Se întoarse în grădină şi-l găsi pe Sergheiev care urmărea şi 
el balamucul, lângă el stând cei doi servitori în livrea, înarmaţi 
şi speriaţi. 

— Înălţimea voastră, poate doriţi să veniţi cu mine la bord, 
strigă Longstaff, încercând să acopere zarva din jur. 

Longstaff ştia că dacă Sergheiev era cumva rănit, faptul avea 
să fie socotit drept un incident internaţional, care-i va oferi 
ţarului un perfect pretext să trimită nave de război şi trupe de 
represiune în apele chinezeşti. Şi una ca asta n-are să se 
întâmple, Dumnezeule Cristoase! fir-ar să fie, îşi spuse el. 

— Numai într-un singur fel pot fi trataţi aceşti ticăloşi. 
Credeţi că democraţia dumneavoastră va reuşi să se descurce 
cu ei? 

— Da. Trebuie doar să le dăm timp. Nu? îi răspunse 
Longstaff bine dispus. Acum să ne urcăm la bord. Avem mare 
noroc că e o seară plăcută. 

Unul dintre servitorii ruşi îi spuse ceva lui Sergheiev, care 
doar se uită mai lung la el. Servitorul albi la faţă şi nu mai 
scoase o vorbă. 

— Dacă aşa doriţi, bine, Excelenţa voastră, spuse Sergheiev 
ca să nu fie mai prejos de disprețul pe care-l manifesta 
Longstaff faţă de gloata aceea. Dar zic să-l aşteptăm şi pe Tai- 
Pan. 

Îşi scoase tabachera de prizat tutun şi-i oferi şi lui Longstaff, 


fericit că nu-i tremura mâna. 

— Mulţumesc! spuse Longstaff, luând o priză de tabac. 
Afurisită treabă. Ei? Se îndreptă cu paşi mari spre Struan. Dirk, 
ce naiba i-o fi stârnit în halul ăsta? 

— Mandarinii. Cu siguranţă. N-am mai văzut niciodată o 
mulţime atât de înfuriată. Niciodată. Mai bine să ne urcăm la 
bord. 

Struan aruncă o privire asupra pieţii. Ultimii negustori se 
urcau acum pe navele lor. Numai Brock nu era de văzut. Gorth 
şi oamenii lui încă păzeau poarta factoriei, dinspre partea de 
est, şi Struan se enervă când îl văzu pe acesta trăgând asupra 
chinezilor puşi pe jaf, dar care nu reprezentau o ameninţare 
directă la adresa lor. Fu tentat să ordone o retragere imediată, 
şi apoi în învălmăşeala care ar fi urmat să ridice muscheta şi 
să-l curețe pe Gorth. Asta l-ar fi scutit să-l omoare mai târziu. 
Dar Struan nu trase. Voia să se bucure de plăcerea de a vedea 
groaza în ochii lui Gorth când avea să-l ucidă. 

Cei care se urcaseră pe nave molară parâmele în grabă. Şi 
numeroase lorci se îndreptară spre firul fluviului. În mod 
ciudat, mulţimea răzvrătită nici nu-i băgă în seamă. Din factoria 
firmei Cooper-Tillman ieşeau acum valuri de fum. Intreaga 
clădire fu cuprinsă de flăcări când o rafală de vânt uscat aţâţă 
incendiul, pălălăile de foc lingând noaptea. Struan îl văzu pe 
Brock ieşind ca o furtună din propria lui factorie, cu o 
muschetă într-o mână, o sabie de abordaj în cealaltă, cu 
buzunarele doldora de hârtii. Principalul său funcţionar, 
Almeida, fugea înaintea lui spre lorce, cocârjat sub greutatea 
registrelor, Brock, Gorth şi oamenii lor apărându-l. Apoi un alt 
val de chinezi năvăli prin intrarea de est, copleşindu-i pe 
soldaţi. Struan pricepu că era vremea să se retragă. 

— La bord! urlă el, întorcându-se spre poarta grădinii. 

Se opri scurt. Sergheiev stătea rezemat de zidul grădinii cu 
un pistol într-o mână şi sabia de protocol în cealaltă. Longstaff 
lângă el. 

— Trebuie s-o ştergem! urlă el pe deasupra zarvei din jur. 

Sergheiev râse: 

— Încotro? 

Când flăcările ajunseră la depozitul de muniții al factoriei 
americanilor, izbucni o explozie violentă, clădirea sări în aer, 
aruncând asupra mulţimii bucăţi de lemnărie aprinse, 


omorându-i pe unii, schilodindu-i pe alţii. Flamurile Triadei 
traversară strada Hog, şi gloata înnebunită după jaf se buluci în 
urma lor, atacând sistematic acum factoriile din est. Struan 
ieşise pe poartă, când îşi aminti de Culum. Le porunci 
oamenilor lui să-i acopere retragerea şi se repezi înapoi. 

— Culum! Culum! 

Culum apăru şi el în goană, coborând scările. 

— Am uitat ceva, gâfâi el şi o luă la goană spre navă. 

Sergheiev şi Longstaff îi aşteptau cu oamenii lor lângă 
poartă. Retragerea le fu tăiată de un al treilea val de oameni 
care năvăliră prin piaţă şi se repeziră spre factoria vecină cu a 
lor. Struan arătă spre zid şi cu toţii începură să-l escaladeze. 
Culum se prăbuşi, dar Struan îl înşfăcă din mers şi împreună se 
repeziră spre nave, Sergheiev şi Longstaff lângă ei. Gloata îi 
lăsă să treacă, dar de îndată ce ieşiră în piaţă, lăsând drumul 
spre factorie liber, cei din fruntea gloatei se repeziră în 
grădină. Mulţi aveau cu ei torţe aprinse. Şi le aruncară asupra 
Nobilei Case. 

Flăcările ţâşneau din cele mai multe clădiri, un acoperiş se 
prăbuşi cu un geamăt imens, valuri de scântei se abătură 
asupra miilor de oameni aflaţi în piaţă. 

Brock se arătă pe puntea principală a lorcei lui, înjurând 
păgâneşte echipajul. Toţi erau înarmaţi, tunurile fuseseră 
îndreptate către țărm. Stând pe dunetă, Gorth supraveghea 
felul în care se molau parâmele la pupa şi la prova. Când nava 
începu să se îndepărteze de ponton, Gorth apucă o muschetă, 
tinti spre chinezii ce se înghesuiau în uşa factoriei lor şi apăsă 
pe trăgaci. Văzu un om ce se prăbuşeşte şi un zâmbet drăcesc i 
se întinse pe faţă. Luă altă muschetă. Atunci îi zări pe Struan şi 
ceilalţi gonind să ajungă la nava lor, chinezii mişunau şi 
înaintea şi în urma lor. Se asigură că nimeni nu-l observa şi 
tinti cu grijă. Struan gonea între Culum şi Sergheiev, Longstaff 
fiind mai într-o parte. Apăsă pe trăgaci. Sergheiev se răsuci în 
loc şi se prăbuşi la pământ. Gorth apucă altă muschetă, dar 
Brock dădu buzna pe dunetă. 

— Dă fuga la prova şi pregăteşte tunul din faţă! îi strigă el. 
Nu trage nimeni până nu zic io! Il târî pe Gorth după el. Puneţi 
cârma banda. Dumnezeule Cristoase! Jos terţarolele, toate 
pânzele sus! 

Se uită spre țărm şi-i văzu pe Struan şi Longstaff aplecaţi 


asupra lui Sergheiev, Culum lângă ei şi toată mulţimea 
îndreptându-se spre ei. Luă muscheta pe care Gorth o lăsase 
jos, ţinti şi trase. Unul din frunte se prăbuşi şi gloata avu un 
moment de şovăire. Struan îl săltă pe Sergheiev pe umerii lui. 

— Trageţi pe deasupra capetelor lor! le porunci el oamenilor 
lui. 

Aceştia se întoarseră, formând un cordon de protecţie şi 
traseră o salvă de la numai câţiva paşi. Chinezii din faţă se 
traseră înapoi, cei din spate îi împinseră înainte. Învălmăşeala 
isterică ce urmă le îngădui lui Struan şi oamenilor lui să ajungă 
la navă. Mauss îi aştepta pe ponton, lângă lorce, cu convertitul 
acela ciudat lângă el. Amândoi erau înarmaţi. Mauss ţinea 
Biblia într-o mână şi o sabie de abordaj în cealaltă şi urla cât îl 
ţinea gura. 

— Binecuvântat fie Domnul! Iartă-i pe aceşti bieţi păcătoşi. 

Făcu sabia să şuiere prin aer, şi mulţimea se trase înapoi. 
După ce toţi se urcară la bord, când lorcea ajunse în mijlocul 
fluviului, abia atunci priviră în urmă. Toată colonia era cuprinsă 
de incendiu. Limbile de foc ce dansau în aer, fumul gros ce se 
înălța şi chiotele deşucheate, toate se amestecau într-un iad 
total. 

Longstaff stătea în genunchi lângă Sergheiev, care era întins 
pe dunetă. Struan se apropie grăbit de ei. 

— Du-te la prova! urlă el la Mauss. Fă de veghe. 

Sergheiev era alb la faţă şi se ţinea cu mâna într-o parte a 
şoldului. Printre degete mustea sângele. Servitorii lui gemeau 
cuprinşi de spaimă. Struan îi împinse la o parte să nu-l încurce 
şi sfâşie partea din faţă a pantalonilor lui Sergheiev. Apoi, cu 
cuțitul, tăie pantalonii mai departe. Glontele muschetei îl 
nimerise în pântece, mult în partea de jos, şi o luase oblic, doar 
cu o fracțiune de inci deasupra sexului, apoi pătrunsese în 
şoldul stâng. Sângele curgea din belşug, dar nu ţâşnea cu 
putere. Struan mulţumi Domnului că glontele nu-l nimerise în 
stomac, după cum se aşteptase el la început. Îl întoarse pe 
Sergheiev şi rusul gemu. Şoldul drept era sfârtecat şi plin de 
sânge pe unde ieşise glontele. Struan pipăi cu blândeţe rana şi 
scoase afară o bucată de os. 

— Repede o pătură, brandy şi un vas cu jăratic! îi porunci 
scurt Struan unui marinar. Înălţimea voastră, puteţi mişca 
piciorul drept? 


Sergheiev făcu un efort să-l mişte, strânse ochii de durere, 
dar piciorul se clinti. 

— Şoldul e teafăr, cred eu, flăcăule. Acum stai liniştit. 

Când fură aduse păturile, Struan îl înveli în ele pe Sergheiev 
şi-l propti în şezut, lângă timonier. Apoi îi dădu brandy să bea. 
Când sosi şi vasul cu jăratic, Struan dezveli rana şi turnă pe ea 
brandy din belşug. Îşi puse cuțitul în cărbunii din vas să se 
încingă. 

— Will, ţine-l bine! Culum, ajută-ne. 

Îngenuncheară în jurul lui Sergheiev, Longstaff la picioare, 
Culum la cap. Struan băgă lama cuţitului înroşită bine în partea 
din faţă a rănii, alcoolul se aprinse şi rănitul leşină. Struan 
cauteriză rana, pătrunzând adânc, cu dexteritate, dorind să 
termine cât mai repede acum, cât Sergheiev era inconştient. Îl 
întoarse pe partea cealaltă, cauteriză şi aici rana. Aerul se 
umplu de mirosul de carne arsă. Longstaff se întoarse într-o 
parte şi vomă, dar Culum se ţinu tare şi îl ajută pe taică-său, 
apoi reveni şi Longstaff. 

Struan încinse din nou cuțitul, turnă şi mai mult alcool pe 
locul de ieşire a glonţului şi cauteriză adânc şi cu grijă. Capul îi 
pleznea de duhoarea cărnii arse, sudoarea i se prelingea pe 
bărbie, dar mâinile lucrau fără să tremure, şi ştia că dacă nu 
ardea rana bine, atunci carnea avea să înceapă să putrezească 
şi Sergheiev avea să moară cu siguranţă. Cu o astfel de rană, 
nouă din zece oameni mureau. Apoi termină. Il bandajă pe 
arhiduce şi îşi clăti gura cu nişte brandy. Aburii alcoolului 
parcă mai îndepărtară mirosul de sânge şi carne arsă. Trase o 
duşcă zdravănă şi-l cercetă pe Sergheiev. Era cenuşiu la faţă, 
fără o picătură de sânge. 

— De-acum soarta lui e în mâinile propriului său joss, spuse 
el. Culum, eşti teafăr? 

— Da, aşa cred. 

— Atunci coboară în cală, vezi de împarte rom fierbinte la 
toţi oamenii. Verifică proviziile. De-acum la bord tu eşti al 
doilea la comandă. Pune-i pe toţi la treabă. 

Culum părăsi duneta. Cei doi servitori ruşi stăteau în 
genunchi lângă Sergheiev. Unul dintre ei îl atinse cu mâna pe 
Struan, bolborosind ceva, evident mulţumindu-i. Struan le făcu 
semn să rămână lângă stăpânul lor. Se întinse obosit şi-şi puse 
mâinile pe umerii lui Longstaff, îl trase deoparte şi se aplecă 


mult spre urechea lui. 

— Ai văzut vreo muschetă în mâinile chinezilor? 

Longstaff clătină din cap. 

— Niciuna. 

— Nici eu, îi replică Struan. 

— Dar s-a tras cu muschetele din toate părţile! spuse 
Longstaff, alb la faţă şi îngrijorat. Un accident tare nenorocit. 

O clipă Struan rămase tăcut. 

— Dacă moare, o să avem o mulţime de necazuri, ei? 

— Dirk, să sperăm că nu moare! Longstaff îşi muşcă buzele. 
Trebuie să-l înştiinţez imediat pe secretarul cu afaceri externe 
asupra accidentului. Trebuie să fac investigaţii. 

— Mda. 

Longstaff aruncă o privire spre chipul acela cenuşiu, 
cadaveric. Sergheiev abia mai sufla. 

— Afurisită treabă, ei? 

— După direcţia rănii şi din felul în care stăteam noi când a 
fost doborât, nu e nicio îndoială că e vorba de un glonte tras de 
ai noştri. 

— Un accident tare nenorocit. 

— Dar glontele putea fi foarte bine ţintit. 

— Imposibil. Cine să fi vrut să-l omoare? 

— Cine să fi vrut să te omoare pe tine? Sau pe Culum? Sau 
poate pe mine? Eram toţi laolaltă. 

— Cine? 

— Eu am zeci de duşmani. 

— Brock nu s-ar preta el să te ucidă aşa, cu sânge rece. 

— N-am zis niciodată că el ar face-o. Oferă o recompensă 
pentru orice informaţie. Poate cineva să fi văzut ceva. 

Amândoi se uitară spre colonie. Acum rămăsese departe în 
urmă, numai flăcările şi fumul care se ridicau peste 
acoperişurile Canton-ului se mai zăreau. 

— E o nebunie să te dedai la jaf în felul ăsta. Nu s-a mai 
întâmplat niciodată. De ce au făcut-o? De ce? îngăimă 
Longstaff. 

— Nu ştiu. 

— De îndată ce ajungem la Hong Kong, pornim spre nord... 
de data asta până la porţile Pekinului, Dumnezeule Cristoase. 
Împăratului o să-i pară tare rău pentru că a poruncit acţiunea 
asta. 


— Mda. Dar mai întâi ordonă un atac imediat asupra Canton- 
ului. 

— Dar de ce să mai pierdem timpul şi cu asta? De ce? 

— Ordonă un atac chiar săptămâna asta. Nu e nevoie să 
exerciţi prea multă presiune. Fă Canton-ul să plătească 
despăgubiri din nou. Şase milioane de taeli. 

— De ce? 

— Ai nevoie de o lună sau chiar mai mult pentru a pregăti 
flota ca să atace în nord. Acum vremea nu e nimerită. Şi trebuie 
să mai aştepţi până când vor sosi şi întăririle. Când trebuie să 
ajungă? 

— Într-o lună, şase săptămâni. 

— Bun! Chipul lui Struan se înăspri. Între timp cei din Co- 
hong vor trebui să facă rost de şase milioane. Să le fie de 
învăţătură că nu s-au străduit să ne prevină din timp. Cristoase! 
Trebuie să înfigi din nou steagul Marii Britanii aici. Înainte de a 
porni spre nord, sau îţi pierzi obrazul. Dacă scapă nepedepsiţi 
pentru că au dat foc coloniei, nu vom mai putea fi niciodată în 
siguranţă aici. Dă ordin navei Nemesis să ia poziţie în faţa 
oraşului. Un ultimatum de douăsprezece ore sau razi Canton-ul 
din temelii. 

Sergheiev scoase un geamăt şi Struan se apropie de el. 
Rusul era încă în stare de şoc, inconştient. Apoi Struan îl 
observă pe chinezul convertit al lui Mauss că îl priveşte. 
Individul stătea pe puntea principală, lângă parapetul din 
babord. Făcu semnul crucii asupra lui Struan. Închise ochii şi 
începu să se roage în tăcere. 


Capitolul douăzeci şi şapte 

Struan sări din cuter drept pe noul ponton de la Queen's 
Town şi porni grăbit de-a lungul cheului către clădirea imensă, 
aproape terminată, cu trei etaje. Acum, în lumina cerului încins 
până la alb, se vedea mai bine cum şchiopătă. Flamura cu Leul 
şi Dragonul flutura în vârful catargului. 

Struan observă că numeroase alte construcţii erau terminate 
mai peste tot în Happy Valley, şi lucrul pornise chiar şi la 
biserica de pe gorgan. Pontonul lui Brock, din celălalt capăt al 
golfului, era isprăvit, iar factoria din apropiere era aproape 
gata. Alte construcţii şi locuinţe erau încă încinse de schelăria 
zveltă din bambus. Drumul Reginei fusese pietruit. Dar numai 
câţiva culi lucrau, deşi era abia la începutul după-amiezii. Aerul 
era încărcat de umiditate şi încins. Un vânticel plăcut de est 
porni să înfioare atmosfera văii. Intră în holul principal, cu 
cămaşa lipită de spinare. Un funcţionar portughez, care 
năduşea din greu, îşi ridică privirea surprins. 

— Madre de Deus, domnule Struan. Bună ziua, senhor. Nu 
ne aşteptam să veniţi. 

— Unde-i domnul Robb? 

— La etaj, senhor, dar acolo... 

Dar Struan alerga de-acum pe scări în sus. Din holul de la 
primul nivel porneau coridoare lungi spre nord, est şi vest, 
pierzându-se în adâncurile clădirii. Numeroase ferestre dădeau 
către mare şi către uscat. Flota stătea liniştită la ancoră, iar 
lorcea lui fusese prima ce se întorsese de la Canton. 

O luă pe coridorul către est, trecu pe lângă sufrageria doar 
pe jumătate terminată, paşii săi stârnind ecou pe dalele goale, 
fără covoare. Ciocăni la o uşă şi deschise. Uşa dădea spre un 
apartament spaţios unde se vedeau scaune, sofale, podeaua de 
piatră, picturile lui Quance pe perete, covoare scumpe, un 
şemineu gol. Sarah stătea pe un scaun cu spătar înalt, lângă 
una dintre ferestre, ţinând în mână un evantai din bambus 
împletit. ÎI privi ţintă. 

— Hello, Sarah. 

— Hello, Dirk. 

— Cum se simte Karen? 

— Karen a murit. 

Ochii lui Sarah erau de un albastru şters şi-l priveau fix, faţa 
îmbujorată şi lucind de sudoare, părul învârstat cu fire cărunte, 


chipul îmbătrânit. 

— Îmi pare rău, îmi pare atât de rău, făcu el. 

Sarah îşi făcu vânt cu evantaiul, cu totul absentă. 

Uşorul curent de aer provocat de evantai îi desprinse o 
şuviţă de păr care-i veni pe faţă, dar ea nu simţi nevoia să o dea 
deoparte. 

— Când s-a întâmplat asta? întrebă el. 

— Acum trei zile. Poate două, îi răspunse ea cu voce lipsită 
de expresie. Nu mai ştiu. 

Evantaiul se mişca înainte şi-napoi, parcă purtat numai de 
propria lui voinţă. 

— Pruncul ce face? 

— Încă mai trăieşte. Lochlin încă mai trăieşte. 

Struan îşi şterse o broboană de sudoare de pe bărbie cu 
mâna. 

— Am ajuns primii dintre cei plecaţi de la Canton. Au 
incendiat colonia. Am primit scrisoarea lui Robb chiar înainte 
de a pleca. Acum am sosit şi eu. 

— Am urmărit cuterul tău trăgând la mal, îi spuse ea. 

— Unde-i Robb? 

Îi făcu semn cu evantaiul spre o uşă, şi atunci văzu el cât de 
subţiri îi erau încheieturile mâinilor pe care se vedeau 
firişoarele albăstrui ale venelor. Struan intră în dormitor, o 
încăpere mare, patul larg cu baldachin fusese durat după un 
model conceput chiar de el. Robb zăcea în pat, cu ochii închişi, 
faţa cenuşie, slăbită, culcată pe perna pătată de sudoare. 

— Robb? 

Cel strigat nu deschise ochii, rămase aşa cu buzele uşor 
întredeschise. Lui Struan i se răsuci inima în piept. Atinse 
fruntea fratelui său: rece, o răceală a morţii. Un câine lătră în 
apropiere, o muscă se izbi de geam. Struan se întoarse şi ieşi 
din cameră, închizând încet uşa în urma lui. Sarah stătea tot în 
scaunul cu spătar înalt. Evantaiul se mişca alene. Înainte şi- 
napoi. Înainte şi-napoi. O blestemă pentru că nu-i spusese. 

— Robb a murit acum o oră, îi zise ea. Două sau trei ore, sau 
acum o oră. Nu-mi amintesc. Înainte de a muri mi-a lăsat un 
mesaj pentru tine. Azi dimineaţă, aşa cred. Poate azi-noapte. 
Dar cred că azi dimineaţă. Robb mi-a zis: „Spune-i lui Dirk că n- 
am vrut niciodată să ajung Tai-Pan.” 

— Sarah, mă ocup eu de toate pregătirile. Ar fi mai bine ca 


tu şi cu pruncul să vă duceti la bord pe Resting Cloud. 

— Eu i-am închis ochii. Eu i-am închis şi ochii lui Karen. Dar 
cine o să-ţi închidă ţie ochii, Tai-Pan? Cine o să mi-i închidă pe 
ai mei? 

Struan dădu dispoziţiile necesare, apoi o luă pe panta uşoară 
ce ducea spre locuinţa lui. Îşi aminti de prima zi în care Robb 
venise la Macao. 

— Dirk, necazurile tale toate au luat sfârşit. Am sosit! îi 
spusese Robb cu zâmbetul lui minunat. O să strivim Compania 
Indiilor de Est şi o să-l radem pe Brock de pe faţa pământului. 
Suntem ca nişte nobili şi o să punem bazele unei dinastii care 
să conducă Asia pe vecie. Mai e şi o fată cu care am să mă 
căsătoresc. Sarah McGlen. Acum are cincisprezece ani, suntem 
logodiţi şi peste doi ani ne căsătorim. 

Spune-mi şi mie, Doamne, unde am greşit noi? Cum? De ce 
oamenii se schimbă? Cum se nasc oare spiritul certăreţ, 
violenţa, ura, dorinţa de a răni, şi toate astea tocmai din 
gingăşie, tinereţe şi tandreţe? Şi de ce? Fiindcă totdeauna se 
întâmplă aşa. Cu Sarah. Cu Ronalda. Şi se va întâmpla la fel şi 
cu Tess şi Culum. De ce? 

Ajunse la poarta din zidul înalt ce înconjura casa. O deschise 
şi-şi privi locuinţa. Era linişte, o linişte de rău augur. În minte îi 
năvăli cuvântul malarie. Bambuşii înalţi se legănau uşor, prinşi 
de o pală de vânt abia simţit. Grădina era de-acum plantată: 
flori, boschete, albinele mişunau. Urcă scările şi deschise uşa. 
Dar nu intră pe dată. Rămase în uşă ascultând. Nu-l întâmpină 
nimeni râzând, nu se auzeau nici glasurile cântate ale 
servitorilor  sporovăind. Casa părea pustie. Se uită la 
barometru: 29.3 inci, vreme frumoasă. O luă încet pe coridor, 
simțind aerul ciudat de încărcat de miros de tămâie. Băgă de 
seamă urme de praf acolo unde înainte nu se pomenea aşa 
ceva. Deschise uşa dormitorului lui May-may. Patul era făcut, 
nimeni în pat, încăperea într-o neobişnuită rânduială. Camera 
copiilor era şi ea goală. Nu paturi, nu jucării. Apoi o zări pe 
fereastră. Venea dinspre fundul grădinii, în braţe cu un buchet 
de flori, o umbreluţă oranj o ferea de soare. Şi se trezi afară cu 
ea în braţe. 

— Tai-Pan, Dumnezeule! Mi-ai strivit toate florile. May-may 
puse florile jos şi se aruncă de gâtul lui. De unde vii, heya? Tai- 
Pan, mă striveşti prea tare! Te rog. Ce-i cu mutra asta a ta atât 


de ciudată? 

O săltă în braţe şi se aşeză pe o bancă, la soare. Stătea 
încântată în braţele sale, simțind cum o încălzesc atât puterea 
lui, cât şi uşurarea lui când o văzuse. Se uită la el zâmbind. 

— Deci aşa! Ţi-a fost fantastic de dor de mine, heya? 

— Mi-a fost fantastic de dor de tine, heya. 

— Bun. Atunci de ce eşti trist? Şi de ce când te-am văzut, 
parcă tu vedeai stafii? 

— Necazuri, May-may. Şi am crezut că te-am pierdut şi pe 
tine. Unde sunt copiii? 

— La Macao. l-am trimis în casa lui Chen Sheng ca să aibă 
grijă de ei sora cea mai mare. Când au început frigurile, am 
socotit că e grozav de înţelept să fac aşa. l-am trimis cu Ma-ree 
Sin-clair. De ce ţi-a trecut prin minte că m-ai pierdut, heya? 

— Nimic. Când au plecat copiii? 

— Acum o săptămână. Ma-ree o să aibă grija lor până vor fi 
în siguranţă. Mâine se întoarce. 

— Unde-s Ah Sam şi Lim Din? 

— I-am trimis să caute de mâncare. Când am zărit lorcea ta, 
eu am văzut că, aiiii iaaa, casa asta e grozav de murdară, 
mâncare deloc, aşa că i-am pus fuga să deretice prin casă, şi să 
aducă mâncare bună, nu conteşte! şi-şi aruncă capul pe spate. 
Curvele alea leneşe şi netrebnice merită o biciuială bună. Sunt 
groaznic de fericită că te-ai întors, Tai-Pan, aha, sigur! 
Cheltuielile casei au crescut groaznic şi nu mai am un ban, aşa 
că o să trebuiască să-mi dai mai mulţi bani fiindcă noi ţinem şi 
clanul lui Lim Din şi pe al lui Ah Sam. Ha! Nu că mi-ar păsa să-i 
ţin pe cei apropiaţi din familia lor, ăsta-i tribut cinstit, dar chiar 
tot clanul lor? De o mie de ori nu. Cristoase! Suntem noi bogaţi, 
da' nu chiar aşa de bogaţi şi trebuie să ne păstrăm bogăţia 
asta, altfel ajungem curând fără niciun ban. Se încruntă când 
se uită la el mai atent. Ce necazuri? 

— Robb a murit. Şi micuța Karen. 

Ea făcu ochii mari şi bucuria i se şterse de pe faţă. 

— De fetiţa aia mică am aflat. Dar de Robb nu. Am auzit că 
are friguri şi el... acum trei sau patru zile. Da’ nu că a şi murit. 
Când s-a întâmplat asta? 

— Acum câteva ceasuri. 

— Groaznic joss. Mai bine să plecăm din valea asta 
blestemată. 


— Fetiţo, valea nu e blestemată. Dar produce friguri. 

— Da. lartă-mă că am pomenit din nou de asta, dar nu uita 
că suntem chiar pe ochiul dragonului. 

Intoarse privirea şi slobozi un val de blesteme în cantoneză 
şi mandarină. După ce se mai uşură puţin, spuse: 

— Nu uita că feng shui-ul nostru aici e, groaznic de teribil de 
Tău. 

Struan simţi cum îl prind iar ghearele dilemei care-l chinuise 
de săptămâni întregi. Dacă părăsea el valea, toată lumea o 
părăsea după el, dacă rămânea, May-may putea să ia şi ea 
frigurile şi să moară şi nu voia să rişte una ca asta nici în ruptul 
capului. Dacă rămânea numai el aici şi ea se ducea la Macao, ar 
fi putut să moară alţii care nu ar fi trebuit să moară. Cum să-i 
ferească pe toţi de frigurile astea şi, în acelaşi timp, să nu 
abandoneze nici Queen's Town, nici Hong Kong-ul? 

— Tai-Pan, am auzit că aţi avut necazuri la Canton, da? 

li spuse ce se întâmplase. 

— Fantastică nebunie. De ce să jefuiască, heya? 

— Hmm! 

— Dar groaznic de înţelept să nu dea foc coloniei decât abia 
după ce s-au încheiat toate afacerile. Tare înţelept. Acum ce-o 
să se întâmple? Plecaţi împotriva Pekinului? 

— Întâi pedepsim Canton-ul. Apoi Pekinul. 

— Tai-Pan, de ce întâi Canton-ul? Împăratul e de vină, nu ei. 
Ei doar se supun poruncilor. 

— Dar ar fi trebuit să ne prevină că vor fi tulburări. O să 
plătească şase milioane despăgubiri, şi o să plătească iute de 
tot, sau altfel nu mai există Canton-ul, Dumnezeule Cristoase! 
Intâi Canton-ul, apoi pornim spre nord. 

May-may se încruntă şi mai mult. Ştia că ar fi trebuit să-i 
trimită vorbă bunicului ei Jin-qua, ca să-l prevină. Pentru că cei 
din Co-hong trebuiau să facă rost de toţi banii de despăgubire, 
şi dacă Jin-qua nu era pregătit pentru una ca asta va fi ruinat. 
Până acum nu-i trimisese niciodată informaţii bunicului ei, şi 
nici nu-şi folosise poziţia de aici pentru treburi clandestine. Dar 
de data asta simţea că trebuie s-o facă. lar gândul că va fi 
amestecată într-un fel de complot o făcu să simtă o mare 
emoție. Şi, la urma urmei, îşi spuse ea, fără astfel de intrigi şi 
taine, o groaznic de mare parte de bucurie se pierde. Mă întreb 
de ce mulţimea aceia s-a dedat la jafuri când nu era nevoie de 


jaf? Prostie. 

— Pentru fratele tău ţinem doliu de o sută de zile? îl întrebă 
ea. 

— Fetiţo, nu pot să-l plâng mai mult decât l-am plâns, îi 
spuse el, sleit de orice putere. 

— Obiceiul e de o sută de zile. O să-i pregătim o 
înmormântare chinezească împreună cu Gordon Chen. 
Cincizeci de bocitoare profesioniste. Cu tobe şi cârâitori şi 
steaguri. Unchiul Robb o să aibă parte de o înmormântare de 
care să se pomenească peste ani şi ani. Aici nu facem economii. 
Apoi o să fii şi tu mulţumit după cum vor fi şi zeii. 

— Nu se poate una ca asta, îi spuse el uluit. Nu e vorba deo 
înmormântare chinezească. Nu o să fie niciun fel de bocitoare 
profesioniste! 

— Atunci cum o să-i aduci onorurile publice cuvenite mult 
iubitului tău frate şi să-i înalţi obrazul dinaintea poporului din 
Hong Kong? Bineînţeles că or să fie bocitoare profesioniste. Nu 
suntem noi Nobila Casă? Să ne pierdem obrazul dinaintea celor 
mai amărâţi culi? În afară că, dacă nu facem asta, o să însemne 
fantastic de proaste purtări şi rău joss, şi nu se poate cu niciun 
chip! 

— May-may, obiceiurile noastre nu-s aşa. Noi facem lucrurile 
astea cu totul altfel. 

— Bineînţeles, îi replică ea veselă. Uite, asta spun şi eu, Tai- 
Pan. Tu te îngrijeşti de obrazul tău în faţa barbarilor, şi eu o să 
fac la fel în faţa poporului meu. O să ţin doliul o sută de zile, 
doar ca ceva personal, numai al meu, pentru că, bineînţeles, eu 
nu pot să apar în public nici la înmormântarea voastră, nici la 
funeraliile chinezeşti. Am să mă îmbrac în veşminte albe, 
culoarea noastră de doliu. Am să comand să-mi facă o tăbliță de 
pomenire şi, ca întotdeauna, am să mă prostern noaptea 
dinaintea ei. Şi apoi, după o sută de zile, dăm foc tăbliţei ca de 
obicei şi sufletul lui o să renască în deplină siguranţă ca de 
obicei, Tai-Pan, ăsta-i joss-ul. Zeii au avut nevoie acum de el, nu 
conteşte! _ 

Dar el nu o mai asculta. Îşi storcea creierii ca să afle un 
răspuns: cum să lupte împotriva frigurilor şi cum să apere valea 
şi Hong Kong-ul împotriva lor. 


Capitolul douazeci şi opt 

Trei zile mai târziu, Robb era înmormântat, lângă mormântul 
lui Karen. Prohodul l-a rostit Mauss, în biserica fără acoperiş, 
sub un cer senin, fără un nor. Erau de faţă toţi tai-panii, în 
afară de Wilf Tillman, care zăcea în nava depozit a firmei 
Cooper-Tillman, mai mult mort decât viu, doborât de frigurile 
din Happy Valley. Longstaff n-a fost la înmormântare. El, 
generalul şi amiralul porniseră spre Canton, însoţiţi de flotă şi 
de navele transportoare de trupe, dimpreună cu toţi soldaţii 
valizi. Diareea şi dizenteria le decimaseră rândurile. Nemesis 
fusese trimisă înainte. N 

Sarah stătea în prima strană geluită grosolan. Imbrăcată în 
negru, cu voal de doliu. Shevaun era şi ea în negru. La fel ca şi 
Mary, Liza, Tess şi celelalte femei. Bărbaţii erau îmbrăcaţi 
sobru şi năduşeau din belşug. 

Struan se ridică în picioare ca să citească din Scriptură şi 
Shevaun îl urmări cu foarte mare atenţie. Cu o zi înainte îi 
transmisese condoleanţe, şi acum ştia că nu mai putea să-l 
ajute cu nimic. Într-o săptămână, două, totul va reintra în 
cursul normal. Acum, când Robb murise, trebuia să-şi refacă 
planurile. Îşi pusese în gând să se căsătorească repede şi să-l ia 
de aici mai întâi la Washington, pentru ca să-i întâlnească pe 
mai-marii de acolo, apoi la Londra, unde-l aştepta parlamentul, 
având în plus atuurile relaţiilor cu America. Apoi, mai târziu, 
aveau să se întoarcă înapoi la Washington. Acum însă planurile 
trebuiau amânate, fiindcă ştia că Struan nu putea pleca până 
când Culum nu va fi în stare să preia el conducerea aici. 


În acelaşi timp cu funeraliile pline de pioasă tăcere, cu 
oamenii în doliu negru de la Happy Valley şi cu procesiunea de- 
a lungul Drumului Reginei către cimitir, o altă procesiune de 
chinezi, îmbrăcaţi în alb, se scurgea cu o zarvă asurzitoare pe 
ulițele întortocheate din Tai Ping Shan, înălţând zeilor strigăte 
care le aduceau la cunoştinţă imensa pierdere a Nobilei Case, 
mulţimea chiuind, gemând, văicărindu-se şi rupându-şi hainele, 
în sunetul asurzitor al bătăilor de tobă. Şi gloata din Tai Ping 
Shan era adânc impresionată de purtările Tai-Panului şi de 
generozitatea casei sale. Poziţia lui Gordon Chen crescu şi mai 
mult o dată cu obrazul pe care şi-l câştigase părintele său 
dinaintea lor, fiindcă niciunul dintre locuitorii de pe colină nu 


şi-ar fi închipuit că acesta le va cinsti în acest chip zeii şi 
obiceiurile. Şi nu pentru că Gordon Chen ar mai fi avut nevoie 
ca cineva să-i cinstească obrazul şi mai mult. Nu era el oare cel 
mai mare stăpân din Hong Kong, şi nu se întindeau tentaculele 
afacerilor sale în toate direcţiile? Nu era el stăpânul celor mai 
multe case? Al serviciului de lectici? A trei spălătorii? A 
paisprezece  sampane de pescuit? Două  spiţerii? Şase 
restaurante? A nouăsprezece lustragerii? A prăvăliilor de haine 
şi de încălţăminte, a celor ce vindeau cuțite? Şi nu ale lui erau 
şi cele cincizeci şi una de procente de la primul atelier de 
bijuterii, cu meşteri pricepuţi din Kwantung atât în arta 
bijuteriilor, cât şi în cea a sculpturii în lemn? 

Şi toate astea în afară de vastele lui afaceri financiare. Aiii 
iaaa! Şi ce cămătar! De necrezut! Era atât de bogat încât 
împrumuta bani cu un procent şi jumătate mai puţin decât era 
obiceiul şi monopolizase toată piaţa. Şi se mai zvonea că era 
tovarăş cu Tai-Panul însuşi, şi că o dată cu moartea unchiului 
său barbarul o să-i parvină alte imense bogății. 

Iar în sânul Triadei, Gordon Chen nu mai avea nevoie să i se 
întărească poziţia. Toţi ştiau cine era şi toţi îl ascultau fără 
crâcnire. În plus, toţi cei ce aparţineau Triadei şi se ocupau cu 
construcţiile, serviciul de  hamali, salubritatea, adunatul 
pământului de noapte, pescuitul, restaurantele, negustoria 
ambulantă, spălătoriile, serviciile de servitori, culii, aveau 
nevoie să împrumute bani din când în când, aveau nevoie de 
case în care să locuiască. În consecinţă şi aceştia erau 
îndureraţi că unchiul barbar al conducătorului lor murise, aşa 
încât cu mare bucurie au dăruit un tribut suplimentar pentru o 
săptămână. Ştiau ei că era înţelept să fii de partea Tai-Panului 
din Tai Ping Shan, ştiau că o parte a acestui tribut se va duce 
pe ofrande oferite zeilor - purcei fripţi, prăjituri, dulciuri, 
bomboane, fripturi fără număr, homari şi crevete, peşti şi crabi 
aduşi cu sampanele, pâine şi munţi de orez. Şi mai ştiau că de 
îndată ce zeii se vor uita cu bunăvoință la toate aceste bunătăţi, 
ofrandele vor fi împărţite, şi că şi ei se vor bucura de ele spre 
saturarea chiar şi a celor mai flămânzi. 

Aşa că toţi se jeluiau laolaltă cu bocitoarele, bucurându-se 
imens de tragedia morţii, binecuvântându-şi propriul joss că ei 
erau încă în viaţă ca să poată să jelească, să mănânce, să facă 
dragoste, să adune bani, ca să ajungă, cu puţin joss, la fel de 


bogaţi şi ei, şi astfel să ajungă ca la moarte să se bucure de un 
obraz la fel de colosal dinaintea tuturor vecinilor lor. 

Gordon Chen urma cortegiul. Era foarte solemn, îşi sfâşia 
veşmintele, dar cu mare demnitate, şi striga în gura mare către 
zei, arătându-le ce pierdere imensă suferise, în urma lui venea 
regele cerşetorilor, şi în felul acesta fiecare mai dobândea puţin 
obraz dinaintea comunităţii. lar zeii zâmbeau. 


După ce groapa fu umplută cu pământ uscat, nerodnic, 
Struan o însoţi pe Sarah până la cuter. 

— Diseară vin şi eu la bord, îi spuse el. 

Fără să-i răspundă un cuvânt, Sarah se aşeză la pupa bărcii, 
şi se întoarse cu spatele la insulă. Când cuterul se îndreptă 
spre larg, Struan porni spre Happy Valley. Cerşetori şi culi cu 
lectici împânzeau tot drumul. Dar pe Tai-Pan nu-l supărară cu 
nimic: continua să-i plătească lunar tribut regelui cerşetorilor. 
Struan îl văzu pe Culum lângă Tess în mijlocul întregului clan 
Brock. Se apropie de grupul lor şi-şi ridică politicos pălăria în 
faţa doamnelor. Se uită la Culum. 

— Culum, vii să mă însoţeşti puţin? 

— Bineînţeles, spuse acesta. 

De când se întorseseră, nu ajunsese să stea de vorbă cu 
taică-său, în orice caz nu abordaseră problemele principale: în 
ce mod moartea unchiului Robb va afecta planurile lor de 
dinainte, când va deveni oficială logodna. Nu mai era niciun 
secret că la Whampoa, pe când se retrăgeau de la Canton, 
Culum ceruse în mod oficial mâna lui Tess, cerere acceptată cu 
severitatea cuvenită. Aşa cum nu mai era niciun secret că, 
datorită tragediei venite pe neaşteptate, intenţia de a anunţa 
oficial logodna fusese amânată. 

Struan îşi ridică din nou pălăria şi se îndepărtă, însoţit de 
Culum. Mergeau tăcuţi, cu paşi mari. Ceilalţi, care-i văzuseră 
împreună cu familia Brock, clătinau din cap fără să poată să-şi 
stăpânească uluirea că Brock fusese de acord cu această 
căsătorie care nu putuse încolţi decât în mintea Tai-Panului. 

— 'Neaţa, Mary, salută Struan când Mary Sinclair se apropie 
de el, însoţită de Glessing şi Horatio; fata arăta sleită de puteri, 
ca încercată de boală. 

— Bună dimineaţa, Tai-Pan. După-amiază pot să trec să-ţi fac 
o vizită? Poate că poţi să-mi acorzi câteva minute. 


— Sigur. Pe la apusul soarelui? La mine acasă? 

— Mulţumesc. Nu pot să-ţi spun ce rău îmi pare de... de 
această pierdere. 

— Da, interveni şi Glessing. Mare nenorocire. 

În ultimele săptămâni începuse să-l aprecieze tot mai mult 
pe Struan. La naiba, unul care a fost în marina regală, băiat de 
pulberărie la Trafalgar, era demn de tot respectul. Cristoase! 
Când Culum îi spusese amănuntele astea, îl întrebase: „Pe ce 
navă?” şi fusese uluit când Culum îi spusese: „Nu ştiu, nu l-am 
întrebat!” Se gândise atunci dacă nu cumva Tai-Panul fusese pe 
nava tatălui său. Îi stătea pe limbă să întrebe, dar nu putea, 
deoarece Culum îi făcuse acele mărturisiri numai lui. În 
particular. 

— Tare-mi pare rău, Tai-Pan. 

— Mulţumesc. Cum îţi mai merg treburile? 

— Bine, mulţumesc. Afurisit de multă treabă de făcut, asta-i! 

— Cred că ar fi o idee bună să lansezi ancore grele de fund 
pentru furtună destinate navelor mari. 

Glessing deveni deodată foarte atent. 

— Simti că vine vreo furtună? 

— Nu. Dar suntem în sezonul taifunurilor. Uneori se arată 
mai repede, alteori mai târziu. 

— Mulţumesc pentru idee. Am să mă apuc să le pun 
începând din după-amiaza asta. 

Al naibii de deştept, îşi spuse Glessing. Omul ăsta îşi poartă 
pe umeri bine tragedia. Şi-i un marinar dintre cei mai pricepuţi 
care au navigat vreodată pe mare. Pentru Mary e omul cel mai 
minunat şi părerea ei are mare preţ, la naiba. Şi datorită lui, 
flota noastră, Dumnezeule Cristoase, o să plesnească acuşi 
Canton-ul, în numai câteva zile, să-i înveţe minte pe diavolii ăia 
care au incendiat colonia. Fir-ar al dracului şi amiralul ăla! De 
ce afurisitul nu-mi dă înapoi comanda navei? Mă întreb dacă aş 
avea curaj să-l rog pe Tai-Pan să pună o vorbă bună pentru 
mine. 

— O să vă alăturaţi şi dumneavoastră flotei? 

— Nu ştiu. Struan se uită la Horatio. Flăcăule, când te-ai 
întors? 

— Azi-noapte, Tai-Pan. M-a trimis Excelenţa sa ca să-l 
reprezint la înmormântare. Sunt bucuros să vă pot saluta. Cu 
primul flux, plec înapoi. 


— Frumos din partea lui, şi amabil din partea dumitale. Te 
rog transmite-i salutările mele. i 

Era foarte îngrijorat şi voia să afle care e starea Inălţimii 
sale. 

— Nu prea rea. E la bordul navei China Cloud. De ce nu te 
duci să-i faci o vizită? Cred că şoldul e atins, dar nu poţi şti 
exact atât de devreme dacă va avea de suferit după aia. Mary, 
ne vedem mai târziu. 

Îşi ridică din nou pălăria, şi el şi Culum îşi luară la revedere 
de la cei trei. Struan se întrebă ce voia Mary. Bănuiesc că vrea 
să-mi spună despre copii. Sper să nu se fi întâmplat nimic. Ce-i 
între Horatio şi Glessing? Par atât de încordaţi şi puşi pe harţă! 

— Pot să vă conduc la hotel, domnişoară Sinclair? îi spuse 
Glessing. V-ar face plăcere să luaţi masa cu mine la arsenal? 

— George dragă, mie mi-ar face plăcere, spuse Mary, dar 
Horatio nu cred că va putea să vină şi el cu noi. Şi înainte ca 
Horatio să poată adăuga ceva, ea continuă: Scumpul meu frate 
mi-a spus că i-ai cerut în mod oficial mâna mea, în vederea 
căsătoriei. 

Glessing tresări. 

— Ăăăă... da, sigur. Sper... da, sigur. 

— Îmi face plăcere să-ţi mărturisesc că am acceptat. 

— O, Zeus! Exclamă Glessing şi-i luă mâna şi i-o sărută. O, 
Mary, jur pe Dumnezeu, jur pe Zeus! Jur... 

Se întoarse să-i mulţumească lui Horatio. Fericirea i se risipi 
de îndată. 

— Dumnezeule, Cristoase, ce s-a întâmplat? 

Horatio se uita cu o privire încărcată de ură la sora lui. Se 
sili să schiţeze un zâmbet strâmb, dar nu reuşi să-şi mute 
privirea de la ea. 

— Nu-i nimic. 

— Nu eşti de acord? vocea lui Glessing sună tăios. 

— Ba bineînţeles, sigur că da, nu-i aşa, iubitul meu frate? 
interveni pe dată Mary. 

— E... e foarte tânără şi... 

— Dar eşti de acord, nu-i aşa? Şi o să ne căsătorim la trei zile 
după Crăciun. Dacă asta îţi convine şi ţie, George. 

Glessing îngheţă când văzu duşmănia deschisă dintre frate şi 
soră. 

— Horatio, ţie îţi convine? 


— Horatio, sunt sigură că Tai-Panul va aprecia cum se 
cuvine faptul că eşti de acord. 

Mary era bucuroasă că se hotărâse să se căsătorească cu 
George. Acum nu mai trebuia decât să scape de copil. Dacă 
May-may nu o putea ajuta, atunci nu-i rămânea decât să-l roage 
pe Tai-Pan s-o ajute la rândul lui pentru datoria pe care o avea 
faţă de ea. 

— Eu primesc propunerea lui George, rosti ea cu un fel de 
provocare, reuşind să-şi ascundă teama. 

— Atunci la naiba cu voi amândoi! izbucni Horatio şi se 
îndepărtă cu paşi mari. 

— Pentru numele lui Dumnezeu, ce-i cu el? Asta înseamnă că 
e de acord cu căsătoria? Sau că nu e de acord? o întrebă 
Glessing uluit. 

— Dragul meu George, e de acord. Nu-ţi mai face griji. Şi te 
rog să mă ierţi că am precipitat lucrurile aşa deodată, dar am 
vrut să ne lămurim acum. 

— Nu, Mary, te rog, şi-mi pare rău. Dar nu mi-am închipuit 
că fratele tău e atât de duşmăneşte pornit împotriva acestui 
pas. Dacă mi-ar fi trecut prin minte măcar o clipă una ca asta... 
păi, nu m-aş fi grăbit nici eu aşa. 

Bucuria de a fi acceptată cererea lui era acum ştirbită de 
expresia chinuită pe care o văzu pe faţa lui Mary. Ca şi de 
supărarea, ce nu-l slăbise o clipă, de a nu fi cu flota lui. Afurisit 
fie amiralul! Dar-ar boala în slujba aceasta care mă leagă de 
țărm, dar-ar boala în Sinclair! Cum naiba de mi-a putut place 
vreodată ticălosul ăsta? Cum de-şi îngăduie să fie atât de 
bădăran? 

— Sunt atât de bucuroasă, George, că eşti cu mine aici, o 
auzi el pe Mary spunând. 

O văzu cum îşi şterge câteva lacrimi, şi fericirea îl invada din 
nou. De n-ar fi avut slujba asta care-l ţine legat de țărm, n-ar fi 
avut atâta vreme la dispoziţie ca s-o petreacă în tovărăşia fetei. 
Îşi binecuvântă norocul! Ea fusese de acord să se căsătorească 
cu el şi altceva nu mai conta. O prinse de mână. 

— Fără lacrimi de-acum! îi spuse el. E cea mai frumoasă zi 
din viaţa mea, şi o să luăm masa împreună şi o să sărbătorim 
evenimentul. Şi vom lua şi cina împreună, fiecare prânz şi 
fiecare cină de acum încolo. Luna viitoare anunţăm public 
căsătoria noastră. De acum încolo eu am să am grijă de tine. Şi 


dacă te mai supără cineva, o să aibă de furcă cu mine, 
Dumnezeule Cristoase! 

Struan şi Culum stăteau în biroul factoriei la un pahar de 
brandy. O încăpere vastă, cu podelele de piatră. O masă de tec 
lustruit, felinare de navă, un barometru în suspensie cardanică 
lângă uşa tot din tec, pe pereţi picturi de Quance, fotolii şi o 
sofa din piele bine întreţinută, mirosind plăcut. 

Struan stătea lângă fereastră şi se uita spre radă. Întinderea 
aceea de apă liniştită părea pustie fără flota marinei regale şi 
navele transportoare de trupe. lar dintre clipere, nu mai 
rămăseseră decât China Cloud şi White Witch. Mai erau doar 
câteva nave comerciale care nu făcuseră încă rost de 
încărcătură suficientă pentru a porni în călătoria spre ţară, şi 
puţinele nave abia sosite cu provizii comandate din anul 
precedent. Culum cercetă un tablou ce atârna deasupra 
căminului. Portretul unei chinezoaice tinere, din cele ce trăiau 
pe bărci, cu o pelerină pe ea. Fata era uimitor de frumoasă. 
Sub braţ ţinea un coş, şi zâmbea. Culum se întrebă dacă nu 
cumva zvonurile erau adevărate şi modelul fusese chiar iubita 
tatălui său ce locuia la numai câteva sute de iarzi mai încolo. 

— Acum nu mai pot pleca de aici, aşa cum am plănuit noi la 
început. Am hotărât să mai stau, spuse Struan fără să se 
întoarcă de la fereastră. 

Culum simţi o undă de dezamăgire. 

— Aş putea să mă descurc. Sunt sigur că aş putea. 

— Bineînţeles... cu timpul. 

Culum se minună şi acum de isteţimea prietenului său Gorth. 
Cu o seară înainte, pe duneta cliperului White Witch, Gorth îi 
spusese: „Bătrânul meu prieten, ţine minte cuvintele mele. 
Acum nu se mai gândeşte să plece, nici în ruptul capului. Pariu 
pe ce vrei că o să te cheme la el şi o să-ţi spună că nu mai 
pleacă. O chestie groaznică ce-ţi spun eu acum, dar tu şi cu 
mine o să trebuiască să aşteptăm după copite de cai morţi.” 
„Dar singur, Gorth, n-am să fiu în stare să mă descurc de unul 
singur. În orice caz nu ca Tai-Pan, şi nicidecum singur.” „Ba 
bineînţeles că ai să te descurci, Cristoase Dumnezeule! Păi 
dacă o să ai nevoie de o mână de ajutor, da’ io nu cred că o să 
ai, păi io am să te ajut cât ai tu nevoie. Ba şi tata. La urma 
urmei, Culum, de-acum eşti din familie. Bineînţeles că ai să te 
descurci, Cristoase! Dar dacă ai să-i spui una ca asta, Tai-Panul 


o să-ţi spună: Bineînţeles, cu timpul!” „Şi chiar crezi că aş 
putea să mă descurc?” „Păi fără-ndoială, câtu-i lumea asta. Ce-i 
atât de greu, ei? Doar cumperi şi vinzi, şi compradorul tău riscă 
mai mult. Navele-s nave, ceaiu-i ceai, iar opiu-i opiu. Tai-Panul, 
el doar porunceşte. Asta-i tot. Îţi trebuie doar bun simţ. Păi ia 
vezi cum te-ai descurcat tu cu gorganul! Ai luat înţeleaptă 
hotărâre. Tu ai hotărât, nimeni altul. Şi tot tu l-ai făcut să-şi 
calce pe inimă şi să vorbească cu tata despre Tess, iar tata l-a 
silit să-ţi ofere ţie şi lui Tess un port sigur.” „Poate că m-aş 
putea descurca cu Nobila Casă dacă totu-i în regulă. Da' nu şi 
cu lLongstaff, cu războiul, cu Jin-qua.” „Astea n-au nicio 
importanţă. Războiul ăsta tot nu e în mâna noastră, chiar dacă 
tac-tu se preface că-i altfel. Iar cât priveşte pe vulpea aia 
bătrână de Jin-qua, eu pot să te ajut să-l pui pe maimuţoi la 
locul lui. Nu, Culum, o să fim siliţi să aşteptăm mult şi bine 
până-şi dau ei duhul, şi-i groaznic să tot aştepţi când eşti tânăr 
şi ai atâtea idei în cap şi câte altele. Şi dacă ne-ar da nouă 
frâiele acum, ce-ar fi rău în asta? Tac-tu şi taică-mio o să ne 
apere spatele acolo în ţară şi la cel mai mic semn fuga la ei să 
ne ajute. Nu ca şi cum ne-am fi scuturat de ei de tot. Tot firma 
lor o să fie, bineînţeles. Dar ei n-o să socotească aşa. Amândoi 
au apă de mare în loc de creier. Să ţină ei totul numai pen’ ei, 
şi numai atunci simt şi ei ce e aia fericire. O să te ţină la o parte 
cu chestia aia a lui că mai ai nevoie de experienţă... Încă doi- 
trei ani acolo, dar asta înseamnă niciodată...” 

Culum îşi privi tatăl din spate. 

— Tai-Pan, aş putea să mă descurc. 

Struan se întoarse deodată spre el. 

— Şi cu Longstaff? Şi cu Jin-qua şi cu războiul? 

— Dar de război nu te ocupi tu, nu-i aşa? 

— Nu. Dar dacă nu avea cine-l conduce, Longstaff ne-ar fi 
dus de râpă cu ani şi ani în urmă. 

— Dacă ar trebui să pleci, doar nu înseamnă că ţi-ai spălat 
mâinile şi nu te mai interesează ce se întâmplă cu firma. Dacă 
se iveşte ceva cu care nu m-aş putea descurca aş da fuga 
imediat după tine să te întreb ce să fac. 

— Fiule, când am să plec, tu trebuie să ai depline puteri. O 
scrisoare face şase luni de zile până în ţară şi-napoi. În vremea 
asta se pot întâmpla multe. Ai nevoie de experienţă. Încă nu 
eşti pregătit să preiei tu conducerea. 


— Şi când am să fiu? 

— Asta depinde numai de tine. 

— Mi-ai promis că după ce unchiul Robb conduce un an, am 
să fiu eu Tai-Pan. 

— Da, dacă vei fi în stare. Şi nu eşti în stare s-o faci acum, ca 
eu să pot pleca după cum am chibzuit mai înainte. Brock şi 
Gorth or să te înfulece cu fulgi cu tot. 

Da, îşi spuse Culum, Gorth a avut din nou dreptate. Copite 
de cai morţi. 

— Prea bine. Şi cum pot dovedi că sunt în stare să conduc? 

— Fiule, nu trebuie să faci nimic mai mult decât ceea ce faci. 
Ai încă nevoie de experienţă. Doi ani,... poate trei. O să-ţi spun 
eu când voi fi convins de asta. 

Culum pricepu că chiar dacă se certau acum tot nu avea 
nimic de câştigat. 

— Vrei să preiau eu sectorul unchiului Robb? 

— Da. Dar deocamdată nu comanzi nimic, nu vinzi nimic, nu 
dai afară pe nimeni fără acordul meu. Am să-ţi predau o 
scrisoare completă cu instrucţiuni. Ajută-l pe Vargas să 
evalueze pierderile noastre în colonie şi pune registrele în 
ordine. 

— Când crezi că se cuvine să facem publică logodna noastră? 

— Ai discutat asta cu Brock? 

— Numai când l-am întâlnit la Whampoa. El a propus seara 
solstițiului de vară. 

Struan îşi aminti deodată de Scragger şi cele spuse de el 
despre Wu Kwok: că acesta din urmă putea fi surprins într-o 
ambuscadă la Quemoy, în noaptea solstițiului de vară. Acum 
ştia că nu avea de ales şi că trebuia să rişte, bazându-se pe 
presupunerea că Scragger spusese adevărul, şi deci urma să 
pornească pe urmele lui Wu Kwok. Cu Wu Kwok mort, un 
pericol mai puţin pentru Culum. Şi cum rămânea cu celelalte 
trei jumătăţi de monedă? Ce alte servicii machiavelice o să-i 
ceară? Şi când? Se uită la calendarul care stătea pe biroul lui. 
Era 15 iunie. Până în noaptea solstițiului de vară mai erau 
şapte zile. 

— Bine, rămâne pentru noaptea solstițiului, dar numai o 
reuniune restrânsă. Doar cei din familie, adăugă el cu o fină 
ironie. 

— Ne-am gândit şi la cadoul de nuntă pe care am dori să ni-l 


faci. A fost ideea lui Tess, şi-i înmână o hârtie lui Struan. 

— Ce-i asta? 

— Un jurământ solemn să uiţi trecutul şi să devenim 
prieteni. Şi urmează a fi semnat de toţi cei din familia Brock şi 
familia Struan. 

— Deja am încheiat singura înţelegere pe care sunt dispus s- 
o închei cu cei doi, îi spuse Struan şi-i dădu hârtia înapoi. 

— Gorth e de acord s-o semneze şi spune că şi taică-său o să 
semneze. 

— Cristoase, Gorth o să semneze. Dar Tyler nici în ruptul 
capului nu va semna o astfel de hârtie. 

— Dar dacă el acceptă, o să semnezi şi tu? 

— Nu! 

— Te rog! 

— Nu! 

— Copiii noştri vor aparţine şi familiei... 

— Culum, m-am gândit foarte mult şi la copii, îl întrerupse 
Struan. Şi la o mulţime de alte lucruri. Mă îndoiesc foarte mult 
că aceşti copii ai tăi vor avea un unchi şi un bunic din partea 
mamei lor când vor fi destul de mari ca să priceapă ce relaţii ar 
putea avea cu ei. 

Culum se îndreptă furios spre uşă. 

— Culum, aşteaptă! 

— Ai de gând să ne dăruieşti ceea ce-ţi cerem, ceea ce ne 
rugăm noi de tine să ne dăruieşti? 

— Nu pot. Ceilalţi nu-ţi vor respecta niciodată cuvântul. 
Gorth şi Brock or să te vâneze... 

Culum îi trânti uşa în faţă. Struan mai bău un pahar de 
brandy, apoi aruncă paharul în şemineu. 


În noaptea aceea Struan rămase treaz în patul cel mare cu 
baldachin, alături de May-may. Ferestrele erau deschise să 
intre luna şi briza care aducea un iz înviorător de apă sărată. In 
jurul plasei imense sub care era adăpostit patul, câţiva țânțari 
încercau neobosiţi să găsească un loc de intrare, să ajungă la 
prada lor dinăuntru. Spre deosebire de cei mai mulţi dintre 
europeni, Struan folosise întotdeauna o plasă de țânțari. Jin-qua 
îl sfătuise aşa cu ani şi ani în urmă, spunându-i că e foarte bună 
pentru sănătatea omului. 

Struan stătea şi se gândea mohorât la emanaţiile nopţii care 


aduceau malaria, îngrijorat că s-ar fi putut ca May-may şi el să 
le respire chiar în clipa aceea. Şi mai era îngrijorat în privinţa 
lui Sarah. Când o văzuse cu câteva ceasuri în urmă, îi spusese 
că e hotărâtă să plece cu prima navă. 

— Nu eşti destul de întremată, îi replicase el. Nici Lochlin. 

— Chiar şi aşa tot plecăm. Te îngrijeşti tu de cele necesare 
sau mă ocup eu? Ai o copie a testamentului lui Robb? 

— Da. 

— L-am citit şi eu. De ce să fii tu administratorul părţii sale 
ce i se cuvine din firmă şi nu eu? 

— Sarah, asta nu-i treabă de femeie. Dar nu trebuie să-ţi faci 
niciun fel de griji. Vei primi ce ţi se cuvine până la ultimul 
penny. 

— Tai-Pan, de treaba asta vor avea grijă avocaţii mei. 

Îşi stăpâni cu un efort mânia. 

— E sezonul taifunurilor. Moment cu totul rău ales pentru a 
porni spre ţară. Aşteaptă până în toamnă. Până atunci vă mai 
înzdrăveniţi amândoi. 

— Plecăm imediat. 

— Faci cum vrei. 

Şi se duse să-l vadă pe Sergheiev. Rana rusului se inflamase, 
dar nu făcuse cangrenă. Deci mai existau speranţe. Apoi 
revenise la biroul lui şi-i scrisese o misivă lui Longstaff, 
spunându-i că auzise cum că piratul Wu Kwok va fi la Quemoy 
în noaptea solstițiului de vară, că ar trebui să pună nişte 
fregate să-l pândească, că el cunoştea foarte bine acele ape şi 
ar fi fost bucuros să conducă această expediţie dacă dorea asta 
şi amiralul. Îi trimise scrisoare lui Horatio. Şi, chiar înainte de a 
porni spre casă, apărură şi medicii militari care voiau să 
vorbească cu el. Îi spuseră că nu mai era niciun sâmbure de 
îndoială. Frigurile din Happy Valley erau de fapt malarie... 


Se răsuci enervat în pat. 

— Vrei să jucăm table? îl întrebă May-may, la fel de obosită 
ca şi el şi la fel de agitată. 

— Nu, fetiţo, mulţumesc. Nici tu nu poţi dormi? 

— Nu, nu conteşte, îi răspunse ea. 

Era îngrijorată de starea Tai-Panului. Se purtase ciudat în 
ziua aceea. Şi mai era neliniştită din pricina lui Mary Sinclair. 
În acea după-amiază, Mary sosise devreme, înainte de 


întoarcerea Tai-Panului. Mary îi mărturisise totul în legătură cu 
copilul şi despre viaţa ei secretă la Macao. Chiar şi despre 
Horatio şi Glessing. 

— Rău îmi pare, îi spusese Mary, numai lacrimi, vorbeau în 
mandarină, pe care o preferau amândouă în locul dialectului 
din Canton. Trebuia să-mi uşurez şi eu inima dinaintea cuiva. Şi 
nu e nimeni la care aş putea apela să mă ajute. Nimeni. 

— Haide, Ma-ree, draga mea, o linişti May-may. Nu mai 
plânge. Întâi şi întâi bem şi noi nişte ceai, şi după aceea vedem 
ce e de făcut. 

Şi s-au aşezat să bea ceaiul, şi May-may fu foarte uluită de 
felul de-a fi al barbarilor, cum priveau ei viaţa şi relaţiile 
sexuale. 

— Şi de ce fel de ajutor ai tu nevoie? 

— Ajutor ca... să scap de copil. Dumnezeule, de-acum mai- 
mai să se vadă! 

— Şi de ce nu mi-ai spus în urmă cu săptămâni şi săptămâni? 

— N-am avut curaj. Şi dacă n-aş fi forţat tratativele cu 
Horatio, nici acum n-aş fi avut curaj. Dar ce mă fac acum? 

— De câtă vreme îl ai în pântece? 

— De aproape trei luni, mai puţin o săptămână. 

— Ma-ree, nu e prea bine. După două luni s-ar putea să fie 
tare primejdios. May-may cântări posibilităţile de rezolvare a 
problemei lui Mary şi pericolele pe care le-ar putea aduce. Am 
s-o trimit pe Ah Sam la Tai Ping Shan. Am auzit că e acolo o 
femeie ce se pricepe la buruieni şi s-ar putea să ne poată ajuta. 
Pricepi că s-ar putea să fie foarte primejdios? 

— Da. Dacă poţi să mă ajuţi, am să fac orice. Auzi? Orice! 

— Eşti prietena mea. Prietenii trebuie să se ajute unul pe 
celălalt. Dar nu trebuie, nu trebuie să sufli o vorbă nimănui. 

— Jur în faţa lui Dumnezeu. 

— Când o să am buruienile, o s-o trimit pe Ah Sam la 
servitoarea ta Ah Tat. Ai încredere în ea? 

— Da. 

— Ma-ree, când e ziua ta de naştere? 

— De ce? 

— Pentru că astrologul trebuie să găsească o zi de bun augur 
pentru luarea leacului, bineînţeles. 

Mary îi spuse ziua şi ora naşterii. 

— Şi unde ai să iei leacul? Nu poţi să-l iei nici la hotel, nici... 


aici. O să treacă zile întregi până să-ţi revii. 

— La Macao. Mă duc la Macao. La... la casa mea. Acolo sunt 
în siguranţă. Acolo am să fiu în siguranţă, da. 

— Draga mea, leacurile astea nu au întotdeauna şi efect. Şi 
nici nu-s uşor de suportat. 

— Nu mi-e frică. O să-şi facă lucrarea. Trebuie să şi-o facă, 
mai spuse Mary. 


May-may se foi în pat. 

— Ce-ai păţit? o întrebă Struan. 

— Nimic. S-a mişcat pruncul. 

Struan îşi puse palma pe uşoara rotunjime a pântecului ei. 

— Să aducem un doctor să se uite la tine. 

— Nţţţ, Tai-Pan, mulţumesc, nu conteşte. Să nu am de-a face 
cu niciunul dintre diavolii ăia de barbari, mulţumesc. Şi în 
privinţa asta am să fiu ca de obicei - chinezoaică. 

May-may se întinse liniştită pe spate, satisfăcută cu copilul 
ei, tristă pentru Mary. 

— Ma-ree nu arată prea bine, aşa-i? îl încercă ea. 

— Nu. Şi fata aia are ea ceva în mintea ei. Ţi-a spus cumva 
despre ce e vorba? 

May-may nu voia să mintă, dar nici nu-i convenea să-i spună 
lui Struan ceea ce nu-l privea pe el de fapt. 

— Cred că e îngrijorată de fratele ei. 

— Ce-i cu el? 

— Mi-a spus că ea vrea să se mărite cu omul acela Glessing. 

— A, pricep. 

Struan înţelesese că Mary venise la ei în primul rând ca să 
se întâlnească cu May-may şi nu cu el. Maică nici nu apucase 
să vorbească cu ea, doar atât că-i mulţumise pentru că-i dusese 
copiii la Macao. 

— Bănuiesc că Horatio nu-i de acord şi ea doreşte cumva ca 
eu să vorbesc cu el. Pentru asta a venit? 

— Nu. Fratele ei e de acord, îi răspunse May-may. 

— Ciudat. 

— De ce? Glessing e un om atât de rău? 

— Nu, fetiţo, ci numai pentru faptul că Mary şi Horatio au 
fost foarte apropiaţi ani în şir. Fără ea aici, o să se simtă foarte 
stingher. Struan se întrebă ce-ar fi spus May-may dacă ar fi 
ştiut despre casa aceea tainică a ei din Macao. Arată probabil 


atât de rău acum pentru că îşi face griji în privinţa lui. 

May-may nu spuse nimic, dar clătină tristă din cap, 
gândindu-se la necazurile ce se ivesc între un bărbat şi o 
femeie. 

— Şi ce se mai aude cu tinerii îndrăgostiţi? îl întrebă ea, 
încercând să afle ce îl supăra cu adevărat. 

— E în regulă. Struan nu-i mărturisise niciodată ce-şi 
spuseseră el şi Brock. 

— Te-ai hotărât ce ai de făcut cu frigurile astea drăceşti? 

— Încă nu. Cred că ar trebui să pleci la Macao. 

— Da, sigur, te rog, Tai-Pan, dar nu înainte de a te hotărî cu 
privire la Hong Kong. 

— Aici e prea periculos acum să mai rămâi. N-aş vrea să 
păţeşti ceva şi tu. 

— Joss! îi replică ea, ridicând din umeri. Bineînţeles feng 
shuiul nostru e minunat de prost! Îşi puse mâna pe pieptul lui, 
îl mângâie şi apoi îl sărută uşor. Odată mi-ai spus că înainte de 
a te hotărî în privinţa unei Tai-tai, ai trei lucruri de împlinit. 
Despre două ştiu. Care e al treilea? 

— Să las Nobila Casă în nişte mâini sigure, îi spuse el. 

Apoi îi relată ce spusese Brock şi despre cearta lui cu Culum 
chiar din ziua aceea. Ea rămase multă vreme pe gânduri, 
cumpănind implicaţiile celei de-a treia probleme de rezolvat. Şi 
pentru că rezolvarea era atât de simplă, o ascunse în adâncul 
inimii sale şi spuse cu totală inocenţă: 

— Eu ţi-am spus că în primele două cazuri am să te ajut, şi 
am să mă gândesc la cea de-a treia problemă. Dar asta pe mine 
mă depăşeşte. Aici eu nu te pot ajuta, indiferent cât de mult aş 
dori s-o fac. 

— Mda, făcu Struan. Nu ştiu ce să fac. Şi cred, adăugă el 
mai apoi, că nu e decât un singur răspuns. 

— Să ucizi pentru asta nu e înţelept, îi spuse ea cu fermitate. 
Foarte neînţelept şi primejdios. Familia Brock se aşteaptă la 
una ca asta. Şi nu numai ei, toată lumea. Şi rişti să te aştepte 
răzbunarea legilor voastre groaznice care atât de prosteşte cer 
ochi pentru ochi, dacă mai ai ochi, şi asta-i nebunie de-a 
binelea. Şi atunci la ce mai slujeşte bogăţia, heya? Tai-Pan, nu 
trebuie să faci una ca asta. Şi te sfătuiesc să le dai de nunta lor 
fiului şi noii tale fiice darul pe care ţi-l cer. 

— Cristoase Dumnezeule! Nu pot să fac una ca asta. E ca şi 


cum i-aş reteza beregata lui Culum cu mâna mea. 

— Chiar şi aşa, eu tot te sfătuiesc s-o faci. Şi te mai sfătuiesc 
să fii de acord cu o nuntă făcută într-o minunată grabă. 

— Nici nu se pune problema, explodă el. Ar fi de prea mult 
prost gust, o insultă a memoriei lui Robb, ridicol. 

— Tai-Pan, sunt cu toată inima de acord cu asta, spuse ea. 
Da’ eu parcă îmi amintesc că, după obiceiurile barbarilor, care 
o dată, în fine, se iau după înțeleptul obicei chinezesc, fata vine 
în casa bărbatului ei. Şi nu pe de-a inversul, heya? Şi aşa, cu 
cât mai imediat fata lui Brock scapă de sub mâna lui Gorth, cu 
atât mai imediat fiul tău scapă de sub controlul familiei Brock. 

— Cum? 

— Aiii iaaa cum! De ce-i fiul tău nebun la cap acum? Fiindcă 
doreşte minunat de mult să se culce cu ea! şi ea ridică glasul 
când Struan se săltă în capul oaselor în pat. Ei, acum hai să nu 
ne certăm, ci ascultă-mă şi tu pe mine şi apoi am să fiu şi eu 
ascultătoare. De asta-i el atât de nebun la capul lui - fiindcă 
bietului băiat noaptea în patul lui îi e frig, se zvârcoleşte şi n- 
are cine-l linişti. Asta-i treaba. Tu de ce nu vorbeşti deschis, 
heya? Eu vorbesc deschis. Băiatu-i încins nebuneşte. Şi stă şi 
ascultă cu limba scoasă la vorbele aiurite ale lui Gorth. Şi eu, 
dacă aş fi în locul lui, şi eu aş face la fel pentru că fratele are 
putere asupra surorii lui! Dar ia lasă-l pe fiul Culum să pună 
mâna pe fată, o să mai stea el să piardă ceasuri după ceasuri 
afurisite ascultându-l pe fratele Gorth? Cristoase, nici vorbă. O 
să-şi petreacă toate minutele lăsate de la Dumnezeu în pat, 
jucându-se cu ţâţele şi sleindu-şi puterile, făcând copii, şi n-o să 
mai sufere să-l deranjeze cineva, fie Brock, fie Gorth, fie chiar 
tu! May-may se uită dulce la el. Ei, nu-i aşa? 

— Ba da, îi răspunse el. Te iubesc pentru viclenia ta. 

— Mă iubeşti fiindcă ştiu să te înfurii de tot, dar după aia te 
şi bag în pat, te bag în pat până nu mai poţi! May-may râse, 
foarte încântată de sine. Apoi, pune-i să-şi facă şi ei o casă. De 
mâine. Fă-i să se gândească numai la asta şi n-o să mai aibă 
timp de terchea-berchea ăla caraghios de Gorth. E tânără fata, 
da? Atunci gândurile pentru casa ei proprie o să-i umple 
fantastic de mult mintea. Asta o să-i supere pe cei din familia 
Brock şi o să se gândească şi ei la ce fel de casă să le facă şi o 
să vrea să hotărască ei pentru ea şi ea o să se înfurie şi o să se 
apropie mai mult de tine decât de ei, pentru că tu i-ai oferit o 


casă. Gorth o să se opună absolut unei căsătorii imediat, şi asta 
o să-l facă pe Culum să se întoarcă împotriva lui fiindcă îi ia... 
cum spuneţi voi? - calul de sub nas... 

— Caşcavalul de sub nas! Struan o luă încântat în braţe. Eşti 
chiar fantastică. Ar fi trebuit să mă gândesc la asta şi singur. 
Săptămâna viitoare e altă licitaţie de terenuri. Am să-ţi cumpăr 
un teren lângă mare. Pentru că eşti înţeleaptă. 

— Ha! Crezi tu că eu îmi apăr bărbatul pentru un teren 
împuţit la Hong Kong! Un teren mizerabil la periferie? Pentru 
nişte taeli de argint? Pentru pietre de jad? Da' ce crezi tu că e 
nepreţuita de T'Chung May-may, heya? O biată curvă 
mizerabilă de care trag câinii? 

Şi continuă să-i facă în felul ăsta capul calendar, şi doar cu 
mare silinţă îi îngădui s-o potolească, mândră că, în fine, îl 
făcuse să înţeleagă care e valoarea terenurilor pentru o fiinţă 
civilizată, şi recunoscătoare că el îi cinstise în asemenea 
măsură obrazul încât se prefăcuse că nu ştie cât de încântată 
era ea acum. 

În cameră se lăsă liniştea, auzindu-se doar un slab bâzâit de 
țânțari. 

May-may se făcu covrig lângă Struan şi îşi întoarse gândurile 
spre soluţionarea celei de-a treia probleme. Se hotări să se 
gândească la asta în mandarină, şi nu în engleză, pentru că nu 
cunoştea destule cuvinte cu sensurile lor exacte. Adică 
„nuanţele”, se gândi ea. Cum să spui asta în limba barbarilor? 
Sau „rafinament”? Soluţia celei de-a treia probleme avea nevoie 
de adevărate nuanţe chinezeşti şi de un perfect rafinament. 

Şi soluţia e atât de încântător de simplă, îşi spuse ea fericită. 
Să-l asasinăm pe Gorth. Să aranjăm să-l asasinăm în aşa fel 
încât nimeni să nu se poată gândi că n-ar fi mâna piraţilor sau 
tâlharilor. Dacă treaba e aranjată în mod clandestin, în felul 
acesta una dintre primejdiile care-l ameninţă pe Tai-Pan ar fi 
înlăturată, iar Culum e ferit şi el de un viitor necaz evident. Iar 
tata Brock nu va putea face nimic pentru că el e legat mai 
departe de un jurământ de necălcat, uluitor şi de necrezut, cât 
poate fi de sfânt un astfel de jurământ. Atât de simplu. Dar şi 
plin de primejdii. Trebuie să fiu tare cu grijă. Dacă Tai-Panul 
meu descoperă vreodată, o să mă trimită dinaintea unuia dintre 
judecătorii aceia barbari - poate chiar dinaintea acelui 
revoltător Mauss! Şi Tai-Panul meu o să mă acuze chiar el, pe 


mine, adorata lui concubină. Şi am să fiu spânzurată. Cât de 
ridicol. 

Chiar şi după atâta vreme, şi după atâta efort de a învăţa, 
după ce le-am deprins şi limba şi m-am silit să-i mai şi înţeleg, 
ei bine, unele atitudini ale barbarilor mă depăşesc cu totul. Ce 
caraghios să faci aceeaşi lege pentru toată lumea, şi pentru cei 
bogaţi şi pentru cei săraci. Atunci ce haz mai are să te chinui şi 
să transpiri să ajungi bogat şi puternic? 

Ei, atunci care-i cea mai bună cale? se întrebă ea. Ştiu atât 
de puţine lucruri despre un asasinat. Cum se face? Unde? 
Când? 

May-may rămase trează toată noaptea. Când se iviră zorile, 
se hotărâse asupra celei mai bune soluţii. După care adormi 
fericită. 


Capitolul douazeci şi nouă 

Pe la mijlocul verii, Happy Valley fu cuprinsă de o 
desăvârşită disperare. Malaria continua să se întindă, dar 
epidemia nu avea o formă definită. Nu toată lumea din aceeaşi 
casă făcea boala. Nici măcar nu toate casele dintr-o anumită 
zonă nu erau atinse. 

Culii nu se apropiau de Happy Valley până când soarele nu 
se ridica bine pe cer şi se întorceau la Tai Ping Shan înainte de 
lăsarea întunericului. Struan şi Brock şi toţi ceilalţi negustori 
erau la capătul puterilor. Nu le rămânea nimic de făcut decât 
să se mute, iar mutatul însemna dezastru. Dacă stăteau îi 
pândea un dezastru şi mai mare. Şi cu toate că erau mulţi cei 
care susțineau că malaria nu putea fi din pricina pământului 
otrăvit, a aerului infestat al nopţii, numai cei care dormeau în 
acea vale erau victimele ei. Cei cu frica lui Dumnezeu credeau, 
la fel ca şi Culum, că frigurile erau voinţa Domnului şi îşi 
dublară cererile către cel Atotputernic ca să-i ferească de ele. 
Cei fără credinţă ridicau din umeri, deşi erau la fel de îngroziţi, 
şi spuneau: Joss! Şi firişoarele subţiri de familii care se refugiau 
pe nave se transformară în viitură, iar Queen's Town deveni un 
oraş pustiu. 


Dar disperarea aceasta nu-l ajunse şi pe Longstaff. Se 
întorsese cu nava amiral de la Canton cu o seară înainte, 
îmbătat de succes, şi cum locuise numai la bord şi nu avea de 
gând să se mute în Happy Valley, ştia că era la adăpost de 
miasmele otrăvite ale nopţii. Obţinuse tot ceea ce-şi propusese 
la plecare, ba chiar mai mult. A doua zi după asedierea Canton- 
ului, cele şase milioane de taeli de argint cerute drept 
despăgubiri au fost plătite în întregime, aşa că anulase atacul. 
În schimb, ordonase pregătiri pe scară mare pentru războiul 
din nord. Şi de data asta nu se mai punea problema să se lase 
oprit de cineva, nu înainte ca tratatul să fie ratificat. În câteva 
săptămâni vor sosi întăririle promise din India. Şi în clipa aceea 
întreaga armadă va porni spre nord din nou, către Pei Ho - 
Pekin - şi de data asta Orientul îşi va deschide porţile pentru 
totdeauna. 

— Da, bineînţeles, absolut! chicoti Longstaff. 

Stătea singur în cabinetul său de pe Vangence, admirându-se 
în oglindă. 


— Într-adevăr, eşti foarte deştept, dragul meu, îşi spuse el cu 
voce tare. Cu adevărat. Mult mai deştept decât Tai-Panul, şi 
doar el e întruchiparea deşteptăciunii! Puse oglinda jos, îşi 
dădu cu colonie pe faţă apoi îşi aruncă privirea la ceasul de 
buzunar: în câteva minute trebuia să sosească şi Struan. Chiar 
şi aşa, nu e nevoie ca dreapta să ştie ce face stânga, ei? hohoti 
el. 

Lui Longstaff aproape că nu-i venea să creadă că reuşise să 
rezolve atât de uşor cumpărarea seminţelor de ceai. În orice 
caz, îşi aminti el cu satisfacţie, Horatio a pus asta la cale. Mă 
întreb şi eu de ce-o fi omul ăsta atât de nenorocit pentru că 
soră-sa vrea să se mărite cu Glessing. Aş fi spus mai degrabă că 
e o căsătorie excelentă. E cam cenușie şi mută, deşi la bal arăta 
de milioane. Dar afurisit noroc pe mine ca Horatio să-l urască 
pe Glessing, ei? Şi e un noroc afurisit şi faptul că urăşte 
comerţul cu opiu. Am fost tare deştept cum am reuşit să-i bag 
ideea în cap: un câştig în care am pus drept momeală 
înlăturarea lui Glessing. 

— P'onoarea mea, Horatio, îi spusese el cu o săptămână în 
urmă la Canton, necurată treabă cu tot comerţul ăsta de opiu, 
ei? Şi totul se-ntâmplă pentru că trebuie să plătim ceaiul cu 
argint curat. E păcat că ceaiul nu creşte şi în India britanică, 
ei? Atunci nici n-ar mai fi nevoie de opiu. Pur şi simplu am 
scoate comerţul ăsta în afara legii, şi i-am cruța pe păgânii 
ăştia în vederea unor planuri mai bune, ei? Să însămânţăm 
seminţele bunătăţii în locul acestui drog. Atunci şi flotele 
noastre vor putea să se întoarcă în ţară şi o să trăim în pace şi 
linişte în vecii vecilor. 

După două zile, Horatio îl luase deoparte şi-i prezentase 
emoţionat ideea de a dobândi seminţele de la chinezi şi apoi să 
le expedieze în India. Se arătase suficient de uimit ca să pară 
totul cum se cuvine, dar îi îngăduise lui Horatio să-l convingă 
de valoarea acestei idei. 

— Dumnezeule, făcu el, dar cum vei pune tu mâna pe 
seminţe, Horatio? 

— Uitaţi care-i planul meu. Am să discut, Excelenţa voastră, 
între patru ochi cu viceregele Ching-so. Am să-i spun că sunteţi 
pasionat de grădinărie, că aveţi de gând să transformați Hong 
Kong-ul într-o grădină. Şi am să-l rog să ne facă rost de 
cincizeci de livre de seminţe de mure, cincizeci de bumbac, 


orez de primăvară, camelii şi alte flori, laolaltă cu seminţe de 
ceai de mai multe soiuri. Asta o să-l facă să nu se mai 
gândească neapărat la ceai numai. 

— Horatio, tipul nu e prost. O să-i treacă şi lui prin minte că 
doar câteva din plante vor creşte la Hong Kong, dacă vor creşte 
şi astea. 

— Bineînţeles că aşa va fi. Dar o să pună totul pe seama 
prostiei barbarilor. 

Horatio era de nerecunoscut de atâta entuziasm. 

— Dar cum o să-l faci să păstreze secretul? Ching-so o să le 
spună şi mandarinilor despre tărăşenia asta... sau celor din Co- 
hong... iar aceştia or să le spună cu siguranţă negustorilor. Şi 
doar ştii de ce-s în stare piraţii ăştia care or să răstoarne cerul 
şi pământul să împiedice să se întâmple ceea ce propui tu. Şi 
fără îndoială ăştia or să vadă limpede ce gânduri ascunzi în 
spatele acestui pretext. Şi ce zici de Tai-Pan? Am credinţa că 
înţelegi că propunerea ta înseamnă să-l laşi pe el pe drumuri. 

— Excelenţă, e destul de bogat de-acum. Trebuie să 
eliminăm odată viciul opiului. E datoria noastră. 

— Da. Dar şi chinezii şi europenii se vor ridica fără şovăire 
împotriva unui astfel de plan. Iar când cei din Co-hong or să 
priceapă ce ai tu în minte, cum se va şi întâmpla, nu mai vezi tu 
seminţele de ceai. 

Horatio rămase o clipă pe gânduri. Apoi spuse: 

— Da. Dar dacă am să-i spun că în schimbul acestui serviciu 
pe care mi-l face - fiindcă doresc din inimă ca pe 
dumneavoastră, stăpânul meu, să vă văd fericit în faţa unui 
cadou neaşteptat ca acesta - eu, care voi număra lădiţele cu 
argint şi voi semna pentru ele, ei bine, s-ar putea să nu bag în 
seamă lipsa unei lădiţe, atunci putem fi siguri că va păstra 
taina şi nu va sufla nimănui nicio vorbă. 

— Şi cam cât valorează o lădiţă din asta? 

— Patruzeci de mii de taeli de argint. 

— Dar tot acest tezaur aparţine guvernului Maiestăţii sale! 

— Bineînţeles. În timpul negocierilor dumneavoastră îi puteţi 
asigura, aşa în particular, că trebuie să existe o lădiţă în plus 
care nu face parte din tributul oficial, aşa încât Coroana nu 
pierde nimic. lar seminţele sunt de fapt darul dumneavoastră 
către guvernul Maiestăţii sale, sir. Şi voi fi onorat dacă veţi 
spune că aceasta a fost ideea dumneavoastră. Şi sunt sigur că a 


fost. Dumneavoastră doar mi-aţi spus ceva care mi-a pus 
mintea la contribuţie. Şi de drept se cuvine ca dumneavoastră 
să aveţi dreptul asupra ideii. Şi, la urma urmei, dumneavoastră 
sunteţi plenipotenţiarul. 

— Dar dacă planul tău reuşeşte, nu numai că distrugi 
negoţul nostru cu China, ci şi viitorul dumitale. Treaba asta nu 
mi se pare deloc înţeleaptă. 

— Opiul e un viciu cumplit, sir. Şi e justificat orice fel de risc 
pentru înlăturarea lui. Dar slujba mea depinde de succesul 
dumneavoastră, nu de opiu. 

— Dacă ideea dă roade, atunci dumneata subminezi însuşi 
fundamentul Hong Kong-ului. 

— Până când ceaiul acesta va ajunge să crească aşa ca 
lumea, vor mai trece ani mulţi. Sir, atâta vreme cât veţi fi în 
viaţă, Hong Kong-ul nu va fi ameninţat din pricina acestei 
acţiuni. Hong Kong-ul va fi şi pe mai departe principalul centru 
al comerţului cu Asia. Şi cine ştie ce se va mai întâmpla în 
atâţia ani?! 

— Atunci trebuie să înţeleg că eu urmează să cântăresc 
împreună cu viceregele Indiei posibilităţile de creştere a 
ceaiului acolo? 

— Cine altcineva, Excelenţă, poate duce la bun sfârşit 
această idee, ideea dumneavoastră? 

Se lăsă greu convins şi-l preveni din nou pe Horatio asupra 
desăvârşitului secret ce trebuia păstrat. Chiar a doua zi Horatio 
îl informase fericit: 

— Ching-so a fost de acord. Mi-a zis că în şase săptămâni, 
două luni, lădiţele cu seminţe vor fi expediate la Hong Kong, 
Excelenţa voastră. Şi ca totul să fie perfect din punctul meu de 
vedere, să-l trimiteţi pe Glessing de îndată în ţară. Cred că 
Mary e îndrăgostită de el. Păcat că nu îşi îngăduie un an de 
aşteptare pentru a fi cu adevărat convinsă că ştie importanţa 
pasului pe care-l face, timp în care să nu mai fie chiar mereu 
sub influenţa lui zi de zi... 

Longstaff  râse din nou de încercarea asta foarte 
transparentă a tânărului Horatio de a fi subtil. Se pieptănă, 
deschise uşa cabinei şi se duse în camera hărților. Căută 
printre hârtiile din safe şi găsi scrisoarea pe care i-o tradusese 
Horatio cu săptămâni în urmă... „De-acum nu mai avem nevoie 
de asta”, spuse el cu glas tare. Rupse scrisoarea în bucăţi, se 


aplecă prin hublou, aruncă hârtiile în mare, şi le urmări cum se 
îndepărtează plutind pe faţa apei. Poate că Glessing chiar ar 
trebui expediat în ţară. Fata e minoră şi Horatio se află într-o 
situaţie tare încurcată. Ei, bine, la asta am să mă gândesc mai 
târziu. După ce seminţele vor fi în drum spre India. 

Văzu barca cea mare a lui Struan apropiindu-se. Acesta 
stătea la mijlocul bărcii şi părea foarte serios. Gravitatea de pe 
chipul lui Struan îi aminti lui Longstaff de malarie. Ce naiba o 
să ne facem cu mizeria asta, ei? Asta duce de râpă toată 
strategia care am gândit-o pentru Hong Kong. Cum? 


Struan se uita pe fereastra de la pupa, aşteptând calm ca 
Longstaff să termine ceea ce avea de spus. 

— P'onoarea mea, Dirk, Ching-so parcă ştia că o să-i cerem 
şase milioane de taeli. Despăgubirea era şi pregătită. Până la 
ultimul penny. Şi tare şi-a mai cerut scuze pentru jefuirea 
coloniei. Mi-a spus că de vină erau anarhiştii aceia afurisiţi, 
triazii. A ordonat o cercetare amănunţită şi speră să fie în stare 
să-i zdrobească pentru totdeauna. Se pare că unul dintre 
conducătorii lor a fost prins. Şi dacă nici ei n-au să-l facă să 
vorbească, atunci nu va reuşi nimeni. Mi-a promis să-mi 
comunice de îndată numele celor din Triadă aflaţi aici. 

Struan se întoarse de la fereastră şi se aşeză în unul din 
fotoliile adânci din piele. 

— Will, foarte bine. Aş spune că ai făcut o treabă minunată. 
Minunată. 

Longstaff se simţi foarte încântat. 

— Trebuie să-ţi spun că totul a mers conform planului. Ah, că 
veni vorba, în legătură cu informaţiile trimise referitoare la 
piratul Wu Kwok. Eu aş fi preferat ca tu să conduci flotila, dar 
amiralul a fost de neînduplecat. A plecat singur. 

— E dreptul lui. Să sperăm că va face o treabă bună în 
noaptea asta. Voi dormi mai liniştit dacă voi şti că diavolul 
acela s-a dus la fund. 

— Bineînţeles. 

— Acum trebuie să faci totul pentru salvarea Hong Kong- 
ului, Will. Numai tu poţi face asta, îi spuse Struan, rugându-se 
ca şi de data asta să reuşească să-l convingă pe Longstaff să 
pună în aplicare planul pe care-l concepuse el în cele din urmă 
ca fiind singura şansă de a-şi salva pielea cu toţii. Cred că e 


momentul potrivit ca exact acum să ordoni abandonarea 
imediată a zonei de la Happy Valley. 

— Pe sufletul meu, Dirk, strigă Longstaff, dacă fac una ca 
asta e ca şi cum aş ordona abandonarea Hong Kong-ului! 

— Queen's Town e prins de malarie. Cel puţin la Happy 
Valley. Aşa că trebuie părăsit. 

Consternat, Longstaff luă o priză de tabac. 

— Nu pot eu ordona părăsirea oraşului. În felul acesta eu voi 
fi vinovat de toate pierderile. 

— Da. Ai hotărât să foloseşti cele şase milioane de taeli 
pentru a-i despăgubi pe toţi cei care au avut de suferit. 

— Doamne Dumnezeule! Nu pot face una ca asta! izbucni 
Longstaff. Banii aceştia aparţin Coroanei. Şi Coroana, numai 
Coroana poate hotări ce-i de făcut cu ei! 

— Ai hotărât că Hong Kong-ul e prea important pentru a 
risca să-l pierzi. Doar ştii că trebuie să acţionezi iute. E un gest 
pe măsura unui adevărat guvernator. 

— Dirk, nu pot nici în ruptul capului. Cu niciun chip. 
Imposibil! 

Struan se duse până la bufet, turnă sherry în două pahare. 

— Tot viitorul tău depinde de asta! 

— Da? De asta? Cum aşa? 

Struan îi întinse un pahar. 

— Toată reputaţia ta la Curte e legată de Hong Kong. Toată 
politica ta în Asia, şi asta înseamnă întreaga politică a Coroanei 
în Asia, e bazată pe Hong Kong. Bun! Fără un Hong Kong aflat 
în deplină siguranţă, guvernatorul său, acţionând în numele 
Maiestăţii sale, nu va izbuti să domine Asia aşa cum ar trebui. 
Şi fără un oraş ca lumea construit aici nu va exista niciun fel de 
siguranţă nici pentru tine, nici pentru Coroană. Happy Valley a 
murit. Aşa că trebuie ridicat iute de tot un alt oraş. Struan 
gustă băutura şi o savură pe îndelete. Dacă-i vei despăgubi de 
îndată pe cei care au construit, vei restabili încrederea lor în 
colonie. Toţi negustorii se vor aduna să te sprijine, şi în viitor o 
să ai nevoie de sprijinul lor. Will, nu uita, mulţi dintre ei au 
mare influenţă la curte. Şi ar fi un gest magnific, gest demn de 
tine. În plus, această despăgubire e de fapt plătită de chinezi. 

— Nu pricep. 

— În trei luni de zile vei fi la porţile Pekin-ului, comandant 
suprem al unei armade invincibile. Costul expediției va fi, să 


zicem, patru milioane. Adaugă încă şase milioane pentru 
distrugerea coloniei. Zece milioane. Dar tu ai să ceri 
patrusprezece milioane, ceea ce ar însemna de fapt o 
despăgubire cinstită. Cele patru milioane în plus vor fi baza 
visteriei guvernamentale de la Hong Kong, în felul acesta una 
dintre cele mai bogate visterii din imperiu. Dar de fapt, în loc 
de paisprezece vei cere douăzeci de milioane. Cele şase 
milioane în plus vor compensa celelalte şase pe care tu, cu 
perspicacitatea ta, le-ai investit în Hong Kong, în numele 
Coroanei. Nu uita, fără o bază de plecare în deplină siguranţă, 
nu-ţi poţi permite să porneşti atacul spre nord. Fără un Hong 
Kong puternic şi în deplină siguranţă, puterea Angliei în Asia e 
moartă. Fără un Hong Kong sigur, şi tu eşti mort. Will, acum tu 
gândeşti de fapt la tot viitorul Angliei. Şi-i aşa de simplu! 

Struan simţea cum mintea lui Longstaff începe să lucreze 
febril, cântărind posibilităţile. Şi asta era singura soluţie, 
posibilă. Singurul mod în care toţi îşi puteau salva şi obrazul şi 
Hong Kong-ul. Şi în clipa în care Longstaff deschise gura să 
vorbească el interveni: 

— Şi un ultim lucru, Will. Vei primi banii înapoi imediat, în 
cea mai mare parte. 

— Cum? 

— Organizezi imediat o nouă licitaţie de terenuri. Şi cei ce 
vor participa îşi vor scoate ochii să pună mâna pe terenuri. Şi 
unde se vor duce toţi banii ăştia? în visteria guvernului. Oricum 
vei câştiga şi într-un fel şi-n celălalt. Iar terenurile pe care le 
scoţi la vânzare pe tine nu te costă nimic. Şi doar ştii ce 
disperată nevoie ai de bani pentru toate cheltuielile 
guvernamentale: salarii, poliţie, palatul guvernatorului, 
drumuri, tribunale, nave portuare şi o mie de alte lucruri, şi 
bineînţeles că în scopul ăsta doar n-o să foloseşti banii de 
despăgubire. Eu aş zice că mişcarea asta ar fi o lovitură de 
maestru. Şi trebuie să iei hotărârea asta acum, fiindcă ţi-e 
imposibil să aştepţi şase luni de zile să ajungă o misivă de-a ta 
la Londra şi să mai vină şi aprobarea care, evident, se va da. Şi 
mai şi salvezi Hong Kong-ul fără să te coste nimic. Dar cel mai 
important din toate - îi vei demonstra lui Sergheiev foarte 
tranşant că Anglia are de gând să rămână în Asia pentru 
totdeauna. Will, eu cred că priceperea dovedită de tine în 
situaţia asta va impresiona întregul cabinet britanic. Şi fără 


îndoială că şi pe Maiestatea sa regina. Şi, o dată cu această 
încuviinţare, vor veni şi permanente onoruri. 

Se auziră opt bătăi de clopot. Longstaff îşi scoase ceasul de 
buzunar. Rămăsese în urmă, mişcă limbile să arate amiaza, în 
vreme ce mintea îi lucra febril pentru a găsi fisura 
raţionamentului lui Struan. Nu era niciuna, îşi spuse el. Simţi 
că-i vine rău când îşi dădu seama că de n-ar fi fost Tai-Panul el 
n-ar fi luat nicio iniţiativă ca să stăvilească epidemia. Doar s-ar 
fi ferit să pună piciorul în valea aceea, sperând că se va găsi 
cumva un leac şi pentru boala asta. Şi el fusese neliniştit de 
molimă, dar, ei, fusese mai important să câştige întâi războiul 
împotriva Canton-ului. 

Da. Nu exista nicio fisură. Fir-ar să fie, aproape că erai să 
ratezi un viitor minunat. Ar însemna să-şi depăşească 
atribuţiile, dar guvernatorii şi plenipotenţiarii au şi puteri 
nescrise şi, la urma urmei, nu e vorba decât de o indicată 
extindere a stării de necesitate. Nu putem aştepta până anul 
viitor pentru a-i supune pe barbari voinţei Maiestăţii sale. Cu 
siguranţă că nu. Şi planul acela cu seminţele de ceai se 
potriveşte perfect cu aceste măsuri şi dovedeşte viziune la o 
scară care depăşeşte chiar şi gândirea Tai-Panului. Longstaff 
simţi un imbold copleşitor să-i mărturisească lui Struan ideile 
sale cu seminţele de ceai. Dar reuşi să-şi înfrângă impulsul. 

— Cred că ai dreptate. Am să fac cunoscută de îndată 
această decizie. 

— De ce nu convoci o reuniune a tuturor tai-panilor mâine? 
Dă-le două zile să prezinte planurile de construcţie şi chitanţele 
de cumpărare a terenurilor pentru trezorerie. Stabileşte data 
licitaţiei pentru de-acum într-o săptămână. E timp suficient 
pentru executarea planurilor terenurilor. Bănuiesc că te-ai 
gândit ca amplasamentul noului oraş să fie lângă Promontoriul 
Glessing. 

— Exact. Taman pe gândul meu. Acolo va fi locul. Şi la urma 
urmei, este chiar amplasamentul pe care l-am avut în vedere de 
multă vreme. Longstaff se ridică în picioare, mai turnă nişte 
sherry, şi trase de cordonul clopoţelului. Ca de fiecare dată, 
sunt bucuros pentru sfatul pe care mi-l dai, Dirk. Vom lua, 
bineînţeles, prânzul împreună. 

— Cred că va trebui totuşi să plec. Sarah pleacă spre Anglia 
cu fluxul de mâine, cu nava Calcutta Maharajah, şi am o 


mulţime de lucruri de făcut. 

— Mare ghinion, drept să-ţi spun. Cu Robb şi nepoata ta. 

Uşa se deschise. 

— Da, sir? se arătă maestrul de arme. 

— Întreabă-l pe general dacă poate să ia prânzul împreună 
cu mine. 

— Da, sir. Vă rog să mă iertaţi, sir, dar doamna Quance 
aşteaptă s-o primiţi. Şi domnul Quance. Şi mai sunt şi aceştia, îi 
întinse o listă lungă, ce-au cerut şi ei audienţă. Să-i spun 
doamnei Quance că sunteţi ocupat? 

— Nu. Mai bine să vină acum. Dirk, te rog nu pleca încă. 
Tare mi-e teamă că o să am nevoie de un suport moral. 

Maureen Quance intră în birou cu paşi mari. Aristotle 
Quance venea în urma ei. Sub ochii lipsiţi de viaţă se vedeau 
cearcăne vineţii. Acum arăta jalnic, un biet om neînsemnat. 
Chiar şi hainele îi erau şifonate şi lipsite de culoare pe el. 

— 'Neaţa, doamnă Quance, o întâmpină Longstaff. 

— Binecuvântaţi fie sfinţii că v-au hărăzit această zi mişto! 

— Bună dimineaţa, Excelenţa voastră, îngăimă Aristotle, cu o 
voce aproape de neauzit, cu ochii în podeaua cabinei. 

— Bună dimineaţa, Tai-Pan, îl salută Maureen. În câteva zile 
o să-ţi primeşti şi dumneata datoriile cu mila sfântului Patrick. 

— Nu e nicio grabă. Bună dimineaţa, Aristotle. 

Aristotle Quance îşi ridică încet privirea spre Struan. 

Ochii i se umplură de lacrimi când văzu simpatia de pe 
chipul lui Struan. _ 

— Dirk, mi-a rupt toate pensulele, scăpă el dintr-o suflare. În 
dimineaţa asta. Pe toate, toate. Iar picturile mele... a aruncat 
tablourile în mare. 

— Escelenţă, uite de ce-am venit noi, spuse Maureen cu glas 
gros. Domnul Quance s-a hotărât în fine să se lase de prostiile 
alea de zugrăveli. Vrea să se apuce de-acum de o slujbă 
serioasă şi sigură. Şi pen' slujba asta am venit la Escelenţa 
voastră. Se uită în spate la soţul ei şi se încruntă. Orice fel de 
slujbă, atâta vreme cât e sigură şi primeşte un salariu ca 
lumea. Se întoarse din nou spre Longstaff. Poate o slujbă 
frumoasă de funcţionar. Bietul de el, domnul Quance nu prea 
are experienţă. 

— Da, ăăă, Aristotle, cam ce-ai vrea? 

— Mi-a rupt pensulele, izbucni el disperat. Atâta aveam şi 


eu. Tablourile şi pensulele. 

— Băieţaşul meu mişto, doar ne-am înţeles, nu? Pe ce e mai 
sfânt. Da? Cu zugrăvitul am terminat. O slujbă sigură şi 
frumoasă şi să-ţi iei răspunderea familiei tale, şi să nu te mai ţii 
de fuste. 

— Da, răspunse Aristotle resemnat. 

— Voi fi fericit să-i ofer o slujbă, doamnă Quance, interveni 
Struan. Am nevoie de un funcţionar. Cincisprezece şilingi pe 
săptămână. Şi pe deasupra şi locuinţă pe una din nave, vreme 
de un an. După asta vă descurcaţi singuri. 

— Tai-Pan, sfinţii să te aibă în paza lor. S-a făcut. Şi acum 
mulţumeşte frumos Tai-Panului, îi spuse Maureen. 

— Mulţumesc, Tai-Pan, făcu Aristotle. 

— Mâine dimineaţă la ora şapte să fii la serviciu, Aristotle. 
Dar şapte fix! 

— Tai-Pan, va fi acolo, să nu-ţi faci nicio grijă. Să te 
binecuvânteze Sfântul Patrick în vremurile astea grele pen’ c-ai 
grija unei biete neveste şi a copiilor ei flămânzi. Bună ziua la 
amândoi! 

Au plecat. L.ongstaff îşi turnă un pahar zdravăn. 

— Doamne Dumnezeule. Nu mi-aş fi închipuit niciodată. 
Sărmanul Aristotle! Chiar crezi că ai să faci din Aristotle 
Quance un funcţionar? 

— Da. Mai bine eu decât alţii. Şi am rămas fără oameni. 
Struan îşi luă pălăria, foarte încântat de sine. Eu nu mă 
amestec niciodată între un bărbat şi nevasta lui, doar ştii. Dar 
cine-i face bătrânului Aristotle ce-i face asta nu merită să i se 
spună nevastă, Cristoase Dumnezeule! 

Longstaff zâmbi brusc: 

— Dacă asta ar putea să ajute, pun la bătaie una din navele 
cele mai mari de război. Îţi stau la dispoziţie toate resursele 
guvernului Maiestăţii sale! 

Struan se grăbi să ajungă mai iute la țărm. Strigă nişte culi 
cu o lectică şi le spuse unde să-l ducă. 

— Stai aştepte, savvy? le spuse el când ajunse la destinaţie. 

— Savvy, stapin! 

Trecu pe lângă portarul uluit să-l vadă acolo, intră în holul 
clădirii. Încăperea avea covoare groase, sofale largi, perdele 
din creton, oglinzi, bibelouri. Auzi din spate un foşnet şi paşi ce 
se apropiau. O doamnă mărunţică, în vârstă, apăru de după 


draperia din biluţe. Era îmbrăcată elegant, scrobită, cu părul 
cărunt, nişte ochi mari şi ochelari. 

— Hello, doamnă Fortheringill, o întâmpină Struan politicos. 

— Hello, Tai-Pan. Încântată să te văd, îi spuse ea. De ani şi 
ani n-am avut fericirea unei vizite. E puţin cam devreme pentru 
o astfel de vizită, dar domnişoarele se gătesc să fie cât mai 
prezentabile, zâmbi ea, arătându-şi dantura gălbejită şi falsă. 

— Păi, vedeţi, doamnă Fortheringill... 

— Înţeleg foarte bine, spuse ea atotştiutoare. Vine o vreme 
în viaţa oricărui bărbat când... 

— Nu despre mine-i vorba, ci despre un prieten de-al meu. 

— Nu te teme, Tai-Pan, în această casă parola-i: nicio vorbă! 
Nu trebuie să-ţi faci nicio grijă. Cât ai clipi te dăm pe mâini 
bune. Se ridică în grabă. Fetelor! strigă ea. 

— Stai jos şi ascultă-mă. E vorba de Aristotle! 

— Parazitul ăla amărât iar a dat de bucluc, după cum merită. 

Struan îi spuse ce dorea de la ea, iar fetele se arătară foarte 
întristate când el trebui să le părăsească. De îndată ce ajunse 
acasă, May-may îl şi luă la rost: 

— Ce-ai căutat tu la o casă de curve, heya? 

Struan oftă şi-i spuse. 

— Şi tu crezi că am să te cred, heya? şi-l privi cu dispreţ. 

— Da. Aşa ar fi mai bine. 

— Tai-Pan, te cred atunci. 

— Atunci nu te mai uita la mine ca un dragon! şi se duse în 
camera lui. 

— Bun, făcu May-may închizând uşa în urma lor. Şi, acum 
noi vedem dacă ai spus adevărul. Pe loc facem dragoste. Tai- 
Pan, groaznic doresc la tine! 

— Mulţumesc frumos, dar acum sunt cam ocupat, îi replică 
el, abia abţinându-se să nu izbucnească în râs. 

— Aiii iaaa cu ocupatul tău! făcu ea, începând să-şi scoată 
cămaşa de noapte de culoarea mierii de albine. Pe loc facem 
dragoste. Şi văd eu imediat dacă vreo curvă ţi-a luat vigoarea, 
Cristoase! Şi după aceea tu stai de vorbă cu bătrâna ta mamă! 
Pe Dumnezeul meu dacă nu! 

— Şi tu eşti foarte ocupată! îi spuse Struan. 

— Sunt foarte ocupată! şi îşi scoase pantalonaşii de mătase, 
cerceii sunară ca nişte clopoței. Şi mai bine şi tu fii ocupat 
acum, repede repede! 


O cercetă de sus până jos şi lăsă să i se citească pe faţă unul 
din rarele momente de fericire. Pântecul femeii era frumos 
bombat de sarcina ce avea de-acum patru luni. O săltă iute în 
braţe, o sărută pătimaş, o întinse pe pat şi îşi îngădui s-o 
zdrobească puţin cu greutatea lui. 

— Tai-Pan, ai milă, îi spuse ea cu suflarea tăiată. Eu nu-s din 
matahalele alea de barbare numai ţâţe! Şi chiar dacă mă săruţi 
asta nu dovedeşte nimic. Jos cu hainele, şi vedem noi atunci 
care-i adevărul. 

O sărută din nou. Atunci May-may îi spuse cu alt glas: 

— Hai, scoate-ţi hainele! 

Struan se rezemă în coate şi se uită lung la ea, apoi îşi frecă 
nasul de al ei, şi acum nu se mai juca: 

— Acum nu mai avem timp. Trebuie să mă duc la o întâlnire, 
iar tu trebuie să-ţi faci bagajul. 

— De ce să-mi fac bagaj? îl întreba ea tresărind. 

— Te muţi pe Resting Cloud. 

— De ce? 

— Fetiţo, feng-shui-ul nostru nu e cum trebuie deloc aici. 

— Bun, minunat de bun! Îşi aruncă braţele de gâtul lui. Chiar 
plecăm de aici? Pentru totdeauna? 

— Da. 

Ea îl sărută, se strecură iute pe sub braţele sale şi începu să 
se îmbrace. 

— Am crezut că vrei totuşi să facem dragoste, îi aruncă el. 

— Ha! Ce dovadă mai e şi asta? Te ştiu eu pe tine foarte 
bine. Chiar dacă te-ai culcat cu o curvă, după un ceas eşti 
destul de taur să te prefaci şi să pui bumbac pe ochii sărmanei 
mame a ta! Râse din nou şi-l îmbrăţişă. Ah, ce bine că părăsim 
feng-shui rău. Eu strâng bagaje imediat. 

Alergă la uşă şi strigă strident: 

— Ah Saaaam! 

Ah Sam se arătă alarmată de îndată, urmată de Lim Din şi 
după o babilonie întreagă de strigăte şi sporovăială, Ah Sam şi 
Lim Din o luară iute din loc, implorându-şi zeii cu o gălăgioasă 
emoție. May-may veni înapoi, se aşeză pe marginea patului şi 
începu să-şi facă vânt cu evantaiul: 

— Acum m-am apucat de strâns, îi spuse ea încântată nevoie 
mare. Şi te ajut şi pe tine să te îmbraci. 

— Mulţumesc, dar sunt în stare să mă îmbrac şi singur. 


— Atunci eu mă uit la tine. Şi te frec pe spate. Baia te 
aşteaptă. Sunt grațios de încântată că tu te-ai hotărât să 
plecăm. 

Ea trăncăni mai departe neobosită, în vreme ce el se 
dezbrăca. El se băgă în baie şi ea strigă cât o ţinea gura după 
prosoape fierbinţi, iar când acestea fură aduse, îl şterse pe 
spate. Iar în tot acest timp ea se întreba dacă se culcase cu 
vreo prostituată, după ce rezolvase treaba aceea cu pictorul cel 
mic şi caraghios care-i făcuse un tablou atât de frumos. Nu că 
mi-ar păsa, îşi spuse ea, frecându-l pe spate energic. Dar el n- 
are ce căuta într-un loc ca ăla. Absolut deloc. Îşi pierde obrazul. 
Şi mi-l pierd şi eu. Foarte rău. N-o să treacă mult şi servitoarele 
acelea, ce merită să le mănânce câinii, o să împrăştie peste tot 
că eu nu sunt în stare să am grijă cum trebuie de omul meu. O, 
zei, feriţi-mă de bârfele astea murdare, iar pe el de toate 
muierile astea murdare de tot felul. 

Se înseră până când ea şi cu Ah Sam şi Lim Din fură gata, iar 
atunci se simţiră cu toţii sfârşiţi de emoţiile şi eforturile 
plecării. Nişte culi veniră şi le luară bagajele, alţii aşteptau cu 
răbdare lângă lectica închisă în care urma May-may să ajungă 
la cuter. Ea se opri o clipă la poarta grădinii, alături de Struan 
şi se uită înapoi la prima ei casă din Hong Kong. Şi dacă n-ar fi 
fost acel feng-shui rău şi frigurile care şi ele făceau parte tot 
din acel feng-shui rău, nu s-ar fi dat dusă de acolo. Inserarea 
era plăcută. Câţiva țânțari bâzâiră în jurul lor. Unul dintre ei i 
se aşeză pe gleznă, dar ea nu-l luă în seamă. Ţânţarul îi supse 
sângele cât putu el să sugă şi apoi zbură mai departe. 


Struan intră în cabina cea mare de pe White Witch. Toţi cei 
din familia Brock îl aşteptau cu nerăbdare, în afară de Lillibet, 
care se dusese la culcare. Culum stătea lângă Tess. 

— "Seara! spuse Struan. Sarah vă roagă s-o iertaţi, dar nu se 
simte prea bine. 

— Bine ai venit la bord! îi spuse Brock, cu vocea răguşită şi 
încărcată de nelinişti, chipul mohorât. 

— Ei bine, spuse Struan şi râse, nu aşa trebuie să începem 
un eveniment fericit. 

— Nu-i acu' vremea de aşa ceva, Cristoase, după cum bine 
ştii şi tu. Suntem cu toţii faliţi... sau cel puţin loviți rău de tot 
de blestemata asta de malarie. 


— Aşa-i, spuse Struan, le zâmbi lui Culum şi Tess şi, 
văzându-i atât de amărâţi, se hotărî să le dezvăluie toate veştile 
bune pe loc. Am auzit că Longstaff ordonă părăsirea oraşului, le 
spuse el cu nepăsare. 

— O, Cristoase Dumnezeule! explodă Gorth. Nu putem 
părăsi oraşul, că doar am băgat o groază de parale şi în teren şi 
în construcţii. Nu-l putem părăsi. Dacă nu erai dumneata să 
alegi valea aia afurisită, acum n-am mai... 

— Ţine-ţi gura! i-o reteză Brock, şi se întoarse spre Struan. 
Dumnezeule Cristoase, tu oricum o să pierzi mai mult decât 
noi, şi totuşi eşti cu zâmbetul pe faţă. De ce? 

— Tată, interveni Tess, înspăimântată că cearta dintre ei 
avea să-i strice seara şi fericirea aceea neaşteptată produsă de 
acceptarea lui Culum. Să aduc ceva de băut? Şampania e la 
gheaţă, gata numai să fie servită. 

— Da, bun înţeles, Tess, dragoste, spuse Brock. Dar tu n-ai 
priceput ce-a zis Dirk? Suntem pe cale să pierdem o groază de 
parale. Dacă e musai să părăsim oraşul ăsta, atunci viitorul 
nostru e negru ca smoala. Da' şi al lui, Cristoase! 

— Viitorul Nobilei Case e la fel de alb ca stâncile de la 
Dover, îi replică Struan liniştit. Şi nu numai viitorul nostru, ci şi 
al vostru. Longstaff ne va despăgubi pe toţi pentru banii pe 
care i-am băgat în Happy Valley. Până la ultimul penny. Bani 
gheaţă. 

— Da’ asta nu-i posibil, exclamă Brock. 

— Cristoase! Da’ asta-i o minciună! spuse Gorth. 

Struan se întoarse spre el. 

— Gorth, vreau să-ţi dau un sfat. O singură dată să 
îndrăzneşti să-mi spui că mint. Nu mai mult. 

Apoi le relată ce avea de gând Longstaff să facă. Culum era 
uluit de minunăţia acestor aranjamente. El pricepu cu 
limpezime că, deşi taică-său nu spusese o clipă că el influenţase 
hotărârile lui Longstaff, cu siguranţă că el fusese factorul 
decisiv în a-l mânui foarte delicat spre acest deznodământ, îşi 
aminti de prima întâlnire cu Longstaff, şi cum taică-său îl 
manipulase ca pe o păpuşă. Increderea în sine a lui Culum fu 
zguduită bine de tot. Înţelese că ceea ce-i spusese Gorth nu era 
adevărat în întregime, pentru că el nu ar fi putut să-l domine pe 
Longstaff aşa cum făcuse tatăl său... salvându-i pe toţi încă o 
dată. 


— E aproape o minune, articulă el în cele din urmă şi strânse 
mâna lui Tess. 

— Pe tot ce am io mai sfânt, Tai-Pan, îngăimă şi Gorth, io îmi 
iau ‘napoi tot ce-am zis. Iertare... vorbe zise aşa, la mânie. Da, 
musai să ţi-o spun. 

— Dirk, începu Brock cu o întunecată bună dispoziţie, io mi- 
s... bucuros, chiar bucuros, să te am pe tine de neam. Şi ne-ai 
salvat pielea, adevărat până la Dumnezeu! 

— Eu nu am niciun merit. Ideea a fost a lui Longstaff. 

— Bineînţeles, îi replică Brock răutăcios. Asta pen’ el 
înseamnă şi mai multă putere. Liza, de băut, pen' Dumnezeu! 
Dirk, acu' chiar că ne-ai dat motive să sărbătorim seara asta. 
Ba chiar toată noaptea. Isuse Cristoase! Să bem şi să ne 
veselim. Brock luă un pahar de şampanie şi, când văzu că toţi 
au paharele în mână, îl ridică pe al lui să rostească un toast. 
Pen’ Tess Culum, şi să aibă parte toată viaţa de o mare liniştită 
şi de un port sigur cât trăiesc. 

Băură cu toţii. Apoi Brock dădu mâna cu Culum, Struan o 
strânse în braţe pe Tess şi între toţi păru să se lege un fel de 
prietenie. Dar numai pentru moment. Şi ştiau asta cu toţii. Dar 
în seara aceea erau gata să uite. Numai Culum şi Tess se 
simțeau în deplină siguranţă. 

Se aşezară cu toţii la masă. Tess purta o rochie care-i scotea 
în evidenţă chipul abia îmbobocit, iar Culum era aproape 
paralizat de adoraţie. Se goliră pahare cu vin printre hohote de 
râs şi toasturi. Într-un moment de acalmie, Struan scoase din 
buzunar un plic băţos şi i-l înmână lui Culum. 

— Ce-i cu el? întrebă Culum. N 

Deschise plicul. Tess întinse gâtul să vadă şi ea. În plic erau 
doar nişte foi de hârtie, una cu multe caractere chinezeşti. 

— Un act de proprietate pentru un teren chiar deasupra 
Promontoriului Glessing. 

— Dar acolo nu s-au vândut terenuri prin licitaţie, interveni 
Brock bănuitor. 

— Excelenţa sa a aprobat unele acte de proprietate 
chinezilor din sat care au deţinut locurile acelea înainte de a 
prelua noi Hong Kong-ul. Terenul acesta e unul dintre ele. 
Culum, tu şi Tess de-acum stăpâniţi un acru împreună. De acolo 
vederea e foarte frumoasă. A, da, şi dimpreună cu actul pentru 
teren mai ai la dispoziţie şi suficient material de construcţie 


pentru o casă cu şapte dormitoare, o grădină şi o locuinţă de 
vară. 

— Ah, Tai-Pan, exclamă Tess, cu un zâmbet minunat, îţi 
mulţumesc, îţi mulţumesc! 

— Terenul nostru? Casa noastră? Chiar e adevărat ce spui? 
întrebă Culum, ameţit de generozitatea tatălui său. 

— Da, flăcăule. Am crezut că o să fii fericit să te apuci de 
construit îndată. Am aranjat să aveţi amândoi o întâlnire cu un 
arhitect mâine la prânz. Ca să înceapă să lucreze la planuri. 

— Mâine plecăm cu toţii spre Macao, replică Gorth tăios. 

— Gorth, dar n-o să te deranjeze prea mult dacă mai întârzii 
o zi sau două, nu-i aşa? spuse Culum. La urma urmei e foarte 
importantă treaba asta... 

— Sigur că da, spuse şi Tess. 

— ... ca şi rezolvarea problemelor de la Queen's Town şi 
organizarea unei noi licitaţii de terenuri... Culum se opri şi se 
întoarse emoţionat spre logodnica lui. Cel mai bun arhitect din 
Asia e Sousa. 

— Remedios, omul nostru, e mai bun, interveni Brock, furios 
pe sine că nu se gândise şi el să le ofere posibilitatea de a-şi 
construi o casă; pusese la cale să le ofere una dintre casele din 
Macao ale companiei drept cadou de nuntă, să fie departe de 
influenţa lui Struan. 

— A, bineînţeles, domnule Brock, e foarte bun, spuse Culum, 
simțind gelozia celuilalt. Dacă nu vom fi mulţumiţi de Sousa, 
atunci o să vorbim cu Remedios! Se întoarse spre Tess. Eşti de 
acord şi tu? apoi către Struan: Nu ştiu cum să-ţi mulţumesc 
îndestul. 

— Culum, nu e cazul de mulţumiri. Tinerii trebuie să aibă 
prilejul de a porni cu dreptul în lume şi să se bucure de un loc 
al lor. 

Struan era încântat de felul cum îi stârnise pe Brock şi 
Gorth. 

— Aşa e, spuse şi Liza încântată. Zău că da, un adevăr cât se 
poate de adevărat. 

Brock luă actul de proprietate şi începu să-l studieze. 

— Eşti sigur că actu-i în regulă? întrebă el. Că nu-i din cele 
obişnuite. 

— Precis. Longstaft a confirmat. Oficial. Sigiliul lui e pe 
ultima pagină. 


Brock se încruntă uitându-se la Gorth, sprâncenele stufoase 
făcându-se o linie neagră pe chipul lui încercat de vânturi. 

— Mă paşte gându' că ar fi musai să ne aruncăm şi noi un 
ochi la înscrisurile astea ale băştinaşilor. 

— Ihî, făcu Gorth şi se uită drept la Struan. Tată, da’ poa’ că 
n-a mai rămas niciunul de vânzare. 

— Gorth, eu cred că mai sunt totuşi şi altele, îi replică 
Struan detaşat, dacă eşti gata să o porneşti pe urmele lor. 
Apropo, Tyler, de îndată ce sunt măsurate noile terenuri, poate 
că ar fi bine să stăm de vorbă şi să vedem ce facem. 

— Şi pe mine mă bătea acelaşi gând, spuse Brock. Ca şi 
înainte, Dirk. Da' de data aiasta, tu alegi întâi. 

li întinse actul de proprietate lui Tess, care mângâie hârtia. 

— Culum, tu tot mai eşti adjunct al secretarului colonial? 

— Cred şi eu, râse Culum. Cu toate că niciodată nu mi s-a 
spus exact ce am de făcut în funcţia asta. De ce? 

— Nimic. 

Struan termină de băut vinul şi socoti că venise timpul. 

— Acum că Happy Valley e abandonată şi lichidată, iar noul 
oraş se va ridica pe cheltuiala Coroanei, viitorul Hong Kong- 
ului e asigurat. 

— Mda, făcu Brock prietenos, redobândind ceva din buna 
dispoziţie. Dacă Coroana vrea şi ea să rişte dimpreună cu noi. 

— Aşa că nu cred că mai sunt motive să amânăm căsătoria. 
Eu propun ca Tess şi Culum să se căsătorească luna viitoare. 

Se lăsă o tăcere uluită. Tuturor li se păru că timpul s-a oprit 
în loc. Culum se întrebă ce ascunde zâmbetul atât de strâmb al 
lui Gorth, de ce alesese Tai Panul chiar luna viitoare şi... o, 
Doamne, dă să fie luna viitoare! Gorth pricepu că luna viitoare 
va însemna sfârşitul influenţei sale asupra lui Culum, şi, 
Cristoase, una ca asta nu trebuie să se întâmple. Indiferent ce 
spune tata, se jură el, nu va avea loc nicio căsătorie atât de 
repede. Poate anul viitor. Da, poate. Ce-o fi în mintea diavolului 
ăstuia? 

Şi Brock încerca să ghicească mobilurile lui Struan, fiindcă 
Struan trebuia să aibă el un gând ascuns, şi acesta nu 
prevestea nimic bun nici pentru el, nici pentru Gorth. Instinctul 
îl îmboldi pe loc să amâne căsătoria. Dar jurase în faţa lui 
Dumnezeu să le ofere un port liniştit, aşa cum jurase şi Struan, 
şi ştia că un astfel de jurământ îl lega şi pe el aşa cum îl lega şi 


pe Struan. 

— Prima strigare publică poate fi duminica viitoare, spuse 
Struan ca să rupă într-adins tensiunea aceea. Cred că duminica 
viitoare va fi cum nu se poate mai bine. li zâmbi lui Tess. Ce 
zici, fetiţo? 

— Da, da, sigur, îi răspunse ea, ţinându-l pe Culum de mână. 

— Nu, le-o tăie Brock. 

— E prea în pripă! se aruncă şi Gorth. 

— De ce? întrebă Culum. 

— Culum, la tine mă gândeam, spuse Gorth ca să-l împace, şi 
la trista pierdere a unchiului tău. O nepotrivită grabă, tare 
nepotrivită! 

— Liza, dragoste, ridică glasul răguşit Brock. Tu şi cu Tess 
sunteţi învoite să ne lăsaţi. După ce bem şi noi un pahar de vin 
ne vedem din nou. 

Tess îl luă cu braţele de gât şi-i şopti: 

— Te rog, papa! 

Şi cei patru bărbaţi rămaseră singuri. 

Brock se ridică greoi în picioare şi luă sticla de porto. Turnă 
în patru pahare şi le înmână fiecăruia pe rând. Struan gustă 
vinul şi arătă că-l apreciază. 

— Un porto foarte bun, Tyler. 

— E din anv’ '31. 

— An minunat pentru vinul de Porto. 

Se lăsă din nou tăcere. 

— Vă deranjează foarte mult dacă amânaţi plecarea cu 
câteva zile, domnule Brock? spuse Culum stânjenit. Vreau să 
spun că dacă nu e posibil... dar aş vrea tare mult să vadă şi 
Tess terenul şi planurile. 

— Acum, cu părăsirea oraşului, licitaţia de terenuri şi 
celelalte, nu mai plecăm nici noi. Cel puţin eu şi Gorth nu 
plecăm, spuse Brock. Da' Liza şi Tess şi Lillibet trebuie să plece 
cât mai curând posibil. Macao la vremea asta din an are aer 
sănătos. Şi-i mai răcoare. Nu-i aşa, Dirk? 

— Da, acum la Macao e bine, spuse Struan aprinzându-şi un 
trabuc. Am auzit că săptămâna viitoare va fi şi cercetarea 
asupra accidentului arhiducelui, spuse el şi se uită cercetător la 
Gorth. 

— Ei, un joss ghinionist, spuse Brock. 

— Da, da, veni ca un ecou glasul lui Gorth. Trăgeau armele 


din toate părţile. 

— Mda, spuse Struan. Imediat ce-a fost lovit arhiducele, 
cineva l-a împuşcat pe conducătorul gloatei aceleia. 

— Io l-am dat jos! interveni Brock. 

— Tyler, mulţumesc, îi spuse Struan. Gorth, şi tu trăgeai cu 
muscheta? 

— Io eram la prova să dau drumul la navă. 

— Da, întări şi Brock. 

El încercă să-şi amintească dacă văzuse pe careva trăgând 
cu arma. Şi-l aminti numai pe Gorth la prova. 

— Mare ghinion. Gloata-i tare primejdioasă şi la o vreme ca 
aia cine mai ştie ce se poate întâmpla! 

— Mda, replică Struan. 

Ştia acum că dacă glontele acela fusese ţintit într-adins, 
numai Gorth putea fi vinovatul, nu Brock. 

— Da, aşa se mai întâmplă uneori. 

Felinarul cu ulei care atârna de grindă se legănă când nava 
se înclină împinsă uşor de vântul care se răsuci puţin. Gorth, 
Brock şi Struan, marinarii, toţi intrară imediat în alertă. Brock 
deschise hubloul şi adulmecă briza, Gorth îşi încordă privirile şi 
cercetă marea prin fereastra dinspre pupa, iar Struan ascultă 
spiritele navei. 

— Nu-i nimica, spuse Brock. Vântu' s-a rotit cu câteva grade, 
atât şi nimic mai mult. 

Struan se duse în hol, unde era un barometru. Arăta 29.8, 
staționar. De săptămâni de zile, presiunea atmosferică variase 
doar cu o fracțiune. 

— Vreme stabilă ca piatra, spuse el. 

— Mda, replică Brock. Dar acuş' n-o să mai fie atât de 
stabilă, şi o să fim nevoiţi să închidem toate gurile navei. Am 
văzut că tu ţi-ai pus geamanduri de furtună în faţa pontonului 
tău, la apă adâncă. 

— Mda! Struan turnă iar vin în pahar şi întinse sticla lui 
Gorth. Vrei şi tu? 

— Mulţam, făcu Gorth. 

— Ai adulmecat cumva niscaiva furtună de curând, Dirk? 

— Nu, Tyler. Dar am vrut să am geamandurile pregătite 
pentru orice nevoie. Şi Glessing a ordonat lansarea lor pentru 
flota militară. 

— La sugestia ta? 


— Da. 

— Am auzit io nişte vorbe că se însoară cu sora lui Sinclair. 

— Se pare că pluteşte în aer căsătoria asta. 

— Cred că vor fi foarte fericiţi, spuse Culum. George o 
idolatrizează, nu altceva. 

— Pentru Horatio o să fie cam greu, spuse Gorth. Acu’ că-l 
părăseşte atât de brusc. Ea era singura lui rudă pe aici. Şi mai 
e şi prea tânără, minoră. 

— Câţi ani are? întrebă Culum. 

— Nouăsprezece, îi răspunse Struan. 

În cabină tensiunea spori şi mai mult. 

— Tess e foarte tânără, îngăimă Culum, cu o voce chinuită. 
Nu vreau s-o văd suferind în niciun fel. Dar chiar şi aşa... ei 
bine, putem... ce ziceţi, domnule Brock? De căsătorie? Luna 
viitoare? Ce e mai bine pentru Tess e şi pentru mine. 

— Flăcăule, e prea necoaptă, spuse Brock uşor ameţit de vin. 
Da'-s bucuros că zici ce-ai zâs. 

Gorth se strădui să vorbească clar, cu voce blândă: 

— Câteva luni de amânare nu au de ce să vă supere pe 
amândoi, ce zici, Culum? Iar anul viitor nu e decât la juma’ de 
an de aci încolo. 

— Până în ianuarie mai sunt şapte luni de zile, Gorth, îi 
spuse Culum nerăbdător. 

— Da' nu de mine depinde. Ce-i bine pen' voi doi e bine şi 
pen’ mine! Io aşa zic. Gorth bău vinul şi-şi mai turnă. Tu, tată, 
ce zici? spuse el într-adins, punându-l pe Brock la mijloc. 

— La asta mă gândeam şi io, făcu Brock cercetându-şi foarte 
atent paharul. E tare crudă încă fata asta. Graba-i nepotrivită. 
Şi vă ştiţi unul pe celălalt de numa' trei luni şi... 

— Domnule Brock, dar o iubesc! insistă Culum. Trei luni sau 
trei ani nu înseamnă nimic. 

— Ştiu şi io, flăcăule, spuse Brock, nu fără un fel de 
bunăvoință; îşi aminti de bucuria care înflorise în sufletul lui 
Tess când el îi spusese că va fi de acord cu Culum. lo mă 
gândesc numai la binele tău, la al ei. Şi avem nevoie de timp să 
ne gândim bine. 

Ca să dibui io ce-i în mintea ta, Dirk, îşi spuse el. 

— Cred că şi pentru ei şi pentru noi e mai bine cum am zis. 
Struan simţi căldura care iradia dinspre Culum. Tess e tânără, 
sigur că da. Dar şi Liza a fost tânără, şi aşa a fost şi mama lui 


Culum. Acum e la modă să te căsătoreşti de tânăr. Au şi bani 
destui. Un viitor de oameni avuţi. Cu puţin Joss. Şi de asta zic 
că e mai bine aşa. 

Brock îşi frecă fruntea cu dosul mâinii. 

— O să mă mai gândesc şi io, şi am să-ţi spun mai apoi, 
Culum. Ideea asta a venit cam pe neaşteptate, de asta am 
nevoie să mă mai gândesc şi io o vreme. 

Culum zâmbi, înduioşat de sinceritatea ce se simţea în vocea 
lui Brock. Pentru prima dată îi plăcu de bătrân şi avu încredere 
în el. 

— Bineînţeles, spuse el. 

— Tyler, şi cam cât timp crezi că o să ai nevoie pentru asta? 
îl întrebă Struan de-a dreptul. 

Văzuse că de-acum Culum se muiase dinaintea prefăcutei lor 
bunăvoinţe, dar ştia că forţându-le mâna îi va face să-şi dea 
arama pe faţă. Nu trebuie să-i ţinem pe tinerii ăştia ca pe nişte 
peşti prinşi în cârlig, apoi mai sunt o mulţime de lucruri de 
rezolvat. Trebuie să facem cea mai grozavă nuntă pe care a 
cunoscut-o Asia vreodată. 

— Cum am zis şi ne-am înţeles, i-o reteză Brock, tatăl 
miresei face nunta. Şi io mi-s în stare să ştiu ce-i bine şi ce-i rău 
în privinţa asta. Brock ştia că Struan îl prinsese pe ei în cârlig 
şi acum se juca cu el. Aşa că planurile pen’ nuntă noi le facem. 

— Bineînţeles, spuse Struan. Şi când o să-i spui şi lui Culum? 

— Curând! Brock se ridică în picioare. Să chemăm şi 
doamnele. 

— Cât de curând, Tyler? 

— Ei, tată, acum ai auzit, nu? interveni Gorth înfuriat. De ce- 
l superi tu pe el, ei? 

Dar Struan nu-l luă în seamă şi continuă să se uite fix la 
Brock. Culum se temu că se vor încăiera şi că după asta Brock 
îşi va schimba poziţia faţă de căsătorie. Dar, în acelaşi timp, 
voia să ştie şi el cât va mai avea de aşteptat şi-i părea bine că 
Struan îl presa pe Brock. 

— Te rog, se băgă şi el în vorbă, sunt sigur că domnul Brock 
nu va... o să cântărească ideea asta cu grijă. Să lăsăm 
deocamdată discuţia asta. 

— Culum, ce vrei să faci te priveşte numai pe tine, îi replică 
Struan cu prefăcută mânie. Dar eu vreau să ştiu acum. Vreau 
să ştiu dacă se folosesc doar de tine, sau dacă se joacă cu tine 


ca şoarecele cu pisica! 

— E foarte grav ce spui, răspunse Culum. 

— Da. Dar cu tine am terminat pentru moment, aşa că te rog 
să-ţi ţii gura. Struan se întoarse iar spre Brock, ştiind că 
punându-l la punct pe Culum le făcuse plăcere şi lui Brock şi lui 
Gorth. Tyler, cât timp îţi mai trebuie să te hotărăşti? 

— O săptămână. O săptămână, nici mai mult nici mai puţin. 
Brock îl privi pe Culum şi vocea i se mai îmblânzi. Flăcăule, nu 
e nimic rău dacă cineva cere un răgaz, şi nu e nimic rău în asta 
dacă cineva îţi cere bărbăteşte să-i dai un răspuns. E cinstit. O 
săptămână, Dirk. Şi cu asta-s pe placul afurisitelor tale de 
purtări proaste? 

— Da. Mulţumesc, Tyler. Struan se îndreptă spre uşă şi o 
deschise larg. 

— După tine, Dirk. 


Întors în liniştea apartamentului său de pe Resting Cloud, 
Struan îi povesti lui May-may tot ce se întâmplase. Ea îl ascultă 
atentă şi încântată. 

— Ah, bine, Tai-Pan, foarte bine. 

El îşi scoase haina şi ea i-o puse în şifonier. Din mâneca 
chimonoului ei căzu un sul de hârtie. Struan îl ridică şi se uită 
la el. Era o acuarelă foarte delicată cu o mulţime de semne 
chinezeşti în jur. Înfăţişa un peisaj marin; o siluetă de om 
mărunţel se pleca dinaintea unei siluete de femeie mărunţică la 
poalele unor munţi învăluiţi în ceţuri. De la ţărmul stâncos se 
îndepărta un sampan. 

— De unde o ai? 

— Ah Sam a adus-o din Tai Ping Shan, îi răspunse ea. 

— Frumoasă acuarelă. 

— Da, îi spuse May-may liniştită, uluită din nou de 
subtilitatea minunată a bunicului ei. 

Trimisese sulul unuia din favoriţii săi din Tai Ping Shan, de 
la care May-may cumpăra din când în când bijuterii din jad. Ah 
Sam luase sulul fără să bănuiască ceva, socotindu-l un cadou 
obişnuit pentru stăpâna ei. Deşi May-may era convinsă că Ah 
Sam şi Lim Din cercetaseră tabloul şi literele cu foarte multă 
atenţie, era sigură că nici prin minte nu le trecuse că acesta 
cuprindea un mesaj tainic. Era prea bine ascuns. Chiar şi 
sigiliul privat al familiei sale era ascuns în chip inteligent sub 


un altul. Şi ce minunat de simplu sunau versurile: „Şase cuiburi 
zâmbesc vulturilor. Focul cel verde e o scăpărare a răsăritului. 
lar săgeata vesteşte puii speranţei”. Şi cine în afară de ea 
putea ghici că de fapt bunicul ei îi mulțumea pentru 
informaţiile trimise în legătură cu cele şase milioane 
despăgubire, că focul cel verde însemna Tai-Pan, şi că o să-i 
trimită un mesager, ducând cu el ceva în formă de săgeată 
pentru a fi recunoscut, acest mesager urmând s-o ajute în toate 
chipurile. 

— Şi ce înseamnă semnele acelea? o întrebă Struan. 

— Tai-Pan, greu de tradus. Nu cunosc toate cuvintele, dar 
sună cam aşa: „Casele a şase păsări zâmbesc păsărilor celor 
mari, răsăritul aruncă lumini verzi, aduce săgeată - May-may se 
încruntă, căutând echivalentul englezesc - săgeata aduce mici 
păsări de speranţă.” 

— Dumnezeule, mare aiureală! râse Struan. 

Ea oftă fericită. 

— Tai-Pan, te ador. 

— May-may, şi eu te ador. 

— Altă dată când construim o casă, întâi chemăm domni 
feng-shui, da? Te rog. 


Capitolul treizeci 

În zori, Struan urcă la bordul navei Calcutta Maharajah, 
nava comercială cu care Sarah pleca spre ţară. Aparţinea 
Companiei Indiilor de Est. Urma să ridice ancora în trei ore o 
dată cu fluxul, şi marinarii făceau ultimele pregătiri de plecare. 
Struan cobori sub punte şi bătu la uşa cabinei lui Sarah. 

— Intră, o auzi el. 

— Bună dimineaţa, Sarah. 

Închise uşa în urma lui. Cabina era spațioasă şi confortabilă. 
Peste tot erau împrăştiate jucării, haine, bagaje şi încălţăminte. 
Lochlin scâncea, pe jumătate adormit într-un pătuţ lângă 
hublou. 

— Sarah, toate-s în rânduială? 

— Da. 

El scoase din buzunar un plic. 

— Uite o poliţă plătibilă la vedere pentru cinci mii de guinee. 
O să primeşti o poliţă din asta la fiecare două luni. 

— Eşti foarte generos. 

— Sunt banii tăi... sau cel puţin ai lui Robb, nu ai mei. Puse 
plicul pe masa de stejar. Nu fac decât să respect testamentul 
lui. Am scris pentru a rezolva problema fondului de tutelă pe 
care-l dorea, şi o să primeşti şi tu hârtiile necesare. L-am rugat 
pe tata să vă aştepte la sosire. Vrei să stai în casa mea din 
Glasgow până îţi găseşti una pe plac? 

— Nu vreau nimic de la tine. 

— l-am scris bancherului nostru să-ţi onoreze semnătura, aşa 
cum a lăsat Robb instrucţiunile, până la concurenţa sumei de 
cinci mii de guinee pe an, peste suma ce ţi se cuvine regulat. 
Trebuie să înţelegi că de acum tu eşti moştenitoare şi te 
sfătuiesc să fii cu mare grijă cu banii, pentru că se vor găsi o 
mulţime care să încerce să te sfeteriască de ei. Eşti tânără, ai 
viaţa dinainte... 

— Dirk, n-am nevoie de sfaturile tale, îi replică Sarah, 
aruncându-i o privire ucigătoare. Şi în ce priveşte ceea ce-mi 
aparţine, pot să mă descurc şi singură. Totdeauna am ştiut să- 
mi iau ce-mi aparţine. Cât despre tinereţea mea, m-am uitat şi 
eu în oglindă: sunt bătrână şi urâtă. Ştiu şi eu, ştii şi tu. Sunt 
sleită. Şi tu stai frumos călare pe blestematul ăla de gard al tău 
şi-i joci pe bărbaţi cum vrei tu, stârnindu-i unul contra celuilalt, 
pe femei una contra celeilalte. Eşti fericit că Ronalda a murit... 


şi-a împlinit menirea cu vârf şi îndesat. Aşa că drumul ţi-e 
deschis de-acum pentru următoarea. Care-o să fie? Shevaun? 
Mary Sinclair? Fata vreunui duce poate? Totdeauna ai ştiut să 
te uiţi cât mai sus. Dar, indiferent care-o fi, trebuie să fie 
tânără, frumoasă şi bogată, şi ai s-o storci ca pe toate celelalte. 
Tu din asta trăieşti, îi sugi pe ceilalţi şi în schimb nu le dai 
nimic. Te blestem, în faţa lui Dumnezeu, şi mă rog să trăiesc să 
ajung să scuip pe mormântul tău. 

Pruncul începu să scâncească de ţi se rupea inima, dar 
niciunul dintre ei nu-i auzi plânsul, se priveau duşmăneşte. 

— Sarah, ai uitat un singur lucru. Toată amărăciunea ta se 
iscă din convingerea ce te chinuie că, din nefericire, nu l-ai ales 
pe fratele care trebuia. Şi din pricina asta ai făcut un infern din 
viaţa lui Robb. 

Struan deschise uşa şi dispăru. 

— Urăsc adevărul, urlă ea către pustiul care o înconjura. 


Struan stătea prăbuşit la biroul său din factorie, urând-o pe 
Sarah, dar şi înţelegând-o, chinuit de blestemul pe care i-l 
aruncase. 

— Îi sug eu pe alţii? spuse el cu glas tare, fără să vrea. 

Se uită la portretul lui May-may. 

— Da, cred că e adevărat. Şi-i păcat? Ei nu mă sug pe mine? 
Tot timpul. May-may, cine a greşit? Cine are dreptate? 

Îşi aduse aminte de Aristotle Quance. 

— Vargas! 

— Da, senhor. 

— Ce face domnul Quance? 

— E foarte trist, senhor, foarte trist. 

— Te rog, trimite-l aici. 

La scurt timp, Quance era în uşă. 

— Intră, Aristotle, îl invită Struan. Închide uşa. 

Quance făcu precum i se spuse, apoi se apropie şi rămase 
dinaintea biroului cu o figură nefericită. Struan îi vorbi iute. 

— Aristotle, nu e timp de pierdut. Strecoară-te afară din 
factorie şi du-te la ponton. Acolo ai să vezi un sampan ce te 
aşteaptă. Du-te la bordul navei Calcutta Maharajah, ridică 
pânzele în câteva minute. 

— Cum, Tai-Pan? 

— Flăcăule, vei avea la îndemână tot ajutorul. Fă şi tu o 


scenă memorabilă când ajungi la bord, fă cu mâna, strigă în 
vreme ce nava iese din port. Să ştie toată lumea că erai la 
bordul ei. A 

— Tai-Pan, Dumnezeu să te binecuvânteze! În ochii lui se 
iscă o lucire de lumină. Dar eu nu vreau să plec din Asia. Nu 
pot pleca. 

— În sampan sunt nişte veşminte de culi. După ce nava iese 
din port, te poţi strecura furiş pe lorcea pilotului. Am mituit 
echipajul, dar nu şi pe pilot, aşa că fereşte-te de el. 

— O, marile boaşe de foc! Quance păru să fi crescut cu 
câţiva inci deodată. Da... dar unde să mă ascund după aia? La 
Tai Ping Shan? 

— Doamna Fortheringill te aşteaptă. Am aranjat să poţi 
rămâne acolo două luni. Da' să ştii, pe Dumnezeul meu, îmi 
datorezi toţi banii pe care i-am cheltuit cu tine acum. 

Quance îl luă pe Struan în braţe şi scoase un răcnet de 
bucurie pe care Struan i-l reteză pe loc. 

— Cristoase, stăpâneşte-te. Dacă Maureen o să bănuiască 
ceva, o să ne chinuie pe amândoi şi n-o să mai plece de aici 
niciodată. 

— Aşa-i, spuse în şoaptă, cu voce răguşită Quance, şi se 
repezi la uşă; acolo se opri brusc. Bani! Am nevoie de bani. Tai- 
Pan, nu poţi să-mi dai un mic împrumut? 

Struan ţinea în mână o pungă mică cu galbeni. 

— Uite o sută de guinee. O să le adaug la chitanţa totală. 

Punga dispăru în buzunarul lui Quance, apoi îl îmbrăţişă pe 
Struan, şi trimise un sărut către portretul de deasupra 
şemineului. 

— Zece tablouri pentru cea mai minunată fată cu numele 
May-may. Cu zece guinee mai ieftin decât preţul meu obişnuit, 
Dumnezeule. Ah, nemuritorule Quance, te ador! Eşti liber! Eşti 
liber! Liber! 

Făcu vreo câţiva paşi de cancan, sări în sus şi dispăru. 


May-may se uita la brăţara din jad. Se duse cu ea la raza de 
soare ce se strecura prin hubloul navei şi o cercetă cu şi mai 
multă grijă. Se opri cu privirea la săgeata ce era gravată delicat 
pe brățară şi la caracterele chinezeşti ce glăsuiau: „Pui de 
speranţă”. 

— O brățară foarte frumoasă, spuse ea în dialectul mandarin. 


— Mulţumesc, Supremă între Supreme, îi răspunse Gordon 
Chen în acelaşi dialect. 

— Da, foarte frumoasă, repetă May-may şi i-o dădu înapoi. 

El luă brăţara, o pipăi o vreme, bucurându-se de netezimea 
ei, dar nu şi-o prinse la încheietura mâinii la locul ei, şi o 
aruncă cu dexteritate pe hublou afară şi se uită după ea până 
când dispăru în apă. 

— Ar fi fost o mare cinste pentru mine dacă ai fi acceptat-o 
din partea mea drept cadou, Supremă Doamnă. Dar unele 
cadouri aparţin întunericului mării. 

— Eşti foarte înţelept, fiul meu, îi spuse ea. Dar nu sunt o 
Supremă Doamnă, ci doar o concubină. 

— Tata nu are altă nevastă. Aşa că tu eşti Suprema 
Supremelor. 

May-may nu-i răspunse. Fusese şocată când descoperise că 
mesagerul bunicului ei era Gordon Chen. Şi, în ciuda brăţării 
de jad, ea se hotărâse să fie foarte prudentă şi să vorbească cu 
el numai în cimilituri, în cazul în care el interceptase mesajul, 
aşa după cum foarte bine ştia că şi el va fi la fel de prudent şi 
va vorbi tot în cimilituri. 

— Bei un ceai? 

— Mamă, ar fi prea mare deranjul. 

— Niciun deranj, fiul meu, îi spuse ea. 

Se duse în cealaltă cabină, Gordon Chen porni după ea şi 
rămase uluit de mersul ei minunat, de picioarele ei minuscule, 
capul ei plutind parcă înconjurat de mireasma parfumului ei. 
Din clipa în care ai văzut-o ai iubit-o, îşi spuse el. Într-un fel e şi 
creaţia ta, pentru că tu i-ai dăruit limba barbarilor şi felul lor 
de a gândi. Îşi binecuvântă din nou şansa de a fi fiul Tai- 
Panului, pentru că-i purta un imens respect. Ştia că fără acest 
respect n-ar mai fi putut s-o iubească pe May-may cu o 
dragoste filială. Ceaiul fu adus şi May-may îl expedie pe Lim 
Din. Dar, pentru buna cuviinţă, o lăsă pe Ah Sam să rămână. 
Ştia că Ah Sam nu pricepea dialectul Soochow în care reluă 
discuţia cu Gordon Chen. 

— O săgeată poate fi foarte periculoasă. 

— Da, Supremă Doamnă, dacă se află în mâini ticăloase. Te 
interesează trasul cu arcul? 

— Când eram mică de tot, eu şi fratele meu ne jucam cu 
zmeul. O dată m-am jucat şi cu un arc, dar m-am speriat rău de 


tot. Cred că uneori o săgeată poate fi un dar al zeilor şi nu e 
deloc primejdioasă. 

Gordon Chen rămase o clipă pe gânduri. 

— Da. Dacă e în mâinile unui om flămând care ţinteşte 
săgeata spre un vânat şi-şi nimereşte ţinta. 

Ea îşi vântură delicat evantaiul. Era încântată că ştia felul în 
care gândea el. În chipul acesta schimbul de informaţii devenea 
mai uşor şi mai incitant. 

— Un astfel de om trebuie să fie tare grijuliu dacă nu are 
decât o singură şansă să-şi atingă ţinta. 

— Adevărat, Supremă Doamnă. Dar un vânător iscusit are 
mai multe săgeți în tolba lui. 

Şi care-i vânatul? se întrebă el. 

— O biată femeie nu poate încerca bucuria bărbaţilor de a 
vâna, îi răspunse ea calm. 

— Bărbatul e principiul yang, el e vânătorul, prin voinţa 
zeilor. Femeia e principiul yin, cea căreia vânătorul îi aduce 
prada pentru a fi gătită. 

— Zeii sunt foarte înţelepţi. Foarte. Ei îl învaţă pe vânător 
care vânat e de mâncare şi care nu. 

Gordon Chen sorbi cu delicateţe din ceaşca de ceai. Oare 
vrea să spună că doreşte să caute pe cineva? Să fie careva 
vânat şi ucis? Pe cine oare? Poate pe iubita unchiului Robb şi 
fetiţa lor? Dar poate că nu e vorba de ei, fiindcă pentru asta n- 
ar fi nevoie de atâta taină, şi cu siguranţă că Jin-qua nu m-ar 
amesteca pe mine în treaba asta. Pe toţi zeii, ce putere are 
femeia asta asupra lui Jin-qua? Ce o fi făcut ea pentru el ca 
acesta să fie nevoit să-mi poruncească - şi prin mine să-i pună 
la dispoziţie întreaga putere a Triadei - ca să împlinim 
indiferent ce doreşte? 

Apoi îşi aminti de un zvon care se potrivea cu ce se întâmplă, 
zvonul că numai Jin-gua ştiuse înaintea tuturor celorlalţi că 
flota se va întoarce de îndată la Canton, fără să se îndrepte 
spre nord, aşa cum presupuseseră că se va întâmpla. Probabil 
că ea îi trimisese în taină vorbă lui Jin-qua şi în felul acesta îl 
îndatorase! Aiii iaaa, şi ce datorie! Informaţia asta venită la 
vreme probabil că-i salvase trei, patru milioane de taeli. Şi 
respectul faţă de May-may spori şi mai mult. 

— Uneori vânătorul trebuie să-şi folosească arma ca să se 
apere împotriva celei mai primejdioase fiare din pădure, spuse 


el, oferindu-i ei altă cale de mărturisire. 

— Adevărat, fiul meu! Evantaiul ei se închise brusc, o văzu 
cum tremură. Zeii o apără pe o biată femeie împotriva acestor 
primejdii. 

Deci voia să fie ucis cineva, se gândi Gordon. Se uită la 
ceaşca de porțelan şi cercetând-o se întrebă de cine putea fi 
vorba. 

— Aşa-i soarta ca răul să umble prin multe locuri. Uneori în 
înalturi, alteori jos de tot. Pe continent, sau în insula asta. 

— Da, fiul meu, spuse May-may, evantaiul flutură uşor, 
buzele îi tremurară abia perceptibil. Chiar şi pe mare. Chiar şi 
printre cei născuţi în sfere înalte şi foarte bogaţi. Groaznice 
sunt căile zeilor. 

Gordon Chen aproape să scape ceaşca din mână. Se întoarse 
cu spatele la May-may şi se strădui să-şi adune gândurile. „Pe 
mare născuţi în sfere înalte” nu putea să însemne decât că e 
vorba de doi oameni: Longstaff şi însuşi Tai-Panul. Ah, dragoni 
ai morţii! Să pornească împotriva oricăruia dintre ei ar fi 
însemnat să grăbească izbucnirea unui măcel. I se întoarse 
stomacul pe dos. Dar de ce? Şi era vorba de Tai-Pan? Nu, nu 
poate fi vorba de tatăl meu. O, zei! Să nu fie cumva tata! 

— Da, Supremă Doamnă, îngăimă el cu o undă de melancolie 
în glas, pentru că ştia că jurământul pe care-l făcuse îl lega să 
împlinească orice i-ar fi cerut femeia asta. Zeii au căi 
groaznice! 

May-may băgase de seamă schimbarea comportării lui 
Gordon Chen şi nu pricepea ce se întâmplase. Şovăi o clipă, 
nedumerită. Apoi se ridică şi se îndreptă spre ferestrele dinspre 
pupa. Nava amiral se legăna alene la ancoră în port, sumedenie 
de sampane se vedeau pretutindeni pe marea sclipind în soare. 
China Cloud se afla dincolo de ea, la ancora de furtună, iar 
lângă ea White Witch. 

— Navele sunt atât de frumoase, spuse ea. Care-ţi place ţie 
cel mai mult? 

El se apropie de fereastră. Nu credea că putea fi vorba de 
Longstaff. Nu vedea care ar fi fost sensul unei astfel de crime, 
în orice caz nu pentru ea. Poate pentru Jin-qua, dar nu pentru 
ea. 

— Cred că aceea e cea mai frumoasă, spuse el grav, arătând 
spre China Cloud. 


May-may oftă şi scăpă evantaiul din mână. 

— Cristoase, spuse ea în engleză. Ah Sam ridică iute privirea 
şi May-may îşi recăpătă pe dată stăpânirea de sine. Gordon 
Chen luă evantaiul de jos şi se înclină adânc dinaintea ei când i- 
l întinse. 

— Mulţumesc, continuă ea în dialectul Soochow. Dar eu 
prefer nava cealaltă. 

Şi arătă spre White Witch cu evantaiul. Încă mai era 
cutremurată de gândul groaznic că Gordon Chen îşi închipuise 
măcar că ea ar fi dorit să-l vadă pe adoratul ei Tai-Pan mort. 

— Cealaltă e nepreţuită precum jadul. Nepreţuită, mă auzi? 
De neatins, pe toţi zeii! Cum poţi să ai impertinenţa să gândeşti 
altfel? 

Uşurarea lui fu evidentă. 

— Iartă-mă, Supremă Doamnă. Am să mă prostern de o mie 
de ori pentru a-mi dovedi căinţa mizerabilă chiar acum, aici, 
dar sclavul tău ar putea să nu priceapă, spuse el grăbit 
amestecând în mod voit dialectul Soochow şi cuvinte din 
mandarină. Un diavol mi-a pătruns pentru o clipă în mintea 
mea năucă şi nu te-am înţeles prea bine. Bineînţeles, n-am să 
mai pun niciodată în cumpănă o navă şi cealaltă... 

— Da, îl opri ea. Dacă cineva se atinge măcar de o parâmă 
de cânepă, de o surcică de lemn din cealaltă navă, am să mă 
duc după cel ce îndrăzneşte să profaneze o astfel de bijuterie 
de jad şi am să-l caut până în măruntaiele iadului, şi acolo am 
să-i smulg testiculele şi am să-i scot ochii şi am să i le dau să le 
înghită laolaltă cu toate maţele lui! 

Gordon Chen se înfioră, dar replică pe un ton de obişnuită 
conversaţie: 

— Nicio teamă, Supremă Doamnă, nicio teamă. O să mă 
prostern de o mie de ori drept pedeapsă pentru că n-am 
priceput care-i deosebirea între jad şi lemn. N-aş vrea să zic că 
vreodată... n-aş mai dori niciodată să crezi că nu înţeleg. 

— Atunci bine. 

— Şi acum, dacă vrei să mă ierţi, Supremă Doamnă, am să 
mă întorc la treburile mele. 

— Treburile tale nu s-au terminat, i-o reteză ea scurt. Iar 
buna cuviinţă ne porunceşte să mai bem nişte ceai. 

Bătu din palme ca o regină spre Ah Sam şi-i porunci să 
aducă ceai proaspăt. Şi prosoape fierbinţi. Când Ah Sam se 


întoarse, May-may spuse în cantoneză: 

— Am auzit că în curând multe nave vor pleca spre Macao, 
spuse ea, şi Gordon Chen pricepu de îndată că Brock va trebui 
să fie trimis sub pământ şi încă foarte repede, la Macao. 

Ah Sam se lumină la faţă. 

— Credeţi că o să plecăm şi noi? Mi-e dor să văd Macao din 
nou, şi-i zâmbi sfios lui Gordon Chen. Cinstite domn, cunoaşteţi 
Macao? 

— Bineînţeles, îi răspunse el. 

De obicei, o sclavă n-ar fi îndrăznit să i se adreseze, dar ştia 
că Ah Sam era confidenta personală a lui May-may, sclava ei, şi 
de aceea avea multe privilegii. Şi apoi mai era şi foarte 
drăguță... În special pentru o fată aparţinând poporului de 
oameni ai bărcilor, Hoklo. Se uită iar la May-may. 

— Din păcate anul acesta nu cred că voi putea să merg la 
Macao. Deşi o mulţime dintre prietenii mei se duc într-acolo şi 
se întorc. 

May-may încuviinţă dând din cap. 

— Ai auzit că aseară fiul barbar al tatălui nostru s-a logodit 
şi urmează să se căsătorească? Închipuie-ţi: cu fata duşmanului 
său. Nemaipomeniţi oameni, barbarii ăştia. 

— Da, răspunse Gordon Chen, surprins că May-may socotea 
necesară înlăturarea lui Brock, şi asta cât se poate de limpede. 
Doar nu doreşte să fie ucisă toată familia acestuia? De 
necrezut! 

— Nu că mi-ar păsa de tată, el e bătrân, şi dacă zeii sunt 
drepţi, norocul lui va seca curând. May-may îşi lăsă capul pe 
spate, făcând ca podoabele ei de argint şi jad să scoată un 
clinchet plăcut. Cât despre fată, cred că o să aibă nişte băieţi 
buni, deşi nu mă dumiresc ce poate vedea un bărbat la o fiinţă 
cu nişte picioare atât de butucănoase şi nişte ţâţe ca de vacă. 

— Da, o aprobă Gordon Chen bucuros. 

Deci nu Brock urma să fie ucis. Nici fata. Atunci nu 
rămâneau decât mama şi fiul. De mamă nu se punea problema. 
Deci de frate e vorba. Gorth. Dar de ce numai de frate, de ce 
numai de Gorth Brock? Pentru că amândoi, şi tatăl şi fiul, 
constituiau un pericol pentru Tai-Pan. Şi imediat respectul lui 
Gordon pentru tatăl său spori imens. Ce dibace țesătură ca 
totul să pară că numai May-may este cea care pune totul la 
cale! Ce cale ocolită să-i faci o aluzie lui May-may, care să se 


ducă la Jin-qua, care să ajungă apoi la mine! Ce dibaci! A, 
bineînţeles, îşi spuse el, asta înseamnă că Tai-Panul a ştiut că 
May-may i-a transmis informaţia, într-adins i-a spus ei această 
taină, pentru ca ea să-l îndatoreze pe Jin-qua. Dar asta să 
însemne că el ştie de Triadă? Şi de mine? Cu siguranţă că nu. 

Se simţi deodată foarte obosit. Mintea îi era copleşită de 
atâta emoție şi primejdii. Şi era foarte îngrijorat de presiunile 
pe care mandarinii le exercitau asupra triazilor din Kwantung. 
Asupra triazilor din Macao. Şi chiar a celor din Tai Ping Shan. 
Mandarinii aveau o mulţime de spioni în rândul populaţiei de 
pe colina insulei, şi cu toate că mulţi dintre ei erau cunoscuţi, 
patru şterşi de pe faţa pământului, îngrijorarea pe care i-o 
producea prezenţa lor apăsa greu pe umeri. Dacă s-ar fi aflat că 
el era liderul Triadei la Hong Kong, nu s-ar mai fi putut 
niciodată întoarce la Canton, şi viaţa lui nu ar mai fi valorat nici 
cât rahatul unui proprietar de sampan. 

Simţurile lui erau încă stârnite de parfumul cu totul ales al 
lui May-may şi senzualitatea provocatoare a lui Ah Sam. Mi-ar 
plăcea să mă culc cu sclava aia, îi trecu lui prin minte. Dar nu 
ar fi înţelept, ci primejdios. Doar dacă îmi va face aluzii la asta 
chiar mama. Mai bine grăbeşte-te să ajungi la Tai Ping Shan, în 
braţele celei mai nepreţuite concubine de pe colină. Pe toţi zeii, 
aproape că merită cei o mie de taeli de argint cât m-a costat. În 
noaptea asta o să facem dragoste de zece ori, în zece chipuri 
diferite. Zâmbi în sinea lui. Fii cinstit, Gordon. Nu vei face 
dragoste decât de trei ori. Şi asta dacă vei fi binecuvântat cu un 
Joss bun... dar ce minunat! 

— Sunt întristat că nu voi putea să mă duc la Macao, spuse 
el. Bănuiesc că toate rudele prin viitoarea căsătorie ale tatei 
vor fi acolo? Mai ales fiul acestei familii? 

— Da, spuse May-may, oftând tulburător, ştiind de-acum că 
mesajul ei fusese limpede. Aşa cred. 

— Ha! exclamă Ah Sam cu dispreţ. Mare fericire va fi aici 
când fiul ăsta va pleca din Hong Kong. 

— De ce? o întrebă May-may foarte interesată, iar Gordon 
Chen se simţi la fel de îmboldit să afle, oboseala dispărându-i 
cu totul. 

Ah Sam îşi păstrase taina tocmai pentru un astfel de moment 
dramatic. 

— Fiul ăsta e un barbar get-beget şi un diavol. Se duce la 


unul din bordelurile barbarilor de două sau trei ori pe 
săptămână. 

Se opri şi turnă ceai în ceşti. 

— Ei, continuă, Ah Sam, o îndemnă May-may nerăbdătoare. 

— Şi le bate! le spuse ea plină de importanţă. 

— Poate că nu l-au mulţumit, spuse May-may. O bătaie bună 
n-o să le dăuneze curvelor acelora barbare. 

— Da, numai că el le bate cu biciul şi le chinuie sălbatic 
înainte de a se culca cu ele. 

— Vrei să spui că asta se întâmplă de fiecare dată? o întrebă 
May-may fără să-i vină să creadă. 

— De fiecare dată, răspunse Ah Sam. Şi plăteşte pentru că le 
bate, aşa cum plăteşte şi pentru că... le chinuie, pentru că doar 
atât se pare că-i în stare să facă... Phui! Abia le atinge şi-i 
terminat! spuse ea pocnind din degete. Chiar aşa. 

— Ha! De unde ştii tu toate astea? o întrebă May-may. Cred 
că meriţi să te ciupesc bine de tot. Cred că le-ai scornit tu pe 
toate, sclavă bună de gură ce eşti! 

— Mamă, nu-i adevărat. Doamna aia barbară - bătrâna 
vrăjitoare - cu un nume imposibil, cum îi zice? Aia cu nişte ochi 
ca de sticlă şi nişte dinţi ce se mişcă singuri de nu-ţi vine să 
crezi, cum îi zice? 

— Fortheringill? interveni Gordon Chen. 

— Aşa, aşa, cinstite domn. Fortheringill. Ei bine, doamna 
asta are cel mai mare bordel din Queen's Town. Nu de multa 
cumpărat şase fete Hoklo şi una din Canton. Una dintre... 

— Erau doar cinci fete Hoklo, preciză Gordon Chen. 

— Şi tu eşti băgat în afacerea asta? îl întrebă May-may 
politicoasă. 

— Da, bineînţeles, îi răspunse el. Afacerea a devenit foarte 
rentabilă. 

— Haide, spune mai departe, Ah Sam, slăbiciunea mea. 

— Şi, mamă, aşa cum ziceam, una dintre fetele Hoklo e rudă 
cu Ah Tat, care, după cum bine ştii, e rudă cu mama mea, şi 
fata asta a fost aleasă să-i fie parteneră în noaptea cu pricina. 
Şi pentru el e destul să aibă de-a face cu o femeie o singură 
dată. Ah Sam cobori şi mai mult glasul. Aproape că a omorât-o. 
A biciuit-o peste pântece şi peste fund până a ţâşnit sângele şi 
apoi a pus-o să facă tot felul de ciudăţenii cu... scula lui. Apoi... 

— Ce fel de ciudăţenii? o întrebă Gordon Chen în şoaptă, 


aplecându-se spre ea. 

— Da, se interesă şi May-may. Ce fel de ciudăţenii? 

— Nu se cuvine să pomenesc eu de nişte apucături atât de 
nefireşti şi murdare, o, nu, dar a trebuit să-i facă poftele 
stârnindu-i scula cu toate părţile trupului ei. 

— Cu toate? 

— Da, mamă. Şi după toată bătaia pe care i-a dat-o, lovind-o 
cu biciul, cu picioarele, după toate chinurile, biata fată aproape 
să moară. 

— Nemaipomenit! Apoi May-may îi spuse tăios: Ah Sam, eu 
încă mai cred că ai scornit tu toată povestea asta. Fiindcă doar 
ai spus tu singură că el termină aşa! şi pocni din degete. 

— Aşa-i, aşa-i! Dar el dă întotdeauna vina pe fată, purtându- 
se groaznic cu ea, cu toate că niciodată nu-i vina ei. Asta-i 
necazul cel mare. Fiindcă scula lui e atât de mică şi de bleagă! 
şi Ah Sam ridică braţele spre cer şi începu să se jelească. Să nu 
ajung să am vreodată copii dacă mint. Să ajung să mor fată 
bătrână şi veştejită dacă mint! Strămoşii mei să ajungă să-i 
mănânce viermii dacă mint! Să nu aibă strămoşii mei parte de 
linişte şi să nu mai renască niciodată dacă mint! Dea zeii... 

— Ei, bine, bine, Ah Sam! îi spuse May-may indispusă. Te 
cred. 

Ah Sam îşi luă ţâfnoasă ceaşca şi începu să bea ceai. 

— Cum am să îndrăznesc eu s-o mint pe minunata mea 
mamă şi pe cinstita ei rudă? Dar sunt sigură că zeii au să-l 
pedepsească pe fiara asta de barbar. 

— Da! întări Gordon Chen. 

May-may zâmbi în sinea ei. 


CARIEA A CINCEA 

În după amiaza aceea Struan se urcă la bordul navei China 
Cloud. Îl expedie pe căpitanul Orlov pe una dintre lorci, şi-l 
mută pe Sergheiev în cabinele spatioase de pe Resting Cloud. 
Porunci să se ridice toate velele, să se moleze amarele, şi porni 
în mare grabă spre largul oceanului, lăsând portul în urmă. 

Vreme de trei zile încheiate îndreptă China Cloud spre sud- 
est ca pe-o săgeată, cu vergile trosnind de presiunea velelor. 
Fugise spre mare ca să se purifice. Să se purifice de cuvintele 
şi gunoiul lăsate în sufletul lui de Sarah, de pierderea fratelui 
său Robb şi a lui Karen. Şi pentru a o binecuvânta pe May-may 
şi bucuria pe care o aducea în viața lui. Porni spre largul 
oceanului ca un îndrăgostit care fusese departe, de o veşnicie, 
şi oceanul îl întâmpină pe măsură, cu vânturi puternice şi 
furtuni, dar stăpânite, care să nu primejduiască nici nava, nici 
pe cel care o comanda. Oceanul işi arătă puterile cu cumpătare, 
făcându-l pe om să se simtă din nou puternic, insuflându-i viaţă, 
încredere în sine, binecuvântându-l aşa cum numai marea ştie 
să binecuvânteze un om, purificându-l cum numai oceanul ştie 
să purifice un bărbat. 

Se puse la încercare şi pe sine aşa cum puse la încercare 
nava, fără odihnă, vrând să-şi afle măsura puterilor. Carturile 
se schimbau unul după altul, şi el bătea mai departe puntea 
dunetei: de la un răsărit de soare la celălalt, îngânând doar 
pentru sine un cântec neauzit, şi abia atingându-se de mâncare. 
Și nu scotea o vorbă, decât când voia să facă nava să fugă şi 
mai iute, sau era nevoit să poruncească să se înlocuiască vreun 
sart plesnit. Şi goneau tot mai departe în largul Pacificului, în 
infinitate. 

in cea de-a patra zi schimbă de drum şi puse pentru 
jumătate de zi capul pe nord-vest. După care puse nava în 
pană, cobori sub punte, se bărbieri, se spălă, dormi o zi şi o 
noapte, şi când se trezi în revărsatul zorilor luă o masă pe 
cinste. Apoi urcă iar pe punte. 

— “Mneaţa, sir, îl întâmpină Cudahy. 

— Pune capul pe Hong Kong. 

— Prea bine, Sir. 

Rămase pe dunetă toată ziua şi o parte din noapte şi din nou 
se duse la culcare. Dimineaţa, luă înălțimea soarelui cu 
sextantul, puse punctul pe hartă, şi din nou ordonă să se pună 


nava în pană. După care, gol de tot, se aruncă în mare şi înotă. 
Marinarii îşi făceau cruce superstiţioşi: de jur împrejur 
mişunau rechini. Dar rechinii se ţinură la distanţă. 

Se urcă apoi la bord şi ordonă ca nava aceea fără pată să fie 
curățată din nou, punțile bricuite cu piatra, cu nisip, mătură şi 
apă, parâmele arboradei înlocuite, velele revizuite, sabordurile 
şi tunurile curățate. Toate veşmintele sale purtate şi cele ale 
tuturor de pe navă fură aruncate peste bord. Dădu oamenilor 
alte veşminte, chiar şi el se îmbrăcă în costumul obişnuit al 
marinarilor. 

Toată lumea primi raţie dublă de rom. 

În cea de-a şaptea zi, în zori, se ridică la orizont Hong Kong- 
ul, exact în prova. Piscul era învăluit în ceţuri. Pe cer pluteau 
nori cirus, o hulă puternică însufleţțea oceanul. 

Se duse până în capătul bompresului, valurile fierbând sub 
el. 

— Hei, Insulă, scoate ce ai mai rău în tine! strigă el sub 
rafalele vântului de est. Am sosit acasă! 


Capitolul treizeci şi unu 

China Cloud intră în port prin canalul de vest. Se ridicase un 
soare arzător, bătea un vânt de est statornic, încărcat de 
umiditate. 

Struan stătea pe dunetă, gol până la brâu, cu pielea puternic 
bronzată, părul lui blond roşcat decolorat de soare, îşi îndreptă 
binoclul asupra navelor din port. Mai întâi spre Resting Cloud. 
La catargul artimon fluturau pavilioane de cod: „Zenith” - 
proprietarul să vină de îndată la bord. Să fii deja aşteptat, se 
gândi el. Îşi aminti de ultima oară când văzuse pavilionul 
„Zenith” la catargul de pe Thunder Cloud - cu o veşnicie în 
urmă —, momentul care adusese vestea morţii atâtor oameni şi 
sosirea lui Culum. 

În port se aflau acum mai multe nave de transportat trupe 
decât înainte. Purtau la catarg steagul Companiei Indiilor de 
Est. Bun! Primele întăriri. Lângă nava amiral văzu o brigantină 
mare, cu trei catarge. La prova flutura steagul rusesc, iar 
flamura ţarului în vârful catargului cel mare. În port mişunau 
sampane şi jonci mai numeroase decât înainte. 

După ce cercetă şi restul flotei cu atenţie, îşi îndreptă 
binoclul spre țărm, izul de mare amestecându-se ademenitor cu 
cel al uscatului. Lângă Promontoriul Glessing se vedea 
activitate, iar Drumul Reginei era plin de cete de oameni, mulţi 
europeni şi grupuri de cerşetori. Tai Ping Shan părea să fi 
crescut destul de mult. Flamura cu Leul şi Dragonul flutura 
deasupra factoriei părăsite a Nobilei Case, ca şi deasupra 
pustiului ce cuprinsese Happy Valley. 

— Patru puncte spre babord. 

— 'Nţeles, sir, spuse timonierul. 

Cu îndemânare, Struan se lipi cu nava de lorcea legată de 
Resting Cloud. Trase o cămaşă pe el şi trecu la bordul celeilalte 
nave. 

— Bună dimineaţa, îl întâmpină căpitanul Orlov. 

Îl cunoştea pe Tai-Pan prea bine pentru ca să-l mai întrebe 
unde fusese. 

— "Neaţa. Aveţi pavilionul „Zenith” la catarg: De ce? 

— Din ordinul fiului dumneavoastră. 

— El unde-i? 

— La țărm. 

— Te rog du-te şi-l adu. 


— Când aţi intrat în port, am şi trimis după el. 

— Atunci de ce nu-i aici? 

— Acum pot să-mi preiau comanda navei? Pe sângele lui 
Thor, Ochi Verzi, m-am săturat să fiu căpitan-valet pe magazia 
asta! Dă-mi voie să fiu din nou căpitan al unei nave de ceai, de 
opiu, sau lasă-mă să-mi iau nava şi să mă duc în apele Arcticei. 
Ştiu cincizeci de locuri unde pot lua o încărcătură de blănuri, o 
comoară afurisită pentru lăzile visteriei tale. Şi nici nu-ţi cer 
mult. 

— Am nevoie de tine aici! 

Struan zâmbi şi aruncă de pe umeri o mulţime de ani. 

— N-ai decât să râzi, ce-ţi pasă, pe sula lui Odin! şi chipul lui 
Orlov se încreţi într-un zâmbet. Ai fost pe mare iar eu am stat 
legat de hambarul ăsta ancorat. Tu arăţi ca un zeu, Ochi Verzi. 
Ai avut parte de furtună? De taifun? Şi de ce mi-ai schimbat tu 
mie randa mare? Şi rândunica trinchet, randa artimon, focul 
săgeţii? Ai pus sarturi şi straiuri noi şi contraşcote peste tot. De 
ce? Numai pentru ca să-ţi primeneşti tu sufletul ai fost în stare 
să-i sfâşii inima minunatei mele iubite? 

— Ce fel de blănuri, căpitane? 

— Focă, samur, vizon, tu zi numai ce fel de blănuri vrei şi le 
găsesc eu atâta vreme cât sunt stăpân pe navă şi pot spune 
oricui, chiar şi ţie: Hai, şterge-o de pe nava mea şi în Hades cu 
tine! — 

— In octombrie pleci spre nord. Singur. Asta te mulţumeşte? 
Blănuri pentru China, ei, ce zici? 

Orlov se uită în ochii lui Struan şi pricepu pe dată că nu va 
pleca spre nord în octombrie. Un fior trecu prin el şi îşi uri 
darul de a proroci care-l chinuia atât. Ce o să mi se întâmple 
între lunile iunie şi octombrie? 

— Pot să-mi iau înapoi nava acum? Da sau nu? Cristoase 
Dumnezeule. Octombrie e o lună proastă şi încă departe. Pot 
să-mi iau nava înapoi acum, da sau nu? 

— Da! 

Orlov sări peste balustradă, şi se căţără iute pe duneta 
celeilalte nave. 

— Mola parâma! urlă el, apoi îi făcu semn cu mâna lui 
Struan şi se porni să râdă în hohote. 

China Cloud se desprinse de nava mamă şi se îndreptă 
elegant spre locul de ancoraj de furtună, în largul țărmului de 


la Happy Valley. Struan cobori sub punte, spre cabina lui May- 
may. Aceasta dormea adânc. El îi spuse lui Ah Sam să n-o 
trezească, o să se întoarcă mai târziu. Urcă pe puntea de 
deasupra, în cabina lui, se îmbăie, se bărbieri, îşi puse 
schimburi curate. Lim Din îi aduse ouă şi fructe şi ceai. Uşa 
cabinei se deschise şi Culum dădu buzna înăuntru. 

— Unde ai fost? se repezi el. Mai sunt o mie de lucruri de 
făcut şi licitaţia terenurilor are loc în după-amiaza asta. Puteai 
să-mi spui şi mie înainte de a dispărea. E o harababură întreagă 
şi... 

— Culum, tu nu ştii să baţi la uşă? 

— Da, bine, dar eram grăbit. Iartă-mă. 

— Stai jos. Care-s alea o mie de treburi? îl întrebă Struan. 
Am crezut că tu te poţi descurca cu toate. 

— Tu eşti Tai-Pan, nu eu. 

— Da. Dar să zicem că eu nu m-aş fi întors astăzi, ce-ai fi 
făcut? 

Culum şovăi. 

— M-aş fi dus la licitaţie. Aş fi cumpărat terenuri. 

— Ai făcut vreo înţelegere cu Brock în privinţa terenurilor 
asupra cărora nu vom licita unul împotriva celuilalt? 

Culum se simţi stânjenit sub privirile tatălui său. 

— Ei, da, într-un fel. Am făcut un fel de înţelegere prealabilă. 
Dar în eventualitatea că eşti de acord. 

Luă o hartă şi o întinse pe masă. Perimetrul noului oraş 
înconjura Promontoriul Glessing, la două mile vest de Happy 
Valley. Terenul drept pentru construcţii era restrâns de munţii 
din jur, abia jumătate de milă lăţime şi jumătate de milă în 
adâncime de la țărm. Tai Ping Shan era situat pe colină, mai 
sus de noul oraş, împiedicând întinderea acestuia spre est. 

— Acestea sunt toate terenurile. Eu am ales terenurile 8 şi 9. 
Gorth mi-a spus că ei le vor pe 14 şi 21. 

— Ai discutat treaba asta şi cu Tyler? 

— Da. 

Struan se uită la hartă. 

— De ce ai ales două terenuri unul lângă celălalt? 

— Păi eu nu mă prea pricep la terenuri, factorii sau 
pontoane, aşa că l-am întrebat pe Glessing. Şi pe Vargas. Apoi 
în taină pe Gordon Chen. Şi... 

— De ce pe Gordon? 


— Nu ştiu. Am socotit că e o idee bună. Pare să fie foarte 
isteţ. 

— Mai departe. 

— Ei au fost cu toţii de acord că terenurile 8, 9, 14 şi 21 sunt 
cele mai bune dintre cele din vecinătatea mării. Gordon mi-a 
dat ideea de a alege două unul lângă celălalt pentru cazul în 
care vrem să ne extindem, şi atunci un singur ponton poate 
deservi două factorii. La sugestia lui Glessing, l-am pus pe 
căpitanul Orlov să măsoare în taină adâncimile la țărm. Mi-a 
spus că fundul e bun, de stâncă, dar platoul din apropierea 
malului are apă puţin adâncă. Trebuie să recuperăm pământ 
din mare şi să ne construim pontonul mai la larg. 

— Şi care dintre terenurile de la marginea perimetrului le-ai 
ales? 

Culum le indică, dar cu oarecare nervozitate. 

— Gordon socotea că ar trebui să luăm terenul de aici. E... 
ştii, un fel de colină, ştii, cred că ar fi un loc minunat pentru 
Nobila Casă. 

Struan se ridică şi se duse la geamurile ce dădeau spre 
prova şi cercetă colina prin binoclu. Era la vest de Tai Ping 
Shan, în cealaltă parte a amplasamentului oraşului. 

— Dar până acolo o să trebuiască să construim şi drum, ei? 

— Vargas mi-a spus că dacă am putea cumpăra terenurile de 
periferie 9 A şi 15 B, am beneficia de... cred că spunea un fel de 
înlesniri, sau aşa ceva, care ne-ar asigura proprietatea. Mai 
apoi am putea construi acolo, şi am putea închiria dacă vrem. 
Mai târziu putem chiar să vindem. 

— Ai discutat şi cu Brock despre ele? 

— Nu. 

— Cu Gorth? 

— Nu. 

— Cu Tess? 

— Da. 

— De ce? : 

— Aşa, fără un motiv anume. Imi place să-i spun de toate. Şi 
vorbim despre o groază de lucruri. _ 

— E primejdios să discuţi cu ea despre astfel de treburi. Îţi 
place sau nu-ţi place, dar ai supus-o în felul acesta la încercare. 

— Cum? 

— Dacă Gorth sau Brock vor licita pentru terenurile 9 A şi 15 


B, atunci ştii că nu poţi avea încredere în ea. Şi fără terenurile 
acelea mai mici, colina devine o aventură scumpă. 

— N-o să le spună nimic, îi replică Culum agresiv. l-am spus 
numai ei, în taină. S-ar putea ca cei din familia Brock să aibă 
aceeaşi idee. Şi n-ar dovedi nimic faptul că s-ar putea să 
liciteze împotriva noastră. 

Struan îl cercetă atent. Apoi spuse: 

— Ce bei, ceai sau altceva? 

— Ceai, mulţumesc! Îşi simţi palmele lipicioase, se întrebă 
dacă Tess le spusese ceva lui Brock sau Gorth. Unde ai fost? 

— Asupra căror lucruri mai trebuie să hotărâm acum? 

Făcând un efort, Culum îşi adună gândurile. 

— Au sosit o mulţime de scrisori şi pentru tine şi pentru 
unchiul Robb. N-am ştiut ce să fac cu ele, aşa că le-am pus pe 
toate în safe. Apoi Vargas şi Chen Sheng au socotit cheltuielile 
făcute la Happy Valley şi... ei bine, am semnat eu pentru toţi 
banii. Longstaff a plătit totul până la ultimul penny. Am semnat 
eu pentru ei şi apoi i-am numărat. Ieri a venit din Anglia, cu 
nava lui Sergheiev, un individ - Roger Blore. A spus că s-a urcat 
pe navă la Singapore. Vrea să te vadă imediat. N-a vrut să-mi 
spună mie ce vrea, aşa că... l-am găzduit pe nava cea mică. 
Cine-i individul? 

— Flăcăule, nu ştiu, îi răspunse Struan gânditor. 

Luă clopoţelul de pe birou şi-şi chemă stewardul. 

Struan porunci să se trimită un cuter să-l aducă pe Blore. 

— Ce mai e, fiule? 

— S-au adunat o grămadă de comenzi pentru materiale de 
construcţie, provizii pentru nave. Trebuie să comandăm încă un 
transport de opiu... o mie de lucruri. 

Struan se jucă alene cu cana de ceai. 

— Brock ţi-a dat cumva vreun răspuns? 

— Azi e ultima zi. M-a invitat diseară pe White Witch. 

— Tess nu te-a lăsat să pricepi cam care ar fi hotărârea 
tatălui ei? 

— Nu. 

— Gorth? 

Din nou Culum clătină din cap. 

— Mâine pleacă spre Macao. Toţi în afară de Brock. Am fost 
invitat să mă duc cu ei. 

— Şi te duci? 


— Acum, dacă te-ai întors, mi-ar face plăcere. Pentru vreo 
săptămână, dacă spune că ne putem căsători curând. Culum 
sorbi din ceaşca lui de ceai. O să avem de cumpărat mobilă... 
tot felul de treburi din astea. 

— Te-ai văzut cu Sousa? 

— A, da. Ne-am întâlnit cu el. Terenul e minunat, planurile 
sunt gata. Nici nu ştim cum să-ţi mulţumim. Ne-am gândit... 
ştii, Sousa ne-a spus despre încăperi separate pentru baie şi 
toaletă, cum ai plănuit tu pentru locuinţa ta. Şi i-am spus... i-am 
spus să ne facă şi nouă o încăpere la fel. 

Struan îi întinse un trabuc şi i-l aprinse. 

— Culum, câtă vreme m-ai fi aşteptat? 

— Nu pricep. 

— Câtă vreme m-ai fi aşteptat până să mă întorc? Marea 
putea să mă înghită. 

— Nu pe tine, Tai-Pan. 

— Dar într-o zi ar putea s-o facă... s-ar putea să vrea s-o facă. 
Struan suflă un fuior de fum şi-l urmări cum pluteşte. Dacă se 
mai întâmplă vreodată să plec fără să-ţi spun încotro mă duc, 
să aştepţi patruzeci de zile. Nu mai mult. Fiindcă atunci ori 
sunt mort, ori nu mă mai întorc. 

— Prea bine, şi Culum se întrebă unde voia taică-său să 
ajungă. De ce-ai plecat aşa cum ai plecat? 

— De ce-i spui tu toate lui Tess? 

— Nu pot să-ţi răspund. 

— De când am plecat, ce s-a mai întâmplat pe-aici? 

Culum încerca cu disperare să înţeleagă, dar nu izbutea. 
Nutrea chiar şi mai mult respect decât oricând pentru tatăl său, 
dar cu toate astea nu simţea niciun fel de dragoste filială 
pentru el. Dezbătuse problema asta cu Tess ceasuri întregi, 
descoperise la ea adâncimi tulburătoare. Şi vorbiseră despre 
taţii lor, încercând să ajungă să-i înţeleagă pe cei doi oameni pe 
care-i iubeau, de care se temeau, şi pe care uneori îi urau cel 
mai mult pe pământul ăsta, dar la care fugeau la cel mai mic 
semn de primejdie. 

— Fregatele s-au întors de la Quemoy. 

— Şi? 

— Au distrus cincizeci, o sută de jonci. Mici şi mari. Şi trei 
cuiburi de pirați de la mal. Poate că l-au trimis şi pe Wu Kwok 
la fund, poate nu. 


— Cred că o să aflăm destul de curând. 

— Alaltăieri am fost pe la casa ta din Happy Valley. Ştii, 
paznicii... ei bine, nimeni nu vrea să rămână noaptea acolo. Mi- 
e teamă că ti-au spart casa şi i-au jefuit-o rău de tot. 

Struan se întrebă dacă a umblat cineva şi la safeul secret. 

— Chiar nu ai nicio veste bună? 

— Aristotle Quance a reuşit să fugă din Hong Kong. 

— Da? 

— Da. Doamna Quance nici nu vrea să creadă, dar toată 
lumea... aproape toată lumea l-a văzut pe navă, aceeaşi navă cu 
care a plecat mătuşa Sarah spre ţară. Biata femeie, ea crede că 
el încă tot la Hong Kong se află. Ai auzit de George şi Mary 
Sinclair? Au să se căsătorească şi ei. Frumos, cu toate că 
Horatio e foarte necăjit din pricina asta. Dar nici vestea asta nu 
e bună chiar până la capăt. Am auzit că Mary e foarte bolnavă 
acum. 

— Malarie? 

— Un fel de dizenterie, la Macao. Tare ciudat. George a 
primit ieri o scrisoare de la maica superioară al unui ordin de 
călugăriţe catolice. Bietul de el e îngrozit de moarte. Nu poţi să 
ai niciodată încredere în papistaşii ăia. 

— Ce spunea maica superioară? 

— Doar atât, că a simţit nevoia să informeze ruda cea mai 
apropiată de starea lui Mary. Şi aceasta i-a spus să-i scrie lui 
George. 

Struan se încruntă. 

— De ce naiba nu s-a dus la spitalul misionar? Şi de ce nui-a 
trimis scrisoarea lui Horatio? 

— Nu ştiu. 

— Dar lui Horatio i-ai spus? 

— Nu. 

— Să-i fi spus cumva Glessing? 

— Mă cam îndoiesc. Acum se pare că se urăsc. 

— Atunci mai bine să pleci cu familia Brock şi află cum se 
simte. 

— Am socotit că vei dori să afli veşti direct, aşa că l-am 
trimis pe Jesus, nepotul lui Vargas, cu lorcea la Macao încă de 
ieri. Bietul George, n-a putut obţine o învoire de la Longstaff şi 
am vrut să-l ajut şi pe el. 

Struan îşi mai turnă ceai şi se uită la Culum cu un fel de 


respect. 

— Foarte bine. 

— Ştiu că eşti ca un fel de tutore alei. 

— Da. 

— Altceva nu s-a mai întâmplat, doar că acum vreo câteva 
zile în urmă a avut loc ancheta asupra accidentului arhiducelui. 
Juriul a constatat că a fost doar un accident. 

— Şi tu crezi la fel? 

— Bineînţeles. Tu nu? 

— L-ai mai văzut pe Sergheiev? 

— Cel puţin o dată pe zi. A fost şi el la anchetă, bine înţeles, 
şi... ei bine, a spus o mulţime de lucruri frumoase despre tine. 
Cum l-ai ajutat, i-ai salvat viaţa, cam aşa. Sergheiev n-a dat 
vina pe nimeni şi a spus că l-a şi informat pe ţar în privinţa 
asta. A spus-o foarte deschis că numai ţie îţi datorează viaţa. 
Skinner a scos o ediţie specială a ziarului lui Oriental Times cu 
amănuntele anchetei. L-am păstrat, şi Culum îi întinse ziarul. 
N-aş fi mirat să primeşti o scrisoare de laude din partea ţarului, 
personal. 

— Cum se simte Sergheiev? 

— A început să meargă, dar şoldul îi e cam ţeapăn 
deocamdată. Cred că are dureri mari, cu toate că nu se plânge 
niciodată. Spune doar atât, că nu crede că va mai putea călări 
vreodată. 

— Dar se simte bine? 

— Cât de bine se poate simţi un om care trăieşte doar pentru 
a călări. 

Struan se duse la bufet şi turmă două pahare cu sherry. 
Băiatul s-a cam schimbat, se gândi el. Mda, chiar foarte mult. 
Acum sunt mândru de fiul meu. Culum primi paharul şi se uită 
ţintă la el. 

— Noroc, Culum. Te-ai descurcat foarte bine. 

— Noroc, tată. 

Culum alese cuvântul ăsta într-adins. 

— Mulţumesc. 

— Nu-mi mulţumi. Vreau să fiu Tai-Pan al Nobilei Case. 
Chiar foarte mult. Dar nu vreau să port papucii mortului, cum 
se spune. 

— Niciodată nu m-am gândit că vrei! i-o reteză Struan. 

— Ştiu, dar eu m-am gândit şi la asta. Şi acum ştiu că nu-mi 


surâde ideea unei moşteniri cu orice preţ. 

Struan se întrebă cum de era în stare fiul lui să spună una ca 
asta cu atâta linişte. 

— Te-ai schimbat destul de mult în ultimele săptămâni. 

— Poate am ajuns să mă cunosc şi eu mai bine. Mai ales 
datorită lui Tess... şi pentru că m-ai lăsat singur cu toate vreme 
de şapte zile. Am descoperit că deocamdată nu sunt pregătit să 
mă descurc singur. 

— Gorth e şi el de aceeaşi părere în legătură cu papucii 
mortului în ceea ce-l priveşte? 

— Eu nu răspund şi pentru Gorth, Tai-Pan. Numai pentru 
mine. Acum ştiu că de cele mai multe ori ai dreptate, că o 
iubesc pe Tess, că eşti gata să porneşti împotriva oricui dacă 
socoţi că asta m-ar putea ajuta. 

Struan îşi aminti din nou cuvintele lui Sarah. Şi îşi sorbi 
gânditor băutura. 


Roger Blore era un tânăr abia trecut de douăzeci de ani, cu 
nişte trăsături severe ca şi căutătura ochilor. Purta veşminte 
scumpe, dar cam uzate, era mărunţel de statură şi slab. Avea 
un păr blond închis şi nişte ochi albaştri ce exprimau o imensă 
oboseală. 

— Domnule Blore, te rog ia loc, îi spuse Struan. Şi acum 
spune-mi ce-i cu tot misterul ăsta? Şi de ce vrei să mă vezi 
numai pe mine? 

Blore rămase în picioare. 

— Sunteţi Dirk Lochlin Struan, sir? 

Struan fu mirat. Foarte puţini oameni ştiau şi celălalt nume 
al lui. 

— Da. Şi cine eşti dumneata? 

Nici chipul şi nici numele individului nu-i spuneau nimic. 
Avea un accent de om cultivat... Eton sau Harrow, sau 
Charterhouse. 

— Sir, pot să văd şi eu piciorul dumneavoastră stâng, îl 
întrebă tânărul cu toată politeţea. 

— O, Doamne Cristoase! Mucos obraznic ce eşti! Spune ce ai 
de spus sau ieşi afară! 

— Domnule Struan, aveţi perfectă dreptate să fiţi supărat. 
Acum cred că şansele de a fi chiar dumneavoastră Tai-Pan sunt 
de cincizeci la unu. Sau chiar de o sută la unu. Dar trebuie să 


mă conving că într-adevăr sunteţi cine spuneţi că sunteţi. 

— De ce? 

— Pentru că aduc nişte informaţii pentru Dirk Lochlin 
Struan, Tai-Pan al Nobilei Case, care are laba piciorului stâng 
retezată pe jumătate de un foc de armă... informaţii de cea mai 
mare importanţă. 

— De la cine? 

— De la tatăl meu. 

— Habar n-am de numele dumitale sau al tatălui dumitale şi 
eu am doar memoria numelor, Cristoase! 

— Sir, numele meu nu-i Roger Blore. E doar un pseudonim... 
din motive de siguranţă. Tatăl meu e membru al parlamentului. 
Sunt aproape convins că dumneavoastră sunteţi Tai-Panul. Dar 
înainte de a vă preda informaţiile trebuie să fiu pe deplin 
convins. 

Struan smulse pumnalul din carâmbul cizmei drepte şi i-o 
întinse pe cealaltă. 

— Scoate-mi cizma, îi spuse el ameninţător, iar dacă 
informaţia nu e de cea mai mare importanţă am să-mi însemn 
inițialele pe fruntea ta. 

— Atunci mai bine pun rămăşag pe viaţa mea. Viaţa mea 
pentru viaţa dumneavoastră. 

Trase cizma, oftă uşurat şi spuse cu voce sfârşită: 

— Mă numesc Richard Crosse. Sir Charles Crosse e tatăl 
meu, membru al parlamentului din partea circumscripţiei 
Chalforit St. Giles. 

Struan îl întâlnise pe Sir Charles de două ori, cu câţiva ani 
înainte. La vremea aceea Sir Charles era un mărunt nobil de 
ţară, fără niciun fel de mijloace, sprijinitor vehement al 
comerţului liberalizat, al comerţului cu Asia, şi apreciat în 
parlament. De-a lungul anilor, Struan îl sprijinise financiar şi nu 
avusese niciodată motive de a regreta investiţiile făcute în el. 
Trebuie să fie vorba de vestea ratificării, îşi spuse Struan 
nerăbdător. 

— De ce n-ai zis de la început? 

Crosse îşi frecă obosit ochii. 

— Aş putea să beau şi eu ceva, vă rog? 

— Grog, brandy, sherry... serveşte-te. 

— Mulţumesc, sir. Crosse îşi turnă nişte brandy. Mulţumesc. 
Vă cer iertare, dar sunt... sunt puţin cam obosit. Tata mi-a spus 


să fiu cu mare băgare de seamă... să mă folosesc de un 
pseudonim. Să nu vorbesc decât cu dumneavoastră... şi dacă nu 
mai sunteţi în viaţă, doar cu Robb Struan! Îşi desfăcu cămaşa, 
şi se chinui să scoată o pungă legată de mijlocul lui. V-a trimis 
asta. 

Îi înmână lui Struan un plic jegos, cu un sigiliu imens, şi se 
aşeză. Struan luă plicul. Îi era adresat, şi datat Londra, 29 
aprilie. Îşi ridică deodată privirile şi spuse cu voce aspră: 

— Eşti un mincinos! E imposibil să fi ajuns de la Londra aici 
atât de repede. Scrisoarea-i datată cu doar şaizeci de zile în 
urmă. 

— Într-adevăr, aşa-i, sir, îi răspunse Crosse sfidător. Am 
reuşit să fac imposibilul! Râse nervos. Tata n-o să mă ierte, 
cred, niciodată. 

— Nimeni n-a reuşit să facă această călătorie în şaizeci de 
zile. Care-i tărăşenia? 

— Am plecat în data de miercuri 29 aprilie. Cu diligenţa 
Londra-Dover. Am prins vasul poştal spre Calais în ultima 
secundă. Apoi diligenţa spre Paris şi următoarea spre Marsilia. 
La un cui nava poştală franceză pentru Alexandria. Pe uscat 
până la Suez prin buna voinţă a lui Mehmet Ali, pe care tata l-a 
întâlnit o dată şi la un fir de mustață am apucat şi nava poştală 
pentru Bombay. Am stat şi am mucezit în Bombay vreme de trei 
zile, apoi am avut un noroc chior. Am reuşit să mă îmbarce pe un 
cliper ce transporta opiu la Calcutta. Apoi... 

— Ce cliper? 

— Flying Witch, aparţinând firmei Brock şi Fiii. 

— Continuă! spuse Struan, ridicându-şi sprâncenele a 
uimire. 

— Apoi o navă de comerţ a Indiilor de Est până la Singapore, 
Bombay Prince. Apoi a venit şi ghinionul. Nicio navă care să 
plece spre Hong Kong vreme de săptămâni de zile, din câte se 
ştia. Apoi o mână norocoasă! Imens de norocoasă. Am discutat 
cu cei de pe o navă rusească... aia de colo, spuse Crosse 
arătând spre ferestrele din pupa. A fost jocul cel mai riscant din 
toate, dar era ultima mea şansă de a câştiga şi mâna asta. l-am 
dat căpitanului ultima guinee pe care o mai aveam. În avans. 
Am crezut că erau hotărâți să-mi taie beregata şi să mă arunce 
peste bord îndată ce o să ieşim la larg. Dar era ultima mea 
şansă. Sir, de fapt, am făcut doar cincizeci şi nouă de zile... 


Londra-Hong Kong. 

Struan se ridică în picioare şi-i mai turnă un pahar lui Crosse 
şi-şi luă şi el un pahar mare. Da, pare posibil, se gândi el. Nu e 
sigur, dar e posibil. 

— Ştii ce cuprinde scrisoarea? 

— Nu, sir. Nu ştiu decât partea care se referă la mine. 

— Şi ce spune? A 

— Tata spune că sunt fiul risipitor, netrebnic, cartofor. Inrăit 
al pariurilor cu cai, îi spuse Crosse cu o dezarmantă francheţe. 
Că există un mandat de arestare pentru datorii împotriva mea 
din partea închisorii Newgate. Că mă încredinţează în mâinile 
dumneavoastră generoase şi speră că dumneavoastră să 
izbutiţi să folosiţi în vreun fel „talentele” mele... indiferent cum, 
numai să nu mai pun piciorul în Anglia, să rămân cât mai 
departe de el atâta vreme cât o mai trăi. Şi mai aminteşte 
condiţiile pariului. 

— Care pariu? 

— Sir, eu am sosit ieri, 28 iunie. Sunt martori fiul 
dumneavoastră şi mulţi alţii. Sir, dar poate că ar fi bine să citiţi 
dumneavoastră scrisoarea mai întâi. Pot să vă asigur că tata nu 
pune niciodată pariu cu mine decât dacă e vorba într-adevăr de 
informaţii de cea mai mare importanţă. N 

Struan cercetă din nou sigiliile, apoi deschise plicul. In 
scrisoare se spunea: „Westminster, ora unsprezece noaptea, 28 
aprilie, ‘41. Dragul meu domn Struan: Am aflat în mare taină 
conținutul unei misive a secretarului cu probleme externe, 
Lordul Cunnington, expediată ieri onorabilului William 
Longstaff, plenipotențiar al Maiestăţii sale în Asia. In misivă se 
spune printre altele: «Aţi încălcat şi aţi neglijat dispoziţiile 
mele şi aţi considerat că sunt nişte simple aere. Pare evident că 
aveţi de gând să rezolvaţi problemele guvernului Maiestăţii 
sale după cum aveţi dumneavoastră inspiraţie. Aţi nesocotit cu 
obrăznicie indicaţiile date de a avea la dispoziţie cinci sau şase 
porturi chinezeşti pe continent deschise intereselor comerciale 
britanice, cu care să fie stabilite depline canale diplomatice în 
mod permanent; ca aceste dispoziţii să fie împlinite cât mai 
iute, de preferat prin negocieri, dar dacă negocierile sunt 
imposibile, atunci prin folosirea forţei trimisă în mod explicit în 
acest scop şi cu cheltuieli considerabile. In schimb 
dumneavoastră v-aţi oprit la o stâncă nenorocită pe care nu 


există nici măcar o singură locuinţă, la un tratat cu totul 
inacceptabil, şi în acelaşi timp - dacă misivele primite din 
partea armatei şi marinei regale sunt reale - folosiţi în chip 
nepotrivit forţele armate ale Maiestăţii sale puse sub comanda 
dumneavoastră. În niciun caz Hong Kong-ul nu va deveni placa 
turnantă a comerţului cu Asia, aşa cum nici Macao nu a 
devenit. Întregul tratat de la Chuenpi este cu totul repudiat. 
Succesorul dumneavoastră, Sir Clyde Whalen, va sosi curând, 
stimatul meu domn. Probabil că veţi avea bunăvoința să 
încredinţaţi toate puterile  adjunctului dumneavoastră, 
demnului C. Monsey, la primirea acestei misive şi să părăsiţi de 
îndată Asia pe fregata care a fost trimisă special pentru această 
misiune. Prezentaţi-vă la biroul meu cât mai curând posibil.» 
Sunt la capătul puterilor...” 

Imposibil să facă o greşeală atât de necrezut de prostească 
şi blestemată, căcăcioasă şi bătută de Dumnezeu! se gândi 
Struan. Citi mai departe: „Sunt la capătul puterilor. Nu pot face 
nimic până când această informare nu e prezentată oficial în 
Cameră. Nu îndrăznesc să folosesc această informație în mod 
deschis de pe acum. Cunnington îmi ia capul şi voi fi 
condamnat să ies din politică. Chiar şi numai pentru faptul că 
am pus cele aflate pe hârtie pentru dumneavoastră în felul în 
care am făcut-o le ofer duşmanilor mei - şi cine nu are duşmani 
în politică, şi încă destui? - şansa de a mă distruge, şi o dată cu 
mine şi pe cei care sprijină liberalizarea comerţului şi poziţia 
pe care cu atâta zel aţi apărat-o în toţi aceşti ani. Mă rog lui 
Dumnezeu ca fiul meu să vă dea numai dumneavoastră în mână 
această scrisoare (el nu ştie nimic din conţinutul secret al 
acestei scrisori). După cum ştiţi, secretarul pentru probleme 
externe e un om tiranic, ce spune el e lege, un bastion al 
partidului whig. Atitudinea lui din misivă e cât se poate de 
limpede. Tare mi-e teamă că Hong Kong-ul e un subiect mort. 
Dacă guvernul actual nu e înfrânt şi conservatorii lui Sir Robert 
Peel nu vin la putere - şi aş zice că asta pare o imposibilitate în 
viitorul previzibil -, Hong Kong-ul are şansa de a rămâne un 
subiect mort. Vestea falimentului băncii dumneavoastră s-a 
răspândit în cercul intim al celor din City, ajutată în foarte 
mare măsură de rivalii dumneavoastră conduşi de tânărul 
Morgan Brock. «În mare secret», Morgan Brock a împrăştiat 
isteţ seminţele neîncrederii, laolaltă cu vestea că firma Brock 


deţine cele mai multe, dacă nu chiar toate hârtiile 
dumneavoastră de credit mai importante, ceea ce a dăunat 
imens influenţei dumneavoastră aici. De asemenea a sosit o 
scrisoare a domnului Tyler Brock şi a unora dintre ceilalţi 
negustori aproape simultan cu tratatul de la Chuenpi al 
domnului Longstaff, în violentă opoziţie cu negocierile asupra 
Hong Kong-ului şi felul în care Longstaff a condus ostilitățile. 
Scrisoarea a fost adresată primului ministru, secretarului cu 
afacerile străine, dimpreună cu copii către duşmanii acestora - 
şi, după cum ştiţi, nu sunt puţini. Cunoscând că dumneavoastră 
probabil v-aţi pus singurele resurse care v-au mai rămas, dacă 
v-au mai rămas, în sprijinul iubitei dumneavoastră insule, vă 
scriu acum pentru a vă da posibilitatea să vă retrageţi şi să mai 
salvaţi ceva de la dezastru. S-ar putea ca să fi făcut vreo 
înţelegere cu Brock, aşa cum mă rog să fi reuşit, deşi, dacă e 
să-l credem pe arogantul Morgan Brock, singura înţelegere 
care le-ar conveni ar fi definitiva dispariţie a firmei 
dumneavoastră. (Am motive întemeiate să cred că Morgan 
Brock şi un grup de bănci continentale - franceze şi ruseşti, 
după cum se vorbeşte aici -, au pus la cale acţiunea împotriva 
băncii dumneavoastră. Grupul continental a propus agresiunea 
când a răsuflat cumva vestea asupra structurii internaţionale a 
firmei plănuită de domnul Robb Struan. Ei au acţionat pentru 
falimentul băncii dumneavoastră în schimbul a cincizeci la sută 
din beneficiile unui plan asemănător pe care încearcă acum 
domnul Morgan Brock să-l pună în aplicare.) Îmi pare rău că 
trebuie să vă aduc la cunoştinţă nişte veşti atât de proaste. Fac 
totuşi aceasta cu toată buna credinţă, sperând într-un fel că 
aceste informaţii se vor dovedi de mare importanţă şi că veţi 
reuşi să supravieţuiţi acestui conflict. Încă şi acum socotesc că 
planurile dumneavoastră privind Hong Kong-ul sunt bune. Şi 
voi continua să încerc să le sprijin. Nu ştiu decât foarte puţine 
despre Sir Clyde Whalen, noul căpitan superintendent al 
comerţului. A slujit cu onoare în India şi are o excelentă faimă 
de militar. Dar, din câte cred eu, nu se pricepe la problemele 
administraţiei. Am auzit că mâine va pleca şi el către Asia, aşa 
că sosirea lui e iminentă. 

Şi, în fine, ultima problemă. Îmi încredinţez mezinul în 
mâinile dumneavoastră. E un fiu risipitor, oaia neagră a 
familiei, un netrebnic, al cărui scop unic în viaţă e să parieze la 


jocurile de noroc, în mod deosebit la cursele de cai. S-a emis un 
mandat de arestare pentru datorii de către închisoarea 
datornicilor de la Newgate. l-am spus că, pentru ultima oară, 
am să achit eu datoriile lui aici dacă va întreprinde această 
primejdioasă călătorie. A fost de acord, punând pariu cu mine 
ca în cazul în care va reuşi isprava imposibilă de a ajunge la 
Hong Kong în mai puţin de şaizeci şi cinci de zile, jumătate din 
timpul normal de călătorie, eu să-i plătesc opt mii de guinee să- 
i folosească aşa cum va dori. Pentru a fi sigur că va transmite 
această scrisoare cât mai repede posibil, am fost de acord să-i 
dau cinci mii de guinee dacă ajunge în mai puţin de şaizeci şi 
cinci de zile, pierzând câte cinci sute de guinee pentru fiecare 
zi de depăşire a sorocului convenit. Şi toate acestea cu condiţia 
să nu mai pună piciorul în Anglia atâta timp cât mai trăiesc, la 
care se adaugă şi suma de cinci sute de guinee pe an până la 
sfârşit. În plic se află şi primul avans. Vă rog să-mi comunicaţi 
cu poşta următoare data sosirii sale. Dacă veţi considera că 
există vreun fel în care puteţi să vă folosiţi de «talentele lui» şi 
să-l ţineţi sub control, atunci veţi dobândi pe viaţă recunoştinţa 
unui tată. Eu am încercat, Dumnezeu să ne ajute şi pe mine şi 
pe el, dar nu am reuşit, deşi îl iubesc neţărmurit. Vă rog să 
primiţi sentimentele mele de tristeţe pentru ghinionul pe care l- 
aţi avut. Transmiteţi-i toate cele bune domnului Robb, şi închei 
cu speranţa că voi avea bucuria să vă întâlnesc personal în 
circumstanţe mult mai favorabile. Am onoarea a fi al 
dumneavoastră cel mai supus slujitor, Charles Crosse”. 

Struan se uită îndelung afară, spre port şi spre insulă, îşi 
aminti de crucea de foc pe care o aprinsese în prima zi pe 
insulă. Şi de cele douăzeci de guinee ale lui Brock. Şi de cele 
trei jumătăţi de monedă rămase ale lui Jin-qua. Şi acel Jac de 
argint care urma să fie investit pentru cineva care, într-o bună 
zi, se va prezenta cu un anume sigiliu. Şi acum se vădeau 
inutile şi toată sudoarea, şi toată truda, şi toate cele puse la 
cale, cum inutilă era şi moartea atâtora. Şi asta numai din 
pricina  obrăzniciei unui singur om: Lordul Cunnington. 
Dumnezeule Cristoase, eu acum ce fac? 

Struan învinse şocul acestor veşti proaste şi se strădui să 
gândească. Secretarul afacerilor externe e un om strălucit. Nu 
putea respinge ideea Hong Kong-ului atât de uşor. Trebuie să 
existe un motiv. Care anume? Şi cum am să ajung eu să-l 


conduc pe Whalen? Cum să integrez în viitorul insulei pe unul 
care e soldat, dar nu administrator? 

Poate că n-ar trebui să mai cumpăr teren astăzi. Să-i las pe 
ceilalţi negustori să cumpere şi la dracu cu toţi! Brock va fi şi el 
strivit laolaltă cu ceilalţi, pentru că Whalen şi veştile acestea nu 
vor ajunge aici înainte de o lună de acum încolo, sau chiar mai 
mult. Şi atunci cu toţii vor fi antrenați cu disperare să 
construiască... Da, asta ar fi o cale, iar când toate astea vor fi 
de notorietate publică, ne vom retrage la Macao cu toţii, sau 
într-unul din porturile convenite în tratatul lui Whalen, iar 
restul vor fi doborâţi. Sau loviți foarte rău. Mda. Dar dacă eu 
am reuşit să obţin noutăţile astea, atunci va putea şi Brock. Aşa 
că el nu se va duce probabil la fund. Probabil. 

Mda. Dar în felul acesta vei pierde cheia Asiei - această 
stâncă nefolositoare, fără de care nu vor avea niciun sens toate 
porturile acelea deschise şi nici viitorul în Asia. Singura şansă e 
să cumpăr, să construiesc şi să risc totul pe ideea că, la fel ca şi 
Longstaff, Whalen va putea fi convins să-şi depăşească 
dispoziţiile, că însuşi Cunnington va putea fi convins. Să 
vărsăm bogăţiile Nobilei Case în noul oraş. Să riscăm. Să facem 
Hong Kong-ul să prospere în aşa fel încât guvernul să fie nevoit 
să accepte existenţa coloniei. 

E primejdie de moarte. Nu poţi forţa Coroana să facă una ca 
asta. Sorţii pot fi groaznici. Dar nu ai de ales. Trebuie să rişti. 

Gândul sorţilor îi aduse aminte de tânărul Crosse. Uite un 
băiat de nădejde. Cum să-l folosesc? Cum să-l fac să-şi ţină 
gura, să nu scape o vorbă despre nemaipomenita lui călătorie. 
Mda, şi cum să-i creez lui Whalen o impresie favorabilă asupra 
Hong Kong-ului? Şi să mă apropii de Cunnington? Cum să fac 
ca tratatul să rămână aşa cum am vrut? 

— Ei bine, domnule Crosse, ai întreprins o călătorie 
remarcabilă. Cine mai ştie în cât timp ai întreprins această 
călătorie? 

— Numai dumneavoastră, sir. 

— Atunci păstrează această taină numai pentru dumneata. 
Struan scrise ceva pe o bucată de hârtie. Dă-i asta 
funcţionarului meu principal. 

Crosse citi hârtia. 

— Îmi daţi toţi cei cinci mii de guinee? 

— l-am pus pe numele lui Roger Blore! Cred că ar fi mai bine 


să păstrezi acest nou nume, pentru o vreme cel puţin. 

— Da, sir. Acum chiar sunt Roger Blore! Se ridică în 
picioare. Domnule Struan, mai aveţi nevoie de mine acum? 

— Domnule Blore, vrei o slujbă? 

— Tare mi-e teamă că... vedeţi, domnule Struan, am încercat 
vreo duzină, dar n-a ieşit nimic niciodată. Tata a încercat de 
toate cu mine şi... ei bine, sunt condamnat... poate aşa mi-a fost 
scris, să fiu ceea ce sunt. Îmi pare rău, dar vă risipiţi bunele 
intenţii. 

— Pun pariu pe cinci mii de guinee că vei primi slujba pe 
care ţi-o ofer. 

Tânărul ştia de la început că va câştiga pariul. Nu exista 
slujbă, nici măcar Tai-Panul nu-i putea oferi una pe care s-o 
accepte. Dar aşteaptă! Cu omul ăsta nu te joci, nu poţi paria cu 
el chiar aşa uşor. Ochii aceia afurisiţi nu spun nimic. Nu mi-ar 
plăcea să-i văd de cealaltă parte a unei mese de poker. Sau de 
baccara. Richard Crosse, Roger Blore ce eşti, fii atent! Omul 
ăsta ştie să-şi încaseze datoriile. 

— Ei, domnule Blore? Unde ţi-e curajul? Sau poate nu eşti 
chiar marele jucător care te pretinzi? 

— Sir, cele cinci mii de guinee sunt toată viaţa mea. Ultima 
mea şansă pe lumea asta. 

— Atunci, Dumnezeule, joacă-ţi viaţa la pariul ăsta. 

— Sir, dar dumneavoastră nu v-o riscaţi pe a dumneavoastră. 
Aşa că pariul nu e cinstit. Pentru dumneavoastră suma e de 
disprețuit. Daţi-mi şi mie şanse pe măsură. Să zicem de o sută 
la unu. 

Struan aprecie obrăznicia tânărului. 

— Prea bine... e corect, domnule Blore. Dinaintea lui 
Dumnezeu! 

Struan întinse mâna să consfinţească pariul şi Blore se 
cutremură în sinea lui pentru că pariase, fiindcă era sigur că 
enormitatea inegalităţii avea să-l îndepărteze pe celălalt. 
Nebunule, nu fă una ca asta, îşi spuse el. Cinci sute de mii de 
guinee! Strânse mâna lui Struan. 

— Secretar al Jockey Clubului din Hong Kong! spuse Struan. 

— Cum? 

— Tocmai am înfiinţat Jockey Clubul. Eşti numit secretar al 
clubului. Menirea dumitale e să faci rost de cai. Să construieşti 
un hipodrom. Clădirea clubului. Să pui bazele celui mai scump 


şi mai de soi grajd de cai din Asia. La fel de bun ca al lui 
Aintree, sau oricare altul din lume. Ei, cine a câştigat fiule? 

Blore se chinui cu disperare să-şi revină. Pentru numele lui 
Dumnezeu, adună-ţi minţile, îşi strigă el în sinea lui. 

— Un hipodrom? 

— Da, dumneata îl faci, îl administrezi - cai, pariuri, tribune, 
şanse, premii, totul. Incepi de azi. 

— Cristoase Dumnezeule, dar de unde aveţi să faceţi rost de 
cai? 

— De unde vei face dumneata rost de cai? 

— Cristoase! Din Australia, izbucni Blore. Am auzit că pe 
acolo au cai berechet! Îi întinse lui Struan chitanţa de bancă şi 
scoase un strigăt de extaz. Domnule Struan, nu veţi regreta 
niciodată. 

Se întoarse şi se repezi la uşă. 

— Încotro? îl întrebă Struan. 

— Australia, bineînţeles. 

— De ce nu te duci să vorbeşti întâi cu generalul? 

— Cum? 

— Parcă-mi amintesc că armata are şi nişte cavalerie. 
Împrumută nişte cai de la ei. Cred că ai putea să organizezi 
prima cursă sâmbăta viitoare. 

— Pot? 

— Da. Sâmbăta e o zi minunată pentru cursele de cai. Şi apoi 
India e mai aproape decât Australia. Te trimit într-acolo cu 
prima navă disponibilă. 

— O s-o faceţi? 

Struan zâmbi. 

— Da! şi îi întinse chitanţa înapoi. Cinci sute de guinee sunt 
un avans la primul dumitale salariu anual, domnule Blore. 
Restul sunt bani pentru pariurile primelor patru sau cinci 
competiţii. Aş zice să fie câte opt întreceri, cinci cai la fiecare 
întrecere, din două în două sâmbete. 

— Dumnezeu să vă binecuvânteze, domnule Struan. 

Struan rămase singur. Aprinse un chibrit şi urmări cum arde 
scrisoarea. Mărunţi hârtia făcută scrum şi apoi cobori sub 
punte. May-may se afla încă în pat, dar era proaspăt 
pieptănată, arăta minunat. 

— Heya, Tai-Pan, îl întâmpină ea, îl sărută în fugă, apoi 
continuă să-şi facă vânt cu evantaiul. Sunt minunat de 


încântată că te-ai întors. Vreau să-mi cumperi şi mie o bucată 
de teren fiindcă vreau să mă apuc de afaceri. 

— Ce fel de afaceri? o întrebă el, uşor iritat de primirea cam 
indiferentă, dar bucuros că acceptase plecarea şi întoarcerea 
lui fără să pună o întrebare, fără mofturi. 

— O să vezi tu, nu conteşte. Dar vreau şi eu nişte taeli ca să 
pot începe. Eu plătesc zece la sută dobândă, ceea ce-i prima- 
ntâi. O sută de taeli. Vei fi doar comanditar. 

El întinse mâna şi i-o puse pe sân. 

— Dacă tot vorbim de comandă... ştii...! 

Ea îi dădu mâna deoparte. : 

— Întâi afacerile şi după aia comanda. Îmi cumperi teren, îmi 
împrumuţi taeli? 

— Întâi comanda şi după aia afacerile! 

— Aiii iaaa, pe dogoarea asta? râse ea. Prea bine. E minunat 
de rău să te pun la efort pe dogoarea asta... cămaşa deja s-a 
lipit de tine. Haide atunci, nu conteşte. 

Se îndreptă ascultătoare spre dormitorul ei, dar el o prinse 
de mijloc. 

— Te necăjeam doar. Cum te mai simţi? Pruncul ţi-a mai dat 
de furcă? 

— Bun înţeles că nu. Sunt o mamă foarte grijulie, şi nu 
mănânc decât mâncăruri speciale pentru ca să iasă un fiu 
minunat. Şi să aibă numai gânduri războinice, să ajungă 
curajos ca un Iai-Pan. 

— Şi cam de câţi taeli ai tu nevoie? 

— De o sută. Am spus deja. Ce, nu mai auzi? Tai-Pan, eşti 
minunat de ciudat pe ziua de azi. Da. Bun înţeles. Foarte 
ciudat. Doar nu eşti bolnav cumva, nu? Ai primit veşti proaste? 
Sau eşti obosit? 

— Obosit. O sută de taeli, sigur. Care-i afacerea? 

Ea bătu din palme încântată şi se aşeză, din nou la masă. 

— Ah, ai să vezi. De când ai plecat eu m-am gândit mult. Eu 
ce fac pentru tine? Fac dragoste cu tine şi te îndrept pe calea 
cea bună, amândouă minunat de importante, bun înţeles, dar 
nu e destul. Aşa că acum am să fac şi eu taeli pentru tine, şi 
pentru zilele când am să ajung eu bătrână! Râse din nou şi el se 
bucură auzind-o. Dar numai de la barbari. Am să fac avere, ah, 
să vezi tu ce deşteptăcitoare sunt. 

— Nu există cuvântul ăsta. 


— Ştii tu bine ce vreau să spun! Îl prinse în braţe. Acum vrei 
să facem dragoste? 

— Într-un ceas începe licitaţia terenurilor. 

— Adevărat. Atunci cel mai bine schimbi hainele şi porneşti 
iute acolo. Un teren mic pe Drumul Reginei. Dar să ştii că nu 
plătesc decât zece taeli chirie pe an. Ei, mi-ai adus cadou? 

— Cum? 

— Păi e un obicei minunat, începu ea cu o lucire inocentă în 
privire. Când un bărbat îşi părăseşte femeia, să-i aducă un 
cadou. Jad. Lucruri din astea. 

— N-am niciun jad. Dar data viitoare am să fiu mai atent cu 
tine. 

Ea ridică din umeri. 

— Bun obicei. Sărmana ta mamă bătrână a sărăcit. Mâncăm 
mai târziu, heya? 

— Da. 

Struan se duse în cabina lui de pe puntea de deasupra. Lim 
Din se înclină dinainte-i. 

— Baie tare rece, tot, stapin. Vrei? 

— Da. 

Struan îşi scoase de pe el hainele jilave, se întinse în baie şi- 
şi lăsă mintea să cântărească implicaţiile informaţiilor primite 
de la Sir Charles, simțind că-l sufocă furia împotriva lui 
Cunnington. Se şterse, îşi puse veşminte curate şi, în câteva 
clipe, cămaşa pe el era la fel de udă ca mai înainte. Mai bine să 
stau şi să mă gândesc temeinic ce-i de făcut. Să-l lăsăm pe 
Culum să se ocupe de licitaţia terenurilor. Pariez pe viaţa mea 
că Tess i-a spus lui taică-său despre planurile lui de a cumpăra 
colina. S-ar putea ca acum Culum să fie momit să liciteze mai 
mult decât face. Flăcăul s-a descurcat bine până aici. Trebuie 
să am încredere în el şi acum. Aşa că îi trimise vorbă lui Culum 
să se ocupe el de licitaţie în numele Nobilei Case şi-i mai 
transmise să cumpere un teren mic, dar bun, pe Drumul 
Reginei. Îi trimise vorbă lui Horatio că Mary nu se simţea prea 
bine şi aranjă ca o lorce să-l ducă de îndată la Macao. Apoi se 
trânti în fotoliul adânc de piele şi se uită fără să vadă, prin 
hublou spre insulă, lăsându-şi mintea să caute răspuns. 


Culum cumpără terenurile de litoral şi cele periferice, 
mândru că licita pentru Nobila Casă şi dobândea mai mult 


obraz dinaintea tuturor. Fusese întrebat de mulţi unde era Tai- 
Panul, unde fusese până atunci, dar răspunsese scurt că habar 
nu avea şi continuă să sugereze că între ei dăinuia aceeaşi 
ostilitate pe care el de fapt nu o mai simţea. 

Cumpără şi colina, şi terenurile care constituiau garanţia 
colinei, şi simţi un fel de uşurare că firma Brock nu licitase 
împotriva lui, dovedind astfel că Tess era o fiinţă de încredere. 
Dar chiar şi aşa, se hotări să fie mult mai prudent în viitor, şi să 
nu o mai pună altă dată într-o astfel de situaţie. Era primejdios 
să fii prea sincer asupra unor subiecte, îi trecu lui prin minte, 
primejdios şi pentru ea şi pentru el. De exemplu, faptul că 
numai gândul la ea, cea mai mică atingere a fiinţei ei îl 
înnebuneau aproape de dorinţă. Ca şi faptul că nu putea 
discuta cu ea chestiunile astea, nici cu taică-său, ci numai cu 
Gorth, care-l înţelegea: „Da, Culum, flăcăule. Io te pricep bine 
de tot. Trebe să fie mare chin, mare de tot. Abia eşti în stare să 
vezi pe unde mergi. Mda... şi-i tare greu să nu-ţi pierzi busola. 
Da' nu-ţi face griji, flăcăule. Noi suntem pretenari şi io te- 
nţeleg. Ş-ar trebui să nu avem nimic de ascuns unul de altul noi 
doi. Şi-i tare cu primejdie să stai aşa ca un călugăr. Mda. Ba 
mai rău, fincă din asta ţi se poate trage mari primejdii mai 
încolo, ba chiar şi mai rău, am auzit io că din asta ajungi să ai şi 
odrasle şubrede, nevolnice. Şi tulbureala din mădularul tău e 
un semn al Domnului. Da, bun înţeles, tulbureala asta îl poate 
bolnăvi pe om pen’ toată viaţa lui, şi ăsta-i adevărul curat şi- 
adevărat, aşa să-mi ajute Dumnezeu! Da' nu-ţi mai fă tu griji... 
ştiu io un loc în Macao. Nu-ţi mai fă griji, bătrâne.” 

Şi cu toate că lui Culum nu-i venea să creadă toate 
superstiţiile înşirate de Gorth, suferinţele pe care le îndura el zi 
şi noapte îi şubreziseră puterea de a rezista tentaţiei. Voia să 
simtă o uşurare. Dar chiar şi aşa, se jură el, dacă Brock e de 
acord să ne căsătorim luna viitoare, atunci nu mă duc la curve! 
Nu mă duc! 


La apusul soarelui Culum şi Struan se duseră la bordul navei 
White Witch. Brock îi aştepta pe dunetă, cu Gorth alături de el. 
Seara era răcoroasă şi plăcută. 

— M-am hotărât asupra căsătoriei voastre, Culum, îi 
întâmpină Brock. Luna viitoare pare nepotrivit. Mai degrabă 
anul viitor, ar fi mai bine. Dar peste trei luni Tess împlineşte 


şaptesprezece ani, şi în ziua aia, pe zece ale lunii, vă puteţi 
căsători. 

— Mulţumesc, domnule Brock, îi spuse Culum. Vă 
mulţumesc. 

Brock îi zâmbi lui Struan: 

— Dirk, îţi convine aşa? 

— Tyler, tu ai hotărât, nu eu. Dar cred că între trei luni sau 
două sau una nu e prea mare diferenţă de-acum. Eu totuşi zic 
luna viitoare; e mai bine. 

— Culum, luna septembrie îţi convine ţie? Aşa cum am zis 
io? Hai, fii sincer, flăcăule. 

— Da, desigur. Sper... dar, ştiţi... da, domnule Brock. Culum 
se jură să aibă răbdare să mai îndure şi astea trei luni. Dar în 
adâncul lui simţea ceva care-i spunea că nu se va putea. 

— Atunci o să punem totul la cale cum se cuvine. 

— Mda, făcu Struan ca un ecou. Atunci fie trei luni. 

Mda, îşi spuse el, trei luni fie atunci. Tyler ai semnat o 
condamnare la moarte. Poate chiar două. 

— Dirk, şi poate că-mi dai şi mie timp până mâine? Atunci 
vorbim de zestre şi de celelalte. 

— La amiază? 

— Înî! La 'miază. Ş-acu e bine să ne ducem şi la doamne sub 
punte. Dirk, rămâi şi tu la cină? 

— Mulţumesc, dar mai am nişte lucruri de împlinit acum. 

— Cum ar fi de-un par examplu cursele de cai, ei? Trebuia să 
ţi-o spun. Deşteaptă idee să-l aduci pe Blore ăla taman din 
Anglia. I-un flăcău isteţ brici. Ultima cursă la fiecare întrecere e 
pariul Brock. Vârâm noi bani de premiu. 

— Mda, am auzit. Se cuvine să avem cel mai bun hipodrom 
din Asia. 

Blore anunţase vestea curselor la licitaţia terenurilor. 
Longstaff fusese de acord să fie primul preşedinte al Jockey 
Clubului. Cotizaţia anuală pentru membri se fixase la zece 
guinee, şi toţi europenii aflaţi în insulă se înscriseseră imediat. 
Blore fu asaltat de voluntari pentru a călări bidiviii pe care 
generalul acceptase să-i pună la dispoziţie. 

— Dirk, tu ştii să călăreşti? 

— Da, dar la curse n-am participat niciodată. 

— Şi io aşijderea. Da’ poat’ c-ar trebui să ne încercăm şi noi 
puterile, ei? Culum, tu ştii să călăreşti? 


— Sigur, da, dar nu sunt prea expert. Gorth îl plesni pe 
spate. 

— La Macao putem face rost de bidivii, Culum şi ne putem 
încerca oleacă. Poa’ că pornim oleacă pe urmele lu alde tac-tu 
şi taica, ce zici? 

Culum zâmbi stânjenit. 

— Gorth, am putea şi asta, îi răspunse Struan. Ei, şi acum 
noapte bună. Tyler, ne vedem mâine la prânz. 

— Mda, Dirk, bună noapte. 

Struan plecă. 

În timpul cinei Culum încercă să mai îndulcească conflictul 
ce dăinuia între Gorth şi Brock. I se părea ciudat că el ţinea la 
amândoi, vedea limpede prin amândoi, înţelegea prea bine de 
ce Gorth voia să fie tai-pan, şi de ce Brock nu dorea să-i 
încredinţeze controlul asupra firmei, cel puţin deocamdată. Şi i 
se părea ciudat şi faptul că el se simţea mai iscusit decât Gorth. 
Dar în privinţa asta nu era nimic ciudat, se gândi el. Gorth nu 
se trezise deodată singur preţ de şapte zile cu toate 
răspunderile pe cap. În ziua în care am să mă căsătoresc cu 
Tess, am să arunc cele douăzeci de guinee ale lui Brock. De- 
acum nu mai e bine să le păstrez. Indiferent ce-o să se 
întâmple, să începem totul curat de la început. Numai trei luni! 
O Doamne, îţi mulţumesc. 

După cină, Culum şi Tess se urcară pe punte numai ei doi. 
Stăteau sub cerul înstelat şi nici nu îndrăzneau să mai respire, 
ţinându-se de mâini şi suferind. Culum abia îi atinse buzele 
într-o primă încercare de a o săruta, iar Tess îşi aminti sărutul 
brutal al lui Nagrek, fierbinţeala pe care o lăsase urma mâinilor 
lui şi apoi durerea ce i-o pricinuise el, nu chiar durere, ci un fel 
de chinuitoare plăcere ale cărei amintiri o făceau să simtă din 
nou fierbinţeli. Era bucuroasă că în curând îşi va stinge acest 
foc ce-o consuma pe dinăuntru. Numai trei luni şi apoi limanul 
liniştii. 

Se întoarseră apoi în cabina cu izuri grele şi, după plecarea 
lui Culum, se întinse şi rămase aşa multă vreme. Dorinţa o 
chinuia şi începu să plângă. Pentru că ştia că Nagrek se 
atinsese de ea într-un fel în care numai Culum va avea dreptul 
s-o facă, şi hotărând că această taină trebuia ferită chiar şi de 
el pentru vecie. Dar cum? Ah, dragostea mea, dragostea mea! 


— Tată, io îţi spun c-a fost o greşală, turuia Gorth, cu voce 
scăzută în cabina cea mare. O groaznic de mare greşală. 

Brock izbi cana mare metalică şi berea se prelinse pe masă 
şi pe jos. _ 

— Gorth, asta am hotărât io, şi cu asta basta! Is căsătoriţi 
cum începe septembrie. 

— Şi ai greşt şi cân’ n-ai licitat împotriva lor pen’ colină. 
Diavolul ăla ne-a mai furat cu-n pas, Cristoase Dumnezeule. 

— Gorth, de ce nu-ți pui şi tu mintea la treabă? şuieră Brock. 
De făceam una ca asta, tânăru' ştia precis că Tess prostuţa îmi 
spune ce şi cum de fiecare dată. Colina n-are niciun chichirez. 
Poa' cândva o să ne spună ceva ce-o să-l dea pe Dirk gata, şi 
uite asta vreau io să aflu. 

Lui Brock îi era silă de sine că se apucase să tragă cu 
urechea la vorbele lui Tess şi pentru că se folosea de ea, fără ca 
ea să bănuiască, pentru a-l spiona pe Culum, şi asta doar ca o 
armă împotriva lui Dirk Struan. Dar acum îl ura pe Gorth mai 
mult ca niciodată şi avea încredere în el şi mai puţin ca înainte, 
fiindcă ştia că Gorth are dreptate. Dar mai mult decât orice, 
Brock dorea s-o ştie pe Tess fericită, şi dorinţa asta îl făcea să 
devină periculos. Acum rodul coapselor blestematului de 
Struan se va uni cu adorata lui Tess. 

— Jur dinaintea lui Dumnezeu să-l ucid pe Culum dacă o face 
să sufere doar cât un fir de păr! spuse el cu o intonaţie 
cumplită. 

— Atunci, pen' numele lu' Dumnezeu, de ce-i îngădui lu' 
Culum să se însoare cu ea atât de repede? Acu bineînţeles că o 
s-o facă să sufere şi o să se folosească de ea în contra noastră. 

— Da’ ia zi-mi tu mie de ce ţi-ai schimbat tu părerea? izbucni 
Brock. Fincă erai de partea asta cu... chiar mare entuziasm. 

— Şi acu îs. Da' nu în trei luni. Cristoase! Cu asta o să se 
ducă toate de râpă. 

— De ce? 

— Bine-nţeles c-o să se ducă toate de râpă, repetă el. Cân’ io 
sprijineam ideea, Robb mai era încă-n viaţă, da? Tai-Panul urma 
să plece în vară pen’ totdeauna şi să-i treacă lui Robb sarcină 
de Tai-Pan... şi apoi în un an lu’ Culum. Ăsta-i adevăru' 
adevărat. Şi se mărita cu Culum peste-un an şi totu' era 
perfect. Da’ acu’ Tai-Panul nu se mai dă dus. Şi acu’ că tu ai 
fost de acord să se căsătorească în trei luni, Tai-Panul o ia şi pe 


Tess cu el de la tine şi o să-l stârnească pe Culum contra 
noastră şi de-acu' io cred că nici n-o să mai plece de-aici 
vreodată. Şi în niciun caz atâta vreme cât tu eşti Tai-Pan al 
firmei Brock şi Fiii! 

— Nu importă ce i-o fi spus lu’ Culum, el tot n-o să plece din 
Asia. Sau ce i-o fi spus lu’ Robb. Doa’ io îl ştiu pe Dirk! 

— Şi io te ştiu pe tine! 

— Cân’ o să plece el... sau o fi mort, atunci plec şi io. 

— Atunci mai bine mort cât mai iute! 

— Mai bine ţi-ai stăpâni nerăbdarea. 

— Tată, am să am răbdare. 

li stătea pe limbă să-i spună lui taică-său ce răzbunare 
pusese el la cale împotriva lui Struan la Macao - prin mijlocirea 
lui Culum. Dar nu suflă o vorbă. Lui taică-său îi păsa mai mult 
de fericirea lui Tess decât de ambiția de a ajunge Tai-Pan al 
Nobilei Case. Tatăl său mai avea acea îndârjită neîndurare ce-l 
stăpânea pe Struan în aşa măsură încât îi îngăduia să fie Tai- 
Pan! 

— Tată, adu-ţi aminte cum te-a păcălit atunci cu tezaurul, 
apoi cu casa, ba şi cu nunta asta şi cu balul. Tess e punctul tău 
slab, explodă el. Şi el ştie asta, şi prin ea te-a transformat într-o 
geamandură de epavă şi acum te duci cu capu-nainte spre 
nenorocire. 

— Ba deloc. Ba deloc! Ştiu io ce fac, spuse Brock străduindu- 
se să nu ridice glasul, dar cu venele de la tâmple umflate ca 
nodurile pisicii cu nouă cozi. Şi ascultă la mine ce-ţi spun io 
acum: Să nu cumva să te dai la el de unul singur. O să-ţi taie 
coaiele şi o să ţi le vâre pe gât. Io îl ştiu bine pe diavolul ăla! 

— Tată, ştiu că-l ştii bine! Gorth acum putea să-l vadă bine 
pe taică-său cât de mult îmbătrânise şi pentru prima oară 
înţelese că îl putea zdrobi într-o confruntare faţă-n faţă. Aşa că 
nu-mi mai sta în cale, şi lasă-l pe ăl de-i bărbat să facă ce 
trebuie să facă, Cristoase Dumnezeule! 

Brock ţâşni în picioare şi scaunul se răsturnă zdrobindu-se 
de pământ. Gorth era şi el în picioare, aşteptându-se să-l vadă 
pe taică-său ducând mâna la cuţit, ştiind bine că de-acum 
încolo îşi putea îngădui să aştepte, fiindcă aflase cu cine avea 
de-a face. Brock înţelese limpede că era ultima lui şansă de a-l 
domina pe Gorth. Dacă nu scotea cuțitul era pierdut. Dacă-l 
scotea, trebuia să-l ucidă pe Gorth. Şi ştia că o poate face... dar 


numai prin viclenie, nu numai prin forţă de-acum încolo. Gorth 
ţi-e fiu, fiul cel mare. Nu ţi-e duşman, îşi spuse el. 

— Nu se cuvine ca tu... ca tu şi io... să ajungem aici! Nici ca 
cum, Dumnezeule! Şi pen’ ultima dată îţi spun, dacă te înfrunţi 
cu el, ai să ajungi dinaintea celui A toate-făcător! 

Gorth simţi fiorii victoriei. 

— Numai de-avem parte de un joss bun o să ieşim din 
mizeria asta, şi cu o lovitură de picior aruncă scaunul la o 
parte. Acu mă duc la țărm. 

Brock rămase singur. Bău cana de bere până la fund, apoi 
goli alta şi alta. Liza deschise uşa, dar el nu o băgă de seamă, 
şi-l lăsă în tovărăşia băuturii, se băgă în pat şi se rugă pentru 
fericirea acelei căsătorii. Şi pentru bărbatul ei. 

Gorth se duse la țărm. În stabilimentul doamnei 
Fortheringill. 

— Domnule Brock, nu mai vreau să am de-a face cu 
dumneata, îi spuse ea. Pe ultima fată ai schilodit-o rău de tot. 

— Ce-i la dumneata o maimuţă din asta, vrăjitoare bătrână 
ce eşti? Uite! şi Gorth trânti pe masă douăzeci de guinee de 
aur. Ia-i ca să-ţi ţii gura. 

Îi puse la dispoziţie o tânără din neamul Hakka, şi o pivniţă 
departe, undeva în spatele casei. Gorth o chinui pe fată rău de 
tot, o biciui cu brutalitate, şi o lăsă în agonie. A doua zi porni 
spre Macao cu White Witch, la vreo patruzeci de mile sud-vest. 
La bord se afla întreaga familie Brock în afară de însuşi Brock. 
Pe dunetă se afla şi Culum, ţinându-se de mână cu Tess. 


Capitolul treizeci şi doi 

Cinci zile mai târziu, prima cursă de cai. Şi în acest timp se 
puse şi fundaţia noului oraş. Urmând exemplul Nobilei Case, 
negustorii înhămară din greu toată mâna de lucru şi priceperea 
celor din Tai Ping Shan la săpatul fundațiilor şi construcţii. 
Neguţătorii revărsară asupra pământului toţi banii vistieriei pe 
care li-i dăduse  Longstaff. Cărămidarii din Macao şi 
producătorii de cherestea din Kwantung, toţi cei implicaţi în 
construcţiile de case, factorii, pontoane porniră să muncească 
zi şi noapte pentru a face faţă zelului nebun al negustorilor ce 
voiau să ridice alt oraş în locul celui părăsit. Salariile crescură. 
Culii începură să se găsească din ce în ce mai greu - numai 
Nobila Casă folosea trei mii de cărămidari, constructori şi 
meseriaşi de toate felurile -, chiar dacă o dată cu fiecare maree 
favorabilă soseau alţi şi alţi lucrători. Dar şi aceştia îşi găseau 
repede munci bine plătite. Tai Ping Shan se întinse şi mai mult. 
Tot ţărmul în jurul Promontoriului Glessing pulsa de viaţă. 

Ziua curselor de cai cădea în cea de-a paisprezecea zi de 
când Struan şi May-may părăsiseră locuinţa lor din Happy 
Valley pentru a se muta pe Resting Cloud. 

— Fetiţo, nu arăţi prea bine, îi spuse Struan. Azi mai bine 
stai şi tu în pat. 

— Aşa cred că am să şi fac, îi răspunse ea. 

Se zvârcolise toată noaptea şi începuseră s-o doară capul, 
gâtul şi spatele. 

— Dar nu-i nimic, nu conteşte. Tu arăţi groaznic de bine. 

— Mulţumesc. 

Struan era îmbrăcat în hainele noi, comandate pentru 
întrecere. Veston verde închis, din cea mai bună lână, special 
pentru călărie, pantaloni bufanţi de doc alb, strânşi în cizme 
scurte, jiletcă galben pal din caşmir, cravată verde. May-may se 
săltă să-şi mai potolească durerea din umeri şi Ah Sam aşeză 
perna mai confortabil. 

— E doar un diavol din ăsta de vară, am trimis după doctor. 
Acum te duci pe țărm? 

— Da. Întrecerea începe peste o oră. Fetiţo, cred că mai bine 
îl aduc pe doctorul nostru. Elo să... 

— Eu trimit după doctor. Un doctor chinez. Şi cu asta basta. 
Şi nu uita, douăzeci de taeli pe calul cu numărul patru în cea 
de-a patra cursă. Astrologul zice că acela câştigă absolut. 


— N-am să uit, o bătu el uşor pe obraz. Acum odihneşte-te. 

— Când am să câştig am să mă simt groaznic de bine, heya? 
Acum du-te. 

O aşeză mai bine între perne, se îngriji să i se aducă ceai 
proaspăt şi un vas de lut cu apă fierbinte pentru spinarea ei. 
Apoi se duse la țărm. 

Hipodromul fusese amenajat la vest de Promontoriul 
Glessing, ce era acum plin de lume. O parte din țărm unde era 
şi stâlpul ce indica locul de pornire şi sosire, fusese închis de 
cordoane, creându-se spaţiu pentru europeni, ca să nu fie 
înghesuiți de mulţimea de chinezi curioşi ce mişunau 
pretutindeni. Ici şi colo fuseseră ridicate chiar şi corturi. 
Fuseseră ridicate şi un padoc, şi ghişeuri pentru pariuri. Pista 
ovală de alergări fusese marcată cu steaguri ridicate de catarge 
de bambus. 

Se pariase din greu şi Henry Hardy Hibbs avea cel mai gros 
registru de pariuri. 

— Oameni buni, încercaţi-vă norocul, striga el cu vocea lui 
sonoră, lovind cu pumnul în tabla pe care trăsese cu cretă cota 
pariurilor. Maiorul Trent, pe armăsarul cel negru, Satan, e 
favoritul primei curse. Sume rotunde! Trei la unu împotriva 
favoritului! 

— Să putrezeşti în iad, Hibbs, îi aruncă Glessing acru, 
asudând din greu sub soarele dogoritor. Trei la unu împotriva 
favoritului şi tot tu ai să câştigi. Pariază şase la unu şi eu aleg 
iapa cea şargă. O guinee! 

Hibbs aruncă o ochire spre tablă, şi şopti răguşit: 

— Numai pen’ 'mneata, dom’ le căpitan, cinci la unu. O 
guinee zici. Pe Mary Jane. 

Glessing se întoarse. Era furios că nu era în Macao şi că 
scrisoarea promisă de Culum nu ajunsese la el. Dumnezeule din 
ceruri, se gândi el scos din minţi de îngrijorare, ar fi trebuit ca 
până acum să-mi fi spus şi el ceva. De ce naiba întârzie atât de 
mult? Ce naiba face nenorocitul ăla de Horatio? Iar o chinuie? 

Se îndreptă gânditor spre padoc şi-i văzu pe Struan şi 
Sergheiev mergând împreună, vru să pornească spre ei, dar îl 
zări pe Longstaff apropiindu-se şi nu se mai opri. 

— Înălţimea voastră, dumneavoastră pe care aţi pariat? 
întrebă Longstaff încântat. 

— Juganul, îi răspunse Sergheiev, sprijinindu-se în baston. 


Emoţia generală şi mirosul iute de cai îl înviorară, îl făcură 
să nu mai simtă chiar aşa de puternic durerile ce nu-l mai 
lăsau. Ar fi vrut să încalece şi el, dar îşi binecuvântă norocul de 
a fi supravieţuit rănii. Şi-l binecuvântă pe Struan. Ştia că fără 
intervenţia lui Struan ar fi fost mort. 

— Ei, înălţimea voastră, exclamă Shevaun, apropiindu-se la 
braţul lui Jeff Cooper, îmbrăcată în verde strălucitor, şi 
apărându-se de soare sub o umbreluţă oranj. Imi spuneţi şi mie 
un pont? Le făcu onoarea unui zâmbet tuturor, mai ales lui 
Struan. 

— Juganul e cel mai bun cal, dar nu ştiu cine-i cel mai bun 
călăreț, Shevaun, îi răspunse Sergheiev. 

Shevaun cântări din ochi şi ea murgul cel mare, cu pielea 
lucioasă şi ochi mari. 

— Bietul animal! Dacă aş fi eu cal şi mi-ar fi făcut cineva ce i- 
au făcut lui, jur că n-aş mai mişca nici măcar un picior. Pentru 
nimeni. E o barbarie. 

Râseră cu toţii şi Shevaun împreună cu ei. 

— Tai-Pan, pariezi pe calul acela jugănit? 

— Nu ştiu, răspunse el preocupat de starea lui May-may. Aş 
merge, nu ştiu de ce, pe iapa cea tânără. Dar am să-mi aleg 
calul când o să fie toţi la poarta de pornire. 

Ea îl cercetă o clipă, întrebându-se dacă vorbea în parabole. 

— Hai să ne uităm mai de aproape la iapă, îi spuse Jeff, 
silindu-se să râdă. 

— De ce nu te duci, Jeff, dragule? Eu stau aici şi te aştept. 

— Vin şi eu, spuse Longstaff, fără să bage de seamă 
enervarea bruscă a lui Cooper. 

Cooper şovăi, apoi se îndepărtară amândoi. Când trecu pe 
lângă grupul format din Shevaun, Struan şi Sergheiev, Brock îşi 
ridică pălăria, dar nu se opri. Era încântat că Struan se 
hotărâse să nu participe ca jockeu la cursă, fiindcă lui nu-i prea 
plăcea să călărească, iar când îl provocase pe Struan o făcuse 
fără tragere de inimă. Dumnezeu să-l bată, îi trecu lui prin 
minte. 

— Înălţimea voastră, cum mai merge cu rana? se interesă 
Shevaun. 

— Bine. Sunt aproape din nou om întreg. Mulțumită Tai- 
Panului. 

— N-am niciun merit, îi răspunse Struan, stânjenit de laudele 


lui Sergheiev. 

Îl văzu pe Blore umblând prin padoc, antrenat într-o discuţie 
particulară cu Skinner. Mă întreb dacă am făcut bine pariind pe 
flăcăul ăsta, se întrebă el. 

— Sir, modestia vă vine bine, îi spuse Shevaun, şi-i făcu scurt 
o reverență plină de graţie. Nu se spune oare noblesse oblige? 

Struan băgă de seamă admiraţia nedisimulată a lui 
Sergheiev faţă de fată. 

— Înălţimea voastră, aveţi o navă frumoasă, spuse Struan. 

Nava rusească avea patru catarge, cinci sute de tone 
deplasament, numeroase tunuri. 

— Voi fi onorat să acceptaţi invitaţia de a o vizita să v-o 
prezinte căpitanul meu, îi spuse Sergheiev. Atunci poate vom 
putea discuta şi alte amănunte. Când sunteţi dispus! 

— Mulţumesc, mi-ar face plăcere. 

Struan ar mai fi continuat discuţia, dar Blore se repezi spre 
ei plin de praf şi sfârşit de oboseală. 

— Tai-Pan, suntem aproape gata să începem... Domnişoară 
Tillman, arătaţi... trăsnet,... bună ziua, Înălţimea voastră, spuse 
el dintr-o suflare. Toată lumea a pariat pe numărul patru din a 
patra cursă, da, da, am hotărât să încalec chiar eu calul,... Tai- 
Pan, am încercat armăsarul aseară. A muşcat zăbala, aşa că-l 
putem folosi la următoarea întrecere... Înălţimea voastră, 
lăsaţi-mă pe mine să vă conduc la locul dumneavoastră, fiindcă 
daţi semnalul de plecare în prima cursă. 

— Chiar eu? 

— Excelenţa sa nu v-a spus nimic? Fir-ar... vreau să spun, 
vreţi să ne faceţi onoarea de a începe? Niciodată nu muncise 
Blore din greu ca acum şi niciodată nu fusese mai sleit de 
puteri. Vreţi să mă urmaţi, vă rog? Şi-l conduse pe Sergheiev 
prin mulţime. 

— Bun băiat Blore ăsta, spuse Shevaun, bucuroasă că 
rămâne singură cu Struan în cele din urmă. De unde l-ai găsit? 

— El m-a găsit pe mine, îi răspunse Struan. Şi mă bucur că a 
izbutit să mă găsească. 

Atenţia îi fu atrasă de o ceartă izbucnită lângă unul din 
corturi. Un grup de soldaţi din cordonul de pază tocmai îl 
împingeau, să-l dea afară, pe un chinez. Pălăria culiului căzu şi, 
o dată cu ea, şi coada aceea lungă de chinez. Individul nu era 
altul decât Aristotle Quance. 


— Iartă-mă o secundă, spuse Struan, şi se grăbi într-acolo, 
ieşi dinaintea mărunţelului, îl acoperi cu masivitatea staturii 
sale. Flăcăi, e în regulă, e un prieten de-al meu, le spuse el 
soldaţilor. 

Aceştia ridicară din umeri şi se îndepărtară. 

— Tai-Pan, mii de ghiulele şi fulgere, izbucni Quance 
recăpătându-şi glasul şi punându-şi veşmintele jegoase în 
ordine. M-ai salvat cât ai clipi de la ananghie. Fii binecuvântat! 

Struan tufli din nou pălăria aceea de culi pe căpăţâna lui 
Quance şi-l trase după el în spatele unei margini de cort. 

— Ce naiba ţi-ai găsit să faci aici? îi şopti el. 

— Dumnezeule Cristoase, trebuia să văd şi eu cursele, îi 
spuse Quance, aşezându-şi pălăria în aşa fel încât coada de păr 
să-i cadă pe spinare. Şi voiam să mai vorbesc cu tine. 

— Nu-i acum momentul. Maureen e în mulţimea asta pe 
undeva. 

Quance se albi la faţă: 

— Dumnezeu mă aibă în paza lui! 

— Mda, dar habar n-am de ce-ar face-o Dumnezeu şi pe asta. 
Şi acum şterge-o de aici cât mai eşti în siguranţă. Am auzit că 
şi-a cumpărat bilete pentru drumul de întoarcere în ţară 
săptămâna viitoare. Dacă ar bănui numai... ei bine, n-ai decât 
să răspunzi numai tu cu propriul tău cap! 

— Tai-Pan, numai prima cursă, ei? se milogi Quance de el. Te 
rog. Şi am să-ţi dau nişte veşti. 

— Care? 

Spre consternarea lui Struan, Quance îi spuse ce-i făcuse 
Gorth prostituatei. 

— Cumplit! Biata fată e acum pe moarte. Tai-Pan, Gorth e 
nebun. Nebun de legat. 

— Dacă fata moare, trimite-mi vorbă. După aia... după aia 
am să văd eu ce-mi rămâne de făcut. Aristotle, mulţumesc. Şi 
mai bine ai şterge-o acum cât mai poţi. 

— Doar prima cursă? Te rog, pentru numele lui Dumnezeu. 
Nici nu ştii ce înseamnă una ca asta pentru un biet bătrân ca 
mine. 

Struan se uită cu grijă în jur. Shevaun se prefăcea că nu-i 
bagă în seamă. Atunci îl observă pe Glessing care trecea prin 
apropiere. 

— Căpitane! 


Când îl recunoscu pe Quance ridică ochii spre cer. 

— Pe Zeus! Am crezut că erai de mult în mijlocul oceanului! 

— Fă-mi un serviciu, îi spuse Struan iute. Doamna Quance e 
mai încolo, dincolo de poarta de plecare. Vrei să ai grijă ca 
Aristotle să nu dea de necazuri şi nici peste ea? E mai bine să-l 
iei şi să vă duceţi colo! şi îi arătă locul unde mişunau chinezii. 
Lasă-l să urmărească prima cursă şi apoi ia-l şi du-l acasă. 

— Bineînţeles. Dumnezeule Cristoase, Aristotle, mă bucur că 
te văd, îi spuse Glessing, apoi se întoarse spre Struan. Culum ti- 
a spus ceva? Sunt foarte îngrijorat din pricina domnişoarei 
Sinclair. 

— Nu, dar i-am spus lui Culum să se ducă s-o vadă de îndată 
ce soseşte. S-ar putea să primim veşti în orice clipă. Sunt sigur 
că se simte bine acum. 

— Sper şi eu. Mda, şi acum spuneţi-mi unde să-l duc pe 
Aristotle după cursă? 

— Doamna Fortheringill. 

— Pe Zeus! Aristotle, şi cum e pe-acolo? îl întrebă Glessing, 
curiozitatea făcându-l să-şi calce pe inimă. 

— Groaznic, fiul meu, ceva de spaima morţii! Aristotle îl 
apucă de braţ şi, cu voce răguşită, îi spuse: Nu poţi să închizi 
ochii o clipă, iar mâncarea e groaznică. Dimineaţa, la prânz, 
după-amiaza, de cină şi în loc de ceai nu ţi se dă decât fiertură. 
Tai-Pan, poţi să-mi împrumuţi şi mie nişte guinee? 

Struan mârâi şi se îndepărtă. 

— Ce-i aia fiertură, Aristotle? 

— E... ăăă... un fel de supă de ovăz. 

Struan se apropie de Shevaun. 

— Tai-Pan, vreun prieten de-al tău? 

— Shevaun, nu e politic să-i bagi în seamă pe unii prieteni. 

Ea îl lovi uşor peste braţ cu evantaiul. 

— Nu-i nevoie să-mi aminteşti mie de politică, Dirk. Mi-a fost 
dor de tine, adăugă ea blând. 

— Mda, făcu el, înțelegând că ar fi fost şi uşor şi înţelept să 
se căsătorească cu Shevaun; dar imposibil, din pricina lui May- 
may. De ce vrei tu să fii pictată nud? o întrebă el brusc, şi din 
fulgerarea ce-i trecu prin priviri ştiu că bănuiala lui fusese 
întemeiată. 

— Aristotle ţi-a spus? Vocea ei era lipsită de expresie. 

— Dumnezeule mare, nu. N-ar face niciodată una ca asta. 


Dar acum vreo câteva luni tipul ne-a cam luat peste picior. Se 
lăuda că are o comandă importantă. Pentru un nud. De ce? 

Fata roşi, îşi făcu vânt cu evantaiul şi apoi râse. 

— Şi Goya a pictat-o pe ducesa de Alba. De două ori, cred eu. 
Şi o omagiază toată lumea. 

Struan se înveseli şi în colţul ochilor i se iviră mici creţuri. 

— Shevaun, eşti un diavol. Chiar l-ai lăsat să... vadă tot 
subiectul? 

— O, din punctul lui de vedere a fost un fel de... licenţă 
poetică. Am discutat doar ideea a două portrete. Nu agreezi 
ideea? 

— Aş zice că unchiul tău şi... tatăl tău, dacă ar auzi de o idee 
atât de năstruşnică, ar sări în sus până-n nori, sau dacă cumva 
portretele ar nimeri în mâinile cui nu trebuie. 

— Tai-Pan, le-ai cumpăra? 

— Ca să le ascund? 

— Ca să te bucuri de ele. 

— Shevaun, eşti o fată foarte ciudată. 

— Poate pentru că mi-e silă de ipocrizie, şi-l privi 
cercetătoare. Ca şi ţie. 

— Da, dar tu eşti o fată într-o lume stăpânită de bărbaţi, şi 
unele lucruri n-ar trebui să le faci. 

— Există o mulţime de „anumite lucruri” pe care aş vrea să 
le fac! Izbucniră urale şi începu parada cailor. Shevaun se 
hotări definitiv. Cred că am să părăsesc Asia. În două luni. 

— Sună ca o ameninţare. 

— Nu, Tai-Pan. M-am îndrăgostit, asta-i... dar mi-e dragă şi 
viaţa. Şi sunt de aceeaşi părere cu tine: momentul cel mai 
nimerit ca să-ţi alegi calul câştigător e atunci când sunt la 
poarta de pornire. Se jucă nervos cu evantaiul, rugându-se ca 
miza să justifice riscul. Tu pe care îl alegi? 

Struan nici nu se uită spre cai. 

— Mânza, Shevaun, spuse el calm. 

— Cum o cheamă? întrebă ea. 

— May-may, îi răspunse el, cu o lumină blândă în priviri. 

Evantaiul şovăi o clipă, apoi începu să se agite ca mai 
înainte. 

— Cursa nu-i niciodată pierdută decât atunci când 
câştigătorul e acceptat de juriu şi i se pune ghirlanda după gât. 

Fata zâmbi şi se îndepărtă cu capul sus, mai frumoasă ca 


oricând. Mânza pierdu cursa. Doar la un fir de păr. Dar o 
pierdu totuşi. 


— Aşa de repede te-ai întors, Tai-Pan? îl întâmpină May-may 
slăbită. 

— Da, cursa asta m-a cam obosit, şi eram îngrijorat din 
pricina ta. 

— Am câştigat? 

El clătină din cap. Ea oftă şi zâmbi. 

— Ei bine, nu conteşte. 

Albul ochilor ei era roşu, faţa cenușie. 

— A fost doctorul? o întrebă Struan. 

— Încă nu. 

May-may se făcu covrig pe-o parte, dar poziţia asta nu-i 
uşură prea mult durerile. Dădu perna la o parte, dar nici asta 
nu o ajută prea mult, aşa că o aşeză din nou la loc. 

— Sărmana ta bătrână mamă e... bătrână, asta-i, spuse ea cu 
un zâmbet disperat. 

— Ce te doare, unde? 

— Nicăieri anume, peste tot. Dar dacă trag un somn bun, mă 
vindec de toate, nu conteşte. 

li masă gâtul şi spatele şi îşi interzise să se gândească la 
ceea ce nu trebuia să se gândească. Porunci să i se aducă ceai 
proaspăt, mâncare uşoară şi încercă s-o convingă să mănânce 
cât de cât, dar nu avea nicio poftă. La apusul soarelui intră Ah 
Sam şi-i spuse iute ceva. 

— Doctorul vine. Şi Gordon Chen, îi spuse May-may lui 
Struan. 

— Bun! făcu Struan, se ridică şi se întinse. 

Ah Sam se duse până la o lădiţă cu bijuterii şi scoase la 
iveală o statuetă de fildeş ce reprezenta o femeie goală aşezată 
pe-o parte. Spre uimirea lui Struan, May-may arătă spre 
diverse părţi ale statuetei şi-i vorbi pe îndelete lui Ah Sam. 
Aceasta dădu din cap că a înţeles şi ieşi. Struan se luă după ea 
uimit. 

Doctorul era un bătrânel cu o coadă lungă şi bine unsă cu 
ulei, cu o robă neagră şi uzată, nişte ochi limpezi şi câteva fire 
de păr cărunte ce-i apăruseră dintr-un neg pe faţă, degete lungi 
şi subţiri, dosul mâinilor slabe pline de vine vineţii. 

— Tai-Pan, îmi pare atât de rău, începu Gordon şi se înclină 


dinaintea lui o dată cu doctorul. Dumnealui e Kee Fa Tan, cel 
mai bun doctor din Tai Ping Shan. Am venit cât de repede s-a 
putut. 

— Mulţumesc. Atunci s-o luăm pe aici... 

Struan se opri brusc. Ah Sam se dusese la doctor, se 
înclinase adânc dinaintea lui şi-i arătă statueta, indicând 
anumite părţi ale ei, aşa cum făcuse May-may. Şi acum 
răspundea iute la întrebările doctorului. 

— Ce naiba fac acum? 

— Pune diagnosticul, îi spuse Gordon Chen, ascultând atent 
ce vorbeau Ah Sam şi doctorul. 

— Pe statuetă? 

— Da. N-ar fi cuviincios să o consulte pe doamnă dacă nu e 
absolut necesar, Tai-Pan. Ah Sam îi arată unde au apărut 
durerile. Ta rog, ai răbdare, sunt sigur că nu e ceva grav. 

Doctorul rămase tăcut cu ochii la statuetă. In cele din urmă 
ridică privirile spre Gordon şi-i spuse încet ceva. 

— Spune că nu e uşor de pus diagnosticul în cazul ăsta. Cu 
îngăduinţa dumneavoastră, ar vrea s-o examineze pe doamna. 

Arzând de nerăbdare, Struan îi conduse în dormitor. May- 
may lăsase draperiile care înconjurau patul şi nu se mai vedea 
decât ca o umbră discretă în spatele lor. Doctorul se duse la 
patul lui May-may şi din nou rămase tăcut. După câteva minute 
vorbi încet. Ascultătoare, May-may scoase mâna stângă printre 
draperii. Doctorul îi luă mâna şi o cercetă foarte atent. Apoi 
puse degetele pe arteră să ia pulsul şi închise ochii. Incepu s-o 
lovească uşor pe mână cu degetele. Minutele treceau. Degetele 
loveau uşor mai departe, ca şi cum ar fi căutat ceva aproape 
imposibil de găsit. 

— Acum ce-i mai face? întrebă Struan nerăbdător. 

— Îi ascultă pulsul, sir, îi şopti Gordon. Trebuie să păstrăm 
foarte multă linişte. La fiecare încheietură a mâinii sunt nouă 
feluri de puls. Trei la suprafaţă, trei mai înăuntru şi trei adânc 
de tot. Acestea îi spun doctorului care-i cauza bolii. Tai-Pan, te 
rog fii liniştit. E tare greu să asculţi cu degetele. 

Degetele continuau să lovească uşor pielea. Altceva nu se 
mai auzea în întreaga cabină. Ah Sam şi Gordon urmăreau 
vrăjiţi. Struan se foia neliniştit, dar nu făcea niciun zgomot. 
Doctorul părea să fi căzut într-o transă mistică. Apoi deodată, 
de parcă ar fi dat de o pradă care se ascunsese până atunci, 


degetele încetară să mai lovească şi apăsară puternic. Preţ de 
un minut rămase încremenit ca o statuie. Apoi aşeză mâna lui 
May-may pe cuvertură şi luă încheietura dreptei şi repetă 
acelaşi ritual. lar după alte lungi minute, degetele îşi încetară 
bătăile deodată. Doctorul deschise ochii, oftă şi lăsă şi mâna 
asta pe cuvertură. Le făcu semn lui Gordon Chen şi lui Struan. 
Gordon închise uşa în urma lor. Apoi doctorul râse stăpânit şi 
începu să vorbească iute şi liniştit. Gordon Chen făcu ochii 
mari. 

— Ce-i? spuse Struan tăios. 

— Tai-Pan, n-am ştiut că mama are un prunc în ea. 

Gordon se întoarse din nou spre doctor, puse o întrebare, 
doctorul îi răspunse pe îndelete. Apoi se lăsă linişte. 

— Ei, ce naiba spune? 

Gordon îl privi şi încercă să pară liniştit, dar fără niciun 
succes. 

— Spune că mama e foarte bolnavă, Tai-Pan. O otravă a 
intrat în sângele ei prin mădularele de jos. Otrava asta s-a oprit 
la ficat, şi ficatul ei e acum... - căută cuvântul - dereglat. În 
curând o să apară şi febra, febră rea de tot. Tare rea. Apoi o să 
vină trei, patru zile liniştite şi iar febră. Şi iar. 

— Malarie? Frigurile din Happy Valley. 

Gordon se întoarse şi-l întrebă pe doctor. 

— Zice că da. 

— Toată lumea ştie că de vină-s miasmele nopţii, nu otrăvuri 
care să pătrundă prin piele, Cristoase! se repezi Struan la el. 
De săptămâni de zile e plecată de acolo! 

Gordon ridică din umeri. 

— Tai-Pan, nu-ţi spun decât ce spune el. Eu nu-s docto: Dar 
aş avea mare încredere în doctorul ăsta... cred că ar trebui să 
ai încredere în el. 

— Şi care-i leacul? 

Gordon îl întrebă pe doctor. 

— Tai-Pan, uite ce spune: Am tratat câţiva din cei care au 
suferit de frigurile din Happy Valley. Cei care şi-au revenit au 
fost toţi bărbaţi puternici, care au luat un anumit leac înainte 
de cea de-a treia criză de friguri. Dar pacienta, e femeie şi deşi 
are numai douăzeci şi unu de ani şi e puternică, cu un spirit 
aprins, toată vlaga ei se duce în pruncul care-i de şase luni în 
pântecele ei. Gordon se opri stânjenit. Se teme pentru viaţa 


doamnei şi a copilului. 

— Spune-i să aducă leacul şi s-o trateze acum. Nu după alte 
crize. 

— Sir, aici e necazul. Nu poate. Nu mai are niciun pic din 
leacul acela. 

— Cristoase, atunci spune-i să se ducă şi să facă rost. 

— Tai-Pan, nu se mai găseşte deloc în Hong Kong, e convins 
de asta. 

Struan se întunecă la faţă. 

— Trebuie să mai fie. Spune-i să facă rost... indiferent cât ar 
costa. 

— Tai-Pan, doar a... 

— Cristoase! Spune-i! 

Urmă din nou un schimb de replici. 

— Zice că în Hong Kong nu se mai găseşte deloc. Nu se 
găseşte nici în Macao şi nici la Canton. Leacul acesta e făcut 
din scoarţa unui copac ce se găseşte foarte rar şi creşte pe 
undeva în Mările Sudului, sau pe tărâmurile de dincolo de 
ocean. Puţinul leac pe care-l avea i-a rămas de la tatăl lui, care 
era tot doctor, şi care l-a dobândit şi el de la tatăl lui. Gordon 
adăugă disperat: E convins că nu se mai găseşte nicăieri. 

— Douăzeci de mii de taeli de argint dacă o vindecă. 

Gordon făcu ochii mari. Rămase o clipă pe gânduri şi apoi îi 
vorbi agitat doctorului. Amândoi făcură o plecăciune şi ieşiră în 
grabă. Struan îşi scoase batista. Îşi şterse sudoarea de pe faţă 
şi se întoarse în dormitor. 

— Heya, Tai-Pan, îi spuse May-may cu o voce şi mai pierită. 
Ei, care-i joss-ul meu de-acum? 

— S-au dus să aducă un leac anume care are să te vindece. 
Nu trebuie să-ţi mai faci niciun fel de griji. 

O aşeză cum se pricepu el mai bine între aşternuturi, cu 
mintea chinuită de îngrijorare. Apoi dădu o fugă până la nava 
amiral ca să-l întrebe pe principalul medic maritim despre 
scoarţa aceea de copac. 

— Dragul meu domn Struan, e vorba doar de un vechi leac 
băbesc. Există o poveste despre contesa Cinchon, soţia 
viceregelui spaniol din Peru, care ar fi adus în Europa o scoarță 
de copac din America de Sud, în secolul al şaptesprezecelea. 
Era cunoscută sub denumirea de scoarţa iezuiţilor, şi uneori de 
scoarță de cinchona. Se zicea că dacă era măcinată şi luată cu 


apă putea vindeca frigurile. S-a încercat în India şi n-a dat 
rezultate deloc. N-are nicio valoare. Afurisiţii de papistaşi ar fi 
în stare să zică orice, numai să mai dobândească nişte 
convertiți. 

— De unde naiba să fac eu rost de nişte scoarță din asta? 

— Dragul meu domn, chiar nu ştiu deloc. Din Peru bănuiesc. 
Dar de ce sunteţi atât de alarmat? Queen's Town a fost 
abandonat. Şi dacă nu respiri miasmele nopţii de acolo nu e 
niciun pericol. 

— Un prieten s-a îmbolnăvit de malarie. 

— Ah, atunci recomand o severă curăţire a intestinelor cu 
calomel. Cât mai repede posibil. Eu nu pot să promit nimic. Dar 
să-i luăm imediat sânge cu lipitori. 

Struan încercă apoi la principalul medic al armatei, şi apoi 
pe rând şi la rând ceilalţi doctori mai mici în grad atât din 
cadrul militarilor cât şi civili. Şi toţi i-au spus acelaşi lucru. 
Apoi Struan îşi aminti că Wilf Tillman mai era încă în viaţă. Se 
grăbi să ajungă la nava depozit a firmei Cooper şi Tillman. 

Şi în vreme ce Struan întreba din doctor în doctor, Gordon 
Chen se grăbi să ajungă la Tai Ping Shan, unde-i convocă pe cei 
zece conducători ai Triadei subalterni ai lui. Apoi aceştia se 
duseră la rândul lor la cartierele lor generale şi-i convocară pe 
cei zece conducători din subordinea lor. Şi vestea se răspândi 
cu o viteză de necrezut: vestea că trebuia să se găsească 
scoarţa unui anumit copac. Prin sampane, prin jonci, se lăţi 
vestea până în portul Wowloon şi curând se întinse prin cătune 
şi sate, prin orăşele şi mari aşezări. În susul coastei, în josul 
coastei, în interiorul continentului. Curând toţi chinezii din 
Hong Kong, ce aparţineau Triadei sau nu, ştiau că avea mare 
căutare o anumită coajă de copac rar. Nu ştiau cine are nevoie 
de ea, şi nici pentru ce, ci numai că se oferea o mare 
recompensă pentru asta. Şi vestea asta ajunse şi la agenţii ce 
erau împotriva Triadei, agenţi ai mandarinilor. Şi ei începură să 
caute scoarţa aceea, şi nu numai din dorinţa de a obţine 
răsplata: ştiau acum că o bucăţică din coaja aceea de copac îi 
putea da de gol pe conducătorii Triadei. 


— lartă-mă, Wilf, că am venit neinvitat. Am... Struan se opri, 
alarmat de înfăţişarea lui Tillman. 
Tillman era rezemat de o pernă pătată de sudoare, cu o faţă 


de mort, aducând la culoare cu o cârpă veche şi nespălată, cu 
albul ochilor de un galben murdar. 

— Intră, îngăimă el cu o voce abia auzită. 

Şi Struan băgă de seamă că Tillman, care avusese nişte dinţi 
sănătoşi, puternici şi albi, era acum ştirb de tot. 

— Ce-ai păţit, de ce ţi-au căzut dinţii? 

— Calomelul. Pe unii îi dărâmă în chipul ăsta... 

Vocea-i fonfăită abia se înţelegea. În ochi îi apăru o lucire 
ciudată. 

— Te aşteptam. Răspunsul meu e nu! 

— Cum? 

— Nu. Pur şi simplu nu! Glasul îi răsună mai puternic. Eu 
sunt tutorele ei şi n-o să se mărite niciodată cu tine. 

— N-am venit să-ţi cer mâna fetei. Am venit doar să văd cum 
te mai simţi şi cum ai suportat malaria. 

— Nu te cred! şi Tillman ridică glasul cuprins de isterie. 
Speri tu că am să mor, dar degeaba! 

— E ridicol! De ce să-ţi doresc moartea? 

Sleit de puteri, Tillman izbuti să ridice clopoţelul ce zăcea pe 
aşternut şi sună din el. Uşa se deschise şi intră un negru uriaş, 
sclavul personal al lui Tillman, în picioarele goale. 

— Jebidiah, roagă-l pe conaşul Cooper şi pe domnişoara să 
vină imediat aici. 

Jebidiah dădu din cap şi ieşi. 

— Wilf, tot te mai ocupi cu negoţul de oameni? 

— Jebidiah e mulţumit aşa cum e, blestemat să fii tu! Tu ai 
căile tale, noi ale noastre, bătu-te-ar Dumnezeu de porc! 

— Pe tine să te bată şi apucăturile voastre, negustor afurisit 
de oameni ce eşti! 

În amintirea lui Struan apăru deodată cea de-a doua navă pe 
care fusese îmbarcat, şi chiar şi acum din când în când, mai 
avea coşmaruri şi visa că e tot la bordul ei. Cu banii câştigaţi 
din indemnizaţiile primite după Trafalgar, reuşise să se 
răscumpere din armată, şi se angajase ca băiat de cabină pe o 
navă comercială engleză care făcea Atlanticul. Abia când 
ajunseseră departe în larg descoperise el că era vorba de o 
navă care se ocupa cu traficul ilicit de sclavi, şi se îndrepta 
spre Dakar pentru a lua sclavi, urmând apoi a naviga prin 
Atlanticul de Sud, latitudinea cailor până la Savannah purtând 
în cală bărbaţi, femei şi copii claie peste grămadă ca nişte 


viermi. Strigătele şi gemetele muribunzilor îi împuiau urechile, 
duhoarea de acolo îl înăbuşea, şi asta săptămâni în şir. Era 
doar un puşti de opt ani, neajutorat. La Savannah a fugit de pe 
navă. A fost singura navă de pe care a fugit vreodată în toată 
viaţa lui. 

— Eşti mai rău decât negustorii ceilalţi de sclavi, îi spuse el 
cu voce răguşită, îi cumperi ca un negustor de carne vie, îi scoţi 
la mezat şi aduni profiturile. Am văzut şi eu cum arată o piaţă 
de sclavi. 

— Îi tratăm bine! strigă piţigăiat Tillman. Sunt doar nişte 
amărâţi de sălbatici, iar noi le înlesnim o viaţă mai bună. Aşa 
facem! Faţa i se schimonosi, se lăsă pe spate şi se chinui să-şi 
adune puterile, cu atât mai disperat când vedea vitalitatea şi 
sănătatea lui Struan. În vreme ce el trăgea să moară. Dar n-ai 
să profiţi şi tu de moartea mea, Dumnezeu să te pedepsească 
pentru veşnicie. 

Struan se întoarse spre uşă. 

— Mai bine stai şi tu. Ceea ce am eu de spus te priveşte şi pe 
tine. 

— Nimic din ce-ai putea să spui nu mă priveşte! 

— Îmi spui tu mie că-s negustor de negri? Dar tu cum ţi-ai 
cumpărat amanta aia a ta, ipocrit blestemat ce eşti. 

Uşa se deschise brusc şi Cooper dădu buzna înăuntru. 

— Ah, hello, Tai-Pan. N-am ştiut că eşti la bord. 

— Hello, Jeff, spuse Struan, abia putându-şi stăpâni 
enervarea. 

Cooper se uită la Tillman. 

— Wilf, ce s-a întâmplat? 

— Am vrut să vă văd pe tine şi pe nepoată-mea. 

Shevaun intră în încăpere şi se opri brusc, surprinsă. 

— Hello, Tai-Pan. Unchiule, te simţi bine? 

— Nu, copile. Mă simt foarte rău. 

— Wilf, ce s-a întâmplat? întrebă din nou Cooper. 

Tillman tuşi sfârşit. 

— Tai-Panul a venit să ne viziteze. Am socotit că a venit 
vremea să rezolvăm o problemă importantă. Mâine o să am alt 
atac de friguri şi cred că... da, privirile lui fără vlagă se 
întoarseră spre Shevaun - sunt onorat să-ţi comunic că Jeff ţi-a 
cerut în mod oficial mâna şi eu am acceptat cererea lui 
bucuros. 


Shevaun se albi la faţă. 

— Deocamdată nu vreau să mă mărit. 

— Am cântărit totul cu mare grijă... 

— Nu mă mărit! 

Cu mare efort, Tillman se ridică într-un cot. 

— Ei, doar o să mă asculţi o dată! ţipă el, mânia dându-i 
parcă puteri. Sunt tutorele tău legal. De luni de zile 
corespondez cu tatăl tău. Tatăl tău a fost în mod oficial de 
acord cu această căsătorie dacă şi eu sunt de acord în mod 
oficial că aceasta e în folosul tău. lar eu am hotărât că e în 
folosul tău! Aşa că... 

— Dar eu n-am hotărât acelaşi lucru, unchiule. Suntem în 
secolul nouăsprezece, nu în Evul Mediu. Deocamdată nu doresc 
să mă căsătoresc. 

— Dorinţele tale nu mă privesc, şi ai dreptate: suntem în 
secolul al nouăsprezecelea. Eşti logodită de-acum! Şi te vei 
mărita! Speranţele tatălui tău şi ale mele au fost că în timpul 
vizitei tale aici în Asia, Jeff ne va face onoarea să te ceară. Şi te- 
a cerut! Tillman se lăsă pe spate sfârşit. E cea mai bună 
căsătorie. Şi cu asta am terminat! 

Cooper se apropie de Shevaun. 

— Shevaun, dragă. Doar cunoşti sentimentele mele. Dar n- 
am ştiut că Wilf a... am sperat că, ei... 

Fata se trase înapoi şi atunci dădu cu ochii iar de Struan. 

— Tai-Pan! Spune-i unchiului meu şi tu! Spune-i că nu poate 
face una ca asta... nu mă poate logodi aşa, spune-i că nu poate! 

— Shevaun, câţi ani ai? o întrebă Struan. 

— Douăzeci. 

— Dacă tatăl tău e de acord şi unchiul tău la fel, atunci n-ai 
de ales! Se uită la Tillman. Presupun că ai acordul acesta în 
scris, da? 

Tillman făcu semn spre birou. 

— Scrisoarea e acolo. Deşi pe tine nu te priveşte, la naiba! 

— Shevaun, aşa-i legea. Eşti minoră şi trebuie să te supui 
voinţei tatălui tău. Struan se întoarse mâhnit spre uşă să plece, 
dar Shevaun îl opri. 

— Dar ştii tu de ce mă vând ei în felul ăsta? izbucni ea. 

— Fato, ţine-ţi gura! ţipă Tillman. De când ai venit aici numai 
necazuri ai adus cu tine, dar a venit timpul să înveţi şi tu 
bunele purtări şi respectul pentru cei mai în vârstă decât tine şi 


mai înţelepţi ca tine. 

— Sunt vândută pentru nişte acţiuni! spuse ea cu 
amărăciune. Acţiuni ale firmei Cooper-Tillman. 

— Nu-i adevărat! îngăimă Tillman cu o faţă cadaverică. 

— Shevaun, eşti surmenată, începu Cooper disperat. Poate 
din cauză că totul s-a întâmplat aşa pe neaşteptate... 

Struan dădu să treacă de ea, dar Shevaun se agăţă de el. 

— Tai-Pan, aşteaptă puţin. A fost o înţelegere între ei. Eu 
ştiu cum îi merge mintea unui politician. Politica e o afacere 
costisitoare! 

— Ţine-ţi gura! ţipă Tillman, apoi gemu de durere şi se 
prăbuşi pe pernă. 

— Fără veniturile de aici, se grăbi ea să adauge, tata nu şi-ar 
mai putea îngădui să fie senator. Unchiul e fratele cel mai 
mare, şi dacă unchiul moare, atunci Cooper poate să cumpere 
toate acţiunile la valoarea lor nominală şi atunci... 

— Shevaun, o întrerupse Cooper tăios. Asta n-are nicio 
legătură cu dragostea mea pentru tine. Ce-ţi închipui că sunt? 

— Jeff, fii cinstit. E adevărat ce-am spus, da? În legătură cu 
valoarea nominală? 

— Da, răspunse Cooper după o pauză stânjenită. Pot să 
cumpăr acţiunile Tillman în aceste condiţii. Dar n-am făcut o 
înţelegere în ce te priveşte. Doar nu cumpăr sclavi. Te iubesc. 
Vreau să fii soţia mea. 

— Şi dacă nu voi fi soţia ta, atunci n-ai să răscumperi 
acţiunile unchiului? 

— Nu ştiu. Am să hotărăsc asta când va fi momentul. Şi 
unchiul tău putea să cumpere acţiunile mele dacă eu muream 
înaintea lui. 

Shevaun se întoarse spre Struan. 

— Tai-Pan, te rog cumpără-mă tu! 

— Fetiţo, nu pot. Şi nu cred că Jeff te cumpără. Ştiu că te 
iubeşte. 

— Te rog, cumpără-mă! spuse ea disperată. 

— Fetiţo, nu pot. E împotriva legii. 

— Nu, nu e! Începu să plângă nestăpânit. 

Chinuit, Cooper o cuprinse cu braţul. 


Când se întoarse pe Resting Cloud, văzu că May-may se 
zvârcolea prin somn. În timp ce o privea, se întrebă chinuit ce 


să facă în privinţa lui Gorth şi a lui Culum. Ştia că trebuia să 
plece la Macao imediat. Dar nu înainte ca May-may să se facă 
bine... O, Doamne, vindec-o! Să trimit China Cloud şi pe Orlov 
poate pe Mauss? Sau să aştept? l-am spus lui Culum să fie 
atent şi să se păzească, dar o să mă asculte? O, Dumnezeule 
Cristoase, ajut-o pe May-may! 

La miezul nopţii se auzi o bătaie în uşă. 

— Da? 

Lim Din intră neauzit. Se uită la May-may şi apoi oftă. 

— Una stapin mare umflat vine la Tai-Pan, vede la el, poate? 
Heya? _ 

Pe Struan îl dureau umerii şi spatele. Îşi simţea capul greu 
în vreme ce urca scara spre cabina lui de pe puntea de 
deasupra. 

— Tai-Pan, iartă-mă că vin şi neinvitat, şi atât de târziu, îl 
întâmpină Morley Skinner, ridicându-se masiv şi gras de pe 
fotoliu. Dar e destul de important motivul care mă aduce acum. 

— Totdeauna am fost încântat să întâlnesc presa, domnule 
Skinner. Ia loc. Bei ceva? 

Încercă să nu se mai gândească la May-may şi făcu un efort 
să-şi adune gândurile, ştiind că nu era vorba de o vizită 
protocolară. 

— Mulţumesc. Whisky. 

Skinner reţinu imediat interiorul luxos al acelei cabine 
spaţioase: covoare verzi, chinezeşti, podeaua curată şi proaspăt 
spălată, fotolii şi canapele, mirosul de piele bine întreţinută, de 
sare şi cânepă, ca şi izul dulceag de opiu din calele de 
dedesubt. Lămpile cu ulei, bine potrivite, împrăştiau o lumină 
puternică, lăsând în umbră grinzile punţii principale de 
deasupra. Şi o compară în gând cu vizuina lui din Hong Kong - 
o cămăruţă neîngrijită, murdară şi împuţită, aflată deasupra 
sălii mari ce adăpostea tipografia ziarului. 

— Frumos din partea ta că mă primeşti atât de târziu. 

Struan ridică paharul: 

— Sănătate. 

— Da, sănătate. O urare cât se poate de potrivită în aceste 
zile nenorocite. Cu malaria asta şi cu toate celelalte! Ochii lui 
mici de purcel luciră tăios. Am auzit că ai un prieten bolnav de 
malarie. 

— Ştii de unde aş putea găsi nişte cinchona? 


Skinner clătină din cap. 

— Nu, Tai-Pan. Din tot ce-am citit reiese că e o poveste 
leacul ăsta. O legendă. Scoase un şpalt din săptămânalul 
Oriental Times şi i-l întinse lui Struan. Am socotit că poate vrei 
să citeşti editorialul cu întrecerile de azi. Mâine scot o ediţie 
specială. 

— Mulţumesc. De asta ai venit să mă vezi? 

— Nu, sir! Skinner dădu însetat pe gât whisky-ul şi se uită 
lung la paharul gol. 

— Dacă mai vrei unul, serveşte-te singur. 

— Mulţumesc! Skinner se îndreptă greoi spre sticla cu 
băutură, fesele de elefant tremurându-i. Domnule Struan, aş 
vrea şi eu să arăt ca tine. 

— Atunci nu mai mânca atât de mult. 

Skinner râse. 

— Mâncatul n-are nicio legătură cu îngrăşatul. Ori eşti din 
fire gras, ori nu eşti. Unul dintre lucrurile acelea pe care bunul 
Dumnezeu le hotărăşte încă de la naştere. Totdeauna am fost 
dolofan. Îşi umplu paharul şi se întoarse la locul lui. Aseară am 
intrat în posesia unei informaţii. Nu pot să dezvălui sursa, dar 
vreau să discut problema înainte de a o publica. 

Ce stârv ai mai adulmecat, prietenul meu? se gândi Struan. 
Şi sunt atâtea prin preajmă. Sper însă să fie vorba de cel 
nimerit. 

— Mda, eu sunt proprietarul ziarului Oriental Times. Din 
câte cunosc până acum, numai eu şi cu tine ştim treaba asta. 
Dar nu ţi-am condiţionat niciodată ce să publici şi ce nu. Tu eşti 
redactorul şef, ba chiar şi redactorul său. Eşti pe deplin 
răspunzător de ce faci, şi dacă publici o calomnie, atunci vei fi 
dat numai tu în judecată. De cel pe care l-ai calomniat. 

— Da, domnule Struan. Şi apreciez în mod deosebit totala 
libertate pe care mi-ai acordat-o, şi ochii păreau să se scufunde 
şi mai mult în grăsimea fiinţei lui. Şi libertatea înseamnă 
responsabilitate... faţă de tine însuţi, faţă de ziar, faţă de 
societate. Şi nu neapărat în ordinea asta. Dar de data asta e 
vorba de ceva cu totul deosebit... cum să zic?... implicaţiile sunt 
cu bătaie lungă. 

Scoase la iveală un petec de hârtie. Era acoperit cu 
hieroglifele unui scris în mare viteză pe care numai el le putea 
descifra. Ridică ochii. 


— Tratatul de la Chuenpi a fost repudiat de Coroană, şi o 
dată cu el şi Hong Kong-ul. 

— Domnule Skinner, e o glumă? şi Struan se întrebă cât de 
convingător reuşise să fie Blore. 

Flăcăule, ai jucat mizând corect? se întrebă el. Băiatul ăsta 
ştiu că are simţul umorului: armăsarul a muşcat zăbala! Gloaba 
ar fi fost mai corect. 

— Nu, sir, replică Skinner. Mai bine ar fi să citesc. 

Şi citi, aproape cuvânt cu cuvânt, ce scrisese Sir Charles 
Crosse, adică ceea ce-i spusese Struan lui Blore să-i şoptească 
la ureche lui Skinner. Struan hotărâse că Skinner era omul 
nimerit să-i stârnească pe toţi negustorii, făcându-i să se 
indigneze aşa încât, toţi, fiecare în felul său, să refuze ca Hong 
Kong-ul să piară, şi să se agite aşa cum se agitaseră cu ani în 
urmă, reuşind în cele din urmă să copleşească cu totul 
Compania Indiilor de Est. 

— Nu cred o iotă. 

— Tai-Pan, eu aş zice că trebuie să crezi, şi Skinner îşi goli 
din nou paharul. Pot să-mi mai torn? 

— Bineînţeles. Ia sticla lângă tine. În felul ăsta nu mai eşti 
nevoit să te duci şi să te întorci. Cine ţi-a vândut informaţia 
asta? 

— Nu pot să-ţi spun. 

— Şi dacă totuşi insist? 

— Nici aşa n-am să-ţi spun. Asta ar însemna să-mi distrug 
viitorul carierei mele de gazetar. În meseria asta etica e foarte 
importantă. 

Struan îl puse la încercare. 

— Un gazetar trebuie să aibă şi o gazetă, îi spuse el de-a 
dreptul. 

— Adevărat. Asta-i miza pentru care mi-am permis să risc... 
destăinuindu-ţi ce-am aflat. Dar chiar dacă pui problema în 
felul ăsta, tot nu-ţi spun. 

— Eşti sigur că e adevărat? 

— Nu. Dar cred că este. 

— Când a fost expediată scrisoarea asta? îl întrebă Struan. 

— 27 aprilie. 

— Şi tu chiar crezi că putea ajunge aici atât de repede? 
Ridicol! 

— Şi eu am spus la fel. Şi totuşi cred că informaţia e 


adevărată. 

— Dacă e adevărată suntem ruinaţi! 

— S-ar putea, replică Skinner. 

— Nu s-ar putea, cu siguranţă. 

— Ai uitat puterea pe care o au presa şi forţa unită a 
negustorilor? 

— Împotriva secretarului cu probleme externe nu avem nicio 
putere. Iar timpul lucrează împotriva noastră. Ai de gând să 
publici povestea asta? 

— Da. La momentul potrivit. 

Struan mişcă paharul şi urmări cum scăpăra lumina pe 
marginea lui răsfrântă. 

— Eu îţi spun că atunci când o să publici vestea o să se 
declanşeze o panică cumplită. Iar Longstaff o să te zgâlţâie 
bine de tot. 

— Domnule Struan, asta nu mă sperie deloc. 

Skinner era descumpănit: Struan nu reacţiona aşa cum se 
aştepta el. Doar dacă nu cumva Tai-Panul ştie de tărăşenia asta 
dinainte, îşi spuse el pentru a suta oară. Dar n-ar fi avut niciun 
rost să-l trimită el pe Blore la mine. Blore a sosit acum o 
săptămână, iar în timpul ăsta Tai-Panul a investit mii de taeli de 
argint cu nemiluita în Hong Kong. Ar fi gestul unui maniac dacă 
ar fi aşa. Atunci pentru cine servise Blore drept curier? Brock? 
Nu prea. Fiindcă şi el a cheltuit pe insula asta la fel de generos 
ca şi Tai-Pan. S-ar putea să fie vorba de amiral, sau de 
general... sau de Monsey. Cine în afară de Monsey poate avea 
legături atât de suspuse? Cine, în afară de Monsey, îl urăşte pe 
Longstaff şi-i vânează postul? Dar cine în afară de Monsey e 
interesat ca Hong Kong-ul să iasă la lumină? Pentru că fără un 
Hong Kong prosper, Monsey nu poate avea niciun viitor în 
corpul diplomatic. 

— Pare că Hong Kong-ul e îngropat de-acum. Şi toţi banii şi 
tot efortul pe care le-ai investit în Hong Kong... toţi le-am 
investit... s-au dus de râpă. 

— Hong Kong-ul nu poate fi terminat aşa. Fără insula asta, 
toate celelalte porturi de pe continent pe care o să le stăpânim 
n-au nicio valoare. 

— Ştiu, sir. Ştim cu toţii asta. 

— Mda. Dar secretarul cu afaceri externe crede cu totul 
altfel. De ce? Mă întreb de ce. Şi noi ce-am mai putea face? 


Cum să-l convingi de adevăr? Cum? 

Skinner era un partizan la fel de zelos ca şi Struan în 
privinţa Hong Kong-ului. Fără Hong Kong nu există Nobila 
Casă. lar fără Nobila Casă n-ar exista Oriental Times şi nici 
redactorul său şef. 

— Poate că nici nu trebuie să ne chinuim să-l convingem pe 
amărâtul ăla, spuse el scurt, cu o lucire tăioasă în priviri. 

— Cum? 

— Amărâtul ăla n-o să rămână nici el la putere în vecii 
vecilor. 

Struan deveni şi mai interesat de ce auzea. O idee nouă şi 
neaşteptată. Skinner citea ca un apucat totul, toate ziarele şi 
periodicele, unul dintre cei mai informaţi în domeniul celor 
publicate despre viaţa parlamentară. În acelaşi timp, având o 
memorie extraordinară şi fiind vital interesat să afle amănunte 
din viaţa oamenilor, Skinner avea multiple surse de informaţii. 

— Crezi că există vreo şansă ca acest guvern să se 
remanieze? 

— Pun pariu pe bani buni că Sir Robert Peel şi conservatorii 
au să-i dea peste cap pe cei din partidul whigi-lor încă anul 
ăsta. 

— E un pariu al naibii de periculos. Eu aş paria cu tine. 

— Aveţi curajul să pariaţi pe dreptul de proprietate asupra 
ziarului Oriental Times susţinând că cei din partidul whigilor nu 
vor cădea încă anul ăsta şi că nici Coroana nu va păstra Hong 
Kong-ul? 

Struan înţelese că un astfel de pariu îl va face pe Skinner să 
treacă cu totul de partea ideilor lui, iar ziarul ar fi un preţ mic 
pentru atingerea acestui scop. Dar dacă ar fi acceptat prea iute 
s-ar fi dat în vileag. 

— Nu ai nicio şansă să câştigi pariul ăsta. 

— Domnule Struan, ba am. Iarna trecută, în ţară, a fost una 
dintre cele mai nenorocite din câte s-au cunoscut, atât 
economic, cât şi industrial. Şomajul s-a întins ceva de necrezut. 
Recoltele au fost groaznice. Ştii că pâinea a ajuns la un şiling şi 
doi penny, după cum reiese din ziarele aduse cu ultima poştă? 
Zahărul cubic costă opt penny o livră, ceaiul şapte şilingi şi opt 
penny, un calup de săpun nouă penny, ouăle patru şilingi 
duzina, cartofii un şiling livra, şunca trei şilingi şi şase penny 
livra. Şi acum să luăm salariile. Meşteşugarii de toate felurile, 


cărămidarii, cei ce toarnă plumb, dulgherii - cel mult 
şaptesprezece şilingi şi şase pennny pe săptămână după şaizeci 
şi patru de ore de muncă; cei ce muncesc în agricultură - nouă 
şilingi pe săptămână, şi numai Dumnezeu mai ştie câte ore 
muncesc; muncitorii din fabrici, în jur de cincisprezece şilingi, 
şi toate astea doar atunci când găsesc de lucru. Dumnezeule, 
domnule Struan, trăieşti în creierul munţilor, departe, şi ai 
parte de o avere de necrezut, încât îţi poţi îngădui să arunci o 
mie de guinee unei fetiţe doar pentru că şi-a făcut o rochiţă 
drăguță. Aşa că nu ştii, nu poţi să ştii, dar unul din unsprezece 
oameni în Anglia e sărac lipit. La Stockton aproape o mie de 
persoane câştigau mai puţin de doi şilingi pe săptămână anul 
trecut. Treizeci de mii în Leeds mai puţin de un şiling. Aproape 
toată lumea moare de foame şi suntem națiunea cea mai bogată 
din lume. Cei din partidul whigilor stau cu capetele vârâte în 
nădragi şi nu vor să vadă ceea ce vede toată lumea -căe 
groaznic de nedrept. În privinţa chartiştilor n-au făcut nimic, 
decât au tot ţinut-o sus şi tare că sunt nişte anarhişti. Nu vor să 
ştie de condițiile cumplite din întreprinderi şi fabrici. 
Dumnezeule Cristoase, copii de şase şi şapte ani muncesc câte 
douăsprezece ore pe zi, la fel ca şi femeile, iar mâna lor de 
lucru e ieftină, şi din cauza lor bărbaţii nu au de lucru. De ce-ar 
face whigii ceva pentru ei? Doar ale lor sunt cele mai multe 
întreprinderi şi fabrici. lar banul e Dumnezeul lor, să adune 
mulţi, cât mai mulţi mereu, şi ducă-se la dracu' toţi ceilalţi. 
Whigii nu vor să vadă nici problema irlandeză. Dumnezeule, 
acolo anul trecut a dat peste ei foametea şi dacă mai au parte 
de una la fel şi anul ăsta, se scoală toată Irlanda din nou, şi ar 
cam fi vremea. Whigii n-au ridicat un deget pentru reformarea 
sistemului bancar. Şi de ce-ar face-o? Ale lor sunt şi băncile! 
Aminteşte-ţi ce ghinion te-a păscut cu banca! Dacă am avea o 
lege ca lumea, care să ne apere depunerile în faţa 
blestematelor de maşinaţiuni ale blestemaţilor de whigi! 
Skinner se opri cu un efort, bărbia îi tremura, se înroşise la 
faţă. lartă-mă, nu aveam de gând să ţin un discurs. Bineînţeles 
că whigii trebuie să renunţe şi să plece. Aş spune că dacă nu 
pleacă de la cârmă în următoarele şase luni de zile, în Anglia va 
fi o baie de sânge faţă de care Revoluţia franceză o să arate 
doar ca o plimbare la iarbă verde. Şi singurul om care ne poate 
salva e Sir Robert Peel, pe ce am eu mai sfânt! 


Struan îşi aminti ce-i spusese Culum despre condiţiile din 
Anglia. El şi Robb nu luaseră în seamă spusele lui, socotindu-le 
drept aiureli ale unui student idealist. Şi nu luase în seamă nici 
măcar ce-i scrisese propriul său tată. 

— Dacă lordul Cunnington cade, cine va fi următorul 
secretar al afacerilor externe? 

— Chiar Sir Robert. Dacă nu el, atunci Aberdeen. 

— Dar amândoi sunt împotriva liberalizării comerţului. 

— Da, dar amândoi sunt liberali şi pacifişti. Şi odată ajunşi la 
putere, vor trebui să-şi schimbe vederile. Ori de câte ori 
opoziţia ajunge la putere, asumându-şi răspunderea conducerii, 
se schimbă. Anglia nu poate supravieţui decât prin liberalizarea 
comerţului, doar ştii bine, aşa că vor fi nevoiţi să sprijine ideea 
asta. Şi vor avea ei înşişi nevoie de sprijin din partea celor 
puternici şi cu bani. 

— Vrei să spui că eu ar trebui pe ei să-i sprijin? 

— Pune atunci pariu că whigii nu vor cădea anul ăsta şi că 
vom pierde Hong Kong-ul! Pune la bătaie Oriental Times, cu tot 
cu tipografie. 

— Crezi că poţi să-i ajuţi să cadă? 

— Hong Kong-ul îl salvez, da, cu siguranţă. 

Struan îşi slăbi cizma stângă şi se lăsă pe spate în fotoliu. O 
vreme nu tulbură liniştea. 

— Cincizeci la sută din acţiuni şi facem afacerea, spuse el. 

— Totul sau nimic. 

— Poate că ar fi mai bine să te dau afară şi să termin cu 
povestea asta. 

— Poate că aşa ar trebui să faci. Eşti destul de avut ca să ai 
să-ţi ajungă şi pentru tine şi pentru ai tăi o veşnicie. Eu te 
întreb doar cât de mult doreşti ca Hong Kong-ul să prospere... 
şi Anglia în viitor. Cred că eu am cheia rezolvării. 

Struan îşi mai turnă şi el nişte whisky şi-i turnă şi lui 
Skinner. 

— S-a făcut. Totul sau nimic. Vrei să-mi ţii tovărăşie la cină? 
Mie mi-e cam foame. 

— A, cum să nu! Mulţumesc. Când vorbeşti, ţi se face foame. 
Mulţumesc tare mult. 

Struan făcu clopoţelul să sune şi-şi binecuvântă norocul că 
riscase pariul ăsta. Sosi Lim Din şi i se porunci să aducă de 
mâncare. Skinner dădu băutura peste cap şi mulţumi Domnului 


că-l cântărise bine pe Struan. 

— Tai-Pan, nu vei regreta niciodată. Acum ascultă-mă şi pe 
mine o clipă. Pierderea lui Longstaff - ştiu că ţi-e prieten, dar 
acum discut politică - e o imensă binecuvântare pentru Hong 
Kong. Mai întâi face parte din înalta nobilime, al doilea e whig, 
iar al treilea - e un prost. Sir Clyde Whalen e fiu de proprietar 
de pământ, în al doilea rând nu e prost, al treilea - e om de 
acţiune. În al patrulea rând omul cunoaşte India - a fost vreme 
de treizeci de ani în serviciul Companiei Indiilor de Est. Înainte 
de asta a fost în marina regală. Şi la urmă, dar şi mai important 
decât toate, deşi pe faţă e whig, sunt convins că în taină îl 
urăşte pe Cunnington şi guvernul actual şi ar face tot ce-i stă în 
putinţă să le provoace căderea. 

— De ce? 

— E irlandez. Cunnington a fost vârful de lance al celor mai 
multe din legile ce privesc Irlanda, în ultimii cincisprezece ani, 
şi deci direct răspunzător - cel puţin aşa simt toţi irlandezii - 
pentru dezastruoasa noastră politică faţă de Irlanda. Asta-i 
cheia spre Whalen, dată vom găsi o cale de a o folosi. 

Şi Skinner începu să-şi roadă unghia unui deget pătat de 
cerneală. 

Lim Din şi un alt servitor se întoarseră cu farfurii pline de 
friptură rece, cârnaţi picanţi şi prăjituri, plăcinte, tarte cu 
fructe, căni uriaşe de metal cu bere rece, şi şampanie în găleți 
cu gheaţă. Skinner zâmbi, prins de lăcomie. 

— O agapă demnă de proprietarul unei tipografii. 

— Demnă de proprietarul unui ziar. Serveşte-te. 

Mintea lui Struan lucra febril. Cum să-l convingă pe Whalen 
să facă ce voia el? Whigii vor cădea de la putere? Acum ar 
trebui să trec de partea conservatorilor? Să nu-i mai sprijin pe 
unii ca Crosse? La vremea asta trebuie să fi ajuns şi în Anglia 
vestea că Nobila Casă e din nou Nobila Casă şi mai puternică 
decât oricând. Să joc pe mâna lui Sir Robert Peel? 

— Când vei publica scrisoarea asta, pe toţi îi va apuca 
panica, spuse el, pregătindu-se să dea lovitura de graţie. 

— Da, domnule Struan. Doar dacă n-aş fi cu totul adversarul 
distrugerii Hong Kong-ului, dar şi atunci aş avea de apărat 
viitorul ziarului meu la care trebuie să mă gândesc. Skinner îşi 
umplu gura cu mâncare şi vorbi în vreme ce mesteca. Dar 
există feluri şi feluri de a prezenta o ştire în presă. Şi de aceea 


meseria asta de gazetar e atât de atrăgătoare, râse el şi pe 
bărbie i se scurseră resturi de mâncare. Da, da, trebuie să mă 
gândesc şi la viitorul ziarului meu! 

Se concentră asupra felurilor de mâncare şi începu să 
înfulece cu o înspăimântătoare lăcomie. Struan abia ciugulea, 
adâncit în gânduri. În cele din urmă, când până şi Skinner simţi 
că s-a săturat, Struan se ridică în picioare şi-i mulţumi pentru 
informaţii şi sfaturi. 

— Inainte de a publica ştirea, am să te informez personal, 
spuse Skinner ghiftuit. In câteva zile doar, am nevoie de ceva 
timp ca să pun totul la cale. Tai-Pan, îţi mulţumesc. 

Şi ieşi. Struan cobori pe puntea inferioară. May-may se 
zvârcolea mai departe în somn. Porunci să i se pregătească şi 
lui o cuşetă în cabina ei şi se cufundă într-un somn iepuresc. 
Spre dimineaţă, May-may începu să tremure. Prin vinele ei 
curgeau sloiuri de gheaţă, prin ţeastă, prin măruntaie. Era în 
cea de-a cincisprezecea zi. 


Capitolul treizeci şi trei 

May-may zăcea neajutorată şi plăpândă ca un prunc sub 
povara unei duzini de pături. Avea chipul cenuşiu, ochii goi. 
Patru ceasuri în şir clănţăni din dinţi. Apoi brusc frigurile se 
transformară în febră. Struan îi şterse faţa cu apă de la gheaţă, 
dar nici asta nu-i aduse alinare. May-may începu să delireze. Se 
zvârcolea în pat, gemând şi ţipând într-un amestec de chineză 
şi engleză, chinuită de fierbinţeala cumplită a bolii. Struan 
încercă s-o liniştească, ţinând-o şi mângâind-o, dar ea nu-l mai 
recunoştea, nu-l mai auzea. 

Febra dispăru la fel de brusc precum apăruse. Din trupul ei 
ţâşniră deodată sudorile, udându-i veşmintele şi aşternuturile. 
Întredeschise buzele şi slobozi un geamăt extaziat de uşurare. 
Clipi din ochi şi, încet-încet, privirile-i începură să vadă. 

— Mă simt atât de obosită, dar atât de bine, spuse ea sleită. 

Struan o ajută pe Ah Sam să schimbe pernele şi 
aşternuturile ude de sudoare, veşmintele bolnavei. Apoi May- 
may adormi, un somn de moarte. Struan se aşeză pe un scaun 
şi o veghe. După şase ceasuri se trezi senină, dar sleită de 
puteri. 

— Hello, Tai-Pan. Am friguri, friguri din Happy Valley? 

— Da, dar doctorul tău o să aducă leacuri ca să te vindece. 
Într-o zi-două vine cu ele. 

— Bun, foarte bun, nu conteşte. 

— De ce zâmbeşti aşa, fetiţo? 

— Ah, făcu ea şi închise mulţumită ochii, căutându-şi un loc 
mai confortabil în aşternuturile şi pernele schimbate şi curate. 
Cum altfel să stăpâneşti joss-ul? Dacă zâmbeşti chiar şi când 
eşti pierdut, atunci ai să izbuteşti să câştigi în viaţă. 

— O să te faci bine, îi spuse el. Te faci bine, nu-ţi fă griji. 

— Nu pentru mine îmi fac griji. Numai pentru tine. 

— Ce vrei să spui? Struan era epuizat de ceasurile lungi de 
veghe şi îngrijorat că May-may arăta mai slăbită decât oricând 
ca o stafie, cu cearcăne mari sub ochi, şi îmbătrânită. 

— Nimic. Vreau nişte supă. Nişte supă de pasăre. 

— Medicul ţi-a trimis nişte medicamente. Să te mai 
întărească. 

— Bun. Mă simt fantastic de slăbită. lau medicamentul după 
ce mănânc supa. 

El porunci să se aducă supa. May-may înghiţi puţin, apoi se 


lăsă epuizată pe spate. 

— Tai-Pan, acum odihneşte-te şi tu, spuse ea, apoi se 
încruntă. Câte zile vor trece până la următoarea criză de 
friguri? 

— Trei sau patru, spuse el amărât. 

— Tai-Pan, nu te îngrijora. Patru zile-s o veşnicie, nu 
conteşte. Du-te şi odihneşte-te, te rog şi mai încolo o să stăm de 
vorbă. 

Se duse în cabina lui şi dormi somn agitat, trezindu-se mai 
după fiecare câteva minute, apoi adormind şi visând că de fapt 
era treaz, sau pe cale să adoarmă, şi în felul ăsta somnul nu-i 
aduse tihnă. 


Când se trezi, soarele în amurg scăpătase la orizont. Făcu o 
baie, se bărbieri, cu mintea încă înceţoşată şi îngălată. Işi 
contemplă faţa în oglindă şi nu-i plăcu ce văzu. Pentru că 
privirile lui spuneau că May-may nu va rezista la trei astfel de 
bătălii. În cel mai bun caz nu-i rămâneau decât douăsprezece 
zile de trăit. Cineva ciocăni la uşă. 

— Da? 

— Tai-Pan? 

— Ah, salut, Gordon. Ce se mai aude? 

— N-am găsit. Îmi pare rău. Fac tot ce pot. Ce mai face 
doamna? 

— Prima criză a venit şi a trecut. Băiete, nu-i bine deloc. 

— Facem tot ce se poate. Doctorul a trimis nişte 
medicamente ca s-o mai întărească şi nişte mâncare specială. 
Ah Sam ştie ce are de făcut. 

— Mulţumesc. 

Gordon plecă, şi Struan se întoarse iar la gândurile sale. 
Căuta cu disperare o soluţie. De unde să găsesc eu cinchona? 
Trebuie să se afle pe undeva, nu se poate. Unde să găseşti în 
Asia nişte scoarță de copac din Peru? Nu scoarță peruviană... 
scoarţa iezuiţilor! Şi gândul acesta nesigur explodă dintr-o dată 
în mintea lui... „Pentru numele lui Dumnezeu!” strigă el cu voce 
tare, speranţa înviorându-l. „Dacă vrei să afli muscă de cal te 
duci la cal. Dacă vrei scoarță iezuită atunci unde o cauţi, 
zăpăcitule!” 


În numai două ceasuri China Cloud ţâşni ca o valchirie din 


portul înmuiat în culorile amurgului, cu toate velele ridicate, 
dar cu terţarolele luate, răzbind împotriva musonului care se 
întărea. Când ieşi din canalul de vest şi primi în plin toată forţa 
hulei şi vântului Pacificului, nava se aplecă pe-o parte şi 
arborada începu să cânte exaltat. 

— Sud prin sud-est! urlă Struan, acoperind vuietul vântului. 

— Sud prin sud-est, repetă timonierul ca un ecou. 

Struan ridică privirile şi cercetă arborada, văzu sarturile 
limpede desenate pe cerul ce se întuneca o dată cu venirea 
implacabilă a nopţii, şi îl încercă un fel de mâhnire zărind atât 
de multe vele cu terţarolele luate. Ştia totuşi că pe un astfel de 
vânt şi cu valurile ce se ridicau împotrivă, terţarolele trebuiau 
să rămână. China Cloud o apucă pe noul curs şi câştigă mai 
multă viteză, luptându-se mai departe cu vântul şi valurile. 
Curând va schimba din nou drumul, va primi vântul din pupa şi 
atunci va putea fugi în voie. După un ceas Struan strigă: 

— Tot echipajul pe punte la manevre! 

Din teugă oamenii dădură buzna pe punte şi se suiră în 
beznă la parâme, braţe şi fungi. 

— Vest prin sud-vest, comandă el, timonierul răsuci roata 
timonei până când ajunse la noul drum şi cliperul ţâşni cu 
vântul din spate. 

Vergile trosniră, îndoindu-se în partea de sub vânt, fungile 
începură să şuiere şi se întinseră coardă şi îndată cliperul veni 
la noul drum. 

— Daţi drumul terţarolelor la vela mare şi zburători. 

Nava începu să despice iute talazurile, cu vântul mult 
înapoia traversului şi etrava într-o cascadă de spume. 

— Ține drept aşa! 

— "Ţeles, sir! răspunse timonierul, mijindu-şi ochii să 
zărească la lumina chioară a habitaclului compasul şi să 
menţină drumul drept, luptându-se cu timona. 

— Căpitane Orlov, preia comanda! 

— A cam venit timpul, Ochi Verzi! 

— Poate că tu ai să reuşeşti să scoţi chiar mai multă viteză 
de la ea, spuse Struan. Vreau să ajung la Macao cât mai iute. 

Şi cobori sub punte. Orlov mulţumi lui Dumnezeu că avusese 
atâta minte să se pregătească, aşa cum făcea de obicei, pentru 
plecare în orice clipă. Numai când văzuse chipul Tai-Panului, şi 
ştiuse că ar face bine ca China Cloud să părăsească portul în 


timp record, altfel el rămânea fără navă. Şi cu toate că 
înţelepciunea lui de marinar îi spunea că e primejdios să poarte 
atâta velatură pe o noapte ca aceea, într-o zonă plină cu 
bancuri de nisip şi stânci ascunse, el porunci prins de exaltare: 

— Daţi drumul  terţarolelor  rândunicii trinchet şi 
contrazburătorilor, şi trăi sălbatic bucuria de a fi din nou pe 
mare, la comandă, după atâtea zile de stat la ancoră. 

Orientă nava doar cu câţiva inci mai mult spre babord, 
porunci să se desfacă şi alte terţarole şi mână nava fără milă. 

— Domnule Cudahy, pregăteşte cuterul prova. Numai 
Dumnezeu ştie, dar mai bine să-l avem pregătit când o sosi 
patronul pe punte.,... şi ridică felinarul pentru pilot. 

— "Ţeles, sir! 

— Uită de felinar! reveni el asupra comenzii. La ceasul ăsta 
de noapte nici nu vine careva, spuse Orlov. N-am de gând să 
aştept până se arată zorile şi nici până se mişcă vreun şmecher 
de pilot. O s-o bag în port cu mâna mea! Avem la bord marfă ce 
nu suferă întârziere! 

Cudahy se aplecă spre el şi-i şopti la ureche: 

— Sir, asta-i aia? Aia după care s-a dus s-o cumpere cu 
greutatea ei în aur? Ai zărit-o la faţă? 

— Tule-o la prova, altfel mă şterg cu matele tale! Şi ţine-ţi 
fleanca, şi porunceşte la toţi acelaşi lucru!  Cristoase 
Dumnezeule! Când ajungem la Macao, toată lumea-i 
consemnată la bord! 

— "Ţeles, bunul meu căpitan, sir! spuse Cuhady râzând şi se 
îndreptă de spinare cât era de lung, dominându-l pe mărunţelul 
la care ţinea şi pe care îl admira atât. Ne ţinem gura-nchisă ca 
o scoică, pe barba Sfântului Patrick. N-ai teamă din partea 
asta. 

Sări pe scara dunetei şi cobori pornind spre prova. Orlov 
porni să bată puntea dunetei, întrebându-se ce taină o fi fost la 
mijloc şi ce păţise fata aceea mică, pe care o ridicase înfăşurată 
în văluri Tai-Panul în braţe la bord. Îl văzu pe chinezul îndesat 
Fong ce se ţinea pe urmele lui Cuhady ca un câine supus, şi iar 
se întrebă de ce fusese adus individul acela la bord pentru a fi 
ucenicit să înveţe să ajungă şi el căpitan, şi de ce pusese Tai- 
Panul câte un păgân pe fiecare dintre cliperele sale. 

Aş vrea să fi zărit măcar chipul fetei, îşi spuse el. Auzi, 
greutatea ei în aur, mda, aşa se vorbeşte. Aş vrea... tare aş fi 


vrut să nu fiu aşa cum sunt, să mă pot şi eu uita în ochii unui 
om, ai unei femei şi să nu citesc silă şi să nu trebuiască să 
dovedesc că sunt şi eu bărbat ca oricare altul, ba chiar mai 
dihai decât oricare alt marinar. M-am săturat să tot fiu Orlov 
Crăcănatul, Cocoşatul. Oare de asta m-a cuprins un fel de 
teamă când Tai-Panul mi-a spus: „In octombrie pleci spre nord, 
singur”? 

Privi mohorât peste balustradă, la talazurile întunecate ce 
zburau pe lângă navă. Eşti ceea ce eşti şi marea te aşteaptă. Şi 
eşti căpitanul celui mai minunat cliper din lume. Şi o dată în 
viaţa ta ai avut şansa de a privi în ochii unui bărbat şi ai văzut 
că ochii aceia verzi te cercetau ca pe un bărbat adevărat. Ei, 
Ochi Verzi, se gândi el, simțind cum supărarea îl mai lasă, 
pentru clipa aceea pe care mi-ai dăruit-o, mă duc şi în iad! 

— Atenţie, marinari de uscat ce sunteţi! Întindeţi bine 
contrazburătorii! urlă el. 

Ordinul lui îi făcu pe marinari să se repeadă la arboradă din 
nou, să orienteze mai bine velele şi să prindă mai multă viteză 
de la vântul care-i mâna. lar când în zare desluşi luminile din 
Macao, porunci să se terţaroleze velele, din prudenţă, dar 
menţinu maximă viteză şi se strecură în portul Macao, ce avea 
adâncimi mici, în vreme ce matelotul însărcinat cu măsurarea 
adâncimii striga de la funia cu plumb câte braţe aveau sub 
navă. 

— Bună marinărie, căpitane, îl felicită Struan. 

Orlov se răsuci pe călcâie surprins. 

— Nu te-am simţit când ai urcat. Te strecori spre om ca o 
fantomă. Cuterul e pregătit pentru lansare, după care adăugă 
nonşalant: Am socotit, că mai bine o aduc singur în port decât 
să stau până dimineaţă să aştept să vină un pilot. 

— Căpitane, ştii să citeşti gândurile omului! Struan privi 
spre luminile din zare ale oraşului ce nu se vedea încă, aflate la 
dunga zării, dar ridicându-se mereu. Ancorezi la locul nostru 
obişnuit. Păzeşti personal cabina mea. Nu intri înăuntru nici tu, 
nici altcineva. Toată lumea-i consemnată la bord. Şi nimeni nu 
spune o vorbă! 

— Am şi dat ordinele astea. 

— Când autorităţile portugheze sosesc la bord, cere-le 
iertare că n-am aşteptat ca de obicei să vină pilotul şi plăteşte- 
le ce li se cuvine. Şi tributul către chinezi. Le spui că eu am 


coborât la țărm. 
Orlov ştia cu cine are de-a face, aşa că nu mai întrebă câtă 
vreme avea să fie plecat Tai-Panul. 


Zorii se chinuiau să se arate când China Cloud ancoră la 
jumătate de milă de cheurile din sud-vestul portului ce încă nu 
se zăreau. Nu se puteau apropia mai mult fără riscuri. Golful 
avea periculos de mică adâncime şi din pricina asta era 
aproape de nefolosit, alt motiv pentru care Hong Kong-ul era 
necesar chiar şi din punct de vedere economic. În vreme ce 
îndemna vâslaşii să se opintească pentru a ajunge mai iute la 
țărm, Struan observă luminile de drum ale altui cuter mai spre 
sud: White Witch. La ancoră se mai zăreau câteva nave 
europene mai mici, sute de sampane şi jonci care-şi croiau 
tăcute drum. 

Struan o porni grăbit de-a lungul debarcaderului ce era 
deocamdată închiriat tot de Nobila Casă. În clădirea imensă a 
companiei, închiriată tot de la portughezi, nu se arăta nicio 
lumină. Era o clădire cu coloane, patru etaje, la capătul unei 
praia mărginită de copaci de-o parte şi de alta. O luă spre nord, 
de-a lungul acelei praia ce trecea pe lângă punctul vamal 
chinezesc. Traversă o stradă lată şi începu să urce panta spre 
biserica Sao Francisco. Era bucuros că e din nou la Macao. În 
mijlocul civilizaţiei, cu străzi pavate, catedrale mândre, case 
elegante, în stil mediteranean, cu piaţete pline de arteziene, 
grădini mari ce împrăştiau mireasma plăcută a florilor cultivate 
din belşug. Şi Hong Kong-ul va arăta într-o zi la fel, îşi spuse el. 
Cu puţin... noroc. Apoi îşi aminti de Skinner şi Whalen, de 
malarie şi de May-may, aflată la bord pe China Cloud, atât de 
sleită şi de gingaşă, aşteptând următoarea criză de friguri ce va 
veni în două, trei zile. Şi ce-o fi cu Blue Cloud? Ar trebui să 
ajungă curând în ţară. Va ajunge înainte de Gray Witch? Sau o 
fi la o mie de mile în urma ei, la fundul oceanului? Dă Doamne 
ca Blue Cloud să ajungă prima! Ce-o fi făcând Winifred? Culum 
n-o fi păţit nimic? Unde o fi Gorth? Azi o fi ziua socotelilor? 

Oraşul încă nu se trezise în lumina slabă a zorilor. Struan 
simţi însă că era urmărit de ochii chinezilor. Urcă colina şi 
traversă frumoasa piaţetă, Praca de Sao Francisco. Dincolo de 
praca pe cel mai înalt punct al istmului, se ridicau zidurile 
vechiului fort Sao Paulo do Monte. lar mai departe, se întindea 


cartierul chinezesc al oraşului Macao: uliţe înguste, cocioabe 
lângă cocioabe, înşirate pe panta de nord a colinei şi pierzându- 
se de cealaltă parte. Jumătate de milă mai departe, se întindea 
un teren drept, istmul se îngusta până la o sută cincizeci de 
iarzi. Pe întinsura aceea erau grădini, alei, verdele de smarald 
al pistei de alergări a micului hipodrom, terenul de cricket 
construit de englezi şi întreţinut tot de ei de-a lungul 
veacurilor. Portughezii nu erau de acord cu întrecerile curselor 
de cai şi nici nu jucau cricket. Iar la o sută de iarzi de terenul 
de cricket se ridica zidul unde se sfârşea Macao şi începea 
China. Zidul avea douăzeci de picioare înălţime, zece grosime 
şi se întindea de la un țărm la celălalt. Numai după ce ridicase 
acest zid cu trei sute de ani mai înainte, fusese împăratul de 
acord să închirieze istmul portughezilor, îngăduindu-le să se 
aşeze acolo. 

În centrul zidului se înălța un turn de pază impozant, 
străjuind singura poartă maiestuoasă. Poarta spre China era 
permanent deschisă, dar nici unui european nu-i era îngăduit 
să treacă de ea. 

Cizmele lui Struan răsunau pe caldarâmul praiei în vreme ce 
mergea grăbit, apoi el deschise o poartă înaltă, din fier forjat, 
ce dădea spre palatul episcopului, traversă grădina îngrijită 
vreme de trei veacuri. Într-o bună zi o să am şi eu o grădină ca 
asta, îşi promise el. Traversă curtea pavată pe care cizmele 
răsunau şi se opri dinaintea uşii impunătoare. Trase de clopotul 
de la intrare, auzi ecoul său înăuntru, şi smuci de cordonul său 
de mai multe ori, insistent. În cele din urmă, se zări lumina 
şovăitoare a unui felinar pe geamurile scărilor, auzi paşi 
apropiindu-se şi un potop de cuvinte mânioase în portugheză. 
Uşa se deschise. 

— Bom dia. Doresc să-l văd pe episcop. 

Servitorul ce-l întâmpină, pe jumătate adormit, pe jumătate 
îmbrăcat, se uită la el fără să-l recunoască şi fără să priceapă 
ce spune, apoi slobozi alt potop de vorbe în portugheză, dând 
să închidă uşa. Dar Struan îşi strecură piciorul în deschizătura 
uşii, se propti în ea deschizând-o şi pătrunse înăuntru. Ajunse 
în prima încăpere, un birou elegant, încărcat de cărţi, şi se 
aşeză pe un scaun cu speteaza înaltă, sculptat. Abia atunci îl 
privi pe servitorul care rămăsese cu gura căscată. 

— Episcopul, repetă el. 


După jumătate de ceas păşi maiestuos în încăperea în care 
pătrunsese Struan cu forţa Falarian Guineppa, Episcop de 
Macao, general al bisericii Romei. Un patrician înalt, care-şi 
purta cu un aer tineresc cei cincizeci de ani, cu un nas coroiat 
tipic roman, o frunte înaltă, trăsături obosite. Pe cap purta o 
tichie de un roşu închis, anteriul era de aceeaşi culoare, iar de 
gâtul puternic îi atârna un crucifix bătut în pietre scumpe. Intră 
cu o privire adormită şi mânioasă. Dar când îl văzu pe Struan, 
şi supărarea şi somnul îi dispărură ca prin farmec. Episcopul se 
opri în uşă, cu toată fibra fiinţei lui la pândă. Struan se ridică în 
picioare. _ 

— Bună dimineaţa, Înalt Preasfinţia voastră. Îmi cer iertare 
că am venit neinvitat şi încă atât de devreme. 

— Senhor, fii bine venit, în numele Domnului, spuse 
episcopul binevoitor, apoi îi făcu semn să se aşeze. Ce zici de 
un mic dejun? lei masa cu mine? 

— Mulţumesc. 

Episcopul dădu scurt nişte porunci în portugheză 
servitorului care se înclină şi dispăru în grabă. Apoi se îndreptă 
alene spre fereastră, ţinând crucifixul în mână, şi privi îndelung 
răsăritul soarelui. Văzu China Cloud, aflată departe la ancoră, 
şi mulţimea sampanelor din jurul ei. Oare ce grabă l-a mânat pe 
Tai-Panul Nobilei Case să vină la mine? 

— Îţi mulţumesc că m-ai trezit. E un răsărit de soare 
minunat. 

— Da. 

Fiecare se purta cu o amabilitate pe care, de fapt niciunul 
nici celălalt nu o împărtăşeau. Pentru episcop, Struan îi 
reprezenta pe englezii protestanți, materialişti, fanatici, răi, ce 
rupseseră cu legile Domnului, care spre veşnica lor damnare la 
iad, nesocotiseră pe papă, aşa cum evreii îl nesocotiseră pe 
Cristos, iar omul acesta era căpetenia lor, cel care aproape 
numai cu mâna lui distrusese Macao, şi o dată cu Macao şi 
dominaţia catolică asupra păgânilor asiatici. Pentru Struan, 
episcopul însemna tot ce dispreţuia el la catolici - fanatismul 
dogmatic al unora care s-au jugănit singuri, ahtiaţi de putere, 
care  sugeau averi pe spinarea poporului în numele 
Dumnezeului lor catolic, picătură cu picătură, iar din aceste 
picături ridicaseră atotputernice catedrale spre gloria felului în 


care vedeau ei divinitatea, şi, ca nişte păgâni idolatri, 
ridicaseră pe Scaunul Romei drept papă pe unul de-al lor, îl 
declaraseră infailibil şi îl puseseră să hotărască soarta celorlalţi 
oameni. 

Umili servitori în livrele începură să aducă platouri de 
argint, ciocolată fierbinte, chifle uşoare ca pana, unt proaspăt, 
jeleul de kumguat! care făcea faima mănăstirii. Episcopul spuse 
rugăciunea, iar euforia cuvintelor latine îl făcu pe Struan să se 
simtă şi mai stânjenit, dar nu spuse nimic. Amândoi mâncară în 
tăcere. Clopotele din mulţimea turlelor marcară cu sunetul lor 
începutul rugăciunii de dimineaţă, şi tăcerea fu alungată de 
litania adâncă, ce se auzea voalat, a corului călugărilor din 
catedrală. După ciocolată, urmă cafeaua din Brazilia 
portugheză: dulce, tare, delicioasă. 

La un gest al episcopului, servitorul deschise o cutie bătută 
în nestemate în care ţinea trabucurile, şi-l invită pe Struan să 
se servească. 

— Sunt din Havana, nu ştiu dacă îţi plac. După micul dejun 
mă bucur şi eu de darul pe care Sir Walter Raleigh l-a făcut 
omenirii. 

— Mulţumesc. 

Struan alese o havană, servitorii le oferiră foc, iar la alt 
semn al episcopului se făcură nevăzuţi. Episcopul începu să 
admire rotocoalele de fum. 

— De ce-ar avea nevoie de ajutorul meu Tai-Panul Nobilei 
Case? De ajutorul papistaşilor? întrebă el cu un zâmbet 
maliţios. 

— Inalt Preasfinţia voastră, puteţi paria la sigur că nu mi-a 
venit deloc uşor. Aţi auzit vreodată de scoarţa de cinchona? De 
scoarţa iezuiţilor? 

— Aha, te-a ajuns malaria. Frigurile din Happy Valley, spuse 
el abia auzit. 

— Îmi pare rău că vă dezamăgesc. Nu, nu eu am malarie. 
Cineva la care ţin foarte mult. Cinchona vindecă malaria? 

Degetele prelatului începură să se joace cu inelul imens de 
pe degetul mijlociu, apoi apucă crucifixul de la gât. 

— Da. Dacă malaria din Happy Valley e aceeaşi cu malaria 
ce dăinuie în America de Sud. 

Il ţinti pe Struan cu o privire pătrunzătoare, acesta simţi 

puterea acelor ochi dar, la rândul lui, îi răspunse cu aceeaşi 
privire, la fel de neînduplecată. 

— Cu mulţi ani în urmă, eram misionar în Brazilia. Am luat şi 
eu malarie acolo. Şi cinchona m-a vindecat. 

— Aveţi cinchona aici? În Macao? 

Se lăsă tăcere, tulburată numai de clinchetul pe care-l 
făceau degetele prelatului pianotând pe crucea din aur, 
amintindu-i lui Struan de felul în care doctorul chinez o 
consultase pe May-may. Se întrebă dacă-l cântărise corect... pe 
episcop. 

— Nu ştiu, senhor Struan. 

— Dacă cinchona vindecă şi malaria asta, sunt dispus să 
plătesc. Dacă vreţi bani, vă stau la dispoziţie. Putere? V-o ofer. 
Dacă vreţi sufletul meu, poftim, eu nu împărtăşesc vederile 
dumneavoastră, aşa că va fi un schimb cinstit. Aş accepta cu 
bucurie chiar să trec prin toate ritualurile pentru a deveni 
catolic, dar, după cum bine ştiţi şi dumneavoastră şi eu, ar fi cu 
totul inutil şi fără sens. Vă ofer orice doriţi şi-mi stă în putere. 
Dar vreau nişte scoarță de copac din aceea. Vreau să vindec pe 
cineva de malarie. Spuneţi care-i preţul. 

— Pentru unul care vine să cerşească, purtările dumitale 
sunt curioase. 

— Da. Dar bănuiesc că, indiferent care-or fi purtările mele, 
indiferent de ce gândiţi despre mine sau eu despre 
dumneavoastră, putem încă să negociem. Aveţi cinchona? Dacă 
aveţi, asta vindecă malaria din Happy Valley? Şi dacă vindecă, 
spuneţi care-i preţul. 

În încăpere se lăsă tăcere, o tăcere în care se simţea 
apăsarea gândurilor, a voinţelor celor doi. 

— Nu pot să răspund la niciuna dintre întrebări deocamdată, 
spuse episcopul. 

Struan se ridică. 

— Voi reveni diseară. 

— N-are niciun rost să vii diseară, senhor. 

— Vreti să ziceţi că nu cădem la învoială? 

— Vreau să spun că diseară ar fi prea curând. Va fi nevoie de 
ceva timp ca să trimit vorbă tuturor celor ce se îndeletnicesc cu 
vindecarea bolilor şi să primesc răspuns. De îndată ce am 
răspuns, îţi dau de veste. La toate întrebările pe care le-ai pus. 
Unde vei fi de găsit? Pe China Cloud? La reşedinţa dumitale? 


— Am să trimit un om care o să stea la uşa dumneavoastră şi 
să aştepte. N 

— Nu-i nevoie. Iți trimit eu veste. 

Episcopul rămase pe scaun, apoi, văzând îngrijorarea adâncă 
a lui Struan, îi spuse cu compătimire: 

— Nu fi îngrijorat, senhor. Am să trimit vorbă şi într-o parte 
şi-n cealaltă, prin mila lui Cristos. 

— Mulţumesc. 

În vreme ce se îndrepta spre uşă, Struan îl auzi pe episcop 
spunând: 

— Mergi cu Dumnezeu! dar nu se opri. 

În urma lui uşa cea mare se închise cu un sunet metalic. 

Rămânând singur în încăperea tăcută, episcopul oftă din 
adânc, dădu cu ochii de crucifixul de la gât, se rugă în tăcere. 
Apoi trimise după secretarul său şi porunci să se înceapă 
căutarea acelui leac. Şi, rămânând din nou singur, se împărţi în 
cele trei personalităţi ce existau în toţi înalții prelați ai bisericii. 
Întâi deveni Petru, unsul lui Dumnezeu, primul episcop al 
Domnului pe pământ, cu tot ceea ce însemna asta din punct de 
vedere spiritual. În al doilea rând, temporarul păzitor al 
bisericii, cu toate cele ce se cuprindeau în asta. Şi, în cele din 
urmă, un simplu muritor ce credea în învăţăturile unui simplu 
muritor ce era fiul Domnului. 

Se aşeză mai bine, rezemându-se de spătarul scaunului şi 
lăsă cele trei fațete ale eului său să dezbată între ele. Iar el 
doar asculta. 


Capitolul treizeci şi patru 

Struan începu să urce scara de marmură a reşedinţei 
companiei, se simţea obosit, dar ciudat de împăcat. Am făcut 
tot ce se putea, se gândi el. Înainte de a apuca să pună mâna pe 
clanţă, uşa se deschise larg. Şi dinaintea lui îşi arătă faţa 
încântată şi gura ştirbă Lo Chum, majordomul servitorilor 
Nobilei Case din Macao, un bătrân mărunţel, cu un ten ca 
fildeşul învechit şi un zâmbet de spiriduş. Era în slujba lui 
Struan din clipa în care Struan îşi putuse permite să aibă un 
servitor. Avea pe el un halat alb, îngrijit, pantaloni negri şi 
sandale de sfoară împletită. 

— Hallo-ah, Tai-Pan. Baie gata, mancam gata, hainele gata, 
ce Tai-Pan vrei alt poate? Nu conteşte. 

— Heya, Lo Chum. 

Struan niciodată nu reuşise să nu se mai mire de rapiditatea 
cu care circulau veştile. Ştia că dacă imediat ce coborâse la 
țărm ar fi parcurs doar cheul şi s-ar fi îndreptat drept spre 
reşedinţă, uşa s-ar fi deschis la fel de larg în faţa lui, Lo Chum 
ar fi apărut dinainte exact ca acum. 

— Baie, haine poate, îi răspunse Struan. 

— Compradore Chen Sheng fost. Spus vine iar ceas noua, 
poate? 

— Poate, îi răspunse Struan obosit. 

Lo Chum închise uşa şi o luă repede înaintea lui Struan, 
urcând scara de marmură, şi-i deschise uşa dormitorului 
stăpânului. Cada de fier, mare în care se stătea în şezut, era 
plină ochi cu apă aburindă, ca de obicei, pe măsuţă, tot ca de 
obicei, se afla un pahar cu lapte, ustensilele de bărbierit erau la 
îndemână, o cămaşă curată şi haine stăteau întinse pe pat, tot 
ca de obicei. Ce bine-i să fii din nou acasă, se gândi Struan. 

— Tai-Pan vrei fata la baie, heya? spuse celălalt nechezând. 

— Aiii iaaa, Lo Chum! Mereu vorbeşte prostii şi aduce necaz, 
mereu vorbeşte fata hâţ-hâţ la baie, nu conteşte. Trezeşte la 
stapin Culum... spune la el eu venit! adăugă Struan 
dezbrăcându-se de hainele îmbâcsite de pe el. 

— Stapin Culum nu doarme doarme. 

— Unde stapin Culum plecat-ah? îl întrebă Struan. 

Lo Chum adună veşmintele şi ridică din umeri. 

— Tot noapte plecat, stapin. 

Struan se întunecă la faţă. 


— Şi fiecare noapte la fel, heya? 

Lo Chum clătină din cap. 

— Nu stapin. Unu doi noapte doarme doarme aici. 

leşi în goană din încăpere. Struan se cufundă în apa căzii, 
îngrijorat de vestea că fiul său nu era acasă. Dumnezeule 
Cristoase, sper că băiatul ăsta are destulă minte să nu se 
aventureze prin cartierul chinezesc. 


Exact la ora nouă, o lectică luxoasă se opri dinaintea 
reşedinţei. Din ea cobori, cu o greoaie importanţă, Chen Sheng, 
comprador al Nobilei Case. Purta o robă purpurie, o tichie plină 
de pietre scumpe, şi era conştient de importanţa lui. Începu să 
urce scările şi uşa-i fu deschisă de Lo Chum personal, ca de 
obicei. Asta însemna mare cinste pentru obrazul lui Chen 
Sheng, pentru că Lo Chum nu deschidea uşa cu mâna lui decât 
pentru Tai-Pan şi pentru el. 

— Mă aşteaptă? îl întrebă el în dialectul cantonez. 

— Bineînţeles, Excelenţă. Îmi pare rău că am stabilit 
întâlnirea asta atât de devreme, dar am socotit că o să vreţi să 
fiţi cel dintâi. 

— Am auzit că a plecat din Hong Kong într-o grabă nebună. 
Ştii cumva din care pricină? 

— S-a dus direct la Tai-Panul fustelor lungi şi... 

— Atâta lucru ştiu şi eu, îi replică Chen Sheng arţăgos, 
nefiind în stare să priceapă de ce Struan se dusese fuga, fuga la 
mănăstire. Lo Chum, nu ştiu zău de ce am atâta răbdare cu 
tine, şi de ce continui să-ţi plătesc în fiecare lună ca să-mi spui 
ce mai afli, şi asta în nişte vremuri atât de grele. Am ştiut că 
nava e în port înainte de a-mi trimite tu vorbă. Dovedeşti o 
supărătoare indiferenţă faţă de afacerile mele. 

— Înălţimea ta, îmi pare tare rău, începu Lo Chum. 
Bineînţeles că Tai-Pan a adus-o cu el pe navă şi pe concubina 
lui. 

— A! 

Bun, se gândi el. Sunt bucuros să-i pot da copiii înapoi şi să 
nu mai răspund eu de ei. 

— Aşa-i ceva mai bine, deşi într-un ceas aş fi aflat asta şi de 
la alţii. Şi ce alte perle de informaţii mai ai care să merite 
atâţia bani cât ai dobândit tu de la mine în toţi aceşti ani? 

Lo Chun îşi arătă albul ochilor când se uită spre cer. 


— Ce trecere să am eu, un josnic sclav, în faţa unui 
mandarin ca dumneavoastră, glăsui el plin de întristare. Şi sunt 
vremuri grele, înălţimea ta, nevestele mele mă sâcâie să le dau 
bani, băieţii mei aruncă şi ei cu taeli la jocurile de noroc de 
parcă argintul ar creşte ca orezul. Nenorocire. Numai ştiind 
dinainte lucruri de mare importanţă se mai poate apăra omul 
dinaintea sorții. E îngrozitor când te gândeşti că astfel de taine 
pot ajunge la urechile cui nu trebuie. 

Chen Sheng începu să se joace cu coada părului, dându-şi 
seama imediat că Lo Chum are nişte informaţii cu totul 
deosebite. _ 

— De aceeaşi părere. În nişte vremuri atât de grele e foarte 
important - după cum au stabilit şi zeii - să-i ajuţi pe cei 
sărmani, reluă el plin de gravitate. Mă gândeam chiar acum să- 
ţi trimit un neînsemnat dar în cinstea iluştrilor tăi strămoşi - 
trei porci prăjiţi, paisprezece găini ouătoare, două cupoane de 
mătase de Shantung, o perlă care face zece taeli din cel mai 
curat argint, o cataramă frumoasă din jad de pe vremea primei 
dinastii Ch'ing, care face cincizeci de taeli, şi nişte dulciuri şi 
prăjituri ce se mai găsesc pe la mine, care nu-s pe măsura 
gustului tău, dar poate le dai servitorilor. 

— Nu pot să primesc un dar atât de generos, răspunse Lo 
Chum cu adânc respect. Cu asta m-aş îndatora pe vecie. 

— Dacă mă refuzi, atunci am să mă gândesc că darul nu e pe 
măsura iluştrilor tăi strămoşi şi atunci pierd mult din cinstea 
obrazului meu. 

În cele din urmă, Lo Chum îşi îngădui să se lase înduplecat, 
iar Chen Sheng îşi îngădui să se lase convins că darul său era 
demn de un mare mandarin. 

— Am auzit că Tai-Panul e în căutarea unui anumit lucru, îi 
şopti Lo Chum, pentru că e tare bolnavă concubina lui. Bolnavă 
de otrava aceea din Hong Kong. 

— Cum? Chen Sheng fu îngrozit de veste, şi bucuros doar 
pentru că darul lui părea să nu fi fost degeaba. Te rog, spune 
mai departe. 

Lo Chum îi povesti de doctor, de leacul acela ciudat, tot ceea 
ce îi şoptise Ah Sam proprietarului unui sampan pe care-l 
trimisese în dimineaţa aceea la ea. 

— Se mai vorbeşte că Tai-Panul a oferit douăzeci de mii de 
taeli răsplată. Băiatul lui, ilustrul fecior al celei de-a treia 


neveste a dumneavoastră şi fiul dumneavoastră adoptiv, a 
pornit o disperată căutare a leacului în tot Hong Kong-ul. 

Mintea lui Chen Sheng începu să lucreze cu febrilitate, 
cântărind urmările acestei situaţii. Îi făcu semn lui Lo Chum şi 
acesta îl conduse spre biroul lui Struan. 

— Hallo-ah, Tai-Pan, începu el încântat. Bun vede la tine la 
Macao, nu conteşte. 

— Hallo-ah, Chen Sheng, îi răspunse Struan, şi-i făcu semn 
spre scaun. Stea jos! 

— Barca tău, Blue Cloud, ajunge acasă numaru unu, heya? 

— Nu ştie. Dar când ştie spune la tine iute-iute. Chen Sheng 
vrea vorbeşte la mine, heya? 

Chen Sheng era acum îngrijorat. El, conducătorul Triadei la 
Macao, fusese personal făcut răspunzător de Jin-qua pentru 
viaţa lui T'chung May-may şi a copiilor ei. Dintre toţi partenerii 
de afaceri ai lui Jin-qua, numai el ştia că fata era nepoata lui, 
iar în calitate de concubină a lui Struan, pentru el personal fata 
avea o valoare enormă, iar pentru cauza Triadei în viitor - 
cauza Chinei - valoarea ei era nepreţuită. Numai ştirea că flota 
se întorcea imediat la Canton în loc să pornească spre Pekin 
direct le salvase aproape patru milioane de taeli, de o sută de 
ori valoarea cheltuielilor pentru educaţia lui May-may. Îşi 
binecuvântă joss-ul că aveau parte de May-may: dacă nu era ea, 
o mare parte din valoarea acelor despăgubiri ar fi trebuit să o 
caute el. Iar acum femeia aceea, tâmpită şi fără nicio valoare a 
avut joss-ul nenorocit să nimerească boala asta fără leac. Fără 
leac, îşi corectă el iute gândurile, dacă nu găsim cumva scoarţa 
aceea. Dar dacă reuşim s-o găsim, atunci fata se face bine, iar 
investiţiile noastre în ea şi în Tai-Pan sunt asigurate şi mai sunt 
de încasat şi douăzeci de mii de taeli. Apoi altă informaţie îşi 
găsi locul în mintea lui şi se gândi: Ah, asta explică de ce 
Gordon Chen a trimis patruzeci de membri ai Triadei din Hong 
Kong la Macao în mare taină ieri. Trebuie să mai fie ceva din 
leacul ăla pe aici. Se întrebă ce-ar fi zis Gordon Chen dacă i-ar 
fi dezvăluit că tainicul „învăţător” i se trimisese la ordinul lui 
Jin-qua, că Jin-qua era căpetenia Triadei din întregul Kwantung, 
şi că el, Chen Sheng, era adjunctul lui Jin-qua. Ah, îşi spuse el, 
e atât de înţelept să păstrezi atâtea lucruri în mare taină. 
Niciodată nu poţi şti când unul scapă o vorbă. 

— Copii la Tai-Pan bine-bine la mine în casa, fericit mult, 


spuse el încântat. Tu vrei vede la ei? Iei la ei la Hong Kong? 

— Îi văd azi. Am să-i iau curând. Eu spune când. 

Struan se întrebă dacă să-i spună vreo vorbă despre May- 
may lui Chen Sheng. 

— Tai-Pan, copii la tine bine, începu Chen Sheng. Eu crede 
mai bine aduce mama femeie la malu'. Face femeie mama 
fericit poate. Numer unu doctor vine poate. Nu grija. Eu crede 
găsit leac aici Macao poate. Chen Sheng rezolve poate bine 
mult. 

— De unde ştii că e aici, şi mai ales că are malarie? 

— Cum? Nu înţelege la mine. 

— Cum tu ştie poate femeie la mine bolnav mult? 

Chen Sheng râse în sinea lui şi ridică din umeri. 

— Eu ştie, nu conteşte. 

— Leac aici poate? Adevăr? 

— Dacă afle poate. Eu trimite jonca iute iute la China Cloud 
poate. Aduce femeie mama la malu'. Chen Sheng rezolve. 

Se înclină cu politeţe dinaintea lui şi plecă. Struan se duse 
pe China Cloud şi le îngădui marinarilor să coboare la țărm 
după carturi. Nu trecu mult şi jonca lui Chen Sheng se lipi de 
navă. May-may fu transportată cu mare grijă la țărm, un doctor 
o supraveghe, şi fu dusă la locuinţa ei de pe colina Sao Antonio. 
Casa arăta îngrijit, o mulţime de servitori îi stăteau la 
îndemână, ceaiul fusese pregătit. Ah Sam se învârtea peste tot 
plină de importanţă, îmbrăţişă copiii ce fuseseră aduşi şi 
aşteptau sosirea mamei, fiecare însoţit de câte o amah, apoi o 
aşeză cât mai confortabil pe May-may în patul imens şi-i aduse 
copiii la căpătâi. Urmară lacrimi de fericire, vânzoleală şi 
gălăgie. Ah Sam şi May-may erau în fine răsplătite că veniseră 
acasă. Doctorul aduse mâncăruri speciale şi leacuri ca s-o 
întărească pe bolnavă şi pe pruncul din pântecele ei, şi-i 
porunci să nu se ridice din pat. 

— Eu mă întorc curând, îi spuse Struan. 

— Bun. Mulţumesc, Tai-Pan. Mulţumesc mult. 

— Mă duc până la reşedinţă... apoi poate trec şi pe la familia 
Brock. 

— Sunt în Macao? 

— Da. Toţi în afară de Tyler. Credeam că ţi-am mai spus. Nu- 
ţi aduci aminte? Sunt aici şi Culum şi Tess. 

— A, da, îi răspunse ea, şi îşi aminti de cele puse la cale cu 


Gordon Chen. lartă-mă. Am uitat. Mintea mea e ca o 
strecurătoare. Acum, sigur, îmi aduc aminte. Sunt fantastic de 
bucuroasă că am coborât de pe nava aia şi sunt acasă. 
Mulţumesc. 

Struan se duse la reşedinţă. Culum nu se întorsese încă, aşa 
că porni din nou pe praia către locuinţa lui Brock. Dar nici 
Tess, nici Liza nu ştiau unde se află Culum. Gorth îi destăinuise 
că în seara precedentă se duseseră să joace cărţi la Clubul 
Englez, dar el, Gorth, plecase de acolo mai devreme. 

— Să te însoțesc până la uşă, îi spuse Gorth la plecare, iar 
când rămaseră singuri, zâmbi sardonic, îmbătat de dulceaţa 
răzbunării. Doa’ ştii cum se-ntâmplă... io m-am dus la o muiere. 
Poa’ că şi el o fi făcut la fel. Da’ nu-i niciun necaz, nu? El cam 
câştiga la cărţi când l-am lăsat acolo, dacă asta te îngrijorează. 

— Gorth, nu asta. Nu asta mă îngrijorează pe mine. Dar ştii 
că Anglia are nişte legi foarte bune când e vorba de crimă - o 
judecată de urgenţă, şi un ştreang tot de urgenţă, indiferent de 
cine-i vorba. Chiar şi de o prostituată. 

Gorth se făcu alb ca varul. 

— Ce vrei să zici cu asta, ei? 

— Dacă o să avem vreun candidat la spânzurătoare, am să 
fiu bucuros gâde, pe Dumnezeul meu! 

— Tot nu pricep ce vrei să zici! izbucni Gorth. Mă acuzi pe 
nedrept. 

— Nu te acuz de nimic, Gorth. Doar îţi aduc aminte nişte 
lucruri. Mda. Aud că există doi martori eventuali la o eventuală 
crimă... care-s dispuşi să pună mărturii la tribunal. 

Gorth îşi stăpâni panica. Trebuie să fie vorba de afurisitul ăla 
de Quance şi de blestemata aia de scroafă Fortheringill. Doar a 
fost plătită îndestul ca să-şi ţină gura. Dacă-i nevoie, mă 
socotesc io şi cu ei, da’ n-o să fie. Căţeaua aia mică n-o să dea 
ea ortu’ popii. 

— Io nu mi-s plăpând să mă tem de unul ca tine şi de 
blestematele tale de învinuiri mincinoase. 

— Gorth, eu nu te acuz în niciun fel, îi replică Struan. 

Era teribil de tentat să provoace acum cearta care să-i ducă 
la o confruntare. Dar ştia că mai trebuia să aştepte ca Gorth să 
facă prima greşeală, să-l insulte în public, într-un mod de 
neiertat. Numai atunci îi va putea trimite pe faţă şi fără nicio 
reţinere secundanţii cu o provocare oficială ca să-l ucidă 


dinaintea martorilor. Numai în felul acesta putea evita o 
ruptură a nunţii dintre Culum şi Tess şi putea evita să-i ofere 
lui Brock prilejul de a-l distruge prin tribunale. Şi May-may 
avea dreptate, toată lumea în Asia ştia că ardea de nerăbdare 
să-l ucidă pe Gorth. 

— Dacă-l vezi pe Culum cumva, te rog spune-i că îl caut. 

— N-ai decât să te îngrijeşti singur să-ţi trimiţi mesagerii. Io 
nu-s servitorul tău. N-o să mai fii tu Tai-Pan al Nobilei Case 
multă vreme, Cristoase Dumnezeule! 

— Vezi, fii cu băgare de seamă, îi spuse Struan. Mie nu mi-e 
teamă de tine. 

Gorth muşcă momeala. 

— Nici mie de tine, Dirk. Io ţ-o spun aşa de la obraz, fi cu 
băgare de seamă să nu viu io după tine! 

Struan se întoarse la reşedinţă încântat de ispravă. Gorth, 
te-am prins. 

Culum nu se întorsese nici acum. De la episcop nicio veste. 
Struan îi spuse lui Lo Chum să încerce să dea de Culum. leşi 
din nou pe praia şi porni spre colină, către catedrală, apoi o luă 
pe uliţe mai puţin cunoscute, pe lângă restaurantele cochete cu 
umbrele colorate înşirate pe trotuar. Traversă o largă praga şi 
pătrunse pe o uşă imensă, călugăriţa de la măsuţa de la intrare 
se uită la el. 

— 'Neaţa. Cunoaşteţi engleza? o întrebă Struan. 

— Putin, senhor. 

— Aveţi o bolnavă. Domnişoara Mary Sinclair. Sunt un 
prieten. 

Se lăsă o lungă tăcere. 

— Doriţi s-o vizitaţi? 

— Vă rog. 

Îi făcu semn unei călugăriţe chinezoaice şi vorbi iute cu ea în 
portugheză. Struan porni pe coridor în urma călugăriţei, apoi 
urcă vreo câteva trepte până la camera unde era Mary. O 
încăpere mică, murdară, cu iz de mucegai, ferestre închise. 
Deasupra patului atârna un crucifix. Mary era trasă la faţă, 
zâmbea sfârşită. Suferinţa o îmbătrânise. 

— Hello, Tai-Pan. 

— Ce-ai păţit, Mary? o întrebă el blând. 

— Numai ce-am meritat. 

— Te scot eu din locul ăsta blestemat, îi spuse Struan. 


— Tai-Pan, mă simt bine aici. Sunt foarte buni cu mine. 

— Mda, dar nu e locul cel mai nimerit pentru o protestantă 
ca tine. 

În cameră intră un călugăr sfrijit, cu tonsură. Purta un 
veşmânt simplu, pătat şi băţos de sânge şi medicamente, cu un 
crucifix modest de lemn la gât. 

— Bună dimineaţa, spuse călugărul într-o engleză cultivată şi 
fără accent. Sunt părintele Sebastian, doctorul bolnavei. 

— Bună dimineaţa. Cred că am s-o scot de aici, de sub 
îngrijirea dumitale. 

— Domnule Struan, eu nu v-aş sfătui. N-ar trebui 
transportată în altă parte cel puţin o lună de acum încolo. 

— Ce-a păţit? 

— Măruntaiele i-s tulburate. 

— Eşti englez? 

— Vi se pare atât de ciudat, domnule Struan? Sunt o mulţime 
de englezi, şi chiar scoțieni, care împărtăşesc credinţa 
adevăratei biserici a lui Cristos. Dar chiar dacă sunt catolic, 
asta nu mă face să fiu mai puţin doctor. 

— Aveţi pe aici scoarță de cinchona? 

— Ce anume? 

— Scoarţă de cinchona. Scoarța iezuiţilor. 

— Nu. Şi n-am folosit-o niciodată. Nici n-am văzut aşa ceva. 
De ce? 

— N-are importanţă. Ce-a păţit domnişoara Sinclair? 

— E destul de greu de spus. Dar domnişoara Sinclair n-ar 
trebui mişcată de aici o lună... poate mai bine chiar două. 

— Fetiţo, te simţi destul de întremată ca să te luăm de-aci? 

— Fratele dumneaei, domnul Sinclair, n-are nimic împotrivă 
să rămână aici. Şi cred că şi domnul Culum e de acord cu 
recomandarea mea. 

— Culum a fost azi pe aici? o întrebă Struan pe Mary. 

Ea clătină din cap şi apoi, cu o expresie tragică, îi spuse 
călugărului: 

— Te rog, spune-i Tai-Panului. Despre... despre ce-am făcut. 

Părintele Sebastian replică grav: 

— Cred că e înţelept ce faceţi. Cineva trebuie să ştie 
adevărul. Domnule Struan, domnişoara Sinclair e foarte 
bolnavă. A băut un leac, o fiertură de ierburi chinezească... 
poate ar fi mai bine să-i spunem otravă... care să provoace un 


avort. Otrava a desprins fătul, dar a provocat şi o hemoragie pe 
care, cu voia Domnului, am reuşit s-o stăpânim aproape. 

Struan simţi cum brusc îl ia cu sudori. 

— Mary, cine mai ştie de povestea asta? Horatio? Culum? 

Fata clătină din cap. Struan se întoarse din nou spre călugăr. 

— Aţi reuşit aproape s-o stăpâniţi? Asta înseamnă că fata e 
în afară de pericol? Că într-o lună sau cam aşa e bine? 

— Fizic da. Dacă nu apare vreo cangrenă. Şi dacă aşa e voia 
Domnului. 

— Ce înţelegi prin „fizic”? 

— Domnule Struan, vreau să spun că e imposibil să iei în 
considerare doar fizicul fără să ţii seama de spirit. Dumneaei a 
păcătuit groaznic împotriva legilor Domnului... Impotriva 
legilor bisericii catolice, ba chiar şi împotriva legilor bisericii 
dumneavoastră. Aşa că trebuie să se împace, să se 
împărtăşească dinaintea Domnului pentru ca să se poată 
vindeca cu adevărat. Asta-i tot ce-am vrut să vă spun. 

— Şi... şi cum de-a ajuns aici? 

— A fost adusă aici de o amah, care e catolică. Am obţinut o 
aprobare specială ca s-o pot trata şi, ei bine, am adus-o aici şi 
am tratat-o cum ne-am priceput mai bine. Maica stareță a 
insistat ca cineva din familie să fie înştiinţat pentru că am 
socotit că o s-o pierdem. Şi i-am trimis vorbă căpitanului 
Glessing. Am crezut că el e tatăl... dar domnişoara Sinclair jură 
că nu. Şi ne-a rugat să nu dezvăluim cauza bolii. Fratele 
Sebastian făcu o pauză. Criza, prin milostenia Domnului, a 
trecut. 

— O să păstraţi taina? Şi... şi ce-a păţit de fapt, da? 

— Numai eu şi dumneavoastră şi surorile ştiu. Noi avem un 
jurământ dinaintea Domnului şi nu-l putem încălca. Din partea 
noastră nu aveţi a vă teme. Dar eu ştiu că această biată 
păcătoasă nu are şanse de vindecare dacă nu se împacă cu 
Domnul şi nu ispăşeşte. Pentru că Domnul ştie! 

Părintele Sebastian părăsi încăperea. 

— Părintele... părintele copilului era unul dintre prietenii tăi, 
Mary? 

— Da. Eu... eu nu regret viaţa pe care am dus-o, Tai-Pan. 
Nu... nu pot. Nici... nici ce-am făcut. E un joss. Mary privi pe 
fereastră. Joss, repetă ea. Pe când eram încă foarte mică am... 
am fost violată... cel puţin... nu-i chiar aşa. Nu ştiu cum a fost... 


nu pricepeam, dar am fost oarecum silită prima oară. Apoi... 
apoi n-a mai fost nevoie să mă silească nimeni. Am făcut-o 
pentru că aşa am vrut. 

— Cine te-a silit? 

— Unul dintre băieţii de la şcoală. A murit. E atât de mult de 
atunci. 

Struan îşi cercetă memoria, dar nu-şi putu aduce aminte de 
niciun băiat care să fi murit. Niciunul dintre cei care veneau 
prin casa familiei Sinclair. 

— Şi după asta, continuă Mary poticnindu-se, am simţit 
nevoia s-o fac. Horatio... Horatio era plecat în Anglia, aşa că am 
rugat-o pe o amah să-mi găsească un iubit. Ea mi-a explicat 
că... că aş putea să am un iubit, mulţi iubiţi, că, dacă sunt 
deşteaptă şi e şi ea deşteaptă, aş putea să am o viaţă tainică şi 
o mulţime de lucruri frumoase. Adevărata mea viaţă n-a fost 
niciodată prea plăcută. Doar ştii de ce fel de tată am avut parte. 
Şi acea amah mi-a arătat ce am de făcut. Ea... ea îmi făcea rost 
de iubiţi. Amândouă am început să ne căpătuim şi am ajuns... 
am ajuns bogate şi-mi pare bine. Am cumpărat cele două case, 
ea îmi aducea întotdeauna numai oameni bogaţi, foarte bogaţi. 
Mary se opri şi după o lungă pauză şopti scâncit: Ah, Tai-Pan, 
mi-e atât de teamă! 

Struan se aşeză lângă ea, îşi aminti ce-i spusese doar în 
urmă cu numai câteva luni de zile fetei. Şi răspunsul ei plin de 
încredere în sine. 


Capitolul treizeci şi cinci 

Struan stătea în dreptul ferestrei deschise, privind mohorât 
spre praia aglomerată de dedesubt. Soarele scăpătase spre 
amurg. Toţi portughezii îşi puseseră haine de seară şi se 
plimbau încoace şi-ncolo, făcându-şi plecăciuni unii altora, 
discutând aprins, tinerii hidalgo şi fetele flirtând cu măsură sub 
ochii atenţi ai părinţilor şi guvernantelor. Nişte culi şi câteva 
lectici umblau de colo-colo în căutare de clienţi, sau aduceau 
întârziaţii la promenadă. In seara aceea la palatul 
guvernatorului avea loc un bal, Struan fusese şi el invitat, dar 
nu ştia dacă are să se ducă sau nu. Culum încă nu se întorsese. 
De la episcop nu primise nicio vorbă. 

În după-amiaza aceea îl întâlnise pe Horatio. Acesta era 
furios fiindcă Ah Tat, slujnica lui Mary, dispăruse. 

— Sunt sigur că ea e cea care i-a dat bietei Mary otrava, Tai- 
Pan, îi spusese el. 

Mary îi mărturisise că din greşeală băuse nişte ceai de 
ierburi găsit în bucătărie, nimic altceva nu se întâmplase. 

— Horatio, n-are nicio noimă ce spui tu. Ah Tat a stat cu voi 
amândoi de ani de zile. De ce-ar fi făcut una ca asta? A fost 
doar un accident. 

După plecarea lui Horatio, Struan porni în căutarea celor cu 
care îşi petrecuseră noaptea Culum şi Gorth. Cei mai mulţi 
erau tovarăşi de chefuri de-ai lui Gorth şi mărturiseau cu toţii 
că la câteva ceasuri după plecarea lui Gorth, Culum plecase şi 
el, că băuse şi el, dar nu arătase a fi mai beat decât ceilalţi, mai 
beat decât de obicei. Culum, mucos idiot ce eşti, îşi spuse 
Struan, ar fi trebuit să ştii să te păzeşti mai bine. Deodată zări 
un servitor în livrea imaculată, cu perucă pe cap, şi recunoscu 
îndată însemnele episcopului. Omul mergea fără să se 
grăbească pe praia, dar trecu de reşedinţă, fără să se oprească, 
şi dispăru. De-acum lumina scădea iute, şi felinarele cu ulei ale 
promenadei începură să împrăştie întunericul. Struan zări o 
lectică cu perdelele trase oprind în faţa reşedinţei. Culii pe care 
abia de reuşi să-i desluşească, părăsiră lectica acolo şi 
dispărură pe o uliţă. Struan dădu buzna afară din încăpere, şi 
pe scări la vale. Pe scaunul din spate al lecticii, Culum zăcea 
inconştient, cu braţele în lături, hainele sfâşiate, pătate de 
vomă. Duhnea a băutură. 

Struan fu mai degrabă amuzat decât supărat, îl trase afară 


pe Culum, îl săltă pe umeri şi, fără să ia în seamă privirile 
trecătorilor, îl duse în casă. 

— Lo Chum, baie, iute-iute! 

Struan îl trânti pe Culum pe pat şi-l dezbrăcă până la piele. 
Pe piept şi pe spate nu se vedeau răni, îl mai răsuci o dată. Pe 
burtă zgârieturi de cuie, vânătăi de pe urma muşcăturilor „de 
dragoste”. 

— Idiotul! spuse el cercetându-l iute, dar fără să-i scape 
nimic. 

Niciun os frânt, niciun dinte lipsă. Ceasul şi inelul cu sigiliu 
dispărute. Buzunarele goale. 

— Ţi-au făcut festa, flăcăule. Poate că a fost prima oară, dar 
sigur că nu e şi ultima. 

Struan ştia că la bordeluri era un vechi truc de a turna în 
băutura ageamiului nişte drog. Servitorii aduseră găleți de apă 
fierbinte şi umplură cada de fier. Struan îl săltă pe Culum şi-l 
puse în cadă, îl săpuni şi-l frecă cu buretele. Lo Chum ţinea 
capul nevolnic al băiatului. 

— Stapin mult nebun beutur, mult nebun hâţ-hâţ, heya! 

— Aiii iaaa, făcu Struan. 

Când îl ridică pe Culum, Struan simți cum îl săgeată în 
piciorul stâng şi pricepu că umblatul din ziua aceea îi obosise 
încheietura bolnavă a piciorului mai mult decât îşi dăduse 
seama. Ar trebui s-o strâng bine cu o faşă câteva zile, se gândi 
el. Îl şterse pe Culum şi-l puse în pat. Îl plesni uşor peste faţă, 
dar nu izbuti să-l facă să se dezmeticească, aşa că luă masa şi 
începu să aştepte. O dată cu trecerea ceasurilor, îngrijorarea 
lui spori, fiindcă ştia că, indiferent cât de mult băuse, Culum ar 
fi trebuit să-şi revină de acum. Culum respira adânc şi regulat. 
Inima îi bătea puternic. Struan se ridică şi se întinse. Nu era 
nimic de făcut, decât să aştepte. 

— Eu merge la doamna număru unu. Tu stai veghează bine- 
bine, heya? 

— Lo Chum veghează ca un mama! 

— Trimiţi vorbă, savvy? Nu conteşte care oră, stapin 
trezeşte, tu trimite vorba, savvy? 

— De ce Tai-Pan tu spune savvy? Heya? Lo Chum savvy bine- 
bine, nu conteşte. Heya? 

Dar în noaptea aceea Lo Chum nu-i trimise nicio vorbă. Spre 
dimineaţă, Struan părăsi casa lui May-may şi se întoarse la 


reşedinţa companiei. May-may dormise liniştită, dar Struan 
auzise paşii fiecărui trecător şi fiecare lectică ce trecuse pe 
stradă, ca şi o mulţime de alte zgomote, închipuiri ale propriei 
lui imaginaţii. 

Lo Chum îi deschise uşa de la intrare. 

— De ce Tai-Pan venit atât devreme, heya? Mancare gata, 
baie gata, ce vrei Tai-Pan, heya? 

— Stapin trezit, heya? 

— De ce intrebe, heya? Dacă trezit, Lo Chum trimite vorb. 
Eu savvy bine-bine tot, Tai-Pan, îi răspunse Lo Chum lovit în 
demnitatea lui. 

Struan se duse sus. Culum dormea somn greu mai departe. 

— Stapin face unu două ori aşa, şi Lo Chum gemu şi se lovi 
cu pumnii în bărbie, sforăi, căscă şi gemu din rărunchi. 

După micul dejun, Struan le trimise vorbă Lizei şi lui Tess că 
băiatul s-a întors, dar nu le transmise şi în ce hal se întorsese. 
Apoi încercă să se ocupe de afaceri ca să aibă ceva de făcut. 
Semnă hârtii, aprobă cheltuieli şi mai importante pentru 
construcţiile de la Hong Kong, indignat de costurile sporite ale 
cherestelei, cărămizilor şi mâinii de lucru, ca şi a tuturor celor 
necesare pentru aprovizionarea navelor, repararea şi echiparea 
lor. 

Dar-ar frenţia în toate astea. Toate preţurile au crescut cu 
cincizeci la sută, şi niciun semn că au de gând să coboare. Pun 
chile pentru noi clipere în anul care vine sau mai bine mizăm 
totul pe cele pe care le avem? Şi să mizăm şi pe faptul că marea 
n-o să ne înghită niciuna? Trebuie să cumperi mai multe! Drept 
urmare porunci să se mai construiască un nou cliper. Avea să-i 
spună Tessan Cloud, numele lui Tess, şi va fi darul lui Culum de 
ziua lui. Dar nici măcar perspectiva unui cliper nou, frumos, nu 
reuşi să-l emoţioneze aşa cum ar fi trebuit. Asta îi aduse aminte 
de Lotus Cloud care avea să fie construit curând la Glasgow, şi 
lupta pe mare ce-l aştepta cu Wu Kwok, dacă mai era în viaţă, 
sau cu Wu Fang Choi, tatăl, şi piraţii lui. Se mai întrebă dacă 
băieţii lui Scragger or ajunge acasă în Anglia teferi şi 
nevătămaţi. Avea să mai treacă cel puţin încă o lună înainte de 
a ajunge el în Anglia şi încă trei luni înainte de a afla el. 

Inchise biroul şi se duse la Clubul Englez şi pălăvrăgi o 
vreme cu Horatio, apoi cu vreo câţiva negustori, jucă un biliard, 
dar nici tovărăşia, nici jocul nu-i făcură nicio plăcere. Nu se 


vorbea decât de afaceri, toţi neliniştiţi de semnele dezastrului 
pe plan internaţional şi de mizele uriaşe ale negoţului din acel 
sezon. 

Se aşeză pe un fotoliu în încăperea mare de lectură în care 
dăinuia liniştea, şi luă ziarele sosite cu ultimul vas poştal, vechi 
de trei luni de zile. 

Cu mare efort reuşi să se concentreze asupra editorialului. 
Se vorbea de mişcările larg răspândite în ramurile industriale 
din Midlands şi se afirma că era imperativ necesar să se 
plătească un salariu ca lumea pentru munca de o zi întreagă. 
Într-un alt articol, cineva se lamenta că imensa maşină 
industrială a Angliei era folosită doar la jumătate din capacitate 
şi striga sus şi tare că trebuia găsită o nouă piaţă mai mare 
pentru abundența producţiei pe care aceasta o putea revărsa, 
iar o producţie mai mare însemna bunuri la un preţ mai scăzut, 
creşterea folosirii mâinii de lucru şi salarii mai mari. Erau alte 
articole care vorbeau despre tensiunile şi norii de război ce se 
strângeau pe cerul Franţei şi Spaniei din cauza succesiunii la 
tronul Spaniei. Prusia îşi întindea tentaculele asupra tuturor 
statelor germane pentru a le domina, aşa că o viitoare 
confruntare franco-prusacă era iminentă, nori de război se 
strângeau şi deasupra Rusiei şi asupra Sfântului Imperiu 
German al Habsburgilor. Nori de război se adunaseră şi asupra 
statelor italiene care voiau să-l înlăture pe parvenitul de rege 
francez al Neapolelui, să se unească laolaltă, sau eventual să 
nu se unească, iar papa, sprijinit de francezi, se amesteca pe 
arena politică. Nori de război se adunaseră şi deasupra Africii 
de Sud din cauza burilor care în ultimii patru ani se întinseseră 
din Colonia Capului şi întemeiaseră statele Transvaal şi 
Orange, iar acum amenințau colonia engleză Natal, aşa că, cu 
următorul vas poştal, puteau veni veşti că războiul începuse. 
Prin toată Europa se vorbea de răscoale evreieşti şi pogromuri, 
catolicii luptau împotriva protestanților,  mahomedanii 
împotriva hinduşilor, împotriva catolicilor, a protestanților, şi 
se îndârjeau unii contra celorlalți, în America se declanşaseră 
războaiele pieilor roşii, duşmănii între statele din Nord şi cele 
din Sud, duşmănii între America şi Marea Britanie din pricina 
Canadei, tulburări în Irlanda, Suedia, Finlanda, India, Egipt, în 
Balcani... 

— Nu contează ce citeşti! explodă Struan fără să se adreseze 


cuiva anume. Toată lumea-i cuprinsă de nebunie. Doamne! 

— Ce s-a întâmplat, Tai-Pan? îl întrebă Horatio, descumpănit 
de izbucnirea aceasta de mânie. 

— Toată lumea-i nebună, uite, asta e! De ce naiba oamenii 

nu se opresc odată să se mai hăcuie unii pe alţii şi nu trăiesc în 
pace? 
___— De acord, strigă Masterson din celălalt capăt al încăperii. 
În totalitate. Doamne, groaznică lumea asta în care aducem noi 
copiii la lumină, Dumnezeule. Toată lumea asta va ajunge să fie 
sfâşiată de câini. A ajuns deja. Ehei, ce ani frumoşi altădată! 
Dezgustător! 

— Mda, îngăimă Roach. Lumea a început s-o pornească prea 
repede din loc. Afurisitul ăsta de guvern a ajuns să gândească 
cu curu’, taman cum sună proverbul. Cristoase, noi ne 
închipuim că mai învaţă şi ei ceva, dar n-or să înveţe niciodată. 
În fiecare zi blestemată de la Dumnezeu citeşti că primul 
ministru a spus: „Să ne mai strângem şi noi cureaua!” Pentru 
numele lui Dumnezeu, aţi auzit pe careva spunând că mai 
putem şi da drumul la curea? 

— Am auzit că taxele pentru importul de ceai s-au dublat, 
adăugă Masterson. Şi dacă ajunge cumva la putere şi maniacul 
ăla de Peel, ticălosul o să introducă sigur şi taxele pe venit. 
Invenţia diavolului! 

Se stârni un vacarm general şi asupra capului lui Peel se 
strânse şi mai mult venin. 

— Individul e un anarhist afurisit! întări Masterson. 

— E o prostie. Nu taxele-s de vină, interveni Roach. Suntem 
prea mulţi, asta e. Singura salvare e controlul naşterilor. 

— Cum? urlă Masterson. Nu începe iar cu ideea aia afurisită 
şi greţoasă. Pentru numele lui Dumnezeu, eşti cumva Anticrist? 

— Nu, pen’ Dumnezeu. Dar ne-au copleşit cei din clasele de 
jos. N-am zis că noi ar trebui să fim supuşi controlului 
naşterilor, ci ei. Candidaţi la spânzurătoare, ori mai mulţi 
dintre ticăloşii ăştia! 

Struan aruncă ziarele la o parte şi se duse la Hotelul Englez, 
o clădire impozantă, cu colonade, ca şi clubul. In frizerie se 
tunse şi-şi spălă părul cu şampon. Mai apoi trimise după 
Svenson, maseurul suedez, un fost marinar. Bătrânul noduros îl 
frământă cu nişte mâini de fier, îl frecă apoi cu gheaţă peste 
tot, la urmă îl şterse cu un prosop aspru până când simţi că 


pielea îi frige. 

— Svenson, pentru numele lui Dumnezeu, mă simt alt om. 

Svenson râse, dar nu scoase nicio vorbă. Limba îi fusese 
smulsă de pirați pe Mediterana, cu mulţi ani în urmă. Li făcu 
semn lui Struan să se odihnească pe masa acoperită cu o saltea 
şi-l înfăşură bine în cearşafuri, apoi îl lăsă să moţăie. 

— Tai-Pan! 

Era Lo Chum. Struan se trezi pe dată. 

— Stapin Culum? 

Lo Chum clătină din cap şi zâmbi cu gura lui ştirbă. 

— Stapin Fusta Lung. 


Struan porni după călugărul iezuit ce nu scotea o vorbă şi 
merseră de-a lungul chiliilor ce înconjurau curtea interioară şi 
frumoasa grădină. Clopotul catedralei bătu ora patru. La 
capătul aleii, călugărul schimbă direcţia şi îl conduse pe o uşă 
imensă din lemn de tec într-o anticameră impozantă. Pereţii 
erau îmbrăcaţi în tapiserii, podeaua de marmură, mâncată de 
paşi, era acoperită cu covoare. Bătu cu adânc respect la uşa din 
fund şi intrară. Falarian Guineppa, impunător şi princiar, stătea 
într-un scaun cu speteaza înaltă ce aducea cu un tron. li făcu 
mohorât semn călugărului să plece, acesta făcu o plecăciune şi 
dispăru. 

— Senhor, te rog să iei loc. 

Struan se aşeză pe scaunul indicat. Era puţin mai jos decât 
cel al episcopului, simţi asupra lui puterea voinţei celuilalt ce 
voia să-l domine. 

— Aţi trimis după mine? 

— Am trimis să te cheme, da. Cinchona. În Macao nu există 
deloc, dar cred că avem ceva la misiunea noastră de la Lo Ting. 

— Unde-i asta? 

— Pe continent. Episcopul îndreptă o încreţitură a sutanei lui 
roşii. La o sută cincizeci de mile nord-vest de aici. 

Struan se ridică în picioare. 

— Trimit pe cineva imediat într-acolo. 

— Senhor, am şi făcut asta. Te rog ia loc! Episcopul arăta 
solemn. Curierul nostru a pornit o dată cu zorile cu poruncă să 
facă drumul în timp record. Şi cred că aşa va face. E chinez şi 
provine din regiunea aceea. 

— Şi cam câte zile credeţi că o să-i trebuiască? Şapte zile? 


Şase zile? 

— Asta mă îngrijorează şi pe mine. Fata câte crize de friguri 
a avut până acum? 

Struan ar fi voit să-l întrebe pe episcop de unde ştia el de 
May-may dar se stăpâni. Pricepuse că aceşti catolici aveau 
nenumărate surse de informaţii secrete, iar pentru un om atât 
de isteţ ca episcopul nu fusese mare lucru să ghicească că era 
vorba de fată. 

— Una singură. Transpiraţia a cuprins-o acum două zile, cam 
la vremea asta. 

— Atunci înseamnă că va avea o nouă criză mâine, cu 
siguranţă în următoarele patruzeci şi opt de ore. Ca să ajungă 
la Lo Ting şi să se întoarcă, curierului îi trebuiesc cel puţin 
şapte zile... dacă totul merge bine şi nu se întâmplă nimic 
neprevăzut. 

— Nu cred că o să mai reziste la încă două crize. 

— Aud că e tânără şi în putere. Trebuie să fie în stare să mai 
îndure încă opt zile. 

— E însărcinată în luna a şasea. 

— Mmnm, tare rău. 

— Da. Unde-i Lo Ting? Dati-mi o hartă. Poate că eu reuşesc 
să reduc timpul ăsta cu o zi. 

— Legăturile mele sunt mai bune decât ale dumitale de o 
mie de ori în privinţa acestui drum, îi spuse, episcopul. Poate 
că va dura doar şapte zile. Voia Domnului. 

Da, se gândi Struan. De o mie de ori. Aş vrea să am şi eu 
tezaurul de cunoştinţe pe care le-au adunat catolicii de-a lungul 
secolelor tot sondând China. Care Lo Ting? Trebuie să fie 
cincizeci de localităţi cu numele ăsta pe o întindere de două 
sute de mile. 

— Da, spuse el în cele din urmă, voia Domnului. 

— Senhor, sunteţi un om cam ciudat. Sunt bucuros că am 
avut prilejul de a vă cunoaşte. Serviţi un pahar de Madeira? 

— Şi care-i preţul scoarţei de cinchona? Dacă există şi dacă 
ajunge la vreme şi vindecă malaria? 

— Vreţi să serviţi un pahar de Madeira? 

— Mulţumesc. 

Episcopul sună dintr-un clopoțel şi de îndată la uşă se ivi un 
slujitor în livrea, purtând o tavă de argint gravată, pe care 
tronau o sticlă şi pahare. 


— Senhor, pentru o mai bună înţelegere a multor lucruri. 

Băură şi se cântăriră din ochi. 

— Eminenţa voastră, preţul? 

— Deocamdată sunt încă mulţi de dacă. Răspunsul acesta 
mai poate să aştepte. Dar două lucruri nu pot aştepta. 
Episcopul îşi savură vinul. Madeira e un aperitiv excelent. Îşi 
adună gândurile. Sunt foarte îngrijorat în privinţa senhoritei 
Sinclair. 

— Şi eu, spuse Struan. 

— Părintele Sebastian e un vindecător miraculos. Dar m-a 
făcut să cred că dacă senhorita nu e ajutată şi spiritual ar putea 
să-şi ia viaţa cu mâna ei. 

— Mary nu! E puternică. N-o să facă ea una ca asta. 

Falarian Guineppa îşi împreună degetele fine, de parcă ar fi 
vrut să facă cruce. O rază de soare fulgeră pe rubinul imens de 
pe mână şi păru să-l topească. 

— Dacă se va lăsa cu totul pe mâinile părintelui Sebastian, şi 
în mâinile bisericii lui Cristos, am putea să transformăm 
condamnarea în binecuvântare. Ar fi cel mai bine pentru ea. 
Cred din toată inima că asta e singura soluţie adevărată. Dar 
dacă nu se poate, va trebui să trec răspunderea ei cuiva care 
doreşte s-o accepte. 

— Accept. 

— Prea bine. Dar nu socotesc că de data asta ai fost foarte 
înţelept, senhor. Dar şi aşa, viaţa şi sufletul dumitale, ca şi ale 
ei, sunt tot în mâinile Domnului. Mă rog Domnului ca şi 
dumneata şi ea să dobândiţi darul înţelegerii. Prea bine. Înainte 
de a ne părăsi, am să fac tot ce-mi stă în putinţă pentru a 
încerca să-i salvez sufletul, dar de îndată ce va fi suficient de 
întremată ca să părăsească mănăstirea, am să vă trimit vorbă. 

Clopotul catedralei bătu ora cinci. 

— Ce mai face rana arhiducelui Sergheiev? 

Struan se încruntă. 

— Acesta e al doilea lucru ce nu suferă amânare? 

— Pentru voi britanicii, poate. 

Falarian Guineppa deschise un dulap şi scoase de acolo o 
cutie de piele sigilată cu sigilii mari. 

— Mi s-a cerut să-ţi înmânez cu precauţie asta. Se pare că 
unele autorităţi diplomatice sunt deosebit de îngrijorate de 
prezenţa arhiducelui în Asia. 


— Autorităţi bisericeşti? 

— Nu, senhor. Mi s-a transmis că dacă doreşti poţi transmite 
documentele mai departe. Am înţeles că anumite sigilii le 
dovedesc autenticitatea, şi pe chipul lui trecu un zâmbet uşor. 
Şi caseta e sigilată. 

Struan recunoscu sigiliul biroului guvernatorului general. 

— De ce mi s-ar da mie pe mână documente diplomatice? 
Există canale diplomatice consacrate. Domnul Monsey se află la 
jumătate de milă de aici, iar Excelenţa sa e la Hong Kong. 
Amândoi sunt familiarizați cu uzanţele protocolului. 

— Eu nu îţi dau dumitale nimic. Nu fac decât să împlinesc ce 
mi s-a spus. Senhor, nu uita, în ciuda faptului că eu personal 
detest ceea ce reprezinţi dumneata, eşti totuşi o putere la 
curtea palatului St. James, iar legăturile dumitale comerciale se 
întind în lumea întreagă. Trăim în nişte vremuri nesigure, iar 
Portugalia şi Anglia sunt vechi aliaţi. Marea Britanie s-a dovedit 
un bun prieten faţă de Portugalia şi e înţelept ca prietenii să se 
ajute între ei, nu? Probabil că lucrurile sunt la fel de simple. 

Struan luă caseta oferită. 

— Îţi dau de veste îndată ce se întoarce curierul trimis la Lo 
Ting, îi spuse Falarian Guineppa. Indiferent la ce oră. Nu vrei 
ca părintele Sebastian s-o consulte pe doamnă? 

— Nu ştiu, spuse Struan ridicându-se. Poate. Eminenţa 
voastră, lăsaţi-mă să mă gândesc. 

— Cum pofteşti, senhor. Episcopul şovăi o clipă. Mergi cu 
Domnul! 

— Mergeţi cu Domnul, Eminenta voastră, răspunse Struan. 


— Hello, Tai-Pan, îl întâmpină Culum, simțind că-i plesneşte 
capul şi limba îi era ca un bălegar uscat. 

— Hello, fiule. 

Struan puse jos caseta nedeschisă încă, ce păruse să-l ardă 
tot drumul până acasă. Se duse la dulap şi turnă într-un pahar 
o măsură zdravănă de brandy. 

— Mancam, stapin Culum? interveni Lo Chum cu chipul 
strălucind de fericire. Porcu? Cartofu? Zeama carne? Heya? 

Culum clătină din cap neajutorat şi Struan îl expedie pe Lo 
Chum. 

— Ia de aici, îi spuse el lui Culum, întinzându-i paharul cu 
brandy. 


— Nu pot! răspunse Culum prins de greață. 

— Bea! 

Culum dădu paharul pe gât. Se înecă şi bău iute nişte ceai ce 
se afla lângă patul lui. 

Se lăsă pe spate cu tâmplele zvâcnind. 

— Vrei să stăm de vorbă? Să-mi spui ce s-a întâmplat? 

Culum avea un chip cenuşiu, albul ochilor de un roşu 
murdar. 

— Nu-mi amintesc nimic. Dumnezeule, mă simt groaznic. 

— Începe cu începutul. 

— Jucam whist cu Gorth şi câţiva prieteni, spuse Culum cu 
evident efort. Imi amintesc doar că atunci câştigasem vreo sută 
de guinee. Cam băusem. Dar îmi amintesc că am pus banii 
câştigaţi în buzunar. Apoi... apoi nu-mi mai amintesc nimic. 

— ţi aminteşti unde te-ai dus? 

— Nu. Nu prea! Bău cu sete ceai, îşi şterse faţa cu palma, 
căutând să îndepărteze durerea care-l chinuia. Dumnezeule, 
groaznic mă simt! 

— ţi aminteşti la care bordel ai ajuns? 

Culum clătină din cap. 

— Ai unul anume pe care-l frecventezi? 

— Doamne Dumnezeule, nu! 

— Flăcăule, n-are niciun rost s-o faci acum pe fecioara. Ai 
fost la un bordel, e sigur. [i s-a jucat festa, şi asta-i clar. Ţi-au 
turnat vreun drog în băutură, e clar. 

— M-au drogat? 

— Cea mai veche şmecherie din lume. De aia ţi-am şi spus eu 
să nu te duci la niciun stabiliment dacă nu ţi-l recomandă un 
om de încredere. E pentru prima dată când te duci la un bordel 
în Macao? 

— Da, da. Dumnezeule, m-au drogat! 

— Ei, pune-ţi capul la muncă. Gândeşte-te! Îţi aminteşti cum 
arăta bordelul acela? 

— Nu... nimic. În mintea mea-i un gol. 

— Cine a ales bordelul şi ţi l-a recomandat, ei? 

Culum se ridică pe pat în capul oaselor. 

— Beam şi jucam. Eram... cam făcut. Apoi da, toată lumea a 
început să vorbească despre... fete. Despre bordeluri. Şi, ei... - 
se uită la Struan, pe chipul lui se citeau limpede şi ruşinea şi 
suferinţa - eram cam... cu... cu băutura aia în cap şi... am simţit 


aşa... parcă am luat foc deodată şi muream după o fată. Şi 
atunci am hotărât aşa deodată că... că trebuie să mă duc la un 
bordel. 

— Flăcăule, nu-i niciun necaz că te-ai dus. Cine ţi-a dat 
adresa? 

— Cred... nu ştiu, dar cred că toţi îmi spuneau câte o adresă, 
nu-mi aduc aminte. Scriau adrese, îmi spuneau adrese, îmi 
amintesc că ieşisem de la club. În faţă era o lectică ce aştepta 
şi am urcat. Stai puţin... acum îmi amintesc. l-am spus să mă 
ducă la „S.F”! 

— Flăcăule, acolo ăia nu-ţi fac festa asta. Sau să-ţi pună drog 
în băutură. Sau să te aducă înapoi în halul ăsta. Asta le-ar 
distruge cu totul reputaţia. 

— Nu. Sunt sigur. Asta i-am spus omului. Da. Sunt absolut 
sigur. E 

— Şi încotro te-au dus? În cartierul chinezesc? 

— Nu ştiu. Parcă îmi amintesc... nu, nu ştiu. 

— Spuneai că ai simţit cum că parcă ai luat foc. Ce fel de 
foc? 

— Păi, era cam aşa... Îmi amintesc că mi s-a făcut cald tare 
şi... ăăă, Cristoase, parcă am înnebunit de dorul lui Tess, şi cu 
băutura şi toate alea... nu mai aveam stare, şi... şi m-am dus la 
bordelul ăla! Cuvintele veneau tărăgănat. Dumnezeule, îmi 
plesneşte capul. Te rog, lasă-mă în pace acum. 

— Ai folosit vreun fel de prezervativ? 

Culum clătină din cap. 

— Focul acela, pofta aia. A fost altfel în noaptea aia? 

Culum clătină din nou din cap. 

— De săptămâni în şir tot aşa o duc, dar... cred că într-un fel 
a fost... nu, nu chiar la fel. Eram ca o bucată de fier, coapsele 
parcă luaseră foc şi am simţit că nu mai pot dacă nu mă culc cu 
o fată şi... ah, nu mai ştiu nimic. Acum lasă-mă în pace. Te 
rog... Îmi pare rău... dar te rog... 

Struan se duse la uşă. 

— Lo Chum! 

— Da, stapin. 

— Duci la casa la Chen Sheng, iei doctor fete bolnav numer 
unu, iute iute, aici gata! Savvy? 

— Savvy mult bine! răspunse Lo Chum ţâfnos. Mult doctor 
venit la intrare aflam aia la cap bum-bum bolnav mult bolnav. 


Tiner stapin la fel ca Tai-Pan eram la fel, nu conteşte! 

Jos în hol, Struan stătu de vorbă cu doctorul prin intermediul 
lui Lo Chum. Doctorul îi spuse că va trimite doctoriile şi nişte 
mâncare specială de îndată, şi acceptă o răsplată generoasă. 
Struan se duse înapoi la etaj. 

— Flăcăule, nu reuşeşti să-ţi mai aminteşti nimic? 

— Nu... nimic. Îmi pare rău. N-am vrut să te supăr. 

— Flăcăule, te rog, ascultă-mă. Haide, Culum, e foarte 
important. 

— Te rog, tată, nu mai vorbi atât de tare, spuse Culum 
deschizând nişte ochi amărâţi. Ce? 

— Se pare că ţi-au strecurat în pahar un afrodiziac. 

— Cum? 

— Da, un afrodiziac. Există zeci pe care ţi le poate cineva 
turna în pahar. 

— Imposibil. N-am băut decât băutura aia şi... şi am simţit... 
e imposibil! 

— Nu există decât două explicaţii. Prima: culii te-au dus la 
un bordel, şi nu e vorba de unul din reţeaua firmei „S.F.”, unde 
au stors mai mult de la un client bogat şi pe deasupra şi ceva 
din ce te-au jefuit. Acolo fata sau fetele te-au drogat, ţi-au făcut 
festa, te-au jefuit şi te-au expediat acasă. De dragul tău, sper că 
doar atâta ţi-au făcut. Cealaltă posibilitate e ca nu cumva unul 
dintre prietenii tăi să-ţi fi dat afrodiziacul la club, să fi aranjat 
ca lectica aceea să te aştepte pentru ca să te ducă... la o 
anumită casă. 

— Dar e o prostie. De ce-ar fi vrut careva să-mi facă figura 
asta? Pentru o sută de guinee, un inel şi un ceas? Unul dintre 
prietenii mei? E o nebunie! 

— Dar ia să zicem că vreunul dintre ei te urăşte, Culum. Să 
zicem că planul a fost conceput ca să te dea pe mâna unei fete 
bolnave... una care are frenţie! 

— Cum? 

— Da. Uite asta mi-e tare teamă că s-a întâmplat! 

O clipă Culum simţi că moare. 

— Vrei să mă sperii. 

— Pentru numele lui Dumnezeu, fiule, nu mă joc. Dar e una 
dintre posibilităţile foarte aproape de adevăr. Ba chiar aş zice 
că mai degrabă asta s-a întâmplat şi nu ce am crezut noi la 
început, fiindcă te-au adus înapoi. 


— Şi cine mi-ar fi putut face mie una ca asta? 

— Flăcăule, tu singur trebuie să-ţi răspunzi. Dar chiar dacă 
s-a întâmplat una ca asta, nu e totul pierdut. Deocamdată. Am 
trimis să ţi se aducă nişte leacuri chinezeşti. Trebuie să le bei 
pe toate, fără greş. 

— Dar frentia n-are leac! 

— Da. Odată boala instalată nu. Dar chinezii cred că poţi 
distruge otrava frenţiei sau ce-o fi provocând boala dacă iei de 
îndată măsuri ca să-ţi purifici sângele. Când am venit eu prima 
dată aici cu ani în urmă, mi s-a întâmplat şi mie acelaşi lucru. 
Aristotle m-a găsit într-un şanţ în cartierul chinezesc, a adus un 
medic chinez şi n-am avut nimic. Aşa l-am întâlnit prima oară, 
de aia am rămas prieteni atâta amar de vreme. Nu pot să fiu 
sigur dacă bordelul... fata aceea era bolnavă sau nu, dar n-am 
făcut niciodată frenţie. 

— Oh, Dumnezeu să mă ajute! 

— Da. O săptămână n-o să ştim sigur nimic. Dacă nu apar 
umflături sau dureri sau scurgere până atunci, de data asta ai 
scăpat! Văzu groaza din privirile fiului său şi simţi că inima i se 
umple de milă. Te aşteaptă o săptămână de iad, fiule. O să tot 
aştepţi un semn. Ştii ce te aşteaptă, şi nu trebuie să te mai şi 
chinui singur. Am să te ajut cât pot. La fel cum m-a ajutat şi pe 
mine Aristotle. 

— Mă omor! Mă omor dacă... o, Doamne, cum am putut să 
fiu atât de idiot? Tess! O, Doamne, mai bine aş mărturisi... 

— Să nu care cumva să faci una ca asta! li spui doar că ai 
fost atacat de bandiți pe când te întorceai acasă. Aşa vom 
spune la toată lumea. Şi prietenilor tăi le spui acelaşi lucru. Că 
socoţi că ai băut cam mult... după ce-ai avut de-a face cu fata. 
Că nu-ţi mai aminteşti nimic decât că te-ai distrat de minune şi 
te-ai trezit aici. Şi vreme de-o săptămână de acum încolo te 
porţi absolut normal. 

— Dar Tess! Cum am să pot... 

— Fiule, asta ai să faci! Asta ai să faci, Cristoase 
Dumnezeule. 

— Nu pot, tată, mi-e impo... 

— Şi sub niciun motiv nu spui nimănui de leacurile 
chinezeşti. Şi nu te mai duci la niciun bordel până nu ştim sigur 
dacă eşti sau nu bolnav, iar de Tess nu te atingi până nu te 
căsătoreşti cu ea. 


— Mi-e atât de ruşine! 

— Flăcăule, n-are de ce să-ţi fie ruşine. E tare greu să fii 
tânăr. Dar pe lumea asta un bărbat trebuie să ştie să se 
păzească. Sunt o mulţime de ticăloşi turbaţi prin preajmă. 

— Vrei să spui că Gorth a pus-o la cale? 

— Eu nu zic nimic. Tu crezi asta? 

— Nu, bineînţeles că nu. Dar tu aşa crezi, nu-i aşa? 

— Şi nu uita: trebuie să te porţi ca şi cum nimic nu s-ar fi 
întâmplat, altfel ai pierdut-o pe Tess. 

— De ce? 

— Crezi că Liza sau Brock îţi vor mai îngădui ţie să te 
căsătoreşti cu Tess dacă or să afle că eşti atât de necopt şi idiot 
ca să te apuci să umbli beat după curve prin Macao, şi încă să 
mai şi ajungi într-un bordel neştiut de nimeni şi să te umple ăia 
cu băuturi de dragoste şi să te jefuiască? Dacă eu aş fi în locul 
lui Brock aş zice că n-ai destulă minte ca să-mi fii ginere. 

— Iartă-mă. 

— Acum, flăcăule, odihneşte-te. Mai târziu mă întorc. 

Şi tot drumul până la casa lui May-may, Struan se strădui să 
se hotărască în ce fel să-l ucidă pe Gorth... dacă se 
îmbolnăveşte Culum de frenţie. In chipul cel mai crunt cu 
putinţă. Da, se gândi el cu răceală, pot să fiu uneori foarte 
crunt. N-o să-l omor pur şi simplu... sau repede. Nu, 
Dumnezeule! 


— Culum, dragule, arăţi îngrozitor, îl întâmpină Tess. Precis 
că ai stat până în zori. 

— Mda. 

Se plimbau împreună pe praia în liniştea nopţii. Abia luaseră 
cina, se limpezise la minte, dar suferinţa era de neîndurat 
aproape. 

— Ce s-a întâmplat? îl întrebă ea, simțind că el se chinuie. 

— Nimic, dragă. Am băut prea mult, doar atât. Iar tâlharii 
ăia nu s-au purtat prea drăguţ cu mine. Pe Dumnezeul meu, jur 
să nu mai pun gura pe băutură un an de zile. 

Te rog, Doamne, fă să nu mi se întâmple nimic. Fă să treacă 
săptămâna asta mai repede... şi să nu se întâmple nimic. 

— Hai să ne întoarcem, îi spuse ea şi, apucându-l hotărâtă de 
mână, îl sili să se întoarcă spre reşedinţa familiei Brock. O 
noapte bună de somn o să-ţi facă nespus de bine. 


Se simţea foarte maternă cu el, şi nu se putea abţine să nu 
fie fericită când îl vedea atât de neajutorat. 

— Dragul meu, sunt fericită că ai jurat să nu mai bei. Tata 
uneori se îmbată groaznic... iar Gorth, o, să-l vezi, de câte ori 
nu l-am văzt io matol! 

— Nu l-am văzut, draga mea, o corectă el. 

— Nu l-am văzut io matol. Ah, îs atât de fericită că o să ne 
căsătorim curând. 

Ce motiv ar fi avut Gorth să-mi facă una ca asta? se întrebă 
Culum. Tai-Panul exagerează. Poate că exagerează. 

— V-aţi întors aşa de iute, iubiţilor? îi întâmpină Liza. 

— Mamă, sunt cam obosită. 

— Ei, atunci eu o şterg, spuse Culum. Ne vedem mâine. Te 
duci la meciul de cricket? 

— Da, da, hai, mamă! 

— Culum, flăcăule, poa’ că ne-ntovărăşeşti, ei? 

— Mulţumesc. Voi fi fericit. Ne vedem mâine. Culum îi 
sărută mâna lui Tess. Noapte bună, doamnă Brock. 

— Noapte bună, flăcăule. 

Culum se întoarse să iasă exact când Gorth dădea să intre. 

— Ei, salutare, Gorth. 

— Salutare, Culum. Te aşteptam şi io. Tocmai mă duceam să 
trag şi io o duşcă la club. Hai şi tu. 

— Nu, în seara asta nu. Gorth, mulţumesc. Ne vedem mâine. 

— Cum vrei tu, bătrâne. Dar vezi şi ai grijă de tine, spuse el 
închizând uşa în urma lui. 

— Gorth, ce s-a-ntâmplat azi noapte? îl cercetă Liza atentă. 

— Bietul băiat. L-a luat băutura la vale. Cum ţi-am spus, io 
plecasem de la club înaintea lui, aşa că habar n-am. Tess, ţie ce 
ţi-a spus? 

— Că a băut cam mult şi că au tăbărât pe el nişte tâlhari, 
râse ea. Sărmanul Culum, cred că s-a vindecat el de data asta 
de diavolul băutului pen’ lungă vreme. 

— Tess dragă, vrei să-mi aduci şi mie trabucurile? o rugă 
Gorth, îs în dulapul de haine. 

— Bineînţeles, spuse Tess şi porni în fugă. 

— Am auzit, începu Gorth, am auzit că ăsta Culum al nostru 
a început să cam adulmece după fuste. 

— Ce zici? se opri Liza din cusutul ei de mână. 

— Ei, n-a făcut niciun pocinog, adăugă Gorth. Poa’ că nici nu 


trebuia să-ţi spun. Dacă omu-i atent, nu se-n-tâmplă nimic, 
Cristoase. Doa' ştii tu cum e bărbatul. 

— Dar se mărită cu Tess a noastră! Nu vreau să se mărite cu 
un stricat. 

— Mda, cre' că trebuie să stau de vorbă cu flăcăul ăsta. 
Măcar în Macao să fie cu băgare de seamă, şi aici nu încape 
nicio târguială. Dacă tata ar fi fost aici, se schimbau lucrurile. 
Da' acum io trebuie să apăr familia... şi pe bietul băiat de 
slăbiciunile lui. Şi să nu scoţi o vorbă despre asta! 

— Bineînţeles că nu. 

Lizei îi era silă de latura aceea brutală a bărbaţilor. De ce 
nu-s în stare să se stăpânească? Poa' c-ar trebui să se mai 
gândească cum e cu nunta asta. 

— Tess nu se căsătoreşte cu un stricat. Da’ Culum nu e din 
ăştia. Eşti precis că-i aşa cum zici? 

— Da, răspunse Gorth. Cel puţin aşa zic unii băieţi. 

— Mai bine ar fi tac-tu aici. 

— Da, făcu Gorth şi apoi adăugă de parcă atunci ar fi luat o 
hotărâre. Cred că am să mă duc la Hong Kong pentru o zi-două. 
O să vorbesc cu tata. Aşa-i mai bine. Şi după aia stau io de 
vorbă cu Culum aşa cum se cuvine. Plec o dată cu mareea. 


Capitolul treizeci şi şase 

Struan termină de citit şi ultima pagină a traducerii în 
engleză a documentelor ruseşti. Legă încet paginile la loc şi le 
puse în casetă, rămânând cu ea în poală. 

— Ei? îl iscodi May-may. Ce-ai căzut într-o tăcere aşa de 
fantastică, heya? 

Fata stătea în pat, rezemată de perne, sub un polog contra 
ţânţarilor, roba lungă de mătase aurie făcându-i pielea şi mai 
albă. 

— Nimic, fetiţo! 

— Lasă afacerile la o parte şi vorbeşte cu mine. De un ceas 
parcă eşti un savant. 

— Lasă-mă să mă gândesc vreo cinci minute. După aia 
vorbesc şi cu tine, da? 

— Ha! exclamă ea. Dacă nu eram eu bolnavă, te tineam în 
pat tot timpul. 

— A, da, fetiţo! 

Struan se duse la uşa care dădea spre grădină şi se uită 
îndelung spre cerul nopţii. Stelele luceau puternic şi din 
înalturi se prevestea o vreme bună. May-may se aşeză mai 
comod în pat şi se uită la el. Arată foarte obosit, se gândi ea. 
Săracul 'Tai-Pan, are atâtea belele pe cap! 

El îi spusese despre Culum şi temerile lui în ce-l priveşte, 
dar nu-i scăpă nicio vorbă despre Gorth. li mai spusese că în 
câteva zile aveau şi scoarţa aceea contra frigurilor. Şi-i mai 
spusese şi despre Mary şi blestemata ei de Ah Tat. 

— Nebună de legat şi criminală acum. Ar fi trebuit să ştie ce 
o aşteaptă. Dacă Mary mi-ar fi spus mie, sau ţie, am fi putut s-o 
trimitem departe de aici ca să nască în deplină siguranţă şi 
taină, în America sau în altă parte. Copilul putea fi adoptat şi... 

— Şi omul acela Glessing? întrebă ea. S-ar mai fi căsătorit el 
cu ea? Peste nouă luni? 

— Cu Glessing povestea s-a terminat oricum! 

— Şi cine-i tatăl copilului? îl întrebă May-may. 

— N-a vrut să-mi spună, îi răspunse Struan, şi May-may 
zâmbi în sinea ei. 

— Sărmana Mary, adăugă el. S-a terminat, s-a dus de râpă. 

— Tai-Pan, e o prostie ce spui. Căsătoria poate să se facă... 
dacă Glessing şi Horatio n-or să afle niciodată. 

— Ce, ţi-ai pierdut minţile? Bineînţeles că totu-i încheiat... şi 


ce zici tu e imposibil. Necinstit, foarte necinstit. 

— Da, aşa-i. Dar ceea ce nu ştii nu contează, şi-s motive tare 
temeinice să se ascundă adevărul şi nimeni nu are de suferit 
din pricina asta, nu conteşte. 

— Dumnezeule Cristoase, şi cum să faci ca el să nu afle 
niciodată? Cum să nu afle? Bineînţeles că o să afle de la 
început. O să descopere că nu e virgină. 

Oh, Tai-Pan, sunt atâtea căi, se gândi May-may. Atâtea căi de 
a păcăli un bărbat. Voi bărbaţii sunteţi uneori atât de prostuţi 
în anumite privinţe. Femeile sunt atât de deştepte în unele 
privinţe, în cele mai multe privinţe, când e vorba de ceva cu 
adevărat important. 

Şi se hotărî să trimită la Ma-ree pe cineva care să-i explice 
ce trebuia să facă şi în felul ăsta să pună capăt la toată aiureala 
asta cu sinuciderea. Pe cine? Bineînţeles că pe Sora cea Mare, 
a treia soţie a lui Chen Sheng, care a fost pe vremuri într-un 
bordel şi ştie ea lucrurile astea. O s-o trimit mâine! O să ştie ea 
ce să-i spună lui Ma-ree. Aşa că Ma-ree a scăpat de necazuri 
de-acum. Cu puţin joss. Dar cum rămâne cu Tess şi Culum şi 
Gorth? Curând n-o să mai fie nici cu ei necazuri fiindcă o să fie 
un asasinat şi se termină. Atunci rămâne necazul cu frigurile 
mele? Astea or să se rezolve după cum îmi va fi joss-ul. Toate se 
rezolvă după cum e joss-ul, aşa că de ce să ne mai facem griji? 
E mai bine să-l primeşti aşa cum vine. Tai-Pan, mi-e milă de 
tine. Te gândeşti atât de mult şi pui la cale atâtea, şi încerci să 
înfrunţi mereu joss-ul după chefurile tale, dar degeaba, aşa-i? 
se întrebă ea. Bineînţeles că el nu face decât ce faci şi tu, ce fac 
toţi chinezii. Râde de soartă, de Joss şi de zei, şi încearcă să se 
folosească de bărbaţi şi de femei pentru scopurile lui. Şi să mai 
schimbe joss-ul. Mda, bineînţeles că-i drept aşa. În multe 
privinţe, Tai-Pan, tu eşti mai chinez chiar decât mine. Şi se lăsă 
să se afunde şi mai mult în aşternuturile ce miroseau atât de 
frumos şi începu să aştepte ca Struan să stea de vorbă cu ea. 

Dar Struan era cu totul prins de ceea ce aflase din hârtiile 
casetei. Printre ele se găsea şi traducerea unui raport secret 
pregătit pentru ţarul Nicolae I, în iulie, anul de dinainte, adică 
1840, şi conţinea nişte hărţi, de neimaginat, ale întinderilor 
dintre Rusia şi China. Chiar şi numai hărţile, primele pe care în 
fine le vedea şi Struan, şi erau nepreţuite. Dar mai era şi o 
analiză a implicaţiilor documentelor. Raportul secret fusese 


pregătit de prinţul Tergin, şef al departamentului secret al 
planificării afacerilor externe. În el se spunea: 

„Respectuoasa noastră părere e că, în jumătate de secol, 
ţarul va cârmui de la Baltică la Pacific, de la Oceanul îngheţat 
de Nord la Oceanul Indian şi va fi în situaţia de a domina 
lumea, dacă în următorii trei ani se va adopta următoarea 
strategie. 

Cheia dominaţiei lumii sunt Asia şi America de Nord. 
America de Nord se află aproape în mâinile noastre. Dacă 
Marea Britanie şi Statele Unite ne îngăduie zece ani să ne 
mişcăm în deplină libertate în Alaska rusească, toată America 
de Nord ne aparţine. Poziţia noastră acolo e solidă şi amicală. 
Statele Unite nu socotesc în niciun fel că ar constitui vreo 
ameninţare la adresa lor imensa noastră întindere teritorială în 
nord-estul pustiu. Consolidarea poziţiei noastre din Alaska până 
la cel mai nordic «fort pentru schimburi comerciale» din nordul 
Californiei şi de acolo peste continent până la Atlantic poate fi 
împlinită după metoda obişnuită: imigrație imediată pe o scară 
vastă. În momentul de faţă cele mai multe dintre statele 
americane vestice şi cea mai mare parte din Canada. În afara 
unor zone restrânse din partea de est, sunt aproape lipsite de 
populaţie. In felul acesta amploarea imigrației noastre în 
pustietăţile din nord poate rămâne un secret, aşa cum şi 
trebuie să fie. De acolo, emigranții noştri - triburile noastre 
curajoase de eurasieni: uzbeci, turcmeni, siberieni, kirkizi, 
tadjici şi uiguri, dintre care în mod deliberat multe vor fi 
formate din popoare nomade - se vor răspândi peste tot şi vor 
revendica dreptul asupra întregului teritoriu după voia lor. 
Trebuie să păstrăm relaţii cordiale cu Marea Britanie şi Statele 
Unite în următorii zece ani. Până atunci, această emigrație va 
face din Rusia cea mai mare putere în America, iar triburile 
noastre, care în vremurile vechi formau masa hoardelor lui 
Tamerlan şi Genghis-Han, înarmate cu armament modern şi 
comandate de ofiţeri ruşi, vor putea, la dorinţa noastră, să-i 
măture pe anglo-saxoni în mare. 

Dar de o mie de ori mai importantă e Asia. Putem renunţa la 
America, dar niciodată la Asia. lar cheia Asiei e China. lar 
China se află la picioarele noastre. Avem aproape cinci mii de 
mile de graniţă comună pe uscat cu China. Trebuie să o 
dominăm noi, altfel nu vom fi niciodată în siguranţă. Nu ne 


putem îngădui să-i permitem să devină puternică, sau să fie 
controlată de altă mare putere, pentru că am fi prinşi în 
capcană între est şi vest, şi nevoiţi să purtăm război pe două 
fronturi. Politica noastră asiatică trebuie să fie axiomatică: 
China trebuie să rămână o ţară slabă, vasală, în sfera de 
influenţă rusească. 

Numai o singură putere ne barează drumul spre succes: 
Marea Britanie. Dacă putem s-o împiedicăm prin abilitate sau 
prin forţă să dobândească şi să-şi consolideze stăpânirea 
permanentă asupra unei insule fortificate în largul Chinei, 
atunci Asia e a noastră. 

Bineînţeles că în tot acest timp nu ne putem îngădui să ne 
îndepărtăm aliatul nostru Marea Britanie. Franţa, Polonia, 
Prusia şi Habsburgii nu sunt deloc mulţumiţi de destinderea 
realizată prin înţelegerea asupra Dardanelelor, cum nu este 
nici Rusia şi trebuie să fim permanent în gardă în faţa 
hărţuielilor lor continue. Fără sprijinul Marii Britanii, pământul 
sfânt al patriei ar fi ţinta unei invazii. În condiţiile în care 
britanicii îşi vor menţine poziţia declarată în privinţa Chinei - şi 
anume că doresc să stabilească doar relaţii comerciale, centre 
comerciale, de care să se poată bucura toate ţările occidentale, 
fără deosebire - atunci noi putem înainta în Sinkiang, 
Turkestan şi Mongolia, şi să controlăm toate drumurile pe 
uscat spre China. (Deja controlăm drumurile de invazie, ce ne 
stau la îndemână, către trecătoarea Hiber şi Kaşmir, iar pe 
acolo în India Britanică.) Dacă va răsufla vreo vorbă despre 
teritoriile ocupate de noi, poziţia noastră oficială trebuie să fie 
asta: «Rusia supune doar nişte triburi sălbatice ostile de pe 
teritoriul patriei». În interval de cinci ani de zile va trebui să ne 
consolidăm poziţia în pragul inimii Chinei, la nord-vest de 
Pekin. Apoi, doar prin simple presiuni diplomatice, vom fi în 
situaţia de a impune consilieri împăratului manciurian şi, prin 
el, să controlăm Imperiul Chinez până când va veni momentul 
potrivit de a-l împărţi în state vasale. Ostilitatea dintre stăpânii 
manchu şi supuşii chinezi este imens de importantă şi în 
favoarea noastră, şi vom continua, bineînţeles, să o încurajăm. 

Cu orice preţ, noi trebuie să încurajăm şi să sprijinim 
relaţiile comerciale ale Marii Britanii şi stabilirea negustorilor 
în porturile continentale ale Chinei, unde vor fi împiedicaţi să-şi 
dezvolte iniţiativele datorită presiunilor directe ale chinezilor, 


care, în timp, vor fi controlate de diplomaţia noastră. Şi cu 
orice preţ trebuie să descurajăm iniţiativa engleză de a fortifica 
şi coloniza vreuna din insule - aşa cum au făcut la Singapore, 
Malta şi Cipru (sau cu poziţia de necucerit de la Gibraltar) - 
care nu va mai putea fi astfel supusă presiunilor noastre, şi va 
putea sluji drept bastion permanent al puterii sale militare şi 
navale. Va fi deosebit de avantajos să iniţiem de îndată relaţii 
comerciale strânse cu anumite firme din regiune. 

Piatra fundamentală a politicii noastre externe trebuie să fie: 
«Anglia să stăpânească mările şi căile comerciale, şi să ajungă 
prima naţiune industrializată a lumii. Rusia să stăpânească 
pământul»! Pentru că, odată puterea pe uscat fiind asigurată - 
şi e testamentul nostru sfânt, dreptul nostru dat de la 
Dumnezeu să civilizăm uscatul - mările vor deveni şi ele mări 
ruseşti. Şi în felul acesta ţarul întregii Rusii va stăpâni lumea.” 

Sergheiev ar putea fi cu uşurinţă o cheie a acestui plan, se 
gândi Struan. El să fie omul trimis cu misiunea de a afla care 
este puterea noastră în China? Să „iniţieze relaţii comerciale cu 
anumite firme”? Face parte din misiunea lui să informeze prin 
constatări directe asupra atitudinii americane faţă de Alaska 
rusă? El să fie omul trimis să pregătească Alaska pentru invazia 
hoardelor? Adu-ţi aminte ce ţi-a spus: „Uscatul e al nostru, 
marea e a voastră!” 

Comentariul asupra acestui raport era la fel de îndrăzneţ şi 
pătrunzător: „Pe baza acestui document secret şi a hărților ce-l 
însoțesc, iar asupra autenticităţii lor nu există nicio îndoială, 
trebuie trase câteva concluzii importante cu bătaie lungă. Întâi 
cea privind strategia nord-americană. Trebuie observat că, deşi 
Statele Unite sunt deosebit de îngrijorate de disputa dintre ele 
şi Canada britanică asupra frontierelor, se pare că nu doresc să 
dobândească noi teritorii pe continentul nord-american. Şi, 
datorită relaţiilor de prietenie care există între Statele Unite şi 
Rusia - bine alimentate pentru împlinirea acestui ţel, după cum 
se crede -, sentimentul politic general la Washington e acela că 
amestecul rusesc în Alaska şi spre sud, de-a lungul coastei 
vestice a continentului, nu atentează la suveranitatea lor. Pe 
scurt, Statele Unite ale Americii nu vor invoca doctrina Monroe 
împotriva Rusiei şi, în acest fel, în chip uimitor, vor lăsa uşa din 
spate a propriei ţări deschise în faţa unei puteri străine, contrar 
celor mai evidente interese. Cu siguranţă, contrar intereselor 


Canadei britanice. Dacă vor fi introduşi în linişte în nordul 
continentului cinci sute de mii de oameni, din triburile 
eurasiene, după cum e perfect posibil, atât englezii cât şi 
americanii vor fi într-o situaţie căreia nu-i vor putea face faţă. 

Trebuie notat că, deşi prezentul ţar priveşte cu dispreţ 
problema Americii ruseşti, acest teritoriu reprezintă cheia 
continentului. Şi dacă, din pricina controversei asupra sclaviei, 
va izbucni cumva un război civil în Statele Unite, după cum 
pare de altfel inevitabil, aceste triburi ruseşti vor fi în situaţia 
de a domina conflictul. Şi în acest caz Anglia şi Franţa vor fi în 
situaţia de a intra în război. Hoardele nomade ruseşti, având 
căi de comunicaţii foarte scurte peste Marea Bering, şi cu 
abilitate primitivă de a trăi din ce le pune la dispoziţie natura, 
vor avea însemnate avantaje. Şi cum multe dintre întinderile 
din vest şi sud-vest sunt prea puţin populate, aceşti colonişti, 
sau mai degrabă războinici, pot năvăli spre sud cu mare 
uşurinţă. 

Aşa că, dacă Marea Britanie doreşte să-şi menţină poziţia de 
putere mondială şi să oprească încercările permanente ale 
Rusiei de a domina lumea, trebuie mai întâi să înlăture 
ameninţarea rusească din Alaska îndreptată împotriva Canadei 
şi a neajutoratelor State Unite. Ea ar trebui ca, prin toate 
mijloacele ce-i stau la dispoziţie, să convingă Statele Unite să 
invoce doctrina Monroe şi să înlăture ameninţarea rusească. 
Sau să exercite presiuni diplomatice şi să răscumpere acest 
teritoriu, sau să-l ocupe prin forţă. Pentru că, dacă Rusia nu e 
de îndată înlăturată de aici, în jumătate de secol întreaga 
Americă de Nord va ajunge sub puterea Rusiei. 

În al doilea rând, Anglia trebuie să-şi păstreze dominaţia 
absolută în China. Trebuie să se urmărească felul în care s-au 
întins cuceririle ruseşti dincolo de Urali pentru a se vedea cât 
de departe au şi ajuns deja în zone aflate, de-a lungul istoriei, 
dependente într-o mai mică măsură de împăratul Chinei. 

Intregul tablou al înaintării Rusiei către est era documentat 
cu o serie de hărţi şi cu date şi locuri, cu copii traduse ale unor 
tratate. 

„In ultimele trei sute de ani, din 1552, armatele Moscovei au 
pătruns continuu către est, în căutarea unei «frontiere finale». 
La 1640 au ajuns la Ohoţk, la Marea Ohoţk, la nord de 
Manciuria, la Oceanul Pacific. De îndată armatele s-au întors 


către sud şi, pentru prima dată, s-au încleştat cu hoardele 
chinezo-manciuriene. Tratatul de la Nercinsk, din 1689, semnat 
între Rusia şi China, a stabilit ca graniţă de nord între cele 
două ţări frontiera de-a lungul râului Argun şi Munţii Stanoi. 
Rusiei i-a fost cedată întreaga Siberie manciuriană de est. Până 
în prezent, această linie a constituit graniţa finală a Rusiei în 
nordul Chinei. 

Cam la acea dată, 1690, un rus cu numele Zaterev a fost 
trimis la Pekin pe uscat, în calitate de ambasador. Pe drum, 
acesta a stabilit direcţiile unei posibile invazii a zonei interioare 
a Chinei, zonă neînchipuit de bogată. Cel mai bun drum 
descoperit de el urmează coridorul natural al râului Selenga, ce 
curge prin câmpia de la nord de Pekin. Cheia acestui drum e 
stăpânirea Turkestanului, Mongoliei Superioare şi provinciei 
chineze Sinkiang. 

lar după cum arată raportul prinţului Tergin, armatele lor 
deja domină Eurasia, nordul Manciuriei, până la Pacific, şi se 
află la graniţele provinciei Sinkiang, Turkestanului şi Mongoliei 
Superioare. De aici va veni invazia rusească a Chinei, şi va 
continua să se menţină această ameninţare multă vreme.” 

Raportul mai adăuga: „Dacă Marea Britanie nu-şi va menţine 
ferm poziţia, afirmând că China şi Asia constituie sfera ei de 
influenţă, consilierii ruşi vor fi la Pekin în următoarea 
generaţie. Armatele ruseşti vor controla toate căile de acces 
din Turkestan, Afganistan, Kaşmir şi India britanică, şi întregul 
Imperiu britanic din India va putea fi invadat şi înghiţit după 
poftă. 

Dacă Marea Britanie mai doreşte să continue a fi o mare 
putere mondială, e vital ca China să devină un zid de apărare 
împotriva Rusiei. Este vital ca înaintarea ruşilor să fie oprită în 
provincia Sinkiang. Este vital ca în China să se ridice o 
fortăreață britanică dominantă, pentru că, lăsată singură, 
China este neajutorată. Dacă China este lăsată să mai şovăie în 
vechile ei canoane şi nu este ajutată să se ridice la nivelul 
epocii moderne, va fi uşor cucerită de Rusia, iar echilibrul Asiei 
va fi distrus. 

In concluzie: e un motiv de mare regret că Portugalia nu mai 
este destul de puternică pentru a stăvili foamea de noi cuceriri 
a ruşilor. Singura noastră speranţă e aceea că vechii noştri 
aliaţi, britanicii, vor reuşi ca prin forţă şi superioritate să 


preîntâmpine ceea ce pare inevitabil. 

Numai din acest considerent am pregătit în mod ilegal acest 
dosar, fără niciun fel de încuviinţare oficială sau neoficială. 
Raportul prinţului Tergin şi hărţile au fost obţinute la 
Petersburg şi au ajuns în mâini amicale şi neoficiale în 
Portugalia. lar de acolo aici. 

Am rugat-o pe Înălţimea sa, care nu cunoaşte nimic din 
miezul acestor informaţii, să le depună în mâna Tai-Panului 
Nobilei Case, care, credem noi, va face totul pentru ca acestea 
să ajungă la destinaţia cuvenită, pentru ca să se ia măsuri 
înainte de a fi prea târziu. Şi, ca o dovadă a sincerităţii noastre, 
ne-am semnat cu numele noastre, rugându-ne ca atât cariera 
noastră, cât şi vieţile noastre să se dovedească a fi în mâini la 
fel de sigure.” 

Raportul era semnat de doi neînsemnaţi experţi portughezi 
în domeniul afacerilor externe pe care Struan îi cunoştea foarte 
puţin. Struan aruncă chiştocul trabucului în grădină şi-l urmări 
cum arde până se făcu tot scrum. Mda, îşi spuse el, e inevitabil. 
Dar nu şi dacă vom păstra Hong Kong-ul. Doamne, pedepseşte-l 
pe lordul Cunnington. Cum să folosesc informaţiile astea? E cât 
se poate de uşor. De îndată ce mă întorc la Hong Kong, e destul 
să strecor o vorbă la urechile lui Longstaff şi la cele ale lui 
Cooper. Şi ce-am să câştig eu din asta? De ce nu mă duc în ţară 
personal? O dată în viaţă ai şansa de a deţine astfel de 
informaţii. Cum rămâne cu Sergheiev? Acum mai avem noi 
motive să discutăm amănunte? Să mă târguiesc cu el? 

— 'Tai-Pan! 

— Da, fetiţo? 

— Vrei să închizi uşa dinspre grădină? Pentru că se face 
gingaş de frig. 

Afară era o noapte caldă. 


Capitolul treizeci şi şapte 

Frigurile o făcură pe May-may să se zvârcolească în toate 
felurile. Fierbinţeala o măcina. În timpul delirului, May-may 
simţi că pântecele i se desface în bucăţi şi urlă. Viaţa care ar fi 
trebuit să se nască fu expulzată afară şi, părăsind-o, aproape că 
îi luă totul în afară de o fărâmă de viaţă şi putere. Apoi febra 
dispăru, şi o dulce alinare veni, eliberând-o de coşmar. Patru 
ceasuri s-a clătinat la hotarul dintre viaţă şi moarte. Dar aşa 
hotări acel joss ai ei ca să-şi revină. 

— Hello, Tai-Pan! Ea simţea hemoragia continuă care o sleia. 
Rău joss să pierzi un copil, murmură ea. 

— Nu te mai chinui şi cu asta. Întremează-te tu şi ajunge. 
De-acum scoarţa de cinchona trebuie să sosească din clipă în 
clipă. 

May-may îşi adună toate puterile ca să ridice din umeri cu o 
umbră din vechiul ei dispreţ. 

— Frenţia în Fuste Lungi! Cum o să se grăbească un bărbat 
care umblă cu fuste, heya? 

Dar efortul o slei şi fata căzu în inconştienţă. După două zile 
părea mult mai întremată. 

— Neaţa, fetiţo. Ei, cum te mai simţi astăzi? 

— Fantastic de bine, răspunse May-may. E o zi frumoasă, 
heya? Ai văzut-o pe Ma-ree? 

— Da. Arată mult mai bine. O schimbare uluitoare la ea. 
Aproape miraculoasă. 

— Şi de ce s-a schimbat aşa de mult, heya? îl întrebă ea 
nevinovată, ştiind bine că Sora cea Mare se dusese s-o viziteze 
cu o zi mai înainte. 

— Nu ştiu, îi răspunse el. Chiar înainte de a pleca l-am văzut 
pe Horatio. I-a dus nişte flori. Apropo, mi-a zis că-ţi mulţumeşte 
pentru cele trimise. Ce i-ai trimis? 

— Nişte fructe de mango şi buruieni pentru ceai 
recomandate de doctorul meu. A fost şi Ah Sam acum trei zile. 

May-may se odihni puţin să-şi revină. Chiar şi numai dacă 
vorbea şi era un efort prea mare pentru ea. În ziua aceea 
trebuia să fie foarte tare, îşi spuse ea cu convingere, în ziua 
aceea avea o mulţime de lucruri de făcut, iar a doua zi o 
aştepta din nou febra. A, da, cel puţin cu Ma-ree nu mai sunt 
probleme de acum, de-acum e salvată. E atât de uşor acum 
după ce Sora cea Mare i-a explicat tot ceea ce sunt învăţate 


tinerele fete în casele plăcerii, că încet, cu grijă, purtându-se 
aşa cum se cere şi nişte lacrimi acolo de prefăcută durere şi 
teamă, aşezând dinainte o pată doveditoare acolo unde trebuie, 
o fată poate, dacă e nevoie, să fie virgină de zece ori, cu zece 
bărbaţi diferiţi. Ah Sam apăru şi ea şi se prosternă dinainte, 
apoi îi spuse ceva. May-may se lumină la faţă. 

— A, foarte bine, Ah Sam, acum poţi să te duci! Apoi către 
Struan: Tai-Pan, am şi eu nevoie de nişte taeli de argint, te rog. 

— Cât de mulţi? 

— O mulţime. Sunt săracă de tot. Bătrâna ta mamă e foarte 
îndrăgostită de tine. Atunci de ce o mai întrebi asta? 

— Dacă te grăbeşti să te faci bine mai repede, am să-ţi dau 
toţi taelii de argint de care ai tu nevoie. 

— Tai-Pan, mare cinste faci tu obrazului meu. Imensă cinste 
obrazului meu, Tai-Pan. Douăzeci de mii de taeli pentru leacul 
ce aduce vindecare! Aiii iaaa, sunt de mai mare valoare decât o 
împărăteasă pentru tine. 

— Gordon Chen ţi-a spus? 

— Nu. Am ascultat la uşă. Bineînţeles! Tu crezi că bătrânei 
tale mame nu-i place să ştie şi ea ce spune doctorul, ce spui tu, 
heya? 

Ea se întoarse şi se uită spre uşă. Se întoarse şi Struan şi 
văzu o fată ce se înclină grațios. Păru-i era împletit într-un 
şarpe gros, întunecat, răsucit în vârful capului ei perfect, şi 
împodobit cu ornamente de jad şi flori. Faţa ei, în formă de 
migdală, părea făcută din cel mai curat alabastru. 

— Yin-hsi o cheamă, spuse May-may. E sora mea. 

— Nu ştiam că ai o soră, fetiţo. E foarte drăguță. 

— Aşa e, dar, ei, nu e chiar sora mea adevărată, Tai-Pan. 
Doamnele chineze îşi spun adesea „soră” una alteia. E o formă 
de politeţe. Yin-hsi e darul meu de ziua ta. 

— Cum? 

— Am cumpărat-o pentru ziua ta. 

— Ţi-ai pierdut minţile? 

— Oh, Tai-Pan, uneori eşti tare rău şi obositor, spuse May- 
may şi începu să plângă. Ziua ta de naştere e peste patru luni. 
La vremea aceea aş fi fost grea cu copilul, aşa că am pus la cale 
căutarea unei „surori”. Tare greu mi-a fost să aleg ce-a fost mai 
bun şi mai bun. Ea e cel mai bun şi mai bun. Şi pentru că acum 
eu sunt bolnavă, ţi-o dau chiar acum şi nu mai aştept. Nucţi 


place de ea? 

— Fetiţo, Doamne Dumnezeule! Nu mai plânge, May-may. 
Ascultă, nu mai plânge. Bineînţeles că-mi place sora ta. Dar nu 
se cade să cumperi fete şi să le faci cadou de ziua cuiva. Pentru 
numele lui Dumnezeu. 

— De ce nu? 

— Păi... pentru că nu se cade. 

— E foarte drăguță, mi-a plăcut mie să-mi fie soră. Trebuia s- 
o învăţ ce are de făcut în cele patru luni. Dar acum..., şi May- 
may izbucni din nou în hohote de plâns. 

Yin-hsi veni fuga de la uşă şi îngenunche lângă May-may, o 
apucă de mână şi-i şterse îndatoritoare lacrimile, apoi o ajută 
să mai bea puţin ceai. May-may o prevenise că barbarii erau 
uneori ciudati şi-şi manifestă fericirea prin strigăte şi blesteme, 
dar asta nu trebuia să o îngrijoreze. 

— Ascultă, Tai-Pan, uită-te ce drăguță e! spuse May-may. 
Aşa-i că-ţi place de ea? 

— May-may, nu asta-i problema. Bineînţeles că-mi place. 

— Ei, atunci s-a rezolvat! May-may închise ochii şi se lăsă pe 
spate în cuibul ei de perne. 

— Ba nu-i rezolvat deloc. 

Atunci May-may lansă ultima salvă: 

— Ba s-a rezolvat. Şi nu mă mai cert cu tine deloc, Cristoase! 
Am plătit pentru ea o sumă imensă şi e cea mai minunată şi n-o 
pot trimite acasă pentru că atunci şi-ar pierde toată cinstea 
obrazului şi nu i-ar mai rămâne decât să se spânzure cu mâna 
ei. 

— Nu fi caraghioasă! 

— Îţi promit eu că aşa va face, Tai-Pan. Toată lumea a aflat 
că am căutat o nouă soră pentru mine şi pentru tine, iar dacă o 
trimiţi acum înapoi s-a terminat cu cinstea obrazului ei. 
Fantastic de tot s-a terminat. Şi o să se spânzure. 

— Fetiţo, te rog nu mai plânge. 

— Dar nici tu nu vrei să-mi primeşti cadoul de ziua ta. 

— Îmi place de ea şi nu-i nevoie s-o trimiţi înapoi, îi spuse el 
iute, orice, numai să nu o mai vadă că plânge. Ţine-o aici. O să 
fie... o să fie sora ta, şi atunci când o să te faci tu bine... atunci 
o să-i găsim şi ei un bărbat bun. Da? Nu trebuie să mai plângi 
de-acum. Haide, fetiţo, nu mai plânge. 

În cele din urmă, May-may se opri din plâns şi se întinse din 


nou pe spate. Plânsul îi consumase prea mult din puterile atât 
de preţioase acum. Dar meritase, se bucură ea în sinea ei. 
Acum Yin-hsi o să rămână. Dacă eu mor, el rămâne pe mâini 
bune. Dacă trăiesc, ea o să-mi fie soră, a doua soră în 
gospodărie, pentru că, sigur, până la urmă o s-o vrea el, îşi 
spunea ea în vreme ce luneca în somn sfârşită. E atât de 
drăguță. 

Ah Sam intră în cameră. 

— Stapin, tiner stapin afară aştepte, poate vede? 

Struan era alarmat de paloarea groaznică a lui May-may. 

— Cheamă doctor iute iute, savvy? 

— Savvy, stapin. 

Struan părăsi încăperea mohorât. Ah Sam închise uşa după 
el şi îngenunche lângă pat şi-i spuse lui Yin-hsi: 

—A doua mamă, eu aş schimba veşmintele Supremei 
Doamne înainte de venirea doctorului. 

— Da, am să te ajut, Ah Sam, îi spuse Yin-hsi. Tata e un uriaş 
ciudat, cu siguranţă. Dacă Suprema Doamnă şi cu tine nu m-aţi 
fi prevenit, aş fi fost tare înspăimântată. 

— Tata e un om foarte drăguţ, dar barbar, ce să-i faci. 
Bineînţeles că Suprema Doamnă şi cu mine l-am mai învăţat 
câte ceva. Ah Sam se încruntă uitându-se la May-may care 
dormea adânc. Arată tare rău! 

— Da, dar astrologul meu a prezis veşti bune, aşa că trebuie 
să avem răbdare. 


— Hello, Culum, îi spuse Tai-Panul când ieşi în frumoasa 
grădină din faţă, înconjurată de zid. 

— Hello, Tai-Pan. Sper să nu te superi că am venit aici, şi 
Culum se ridică de pe banca de la umbra sălciei şi scoase o 
scrisoare. Acum a sosit şi... în loc să i-o trimit lui Lo Chum am 
socotit că mai bine viu eu şi văd ce mai faci. Şi să aflu cum o 
mai duce şi ea. 

Struan luă scrisoarea. Pe ea scria: „Personal, în mână, 
urgent”. Era de la Morley Skinner. 

— A pierdut pruncul alaltăieri, îi spuse el. 

— Groaznic! făcu Culum. A sosit cinchona? 

Struan clătină din cap. 

— Stai jos, fiule. 

Deschise scrisoarea. Morley Skinner scria că intenţionase să 


mai păstreze secretul repudierii până la sosirea lui Struan, 
fiindcă i se păruse a fi periculos să o facă publică în absenţa sa, 
dar acum devenise absolut imperativ să publice raportul de 
îndată. 

„În dimineaţa asta a sosit din Anglia o fregată. Informatorul 
meu de pe nava amiral mi-a spus că amiralul a fost încântat cu 
scrisoarea personală primită din partea amiralităţii şi a fost 
auzit spunând: Pe Dumnezeul meu, a venit în fine şi timpul, fir- 
ar să fie! Dacă avem puţin noroc, într-o lună suntem în nord. 
Asta nu poate însemna nimic altceva decât că i s-a adus şi lui la 
cunoştinţă vestea şi că sosirea lui Whalen e iminentă. Nu pot să 
subliniez pe cât aş vrea necesitatea întoarcerii dumitale. 
Apropo, am auzit că la înţelegerea dintre Longstaff şi Ching-so 
există un ciudat adaos cu privire la despăgubirile pe care 
trebuie să le plătească cei din Canton. Şi acum, la urmă, 
trebuie să spun că sper că ai fost în stare să dovedeşti, într-un 
fel sau altul, efectele scoarţei de cinchona. Îmi pare rău că, din 
câte ştiu eu, pe aici nu e de găsit. Sir, cel mai umil servitor al 
tău, Morley Skinner.” 

May-may n-o să reziste la încă o criză de friguri, se gândi 
Struan cu îngrijorare. Ăsta-i adevărul şi trebuie să-l înfrunţi. 
Mâine e moartă... dacă nu soseşte cinchona. Şi cine ştie dacă 
asta chiar şi vindecă! 

Dacă moare, trebuie să salvezi Hong Kong-ul. Dacă trăieşte, 
trebuie să salvezi Hong Kong-ul. Dar de ce? De ce nu laşi tu 
blestemata aia de insulă aşa cum a fost şi înainte? S-ar putea să 
greşeşti - Anglia n-are nevoie de Hong Kong. Şi ce vrei să 
dovedeşti prin cruciada asta aiurită de a deschide China spre 
lume, şi a o aduce spre civilizaţie aşa cum vrei tu, aşa cum 
înţelegi tu s-o faci? Lasă China în plata propriului ei joss şi du- 
te în ţară, acasă. Cu May-may, dacă supravieţuieşte. Lasă-l pe 
Culum să-şi găsească propriul său drum ca Tai-Pan. Odată şi 
odată tot ai să mori şi Nobila Casă o să-şi găsească ea propriul 
ei drum. Asta-i legea, legea lui Dumnezeu, şi legea sorții. Du-te 
în ţară şi te bucură de ceea ce ai dobândit, asudând şi 
sacrificându-te. Eliberează-l pe Culum de jurământul de a sluji 
cinci ani de zile. Ai adunat destul, mai mult decât destul să-ţi 
ajungă şi ţie şi lui şi copiilor copiilor lui. Lasă-l pe Culum să 
hotărască singur dacă mai vrea să rămână, sau dacă nu mai 
vrea. Du-te în ţară şi uită totul. Eşti bogat şi puternic şi, dacă 


vrei, poţi să te arăţi şi la curţile regilor. Da. Eşti Tai-Pan. Şi 
acum pleacă exact ca un Tai-Pan, şi la naiba cu toată China. 
Renunţă la China. China... e o iubită care-ţi stoarce sângele. 

— Ai primit şi alte veşti proaste? 

— Ah, iartă-mă, Culum, fiule, de tine am şi uitat. Ce ziceai? 

— Iar ai primit veşti proaste? 

— Nu, dar cele care sunt, sunt importante. 

Struan observă că ultimele şapte zile îşi lăsaseră urmele 
asupra lui Culum. Flăcăule, de acum nu mai străluceşte doar 
tinereţea pe faţa ta. Eşti bărbat de-acum. Apoi îşi aminti de 
Gorth şi înţelese că nu putea pleca din Asia fără să încheie 
socotelile... cu Gorth şi cu Brock. 

— Ei, flăcăule, azi e cea de-a şaptea zi, ultima, nu-i aşa? 

— Mda, făcu la rândul lui Culum. 

O, Doamne, se rugă Culum, fereşte-mă de o astfel de 
săptămână, să nu mai trăiesc niciodată ce-am trăit. De două ori 
fusese înspăimântat de moarte. O dată simţise dureri când 
urina, iar altă dată i se păruse că apăruseră o umflătură şi o 
scurgere. Dar taică-său îl sprijinise permanent în tot acest 
timp, aşa încât Struan şi Culum se apropiaseră mult unul de 
celălalt. Struan îi vorbise de May-may. lar în lungile ore de 
veghe de noapte, Struan îi vorbise cum numai un tată îi poate 
vorbi fiului său uneori, atunci când suferinţa sau fericirea 
deschide zăgazurile. Au dezbătut planuri de viitor, probleme 
din trecut. Cât de greu e uneori să iubeşti pe cineva şi să 
trăieşti cu el ani şi ani de zile. Struan se ridică. 

— Vreau să pleci la Hong Kong de îndată, îi spuse el lui 
Culum. O să pleci o dată cu mareea, pe China Cloud. Căpitanul 
Orlov va fi în mod oficial sub comanda ta. În acest voiaj tu vei fi 
comandantul navei. 

Lui Culum îi surâse ideea de a comanda un cliper adevărat. 
Sigur. 

— De îndată ce ajungi la Hong Kong îl trimiţi pe căpitanul 
Orlov să-l aducă pe Skinner la bord. li vei înmâna personal o 
scrisoare pe care am să ţi-o dau eu. Apoi faci acelaşi lucru cu 
Gordon. Sub niciun motiv tu nu cobori la țărm, şi nici nu 
îngădui cuiva să coboare. De îndată ce Skinner şi Gordon şi-au 
scris răspunsurile îi trimiţi la țărm şi te întorci aici imediat. 
Mâine noapte ar trebui să fii înapoi. Pleci cu mareea de amiază. 

— Prea bine. Nu pot să-ţi mulţumesc îndestul pentru... 


pentru tot! 

— Fiule, cine ştie! Poate că nici pe departe n-a fost vreodată 
vorba de frenţie. 

— Da. Dar chiar şi aşa... mulţumesc. 

— Peste un ceas te văd la birou. 

— Bun. Atunci o să am timp să-i spun la revedere lui Tess. 

— V-aţi gândit vreodată să vă luaţi soarta în propriile mâini? 
Şi să nu mai aşteptaţi cele trei luni? 

— Vrei să spui să fugim? 

— Nu te-am întrebat decât dacă v-a trecut vreodată ideea 
asta prin minte, doar atât. Nu vreau să zic că asta ar trebui să 
faceţi. 

— Aş vrea să o pot... să o putem face. Asta ar rezolva... dar 
nu e posibil, şi nici n-aş vrea. Nimeni nu s-ar încumeta să ne 
căsătorească. 

— Brock ar fi furios nevoie mare, Gorth nu mai spun. Eu nu 
te-aş sfătui să faci una ca asta. Gorth s-a întors? îl întrebă el, 
deşi ştia bine că nu se întorsese. 

— Nu. Trebuie să vină în noaptea asta. 

— Trimite-i vorbă căpitanului Orlov să vină să ne vedem cu 
toţii în biroul meu, peste o oră. 

— Şi o să-l pui sub comanda mea să-mi execute absolut toate 
ordinele? îl întrebă Culum. 

— Nu şi în privinţa măsurilor de navigaţie. Dar în toate 
celelalte privinţe, da. De ce întrebi? 

— Aşa, Tai-Pan, îi răspunse Culum. Ne vedem peste o oră. 


— Bună seara, Dirk, spuse Liza când intră cu paşi mari în 
sufrageria reşedinţei companiei lui Struan. lartă-mă că te 
deranjez de la cină. 

— Nu face nimic, Liza, spuse Struan ridicându-se în picioare. 
Te rog, ia loc. Nu vrei să serveşti masa cu mine? 

— Nu, mulţumesc. Aia tineri îs aici? 

— Ce? Cum să fie aici? 

— li aştept de mai bine de-un ceas cu cina şi ei n-au apărut, 
spuse Liza enervată. Am crezut că tândălesc pe aici. Se 
întoarse să plece. Ilartă-mă că te-am deranjat de la masă. 

— Nu pricep. Culum a plecat cu China Cloud o dată cu 
mareea de prânz. Cum să-l aştepţi pe el la masă? 

— Ce zici? 


— Culum a plecat din Macao, o dată cu mareea de prânz, 
repetă Struan calm. 

— Dar Tess... io am gândit că-i cu el. La meciul de cricket, 
toată după-amiaza. 

— Am fost nevoit să-l trimit pe neaşteptate imediat, în 
dimineaţa asta. Ultimul lucru pe care mi l-a spus a fost că se 
duce să-şi ia la revedere de la Tess. Cred că treaba asta a fost 
exact înainte de amiază. 

— Nici unv’ din ei n-a scos o vorbă că el o să plece azi, doar 
că o să ne vedem mai târziu. Da, era taman înainte de amiază. 
Da’ atunci unde-o fi Tess? Toată ziua a lipsit de acasă. 

— Nu te îngrijora, că n-ai de ce. Probabil că e cu prietenii 
ei... doar ştii că ăştia tineri nici nu bagă de seamă că trece 
vremea. 

Liza îşi muşcă buzele îngrijorată. 

— Până acum n-a întârziat niciodată. Nu atât de târziu. Ea e 
om de casă, nu umblă brambura ca alţii. Dacă a păţit ceva, 
Tyler o să... Dacă s-a dus cu Culum pe navă, o să plătească el al 
naibii de scump! 

— De ce-ar fi făcut una ca asta, doamnă Brock? o întrebă 
Struan. 

— Dumnezeu să aibă milă de ei dacă au făcut una ca asta. Şi 
de dumneata dacă i-ai ajutat cumva. 

După plecarea Lizei, Struan îşi turnă un pahar de brandy, se 
duse la fereastră şi se uită pe praia şi în port. Când văzu că 
White Witch aproape ajunsese la locul ei de ancoraj, se duse în 
hol. 

— Eu pleacă la Club, Lo Chum. 

— Da, stapin! 


Capitolul treizeci şi opt 

Gorth dădu buzna în foaierul clubului ca un taur înfuriat, cu 
o pisică cu nouă cozi în mână. li mătură la o parte pe servitorii 
şi clienţii uluiţi şi năvăli în sala de jocuri. 

— Unde-i Struan? 

— Cred că e la bar, îi răspunse Horatio, şocat de figura lui 
Gorth şi de pisica cu nouă cozi pe care o mânuia ameninţător. 

Gorth se răsuci pe călcâie, ţâşni prin foaier şi-şi croi drum 
spre bar. Il zări pe Struan la o masă împreună cu un grup de 
negustori. Toţi se dădură la o parte când îl văzură îndreptându- 
se ameninţător spre Struan. 

— Unde-i Tess, pui de cățea ce eşti? 

În încăpere se lăsă o linişte mormântală. Horatio şi ceilalţi se 
înghesuiră în uşă. 

— Nu ştiu, şi dacă-mi mai spui o dată aşa, te ucid! 

Gorth îl înşfăcă pe Struan, obligându-l să se ridice în 
picioare. 

— E pe China Cloud? 

Struan se eliberă din strânsoarea lui Gorth. 

— Nu ştiu. Şi dacă e, ce importanţă are asta? Nu văd nimic 
rău dacă doi tineri... 

— Tu ai pus la cale chestia asta! Tu ai pus-o la cale, 
ticălosule! Tu i-ai dat ordin lui Orlov să-i căsătorească! 

Gorth se făcu spre Struan cu biciul. Unul din şfichiurile cu 
fier la capăt îl plesni pe Struan peste faţă, rănindu-l. 

— Tess a noastră măritată cu un stricat bolnav de frenţie ca 
ăla! strigă el. Pui împuţit de căţea! 

Deci am avut dreptate, îşi spuse Struan. Tu eşti cel care a 
pus totul la cale! Se repezi spre Gorth şi apucă mânerul 
biciului, dar ceilalţi din încăpere se aruncară asupra lor şi-i 
despărţiră. În învălmăşeală, unul dintre candelabrele de la o 
masă se prăbuşi şi Horatio se repezi să stingă flăcările care 
aprinseseră covorul miţos. Struan se smulse şi se eliberă din 
mâinile celorlalţi şi-i aruncă o privire cumplită lui Gorth. 

— Diseară am să-ţi trimit secundanţii. 

— Cristoşii! Io n-am nevoie de secundanţi. Acum! Alege-ţi ce 
arme împuţite pofteşti. Haide. Şi după ce mă socotesc cu tine, 
urmează şi Culum. Jur pe Dumnezeu! 

— Gorth, de ce mă provoci? Şi de ce-l ameninţi pe Culum? 

— Doa’ ştii bine, pui de căţea. E atins de frenţie, Cristoase! 


— Trebuie să fii nebun! 

— Cristoşii! Nu-l mai acoperi acum! Gorth încercă să se 
smulgă din mâinile celorlalţi patru care-l ţineau, dar nu izbuti. 
Pentru numele lui Dumnezeu, daţi-mi drumul! 

— Doar ştii bine că nici poveste. Culum nu e atins de frenţie. 
De ce zici atunci că este? 

— Toată lumea ştie. A fost în cartierul chinezesc. Doar ştii 
bine şi de aia i-ai pus să fugă. Înainte ca boala să-şi arate 
semnele cumplite. 

Struan apucă pisica cu nouă cozi în mâna dreaptă. 

— Băieți, daţi-i drumul! 

Toată lumea se trase înapoi. Gorth dădu să-şi scoată cuțitul 
şi se pregăti să se repeadă, dar, ca prin farmec, în stânga lui 
Struan apăru un cuţit. Gorth se repezi să lovească, dar Struan 
nici nu se clinti şi rămase ca o stâncă, îngăduindu-i lui Gorth să 
zărească preţ de o secundă toată dorinţa primitivă de a ucide 
care părea să-l stăpânească pe Struan cu totul. Şi pofta de a-l 
ucide. Gorth se opri brusc, toate simţurile lui urlând şi 
avertizându-l că e în mare pericol. 

— Aici nu e locul nimerit să ne înfruntăm, spuse Struan. Nu 
eu am provocat acest duel. Dar nu mai pot să fac nimic acum. 
Horatio, vrei să-mi fii secundant? 

— Da, da, bineînţeles, îi răspunse Horatio, simțindu-se cu 
conştiinţa încărcată din cauza seminţelor de ceai pe care le 
obținuse pentru Longstaff. Aşa se plăteşte oare pentru că ai 
beneficiat o viaţă întreagă de ajutorul şi prietenia celuilalt? Tai- 
Panul ţi-a trimis doar vorbă despre situaţia lui Mary şi ţi-a pus 
la dispoziţie o lorce ca să vii la Macao. Ţi-a fost ca un tată şi ţie 
şi ei, iar acum îl înjunghii pe la spate. Da... dar pentru el nu 
însemni nimic. Nu faci decât să distrugi un mare rău. Dacă 
reuşeşti să împlineşti fapta asta, atunci mai răscumperi ceva 
din păcatele tale când vei fi în faţa Domnului, aşa cum se va 
întâmpla. 

— Voi fi onorat să-ţi slujesc drept al doilea secundant, Tai- 
Pan, spuse Masterson. 

— Atunci poate binevoiţi să veniţi cu mine, domnilor. 

Struan îşi şterse firul de sânge ce-i curgea pe bărbie, aruncă 
pisica cu nouă cozi pe tejgheaua barului şi se îndreptă spre uşă. 

— Eşti un om mort! îi strigă Gorth, din nou încrezător în 
sine. Grăbeşte-te, pui de curvă de căţea. 


Struan nu se mai opri decât după ce ieşi din club şi se simţi 
în siguranţă pe praia. 

— Eu aleg fiarele de luptă! 

— Dumnezeule Cristoase, dar nu e... nu se folosesc de obicei 
în duel, spuse Horatio. El e un tip vânjos şi tu... tu... în ultima 
săptămână ai fost încercat mai greu decât îţi închipui. 

— Şi eu sunt de acord, interveni Masterson. Un glonte în 
frunte e mai înţelept. Da, Tai-Pan. 

— Întoarceţi-vă şi-i spuneţi acum! Nu mai discutaţi. Eu sunt 
definitiv hotărât. 

— Şi unde... unde o să... bineînţeles toată povestea nu 
trebuie să facă prea mult zgomot, da? Poate că portughezii o să 
încerce să ne oprească. 

— Bineînţeles. Închiriază o joncă. Voi doi, eu şi Gorth, 
împreună cu secundanţii lui o să plecăm la răsăritul soarelui. 
Doresc să avem martori şi să fie un duel cinstit. Pe puntea unei 
jonci va fi loc mai mult decât e chiar nevoie. 

Gorth, n-am să te ucid, îşi spuse Struan jubilând în sinea lui. 
Nu, chiar deloc, ar fi prea uşor. Dar pentru numele lui 
Dumnezeu, de mâine încolo n-ai să mai mergi pe picioarele 
tale, n-o să te mai hrăneşti tu cu mâna ta, şi nici n-ai să mai 
vezi lumina soarelui, şi nici n-ai să te mai culci vreodată cu vreo 
femeie. Am să-ţi arăt eu ţie ce înseamnă răzbunare. 


Până la căderea serii, vestea duelului se duse din gură în 
gură, şi o dată cu vestea începură şi pariurile. Mulţi erau de 
partea lui Gorth: era în floarea puterii şi, la urma urmei, avea 
toate motivele să-l provoace pe Tai-Pan dacă era cât de cât 
adevărat zvonul că el îi trimisese pe Culum şi pe Tess pe mare 
cu un căpitan care-i putea cununa dincolo de limita celor trei 
mile spre larg, în condiţiile în care Culum era bolnav de frenţie. 

Cei care-şi riscau banii pe Tai-Pan o făceau pentru că 
sperau, fără a fi convinşi, că totuşi va câştiga. Toată lumea ştia 
cât de îngrijorat şi chinuit fusese în ultima vreme ca să caute 
scoarţa de cinchona, pentru legendara lui iubită care acum era 
pe moarte. Şi toată lumea vedea ravagiile pe care suferinţele 
astea le lăsaseră asupra lui Struan. Numai Lo Chum, Chen 
Sheng, Ah Sam şi Yin-hsi au împrumutat cât au putut mai mult 
şi au pariat încrezători pe Tai-Pan, şi le-au solicitat zeilor să 
aibă grijă de ei. Pentru că fără Tai-Pan erau oricum pierduţi. 


Nimeni nu-i spuse o vorbă lui May-may despre duel. Struan 
plecă devreme de la ea şi se întoarse la reşedinţă. Voia să 
doarmă şi să se odihnească bine. Duelul nu-l îngrijora. Era 
convins că-l putea juca pe Gorth cum voia. Şi nici nu-i păsa 
dacă în cursul duelului va fi desfigurat, dar ştia că trebuie să fie 
foarte puternic şi foarte iute. Calm, porni pe străzile liniştite, 
învăluit de căldura unei alte nopţi minunate, plină de stele. Lo 
Chum îi deschise uşa. 

— Seara, stapin. _ 

Făcu semn politicos spre antecameră. Îl aştepta Liza Brock. 

— Bună seara. 

— Culum are frenţie? 

— Cum o să aibă? Bineînţeles că nu! Cristoase Dumnezeule! 
Noi nici habar nu avem dacă s-au cununat sau nu. Probabil că 
s-au aventurat şi ei într-o călătorie tainică. i 

— Da’ el o fost la bordel... cine ştie la care. In noaptea aia 
când cu tâlharii. 

— Liza, Culum nu are frenţie. 

— Atunci de ce zic aşa ceilalţi? 

— Întreabă-l pe Gorth. 

— L-am întrebat şi mi-a zis că aşa i-or zis şi lui. 

— Liza, îţi repet. Culum nu are frenţie. 

Umerii largi ai Lizei începură să tresalte de hohote. 

— Ah, Doamne Dumnezeule, cu ce-am păcătuit? 

Ar fi vrut să izbutească să oprească duelul. Ţinea la Gorth 
chiar dacă nu era fiul ei. Ştia că şi mâinile ei vor fi mânjite de 
sângele ce se va vărsa, fie al lui Gorth, fie al lui Struan, sau 
Culum, sau chiar al propriului ei bărbat. Dacă nu s-ar fi silit ea 
să-l forţeze pe Tyler s-o lase pe Tess la bal, atunci nu s-ar mai fi 
întâmplat ce se întâmplă acum. 

— Liza, nu fi îngrijorată, îi spuse Struan blând. Tess nu a 
păţit nimic, sunt sigur. Dacă s-au cununat, atunci oricum nu ai 
de ce te teme. 

— Când se întoarce China Cloud? 

— Mâine noapte. 

— O să-i îngădui doctorului nostru să-l consulte? 

— Asta depinde numai de Culum. Dar eu n-am să-i interzic s- 
o facă. Liza, n-are frenţie. Dacă ar fi avut, crezi că aş fi îngăduit 
eu căsătoria asta? 

— Ba io cred că da! îi spuse Liza chinuită. Eşti un diavol, şi 


numai diavolul ştie ce-i în mintea ta, Dirk Struan! Da' jur pe 
Dumnezeu, daca minţeşti, io te omor, dacă bărbaţii din familia 
mea nu izbutesc. 

Se îndreptă împleticindu-se spre uşă. Lo Chum i-o deschise 
dinainte şi o închise în urma ei. 

— Stapin mai bine doarme doarme! îi spuse Lo Chum cu 
mutra lui încântată. Mâine devreme scoale, heya? 

— Du-te dracului! 

Ciocanul de fier de la uşa de la intrare făcu să reverbereze 
toată reşedinţa adormită. Struan ascultă cu atenţie, învăluit de 
căldura şi întunericul moale din dormitor, apoi auzi paşii 
înăbuşiţi ai lui Lo Chum. Sări din pat, cu cuțitul în mână, şi 
înşfăcă halatul de mătase. leşi pe balcon iute, fără zgomot, şi 
privi peste balustradă. Două etaje mai jos, Lo Chum punea 
felinarul jos ca să deschidă uşa. Bătrânul orologiu bătu ora unu 
şi un sfert, în prag stătea părintele Sebastian. 

— 'Tai-Pan poate vede la mine, poate? 

Lo Chum încuviinţă din cap, şi puse deoparte satârul pe 
care-l ţinuse ascuns la spate. Porni pe scări în sus, dar se opri 
când auzi glasul Tai-Panului. 

— Da? 

Părintele Sebastian întinse gâtul cât putu de mult în 
întuneric, simțind cum, luat pe nepregătite de strigătul lui 
Struan, părul i se zbârlise la spate. 

— Domnule Struan! 

— Da? făcu Struan cu glasul gâtuit. 

— M-a trimis Eminenţa Sa. Am găsit scoarţa de cinchona. 

— Unde se află? 

Călugărul ridică un săculeţ murdar. 

— Aici. Eminenţa sa spunea că veţi aştepta un trimis al său. 

— Şi care-i preţul? 

— Domnule Struan, eu nu ştiu nimic despre asta, strigă 
părintele Sebastian nevolnic. Eminenţa Sa mi-a spus doar să 
tratez pe indiferent cine o să-mi spuneţi dumneavoastră. Doar 
atât. 

— Cobor într-o secundă, îi strigă Struan, repezindu-se în 
dormitor. 

Îşi aruncă pe el veşmintele, îşi trase cizmele în grabă, se 
repezi la uşă şi se opri. După o secundă de gândire, luă un fier 
de luptă şi cobori câte patru trepte odată. Părintele Sebastian 


văzu fierul de luptă şi se trase înapoi. 

— 'Neaţa, părinte, îi spuse Struan. 

Îşi ascunse sila când văzu veşmintele jegoase ale 
călugărului, şi din nou simţi că-i urăşte pe toţi doctorii. 

— Lo Chum, când stapin Sinclair aici, tu aduci la el, savvy? 

— Savvy, stapin! 

— Haide, părinte Sebastian. j 

— Doar o secundă, domnule Struan. Inainte de a merge 
vreau să vă explic ceva. N-am mai folosit niciodată cinchona 
până acum, nimeni dintre noi n-a folosit-o. 

— Ei, acum nu mai contează, aşa-i? 

— Ba contează! replică călugărul cel sfrijit. Ştiu doar atât, că 
trebuie să fac un ceai din scoarța asta punând-o la fiert. 
Necazul e că nu ştiu precis cât s-o fierbem şi cât de tare să 
facem ceaiul. Şi nici cât de mult trebuie să dăm pacientei. Şi 
nici cât de des trebuie să-i dăm leacul ăsta. Singurele indicaţii 
medicale asupra cinchonei sunt arhaice, foarte vechi, în 
latină... şi nu prea precise. 

— Episcopul a spus că şi el a avut malarie. Cât a luat el 
atunci? 

— Eminenţa Sa nu-şi mai aminteşte. Doar că avea un gust 
foarte amar care-i stârnea silă. A băut din licoarea aceea patru 
zile la rând, după cum socoate el acum. Eminenţa Sa mi-a spus 
să vă transmit cât se poate de limpede că o tratăm pe riscul 
dumneavoastră. 

— Da. Înţeleg prea bine. Haide! 

Struan ieşi pe uşă ca din puşcă, părintele Sebastian lângă el. 
O luară pe praia o vreme şi apoi pe o stradă mărginită de 
copaci. 

— Domnule Struan, vă rog, nu aşa de iute, îl imploră 
părintele Sebastian, cu sufletul la gură. 

— Mâine urmează criza de friguri. Trebuie să ne grăbim. 

Struan traversă Praca de Sao Paulo, şi se grăbi nerăbdător 
să intre pe altă stradă. Brusc, instinctul îl preveni, se opri pe 
loc, şi se aruncă într-o parte. În zidul de lângă el se strivi un 
glonte de muschetă. Îl trase jos şi pe preotul îngrozit. Altă 
împuşcătură răsună. Proiectilul îl şterse pe Struan la un umăr, 
şi el se blestemă că nu luase şi pistoalele cu el. 

— Fugi cât poţi să-ţi salvezi viaţa! zise el săltându-l pe 
călugăr în picioare şi făcându-i vânt să traverseze strada ca să 


ajungă la adăpostul portalului unei uşi. La casele din jur se 
aprinseră luminile. 

— Pe aici, şuieră el, şi ţâşni înainte. 

Brusc schimbă direcţia şi alt proiectil trecu pe lângă el, doar 
la o fracțiune de inci când ajunse la adăpostul altei străzi, cu 
părintele Sebastian gâfâind din greu lângă el. 

— Mai ai săculeţul cu cinchona? îl întrebă Struan. 

— Da. Pentru numele lui Dumnezeu, ce se întâmplă? 

— Tâlhari. 

Struan îl apucă pe călugărul îngrozit de mână şi porni cu el 
în fugă spre celălalt capăt al străzii şi apoi în piaţeta din faţa 
fortului Sao Paulo do Monte. La adăpostul zidurilor fortului îşi 
trase sufletul. 

— Unde-i cinchona? 

Părintele Sebastian îi întinse sfârşit punga. 

Lumina palidă a lunii se plimbă pe urma lividă de rană lăsată 
de pisica cu nouă cozi pe bărbia lui Struan, şi apoi îi sticli în 
ochi, ceea ce îl făcu să arate şi mai diavoleşte şi mai înalt în 
mintea călugărului. 

— Cine a tras? Cine a tras în noi? întrebă el. 

— Tâlhari, repetă Struan. 

El ştia foarte bine că, de fapt, oamenii lui Gorth, sau chiar 
Gorth în persoană pusese la cale atacul ăsta. Se întrebă o clipă 
dacă nu cumva părintele Sebastian fusese trimis drept 
momeală. Nu pare probabil. Şi în orice caz, n-ar fi fost trimis de 
episcop şi nu având la el şi cinchona. Ei bine, o să ştiu eu 
curând, se gândi el. Şi dacă sunt şi ei amestecați, atunci am să 
retez şi nişte beregăţi de papistaşi. Cercetă îngrijorat 
întunericul înainte. Îşi trase cuțitul din carâmbul cizmei, şi 
plasă fierul de luptă în aşa fel ca să-i fie mai la îndemână. Când 
îl auzi pe părinte că suflă mai uşor, o luă înainte peste creasta 
colinei, prin faţa bisericii Sao Antonio şi cobori panta până la 
zidul locuinţei lui May-may. În zidul înalt, gros, de granit era o 
uşă. Lovi puternic cu ciocanul în ea. În câteva secunde Lim Din 
era cu ochiul la gaura prin care putea spiona să vadă cine-i. 
Uşa se deschise imediat. Intrară în curtea din faţă, poarta fu 
închisă în urma lor. 

— Acum suntem în siguranţă, îi spuse Struan. Lim Din, ceai, 
băutură mult mult. Îi făcu semn părintelui Sebastian să se 
aşeze pe un scaun şi puse fierul de luptă pe masă. Mai întâi să 


ne tragem sufletul. 

Călugărul îşi desprinse mâinile încleştate pe crucifix şi-şi 
şterse fruntea de sudoare. 

— Chiar a încercat cineva să ne omoare? 

— Mie aşa mi se pare, îi răspunse Struan. 

Îşi scoase haina şi se uită la umăr. Glontele doar ce-i 
atinsese pielea. 

— Lasă-mă să mă uit şi eu la rană, spuse călugărul. 

— Nu-i nimic! Struan se îmbrăcă la loc. Nicio grijă, părinte. 
O s-o tratezi pe bolnavă pe riscul meu. Ţi-ai revenit? 

— Da. Călugărul avea buzele uscate ca pergamentul şi un 
gust metalic în gură. Mai întâi să pregătesc ceaiul de cinchona. 

— Bun. Dar înainte de a începe jură pe sfânta cruce că nu vei 
spune nimănui vreo vorbă despre locuinţa asta sau despre cine 
locuieşte în ea sau despre ce se întâmplă aici. 

— Bineînţeles, dar nu e nevoie să jur. Nimic... 

— Ba e nevoie! Eu ţin la liniştea mea. Dacă nu juri, atunci o 
s-o tratez eu personal. Se pare că şi eu ştiu cam la fel de mult 
ca şi dumneata despre felul în care trebuie folosită cinchona. 
Hai, hotărăşte-te. 

Călugărul se simţea umilit de puţinătatea cunoştinţelor sale 
în privinţa tratamentului şi dorea cu disperare să o vindece pe 
bolnavă, în numele Domnului. 

— Prea bine. Jur pe sfânta cruce că gura mi-e pecetluită. 

— Mulţumesc. 

Struan o luă înainte, arătându-i drumul, pe uşa din faţă, apoi 
pe coridor. Ah Sam ieşi din camera ei, dădu să se încline, 
strângându-şi mai bine pijamaua verde pe ea. Avea părul 
răvăşit, faţa umflată de somn. Porni după ei cu felinarul spre 
bucătărie. Bucătăria era mică, cu o vatră, un vas cu mangal şi 
un talmeş-balmeş ca în grădina din spate unde se aruncă de 
toate. Incăperea era plină cu tot felul de oale şi crătiţi şi 
ceainice. Sute de mănunchiuri de zarzavaturi uscate şi ciuperci 
şi ierburi, măruntaie şi cârnaţi atârnau de pereţii înnegriţi de 
fum. Saci împletiţi, plini cu orez, acopereau podeaua murdară. 
Două bucătărese ameţite încă de somn se ridicară pe jumătate 
din paturile lor murdare, uitându-se aiurite la Struan. Dar când 
acesta mătură fără multe mofturi dintr-o mişcare toate cratiţele 
şi farfuriile soioase de pe masă ca să facă loc, acestea săriră 
din paturi şi o zbughiră pe uşă afară. 


— Ceai stapin doreşte? întrebă Ah Sam mirată. 

Struan clătină din cap. Luă din mâna călugărului speriat 
săculeţul cu scoarţa de copac şi-l deschise. Scoarța era maronie 
şi cu totul obişnuită, spartă în bucățele. O mirosi, dar nu simţi 
niciun miros. 

— Acum ce facem? 

— Ne trebuie ceva în care să fierbem, şi părintele Sebastian 
luă la întâmplare o oală destul de curată. 

— Mai întâi, te rog, spală-te pe mâini! îi arată Struan spre un 
butoi mic cu apă şi un săpun alături. 

— Cum? 

— Te rog, întâi spală-te pe mâini. Struan luă apă cu o cană 
şi-i întinse preotului săpunul. Nu te apuci de nimic până când 
nu te speli pe mâini. 

— Dar de ce e nevoie? 

— Nu ştiu. O veche superstiție chinezească. Te rog... haide, 
părinte, te rog. 

În vreme ce Struan spăla din nou oala şi o punea pe masă, 
Ah Sam îl urmărea cu ochi mari şi strălucitori pe preot cum îşi 
frecă mâinile cu săpun, apoi şi le clăti, şi se şterse cu un prosop 
curat. Apoi călugărul închise ochii, împreună mâinile şi 
murmură o rugăciune. 

— Acum ceva cu care să măsurăm, spuse el întorcându-se iar 
pe pământ, şi luând tot la întâmplare o cană şi umplând-o cu 
scoarță de cinchona. 

Vărsă scoarţa în oală şi apoi încet şi metodic adăugă zece 
măsuri de apă. Apoi puse oala la fiert pe vasul cu mangal. 

— Pentru început, zece măsuri la una, spuse el cu voce 
dogită, şi se şterse nervos de sutană. Acum vreau s-o văd pe 
bolnavă. 

Struan îi făcu semn lui Ah Sam şi-i spuse: 

— Nu atinge! 

— Nu atinge, stapin! spuse Ah-Sam energic. Acum, după ce 
trecuse cu bine de şocul iniţial, începuseră să-i placă toate 
ciudăţeniile pe care le vedea petrecându-se sub ochii ei. Nu 
atinge, stapin, nu conteşte! 

Struan şi călugărul ieşiră din bucătărie şi se duseră în 
dormitorul lui May-may. Ah Sam se luă după ei. În întunericul 
dormitorului un felinar arunca o pată de lumină, Yin-hsi îşi 
pieptăna părul răvăşit dinaintea unei oglinzi. Se opri şi se 


înclină în grabă. Lângă patul cel mare cu patru stâlpi al lui 
May-may se vedea pe jos un culcuş încropit pe o saltea. Sub 
numeroase pături, May-may tremura sfârşită. 

— Hello, fetiţo, avem cinchona, îi spuse Struan, apropiindu- 
se de ea. În fine! De-acum totul e bine. 

— Tai-Pan, mi-e atât de frig, îi spuse ea neajutorată, mi-e 
atât de frig. Ce-ai păţit la obraz? 

— Nimic, fetiţo. 

— Te-ai tăiat. Ea începu să tremure, închise ochii şi lunecă 
din nou în viscolul care-o înghiţi pe dată. E atât de frig! 

Struan se întoarse şi se uită la părintele Sebastian. Văzu 
şocul de pe chipul crispat al călugărului. 

— Ce s-a întâmplat? 

— Nimic, nimic! 

Călugărul puse pe masă alături o mică clepsidră şi, 
îngenunchind lângă pat, apucă încheietura mâinii lui May-may 
şi porni să numere bătăile inimii. Cum poate o chinezoaică să 
vorbească englezeşte? se întrebă el. Cealaltă e a doua lui 
amantă? Am ajuns oare în haremul diavolului? O, Doamne, 
apără-mă şi mă păzeşte, şi dă-mi puterea tămăduirii tale şi 
îngăduie-mi să fiu unealta ta în noaptea asta. 

Pulsul lui May-may bătea slab şi rar, încât numai cu mare 
strădanie reuşi să-l simtă. Cu multă grijă, el îi întoarse faţa spre 
sine şi se uită în ochii ei. 

— Nu te teme, îi spuse el. Nu ai de ce te teme. Te afli în 
mâinile Domnului acum. Trebuie doar să mă uit în ochii tăi. Nu 
te teme, eşti în mâinile Domnului. 

Neajutorată şi încremenită, May-may se supuse după cumi 
se spusese. Yin-hsi şi Ah Sam stăteau deoparte şi priveau pline 
de teamă. 

— Ce-i face? Cine-i ăsta? îi şopti Yin-hsi. 

— Un diavol de vraci şi medic barbar, murmură Ah Sam. Un 
călugăr din aceia cu fuste lungi al omului Dumnezeu pe care l- 
au bătut în cuie în pielea goală pe cruce. 

— Hm, făcu Yin-hsi cutremurându-se. Am auzit şi eu de ei. 
Groaznic să faci una ca asta. Sunt nişte adevăraţi diavoli. De ce 
nu-i aduci tatei nişte ceai? E foarte bun când eşti neliniştit. 

— A doua mamă, Lim Din aduce ceaiul, îi şopti Ah Sam, 
jurându-se să nu se mişte din loc pentru nimic în lume, pentru 
că s-ar putea să se întâmple ceva de mare importanţă şi ea să 


nu fie de faţă. Aş vrea tare mult să pot înţelege limba lor 
cumplită. 

Călugărul aşeză mâna fetei pe aşternut şi ridică privirea spre 
Struan. 

— Eminenţa Sa mi-a spus că malaria a provocat un avort 
bolnavei. Trebuie s-o examinez. 

— Atunci continuă. 

Când călugărul dădu aşternuturile şi păturile la o parte, 
May-may încercă să-l oprească, iar Yin-hsi şi Ah Sam se grăbiră 
îngrijorate s-o ajute. 

— Nu! exclamă Struan scurt. Staţi acolo! Se aşeză lângă 
May-may şi-i apucă mâinile. Fetiţa mea, totu-i în regulă. 
Continuă, îi spuse el preotului. 

Părintele Sebastian o consultă şi apoi o aşeză din nou 
confortabil între perne. 

— Hemoragia aproape că s-a oprit. E semn foarte bun. 

Cu degetele lui lungi o examină la baza craniului şi o pipăi 
îndelung. May-may simţi că degetele lui parcă îi luară o bună 
parte din durere. Dar simţea cum în ea iar începe totul să 
îngheţe şi dinţii porniră să-i clănţăne. 

— Tai-Pan, mi-e atât de frig. Poţi să spui să-mi dea o sticlă cu 
apă caldă sau nişte aşternuturi mai groase? Te rog. Mi-e atât 
de frig. 

— Da, fetiţo, o clipă doar. 

La spatele ei era o sticlă cu apă fierbinte, şi zăcea sub patru 
rânduri de pături groase. 

— Domnule Struan, aveţi un ceas? îl întrebă părintele 
Sebastian. 

— Da. 

— Vă rog să vă duceţi la bucătărie. De îndată ce apa dă în 
clocot, reţineţi ora. După ce a fiert încet un ceas..., ochii 
părintelui Sebastian trădară cumplita disperare în care se 
zbătea. Sau două? Jumătate de oră? O, Doamne, te rog ajută- 
mă în ceasul ăsta de nevolnicie! 

— O oră, spuse Struan hotărât şi încrezător. Punem apoi 
aceeaşi cantitate la fiert pentru două ore. Dacă prima fiertură 
nu dă rezultate, încercăm cu a doua! 

— Da, da! 


Struan îşi verifică ceasul la lumina felinarului din bucătărie. 


Luă oala cu fiertură de pe foc şi o puse să se răcească într-un 
hârdău cu apă. A doua oală deja dădu în fiert. 

— Cum se simte? îl întrebă pe preot când acesta veni în 
bucătărie, cu Ah Sam şi Yin-hsi pe urmele lui. 

— Are o criză puternică de friguri. Inima bate foarte slab. Vă 
puteţi aminti data trecută cât timp a tremurat înainte s-o apuce 
căldurile? 

— Patru ceasuri, poate cinci. Nu ştiu exact. Struan turnă o 
parte din licoarea aceea fierbinte într-o ceaşcă mică, şi gustă. 
Doamne Dumnezeule, e groaznic de amară. 

Preotul gustă şi el şi se strâmbă. 

— Ei bine, haideţi să începem. Sper să poată înghiţi fără să 
vomite după aceea. Câte o ceaşcă la fiecare oră. 

Alese la întâmplare o ceaşcă de pe un raft înnegrit de 
funingine, luă o bucată de cârpă murdară. 

— Asta la ce-ţi serveşte? 

— Trebuie să strecor să nu mai rămână resturi de scoarță în 
ceai. Asta e numai bună. Ţesătura e destul de deasă. 

— Lasă că fac eu treaba asta, îi spuse Struan. 

Luă o strecurătoare de argint pe care o pregătise, o şterse 
încă o dată cu o batistă curată. 

— De ce faceţi treaba asta? 

— Chinezii au întotdeauna mare grijă să fie ceainicele şi 
ceştile curate. Spun că în felul ăsta ceaiul e mai sănătos. 

Incepu să toarne ceaiul acela cu miros dezgustător din coajă 
de copac într-un ceainic imaculat de porțelan. Se rugă ca tăria 
ceaiului să fie cea necesară. 

— Şi atunci de ce să nu facem la fel şi de data asta, ei? 

Duse ceainicul şi ceaşca în dormitor. May-may vomită prima 
ceaşcă de ceai. Şi pe a doua. În ciuda pateticelor ei rugăminţi, 
Struan o forţă să bea din nou. De data asta May-may se sili să 
nu mai dea ceaiul afară, numai să nu fie nevoită să mai înghită 
iar altă ceaşcă. Şi totuşi nu se întâmplă nimic. Doar că frigurile 
deveniră şi mai severe. După un ceas, Struan o sili să mai bea o 
ceaşcă. Nu mai vărsă nici ceaiul acesta, dar frigurile se 
accentuară şi mai mult. 

— O să-i dăm de-acum câte două ceşti, spuse Struan, 
străduindu-se să-şi învingă panica. 

Şi o sili să înghită o doză dublă. Şi scena se repetă ceas de 
ceas. Se făcu dimineaţă. Struan se uită la ceas. Ora şase. Şi 


nicio îmbunătăţire a situaţiei. Frigurile o făceau pe May-may să 
tremure ca o rămurică în vântul toamnei. 

— Pentru numele lui Cristos, izbucni Struan, trebuie să-şi 
facă efectul. 

— Pentru numele lui Dumnezeu, dar îşi face efectul, domnule 
Struan, spuse părintele Sebastian, care ţinea încheietura mâinii 
lui May-may. Fierbinţeala trebuia să apară de acum două 
ceasuri. Dacă nu mai apare, are o şansă. Pulsul ei e abia 
perceptibil, mda, dar cinchona lucrează. 

— Fetiţo, fii tare, îi spuse Struan, ţinând-o pe May-may de 
mână. Doar încă vreo câteva ceasuri. Fii tare. 

Mai târziu se auzi un ciocănit la poartă. Struan ieşi din casă 
cu ochii împăienjeniţi şi deschise poarta. 

— Hello, Horatio, heya, Lo Chum. 

— A murit? 

— Nu, băiete. Cred că a scăpat, prin mila Domnului. 

— Ai găsit cinchona? 

— Da. 

— Masterson e la joncă. A venit vremea pentru Gorth. O să-i 
rog pe secundanţii lui să amâne întâlnirea până mâine. Acum 
nu eşti în stare să te duelezi cu nimeni. 

— Nu trebuie să vă îngrijoraţi. Există mai multe căi de a 
ucide un şarpe blestemat, nu doar fiind nevoit să-i striveşti 
căpăţâna sub picior. Într-o oră sunt acolo. 

— Bine, precum zici, Tai-Pan. 

Horatio plecă în grabă, Lo Chum se duse cu el. 

Struan închise poarta şi se întoarse la May-may. Zăcea în pat 
perfect nemişcată. Iar părintele Sebastian îi lua pulsul. Chipul 
lui era încremenit de încordare. Se aplecă şi-i ascultă inima. 
Trecură secunde. Ridică încet capul şi se uită cercetător la 
Struan. 

— O clipă am crezut că... dar fata e bine. Inima îi bate 
groaznic de rar, dar, ei bine, e tânără. Cu mila Domnului, febra 
s-a oprit, domnule Struan. Cinchona din Peru vindecă şi 
frigurile din Happy Valley. Cât de minunate sunt căile 
Domnului. 

Struan se simţi ciudat de străin de toate acum. 

— Febra o să se mai întoarcă? întrebă el. 

— Poate. Din vreme în vreme. Dar nişte cinchona o să o 
oprească... acum nu mai aveţi de ce vă îngrijora. Frigurile au 


fost învinse. Nu pricepeţi? S-a vindecat de malarie. 

— O să trăiască? Spuneai că inima îi e tare slăbită. O să 
trăiască? 

— Voia Domnului, şansele sunt bune. Foarte bune. Dar sigur 
nu ştiu! 

— Acum eu trebuie să plec, spuse Struan ridicându-se. Vrei 
te rog să stai aici până mă întorc? 

— Da. Părintele Sebastian dădu să facă semnul crucii asupra 
lui, dar se răzgândi. Domnule Struan, nu vă pot binecuvânta la 
plecare. Vă duceţi să omorâţi pe cineva, aşa-i? 

— Omul e născut ca să moară, părinte. Mă străduiesc să mă 
apăr pe mine şi pe ai mei cât pot mai bine şi, dacă-i vorba să 
mor, cel puţin să-mi aleg singur momentul, asta-i tot. 

Îşi luă fierul de luptă şi-l legă la încheietura mâinii, apoi 
părăsi locuinţa. În timp ce parcurgea străzile, văzu privirile 
care-l urmăreau, dar nu le dădu nicio importanţă. Acum îşi 
trăgea puterea de la prospetimea dimineţii şi de la soare, de la 
priveliştea şi izul mării. E o zi numai bună ca să striveşti un 
şarpe, se gândi el. Dar cel mort eşti tu. Acum n-ai putere 
îndestulă ca să te ridici împotriva lui Gorth cu un fier de luptă. 
Cel puţin nu azi. 


Capitolul treizeci şi nouă 

Lângă joncă se adunase o mare mulţime. Negustori, un 
detaşament de soldaţi portughezi conduşi de un tânăr ofiţer, 
marinari. Jonca era amarată de un ponton în largul praiei. Când 
apăru Struan, cei care pariaseră pe el fură consternaţi. Cei 
care pariaseră pe Gorth erau în al nouălea cer. Ofiţerul 
portughez îl întâmpină cu politeţe. 

— Bună dimineaţa, senhor. 

— 'Neaţa, căpitane Machado, îi răspunse Struan. 

— Guvernatorul general doreşte să vă aducă la cunoştinţă că 
în Macao duelurile sunt interzise. 

— Cunosc prea bine acest lucru, spuse Struan. Poate că veţi 
fi atât de amabil să-i transmiteţi mulţumirile mele şi să-i 
spuneţi că eu sunt ultimul care va încălca legile portugheze. 
Ştim bine că suntem cu toţii doar musafiri aici, iar musafirii au 
şi ei răspunderile lor fată de gazdă. 

Mişcă articulaţia fierului de luptă şi se îndreptă spre joncă. 
Multimea îi făcu loc şi văzu duşmănia pe chipurile oamenilor lui 
Gorth şi ale celor care-i doreau moartea. Şi erau mulţi. Lo 
Chum îl aştepta pe duneta înaltă, lângă Horatio. 

— Bun 'mneţa, stapin, şi îi întinse ustensilele de bărbierit. Tu 
vrei? 

— Horatio, unde-i Gorth? 

— Secundanţii lui s-au dus să-l caute. 

Struan se rugă ca Gorth să zacă beat mort pe undeva prin 
vreun bordel. Doamne, fă să ne duelăm abia mâine! Începu să 
se bărbierească. Gloata îl urmări în tăcere şi mulţi dintre 
privitori îşi făcură cruce, îngroziţi de seninătatea ce se citea pe 
chipul lui. După ce se bărbieri, se simţi mai bine. Se uită spre 
cer. Firişoare de nori cirus se deşirau în tării, iar faţa mării era 
oglindă, ca un lac. Îl strigă pe Cudahy pe care-l adusese de pe 
China Cloud. 

— Păzeşte-mă! 

— Da, sir. 

Struan se întinse pe capacul unei magazii şi adormi pe loc. 

— Dumnezeule Doamne, ăsta nu e om! exclamă Roach. 

— Da, răspunse Vivien, e diavolul în carne şi oase. 

— Dacă eşti aşa de încrezător în el, hai să dublăm pariul, da? 

— Nu. În orice caz, nu până când soseşte şi Gorth beat. 

— Ei, ia zi, dacă-l ucide pe Gorth, cum rămâne cu Tyler? 


— O să lupte pe viaţă şi pe moarte, aşa socot eu. 

— Dar Culum ce-o să facă? Dacă Gorth va fi azi cel care 
învinge? 

— Nimic. Ce poate el face? Poate doar să-l urască. Bietul 
băiat, mi-e simpatic. Dar pe Tai-Pan îl urăşte oricum... aşa că 
poate că o să-l binecuvânteze pe Gorth, nu? El devine Tai-Pan, 
nu-i aşa? Dar unde naiba-i Gorth? 

Soarele se ridica implacabil tot mai mult pe cer. De peo 
stradă lăturalnică veni în fugă un soldat portughez şi-i 
comunică ceva plin de însufleţire ofițerului, care de îndată îşi 
porni oamenii în pas vioi de-a lungul praiei. Cei ce căscau gura 
se luară după ei. Struan se trezi la dureroasa realitate, fiecare 
fibră a fiinţei lui urlând după somn şi odihnă. Se ridică în 
picioare simțindu-se ca de plumb. Horatio se uita ciudat la el. 


Corpul groaznic mutilat al lui Gorth zăcea în gunoaiele unei 
ulite lângă debarcaderul cartierului chinezesc, iar în jurul lui 
erau şi corpurile neînsufleţite a trei chinezi. Un alt chinez, mai 
mult mort decât viu, cu mânerul unei sulițe rupte înfipte în 
măruntaie, zăcea gemând la picioarele unei patrule portugheze. 

Negustorii englezi şi portughezi se strânseră mai aproape ca 
să vadă mai bine. Cei care izbutiră să arunce o privire asupra 
lui Gorth îşi întoarseră capul prinşi de greață. 

— Oamenii din patrulă spun că au auzit strigăte şi zgomote 
de luptă, îi spuse ofiţerul portughez lui Struan şi celorlalţi din 
jur. Când au sosit în fugă aici, l-au văzut pe senhor Brock la 
pământ cum e şi acum. Trei sau patru chinezi îl împungeau cu 
suliţele. Când diavolii de criminali au văzut oamenii noştri, s-au 
topit într-acolo, şi arătă cu mâna un şir de colibe tăcute şi uliţe 
întortocheate. Soldaţii s-au luat pe urmele lor dar..., şi ofiţerul 
ridică din umeri. 

Struan înţelese că fusese salvat de către asasini. 

— Ofer o despăgubire pe capul celor care au scăpat, spuse 
Struan. O sută de taeli dacă-s morţi, cinci sute dacă-s prinşi vii. 

— Senhor, cruţaţi-vă banii pentru cei morţi. Păgânii or să vă 
aducă trei cadavre, primele pe care vor putea să le găsească. 
Cât despre prinderea lor vii..., ofiţerul făcu un semn 
dispreţuitor cu degetul spre prizonier - dacă nu cumva acest 
basturdo degenerado ne spune cine erau ceilalţi, banii 
dumneavoastră se află la adăpost. Dar dacă mă gândesc mai 


bine, cred că autorităţile chineze vor fi mai abile, să spunem, la 
acest interogatoriu. 

Dădu o comandă scurtă în portugheză şi soldaţii îl puseră pe 
rănit pe o uşă ruptă şi plecară cu el. Ofiţerul mătură un gunoi 
de pe uniformă. 

— O crimă stupidă şi inutilă. Senhor Brock ar fi trebuit să 
ştie că nu are ce căuta în zona asta. Se pare că prin asta n-a 
fost salvată onoarea nimănui. 

— Tai-Pan, eşti tare norocos, mârâi unul dintre prietenii lui 
Gorth. Mare băftos. 

— Da. Sunt fericit că nu mi-am mânjit mâinile cu sângele lui. 

Struan se întoarse cu spatele spre cadavru şi porni încet, 
îndepărtându-se. leşi de pe strada aceea şi porni să urce colina 
vechiului fort. Odată ajuns pe culme, înconjurat numai de cer şi 
de marea din zare, se aşeză pe o bancă şi mulţumi Celui Infinit 
pentru binecuvântarea din noaptea aceea pentru 
binecuvântarea din ziua de acum. Nici nu băgă în seamă pe cei 
care mai treceau, nici pe soldaţii de la porţile fortului, nici 
bătaia clopotelor bisericii. Nici ciripitul păsărilor, nici vântul 
blând, nici soarele vindecător. Nici timpul. După o vreme se 
întrebă ce mai are de făcut, dar mintea refuza să funcţioneze. 

— Trezeşte-te, îşi spuse el cu voce tare. 

O luă la vale, spre reşedinţa episcopului, dar episcopul nu 
era acolo. Se duse la catedrală şi îl căută. Un călugăr îi spuse 
să aştepte în grădina înconjurată de ziduri. Struan se aşeză pe 
o bancă, la umbră, şi ascultă susurul fântânilor arteziene. Acum 
florile i se păreau mai strălucitoare decât oricând, parfumul lor 
mai ales. Şi bătăile inimii, puterea mădularelor lui şi chiar 
durerea permanentă de la gleznă erau adevărate, nu erau vis. 
O, Doamne, îţi mulţumesc că mi-ai dăruit viaţă! 


Episcopul îl privea de pe aleea cuprinsă între ziduri. 

— Hello, Eminenţa Voastră, îl întâmpină Struan, înviorat ca 
niciodată. Am venit să vă mulţumesc. 

Episcopul îşi ţuguie buzele subţiri. 

— La ce te uitai mai înainte, senhor? 

— Nu ştiu, îi răspunse Struan. Mă uitam la grădină. Mă 
bucuram că există. Mă bucuram de viaţă. Nu ştiu exact. 

— Cred că erai foarte aproape de Domnul, senhor. S-ar 
putea să nu-ți vină să crezi, dar eu ştiu că aşa este. 


Struan clătină din cap. 

— Nu, Eminenţă. Eram doar fericit într-o zi minunată, într-o 
grădină frumoasă. Asta-i tot. 

Dar expresia de pe faţa lui Falarian Guineppa nu se schimbă. 
Degetele lui subţiri atinseră crucifixul. 

— Te urmăresc de multă vreme. Şi am simţit că erai aproape 
de Domnul. Dumneata! E o greşeală, cu siguranţă! Oftă. Dar de 
unde să ştim noi, nişte bieţi păcătoşi, care-s căile Domnului? 
Senhor, te invidiez. Ai vrut să mă vezi? 

— Da, Eminenţă. Cinchona vindecă frigurile. 

— Deo gratias! Dar e minunat ce spui! Cât de minunate sunt 
căile Domnului. 

— Am de gând să trimit o navă imediat în Peru cu ordinul de 
a încărca scoarță de cinchona, îi spuse Struan. Cu voia 
dumneavoastră, l-aş trimite pe părintele Sebastian pentru ca el 
să afle cum adună cei de acolo scoarţa asta, de unde provine, 
cum tratează ei malaria - în fine, tot ce poate afla. Şi când se va 
întoarce, încărcătura o vom împărţi pe din două. Şi aş vrea ca, 
sub autoritatea dumneavoastră, părintele să scrie de îndată o 
scrisoare pentru Lancet în Anglia şi chiar şi Times, despre 
tratamentul cu succes al malariei cu cinchona. 

— Un tratat medical oficial trebuie trimis prin canalele 
oficiale ale Vaticanului. Dar am să-i poruncesc s-o facă. Dar cât 
priveşte trimiterea lui în Peru, ei bine, la asta trebuie să mai 
chibzuiesc. Oricum, am să trimit pe cineva cu nava aceea. Când 
va pleca? 

— Peste trei zile. 

— Prea bine. Vom împărţi şi cunoştinţele şi încărcătura pe 
din două. Foarte generos din partea dumitale. 

— Dar n-am fixat un preţ pentru vindecarea asta. Bolnava s-a 
vindecat. Aşa că acum veţi fi atât de bun să-mi spuneţi şi 
preţul? 

— Nimic, senhor. 

— Nu pricep. 

— O mână de cinchona care a salvat viaţa unei singure femei 
nu poate avea un preţ. 

— Ba trebuie să existe un preţ, indiferent ce veţi dori, aşa 
cum am spus! Sunt gata să plătesc. La Hong Kong am oferit 
douăzeci de mii de taeli de argint. Am să vă trimit o poliţă la 
vedere. 


— Nu, senhor, îi răspunse preotul. Dacă mi-o trimiţi am s-o 
rup în bucățele. Pentru scoarţa asta nu doresc niciun fel de 
plată. 

— Am să înzestrez o biserică catolică la Hong Kong, spuse 
Struan. O mănăstire, dacă veţi dori aşa. Nu vă jucaţi cu mine, 
Eminenţa Voastră. IÎnţelegerea-i înţelegere. Spuneţi numai care 
e preţul. 

— Senhor, nu-mi datorezi mie nimic. Nici bisericii nu-i 
datorezi nimic. Dar lui Dumnezeu îi datorezi foarte mult. Îşi 
ridică mâinile şi făcu semnul crucii. In nomine Patris, et Filii, et 
Spiritus Sancti, spuse el încet şi plecă. 


Capitolul patruzeci 

May-may îşi recăpătă cunoştinţa când se trezi, braţele lui 
Struan o susțineau, şi la buze i se dusese o ceaşcă. li auzi vag 
pe Struan şi părintele Sebastian vorbind între ei, dar nu făcu 
efortul de a înţelege cuvintele, în engleză, bineînţeles. 
Ascultătoare, înghiţi ceaiul de cinchona şi se scufundă din nou 
în semiconştienţă. Îl auzi pe călugăr că pleacă, lucru care-i făcu 
plăcere. Il simţi pe Struan că o ridică din nou şi bău şi a doua 
ceaşcă de cinchona, gustul greţos aproape făcând-o să vomeze. 
Prin ceața aceea plăcută îl auzi pe Struan lăsându-se în fotoliul 
de bambus, curând se auzi răsuflarea lui grea, regulată, şi îşi 
dădu seama că el trebuia să fi adormit. Se simţi deodată în 
deplină siguranţă. Zarva făcută de servitoarele ce sporovăiau în 
bucătărie, râsul agresiv şi tăios al lui Ah Sam, parfumul lui Yin- 
hsi, toate la un loc o bucurau atât de mult pe May-may încât 
somnul nu era în stare s-o cuprindă cu totul. Stătea nemişcată 
şi simţea cum prinde puteri cu fiecare minut ce trecea. Şi mai 
ştia că de acum avea să trăiască. Am să ard tămâie zeilor 
pentru joss-ul pe care mi l-au hărăzit. Poate şi o lumânare 
Dumnezeului fustelor lungi. La urma urmei, călugărul a adus 
scoarţa, nu-i aşa? Nu conteste cât de greţoasă e la gust. Poate 
că ar trebui acum să devin şi eu o creştină de-a celor cu fuste 
lungi. Cu asta călugărul o să dobândească mare cinste la 
obrazul lui. Dar Tai-Panul meu nu ar fi de acord cu una ca asta. 
Chiar şi aşa, aş putea s-o fac. Pentru că dacă nu există 
Dumnezeul fustelor lungi, atunci nu-i nicio nenorocire, dar dacă 
există, înseamnă că am fost foarte înţeleaptă. Mă întreb dacă 
Dumnezeul barbarilor e la fel ca zeii chinezi. Şi dacă stai şi te 
gândeşti, sunt cam prostuţi. Dar nu e chiar aşa. Sunt şi ei la fel 
ca fiinţele omeneşti, înzestrați cu toate păcatele şi calităţile 
noastre. Şi aşa e mult mai înţelept, decât să te prefaci, aşa cum 
fac barbarii, că zeul lor e perfect, că aude totul şi vede totul, 
că-i judecă pe toţi şi-i pedepseşte pe toţi. Sunt tare fericită că 
nu-s dintre ei. Auzi foşnetul veşmintelor lui Yin-hsi, şi-i simţi şi 
parfumul. Deschise ochii. 

— Supremă Doamnă, arăţi mai bine, şopti  Yin-hsi 
îngenunchind lângă ea. Uite, ţi-am adus nişte flori. 

Bucheţelul era foarte frumos. May-may dădu din cap slăbită, 
dar simţi cum îi revin puterile. Struan zăcea răsturnat pe 
fotoliu, dormind adânc, somnul îi împrumuta chipului său 


tinereţe, cearcăne se insinuau sub ochi, iar pe bărbie se vedea 
urma încă proaspătă a unei răni. 

— Tata doarme acolo de vreun ceas şi mai bine, spuse Yin- 
hsi. 

Fata se îmbrăcase cu nişte pantaloni de mătase de un 
albastru pal, o tunică la două rânduri care-i ajungea până la 
genunchi, de un verde ca al oceanului, iar în păr avea flori. 
May-may zâmbi, îşi mişcă încet capul şi văzu că afară era 
întuneric. 

— Soră, de câte zile a început febra asta? 

— Azi-noapte. Tata a venit cu un călugăr cu fuste. Ei au adus 
băutura aceea minunată, nu-ţi mai aminteşti? Am trimis-o pe 
mizerabila de sclavă Ah Sam de dimineaţă la capela joss-ului să 
aducă mulţumiri zeilor. De ce nu mă laşi să te spăl? Şi să-ţi 
aranjez părul. O să te simţi atât de bine după aceea. 

— Soră, chiar te rog, îi spuse May-may. Cred că arăt 
groaznic. 

— Da, Supremă Doamnă, dar asta pentru că era aproape să 
mori. Dar în zece minute o să fii la fel de frumoasă cum ai fost 
întotdeauna, îţi promit eu. 

— Soră, să umbli la fel de uşor ca un fluturaş, îi spuse May- 
may. Să nu-l trezeşti pe tata, orice-ai face, şi spune-le 
nenorociţilor de sclavi că dacă tata se scoală înainte ca să arăt 
ca lumea, tu, personal, din porunca mea, o să le striveşti 
degetele la menghină. 

Yin-hsi se îndepărtă încântată. Asupra casei se lăsă o linişte 
deplină. Yin-hsi şi Ah Sam veniră în vârful degetelor în cameră, 
o spălară pe May-may cu apă bine mirositoare, îi aduseră 
pantaloni aerisiţi la soare, din cel mai fin şantung, de un roşu 
aprins, şi o tunică la fel şi o ajutară să le îmbrace. li spălară şi 
picioarele şi-i schimbară bandajele, o sprijiniră să-şi spele dinţii 
şi să-şi clătească gura cu urină de copil mic. În cele din urmă 
May-may mestecă nişte frunze parfumate de ceai şi se simţi 
purificată. 

Îi periară şi pieptănară părul, i-l împletiră şi-l aranjară la 
urmă frumos, punându-i în păr flori plăcut mirositoare, 
schimbară aşternuturile şi pernele, stropiră totul cu parfum şi 
sub pernă puseră ierburi aromate. Şi, deşi toată vânzoleala asta 
o cam secătuise de puteri, May-may se simţi renăscută. 

— Supremă Doamnă, acum puţină supă. Şi după aceea un 


fruct proaspăt de mango, îi spuse Yin-hsi. 

— Şi după aia, interveni Ah Sam plină de importanţă, făcând 
să-i sune cerceii de argint, avem pentru tine nişte minunate 
veşti. 

— Cum? 

— Mamă, numai după ce mănânci, îi spuse Ah Sam, iar când 
May-may începu să protesteze, Ah Sam clătină din cap 
hotărâtă. Întâi trebuie să avem grijă de tine, eşti încă bolnavă. 
Apoi digestia. Dar ar trebui să ai ce digera. 

May-may înghiţi nişte supă, mâncă o bucăţică de mango. 
Celelalte o încurajară să mai mănânce. 

— Supremă Doamnă, trebuie să-ţi recapeţi forţele. 

— Dacă-mi spuneţi veştile acum, am să mănânc fructul de 
mango. 

Yin-hsi se încruntă, apoi dădu din cap în semn de 
încuviinţare către Ah Sam. 

— Haide, Ah Sam. Dar începe cu ce ţi-a spus Lo Chum... cum 
a pornit totul. 

— Nu aşa de tare! le preveni May-may. Nu-l treziţi pe tata. 

— Ei bine, începu Ah Sam, cu o seară înainte de a ajunge noi 
aici, acum şapte zile nenorocite, fiul barbar al tatălui nostru a 
ajuns pe mâna încarnării diavolului pe pământ, alt barbar. 
Barbarul ăsta groaznic a pus la cale un complot atât de parşiv, 
de ticălos pentru a-l distruge pe fiul iubit al tatălui nostru încât 
nici nu pot să vorbesc despre el... Şi noaptea trecută şi azi, în 
vreme ce băutura asta drăcească şi fermecată dobora boala ta 
de friguri, lucrurile au ajuns la sfârşitul lor groaznic după cum 
a hotărât soarta. Noaptea asta am vegheat în genunchi 
rugându-ne zeilor. Dar fără nicio urmare. Tata era pierdut, tu 
erai pierdută, noi eram pierduţi şi ce era mai rău, duşmanul 
nostru câştigase. 

Ah Sam se opri şi, cu studiată oboseală, se duse poticnindu- 
se până la măsuţă, luă păhărelul cu vinul adus de Yin-hsi în dar 
lui May-may, bău puţin, copleşită de emoție. Când se mai 
întremă, povesti toată istoria, făcând mereu pauze de efect, 
presărându-şi relatarea cu oftaturi şi gestică plină de 
importanţă. 

— Şi acolo, pe gunoaiele pământului, încheie Ah Sam 
povestirea în şoaptă, gâtuită de emoție, arătând cu degetul 
spre podea, zăcea corpul barbarului, hăcuit în patruzeci de 


bucăţi şi înconjurat de cadavrele a cincisprezece asasini. Gorth! 
Şi în chipul ăsta a fost tata salvat! 

May-may bătu din palme încântată şi se felicită pentru că 
fusese atât de prevăzătoare. Zeii au grijă ei de noi, sigur! 
Mulţumesc zeilor că am apucat să vorbesc cu Gordon Chen la 
vreme. Că fără el... 

— Ah, ce minunat! Ah, Ah Sam şi ai povestit atât de frumos. 
Aproape că era să-mi dau sufletul când te auzeam cum 
povesteai tu despre tata care a plecat azi dimineaţă de acasă. 
Dacă nu mi-ai fi spus încă de la început că veştile sunt 
minunate, cred că mi-aş fi dat sufletul cu adevărat. 

— Heya, fetiţo. 

Struan se trezise la bătaia din palme a lui May-may. Yin-hsi 
şi Ah Sam se ridicară iute şi se înclinară. 

— Tai-Pan, mă simt fantastic de bine, îi spuse May-may. 

— Arăţi fantastic de bine. 

— Tai-Pan, trebuie să mănânci şi tu ceva, îi spuse May-may. 
Poate că nici nu ai pus nimic în gură toată ziua. 

— Mulţumesc, fetiţo, dar nu mi-e foame. Mai târziu mănânc 
eu ceva la reşedinţă, zise el ridicându-se în picioare şi 
întinzându-se. 

— Te rog, mănâncă aici, insistă May-may. Şi rămâi aici în 
seara asta. Te rog. Nu vreau să... ei, te rog rămâi. O să fiu 
fantastic de fericită dacă rămâi. ă 

— Bineînţeles, fetiţo, acceptă Struan. În următoarele patru 
zile trebuie să iei mai departe cinchona. De trei ori pe zi. 

— Dar, Tai-Pan, mă simt binecuvântat de bine. Te rog, nu 
mai vreau. 

— May-may, de trei ori pe zi. Următoarele patru zile. 

— Cristoase! Dar are un gust de găinaţ amestecat cu oţet şi 
fiere de şarpe. 

În dormitor fu adusă o măsuţă cu mâncăruri. Yin-hsi îi servi, 
apoi se retrase, lăsându-i singuri. May-may luă cu delicateţe 
câteva bucățele de crevetă prăjită. 

— Azi ce-ai făcut? îl întrebă ea. 

— Mai nimic de seamă. O singură problemă-i rezolvată: 
Gorth e mort! 

— Ah, cum se poate? se minună May-may, arătându-se 
uimită şi şocată, aşa cum se cuvenea, în vreme ce el îi relata 
cum se întâmplase. Tai-Pan, eşti foarte deştept. Dar ai parte de 


un Joss fantastic de bun. 

Struan împinse farfuria de dinaintea lui şi îşi înăbuşi un 
căscat, în vreme ce se gândea la acel joss. 

— Mda. 

— Brock o să fie groaznic de furios, aşa-i? 

— Gorth n-a murit de mâna mea. Chiar dacă ar fi fost aşa, 
merita să moară. Într-o anumită privinţă, chiar îmi pare rău că 
a murit cum a murit. 

Moartea lui Gorth şi fuga lui Tess cu Culum o să-l facă pe 
Brock să-şi piardă firea cu totul, se gândi Struan. Ar trebui să 
fiu pregătit, cu arma sau cuțitul la îndemână. O să vină după 
mine ca un asasin în timpul nopţii? Sau o să mă înfrunte 
deschis? Dar grijile astea-s pentru mâine. 

— Culum ar trebui să se întoarcă curând. 

— De ce nu te culci? Eşti aşa de obosit. Când Lo Chum o să 
trimită vorbă, Ah Sam o să te trezească, heya? Acum cred că 
am să mă culc şi eu. 

— Cred că aşa am să fac, fetiţo. Struan îi sărută mâna cu 
dragoste şi o cuprinse uşor în braţe. Ei, fetiţo, fetiţo. Mi-a fost 
atât de teamă pentru viaţa ta. 

— Mulţumesc, Tai-Pan. Acum du-te şi te culcă, iar mâine am 
să fiu cu mult mai bine, şi tu la fel. 

— Fetiţo, trebuie să mă duc la Hong Kong. Cât mai curând. 
Numai pentru câteva zile. 

May-may rămase o clipă nemişcată. 

— Când pleci? 

— Mâine, dacă te simţi mai bine. 

— Tai-Pan, vrei să faci ceva pentru mine? 

— Bineînţeles. 

— Ila-mă cu tine. Nu vreau să rămân... să rămân singură aici, 
dacă tu te duci acolo. 

— Fetiţo, nu eşti încă destul de întremată ca să mergi, şi eu 
trebuie să mă duc. 

— Ah, dar mâine voi fi bine. Promit. Pe navă am să stau tot în 
pat şi putem pleca cu Resting Cloud aşa cum am făcut la 
venire. Te rog. 

— Fetiţo, nu lipsesc decât câteva zile, şi ar fi mai bine ca tu 
să rămâi aici. Cu mult mai bine. 

Dar May-may se cuibări în el, tot îmboldindu-l. 

— Te rog. Am să mă simt foarte bine şi am să înghit toate 


cănile cu leacul ăla, fără mofturi, şi am să stau în pat şi am să 
mă fac bine şi am să mănânc şi am să mănânc şi am să tot 
mănânc şi am să fiu fantastic de foarte bine. Promit. Te rog nu 
mă lăsa singură până când nu m-am înzdrăvenit de-a binelea. 

— Bine, dormi acum şi o să hotărâm mâine. 

Ea îl sărută. 

— Nu hotărâm mâine. Dacă pleci, n-am să mai mănânc 
nimic, n-am să iau doctoria, pe Dumnezeu! Uite aşa! spuse ea, 
maimuţărindu-se ca să arate cum va fi ea îmbufnată. Bătrână ta 
mamă n-o să clintească niciun deget şi o să stea aşa! 

Struan o strânse tare în braţe. Simţea cum, cu fiecare minut, 
ea se întrema tot mai mult. Dumnezeu să binecuvânteze 
cinchona! 

— Bine, bine, dar nu plecăm atunci mâine. Poimâine, în zori. 
Dacă ai să te simţi destul de bine. Dacă... 

— Tai-Pan, mulţumesc mult. Am să fiu foarte bine. 

Struan o ţinu la oarecare distanţă de el şi o măsură cu 
atenţie. Ştia că va avea nevoie de luni de zile ca să se 
întremeze ca lumea, să-şi redobândească vechea frumuseţe. 
Dar nu numai faţa face farmecul unui om, îşi spuse el. Ci, mai 
ales, ce se află dedesubt, în ochi, în inimă. 

— Fetiţo, eşti atât de frumoasă. Te iubesc! 

Îi atinse nasul cu degetul ei minuscul. 

— Ce ţi-a venit să-i spui astfel de vorbe bătrânei tale mame? 
şi se vâri în el. Şi eu socot că eşti groaznic de frumos. 

Apoi Struan o făcu să bea două căni de cinchona, ea se ţinu 
de nas şi le bău. Îşi băgă în gură câteva frunze de ceai bine 
mirositoare ca să-i dispară gustul acela neplăcut. El o aşeză în 
aşternuturi ca pe un copil, o sărută din nou şi se duse în 
camera lui. 

Îşi aruncă veşmintele de pe el, se băgă în pat şi se întinse 
încântat în aşternuturile răcoroase. Somnul îl ajunse iute. Şi în 
vreme ce el dormea, chinezul asasin era interogat mai departe. 
Cei care-l torturau aveau multă răbdare, şi erau foarte 
pricepuţi în arta de a smulge informaţii. 


Capitolul patruzeci şi unu 

China Cloud se întoarse în portul Macao imediat după 
răsăritul soarelui. Pe când se apropia de locul de ancoraj, 
Struan se grăbea de-a lungul cheului. Barca îl aştepta. 

— Dirk! 

Ridică intrigat privirea. 

— 'Neaţa, Liza. 

Liza Brock era trasă la faţă şi adusă de spate. 

— Vin şi io cu tine. 

— Bineînţeles! Struan îi întinse mâna s-o ajute să sară în 
barcă, dar ea refuză să i-o atingă. Mola! porunci el. 

Vâslaşii se opintiră din greu în vâsle. Se arăta a fi o zi 
minunată, marea era calmă. Pe duneta navei, Struan zări 
silueta pirpirie a căpitanului Orlov şi ştiu că fusese văzut. Bun, 
îşi spuse el. 

— Mâne îl duc pe Gorth mort la Hong Kong! spuse Liza. 

Struan nu-i răspunse. Doar dădu din cap şi se uită spre 
cliper. Când ajunseră la scară, o lăsă pe Liza să se urce prima 
pe punte. 

— "'Neaţa, îi întâmpină căpitanul Orlov. 

— Domnişoara Brock e la bord? îl întrebă scurt Struan. 

— Da. 

— I-ai... i-ai cununat? Pe Culum şi Tess? îl întrebă Liza. 

— Da! Orlov se întoarse spre Struan. M-ai pus sub ordinele 
lui. Mi-a poruncit să-l căsătoresc. Stăpânul e stăpân, asta-i 
legea pe care ai impus-o. Am urmat întocmai ordinele. 

— Mda, ai dreptate, îi spuse Struan blând. Nu aveai deplină 
răspundere decât în problemele de navigaţie. l-am spus 
limpede lui Culum. 

Liza se răsuci furioasă spre Struan. 

— Atunci tu ai aranjat într-adins lucrurile aşa! Tu ai pus la 
cale treaba asta! Ştiai că au fugit împreună! 

— Nu, n-a ştiut, doamnă Brock! Culum se arătă pe scara de 
acces, încrezător în sine, dar încordat. A fost ideea mea. Hello, 
Tai-Pan. Eu i-am poruncit lui Orlov să ne cunune. Eram în 
drepturile mele s-o fac. 

— Da... Hai să coborâm sub punte, fiule. 

Liza, cenuşie la faţă, îl apucă pe Culum de umăr. 

— Eşti frenţit? 

— Cum am să fiu! Cine ţi-a băgat în cap una ca asta? Crezi 


că dacă aş fi avut frenţie m-aş mai fi căsătorit cu Tess? 

— Mă rog lu' Dumnezeu să fie adevărat ce spui. Unde-i Tess? 

— În cabină. Suntem... haideţi! 

— Ea e... e teafără? 

— Bineînţeles, doamnă Brock. 

— Aici nu e loc potrivit ca să discutăm probleme de familie, 
spuse Struan, o luă pe scară în jos şi Liza porni după el. 

— Hello, spuse Tess sfioasă, ieşind din cabina principală. 
Hello, mamă! 

— Dragoste, eşti teafără? 

— Da, sigur că da, sigur că da. 

Şi fiica şi mama se aruncară una în braţele celeilalte. Struan 
îi făcu semn lui Culum să iasă din cabină. 

— Îmi pare rău, Tai-Pan, dar noi am socotit că e mai bine 
aşa. 

— Ascultă, fiule. În timp ce erai plecat s-au întâmplat şi 
lucruri neplăcute! şi-i spuse despre Gorth. Nu mai e nicio 
îndoială că el a pus la cale treaba cu bordelul. El a complotat 
totul aşa cum am zis. 

— Nu mai e nicio posibilitate ca după şapte zile... adică... să 
mai apară ceva? 

— Nu. Dar, cel mai bine, arată-te şi medicului lui Brock. Cu 
asta o linişteşti pe Liza. 

— Din nou ai avut dreptate. Şi doar m-ai prevenit. Doamne 
Dumnezeule, şi doar m-ai prevenit. De ce-o fi făcut Gorth una 
ca asta? 

Cum poate un om să pună la cale un lucru atât de nenorocit, 
se întrebă el în sinea lui. 

— Nu ştiu. Între tine şi Tess totu-i în regulă? 

— O, da. Blestemat să fie Gorth! A stricat totul! Culum 
scoase două scrisori din buzunar. Uite răspunsurile de la 
Skinner şi Gordon. 

— Mulţumesc, fiule, şi nu te mai îngrijora în privinţa... 

— Noi coborâm la mal, spuse Liza, arătându-se impozantă în 
uşă. O iau pe Tess cu mine şi... 

Culum o întrerupse. 

— Doamnă Brock, n-o s-o luaţi pe soţia mea nicăieri. Cât 
despre zvonurile alea cu frenţia, o să mă las consultat de 
medicul vostru pe dată şi să terminăm cu treaba asta pe loc. 

— Tyler o să rupă căsătoria asta. S-a făcut fără încuviințarea 


lui. 

— Suntem cununaţi dinaintea lui Dumnezeu, legal, şi cu asta 
basta! Culum recita ce stabiliseră el cu Tess să spună, dar 
curajul lui suna acum cam găunos din pricina morţii lui Gorth. 
Imi pare rău că a trebuit să fugim ca să ne căsătorim... nu, nu- 
mi pare rău. Suntem căsătoriţi şi am să fac tot ce-mi stă mie în 
puteri să fiu un bun ginere, dar Tess rămâne la mine şi face ce 
îi spun eu să facă. 

— Tyler o să te ia cu biciul din urmă! 

— Ah, mamă, nu! izbucni Tess, alergând spre Culum. Suntem 
căsătoriţi la fel cum am fi fost peste trei luni şi cu asta s-a 
terminat. Tai-Pan, spune-i, spune-i că nu are dreptate. 

— Sunt sigur că tatăl tău va fi tare supărat, Tess. Şi pe bună 
dreptate. Dar sunt la fel de sigur că o să vă ierte pe amândoi. 
Liza, de ce nu-i ierţi tu întâi, chiar aici, acum? 

— Nu contează ce fac io, Dirk Struan, nu io trebuie să-i iert. 

— Mamă, haide, te rog, începu Tess. 

De-acum nu se mai poate pune nimeni curmeziş, îşi spuse ea. 
Acum că suntem soţ şi soţie, şi a făcut dragoste cu mine, şi m-a 
durut ca atunci de mult, dar mai altfel. Şi-i atât de încântat, de 
blând, de minunat. Şi cu asta şi-l scoase din minte pe Nagrek 
pentru totdeauna. 

— Haideţi să luăm micul dejun împreună. 

Liza îşi şterse sudoarea din jurul gurii. 

— Mai bine ai veni acasă. O să-i trimit vorbă lu” tac-tu. 

— O să locuim la Hotelul Englez, spuse Culum. 

— Culum, nu-i nevoie, interveni Struan. La reşedinţa 
companiei e un apartament şi pentru tine. 

— Mulţumesc, dar noi aşa am hotărât că e mai bine. Cred că 
trebuie să ne întoarcem la Hong Kong îndată şi să-l întâlnim pe 
domnul Brock ca să-l rugăm să ne ierte. Vă rog, doamnă Brock, 
haideţi să fim prieteni. Tata mi-a spus ce s-a întâmplat cu 
Gorth. Nu el e de vină. 

— Ba cred că da, băiete. Şi nu poţi să te duci îndată înapoi 
fincă mâine luăm coşciugul cu noi. 

— Cum? întrebă Tess. 

— Dragă, Gorth a fost ucis, îi spuse Culum. Ieri. 

— Cum? 

— A fost omorât mişeleşte de nişte asasini! ţipă Liza. 

— O, Doamne, nu se poate! 


Struan îi relată totul aşa cum se întâmplase. În afară de ceea 
ce pusese la cale Gorth împotriva lui Culum. 

— Eu n-am avut de ales şi l-am provocat la duel, spuse 
Struan în încheiere. Dar mâinile mele nu-s pătate cu sângele 
lui. Cred că acum ar fi mai bine să coborâm la țărm. 

Tess plângea abia auzit, Culum o ţinea cu braţul de mijloc. 

— Haide, iubito, şterge-ţi ochii. Noi nu suntem cu nimic de 
vină, nici tata, şi o conduse afară din cabină. 

Struan rupse tăcerea care se lăsă după plecarea lor. 

— Copiii sunt căsătoriţi şi-s fericiţi, Liza. De ce să nu rămână 
lucrurile aşa? 

— De-ar fi după mine, io aş zice da îndată. Dacă ce zice 
Culum i-adevărat. Da' Tyler n-o să fie de aceeaşi părere... şi 
doar îl ştii bine aşa cum te ştie şi el. Io ştiu că tu ai pus totul la 
cale, Dirk. Şi o să ştie şi el. O să te omoare... sau o să încerce 
să te omoare şi io aşa cred, că şi asta tot tu ai pus-o la cale să 
se-ntâmple aşa. Tu şi cu Tyler o să vă omorâţi unu pe celălalt 
când o să vină el după tine sau o să te duci tu după el. Decen- 
aţi lăsat lucrurile să-şi urmeze calea lor... şi trei luni nu erau 
mare lucru de aşteptat. Şi acu... ah, Dumnezeule Doamne. 


Struan ridică privirile de pe scrisorile pe care le citea în 
clipa în care Culum intră abătut în birou şi se aşeză. 

— Totu-i în regulă? 

— Da. Doctorul a spus că n-am nimic. 

— Ai mâncat de prânz? 

— Nu. Nimeni n-a mai avut chef de mâncare. Ah, Doamne, şi 
totul mergea atât de bine. Bată-l Dumnezeu să-l bată pe Gorth 
cu nebunia lui afurisită! 

— Ce face doamna Brock? 

— Atât cât se poate de bine în situaţia asta, cum ar scrie în 
ziare. Ce mai face... a sosit cinchona? 

— Da. Se simte bine acum. 

— Ah, e minunat atunci. 

— Mda. 

Dar în ciuda senzaţiei lui de bună dispoziţie, Struan era 
tulburat de o vagă, dar pătrunzătoare teamă. Nu era ceva 
precis, ci doar sentimentul unei primejdii care plana de undeva. 
Scrisorile nu-i oferiseră nicio idee cam despre ce-ar fi putut fi 
vorba. Gordon Chen îi scria că el încă mai speră să găsească 


cinchona. lar Skinner îi spunea că avea să dea drumul de 
îndată ştirilor şi că-l aştepta pe Struan încă în ziua aceea. Dar 
acum nu mai poate fi vorba de ziua de azi. Aş vrea, Doamne, să 
fi fost destul de tare şi să-i fi spus lui May-may să rămână. 

— Mâine mă întorc şi eu la Hong Kong. Mai bine voi doi aţi 
veni cu mine. 

— Cred că e mai nimerit să mergem cu White Witch, cu 
doamna Brock şi Lillibet, îi răspunse Culum. În dimineaţa asta 
doamna Brock i-a trimis vorbă lui Brock cu o lorce. Să-i zică de 
noi... şi de Gorth. 

— Fiule, nu-ţi face griji. Liza o să-şi revină ea la sentimente 
mai bune, şi Tyler n-o să vă facă nimic. A jurat doar jurământ, 
îţi aduci aminte? 

Culum îl cercetă pe Tai-Pan câteva momente. 

— Ai ştiut că am să o iau pe Tess cu mine pe China Cloud? 

— Ei, fiule, când am auzit că a dispărut, mi-am zis că mai 
bine să fi fugit cu tine, îi răspunse Struan prudent. 

Culum luă de pe masă un prespapier. Din jad alb şi greu. 

— Am fost un prost. 

— Nu cred. Cel mai bun lucru pe care ai fi putut să-l faci. 
Acum pentru tine totu-i rezolvat. 

— Am fost un prost pentru că şi de data asta am fost doar ca 
o păpuşă de cârpă... 

— Cum? 

— Acum sunt convins că tu mi-ai băgat în cap ideea asta cu 
răpirea miresei. Sunt convins că într-adins l-ai pus pe Orlov sub 
comanda mea, ştiind bine că am să-i poruncesc să ne cunune. 
Sunt convins că tu ne-ai îmboldit pe mine şi pe Tess să fugim, 
ştiind bine că asta o să-l facă pe Gorth să turbeze şi o să te 
atace în public, dându-ţi ocazia să-l ucizi sub ochii martorilor. 
Aşa-i? 

Struan rămase nemişcat pe scaun. Şi cu privirile aţintite în 
ochii lui Culum, fără să clipească. 

— Nu ştiu exact cum să-ţi răspund, Culum. Şi nici nu ştiu 
sigur dacă tu aştepţi cu adevărat un răspuns de la mine. 
Adevăru-i că tu ai dorit să te căsătoreşti cu Tess cât mai repede 
posibil şi că eşti căsătorit de-acum. Adevăru-i că Gorth a 
încercat să te ucidă în cel mai ticălos fel pe care-l poate gândi o 
minte de om. Adevăru-i că el e mort. Adevăru-i că regret că n- 
am avut plăcerea de a-l ucide cu mâna mea, cum la fel de 


adevărat e că mâinile mele nu-s pătate acum de sângele lui. 
Adevăru-i că din pricină că el e mort, tu eşti în viaţă, şi tu şi 
Tess. Şi adevăru-i că, indiferent ce-o să vrea să mai facă Brock, 
el a jurat jurământ sfânt că o să vă ofere un loc adăpostit într- 
un port sigur. Şi ultimul lucru la fel de adevărat: în curând ai să 
poţi să-mi iei locul. Ca Tai-Pan. 

Culum puse prespapierul jos pe birou. 

— Nu-s încă pregătit ca să fiu Tai-Pan. 

— Ştiu şi asta. Dar în curând vei fi. În câteva luni mă întorc 
în ţară, spuse Struan. Peste un an aduc cliperul Lotus Cloud şi- 
mi închei socotelile cu Wu Kwok. Restul însă vor fi problemele 
tale. 

Culum rămase pe gânduri, meditând la ideea de a fi Tai-Pan, 
de a fi singur stăpân. Ştia că, deocamdată, nu era stăpân să 
facă ce vrea. Acum o avea şi pe Tess. 

— Cred că am să pot face pace cu Brock... dacă nu încerci tu 
să te amesteci şi să acţionezi în locul meu, reluă el. Spune-mi 
totuşi, tu ai calculat şi ai pus totul la cale? Pot să-mi răspunzi 
doar „da” sau „nu”? 

Şi aşteptă, aşteptă cu disperare să audă un „nu”. 

— Da, îi răspunse Struan calm. Am folosit anumite fapte 
pentru a atinge un anumit ţel. 

— Când am să fiu Tai-Pan am să unesc firma Struan şi 
Compania cu firma Brock şi Fiii, îi replică Culum. Brock va fi 
primul ei Tai-Pan, eu îi voi urma. 

Struan fu în picioare. 

— Ticălosul ăla nu va fi niciodată Tai-Pan al Nobilei Case. N- 
o să comande el navele mele! 

— Nu-s navele tale. Sunt ale companiei. Şi Brock nu-i cumva 
doar un pion pentru tine pe care-l foloseşti şi-l rişti după cum ți- 
e voia? 

— Jur pe Dumnezeu, Culum, că nu te înţeleg deloc. Acum ai 
în mână propria ta viaţă, să faci ce vrei cu ea şi tu ai de gând să 
faci singura greşeală care te poate distruge. 

Culum îl văzu deodată pe taică-său limpede de tot, omul din 
el. Il văzu cât era de înalt şi de puternic, chipul neîndurător şi 
încercat, părul roşu auriu şi verdele intens al privirii care te 
făcea să tresari. Şi înţelese că totdeauna va fi doar o unealtă în 
mâna acestui om. Pricepu că nu se va putea lupta niciodată cu 
el, şi nici nu-l va putea convinge că unica lui şansă de a 


supravieţui singur ca Tai-Pan e să se unească cu Brock şi să 
rişte, sperând că acesta îi va lăsa pe el şi pe Tess în pace. 

— N-am să pot fi niciodată Tai-Pan al Nobilei Case. Eu nu 
sunt ca tine, spuse el cu un calm care trăda o hotărâre 
definitivă. Şi nici nu doresc să fiu, şi nici n-am să fiu vreodată. 

Cineva ciocăni la uşă. Lo Chum deschise uşa. 

— Soldat stapin vede poate? 

— Încă un minut. 

Culum se ridică. 

— Cred că e mai bine să plec... 

— Stai o clipă, Culum. Struan se întoarse spre Lo Chum. 
Vede la el acum, savvy? 

Lo Chum ieşi furios şi apoi deschise larg uşa. Se arătă 
tânărul ofiţer portughez. 

— Senhor, bună ziua. 

— Te rog ia loc, căpitane Machado. L-ai cunoscut pe fiul meu 
Culum? 

Cei doi dădură mâna şi ofiţerul se aşeză. 

— Ca lider al conaţionalilor dumneavoastră englezii, şefii 
mei mi-au ordonat să vă comunic oficial rezultatul 
investigaţiilor cu privire la uciderea domnului Brock, începu el. 

— I-aţi prins şi pe ceilalţi? îl întrerupse Struan. 

Ofiţerul zâmbi şi clătină din cap. 

— Nu, senhor. Şi mă îndoiesc că-i vom prinde vreodată. L-am 
dat pe asasin pe mâna autorităţilor chinezeşti aşa cum suntem 
obligaţi s-o facem. Şi l-au cercetat aşa cum numai ei o pot face. 
A recunoscut că e membru al unei societăţi secrete, Hung Mun. 
Triazi, după cum cred că le spuneţi dumneavoastră. Se pare că 
a venit aici de la Hong Kong acum câteva zile. După spusele lui 
există o lojă a Triadei care e foarte prosperă la Tai Ping Shan, 
spuse ofiţerul zâmbind. Domnule Struan, se pare că aveţi şi 
mulţi duşmani. Acest cabrao a pretins că... fiul dumneavoastră 
natural, Gordon Chen, e conducătorul acestei loji. 

— E cea mai bună glumă pe care am auzit-o în ultimii ani, îi 
replică Struan amuzat vizibil. 

Dar începu să se gândească foarte atent, cântărind dacă nu 
cumva s-ar fi putut ca cele auzite să fie adevărate. Şi dacă 
sunt? se întrebă el. Nu ştiu. Ar fi bine să afli iute care-i 
adevărul, într-un fel sau altul. 

— Se zice că şi mandarinii s-au amuzat la vestea asta, 


continuă Machado. În orice caz, nenorocitul de ticălos păgân a 
murit înainte de a putea scoate de la el numele adevăratului 
conducător! apoi adăugă dispreţuitor: A pretins că a fost trimis 
aici ca să-l asasineze pe senhor Brock din dispoziţia 
conducătorului lor. Bineînţeles că a spus cum îi cheamă şi pe 
acoliţii lui, dar numele lor n-au niciun sens, ca şi restul acestei 
poveşti. A fost de fapt un simplu jaf. Triazii ăştia blestemaţi nu- 
s decât nişte tâlhari de drumul mare. Sau s-ar putea să fie 
vorba de o răzbunare, adăugă el cu subinţeles. 

— Cum? 

— Ei, senhor! Tânărul senhor Brock se pare că a fost... cum 
să zic... nu chiar admirat în anumite cercuri rău famate. Se 
pare că frecventa un bordel în apropierea căruia a şi fost găsit. 
Acum o săptămână sau aproape, ar fi atacat o prostituată. 
Nenorocita a murit alaltăieri. Tocmai am primit o plângere 
împotriva lui din partea mandarinilor. Cine ştie? Poate că 
tocmai mandarinii au hotărât să se răzbune, dinte pentru dinte, 
iar tot restul e doar o diversiune. Doar ştiţi bine cât de ocolite 
căi adoptă ei. Poate că e mai bine că e mort, pentru că noi am fi 
fost obligaţi să luăm măsuri, treabă care ar fi stânjenit pe toată 
lumea. Se ridică în picioare. Superiorii mei, bineînţeles, au să 
trimită un raport oficial către Excelenţa sa. Întrucât în 
evenimente e amestecat unul dintre conaționalii 
dumneavoastră. 

Struan întinse mâna. 

— Vreţi să fiţi amabil şi să le transmiteţi mulţumiri din 
partea mea? Şi mă întreb dacă toată povestea asta urâtă n-ar 
putea să fie înăbuşită. Chestiunea cu prostituata. Fiul meu s-a 
căsătorit cu sora lui şi doresc să apăr pe cât pot numele de 
Brock. Tyler Brock e un vechi tovarăş de afaceri. 

— A, înţeleg, făcu ofiţerul uşor ironic, şi se uită la Culum. 
Felicitările mele, senhor. 

— Mulţumesc. 

— Am să transmit rugămintea dumneavoastră superiorilor 
mei, senhor Struan. Cred că vor aprecia şi ei situaţia 
dumneavoastră delicată. 

— Mulţumesc, îi spuse Struan. Dacă-i prindeţi pe ceilalţi, 
răsplata încă rămâne în picioare. 

Ofiţerul salută şi ieşi. 

— Îţi mulţumesc pentru sugestia pe care i-ai făcut-o, spuse 


Culum. Ce-ar fi păţit Gorth? 

— Ar fi fost spânzurat. În privinţa crimei, există nişte legi 
englezeşti foarte bune. 

— Ar fi chiar o ironie dacă povestea aceea ar fi adevărată. 

— Care? 

— Gordon Chen şi societatea secretă. Dacă de fapt n-ai 
premeditat provocarea la duel a lui Gorth pentru că aranjaseşi 
în taină să fie asasinat. 

— Ceea ce spui e o acuzaţie groaznică! Groaznică. 

— Nu te acuz, reluă Culum. Spun doar că ar fi mare ironie. 
Eu ştiu că eşti exact ceea ce eşti. Orice crimă ai să faci ai s-o 
faci legal, faţă-n faţă. Numai aşa trebuie să funcţioneze mintea 
unui 'Tai-Pan. Dar mintea mea nu-i făcută pentru una ca asta. Şi 
nici nu va fi în stare de aşa ceva vreodată. Am obosit să-i tot 
atrag în capcană pe unii şi pe alţii şi să mă folosesc de ei. Eu 
nu-s ca tine şi nu voi ajunge niciodată să fiu astfel. Încearcă să 
te mulţumeşti cu mine aşa cum sunt. Şi dacă va fi ca Nobila 
Casă să moară în mâinile mele, ei bine, ca să folosesc propriile 
tale cuvinte, ăsta-i joss. Tu scapi cu faţa curată. Indiferent ce se 
va întâmpla după aceea, tu ieşi din scenă ca Tai-Pan. N-am să 
te pricep niciodată şi nici tu n-ai să mă pricepi pe mine, dar 
chiar şi aşa tot putem fi prieteni. 

— Bineînţeles că suntem prieteni, întări şi Struan. Dar un 
singur lucru: promite-mi că nu te vei uni niciodată cu Brock. 

— Când am să fiu eu Tai-Pan am să fac aşa cum socoteucăe 
mai bine. Nu mai hotărăşti tu atunci. Asta-i legea pe care chiar 
tu ai întărit-o, legea pe care am jurat să o respect. 

Nu se auziră decât zvonurile de pe praia. Undeva în 
depărtare, băteau nişte clopote. 

— În seara asta iei cina cu noi la club? 

— Da. 

Culum plecă. Struan rămase nemişcat la biroul lui. Cum să 
toarne mai multă vlagă în Culum? se întreba el. Nu putea găsi 
un răspuns. Trimise după secretarul său şi puse totul la cale în 
aşa fel încât toate socotelile companiei să fie încheiate înainte 
de a se reîntoarce el la Hong Kong. Părăsi biroul, şi în drum 
spre locuinţa lui May-may se gândi la Brock. O să se arate 
cumva în noaptea asta la club ca o furtună, aşa cum făcuse şi 
Gorth. l 

Struan se opri o clipă şi se uită departe, în largul mării. În 


lumina acelui soare de după-amiază, China Cloud şi White 
Witch arătau minunat. Privirile îi lunecară spre Macao şi zări 
catedrala. De ce diavolul acela de episcop nu pusese şi el un 
preţ cinstit pentru scoarţa de cinchona? Dar fii şi tu cinstit, 
Dirk. Omu' nu-i diavol. Mda, dar te-a prins la ananghie. De- 
acum n-ai să-l mai uiţi câte zile vei avea. Şi vei face o mulţime 
de servicii bisericii. Şi pentru diavolii de catolici. Dar oare chiar 
sunt diavoli? Acum spune adevărul! Nu! Singurul diavol pe care 
l-ai cunoscut e Gorth. Şi Gorth e mort, s-a isprăvit cu el. 
Mulţumesc Domnului. 
Mda. Gorth e mort. Dar încă nu e uitat. 


CARIEA A ŞASEA 


Capitolul patruzeci şi doi 

China Cloud se molă de la geamandurile de ancorare în zori. 
Marea era liniştită, iar vântul de est bătea statornic. Dar după 
două ore de la ieşirea în larg, briza se întări iar Struan fu nevoit 
s-o părăsească pe May-may în cabina cea mare, şi ieşi pe punte. 
Orlov scruta cerul. Era senin, fără un nor până la orizont, dar 
undeva, departe, câţiva cumuluşi se adunau grămadă. 

— Nu din partea aia e primejdie, spuse el. 

— Nici dintr-acolo, adăugă Struan arătând către larg. 

Porni cu paşi mari de-a lungul punţii, apoi se săltă în 
arborada catargului prova. Porni să urce cu uşurinţă, vântul 
trăgea de el în chip plăcut, şi nu se opri decât atunci când 
ajunse să se sprijine de fungile zburătorului, în vârful 
trinchetului. Cercetă marea şi cerul cu atenţie, căutând 
semnele vreunei vântoase sau furtuni care s-ar fi putut să 
pândească de undeva, sau vreun recif ascuns, sau vreun banc 
de nisip netrecut pe hartă. Dar, până la orizont, nu se zăreau 
niciun fel de semne de primejdie. O vreme se lăsă în voia acelor 
clipe, bucurându-se de senzaţia vitezei, de vânt, de 
nemărginire, binecuvântându-şi joss-ul care l-a călăuzit în viaţă, 
care i-a dăruit-o pe May-may. Acum ea arăta mult mai bine, 
deşi era încă slăbită, dar întremată în comparaţie cu ziua de 
dinainte. 

Cercetă arborada cât putea cuprinde din acel punct, căutând 
să găsească locuri slăbite, stricăciuni, după care cobori şi se 
întoarse pe dunetă. Peste un ceas, vântul se întări şi mai mult, 
cliperul se bandă şi mai mult, stropii împroşcaţi de valuri 
ajungând până la velele de jos. 

— Dacă ajung în seara asta în port sunt fericit! spuse Orlov 
cam neliniştit. 

— Mda. Şi tu simţi ceva în aer? 

— Nu simt nimic. Decât că am să fiu fericit dacă mă prinde 
noaptea într-un port. Orlov trimise un scuipat în partea de sub 
vânt, şi-şi trecu îmbucătura de tutun dintr-o parte în cealaltă a 
gurii. Marea-i în regulă, vântu-i în regulă, ceru-i senin... da, 
chiar şi aşa, pe undeva şi-a vârât dracul coada şi coace ceva. 

— Prin apele astea totdeauna coace câte ceva. 

— Cu îngăduinţa dumneavoastră eu am să mai terţarolez 
velele şi pun dinainte un om cu sonda de plumb să strige 
adâncimile. S-ar putea să fie pe undeva, prin faţă doar vreun 


banc, sau vreo împuţită de stâncă gata să-ţi spintece pântecul 
navei. 

Orlov se cutremură şi-şi strânse pe el mai bine jacheta 
marinărească, deşi era cald şi bătea un vânt plăcut. 

— În regulă. 

Cel cu sonda apăru la prova de îndată, măsurând adâncimile, 
marinarii se căţărară în arboradă şi fu redusă presiunea 
vântului pe velele cliperului China Cloud. După-amiază, târziu, 
nava intra teafără pe gâtuitura canalului de vest. Hong Kong-ul 
era în babord, continentul în tribord. Fusese o călătorie 
perfectă, fără niciun incident. 

— Poate că am mai îmbătrânit şi noi, asta-i, îi spuse Struan 
râzând scurt. 

— Cu cât eşti mai bătrân, cu atât mai mult vrea marea să te 
soarbă în adânc, îi replică Orlov fără răutate, uitându-se la faţa 
oceanului ce se întindea în urmă. Dacă nu m-aş poticni de nava 
mea cea frumoasă, astăzi m-aş debarca. 

Struan se îndreptă spre timonă. 

— Timonierule, te înlocuiesc eu o vreme. Du-te la prova. 

— "Ţeles, sir! 

Şi marinarul se îndepărtă, lăsându-i singuri pe dunetă. 

— De ce? îl întrebă Struan pe Orlov. 

— Simt marea cum nu mă slăbeşte din ochi. Ea totdeauna îl 
urmăreşte pe marinar, îl încearcă. Dar vine şi o vreme când îl 
urmăreşte şi în alt chip - geloasă, da, ca o femeie geloasă. Şi la 
fel de primejdioasă! Orlov scuipă zeama de tutun şi bucata de 
tutun peste bord, îşi clăti gura cu ceai rece din punga de pânză 
de lângă habitaclu. Până acum n-am mai făcut-o niciodată pe 
preotul şi nici n-am mai cununat pe nimeni. Ochi Verzi, a fost... 
a fost al naibii de ciudat să mă uit la cei doi, atât de tineri, atât 
de dornici să se vadă căsătoriţi şi atât de încrezători. Şi 
ascultându-l, auzeam ecoul glasului tău, cum se înfiora ca un 
păun: „Pe Dumnezeul meu, Orlov, o să ne cununi. Pe 
Dumnezeu. Eu sunt acum stăpân pe China Cloud, pe 
Dumnezeu. Doar cunoşti legea Tai-Panului, pe Dumnezeu.” Şi 
să mă vezi pe mine cum mă puneam curmeziş şi blestemam şi 
nu voiam deloc, numai ca să-i dau prilejul să simtă şi mai mare 
cinste pentru obrazul lui, ştiind în tot acest timp că cel care 
trăgea sforile păpuşilor era tot Ochi Verzi! Orlov chicoti şi se 
uită pieziş la Struan. Dar am jucat bine scena şi l-am lăsat ca 


până la urmă el să mă comande, aşa cum ai vrut tu de fapt. A 
fost, cum să zic, ca un fel de cadou de nuntă din partea mea 
pentru flăcăul ăla. Ţi-a spus ce târg am făcut? 

— Nu! 

— „Pentru Dumnezeu, cunună-ne, şi-ţi păstrezi nava. Dacă 
nu ne cununi, am să fac să nu mai ajungi să pui piciorul pe o 
navă, pe Dumnezeu!” relată Orlov şi zâmbi. l-aş fi căsătorit 
oricum. 

— Mă gândeam şi eu să-ţi iau nava. 

Lui Orlov îi dispăru zâmbetul de pe faţă. 

— Cum? 

— Mă gândesc să reorganizez compania, să pun întreaga 
flotă sub comanda unui singur om. Ţi-ar plăcea slujba asta? 

— La țărm? 

— Bineînţeles că la țărm. Se poate conduce o flotă întreagă 
de pe duneta unui singur cliper? 

Orlov îşi strânse mâna pumn şi-l flutură în faţa lui Struan. 

— Eşti un diavol ieşit din iad, direct! Mă ispiteşti oferindu-mi 
puteri ce întrec chiar visurile mele, pentru ca să-mi iei singura 
dragoste ce mi-a mai rămas pe pământ. Pe dunetă uit chiar şi 
eu ceea ce sunt - pe Dumnezeu! Doar ştii şi tu. Pe țărm ce mai 
sunt, ei? Orlov, crăcănatul de cocoşat! 

— Ai putea fi Orlov crăcănatul, tai-pan al flotei celei mai 
nobile din lume. Eu aş zice că asta-i meserie pentru un bărbat 
adevărat! şi privirile lui Struan nu se dezlipiră de pe chipul 
piticului. 

Orlov se răsuci pe călcâie şi se duse la balustrada din vânt, 
de unde dădu drumul unui torent furios de murdării şi blesteme 
în norvegiană şi rusă care nu se termină minute întregi. Apoi se 
întoarse înapoi cu paşi mari şi apăsaţi. 

— Şi când va fi asta? 

— La sfârşitul anului. Poate ceva mai târziu. 

— Şi cu călătoria mea în nord cum rămâne? După blănuri, 
ei? De ea ai uitat? 

— Vrei s-o anulezi? 

— Cine-ţi dă ţie dreptul să te joci cu toată lumea de parcă ar 
fi doar nişte păpuşi? Ei? 

— Timonier! Vino pe dunetă! 

Struan îl lăsă iar pe timonier la cârma navei când China 
Cloud ţâşni din canal, ieşind în apele calme ale portului. La o 


milă mai în faţă se vedea Peninsula Kowloon înaintând spre 
larg. Şi de-o parte şi de cealaltă a navei, pământurile care se 
vedeau erau golaşe, arse de soare, şi rămaseră curând în urmă. 
In babord, la vreo milă şi ceva se zărea promontoriul stâncos al 
insulei ce fusese denumit Promontoriul de Nord. Dincolo de 
acest promontoriu, urma Happy Valley ce nu se zărea din 
punctul unde se aflau acum, apoi Promontoriul Glessing, şi 
acea redusă parte de acvatoriu ce fusese folosită până acum. 

— Nord prin nord-vest, ordonă Struan. 

— Nord prin nord-vest, sir! răspunse ca un ecou timonierul. 

— Ţine drept aşa! spuse Struan şi apoi se uită înapoi peste 
umăr la Orlov. Ei? 

— N-am de ales. Eu ştiu când eşti hotărât în mintea ta. Eşti 
în stare să mă debarci fără să te mai gândeşti a doua oară. Dar 
am şi eu nişte condiţii. 

— Care? 

— Prima, vreau China Cloud. Pentru şase luni. Vreau să fac o 
călătorie până în ţară. Pentru ultima dată. 

Şi nevasta şi băieţii ori vin cu tine, ori rămân acolo, îşi spuse 
Orlov. Mai degrabă o să rămână şi o să te scuipe în ochi şi o să 
te blesteme să ajungi în iad, şi aşa o să prăduieşti şase luni din 
viaţa unei nave. 

— De acord. De îndată ce am alt cliper aici la îndemână, 
China Cloud îţi aparţine. O să aduci o încărcătură de blănuri. Al 
doilea. 

— Al doilea. Ochi Verzi, să se respecte legea ta: când eşti la 
bord tu eşti căpitan. Dar de data asta legea-i pentru mine! 

— De acord! 

— Nu mai există alta. 

— Dar n-am vorbit nimic de bani. 

— Dar-ar frenţia-n bani! Am să fiu tai-pan al flotei Nobilei 
Case. Ce-şi poate dori un bărbat mai mult? 

Struan cunoştea răspunsul. May-may. Dar nu spuse nimic. Îşi 
strânseră mâna drept încheiere a înţelegerii, iar când nava 
ajunse la un sfert de milă în largul Peninsulei Kowloon, Struan 
ordonă schimbarea de drum spre sud-vest prin sud şi se 
îndreptă spre portul propriu-zis. 

— Tot echipajul pe punte! Treceţi în prova! Căpitane, preia 
comanda! Te opreşti lângă Resting Cloud. Întâi sunt 
transbordaţi pasagerii. Apoi te îndrepţi spre locul de ancorare 


pentru furtună! 

— Mulţumesc, căpitane, mârâi Orlov. Ce bine-i să fii în port, 
pe Dumnezeul meu! 

Struan cercetă ţărmul prin binoclu. Acum putea vedea până 
în adâncul zonei de la Happy Valley: clădiri abandonate, nicio 
mişcare. Deplasă încet binoclul şi-l reglă ca să vadă mai bine, şi 
se văzură distinct terenurile de construcţie ale noului oraş 
Queen's Town, de dincolo de Promontoriul Glessing. Schelele 
noii sale factorii imense erau de pe acum ridicate şi vedea culii 
mişunând ca furnicile, transportând, construind, săpând. 
Schele erau ridicate şi pe colină, unde poruncise să se ridice 
Casa cea Mare. Vedea de aici chiar şi tăietura subţire a 
drumului care şerpuia spre vârful colinei. 

Tai Ping Shan crescuse apreciabil. Acolo unde mai înainte 
erau doar câteva sute de sampane brăzdând apele încoace şi- 
ncolo între insulă şi continent, acum erau o mie. La ancoră 
stăteau legănându-se mai multe nave de transport, mai multe 
nave comerciale. De-a lungul panglicii Drumului Reginei în 
apropierea țărmului se ridicaseră case, cocioabe şi tot felul de 
şandramale temporare. Toată plaja pulsa de viaţă. China Cloud 
salută nava amiral de îndată ce depăşi promontoriul, iar de 
acolo i se răspunse cu o lovitură de tun. 

— Mesaj de pe nava amiral, sir! strigă omul de veghe. 

Struan şi Orlov îşi îndreptară binoclurile într-acolo şi din 
semnalizarea pavilioanelor citiră: „Căpitanul e chemat să se 
prezinte la bord de îndată”. 

— Să venim cu nava lângă ei? întrebă Orlov. 

— Nu. Când ajungem la două lungimi de lanţ, laşi barca la 
apă. Răspunzi personal ca pasagerii mei să ajungă la bordul lui 
Resting Cloud teferi şi nevătămaţi. Fără ca să-şi bage nasul 
cineva pe acolo. 

— Lasă-mă pe mine... 

Struan cobori sub punte şi-i spuse lui May-may că avea să 
revină curând şi să se pregătească şi ea şi Ah Sam şi Yin-hsi să 
treacă pe cealaltă navă. Orlov începu să fulgere cu privirea de 
jur împrejurul navei. O slujbă la țărm, da? Ei bine, am să văd 
eu. Mai e mult de mers până atunci, îşi spuse el. Naiba să-lia! 
Da, dar aş fi în stare să mă iau de piept cu dracul în persoană 
pentru Ochi Verzi, plodul lui Odin. Are nevoie de un bărbat ca 
mine! Dar şi de data asta are dreptate. Asta-i treabă de bărbat 


adevărat! Gândul ăsta îl încălzi foarte tare. 

— Mai vioi! urlă el la echipaj, ştiind bine că asupra lor se 
îndreptau acum o mulţime de ocheane. 

Păstră toate velele ridicate şi se îndreptă, despicând în 
viteză valurile, spre nava amiral. Inima lui cânta o dată cu 
vuietul arboradei şi, în ultima secundă, urlă: 

— Cârma banda! 

Nava se răsuci şi rămase neclintită ca un copoi dinaintea 
unui stol de prepeliţe. Cuterul fu lăsat la apă, Struan cobori pe 
frânghiile de abordaj, cuterul se desprinse de navă şi China 
Cloud se lăsă câteva puncte sub vânt şi se lipi perfect de 
Resting Cloud. 

— Tot echipajul sub punte! porunci Orlov. Domnule Cudahy, 
să nu mai văd pe nimeni pe punti. Nici la noi, nici pe cealaltă 
navă. Avem de transbordat o încărcătură pe care nu-i cazul să o 
cântărească nimeni, Dumnezeule Cristoase! 


Struan deschise uşa cabinei principale de pe nava amiral. 

— Dumnezeule Doamne, iată-te, Dirk! Suntem cu toţii 
ruinaţi, spuse Longstaff agitat, îndreptându-se spre el şi 
vânturând o copie din Oriental Times pe dinaintea nasului său. 
Ai văzut chestia asta? Ruinaţi! Ruinaţi! 

Struan luă ziarul. Titlul editorialului de pagină interioară îţi 
scotea ochii: SECRETARUL AFACERILOR EXTERNE ÎI 
REPUDIAZĂ PE NEGUSTORII CU CHINA. 

— Nu se poate, Will, spuse el. 

— Pe ce-am mai sfânt, cum de îndrăzneşte tipul să facă un 
gest atât de idiot, ce? Nebunul dracului! Şi noi ce facem? 

— Will, îngăduie-mi să citesc şi eu. După aia am să văd 
despre ce e vorba. 

— Idiotul de Cunnington a respins tratatul nostru. Despre 
asta-i vorba. lar eu sunt destituit, înlocuit! Eu! Cum de 
îndrăzneşte? 

Struan ridică din sprâncene şi scoase un şuierat de uimire. 

— Tu încă n-ai fost informat oficial prin vreo depeşă? 

— Bineînţeles că nu! Cine naiba mai stă să informeze şi un 
plenipotenţiar, ce? 

— Poate că e o alarmă falsă. 

— Individul ăla de Skinner jură că e adevărat. Ar face bine să 
fie aşa pentru că altfel îl jupoi pentru calomnie. Cristoase! 


— Şi când a ajuns vestea aici, Will? 

— Ieri. Cum naiba de împuţitul ăla de papagal şi-a pus 
mâinile lui dolofane şi murdare pe un mesaj secret pe care eu 
încă nu l-am primit? Ar merita să fie bătut cu biciul! Îşi turnă 
alt pahar cu porto, îl dădu pe gât şi-şi mai turnă unul. Azi 
noapte n-am închis ochii o clipă, îngrijorat de moarte în privinţa 
viitorului nostru în Asia. la citeşte. Bată-l Dumnezeu să-l bată 
de Cunnington! 

Struan începu să citească şi descoperi că până şi el parcă lua 
foc. Cu toate că articolul în esenţă prezenta doar faptele în 
mare şi reda cuvânt cu cuvânt aproape scrisoarea pe care 
Crosse i-o scrisese, editorialul lui Skinner sugera că 
Cunnington, faimos pentru modul tiranic în care se îndeletnicea 
cu afacerile externe, nu numai că repudiase în totalitate 
tratatul, dar pe deasupra şi toată experienţa comunităţii de 
negustori, a marinei regale şi a armatei de uscat: „Lordul 
Cunnington, care n-a trecut niciodată la est de Canalul de Suez, 
se arată a fi un expert în privinţa importanţei Hong Kong-ului. 
Mai mult ca sigur, habar nu are dacă Hong Kong-ul e la nord 
sau la sud de Macao, la est sau la vest de Pekin. Şi atunci de 
unde îndrăzneala de a sugera că amiralul nostru e un fanfaron 
care habar nu are o iotă despre marinărie şi despre valoarea 
istorică a celui mai mare port al nostru din Asia? Unde am fi noi 
acum dacă n-am avea Marina Regală? Sau fără Armata de 
Uscat, care e la fel de minimalizată, ba nu, insultată, printr-o 
prostească interpretare a intereselor noastre? Dacă n-ar fi 
Hong Kong-ul, unde şi-ar mai găsi soldaţii noştri un refugiu, 
sau navele noastre adăpost? Şi cum îndrăzneşte acest om, care 
a ocupat acel post prea îndelungă vreme, să spună că încercaţii 
noştri negustori, care, pe bună dreptate, şi-au investit şi viitorul 
şi toată averea în Hong Kong, sunt nişte nebuni? Şi de unde 
îndrăzneala asta de a sugera că cei ce şi-au petrecut o viaţă 
întreagă în China pentru gloria Angliei habar nu au de 
problemele chinezeşti, nici de valoarea imensă a unui port 
liber, a unui centru comercial, a unei insule fortificate...” Şi 
articolul zugrăvea insula şi importanţa ei, arătând cum, cu 
riscuri mari pentru ei, negustorii au ridicat Happy Valley, şi 
când au fost nevoiţi să părăsească oraşul, fără să se 
descurajeze, au început să clădească un altul, pentru gloria 
Marii Britanii. In fine, o capodoperă de manipulare a 


informaţiei. Struan îşi ascunse încântarea. Ştia că dacă până şi 
el, care făcuse să transpire aceste veşti, putea fi răscolit de 
editorial, atunci ceilalţi trebuiau să fie stârniţi rău de tot. 

— Sunt cutremurat! Cum de-a îndrăznit! Cunnington ar 
trebui pus sub acuzare! 

— Exact ce gândeam şi eu! Longstaff îşi goli paharul şi-l 
trânti de masă. Ei bine, şi eu sunt destituit! După toată munca, 
sudoarea mea, după atâtea tratative şi război, şi asta numai 
pentru că maniacul acela de maimuţoi tiranic îşi închipuie că el 
e buricul pământului! 

— Will, fir-ar afurisit să fie, de data asta nu scapă! Trebuie 
să facem ceva cu individul! Nu scapă el de data asta. 

— Ba da, Cristoase Dumnezeule! Longstaff se ridică în 
picioare şi porni să bată cabina în lung şi-n lat, iar Struan simţi 
o umbră de milă pentru el. Şi acum ce-o să se întâmple? 
Cariera mea e terminată... suntem ruinaţi cu toţii. 

— Will, ce-ai făcut în direcţia asta? 

— Nimic! Longstaff se uită furios afară, pe fereastra cabinei. 
Insula asta blestemată e cauza nenorocirilor mele. Stânca asta 
ieşită din iad m-a distrus. Ne-a distrus pe toţi. Se aşeză 
mohorât pe scaun. leri mai-mai să izbucnească o revoltă. O 
delegaţie de negustori a venit aici şi mi-a cerut să refuz să plec. 
O altă delegaţie, condusă de Brock, mi-a cerut să plec din Asia 
de îndată, cu toată flota, să mă prezint la Londra şi să cer 
punerea sub acuzare a lui Cunnington şi, dacă e necesar, să 
declar blocada portului Londrei! Se aşeză cu bărbia în palme. 
Ei, e vina mea. Ar fi trebuit să urmez toate instrucţiunile literă 
cu literă. Dar n-ar fi fost bine. Eu nu sunt un cuceritor ahtiat de 
putere, dornic să pună mâna pe noi teritorii. La naiba cu toate! 
Ridică privirea şi chipul i se schimonosi de umilinţă. Amiralul şi 
generalul sunt încântați, bineînţeles. Bei ceva? 

— Mulţumesc! Struan îşi turnă un pahar de brandy. Will, nu 
e totul pierdut. Ba din contra. Odată ajuns în ţară, îţi poţi pune 
la treabă toată trecerea de care te bucuri. 

— Cum? 

— Tot ce-ai făcut aici e bine. Vei avea ocazia să-l convingi şi 
pe Cunnington dacă va mai deţine postul. Când veţi fi faţă în 
faţă, vei avea o poziţie foarte puternică. Ai de partea ta 
dreptatea. Cu siguranţă. 

— L-ai întâlnit vreodată pe Cunnington? îl întrebă amărât 


Longstaff. Cu monstrul ăla nu poţi discuta. 

— De acord. Dar mai am şi eu câţiva prieteni. Să zicem că ai 
dovada că tu ai avut dreptate şi el a greşit. Ei? 

Lui Longstaff îi luciră ochii. Dacă Struan nu-i îngrijorat de 
veştile cutremurătoare pe care i le dăduse, atunci înseamnă că 
nu e totul pierdut. 

— Ce fel de dovadă, dragul meu prieten? întrebă el. 

Struan gustă băutura, desfătându-se. . 

— Diplomaţii rămân, guvernele trec. Inainte de a ajunge tu 
în ţară Peel va fi prim-ministru. 

— Imposibil! 

— Ba-i posibil. Să zicem că duci cu tine nişte informaţii de 
cea mai mare importanţă, care dovedesc că Cunnington e un 
idiot. Cum te vor primi Peel şi conservatorii? 

— Minunat! P'onoarea mea! Ce fel de informaţii, prietenul 
meu Dirk? 

Afară la uşă se stârni zarvă, Brock dădu buzna înăuntru, 
santinela, cu o mutră nenorocită, încercând zadarnic să-l 
oprească. Într-o clipire, Struan fu în picioare, gata să scoată 
cuțitul. Faţa lui Brock părea să radieze ură. 

— Is cununaţi? 

— Da. 

— Gorth îi mort? 

— Da. 

— Când o să vină White Witch? 

— Cred că înainte de lăsarea serii. Se pregătea de plecare 
pentru jumătatea dimineţii. 

— Întâi şed de vorbă cu Liza. Apoi cu ăia doi. Şi dup-aia, 
Cristoase Dumnezeule, vorbesc io şi cu tine. 

Şi ieşi ca o furtună din încăpere. 

— Ticălos prost crescut! pufni Longstaff. Măcar să fi bătut la 
uşă. 

Struan se relaxă aşa cum se întinde o pisică după ce trece 
pericolul, cu muşchii destinşi uşor, dar gata să se încordeze iar, 
la cea mai mică ameninţare, ochii însă atenţi mai departe, 
aţintiţi în partea de unde poate să se ivească pericolul. 

— Will, din partea lui Cunnington nu ai a te teme. E 
terminat. 

— Dirk, bun înţeles c-aşa-i. Călătorie sprâncenată! Se uită 
spre uşă, îşi aminti de rivalitatea şi confruntarea dintre 


campionii marinei şi armatei, şi aprecie că lupta dintre Dirk şi 
Brock va fi la fel de parşivă. Ce-i în mintea lui Brock, ei? Are de 
gând să te provoace la duel? Am auzit şi noi, bun înţeles, de 
frecuşurile tale cu Gorth. Veştile proaste au darul de a circula 
foarte iute, aşa-i? Groaznică treabă. Mare şi afurisit noroc că a 
fost omorât de alţii. 

— Mda, mârâi Struan. 

Acum că primejdia trecuse, se simţi deodată sleit şi 
îngreţoşat. 

— Ce i-a apucat pe idioţii ăia necopţi să fugă să se 
căsătorească? Era la mintea cocoşului că Brock o să turbeze. 
Tâmpită treabă. 

— Deloc tâmpită, Will. Cel mai bun lucru pe care-l puteau 
face. 

— Bun înţeles, dacă zici tu aşa. 

Şi Longstaff se întrebă dacă erau adevărate zvonurile că Tai- 
Panul într-adins a grăbit căsătoria şi duelul. Tai-Panul era mult 
prea deştept ca să nu pună la cale una ca asta, îşi spuse el. 
Deci 'Tai-Pan contra Brock. 

— Ce ziceai de Peel, Dirk? 

— Will, tu eşti diplomat de carieră. Diplomaţii nu trebuie să 
se implice în anumite legături de partid. Cel puţin ar trebui să 
se bucure de bunăvoința tuturor partidelor. 

— Exact ce gândesc eu, şi Longstaff făcu deodată ochii mari. 
Vrei să spui că aş putea deveni conservator şi... să-l susţin pe 
Peel? 

— Susţine-i pe whigi şi pe conservatori în aceeaşi măsură. 
Hong Kong-ul e ceea ce-i trebuie Angliei. Will, tu eşti Hong 
Kong-ul. Poate că ăsta - şi Struan vântură ziarul - e un imens 
noroc pentru tine. Dovedeşte nu numai că Lord Cunnington e 
un nebun, dar e şi gură spartă. E tare ciudat să ajungi să citeşti 
un document secret tocmai într-un jurnal. 

Apoi îi povesti despre caseta cu documente, dar numai atât 
cât era nevoie să-l zăpăcească pe Longstaff. 

— Doamne Dumnezeule mare! Dacă, aşa cum spunea Tai- 
Panul, exista o copie a adevăratului raport secret cu hărţi ale 
frontierelor dintre Rusia şi China, şi a restului interiorului ţării, 
atunci binecuvântat fie sufletul meu, astea sunt ca un paşaport 
pentru funcţia de ambasador şi pasul spre a deveni lord. De 
unde le-ai găsit? 


— Dintr-o sursă demnă de toată încrederea. Struan se ridică 
în picioare. Înainte de a pleca spre ţară am să-ți dau 
documentele în mână. Foloseşte-le aşa cum crezi de cuviinţă. 
Ele vor dovedi fără nicio îndoială că ai avut dreptate, iar 
Cunnington nu, în afară de celelalte implicaţii. 

— Dirk, iei masa cu mine în seara asta? Longstaff se simţea 
minunat, cum nu se mai simţise de ani de zile. Putem să mai 
sporovăim şi noi despre vremurile de odinioară. 

— Dacă eşti bun să mă ierţi, nu pot în seara asta. Mâine? 

— Minunat. Mulţumesc. Şi sunt atât de bucuros că se 
răzbună dreptatea noastră. 

— În fine, o ultimă problemă căreia trebuie să i se acorde 
atenţie de îndată. Triazii. 

— Cum? 

— Gorth Brock a fost ucis de triazii din Hong Kong. Din Tai 
Ping Shan. 

— P'onoarea mea, de ce? 

— Nu ştiu. 

Struan îi povesti ce-i spusese ofiţerul portughez despre 
triazi. Şi despre Gordon Chen. Ştia că trebuia să-i ofere lui 
Longstaff şi informaţia asta, altfel ar fi părut că încerca să-şi 
protejeze fiul atunci când ar fi ieşit la iveală în mod oficial 
adevărul ăsta. Dacă Gordon Chen era amestecat cu ei, asta 
avea să-l măture cu totul. Dacă nu, atunci n-ar fi avut nimic de 
suferit. 

— Caraghioşenia naibii, spuse Longstaff izbucnind în râs. 
Afurisită poveste. 

— Mda. Răspândită de duşmanii mei, fără îndoială. Dar dă 
un decret cu privire la triazi şi ordonă-i maiorului Trent să-i 
zdrobească. Altfel ne trezim cu toţi mandarinii pe cap. 

— Bună idee. Excelentă, pe Zeus! Am să-l trimit pe 
Horatio..., fir-ar să fie, i-am dat învoire pe două săptămâni să 
plece la Macao. Pot să-l iau pe Mauss de la tine? 

— Bineînţeles. Îl trimit eu la tine. 

După ce plecă Struan, Longstaff se aşeză încântat la birou. 

— Dragul meu Sir William, se adresă el propriului pahar. Mă 
simt chiar minunat. Dacă se va afla adevărul, sunt al naibii de 
bucuros să scap de insula asta împuţită. Şi nu mă sinchisesc 
nici cât negrul sub unghie ce-o să se întâmple cu insula asta, 
Cu... cu negustorii, cu chinezii sau frenţiţii ăia de triazi! Se duse 


la fereastră şi începu să chicotească. O să vedem noi ce conţine 
caseta aia. Şi când o să ajungem în Anglia o să hotărâm. Dacă a 
ieşit din joc Cunnington, atunci, putem susţine Hong Kong-ul 
fără primejdii. Dacă mai e la post tot Cunnington, pot să fiu de 
acord cu el că are dreptate şi să las insula asta să se ducă la 
fund. Pentru că voi avea documentele, cheia ce duce la 
dormitorul oricărui secretar pentru afacerile externe, şi pe 
deasupra şi o groază de ceai! Izbucni în hohote de râs: cu 
câteva zile înainte sosise un emisar din partea lui Ching-so ca 
să-i spună că seminţele cerute de Horatio vor fi încărcate pe 
navă în două săptămâni. Excelenţa Voastră, aş zice că aţi avut o 
zi fructuoasă! 


Când ajunse pe Resting Cloud, Struan o găsi pe May-may 
deja în pat, în apartamentul ei, arătând întremată şi foarte 
bine. 

— Sunt gingaş de fericită că-s din nou acasă, Tai-Pan. Uite, 
bătrâna ta mamă ascultă ca un marinar sadea. Am băut două 
căni de cinchona şi m-am pregătit să mai beau încă trei. 

— Hm? făcu el, trezindu-i-se bănuieli. 

— Păi, sigur că da! Şi nu te mai uita aşa. Vorbesc adevărul 
adevărat. Sunt eu o curvă Hoklo? Un cerşetor de câine? Mint 
eu de la obraz? Promisiunea-i promisiune şi eu nu uit. 
Bineînţeles, adăugă ea blând, acum beau zeamă de asta de 
bălegar cu suc de mango la care s-ar gândi orice femeie fuga- 
fuga, dar nu nişte bărbaţi, ah dragă, nu, e prea simplu! şi-şi 
aruncă pe spate capul cu vechiul ei gest imperios. Ei, bărbaţii! 

Struan îşi ascunse zâmbetul şi bucuria de a o vedea că 
începea să semene tot mai mult cu cea de pe vremuri. 

— Acum rămâi în pat, eu mă întorc mai târziu. 

— Ha! Am călcat eu vreodată făgăduiala? Ce-s eu, o 
căcărează de ţestoasă? îi întinse mâna ca o împărăteasă. Tai- 
Pan! 

El îi sărută galant mâna, ea izbucni în hohote de râs şi-l luă 
în braţe. 

— Hai, ia-o din loc, fiule, şi să nu te prind prin bordeluri 
murdare. 

Struan se duse în cabina lui. Deschise safeul şi scoase un 
rând de copii din cele două pe care le făcuse cu toată 
meticulozitatea după documentele şi hărţile din casetă. Le puse 


în buzunar, laolaltă cu săculeţul în care mai erau nişte resturi 
de scoarță de cinchona. Se urcă din nou în barca lui. 

— Boston Princess! porunci el, numind nava depozit a firmei 
Cooper-Tillman. 

Soarele părea că se leagănă deasupra orizontului, dar lucea 
şters, de parcă un văl ar fi acoperit cerurile. 

— Nostromule, ce zici de vremea asta? 

— Nu ştiu, sir. Am mai văzut io din asta în Mările Sudului, 
“nainte de vreme frumoasă, da' şi de vreme păcătoasă. Dacă şi 
luna are cerc în juru' ei la noapte, poa' c-o s-avem niscaiva 
ploaie. 

Sau şi mai rău, adăugă Struan. Se ridică în picioare şi se uită 
spre canalul de vest. Nu se vedea nici urmă de White Witch. Ei, 
îşi spuse el poate că au rămas în larg şi or să intre în port o 
dată cu zorile, mâine. Tyler, deocamdată nu mă gândesc la 
asta. Cuterul se lipi de Boston Princess, o navă comercială cu 
trei punți, imensă, care stătea permanent la ancoră. Struan 
urcă în fugă scara de acces. 

— Cer permisiunea de a urca la bord, îi spuse el ofițerului 
american de vardie. Poate că domnul Cooper poate să mă 
primească. E urgent. 

— Un minut, domnule Struan. 

Ofiţerul cobori sub punte. Struan îşi aprinse un trabuc şi 
aruncă chibritul peste bord. China Cloud, se îndepărta spre 
locul ei de ancoraj, la apă adâncă, în dreptul coastei de la 
Happy Valley. 

— Hello, Tai-Pan, îl salută Jeff Cooper, venind grăbit pe 
punte. Bănuiesc că ai auzit ce-a făcut tâmpitul ăla de pui de 
căţea, Cunnington! Ne-a părut groaznic de rău când am auzit 
de duel şi de toate celelalte. Chiar au fugit să se căsătorească 
cei doi zăpăciţi? 

— Da. Ce face Wilf? 

— A murit. 

— Fir-ar să fie! Când a murit? 

— Acum trei zile. 

— Să mergem în cabină, ce zici? 

— İn regulă. Ce-i cu povestea asta că Longstaff e demis, iar 
tratatul respins? 

— Nu înseamnă nimic. Doar o idioată stângăcie politică. 
Sunt sigur că greşeala va fi îndreptată. 


Cooper o luă înainte să-i arate drumul spre cabină. Cabina 
principală era deosebit de luxoasă. 

— Brandy? 

— Mulţumesc! Struan luă paharul. Sănătate! 

— Sănătate! 

Struan deschise săculeţul şi scoase de acolo nişte cinchona. 

— Jeff, vezi ce-i aici? E o scoarță de copac. Scoarţă de 
cinchona. Uneori numită şi Scoarța lezuiţilor. Faci un ceai din 
scoarţa asta şi-ţi vindecă malaria. 

— Eşti sigur? 

— Da. Mi-a vindecat iubita. Treaba asta rămâne numai între 
noi. Sigur e că vindecă malaria. 

Cooper luă o bucăţică de scoarță, cu degetele tremurând. 

— Cristoase Dumnezeule! Iți dai seama ce-ai făcut? Iti dai 
seama ce spui? 

— Da. Malaria e peste tot în toată lumea. Aveţi malarie şi în 
Statele Unite, peste tot în Florida, în colonia Louisiana. Ştiu 
care-i leacul şi cum se poate face rost de scoarță. Ce-ţi spune 
ţie chestia asta? 

— Un enorm serviciu făcut omenirii, o avere pentru cel care 
pune primul mâna pe leacul ăsta. 

— Da, flăcăule. Iți propun să fim tovarăşi la afacerea asta. 
Struan puse restul de scoarță din nou în punguliţă, întristat 
dintr-o dată. Ironie, nu-i aşa? Cu câteva săptămâni în urmă ar fi 
putut să-i salveze pe Robb şi micuța Karen. Pe toţi ceilalţi, chiar 
şi pe Wilf, deşi pe el l-am cam disprețuit. 

— S-a chinuit rău când a murit, spuse Cooper. 

— Îmi pare rău. Struan gustă băutura. Propunerea mea e 
simplă. Formăm o nouă companie specializată în exploatarea 
acestei scoarţe. Punem amândoi părţi egale de capital. Patru 
directori: tu şi cel numit de tine, eu şi Culum. Tu conduci 
compania. Eu îţi furnizez de unde se obţine scoarţa şi cum se 
procedează cu ea de îndată, iar tu te apuci de pus lucrurile la 
cale de mâine. 

Cooper îi întinse mâna. 

— S-a făcut! 

Struan îi relată de unde obținuse scoarţa şi de la cine, 
despre nava pe care o închiriase şi urma ca a doua zi să plece 
din Macao îndreptându-se spre Peru. 

— Episcopul a trimis vorbă că părintele Sebastian merge şi 


el cu nava asta. Propun să dublăm mijloacele de procurare şi să 
nu riscăm. Companiei i se va restitui costul navei, iar noi 
trimitem o altă navă, dar direct din America. Angajăm doi 
doctori şi doi oameni de afaceri care să meargă cu nava asta şi 
să afle tot ce se poate afla despre cinchona. În ziua în care 
pleacă nava americană, lansăm în Statele Unite vestea prin 
mijlocitorii tăi... Vom fi cu un pas înaintea competitorilor 
celorlalţi şi acoperim în felul ăsta şi înţelegerea mea cu 
episcopul. Şi lansăm în acelaşi timp vestea şi aici, pentru a 
înlătura blestemul de la Happy Valley. Şi, îndată ce vom putea, 
vom face acelaşi lucru şi în Europa. La vremea când se vor 
întoarce navele noastre, medicii din toată lumea vor urla după 
cinchona. Navele mele vor transporta leacul în Imperiul 
Britanic, tu te ocupi de continentul american, iar restul lumii îl 
împărţim. În sudul Italiei, putem vinde cu tonele. 

— Cine mai ştie de asta? 

— Numai tu. Astăzi. Dacă reuşesc să-l găsesc, îi vând 
povestea şi lui Skinner. Şi cu asta am terminat cu afacerile. Şi 
acum spune-mi ce face Shevaun. 

— Şi bine şi rău. Se pare că s-a împăcat cu ideea că e 
logodită. Dar, indiferent cât de mult o iubesc eu, trebuie să 
recunosc că ea nu mă iubeşte. 

— Vei răscumpăra acţiunile lui Tillman? 

— Dacă Shevaun se căsătoreşte cu mine, nu. Dacă nu e de 
acord, ei bine, ar fi o afacere tare proastă să n-o fac. Acum, că 
Wilf e mort, trebuie să-mi găsesc alt partener. Asta înseamnă 
că va trebui să-i ofer şi acestuia un stoc de acţiuni... doar ştii 
foarte bine cum stau lucrurile astea. 

— Da. Şi ce mai face Sergheiev? 

— E încă aici. Şoldul nu-l mai deranjează atât de mult. Ne 
vedem destul de des. Luăm cina împreună de două, trei ori pe 
săptămână. Cooper zâmbi trist. E foarte ataşat de Shevaun, iar 
ea pare să ţină la el. Chiar acum e pe nava lui în vizită. 

Struan îşi frecă gânditor bărbia. 

— Ei, atunci mai am o afacere pentru tine. Mai periculoasă 
decât cinchona. 

— Care? 

— Pentru un an de zile, trimite-o în ţară pe Shevaun. Las-o 
să gândească şi ea cu capul ei, doar e o fată bine crescută. 
Dacă după un an mai doreşte să se întoarcă înapoi, te vei 


căsători cu ea şi veţi fi fericiţi. Dacă se hotărăşte să nu se 
căsătorească cu tine, atunci îi redai libertatea. In orice situaţie 
spune-i că-i vei plăti mai departe partea tatălui ei atât cât va 
trăi el. Fraţii ei n-au decât să se spânzure. Nu uita, nouă ne pot 
folosi imens legăturile senatorului Tillman chiar şi pentru 
afacerile noastre cu cinchona. Banii pe care ai să-i dai lui vor fi 
compensaţii cu vârf în felul ăsta. 

Cooper se duse până la birou ca să-şi ia un trabuc şi să mai 
câştige timp. De ce făcea Tai-Panul propunerea asta? Voia să o 
cucerească pe Shevaun pentru sine? Nu, n-avea niciun rost să o 
ia pe căi atât de ocolite. Dacă-i făcea cu degetul, Shevaun 
venea în fugă. 

— Tai-Pan, trebuie să mă mai gândesc la asta, îi spuse el. Un 
trabuc? 

— Nu, mulţumesc. Şi în vreme ce te gândeşti la asta mai 
adaugă un factor de risc. Roagă-l pe Sergheiev să-i facă 
invitaţia de a o conduce cu nava lui până în ţară, însoţită de 
bona ei. 

— Ai înnebunit! 

— Nu,  flăcăule, spuse Struan şi scoase la iveală 
documentele, legate frumos cu panglică verde. Citeşte! 

Cooper luă documentele. 

— Ce-i aici? 

— Citeşte. Citeşte pe îndelete. 

Cooper se aşeză la birou şi desfăcu panglica. Ei bine, îşi 
spuse Struan, afacerea cu cinchona e lansată. Acum ce facem 
cu Culum? Poate că flăcăul are dreptate: îi trebuie un partener. 
Răspunsul e Jeff. Firma Struan-Cooper-Tillman. Sau cel puţin 
Struan-Cooper. De-acum putem să uităm de Tillman. Şi de ce 
nu? Pentru Jeff asta înseamnă un imens avantaj. Avem un 
avantaj imens şi cu continentul american. Jeff e priceput şi dur. 
Gândeşte-te cu grijă la asta. E o soluţie bună. Longstaff? De 
Longstaff trebuie să avem grijă aşa cum am făcut-o 
întotdeauna. De îndată ce nu mai e sub ochii tăi, o să facă ce-i 
spune următorul individ cu suficientă tărie de caracter. Cum 
rămâne cu Skinner? Până acum s-a descurcat bine. Blore? 
Trebuie să-l mai verificăm. Şi Mauss. Ce mai rămâne? Plecarea 
în ţară şi May-may. Poate că Orlov a avut dreptate. Poate că 
ceea ce ai simţit a fost doar privirea cu care te urmărea marea, 
şi pentru cât ai investit ai dus-o bine pe mare. Şi nu glumi cu 


simţămintele astea. 

Şi, implacabil, gândul i se întoarse la Brock. Da. Mai trebuie 
o crimă. Liza avea dreptate. Când se pornesc, şirul lor nu se 
mai opreşte. Sau se va încheia o dată cu sfârşitul vostru al 
amândurora. 

— Cât de adevărate sunt documentele astea? Cooper 
terminase de cercetat dosarul. 

— Sursa s-ar putea numi „dincolo de orice îndoială”. Tu ce 
părere ai? 

— Planu-i diabolic. Evident că Sergheiev e chiar omul, cu 
siguranţă unul din ei, trimişi să investigheze sfera de influenţă 
britanică în Asia şi să cerceteze care-s mijloacele de emigrare 
în Alaska rusă. Un moment Cooper rămase pe gânduri, apoi 
continuă. Ce-i de făcut? Să continuăm ideile dumitale - 
Shevaun. Sergheiev va fi cât se poate de încântat s-o însoţească 
până în America. Îl atrage spre ea fie în mod deliberat sau 
poate fără să-şi dea seama şi-l duce la Washington. Tatăl ei, 
care-i în mod evident cel mai nimerit să-i încredinţăm 
documentele, îi spune lui Sergheiev în patru ochi că Statele 
Unite sunt dezamăgite de Rusia şi doreşte să-i vadă pe ruşi 
ieşiţi de pe continent. Despre doctrina Monroe şi toate 
celelalte. La asta te-ai gândit? 

— Jeff, eşti băiat deştept. 

— Informaţiile astea îl compromit pe lordul Cunnington 
făcându-l să arate ca un idiot. 

— Exact. 

— Şi demonstrează în mod absolut necesitatea păstrării şi 
importanţa vitală a Hong Kong-ului. 

— Exact. 

— Şi acum singurul lucru pe care trebuie să-l mai hotărâm e 
cum să facem să ajungă aceste informaţii imediat şi sigur în 
mâinile domnului senator. Cu treaba asta îi vor creşte imens 
acţiunile în cercurile politice, şi o să le folosească la justa lor 
valoare. Putem risca să o facem pe Shevaun părtaşă la toată 
intriga asta? Sau pur şi simplu să-i dăm o copie să o ducă 
tatălui ei? 

— Eu nu aş lăsa-o să citească un rând din dosar şi nici nu i- 
aş spune o vorbă. La urma urmei e tot femeie. Iar femeile pot 
deveni imprevizibile. S-ar putea îndrăgosti de Sergheiev. Şi 
atunci va trimite la fund Statele Unite ale Americii pentru că 


logica femeii spune că ea trebuie să-şi apere bărbatul, 
indiferent de ce zestre are ea şi tot restul. Şi ar fi dezastruos 
dacă Sergheiev ar afla că noi ştim toate manevrele şi tot ce e în 
dosarul acela. 

— Aş vrea să mă mai gândesc la toate astea, spuse Cooper, 
legă dosarul şi i-l înmână lui Struan. S-ar putea să sune cam 
pompos, dar ţara mea va trebui să-ţi rămână recunoscătoare. 

— N-am nevoie de recunoştinţă, Jeff. Poate că toate astea să 
ne ajute dacă senatorul Tillman şi ceilalţi diplomaţi vor începe 
să ia peste picior felul idiot în care lordul Cunnington se 
preocupă de afacerile noastre din această zonă. 

— Da. Socoteşte treaba ca şi făcută. Apropo, îmi datorezi 
douăzeci de guinee. 

— Pentru ce? 

— Nu-ţi mai aminteşti rămăşagul nostru? Cine anume e 
modelul nudului? În prima zi la Hong Kong? Din pariu făcea 
parte şi tabloul lui Aristotle cu cedarea insulei, nu-ţi mai 
aminteşti, Dirk? 

— Da. Cine-i modelul? întrebă Struan. 

Douăzeci de guinee nu e mare lucru în comparaţie cu 
onoarea unei doamne, se gândi el. Mda, dar fir-ar al naibii să 
fie, vreau tabloul ăla. 

— Shevaun. Mi-a spus acum două zile, mi-a zis că o să 
pozeze pentru un astfel de tablou. În chip de ducesă de Alba. 

— Şi ai să-i îngădui? 

— Nu ştiu! Chipul lui Cooper se boţi într-un zâmbet palid şi 
pentru o clipă îşi pierdu aerul mohorât. Călătoria pe mare va 
împiedica povestea cu tabloul, aşa-i? 

— Nu când e vorba de fata asta. Mâine îţi trimit punga cu 
bani la bord. Fiindcă mi-am adus aminte, cel care pierde îl pune 
pe Aristotle să-l picteze în tabloul cu insula pe câştigător. S-a 
făcut. 

— Poate că vei primi totuşi tabloul. Cadou. Şi am să-l pun pe 
Aristotle să ne picteze pe amândoi în tablou, ce zici? 

— Ei, mulţumesc. Totdeauna m-a atras tabloul acela. 

Cooper făcu semn spre documente. 

— Şi despre astea mai vorbim mâine. Mă gândesc la noapte 
şi am să văd dacă o trimit pe Shevaun. 

Struan se gândi la ziua următoare. Îi întinse documentele lui 
Cooper. 


— Pune-le în safeul tău. Pentru siguranţă. 
— Mulţumesc. Îţi mulţumesc, Tai-Pan, pentru încrederea ta. 


Struan se duse la țărm, la biroul provizoriu pe care-l ridicase 
pe terenul lor de pe plajă. Vargas îl aştepta. 

— Vargas, întâi spune toate veştile proaste. 

— Senhor, avem un raport de la agenţii noştri din Calcutta. 
Se pare că Grey Witch e cu trei zile înaintea navei noastre Blue 
Cloud, după ultimele informaţii. 

— Alta? 

— Cheltuielile de construcţie sunt uriaşe, senhor. lar după 
veştile din ziarul de ieri, ei, am oprit cu totul lucrările. Poate că 
ar trebui să reducem cu totul pierderile. 

— Reia de îndată lucrul şi de mâine dublează numărul 
muncitorilor. 

— Da, senhor. Veştile de pe piaţa Angliei sunt proaste. Piaţa 
e foarte nestabilă. Bugetul nu e echilibrat şi se aşteaptă tot 
felul de necazuri financiare. 

— E normal. Nu mai ai niciun fel de dezastre deosebite de 
relatat? 

— Nu, senhor. Bineînţeles s-au înmulţit de necrezut furturile, 
de când aţi plecat au fost şi nişte atacuri piratereşti, trei, şi 
vreo duzină de încercări. Au fost capturate două jonci de pirați 
şi echipajele în întregime au fost spânzurate în public. În 
fiecare marţi, câte patruzeci, cincizeci de hoţi, tâlhari şi 
criminali sunt supuşi caznei bătutului cu biciul. Nu trece o 
noapte să nu fie jefuită o casă. Trist. Ah, fiindcă veni vorba, 
maiorul Trent a ordonat restricţii de circulaţie pentru toţi 
chinezii după apusul soarelui. Pare să fie singura cale de a-i 
mai stăpâni. 

— Unde-i doamna Quance? 

— Tot pe nava cea mică, senhor. Şi-a anulat plecarea spre 
Anglia, se pare că circulă un zvon că domnul Quance mai este 
încă în Hong Kong. 

— Şi este? 

— Senhor, nu mi-ar place să ştiu că l-am pierdut pe 
nemuritorul Quance. 

— Domnul Blore ce-a mai făcut? 

— Cheltuieşte banii de parcă bolovanii din Hong Kong ar fi 
din aur. Bineînţeles, nu e vorba de banii noştri, spuse Vargas 


încercând să-şi ascundă dezaprobarea, ci fondurile Jockey 
Clubului. Am înţeles că acest club este o instituţie neprofitabilă, 
orice profit fiind investit în beneficiul curselor de cai, pentru 
cai, şi aşa mai departe! Îşi şterse mâna cu batista, ziua se arăta 
plină de umezeală. Am auzit că domnul Blore a mai organizat şi 
o luptă de cocoşi. Sub auspiciile Jockey Clubului. 

Struan se lumină la faţă. 

— Bun! Şi când va avea loc? 

— Senhor, nu ştiu. 

— Glessing ce mai face? 

— Tot ce trebuie să facă un comandant al portului. Dar am 
auzit că e tare furios pe Longstaff pentru că nu i-a îngăduit să 
se ducă până la Macao. Circulă zvonul că va fi trimis în ţară. 

— Mauss? 

— Ah, pastorul Mauss. S-a întors de la Canton şi şi-a luat 
camere la hotel. 

— De ce-ai făcut ah, Vargas? 

— Nimic, senhor. Doar că umblă alt zvon, îi răspunse Vargas, 
supărat pe sine pentru că-l luase gura pe dinainte. Se pare că... 
noi, catolicii, bineînţeles că nu-l aprobăm şi ne întristează când 
vedem că toţi protestanții nu împărtăşesc credinţa noastră, 
pentru a-şi salva sufletul. În orice caz, el s-a ales cu un ucenic 
îndrăgit, un chinez botezat din neamul Hakka, pe care-l cheamă 
Hung Hsiu-ch'uan. 

— Hung Hsiu-ch'uan are vreo legătură cu Hung Mun - 
triazii? 

— Nu, senhor. Numele acesta e foarte obişnuit. 

— Mda, acum îmi aduc aminte. Un bărbat înalt, care arată 
foarte ciudat. Continuă. 

— Mare lucru nu mai e de spus. Acesta a început să predice 
printre chinezii din Canton. Fără ca reverendul Mauss să ştie, 
acesta îşi zice a fi frate cu Isus Cristos, le spune că el vorbeşte 
noaptea cu tatăl lui - Domnul. Că el e noul Mesia, că, la fel ca şi 
fratele lui, şi el se va apuca să curețe templele şi o mulţime de 
alte aiureli idolatrice. Cu siguranţă că omu-i nebun. Dacă n-ar fi 
un sacrilegiu atât de mare ce zice el, ar fi altfel amuzant. 

Struan se gândi la Mauss. Ca om ţinea la el, şi-i era milă de 
el totodată. Apoi îşi aminti din nou de cuvintele lui Sarah. Mda, 
îşi spuse el, te-ai folosit de Mauss în multe feluri. În schimb i-ai 
dat ce dorea el - şansa de a converti păgâni. Fără tine el ar fi 


fost mort de multă vreme. Fără tine... dar să lăsăm astea. 
Mauss trebuie să-şi afle singur mântuirea. Căile Domnului sunt 
tare ciudate. 

— Vargas, cine ştie? Poate că Hung Hsiu-ch'uan e chiar ceea 
ce spune el a fi. În orice caz, adăugă el iute văzându-l pe 
Vargas cum se zburleşte, sunt de acord. Nu e deloc amuzant. 
Am să vorbesc cu Wolfgang Mauss. Îţi mulţumesc că mi-ai spus. 

Vargas îşi drese glasul. 

— Credeţi că săptămâna viitoare pot fi liber? Căldura asta 
şi... ar fi tare bine să-mi mai văd şi eu familia. 

— Mda, ia-ţi două zile, Vargas. Şi cred că ar fi bine ca de 
acum colonia portugheză să aibă propriul ei club. Eu am şi 
pornit o subscripţie. Eşti numit provizoriu secretar şi vistiernic 
al clubului. Scrise ceva pe o foaie de carnet, o rupse şi i-o 
întinse. Poţi să ridici banii ăştia imediat. 

Era o poliţă la vedere de o mie de guinee. Vargas era 
copleşit. 

— Mulţumesc, senhor. 

— Nu e nevoie de mulţumiri, Vargas, îl opri Struan. Fără 
sprijinul comunităţii portugheze, n-ar fi aici niciun fel de 
comunitate. 

— Senhor, dar veştile astea... ziarul! Hong Kong-ul e 
terminat. Coroana a respins tratatul. Şi să mai şi dublez 
numărul muncitorilor? Şi acum o mie de guinee? Nu pricep. 

— Atâta vreme cât mai rămâne un negustor în Hong Kong, 
atâta vreme cât mai e o navă în port, Hong Kong-ul există. Nu-ţi 
face griji. Ai vreun mesaj pentru mine? 

— Domnul Skinner a lăsat vorbă. Ar vrea să vă vadă imediat 
ce puteţi să-l primiţi. La fel şi domnul Gordon Chen. 

— Trimite-i vorbă lui Skinner că am să trec pe la ziar în 
seara asta. lar lui Gordon că îl aştept la bordul lui Resting 
Cloud la ora opt. 

— Am înţeles, senhor. Ah, mi-am amintit, mai e ceva. Îl ţineţi 
minte pe Ramsey? Marinarul care a dezertat? Ei bine, a 
hălăduit prin munţi în toată vremea asta, într-o peşteră, ca un 
sihastru. La Pisc, mai exact. A supravieţuit furând mâncare din 
satul pescăresc Aberdeen. Se pare că s-a dat la câteva femei de 
pe acolo, chinezii l-au legat fedeleş şi l-au predat autorităţilor. 
A fost judecat ieri. O sută de lovituri de bici şi doi ani de 
închisoare. 


— Ar fi fost mai bine să-l fi spânzurat, spuse Struan. Nu 
rezistă el doi ani acolo. Puşcăria asta e o capcană a morții, 
neînchipuit de crudă. 

— Da, groaznică. Senhor, mulţumesc încă o dată. 
Comunitatea noastră vă va fi recunoscătoare, încheie Vargas. 

Dădu să plece, dar se întoarse îndată. 

— Tai-Pan, vă rog iertare. E aici unul dintre marinarii 
dumneavoastră. Chinezul Fong. 

— Trimite-l înăuntru. 

Fong intră singur şi se înclină tăcut. Struan îl cântări pe 
chinezul bine legat, cu faţa mâncată de vărsat. În cele trei luni 
de când era îmbarcat se schimbase în multe feluri. Purta 
veşmântul marinarului european cu un aer firesc, coada şi-o 
răsucise frumos şi o purta sub şapca împletită. Şi vorbea o 
engleză suportabilă. Marinar excelent. Ascultător, neguraliv, 
care prindea repede. 

— De ce nu eşti pe navă? 

— Tai-Pan, capitan spune poate la țărm coboare. Cart meu la 
țărm. 

— Fong, ce doreşti de la mine? 

Fong îi întinse un petec de hârtie boţită. Pe el un scris ca de 
copil: „Aberdeen. Acelaşi loc, camarad. Opt bătăi de clopot, 
cartul de mijloc. Singur”. Era semnat „tatăl lui Fred şi Bert”. 

— De unde-l ai? 

— Culi oprit la mine. Dat la mine. 

— Ştii ce scrie aici? 

— Da, citit. Nu citit uşor. Nu conteşte. 

Struan cântări petecul de hârtie. 

— Ai văzut cerul? 

— Da, Tai-Pan. 

— Şi ce-ţi spune ţie cerul ăsta? 

Fong pricepu că era pus la încercare. 

— Tai-fung, răspunse el. 

— Când? 

— Nu ştie. Trei zilele, patru zilele, cam atât. Da tai-fung, nu 
conteşte. 

Soarele scăpătase sub orizont, lumina împuţinându-se iute. 
Ţărmul era punctat de luminiţele felinarelor, la fel ca şi 
terenurile de construcţii. Vălul care acoperea cerul se îngroşă 
şi mai tare. O lumină imensă şi sângerie se ridică cu vreo zece 


grade deasupra orizontului. 
— Fong, zic că ai un nas bun. 
— Mulţumesc, Tai-Pan. 
Struan ridică biletul. 
— Despre asta ce spune nasul tău? 
— Nu merge singura, răspunse Fong. 


Capitolul patruzeci şi trei 

O dată cu lăsarea serii, cerul începu să se acopere de nori, 
iar umezeala spori simţitor. Cei care făceau negoţ cu China de 
multă vreme şi erau hârşiţi în ale vântului şi mării ştiau că în 
curând vor începe şi ploile. Norii aceia prevesteau doar cea 
dintâi dintre ploile acestui sezon, ce va mai domoli puţin 
zăpuşeala o vreme şi va mai astâmpăra praful. Dacă joss-ul va fi 
cu ei, atunci va veni doar o ploaie trecătoare. Dacă era 
împotriva lor, vor avea parte de o furtună. Şi numai joss-ul va 
hotări dacă furtuna se va transforma sau nu în taifun. 

— Tai-Pan, mi-e cald, spuse May-may, făcându-şi vânt cu 
evantaiul în vreme ce stătea în pat. 

— Şi mie, îi răspunse Struan în vreme ce se schimba, 
scoţându-şi cămaşa leoarcă de pe el ca să-şi pună alta. Doar ți- 
am spus că ar fi fost mai bine să rămâi în Macao. Acolo e mult 
mai răcoare. 

— S-ar putea, dar acolo n-aş avea plăcerea să-ţi spun că mi-e 
cald, Cristoase Dumnezeule! 

— Îmi plăcea mai mult de tine când erai bolnavă. Nu erai nici 
obraznică şi nici nu blestemai atât de urât. 

— Ha! pufni ea. Nu fi amăgitor cu mine! 

— Cum să nu fiu cu tine? 

— Amăgitor, Tai-Pan, amăgitor. Ce, nu mai ştii engleză? În 
vreme ce tu ai umblat toată ziua, fără să-ţi pese de bătrâna ta 
mamă, eu am fost fantastic de ocupată citind cartea de cuvinte 
a doctorului Johnson, ca să-mi îmbogăţesc mintea cu noi 
cuvinte din limba barbarilor. Toată lumea cunoaşte cuvântul 
„amăgitor”. Şi înseamnă „mincinos”. Uite, asta eşti, Cristoase! 
Se chinui să se arate bosumflată, ceea ce o făcu să arate şi mai 
drăguță. Nu mă mai adori deloc. 

— Uite, mă bate pe mine gândul să te amăgesc cu vreo două 
la fund. 

May-may se chinui să scoată un geamăt de mare suferinţă. 

— Tai-Pan, vrei fetiţ copil hâţ-hâţ, heya, stapin? Poate, oh ko, 
nu conteşte. 

Struan se apropie de pat, iar May-may se trase îndărăt. 

— Tai-Pan, am glumit, nu! 

El o prinse în braţe şi o strânse uşor. 

— Ah, fetiţo, fă-te bine, e singurul lucru important. Ea îşi 
pusese o tunică de mătase de un albastru moale, îşi coafase 


părul elegant, iar parfumul ei te ameţea. 

— Să nu te prind că te duci pe la vreo casă de curve! Da? 

— Nu te prosti! : 

O sărută şi isprăvi cu îmbrăcatul. Işi puse cuțitul în tocul de 
la şold şi pumnalul în carâmbul cizmei stângi, îşi legă din nou 
părul cu o panglică la spate. 

— Tai-Pan, de ce-ţi tot tai părul? De ce nu-l laşi să-ţi crească 
ca să-l împleteşti coadă ca orice persoană civilizată?! Foarte 
frumos. 

Lim Din bătu la uşă şi intră. 

— Stapin, stapin Chen aici. Poate? 

— Vede cabina de sus. 

— Tai-Pan, te întorci? 

— Nu, fetiţo, mă duc direct la țărm. 

— Spune-i lui Gordon să treacă să mă vadă, da? 

— Da, fetiţo. 

— Unde te duci? 

— În lume, Cristoase! Şi ai grijă să te porţi frumos cât sunt 
plecat. Nu mă întorc decât după miezul nopţii. Dar cum urc la 
bord vin şi te văd. 

— Bun, toarse ea ca o pisică. Dar dacă dorm să mă scoli. 
Bătrâna ta mamă vrea să ştie că amăgitorescul ei băiat s-a 
întors teafăr şi nevătămat. 

O bătu duios cu palma pe obraz şi urcă în cabina lui de pe 
puntea superioară. 

— Hello, Gordon. 

Gordon Chen purta o robă lungă de mătase albastră şi 
pantaloni de mătase subţiri. li era cald şi părea foarte 
îngrijorat. 

— Bună seara, Tai-Pan. Bine te-ai întors. Sunt atât de 
bucuros că am auzit că ai găsit cinchona. Ce mai face doamna 
T'chung? 

— Foarte bine, mulţumesc. 

— Îmi pare rău că strădaniile mele s-au dovedit zadarnice. 

— Îţi mulţumesc că ai încercat. 

Gordon Chen era cam supărat că în eforturile astea se 
duseseră şi mulţi taeli de argint, dar supărarea asta nu însemna 
nimic pe lângă îngrijorarea lui cu privire la soarta Hong Kong- 
ului. Toată suflarea din vârful ierarhiei Triadei din Kwantung 
era în plină răscoală în urma veştilor primite din Anglia. Fusese 


chemat de Jin-qua, care-i poruncise să-l tatoneze pe Tai-Pan, să 
folosească toate puterile Triadei, orice mijloace necesare - 
argint, tribut, sporirea comerţului - pentru a-i împiedica pe 
barbari să părăsească insula şi să-i încurajeze să rămână. 

— Tai-Pan, e o problemă de cea mai mare importanţă, altfel 
nu te-aş fi deranjat. Hong Kong-ul. Ziarul ăsta. E adevărat? 
Dacă-i adevărat, atunci suntem pierduţi, ruinaţi. 

— Aud că tu eşti Tai-Panul Triadei din Hong Kong. 

— Cum? 

— Tai-Pan al Triadei din Hong Kong, repetă Struan fără 
menajamente, şi-i aduse la cunoştinţă cele spuse de ofiţerul 
portughez. Idioată poveste, da? 

— Nu-i idioată, Tai-Pan, e groaznică. O minciună sfruntată! 

Dacă ar fi fost singur, şi-ar fi smuls părul din cap şi şi-ar fi 
sfâşiat hainele, urlând de furie. 

— De ce-ar fi dorit cei din Triadă să-l ucidă pe Gorth? 

— De unde să ştiu? De unde să ştiu eu ce-au de gând 
anarhiştii ăia? Tai-Pan al Triadei? Eu? Ce învinuire murdară! 

Viaţa mea nu mai face nici cât rahatul unui culi, îşi strigă el 
neauzit sieşi. Trădătorul ăla căcăcios! Cum de-a îndrăznit să 
divulge astfel de secrete! Haide, adună-ţi minţile. Tai-Panul 
barbarilor se uită la tine şi ai face bine să-i răspunzi înţelept. 

— Pur şi simplu habar n-am. Dumnezeule. Şi triazii în Tai 
Ping Shan, sub nasul meu! Groaznic. 

— Ai duşmani interesaţi să se întindă o astfel de poveste? 

— Tai-Pan, bineînţeles că trebuie să am. Dumnezeule. Mă 
întreb dacă... şi ridicându-şi privirile în sus lăsă să i se vadă 
albul ochilor. 

— Dacă ce? 

— Păi, eu sunt... eşti tatăl meu. Nu s-ar putea ca cineva să 
încerce să te atace pe dumneata prin mine? 

— Gordon, s-ar putea şi asta. Cum s-ar putea la fel de bine ca 
tu să fii şeful triazilor. 

— Şi anarhist? Eu? 

Oh, zei, de ce m-aţi abandonat? Şi doar am cheltuit cincizeci 
de taeli de argint pe tămâie şi prinoase şi am plătit rugăciuni 
doar săptămâna trecută. Nu sunt eu cel care sprijină toate 
templele cu dărnicie, fără deosebire? N-am înzestrat eu până 
acum personal trei temple şi patru cimitire, şi nu întreţin pe 
banii mei patruzeci şi trei de călugări budişti? 


— De ce m-aş amesteca şi eu cu ticăloşii ăia? Cu ajutorul tău 
am ajuns om bogat. Eu n-am nevoie nici să fur, nici să jefuiesc 
pe nimeni. 

— Dar n-ai vrea tu să-i vezi pe manciurieni înlăturați de pe 
tronul Chinei? 

— Tai-Pan, pentru mine ori manciurieni ori chinezi, mi-e 
totuna. De ce să-mi pese? N-au nicio treabă cu mine! Oh, zei, 
nu mai trageţi cu urechea la spusele mele o scurtă vreme. Eu 
nici nu sunt chinez... sunt englez. Şi eu aş fi ultimul om în care 
să aibă încredere o societate secretă chinezească. Ar fi prea 
primejdios, nu crezi? 

— Poate, nu ştiu. Gordon, cred că n-ai face rău să mai 
cheltuieşti şi tu nişte taeli. Şi pune şi tu nişte spioni să afle. Şi 
descoperă cine-s oamenii ăştia, cine-s conducătorii lor. 

— Tai-Pan, de îndată o şi fac. 

— Pentru un om cu iscusinţa ta, trei luni ar trebui să fie 
îndestul pentru a afla cine-s conducătorii. 

— Trei luni, repetă automat Gordon Chen, străduindu-se cu 
disperare să găsească o ieşire din cursa asta. 

Şi deodată avu o inspiraţie. Bineînţeles! N-au decât barbarii 
să se socotească după voia lor cu gunoaiele ce-s împotriva 
triazilor. Dintre ei o să năimim spioni şi o să facem aşa fel ca să 
se unească în nişte loji mai mici şi să-i iniţiem cu nişte false 
ceremonii. Minunată idee! Apoi... să vedem. O să lăsăm să 
răsufle că adevăratul conducător al Triadei este... cine-i? Când 
o să vină vremea am să mă gândesc eu atunci la unul dintre 
duşmanii mei. Apoi îi dăm în vileag barbarilor ca fiind 
adevărații triazi şi hâc! jos cu capetele lor. 

— Da, da, Tai-Pan, mă apuc de treaba asta imediat. 

— Cred că aşa ar trebui să faci. Fiindcă într-un fel sau altul 
am de gând să zdrobesc mişcarea triazilor. 

— Şi am să te ajut cât îmi va sta în puteri, replică Gordon 
înfierbântat. 

Tai-Pan, zece capete au să te mulţumească chiar şi pe tine. 
Păcat că Chen Sheng face parte din familie, altfel ar fi cel mai 
nimerit să-l dăm drept capul Triadei. Cu puţin joss, aş fi al 
doilea om nimerit să ajung comprador al Nobilei Case. Nu te 
îngrijora, Jin-qua o să te ajute să găseşti momeala cea mai 
nimerită. 

— Tai-Pan, şi acum cel mai important lucru. Ce-i cu articolul 


acela? Hong Kong-ul e terminat? Suntem pe cale de a pierde o 
avere întreagă. Va fi un dezastru dacă pierdem insula. 

— Sunt unele probleme mărunte. Dar o să se aranjeze. Hong 
Kong-ul rămâne mai departe în picioare. Nu peste multă vreme, 
actualul guvern va fi schimbat. Nu-ţi face griji. Nobila Casă şi 
Hong Kong-ul sunt una! 

Neliniştea lui Gordon Chen dispăru. 

— Eşti sigur? Cunnington va fi înlăturat? 

— Intr-un fel sau altul. Da. 

Îşi privi tatăl cu admiraţie. Ah, îi trecu lui prin minte, chiar şi 
printr-un asasinat! Excelent. l-ar fi plăcut să-i mărturisească 
Tai-Panului că el îl înlăturase pe Gorth şi astfel îi salvase viaţa. 
Dar putea să mai aştepte cu vestea asta până vor veni vremuri 
mai potrivite, îşi spuse el plin de încântare. 

— Atunci e minunat, Tai-Pan. Mi-ai redat încrederea în chip 
minunat. Sunt de acord şi eu. Nobila Casă şi Hong Kong-ul sunt 
una! 

Dacă n-ar fi aşa, ai fi o biată rață moartă, se gândi el. Dar ar 
fi bine să nu mai pui piciorul pe continent vreodată. Nu din 
pricina poveştii ăsteia cu Triada care se vântură acum. Nu. Eşti 
condamnat să rămâi la Hong Kong. E locul tău, mormântul tău. 

— Atunci să ne mai întindem afacerile, să riscăm acum din 
plin. Am să muncesc din greu ca să fac Hong Kong-ul puternic. 
Da, da. Poţi avea încredere în mine. Mulţumesc, Tai-Pan, 
fiindcă mi-ai redat încrederea. 

— Doamna mea vrea să te salute şi ea. Te duci în cabina ei, 
da? 

— Mulţumesc. Şi îţi mulţumesc şi pentru că m-ai prevenit în 
legătură cu povestea aia idioată, dar periculoasă, cu triazii. 

Gordon Chen se înclină şi ieşi. Struan îşi urmărise fiul cu 
mare atenţie tot timpul. Este sau nu? se întrebă el. Mirarea lui 
s-ar fi putut să fie autentică, iar ceea ce a spus pare destul de 
întemeiat. Nu ştiu. Dar dacă Gordon este capul triazilor, va 
trebui să fii foarte priceput ca să-l prinzi. Şi atunci ce-ai să faci? 


Struan îl găsi pe Skinner în hala tipografiei publicaţiei 
Oriental Times. Înăuntru era zgomot asurzitor şi un aer 
înăbuşitor. Îl felicită pe ziarist pentru felul în care dăduse 
drumul veştilor. 

— Tai-Pan, nu-ţi fă probleme. Mâine iese un alt număr, spuse 


Skinner şi-i înmână şpalturile. Voi fi fericit să scap odată de 
vara asta afurisită. 

Era îmbrăcat în veşnicul surtuc negru din țesătură rară şi 
nădragi groşi. Struan citi articolul. Era plin de sarcasm şi 
invective, şi sublinia că toţi negustorii ar trebui să se unească şi 
să bombardeze parlamentul pentru a-l distruge pe Cunnington. 

— Cred că articolul ăsta o să-i facă pe unii s-o şi pornească 
în grabă! spuse Struan încuviinţând. 

— Şi eu sper. Skinner stătea cu braţele depărtate de trup să- 
şi mai aline arsurile de la subraţ. Afurisită zăpuşeală. Tai-Pan, 
îţi pui viaţa în pericol dacă te plimbi de unul singur pe o noapte 
ca asta. 

— Nu mai pomeni de molima asta blestemată. N-are nicio 
legătură cu zăpuşeala. O dizenterie de vară. Omul e făcut să 
asude. 

— Da. Şi să fie curios. În articolul tău spuneai ceva despre 
un ciudat paragraf din înţelegerea lui Longstaff cu viceregele 
Ching-so. Despre ce-i vorba? 

— Taman una dintre informaţiile acelea ciudate pe care un 
gazetar se străduie să le adune. Skinner îşi şterse faţa cu o 
cârpă murdară care lăsă în urmă dâre de cerneală, se rezemă 
de spătarul scaunului, şi-i spuse lui Struan despre seminţe. De 
dud, camelii, orez, ceai, tot felul de flori. 

Struan rămase o vreme pe gânduri. 

— Mda, e foarte ciudat ce spui. 

— Din câte ştiu eu, Longstaff nu-i un entuziast grădinar. 
Poate că a fost ideea lui Sinclair... el are înclinații spre 
grădinărit. Sau cel puţin sora lui. Skinner îi urmări pe culii 
chinezi care lucrau în jurul tiparniţei. Am auzit că fata-i cam 
bolnavă. 

— Acum e spre vindecare, şi-s fericit că pot s-o spun. 
Doctorul spunea că a fost vorba de un fel de diaree de la 
stomac. 

— Am auzit că azi dimineaţă Brock a fost la bordul navei 
amiral. 

— Informaţie corectă. 

— Mă întrebam pe când va trebui să pregătesc un necrolog. 

— Uneori nu găsesc umorul tău prea amuzant. 

Sudoarea se scurgea pe faţa lui Skinner şi picăturile cădeau 
pe cămaşa lui pătată. 


— Tai-Pan, n-am spus-o în glumă. 

— Eu o iau drept glumă, îi replică Struan calm. Joss 
nenorocit să vorbeşti de necrolog, spuse el, urmărind cum 
tiparniţa arunca afară ziarul de a doua zi. M-am gândit la 
Whalen. Longstaff i-a pus vechiului oraş numele de Queen's 
Town. Acum avem un oraş nou. Poate că Whalen o să ne facă 
onoarea să aleagă alt nume. 

Skinner chicoti. 

— Cu asta se implică şi el frumuşel. 'Tai-Pan, la ce nume te-ai 
gândit? 

— Victoria. 

— Îmi place. Victoria, ei? Dintr-o singură mişcare, Longstaff 
e ras cu totul. Tai-Pan, socoteşte că s-a şi făcut sugestia asta. 
Lasă-mă pe mine. Nici Whalen n-o să bage de seamă că n-a fost 
ideea lui, îţi garantez. Skinner se scărpină pe burtă mulţumit. 
De când sunt stăpânul ziarului? 

— Din ziua în care Hong Kong-ul e acceptat de Coroană şi 
tratatul e ratificat de ambele guverne! Struan îi întinse un 
document. Totul e trecut aici. Sigiliul meu e pe document. 
Bineînţeles cu condiţia ca, la vremea respectivă, Oriental Times 
să mai fie un subiect tentant. 

— Tai-Pan, te mai îndoieşti? îi replică Skinner pe loc. 

Vedea de-acum limpede viitorul. Zece ani, îşi spuse el. Apoi 
voi fi bogat, apoi mă voi întoarce în ţară şi mă voi căsători cu 
fata vreunui proprietar de pământuri şi o să-mi cumpăr un 
conac la ţară, în Kent, şi o să pun pe picioare un ziar la Londra. 
Da, Morley, bătrâne, se gândi el, ai făcut drum lung de la 
ulițele din Limehouse şi orfelinatul acela lovit de frenţie şi de la 
ăia care căutau gunoaie prin şanţuri. Dumnezeu să-i bată pe ăia 
de m-au făcut şi m-au părăsit acolo. 

— Tai-Pan, mulţumesc. Nu te teme, eu nu voi abandona. 

— Apropo, poate ţi-ar surâde o veste în exclusivitate. 
Cinchona vindecă malaria din Happy Valley. 

Skinner rămase o clipă fără glas. 

— Cristoase Dumnezeule, asta nu-i veste, e... nemurire, Tai- 
Pan, apoi izbucni: În exclusivitate zici! E cea mai mare veste de 
pe lumea asta. Bineînţeles, adăugă el intrând în pielea 
ziaristului, miezul istoriei e tocmai ăla sau aia care s-a vindecat 
astfel. 

— Scrie ce vrei, dar nu mă amesteca pe mine sau pe ai mei 


în povestea asta. 

— Nimeni nu va crede o iotă decât dacă vor vedea minunea 
cu ochii lor. Doctorii vor zice că sunt gogoşi. 

— Lasă-i în pace. Pacienţii lor vor muri. Aşa să scrii! îi spuse 
Struan fără menajamente. Cred în povestea asta atât de mult 
încât am investit destul de mult în ea. Eu şi Cooper suntem 
parteneri într-o afacere cu cinchona. În şase luni de zile vom 
avea marfă disponibilă. 

— Pot să scriu şi asta? 

Struan râse scurt. 

— Dacă ar fi fost un secret nu ţi-aş fi spus nimic. 

Când ieşi pe Drumul Reginei, Struan fu întâmpinat de 
răsuflarea fierbinte a nopţii. În înaltul cerului se ivise o lună 
înceţoşată, aproape dispărând cu totul în pătura norilor. Dar, 
deocamdată, nu se vedeau niciun fel de nori nimbus. O porni la 
vale şi nu se mai opri până când ajunse la docuri. Acolo o luă 
din nou spre interiorul insulei pe o uliţă sărăcăcioasă, cu aspect 
de văgăună. Urcă vreo câteva trepte şi intră într-o casă. 

— Doamne Dumnezeule! exclamă doamna Fortheringill, 
dinţii falşi împrumutând un aer grotesc zâmbetului ei; era în 
salon, tocmai lua cina, peşte afumat, pâine neagră, o cană mare 
de bere. Doamnelor, strigă ea şi făcu să răsune clopoţelul legat 
la brâu. Pe o noapte cu o zăpuşeală ca asta, nimic nu-i mai 
nimerit decât o petrecere pe cinste, aşa cum am spus eu 
întotdeauna! Băgă de seamă că Struan era numai în cămaşă. 
Tai-Pan, te-ai gândit cumva că nu mai e cazul să pierdem 
timpul cu dezbrăcatul? 

— Am venit să-l văd pe... oaspetele vostru. 

Ea zâmbi insidios. 

— Ticălosul ăsta şi-a mâncat ospitalitatea. 

Patru fete se arătară în salon. Chimonourile lor groase, 
împodobite cu pene, erau pătate şi duhneau a parfum şi 
sudoare stătută. Abia trecute de douăzeci de ani, arătau 
agresive, dure, hârşite cu felul de viaţă pe care-l duceau. 
Aşteptau ca Struan să aleagă una din ele. 

— Tai-Pan, doar Nelly e pe măsura ta, spuse doamna 
Fortheringill. Doar optsprezece ani, picioare zdravene, ţapănă. 

— Mulţumesc, doamnă! Nelly făcu o plecăciune şi sânii mari 
se bălăngăniră, ieşindu-i din chimono, o blondă împlinită, cu o 
privire versată. Tai-Pan, dragostea mea, vii cu mine? 


Struan îi dădu fiecăreia câte o guinee şi le expedie. 

— Unde-i domnul Quance? 

— Etajul doi, în spate, la stânga. Camera Albastră. Doamna 
Fortheringill se uită pe deasupra ochelarilor la el. Tai-Pan, 
vremurile sunt tare grele. Domnul Quance al tău mănâncă cât 
un cal şi înjură ceva de groază. Cumplit pentru tinerele 
doamne. Nota lui de plată e demult depăşită. 

— De unde ai făcut rost de fete, ei? 

O lucire metalică se ivi în privirea bătrânei. 

— Oriunde e o piaţă care cere, se găsesc întotdeauna fete 
care s-o slujească, nu? Din Anglia. Câteva din Australia. De ici, 
de colo. De ce? 

— Şi cât de mult te costă pe tine o fată din asta? 

— Secret comercial, Tai-Pan. Tu le ai pe ale tale, noi pe ale 
noastre. Făcu semn cu capul spre masă şi schimbă subiectul. 
Vrei să iei cina? Peştele afumat e o delicateţe din ţară. Sosită 
cu nava poştală de săptămâna asta. 

— Mulţumesc, am mâncat. 

— Şi cine o să plătească nota domnului Quance, drăguţul de 
el? 

— Cât? 

— Are el socoteala. Am auzit că doamna Quance e pe bună 
dreptate supărată pe el. 

— O să discut atunci cu el nota de plată. 

— Tai-Pan, nimeni nu pune la îndoială creditul de care te 
bucuri. 

— Fata lui Gorth a murit? o întrebă Struan deodată. 

Bătrâna deveni brusc un model de discreţie. 

— Cum? Nu pricep ce vrei să spui. În stabilimentul meu nu 
se petrec niciun fel de lucruri necurate. 

Cuţitul lui Struan apăru ca din senin în mâna lui, şi vârful lui 
se lipi de cutele veştejite ce atârnau la gâtul bătrânei. 

— A murit? 

— Nu, n-a murit aici. A fost luată de aici. Pentru numele lui 
Dumnezeu, nu te apuca să... 

— A murit sau nu? 

— Am auzit că ar fi murit, dar eu n-am nicio vină... 

— Cât te-a plătit Gorth ca să-ţi ţii gura? 

— Două sute de guinee. 

— Ce s-a întâmplat cu fata? 


— Nu ştiu. Numai Dumnezeu ştie, aşa să-mi ajute mie 
Dumnezeu! Au venit rudele după ea. El le-a plătit o sută de 
mardei şi au plecat mulţumiţi. Au luat-o cu ei. Era doar o 
păgână. 

Struan puse cuțitul la locul lui. 

— S-ar putea să fii nevoită să repeţi toate astea la tribunal. 

— Nenorocitu-i mort, din câte am auzit, aşa că nu maie 
nimic de zis. Şi ce să mai zic? Habar n-am cum îi zicea, nu 
există niciun cadavru din câte cunosc. Tai-Pan, doar ştii cum e 
cu lucrurile astea. Dar am să jur pe Biblie în faţa lui Brock, 
dacă la asta te gândeşti. 

— Mulţumesc, doamnă Fortheringill. 

Porni pe scări spre Camera Albastră. Pereţii, daţi la început 
cu var alb, erau acum de un cenuşiu murdar, iar prin crăpături 
şuiera vântul. Pe un perete trona o imensă oglindă, iar în jurul 
patului mare cu baldachin se înşirau faldurile draperiilor de un 
roşu închis. Pe jos erau îngrămădite tablouri, ca şi pe pereţi, 
podeaua era pătată de vopsele de ulei şi acuarele. În mijlocul 
încăperii se ridica un şevalet, iar în jur stăteau împrăştiate 
borcane de vopsele şi peneluri. În pat sforăia de zor Aristotle 
Quance. Nu i se zăreau decât vârful nasului şi scufia de noapte. 
Struan apucă un ulcior plesnit şi-l izbi de perete. Quance se 
mişcă şi deschise ochii. 

— Pe Dumnezeul meu! Diavolul în persoană, Sfinte Sisoe! 

Ţâşni din pat şi-l îmbrăţişă pe Struan. 

— Tai-Pan, iubitul meu stăpân! Te ador! Când ai sosit? 

— Şterge-o, îi replică Struan. Am ajuns azi. 

— Am auzit că Gorth e mort. 

— Da. 

— Mulţumesc lui Dumnezeu! Acum trei zile, mâncătorul ăla 
de rahat a venit aici şi a jurat că dacă scot o vorbă de fata aia 
îmi taie gâtul. 

— Câţi bani ţi-a dat ca să-ţi ţii gura? 

— Niciun penny, zgârcitul naibii. Şi doar, pe boaşele de foc, 
nu i-am cerut decât o sută. 

— Tu cum te mai descurci? 

— İs amărât rău de tot, dragul meu prieten. Individa e încă 
aici. Doamne, apără-mă. Aşa că trebuie să zac în văgăuna asta. 
Nu pot să mă mişc, nu îndrăznesc. Quance se săltă din nou în 
pat, şi, luând un băț zdravăn, izbi de trei ori în podea. Comand 


micul dejun, îl lămuri el. Vrei să iei masa cu mine? Şi acum 
spune-mi ce noutăţi mai ai. 

— Tu iei micul dejun la ora nouă seara? 

— Dragul meu prieten, când eşti într-o casă de curve, trebuie 
să te porţi ca o curvă! şi izbucni în hohote de râs, după care se 
apucă cu mâinile de piept. Cristoşii mă-sii, Tai-Pan, sunt cam 
şubred. Ai dinaintea ta doar umbra unui om, veritabilă fantomă 
a celui care a fost odată nemuritorul Quance. 

Struan se aşeză pe marginea patului. 

— Doamna Fortheringill mi-a spus ceva în legătură cu o notă 
de plată. Pentru Dumnezeu, ţi-am dat o pungă de galbeni. 

— Nota de plată? Quance scormoni pe sub perne şi scoase la 
iveală un sandviş doar pe jumătate mâncat, două cărţi, câteva 
pensule şi mai multe articole de lenjerie intimă de damă, pe 
care le dădu la o parte, şi găsi până la urmă hârtia; i-o băgă lui 
Struan în mână, strigând cu suflarea tăiată: Uite şi tu cu cât te- 
a încărcat cămătăreasa asta! 

— Pe tine te-a încărcat, vrei să spui! îl corectă Struan, apoi 
citi totalul. Doamne Dumnezeule atotputernic! 

Nota de plată se ridica la patru sute şaisprezece lire patru 
penny şi un sfert. Şapte lire şase penny pe zi, mâncare şi 
locuinţă. O sută şapte lire pentru vopsele, pensule, pânză de 
tablouri. In fruntea socotelilor era scris: Cheltuieli diverse. 

— Ce naiba înseamnă asta? 

Quance îşi ţuguie buzele. 

— P'noarea mea, asta am vrut să aflu şi eu de la bătrâna 
hoaşcă. 

Struan se duse la uşă şi de acolo urlă spre scări în jos: 

— Doamnă Fortheringill! 

— M-ai chemat, Tai-Pan? întrebă ea dulce din josul casei 
scărilor. 

— Da. Vrei să fii bună să vii până aici? 

— Ai nevoie de mine? se interesă ea cu un glas şi mai dulce 
când intră în cameră. 

— Ce naiba-i asta? împunse Struan furios hârtia cu degetul. 
Cheltuieli diverse - aproape trei sute douăzeci de lire! 

— Ah, începu ea vicleană. Negustorie, Tai-Pan. 

— Cum? 

— Domnului Quance îi place tovărăşia în toate ceasurile, şi 
cam la atâta se ridică negustoria noastră de când e dumnealui 


în grija noastră, pufni dispreţuitoare. Noi aici ţinem registrele 
în bună rânduială. Totul e cinstit notat până la minut. 

— Minciuni, urlă Quance. Tai-Pan, a măsluit registrele. E 
şantaj. 

— Şantaj? ţipă doamna Fortheringill. Cum spui una ca asta 
tu, un... un... când eu şi fetele mele te-am scăpat de la ceva mai 
rău decât moartea, şi-i a doua oară când te salvăm. 

— Dar să ajungeţi la mai bine de trei sute de lire? spuse 
Struan. _ 

— Totu-i corect, până la fiecare minut, pe Dumnezeu. li place 
să le picteze în chip de... hmmm, contabilul meu e cel mai bun 
din toată Asia. Aici la mine trebuie să fie! 

— Dar e imposibil, insistă Struan. 

Quance se ridică în picioare în pat, duse mâna în dreptul 
inimii şi cu cealaltă arătă spre patroană. 

— Tai-Pan, în numele tău eu refuz nota de plată! şi se umflă 
ca un păun. E cămătărie curată. 

— Da, aşa spui? Atunci să ţi-o trântesc drept în faţă, ghiuj 
flecar şi băşinos ce eşti - să ieşi afară din casa mea! Şi am să 
trimit vorbă femeii tale încă în seara asta. Bătrâna sfrijită se 
răsuci pe călcâie şi strigă: Doamnelor! 

— Ei, doamnă Fortheringill, nu e nevoie să ne facem nervi, 
interveni Quance mieros. 

Fetele dădură buzna înăuntru, opt, grămadă. 

— Luaţi-le de aici şi depozitaţi-le în camera mea, porunci ea 
arătând spre tablouri, pensule şi vopsele. Nu mai acordăm 
niciun credit, şi toate astea-s ale mele până când nota va fi 
plătită până la ultimul penny! 

Şi ieşi din cameră ofensată. Quance ţâşni din pat, cu cămaşa 
de noapte fluturând în jurul lui. 

— Doamnelor, nu vă  atingeţi de nimic,  Cristoase 
Dumnezeule! 

— Ei, fii băiat cuminte acum, îi spuse Nelly calmă. Dacă 
madama zice să le luăm, atunci le luăm, chiar dacă ar veni 
Dumnezeu în persoană. 

— Asta-i, caraghios drăguţ ce eşti, se băgă în vorbă alta, 
Nelly a zis-o pe bune. 

— Doamnelor, staţi o clipă, interveni Struan. Domnul Quance 
a primit o notă de plată. De aici tot balamucul ăsta. Domnişoară 
Nelly, ţi s-a întâmplat vreodată să... să-ţi petreci timpul cu 


dumnealui? 

Nelly se uită lung la Struan. 

— Timpul zici? Tai-Pan, drăguţul nostru de domn Quance are 
o poftă de timp cum n-am pomenit nici în Biblie. 

— Tai-Pan, fii sigur că-i aşa, chicoti alta. Uneori îi place să 
venim câte două odată. Ah, ce mai puşlama mi-e tipul! 

— Să le pictez, asta mi-e crucea! urlă Quance. 

— Ei, haide, haide, domnule Quance, spuse Nelly. Doar 
suntem prieteni cu toţii. 

— O vreme da, ne pictează, spuse alta înveselită. 

— Când? strigă alta. Eu n-am fost pictată niciodată. 

— Minciuni, minciuni, asta mi-e crucea! protestă Quance în 
faţa lui Struan, iar când văzu expresia de pe chipul Tai-Panului, 
se cutremură şi se făcu mic în patul lui. Tai-Pan, haide, haide, îl 
imploră el. Nu e nevoie să te arunci la om. Dacă intri în grațiile 
fetelor, nu mai poţi să dai înapoi. 

— Dacă-ţi închipui că eu am să plătesc pentru guentul tău, 
atunci înseamnă că eşti bolnav la minte! 

— Ce-i aia guent? întrebă Nelly indignată. Noi suntem 
doamne respectabile, să ştii că da. Să fie al naibii cine nu-i şi 
nouă nu ne plac cuvintele murdare! 

— Dragă domnişoară Nelly, e în latină şi înseamnă „un fel de 
petrecere a timpului” spuse Quance răguşit. | 

— Ah, făcu ea şi se înclină cu o reverență. Îţi cer iertare, Tai- 
Pan. 

Quance se prinse cu mâna de inimă şi-şi dădu ochii peste 
cap. 

— Tai-Pan, dacă mă părăseşti, sunt terminat. Mă aşteaptă 
închisoarea datornicilor. Te implor..., se repezi din pat şi se 
trânti în genunchi dinaintea lui, nu-ţi întoarce spatele spre un 
vechi prieten! 

— Am să sting datoria asta, dar am să iau toate tablourile în 
schimbul împrumutului. Dar e ultimul penny pe care-l mai vezi. 
Înţelegi, Aristotle? De-acum nu mai plătesc nimic. 

— Binecuvântat fii, Tai-Pan. Eşti un prinţ. 

— Aşa-i, spuse şi Nelly şi o luă pieziş spre Struan. Haide, 
iubire. Îi plăteşti nota doamnei şi cu mine face cinste casa. 

— Şi cu mine cum rămâne? întrebă alta. Bineînţeles, tot 
Nelly ştie mai multe şmecherii! 

Toate celelalte încuviinţară dând din cap şi aşteptară. 


— Îţi recomand, începu Quance, dar privirea tăioasă a lui 
Struan îl făcu să se oprească brusc. De câte ori te uiţi la mine 
aşa, mă simt un om aproape mort, Tai-Pan. Părăsit, pierdut, 
alungat. 

— Să te ia dracul! şi porni cu paşi mari spre uşă, dar un 
gând, venit pe neaşteptate, îl făcu să se oprească. De ce i se 
spune camerei ăsteia albastră? 

Nelly se aplecă şi luă de sub pat oala de noapte. Era 
albastră. N 

— Tai-Pan, doamna a scos o modă nouă. În fiecare cameră e 
de altă culoare. A mea e verde. 

— Eu m-am ales cu cea veche, aurie şi crăpată, interveni alta 
pufnind. Nu e deloc pentru o doamnă! 

Struan clătină din cap disperat şi dispăru. 

— Şi acum, doamnele mele, spuse Quance în şoaptă pătimaş, 
şi se lăsă o linişte plină de aşteptare -, pentru că am şters 
tăbliţa, după micul dejun eu propun o mică sărbătorire. 

— Ah, sigur! spuseră ele şi se strânseră ciotcă în jurul 
patului. 


Capitolul patruzeci şi patru 

La miezul nopţii, lorcea puse prova pe ţărmul de la 
Aberdeen, şi Struan sări în apa scăzută de la mal, cu Fong 
lângă el. Mai devreme, îşi coborâse în taină oamenii lui mai 
spre vest, şi-i aşezase în apropierea fântânii. Porni pe mal spre 
fântână şi spre răspântie. Fong ducea felinarul şi arăta cam 
speriat. Luna dispăruse sub o pătură de nori joşi, doar o 
bănuială de lumină se prefira printre nori. Un aer greu dăinuia 
pe plajă, duhnind de putreziciune, ca de obicei când se 
retrăgea refluxul, iar sutele de sampane din golful îngust 
păreau ca nişte gângănii, înghesuite unele în altele ca să 
hiberneze. În afară de felinarul lui Fong, nu se mai zărea nicio 
luminiţă care să spargă întunericul. Nu se auzea niciun sunet în 
afară de cel al câinilor porniţi să-şi caute hrana prin gunoaie. 
Satul părea ameninţător. Cum ajunse la răspântia potecii, 
Struan începu să cerceteze bezna. Simţea cum dinspre 
sampane îl urmăreau mulţime de priviri. Îşi aşeză la brâu, mai 
la îndemână, pistolul şi se dădu indiferent mai la o parte din 
bătaia felinarului pe care Fong îl plasase pe buza fântânii. 
Tăcerea păru să se facă şi mai apăsătoare. Deodată, Fong 
încremeni, apoi arătă cutremurat cu mâna. Exact dincolo de 
răspântie, aruncat de-a curmezişul potecii, se desluşea un sac. 
Arăta ca un sac de orez. Cu pistolul pregătit în mână, Struan îi 
făcu semn lui Fong s-o ia înainte, neavând suficientă încredere 
în el. Fong înaintă cuprins de groază. Când ajunseră lângă sac, 
Struan îi întinse lui Fong un pumnal cu mânerul înainte. 

— Spintecă-l. 

Fong îngenunche şi spintecă iute cânepa sacului. Scoase 
imediat un geamăt îngrozit şi se trase înapoi. În sac era 
Scragger. Nu mai avea nici mâini, nici picioare, nici limbă şi 
nici ochi, iar cioturile mădularelor erau cauterizate cu catran. 

— Seara bun, camarad! izbucni vocea lui Wu Kwok şi râsul 
lui se lăţi cutremurător în noapte. Struan ţâşni în picioare. 

Râsul părea să vină dinspre sampane. 

— Ce vrei, diavol al iadului? îi strigă Struan drept răspuns. 

Urmă un potop de vorbe guturale în chineză şi Fong 
îngălbeni cu totul. Strigă şi el ceva înapoi, cu voce chinuită. 

— Ce zice? 

— El, Wu Kwok... spune că eu trebuie merge acolo. 

— Rămâi pe loc! îi porunci Struan. Ce vrei, Kwok? strigă el 


către sampane. 

— Pe tine vie! Pentru ala Quemoy, Cristoase! Tu cu fregatele 
la tine căcăcios! 

Dinspre sampane ieşi la iveală o gloată care porni turbată pe 
pantă la deal, cu sulițe şi săbii de abordaj în mâini. Struan 
aşteptă până când reuşi să-l vadă bine pe cel dintâi dintre 
pirați, şi-l dobori cu un foc de pistol. Oamenii din ambuscada lui 
Struan deschiseră foc de muschete imediat. Izbucniră vaiete, şi 
primul val de douăzeci, treizeci de asediatori fu anihilat. Alt val 
de bandiți se aruncară pe potecă la deal, din nou muschetele 
prinseră glas, totuşi patru dintre pirați ajunseră la fântână. 
Unul fu spintecat de Struan, altul de Fong, iar muschetele îi 
culcară pe ceilalţi doi. Se lăsă tăcere. 

— Boala-n tine să dai, camarad! 

— Şi-n tine, Wu Kwok! urlă Struan. 

— Flota mea porneşte contra navele cu Leu şi Dragon! 

— leşi şi arată-te la faţă din gaura ta de şobolan, vino 
dinaintea mea şi am să te omor acum. Ticălosule! 

— Chind eu prinde la tine, camarad, va fi ziua la tine se 
moare. Chite unu picior şi mana la saptamana, jurat la mine! 
Vedem noi faţa la faţa la un an daca nu mai curind! 

Din nou răsună râsul acela drăcesc, apoi se lăsă tăcere. 
Struan se simţi îmboldit să tragă asupra sampanelor, dar ştia 
că la bordul lor erau sute de bărbaţi, femei şi copii. Se uită 
mohorât la sacul spintecat. 

— Fong, trage-l după tine, apoi strigă oamenilor săi 
adăpostiţi de întuneric: Înapoi la lorce, flăcăi! 

Il acoperi cu pistolul pe Fong în vreme ce se retrăgeau. După 
ce ieşiră departe în larg, legă sacul cu un lanţ, citi un scurt 
prohod şi apoi îl aruncă în mare. Urmări sacul cum dispare în 
adânc, formând un mic cerc de spumă. Struan ar fi vrut să-i 
spună lui Scragger despre despărţirea lui de cei doi băieţi. Îi 
dăduse la Whampoa pe mâna unui căpitan, cu scrisori pentru 
agenţii din Londra ai Nobilei Case pe care-i făcea răspunzători 
pentru soarta copiilor şi a felului în care aveau să înveţe. „Ei, 
mult noroc, băieţi, când mă întorc în ţară am să vin să vă văd.” 
„Pot să vorbesc la dumneavoastră singur, Înălţimea ta?” îl 
întrebase Fred cel mic, încercând să-şi stăpânească lacrimile. 
„Sigur, flăcăule. Vino cu mine!” Struan îl luase în cabină, iar 
Bert, eurasianul, se simţise stânjenit să rămână singur, aşa că 


Wu Pak îl apucase de mână. „Da, Fred, zi! îi spusese el când 
rămăseseră singuri. „Laica mi-o zis că o să avem şi noi un nume 
curat ‘nain’ să plecăm din apele astea, Înălţimea ta”. „Sigur, 
flăcăule. E trecut în hârtiile voastre. Ţi-am spus doar aseară. 
Nu-ţi aduci aminte?” „Cer iertare, Înălţimea ta, da' nu-mi 
amintesc. Am uitat. O să le putem afla din nou, vă rog mult?” 
„Tu eşti Frederick MacStruan,” îi spusese el, pentru că ţâncul 
începuse să-i placă, iar numele clanului era bun şi pentru el. 
„lar pe Bert îl cheamă Bert Chen.” „Ah”, făcuse ţâncul, „da' acu 
mi-aduc aminte. Da' de ce nu ne cheamă la fel? Pe mine şi pe 
frate-meu?” „Păi”, începuse Struan în vreme ce-i ciufulea 
ţâncului părul, amintindu-şi cu durere vie suferinţa produsă de 
moartea fiilor lui, „fiindcă aţi avut mame diferite, nu-i aşa? Din 
pricina asta.” „Mda, da' noi tot fraţi suntem, Înălţimea ta”, 
spusese Fred şi-i dăduseră lacrimile. „Vă cerem iertare, da' 
putem să avem acelaşi nume, Înălţimea ta? Chen e un nume 
bun. 'Tai-Pan, ar fi bine şi Frederick Chen.” Aşa că Struan 
modificase din nou actele şi căpitanul slujise de martor la 
semnarea lor. „Uitaţi, flăcăi, acum sunteţi amândoi 
MacStruan.” După care amândoi izbucniseră fericiţi în plâns şi- 
l strânseseră cu mânuţele lor în braţe. 


Struan cobori sub punte şi încercă să doarmă. Dar somnul 
nu voia să vină. Sfârşitul de care avusese parte Scragger îl 
îmbolnăvise. Ştia că acesta era tortura preferată a lui Wu Fang 
Choi, a tatălui lui Wu Kwok şi a bunicului micului Wu Pak. 
Victima ce urma să fie schilodită avea la dispoziţie trei zile ca 
să se hotărască singură care dintre mădulare să-i fie tăiat mai 
întâi. In cea de-a treia noapte, unul din prietenii condamnatului 
era trimis să-i spună în taină că cei ce aveau să-l salveze erau 
pe drum. Aşa că victima alegea mădularul fără de care socotea 
că se poată descurca mai bine până venea salvarea. După ce 
catranul ajuta la vindecarea ciotului, omul era obligat să aleagă 
alt mădular pentru a fi retezat şi din nou, într-un fel sau altul, i 
se promitea că va fi salvat, salvare ce nu avea să vină niciodată. 
Numai cei foarte zdraveni rezistau la tortura asta a amputării 
succesive. Struan se ridică din cuşetă şi ieşi pe punte. Se 
simţea o hulă uşoară, stratul de nori se îngroşase şi mai mult. 
De acum nu se mai vedea niciun fel de lună. Valurile erau 
destul de mari, dar nu prezentau deocamdată niciun pericol. 


— Mâine va ploua, domnule Struan, îi spuse Cudahy. 

— Mda, îi răspunse el. 

Se uită lung spre est, în direcţia de unde venea vântul. 
Simţea cum îl pândeşte marea. 

— Supremă Doamnă, şopti Ah Sam, atingând-o pe May-may 
ca s-o scoale. Cuterul tatei se apropie. 

— Lim Din i-a pregătit baia? 

— Da, mamă. S-a dus pe punte să-l întâmpine. 

— Ah Sam, poţi să te duci să te culci. 

— S-o scol şi pe a doua mamă? 

Yin-hsi dormea făcută covrig pe un pat aşezat într-o latură a 
cabinei. 

— Nu. Du-te şi te culcă. Dar întâi perie-mi şi piaptănă-mi 
părul, şi ai grijă ca Lim Din să fi pregătit dejunul, dacă tata o să 
vrea să mănânce. 

May-may se lăsă din nou în perne pentru o clipă, amintindu- 
şi ce-i spusese Gordon Chen. Căcăciosul acela nenorocit de 
ucigaş! Auzi, să-l acuze pe fiul meu că are legături cu o 
societate secretă. Şi doar a fost plătit cu vârf şi îndesat ca să-şi 
ţină gura şi să moară fără să scoată o vorbă. Ce tâmpenie! 
Cobori uşurel din pat, cu prudenţă. Câteva secunde îşi simţi 
picioarele slăbite şi neajutorate, apoi nu se mai clătină şi 
rămase dreaptă în picioare. 

— Ah, spuse ea cu glas tare, acum e mai bine! Se apropie de 
oglindă şi se cercetă cu un ochi critic. Arăţi bătrână, vorbi ea 
imaginii din oglindă. 

— Ba deloc! N-ar fi trebuit să te dai jos din pat, îi spuse Yin- 
hsi, ridicându-se în capul oaselor. Lasă-mă pe mine să-ţi perii 
părul. Tata s-a întors? Mă bucur atât de mult că te simţi mai 
bine. Arăţi foarte bine. 

— Mulţumesc, soră. Barca lui se apropie. May-may o lăsă pe 
Yin-hsi să-i perie părul şi să i-l împletească. Mulţumesc, dragă. 

Se dădu cu parfum şi apoi se urcă în pat, simțindu-se 
înviorată. Uşa se deschise şi Struan intră în vârful picioarelor. 

— De ce eşti trează şi nu dormi? o întrebă el. 

— Am vrut să văd că te întorci teafăr înapoi. Baia e gata. Şi 
dejunul. Sunt bucuroasă că te-ai întors teafăr şi nevătămat. 

— Cred că am să mă culc şi eu câteva ceasuri. Fetiţo, du-te 
şi te culcă înapoi, şi o să luăm micul dejun când mă trezesc şi 
eu. l-am spus lui Lim Din să mă lase să dorm cât pot şi să nu 


mă trezească decât dacă e ceva ce nu suferă amânare. 

O sărută în fugă, oarecum stânjenit de prezenţa lui Yin-hsi. 
May-may băgă de seamă şi zâmbi în sinea ei. Ce ciudaţi sunt 
barbarii ăştia! Struan făcu vag un semn spre Yin-hsi şi ieşi din 
cameră. 

— Dragă soră, ascultă-mă, începu May-may când fu sigură că 
Struan se îndepărtase destul ca să nu audă ce vorbesc ele. 
Imbăiază-te în apă parfumată şi, după ce tata adoarme adânc, 
bagă-te în patul lui şi dormi alături de el. 

— Dar, Supremă Doamnă, tata nu a arătat în niciun fel că mă 
doreşte. L-am urmărit foarte atentă. Dacă mă duc nechemată, 
eu... el s-ar putea să se supere foarte tare şi să mă dea afară, şi 
atunci îmi pierd toată cinstea obrazului dinaintea lui. 

— Trebuie să înţelegi că barbarii ăştia sunt foarte deosebiți 
faţă de noi, Yin-hsi. Ei nu au aceeaşi idee despre cinstea 
obrazului. Acum fă cum ţi-am spus eu. Elo să facă o baie şi 
apoi se culcă. Aşteaptă o oră. Apoi te bagi lângă el. Dacă se 
trezeşte şi-ţi porunceşte să pleci, fii supusă şi spune-i - aici 
May-may trecu la engleză - Suprema Doamnă m-a trimis. 

Yin-hsi repetă cuvintele englezeşti de mai multe ori ca să le 
ţină minte. 

— Dacă nici asta nu foloseşte, atunci te întorci aici, continuă 
May-may. lţi promit eu că n-o să pierzi nimic din cinstea 
obrazului. Nu-ţi fie teamă. Doar n-o să-l lăsăm să ajungă să se 
ducă la casele alea de curve îngrozitoare. Azi-noapte păcătosul 
s-a şi dus sfoară la una din ele. 

— Nu, strigă Yin-hsi. Înseamnă că ne-am pierdut cinstea 
obrazului rău de tot. Ah, draga mea. Probabil că tatei îi e tare 
silă de mine. Poate că ar fi mai bine să mă vinzi unui gropar. 

— Ha! exclamă May-may. Dacă aş fi eu teafără i-aş da eu lui 
ce-i trebuie! Yin-hsi, nu fi îngrijorată. Cred că nici nu te-a văzut 
bine deocamdată. Eu ce-ţi tot spun. E un barbar. Dezgustător 
să se ducă la o casă de curve când tu eşti aici, şi mai e şi Ah 
Sam. 

— Aşa zic şi eu. Ah, rău bărbat! 

— Draga mea, cu toţii sunt răi, spuse May-may. Dar sper că 
e atât de obosit că n-o să vrea să te mai alunge cum bănuiesc 
că o s-o facă. Doar dormi alături de el. Cu tata trebuie să 
folosim şiretlicuri. Chiar şi la vârsta lui, încă e timid când e 
vorba de dragoste. 


— Ştie că nu-s virgină? o întrebă Yin-hsi în vreme ce o 
mângâia pe păr. 

— Dragă soră, e încă prea tânăr ca să aibă nevoie de virgine 
care să-l excite. Dar şi prea bătrân ca să aibă răbdare să înveţe 
o virgină care sunt căile dragostei. Nu-i spui decât atât: 
Suprema Doamnă m-a trimis. 

Yin-hsi repetă cuvintele englezeşti. 

— Soră, eşti tare drăguță! 

— Hai, fugi acum. Aşteaptă o oră şi apoi du-te la el. 

May-may închise ochii şi se culcuşi mulţumită în pat. 


Yin-hsi se uită lung la Struan. Dormea adânc, cu o mână 
aruncată la întâmplare pe pernă. Perdelele de la hublouri erau 
trase bine să nu intre lumina dimineţii. Desăvârşită linişte. Yin- 
hsi îşi scoase pijamaua şi se strecură uşurel în aşternut, lângă 
Struan. Căldura patului o tulbură. Aşteptă încordată, cu sufletul 
la gură, să vadă ce-o să se întâmple, dar el nu se trezi. Se vâri 
mai aproape în el, puse o mână pe braţul lui şi aşteptă. Nu se 
trezi nici acum. Se lipi de el, îi cuprinse pieptul cu braţul şi 
rămase aşa. Aşteptă. 

Prin ceața visurilor, Struan ştiu că May-may era acum lângă 
el în pat. Îi simţi parfumul, o simţi aproape, şi era mulţumit că 
frigurile rămăseseră departe, undeva în trecut, că se făcuse 
bine. Stăteau amândoi în bătaia soarelui şi o ştia mulţumită 
alături de el. O întrebă ce-şi dorea de ziua ei de naştere, dar ea 
râse şi se lipi şi mai mult de el în bătaia soarelui care arăta 
curios de întunecat, ireal, totuşi frumos. Se lipiră unul de 
celălalt şi el asculta sporovăiala ei, apoi porniră să înoate 
amândoi, ceea ce i se păru tare ciudat, fiindcă ştia că ea habar 
nu avea de înot, de aceea se întrebă când oare învățase. 
Rămaseră apoi amândoi goi pe plajă, unul lângă celălalt, ea 
lipită de el de la cap la picioare. Apoi ea începu să tremure, el 
se îngrozi că reveniseră frigurile şi iată-l şi pe călugărul cu 
anteriul pătat de sânge şi cu ceaşca în mână, leacul îndepărtă 
febra lui May-may, după care se făcu întuneric. Deasupra 
goneau norii, era beznă, deşi ar fi trebuit să se vadă lumina 
zilei, iar Fong striga din valuri: Tai-fung! Atunci fugiră să scape 
de nori şi se băgară în pat amândoi. 

Struan se mişcă prin somn, se trezi pe jumătate şi simţi 
căldura, trupul delicat lipit de el, mâna lui căută, prinse sânul 


în palmă, un fior trecu prin trupul ei şi al lui. Rămase aşa în 
semiobscuritatea cabinei, la marginea dintre vis şi realitate. 
Apoi deschise ochii. Yin-hsi îi zâmbi timid, Struan se săltă într- 
un cot. 

— Cristoase Dumnezeule! ce naiba cauţi aici? 

Yin-hsi clipi din ochi fără să priceapă ce spune. 

— Su-prem-dom-na-tri-mis-mi-ne. 

— Cum? făcu Struan încercând să-şi limpezească mintea. 

— Su-prem-dom-na-tri-mis-mi-ne! 

— Cum? May-may? Şi-a pierdut minţile? Şi arătă uşa. Şterge- 
o! 

Yin-hsi clătină din cap. 

— Su-prem-dom-na-tri-mis-mine! 

— Nu-mi pasă nici dacă ai fi trimisă de regina Angliei. 
Şterge-o. 

Yin-hsi se bosumflă. 

— Su-prem-dom-na-tri-mis-mine! 

Şi se înfipse îndărătnică cu capul în pernă, aruncându-i 
priviri furioase. Struan începu să râdă. Yin-hsi rămase 
descumpănită. O, zei, Suprema Doamnă avea dreptate. Barbarii 
ăştia sunt uimitori. Dar nu mă mişc din patul ăsta. Cum de 
îndrăzneşti să te duci la o casă de curve şi să mă faci pe mine 
să-mi pierd cinstea obrazului dinaintea lui Tai-tai? Am ajuns o 
babă atât de putredă că nu-ți trebuiesc, o, fir-ar să fie, a, nu, 
Tai-Pan! Nu mă mişc de aici. Sunt drăguță, sunt a doua soră şi 
a doua doamnă în casa ta şi cu asta basta. 

— O, Dumnezeule! îngăimă Struan adunându-şi toată 
răbdarea. Am să mă căsătoresc cu May-may chiar dacă va fi 
ultimul lucru pe care-l voi face pe lumea asta. Şi să dea boala-n 
toţi ceilalţi. 

Struan se lăsă pe spate şi se abandonă în voia gândului, 
încercând să-şi imagineze ce vor face el şi May-may în Anglia. 
Va fi cea mai frumoasă din Londra... dacă n-o să se îmbrace în 
veşmânt european. Şi amândoi or să zguduie societatea din 
Anglia. Acum va trebui să mă grăbesc să mă întorc cât mai 
repede în ţară. Poate că am să reuşesc să-l distrug pe 
secretarul cu afacerile externe şi singur. Sau să-l contracarez 
pe Whalen. Da. Cheia Hong Kong-ului se află de acum la 
Londra. Aşa că - acasă, cu cât mai repede cu atât mai bine. Îşi 
răsuci capul pe pernă şi se uită la Yin-hsi şi o văzu cu adevărat 


pentru prima dată. Era foarte ispititoare. Şi parfumul era la fel 
de incitant ca şi atingerea pielii. 

— Ah, fetiţo, sunt al naibii de ispitit, spuse el. 

Şi ea se lipi şi mai tare de el. 


Capitolul patruzeci şi cinci 

Chiar înainte de prânz, White Witch intră cu chiu cu vai în 
port. Pierduse catargul trinchet şi pe puntea principală era un 
haos de vergi rupte, parâme încurcate. Brock veni de îndată cu 
un cuter pe când nava încă îşi mai căuta un loc de ancoraj. 

— Pe Dumnezeul meu, cineva o să plătească pentru toate 
astea, urlă el când ajunse pe punte, ştiind instinctiv, după 
velele sfâşiate, fără să fi avut terţarole, înşirate printre şarturi, 
că cliperul avusese prea multe vele ridicate. Ce naiba s-a- 
ntâmplat aici? 

— Bună ziua, sir, îl întâmpină Michaelmas, secundul, un 
bărbat zdravăn, cu faţa ciupită de vărsat. Eu am preluat 
comanda în locul domnului Gorth. Asta până când o să hotărâți 
dumneavoastră ce-i de făcut. Secundul ţinea în mână un bici. 
După două ore de la plecarea din Macao am fost prinşi de o 
furtună. Afurisită furtună, aproape ne-a dat peste cap. Ne-a 
smuls catargul, şi ne-a abătut de la drum cu cincizeci de leghe. 

Brock îi băgă pumnul strâns sub nas. 

— N-ai învăţat destule ca să ştii când vine furtuna? N-ai 
învăţat că în perioada asta a anului se merge cu velele 
terţarolate? 

— Da, dom’ Brock, îi răspunse Michaelmas fără să arate 
nicio teamă. Numai că furtuna a venit de data asta din partea 
de sub vânt. Dumnezeule, nu mă înjura pe mine pentru furtuna 
asta. 

Pumnul lui Brock îl făcu să se izbească de balustradă, omul 
se prăbuşi pe punte fără cunoştinţă. 

— Pennyworth! urlă Brock către cel de-al doilea secund, o 
matahală de om tânăr. Până la noi ordine, tu eşti căpitan pe 
nava asta. Pune ancorele de furtună la apă. O să avem parte de 
o vreme tare afurisită. 

Atunci îl văzu pe Culum pe dunetă. Marinarii se împrăştiară 
care încotro când îl văzură repezindu-se peste harababura de 
pe punte, urcând scara de acces. Il domina cu statura pe 
Culum. 

— 'Neaţa, domnule Brock, am vrut... 

— Unde-i doamna Brock? 

— În cabină, sir. Domnul Michaelmas nu e vinovat cu nimic. 
Şi am vrut... 

— Ţine-ţi fleanca! mârâi Brock şi-i întoarse spatele cu 


dispreţ. 

Culum simţi că fierbe în faţa acestei insulte. Brock nu va mai 
avea niciodată ocazia să întoarcă spatele unui Tai-Pan. 

— Nimeni nu are permisiunea să coboare la țărm, urlă 
Brock. Puneţi rânduială în harababura asta, Pennyworth, altfel 
ai să ajungi şi tu pe mal ca ticălosul de Michaelmas. Să nu-l mai 
văd pe nava mea! Se întoarse spre Culum. Şi vorbesc eu şi cu 
tine imediat! 

— Aş vrea să vorbim chiar acum! 

— Scoate tu doar o vorbă înainte de a-ţi îngădui eu şi te 
zdrobesc de te fac pulbere. 

Culum porni după Brock spre cabină şi dori ca Tai-Panul să 
fie şi el aici. Ah, Dumnezeule, cum să mă descurc eu cu Brock? 
De ce naiba am avut ghinionul să intrăm în furtuna aia? 

Tess era în uşa cabinei ei. Zâmbi să-l îmbuneze şi îi făcu o 
reverență, dar Brock trecu pe lângă ea furios, deschise uşa 
cabinei principale şi trânti uşa în urma lui. 

— Ah, Dumnezeu să ne aibă în pază, dragule, îi strigă ea lui 
Culum. 

— Nu fi îngrijorată. O să fie bine. 

Culum se strădui să nu-i tremure glasul, şi-şi dori cu 
disperare să fi avut măcar un pistol la el. Se îndreptă spre un 
rastel şi luă de acolo o cavilă, după care-i făcu semn lui Tess să 
intre în cabină. 

— Nu fi îngrijorată. A făcut un jurământ sfânt. Aşa a promis. 

— Hai să fugim acum cât mai putem s-o facem. 

— Dragă, nu putem fugi, îi spuse Culum. Nu fi îngrijorată. 
Acum e mai bine să spargem buba. Aşa trebuie. 


— Aşa deci, ai lăsat-o pe Tess să-ţi scape din mână şi 
ticălosul ăla te-a îmbrobodit, da? mârâi Brock. 

— Înî! spuse Liza, străduindu-se să-şi alunge spaima. Am 
avut mare grijă cu ea şi nu mi-a trecut nici prin minte una ca 
asta, dar au făcut-o şi io mi-s de vină. Da' s-au cununat, şi noi 
nu mai avem... 

— Io hotărăsc, Cristoşii! Cu Gorth ce s-a-ntâmplat? 

Ii spuse tot ce ştia. 

— Gorth l-a provocat pe Struan, spuse ea. 

Era îngrozită nu numai pentru soarta ei, ci şi pentru Tess şi 
Culum, ba chiar pentru bărbatul ei. Dacă Tyler se duce să se 


răzbune pe diavolul ăla, e pierdut. 

— Tyler, Gorth a fost de vină. I-a aruncat Tai-Panului vorbe 
groaznice în obraz. Şi l-a plesnit cu biciul. In public a făcut-o. I- 
am zis lu' Gorth să aibă răbdare... să ajungă aici şi să vină la 
tine..., dar m-a lovit şi pe mine şi s-a dus. 

Îşi dădu la o parte părul de lângă urechea dreaptă. Locul era 
umflat şi vânăt, înăuntrul urechii se vedea sânge închegat. 

— Şi acum mă doare groaznic! Îşi desfăcu bluza: pieptul îi 
era zgâriat sălbatic. El mi-a făcut şi astea. Băiatul tău. E un 
diavol şi tu doar ştii bine. 

— Dumnezeule, Liza. Dacă ar mai fi... dacă aş fi avut habar... 
mai bine că-i mort atunci. 

Avea o expresie îngrozitoare pe faţă, îşi turnă o cană mare 
de bere de la butoiaş, şi Liza mulţumi Domnului că avusese 
atâta minte să aibă la îndemână un butoiaş cu bere proaspătă. 

— Doctoru-i sigur că nu-i vorba de frenţie? La ticălosul ăla 
mic? 

— Nu are frenție şi nu-i ticălos. E ginerele tău! 

— Ştiu şi io atâta lucru. Blestemat să fie. 

— Tyler, iartă-i pe cei doi. Te implor io. E băiat bun şi tare o 
mai iubeşte pe Tess, iar ea-i fericită şi... 

— Ţine-ţi fleanca! Dădu berea peste cap cu lăcomie şi trânti 
cana de masă. Dirk a pus totul la cale. Ştiu io bine! Întâi şi-a 
pus în minte să-mi omoare fiul cel mare apoi să-mi ia fata 
căsătorind-o. Bată-l Dumnezeu să-l bată pe Struan. Mi-a luat-o 
de-a binelea! Izbi cana de perete. Îl înmormântăm pe Gorth azi, 
în mare. 

— Tyler, dragul meu, începu Liza şi-l atinse pe braţ. Tyler, 
dragul meu, mai e ceva. Trebuie să-ţi spun. Trebuie să ierţi... e 
mult de iertat. Cu Nagrek. 

— Ce? 

— Gorth mi-a zis ce i-aţi făcut tu şi cu el lui Nagrek. 
Groaznic..., dar a meritat-o. Fiindcă s-a culcat cu Tess. Da, a 
făcut-o şi pe asta. Da' Culum habar n-are. Aşa că fata ta a fost 
salvată de la o soartă cumplită. 

Muşchii din jurul ochilor lui Brock începură să tremure 
înfiorător. 

— Ce vorbeşti tu acolo? 

— Tyler, i-adevărul adevărat, spuse Liza, şi în clipa aceea tot 
chinul ei ieşi la suprafaţă. Măcar lasă-le o şansă. Şi ai jurat 


dinaintea lu’ Dumnezeu. Şi Dumnezeu ne-a ajutat în privinţa lu’ 
Tess. lartă-i. 

Işi îngropă faţa în mâini şi începu să plângă scuturată de 
hohote. Brock îşi mişcă buzele, dar nu ieşi niciun sunet din 
gura lui. Se ridică clătinându-se în picioare, traversă coridorul 
şi se arătă dinaintea lui Culum şi Tess. Văzu spaima din ochii 
fetei. Asta îl răni şi mai rău şi-l făcu să fie crud. 

— Ai ales mai bine să te pui împotriva voinţei mele. Doar trei 
luni ţi-am cerut. Da' tu... 

— Tată, tată, ah... 

— Domnule Brock, pot să... 

— Ţine-ţi fleanca. Are să-ţi vie şi ţie rândul să vorbeşti acuş' 
imediat. Da' tu, Tess, ai preferat să fugi de la mine ca o fată de 
stradă ieftină. Prea bine atunci. Du-te şi spune-i la revedere lu' 
alde mă-ta. Şi să dispari din casa mea, şi pleacă la țărm cu 
bărbatu' tău cu tot. 

— Tată, te rog, ascultă-mă. 

— Pleacă. Vreau să vorbesc acum cu el. 

— Nu plec! strigă Tess isterizată, şi se repezi şi luă cavila. Să 
nu te atingi de el că te omor! 

li smulse cavila din mână înainte de a apuca ea să-şi dea 
seama că taică-său a mişcat un deget. 

— Dispari acum şi plecaţi la țărm. 

Brock se vedea pe sine ca într-un coşmar: ar fi vrut să ierte, 
ar fi vrut s-o vadă cu braţele de gâtul lui, dar un alt Brock, 
înrăit, îl îmboldea din urmă şi el nu putea rezista acestuia. 

— Afară, Cristoşii şi Dumnezeii! 

— Nu-i nimic, dragă, spuse Culum. Du-te şi strânge-ţi 
lucrurile. 

Fata ieşi din cabină cu spatele înainte şi o luă la fugă. Brock 
izbi cu piciorul în uşă. 

— Am jurat să-ţi dau adăpost şi un port sigur. Dar asta când 
aveaţi să vă căsătoriţi cum se cuvine. 

— Domnule Brock, ascultă... 

— Tu să mă asculţi, Dumnezeii şi Cristoşii, altfel te strivesc 
ca pe o ploşniţă. Un fir de salivă i se scurse pe la colţul gurii. Şi 
doar am vorbit cu tine cinstit, ca de la bărbat la bărbat, dacă îţi 
convin trei luni. Şi ai zis că da. Da’ tu ţi-ai călcat cuvântul. Ți- 
am zis: fii cinstit, băiete. 

Culum nu-i răspunse nimic. Se ruga să-i dea Dumnezeu 


putere să îndure şi ştiu că era învins. Dar va încerca, 
Dumnezeule! 

— Ai zis sau n-ai zis? 

— Da. 

— Atunci bănui că sunt iertat de jurământ. 

— Acum pot să spun şi eu ceva? 

— Încă n-am terminat io. Da' chiar dacă m-ai înşelat, eşti 
acum cununat. Ai să-mi răspunzi cinstit la o întrebare? 
Dinaintea lu' Dumnezeu? Şi după aia suntem chit. 

— Da. 

Culum voia să-i spună lui Brock de frenţie şi de bordel şi 
cum a ajuns el acolo. 

— Dinaintea lu’ Dumnezeu? 

— Da. N-am nimic de ascuns şi... 

Brock i-o reteză. 

— Taică-tu a pus la cale toate astea? Ţi-a băgat în cap ideea 
cu fuga? Ştiind că aşa o să-l facă pe Gorth să înnebunească? 
Ştiind bine că în chipul ăsta Gorth o să-şi piardă minţile în aşa 
hal c-o să-l provoace la duel în public ca tac-tu să-l poată 
înfrunta în văzul tuturor? Te-ai dus sau nu te-ai dus beat la o 
casă de curve, fără să ai habar unde te afli şi cu ce muiere te 
culci? Nici nu trebuie să-mi mai spui. Răspunsul se vede pe 
mutra ta. 

— Da. Dar trebuie să mă asculţi şi pe mine. Sunt o mulţime... 

— Din partea mea ţi-ai câştigat dreptul la un port adăpostit. 
Dar să ţi-o spun pe-aia dreaptă: sunt pornit contra lu' tac-tu. 
Sunt pornit contra Nobilei Case. Şi n-am să am linişte până nu 
le şterg de pe faţa pământului. Singurul tău port adăpostit o să 
fie în firma Brock şi Fiii. Numai acolo, Culum Struan, fie 
numele ăsta de la urmă blestemat. Şi până în ziua aia, pentru 
mine eşti ca şi mort. Tu şi cu Tess. 

Şi trânti uşa de perete. 

— Dar nu m-ai ascultat şi pe mine! strigă Culum. Nu e 
cinstit. 

— Să nu-mi vorbeşti tu mie de cinste, răcni Brock. Te-am 
întrebat în faţă. Trei luni. Şi ţi-am spus: fii cinstit, băiete... Dar 
ţi-ai călcat cuvântul. N-ai nicio cinste dinaintea mea, Cristoşii şi 
Dumnezeii! 

leşi cu paşi mari din cabină. Culum se uită în urma lui, 
suferinţa, uşurarea, ruşinea şi ura chinuindu-i sufletul. 


— Nu eşti cinstit, îngăimă el, până şi propria lui voce 
rănindu-l. 

Brock ieşi pe punte, oamenii echipajului se aţinură departe 
de el, cu fereală. 

— Pennyworth! 

Al doilea secund renunţă să mai supravegheze punerea 
rânduielii în resturile de arboradă şi vergi frânte şi urcă 
îngrijorat pe dunetă, unde se afla Brock. 

— Să-l afli pe Struan, îi spuse Brock. Să-i zici că-l aştept la 
Happy Valley. Intre cheiul lui şi al meu! Se opri, şi chipul i se 
schimonosi într-un zâmbet diavolesc. Nu. Pe gorganul de la 
Happy Valley. Mda. Unde i-o fost lui gorganul. Spune-i că am 
să-l aştept la gorganul de la Happy Valley aşa cum voia el să-l 
aştepte pe Gorth. Ai priceput? 

— Da, sir, spuse Pennyworth muşcându-şi buzele. Da, sir. 

— Şi dacă scapi o vorbă altcuiva decât lui, pe Dumnezeul 
meu cel sfânt, o să-ţi tai boaşele cu mâna mea. 

Brock porni pe scară în jos. 

— Şi cine o să se îngrijească de rânduiala de pe navă, sir? 

— Tu. Eşti căpitan pe White Witch! Da’ numai după ce-i spui 
ce ţi-am zis. 


Struan o contempla pe Yin-hsi. Fata dormea adânc lângă el. 
O compară cu May-may, şi May-may cu iubita lui chinezoaică 
din urmă cu mulţi ani. Şi pe toate trei cu Ronalda, singura lui 
nevastă. Atât de asemănătoare în atâtea feluri şi totuşi atât de 
diferite. Şi se întrebă de ce cele trei orientale îl excitau mai 
mult decât Ronalda pe care o iubise... până o cunoscuse pe 
May-may. Şi se întrebă ce era aceea dragoste. 

Ştia că cele trei chinezoaice aveau multe lucruri în comun: o 
piele neînchipuit de mătăsoasă, un ataşament şi o pasiune care 
întreceau tot ceea ce cunoscuse el înainte. Dar May-may le 
depăşea cu mult pe celelalte două. Era perfecțiunea. 

O atinse pe Yin-hsi cu dragoste. Fata se mişcă în somn fără 
să se trezească. Se strecură cu grijă afară din pat, se uită pe 
hublou să vadă cum mai arăta cerul. Pătura de nori era mai 
groasă. Se îmbrăcă şi cobori la cealaltă punte. 

— Deci aşa, făcu May-may, care se ridicase în capul oaselor 
în pat, gătită elegant. 

— Deci aşa, răspunse el. 


— Unde-i sora mea? 

— Su-prem-dom-na-tri-mis-mi-ne! 

— Ha! exclamă May-may şi-şi aruncă sfidătoare capul pe 
spate. Tu eşti curvar obrăznicos şi nu mai iubeşti pe bătrâna ta 
mamă. 

— Aşa-i, îi replică Struan aţâţând-o. 

May-may era mai frumoasă ca oricând, şi-i stătea bine şi aşa 
cum arăta acum, trasă la faţă. 

— Cred că am să-ţi fac bagajele. 

— Aiii iaaa! Să crezi tu că-mi pasă! 

Struan râse şi o săltă în braţe. 

— Tai-Pan, fii cu băgare de seamă. Ţi-a plăcut de Yin-hsi? Mă 
bucur că ţi-a plăcut. Ştiu eu bine. 

— Ei, ti-ar place să fii Tai-tai? 

— Cum? 

— Păi dacă nu te interesează, atunci nu mai vorbim niciodată 
de treaba asta. 

— Nu se poate, Tai-Pan. Chiar vrei să zici Tai-tai? Adică o 
Tai-tai adevărată, după cum e obiceiul? Ah, sper că nu vrei să 
râzi de mine, nu? Te rog să nu râzi de mine despre cel mai 
important lucru pe lume. 

— May-may, nu râd de tine. Se aşeză pe fotoliu cu ea în 
braţe. Plecăm în ţară. Împreună. Luăm primul cliper care va fi 
disponibil şi în drum spre ţară ne căsătorim, în câteva luni. 

— Ah, minunat, îl îmbrăţişă May-may. Acum lasă-mă un 
minut. 

El îi dădu drumul, ea merse împleticindu-se până la pat. 

— Aşa. Acum aproape că m-am făcut iar bine. 

— Te bagi în pat acum, îi spuse el. 

— Chiar vrei să ne căsătorim de-adevăratelea? După obiceiul 
vostru? Şi după al meu? 

— Da. După amândouă dacă aşa pofteşti. 

Ea se aşeză graţioasă dinaintea lui, atinse cu fruntea 
covorul, prosternându-se. 

— Jur că am să fiu demnă de Tai-tai. 

El o ridică iute de jos şi o puse în pat. 

— Fetiţo, nu fă una ca asta. 

— Mă prostern pentru că mi-ai făcut cea mai mare cinste 
obrazului din toate câte sunt pe faţa pământului! Îl cuprinse din 
nou cu braţele, apoi îl împinse puţin la o parte şi râse. Cum ţi-a 


plăcut cadoul meu de ziua ta, heya? De asta te căsătoreşti cu 
sărmana ta mamă? 

— Şi da şi nu. Aşa m-am gândit eu. 

— E drăguță. O iubesc fantastic de mult. Mă bucur că şi ţie 
ţi-a plăcut. 

— De unde ai găsit-o? 

— Era concubină în casa unui mandarin care a murit acum 
şase luni. Ţi-am spus că are optsprezece ani? Casa lor a 
decăzut din pricina vremurilor grele, şi Tai-tai a ei l-a rugat pe 
un mijlocitor de căsătorii să-i găsească o partidă bună. Am 
auzit de ea şi am chemat-o să stau de vorbă. 

— Când? În Macao? 

— Nu, acum două sau trei luni. May-may se cuibări mai 
aproape de el. Am vorbit cu ea la Canton. Tai-tai a lui Jin-qua 
mi-a vorbit de ea. Când am rămas grea m-am gândit, ah, foarte 
bine, şi am trimis după ea. Pentru că omul meu e curvar şi în 
loc să stea acasă o să se ducă la bordel. Promiţi că n-ai să te 
duci, dar aseară ai fost la bordel. Căcăreze de ţestoasă! 

— Nu m-am dus după vreuna dintre fetele alea. Doar să-l văd 
pe Aristotle. 

— Ha! exclamă May-may făcându-i cu degetul. Asta-i 
povestea ta. Mie nu-mi pasă de curve, dar nu vreau să ai de-a 
face cu alea. Bine bine, de data asta te cred. 

— Mulţumesc mult. 

— Yin-hsi e foarte special de drăguță, aşa că nu ai nevoie de 
bordel. Ah, sunt atât de fericită. Şi cântă frumos şi se pricepe la 
multe instrumente, coase frumos, şi învaţă iute. Eu o învăţ 
engleză. Vine şi ea în Anglia cu noi. Şi Ah Sam şi Lim Din! Se 
încruntă uşor. Dar ne mai întoarcem în China. Foarte des? 

— Da. Poate. 

— Bun. O să ne întoarcem, bineînţeles, şi din nou zâmbi 
uşor. Yin-hsi e foarte perfectă, da? E drăguță în pat? 

Amuzat, Struan făcu creţuri în jurul ochilor. 

— Să ştii că n-am făcut dragoste, dacă asta vrei să afli. 

— Ha! 

— Îmi place să aleg eu pe cine iau în pat şi când vreau eu. 

— A stat în pat cu tine şi n-ai făcut dragoste? 

— Da. 

— Tai-Pan, mă jur pe Dumnezeu. Nu te înţeleg niciodată. N- 
ai avut chef de ea? 


— Ba da. Dar am socotit că nu e potrivit acum. Poate 
diseară. Sau mâine. Când am să socot eu. Nu înainte. Dar 
apreciez grija ta pentru mine. 

— Jur pe Dumnezeu, Tai-Pan, eşti ciudat. Sau poate erai atât 
de sfârşit după curva aia murdară că n-ai mai fost în stare de 
nimic, da? 

— Hai, pleacă de-aici. 

Se auzi o bătaie în uşă. 

— Da? 

Lim Din intră cu mersul lui târşit. 

— Tai-Pan, stapin aici. Vede Tai-Pan poate? 

— Care stapin? 

— Stapin Penneewort. 


Capitolul patruzeci şi şase 

Brock îl urmări pe Struan în vreme ce urca poteca ce ducea 
spre gorgan, stând în umbra bisericii abandonate, fără 
acoperiş. Se uită la fierul de luptă, strâns grămadă, şi simţi că i 
se face greață. Era totuşi fericit că, în cele din urmă, aveau să 
încheie socotelile. Îşi mişcă propriul lui fier de luptă, se ridică 
în picioare şi ieşi la vedere. Cu stânga apucă cuțitul. Struan îl 
zări pe Brock în secunda în care ieşi din umbra bisericii şi 
pentru moment uită de planul pe care-l concepuse. Se opri pe 
loc. Nu-şi mai aminti decât că în faţa lui se afla duşmanul pe 
care trebuia să-l distrugă. Cu un efort, îşi limpezi mintea şi 
porni mai departe să urce poteca, simțind cum mușchii îi 
tremură de nerăbdare să înceapă odată confruntarea. În cele 
din urmă, cei doi bărbaţi se treziră faţă în faţă. 

— Tu ai pus la cale răpirea fetei şi duelul, aşa-i? mârâi 
Brock. 

— Da. 

Struan lăsă fierul de luptă până atunci strâns în mână să se 
desfăşoare. Zornăi ameninţător. Din nou fu nevoit să facă un 
efort ca să-şi amintească ce se hotărâse să-i zică. Brock apucă 
mânerul fierului de luptă, făcu un pas înainte şi aşteptă. Struan 
nu-şi mai mişca decât globii ochilor. 

— Îmi pare rău că Gorth a murit aşa cum a murit, spuse el. 
Mi-ar fi făcut o mare plăcere să-l omor eu. 

Brock nu-i răspunse. Dar îşi schimbă abia perceptibil 
greutatea de pe un picior pe celălalt, vântul de est zburlindu-i 
părul. Pumnalul apăru în stânga lui Struan, şi în clipa aceea şi 
el se încordă abia vizibil. 

— Tess e infectată de frenţie. 

Brock se opri scurt. 

— Nu-i. Doctorul a spus că băiatul n-are nimic. 

— Şi doctorii pot fi cumpăraţi, spuse Struan, simțind cum îl 
năpădeşte patima sângelui. A fost îmbolnăvită de frenţie într- 
adins. 

— Ah, tu... 

Brock făcu vânt fierului de luptă şi se repezi la Struan. 
Gheara de fier trecu doar la o fracțiune de inci de ochiul lui 
Struan. Acesta se trase înapoi şi răspunse făcând fierul de luptă 
să vâjâie prin aer, dar Brock se feri lateral, după care începură 
să-şi dea târcoale ca două fiare. 


— De către Gorth. Asta Gorth a pus-o la cale, îi aruncă 
Struan voind să termine odată de spus ceea ce avea de spus. 
Mă auzi? Asta Gorth a pus la cale. 

Brock simţea că-i plesneşte capul. Nu se putea gândi decât 
cum să se apropie mai mult de duşmanul lui şi să-l omoare. 
Urmă altă rundă violentă în care fiecare pe rând îşi repezi arma 
spre adversar. Brock pară o lovitură de pumnal a lui Struan 
care se răsuci, ieşind din raza fierului său de luptă, şi înţelese 
că nu se va putea împotrivi multă vreme şi se trase mai înapoi. 

— Gorth a pus treaba asta la cale! 

— Blestemate fie minciunile tale! îl încolţi Brock pe Struan. 

— Gorth i-a dat lui Culum băutură prefăcută. Cu afrodiziac. 
Gorth a plătit la un bordel ca să-i dea lui Culum o fată bolnavă 
de frenţie. Voia să-l vadă pe Culum bolnav. Asta-i blestematul 
tău de fecior. Ai priceput? 

— Eşti un mincinos! 

— Pentru numele lui Dumnezeu, Culum nu-i bolnav. Ţi-am 
spus doar ca să te fac să înţelegi de ce-am vrut să-l omor pe 
Gorth. Culum n-are frenţie. Nici Tess. 

— Cum? 

— Ăsta-i adevărul adevărat, jur dinaintea lui Dumnezeu. 

— Diavole. Hulitor al celor sfinte. Minţi dinaintea lui 
Dumnezeu! 

Struan se feri de lovitură, Brock se trase înapoi şi se pregăti 
să primească replica. Dar Struan nu lovi. O porni pe uşa 
deschisă a bisericii dărăpănate şi se opri dinaintea altarului. 

— Dinaintea lui Dumnezeu jur că e adevărat ce-am spus. 

Se întoarse şi toată stăpânirea de sine dispăru. Păru să nu 
mai audă niciun sunet, toată lumea se concentrase asupra lui 
Brock şi a dorinţei lui de a-l ucide. Porni încet de-a lungul 
stranelor. 

— Gorth a omorât o biată prostituată la Macao şi una aici la 
Hong Kong, şuieră el. Şi asta-i la fel de adevărat. Sângele lui 
nu-i pe mâinile mele, dar va fi al tău. 

Brock se trase din uşa bisericii, privindu-l pe Struan fără să 
şovăie. Vântul căzu cu totul, ceea ce i se păru ciudat, nefiresc. 
Dar nu-i mai dădu atenţie. 

— Atunci... atunci ai avut pricină, spuse Brock. Io... io retrag 
ce-am zis. Înseamnă că ai avut pricină. Cristoşii! mârâi Brock. 
Acum era afară şi se opri încolţit. Retrag tot ce-am zis de 


Gorth. Da’ asta nu-nseamnă că s-au încheiat socotelile între noi. 

Simţi cum îl arde furia împotriva lui Gorth, lui Struan, şi 
tuturor anilor care trecuseră, şi nu mai ştia acum decât că 
trebuia să se lupte, să zdrobească şi să ucidă. Ca să rămână în 
viaţă. Apoi deodată simţi în faţă un alt fel de vânt. Brusc mintea 
i se limpezi. Se uită spre continent. O clipă Struan fu 
descumpănit de manevra lui Brock şi ezită. 

— Se schimbă vântul, mârâi Brock. 

— Cum? Struan făcu un efort să se concentreze şi se trase 
înapoi, neavând încredere în Brock. 

Acum amândoi se uitau spre China continentală, ascultând 
încordaţi, adulmecând vântul. Bătea dinspre nord. Deocamdată 
destul de blând, dar nu mai era nicio îndoială. 

— Poa’ să fie vo vijelie, spuse Brock, dar chiar şi vocea părea 
să-l facă să sufere, inima îi bătea nebuneşte, toată vlaga din el 
se scursese. 

— Nu când vântul bate din nord! spuse Struan, simțindu-se 
şi el sleit de puteri. 

O, Doamne, o clipă m-am simţit ca un animal. Dacă nu era 
schimbarea asta a vântului... 

— Taifun! 

Priviră amândoi spre port. Joncile şi sampanele se îndreptau 
grăbite spre țărm. 

— Mda! întări Struan. Dar ce ţi-am spus a fost adevărul 
adevărat. Despre Gorth. 

Brock simţi gustul fierii în gură, scuipă. 

— Îmi cer io iertare pen’ Gorth. Îhî. A fost provocare, e mort 
şi cu atât mai bine. (Unde am greşit io, se întrebă el.) Ce-a fost 
a fost. Io ţ-am spus ce-am avut de spus cân’ eram în colonie la 
Canton. Îhî, am greş't că te-am provocat az’ da’ ce-am avut de 
spus ţ-am spus la Canton şi nu schimb nimic. Şi nu mă schimb 
nici io mai mult decât tine. În ziua în care ai să vii contra mea 
cu pisica cu nouă cozi în mâini, în ziua aia n-o să ne mai 
oprească nimeni. Tu alege ziua, aşa cum am zis şi mai ‘nainte. 

Struan se simţi ciudat de sfârşit. 

— S-a făcut. 

Se trase mai departe de adversarul lui, îşi desfăcu fierul de 
luptă, băgă cuțitul în teacă, urmărindu-l pe Brock bănuitor. Şi 
Brock îşi scoase arma de pe mână şi puse cutitul la loc. 

— Şi ai să-i ierţi pe Culum şi Tess? 


— Dinaintea mea îs ca şi morţi, aşa cum am zis. Până cân' 
Culum nu va fi parte din firma Brock şi Fiii şi Brock şi Fiii va fi 
Nobila Casă, iar io Tai-Pan al Nobilei Case. 

Struan lăsă biciul de fier să cadă la pământ şi la fel procedă 
şi Brock. Amândoi părăsiră iute gorganul pe căi diferite. 


Capitolul patruzeci şi şapte 

Vântul continuă să se întărească în toată ziua aceea. La 
căderea nopţii, Queen's Town era pregătit pentru furtună aşa 
cum trebuia. Ferestrele fură închise, uşile blocate, iar cei care 
avuseseră prevederea de a-şi construi şi câte un beci îşi 
binecuvântau gândul cel bun. Cei ce-şi încropiseră câte un 
adăpost provizoriu sau locuinţe improvizate se refugiară în case 
mai solid construite. Numai că puţine clădiri fuseseră 
construite destul de temeinic, în afara celor din Happy Valley. 
Şi puţini erau cei care aveau de gând să rişte expunându-se la 
otrăvitele miasme ale nopţii de acolo, cu toate că citiseră în 
Oriental Times despre leacul malariei. Deocamdată, în ziua 
aceea, nu aveai de unde să faci rost de cinchona. Toate navele 
se pregătiseră şi ele, închizând bine gurile de magazii şi 
intrările, şi toate ancorele fuseseră înfipte bine la adânc. Între 
nave se lăsase suficient spaţiu liber pentru cazul în care vântul 
îşi va schimba direcţia. 

Erau şi unii care ziceau că, deoarece vântul bătea constant 
dinspre nord, era un semn că în niciun caz nu prevestea taifun. 
Nimeni nu auzise ca un taifun să vină pe un vânt care sufla 
numai din nord. Un taifun îşi rotea mereu direcţia din care 
bătea. Chiar şi Struan era înclinat să creadă la fel. Şi niciodată 
barometrul nu rămăsese atât de constant la un nivel ridicat ca 
acum. Nu se pomenise taifun fără ca barometrul să coboare 
drastic. Spre seară, din plafonul jos de nori se porni o burniţă 
care mai domoli zăpuşeala. 

Struan cântărise pericolul cu mare atenţie. Dacă ar fi fost 
vorba să se îngrijească numai de sine, ar fi pornit pe mare în 
China Cloud şi ar fi fugit spre sud până când vântul ar fi pornit 
din direcţia opusă sau s-ar fi rotit spre altă parte. După care ar 
fi ţinut cea mai favorabilă direcţie şi ar fi scăpat. Dar un 
instinct pe care nu-l înţelegea nici el îi spunea să nu rişte fuga 
pe mare. Aşa că îi luă pe May-may, Yin-hsi, Ah Sam şi Lim Din 
şi-i duse în clădirea imensă şi pustie a factoriei din Happy 
Valley, în apartamentul lui de la etajul trei. Socoti că ploaia şi 
vântul vor îndepărta miasmele nopţii. May-may avea să fie mai 
apărată în clădirea de cărămidă şi piatră decât pe mare sau 
într-un beci în pământ, şi asta conta în momentul acela. 

Culum îi mulţumi lui Struan pentru adăpostul oferit în 
factorie, dar spuse că prefera s-o ducă pe Tess în clădirea 


comandantului portului. Era o clădire joasă, din granit, şi 
Glessing le puse la dispoziţie lui Culum şi Tess spaţiul din 
apartamentul lui ce făcea parte din aceeaşi clădire. Struan le 
spuse ce se întâmplase pe gorgan şi că se încheiase astfel un 
armistițiu. Şi în tot cursul acelei zile, în care se pregătea pentru 
un taifun ce s-ar fi putut să nu se abată pe acolo niciodată, 
Struan se gândi îndelung la agresivitatea ce zace în om. 

— Bărbate, ce gânduri te chinuie? îl iscodi May-may. 

— Nu ştiu. Brock, eu, taifunul... nu ştiu. Poate pentru că 
plafonul de nori e prea jos. 

— Am ‘să-ți spun eu ce nu-i în regulă. Te gândeşti prea mult 
la ce s-a întâmplat şi, şi mai rău, îţi faci prea multe griji pentru 
ce s-ar putea întâmpla. Ha! E o prostie. Fii chinez! [i 
poruncesc! Trecutu-i trecut. Ai făcut pace cu Brock. Nu-ţi mai 
pierde vremea umblând de colo-colo ca o găină constipată. 
Mănâncă şi tu ceva, bea nişte ceai şi fă dragoste cu Yin-hsi. 

Ea râse şi o strigă pe Yin-hsi, care se grăbi să traverseze 
dormitorul imens, se aşeză pe pat şi-i apucă mâna. 

— Uită-te la ea! Dumnezeule! Am avut noi nişte vorbe 
împreună. 

Struan râse şi se simţi parcă mai uşurat. 

— Uite, aşa-i mai bine, spuse ea. 

Struan râse mai tare şi May-may îi spuse iute ceva în chineză 
fetei. Yin-hsi era numai urechi, bătu din palme încântată, se 
uită fericită la Struan şi ieşi iute din încăpere. 

— May-may, ce i-ai spus? o întrebă el bănuitor. 

— l-am spus cum faci tu dragoste. Şi cum să te facă să te 
simţi fantastic de excitat: Şi să nu-i fie frică când, la urmă, o să 
te vadă că te tângui. 

— Naiba să te ia. Chiar nu eşti în stare să păstrezi unele 
lucruri mai delicate numai pentru tine? 

— Tai-tai ştie ce-i mai bine pentru un băieţel care şi-a 
pierdut stăpânirea de sine. Yin-hsi te aşteaptă. 

— Cum? 

— Yin-hsi te aşteaptă. l-am spus să se pregătească. E tare 
plăcută dragostea seara, nu conteşte. Ai uitat? 

Struan gemu şi se îndreptă spre uşă. 

— Mulţumesc tare mult, dar am treabă. 

Cobori la parter şi, brusc, descoperi că se simţea mult mai 
bine. Sigur, nu are niciun rost să-ţi faci griji pentru trecut. Şi 


din nou îşi binecuvântă joss-ul că avusese parte de May-may. 


Brock puse echipajul să dea jos catargul trinchet rupt de pe 
White Witch şi să-l lege de-a lungul punţii pentru mai multă 
siguranţă. Se puse rânduială în toate vergile rupte şi arborada 
doborâtă, şi toate gurile de magazie şi acces fură închise etanş. 
La prova lăsă trei ancore, şi o ancoră de furtună din pânză tare 
la pupa să ţină nava cu botul în vânt. Toată ziua se simţise 
năuc. Îl dureau capul şi pieptul, şi simţi că în noaptea aceea va 
avea visuri rele. Ar fi dorit să se îmbete, să se mai uşureze. Dar 
ştia că se apropia primejdia. Mai făcu cu felinarul în mână un 
tur de inspecţie pe puntea bătută de ploaie, apoi cobori în 
cabină să vadă ce fac Liza şi Lillibet. 

— Dragule, io-te ceaiu', te-aşteaptă. Schimbă-ţi mai bine 
hainele şi ia unele uscate. Ți le-am pregătit. 

Arătă spre cuşetă unde erau puse haina de ploaie, pantaloni, 
pălăria impermeabilă şi cizmele. 

— Mulţam, dragoste. 

Se aşeză la masă şi bău ceai. 

— Tati, începu Lillibet, joci un joc cu mine? Iar când văzu că 
Brock nu răspunse pentru că n-o auzise îl trase de pulpana 
hainei ude. Tati, joci un joc cu mine, te rog? 

— Lasă-l în pace pe tac-tu, interveni Liza. Joc io cu tine. 

O luă pe Lillibet în cealaltă cabină şi-i mulţumi lui Dumnezeu 
că se făcuse pace între omul ei şi Struan. Brock îi povestise 
cum se întâmplase, şi-i mulţumi Domnului pentru că-i ascultase 
rugăciunile. Vântu' ăsta-i minune, îşi spuse ea. Acum nu mai 
avea nevoie decât de răbdare. O să ajungă ei să-i dea 
binecuvântarea şi lu' Tess. Liza se rugă Domnului s-o aibă în 
pază pe Tess, şi pe Culum, şi nava şi pe ei toţi, apoi se aşeză şi 
începu să joace cine-taie cu Lillibet. 

În după-amiaza aceea, sicriul cu Gorth fusese coborât într-un 
cuter. Liza şi Brock însoţiseră barca spre larg, Brock spusese 
un scurt prohod. Când termină, îşi blestemă fiul şi dădu drumul 
sicriului în adânc. Se întorseseră la White Witch, Brock se 
retrăsese în cabina lui. Închisese uşa şi, singur înăuntru, îşi 
plânse băiatul şi fata. Plângea pentru prima oară de când era el 
bărbat, şi o dată cu asta îşi înecă orice bucurie de viaţă. 


Noaptea vântul şi ploaia îşi făcură tot mai rău de cap. O dată 


cu dimineaţa începu să toarne mai tare, dar nu înspăimântător, 
valurile se făcură mai mari, fără a fi amenințătoare. Brock 
dormise îmbrăcat şi ieşi pe punte cu ochii cârpiţi. Cercetă 
barometrul... Tot 29.8 inci, staționar. Lovi în barometru cu 
degetul, dar nu se schimbă nimic. 

— 'Neaţa, sir, îi spuse Pennyworth. 

Brock dădu din cap fără vlagă. 

— Vă bate gândul că o să fie o furtună cu ploaie, adăugă 
Pennyworth, tulburat de lipsa de vlagă a lui Brock. 

Acesta se uită lung la mare şi la cer. Pătura de nori era doar 
la câteva sute de picioare deasupra lor, înghiţise munţii insulei 
şi Piscul, dar nu era ceva neobişnuit. Brock se sili să facă vreo 
câţiva paşi şi verifică parâmele ancorelor. Ţineau bine: trei 
ancore şi trei parâme groase cât un mijloc de om. Suficient să 
facă faţă oricărei furtuni, se gândi el. Dar nici asta nu-i plăcu. Li 
era indiferent. 

China Cloud ţinea perfect marea în mijlocul portului, 
echipajul de cart stând grămadă la adăpost, în partea de sub 
vânt, a dunetei. Toate celelalte nave stăteau la ancoră, făcând 
faţă valurilor fără probleme, imensa navă amiral dominând 
portul. Câteva sampane şi jonci întârziate îşi căutau loc de 
ancorare lângă satul de bărci în partea de sub vânt a 
golfuleţului de lângă Promontoriul Glessing. Brock cobori sub 
punte, iar Pennyworth şi restul celor din cart simţiră o vizibilă 
uşurare când îl văzură plecat. 

— De ieri parcă a îmbătrânit mult, spuse Pennyworth. Arată 
de parcă moare de-a-n picioarelea. 


În lumina zorilor, Struan se duse să verifice obloanele 
improvizate de la primul etaj. Apoi cobori la parter şi le cercetă 
şi pe celelalte. Citi barometrul: 29.8, staționar. 

— Dumnezeule Cristoase, spuse el, şi vocea îi răsună în toată 
clădirea. Ori începe să coboare, ori se termină cu ploaia asta 
afurisită şi să isprăvim odată. 

— Ce s-a întâmplat, Tai-Pan? strigă May-may de pe palier. 

Arăta dichisită şi drăguță. 

— Nimic, fetiţo. Du-te în pat, îi strigă el. 

May-may ascultă darabana ploii şi-şi dori să fi rămas în 
Macao, unde zgomotul ploii pe acoperiş era mult mai plăcut. 

— Nu-mi place ploaia asta, spuse ea. Sper să fie sănătoşi 


copiii. Mi-e dor de ei tare de tot. 

— Sigur. Du-te în pat, fii fată cuminte. Eu am să ies puţin. 

li făcu degajată semn cu mâna. 

— Să ai grijă. 

Struan îşi trase pe el haina groasă marinărească şi plecă. 
Afară ploaia bătea pieziş. In ultimul ceas nu se întărise nici 
ploaia de fapt, îi trecu lui prin minte, parcă s-a mai domolit 
chiar. Norii coborâseră foarte jos. Se uită să vadă cum stătea 
China Cloud. E o navă frumoasă şi sigură, îşi spuse el. Se 
întoarse şi se uită din nou la barometru - nicio schimbare. 
Mâncă bine şi se pregăti să iasă din nou. 

— Sus, jos! De ce eşti atât de neliniştit? Acum unde te duci, 
heya? îl întrebă May-may. 

— La biroul căpitanului portului. Vreau să văd dacă s-a 
aranjat Culum ca lumea. Sub niciun motiv nu ieşi de aici şi nu 
deschizi nicio fereastră sau uşă, fie că eşti Supremă Doamnă 
Tai-tai sau nu eşti Supremă Doamnă Tai-tai. 

— Da, bărbate! şi May-may îl sărută. 

Drumul Reginei era o mocirlă adâncă şi aproape pustie, însă 
vântul şi ploaia te înviorau, şi era mai bine afară decât zăvorât 
în cutia factoriei. Era ca vântul primăvăratic de nord-est în 
Anglia, se gândi el. Nu, nu chiar aşa de puternic ca ăsta. Intră 
în biroul căpitanului portului şi se scutură de ploaie. Glessing 
se ridică în picioare de la masa de lucru. N 

— "Neaţa, tare ciudată ploaie şi furtună, nu-i aşa? Un ceai? li 
arătă un scaun. Cred că pe Culum şi pe doamna Struan îi cauţi. 
S-au dus la slujba de dimineaţă. 

— Cum? 

— Se întorc acum. E duminică. 

— Ah, am uitat. 

Glessing turnă ceai dintr-un ceainic imens, apoi îl aşeză la 
loc pe marginea plitei cu cărbuni. Încăperea aceea mare era 
plină cu hărţi. Prin tavanul sprijinit de căpriori trecea un 
catarg, iar lângă acesta era practicat un capac de ieşire. 
Pavilioanele de semnalizare stăteau frumos rânduite în căsuțe, 
muschetele la rastel, în întreaga încăpere domneau ordinea şi 
desăvârşita rânduială marinărească. 

— Ce părere ai despre furtuna asta? 

— Dacă e un taifun, atunci suntem taman în drumul lui. E 
singurul răspuns. Dacă vântul nu se-ntoarce sau nu se roteşte, 


atunci centrul lui o să treacă exact peste noi. 

— Dumnezeu să ne aibă în pază dacă e adevărat ce spui. 

— Da. 

— M-a prins pe mine un taifun o dată în largul Formosei. Nu- 
mi mai doresc să am parte de valurile de atunci, şi eram hăt, 
departe de centrul lui. Dacă o fi existând acest centru. 

O rafală puternică de vânt şi ploaie zgâlţâi obloanele de 
furtună. Se uitară la indicatorul direcţiei vântului: neclintit din 
nord. Glessing puse jos ceaşca de ceai. 

— Domnule Struan, îţi sunt foarte îndatorat. Alaltăieri am 
primit o scrisoare de la Mary. Mi-a spus cât de buni aţi fost cu 
ea, şi dumneata şi Culum. Mai ales dumneata. Pare să fie cu 
mult mai bine. 

— Am văzut-o chiar înainte de a pleca. Cu siguranţă că arăta 
de zece ori mai bine decât prima dată. 

— Spune că în două luni o să iasă de acolo. Şi că le-ai zis 
papistaşilor că-ţi asumi răspunderea pentru ea. Bineînţeles, de- 
acum asta îmi revine mie. 

— Cum doreşti. E doar o formalitate. 

Struan se întrebă ce-o să facă Glessing dacă o să afle 
vreodată adevărul despre Mary. Bineînţeles că trebuia să afle. 
Cum poate crede May-may că el n-o să afle? 

— Doctorii au spus din ce cauză a doborât-o boala asta? 

— Un deranjament la stomac. 

— Asta mi-a scris şi ea. Din nou, mulţumesc. Glessing mută o 
hartă de pe birou şi şterse o pată de ceai de pe tecul blatului. 
Culum a pomenit odată că pe când erai copil ai fost în Marina 
Regală. La Trafalgar. Sper că nu te supără dacă te întreb, dar şi 
tatăl meu a avut cinstea să-şi slujească ţara acolo. Şi mă 
întrebam pe care navă ai fost. El era locotenent de navă amiral, 
alături de Lordul amiral Collingwood pe... 

— Royal Sovereign, îi spuse Struan. Da. Eram şi eu la bordul 
navei amiral. 

— Pe Zeus! reuşi Glessing să îngaime. 

Struan păstrase doar pentru el amănuntul acesta în mod 
intenţionat, ştiind că asta însemna că în orice discuţie cu 
Glessing el va avea un atu în plus dacă va fi nevoie să-l joace. 

— Bineînţeles, nu-mi amintesc de tatăl dumitale, eram doar 
un ţânc mânuitor de pulbere de tun şi speriat de moarte. Dar 
amiralul era la bord şi eu trudeam pe Royal Sovereign. 


— Pe Zeus! repetă Glessing, care văzuse nava aceea de linie 
cu o sută zece tunuri în largul capului Spithead, o singură dată, 
pe când era copil. O navă cu opt sute treizeci şi şase de oameni, 
şi cu viitorul Tai-Pan al Nobilei Case la bord. Nu-i de mirare că 
am câştigat, pe Zeus. 

— Mulţumesc, spuse Struan. Numai că eu am avut prea 
puţin de-a face cu bătălia propriu-zisă. 

— Tai-Pan, dacă-mi dai voie să-ţi spun aşa, la naiba, a fost 
minunat. Şi-s tare bucuros. Da, să ştii. Pe cuvântul meu. A fost 
o vreme când îţi purtam pică, după cum ştii. Dar acum deloc. Şi 
acum socot că hotărârea mea a fost corectă în bătălia de la 
Chuenpi, dar acum înţeleg că bastardul ăla păduchios de 
Longstaff a avut dreptate când spunea că, dacă eram eu în 
locul dumitale, sau dumneata în locul meu, atitudinea noastră 
ar fi fost aceeaşi. 

— De ce-ai fost supărat pe Longstaff? 

De pe chipul lui dispăru orice urmă de simpatie. 

— Idiotul naibii a avut obrăznicia să se amestece în 
problemele navale! I-a sugerat amiralului ca eu să fiu expediat 
în ţară. Mulţumesc lui Dumnezeu că amiralul e ofiţer al Marinei 
Regale, iar nenorocitul ăsta a fost măturat din funcţie. Şi 
fiindcă tot vorbim de neghiobi, sunt sigur că ai citit ziarul de 
ieri seară. Bastardul ăla de Cunnington! Cum de îndrăzneşte el 
să spună că Hong Kong-ul e o stâncă uitată de Dumnezeu pe 
care nu se poate ridica nici măcar o casă! Auzi ce obrăznicie 
nemaipomenită. Când are cel mai bun port din lume! Şi cum de 
îndrăzneşte să spună că habar nu avem de mare! 

Struan îşi aminti de prima zi la Hong Kong - o, Doamne, n-au 
trecut decât vreo şase luni de zile de atunci? - şi îşi dădu seama 
că avusese dreptate. Glessing o fi el apropiat de Hong Kong, 
dar pentru Promontoriul Glessing se va lupta pe viaţă şi pe 
moarte pentru a-l apăra. 

— Poate că noul guvernator, Whalen, va fi de acord cu 
Cunnington. 

— Nu atâta vreme cât mai sunt şi eu pe aici. Nici amiralul nu 
se va da uşor bătut. A fost aproape să facă o criză de apoplexie 
când a citit. Şi e la mintea cocoşului de ce. Uită-te la flotă. E în 
perfectă siguranţă, ca în portul Portsmouth. Fără Hong Kong, 
unde am fi noi într-o zi ca asta? Doamne Dumnezeule! Aş muri 
de teamă dacă pe o astfel de vreme aş sta ancorat la Macao. 


Trebuie să păstrăm Hong Kong-ul, şi cu asta basta! Chiar până 
şi idiotul acela de general a priceput şi el odată cum stau 
lucrurile şi a fost întru totul de acord. 

Şi continuă să boscorodească mai departe, blestemându-i pe 
Cunnington şi pe Longstaff, spre distracţia lui Struan. Uşa se 
deschise într-o rafală şi ploaia şi vântul dădură buzna peste 
hărţi. Culum şi Tess intrară iute, bine dispuşi, în ciuda vremii 
de afară. 

— Hello, Tai-Pan, spuse Culum. Te înduri să ne dai şi nouă 
un ceai, bătrâne? Am spus şi o rugăciune în cinstea ta. 

— Mulţumesc, şi făcu semn cu mâna la ceainicul de pe sobă. 
Serviţi-vă. 

Tess făcu o plecăciune către Struan şi îşi scoase pelerina 
udă. 

— Bună dimineaţa, Tai-Pan. 

— Eşti foarte drăguță în dimineaţa asta, doamnă Struan, îi 
replică Struan. 

Femeia se roşi toată şi-şi făcu de treabă cu turnatul ceaiului. 

— Arătaţi amândoi tare fericiţi, continuă el. 

— Da, suntem fericiţi, îi răspunse Culum. l-am mulţumit 
Domnului pentru asta. Şi pentru că a trimis această schimbare 
a vântului. 

— Fiule, nu vrei să-ţi schimbi hotărârea? Nu vrei să vii 
dincolo, la factorie? 

— Nu, mulţumesc, suntem în siguranţă aici. 

Struan băgă de seamă un pandantiv în chip de cutiuţă din 
argint bătută cu pietre atârnând de lanţul de la ceas. 

— Culum, ce-i aia? 

— Un suvenir. Mi l-a dat Tess. 

În cutiuţa aceea se aflau cele douăzeci de guinee, şi pe 
Culum îl încercă un sentiment de vinovăţie pentru că nu-i 
pomenise niciodată lui Tess despre semnificaţia lor. Pusese 
monedele în cutiuţă după ce el şi Tess coborâseră ultima oară 
de pe White Witch, ca să-şi aducă aminte de Tyler Brock, să nu 
uite că Brock nu se purtase cinstit cu el, nu-i dăduse prilejul să 
spună şi ce avea el de spus. 

— A fost a bunicii. Ca dar de nuntă nu-i mare lucru, îi spuse 
Tess lui Struan. Dar cum nu am niciun fel de zestre acum, 
cerşetorii culeg ce pot, nu mai aleg. 

— Fetiţo, nu-ţi fă griji în privinţa asta. Faci parte din Nobila 


Casă acum. Când vă mutaţi în casa voastră? 

— În trei săptămâni, spuseră şi Culum şi Tess în acelaşi 
timp, şi râseră, fericiţi din nou. 

— Bun. O să facem aşa ca ziua aceea să rămână de pomină. 
Ei, ne vedem mai târziu. 

— Tai-Pan, uită-te la nebunul ăla! spuse Glessing, care 
scosese ocheanul printr-un hublou şi se uita la o lorce care se 
bălăcea ca un butoi în canalul de est, cu toate velele 
terţarolate. 

— Ce naiba caută ăla acolo? Nu e o zi nimerită să se plimbe 
taman acolo, spuse Struan. 

— Cu permisiunea dumitale, domnule Struan, am să le 
semnalizez să amareze la pontonul dumitale de la Happy 
Valley. Altfel va avea necazuri mari dacă va ancora la 
Răspântii. lar pontonul dumitale-i liber. 

— Da, cu plăcere. Dar a cui e nava? 

— O  lorce navală... purtând pavilionul  adjunctului 
căpitanului superintendent! şi, cu gest scurt, strânse ocheanul. 
Căpitanului ei ar trebui să i se facă un consult la cap dacă a 
avut atâta minte ca să părăsească Macao pe o vreme ca asta. 
Ori o fi domnul Monsey afurisit de grăbit. Ce zici de asta? 

Struan zâmbi. 

— Nu ştiu să ghicesc într-un glob de cristal, căpitane 
Glessing. 

Glessing îi dădu ordinele corespunzătoare unui marinar, 
care legă imediat pavilioanele de semnalizare de fungă. 
Deschise apoi capacul din tavan. In vreme ce erau ridicate 
pavilioanele, ploaia năvăli peste ei. 

— Unde-i Longstaff? întrebă Struan. 

— La bordul navei amiral, îi răspunse Glessing. Trebuie să-ţi 
mărturisesc că şi eu m-aş simţi mai fericit dacă aş fi pe mare. 

— Ba eu n-aş fi, îi replică Culum. 

— O, dragă, precis nu! întări şi Tess. 

Struan îşi termină de băut ceaiul. 

— Ei, o şterg acum. Dacă e nevoie de mine, ştiţi unde mă 
găsiţi. 

— Io mi-s... ăăă, vreau să zic că nu cred să fie cu primejdie 
atât de mare, Tai-Pan, nu-i aşa? făcu Tess. Adică cu frigurile 
alea din Happy Valley şi celelalte? Dacă staţi acolo, vreau să 
zic, nu? 


— Vântul şi ploaia or să măture miasmele nopţii, îi răspunse 
cu o convingere pe care el n-o prea simţea. 

— Tess, nu uita, mai există nişte cinchona, şi curând vom 
avea din belşug, interveni Culum. Tai-Pan, socot că e minunată 
noua afacere. Facem un bine întregii omeniri. 


Struan îi spusese lui Culum despre înțelegerile lui cu Cooper 
înainte ca lucrurile să fie date în vileag în gazetă. De asemenea 
îl încurajase pe Culum să-şi petreacă mai mult timp în anturajul 
americanului. Cu cât se gândea mai mult la ideea de a-i face 
asociaţi pe Cooper şi Culum, cu atât îi plăcea mai mult. 

— Fiule, să ştii că Jeff e foarte deştept. O să-ţi placă să 
lucrezi cu el. Îşi trase pe el haina de ploaie. Ei, acum plec. Şi 
ascultați amândoi la mine. Nu vă faceţi griji în ce-l priveşte pe 
Brock. Fetiţo, nu-ţi fă griji în privinţa lui taică-tău. Sunt sigur 
că o să-i treacă dacă-i daţi timp. Doar atât, daţi-i timp îndestul. 

— Aşa sper şi io, spuse Tess. Ah, aşa sper şi eu. 

Înainte de a ieşi îşi aruncă ochii la barometru. 

— Dumnezeule, Doamne Cristoase. A coborât la 29.5 inci. 

Glessing se uită neliniştit la ceas, era aproape ora zece. 

— Aproape jumătate de inci în jumătate de oră, fir-ar să fie al 
naibii. 

Însemnă datele pe harta presiunilor şi apoi ieşi şi el în urma 
lui Struan, care o luase la fugă. Un sfert din orizontul dinspre 
est era negru, nu se mai vedea cerul de mare. Vântul sufla şi 
mai amarnic, tot dinspre nord curat, iar ploaia devenise şi mai 
afurisită. Și 

— Ăsta-i taifunul, strigă el încordat. Închide-te bine înăuntru 
dacă vrei să scapi cu viaţă. 

Apoi o luă la goană spre Happy Valley. 

— Culum, Tess, înăuntru! porunci Glessing, trânti apoi uşa şi 
o zăvori bine. Faceţi ce vreţi, numai nu deschideţi vreo uşă 
până când nu vă dau eu voie. 

Trase apărătoarea hubloului peste obloanele de furtună, 
verifică toate legăturile şi-şi dădu seama că Struan avusese 
dreptate. Centrul taifunului avea să treacă exact peste ei. 

— Culum, mă bucur că te-ai împăcat cu tatăl tău. Ei, şi acum 
să ne gândim la micul dejun, spuse el ca să-i mai liniştească. 
Doamnă Struan, poate că o să fiţi bună să preluaţi comanda, 
da? 


Capitolul patruzeci şi opt 

Struan alergă din răsputeri. Câţiva culi cu lectici se grăbeau 
spre Tai Ping Shan, iar nişte europeni goneau să-şi găsească 
adăpost. Prin perdelele de ploaie, Struan reuşi să vadă că 
lorcea ajunsese în dreptul lui în largul portului, alergând iute 
spre Happy Valley, cu velele numai terţarolate. Marea agitată 
era acum de un verde cenuşiu. Linia întunecată a unei rafale 
puternice zbură cu o viteză de necrezut pe faţa valurilor din 
port, prinse şi lorcea, îi smulse catargul cel mare şi o plecă 
mult pe o parte. Struan se înţepeni bine pe picioare, şi fu şi el 
într-o clipită cuprins de vântoasă. Rafala dură doar câteva 
secunde, dar simţi din plin şfichiul ploii orbitoare, biciuite de 
vânt, şi fu aproape doborât. Când reuşi să deschidă iar ochii, se 
uită spre larg. De mirare, dar lorcea încă mai plutea, mergând 
poticnit doar cu o randă artimon, cu punţile spălate de valuri şi 
resturile velei celei mari fluturând. 

Struan o luă din nou la fugă. Ajunse la pontonul de la Happy 
Valley exact la timp pentru a vedea deferlanţii albiţi de spumă 
înşfăcând nava şi izbind-o de şirul piloților pontonului. De pe 
punte, un marinar îşi făcu vânt să sară cu parâma de prova în 
mână, dar lunecă şi căzu între ponton şi navă, se prinse cu 
mâinile de marginea pontonului, şi slobozi un urlet când lorcea 
se izbi de ponton şi-l frânse în două. Când valurile îndepărtară 
nava de ponton, marinarul dispăru. Struan strigă celor 
înspăimântați de pe punte şi fugi în faţă. Un marinar îi aruncă o 
amară pe care o legă la o baba, altul, riscându-şi şi el viaţa, sări 
pe ponton şi ajunse cu bine pe cheu cu parâma de la pupa. 
Marea se încrâncenă şi mai tare, iar nava şi pontonul gemură 
din toate încheieturile, apoi lorcea fu legată zdravăn şi oamenii 
porniră să sară ca iepurii pe mal. 

— Fugiţi spre factorie! le făcu Struan semn să-l urmeze şi 
porni în goană spre intrarea din faţă, o deschise cu mari 
eforturi, în vreme ce vântul se opintea în ea. 

Opt oameni din echipaj dădură buzna înăuntru, blestemând 
şi binecuvântându-şi norocul de a fi scăpat cu viaţă. Struan îşi 
scoase veşmintele îmbibate de apă, şi abia atunci îi observă pe 
Horatio şi pe Monsey. 

— Doamne Dumnezeule mare, ce faceţi aici, Horatio? Hello, 
domnule Monsey. 

— N-am crezut că o să mai vedem vreodată ţărmul, şuieră 


Monsey. 

Horatio se rezemă de un perete, pieptul i se zbătea 
spasmodic, şi vomită. Uşa se deschise iar şi îmbrâncit de o 
rafală de vânt şi ploaie, căpitanul, tânărul locotenent, intră 
furios şi se scutură de apă ca un câine. Struan se duse şi trânti 
uşa. 

— Pe Dumnezeul lui Moise! exclamă individul adresându-i-se 
lui Struan. Ai văzut cum arată cerul? 

— Ce naiba căutaţi în largul mării pe o zi ca asta? N-aţi avut 
destulă minte să vă uitaţi cum arăta cerul încă de la Macao? 

— Ba da, pentru Dumnezeu. Dar mi s-a poruncit să mă 
îndrept spre Hong Kong, aşa că am pornit spre Hong Kong. Am 
ajuns pe mâinile unui maniac. 

— Cum? 

— Afurisitul ăla însetat de sânge, căpitanul superintendent 
pentru comerţ, Sir Clyde Beau-sânge Whalen, fir-ar să fie! 
Ticălosul ăla de irlandez mai-mai să-mi trimită nava la fund cu 
tot echipajul. I-am spus că vremea e proastă, dar el s-a uitat o 
dată la cer şi mi-a spus: „Ai timp berechet să ajungi acolo. 
Porneşti pe mare cum ţi s-a poruncit!” Mulţumesc, Doamne, că 
există Hong Kong-ul. 

— Cum e marea în larg? 

— Dacă mai întârziam un ceas nu mai izbuteam să mai 
intrăm aici. Valuri de douăzeci, treizeci de picioare... Şi ce vânt 
blestemat! N-a vrut cu niciun chip nici să se rotească, nici să se 
întoarcă. E de necrezut. E taifun, nu-i aşa? Dar cum e cu 
putinţă? 

— Pentru că taifunul se îndreaptă spre est şi noi suntem 
exact în drumul lui. 

— Doamne, ai milă de noi! 

— Fă-te comod. Am să spun să se pună de ceai şi să se aducă 
grog pentru toată lumea. 

— Mulţumesc, spuse tânărul. lartă-mă că am izbucnit aşa 
mai înainte. 

Struan se îndreptă spre mijlocul încăperii unde erau Monsey 
şi Horatio. 

— Domnule Monsey, poţi să urci la etaj? 

— Da. Mulţumesc, Tai-Pan. Eşti foarte îndatoritor. 

— Dă-mi o mână de ajutor să-l înviem pe Horatio. 

— Bineînţeles. Nu ştiu ce l-a picnit pe sărmanul băiat. De 


când am plecat din Macao geme şi vorbeşte fără şir întruna. 
Tare ciudat. 

— Din pricina spaimei, îi spuse Struan. 

Il ajutară pe Horatio să se dezbrace de haina îmbibată de 
apă; chipul îi era de un cenuşiu murdar şi arăta sfârşit după 
atâta vomă. Il cărară mai mult pe sus amândoi la etaj, îl 
întinseră pe o canapea, în aripa de vest a apartamentelor care 
aparținuseră înainte lui Robb. Struan se duse la un bufet şi 
turnă brandy în nişte pahare. Monsey luă un pahar cu mâinile 
tremurânde şi-l dădu pe gât. Nu se opuse să-i mai toarne unul. 

— Mulţumesc. 

— Încearcă să-i dai şi lui Horatio, îi spuse Struan. Mă întorc 
într-o clipită. 

O luă de-a lungul coridorului până ajunse la palier, apoi o 
apucă pe coridorul de est. Apartamentul lui era în aripa de sud 
a etajului. 

May-may, Yin-hsi, Ah Sam şi Lim Din jucau mabh-jongg” pe o 
măsuţă din sufragerie. Felinarele erau aprinse şi lumina lor 
dansa vesel. 

— Hello, Tai-Pan, îi spuse May-may, şi luă încă o piatră 
făcută din fildeş şi bambus şi o plesni de masă blestemând. 
Impuţită zi, Tai-Pan, am un joss fantastic de prost. N-am 
câştigat nici măcar un singur joc. Am pierdut patru sute bani 
gheaţă, şi jucăm doar de patru ore. Aiii iaa, dar mă bucur că te 
văd, nu conteşte. 

Ploaia răpăi în obloane, vântul se înteţi. 

— Afurisit tărăboi! Poţi să-mi împrumuţi şi mie nişte taeli? 
Am rămas cu totul săracă. 

— Am să-ţi dau din banii ce ţi se cuvin. Hai, joacă mai 
departe, fetiţo, îi zâmbi Struan. Avem musafiri la parter, şi cam 
peste tot, aşa că nu ieşi de aici. 

— De ce să ies? 

Se întoarse în aripa locuinţei lui Robb. Monsey arăta acum 
mai bine. Işi scosese veşmintele ude şi se înfăşurase într-o 
pătură. Horatio adormise şi acum se zvârcolea în somn. 

— Dumnezeu, numai el ne-a salvat de data asta, Tai-Pan, îi 
spuse Monsey. 

— De ce naiba aţi plecat din Macao? Aţi căutat-o cu 
lumânarea. Ar fi trebuit să vă daţi seama ce vreme vă aşteaptă. 


2 Joc chinezesc asemănător dominoului (N.T). 


— Misiune oficială, Tai-Pan, mârâi Monsey. Excelenţa sa 
imperială Whalen a sosit cu fregata ieri noapte. Mi-a poruncit 
să mă îndrept spre Hong Kong cu o misivă oficială pentru ex- 
plenipotenţiarul de aici. Pe o vreme ca asta, dacă-ţi place şi 
dumitale. Ca şi cum o zi sau două contează cine ştie ce! N-am 
avut inima să-i spun că vestea cea mare a şi fost tipărită în 
ziarul de aici. 

— Cum arată? 

— Aş zice că e un om dificil. A ajuns în Macao cam pe la 
miezul nopţii, la bordul unei fregate, fără să se fi anunţat. In 
patru minute eram chemat la bordul navei. Şi-a prezentat 
scrisorile de acreditare, mi-a înmânat scrisoarea secretarului 
cu afaceri externe s-o citesc - corespunde cuvânt cu cuvânt cu 
relatarea lui Skinner. Cum naiba fac gazetarii ăştia de pun 
mâna pe documente secrete? Şi mi-a poruncit ca, o dată cu 
zorii, să purced la drum să-i înmânez lui Longstaff scrisoarea 
imediat. Mi-a mai spus că va sosi şi el la Hong Kong îndată, aşa 
că Longstaff trebuie să părăsească insula în grabă. Apoi că 
trebuie să mă întâlnesc cu generalul şi amiralul şi să le spun să 
aibă totul pregătit pentru a se îndrepta cât mai iute spre nord. 
Monsey se lăsă să se prăbuşească într-un scaun. Irlandez. Ce 
să-ţi spun mai mult? 

— De ce n-a venit chiar el imediat? 

— Nu pot exista aici doi plenipotenţiari în acelaşi timp - total 
contrar uzanțelor, domnule Struan. Mulţumesc cerului că mai 
există încă protocol. Şi trebuie să preiau de la Longstaff totul 
pe loc. Când a părăsit portul, abia atunci trebuie să-l informez 
pe Excelenţa sa de îndată. Şi numai atunci va sosi şi el. 

O rafală de vânt se izbi în obloane şi le făcu să tremure. 

— Afurisit să fie individul! Mai-mai să mă omoare. Cu el la 
conducere, o să fie zarvă multă în Asia. Primul lucru pe care l-a 
spus: „Din partea mea, insula aceea n-are decât să se ducă la 
fund.” Ah, fir-ar să fie. Dacă n-ai nimic împotrivă, am să mă culc 
şi eu câteva minute. 

Horatio începu iar să geamă şi iar vomită. 

— Mai dă-i nişte brandy, îi spuse Struan lui Monsey. Dincolo 
e un dormitor. 

Cobori la parter să vadă ce mai fac cei din echipajul lorcei. 
Găsiseră şi singuri proviziile şi băuturile. Cei care nici nu 
mâncau, nici nu beau, dormeau sau se chinuiau să doarmă. 


Barometrul arăta 29.1 şi cobora în continuare. 

— Dumnezeule mare, mai mult de trei zecimi de inci într-un 
ceas, spuse tânărul locotenent, un bărbat înalt şi blond. 
Apropo, domnule Struan, sunt locotenentul Vasserly-Smythe, 
marina regală. 

Struan îi strânse mâna. 

— Vă mulţumesc că ne-aţi dat adăpost. 

Un geam dinspre nord cedă, se deschise, şi ploaia şi vântul 
năvăliră în salon. Trei marinari se chinuiră să închidă fereastra 
şi apoi ferecară obloanele. 

— Am să mă duc să-mi arunc o privire la navă, spuse ofiţerul. 

— Atunci mai bine s-o luăm pe aici, îl conduse Struan pe 
coridor până la un geam lateral, cu nişte obloane zdravene, 
ferit de rafalele vântului din nord. 

Întredeschise puţin obloanele şi se uită afară. Văzu că China 
Cloud şi Resting Cloud făceau faţă cu uşurinţă asaltului 
furtunii. Lorcea locotenentului sălta şi se prăbuşea cu fiecare 
val trosnind şi frecându-se de ponton. Spre est nu mai exista 
orizont. Doar beznă. Şi bezna se îndrepta exact spre ei. 

— Locotenente, nava dumitale e în siguranţă, aşa cum 
trebuie. 

— Mda! Tânărul ofiţer mai aruncă o ultimă privire 
înspăimântată spre est şi zăvori obloanele. E prima navă pe 
care o comand. Nu-s prin apele astea decât de vreo câteva luni. 
Ce se întâmplă pe taifun? 

— Asupra ta, din mijlocul furtunii, se reped Supremele 
Vânturi. 

— Ce-s astea? 

— Vântoase, rafale. Uneori sunt denumite Vânturile 
Diavolului. 


Capitolul patruzeci şi nouă 

O oră mai târziu, pe deasupra portului trecu cel dintâi dintre 
Supremele Vânturi şi se abătu asupra navei Resting Cloud. 
Parâmele sale de ancorare plesniră şi nava porni neajutorată în 
derivă, la voia vântului, prin beznă. Aflat într-una din cabine, 
Mauss ridică ochii din Biblie şi mulţumi Domnului pentru mila 
lui şi pentru că i-l trimisese pe Hung Hsiu-ch'uan. Vântul aplecă 
nava puternic pe-o parte, izbindu-l pe Mauss de un perete şi 
lăsându-l fără cunoştinţă, şi o mână, mai-mai s-o răstoarne, cu 
totul spre țărm. Boston Princess se nimeri în drumul ei, nava 
firmei Cooper-Tillman. Cele două nave se izbiră una de alta cu 
violenţă, bompresul lui Resting Cloud mătură o parte din 
suprastructura celeilalte nave, apoi se desprinse de ea şi porni 
aplecată pe-o parte mai departe, în derivă, cu pupa spre țărm. 
Furtuna o aruncă drept peste satul plutitor, scufundând zeci de 
sampane mai mici, şi o izbi parşiv de pământ. Sute de chinezi 
se înecară, iar cei care scăpară tremurau sub acoperişurile lor 
firave de bambus. Dar a doua suflare a unui Vânt Suprem 
smulse şi acoperişurile şi, o dată cu ele şi multe familii. 


La bordul navei Boston Princess Jeff Cooper se chinui să se 
ridice în picioare de pe podeaua cabinei principale şi apoi o 
ajută şi pe Shevaun să se scoale. Furtuna devenise şi mai 
groaznică, se repezise asupra navei, dar parâmele groase 
ţineau încă. 

— N-ai păţit nimic? strigă Cooper, acoperind vuietul de- 
afară. 

— Nu cred. O, Doamne, ajută-ne! 

— Stai aici. 

Cooper deschise uşa cabinei, se chinui să-şi croiască drum 
spre punte, totul în jur fiind un adevărat infern. Dar rafalele 
furtunii, ploaia orizontală îl goniră din nou înăuntru. Cobori 
cinci punți, o luă de-a lungul unui coridor şi pătrunse în cală. 
Se uită înăuntru să vadă la lumina unui felinar ce se 
întâmplase. Acolo unde îi lovise Resting Cloud, lemnul 
bordajului plesnise şi pe la încheieturi, începuse să pătrundă 
apa. Cooper se întoarse la Shevaun. 

— Totu-i în regulă, o minţi el. Atâta vreme cât parâmele de 
ancoră rezistă. 


Un Vânt Suprem se abătu asupra Promontoriului Glessing, 
smulse lemnul catargului şi-l aruncă exact ca pe o suliță asupra 
clădirii căpitanului portului. Catargul străpunse peretele de 
granit, îi smulse lui Glessing un braţ de la cot. Îşi croi drum mai 
departe, aruncându-l pe Culum într-o parte, provocând o 
adevărată avalanşă de cărămizi, resturi şi cărbuni aprinşi 
asupra lui Tess înainte de a se opri. Prin spărtura din perete se 
repeziră urlând ploaia şi furtuna, veşmintele de pe Tess luară 
foc. Culum se dezmetici, străduindu-se să se ridice în picioare, 
şi porni să stingă flăcările cu mâinile goale. După ce izbuti să le 
stingă, o cuprinse pe Tess în braţe. Fata îşi pierduse 
cunoştinţa, era albă la faţă, îşi pârlise părul în câteva locuri. [i 
sfâşie hainele şi o cercetă să vadă dacă era rănită. Pe spinare 
avea arsuri. Culum auzi nişte ţipete disperate în spatele lui. 
Când se întoarse, îl zări pe Glessing, sângele îi ţâşnea din ciotul 
de mână rămas. lar mai departe de el văzu şi bucata de mână 
smulsă. Culum se ridică, dar picioarele nu voiau să se mişte. 

— Culum, fă ceva, strigă din răsputeri Glessing, să acopere 
urletul vântului. 

În fine muşchii îl ascultară, înşfăcă funga unui pavilion şi 
improviză cu el un garou în jurul ciotului, ca să oprească 
hemoragia. Se chinui apoi să se hotărască ce avea de făcut mai 
departe, şi îşi aduse aminte ce făcuse taică-său când fusese 
împuşcat Sergheiev. 

— Curăţă rana, îşi spuse el cu voce tare. Asta trebuie să faci. 
Şi apoi cauterizează rana. 

Reuşi să găsească ceainicul. Mai avea încă nişte apă aşa că 
îngenunche lângă Glessing şi începu să tamponeze şi să şteargă 
rana. 

— Îndură, bătrâne, îndură, îngăimă el, suferinţa lui Glessing 
provocându-i greață. 

Când îşi veni în fire, Tess porni să geamă. Se ridică cu greu 
în picioare, vântul împrăştia hârtiile, pavilioanele şi praful, 
aproape orbind-o. Reuşi să deschidă ochii ca lumea şi începu să 
tipe isteric. Culum se răsuci pe dată cuprins de panică şi o văzu 
uitându-se fix la braţul retezat. 

— Vino şi ajută-mă, caută cleştele de foc! urlă el la ea ca să 
acopere vuietul furtunii. 

Ea clătină din cap şi se trase isterizată înapoi, apoi i se făcu 
rău de tot şi vomă. 


— Caută cleştele ăla afurisit! urlă el, simțind cum îi ard 
mâinile. N-are decât să-ţi fie rău mai târziu! 

Tess se strădui să se ţină în picioare, cutremurată de 
duşmănia din vocea lui Culum. Începu să caute cleştele. 

— Pentru numele lui Dumnezeu, mai iute! 

Îl găsi şi, ca într-un coşmar, i-l întinse lui Culum. Acesta luă 
un cărbune încins şi-i lipi de ciotul braţului. Glessing urlă de 
durere şi leşină din nou. Carnea arsă împrăştia o duhoare 
insuportabilă. Culum se chinui să-şi stăpânească greaţa până 
când isprăvi de cauterizat cu grijă tot ciotul. Apoi întoarse 
capul şi vărsă din răsputeri. 


Brock se uită la barometru, în vreme ce toată nava vibra, 
schelăria ei urla. 

— Liza, 28.2 inci. N-am văzut niciodată barometrul atât de 
coborât. 

Liza o ţinea pe Lillibet în braţe, încercând să-şi stăpânească 
spaima. 

— Mă întreb unde-o fi Tess. O, Doamne, ai milă şi păzeşte-o! 

— Mda, mârâi Brock. 

Apoi de afară se auzi un trosnet imens de lemnărie, toată 
nava se aplecă rău pe-o parte, dar apoi îşi reveni. 

— Mă duc pe punte! 

— Stai aici, pentru numele lui Dumnezeu, nu-ţi pune viaţa în 
primejdie. 

Femeia se opri pentru că el nu mai era în cabină. 

— Mami, când o să se oprească? spuse printre suspine 
Lillibet. 

— Dragoste, acuş-acuş. 

Brock îşi scoase cu prudenţă capul pe un spirai din partea de 
sub vânt a dunetei. Îşi lăsă capul pe spate să se uite la catarge. 
Erau îndoite ca nişte rămurele. Se auzi un trosnet groaznic 
când plesni straiul gabierului mare. 

— Atenţie! urlă Brock pe gura tambuchiului. Cartul tribord 
pe punte! 

Un Vânt Suprem veni vuind din nord şi alt sart plesni, şi apoi 
altul, catargul cel mare se răsuci, plesnind chiar deasupra 
punţii şi se prăbuşi peste artimon, pentru ca ambele catarge şi 
toată arborada să se prăvălească pe punte, zdrobind scara 
dunetei. White Witch se aplecă cumplit pe-o parte. Brock se 


eliberă de resturi şi răcni la echipajul împietrit: 

— Pe punte, ticăloşilor! Viaţa voastră-i în joc! Tăiaţi 
parâmele şi aruncaţi catargele peste bord, altfel suntem 
pierduţi! 

Îşi îmboldi oamenii să iasă pe punte şi, ţinându-se cu o 
mână, în vreme ce vântul încerca să-l ia cu totul iar ploaia îl 
orbea, lovi cu disperare să taie cu un topor straiurile catargului 
mare şi îşi aminti de celălalt taifun care-l costase un ochi, se 
rugă să scape de data asta cu celălalt ochi teafăr, ca Tess să fie 
la adăpost şi Liza şi Lillibet să nu se înece. 


Schelele construcţiilor din noul oraş de multă vreme 
fuseseră spulberate. Un Vânt Suprem dădu năvală asupra 
țărmului, rase de pe faţa pământului ce mai rămăsese din 
corturile militarilor, distrugând totodată şi şantierul naval. 
Sorbi dintr-o dată crâşmele şi restaurantele, laolaltă cu 
bordelurile de lângă şantier, strivi stabilimentul doamnei 
Fortheringill, pulverizând tablourile şi îngropându-l pe Aristotle 
Quance sub dărâmături. Apoi îşi croi drum drept ca o săgeată 
peste cocioabele din Tai Ping Shan, făcând să dispară o sută de 
familii dintr-o dată, şi zvârli resturile la o milă depărtare pe 
panta Piscului. 

Adânc în coasta oraşului Tai Ping Shan, Gordon Chen stătea 
ghemuit în pivniţa sa tainică pe care şi-o construise şi se 
felicită pentru prevederea de care dăduse dovadă. Pivniţa era 
căptuşită cu piatră şi solidă şi, cu toate că ştia că locuinţa de 
deasupra dispăruse, îşi aminti cu bucurie că tot ce avea el mai 
de valoare fusese adus aici, în siguranţă, iar casa putea fi 
ridicată din nou la loc. Îşi plimbă privirile peste maldărul de 
registre, dosare cu acte de proprietate, cambii, chitanţe şi 
chezaşuri, peste lăzile în care ţinea lingouri, jaduri, cupoane de 
mătăsuri preţioase şi butoiaşe din cele mai fine vinuri. Apoi se 
uită şi la concubina lui, Floarea de Preţ. Aceasta stătea în capul 
oaselor, sub aşternuturi fine, în patul aşezat lângă unul din 
pereţi. Gordon Chen îşi mai turnă o ceşcuţă de ceai, şi se vâri 
în pat lângă ea. Eşti un tip foarte deştept, îşi spuse el. 


Vântul şi ploaia băteau fără cruţare în partea de nord a 
factoriei lui Struan de la Happy Valley şi, din când în când, un 
Vânt al Diavolului o zgâlţâia din răsputeri. Dar construcţia 


rezista cu curaj, doar uneori se cutremura până-n fundaţii, iar 
vuietul devenea cumplit. Struan îşi aprinse un trabuc. Il făcea 
să turbeze faptul că stătea prizonier în casă fără să poată face 
nimic. 

— Fumezi prea mult, strigă la el May-may, ca s-o audă prin 
urletul furtunii. 

— Fumatul face bine la nervi. 

— Urât obicei. Puturos! 

El nu-i răspunse, se uită din nou la barometru. 

— De ce te uiţi la aia la fiecare zece minute? 

— Îmi arată unde se află furtuna. Când n-o să mai coboare, 
centrul taifunului va fi chiar peste noi. Apoi barometrul o să 
urce. Aşa cred. 

— Tai-Pan, eu nu-s încântat de fericită că suntem aici. La 
Macao era şi mai bine. 

— Nu cred. 

— Cum? 

— Eu nu cred. 

— Şi în noaptea asta trebuie să dormim tot aici? întrebă ea, 
sătulă să tot strige ca să se facă auzită. N-aş vrea ca tu sau Yin- 
hsi, sau gunoiul ăsta de Ah Sam să vă alegeţi cu friguri. 

— Eu cred că suntem la adăpost de friguri. 

— Cum, ce zici? 

— Cred că suntem la adăpost. 

Se uită la ceas. Două şi douăzeci. Dar când se uită printr-o 
crăpătură a oblonului, nu reuşi să zărească nimic afară. Doar 
un fel de învăluire a beznei şi şiroaielor orizontale ale ploii. Era 
mulţumit că se adăpostiseră în partea ferită de vânt. Aripa 
aceasta a clădirii dădea într-o parte spre est, apoi spre sud şi 
vest, fiind protejată de furia directă a taifunului. Şi era bucuros 
şi pentru faptul că se refugiase la țărm. Nicio navă nu va ieşi 
întreagă din încercarea asta, îşi spuse el. Nu există port pe faţa 
pământului care să protejeze flotele multă vreme de urgia asta 
a Domnului. Pariu că şi Macao va avea partea lui din taifunul 
ăsta. Şi acolo nu există niciun fel de adăpost. Pariu că jumătate 
din nave vor ajunge nişte biete epave, aşa cum vor păţi şi zece 
mii de jonci şi sampane aflate pe cinci sute de mile în susul şi 
josul coastei. Sigur. Şi nava trimisă spre Peru? Pun pariu că a 
intrat şi ea în taifun şi s-a dus la fund, laolaltă cu părintele 
Sebastian cu tot. 


— Mă duc să văd ce fac ceilalţi. 

— Tai-Pan, să nu întârzii multă vreme. 

Porni de-a lungul coridorului şi verifică obloanele. Când 
trecu pe palier, îndreptă, cu gândul aiurea, un tablou de-al lui 
Quance, apoi intră în apartamentul lui Robb. Horatio stătea în 
penumbră, pe fotoliul de bambus pe care o văzuse pe Sarah nu 
cu multă vreme înainte şi, preţ de câteva secunde, în lumina 
şovăielnică a felinarelor, lui Struan chiar i se păru că o vede pe 
Sarah. 

— Hello, Horatio, unde-i Monsey? 

Horatio ridică ochii spre Struan fără să-l recunoască la 
început. 

— Am găsit-o eu pe Ah Tat, spuse Horatio cu o voce foarte 
ciudată. 

— Flăcăule, nu te aud. Trebuie să strigi mai tare. 

— Ah Tat. Da, da, am găsit-o eu. 

— Şi? 

Horatio începu să râdă cu o expresie groaznică, de parcă 
Struan nici n-ar fi existat în încăpere. 

— Mary a făcut un avort. E o curvă împuţită care s-a culcat 
cu păgânii ăştia murdari şi o face de ani şi ani de zile. 

— E o prostie, trebuie să fie o prostie, flăcăule. Să nu crezi 
una ca asta, îi spuse Struan. 

— Am dat eu de Ah Tat şi am bătut-o cu biciul până am scos 
adevărul de la ea. Mary e o curvă blestemată care s-a înhăitat 
cu toţi chinezii şi a rămas grea purtând în ea un bastard pe 
jumate corcitură. Ah Tat i-a dat o otravă să omoare fătul! Din 
nou râse strident. Dar am pus eu mâna pe Ah Tat şi am bătut-o 
până a scuipat tot adevărul. Ah Tat a fost codoaşa lui Mary. Şi 
Mary s-a vândut păgânilor! Îşi aţinti privirile în flacăra 
felinarului. Glessing nu se mai căsătoreşte de acum cu una care 
a fost curva chinejilor. Şi o să-mi rămână mie. O să fie numai a 
mea. Am s-o iert dacă o să se târască dinaintea mea şi o să mă 
implore. 

— Horatio! Horatio! 

— Va fi numai a mea. Ca atunci când eram mici. O să fie din 
nou numai a mea. Şi am s-o iert. 

O altă Răsuflare a Diavolului zgâlţâi clădirea, apoi alta, apoi 
a treia, încât păreau să fi nimerit chiar în inima a zece mii de 
vârtejuri turbate, iar Struan auzi geamuri şi obloane smulse din 


ţâţâni. O porni la goană pe coridor spre apartamentul lui. May- 
may şi Yin-hsi scânceau ghemuite în pat, Ah Sam gemea 
împietrită de groază. Struan se repezi spre pat şi o luă pe May- 
may în braţe. Vuietul în care se amesteca strigătul tuturor celor 
însufleţite şi neînsufleţite atinse apogeul. Deodată toată zarva 
uraganului încetă. 

Rămase numai tăcerea. 

Prin crăpăturile obloanelor se strecurau fire de lumină care 
deveneau tot mai puternice cu fiecare secundă. 

— Ce se-ntâmplă? îngăimă May-may, şi vocea îi sună cu totul 
nefiresc în liniştea aceea copleşitoare. 

Struan o aşeză pe May-may jos şi se îndreptă spre fereastră. 
Se uită printr-una din crăpături, apoi, cu grijă, deschise 
fereastra şi deszăvori oblonul. Se înfioră când în încăpere 
pătrunse un aer fierbinte, uscat. Se uită spre port şi nu-i veni să 
creadă. China Cloud, se afla încă la ancorajul ei. White Witch 
rămăsese fără catarge, capetele fungilor se bălăbăneau peste 
balustrade. Resting Cloud fusese aruncată pe țărm pe 
Promontoriul Glessing. Lorcea stătea întreagă la ponton unde 
fusese amarată. Una dintre fregate zăcea aruncată pe țărm, 
dincolo de limita valurilor. În schimb, restul flotei, navele 
corpului expediționar şi cele comerciale se aflau la ancoră, 
neatinse. 

În crucea cerului goneau fâşii de nori şi se zărea cerul 
albastru. Dar în port marea înnebunise cu totul. Valuri 
piramidale ţâşneau drept în sus, pentru a se arunca unu 
împotriva celuilalt, văzu China Cloud ambarcând talazurile şi 
printr-un bord şi prin celălalt în acelaşi timp. Dincolo de port, 
departe, din mare crescuse un zid nepătruns de nori ce se 
ridica neasemuit până la şaizeci de mii de picioare. Iar peste 
toate, în afară de valurile ce se băteau cap în cap, se prăbuşise 
o tăcere nepământeană. 

— Suntem în mijlocul vârtejului. 

— Cum? 

— În ochiul taifunului. Acesta-i centrul lui. 

May-may, Yin-hsi şi Ah Sam se grăbiră şi ele într-acolo. 

— Dumnezeule mare, flota-i salvată! spuse Struan exultând 
de bucurie. Navele sunt în siguranţă. Sunt salvate! 

Deodată, toată bucuria îi dispăru ca prin farmec, trânti 
obloanele şi ferestrele şi le zăvorî. 


— Haideţi! strigă el, deschizând cu un gest alarmat uşa, iar 
ceilalţi o luară pe urmele lui, uluiţi. 

Goni de-a lungul coridorului, trecu de palierul casei scărilor 
spre aripa opusă şi deschise uşa apartamentului cel mai nordic. 
Obloanele erau parţial smulse, o fereastră era spartă, sticla 
împrăştiată peste tot. 

— Rămâneţi aici, le spuse el. 

— Tai-Pan, ce s-a întâmplat? Furtuna a trecut. 

— Fă cum îţi spun. 

Struan ieşi în goană. May-may ridică nedumerită din umeri 
şi se aşeză pe un scaun rupt. 

— Ce-a păţit tata? întrebă Yin-hsi. 

— Nu ştiu. Uneori nu-l înţeleg deloc. Mulţumesc zeilor că s-a 
terminat cu vuietul acela îngrozitor. Ce linişte, nu-i aşa? E atât 
de linişte că simţi că te face să suferi. 

Yin-hsi se duse la fereastră şi o deschise. 

— Uitaţi-vă. Nu-i aşa că-i frumos? Sunt atât de bucuroasă că 
a trecut furtuna. 

May-may şi Ah Sam se îngrămădiră lângă ea. 


Brock rămase în picioare pe punte paralizat. Văzu talazurile 
repezindu-se spre el din toate direcţiile, dar aici, la adăpostul 
țărmului, erau destul de mici. Fu învăluit de razele fierbinţi ale 
soarelui. Picăturile de apă cădeau cu zgomot nefiresc. Norii de 
furtună întunecaţi se ridicau precum zidurile unei catedrale 
imense, late de cinci mile. Dar zidurile acestea se mişcau 
ameninţător. Cel dinspre răsărit se îndrepta spre ei. 

— Dragule, ce se-ntâmplă? spuse Liza, venind pe punte cu 
Lillibet. Ah, ce frumos. 

— E atât de minunat, adăugă Lillibet. 

— Suntem în ochiul uraganului. E vârtejul! izbucni Brock. 

Marinarii care ieşiseră pe punte se întoarseră şi se uitară la 
el. 

— Ah, uite, spuse Lillibet, arătând spre insulă. Ce caraghios! 

Copacii care împânzeau insula se vedeau acum albi pe 
fundalul maroniu al pământului: crengile nu mai aveau nicio 
frunză pe ele. Noul Queen's Town dispăruse, iar Tai Ping Shan 
era un haos. Pe țărm începuseră să apară nişte siluete 
minuscule. 

— Duceţi-vă înăuntru sub punte, spuse Brock cu voce 


hârâită. 

Uimiţi, se supuseră, după cum li se poruncise. 

— Căpitane Pennyworth! 

— Da, sir? 

— Împacă-te cu A toate-făcătorul! îi spuse Brock. Numai el 
ştie ce se află dincolo de aceşti nori ai diavolului. Intraţi toţi 
sub punte. N 

lşi luă ocheanul şi-l îndreptă spre clădirea Nobilei Case. Il 
văzu pe Struan stând în mijlocul unui grup format dinaintea uşii 
principale. De la etajul al treilea se vedeau iţindu-se nişte 
capete. Strânse ocheanul cu o mişcare scurtă: „Mai bine ai 
intra înăuntru, Dirk”, murmură el abia auzit. Fixă de bine de 
rău ce mai rămăsese din capacul tambuchiului de acces, îl 
etanşă cum putu mai bine şi cobori. 

— Cred că e vremea să ne spunem rugăciunile, zise el calm. 

— Bun, se vâri Lillibet în vorbă. Pot să spun eu mai întâi? Ca 
la culcare? 


Culum o cuprinsese pe Tess cu un braţ. 

— Dacă scăpăm de data asta cu viaţă, afurisit să fiu dacă mai 
stăm aici, spuse el. Am plecat spre ţară, şi la naiba cu locul 
ăsta. 

— Da, îngăimă Tess, căreia i se făcuse rău privind 
distrugerile din jur. 

Se uita cu groază la zidul de nori care se apropia. Acesta 
înghiţise Peninsula Kowloon. 

— Haide mai bine să intrăm, spuse ea. 

Culum închise uşa în urma ei, arsurile de la mâini îl chinuiau 
groaznic. Reuşi totuşi să baricadeze uşa. Tess îşi croi drum prin 
vălmăşagul din cameră şi îngenunche lângă Glessing. Acesta 
era cadaveric la faţă, dar inima îi bătea încă. 

— Sărmanul George. 


Struan aprecie din ochi distanţa de la ponton la China Cloud 
şi apoi până la norii dinspre est. Ştia că nu mai era timp să dea 
o barcă la apă, aşa că alergă până la capătul pontonului şi-şi 
puse mâinile pâlnie la gură. 

— Orlov! urlă el din răsputeri. China Cloud, ahoy! 

Glasul lui stârni ciudate ecouri peste portul de la Happy 
Valley şi-l zări pe Orlov făcându-i semne cu mâna şi-l auzi 


răspunzându-i slab: 

— Da? 

— Îndreapt-o cu prova spre sud. Acum vântul o să vină din 
sud! Îndreaptă nava spre sud! 

— Da! îl auzi el pe Orlov răspunzându-i. 

Într-o clipă îi văzu pe marinari alergând la prova, se lăsă o 
barcă la apă, oamenii începură să tragă înnebuniţi la vâsle, ca 
să răsucească nava. Struan se grăbi să se întoarcă la grupul 
celor din faţa uşii principale. 

— Intraţi înăuntru! 

Câţiva porniră, dar tânărul locotenent se zgâia mai departe 
la lorcea lui şi la port şi nu-i venea să creadă. 

— Sfinte Dumnezeule din ceruri! Incă mai pluteşte. Uită-te la 
flotă, uită-te la nave! Socoteam că toate sunt acum spulberate, 
la naiba, dar numai o singură fregată a fost aruncată pe țărm, 
şi cliperul ăla şi-a pierdut doar catargele. De necrezut. Pe 
Dumnezeul meu. Din sud ziceai? De ce? 

— Haide, îi spuse Struan, trăgându-l de mânecă. Intră 
înăuntru... şi ia-ţi şi oamenii. 

— Ce s-a întâmplat? 

— Pentru Dumnezeu, pricepe odată că în câteva minute 
ieşim din vârtej şi atunci taifunul va lovi din direcţia opusă... 
cred că o să se întoarcă şi o să lovească din direcţia opusă. a-ţi 
oamenii... 

Struan mai-mai să fie dărâmat când Horatio se repezi pe 
lângă el şi ţâşni pe Drumul Reginei către şantierul naval. 

— Înapoi, nebunule, o să fii ucis! urlă Struan în urma lui, dar 
Horatio nu-i mai dădu nicio atenţie. 

Struan goni după el. 

— Horatio, ce naiba te-a apucat? îi spuse el când îl ajunse 
din urmă şi-l prinse de umeri. 

— Trebuie să-i spun şi lui Glessing. Să isprăvim cu povestea 
căsniciei ăsteia murdare, ţipă Horatio la el. Lasă-mă în pace, 
ucigaşule! Tu şi cu curva ta ucigaşă şi greţoasă! Am să am grijă 
să fiţi spânzurați amândoi! 

Se smulse din încleştarea lui şi o luă la fugă. Struan porni 
din nou după el în goană, dar îl ajunse ploaia şi se opri scurt. 
Zidul de nori ajunsese la jumătatea portului, şi la picioarele 
sale marea fierbea. Struan văzu echipajul bărcii de pe China 
Cloud repezindu-se la bord şi apoi dispărând sub punte. Orlov 


mai făcu o ultimă dată semn cu mâna, apoi se făcu nevăzut şi 
el. Struan se întoarse şi alergă din răsputeri să ajungă la 
adăpostul clădirii. O rafală de vânt îl prinse în mrejele sale şi el 
îşi dublă eforturile. Când ajunse în uşă, ploua cu găleata, se 
opri şi se uită înapoi. 

Horatio gonea nebuneşte dincolo de Happy Valley, de-a 
lungul țărmului. Zidul de nori înghiţise şantierul naval, Horatio 
începu să dispară în ceaţă. Îl mai văzu o dată cum se opreşte şi 
priveşte în sus, apoi silueta aceea neînsemnată fu luată pe sus 
ca o frunză. Struan deschise cu brutalitate uşa şi o trânti la loc, 
dar înainte de a apuca s-o ferece ca lumea, se făcu beznă şi un 
Vânt Suprem se izbi în uşă şi-l aruncă departe în hol. Dintr-o 
suflare, mătură toate ferestrele de la parter şi ucise trei 
marinari. Apoi dispăru. Struan se ridică, cu efort, în picioare, 
uimit că mai era în viaţă. Dădu buzna la uşă şi, opintindu-se cu 
toată puterea de care era în stare, o închise şi o zăvori. Vârtejul 
trecu prin ferestre, supse cu el resturi de toate felurile, hârtii, 
felinare, şi le aruncă afară, tot ce nu era prins în cuie. Pe când 
urca în goană scările, Struan dădu peste trupul zdrobit al 
tânărului locotenent. Se opri, dar o altă rafală îl îmbrânci la o 
parte şi-i smulse cadavrul din mâini, apoi Struan se trezi că se 
chinuia să nu fie absorbit de vârtej, înaintând trudnic pe scări 
să ajungă la adăpost. 


Când taifunul se repezi dinspre sud, White Witch se aplecă 
beată pe o parte. Săltă prova şi apoi pupa, smuci de parâmele 
din faţă, printr-un miracol reveni pe chilă dreaptă şi se aşeză în 
vânt. Brock le luă pe Liza şi Lillibet în braţe şi le aşeză în 
cuşetă. Striga la ele cuvinte de încurajare, dar nu-l auzeau, se 
țineau toţi disperaţi laolaltă să scape cu viaţă. Apa dădu năvală 
pe scări la vale, se repezi în uşa cabinei ferecate, se strecură pe 
sub ea. Un Vânt al Diavolului se înverşună împotriva navei. Se 
auzi un trosnet ca de fulger, toată nava se cutremură şi Brock 
înţelese că plesnise una dintre parâmele ancorelor. 


La bordul navei Boston Princess, Shevaun îşi ţinea cu 
mâinile urechile ca să nu mai audă vaietele vântului care se 
repezea asupra navei. Cooper simţi când plesni şi ultima 
parâmă ce mai ţinea ancora, îi strigă lui Shevaun să se 
proptească bine, dar ea nu-l auzi. El se rostogoli spre ea şi o 


cuprinse cu tot cu stâlpul de susţinere din apropiere, şi-şi 
adună toate puterile. Nava se clătină ca beată. Bordul tribord 
ţâşni să ia o gură de aer, apoi fu înecat sub talazuri, după care 
nava porni să ia apă şi să se scufunde. Taifunul se jucă încântat 
cu ea şi o aruncă izbind-o de nava rusească. 


În cabina principală a imensei brigantine, o vitrină din cristal 
se făcu ţăndări, împrăştiind peste tot sticle, cristaluri şi 
tacâmuri. Sergheiev se tinu de ce-i veni la îndemână, blestemă 
şi îngăimă o rugăciune. Când nava lui reveni la poziţia normală 
cu prova în vânt, mătură cu piciorul resturile care se adunaseră 
sub tălpile lui, spuse încă o rugăciune şi mai bău un pahar de 
brandy. Dar-ar frenţia-n Asia, îi trecu lui prin gând. Aş vrea să 
fiu acasă acum. Frenţia-n uraganul ăsta drăcesc. Frenţia-n 
englezi. Ba şi-n insula asta parşivă. Dar-ar frenţia în toate! Şi în 
prinţul Tergin că m-a trimis tocmai aici. Frenţia-n Alaska şi în 
ideea emigrației. Ba şi în America şi în americani. 
Binecuvântată fie doar Shevaun. 

Da, îşi spuse el când nava se aplecă iar pe o parte şi gemu 
sub lovitura taifunului. Binecuvântată fie Maica Rusia cea 
sfântă, şi locul ei în istorie. Planul prinţului Tergin e minunat şi 
corect, bineînţeles că este, şi am să-l ajut să-l pună în aplicare. 
Mda. Afurisit să fie glontele ăla blestemat, afurisită şi durerea 
asta. De-acum nu mai pup eu călărie peste nesfârşitele stepe. 
Cu asta s-a terminat. De-acum trebuie să uit joaca! Alexei, 
priveşte-te în faţă. Glontele a fost norocul tău... ce cuvânt 
folosea Tai-Panul pentru asta? A, da, joss. Glontele a fost joss. 
Un bun joss. De-acum pot să-mi dăruiesc toată energia numai 
în slujba Rusiei. 

Ce am de făcut? Acum trebuie să părăsesc Hong Kong-ul. E 
terminat. Tâmpitul de lord Cunnington a sugrumat Anglia şi ne- 
a dăruit cheia Asiei. Bun. Fă un tratat comercial cu Tai-Pan sau 
cu Brock, apoi pleacă de aici cât mai repede şi du-te în Alaska. 
Fă toate pregătirile în privinţa triburilor. După aia acasă. Nu, 
mai bine... du-te şi la Washington. Priveşte, ascultă, dumireşte- 
te, şi împlineşte menirea pentru care ai fost născut - să-ţi 
serveşti Maica Rusie până la capătul fruntariilor. Fruntariilor 
ei. 

Sergheiev simţi că-l supără iar durerea de la şold şi pentru 
prima dată durerea îi aduse un fel de bucurie. Foarte bun joss, 


se gândi el. Deci e hotărât. Dacă supravieţuim, plecăm de aici. 

Şi cu Shevaun ce facem? Fata asta merită să te gândeşti la 
ea, pe crucea mea. Politic are importanţă, ei? Şi fizic, sigur. Dar 
nu e destul de bună ca să te gândeşti la o căsătorie, chiar dacă 
taică-său e senator. Ba poate că este. S-ar putea să fie o 
mişcare foarte deşteaptă. Alexei, gândeşte-te la asta! O să 
avem nevoie de conducători pentru America rusească. 
Continentul va fi împărţit în principate. Căsătoriile între 
neamuri diferite au fost întotdeauna o formă de cucerire, nu? 
Poate ai putea grăbi ziua aceea. Pe Sfântul Petru! Tare mi-ar 
place să-mi fie iubită. Cum să pun totul la cale? O să vrea? De 
ce nu? Cooper, tâmpitul ăsta! Tare plicticoasă treabă că e 
logodită. Păcat. Mi-a spus doar că nu-l iubeşte. 


Taifunul ajunse la paroxism, dar şirul de munţi slei mare 
parte din violenţa lui, punând portul la adăpost. Boston 
Princess se bălăbănea ca beată în mijlocul portului, cu un bord 
intrat în apă şi luând valurile în plin. Cooper ştia că sfârşitul 
era aproape, o ţinea pe Shevaun strâns lângă el şi-i striga că 
totul va fi bine. 

Nava se afundă şi mai mult în apă şi se repezi spre Peninsula 
Kowloon. Apoi se prăvăli greoaie pe țărm. Stâncile îi sfâşiară 
trupul, talazurile dădură buzna în cale, apoi un Vânt Suprem o 
săltă de pe stânci, salvând-o de la distrugere şi o aruncă 
dincolo de linia surfului. 

Uraganul porni să sufle dinspre sud. Se ridicase peste şirul 
de munţi şi se prăvălea peste continent. Iar pe hornul format de 
Happy Valley îşi spori puterile la dimensiuni de neînchipuit. Şi 
se aruncă asupra Nobilei Case, căutându-i punctul slab. Struan 
o ţinea pe May-may, ca pe un prunc în braţe în apartamentul 
din aripa de nord, pentru moment sigur. Un felinar îşi tremura 
lumina şi arunca umbre bizare ce dansau nervos. Dincolo de 
ferestrele distruse în partea oarecum mai protejată de uraganul 
ce urla amestecându-se cu ploaie, dăinuia numai bezna. Ah 
Sam stătea îngenuncheată pe podea, Yin-hsi se trăsese lângă 
Struan căutând apărare. May-may se întoarse şi-şi lipi gura de 
urechea lui Struan strigând: 

— Tai-Pan, sunt fantastic de nefericită din pricina acestui 
întreg tărăboi. 

El râse şi o strânse şi mai tare în braţe, iar ea îi cuprinse 


gâtul cu braţele. El ştia că de acum nimic nu-i mai putea atinge. 
Ce fusese mai rău trecuse. 

— Încă trei sau patru ceasuri, şi se termină, fetiţo. 

— Împuţită furtună. Nu ţi-am spus eu că aici e un dragon? 
Un monstru dragon de mare? 

— Da. 

— Dumnezeule Cristoase! 

— Ce s-a întâmplat? 

— Am uitat să iau ultima cană de otravă cu bălegar de 
cinchona. Azi era ultima zi de luat, nu conteşte. 

— O s-o iei peste câteva ceasuri, nu conteşte. 

— Da, bărbate! May-may se simţi fericită şi foarte întremată, 
se jucă cu părul ei lung plimbându-l pe gâtul lui Struan. Sper că 
n-au păţit nimic copiii. 

— Sigur. Nu-ţi face griji, Chen Sheng are el grijă de ei. 

— Când plecăm, heya? Sunt fantastic de nerăbdătoare în 
privinţa căsătoriei. 

— În trei luni. Sigur înainte de Crăciun. 

— Eu cred că ar trebui să-ţi mai iei o nevastă dintre femeile 
barbare ca să fie a treia soră. 

El râse. 

— E foarte important să ai o mulţime de băieţi. Nu râde, 
Dumnezeule! 

— Fetiţo, s-ar putea să fi avut un gând bun tu, continuă el. 
Poate ar trebui să-mi iau trei femei barbare. Şi mai sunteţi şi tu 
şi Yin-hsi. Şi cred că e fantastic de important să mai luăm o 
soră dintre chinezoaice înainte de a pleca. 

— Ha! Dacă strădaniile tale cu cea de-a doua soră sunt un 
semnal, atunci ne luăm şi noi nişte iubiţi, pe Dumnezeul meu! 
Apoi îl sărută lângă ureche şi-i strigă: Tai-Pan, sunt fantastic de 
bucuroasă că am avut un joss bun şi mi te-a dăruit mie. 

O canonadă de Vânturi Supreme făcu să zboare ferestrele 
din partea de sud şi toată clădirea se clătină ca la un cutremur. 
Cuiele din scândura acoperişului ţipară împotrivindu-se forţei 
nefireşti care voia să le smulgă, apoi o rafală drăcească înşfăcă 
tot acoperişul şi-l aruncă în mare. 

Struan simţi că Yin-hsi e suptă de vârtejul de deasupra. 
Întinse mâna s-o apuce, dar fata dispăruse. 

Struan şi May-may se ţineau strâns unul de altul. 

— Tai-tai, nu te da învinsă! 


— Niciodată! Te iubesc, bărbate! 
Şi Vânturile Supreme se prăbuşiră asupra lor. 


Capitolul cincizeci 

Pe cer se arătă un soare curajos ce-şi răspândi căldura 
asupra oraşului distrus şi a portului cruțat. Culum îşi 
descoperise tatăl în mijlocul dezastrului clădirii factoriei. 
Struan zăcea zdrobit într-un colţ al apartamentului din nord, iar 
în braţe ţinea o chinezoaică firavă. Culum se întrebă cum de 
putuse tatăl său s-o iubească, pentru că lui nu i se părea deloc 
frumoasă. Dar moartea nu le împrumutase aerul ei groaznic. 
Aveau amândoi chipurile liniştite, de parcă ar fi fost doar 
adormiti. 

Culum plecă din încăpere, cobori scările devastate şi ieşi 
afară, lăsându-se învăluit de uşoara briză de est. Tess îl 
aştepta. Iar când îl văzu clătinând din cap neajutorat, ochii i se 
umplură de lacrimi şi-l apucă de mână. Plecară din Happy 
Valley, pe Drumul Reginei, dar nu vedeau nimic în jurul lor. 

Zona noului oraş era numai ruine, resturi împrăştiate peste 
tot. Doar ici şi colo câte o clădire care rămăsese încă în 
picioare, unele ca o cochilie goală, altele doar uşor avariate. 
Plaja era plină de oameni mişunând încolo şi încoace, sau 
adunaţi în grupuri, contemplând dezastrul prin care trecuseră 
locuinţele sau sediul întreprinderilor lor. Mulţi supravegheau 
echipele de culi care se străduiau să salveze ce se mai putea 
salva din bunurile lor acoperite de apă sau încercând să repare 
câte ceva. Culii cu lectici îşi vedeau nestingheriţi de treburile 
lor. La fel şi cerşetorii. În poziţiile strategice fuseseră plasați 
militari, ca măsură de prevedere împotriva inevitabilelor jafuri. 
Dar, în mod ciudat, puţini erau cei care se dedaseră la furturi. 

Sampane şi jonci ieşiseră la pescuit în rada liniştită a 
portului, printre resturile bărcilor distruse. Alte bărci abia 
acum soseau, aducând noi colonişti, şi astfel procesiunea 
chinezilor dinspre țărm spre aşezarea de la Tai Ping Shan 
începu din nou. 

Pe pantele dealului dăinuiau fuioare de fum. Doar câteva 
incendii izbucniseră printre dărâmăturile colibelor. Dar sub 
această perdea de fum se pornise zarva obişnuită. 
Restaurantele, prăvăliile de ceai şi băuturi, negustorii 
ambulanti îşi vedeau netulburaţi de afacerile lor, în vreme ce 
ceilalţi locuitori băteau cuie, tăiau cu fierăstraiele, săpau şi 
trăncăneau în timp ce-şi cârpeau locuinţele, le refăceau, 
binecuvântându-şi joss-ul că se mai aflau în viaţă. 


— Uite, Culum, dragoste, îi spuse Tess. 

Se aflau lângă şantierul naval. Culum era năucit, mintea abia 
de-i mai funcţiona. Se uită în direcţia în care-i arătase nevastă- 
sa. Pe o colină mică, casa lor aproape terminată rămăsese fără 
niciun fel de acoperiş, smulsă din fundaţii. 

— Ah, dragul meu, îngăimă ea. Ce ne facem? 

El nu-i răspunse. Spaima ei crescu şi mai mult când simţi 
panica ce-l cuprinsese şi pe el. 

— Dragoste, haide. Hai... hai să mergem la hotel, apoi... apoi 
la bord pe White Witch. Haide, iubire. 

Skinner se îndrepta grăbit spre ei. Avea chipul întunecat, 
hainele sfâşiate şi murdare. 

— Iartă-mă, domnule Culum. Unde-i Tai-Panul? 

— Cum? 

— Tai-Panul. Ştii cumva unde se află? Trebuie să-l văd 
imediat. 

Culum nu-i răspunse, aşa că Tess spuse: 

— E... e mort! 

— Cum? 

— Domnule Skinner, e mort. Noi... Culum l-a văzut. E mort. 
În factorie. 

— Doamne Dumnezeule, nu se poate! spuse Skinner cu voce 
gâtuită. 

Ah, afurisit joss mai am! Îngăimă câteva condoleanţe şi se 
îndreptă spre redacţia şi tipografia lui acum distruse. 

— Ei, acum eşti proprietarul ziarului, strigă el. Nu? Nu ai 
nici tiparniţă, nici bani să-ţi cumperi alta, iar Tai-Panul e şi el 
mort, aşa că de la el nu mai poţi împrumuta nimic, aşa că eşti 
proprietar peste nimic, la pământ! La pământ! Şi ce naiba ai să 
mai faci de acum încolo? Dădu cu piciorul în nişte moloz, fără 
să-i bage în seamă pe culii săi ce stăteau la o parte, aşteptând 
liniştiţi. De ce naiba i-a fost dat să moară chiar într-un moment 
ca ăsta? continuă să vorbească mai departe singur şi se aşeză 
apoi pe un scaun. Ce-ai să te faci? Haide, adună-te! Gândeşte- 
te! 

Ei, îşi spuse el, primul lucru pe care-l ai de făcut e să scoţi 
ziarul. Ediţie specială. Cum? Cu presa de mână. 

— Da, presa de mână, strigă el tare. Ai priceperea şi poţi s-o 
faci. După aia? 

Îi băgă de seamă pe culii care-l priveau. Şi apoi să-ţi mai ţii 


gura, se puse el în gardă. Scoţi mai întâi gazeta şi după aia te 
duci la tânărul idiot de Culum şi-i vorbeşti până-l convingi să 
dea banii pentru noua tiparniţă. Il poţi manevra uşor. Da. Şi să- 
ţi mai ţii gura. Blore îşi făcu şi el apariţia înăuntru. Avea un 
chip lipsit de viaţă. 

— 'Neaţa, spuse el. Doamne, ce nenorocire afurisită. 
Grajdurile s-au evaporat, şi padocul. Totul. Am pierdut patru 
cai. Şi juganul, fir-ar afurisit să fie. 

— Tai-Panul e mort. 

— O, Dumnezeule! Blore se rezemă de canatul rupt al uşii. 
Cu asta s-a terminat totul. Asta-i, era prea frumos ca să dureze. 

— Cum? 

— Hong Kong-ul... Jockey Clubul... totul. Cu asta s-a bătut 
capacul la sicriu. La mintea cocoşului. Colonia e o ruină. Şi 
păduchele ăla de Whalen o să-şi arunce doar o dată ochii şi o să 
râdă ca un idiot. Fără Tai-Pan, nu mai avem nicio speranţă. Fir- 
ar al naibii să fie, ţineam la el. 

— El te-a trimis la mine, aşa-i? Ca să-mi transmiţi conţinutul 
misivei oficiale? 

— Nu! îi răspunse Blore. Tai-Panul îl pusese să jure că va 
păstra secretul, iar secretul e secret. Sărmanul de el. Mai bine 
de el că n-a trăit să vadă sfârşitul coloniei. 

Skinner îl luă de braţ şi-i arătă spre port. 

— Ce vezi tu acolo? 

— Cum? Portul, ce naiba vrei să văd! 

— Ăsta-i necazul cu oamenii. Nu-şi pun mintea la contribuţie, 
nici măcar ochii. Flota se află în siguranţă... toate navele 
comerciale! Am pierdut doar o singură fregată aruncată pe mal, 
care şi ea o să fie reparată şi dată la apă într-o săptămână. La 
fel şi Resting Cloud. Boston Princess zdrobită pe Kowloon. Şi 
doar atât. Nu pricepi nici acum? Cel mai cumplit taifun din 
istorie a supus Hong Kong-ul unui adevărat examen... şi a ieşit 
din această încercare cu toate flamurile sus, pe Dumnezeul 
meu! 'Taifunul ăsta a fost un imens joss. Crezi că amiralul n-o să 
priceapă? Crezi că Cunnington ăla greu de cap nu-şi dă şi el 
seama că puterea noastră stă în flotă, indiferent ce-o crede 
tâmpitul de general? Puterea asupra mărilor, pe Dumnezeu! 

— Doamne Dumnezeule! Chiar crezi una ca asta? 

Skinner intrase înăuntru şi se apucase să arunce resturile 
din drumul lui. Se aşeză la masă, dibui de undeva o pană de 


gâscă şi cerneală, luă hârtie şi se apucă de scris. 

— Chiar crezi că aşa va fi? 

— Dacă aş fi în locul tău, m-aş apuca să fac planurile pentru 
noile grajduri. Vrei să tipăresc că întrecerile au loc aşa cum au 
fost programate? 

— Absolut! Ah, minunat! Blore rămase o clipă pe gânduri. Ar 
trebui să ne facem un obicei... ştiu, o să punem la cale o cursă 
specială. Cel mai mare pariu al anului, ultima cursă din sezon. 
O să-i spunem Pariul Tai-Panului. 

— Bun. O să citeşti despre asta în ziarul de seară. 

Blore îl urmări pe Skinner care scria. 

— Îi scrii necrologul? 

Skinner deschise un sertar şi-i întinse un teanc de hârtii. 

— L-am scris de acum câteva zile. Citeşte-l. Şi după aia o să 
mă ajuţi să tragem ediţia la presa de mână. 


Culum şi Tess rămăseseră tot unde-i lăsase Skinner. 

— Dragoste, haide, îi spuse ea, trăgându-l chinuită de braţ. 

Cu un efort, Culum încercă să-şi adune gândurile. 

— De ce nu te duci la bord pe White Witch? Sunt... sunt 
sigur că ai tăi îs îngrijoraţi... să ştie că n-ai păţit ceva. Vin şi eu 
mai târziu. Lasă-mă acum singur puţin, bine, dragă? Am... ei, 
lasă-mă acum singur. 

— Culum, ce-o să te faci? 

— Nu ştiu. Chiar nu ştiu deloc. 

O văzu cum îl priveşte, după care Tess se îndepărtă. Culum 
porni spre Promontoriul Glessing, fără să vadă, fără să audă ce 
se întâmplă în jurul lui, pentru el timpul încetase să mai existe. 
O Doamne, Dumnezeule din ceruri, ce să fac acum? 

— Domnule Struan? 

Culum simţi că-l trage cineva de mânecă şi se dezmetici din 
amorţeala aceea. Băgă de seamă că soarele se ridicase sus în 
tării şi el stătea rezemat de piciorul rupt al catargului de la 
Promontoriul Glessing. Căpitanul de arme se uita la el. 

— Domnule Struan, omagiile Excelenței sale. Vreţi să fiţi bun 
să veniţi la bord? 

— Da, da, bineînţeles, glăsui Culum, simțindu-se sfârşit şi cu 
mintea înceţoşată. 

Porni pe urmele căpitanului de arme către cuterul care-i 
aştepta. Păşi pe schela de acces la bord pe nava amiral şi apoi 


cobori sub punte. 

— Dragul meu Culum, începu Longstaff, groaznice veşti. 
Groaznice. Porto? 

— Nu, nu, mulţumesc, Excelenţă. A 

— Stai jos. Da, groaznic. Cutremurător. Îndată ce am auzit 
trista veste am trimis după tine să-ţi transmit condoleanţe. 

— Mulţumesc. 

— Mâine, o dată cu fluxul, plec şi eu. Noul plenipotenţiar mi- 
a trimis vorbă prin Monsey că se află la Macao. 

Afurisit fie Whalen! De ce naiba nu mai are răbdare şi el să 
aştepte? Afurisit fie şi taifunul! Afurisit fie şi Dirk! Fie toate 
afurisite. 

— L-ai întâlnit pe Monsey? 

— Nu... nu, sir. 

— Nu contează. P'onoarea mea, afurisit de plicticoasă 
treabă. Monsey era şi el în factorie şi nu s-a ales nici măcar cu 
o zgârietură. Da, da, groaznic. Să nu mai luăm în socoteală şi 
Joss-ul. Longstaff trase o priză de tutun şi strănută. Ai auzit că 
şi Horatio a fost ucis? 

— Nu... nu, sir. Ultima dată era... era la Macao. 

Afurisit nebun, de ce naiba a trebuit să se lase ucis şi el? 
Asta complică toate lucrurile. 

— Ah, mi-am adus aminte, tatăl tău avea să-mi dea nişte 
documente. Trebuie să ajungă în mâna mea înainte de a pleca. 

Culum îşi răscoli memoria. Dar efortul îl epuiză şi mai tare. 

— Excelenţa voastră, mie nu mi-a spus nimic de ele. Habar 
n-am de documentele astea. 

— Ei, sunt sigur că le ţinea la păstrare în loc sigur, spuse 
Longstaff, încântat că nici Culum nu ştia nimic de conţinutul 
lor. Culum, în vreun safe, acolo trebuie să fie. Unde era safeul 
lui personal? 

— Sir, eu... eu nu ştiu. Am să-l întreb pe Vargas. 

— Haide, Culum, adună-te, fiule. Viaţa merge înainte. Morţii 
cu morţii, şi celelalte. Nu trebuie să ne dăm bătuţi, ei? Unde-i 
safeul lui? Gândeşte-te. La reşedinţă? La bordul navei Resting 
Cloud? 

— Nu ştiu. 

— Atunci îţi sugerez să vezi, şi foarte repede. Vocea lui 
Longstaff deveni tăioasă. Documentele sunt de o importanţă 
capitală. Şi nu spui nicio vorbă nimănui. Ştii care-i pedeapsa 


pentru trădare? 

— Da... da, sigur, răspunse Culum, înspăimântat de 
atitudinea lui Longstaff. 

— Bun. Şi nu uita că deocamdată eşti încă adjunct al 
secretarului colonial, şi sub prestare de jurământ faţă de 
Coroană. l-am dat hârtiile tatălui tău să le păstreze în 
siguranţă. Documente diplomatice de cea mai mare importanţă 
şi cel mai mare secret privind o putere prietenă. Hărţi, 
documente în ruseşte şi cu traducerea lor în engleză. Găseşte- 
le. De îndată ce le afli te prezinţi la bord. La apusul soarelui te 
prezinţi la bord oricum. Dacă tu nu izbuteşti să împlineşti 
misiunea asta, atunci am s-o fac eu. Da, bun înţeles, şi-ţi mai 
încredinţez şi nişte seminţe. Vor sosi în câteva zile. O să mi le 
trimiţi mie şi vei trata şi chestiunea asta ca fiind de mare 
secret. Ordonanţă! strigă el. 

Uşa se deschise de îndată. 

— Da, sir. 

— Condu-l pe domnul Culum la țărm. 

Culum se întoarse la barcă cuprins de panică. Se îndreptă în 
grabă spre Resting Cloud. Nava stătea în mijlocul satului de 
sampane aproape pe chilă dreaptă. În jurul ei fuseseră postați 
soldaţi pentru a împiedica orice încercare de jaf. Se urcă cu 
greu la bord şi coborî sub punte. În faţa cabinelor lui Struan 
făcea de pază Lim Din cu un satâr în mână. 

— Stapin murit? 

— Da. 

Lim Din nu scoase o vorbă. Nici măcar expresia de pe chip 
nu suferi nicio schimbare. 

— Când Tai-Pan avea hârtii... hârtii importante, unde el 
pune? îl întrebă Culum. 

— Heya? 

— Hârtii, pune siguranţă. Safe unde? Cutie safe? 

Lim Din îi făcu semn să intre înăuntru şi-i arătă safeul din 
peretele cabinei lui Struan. 

— Asta la el? 

— Chei da? 

— Chei eu nu. Tai-Pan are chei, nu conteşte. 

Unde o fi ţinând el cheile? se întrebă cu disperare Culum. La 
el! La el, bineînţeles. Trebuie să... o fi având Vargas şi el o 
cheie? Dumnezeule din ceruri, ajută-mă. O să urmeze 


înmormântarea... sicriul. Eu cum să mă... şi da, cu fata aceea 
chinezoaică ce să fac? O s-o înmormântăm şi pe ea laolaltă cu 
el? Nu, nu se cuvine. O fi având şi de la ea copii? N-a zis parcă 
chiar el că are? Unde or fi? Printre ruine? Culum, gândeşte-te. 
Trezeşte-te, pentru numele lui Dumnezeu. Şi cu navele ce fac? 
Şi cu banii? O fi lăsat vreun testament? Lasă asta, nu are nicio 
importanţă acum... chiar deloc. Trebuie să găseşti hârtiile 
acelea tainice. Ce spunea Longstaff? Hărţi şi un document în 
ruseşte. 

În cabină intră neauzit Brock. Citi teama şi neajutorarea 
zugrăvite pe chipul băiatului, ca şi petele de sânge de pe 
mâinile şi hainele lui. 

— 'Neaţa, fiule, spuse el cu blândeţe. M-am pornit după tine 
cum am auzit cele întâmplate. Flăcăule, îmi pare tare rău, da' 
nu te mai amări atât. Am să te ajut io, şi tu lasă... 

— Ah, mulţumesc, domnule Brock, exclamă Culum cu 
evidentă uşurare. Tocmai..., şi se aşeză sfârşit pe scaun. 

— Tess mi-a spus că fără tine era moartă şi ea, cum mort era 
şi Glessing. Tac-tu a avut tare rău joss, da' nu te mai frământa. 
Am fost io la reşedinţă, flăcăule, şi am pus lucrurile la cale cum 
se cuvine. l-am ordonat lu’ Orlov să lase Leul şi Dragonul la 
juma’ de catarg şi pun io şi Resting Cloud din nou la apă cât ai 
zice peşte. Tu stai frumos şi trage-ţi şi tu sufletu'. Mă îngrijesc 
io de toate. 

— Mulţumesc tare mult, domnule Brock. Ai văzut cumva 
vreo cheie la el? Trebuie să găsesc... Culum era pe punctul de a 
începe să-i explice ce-i cu documentele acelea, apoi îşi aminti 
deodată ce-i spusese Longstaff despre trădarea secretului şi se 
opri la vreme. M-am gândit, reluă el poticnindu-se, ei, m-am 
gândit că trebuie să mă uit şi eu prin hârtiile lui. 

— lo nu i-am umblat prin buzunare, spuse Brock cu o voce 
tăioasă. N-am făcut decât să-l întind şi pe el cum se cuvine şi s- 
o fac pe femeia aia să dispară. 

Ei, Dirk, îşi spuse el, n-am să uit niciodată cum arătai tu în 
clipa aia, tu şi cu păgâna aia a ta. Împreună. Da' taman de 
dragu' tău, de dragu' copiilor, am să te înmormântez 
creştineşte. Numai pe tine singur. 

— Iar pern’ ea am făcut io ce trebuie în linişte. 

— Da, bineînţeles, îi răspunse Culum. 

— Culum, şi acu' ne unim companiile. Brock şi Struan. E mai 


bine pen’ toată lumea aşa. Fac io hârtiile cum trebuie şi totu-i 
în regulă. 

Mda, îşi spuse el. Dirk, nu te-am băgat cu nasul-n joss-ul tău, 
da’ de-acu eu mi-s Tai-Panul. În fine a venit şi clipa asta. Culum 
o să-mi urmeze, dac-o să fie destul de bun, da’ numa’ după 
Morgan şi Tom. 

— Şi să ştergem tot ce s-a-ntâmplat între mine şi tine şi Tess, 
flăcăule. Cel mai bine ia şi du-te la bord pe White Witch, 'Tess o 
fi având şi ea nevoie de o vorbă bună. 

— Da, ‘n regulă, domnule Brock. Mulţumesc. Da’... ştiţi, dacă 
nu vă supăraţi, aş vrea să... mai întâi să mă duc la reşedinţă. 

— Vii la bord înain' de-amurg, îi spuse Brock şi se îndepărtă. 

Culum îşi şterse faţa cu dosul mâinii. Da, e cel mai bine. Să 
ne unim companiile. Aşa ai şi spus întotdeauna. Culum, haide, 
adună-te. Şi du-te şi caută cheia! 

— Stapin! Lim Din îi făcu semn cu degetul să vină după el, 
şi-l conduse într-o altă cabină. 

Pe podea zăcea Mauss. Era groaznic aşa cum îl surprinsese 
moartea. 

— Joss, nu conteşte, îngăimă Lim Din şi râse isteric. 

Culum îşi târî picioarele şi plecă de pe navă, simțind cum îl 
doare inima, sforţându-se să păşească precum în vis pe 
scândurile schelelor de acces din satul de sampane şi se trezi 
lângă Promontoriul Glessing. O luă pe Drumul Reginei, ocolind 
cu grijă dărâmăturile, resturile de mobilier, şi mormăind 
mulţumiri neinteligibile celor care veneau la el murmurând 
cuvinte de condoleanţe. În mintea lui năucită nu rămăsese 
decât un singur gând limpede: trebuie să cauţi prin buzunarele 
lui! 

— Culum! 

Ca prin ceaţă, îi zări pe Cooper şi Shevaun alături, în 
mijlocul unui grup de negustori, adunaţi lângă hotel. Ar fi vrut 
să treacă pe lângă ei, dar aceştia se apropiară de el. 

— Culum, tocmai am auzit vestea. Îmi pare tare rău, îi spuse 
Cooper. Putem să te ajutăm cu ceva? Groaznic Joss. 

— Groaznic, spuse şi Shevaun cu faţa zgâriată rău de tot şi 
veşmintele sfâşiate. Groaznic. Noi tocmai ne-am întors de la 
Kowloon, unde am naufragiat. Socot că e tare cumplit ce s-a 
întâmplat şi atât de nedrept! 

— Eu... ăăă, îmi pare rău, nu sunt în stare nici să vorbesc. 


Am... am... îl urmăriră cu privirea în vreme ce se îndepărta în 
grabă. 

— Sărmanul de el, bietul băiat, murmură Cooper. 

— E îngrozit de mai-mai să-şi iasă din minţi. 

— Nici nu-i de mirare. După toate cele întâmplate cu Tai-Pan 
şi cu Glessing. 

— Dar o să scape, vreau să zic Glessing o să scape. 

— Nu ştiu. Sper şi eu. Cooper privi peste rada portului, văzu 
epava navei Boston Princess şi-i mulţumi din nou Domnului că 
scăpaseră cu viaţă. Dacă aş fi în locul lui, nici eu nu aş arăta 
mai bine. 

Sărmanul băiat o să aibă nevoie de ajutor din toate părţile, 
îşi spuse Cooper. Har Domnului că Tai-Panul a apucat să-mi 
dea documentele. Mă întreb dacă o fi avut vreo presimţire că se 
va întâmpla ce s-a întâmplat. Nu, precis nu. Cum rămâne cu 
Culum? Ce-o să facă? E neajutorat ca un prunc. Poate că ar 
trebui să am şi eu puţină grijă de el... Ii datorez Tai-Panului 
măcar atât, ba chiar şi mai mult. Acum suntem combinati în 
afacerea cu cinchona. O să renunţăm la ceilalţi doi directori, 
aşa că rămânem în fruntea ei doar Culum şi cu mine. De ce să 
nu ne unim atunci şi forţele? Să fuzionăm de tot cele două 
companii? Noua Nobilă Casă... Cooper-Struan. Nu! Struan- 
Cooper. O să fii cinstit cu Culum. Următorul Tai-Pan va fi chiar 
el. Unirea asta poate oferi posibilităţi fantastice, bineînţeles. 
Dar ar trebui să te mişti cât mai iute, altfel Brock o să-l facă pe 
bietul băiat să-i ciugulească din palmă. Tai-Pan al Nobilei Case. 
Tai-Panul! Şi de ce nu? 

— De ce zâmbeşti? îl întrebă Shevaun. 

— Mi-a trecut aşa un gând prin minte, îi răspunse el şi o 
prinse de mână. _ 

Dirk, prietene, ai fost foarte înţelept. In ceea ce priveşte 
ambele afaceri. Mda. O să am nevoie de un an întreg ca să pun 
totul pe picioare. 

— Sunt atât de bucuros că mai sunt în viaţă. Hai să mergem 
la debarcader. Să vedem dacă Sergheiev n-a păţit nimic. 
Shevaun, te rog să mă asculţi. Am hotărât să te trimit înapoi în 
ţară, vreme de un an, cu următoarea navă. 

— Cum? făcu Shevaun şi se opri. 

— Aşa cum zic. Dacă la sfârşitul acestui termen te vei 
convinge că mă iubeşti şi că vrei să te căsătoreşti cu mine, o să 


fiu cel mai fericit om de pe lumea asta. Nu, te rog, acum nu 
spune tu nimic, o opri el să intervină. Lasă-mă să termin ce am 
de spus. Dacă vei hotărî că nu e cazul, atunci vei fi liberă şi vei 
avea binecuvântarea mea. Dar nici într-un caz, nici în celălalt 
eu nu voi cumpăra acţiunile Tillman, rupând tovărăşia de până 
acum. Cât timp va trăi, tatăl tău va primi... 

Shevaun se întoarse cu faţa în cealaltă parte şi amândoi 
plecară braţ la braţ, în vreme ce el continua să-i vorbească. Dar 
ea nu mai auzea ce-i spunea. Un an întreg, se înfioră ea de 
bucurie, încercând să nu-şi dea în vileag încântarea. Şi liberă 
peste un an! Să scap şi de locurile astea blestemate! Iar tata îşi 
va lua în continuare partea lui. O Doamne, mi-ai ascultat 
rugăciunile. Îţi mulţumesc, îţi mulţumesc, sărmane Dirk, 
dragostea mea. Acum sunt liberă, dar tu eşti mort. 

Se uită la brigantina rusească. Mda, îi trecu ei prin minte, 
Tai-Panul a murit. Dar tu eşti liberă, iar arhiducele ar fi 
alegerea perfectă. 

— lartă-mă, Jeff. Ce-ai spus? 

— Că aş vrea să-i duci nişte documente personale tatălui tău. 

— Bineînţeles, dragul meu. Şi îţi mulţumesc, îţi mulţumesc. 
Un an trece repede. 


Gordon Chen făcu plecăciuni dinaintea lui Budha, statuia din 
templul dărâmat, şi aprinse ultimul beţişor, ofrandă joss-ului. 
Vărsase lacrimi pentru tatăl său şi pentru May-may. Dar acum 
a trecut vremea plânsului, îşi spuse el. Joss-ul e joss. Acum e 
vremea să te gândeşti bine. Nobila Casă a murit. Culum nu are 
vlagă s-o ducă mai departe. Brock o să-l domine cu totul şi o să 
unească cele două companii. Eu pe Brock nu-l pot manevra cum 
vreau. Dacă se uneşte cu Brock, Culum e terminat. Mda. Şi 
într-un fel şi în celălalt el nu mă poate ajuta. Eu îl pot ajuta pe 
el? Da. Dar când e vorba de barbari, eu nu-l mai pot ajuta, şi 
nici nu-l pot ajuta să ajungă Tai-Pan. Demnitatea asta şi-o 
câştigă omul de unul singur. 

Firul subţire de fum bine mirositor se răsuci delicat în aer. 
Gordon îl urmări, plăcându-i parfumul lăsat. Despre 
aranjamentele dintre noi nu ştia decât tata. Acum, un lac de 
argint se află în stăpânirea mea şi va deveni cincizeci, o sută de 
lac cu vremea. Sunt cel mai bogat chinez din Hong Kong şi cel 
mai puternic. Sunt Tai-Panul chinezilor. 


Dar ia să fiu eu cinstit... nu-s chinez, nici englez. Nu. Dar 
sunt mulţumit de joss-ul de care am avut parte, şi sunt mai mult 
chinez decât englez. O să mă căsătoresc cu o chinezoaică, şi 
aşa vor face şi copiii mei şi copiii copiilor mei, nu conteşte. 
Hong Kong-ul? Am să ajut pe cât îmi stă în putinţă insula asta 
ca să ajungă puternică. Azi i-am oprit pe cei puşi pe jaf. În 
viitor vom avea din belşug mână de lucru, oameni supuşi. Cred 
ce mi-a spus tata: guvernul britanic va cădea. Trebuie să cadă. 
O zei, pentru viitorul Chinei, vă implor eu, faceţi-l să cadă. Doar 
sunteţi şi voi chinezi, ajutaţi China! Am să înzestrez cel mai 
mare templu din sudul Chinei... ei, cel puţin un templu potrivit 
cartierului general al ordinului triazilor şi pentru Tai Ping 
Shan, de îndată ce guvernul cade şi Hong Kong-ul devine cu 
adevărat englez. 

Se prosternă dinaintea statuii, atinse podeaua cu fruntea 
pentru a pecetlui încheierea acestei înţelegeri. Mda, numai tata 
ştia cât de bogaţi urma să devenim. Dar chiar şi aşa, jumătate 
din ce vom dobândi va fi a lui Culum. În fiecare lună am să-i 
prezint socotelile şi o să împărţim totul pe din două, atâta 
vreme cât el va împlini la rândul lui ceea ce trebuia să 
împlinească tata din înţelegerea noastră: şi anume ca eu să 
conduc totul aşa cum cred, şi să nu mi se prea pună întrebări, 
sau chiar deloc, şi totul să rămână doar între noi, fără să mai 
ştie cineva. Du-te şi-l caută, acum! Prezintă-i omagii. Păcat că 
băiatul s-a căsătorit cu fata lui Brock. Ăsta-i neajunsul lui. 
Păcat că nu are puterea să meargă singur mai departe. Mi-ar fi 
plăcut ca el şi cu mine să aranjăm toate afacerile. Le-aş fi 
arătat eu barbarilor cum se conduce Nobila Casă. Şi chiar şi 
împăratului, dacă-i vorba. Dacă ar avea Culum cât de cât vlagă 
în el şi ar fi în stare să asculte un sfat înţelept, Chen Sheng şi 
cu mine am fi fost în stare să-i ţinem piept companiei lui Brock 
şi tuturor celorlalţi şacali. Ei, nu conteşte. O să le fac Tai- 
Panului şi lui Tai-tai funeralii care să rămână de legendă pentru 
o sută de ani. O să le fac şi lui şi ei câte o tăbliță şi o să-i jelesc 
o sută de zile. Apoi o să ard tăbliţele pentru ca să se poată 
renaşte cu siguranţă. Am să-i iau eu pe Duncan şi pruncul şi am 
să-i cresc ca şi cum ar fi copiii mei. Şi am să înfiinţez o dinastie. 


Era aproape de apusul soarelui. Culum stătea cu capul 
rezemat în mâini pe treptele bisericii avariate rău de tot, cea 


ridicată pe gorganul de la Happy Valley. Se uita pierdut în 
depărtare. Trebuie să găseşti cheia, îşi spunea el mereu. N-ai 
de ce te teme. Trebuie doar să găseşti cheia şi hârtiile alea. 
Haide, Culum. 

De-acum trecuse dincolo de panică. Era chinuit însă de sila 
de sine... şi de singurătate. Se uită la clădirea reşedinţei care 
se afla mai la vale. Vargas şi Orlov stăteau dinaintea uşii. Îşi 
aminti vag că străbătuse întreaga vale, cu ceasuri în urmă, îi 
întâlnise tot acolo şi le strigase „lăsaţi-mă în pace”, după care 
se întorsese ca să-i evite când îi văzuse că se iau după el. 
Inainte parcă nu-l văzuse pe Gordon Chen, îşi aminti el. Dar 
acum băgă de seamă că era şi el cu ei. Ăsta ce mai vrea? Să-i 
râdă în nas? Să-mi arate că-i este milă de mine ca toţi ceilalţi. 
Longstaff... Brock... Cooper... Shevaun... Skinner... Vargas... 
Orlov... Ba chiar şi Tess. Da, am citit gândul ăsta pe faţa ta 
când te-ai oprit pe Drumul Reginei. Chiar şi tu gândeşti la fel. 
Şi ai dreptate. Perfectă dreptate. Şi acum ce fac? Ce pot face? 
Eu nu sunt ca tata. l-am şi spus că nu sunt. Am fost cinstit cu 
el. 

Caută cheia. Cheia, şi află documentele. Trebuie să dai 
documentele. Longstaff ţi-a poruncit să te prezinţi la bord. 
Aproape că a venit vremea. Ah, Doamne. Ah, Doamne. 

Urmări cum se lungeau umbrele. I-am spus lui Brock despre 
monedele lui Jin-qua? Despre cele trei jumătăţi de monedă care 
au mai rămas, despre cele trei servicii care trebuie făcute, 
despre jurământul solemn privind Lotus Cloud? Trebuie să-i 
spun. Doamne, şi cum rămâne cu Wu Kwok, şi cu ucenicii 
chinezi care urmează să ajungă căpitani, şi despre copiii luaţi 
sub tutelă de tata? Brock nu va onora jurământul meu, ştiu bine 
că n-o va face. Şi care-i diferenţa? 

— Hello! 

— Ah, hello, domnule Quance, spuse Culum uitându-se pe 
furiş cum se lungeau umbrele. Te rog, lasă-mă singur. Te rog. 

Pe Aristotle Quance îl dureau toate mădularele. Cu numai un 
ceas înainte fusese scos de sub dărâmături. Părul şi faţa îi erau 
năclăite de sânge uscat şi praf din dărâmături, iar hainele 
sfâşiate. 

— Îmi pare tare rău, îi spuse el. Joss, ăsta-i joss-ul. Atât. 

Quance citi pe chipul lui neajutorarea şi chinul şi ura faţă de 
sine născută din neputinţă, care semănau atât de bine cu ceea 


ce cunoştea el demult. Îşi aminti de prima dată când îl întâlnise 
pe Struan. Într-o fundătură din Macao, când acesta zăcea 
inconştient în noroi. La fel de neajutorat, exact la fel, îşi spuse 
el. Nu, nu chiar la fel, nu va fi niciodată la fel. Dirk era ca un 
zeu, cu toate că zăcea în mizerie. Ah, Dirk, totdeauna aveai un 
chip ca de zeu... când dormeai şi când erai treaz. Mda, şi chiar 
şi când eşti mort, pariu. Îţi cinsteai obrazul. Asta-i. Cu totul 
altfel decât fiul tău. Mda, dar nu e o diferenţă chiar atât de 
mare. Culum a avut curajul să te înfrunte pentru gorganul ăsta. 
Şi a fost alături de tine contra lui Brock. Şi a dat mâna cu 
Gordon Chen dinaintea ta. Şi a avut curajul să fugă cu fata aia, 
afurisite fie urmările! Şi i-a salvat viaţa lui Glessing. Aşchia nu 
sare departe de trunchi. Îţi mai aduci aminte ce mi-ai spus când 
ţi-ai recăpătat cunoştinţa? „Nu ştiu cine eşti, dar îţi mulţumesc 
pentru că mi-ai dat înapoi cinstea obrazului.” 

Dirk, prietene, niciodată nu ţi-ai pierdut cinstea obrazului. 
„Da, dar vezi să-i dai şi fiului meu cinstea obrazului.” Nu aşa ai 
spune dacă ai mai fi aici? Eşti aici? Flăcăule, tare mi-e dor de 
tine. 

Aristotle Quance se scutură de propria lui tristeţe şi se aşeză 
pe aceeaşi treaptă lângă Culum. 

— Ştiu că acum nu e momentul potrivit să discut problema 
asta, dar ai putea să-mi împrumuţi patru sute cincizeci de 
guinee, Tai-Pan? 

— Cum? Ce-ai spus? 

— Ai putea să-mi împrumuţi patru sute cincizeci de guinee, 
Tai-Pan? Ştiu că e un moment greu pentru tine, dar bătrâna 
vrăjitoare, Fortheringill, e în viaţă, nici măcar un taifun nu 
îndrăzneşte să se atingă de ea, Dumnezeule mare! M-a 
ameninţat că mă trimite în închisoarea datornicilor. Şi n-am pe 
nimeni la care să mă milogesc decât la tine. 

— Ai spus „Ilai-Pan”. Mi-ai spus Tai-Pan. 

— Păi eşti Tai-Pan, nu? 

Atunci Culum îşi aminti ce-i spusese taică-său. Despre 
bucuria şi suferinţa de a fi Tai-Pan, despre chinul de a fi un 
bărbat adevărat, a fi singur, despre viaţă şi lupta pentru ea. 

Deodată sentimentul de singurătate se spulberă. Se uită la 
cei trei oameni aflaţi în faţa reşedinţei, mai jos. Îl cuprinse din 
nou îngrijorarea. Pentru Aristotle e simplu să spună „Iai-Pan”, 
îi trecu lui prin minte. Dar ăia ce-or să spună? Trebuie să-i 


câştigi de partea ta. Cum? Ce spunea tata? „Îi stăpâneşti pe 
oameni cu mintea şi fascinația de care eşti în stare.” Se ridică 
în picioare clătinându-se. 

— Am... am să încerc. Pentru numele lui Dumnezeu, am să 
încerc din răsputeri. Aristotle Quance, n-am să uit niciodată ce- 
ai făcut pentru mine. 

O luă la vale, simțind cum i se zbate stomacul. Căpitanul de 
arme abia coborât din cuter se apropie de el şi se întâlniră 
chiar în faţa uşii. 

— Excelenţa sa doreşte să veniţi de îndată la bord! 

Culum îi răspunse cu un calm care nu era al lui. 

— Te rog să-i spui că am să-l întâlnesc de îndată ce va fi 
posibil. 

— Dar el doreşte să vă prezentaţi chiar acum. 

— Acum am treabă. Spune-i că sunt ocupat. 

Ofiţerul se înroşi, salută şi se îndepărtă. 

Ce naiba o fi în documentele acelea? se întrebă Culum. Se 
strădui să-şi adune toată voinţa şi-i înfruntă pe Orlov, Vargas şi 
Gordon Chen. 

— Brock şi-a permis să dea ordine la bordul navei mele, 
începu Orlov, care văzu mâinile pline de sânge ale lui Culum, 
ca şi mânecile, şi se cutremură. A poruncit să cobor flamura la 
catarg, pe sufletul lui Odin! Treabă pe care am şi făcut-o de 
îndată ce am auzit ce s-a întâmplat. De-acum încolo eu primesc 
ordine de la el? Spune? 

— Brock o să ne distrugă, domnule Culum. Ce-o să ne 
facem? începu Vargas, frângându-şi mâinile. 

— Vargas, du-te şi pregăteşte toate cele necesare 
funeraliilor. Tata şi femeia lui vor fi îngropaţi împreună. 

— Cum? 

— Cum ai auzit. Şi ea e creştină şi va fi îngropată împreună 
cu el. Gordon, aşteaptă-mă. Vreau să vorbesc cu tine. Orlov, du- 
te la bordul navei tale şi ridică flamura în vârful catargului. Să 
fluture chiar în vârful catargului. Apoi te duci la bordul navei 
White Witch şi-mi aduci soţia la țărm. 

— S-o aduc, ai spus? 

— Exact. Aici. 

Scoase din buzunar cele douăzeci de monede. 

— Dă-i-le lui Brock împreună cu salutările mele. Şi spune-i 
să-şi cumpere cu ele un sicriu. 


Cei trei bărbaţi se uitară ciudat la Culum. Apoi toţi trei 
răspunseră: 
— Da, Tai-Pan, şi se supuseră. 


